
INTRODUCERE 

Natura, scopurile şi efectele regimului totalitar comunist: 
Ideologie, putere şi practici politice în România, 1945-1989 

Motto: 

,^ie ca urile să amorţească! Dar trebuie 

să rămână amintirile, pentru ca atâtea 

nenorociri, atâtea suferinţe să nu fie niciodată 

pierdute pentru experienţa oamenilor!" 

(Jules Michelet, 

Istoria Revoluţiei Franceze) 

Comunismul, care s-a pretins o nouă civilizaţie, superioară celei capitaliste pe care a 
negat-o cu pasiune, a forţat sute de milioane de oameni să trăiască într-un univers închis, 
represiv şi umilitor. La nivelul teoretic, al scopurilor proclamate, comunismul s-a pretins 
întruchiparea „umanismului absolut", o societate din care au dispărut distincţiile de clasă şi în 
care oamenii ar putea trăi într-o deplină libertate. Libertatea însăşi, în concepţia marxistă, 
singura permisă sub regimul comunist, era definită drept necesitate înţeleasă. Partidul 
comunist era proclamat drept deţinătorul adevărului universal, având astfel dreptul să 
definească modalităţile de „înţelegere a necesităţii". Comunismul a fost o concepţie utopică, 
înrădăcinată în visul suprimării, cu orice preţ, a proprietăţii private şi a construirii unui 
univers al egalităţii totale. Dictatul leninist asupra realităţii a urmărit să transforme individul 
într-o simplă rotiţă din imensa maşinărie a despotismului partidului unic. Ceea ce nu 
înseamnă că această strategie a reuşit pe deplin. Dimpotrivă chiar, oamenii au rezistat în 
difierite feluri, au existat diverse grade de opoziţie, dar şi felurite grade de complicitate. 
Trebuie astfel să onorăm memoria celor care şi-au dat vieţile rezistând sistemului, de la cei 
care au murit în închisoare şi până la persoanele care au murit din cauza avorturilor ilegale, de 
la cei încarceraţi şi bătuţi (mineri, muncitori, ţărani care au protestat împotriva comasării 
terenurilor şi a colectivizării) în anii lui Gheorghe Gheorghiu-Dej şi până la victimele anilor 
1980 sub Nicolae Ceauşescu. Aceşti oameni nu au fost transformaţi cum ar fi dorit potentaţiii 
comunişti. în cele din urmă, nemaiputând suporta apăsarea unui despotism inept, majoritatea 
poporului român s-a mobilizat şi a pus capăt dictaturii prin revoluţia din decembrie 1989. Fără 
a nega conspiraţiile împotriva lui Ceauşescu, ţesute în aparatul de partid, în Armată, în 
Securitate şi în serviciile secrete străine, nu putem accepta tezele celor care susţin că 
prăbuşirea regimului nu a fost decât efectul unor astfel de acţiuni sau o lovitură de stat. 
Victimele de la Timişoara, Bucureşti, Cluj şi din alte oraşe şi-au dat viaţa luptând împotriva 
unui sistem inuman. Aceşti oameni, ca şi cei care au ieşit pe străzi nu s-au simţit şi nu au fost 
parte a vreunui complot. Anii care au urmat după 1989 au semnificat o luptă continuă între 
forţele vechiului sistem, indiferent de măştile pe care le-au purtat şi le poartă, şi acea parte a 
României care a dorit şi doreşte o societate deschisă 1 . 

Totalitarismul, fie de dreapta, fie de stânga, este un regim care neagă drepturile umane 
şi subordonează individul entităţii colective a partidului/stat. Cum a scris cândva Hannah 
Arendt, autoarea unei lucrări fundamentale despre totalitarism: „Mişcările totalitare sunt 
organizaţii de masă formate din indivizi atomizaţi şi izolaţi. Comparate cu toate celelalte 



1 Vezi N. Manolescu, Dreptul la normalitate. Discursul politic şi realitatea, Bucureşti, Editura Litera, 1991; 
Alina Mungiu, Românii după '89. Istoria unei neînţelegeri, Bucureşti, Editura Humanitas, 1995; H.-R. 
Patapievici, Politice, Bucureşti, Editura Humanitas, 1996; Vladimir Tismăneanu, Balul mascat. Un dialog cu 
Mircea Mihăieş, Iaşi, Editura Polirom, 1996. 



partide şi mişcări, caracteristica lor externă cea mai evidentă este cererea lor de loialitate 
totală, nelimitată, necondiţionată şi inalterabilă în raport cu membrul individual" 2 . Ceea ce s-a 
realizat a fost o nouă formă de sclavagism care a inclus, pe lângă controlul vieţii economice, 
politice şi sociale, şi condiţionarea mentală a subiecţilor statului totalitar. în sistemul totalitar 
comunist, partidul era cel care definea deopotrivă ceea ce era permis şi ceea ce era interzis. 
Spre a relua o formulă a lui George Orwell, în universul totalitar, tot ce nu este interzis, este 
obligatoriu. Inclusiv datoria oamenilor de a fi fericiţi în pofida condiţiilor degradante la care îi 
condamna sistemul. La sfârşitul regimului comunist din România, deci în momentul 
Congresului al XlV-lea din noiembrie 1989, acel conclav crepuscular pe care îl putem numi 
congresul ruşinii şi al disperării, PCR număra aproape 4 milioane de membri. Era vorba, 
aşadar, de unul dintre cele mai mari partide comuniste din lume (proporţional vorbind) 3 . în 
realitate, era un gigant lipsit de orice viaţă internă. Puterea în partid şi în ţară aparţinea în 
exclusivitate clanului Ceauşescu şi Securităţii. Membrii conducerii PCR (Comitetul Politic 
Executiv, Secretariatul Comitetului Central, Colegiul Central de Partid) se transformaseră în 
simple marionete care nu făceau decât să consfinţească deciziile tot mai delirante ale cuplului 
conducător. Nu exista nici un fel de curent reformator. Schimbările iniţiate de Mihail 
Gorbaciov în URSS, reformele din alte state din Europa de Est erau denunţate ca o „deviere 
de dreapta" şi o trădare a intereselor socialismului. Aceste interese erau desigur definite prin 
prisma puterii deţinute de familia Ceauşescu şi de susţinătorii lor zeloşi. în paginile acestui 
raport vom încerca să desluşim felul în care s-a produs completa degringoladă a PCR ca 
organism politic şi vom medita asupra responsabilităţii sale instituţionale pentru catastrofa pe 
care a simbolizat-o experimentul totalitar în ţara noastră. Acest lucru este cu atât mai urgent 
cu cât nici un partid din România post-decembristă nu şi-a asumat răspunderea pentru cele 
patru decenii şi jumătate de obsesivă urmărire a construcţiei unei imposibile utopii. în chip 
lamentabil, din raţiuni ce ţin de dubioasa sa ereditate politică, regimul post-comunist nu a 
făcut mari progrese în această direcţie. Spre stupoarea atâtor militanţi pentru democraţie, dar 
şi a Occidentului, în România ororile epocii comuniste au rămas nepedepsite. Discuţia despre 
statul comunist ca sistem politic bazat pe dispreţul total faţă de însăşi ideea de lege nu s-a 
tradus într-o condamnare deschisă, transparentă şi categorică, de către noul stat democratic, a 
precursorului său istoric. Nu există încă un document oficial al statului român în care să se 
ceară iertare victimelor terorii comuniste pentru imensele şi prin nimic meritatele lor 
suferinţe. Balastul necondamnării comunismului în perioada 1990-2006 a grevat în multe 
privinţe consolidarea democratică şi a creat sentimente de profundă frustrare, exasperare şi 
dezamăgire în rândul unor largi cercuri sociale. A sosit din plin momentul ca această stare de 
amnezie sistematic întreţinută să înceteze. Recuperarea memoriei dar şi identificarea 
responsabilităţilor sunt indispensabile funcţionării unei comunităţi politice democratice. 

Pe plan global, peste o sută de milioane de oameni au fost victime ale acestui sistem. 
Chiar această cifră este una minimalistă. Numai în China, circa 70 de milioane au murit în 
timp de pace ca urmare a planurilor şi strategiilor catastrofic-genocidare ale lui Mao şi 
camarazilor săi de idei 4 . în URSS, cel puţin 20 de milioane au pierit în sinistrul experiment 
bolşevic. Cartea Neagră a comunismului oferă probe zguduitoare privind dezastrul 
civilizaţional al dictaturilor comuniste: s-a pierdut însăşi noţiunea de umanitate prin ceea ce 



2 Hannah Arendt, The Origins of Totalitarianism, San Diego, New York, Harcourt Brace Jovanovich, 1973, p. 
323 (ed. rom. Originile totalitarismului, traducere de Ion Dur şi Mircea Ivănescu, Bucureşti, Editura Humanitas, 
1994). 

în legătură cu forţa mecanismului totalitar este de notat faptul că PCR a avut la ieşirea din ilegalitate, în august 
1944, mai puţin de o mie de membri. Andrei Pippidi semnalează un pasaj din Armând Călinescu, însemnări 
politice, ed. Al. Gh. Savu, Bucureşti, Editura Humanitas, 1990, p. 368, cu date privind efectivele comuniştilor în 
judeţele Arad,Timişoara, Hunedoara, Bihor, Prahova, care, după informaţiile Siguranţei, se ridicau la 98 000. 
Chiar fără carnet de partid, simpatizanţii acţionau la fel ca membrii PCR. 
4 Jung Chang, Jon Halliday, Mao. The Unknown Story, New York, Knopf, 2005. 

istoricul francez Alain Besanşon a numit falsificarea Binelui 5 . în nici o altă ţară din Europa de 
Est şi Centrală, cu excepţia probabil a Albaniei, dar nu în ultimii ani ai comunismului din 
această ţară, sistemul stalinist nu a avut o asemenea longevitate şi intensitate precum în 
România 6 . Luând în considerare lipsa destalinizării şi a reformelor reale în România, 
dimensiunile cultului personalităţii, ca şi iniţierea unui scenariu dinastic al succesiunii la 
puterii, putem vorbi de un excepţionalism românesc. în pofida aparenţelor mini-liberalizări 
(1963-1964, 1965-1971), regimul şi-a menţinut cu neclintită obstinaţie poziţia de dominaţie 
absolută asupra societăţii, economiei şi culturii. Mult timp celebrată de propaganda regimului, 
„marea cotitură" legată de venirea la putere lui N. Ceauşescu (martie 1965) şi mai ales de 
Congresul al IX-lea al PCR (iulie 1965) nu a schimbat datele esenţiale ale sistemului 7 . 
Nicolae Ceauşescu nu a venit la putere într-o situaţie de criză, ci într-una de relativă relaxare 
socială şi politică. El nu a trebuit să lupte pentru putere cu predecesorul său ori cu gruparea 
acestuia. Tocmai de aceea, sarcina sa nu a fost de a schimba sistemul, ci de a-1 consolida, 
continuând linia stabilită de predecesorul său 8 . 

Pentru el, ca şi pentru Stalin, ori Gheorghiu-Dej, ereziile ideologice echivalau cu 
crime politice. Opozanţii erau prin definiţie „huligani" şi „infractori". Scopul său nu a fost să 
construiască un „socialism care nu uită omul" (Imre Nagy) ori un „comunism cu chip uman" 
(Alexander Dubcek). De-sovietizarea de după 1963 a fost de fapt un mecanism de 
supravieţuire a elitei comuniste româneşti prin însuşirea şi manipularea simbolurilor 
patriotice. Nu se poate nega faptul că au existat momente de relativă deschidere, dar ele au 
fost întotdeauna decise de sus. Tot de sus s-a hotărât şi revenirea la formulele cele mai 
agresive de control stalinist - de la „Tezele din iulie" din 1971, enunţate de Ceauşescu după 
revenirea din vizita în China şi Coreea de Nord, până la sistematizarea generalizată a satelor 
lansată oficial în prima fază în 1974 (Legea 58) şi în faza a doua, exacerbată, în martie 1988. 

Când Nicolae Ceauşescu declara în 1988 că „hobby-ul său este construcţia 
socialismului în România", el nu făcea decât să mărturisească natura impenitent stalinistă a 
experimentului comunist din ţara noastră, de la început şi până la sfârşit. Simulacrul de 
destalinizare din 1968 nu a condus, ca în Polonia sau Ungaria în perioada de după moartea lui 
Stalin, la arestarea şi judecarea unora dintre marii criminali. Nici Alexandru Drăghici 
(ministru de Interne între 1952-1965) şi nici aghiotanţii acestuia (Alexandru Nicolschi- 
Griinberg, Gheorghe Pintilie-Pantiuşa, Jânos Vincze, Vasile Negrea) nu au fost aduşi vreodată 
în faţa justiţiei. Nici unul din şefii regionali, direct implicaţi în atrocităţile stalinismului, nu a 
fost judecat şi condamnat. Şefii Securităţii din perioada ultimă a lui Ceauşescu şi a regimului 
(Iulian Vlad şi Tudor Postelnicu) au fost judecaţi pentru rolul lor în represiunea din decembrie 
1989, nu pentru vina a de a fi condus o instituţie fundamental ostilă drepturilor omului şi 
cetăţeanului. Marii călăi s-au bucurat şi unii încă se bucura de onoruri şi pensii, iar victimele 
au fost şi sunt în continuare calomniate ori uitate. La ora scrierii acestui raport, torţionari 
precum Gheorghe Enoiu (anchetator sadic, colonel securist) sau Nicolae Pleşiţă (fosta 
căpetenie a Securităţii şi a Direcţiei de Informaţii Externe) continuă să îşi sfideze, în deplină 
libertate, fostele victime. 



5 Stephane Courtois et al., Le livre noir du communisme, Paris, Robert Laffont, 1997 (ed. rom. Cartea neagră a 
comunismului - Crime, teroare, represiune, Bucureşti, Editura Humanitas, Fundaţia Academia Civică, 1998); 
Alain Besanşon, La falsification du Bien, Paris, Julliard, 1985. 

6 Vezi Gheorghe Boldur-Lăţescu, Genocidul comunist în România, Bucureşti, Editura Albatros, 1992. 

7 De pildă, la câteva luni după Congresul al IX-lea, în septembrie 1965, la Facultatea de Filosofie a Universităţii 
din Bucureşti se organiza, de către Securitate în colaborare cu aparatul de partid, o sinistră înscenare împotriva 
unor studenţi care îndrăzniseră să discute despre necesitatea slăbirii controlului ideologic al partidului. 
Ceauşescu nu şi-a propus niciodată să modifice sistemul, fapt dovidit şi de rezistenţa sa tenace la îndemnurile lui 
Mihail Gorbaciov de a se angaja pe calea reformelor; Vladimir Tismăneanu, Reinventarea politicului. Europa 
de Est de la Stalin la Havel, Iaşi, Editura Polirom, 1997. 

8 Pavel Câmpeanu, Ceauşescu, anii numărătorii inverse, Iaşi, Editura Polirom, 2002, pp. 8-9. 

Convulsiile şi întârzierile perioadei de după decembrie 1989 nu pot fi explicate fără a 
reflecta asupra naturii regimului prăbuşit atunci. Nu au existat două regimuri comuniste în 
România: primul, cel „cominternist", „străin de neam" şi de „sufletul" poporului român, şi al 
doilea, cel de după „ruptura" cu URSS, devotat valorilor naţionale. între sistemul 
concentraţionar al perioadei 1948-1964, o perioadă de consolidare şi instituţionalizare, şi cel 
aparent mai tolerant de după 1964 există o legătură incontestabilă: în perioada Dej spaima 
ajunsese să fie interiorizată într-un asemenea grad încât acţiunile represive făţişe nu mai erau 
necesare decât în condiţii extreme (prigoana disidenţilor în anii 1970 şi 1980 spune destul 
despre capacitatea regimului de a recurge la teroare de câte ori simţea nevoia) 9 . Socialismul 
lui Ceauşescu, urmaş direct al celui construit sub Gheorghiu-Dej, a fost extrem de autoritar, 
paternalist şi manipulator. A fost o tiranie inspirată de aceleaşi fixaţii ideologice ca şi cele ale 
fondatorilor regimului (între care N. Ceauşescu însuşi): rolul conducător al partidului unic, 
anihilarea şi demonizarea proprietăţii private şi a pieţii, batjocorirea drepturilor omului, 
geneza „omului nou-constructor devotat al societăţii socialiste". Diferenţa între perioada Dej 
şi cea a lui Nicolae Ceauşescu ţine de elementul predominant oligarhic sub Dej şi de 
accentuarea dimensiunii feudal-personaliste sub Ceauşescu. Altminteri, structura internă a 
conducerii a rămas similară. Retorica naţionalistă a înlocuit-o pe cea internaţionalistă, 
metodele de intimidare au devenit mai subtile, dar nu mai puţin omniprezente şi 
constrângătoare. Delaţiunea a continuat să fie baza acţiunii de control şi supraveghere în 
masă exercitată de Securitate. Prin urmare, este important să ne ocupăm de mecanismele 
recrutării şi utilizării informatorilor. 

Acţiunile Securităţii au fost întotdeauna dirijate de partid. Aparatul politic era cel 
care identifica inamicul, iar Securitatea se ocupa de anihilarea acestuia. Evident, în a doua 
perioadă a regimului s-a petrecut şi o sinteză între practicile bolşevice de exercitare a puterii, 
cultul liderului şi îmbrăţişarea unor teme şi simboluri ale extremei drepte (etnicismul 
vehement, tracismul, anti-liberalismul, anti-oocidentalismul). O scurtă perioadă de timp, mai 
ales între 1965-1968, regimul a reuşit să magnetizeze unele speranţe, chiar în rândul tinerilor 
intelectuali cu inclinaţii anti-totalitare. Refuzul de a susţine intervenţia Pactului de la Varşovia 
în Cehoslovacia în august 1968 - la care, de altfel, România nici nu a fost invitată - i-a 
asigurat lui N. Ceauşescu, dar şi partidului comunist pe care acesta îl conducea, un moment de 
reală simpatie din partea unor largi cercuri ale populaţiei 10 . în acelaşi timp, notăm faptul că 
Ceauşescu a introdus politici represive care i-au afectat pe toţi adulţii în 1966, o politică 
menţinută până la prăbuşirea regimului (decretul de interzicere a avorturilor). S-a sperat ca 
decolonizarea politică şi economică ar putea rezulta într-o emancipare culturală autentică. 
Figuri importante ale vieţii literare au decis să se înscrie în PCR, sperând că vor putea astfel 
influenţa linia politică şi culturală a regimului. Din păcate, ceea ce a urmat a confirmat faptul 
că diriguitorii comunişti se angajaseră pe calea unei „autocolonizări": despărţirea de centrul 
imperial de la Kremlin a însemnat doar afirmarea dreptului elitei locale din România, 
obsedată de aceleaşi mituri leniniste, să decidă ea însăşi priorităţile în politica internă şi 
externă. Chiar şi aşa, devierea naţional-comunistă românească nu a reprezentat niciodată o 
primejdie reală pentru unitatea Blocului Sovietic . 

Se poate spune că, în ansamblu, regimul comunist din România a fost ostil valorilor 
spirituale veritabile, pe care le-a atacat şi a urmărit să le distrugă. Evident că nu a reuşit 
complet. în anumite momente, au apărut şi opere culturale incontestabile. Acest lucru însă nu 



Vezi Paul Goma, Culoarea curcubeului '77 (Cutremurul oamenilor). Cod "Bărbosul" (Din dosarele 
Securităţii, 1957-1977), Iaşi, Editura Polirom, 2005. 

Mihnea Berindei, La position singuliere de la Roumanie en 1968. Ceauşescu et le printemps de Prague, în 
„Revue Roumaine d'Histoire", Bucureşti, XXXVIII, 1-4 (ianuarie-decembrie 1999), pp. 183-198. 

Vezi Adrian Cioroianu, Pe umerii lui Marx. O introducere în istoria comunismului românesc, Bucureşti, 
Curtea Veche Publishing, 2005. 

s-a petrecut datorită, ci în pofida regimului. Omniprezentă şi omnipotentă, ideologia a fost 
pandantul simbolic al terorii. în cadrul acestui regim, ideologia nu a fost un discurs despre 
putere, ci a fost ea însăşi expresia absolută a puterii. Mai întâi sub forma delirantă a 
postulatelor staliniste legate de întărirea vigilenţei revoluţionare şi a ascuţirii necontenite a 
luptei de clasă, apoi sub aceea a discursului despre construcţia societăţii socialiste multilateral 
dezvoltate, ideologia a fost forţa care a permis reproducerea simbolică a regimului 12 . Nu mai 
conta dacă subiecţii regimului (înainte de toate membrii PCR, dar mai ales cei ai aparatului 
birocratic de partid şi de securitate) credeau în aceste dogme mumificate. Simpla lor repetare 
mecanică permitea sistemului să-şi autosupravietuiască, lipsit de viaţă şi totuşi continuând să 
asfixieze orice urmă de spontaneitate creatoare. 

Spre deosebire de alte state sovietizate, România nu a traversat o perioadă de 
veritabilă destalinizare 13 . Intelectualii români nu au condus mişcări similare cu Revoluţia 
maghiară ori Primăvara de la Praga. Acest lucru nu trebuie însă judecat în chip absolutist prin 
ignorarea datelor concrete ale momentului istoric. PCR a ştiut să menţină forme de control şi 
constrângere care au sufocat in nuce asemenea posibile tentative. în cadrul acestui partid, nu 
s-a coagulat vreodată un curent veritabil reformator. Nici un regim comunist nu a pornit pe 
calea liberalizării câtă vreme conducerea sa a rămas perfect unită şi ataşată celui mai 
devastator stalinism. Nemulţumirile populare, existente în România cel puţin în acelaşi grad 
ca şi în celelalte state sovietizate, nu au avut la vârf nici un fel de susţinători. Nu a apărut un 
Imre Nagy, un Alexander Dubcek, un Iosip Broz Tito. Lucreţiu Pătrăşcanu, unul dintre atât de 
puţinii comunişti români care ar fi putut deveni simbolul şi promotorul unui comunism 
românesc mai puţin inuman, a fost arestat în 1948 şi executat, în urma unei înscenări 
judiciare, în aprilie 1954. în atari condiţii, nu este câtuşi de puţin surprinzător ca un regim 
venit la putere prin violenţă, care şi-a menţinut puterea prin violenţă, avea să piară tot violent 
în decembrie 1989. La fel de adevărat este faptul că succesorii acestui regim, grupaţi în 
Frontul Salvării Naţionale, conduşi iniţial de gruparea Ion Iliescu-Petre Roman, au continuat 
să cultive metode similare cu cele practicate de comunişti: demonizarea societăţii civile şi a 
partidelor democratice, manipularea simbolică, propaganda deşănţată şi chiar utilizarea 
fasciilor minereşti pentru strangularea fragilului pluralism născut în decembrie 1989. 
Mineriada din 13-15 iunie 1990 a fost o consecinţă directă a menţinerii structurilor autoritare 
criptocomuniste, în pofida declaraţiilor de ruptură cu vechiul sistem 14 . Mentalităţile 
succesorilor lui Ceauşescu erau impregnate de anti-intelectualism anti-occidentalism şi anti- 
pluralism, trăsături definitorii ale stalinismului naţional pe parcursul întregii sale existente. 
Regimul Iliescu care a funcţionat între 1990 şi 1996 a fost o combinaţie de colectivism 
oligarhic (din punct de vedere economic şi social) şi autoritarism bazat pe mistica preeminetei 
Statului asupra oricărei realităţi sociale 15 . Timpurile nu le erau favorabile celor care visau o 
nouă dictatură. Prăbuşirea URSS în decembrie 1991 a marcat finalul unei epoci şi a semnalat 
faptul ca vechiul sistem, chiar în versiunile sale revizuite, nu mai avea şanse de resuscitare. 

Care au fost principalele scopuri ale regimului instaurat la putere în România prin 
brutala intervenţie sovietică din perioada 1944-1947? 16 înainte de orice, trebuie să ţinem cont 
că a fost vorba de tentativa de a întemeia o societate pretins egalitară, din care vor fi dispărut 



12 Leszek Kolakowski, Main Currents of Marxism, New York, Norton, 2005, pp. 1206-1212; Vladimir 
Tismăneanu, Scopul şi mijloacele. Eseuri despre ideologie, tiranie şi mit, Bucureşti, Curtea Veche Publishing, 
2005. 

13 Romulus Rusan (ed.), Anii 1954-1960. Fluxurile şi refluxurile stalinismului, Bucureşti, Fundaţia Academia 
Civică, 2000. 

14 Mihnea Berindei, Ariadna Combes, Anne Planche, Roumanie - le livre blanc, 1990 (trad. rom. 13-15 Iunie 
1990. Realitatea unei puteri neocomuniste, Bucureşti, Editura Humanitas, 2006). 

15 H.-R. Patapievici, Politice, Bucureşti, Editura Humanitas, 1996, p. 147. 

16 Şerban Rădulescu-Zoner, Daniela Buşe, Beatrice Marinescu, Instaurarea totalitarismului comunist în 
România, Bucureşti, Editura Cavallioti, 1995. 

clasele sociale. Era aşadar vorba de un proiect de reconstrucţie utopică a realităţii ori, cu alte 
cuvinte, de ceea ce istoricii Mikhail Heller şi Aleksandr Nekrich au numit „utopia la 
putere" 17 . Materialismul istoric al lui Karl Marx lua acum forma a ceea ce marele filosof Karl 
Popper a numit „materialismul isteric". Preţul plătit pentru atingerea acestei finalităţi măreţ- 
utopice nu conta. Ca şi în URSS, s-a recurs la violenţa maximă pentru atingerea acestor 
scopuri. Oricine se opunea noului sistem era aprioric declarat duşman al poporului, fascist, 
agent al serviciilor de spionaj străine. Inamicul de clasă, „obiectiv" ori „subiectiv", era pur şi 
simplu un parazit menit extincţiei. Trebuia ştearsă orice urmă de diferenţă între subiecţii 
statului totalitar care trăiau cu toţii sub semnul fricii şi suspiciunii. Din nou, ca şi în Uniunea 
Sovietică, nu lipseau justificările gen „Nu poţi face omleta fără să spargi ouă". Dar cum sesiza 
gânditorul liberal Isaiah Berlin, cu toate milioanele de ouă sparte, nimeni nu a văzut vreodată 
marea omletă comunistă împlinită. 

Principalele trăsături ale sistemului comunist din România, care îl califică drept un 
adversar categoric al principiilor democratice, aşadar ca pe un despotism totalitar, au fost 
următoarele elemente discutate în profunzime în structura acestui raport: 

- domnia monopolistă a partidului unic, auto-intitulat „partid al clasei muncitoare". Dictatura 
PMR, apoi PCR (după 1965), a fost construită după modelul sovietic şi a fost consfinţită în 
toate Constituţiile de după 1948 până la finalul din 1989. Au fost interzise şi distruse partidele 
istorice, precum şi toate organizaţiile care menţineau vie posibilitatea opoziţiei în raport cu 
despotismul comunist. Primul experiment de „democraţie populară", deci dictatura nelimitată 
de nici o lege pe teritoriul istoric al României, a fost impunerea regimului bolşevic în 
Basarabia şi Bucovina de Nord în perioada de după ultimatumul sovietic din iunie 1940. 
Ţinem să menţionam aici atrocităţile comise de comuniştii din ceea ce s-a numit Moldova 
sovietică împotriva cetăţenilor nevinovaţi: arestări, deportări, exproprieri, asasinate în masă. 

- distrugerea societăţii civile şi omogenizarea forţată a populaţiei prin atomizare şi dispariţia 
oricăror garanţii constituţionale ale libertăţii individuale. 

- represiunea generalizată şi rolul central al poliţiei secrete (Securitatea). Pentru sistemul intrat 
în transă, nu mai conta numărul victimelor: ideologia luptei de clasă, aflată în chiar inima 
proiectului de inginerie socială marxist-leninistă, justifică lichidarea unor întregi categorii 
sociale, decretate drept „vermina". în perioada stalinismului dezlănţuit (1948-1964), regimul a 
creat un întreg univers concentraţionar pe care pe drept cuvânt îl putem numi Gulagul 
românesc 18 . A existat însă o rezistenţă reală, mai ales în prima perioadă, inclusiv sub forma 
mişcărilor de partizani. Teroarea mai subtilă, mai degrabă preventivă, de după 1964, nu a 
însemnat nicicum o îmblânzire a regimului, ci doar utilizarea unor metode mai puţin şocante 
şi crude de control al populaţiei. Criminalitatea sistemului, izvorâtă din chiar natura sa ilegală 
şi ilegitimă, nu a dispărut după 1964. Securitatea a fost aşadar o instituţie ilegală, ilegitimă şi 
criminală de la începutul şi până la sfârşitul ei. 

- propaganda neîncetată şi controlul absolut, prin intermediul cenzurii (Direcţia Generală a 
Presei şi Tipăriturilor şi, din 1977, Consiliul Culturii şi Educaţiei Socialiste) asupra 
mijloacelor de informare, devenite instrumente ale dezinformării şi manipulării generalizate. 

- îndoctrinarea întregii populaţii cu dogmele marxist-leniniste şi tentativa de revoluţionare, în 
fapt de mutilare a condiţiei umane, numită construcţia „omului nou". La acest capitol trebuie 
accentuat rolul nefast al sistemului propagandei de partid, al şcolilor de partid, al organelor de 



17 Mikhail Heller, Aleksandr Nekrich, Utopia in Power. The History of the Soviet Union from 1917 to the 
Present, New York, Summit Books, 1985. 

18 Vezi seria de volume „Analele Sighet" (l-X), editor Romulus Rusan, publicate de Fundaţia Academia Civică; 
Virgil Ierunca, Fenomenul Piteşti, Bucureşti, Editura Humanitas, 1990; Paul Goma, Gherla, Bucureşti, Editura 
Humanitas, 1990; Constantin Cesianu, Salvat din infern, Bucureşti, Editura Humanitas, 1992; Ion Ioanid, 
închisoarea noastră cea de toate zilele, voi. I-III, Bucureşti, Editura Humanitas, 1999-2000. 

presă („Scânteia", „Lupta de clasă", apoi „Era Socialistă"), al Editurii PMR (apoi Editura 
Politică) şi al secţiilor CC al PCR care „îndrumau" activităţile ideologice. 

- distrugerea economiei de piaţă şi impunerea unui model rigid, autoritar, ultra-centralizat al 
economiei planificate. în prima perioadă, economia a fost sistematic jefuită în favoarea 
URSS. Pe parcursul întregului experiment, s-au plătit costuri colosale legate de impunerea 
unui model economic ineficient şi finalmente falimentar. 

- lichidarea monarhiei constituţionale, distrugerea statului de drept şi impunerea dictaturii 
proletariatului, în fapt dictatura unei caste parazitare (nomenklatura), exercitată prin utilizarea 
celor mai brutale metode teroriste. Statul românesc în perioada 1948-1989 a fost în esenţa sa 
un stat bazat pe teroare, directă sau indirectă, punitivă şi/sau profilactică, iar justiţia a avut ca 
scop camuflarea şi justificarea crimelor comise de statul totalitar. 

- atacul sistematic împotriva proprietăţii private şi distrugerea ţărănimii prin colectivizarea 
forţată, prin „noua revoluţie agrară" lansată în octombrie 1981 şi prin experimentul 
sistematizării satelor. 

- controlul total asupra mijloacelor statale de exercitare a violenţei, înainte de toate 
procuratura, miliţia, armata, grănicerii. 

- controlul asupra corpului uman, prin politica pronatalistă forţată, care a durat până la 
căderea regimului, şi asupra celui social, prin raţionalizarea aprovizionării prin decretele din 
10 şi 17 octombrie 1981, urmate de programul „alimentaţiei ştiinţifice" din 1982. 

- o politică externă complet subordonată Moscovei în perioada 1948-1963. Autonomia 
politicii externe româneşti de după 1964 nu a fost expresia unei afirmări a spiritului patriotic, 
ci a servit grupului conducător (mai întâi unit în jurul lui Gheorghe Gheorghiu-Dej, apoi al lui 
Nicolae Ceauşescu) pentru a-şi menţine nealterată puterea 19 . 

în realitate, acest „comunism naţional" a servit prea puţin poporului român. A creat 
însă un sentiment de falsă euforie naţionalistă, precum şi iluzia unei căi româneşti spre un 
socialism diferit de cel sovietic. După 1980, a devenit cât se poate de clar că între politica 
externă (pretins autonomă) şi cea internă (extrem de represivă) exista o imensă prăpastie. 
Având de ales între o minimă liberalizare internă şi completă izolare internaţională, 
conducerea PCR a mers pe calea autarhiei. Mitul fundamental pe care s-a bazat ideologia PCR 
în toate aceste patru decenii şi jumătate de experiment totalitar a fost imaginea fortăreţei 
asediate. Pentru comuniştii români era astfel important să anihileze nu doar presupusele 
încercări externe de a le contesta dictatura, dar mai ales era vitală lichidarea oricărei opoziţii 
interne. Ei pretindeau că plăsmuiesc cetatea divină, aici şi acum. Urma logic acuzarea celor 
care criticau planurile lor de subversiune, complot şi crimă. El însuşi o ideologie 
conspiraţionistă, comunismul a văzut pretutindeni semnele unor sinistre conspiraţii împotriva 
sa. 

Unul din scopurile centrale ale regimului a fost anihilarea oricărei forme de opoziţie, 
rezistenţă şi disidenţă. Chiar în perioada de relativă de-radicalizare a regimului, agresivitatea 
sa în raport cu contestatarii reali sau potenţiali a rămas neschimbată. Mai întâi s-a recurs la 
criminalizarea partidelor democratice şi a oricărei forme de rezistenţă din partea 
intelectualităţii, sindicatelor neînregimentate, studenţilor şi intelectualilor. Numărul victimelor 
acestor înscenări este enorm. 



19 Unii dintre foştii activişti de vârf ai PCR (Manea Mănescu, Paul Niculescu-Mizil, Dumitru Popescu) au scris 
în ultimii ani pagini apologetice legate de aşa-zisul „comunism naţional" promovat de Nicolae Ceauşescu şi 
echipa sa. Prima perioadă a regimului a fost marcată de conflictul dintre echipa moscovită şi grupul lui Dej, ceea 
ce nu însemna sub nici o formă o rivalitate de linii politice, ci doar una de ambiţii. Pentru documente privind 
emigraţia comunistă română în URSS, vezi Gheorghe Buzatu, Românii în arhivele Kremlinului, Bucureşti, 
Editura Univers Enciclopedic, 1996. Notăm faptul că, şi după căderea grupului Pauker-Luca, în conducerea 
partidului s-au aflat moscoviţi influenţi (Petre Borilă, Leonte Răutu şi Alexandru Bârlădeanu). De altfel, Răutu şi 
Bârlădeanu au contribuit direct la întocmirea Declaraţiei din 1964 pe care nostalgicii stalinismului naţional o 
invocă mereu drept piatră de hotar în istoria regimului. 

Practicile comunismului românesc şi-au avut originea în modelul leninist-stalinist de 
inginerie socială 20 . Dogma comunistă se pretindea infailibilă. Oamenii puteau eventual greşi, 
partidul era însă omniscient. Supremaţia ideologiei este cheia înţelegerii acestui sistem. Prima 
generaţie de comunişti aflaţi la putere în România a îmbrăţişat cu fervoare miturile bolşevice: 
mitul revoluţiei, al partidului, al clasei muncitoare, al societăţii fără clase. Pentru atingerea 
acestor ţeluri presupus nobile, comuniştii români au considerat că este permisă utilizarea celor 
mai abjecte mijloace. Sufletul nemuritor al comunismului, spunea filosoful polonez Leszek 
Kolakowski, este minciuna. De la bun început, comunismul s-a bazat pe minciună, impostură, 
dedublare şi fărădelege 21 . Violenţa a fost sanctificată: cu cât mai brutale erau metodele de 
luptă împotriva „duşmanului", cu atât creştea intensitatea urii propagate de aparatul ideologic. 
Inamicul de clasă a fost demonizat şi criminalizat ca figură absolut reprehensibilă. Trebuia 
exterminat („stârpit", „zdrobit", „nimicit", „călcat în picioare") fără cruţare. „Burjuii", 
„leprele social-democrate", „năpârcile chiabureşti", „fiarele ţărăniste" sunt doar câteva din 
macabrele sintagme ale limbii de lemn otrăvite care a fost utilizată de aparatul de propagandă 
condus de Iosif Chisinevschi şi Leonte Răutu. Criteriile tradiţionale care despărţeau binele de 
rău au fost abolite în cadrul statului ateist. 

Cultele religioase au fost prigonite fără milă. Biserica Greco-Catolică a fost suprimată 
în 1948 22 , iar cea Romano-Catolică a fost împinsă la limita legalităţii. Biserica Ortodoxă, 
lipsită de sprijin moral şi material din exterior, prin ierarhia sa de după 1948, a putut fi adusă 
mai uşor sub controlul puterii totalitare, în pofida faptului că foarte mulţi preoţi au fost 
arestaţi, condamnaţi, întemniţaţi şi chiar ucişi. Regimul a dus de asemenea o luptă sistematică 
şi intensă împotriva Bisericilor protestante şi neoprotestante. Lupta se dădea pentru controlul 
sufletului şi minţii, iar religia, numită de Marx „opiu pentru popor", trebuia discreditată şi 
abolită. în perspectiva construcţiei societăţii comuniste, visată de corifeii socialismului zis 
ştiinţific, religia urma să dispară, asemeni mult-hulitei proprietăţi private. 

Costurile utopiei comuniste au fost enorme. Destine sfărâmate, elite distruse, clase 
sociale nimicite-toate acestea în numele unui vis al perfecţiunii, al unui ideal colectivist 
pentru care individul nu era decât un şurub din marele mecanism. Cum scria Arthur Koestler, 
omul devenise o simplă ficţiune gramaticală 23 . Politica de exterminare socială comunist, sau 
mai exact spus totalitarismul comunist, s-a întemeiat aşadar pe un număr de postulate 
ideologice. Clasele exploatatoare, vinovate de ataşamentul lor pentru proprietatea privată şi 
statul de drept, trebuiau distruse. Noua religie politică propavăduia misiunea istorică a clasei 
muncitoare. în realitate, această clasă a cunoscut sub comunism o asuprire fără egal. Cele mai 
importante mişcări sociale antitotalitare din România au fost grevele minerilor din Valea 
Jiului din vara anului 1977 şi ale muncitorilor din Braşov din noiembrie 1987. 

Acest raport documentează dimensiunile şi metodele represiunii din România 
comunistă. Nu negăm că au existat momente mai puţin crude, că regimul a cunoscut perioade 
de relativă acalmie. Ele au fost însă de scurtă durată şi nu au schimbat datele fundamentale ale 
sistemului. România comunistă a fost din prima şi până în ultima ei zi o închisoare pentru 
copleşitoarea majoritate a populaţiei. Ceea ce nu înseamnă că nu au existat oportunităţi de 
mobilitate socială prin selecţie pe bază de clasă, mai ales în prima perioadă, când originea 
socială proletară era legiferată, spre exemplu, drept condiţie de acces în învăţământul 



20 Vezi Martin Malia, The Soviet Tragedy. A History of Socialism in Russia, New York, Free Press, 1994, pp. 
136-137. 

21 Pentru analize ale relaţiei dintre regimul comunist şi ideologie, vezi Monica Lovinescu, Unde scurte. Jurnal 
indirect, Bucureşti, Editura Humanitas, 1990; idem, Unde scurte II. Seismograme, Bucureşti, Editura Humanitas, 
1993. 

22 Pentru detalii, vezi Ioan-Marius Bucur, Din istoria Bisericii Greco-Catolice Române (1918-1953), Cluj- 
Napoca, Editura Accent, 2003; Cristian Vasile, Intre Vatican şi Kremlin. Biserica Greco-Catolică în timpul 
regimului comunist, Bucureşti, Curtea Veche Publishing, 2003. 

23 Pentru o anatomie a spiritului bolşevic, Arthur Koestler, Darkness at Noon, New York, Bantam Books, 1985. 

superior. Mitul modernizării ţării sub comunism nu rezistă unei examinări profunde. Nu 
încape îndoială că România după 1945 ar fi putut să se dezvolte ca un stat democratic şi 
pluralist, dacă nu ar fi existat intervenţia sovietică şi disponibilitatea comuniştilor de a servi 
necondiţionat interesele Kremlinului. Distrugerea continuităţii constituţionale a statului român 
prin abdicarea forţată a Regelui Mihai în decembrie 1947 rămâne unul din marile abuzuri ale 
comunismului în România. înfeudat intereselor sovietice, fidel opţiunilor sale staliniste de 
primă oră, chiar şi după îndepărtarea de Moscova, regimul comunist din România a avut un 
caracter antinaţional, în pofida necontenitelor profesiuni de credinţă naţionaliste. Imnul de stat 
al RPR spunea clar acest lucru: „înfrăţit fi-va veşnic al nostru popor/Cu poporul sovietic 
eliberator/Leninismul ni-e far, şi tărie, şi-avânt/Noi urmăm cu credinţă partidul ne-nfrânt". 
Consilierii sovietici au jucat un rol crucial în instaurarea şi funcţionarea noilor instituţii. 
Membrii PCR din ilegalitate au fost, în special în prima perioadă, exponenţii cei mai activi ai 
noului regim. Unii dintre ei aveau să fie dezamăgiţi ulterior, însă acest lucru nu atenuează 
responsabilitatea lor pentru impunerea şi suţinerea acestui regim. Nu mai puţin responsabili 
sunt cei care au aderat în perioada 1944-1947, îmbrăţişând cu maximă frenezie sloganele 
antioccidentale şi ardent staliniste ale PCR. Din rândul acestora a fost recrutată birocraţia de 
partid (aparatul CC, comitetele regionale, raionale, comunale) şi aparatul de bază al 
Securităţii 24 . 

Simplu spus, vreme de patru decenii şi jumătate, statul românesc a fost confiscat de un 
grup politic străin de interesele şi aspiraţiile poporului român. Inspirat şi motivat de ideologia 
fals egalitaristă a socialismului de stat marxist-leninist, acest regim şi-a propus şi până la un 
punct a realizat un sistem de control fără precedent asupra minţii şi trebuinţelor umane. Nu a 
existat particulă a spaţiului social, inclusiv la nivelul spaţiului locativ, al abecedarului sau al 
ritualurilor nunţii şi morţii, asupra căreia să nu se exercite ambiţiile regimului. Două au fost 
principalele instrumente prin care a fost posibilă perpetuarea dictaturii comuniste: poliţia 
politică 25 şi propaganda 26 . Statul poliţienesc stalinist nu a fost un regim autoritar tradiţional. 
Scopul său a fost să distrugă cetăţeanul, spiritul civic în genere, şi să construiscă subiectul 
perfect manevrabil. Faimoasele versuri „Partidul e-n toate/E-n cele ce sunt/Şi-n cele ce mâine 
vor râde la soare/E-n pruncul din leagăn/Şi-n omul cărunt/E-n viaţa ce veşnic nu moare" (G. 
Lesnea), învăţate de şcolarii români vreme de două decenii şi mai bine, captează exact natura 
ubicuă a dominaţiei totalitare 27 . 

Trebuie menţionat faptul că regimul nu a condus ţara pur şi simplu printr-un mecanism 
de viol al maselor. A ştiut să creeze şi mecanisme de cooptare, prin utilizarea şanselor de 
mobilitate socială oferite unor persoane din grupuri mai puţin favorizate. O mare parte din 
aparatul Securităţii, mai cu seamă torţionarii cei mai brutali, au provenit din zonele sociale de 
tip lumpen. în prima sa fază, regimul a pedalat pe doctrina egalităţii şi fraternităţii umane, 
înrădăcinată, măcar la nivelul profesiunii de credinţă, în ideologia Revoluţiei Franceze. A 
folosit, fraudulos, fireşte, retorica luptei pentru pace, independenţă şi progres. Moştenirea 
RPR-RSR este aşadar moştenirea unei ţări cu o economie dezvoltată în chip distorsionat şi 
contraproductiv, a unei societăţi bolnave de suspiciune şi neîncredere, a unei culturi subjugate 
şi anexate de statul totalitar. Au existat evident insule de rezistenţă, iar acest Raport îşi face un 



24 Pentru o analiză a structurii puterii comuniste, vezi Stelian Tănase, Elite şi societate. Guvernarea Gheorghe 
Gheorghiu-Dej, Bucureşti, Editura Humanitas, 1998. 

25 Vezi, pentru detalii Marius Oprea, Banalitatea răului. O istorie a Securităţii în documente 1949-1989, studiu 
introductiv de Dennis Deletant, Iaşi, Editura Polirom, 2002. 

26 Metodele, mijloacele şi conţinutul propagandei la începuturile regimului comunist au fost surprinse de Eugen 
Denize, Propaganda, în voi. România. Statul şi propaganda, 1948-1953, Târgovişte, Editura Cetatea de Scaun, 
2005. 

27 în analiza noastră suntem inspiraţi de lucrarea clasică a Hannei Arendt despre originile totalitarismului, 
precum şi de Cari Friedrich, Zbigniew Brzezinski, Totalitarian Dictatorship and Autocracy, Cambridge, Mass., 
Harvard University Press, 1956. 

titlu de onoare în a le menţiona şi omagia. Au existat oamenii politici morţi în închisorile 
comuniste. Au existat sutele de mii de deţinuţi politici acuzaţi de „uneltire împotriva 
regimului democrat-popular", printre care nu trebuie să-i uităm pe ţăranii care refuzau în masă 
colectivizarea 28 . Au existat gânditorii care au păstrat fibra morală a acestei naţiuni în pofida 
atacurilor necurmate din partea aparatului ideologic. Au existat rezistenţii din munţi. Au 
existat studenţii revoltaţi din 1956, minerii din 1977, semnatarii Apelului Goma, disidenţii 
cunoscuţi sau mai puţin cunoscuţi, Vasile Paraschiv (terorizat de Securitate pentru curajul de 
a revendica drepturile clasei muncitoare), activiştii Sindicatului Liber al Oamenilor Muncii 
din România (SLOMR), muncitorii de la Braşov din 1987, intelectualii disidenţi maghiari, 
grupul de acţiune Banat, Comitetul Creştin Român pentru Apărarea Libertăţii Religioase şi de 
Conştiinţă (ALRC), Gheorghe Calciu-Dumitreasa şi alţi opozanţi religioşi, demonstranţii de la 
Timişoara, Cluj şi Bucureşti din decembrie 1989. Au existat zecile de mii de femei şi copii 
care au murit ca urmare a aberantei politici nataliste a regimului. Gheorghe Ursu (inginerul 
ucis pentru că ţinea un jurnal în care denunţa mizeria morală a ceea ce propaganda numea 
„epoca de aur") şi Călin Nemeş, care a ţinut piept Armatei la Cluj în decembrie 1989 şi s-a 
sinucis ulterior din dezgust pentru deturnarea Revoluţiei. După prăbuşirea oficială a 
comunismului au existat Proclamaţia de la Timişoara, adevărata Cartă a Revoluţiei Române, 
şi zona liberă de neocomunism din Piaţa Universităţii. 

Marile speranţe din decembrie 1989 au fost însă rapid urmate de frustrări în raport cu 
ceea ce s-a dovedit a fi refuzul aparatului comunist şi securist de a ceda puterea. Chipurile 
vechi au îmbrăcat măşti noi, însă comportamentele au fost prea puţin diferite. Au existat 
aşadar marile şi micile regrupări nomenklaturiste, resurecţia birocraţiei sub forma 
fesenismului. Condamnarea comunismului a fost întârziată tocmai pentru că o mare parte din 
clasa politică postdecembristă a preferat să se aştearnă o ciudată tăcere peste un trecut cu care 
nu aveau motive a se mândri. însă o democraţie nu se poate întemeia pe amnezie. Numele 
victimelor, ca şi cele ale călăilor, trebuie cunoscute pentru a putea spune, precum cei care au 
supravieţuit Holocaustului nazist: „Să nu se mai repete!" Acest raport ţine să fie deopotrivă o 
rememorare şi un avertisment. Cei care uită trecutul riscă să-1 retrăiască, a scris filosoful 
american George Santayana. Numele instituţiilor care au comis crimele împotriva umanităţii 
trebuie cunoscute. Tot astfel, numele marilor vinovaţi, deci ale potentaţilor comunişti şi ale 
inchizitorilor securişti, trebuie cunoscute. România comunistă nu a fost guvernată de fiinţe 
extraterestre. în fruntea ei, respectiv în fruntea diverselor instituţii cheie (Biroul Politic, 
Comitetul Executiv, Prezidiul Permanent, Secretariatul, Comisia Controlului de Partid, 
secţiile CC, Securitate, comitetele regionale/judeţene de partid) s-au aflat, în diverse perioade: 
Gheorghe Gheorghiu-Dej, Ana Pauker, Vasile Luca, Teohari Georgescu, Iosif Chişinevschi, 
Miron Constantinescu, Nicolae Ceauşescu, Alexandru Drăghici, Chivu Stoica, Petre Borilă, 
Constantin Pîrvulescu, Alexandru Bârlădeanu, Ion Gh. Maurer, Gheorghe Apostol, Emil 
Bodnăraş, Alexandru Moghioroş, Leonte Răutu, Leontin Sălăjan, Dumitru Petrescu, Dumitru 
Coliu, Elena Ceauşescu, Manea Mănescu, Jânos Fâzekâs, Iosif Banc, Iosif Uglar, Maxim 
Berghianu, Richard Winter, Gheorghe Rădulescu, Paul Niculescu-Mizil, Ilie Verdeţ, Ion 
Stănescu, Tudor Postelnicu, Ion Iliescu, Virgil Trofin, Vasile Vâlcu, Dumitru Popescu, Ion 
Coman, Ghizela Vass, Ştefan Andrei şi lista poate continua . Fiecare activist a îndeplinit ceea 
ce el sau ea considera o nobilă misiune: aplicarea cu infinit devotament a liniei partidului, 
indiferent de costurile umane. între importanţii colaboraţionişti recrutaţi din „vechile clase" 



Dorin Dobrincu, Constantin Iordachi (editori), Ţărănimea şi puterea. Procesul de colectivizare a agriculturii 
în România, 1949-1962, Iaşi, Editura Polirom, 2005. 

29 Vezi anexele cu membrii conducerii de partid la Liviu Marius Bejenaru, Clara Cosmineanu-Mareş, Monica 
Grigore, Alina Ilinca, Oana Ionel, Nicoleta Ionescu-Gură, Elisabeta Neagoe-Pleşa, Liviu Pleşa, Florica Dobre 
(coord.), Membrii CC al PCR 1945-1989. Dicţionar, studiu introductiv de Nicoleta Ionescu-Gură, Bucureşti, 
Editura Enciclopedică, 2004. 



pot fi amintiţi: Petru Groza, moşier cu convingeri de stânga din 1933, convertit la un 
socialism din care a ştiut să profite cât a putut 30 , Mihai Ralea şi Mihail Ghelmegeanu, foşti 
miniştri carlişti, cu convingeri de stânga dinainte de 1944, deveniţi susţinători fervenţi ai 
RPR. Fiecare dintre aceste persoane a deţinut o doză de responsabilitate pentru ceea ce putem 
numi tragedia României sub comunism. Nimeni nu a rostit vreun cuvânt de regret 31 . 

Raportul Comisiei urmăreşte să strângă laolaltă datele incontestabile care probează 
natura antiumană, constant, metodic şi perseverent represivă a regimului comunist. Multe din 
crimele dictaturii nu au fost consemnate în documente. Cele mai cumplite ordine criminale 
date de Lenin au devenit cunoscute abia după prăbuşirea URSS. Totalitarismul operează 
adeseori prin ordine orale. Cele mai dure decizii ale conducerii comuniste din România au 
fost fie transmise oral, fie învelite în camuflajul insidios al limbii de lemn. Pe de altă parte, 
există o documentaţie enormă privind aceste crime: mărturii, amintiri, procese-verbale, note 
informative, şedinţe de Birou Politic etc. Deciziile strategice au fost anunţate, propagate şi 
impuse de către comunişti cu voluptatea identificării cu presupusele legi ale progresului 
uman. Secretomania bolşevică privea chestiunile tactice, intrigile din interiorul conducerii, nu 
marile opţiuni ideologice ale regimului. Culpabilitatea istorică şi morală a PCR şi a Securităţii 
ni se par astăzi pe deplin dovedite. Când vorbim de sute de mii de victime (arestaţi, închişi, 
deportaţi, ucişi), nu încape îndoială că regimul a comis crime împotriva umanităţii. A mutilat 
suflete umane, a desfigurat şi deturnat destine, a marcat indelebil câteva generaţii cu ale sale 
insanităţi ideologice. A transformat România într-o imensă colonie penitenciară, populată de 
delatori, colaboratori şi ofiţeri securişti. A obligat o întreagă populaţie să trăiască într-o stare 
de continuă dedublare 32 . A privat peste douăzeci de milioane de oameni de viaţa la care ar fi 
avut dreptul prin însuşi faptul venirii lor pe lume. A prigonit minorităţile naţionale, pretinzând 
că le apară drepturile. A declarat demenţi pe cei care îndrăzneau să se îndoiască de 
binefacerile socialismului. A folosit psihiatria ca pe o armă politică. A persecutat fără cruţare 
pe cei care au îndrăznit să ceară sindicate libere. A utilizat cele mai perverse diversiuni 
posibile pentru a-şi compromite adversarii. A atacat exilul anticomunist şi a încercat să 
contracareze pe toate căile posturile de radio libere din Occident şi în primul rând secţia 
română a postului de radio „Europa Liberă". Şi toate aceste au fost înfăptuite în numele 
„zorilor care cântă". Nu poate exista nici o justificare pentru acest regim a cărui unică raţiune 
de a se afla la putere a fost ideologia urii de clasă şi cultul violenţei. 

Condamnarea comunismului este astăzi, mai mult ca oricând, o obligaţie morală, 
intelectuală, politică şi socială. Statul român democratic şi pluralist poate şi trebuie să o facă. 
Tot astfel, cunoaşterea acestor pagini întunecate şi triste de istorie românească a secolului 
douăzeci este indispensabilă pentru noile generaţii care au dreptul să ştie în ce lume au trăit 
părinţii lor. Viitorul României depinde de asumarea trecutului ei, deci de condamnarea 
regimului comunist ca inamic al speciei umane. A nu o face, astăzi, aici şi acum, ne va 
împovăra pe veci cu vina complicităţii, fie şi prin tăcere, cu Răul totalitar. Nu se pune nicicum 
problema culpabilizării colective. Ceea ce contează este să învăţăm din acest atroce trecut, să 
înţelegem cum a fost posibil acest experiment şi să ne despărţim de el cu compasiune pentru 
victime şi cu durere. 



30 Ceea ce nu exclude faptul că, în unele momente, Groza a încercat să domolească zelul fanaticilor stalinişti şi a 
intervenit în favoarea unora dintre amicii săi. Premierul a încercat în mai multe rânduri să-şi explice opţiunile 
politice de după 23 august 1944. 

31 O excepţie ar fi Cornel Burtică, în cartea de convorbiri cu Rodica Chelaru, Culpe care nu se uită, Bucureşti, 
Curtea Veche Publishing, 2001. 

Gail Kligman, Politica duplicităţii. Controlul reproducerii în România lui Ceauşescu, traducere din limba 
engleză de Marilena Dumitrescu, Bucureşti, Editura Humanitas, 2000. 

Regimul comunist în România: repere istoriografîce 

Deşi se află încă la începuturile sale, studiul regimului comunist din România a făcut 
de-a lungul timpului progrese însemnate, în special în ultimele două decenii. Din cauza 
interdicţiilor politice interne, până la prăbuşirea regimului comunist, istoria acestuia a putut fi 
studiată aproape exclusiv în centre universitare din străinătate, în special din SUA şi din 
Europa Occidentală. Cercetătorii regimului comunist au fost astfel privaţi de accesul direct la 
surse de arhivă; mai mult, agenda lor de cercetare a fost condiţionată de evoluţia generală a 
studiilor privind spaţiul est-european în timpul războiului rece. 

Odată cu instaurarea regimului comunist, cercetarea academică din domeniul studiilor 
est-europene s-a axat în principal pe investigarea procesului de distrugere a elitelor politice 
interbelice şi implementarea graduală a modelului politic totalitar sovietic, definit ca un nou 
tip de regim politic dictatorial bazat pe un sistem organizat de teroare, represiune şi „control 
total" asupra cetăţenilor 1 . 

Cele mai influente modele teoretice ale regimului totalitar au fost elaborate la sfârşitul 
anilor 1940 şi începutul anilor 1950. în Originile totalitarismului, Hannah Arendt a avansat 
un prim model teoretic de analiză a regimurilor politice totalitare, caracterizat în opinia sa prin 
teroare politică şi control „total" şi „permanent" asupra vieţii publice şi private a tuturor 
cetăţenilor. Arendt a evidenţiat rolul poliţiei politice în implementarea regimului de 
represiune politică, precum şi al lagărelor de concentrare, adevărate laboratoare pentru 
experimentele regimului în dominaţia totală asupra societăţii. Arendt a inclus în categoria 
regimurilor politice totalitare Germania nazistă în perioada 1938-1945 şi Uniunea Sovietică în 
intervalele 1929-1942 şi 1945-1953, precum şi, într-o anumită măsură, noile regimuri politice 
dictatoriale instaurate după război în Europa Centrală şi de Est 2 . în viziunea sa, principalele 
precondiţii ale instaurării regimurilor totalitare au fost distrugerea claselor şi categoriilor 
sociale burgheze şi a oricărei forme de solidaritate socială, atomizarea societăţii şi 
transformarea claselor în „mase". 

Un model teoretic concurent a fost avansat de politologii americani Cari J. Friedrich şi 
Zbigniew K. Brzezinski. în Totalitarian Dictatorship and Autocracy, Friedrich şi Brzezinski 
au definit regimurile totalitare drept autocraţii moderne caracterizate de şase mari 
componente: 1) o ideologie oficială la care toţi cetăţenii sunt obligaţi să adere; 2) un partid 
unic, organizat ierarhic şi care să înregimenteze o proporţie însemnată a populaţiei; 3) 
monopolul total asupra tehnologiei miliare şi a mijloacelor de coerciţie şi luptă armată; 4) 
monopolul total asupra mijloacelor de comunicare; 5) un sistem de teroare şi represiune 
politică bazat pe aparatul poliţienesc; 6) un sistem economic centralizat 3 . 

Aceste modele teoretice şi-au dovedit utilitatea şi în domeniul studiilor româneşti. 
Prima etapă a evoluţiei regimului politic comunist în România (1944-1958) a fost definită de 
Ştefan Fisher-Galaţi ca o perioadă de distrugere forţată a ideologiei naţionale româneşti, 
catalogată drept „burgheză", şi de diminuare a suveranităţii naţionale sub regimul ocupaţiei 
militare sovietice 4 . Aceeaşi etapă a fost descrisă de Michael Shafir ca o perioadă de 



1 Pentru instaurarea sistemului totalitar în România, vezi Stephen Fischer-Galaţi, The New Rumania. From 
People's Democracy to Socialist Republic, Cambridge, Massachussetts Institute of Technology Press, 1969; 
Ghiţă Ionescu, Communism in Rumania. 1944-1964, Oxford, Oxford Publishing House, 1964. Ediţia în limba 
română: Comunismul în România, Bucureşti, Editura Litera, 1994; Kenneth Jowitt, Revolutionary Breakthroughs 
and National Development. The Case of România, 1944-1965, Berkeley, Los Angeles, University of California 
Press, 1971. 

2 Hannah Arendt, The Origins of Totalitarianism, New York, Harcourt Brace Jovanovich, 1951. 

3 Cari J. Friedrich, Zbigniew K. Brzezinski, Totalitarian Dictatorship and Autocracy, Cambridge, Harvard 
University Press, 1956. 

4 Stephen Fischer Galaţi, op. cit.; vezi şi idem, Eastern Europe in the 1980s, Boulder, Westview, 1981. 

„acumulare primitivă a legitimităţii" de către Partidul Comunist 5 , iar de către Kenneth Jowitt 
ca un proces de „străpungere", marcat de distrugerea totală de către noile elite comuniste a 
acelor tipuri de valori, structuri sau comportamente considerate drept surse potenţiale de 
rezistenţă, alimentând centre alternative de putere 6 . 

Procesul de destalinizare declanşat în lagărul socialist după 1953 a pus sub semnul 
întrebării utilitatea modelului totalitar pentru studiul societăţilor comuniste, evidenţiind 
pluralitatea centrelor de putere şi importanţa factorilor intermediari în viaţa politică 7 . 
Revoluţia maghiară din 1956, precum şi varietatea strategiilor politice de legitimare adoptate 
de elitele est-europene au evidenţiat diferenţele majore existente între regimurile politice din 
ţările comuniste est-europene şi modelul sovietic de dezvoltare. în lumina acestor evenimente, 
Hannah Arendt ezita să catalogheze China, Europa de Est sau Uniunea Sovietică în perioada 
post-stalinistă drept regimuri totalitare. în contrast, Friedrich şi Brzezinski au susţinut că 
înlocuirea terorii de masă cu strategii de dominaţie ideologică şi represiune „selectivă" nu a 
dus la schimbarea naturii acestor regimuri, ci reflecta doar consolidarea lor politică, care le-a 
permis să înlocuiască teroarea poliţienească prin teroarea psihologică, ce genera teamă şi 
autocenzură. O nouă generaţie de sovietologi a contestat însă acest model relativ „static" de 
interpretare a regimurilor comuniste. Utilizând mijloacele specifice istoriei sociale, ei au 
încercat să evidenţieze crearea unei baze sociale a regimurilor comuniste, rezultat al politicii 
de urbanizare şi industrializare, şi să identifice diverse grupuri de interese implicate în luarea 
deciziilor politice, fără a merge însă atât de departe încât să „dez-ideologizeze" regimurile 
comuniste 8 . 

Deşi în România nu a avut lor un proces de destalinizare, punctul de cotitură în 
evoluţia regimului comunist a fost considerat devierea de la cursul politicii externe sovietice, 
care a avut loc gradual în perioada 1958-1964. Procesul a debutat în 1958, când trupele 
sovietice au părăsit România, şi a continuat în anii următori, culminând în aprilie 1964, când 
liderii români au respins „planul Valev" privind diviziunea muncii în cadrul CAER. Ca 
răspuns la acest plan, care viza transformarea României în furnizoare de produse agricole 
pentru ţările comuniste mai industrializate, guvernul a emis Declaraţia PMR din 21 aprilie 
1964, considerată de analişti drept un document politic naţionalist şi antisovietic. Potrivit lui 
Robert Farlow, coordonatele principale ale noii politici externe a României au fost: o politică 
economică autonomă în CAER, colaborare militară limitată în cadrul pactului de la Varşovia 
şi autonomie politică relativă în relaţiile cu Uniunea Sovietică 9 . 

întărirea autonomiei interne a României şi consolidarea politică a regimului comunist 
au contribuit la reorientarea agendei de cercetare spre studiul originilor sociale ale regimului 
comunist şi „autohtonizarea" a ceea ce iniţial fusese privit drept un regim de ocupaţie. în 
efortul de a descoperi sursele domestice ale comunismului în Europa de Sud-Est şi de a 
explica succesul consolidării democraţiilor populare în regiune, numeroase lucrări scrise la 



Michael Shafir, România. Politics, Economics, and Society. Political Stagnation and Simulated Change, 
London, Boulder, Frances Pinter, 1985, p. 56. 

Kenneth Jowitt, Revolutionary Breakthroughs and National Development. The Case of România, 1944-1965, 
Berkeley, Los Angeles, University of California Press, 1971, p. 7. 

7 Pentru o critică a modelului totalitar de analiză a societăţii comuniste şi limitele sale explicative, cu referire 
directă la cazul românesc, vezi William E. Crowther, The Political Economy of Romanian Socialism, New York, 
Westport, Connecticut, London, Praeger, 1988, pp. 1-16. 

8 Vezi William Case, Social History and the Revisionism of the Stalinist Era, în „Russian Review", 46, 4, 
October 1987, pp. 382-385; Ronald Grigor Suny, Revision and Retreat in the Historiography of 1917. Social 
History and Its Critics, în „Russian Review", 53, 2, April 1994, pp. 165-182; Sheila Fitzpatrick, Alexander 
Rabinowitch, and Richard Stites (eds.), Russia in the Era of NEP. Explorations in Soviet Society and Culture, 
Bloomington, Indiana University Press, 1991, pp. 125-143; Sheila Fitzpatrick (ed.), Stalinism. New Directions, 
London, Routledge, 1999. 

9 Robert Farlow, Romania's Foreign Policy. A Case of Parţial Alignment, în „Problems of Comunism", 13, May- 
June 1964 2, pp. 14-24. 

sfârşitul anilor 1950 şi începutul anilor 1960 s-au axat pe studiul chestiunii ţărăneşti şi a 
relaţiilor agrare. în domeniul studiilor româneşti, cea mai importantă lucrare privind relaţiile 
agrare a fost scrisă de Henry Roberts, care a continuat astfel tradiţia inaugurată încă în 
perioada interbelică de David Mitrany 10 . 

în anii 1960 şi 1970, agenda de cercetare a regimurile comuniste s-a axat pe 
paradigma „modernizării", un concept hegemonie utilizat pentru a descrie strategia 
regimurilor comuniste de a atinge un nivel de dezvoltare economică asemănător cu ţările din 
Vestul Europei. în general, accentul cercetării academice a fost pus pe procesul de 
industrializare şi urbanizare socialistă, pe integrarea regională şi pe relaţiile economice dintre 
blocul socialist şi sistemul economic capitalist. Numeroşi cercetători au analizat „răspunsul 
leninist" al elitelor politice comuniste la dependenţa economică şi legătura cu dezbaterile 
politico-ideologice care au avut loc pe această temă în perioada interbelică 11 . 

Colapsul strategiilor de modernizare şi schimbarea cursului politicii interne a 
regimului Ceauşescu a redirecţionat din nou agenda de cercetare din domeniul studiilor 
româneşti spre studiul culturii politice şi al politicii culturale a regimului, în special al 
sincretismului dintre comunism şi naţionalism şi crearea ideologiei naţional-comuniste. O 
analiză de substanţă a politicii interne şi externe a regimului Ceauşescu a fost oferită de 
Michael Shafir, în România, Politics, Economy and Society. Folosind sugestiva sintagmă 
„simularea schimbării - simularea permanenţei", autorul arată că în politica internă, regimul 
simula schimbarea, prin slogane propagandistice de genul „noul mecanism economic", sau 
„noua revoluţie agrară", în timp ce în politica externă regimul simula aderenţa la blocul 
sovietic, asigurând totodată Vestul Europei în privinţa autonomiei politicii sale externe 12 . 

La sfârşitul anilor 1970, studiul comunismului a fost revoluţionat de valul de 
antropologi care au făcut cercetare de teren în Europa Centrală şi de Est 13 . între antropologii 
care au contribuit la studiul regimului comunist din România menţionăm pe Katherine 
Verdery, Claude Karnoouh, Gail Kligman, Daniel Chirot, David A. Kideckel, Steven L. 
Sampson etc 14 . Ei au propus o nouă agendă de cercetare axată pe studierea culturii, a timpului 



10 Vezi Henry L. Roberts, Rumania. Political Problems of an Agrarian State, Hamden, Conn., Archon Books, 
1969; David Mitrany, The Land and the Peasants in Rumania. The War and Agrarian Reform, 1917-21, London, 
Oxford University Press, 1930; şi David Mitrany, Marx Against the Peasant. A Study in Social Dogmatism, 
Chapel Hill, University of North Carolina Press, 1951. 

Vezi Kenneth Jowitt (ed.), Social Change in România 1860-1940. A Debate on Development in a European 
Nation, Berkeley, University of California, 1978; Daniel Chirot (ed.), The Origins of Backwardness in Eastern 
Europe, Berkeley, University of California Press, 1989. 

12 M. Shafir, op. cit.,p. 193. 

13 Pentru o prezentare de ansamblu a condiţiilor de cercetare şi a implicaţiilor politice ale cercetării de teren în 
România comunistă, vezi David A. Kideckel, Steven L. Sampson, Fieldwork in România. Political, Practicai 
and Ethnical Aspects, în John W. Cole, (ed.), Anthropological Research in România, Amherst, University of 
Massachussets, 1984, pp. 85-102; Steven L. Sampson, David A. Kideckel, Antropologists Going into the Cold. 
Research in the Age of Mutually Assured Destriction, în Paul Turner and David Pitt (eds.), The Anthropology of 
War and Peace, Hadley, Mass., Bergin and Garvery, 1989, pp. 160-173; şi Katherine Verdery, How I became 
nationed, în Ronald Grigor Suny, Michael D. Kennedy (eds.), Intellectuals and the articulation of the nation, 
Ann Arbor, University of Michigan Press, 1999, pp. 341-344. 

Vezi Katherine Verdery, Transylvanian Villagers. Three Centuries of Political, Economic, and Ethnic Change, 
Berkeley, Los Angeles, University of California Press, 1983; idem, National Ideology under Socialism. Identity 
and Cultural Politics in Ceauşescu 's România, Berkeley, Los Angeles, London, University of California Press, 
1991; idem, What Was Socialism, and What Comes Next?, Princeton, Princeton University Press, 1996; ediţia în 
limba română: Socialismul, ce a fost şi ce urmează, Iaşi, Institutul European, 2003. Gail Kligman, Căluş. 
Symbolic Transformation in Romanian Ritual, Chicago, University of Chicago Press, 1981; idem The Wedding 
of the Dead. Ritual, Poetics, and Popular Culture in Transylvania, Berkeley, University of California Press, 
1988; David A. Kideckel, Agricultural Cooperativism and Social Process in a Romanian Commune, Ph.D. 
Dissertation, Amherst, Anthropology Department, University of Massachusetts, 1979; idem The Solitude of 
Collectivism. Romanian Villagers to the Revolution and Beyond, Ithaca, Corneli University Press, 1993; Claude 

şi a spaţiului, a relaţiilor sociale şi de proprietate şi a identităţii naţionale, utilizând noi 
perspective teoretice şi metodologice. Antropologii au evidenţiat de asemenea necesitatea 
accesului direct la texte fundamentale care să fie studiate în contextul social şi intelectual 
local, printr-o cercetare de lungă durată „pe teren" 15 . Ei au criticat „modelul totalitar" de 
percepţie a societăţii comuniste, care presupunea dependenţa totală a vieţii locale faţă de 
centru, precum şi omnipotenţa organelor de partid şi de stat, evidenţiind în schimb practicile 
de dominaţie şi de dispersie şi negociere a puterii la diferite nivele locale şi regionale. Pe 
termen lung, această disciplină a dat naştere unei noi agende de cercetare îndreptate spre 
studiul interdisciplinar al societăţii. 

Cu puţine dar notabile excepţii, istoriografia românească din perioada comunistă nu a 
putut participa la acest efort de cercetare. Puţinele studii apărute în ţară nu au scăpat, desigur, 
grilei ideologice, ele având un pronunţat caracter propagandistic 16 . Cea mai importantă 
contribuţie locală la studiul regimului comunist din România, însă în condiţii de 
clandestinitate, a fost cea a sociologului Pavel Câmpeanu, care a elaborat o teorie critică 
asupra societăţilor de tip stalinist, caracterizând regimul comunist din România anilor 1980 
prin prisma conceptului de „stalinism de război" 17 . 

Liberalizarea discursului istoric în România după 1989 a creat condiţii pentru 
reînnoirea agendei de cercetare academică, în special a istoriei perioadei comuniste, într-un 
efort interdisciplinar la care au participat antropologia, sociologia, ştiinţele politice şi istoria, 
precum şi lucrările memorialistice. Efortul de cercetare nu a vizat însă în mod egal toate 
aspectele istoriei comunismului. Istoriografia perioadei comuniste s-a axat în special pe 
studiul procesului de comunizare a României, luptei pentru putere în Partidul Comunist 
Român, pe istoria regimului Ceauşescu, în special a politicii sale interne în anii 1980, a 
cultului personalităţii, a politicii externe şi a statutului minorităţilor naţionale. Prin urmare, 
există încă puţine lucrări de sinteză privind istoria regimului comunist din România, în 
ansamblul său. O prima sinteză a regimului stalinist a fost oferită de Victor Frunză, cu accent 
pe procesul de represiune politică, distrugerea elitelor politice româneşti şi instaurarea 
regimului politic de tip totalitar 18 . Recent, acestei lucrări i s-au adăugat alte sinteze, totale sau 
parţiale, ale istoriei regimului comunist din România 19 . 



Karnoouh, Comunism, postcomunism şi modernitate târzie: încercări de interpretări neactuale, traducere de 
Mihai Ungurean, Iaşi, Editura Polirom, 2000. 

Vezi Katherine Verdery, Methods, în National Ideology under Socialism. Identity and Cultural Politics in 
Ceauşescu' s România, ed. cit., pp. 19-20. Ediţia în limba română: Compromis şi rezistenţă. Cultura română sub 
Ceauşescu, Bucureşti, Editura Humanitas, 1994. 

16 Mircea Biji (ed.), Dezvoltarea economică a României 1944-1964, Bucureşti, Editura Academiei Republicii 
Populare Române, 1965; O. Feneşan, Dezvoltarea agriculturii în Republica Populară Română, Bucureşti, 
Editura Agro-Silvică de Stat, 1958; N. Giosan (ed.), Agricultura României 1944-1964, Bucureşti, 1965. 

17 Vezi lucrările sale, unele publicate sub pseudonimul Felipe Garcia Casals: The Syncretic Society, White Plains, 
N.Y., M.E. Sharpe, 1980; The Origins of Stalinism, White Plains, N.Y., M.E. Sharpe, 1986; The Genesis ofthe 
Stalinist Social Order, Armonk, NY, M. E. Sharpe, 1988, precum şi România: coadă pentru hrană, un mod de 
viaţă, Bucureşti, Editura Humanitas, 1994. Lucrările sale mai recente s-au extins şi asupra studiului cultului 
personalităţii lui Nicolae Ceauşescu, precum şi al perioadei de tranziţie: Ceauşescu. Anii numărătorii inverse, 
Iaşi, Editura Polirom, 2002, respectiv Exit: Towards Post- Stalinism, White Plains, N.Y., M.E. Sharpe, 1990. 

18 Victor Frunză, Istoria Partidului Comunist Român, Aarhus, Editura Nord, 1984; Ediţia a doua: Istoria 
stalinismului în România, Bucureşti, Editura Humanitas, 1990; Ediţia a treia: Istoria comunismului în România, 
Bucureşti, EVF, 1999, care include şi Revoluţia împuşcată sau PCR după 22 decembrie 1989 şi 1994. 

19 Pentru o privire sintetică, vezi Dennis Deletant. România sub regimul comunist, Bucureşti, Fundaţia Academia 
Civică, 1997, precum şi capitolul despre comunism semnat de acelaşi cercetător în Mihai Bărbulescu, Dennis 
Deletant, Keith Hitchins, Şerban Papacostea, Pompiliu Teodor, Istoria Românilor, Bucureşti, Editura 
Enciclopedică, 1998. Pentru o amplă sinteză a istoriei politice a Partidului Comunist şi a regimului comunist din 
România, vezi Vladimir Tismăneanu, Stalinism for AU Seasons. A Political History of Romanian Communism, 
Berkeley, CA, University of California Press, 2003. Ediţie în limba română: Stalinism pentru eternitate. O 
istorie politică a comunismului românesc, Iaşi, Editura Polirom, 2005. Pentru o introducere generală, vezi şi 

Perioada de tranziţie de la regimul democrat la regimul comunist (1944-1946), a fost 
abordată de numeroşi istorici, care au documentat acapararea puterii politice de către 
comunişti prin falsificarea grosolană a alegerilor din 1946, eliminarea şi distrugerea opoziţiei 
şi a instituţiilor democrate prin înscenări judiciare 20 , eliminarea proprietăţii private, politizarea 
sferei publice şi instituirea unui sistem de control şi represiune cruntă asupra cetăţenilor, axat 
pe principiul luptei de clasă 21 . Numeroase lucrări au documentat îngrădirea libertăţii 
religioase, infiltrarea clerului cu agenţi ai poliţiei politice, prigoana abătută asupra Bisericii 
Greco-Catolice, subordonarea Bisericii Ortodoxe Române prin presiune, şantaj şi colaborare, 
arestarea şi încarcerarea preoţilor recalcitranţi, campaniile de secularizare, restrângere a 
influenţei Bisericii şi distrugerea unor lăcaşe de cult . 

în ciuda rolului său de placă turnantă în instaurarea regimului comunist şi în trasarea 
liniilor sale politice generale, perioada Dej a primit mult mai puţină atenţie în comparaţie cu 
perioada de după 1965, primele cercetări semnificative în acest domeniu fiind de dată relativ 
recentă. într-o carte de pionierat publicată în 1995, Vladimir Tismăneanu a explorat „părţile 
obscure" ale biografiei politice de tip stalinist a lui Gheorghe Gheorghiu-Dej, percepută nu în 
termeni apologetici, drept o perioadă de reafirmare a identităţii naţionale, ci ca o perioadă de 
teroare organizată şi cruntă represiune politică 23 . Stelian Tănase a aplicat teoriile elitelor, 
dezvoltate de Robert Michels şi Giovanni Sartori, precum şi schema teleologică de 
modernizare imaginată de Cyril Black pentru a studia strategia de legitimare politică şi 

94 

dezvoltare economică a elitelor politice comuniste . Tănase a evidenţiat faptul că, pentru a-şi 
institui şi consolida dominaţia asupra societăţii, autorităţile comuniste au alternat perioadele 
de cruntă represiune politică (1948-1953 şi 1957-1961) cu cele de creştere economică şi o 
anumită relaxare politică (1953-1957 şi 1961-1965). 

O direcţie majoră de cercetare a constituit-o istoria fenomenului concentraţionar al 
Gulagului, rolul crescând al poliţiei politice şi construirea unui stat poliţienesc bazat pe 
represiunea de masă 25 , precum şi regimul de detenţie inuman din închisorile comuniste, 



Adrian Cioroianu, Pe umerii lui Marx. O introducere în istoria comunismului românesc, Bucureşti, Curtea 

Veche Publishing, 2005. 

20 Procesul lui Iuliu Maniu. Ancheta, Bucureşti, Editura Saeculum, 2001. 

Vezi Dinu C. Giurescu, Imposibila încercare. Greva regală, 1945. Documente diplomatice, Bucureşti, Editura 
Enciclopedică, 1999; Dinu C. Giurescu, Guvernarea Nicolae Rădescu, Bucureşti, Editura AII, 1996; Şerban 
Rădulescu-Zoner, Daniela Buşe, Beatrice Marinescu, Instaurarea totalitarismului comunist în România, 
Bucureşti, Editura Cavallioti, 1995. Despre falsificarea alegerilor din 1946, vezi Virgil Ţârău, Alegeri fără 
opţiune. Primele scrutinuri parlamentare din Centrul şi Estul Europei după cel de al doilea război mondial, 
Cluj -Napoca, Editura Eikon, 2005. Pentru rolul propagandei în instaurarea regimul comunist, vezi Eugen 
Denize, Propaganda, în România. Statul şi propaganda, 1948-1953, Târgovişte, Editura Cetatea de Scaun, 2005. 
22 Pentru istoria Bisericii Greco-Catolice, vezi Ioan-Marius Bucur, Din istoria Bisericii Greco-Catolice Române 
(1918-1953), Cluj-Napoca, Editura Accent, 2003; Cristian Vasile, Intre Vatican şi Kremlin. Biserica Greco- 
Catolică în timpul regimului comunist, Bucureşti, Curtea Veche Publishing, 2003. Pentru istoria Bisericii 
Ortodoxe Române, vezi Codruţa Măria Ştirban, Marcel Ştirban, Din istoria Bisericii Române Unite (1945-1989), 
f. 1, Editura Muzeului Sătmărean, 2000; Cristina Păiuşan, Radu Ciuceanu (editori), Biserica Ortodoxă Română 
sub regimul comunist 1945-1958, voi. 1, Bucureşti, INST, 2001; Olivier Gillet, Religie şi naţionalism. Ideologia 
Bisericii Ortodoxe Române sub regimul comunist, Bucureşti, Editura Compania, 2001; Cristian Vasile, Biserica 
Ortodoxă Română în primul deceniu comunist, Bucureşti, Curtea Veche Publishing, 2005. Pentru represiunea 
politică împotriva preoţilor, vezi şi Ştefan Iloaie, Paul Caravia, Virgil Constantinescu, Mărturisitori de după 
gratii. Slujitori ai Bisericii în temniţele comuniste, Cluj-Napoca, Editura Renaşterea, 1995; Paul Caravia, 
Virgiliu Constantinescu, Flori Stănescu, Biserica întemniţată. România, 1944-1989, Bucureşti, INST, 1998. 
~" Vladimir Tismăneanu, Fantoma lui Gheorghiu-Dej, Bucureşti, Editura Univers, 1995. 

24 Stelian Tănase, Elite şi societate. Guvernarea Gheorghiu-Dej, 1948-1965, Bucureşti, Editura Humanitas, 
1998. 

25 Pentru o lucrare generală, vezi Gheorghe Boldur-Lăţescu, Genocidul comunist în România, Bucureşti, Editura 
Albatros, 1992. 

adevărate centre de exterminare fizică şi tortură morală 26 . într-o serie de lucrări, Ruxandra 
Cesereanu a încercat să reconstituie infernul Gulagului, în special pe baza lucrărilor 
memorialistice 27 . Dennis Deletant a studiat sistemul represiv al perioadei Dej 28 , precum şi 
istoria Securităţii în perioada post-1965 29 . Pe baza unor cercetări de amploare în arhive, 
Cristian Troncotă a analizat istoria Securităţii în perioada de început a acesteia, precum şi 
schimbările intervenite în organizarea şi rolul său de-a lungul timpului 30 . Marius Oprea a 
realizat, de asemenea, o culegere de documente privind istoria Securităţii, cu ample 
adnotări 31 . O altă culegere de studii şi documente a reconstituit sistemul de supraveghere şi 
control politic exercitat de serviciul de cadre al PCR asupra membrilor săi, o adevărată poliţie 
politică în interiorul partidului 32 . Istoria proceselor politice împotriva opoziţiei democrate şi a 
epurărilor de partid a fost de asemenea documentată de numeroase studii de caz, colecţii de 
documente şi lucrări memorialistice, cu referire în special la acţiunile împotriva Anei Pauker, 
a lui Teohari Georgescu, Vasile Luca sau Lucreţiu Pătrăşcanu, precum şi a „lotului Noica- 
Pillat" de la sfârşitul anilor 1950 33 . 

Numeroase lucrări au analizat îndoctrinarea sistemului de învăţământ, aservirea şi 
politizarea istoriografiei şi transformarea sa într-un instrument de legitimare politică pus fie în 
slujba deznaţionalizării şi rusificării forţate, fie în cea a unei propagande naţionaliste deşănţate 
şi xenofobe 34 . Alte lucrări au documentat distrugerea unor ramuri de tradiţie ale cercetării 
ştiinţifice, prin intervenţia brutală a autorităţilor politice 35 . 



26 Vezi Romulus Rusan (coord.), Memoria închisorii Sighet, ediţia a Ii-a revăzută şi adăugită, Bucureşti, 
Fundaţia Academia Civică, 2003; Virgil Ierunca, Fenomenul Piteşti, Bucureşti, Editura Humanitas, 1990; Paul 
Goma, Gherla, Bucureşti, Editura Humanitas, 1990; Constantin Cesianu, Salvat din infern, Bucureşti, Editura 
Humanitas, 1992; Ion Ioanid, închisoarea noastră cea de toate zilele, 3 volume, Bucureşti, Editura Humanitas, 
1999-2000. 

Ruxandra Cesereanu, Gulagul în conştiinţa românească. Memorialistica şi literatura închisorilor şi lagărelor 
comuniste (eseu de mentalitate), Iaşi, Editura Polirom, 2005, Ediţia a Ii-a revăzută şi adăugită; pentru sistemul 
de represiune în România comunistă, vezi şi Ruxandra Cesereanu, (coord.), Comunism şi represiune în România. 
Istoria tematică a unui fratricid naţional, Iaşi, Editura Polirom, 2006. 

Dennis Deletant, Communist terror in România. Gheorghiu-Dej and the police state, 1948-1965, New York, 
Hurst, 1999. Ediţia în limba română: Teroarea comunistă în România. Gheorghiu-Dej şi statul poliţienesc, 1948- 
1965, Iaşi, Editura Polirom, 2001. 

Dennis Deletant, Ceausescu and the Securitate. Coercion and dissent in România, 1965-1989, London, Hurst, 
1995, pp. 13-56. Ediţia în limba română: Ceausescu şi Securitatea. Constrângere şi disidenţă în România anilor 
1965-1989, Bucureşti, Editura Humanitas, 1998. 

Cristian Troncotă, Duplicitarii. O istorie a Serviciilor de Informaţii şi Securitate ale regimului comunist din 
România, 1965-1989, Bucureşti, Editura Elion, 2003; Torţionarii. Istoria instituţiei securităţii regimului 
comunist din România, 1948-1964, Bucureşti, Editura Elion, 2006. 

31 Marius Oprea (ed.), Banalitatea răului. O istorie a Securităţii în documente 1949-1989, studiu introductiv de 
Dennis Deletant, Iaşi, Editura Polirom, 2002. 

52 Marius Oprea, Nicolae Videnie, Ioana Cîrstocea, Andreea Năstase, Stejărel Olaru, Securiştii partidului. 
Serviciul de cadre al PCR ca poliţie politică, Iaşi, Editura Polirom, 2002. 

33 Vezi, printre altele: Cu unanimitate de voturi, Sentinţele proceselor politice, reunite şi comentate de Marius 
Lupu, Cornel Nicoară şi Gheorghe Onişoru, Bucureşti, Fundaţia Academia Civică, 1997; Reconstituiri necesare. 
Şedinţa din 27 iunie 1952 a Uniunilor de Creaţie din România, ediţie îngrijită de Mihaela Cristea, Iaşi, Editura 
Polirom, 2005; Ultima carte. Text integral al declaraţiilor la anchetă ale lui Anton Golopenţia aflate în Arhivele 
SRI, introducere şi anexă de Sanda Golopenţia, Bucureşti, Editura Enciclopedică, 2001. Pentru „cazul" 
Pătrăşcanu, vezi Mihai Rădulescu, Tragedia lui Lucreţiu Pătrăşcanu. Convorbiri cu Corneliu Coposu, Bucureşti, 
Editura Ramida, 1992; Nicolae Henegariu (coord.) et al., Principiului Bumerangului. Documente ale procesului 
Lucreţiu Pătrăşcanu, Bucureşti, Editura Vremea, 1996; Grigorie Răduică, Crime în lupta pentru putere 1966- 
1968. Ancheta Cazului Pătrăşcanu, Bucureşti, Editura Evenimentul Românesc, 1999; Belu Zilber, Actor în 
procesul Pătrăşcanu. Prima versiune a memoriilor lui Belu Zilber, ediţie îngrijită de G. Brătescu, Bucureşti, 
Editura Humanitas, 1997; Lavinia Betea, Lucreţiu Pătrăşcanu. Moartea unui lider comunist. Studiu de caz, 
Bucureşti, Editura Humanitas, 2001. Pentru „lotul Noica-Pillat", vezi Stelian Tănase, Anatomia mistificării. 
Procesul Noica-Pillat, Bucureşti, Editura Humanitas, 1997; Ediţia a Ii-a, adăugită, 2003. 

34 Vezi Vlad Georgescu, Politică şi istorie. Cazul comuniştilor români, Bucureşti, Editura Humanitas, 1991; 
Toader Buculei, Clio încarcerată. Mărturii şi opinii privind destinul istoriografiei româneşti în epoca 

Deşi nu prea multe, au fost întreprinse importante cercetări privind chestiunile agrare, 
inclusiv colectivizarea, la nivel naţional sau în diferite zone ele României. Dumitru Şandru a 
abordat istoria reformei agrare din 1945, precum şi măsurile politice care au premers 
demararea colectivizării agriculturii 36 . într-una dintre primele lucrări dedicate în întregime 
procesului de colectivizare, Bogdan Tănăsescu conchide că acest fenomen a fost o dramă 
pentru marea majoritate a populaţiei rurale. Cu proprietatea pierdută, foarte mulţi ţărani au 
fost nevoiţi să părăsească satele şi să plece în oraşe, în timp ce cei rămaşi au devenit proletari 
agricoli 37 . Fenomenul colectivizării în diverse regiuni a mai fost atins în unele lucrări de 
doctorat , tomuri de documente , şi monografii focalizate pe colectivizarea la nivel 

naţional sau din anumite regiuni . 

Recent, au fost realizate mai multe cercetări complexe privind situaţia lumii rurale 
româneşti în anii comunismului şi postcomunismului. Pornind de la modelul oferit de 
cercetarea lui Jan Myrdal într-un sat din China comunistă, Aurora Liiceanu a făcut în anii 
1990 o anchetă în satul Surani, judeţul Prahova 42 . Un colectiv coordonat de Alina Mungiu- 
Pippidi şi Gerard Althabe a făcut investigaţii în două localităţi aflate la poli opuşi în 
imaginarul colectiv românesc actual, Scorniceşti şi Nucşoara. Concluzia autorilor este că, 
dincolo de diferenţe, asemănările între cele două localităţi sunt mai importante şi acestea 
rezidă mai ales în consecinţele ingineriei sociale aplicate timp de jumătate de secol. Cea mai 
bună dovadă o reprezintă nostalgia generalizată după comunism. Oamenii au rămas 
încorsetaţi în mecanismele sociale instaurate de comunism, la discreţia mafiilor locale 43 . 

Cultul megalomanie al personalităţii dictatorului, mecanismele sale de propagare şi 
înregimentare în masă prin propaganda regimului au fost analizate de numeroase lucrări, 



totalitarismului comunist, Brăila, Editura Libertatea, 2000; Florin Miiller, Politică şi istoriografie în România, 
1948-1964, Cluj-Napoca, Nereamia Napocae, 2003; Andi Mihalache, Istorie şi practici discursive în România 
„democrat-populară ", Bucureşti, Editura Albatros, 2003. 

35 Vezi Doina Jela, Cătălin Strat, Mihai Albu, Afacerea Meditaţia Transcendentală, Bucureşti, Editura 
Humanitas, 2004. 

36 Dumitru Şandru, Reforma agrară din 1945 în România, Bucureşti, INST, 2000; idem, Decretul 83/1949, în 
„Arhivele Totalitarismului", anul I, nr. 1, 1993, pp. 133-145; idem, Statutul marii proprietăţi funciare dinaintea 
promulgării decretului nr. 83/1949, în Romulus Rusan (ed.), Anii 1949-1953: mecanismele terorii, Bucureşti, 
Fundaţia Academia Civică, 1999, pp. 714-734. 

37 Bogdan Tănăsescu, Colectivizarea între propagandă şi realitate, Bucureşti, Editura Globus, f.a. [1994]. 
Cezar Avram, Procesul de colectivizare a agriculturii în Regiunea Oltenia, 1949-1962, Teză de doctorat, 

Universitatea din Bucureşti, 1998. 

' 9 Octavian Roske (ed.), Dosarul colectivizării agriculturii în România, 1949-1962, Bucureşti, Parlamentul 
României, Camera Deputaţilor, 1992; Octavian Roske, Ion Bălan, Dan Cătănuş (editori), Colectivizarea 
agriculturii în România. Represiunea totală. 1957-1962, în „Arhivele Totalitarismului", anul III, nr. 1/1995, pp. 
163-187; III, nr. 2/1995, pp. 129-141; III, nr. 3/1995, pp. 140-150; V, nr. 17, nr. 4/1997, pp. 174-188; nr. 18, 
1/1998, pp. 173-178; nr. 19-20, 2-3/1998, pp. 161-169; nr. 21, 4/1998, pp. 215-223; nr. 22-23, 1-2/1999, pp. 201- 
216; nr. 24-25, 3-4/1999, pp. 180-189; Dan Cătănuş, Roske Octavian (editori), Colectivizarea agriculturii în 
România. Dimensiunea politică, voi. I: 1949-1953, Bucureşti, INST, 2000; Gheorghe Iancu, Virgiliu Ţârău, 
Ottmar Traşcă (editori), Colectivizarea agriculturii în România. Aspecte legislative. 1954-1962, Cluj-Napoca, 
Presa Universitară Clujeană, 2000. 

Dorin Dobrincu, Constantin Iordachi (editori), Ţărănimea şi puterea. Procesul de colectivizare a agriculturii 
în România, 1949-1962, cuvânt înainte de Gail Kligman, Katherine Verdery, Iaşi, Editura Polirom, 2005. 

41 Marian Cojoc, Dobrogea de la reforma agrară la colectivizarea forţată, Constanţa, Editura Muntenia & Leda, 
2001; Ancu Damian, Florin Breazu, Ion Bălan (editori), Colectivizarea în Vlaşca, 1949-1950. Documente, 
Bucureşti, Editura Vinea, 2002. 

42 Aurora Liiceanu, Nici alb, nici negru. Radiografia unui sat românesc 1948-1998, Bucureşti, Editura Nemira, 



2000; vezi şi Jan Myrdal, Report from a Chinese Village, New York, Pantheon Books, 1965. 
43 Alina Mungiu-Pippidi, Gerard Althabe, Sece, 
a ţăranului român, Iaşi, Editura Polirom, 2002. 

printre care cea mai sistematică a fost scrisă de Anneli Ute Gabanyi 44 . Analizând „stalinismul 
antisovietic" al lui Nicolae Ceauşescu, Pavel Câmpeanu a reliefat „originalitea negativă" a 
cultului megalomanie al personalităţii dictatorului, „vetust" nu numai pentru lumea 
democrată, ci şi pentru elita stalinismului european 45 . 

Aspecte importante ale regimului comunist din România au fost scoase în evidenţă şi 
de memoriile unor personaje politice de prim rang din perioada Dej sau Ceauşescu, deşi ele au 
de cele mai multe ori un caracter subiectiv şi justificator, eludând practic adevărul istoric şi 
responsabilitatea pentru anumite decizii politice în esenţă ilegale 46 . De aceea ele trebuie 
confruntate cu alte surse sau biografii documentate ale unor activişti sau funcţionari de partid, 
care ne pot schimba percepţia asupra facţiunilor dominante din partid. Spre exemplu, Robert 
Levy a realizat o monografie privind-o pe Ana Pauker, personaj care a supervizat în primii ani 
procesul de colectivizare. Concluzia autorului este că, în ciuda imaginii construite după 1952 
de rivalii din PMR ai Anei Pauker şi a responsabilităţii sale fără tăgadă în instaurarea 
regimului comunist, aceasta s-a pronunţat totuşi pentru adoptarea unei căi proprii, moderate, 
în colectivizarea agriculturii româneşti, diferită de modelul sovietic 47 . 

Alături de cercetările secvenţiale asupra unor aspecte majore ale regimului comunist, o 
contribuţie majoră o constituie editarea de documente. Până în momentul de faţă, în plan 
intern au fost publicate numeroase volume de documente, în special de către Arhivele 
Naţionale, SRI şi Consiliul Naţional pentru Studierea Arhivelor Securităţii, dar şi de alte 
grupuri de cercetare 48 , cu accent îndeosebi asupra dimensiunii politice a istoriei regimului 
comunist 49 sau a aspectelor sale legislative 50 . 

Surse despre perioada comunistă, centrate mai ales asupra represiunii şi rezistenţei 
anticomuniste, au mai fost publicate şi în diferite reviste sau ca anexe extinse, la unele cărţi de 
regulă cu caracter reconstitutiv. Importante studii, în special cu caracter memorialistic, dar şi 
numeroase lucrări analitice, au fost publicate în reviste care au avut ca scop recuperarea 



44 Anneli Ute Gabanyi, The Ceauşescu Cult, Bucureşti, The Romanian Cultural Foundation, 2000; Ediţie în 
limba română: Cultul lui Ceauşescu, Iaşi, Editura Polirom, 2003; vezi şi Mary Ellen Fischer, Nicolae Ceauşescu. 
A Study in Political Leadership, Boulder, L. Rienner, 1989. 

45 Pavel Câmpeanu, Ceauşescu. Anii numărătorii inverse, Iaşi, Editura Polirom, 2002, p. 9. 

46 Pentru memorii ale unor cadre de partid marcante din perioada Dej, vezi Lavinia Betea, Maure r şi lumea de 
ieri. Mărturii despre stalinizarea României, Arad, Ioan Slavici, 1995; Lavinia Betea, Alexandru Bârlădeanu 
despre Dej, Ceauşescu şi Iliescu. Convorbiri, Bucureşti, Evenimentul Românesc, 1997; Gheorghe Apostol, Eu şi 
Gheorghiu-Dej, Bucureşti, ediţie de casă, regie proprie, 1998; Iulian Stănescu, Gheorghe Apostol se confesează, 
interviu în „Dosarele istoriei", nr. 12, 2001, pp. 41-48, nr. 2, 2002, pp. 40-43, nr. 3, 2002, pp. 51-58; Gheorghe 
Gaston Marin, In serviciul României lui Gheorghiu-Dej. însemnări din viaţă, Bucureşti, Editura Evenimentul 
Românesc, 2000; Paul Sfetcu, 13 ani în anticamera lui Dej, Selecţie, introducere şi note de Lavinia Betea, 
Bucureşti, Editura Fundaţiei Culturale Române, 2000; Cornel Burtică, Culpe care nu se uită, convorbiri cu 
Rodica Chelaru, Bucureşti, Curtea Veche Publishing, 2001. 

47 Robert Levy, Ana Pauker. The Rise and Fall of a Jewish Communist, Berkeley, University of California Press, 
2000. Ediţia în limba română: Gloria şi decăderea Anei Pauker, Iaşi, Editura Polirom, 2002. 

48 Vezi Din documentele rezistenţei, în „Arhiva Asociaţiei foştilor deţinuţi politici din România", nr. 1, 991, nr. 
2, 1991, nr. 3, 1991, nr. 4, 1992, nr. 5, 1992, nr. 6, 1992^ nr. 7, 1992, nr. 8,' 1993. 

49 Vezi, selectiv: Ioan Scurtu (coord.), România. Viaţa politică in documente. 1945, Bucureşti, Arhivele Statului 
din România, 1994; idem (coord.), România. Viaţa politică în documente. 1946, Bucureşti, Arhivele Statului din 
România, 1996; Stenogramele şedinţelor Biroului Politic al Comitetului Central al PMR 1948, ediţie întocmită 
de Camelia Moraru et al., Bucureşti, Arhivele Naţionale ale României, 2002; Stenogramele şedinţelor Biroului 
Politic şi ale Secretariatului Comitetului Central al PMR 1949, ediţie întocmită de Camelia Moraru et. al., 
Bucureşti, Arhivele Naţionale ale României, 2003; România. Viaţa politică în documente. 1950, Bucureşti, 
Arhivele Naţionale ale României, 2002; Cartea Albă a Securităţii, voi. 1, 23 August 1944-30 August 1948; voi. 
II, August 1948-Iulie 1958; voi. III, 1958-1968, Bucureşti, SRI, 1994-1997; Arhivele Securităţii, voi. 1, 
Bucureşti, CNSAS, Editura Pro Historia, 2002. 

50 Gheorghe Iancu, Virgiliu Ţârău, Ottmar Traşcă (editori), Colectivizarea agriculturii în România. Aspecte 
legislative, 1949-1962, Cluj-Napoca, Presa Universitară Clujeană, 2000. 

memoriei represiunii şi rezistenţei în perioada comunistă: Memoria, Analele Sighet, 51 Arhivele 
Totalitarismului, Anuarul Institutului de Istorie Orală, Anuarul Institutului Român de 
Istorie Recentă 53 . La acestea se adaugă dicţionare şi enciclopedii privind membrii de partid 
marcanţi şi torţionarii responsabili pentru implementarea represiunii politice în România, pe 
de o parte, sau victimele represiunii politice, pe de altă parte. Informaţii despre represiunea 
politică din perioada comunistă, privind în special campania de colectivizare, deportările din 
Bărăgan ale germanilor şi sârbilor 54 , mişcările de rezistenţă anticomunistă 55 , precum revoltele 
de la Braşov din 1987 56 , pot fi găsite şi în lucrări de istorie orală, care au utilizat în special 
metoda „povestea vieţii". Aceste surse şi instrumente de lucru sunt indispensabile pentru 
efortul de reconstituire sistematică a istoriei regimului comunist 57 . 

în concluzie, studiul regimului comunist se află încă într-un stadiu incipient. Vreme 
îndelungată, cercetarea ştiinţifică a fost stânjenită nu doar de obstacolele explicit ideologice, 
ci şi de regimul extrem de restrictiv al accesului la surse. Până în 1989 era practic imposibilă 
consultarea documentelor, la fel ca şi efectuarea interviurilor de istorie orală privind istoria 
regimului comunist. Schimbarea de regim din anul amintit a deschis calea cercetărilor pentru 
diferite subiecte, treptat devenind accesibile diverse fonduri aflate în Arhivele Naţionale 
Istorice Centrale şi la filialele judeţene ale acestora, în Arhivele Serviciului Român de 
Informaţii, în Arhiva CNSAS, la Direcţia Instanţelor Militare şi la Tribunalele Militare 
Teritoriale, precum şi în arhivele comunale. în acelaşi timp, istoria orală, altfel spus istoria cu 
martori, esenţială pentru înţelegerea istoriei recente, constituie o sursă importantă pentru 
cercetători, creându-se astfel premisele pentru o abordare mai complexă a istoriei regimului 
comunist, atât la nivel naţional, cât şi la diferite niveluri locale şi regionale. 



51 Analele Sighet, Bucureşti, Fundaţia Academia Civică, voi. 1: Memoria ca formă de justiţie, 1994; voi. 2: 
Instaurarea comunismului - între rezistenţă şi represiune, 1995; voi. 3: Anul 1946 ~ începutul sfârşitului, 1996; 
voi. 4: Anul 1946 - scrisori şi alte texte, 1997; voi. 5: Anul 1947 - căderea cortinei, 1997; voi. 6: Anul 1948 - 
instituţionalizarea comunismului, 1998; voi. 7: 1949-1953 - Mecanismele terorii, 1999; voi. 8: Anii 1954-1960. 
Fluxurile şi refluxurile stalinismului, 2000; voi. 9: 1961-1972. Ţările Europei de Est între speranţele reformei şi 
realitatea stagnării, 2001; voi. 10: Anii 1973-1989. Cronica unui sfârşit de sistem, 2003. 

52 „Arhivele totalitarismului", revistă editată de Institutului Naţional pentru Studiul Totalitarismului, apare la 
Bucureşti începând din 1993. Pentru scopurile revistei şi agenda de cercetare a institutului, vezi Radu Ciuceanu, 
Un proiect realizat: INST, în „Arhivele totalitarismului", anul I, nr. 1/1993, pp. 5-10. 

53 Vezi voi. 1, 2002: Despre Holocaust şi Comunism, Iaşi, Editura Polirom, 2003; voi. 2, 2003: Politică externă 
comunistă şi exil anticomunist, Iaşi, Editura Polirom, 2004. 

54 Smaranda Vultur (ed.), Istorie trăită - istorie povestită. Deportarea în Bărăgan, 1951-1956, Timişoara, 
Amarcord, 1997; Miodrag Milin, Liubomir Stepanov, Golgota Bărăganului pentru sârbii din România, 1951- 
1956, traducere de Ivo Muncean, Timişoara, Uniunea Democratică a Sârbilor şi Caraşovenilor din România, 
1996. 

55 Pentru istoria rezistenţei anticomuniste, vezi Ştefan Bellu, Pădurea răzvrătită. Mărturii ale rezistenţei 
anticomuniste, Baia Mare, Editura Gutinul, 1993; Adrian Brişcă, Radu Ciuceanu, Rezistenţa armată din 
Bucovina, 1944-1950, Bucureşti, INST, 1998; Ioan Eşan, Vulturii Carpaţilor. Rezistenţa anticomunistă din 
Munţii Făgăraş. 1948-1958, Bucureşti, Editura RAR, 1993; Garda Tineretului Român [Braşov, 1958]. Istoria 
unei organizaţii anticomuniste, ediţie îngrijită de Marius Oprea şi Horia Salcă, Braşov, Transilvania Expres, 
1998; Ion Gavrilă-Ogoranu, Brazii se frâng, dar nu se îndoiesc. Rezistenţa anticomunistă în Munţii Făgăraşului, 
4 voi., Timişoara, Editura Marineasa, 1993-1995, 1999; voi. 4, Făgăraş: Mesagerul de Făgăraş, 2004; Dom 
Radosav, Valentin Orga, Almira Ţentea, Florin Cioşanu, Cornel Iurju, Cosmin Budeancă, Rezistenţa 
anticomunistă din Munţii Apuseni. Grupurile „ Teodor Şuşman ", „ Capotă-Dejeu ", „ Cruce şi Spadă ". Studii de 
istorie orală, Cluj-Napoca, Editura Argonaut, 2003. 

56 Marius Oprea, Stejărel Olaru, Ziua care nu se uită, Iaşi, Editura Polirom, 2002. Ediţie în limba engleză: The 
Day We Won't Forget. 15 November 1987, Braşov, Iaşi, Editura Polirom, 2003. 

57 Liviu Marius Bejenaru, Florica Dobre (coord.) et al., Membrii CC al PCR 1945-1989. Dicţionar, studiu 
introductiv de Nicoleta Ionescu-Gură, Bucureşti, Editura Enciclopedică, 2004; Doina lela, Lexiconul negru, 
unelte ale represiunii comuniste, Bucureşti, Editura Humanitas, 2001. Ultima carte reuneşte peste 1700 de 
portrete de anchetatori, gardieni, temniceri şi torţionari care au fost implicaţi în sistemul de represiune comunist. 

CAPITOLUL I 
Partidul Comunist Român 



Căderea bruscă şi violentă a regimului Ceauşescu - şi odată cu acesta a întregii 
infrastructuri instituţionale comuniste - ar fi putut fi anticipate. Unii autori au detectat abisul 
ce se deschidea între clica aflată la conducere şi membrii de rând ai partidului. Existau semne 
de nemulţumire în rândurile conducerii comuniste, care indicau mai degrabă nelinişte şi 
panică decât coagularea unor grupuri cu pretenţii la succesiune. Astfel, o lovitură 
intrapartinică, având ca rezultat expulzarea nonviolentă a liderului suprem devenise de 
neconceput în România. 

Această situaţie a fost cauzată de trei factori: (1) extraordinara monopolizare a 
autorităţii şi a puterii politice de către Ceauşescu; (2) absenţa din rândurile elitei a unei 
grupări şi/sau a unor indivizi înclinaţi către reforme, care să aibă o minimă credibilitate; şi (3) 
impactul minim al schimbărilor din Uniunea Sovietică din timpul perestroikăi asupra 
României, care era din ce în ce mai izolată pe plan internaţional. Deşi termenul de elită cu 
greu ar putea fi folosit pentru a-i descrie pe aparatcicii aflaţi în poziţiile cele mai înalte din 
ierarhia PCR - nişte birocraţi înfricoşaţi şi umiliţi, slugarnici şi obedienţi - trebuie spus că 
această elită a fost incapabilă să întreprindă vreo acţiune împotriva clanului conducător 1 . 

în România, către sfârşitul domniei lui Ceauşescu, condiţiile economice şi sociale erau 
catastrofale. Ţara era afundată în deznădejede, corupţie şi frică. Exista sentimentul că sfârşitul 
trebuia să fie aproape. Nemulţumirea era din ce în ce mai mare, dar Securitatea reuşea, în 
general, să preîntâmpine orice formă de disidenţă sau rezistenţă. Cultul personalităţii, care 
stătea la baza socialismului dinastic al lui Ceauşescu, era absurd şi, în acelaşi timp, 
superficial. Conducătorul şi soţia lui se înconjuraseră de sicofanţi, mulţi dintre ei recrutaţi din 
rândurile familiei lor extinse, iar „familializarea socialismului", pentru a folosi termenul 
propus de Kenneth Jowitt, s-a accelerat în timpul anilor 1980 2 . Belu Zilber, un supravieţuitor 
foarte controversat al procesului Pătrăşcanu, a caracterizat regimul lui Ceauşescu drept o 
„monarhie de drept dialectic" 3 . întrepătrunderea simbolurilor şi valorilor leniniste cu un 
anumit bizantinism politic a fost esenţială pentru formarea elitei politice comuniste româneşti. 
Biografiile membrilor marcanţi ai nomenklaturii trădează principalele surse ale tensiunilor din 
PCR: conflictul dintre comuniştii „pământeni" şi cei „moscoviţi", persecuţia îndelungată a 
intelectualilor, reprimarea oricărui revizionism marxist şi combinaţia de convingeri cripto- 
fasciste şi staliniste, în special în ultima fază a ceauşismului 4 . 

într-o perioadă în care alte regimuri de tip sovietic se angajaseră pe linia unor reforme 
mai mult sau mai puţin radicale, regimul din România se agăţa de o viziune stranie asupra 
socialismului, care combina dogme staliniste cu nostalgia etnocentrică pentru un trecut 
fantasmagoric. Pe de-o parte, Ceauşescu punea accent pe monopolul partidului asupra puterii, 



1 Aşa cum reiese din interviul realizat de Vladimir Tismăneanu (VT) cu fostul ministru de externe Ştefan Andrei 
la Bucureşti în iunie 1994. După cum susţine Andrei, cea mai bună speranţă a nomenclaturii era să-1 promoveze 
pe Nicu, cel mai tânăr fiu al lui Ceauşescu, ca o soluţie menită să o împiedice pe Elena să-i succeadă soţului său 
la conducerea partidului şi a statului. Nici Andrei şi nici alţi membri ai Comitetului Executiv al partidului nu au 
înţeles cât de explozivă era situaţia în 1989. 

2 Vezi Ken Jowitt, New World Disorder. The Leninist Extinction, Berkeley, University of California, 1992, în 
special pp. 121-219. Ken Jowitt a propus abordarea comunismului românesc ca pe un „comunism paria". 

Andrei Şerbulescu [Belu Zilber], Monarhia de drept dialectic. A doua versiune a memoriilor lui Belu Zilber, 
Bucureşti, Editura Humanitas, 1991. 

4 Studiile lui Robert C. Tucker despre culturile politice ale stalinismului şi leninismului reprezintă un model 
pentru acest tip de abordare; vezi Robert C. Tucker, Stalin in Power. The Revolution from Above, 1928-1941, 
New York, Norton, 1990. 

pe necesitatea de a păstra proprietatea colectivă asupra mijloacelor de producţie şi pe 
competiţia istorică cu Vestul capitalist. Pe de altă parte, retorica sa, şovină şi antimaghiară, 
arăta preocuparea pentru construirea unei comunităţi etnice perfect „omogene". Autarhic şi 
refuzând liberalizarea internă, sistemul lui Ceauşescu demonstra un dispreţ total faţă de 
proprii cetăţeni. Se părea că în inima Europei se încerca stabilirea unei forme sui-generis de 
despotism asiatic. 

Experimentul autocratic românesc nu a fost o anomalie istorică, irelevantă pentru 
dezvoltarea generală a regimurilor de tip sovietic. Nicolae Ceauşescu a dus doar la extrem 
anumite caracteristici ale culturii politice staliniste, în condiţiile particulare româneşti. în 
consecinţă, pe lângă blamarea liderului defunct, trebuie înţeleasă logica internă a 
comunismului românesc. Ceauşescu a fost parte integrantă a unei familii politice care îşi avea 
propriile memorii, reglări de conturi şi frustrări, dar şi visuri romantice, speranţe şi aşteptări 5 . 

înainte de a deveni secretarul general al partidului în martie 1965, Ceauşescu şi-a croit 
o carieră de succes în birocraţia comunistă şi a fost suficient de abil pentru a-i succeda lui 
Gheorghe Gheorghiu-Dej, unul dintre liderii comunişti cei mai înzestraţi în arta manipulării. 
Foşti colegi şi rivali ai lui Ceauşescu din Biroul Politic admit că acesta avea o capacitate 
deosebită de a induce în eroare, de a simula modestia şi, la începuturile carierei, 
comportamentul paşnic 6 . 

Atunci când i-a succedat lui Gheorghiu-Dej în 1965, Ceauşescu nu era un nou venit în 
lumea comunistă a intrigilor perfide şi a loviturilor pe la spate: la sfârşitul anilor 1940, el 
studiase la Moscova, iar mai târziu a auzit discursurile virulent antistaliniste ale lui Hruşciov 
la Congresul al XXII-lea al Partidului Comunist al Uniunii Sovietice (PCUS) în 1961 şi a 
vizitat China, Coreea de Nord şi Iugoslavia. Deşi Gheorghiu-Dej nu şi-a anticipat sfârşitul 
subit, se poate spune că, dintre toţi subordonaţii săi din Biroul Politic, Ceauşescu avea cele 
mai serioase recomandări leniniste pentru a aspira la moştenirea poziţiei lui Gheorghiu-Dej. 
Ceauşescu era disciplinat, obedient, prudent şi modest. 

Ceauşescu şi cultul său nu au reprezentat o aberaţie atât de mare precum o vedeau 
observatorii externi. însă, după cum a arătat Kenneth Jowitt, comunismul românesc nu a putut 
niciodată să-şi depăşească complet genealogia de paria: în timpul anilor de ilegalitate, elita 
partidului era formată în principal din elemente alogene (bulgari, maghiari, evrei sau 
ucrainieni din România), care aveau o înţelegere limitată a valorilor naţionale ale ţării şi ale 
aspiraţiilor poporului. Partidul a predicat idei şi sloganuri care aveau un ecou minim în 
rândurile clasei pe care pretindea că o reprezintă, caracterizând România drept o „ţară 
imperialistă multinaţională" şi pledând pentru dezmembrarea statului-naţiune român născut în 
urma tratatelor de la Versailles şi Trianon din 1919-1920. 

Susţinerea de către partidul comunist a pretenţiilor teritoriale ruseşti asupra Basarabiei 
şi a nordului Bucovinei nu a atins nici o coardă sensibilă în rândurile proletariatului urban sau 
a intelighenţiei radicale din România (care era, în orice caz, atrasă în cea mai mare majoritate 
de extrema dreaptă) 7 . Mai mult, lipsit de o bază de mase, dominat de străini, fragmentat şi 
dovedind, practic, impotenţă politică, PCR a fost tratat cu dispreţ de către Comintern, ceea ce 
a adâncit psihologia sa de paria, generând un complex de inferioritate major în rândul cadrelor 
sale. De aceea, izbucnirile antisovietice din timpul ultimilor ani ai lui Gheorghiu-Dej şi ai 
celor douăzeci şi patru de ani de conducere ai lui Ceauşescu trebuie văzute în contextul 



5 Pavel Câmpeanu, Ceauşescu: anii numărătorii inverse, în „22", 2-8 februarie 1999. 

Vezi Lavinia Betea, Maurer şi lumea de ieri. Mărturii despre stalinizarea României, Arad, Editura „Ioan 
Slavici", 1995. Această carte reprezintă un exemplu izbitor cu privire la persistenţa sentimentelor de preţuire faţă 
de Dej manifestate de numeroşi membri ai vechii gărzi a PCR. 

7 Vezi Z. Ornea, Anii treizeci. Extrema dreaptă românească, Bucureşti, Editura Fundaţiei Culturale Române, 
1995. 

general al istoriei comunismului românesc. în orice alt partid comunist est-central european, 
unui Ceauşescu i-ar fi fost cu mult mai dificil să concentreze atâta putere. 

Stalinişti antisovietici 

Istoria PCR a fost modelată de angajamentul total faţă de logica exclusivă a 
stalinismului. Generaţii întregi de comunişti români şi-au tratat propria naţiune ca pe un pion 
de manevră. Cu excepţia Albaniei lui Enver Hodja, România a fost singurul stat comunist din 
Europa de Est care a rezistat undelor de şoc provocate de Congresul al XX-lea al PCUS şi de 
denunţarea cultului personalităţii lui Stalin de către Hruşciov 8 . 

Acest lucru pare paradoxal dacă avem în vedere că, între 1948 şi 1956, România a 
găzduit Cominformul şi săptămânalul acestuia, „Pentru pace trainică, pentru democraţie 
populară". Mai mult, Hruşciov testase loialitatea comuniştilor români în timpul turbulentei 
toamne a lui 1956, când, spre deosebire de Ungaria sau Polonia, în România nu s-a produs 
nici o mişcare semnificativă de masă în favoarea liberalizării (în ciuda frământărilor 
studenţeşti din Bucureşti, Cluj şi Timişoara). Gheorghiu-Dej îi convinsese pe liderii sovietici 
că România era imună la orice „virus burghez" sau „revizionist". Prin urmare, în iunie 1958, 
pe baza unor aranjamente complexe între români, ruşi şi iugoslavi, armata sovietică de 
ocupaţie s-a retras din România 9 . în viziunea lui Hruşciov, acesta a fost un gest de bunăvoinţă 
faţă de Occident, destinat să-i liniştească pe cei indignaţi de ştirile de la Budapesta privind 
executatea lui Imre Nagy şi a celorlalţi lideri din guvernul revoluţionar al Ungariei. 

Hruşciov şi-a făcut însă un calcul greşit: departe de a emula relaxarea limitată din 
Uniunea Sovietică, conducerea PCR şi-a întărit şi mai mult controlul asupra societăţii 
româneşti. Singurul moment în care comuniştii români au fost în totalitate de acord cu 
sovieticii a fost acela în care Moscova a revenit la metodele staliniste. Gheorghiu-Dej şi biroul 
său politic nu numai că au sprijinit cu căldură şi au oferit suport logistic pentru zdrobirea 
revoluţiei de la Budapesta din 1956, dar aceştia s-au folosit de spectrul pericolului 
„revizionist" pentru a lansa o vânătoare de vrăjitoare în rândurile propriului partid în 1957- 
1958 şi pentru a trece la noi epurări ale intelighenţiei 10 . 

Caracteristicile reprobabile ale ultimei perioade a domniei lui Ceauşescu nu trebuie să 
ascundă bazele structurale ale regimului său, venind din tradiţia totalitară a unui partid chinuit 
de un complex de inferioritate. „Stilul paranoic" al politicii leniniste româneşti şi-a avut 
originea în mentalitatea de dezmoştenit al soartei, în abordările problematice ale chestiunii 
naţionale, în lunga subordonare faţă de Moscova şi în profunda neîncredere faţă de încercările 
de democratizare sau liberalizare. 

Spre deosebire de partidele leniniste bulgar, maghiar, polonez şi iugoslav, în timpul 
perioadei de ilegalitate PCR a fost o formaţiune marginală, complet dominată de aparatul 
Cominternului. PCR a reuşit să capete o anvergură naţională şi şi-a impus hegemonia numai 
cu ajutorul Armatei Sovietice, după ocuparea ţării în august 1944. Subordonarea faţă de 
Kremlin a marcat partidul, atât la nivelul elitei comuniste, cât şi la nivelul membrilor de rând. 
Au existat şi excepţii individuale, dar acestea au fost marginalizate rapid şi reduse la tăcere 11 . 



8 Stelian Tănase, Elite şi societate. Guvernarea Gheorghiu-Dej, Bucureşti, Editura Humanitas, 1998. 

Vezi Sergiu Verona, Military Occupation and Diplomacy. Soviet Troops in România, 1944-1958, Durham, 
N.C., Duke University Press, 1992. 

10 Referitor la campaniile duse împotriva intelectualităţii după 1958, vezi Stelian Tănase, Anatomia mistificării, 
1944-1989, Bucureşti, Editura Humanitas, 1997. 

11 De exemplu, cazurile lui Alexandru Iliescu - tatăl lui Ion Iliescu, care a murit în 1945, Grigore Răceanu şi, se 
pare, Grigore Preoteasa, care, la momente diferite şi cu intensităţi diferite, au criticat modul servil în care 
conducerea partidului urma linia Cominternului. Elita de partid preţuia ortodoxia şi disciplina în rândul 
militanţilor. Aceasta explică eşecul lui Lucreţiu Pătrăşcanu de a se despărţi de partid, în ciuda informaţiilor 
directe de care dispunea cu privire la metodele criminale utilizate de poliţia secretă a lui Stalin pentru a-i 
extermina pe membrii din exil ai vechii gărzi a PCR în timpul Marii Epurări. 

Pretenţiile partidului la legitimitate au fost, de aceea, întotdeauna contestabile, chiar şi după 
1963-1964, când secretarul general Gheorghe Gheorghiu-Dej a ales să facă apel tot mai 
frecvent la sentimentele şi valorile naţionale. 

Combinată cu o limitată liberalizare internă condusă de sus, distanţarea faţă de 
Moscova a oferit noului val de birocraţi de partid din ce în ce mai siguri de sine un suport 
ideologic: susţinătorii şi protejaţii lui Ceauşescu de la sfârşitul anilor 1960 erau aparatcici de 
vârstă mijlocie, care se considerau cu adevărat exponenţii unei clase manageriale naţionale 
aflate în ascensiune. Eliminarea vechii gărzi staliniste le-a asigurat mult-aşteptata şansă de a 
urca în ierarhie. Aceşti birocraţi din partid şi guvern s-au identificat cu promisiunile de 
autonomie din prima etapă a ceauşismului şi au participat fără ezitare la consolidarea puterii 
personale a noului secretar general. Printre aceştia s-au numărat Maxim Berghianu, Jânos 
Fazekâs, Ion Iliescu, Ion Ioniţă, Paul Niculescu-Mizil, Cornel Onescu, Gheorghe Pană, Vasile 
Patilineţ, Ion Stănescu şi Ilie Verdeţ, care lucraseră în anii 1950 şi la începutul anilor 1960 
sub conducerea lui Ceauşescu. 

Pe măsură ce Ceauşescu a înţeles că, sub protecţia sa, acest grup din aparatul de partid 
plănuia strategii (semi)reformiste, potenţial destabilizatoare, a dat înapoi şi a revenit la un stil 
de conducere învechit, rigid şi dominat de ideologie. Atât în teorie, cât şi în practică, 
ceauşismul a reprezentat încercarea disperată a unei elite asediate de a câştiga autoritate 
internă şi recunoaştere internaţională accentuând exact calitatea care îi lipsise de-a lungul 
celei mai mari părţi a istoriei sale: prestigiul şi influenţa la scară naţională 12 . 

Ceauşescu nu a fost întotdeauna urât sau dispreţuit în mod unanim. în anii 1960 şi la 
începutul anilor 1970, mulţi români au fost mobilizaţi de sfidarea Moscovei de către 
Conducător, de politica de apropiere de Iugoslavia şi de Occident şi de măreţia viitoare 
imaginată pentru ţara lor. Este suficient să comparăm statutul internaţional al PCR în perioada 
Congresului al IX-lea în iulie 1965 (primul congres care a confirmat supremaţia lui Ceauşescu 
la conducerea partidului) cu izolarea internaţională profundă, atât a partidului, cât şi a 
liderului acestuia, atunci când a fost organizat Congresul al XlV-lea în noiembrie 1989. 
Boicotat de ţările „frăţeşti" din Tratatul de la Varşovia şi reprezentând o ruşine pentru 
partidele marxiste occidentale, PCR nu a putut conta atunci decât pe solidaritatea Coreei de 
Nord şi a câtorva mişcări radicale din Lumea a Treia 13 . 

O tiranie decrepită 

Răbufnirile xenofobe ale Conducătorului, romanţarea trecutului arhaic al României, 
identificarea cu figurile mitice ale căpeteniilor traco-dacice şi ale domnitorilor feudali 
despotici, fascinaţia pentru reabilitarea simbolurilor militariste şi etnice aveau rădăcini mai 
adânci decât psihologia personală a lui Ceauşescu: ele îşi aveau originea în relaţia 
problematică a PCR cu tradiţiile şi modelele culturale româneşti. Un studiu al documentelor 
de partid referitoare atât la perioada de clandestinitate, cât şi la anii stalinismului lipsit de 
echivoc ilustrează respingerea valorilor naţionale româneşti, neîncrederea în intelectualitate şi 
ignoranţă în privinţa problemelor fundamentale ale istoriei ţării. Puţin le păsa comuniştilor 
doctrinari că problemele reale ale ţării implicau împăcarea cu modernizarea şi adoptarea 
modelelor instituţionale occidentale. Ei aveau reţetele lor universale, împrumutate din 
arsenalul Cominternului şi nu ezitau să le impună românilor. Mai târziu, atunci când PCR şi-a 
rescris propria istorie, iar liderii săi au pozat în campioni ai valorilor naţionale aceiaşi oameni 
care serviseră neabătut interesele sovietice erau cei care deplângeau pierderea identităţii 



12 Pentru o analiză cuprinzătoare a fundamentelor ideologice şi politice ale regimului Ceauşescu, vezi Michael 
Shafir, România - Politics, Economics and Society, London, Frances Pinter Publishers, 1985. 

13 în 1965, delegaţia sovietică la Congresul al IX-lea al PCR a fost condusă de Leonid Brejnev, iar cea chineză 
de către Deng Xiaoping. Vezi Congresul al IX-lea al Partidului Comunist Român, Bucureşti, Editura Politică, 
1966. 

naţionale. Sub Gheorghiu-Dej, şi chiar mai mult sub Ceauşescu, comuniştii români purtau 
costume naţionale, jurau pe steagul tricolor al ţării şi cântau imnuri patriotice pentru a-şi arăta 
ataşamentul faţă de „suveranitate şi independenţă" 14 . 

Ceauşescu a devenit întruparea noului spirit al partidului. El a încercat să combine 
ataşamentul faţă de credinţa leninistă cu utilizarea simbolurilor şi demagogiei naţionaliste. 
Spre sfârşitul vieţii sale, Ceauşescu nu mai avea nimic de oferit în afară de retorica sa lipsită 
de conţinut. A strânge rândurile în jurul Conducătorului: acesta devenise laitmotivul 
războiului propagandistic împotriva populaţiei României. 

Se poate spune că, spre sfârşitul anilor 1980, PCR dispăruse deja. Din el mai 
rămăseseră doar nişte adunări uriaşe de indivizi care îl aplaudau mecanic, ca nişte roboţi, pe 
dictator. în timpul Congresului al XlV-lea, în noiembrie 1989 - după ce Zidul Berlinului 
căzuse, după ce Todor Jivkov al Bulgariei fusese îndepărtat de conspiraţia Petar Mladenov - 
Dobri Djurov şi după ce marioneta sovietică, secretarul general Milos Jakes, şi acoliţii săi 
fuseseră eliminaţi de „Revoluţia de catifea" din Cehoslovacia -, Ceauşescu credea cu 
obstinaţie în spectacolul pus în scenă de către adulatorii săi. 

Atât regimul lui Gheorghiu-Dej, cât şi cel al lui Ceauşescu au depus eforturi constante 
pentru a împiedica evoluţia culturii politice a comunismului românesc spre o configuraţie 
post-totalitară, mai permisivă, în care monopolizarea puterii de către partid („rolul 
conducător", după cum era înscris în constituţie) ar fi fost limitată în mod semnificativ prin 
ascensiunea unor grupuri şi asociaţii semioficiale şi neoficiale 15 . Urmând anti-hruşciovismul 
lui Gheorghiu-Dej, Ceauşescu a urmat o politică neostalinistă şi autarhică, care includea 
elemente de nepotism şi corupţie la nivel de stat, caracterisică „neotradiţionalismului" 
brejnevist. 

începând de la sfârşitul anilor 1950 şi evoluând într-un mod sinuos, acest tip de 
autohtonism românesc s-a dovedit a fi o strategie politică „conservatoare", aproape 
„reacţionară", imaginată pentru a menţine şi a consolida exact acele valori, simboluri şi 
instituţii puse sub semnul întrebării de către susţinătorii „socialismului cu faţă umană", de la 
Imre Nagy şi Alexander Dubcek la Mihail Gorbaciov. în mod paradoxal, vreme de 
aproximativ cincisprezece ani, între 1964 şi 1980, România s-a bucurat atât de simpatia 
guvernelor occidentale, cât şi de cea a cercurilor democrat-socialiste şi eurocomuniste. 

în a doua jumătate a anilor 1980, Ceauşescu s-a remarcat ca unul dintre cei mai 
virulenţi critici ai gorbaciovismului şi ca un campion al unei versiuni actualizate de stalinism 
militant. El părea că intenţionează să reînvie, în mod bizar şi obsesiv, catehismul bolşevic din 
lucrarea Problemele leninismului a lui Stalin, în ciuda propriilor luări de poziţie anterioare, de 
condamnare a intervenţiei sovietice în Cehoslovacia şi a aparentei încurajări a „marxismului 
creator" în 1968-1969. După 1971, însă, Ceauşescu a renunţat la această orientare şi a iniţiat o 



14 Mitul „grupării naţionale" va fi folosit ulterior de foşti înalţi oficiali comunişti precum Alexandru Bârlădeanu 
şi Paul Niculescu-Mizil pentru a susţine teza unei discontinuităţi radicale între perioada stalinismului timpuriu şi 
evoluţiile de după 1960. Pentru eforturile lui Alexandru Bârlădeanu, fost membru al Biroului Politic, de a-1 
înfăţişa pe Gheorghiu-Dej ca moderat în comparaţie cu Ceauşescu, vezi Lavinia Betea, Alexandru Bârlădeanu 
despre Dej, Ceauşescu şi Iliescu, Bucureşti, Editura Evenimentul Românesc, 1997. Pentru o critică a 
stalinismului românesc, venind din partea unui fost intelectual comunist de prim rang care şi-a pierdut iluziile, 
vezi Titus Popovici, Disciplina dezordinii. Roman memorialistic, Bucureşti, Editura Maşina de scris, 1998. 

15 Termenul de „cultură politică" este folosit în sensul definiţiei clasice din 1965 a lui Sidney Verba, dezvoltată 
de Robert C. Tucker în contribuţiile sale pătrunzătoare la studiul culturii politice bolşevice; vezi Lucian Pye, 
Sidney Verba (coord.), Political Culture and Political Development, Princeton, Princeton University Press, 1965 
şi Robert C. Tucker, Political Culture and Leadership in Soviet Russia, New York, Norton, 1987, în special „The 
Breakdown of a Revolutionary Culture", pp. 5 1 -7 1 . 

radicală restalinizare, procesul accentuându-se după protestul iniţiat de scriitorul Paul Goma 
şi greva minerilor din Valea Jiului din primăvara şi, respectiv, vara lui 1977 16 . 

La sfârşitul anilor 1980, în timp ce Uniunea Sovietică lansa reforme semnificative, 
Ceauşescu denunţa gorbaciovismul ca fiind cea mai periculoasă „deviaţie de dreapta" din 
mişcarea comunistă internaţională şi proclama necesitatea vitală de a apăra uniformitatea. El 
punea sub semnul întrebării supremaţia Moscovei, dar se opunea din răsputeri oricăror 
îndoieli cu privire la infailibilitatea dogmelor marxist-leniniste. Chiar mai mult decât Eric 
Honecker, Milos Jakes sau Todor Jivkov, Ceauşescu deplângea chiar impulsul de a regândi 
doctrina marxist-leninistă. Acelaşi personaj care, în 1974, admisese că noţiunea de dictatură a 
proletariatului era desuetă şi care părea înclinat să aprobe căutările eurocomuniste pentru un 
marxism alternativ, cerea, după naşterea sindicatului liber polonez „Solidaritatea" în august 
1980, consolidarea instituţiilor represive şi denunţa tranziţia către pluralism ca pe o 
reinstaurare a capitalismului 17 . Prin opoziţia sa faţă de politica revizionistă a lui Gorbaciov, 
Ceauşescu a dus la extrem logica a ceea ce poate fi numit stalinism naţional, ceea ce a 
determinat atât căderea sângeroasă a regimului în decembrie 1989, cât şi tranziţia prelungită şi 
dureroasă către un regim democratic autentic care i-a urmat. 

De la cvasimonarhie la democraţie populară, 1944-1948 

în 1948, atunci când Stalin a decis să mute sediul central al Cominformului (Biroul 
Informativ al Partidelor Comuniste şi Muncitoreşti) de la Belgrad la Bucureşti, lumea ştia 
foarte puţine despre partidul lui Gheorghiu-Dej şi al Anei Pauker. Fondat în 1921, Partidul 
Comunist Român a ieşit din ilegalitate în 1944, având un număr minuscul de adepţi, şi totuşi a 
reuşit ca după 1945, prin fraudă şi manipulare, în spatele scutului protector al Armatei Roşii, 
sa devină din ce în ce mai influent, eliminându-şi rivalii politici încet, dar sigur. 

Lovitura de stat de la 23 august 1944 a răsturnat dictatura pronazistă a mareşalului Ion 
Antonescu şi a adus România în coaliţia antifascistă. A urmat o perioadă de luptă acerbă între 
facţiunile din interiorul PCR. Aceste facţiuni se deosebeau nu numai din cauza unor 
experienţe diferite ale războiului (unii dintre membrii PCR petrecuseră războiul în URSS, alţii 
în ascunzători clandestine, în timp ce alţii stătuseră în închisori şi lagăre), dar şi datorită 
existenţei unor relaţii profunde (inclusiv personale) cu Moscova şi cu persoanele influente din 
Secţia internaţională a PCUS. Cu toate acestea, nu existau controverse semnificative în 
rândurile conducerii PCR cu privire la necesitatea de a promova transformări „burghezo- 
democratice" în direcţia unei „revoluţii socialiste". 

Pentru Gheorghe Gheorghiu-Dej, Ana Pauker, Emil Bodnăraş, Vasile Luca şi 
Lucreţiu Pătrăşcanu, stalinizarea României reprezenta o sarcină urgentă. Ofensiva Armatei 
Roşii pe linia Iaşi-Chişinău în primăvara lui 1944 a accelerat activităţile forţelor antigermane 
din interiorul României. Brusc, partidele tradiţionale (istorice) au înţeles că PCR reprezenta 
un partener potenţial important în orice coaliţie viitoare. Pătrăşcanu, singurul lider comunist 
pe care politicienii „burghezi" îl puteau considera o figură politică, a reprezentat PCR la 
negocierile purtate în primăvara şi vara lui 1944. între timp, triumviratul care i-a urmat lui 
Ştefan Foriş, format din Constantin Pârvulescu, Iosif Rangheţ şi Emil Bodnăraş, domina 
conducerea PCR. 

Un guvern Sănătescu susţinut de partidele Naţional Ţărănesc (PNŢ), Naţional Liberal 
(PNL), Social-Democrat (PSD) şi Comunist a preluat puterea după lovitura de stat care a dus 



Vezi Vladimir Tismăneanu, From Arrogance to Irrelevance: Avatars of Marxism in România, în Ray Taras 
(coord.), The Road to Disillusion: From Criticai Marxism to Postcommunism in Eastern Europe, Armonk, N.Y., 
M.E. Sharpe, 1992, pp. 135-150. 

17 Pentru denunţarea reformismului de către Ceauşescu în anii 1980, vezi Michael Shafir, „Ceausescuism" 
against „Gorbachevism" , în „Radio Free Europe Research. Background Report", nr. 95, 30 mai 1988 şi 
Vladimir Tismăneanu, Ceauşescu gegen Glasnost, în „Kontinent" (Miinchen), nr. 3, 1988, pp. 48-53. 

la trecerea României din tabăra Axei în tabăra Puterilor Aliate. în acel moment, trupele 
sovietice se aflau în România şi urmau să ajungă la Bucureşti în câteva zile. Lovitura de stat i- 
a permis democraţiei româneşti să reînvie pentru scurtă durată şi a împiedicat impunerea 
imediată de către sovietici şi de susţinătorii lor români a unui regim stalinist. Atunci când 
detaşamente ale Armatei Roşii au ajuns la Bucureşti, la sfârşitul lui august, acestea au fost 
primite cu manifestări entuziaste organizate de comunişti. Printre cei care au salutat sosirea 
Armatei Roşii „eliberatoare" s-au aflat liderul sindicatelor comuniste, Gheorghe Apostol, şi 
liderul recent reintratei în legalitate Uniuni a Tineretului Comunist, Nicolae Ceauşescu, care 
se întorseseră de curând din lagărul de la Târgu Jiu. 

Datorită prezenţei sovietice, PCR a putut obţine în cadrul coaliţiei guvernamentale o 
superioritate politică pe care altfel nu ar fi dobândit-o prin forţe proprii. Lucreţiu Pătrăşcanu a 
devenit ministru de stat, având un statut egal cu acela al marilor figuri ale partidelor politice 
cu tradiţie. Curând după aceea, liderii comunişti au ocupat poziţii ministeriale importante: 
Pătrăşcanu la justiţie, Gheorghiu-Dej la transporturi, etc. Profitând de faptul că se alăturaseră 
partidei învingătoare şi exploatând cu abilitate retorica antifascistă, comuniştii români 
urmăreau lărgirea bazei lor populare şi slăbirea influenţei şi autorităţii oponenţilor lor, în 
special a Partidului Naţional Ţărănesc, care era condus de politicieni venerabili precum Iuliu 
Maniu şi Ion Mihalache. 

Comuniştii au devenit principalii susţinători ai continuării războiului împotriva 
Germaniei naziste pentru eliberarea Transilvaniei de Nord şi ai cooperării cu Armata Roşie 
până la victoria finală. „Totul pentru front, totul pentru victorie" era sloganul pe care partidul 
îl repeta fără încetare. Au fost organizate demonstraţii de masă pentru a susţine denazificarea 
ţării, ceea ce, pentru comunişti, coincidea cu atacurile directe asupra partidelor istorice, pe 
care le acuzau de sabotarea efortului de război. PCR pretindea că era partidul eroicei 
rezistenţe antinaziste şi principalul garant al ruperii ţării de trecutul fascist. 

Numărul de membri ai PCR a crescut foarte rapid. Atunci când a avut loc lovitura de 
stat de la 23 august, PCR avea numai 80 de membri în Bucureşti şi mai puţin de 1000 în 
întreaga ţară, incluzându-i şi pe cei din închisori şi lagăre de concentrare (se pare însă că 
aceste statistici nu-i includ şi pe comuniştii români aflaţi în URSS, în Franţa şi în alte ţări 
occidentale). Pe parcursul a trei luni, până în octombrie 1944, PCR atinsese un număr de 
membri cuprins între 5000 şi 6000. în februarie 1945, PCR avea deja 15 000 de membri, iar 
până la data de 23 aprilie 1945 numărul acestora ajunsese la 42 653. 

Iosif Rangheţ, şeful secţiei organizatorice a Comitetului Central al PCR, a indicat 
aceste cifre la o întâlnire cu activul de partid care s-a ţinut în perioada 25-27 aprilie 1945. 
Rangheţ a afirmat, de asemenea, că PCR avea deja în momentul acela 55 253 membri, în timp 
ce Uniunea Tineretului Comunist (UTC) număra 62 925 de membri 18 . 

Componenţa PCR şi modul în care noi membri au fost acceptaţi în partid au devenit 
teme importante în timpul interogatoriilor la care a fost supusă Ana Pauker în urma epurării 
aşa-numitei facţiuni Pauker-Luca din iunie 1952. De exemplu, pe data de 12 iunie 1953, în 
timpul interogatoriului condus de Alexandru Moghioroş, în prezenţa lui Gheorghe Apostol, 
Petre Borilă şi Constantin Pîrvulescu, Pauker a fost acuzată că a îngăduit intrarea în PCR, fără 
o verificare atentă, a unui mare număr de noi membri 19 . însă, după cum le-a reamintit şi 
Pauker foştilor săi colegi, nici una dintre aceste decizii privind politica de admitere în partid 



Vezi articolul lui Radu Colţ, Adevăruri despre PCR. 80 în Bucureşti şi mai puţin de 1000 în toată ţara, în 
„Magazin Istoric", nr. 6, iunie 1999, http://www.itc.ro/history/archive/mil999/current6/mil8.htm . care conţine 
pasaje din discursul lui Rangheţ la adunarea activului central de partid din 25-27 aprilie 1945; vezi şi Arhivele 
Naţionale Istorice Centrale (ANIC), fond CC al PCR - Cancelarie, dosar nr. 32/1945. 

19 Moghioroş şi Apostol s-au referit la diverse adunări de partid (30 noiembrie 1944, 24 ianuarie 1945, 16 mai 
1945, 23 mai 1945) la care Ana Pauker ar fi insistat pentru o creştere rapidă a numărului de noi membri ai PCR; 
Vladimir Tismăneanu, Stalinism pentru eternitate. O istorie politică a comunismului românesc, traducere de 
Cristina Petrescu şi Dragoş Petrescu, postfaţă de Mircea Mihăieş, Iaşi, Editura Polirom, 2005, p. 109 şi p. 322. 

nu îi aparţinuse. De fapt, din momentul în care aşa-numiţii moscoviţi s-au întors în România, 
toate deciziile referitoare la politica de cadre s-au discutat în cadrul Secretariatului 
Comitetului Central. Mai mult, aceste politici erau discutate cu reprezentanţii secţiei sovietice 
internaţionale. 

Toţii liderii PCR, inclusiv Gheorghiu-Dej, Pătrăşcanu, Teohari Georgescu, Iosif 
Rangheţ, Iosif Chişinevschi şi Miron Constantinescu, erau perfect conştienţi de faptul că 
exista o nevoie disperată de a lărgi baza de mase a partidului. Cuvântările ţinute în acei ani de 
demnitarii stalinişti ai României arată cum aceştia se întreceau în a sublinia rădăcinile 
populare adânci ale partidului şi pentru a mări aderenţa acestuia printre muncitori, ţărani şi 
intelectuali. 

Anul 1947 a fost un an crucial. Devenise clar că Stalin intenţiona să instaleze în 
Europa de Est regimuri satelite „fraterne" loiale, conduse de comunişti devotaţi lui: 
internaţionalismul comunist nu însemna nimic altceva decât solidaritate necondiţionată faţă de 
Moscova. în cazul României, ca peste tot în Europa Centrală şi de Est, partidul comunist s-a 
dovedit a fi instrumentul ideal pentru atingerea obiectivelor Moscovei. Deşi imediat după 
reintrarea sa în legalitate în urma loviturii de stat de la 23 august 1944 partidul avea mai puţin 
de 1000 de membri, prezenţa trupelor sovietice pe teritoriul românesc a reprezentat un factor 
decisiv pentru transformarea acestei minorităţi comuniste într-un grup de presiune dinamic. 

Kremlinul a stabilit un „sistem radial" de relaţii cu partidele comuniste din Europa 
Centrală şi de Est, care permitea doar comunicarea dintre Moscova şi sateliţii săi, dar făcea 
foarte dificilă, cel puţin la început, comunicarea directă dintre „democraţiile populare" din 
regiune. Moscova era conectată prin radio cu conducerile comuniste din Europa Centrală şi de 
Est, dar, cu puţine excepţii, vârfurile elitelor comuniste din aceste ţări nu beneficiau de 
asemenea legături radio între ele. Dacă aceste conduceri doreau să ia legătura una cu cealaltă, 
trebuiau să o facă prin intermediul Moscovei 20 . Deşi Cominternul fusese dizolvat oficial în 
iunie 1943, a fost reorganizat şi a continuat să funcţioneze sub camuflajul unui „institut de 
cercetări" până în toamna lui 1945. Aparatul central al Cominternului şi întregul sistem de 
relaţii din interiorul partidelor comuniste locale erau subordonate Secţiei Informative 
Internaţionale a Comitetului Central al PCUS, care a jucat un rol major în stabilirea strategiei 
pe termen lung a partidelor comuniste satelite 21 . 

în perioada 1944-1945 strategia generală a partidelor comuniste din regiune şi multe 
dintre acţiunile lor concrete au fost coordonate sau ordonate de Kremlin. PCR nu a fost o 
excepţie: acesta a urmat cu stricteţe ordinele Moscovei în timpul ascensiunii sale către puterea 
absolută în România. Au existat şi elemente adiţionale care au favorizat ascensiunea PCR. 
Paralizate de lipsa reacţiilor occidentale şi a acţiunilor ferme împotriva abuzurilor comise de 
comunişti, partidele istorice au avut o marjă de manevră redusă. în plus, comuniştii au folosit 
în mod eficient demagogia în eforturile lor de a confisca puterea: au lansat atacuri 
propagandistice violente asupra partidelor istorice (care au fost acuzate de antisovietism, de 
colaborare cu Garda de Fier înainte de 1940 şi de fascism rezidual) şi calomnii la adresa prim- 
miniştrilor numiţi de palat (mai întâi Constantin Sănătescu şi apoi Nicolae Rădescu). Acestea 
au fost acompaniate de demonstraţii în stil bolşevic menite să destabilizeze ţara. 

Obiectivul PCR a fost câştigarea controlului asupra ministerelor cheie şi impunerea 
comuniştilor la conducerea departamentelor importante atât în privinţa efortului de război, cât 
şi în privinţa controlului administrativ şi economic asupra ţării. Provocările, demonizarea 
adversarilor şi ademenirea muncitorilor industriali s-au numărat printre mijloacele folosite de 



Vezi Leonid Gibianski, URSS şi câteva aspecte ale formării blocului sovietic în Europa Orientală, în voi. 6 
martie 1945. începuturile comunizării României, Bucureşti, Editura Enciclopedică, 1995, pp. 254-256; pentru 
analize recente pe tema stalinizării Europei de Est, vezi Norman Naimark, Leonid Gibianski (coordonatori), The 
Establishment of Communist Regimes in Eastern Europe, 1944-1949, Boulder, Westview Press, 1997. 

L. Gibianski, URSS şi câteva aspecte ale formării blocului sovietic în Europa Orientală, p. 255 şi urm. 

comunişti pentru a-şi atinge scopurile (stabilite în permanenţă împreună cu emisarii sovietici). 
Un rol important în acest sens 1-a avut Andrei Ianuarievici Vîşinski, fost acuzator în procesele 
spectacol de la Moscova din anii 1930, Prim-Comisar Adjunct pentru Afaceri Externe al 
URSS şi omul desemnat de Stalin să se ocupe de afacerile româneşti. Politica de dictat a lui 
Vîşinski 1-a obligat pe tânărul rege Mihai I să accepte transferul de putere către un guvern 
care, din toate punctele de vedere, întruchipa dictatura comunistă în ascensiune. 

Impunerea, în martie 1945, a guvernului controlat de comunişti şi condus de Petru 
Groza - un proprietar de pământ petrecăreţ, cu înclinaţii stângiste şi resentimentar faţă de 
Iuliu Maniu - a facilitat strategia PCR de a se prezenta drept partidul dreptăţii sociale şi 
egalităţii economice. Reforma agrară din 1945 şi promisiunile de susţinere economică a celor 
defavorizaţi au contribuit la atenuarea neîncrederii populare faţă de un partid perceput vreme 
îndelungată ca fiind lipsit de rădăcini naţionale. Discursul comunist, plin de declaraţii care 
lăudau democraţia şi egalitatea, s-a dovedit a fi eficace în atragerea unui anumit suport 
popular. între timp, bazându-se pe intimidare şi beneficiind de suportul necondiţionat al 
comandantului militar sovietic, generalul Ivan Zaharovici Susaikov, liderii comunişti români 
au pregătit o lovitură menită să lichideze ultimele elemente ale democraţiei parlamentare şi să 
transforme România într-un regim de tip sovietic. 

între august 1944 şi martie 1945, România a avut trei guverne: primul guvern 
Constantin Sănătescu (23 august-2 noiembrie 1944), al doilea guvern Sănătescu (4 noiembrie- 
2 decembrie 1944) şi guvernul Nicolae Rădescu (6 decembrie 1944-28 februarie 1945). 
Guvernul Groza (6 martie 1945-30 decembrie 1947) a fost impus sub presiunea directă a 

11 "" 

trimisului sovietic la Bucureşti, A. I. Vîşinski . In memoria colectivă a românilor, Vîşinski 
este cel care a transformat fără milă ţara într-o potenţială colonie sovietică. Comuniştii au 
căpătat poziţii influente în guvernul Groza. în cabinetele Sănătescu şi Rădescu, comuniştii au 
deţinut ministerele Justiţiei (Lucreţiu Pătrăşcanu) şi Comunicaţiilor (Gheorghe Gheorghiu- 
Dej), şi un subsecretariat de stat la Ministerul Afacerilor Interne (Teohari Georgescu). în 
guvernul Groza, comuniştii deţineau Justiţia (Pătrăşcanu), Comunicaţiile (Gheorghiu-Dej), 
Afacerile Interne (Teohari Georgescu) şi Propaganda (Petre Constantinescu-Iaşi), precum şi 
subsecretariate de stat în ministerele Agriculturii (Constantin Agiu) şi Comunicaţiilor (Ion 
Gheorghe Maurer) 23 . 

Cea mai importantă victorie în timpul acestei profunde transformări a fost preluarea 
Ministerului Afacerilor Interne. Bodnăraş, fostul spion sovietic, controla temutul Serviciu 
Special de Informaţii de pe lângă Preşedinţia Consiliului de Miniştri, iar Teohari Georgescu a 
devenit şeful tuturor forţelor de ordine publică. Comuniştii erau, în sfârşit, în poziţia de a 
lansa o ofensivă generală împotriva adversarilor şi de a-şi plasa partizanii în poziţii cheie în 
vederea confruntării finale. în culise, aceste mişcări strategice erau plănuite de Secretariatul 
PCR, condus de Gheorghiu-Dej împreună cu Pauker, Luca, Georgescu şi Chişinevschi. 

în 1946-1947, comuniştii români au beneficiat de pe urma falsului pluralism al 
regimului Petru Groza. Ca rezultat al presiunilor occidentale, partidele istorice au fost 
reprezentate în guvern, pentru o scurtă perioadă de timp, la un nivel relativ minor 24 . Atât 
liderul ţărănist Iuliu Maniu, cât şi liderul liberal Dinu Brătianu au înţeles că prietenii lor 
occidentali îi abandonau treptat. Războiul civil din Grecia reprezenta principala prioritate 
occidentală şi, pe măsură ce fosta coaliţie antinazistă se deteriora, forţele democratice din 
România au fost lăsate să se descurce singure. Democraţiile occidentale nu intenţionau să 



12 Cu privire la rolul lui Vîşinski, vezi Radu Ciuceanu, Ioan Chiper, Florin Constantiniu, Vitalie Văratec, 
Misiunile lui A.I. Vîşinski în România. Din istoria relaţiilor româno-sovietice, 1944-1946. Documente secrete, 
Bucureşti, INST, 1997. 

23 Ioan Scurtu, Gheorghe Buzatu, Istoria românilor în secolul XX, Bucureşti, Editura Paideia, 1999, pp. 491-492. 

24 Cu privire la evenimentele din anul 1945, la „greva regală" a Regelui Mihai şi la reacţiile anglo-americane şi 
sovietice care au dus la „pluralismul fals" al regimului Groza, vezi studiul introductiv în Dinu C. Giurescu 
(coord.), Imposibila încercare. Greva regală, 1945, Bucureşti, Editura Enciclopedică, 1999, pp. 7-91. 

intervină printr-o acţiune fermă în favoarea democraţilor asediaţi ai României. Nu exista 
practic nici o modaliate realistă de acţiune faţă de abuzurile comuniste în afara protestelor 
diplomatice. 

Armata Sovietică ocupa teritoriul României şi formaţiunea politică numită PCR, aflată 
sub control sovietic, exploata situaţia existentă pentru a instaura un regim stalinist, indiferent 
de costurile umane pe care le implica o asemenea acţiune. Apetitul pentru putere al PCR a 
crescut exponenţial ca urmare a convingerii sale că nici o forţă externă nu putea interveni 
pentru a împiedica triumful său final. Liderii PCR au simţit că istoria era de partea lor şi au 
acţionat în consecinţă. încetând demult să creadă în valorile liberale, ei nu au avut nici o criză 
de conştiinţă atunci când au distrus instituţiile liberale. Educaţi în logica leninistă a lui „care 
pe care" (adică, cine elimină pe cine), pe comuniştii români i-a bucurat cu adevărat 
distrugerea tuturor insulelor de autonomie socială sau politică rămase. 

Deşi, în esenţă, comuniştii controlau guvernul, strategia lor era orientată spre controlul 
total al societăţii. Simpla existenţă a partidelor politice tradiţionale, aşa-numite istorice, era un 
obstacol pe drumul PCR spre puterea absolută. Partidele istorice reprezentau singura formă de 
opoziţie oficială faţă de comunişti şi prin urmare ele trebuiau distruse. Câţiva paşi importanţi 
în direcţia distrugerii totale a opoziţiei oficiale fuseseră deja făcuţi. Sub conducerea lui 
Teohari Georgescu, ministrul comunist al afacerilor interne, alegerile din 19 noiembrie 1946 
fuseseră falsificate. Aceasta a reprezentat o fraudă electorală imensă, care a permis PCR şi 
aliaţilor săi să facă un pas important spre obţinerea monopolului puterii 25 . în ciuda implicării 
prefecţilor lui Teohari Georgescu şi a bandelor „revoluţionare" care terorizau alegătorii şi 
creau un profund sentiment de panică, comuniştii au obţinut rezultate slabe la alegeri. 
Adevăratul câştigător al alegerilor din noiembrie 1946 a fost PNŢ, pe care comuniştii l-au 
perceput în mod corect ca fiind nucleul rezistenţei împotriva sovietizării ţării 26 . 

Controlul asupra parlamentului de după 1946 i-a permis PCR să grăbească procesul de 
comunizare a ţării. Duşmanii PCR erau timoraţi şi marginalizaţi, iar Gheorghiu-Dej, Pauker şi 
Luca au decis că venise momentul pentru radicalizarea liniei partidului. Comuniştii români nu 
mai aveau nevoie să se limiteze doar la cererile iniţiale. Pătrăşcanu însuşi organizase epurări 
în sistemul judiciar şi ceruse pedepsirea tuturor celor care colaboraseră cu regimul Antonescu. 
Acest termen era suficient de cuprinzător pentru a le permite comuniştilor să-şi desemneze 
toţi inamicii, inclusiv partidele istorice, drept colaboratori. 

împotriva viziunii „burgheze" a monarhiei constituţionale, comuniştii au promovat 
idealul „democraţiei populare". Propaganda lor elogia marile înfăptuiri ale lui Tito în 
Iugoslavia vecină. Regele Mihai era susţinut numai de formă, iar lucrurile evoluau rapid către 
sfârşitul pluralismului din România. Plenara Comitetului Central al PCR din 8-9 ianuarie 
1947 a aprobat un set de măsuri pentru „întărirea legăturilor cu masele". în realitate, partidul 
lua măsuri în vederea întăririi controlului asupra societăţii. în martie 1947, după un 



25 Pe 17 mai 1947, PCR a anunţat crearea Blocului Partidelor Democrate care era compus, în afara PCR, din 
Partidul Social-Democrat, liberalii lui Tătărescu, Frontul Plugarilor şi alte formaţiuni politice, cum ar fi Partidul 
Ţărănesc condus de Anton Alexandrescu. Blocul s-a prezentat cu o singură listă în alegerile din 19 noiembrie 
1946; Keith Hitchins, Rumania, 1866-1947, Oxford, Clarendon Press, 1994, p. 530. 

26 Rezultatele oficiale ale alegerilor din noiembrie 1946 au indicat victoria zdrobitoare a Blocului Partidelor 
Democrate, cu circa 70% din voturi şi 349 de locuri în noul parlament, în timp ce PNŢ a obţinut numai 32 de 
locuri, iar alte 33 de locuri au revenit unor formaţiuni politice mici. însă, surse contemporane independente şi 
cercetări recente în arhive arată că rezultatele alegerilor au fost falsificate şi că lucrurile s-au petrecut exact 
invers: PNŢ a obţinut aproximativ 70% din voturi. Nu mai există nici un dubiu că alegerile din 1946 au fost 
falsificate de către comunişti, care au făcut astfel încă un pas decisiv spre comunizarea ţării; K. Hitchins, 
Rumania, 1866-1947, pp. 530-534, Virgiliu Ţârău, Campania electorală şi rezultatul real al alegerilor din 19 
noiembrie 1946, în judeţele Cluj, Someş şi Turda, în Sorin Mitu, Florin Gogâltan (coordonatori), Studii de istorie 
a Transilvaniei, Cluj, 1994. Cu privire la evenimentele din 1946, vezi şi R. Rusan (ed.), Anul 1946 - Începutul 
sfârşitului, Bucureşti, Fundaţia Academia Civică, 1996; Constantin Sănătescu, Jurnal, Bucureşti, Editura 
Humanitas, 1993, pp. 238-24o'. 

experiment de scurtă durată numit Tineretul Progresist, a fost reînfiinţată Uniunea Tineretului 
Comunist. în mai, a fost înfiinţată la Cluj Uniunea Naţională a Studenţilor din România. 
Aceasta era controlată de reprezentanţi ai comuniştilor, printre care se numărau Corneliu 
Bogdan, Gheorghe Brătescu - ginerele Anei Pauker - şi social-democratul de stânga 
Alexandru Glanstein-Muşat 27 . 

Partidele tradiţionale reprezentau principala ţintă a comuniştilor. Primele victime au 
fost partidele cele mai puternice, Naţional Ţărănesc şi Naţional Liberal. Emil Bodnăraş, şeful 
Serviciului Special de Informaţii (SSI) şi membru al Biroului Politic al PCR, împreună cu 
Teohari Georgescu, ministrul Afacerilor Interne şi membru al Secretariatului PCR şi cu 
ajutorul agenţilor sovietici, au plănuit episodul de la Tămădău, care practic a pus capăt 
existenţei celor două partide istorice. în iulie 1947, figuri importante ale PNŢ (inclusiv 
vicepreşedintele Ion Mihalache, secretarul general Nicolae Penescu şi Nicolae Carandino, 
redactorul ziarului oficial al partidului, „Dreptatea") au încercat să părăsească ţara cu un avion 
particular, care trebuia să decoleze de pe un mic aerodrom din localitatea Tămădău din 
apropierea Bucureştiului. De fapt, unul dintre piloţi era informator al poliţiei secrete şi a 
împiedicat această încercare a opoziţiei din PNŢ de a crea un guvern alternativ în străinătate. 
Toţi liderii PNŢ, inclusiv Iuliu Maniu, au fost arestaţi, iar episodul Tămădău le-a oferit 
comuniştilor pretextul ideal pentru a se debarasa de PNŢ. în acest context, conducerea PNL a 
hotărât ca activitatea partidului să înceteze temporar. 

Următoarea victimă a fost Partidul Social-Democrat din România (PSDR), condus de 
Constantin-Titel Petrescu. Comuniştii au forţat scindarea PSDR cu ajutorul facţiunii 
colaboraţioniste conduse de Theodor Iordăchescu, Misa Levin, Lothar Rădăceanu, Barbu 
Solomon şi Ştefan Voitec. La Congresul al VUI-lea al PSDR (4-9 octombrie 1947), facţiunea 
colaboraţionistă a reuşit să impună o rezoluţie privind unificarea PSDR cu PCR, care a fost 
aprobată până la urmă. Ulterior, mulţi dintre susţinătorii lui Titel Petrescu au făcut ani grei de 
închisoare în temniţele comuniste, fiind acuzaţi de trădare şi de sabotare a „unităţii clasei 
muncitoare". Pe data de 12 noiembrie 1947, Comitetele Centrale ale PCR şi PSDR au adoptat 
un program comun ca „partidul unic al clasei muncitoare". însă, până în 1948, PCR a reuşit să 
se dispenseze de partenerul său de coaliţie. 

Congresul al Vl-lea al PCR (Congresul I al Partidului Muncitoresc Român), care a 
avut loc în perioada 21-23 februarie 1948, a consemnat decesul PSDR prin „unificarea" sa cu 
PCR şi formarea Partidului Muncitoresc Român (PMR). Deciziile luate la acest congres au 
marcat practic lichidarea „frontului unit antifascist" şi au dus la instalarea fermă a 
comuniştilor la putere. Unificarea PCR cu PSDR le-a oferit comuniştilor majoritatea absolută 
în noul, unitul PMR. Datele statistice arată că din numărul total de 41 de membri plini ai 
Comitetului Central, 31 erau membri ai PCR şi numai 10 erau membri ai PSDR; în mod 
similar, dintre cei 16 membri supleanţi, 11 aparţineau PCR şi numai 5 PSDR Dintre cei 13 
membri plini ai Biroului Politic, 10 proveneau din PCR şi doar 3 din PSDR, iar dintre 
membrii supleanţi, din totalul de 5, 3 erau din PCR şi 2 din PSDR. Dintre cei 5 membri ai 
Secretariatului Comitetului Central al PMR (Gheorghiu-Dej, Ana Pauker, Vasile Luca, 

io 

Teohari Georgescu şi Lothar Rădăceanu), 4 erau din PCR şi numai unul din PSDR . 

Liderii social-democraţi care se opuseseră fuziunii cu PCR au fost întemniţaţi, în timp 
ce aceia care au colaborat cu comuniştii (Iordăchescu, Rădăceanu, Voitec) au devenit 
marionetele acestora. Un mesaj special din partea Comitetului Central al PCUS, semnat de 
Mihail Suslov, a fost citit în mijlocul unor aplauze furtunoase, iar un membru al Comitetului 
Central, Constanţa Crăciun, a exprimat dragostea nemărginită pentru Stalin a participanţilor la 
congres printr-o telegramă comună adresată dictatorului sovietic. Dominat de Gheorghiu-Dej 



27 Corneliu Bogdan, intervievat de VT, Philadelphia, aprilie 1989. 

28 Vezi Ioan Scurtu, Gheorghe Buzatu, Istoria românilor în secolul XX, p. 552. 

şi Ana Pauker, ambii aclamaţi frenetic, congresul a trasat noua strategie care a transformat 
România într-o democraţie populară. 

Primul pas către dictatura proletariatului a fost făcut în august 1947, odată cu 
dizolvarea PNŢ. Ultima lovitură a venit pe data de 30 decembrie 1947, când regele Mihai I a 
fost forţat să abdice şi, în aceeaşi zi, a fost anunţată crearea Republicii Populare Române. 
Unirea forţată dintre PCR şi PSDR a încheiat procesul care începuse în 1944, atunci când 
trupele sovietice ocupaseră ţara. Din acel moment, în funcţie de interesele sovietice, 
comuniştii români au urmat strategia tranşării, felie cu felie, a corpului politic şi, unul după 
altul, au preluat controlul asupra principalelor centre de putere. în această privinţă, nu a 
existat nici o diferenţă între strategia de preluare a puterii în România şi tactica „salamului" 
aplicată de Mâtyâs Râkosi în Ungaria. Denazificare, democraţie de masă, pace şi susţinerea 
muncitorilor şi ţăranilor defavorizaţi, toate aceste sloganuri au fost folosite pentru a convinge 
largi segmente ale populaţiei că obiectivul comuniştilor români era pur şi simplu crearea unei 
comunităţi politice juste şi stabile. 

Pe măsură ce Războiul Rece evolua şi se agrava, comuniştii au adoptat o atitudine mai 
agresivă şi au insistat că, din cauza ascuţirii luptei de clasă, atât pe plan intern, cât şi pe plan 
extern, ţara trebuia să intre în stadiul transformării socialiste. Revoluţie, nu reformă, a fost 
răspunsul pe care Pauker şi Gheorghiu-Dej l-au dat problemelor sociale, economice şi politice 
ale ţării. Acesta a fost momentul în care liderii sovietici au selectat Bucureştiul ca sediu al 
publicaţiei Cominformului şi al birourilor aferente. Gheorghiu-Dej şi asociaţii săi din fruntea 
Partidului Muncitoresc Român le-au părut lui Stalin, Malenkov şi Suslov a fi tovarăşi de 
încredere, iar „noua Românie" a fost văzută ca o adevărată prietenă a URSS, spre deosebire 
de trădătoarea Iugoslavie. 

Internaţionalism, Fracţionism şi Comunism Naţional în România, 1944-1948 

Problemele strategice ale PCR, similare cu cele ale „partidelor frăţeşti" din Europa 
Centrală şi de Est, au fost rezolvate într-un cadru determinat de dogma stalinistă: deviaţia 
însemna trădare, indiferent dacă era „obiectivă" sau „subiectivă". Duşmanii se aflau 
pretutindeni, iar datoria de căpătâi a unui militant stalinist era să urmărească şi să descopere 
„vermina" infiltrată în partid. în ce priveşte obsesia în legătură cu duşmanii, nu au existat 
diferenţe fundamentale între România lui Gheorghiu-Dej şi Ana Pauker şi Cehoslovacia lui 
Rudolf Slânsky şi Klement Gottwald, Ungaria lui Mâtyâs Râkosi şi Erno Gero, Bulgaria lui 
Vîlko Cervenkov sau Germania de Est a lui Walter Ulbricht. 

în mentalitatea stalinistă, detectarea duşmanilor „din rândurile noastre" era chiar mai 
importantă decât descoperirea duşmanilor de clasă definiţi cu claritate, deoarece primii erau 
mult mai dificil de demascat. Era uşor, spunea Gheorghiu-Dej, să identifici şi să expui 
adversitatea unui Iuliu Maniu. Adevăraţii stalinişti se distingeau prin aceea că recunoşteau şi 
trădătorul invizibil, care pretindea că este „unul dintre ai noştri", dar în realitate submina 
marile realizări ale partidului. Această logică a stat la baza luptei pentru putere din interiorul 
partidelor leniniste din Europa Centrală şi de Est de-a lungul întregii perioade cominformiste 
(1947-1953). 

Deşi Cominformul nu a avut niciodată aceleaşi obiective şi aceeaşi importanţă la nivel 
global ca Internaţionala a Treia, acesta a asigurat cadrul în interiorul căruia au avut loc cele 
mai atroce persecuţii ale comuniştilor şi anticomuniştilor în numele apărării revoluţiei 
proletare. Inspirată din teza ideologului sovietic Andrei Jdanov despre noul război de clasă 
internaţional dintre două tabere (una progresistă, condusă de URSS şi o alta reacţionară, 
condusă de Statele Unite ale Americii), ideologia şi practica Cominformului corespundeau 
stalinismului exacerbat. Epuratori şi epuraţi, călăi şi victime au fost prinşi cu toţii într-un 
mecanism al lichidării continue. Nimeni nu se simţea în siguranţă în acest sistem terorist, nici 
măcar agenţii cei mai de încredere ai Moscovei. într-o zi, Gheorghiu-Dej s-a simţit ameninţat 

de intrigile „grupului Pauker-Luca"; în ziua următoare, „moscoviţii" au căzut de la putere (şi 
şi-au pierdut libertatea fizică) pe baza celor mai absurde acuzaţii. 

Liderii PCR au participat cu obedienţă la acest joc politic, reflectând cu fidelitate 
interesele şi aşteptările Moscovei. Autorii Cominformişti au scris scenariul, dar a depins de 
staliniştii români, bulgari, polonezi sau maghiari să îl interpreteze în modul cel mai 
convingător. Pentru a înţelege aceste aspecte ale istoriei PCR, trebuie examinate trăsăturile 
elitelor comuniste româneşti, luptele lor fracţioniste, precum şi cele mai importante 
personalităţi care au contribuit la stalinizarea României şi la transformarea ei într-un satelit 
docil al Uniunii Sovietice. PCR întruchipa o sectă revoluţionară: fundamentalist în credinţa 
sa, opunându-se oricărei forme de gândire critică, militarist, disciplinat, conspiraţionist, 
ascetic, milenarist şi doctrinar. Forţat să activeze în clandestinitate după adoptarea Legii 
Mârzescu în 1924, PCR nu a reuşit să-şi creeze o bază de masă în rândurile clasei muncitoare 
din industrie sau ale altor categorii defavorizate. Sectarismul său doctrinar a constituit cauza 
principală pentru care partidul a rămas un grup străin, ale cărui sloganuri propagandistice abia 
atingeau vreo coardă sensibilă în rândurile populaţiei. 

Luptele interne de la vârful ierarhiei, conflictele dintre diferitele grupări şi atitudinea 
condescendentă a Cominternului au exacerbat complexul de inferioritate al partidului. Acest 
complex a reprezentat singura caracteristică psihologică importantă a elitelor succesive, de la 
prima generaţie cominternistă la Gheorghiu-Dej şi Nicolae Ceauşescu. Deşi pretindea că 
vorbeşte în numele clasei muncitoare, PCR era de fapt doar un purtător de cuvânt al unor teze 
şi directive formulate în afara României şi aflate deseori în contrast flagrant cu bunul simţ 
politic şi cu interesele partidului. Aceast partid a ales să rămână, pe tot parcursul perioadei 
interbelice, în afara curentelor principale din politica românească, lipsit de înţelegere faţă de 
problemele esenţiale ale construcţiei naţionale, statale sau instituţionale 29 . 

Pentru PCR, evenimentul cel mai catastrofal din anii ce au precedat al II-lea război 
mondial a fost exterminarea vechii gărzi staliniste în timpul Marii Epurări: rezultatul a fost 
eliminarea oricărei surse potenţiale de gândire sau acţiune autonomă în interiorul partidului. 
Deşi PCR nu a fost dizolvat, nici un alt partid european nu a trecut printr-o epurare de 
proporţiile celei la care a fost supusă elita istorică a PCR (cu excepţia celui polonez). 

După Congresul al VH-lea al Cominternului (1935), PCR a îmbrăţişat retorica 
antifascistă a „frontului popular", a încercat să-şi extindă baza de masă şi a căutat să 
stabilească alianţe cu grupurile cu înclinaţii de stânga din interiorul partidelor tradiţionale şi 
legale (în special cu membri ai aripii de stânga a Partidului Naţional Ţărănesc şi cu social- 
democraţii conduşi de Constantin- Titel Petrescu, care fuseseră denigraţi până atunci). Cu toate 
acestea, echipa de la conducerea PCR a rămas complet dominată de militanţi rigizi care nu 
înţelegeau problemele interne ale ţării (grupul Boris Ştefanov). între 1940 şi 1944, elita PCR a 
fost afectată de lupte fracţioniste între diferite forţe şi grupuri aflate în competiţia pentru 
putere. 

Cele trei centre 

Din punct de vedere structural, următoarele facţiuni au funcţionat în interiorul PCR în 
timpul celui de- al Doilea Război Mondial: 

1. Comitetul Central aflat în ilegalitate . Acesta era condus de Ştefan Foriş (alias 
Marius) şi îi mai includea pe Constantin Pîrvulescu, Constanţa Crăciun, Ileana Răceanu, 
Victoria Sîrbu (alias Mira) şi pe inginerul Remus Koffler. Alte personalităţi legate de 
Comitetul Central aflat în ilegalitate erau Lucreţiu Pătrăşcanu (înainte de a fi trimis cu 
domiciliu obligatoriu la Poiana Ţapului), Ana Grossman-Toma (care a fost căsătorită timp de 



29 Pentru comportamentul PCR înainte şi în timpul preluării puterii, vezi Henry L. Roberts, Rumania. Political 
Problems of an Agrarian State, New Haven, Yale University Press, 1951; Ghiţă Ionescu, Communism in 
Rumania, Oxford, Oxford University Press, 1964. 

câţiva ani cu Pîrvulescu şi al cărei prim soţ, Sorin Toma, se afla în exil în URSS) şi Ion 
Gheorghe Maurer (un avocat specializat în apărarea comuniştilor persecutaţi). în cadrul 
acestei facţiuni ilegale a partidului a activat şi Emil Bodnăraş - un fost ofiţer în armata 
română, pe jumătate ucrainean, pe jumătate german, care în 1931 a fugit în Uniunea 
Sovietică, apoi s-a întors ca agent sovietic, însă a fost arestat şi ţinut în închisoare până în 
1942 30 . Bodnăraş a luat parte la complotul care a dus la înlocuirea secretariatului lui Foriş, 
numit de Comintern, de către un grup loial lui Gheorghiu-Dej, care îi includea pe Petre 
Gheorghe (şeful Comitetului de Partid Bucureşti), Bodnăraş şi Iosif Rangheţ şi care 1-a 
cooptat şi pe Pîrvulescu. Conflictul era legat de situaţia partidului ilegal (care avea sub 1000 
de membri), în care fiecare îi suspecta pe toţi ceilalţi de colaborare cu Siguranţa şi cu 
„duşmanul de clasă". Legăturile lui Foriş cu Cominternul erau rupte, iar conducerea partidului 
trebuia să acţioneze pe cont propriu. în acest context, conflictele dintre membrii săi au 
decimat acest grup de dimensiuni reduse. Controlul complet al Moscovei asupra elitei PCR a 
creat o relaţie asimetrică de subordonare, care a generat sentimente de umilinţă şi frustrare 
printre mulţi activişti. Deşi mascate de diverse justificări, aceste sentimente au influenţat 
orientarea antisovietică a PCR după 1958, sub Gheorghiu-Dej 31 . 

Un comando clandestin a fost creat de către Bodnăraş pentru a scăpa de Foriş. Având 
în vedere trecutul de agent sovietic al lui Bodnăraş, care fusese antrenat în URSS în şcoli 
speciale ale NKVD, este puţin probabil ca această iniţiativă de a-1 elimina pe liderul numit de 
Moscova să fi fost o acţiune spontană locală 32 . Arhivele PCR păstrează plângeri trimise la 
Moscova în timpul războiului, ceea ce arată că s-a căutat binecuvântarea Kremlinului pentru 
conspiraţia împotriva lui Foriş. între timp, triumviratul Bodnăraş-Rangheţ-Pîrvulescu era în 
legătură cu o altă facţiune influentă, şi anume, nucleul din închisori, care avea, de asemenea, o 
atitudine critică faţă de atitudinea presupus pasivă şi „capitulardă" a lui Foriş. De ce, s-a pus 
întrebarea, nu a fost iniţiat în România un război de partizani împotriva naziştilor? Foriş şi 
Koffler au fost desemnaţi ca principali vinovaţi pentru aceasta. 

2. Gheorghiu-Dej şi „Centrul din închisori" . Gheorghiu-Dej a fost ultimul 
supravieţuitor, singurul lider cominformist est-european care a rezistat tuturor epurărilor şi 

30 Pentru o analiză a rolului jucat de Bodnăraş şi Maurer în „fabricarea" lui Gheorghiu-Dej şi Ceauşescu drept 
lideri de partid, vezi Cristina Luca-Boico, Les Hommes qui ont porte Ceauşescu au pouvoir, în „Sources: 
Travaux historiques", nr. 20, 1989, pp. 23-32. 

In cartea sa, Revolutionary Breakthroughs and National Development, Ken Jowitt subliniază relaţia 
„patrimonială" dintre identitatea politică a liderului şi putere în cazul elitei PCR; pentru lipsa de legitimitate a 
PCR şi căutarea unei baze naţionale, vezi Pavel Câmpeanu, National Fervor in Eastern Europe. The Case of 
România, în „Social Research", voi. 58, nr. 4, iarna 1991, pp. 804-828. Venind de la un supravieţuitor din 
perioada de ilegalitate a partidului, explicaţia lui Câmpeanu cu privire la alegerea lui Dej de către Stalin merită 
citată: „O astfel de promovare nu ar fi putut să aibă loc într-o ţară ocupată de Armata Roşie decât la iniţiativa, 
sau cel puţin cu consimţământul, lui Stalin. Aceasta arată cu claritate că PCR putea conduce ţara numai dacă ar fi 
încetat să fie ceea ce Kremlinul făcuse din el - o sectă antinaţională, compusă din, şi condusă de, minorităţi sau 
străini" (p. 813). Conferinţa naţională a PCR din acel an nu a făcut decât să aprobe formal avansarea lui Dej la 
poziţia de secretar general. Mai mult, Ana Pauker a susţinut promovarea lui Dej. Deşi era ambiţioasă şi 
orgolioasă, Pauker a înţeles că nu era posibil ca ea, o evreică, să devină dictatoarea României. Dacă era vorba de 
o competiţie, aceasta îi opunea pe Dej şi pe Teohari Georgescu - un muncitor etnic român pe care Cominternul 
intenţionase să-1 numească secretar general în 1940. 

32 După moartea lui Emil Bodnăraş, survenită în 1976, Securitatea i-a confiscat documentele personale, inclusiv 
memoriile, care au avut astfel soarta jurnalelor lui Miron Constantinescu, preluate de Securitate în acelaşi fel în 
vara lui 1974. Documentele personale ale lui Bodnăraş sunt de o importanţă crucială pentru cercetarea preluării 
puterii de către PCR, având în vedere rolul esenţial jucat de Bodnăraş ca şef al Serviciului Secret, temutul 
precursor al Securităţii, în perioada martie 1945 -noiembrie 1947, când acest fost spion sovietic a devenit 
ministru al Apărării (poziţie pe care a deţinut-o până în 1956, când a devenit ministru al Transporturilor). 
Asemănarea dintre numirea lui Bodnăraş ca Ministru al Apărării în România (un afront adus Armatei Române) şi 
impunerea mareşalului sovietic Konstantin Rokossovsky ca ministru al Apărării în Polonia îndeamnă la reflecţie. 
Se pare însă că Bodnăraş a jucat un rol cheie în influenţarea lui Hruşciov pentru ca acesta să retragă trupele 
sovietice din România în iunie 1958, pregătind astfel terenul pentru politica de autonomie a lui Dej. 

frământărilor, atât sub Stalin, cât şi după, fără să-şi piardă poziţia. Cervenkov, Slânsky, Ana 
Pauker şi Râkosi, toţi şi-au sfârşit carierele în dizgraţie. Gheorghiu-Dej însă a rămas la putere, 
şi-a condus partidul şi a îmbrăţişat chiar un fel de „comunism naţional". în ciuda aparenţei 
sale de om de încredere, modest, el era un intrigant perfect, şiret şi hotărât, precum şi un 
negociator sofisticat. Gheorghiu-Dej a fost un stalinist machiavelic, care a condus o luptă 
sângeroasă pentru putere 33 . Miron Constantinescu, care îl cunoscuse destul de bine - fuseseră 
împreună membri ai Biroului Politic până în iunie 1957 - a spus odată: „Dej a fost cel care a 
introdus metode bizantine în viaţa partidului nostru" 34 . 

Spre deosebire de alţi lideri comunişti postbelici din Europa Centrală şi de Est, 
Gheorghiu-Dej nu era un cominternist tipic. Trebuie subliniat rolul jucat de grupul de agenţi 
sovietici care se aflau în închisorile româneşti în anii 1930 în adoptarea de către Gheorghiu- 
Dej a valorilor şi practicilor caracteristice stalinismului. Cel mai eficient dintre aceştia a fost 
ucraineanul Pantelei Bodnarenko (Pantiuşa), care a condus mai târziu Securitatea până în anul 
1960 sub numele de Gheorghe Pintilie şi care i-a fost loial lui Gheorghiu-Dej 35 . 

înţelegerea tacită dintre nucleul din închisori al lui Gheorghiu-Dej şi conspiratorii din 
ilegalitate aflaţi în afară (Bodnăraş, Pîrvulescu şi Rangheţ) a culminat cu răpirea lui Foriş, în 
aprilie 1944, printr-o lovitură de partid care avea să fie un fel de repetiţie pentru încercarea 
comuniştilor de a deturna lovitura de stat democratică şi antifascistă din august. (De fapt, 
mareşalul Antonescu va fi sechestrat în casa conspirativă a partidului, în care fusese ţinut 
prizonier şi Foriş în perioada aprilie- august 1944). Foriş a fost acuzat mai întâi de a fi acţionat 
împotriva mişcării revoluţionare şi a fost înlăturat de la conducerea partidului. Apoi, după 
august 1944, nucleul din închisori al lui Gheorghiu-Dej împreună cu comuniştii români care 
se întorseseră de la Moscova cu Armata Roşie s-au înţeles să-1 elimine. La începutul lui 
ianuarie 1945, Foriş a fost eliberat, dar apoi, pe data de 9 iunie 1945, a fost capturat din nou 
de către o bandă condusă de Gheorghe Pintilie, care, ajutat de subalternul său, Dumitru Neciu 
(care se întâmpla să fie şoferul personal al agentului sovietic Pantelei Bodnarenko, zis 
Pantiuşa), 1-a ucis în bătaie pe Foriş, lovindu-1 cu o rangă, în vara lui 1946, acţionând la 
ordinele noului cvartet de la conducerea PCR, Ana Pauker, Vasile Luca, Gheorghiu-Dej şi 
Teohari Georgescu 36 . 

33 Pentru detalii cu privire la Dej, vezi Vladimir Tismăneanu, Fantoma lui Gheorghiu-Dej, Bucureşti, Editura 
Univers, 1995. 

34 Miron Constantinescu, citat de mai mulţi veterani ai PCR, precum Cristina Luca-Boico, în discuţiile purtate cu 
VT. 

35 Pantiuşa s-a căsătorit cu Ana Toma în 1946. împreună, au constituit unul dintre cele mai puternice şi temute 
cupluri din PCR de la sfârşitul anilor 1940 şi începutul anilor 1950. Deoarece era foarte apropiat de Dej, iar soţia 
sa era prim- adjunctul Anei Pauker la MAE, cuplul putea influenţa ambele facţiuni aflate în competiţie. Pantiuşa 
a fost şeful Securităţii până în 1959, când Dej 1-a numit şeful Miliţiei. Înl961, Dej 1-a obligat să iasă la pensie, 
împreună cu alte elemente din reţeaua stalinistă (Serghei Nicolau-Nikonov, A. Rogojinschi, Ivan Didenko- 
Vidraşcu, Petr Goncearuk, Vasile Bucikov, Mihai Postanski-Posteucă, Alexandru Griinberg-Nicolschi, Grigore 
Naum). Deşi a fost denunţat de Ceauşescu şi exclus din partid, agentul sovietic a primit Ordinul „Tudor 
Vladimirescu" clasa a Ii-a, o decoraţie importantă, în 1971 (şi a continuat să se bucure de pensia specială şi de 
alte privilegii până la moartea sa în 1986, când a fost înmormântat, cu onorurile aferente unui general de armată, 
în Cimitirul Militar Ghencea). Ana Toma a rămas membră a CC până în 1965, dar, după moartea lui Dej, şi-a 
pierdut poziţia de ministru adjunct al Comerţului Exterior şi a fost numită vicepreşedinte al UCECOM. Pentru 
amănunte, vezi Vladimir Tismăneanu, Arheologia terorii, Bucureşti, Editura Eminescu, 1992. La începutul 
anilor 1950, ca atâţia alţi foşti ilegalişti, Pantiuşa şi Ana Toma au adoptat doi copii, Radu, care a murit la 
începutul anilor 1980, şi Ioana, arhitectă, care a emigrat în Israel. Se pare că, la începutul anilor 1950, Ana Toma 
a avut relaţii strânse cu Dej şi nu a ezitat să-1 informeze despre orice lucru semnificativ din viaţa Anei Pauker 
(pentru a o convinge pe Pauker de loialitatea sa, era gata să-i calce rochiile). în anii 1970, Ana Toma încă mai 
păstra fotografia cu autograf a lui Dej în sufragerie, acolo unde stătea alcoolicul Pantiuşa ascultând Radio Europa 
Liberă. 

36 Pentru detalii privind cazul Foriş, vezi Dan Cătănuş, Ioan Chiper (editori), Cazul Ştefan Foriş. Lupta pentru 
putere în PCR de la Gheorghiu-Dej la Ceauşescu, Bucureşti, Editura Vremea, 1999. 

în închisoare - mai întâi la Doftana, apoi la Caransebeş şi, în sfârşit, în lagărul pentru 
deţinuţi politici de la Târgu-Jiu -, Gheorghiu-Dej şi-a câştigat autoritatea de şef al grupării 
care a preluat controlul în PCR după august 1944. Gheorghiu-Dej se bucura de o autoritate 
absolută în rândurile grupului din închisoare. Complotul pe care 1-a urzit alături de agentul 
sovietic Emil Bodnăraş, care i-a devenit prieten după 1943, a deschis drumul eliminării în stil 
mafiot a lui Foriş. Conflictul dintre Gheorghiu-Dej şi Comitetul Central condus de Foriş nu 
avea o dimensiune filosofică: nici unul dintre ei nu punea sub semnul întrebării dreptul 
Kremlinului de a stabili strategia partidului communist din România. Problema era cine putea 
să pună mai bine în practică ceea ce Stalin (acţionând prin Biroul PCR de la Moscova) avea în 
minte pentru România. 

3. Ana Pauker şi Biroul pentru emigranţii români de la Moscova . între 1922, când a 
fost aleasă pentru prima oară în Comitetul Central, şi 1952, când a fost expulzată de 
Gheorghiu-Dej, care a acuzat-o simultan de deviaţionism de „dreapta" şi de „stânga", Ana 
Pauker a fost o figură importantă a comunismului românesc. Autoritatea Anei Pauker îşi avea 
originea în contactele ei cu cartierul general al Cominternului, unde era percepută ca o 
stalinistă inflexibilă, în care se putea avea încredere. în interiorul PCR, autoritatea Anei 
Pauker a fost sporită de comportamentul ei din timpul procesului de la Craiova, din 1936, 
căruia i s-a făcut o publicitate intensă în mijloacele de informare antifasciste naţionale şi 
internaţionale. în perioada în care a stat în închisoare (până în 1940, când a fost eliberată de 
guvernul român în schimbul unui politician basarabean ţinut prizonier de către regimul 
sovietic şi a putut pleca, în felul acesta, la Moscova), Ana Pauker a fost unul dintre liderii 
mişcării comuniste din închisori (Mislea şi Dumbrăveni). 

Ana Pauker 1-a întâlnit pe Gheorghiu-Dej şi a avut discuţii lungi cu acesta în 
închisoarea de la Caransebeş. Militanţii devotaţi, care au dezvoltat un adevărat cult pentru 
„neînfricata tovarăşă Ana", considerau directivele şi părerile ei ca fiind infailibile 37 . Ana 
Pauker s-a abţinut să-şi exprime orice îndoieli cu privire la procesele de la Moscova şi la 
Marea Epurare, chiar şi atunci când propriul ei soţ, Marcel Pauker (Luximin), a fost împuşcat 
ca un „inamic al poporului". Toate sursele converg în a indica susţinerea totală a Anei Pauker 
pentru vânătoarea de vrăjitoare organizată de Stalin împotriva comuniştilor străini, inclusiv a 
elitei PCR. Este adevărat că ea nu 1-a criticat pe Marcel Pauker şi unii vechi tovarăşi (de 
exemplu, Zina Brîncu şi Liuba Chişinevschi) şi-au amintit despre această reţinere a ei în 
timpul investigaţiilor din 1952. în acelaşi timp, după cum a admis Ana Pauker însăşi cu 
diferite ocazii în timpul numeroaselor discuţii (interogatorii) care au urmat căderii ei din mai 
1952, ea nu s-a îndoit niciodată de înţelepciunea şi necesitatea Marii Epurări, şi nici chiar de 
acuzaţiile grave împotriva liderilor istorici ai PCR, printre care se aflau prieteni apropiaţi şi 
soţul ei, tatăl a doi dintre copiii ei . 

După sosirea sa la Moscova în toamna anului 1940, Ana Pauker a reorganizat 
emigraţia politică română. Era în relaţii apropiate cu multe dintre celebrităţile Cominternului 
(printre care Gheorghi Dimitrov, Vasil Kolarov, Palmiro Togliatti, Dimitri Manuilski şi 
Maurice Thorez), astfel încât a fost cooptată în Comitetul Executiv al acestuia, în cadrul 
căruia a jucat un rol important în trasarea planurilor Kremlinului nu numai pentru România, 
dar şi pentru întreaga zonă a Balcanilor. Există dovezi că a intervenit pe lângă NKVD pentru 
a-i aduce pe câţiva dintre supravieţuitorii români ai epurărilor înapoi la Moscova, printre care 
şi pe Vanda Nicolschi, care a făcut parte o singură dată din Biroul Politic al PCR, o aliată a 
fostului secretar general Alexander Ştefanski-Gorn (executat în timpul Epurărilor), care a 



37 De la Chivu Stoica şi Teohari Georgescu la Leontin Sălaj an şi Leonte Răutu, numeroşi activişti de vârf ai PCR 
şi-au numit fiicele Ana. La fel, membrii elitei comuniste (precum Apostol, Bodnăraş, Chişinevschi, Alexandru 
Sencovici, Vasile Vîlcu şi Ghizela Vass) aveau tendinţa de a le pune băieţilor lor numele de Gheorghe. Din acest 
punct de vedere, Ceauşescu a fost o excepţie, copiii săi având numele de Valentin, Zoia şi Nicolae. 

38 Vladimir Tismăneanu, Stalinism pentru eternitate, ed. cit., p. 123 şi p. 325. 

devenit apoi una dintre colaboratoarele cele mai apropiate ale lui Pauker din Biroul pentru 
Emigranţii Români. 

în afară de Ana Pauker şi Vanda Nicolschi, alte figuri importante ale emigraţiei - care 
urmau să devină extrem de influente în anii următori - au fost: Vasile Luca (Luka Lâszlo), un 
activist sindical de origine maghiară, care a adoptat cetăţenia sovietică şi a servit ca membru 
al Sovietului Suprem Ucrainean între 1940 şi 1941, Dumitru Coliu, un militant de origine 
bulgară care a devenit ulterior şeful Comisiei Centrale de Control a PMR şi membru supleant 
al Biroului Politic (sub Gheorghiu-Dej, între 1954 şi 1965) şi Leonte Răutu (Lev Oigenstein), 
şeful Serviciului Român al Radio Moscova, care, la sfârşitul anilor 1930, a fost redactorul 
ziarului PCR, „Scânteia", şi care a emigrat în Basarabia după anexarea acesteia de către 
URSS. După război, Răutu a devenit principalul ideolog al PCR, colaborând îndeaproape cu 
un alt basarabean, Iosif Roitman-Chişinevschi, pentru impunerea dogmelor staliniste asupra 
culturii române. Chişinevschi, însă, nu a emigrat în URSS şi deci nu a participat la activităţile 
grupului de la Moscova. Acest aspect subminează dihotomiile simpliste, atât de îndrăgite de 
aceia care explică fracţionismul din interiorul partidului ca pe un conflict între etnicii români, 
care au stat în ţară, şi neromânii din emigraţie. 

Simpatiile sau antipatiile din interiorul elitei PCR erau legate de experienţele 
personale care modelaseră convingerile şi amintirile, precum greva de la atelierele Griviţa, 
Războiul Civil din Spania, închisorile şi lagărele de concentrare sau exilul în Uniunea 
Sovietică. în această privinţă, cineva precum Chişinevschi era mai apropiat de Gheorghiu- 
Dej, Apostol sau Drăghici decât de Răutu, Pauker sau de militantul de origine bulgară Petre 
Borilă (Iordan Dragan Rusev). Borilă a făcut parte din Comitetul Executiv al Internaţionalei 
Comuniste a Tineretului (KIM), a fost ofiţer politic de rang superior în Războiul Civil din 
Spania, a lucrat la Moscova pentru Comintern, s-a întors în România cu divizia Tudor 
Vladimirescu, alcătuită din prizonieri de război români, a devenit şeful direcţiei politice a 
armatei române (înainte ca Nicolae Ceauşescu să fie numit în această poziţie), şi a fost 
membru al Biroului Politic şi apropiat al lui Gheorghiu-Dej până la moartea acestuia în martie 
1965. Valter Roman (Ernest Neulănder) era un militant de origine maghiaro-evreiască care 
obţinuse o diplomă în inginerie la Brno (Cehoslovacia). A luptat în Spania într-o unitate 
românească de artilerie din cadrul Brigăzilor Internaţionale, a condus staţia de transmisie în 
limba română a Cominternului, „România Liberă", şi s-a întors în România cu armata 
sovietică, după care a devenit general cu atribuţii politice în armata română şi ministru al 
telecomunicaţiilor. Roman a fost epurat la începutul anilor 1950, dar a fost apoi reabilitat şi 
numit de către Gheorghiu-Dej director al editurii partidului, slujbă pe care a păstrat-o 
(împreună cu poziţia de membru al Comitetului Central) până la moartea sa în 1983. 

Nu mai puţin importanţi au fost foştii conducători ai grevelor de la Griviţa, care 
evadaseră din închisoarea Doftana şi se refugiaseră în URSS. Dintre aceştia, Constantin 
Doncea era privit ca adevăratul lider al grevelor de la Griviţa. Doncea - care luptase în 
Războiul Civil din Spania - cu greu se putea supune disciplinei spartane a Cominternului. 
Dumitru Petrescu (Gheorghe), un alt fost lider al grevelor muncitorilor feroviari şi un 
supravieţuitor al epurărilor de la Moscova, a lucrat la Editura de Stat de la Moscova până în 
momentul cooptării sale în Biroul pentru Emigranţii Români al PCR. Gheorghe Stoica 
(Moscu Cohn) - un stalinist experimentat şi membru fondator al partidului, care a fost 
implicat adânc în luptele fracţioniste din 1928-1929, în aparenţă de partea lui Marcel Pauker - 
a fost unul dintre instructorii de partid din comitetul de grevă de la Griviţa şi a servit ca ofiţer 
politic în timpul Războiului Civil din Spania, având presupuse legături cu NKVD. 

După ce s-au întors în România cu divizia Tudor Vladimirescu, aceştia trei au avut 
cariere foarte diferite. Doncea s-a afirmat cu brutalitate ca primar al Bucureştiului, a fost 
cooptat în Comitetul Central pentru o vreme, dar a fost epurat de către Gheorghiu-Dej cu 
prilejul Plenarei din iunie 1958, fiind acuzat de „fracţionism" (ceea ce însemna, de fapt, că îl 

criticase pe Gheorghiu-Dej pentru atrocităţile de tip stalinist şi pentru aberaţiile economice). 
Petrescu, un individ mai temperat şi mai înţelept decât Doncea, descris adeseori ca un 
muncitor autodidact, a servit pentru o vreme ca general cu atribuţii politice, apoi a fost şeful 
Secţiei Organizatorice a Comitetului Central al PCR, ministru de finanţe (succedându-i lui 
Vasile Luca) şi adjunct al primului ministru până la eliminarea sa cu ocazia aceleiaşi Plenare 
din iunie 1958. Reabilitat de Ceauşescu în mai 1965 (la două luni după moartea lui 
Gheorghiu-Dej şi alegerea lui Ceauşescu ca secretar general), Petrescu a devenit 
vicepreşedinte al Consiliului de Stat (o poziţie simbolică, desigur), iar în 1969, la Congresul al 
X-lea al PCR, a fost ales membru al Prezidiului Permanent al Comitetului Executiv al PCR, 
dar a murit câteva luni mai târziu. 

Gheorghe Stoica a devenit şeful organizaţiei de partid Bucureşti şi membru al 
Comitetului Central, iar apoi a deţinut o serie de poziţii în aparatul central de partid, printre 
care aceea de membru în Comisia Controlului de Partid, unde, alături de Coliu, Pîrvulescu, 
Elvira Gaisinski şi Vincze Jânos (cunoscut mai bine sub numele românizat de Ion Vinţe), a 
putut să-şi valorifice talentele de anchetator terorizându-i pe cei care erau investigaţi. Stoica a 
fost deosebit de violent în denigrarea vechilor săi tovarăşi, Ana Pauker, Luca, Chişinevschi, 
Doncea şi Petrescu la Plenara din decembrie 1961, una dintre cele mai sălbatice reglări de 
conturi din întreaga istorie a partidului. Stoica a fost selectat de Ceauşescu să reprezinte 
vechea gardă în Biroul Politic reorganizat după Congresul al IX-lea al PCR în iulie 1965, 
când a fost ales membru plin al Comitetului Executiv al partidului. Misiunea sa principală a 
fost aceea de a conduce comisia secretă formată de Ceauşescu pentru a analiza asasinatul 
judiciar comis asupra lui Lucreţiu Pătrăşcanu în aprilie 1954 şi măsurile represive luate 
împotriva altor veterani ai partidului şi pentru a formula acuzaţia împotriva lui Alexandru 
Drăghici, principalul călău în slujba lui Gheorghiu-Dej. Astfel, grupul celor care emigraseră la 
Moscova în timpul celui de-al II-lea război mondial a continuat să influenţeze viaţa politică a 
comunismului românesc şi după eliminarea aşa-numitei facţiuni Pauker-Luca în iunie 1952. 

Sfidarea lui Pătrăşcanu 

Cazul lui Lucreţiu Pătrăşcanu este cel mai interesant pentru această perioadă deoarece 
acesta a încercat să formuleze o „cale spre socialism" românească. Deşi Pătrăşcanu nu avea 
predispoziţii disidente, subtilitatea sa intelectuală şi interesul său pentru probleme teoretice i- 
au nemulţumit pe Gheorghiu-Dej şi pe Ana Pauker . Astfel, Pătrăşcanu a fost ales pentru un 
proces spectacol în versiune românească pentru motive diferite. 

în primul rând, atât „moscoviţii", cât şi comuniştii „de acasă" ai lui Gheorghiu-Dej 
erau iritaţi de poziţia lui în rândurile elitei. Pătrăşcanu îşi făcuse un nume şi îşi construise 
autoritatea în urma rolului cheie pe care îl jucase în negocierile şi în alianţele care au dus la 
lovitura de stat antifascistă de la 23 august 1944. Lichidarea lui urma să servească la 
cimentarea unităţii elitei de partid, să-i avertizeze pe intelectualii din partid să nu pună prea 
multe întrebări, să întărească imaginea lui Gheorghiu-Dej în ochii lui Stalin, arătându-i 
acestuia că secretarul general român era la fel de vigilent ca şi ceilalţi lideri din Europa 
Centrală şi de Est. 

Unicitatea procesului lui Pătrăşcanu a constat în refuzul personajului desemnat a fi 
principalul acuzat de a coopera cu torţionarii săi şi de a se lansa pseudoconfesiuni şi de a se 
acuza singur. în mod paradoxal, s-a întâmplat într-una dintre cele mai mici şi mai bine 
controlate foste secţiuni ale Cominternului ca scenariul stalinist de „demascare" a duşmanilor 
de clasă infiltraţi la vârful elitei să se lovească de cea mai încăpăţânată rezistenţă. Mai mult, 



Vezi Tismăneanu, From Arrogance to Irrelevance. Avatars of Marxism in România, în loc. cit. 

Pătrăşcanu a fost plin de dispreţ faţă de încercările colegului său de pe banca acuzaţilor, Belu 
Zilber, de a coopera cu acuzarea în speranţa vană că aceasta i-ar putea micşora pedeapsa 40 . 

Care ar fi fost altfel viitorul lui Pătrăşcanu nu se poate şti, pentru că în urma farsei 
judiciare de la procesul său din aprilie 1954, el a fost executat în secret: Biroul Politic nu a 
discutat în mod formal sentinţa sa, după cum a afirmat mai târziu Miron Constantinescu în 
faţa „Comisiei pentru reabilitări" instituite de Ceauşescu. Ţinând cont de evoluţiile din 
comunismul mondial, inclusiv de disoluţia unităţii de monolit în jurul Moscovei şi de 
ascensiunea mişcărilor şi a grupurilor neomarxiste revizioniste în alte ţări est-europene, se 
poate afirma că Gheorghiu-Dej a eliminat pur şi simplu alternativa credibilă - care ar fi putut 
apare din interiorul partidului - la propria-i putere. Eliminarea lui Pătrăşcanu a echivalat cu o 
lovitură de graţie dată oricărei speranţe de dezvoltare a unui comunism naţional românesc 
autentic. Ceea ce s-a întâmplat în schimb a fost simularea unei rupturi cu Moscova, 
etnicizarea (românizarea) unei elite care avea prea puţin de-a face cu tradiţiile naţionale şi 
elaborarea, sub Ceauşescu, a unei „ideologii româneşti" corporatist-etnocentrice. 

în concluzie, în 1948, la începuturile stalinizării depline a României, elita PCR 
includea grupuri care se suspectau reciproc şi care aveau experienţe de viaţă diferite. Toate 
aceste grupuri erau însă gata să sprijine internaţionalismul stalinist. Conflictele dintre cele trei 
centre analizate mai sus au apărut în primul rând din cauza unor ostilităţi personale, 
subiective. Toţi comuniştii români, fără excepţie, se luptau pentru sprijinul şi aprobarea 
Kremlinului. Pentru ei toţi, soarele răsărea în est, la Moscova. Lichidarea lui Foriş, arestarea 
colaboratorilor săi apropiaţi şi eliminarea lui Pătrăşcanu ca un „deviaţionist naţionalist" 
(alături de mulţi alţi foşti lideri din ilegalitate) au pus bazele alianţei provizorii dintre 
Gheorghiu-Dej şi grupul său, pe de o parte, şi „moscoviţii" Pauker şi Luca, pe de altă parte. 

Teohari Georgescu, unul dintre colaboratorii cei mai apropiaţi ai Anei Pauker, a fost 
cel care, la Congresul I al Partidului Muncitoresc Român, în februarie 1948, 1-a atacat primul 
în mod direct pe Pătrăşcanu. Făcând acest lucru, Georgescu relua afirmaţii făcute anterior 
împotriva lui Pătrăşcanu de Gheorghiu-Dej, în special criticile din 1946 referitoare la 
formulările controversate ale ministrului de justiţie, exprimate în Transilvania cu privire la 
disputele etnice dintre maghiari şi români. 

în iunie 1948, şedinţa Cominformului a adoptat prima rezoluţie a acestuia împotriva 
lui Tito. Tonul campaniei antiiugoslave a devenit, de la săptămână la săptămână, din ce în ce 
mai vehement. în Ungaria, Lâszlo Rajk, un membru al Biroului Politic maghiar, a fost arestat 
şi apoi judecat sub acuzaţiile de titoism, naţionalism şi, evident, de trădare. Aflat sub arest la 
domiciliu, lui Pătrăşcanu i s-a cerut să mărturisească greşeli naţionaliste. în 1949, la o altă 
şedinţă a Cominformului, ţinută la Budapesta, unde a prezentat un raport (scris, desigur, de 
către ruşi) intitulat Partidul Comunist din Iugoslavia în mâinile unor asasini şi spioni, 
Gheorghiu-Dej i-a denunţat pe Rajk, Kostov şi Pătrăşcanu ca fiind agenţi imperialişti infiltraţi 
în mişcarea clasei muncitoare. Comunismul internaţional intra în epoca suspiciunii 
generalizate, a conspiraţiilor diabolice şi a terorii de masă. 

Stalinismul dezlănţuit, 1948-1956 

După preluarea puterii politice de către comunişti în Europa Centrală şi de Est, 
conducătorii sovietici şi subordonaţii lor locali nu au precupeţit nici un efort pentru a stabili 
sisteme monopoliste, monopartinice, bazate pe dogmele ideologice izvorâte din interpretarea 
pe care Stalin a dat-o bolşevismului. Comuniştii şi-au moderat pretenţia ideologică de a 
înfiinţa „democraţii populare" şi au insistat asupra imperativului de a construi „dictaturi ale 
proletariatului" de tip sovietic. Planul stalinist pentru Europa de Est s-a bazat pe o strategie 
unică de transformare a culturilor politice naţionale în copii la indigo ale celei din URSS. 



40 Cu privire la teroarea stalinistă din România (şi, într-adevăr, din toată Europa Centrală şi de Est), vezi 
memoriile lui Zilber, Monarhia de drept dialectic. 

Liderii partidelor comuniste locale şi aparatele administrative şi poliţieneşti din ce în ce mai 
dezvoltate au pus în aplicare acest plan, transplantând şi chiar accentuând caracteristicile 
sistemului totalitar de tip sovietic 41 . 

în sfera economică, era vorba despre transformarea unei economii bazate pe piaţă, 
aflate în proprietate privată, într-o economie planificată de la centru, aflată în proprietatea 
statului. înainte de toate, aceasta însemna naţionalizarea principalelor mijloace de producţie 
din ţară, acesta fiind un punct important al programului comunist de dinainte de război. Deşi, 
din prudenţă, punctul acesta fusese eliminat din platforma PCR din 1946, pregătirile pentru 
această măsură au început din decembrie 1945, atunci când comuniştii au preluat controlul 
asupra Ministerului Industriei. Un pas intermediar a fost naţionalizarea Băncii Naţionale a 
României pe 28 decembrie 1946. Mişcarea decisivă a constituit-o o legea din 11 iunie 1948, 
care prevedea naţionalizarea întreprinderilor industriale, a băncilor, a societăţilor de asigurare, 
a minelor şi a societăţilor de transport şi care, în viziunea Comitetului Central al PMR, urma 
să rezolve contradicţia rezultată din faptul că, deşi îşi asumase puterea politică, clasa 
muncitoare nu putea să controleze economia 42 . 

în al doilea rând, stalinizarea însemna dezvoltarea industriei grele, în special a celei 
constructoare de maşini. Stalin, ca şi Lenin, se maturizase într-o epocă în care industria 
siderurgică, cea a maşinilor electrice şi industria chimică ajunseseră să domine economiile 
capitaliste occidentale şi credea că puterea unui stat se baza pe aceste industrii gigant 43 . Pentru 
o ţară predominant agrară, cum era România, dezvoltarea industriei grele însemna distrugerea 
unei surse de creştere economică cu un potenţial ridicat, precum şi a echilibrului dintre 
diferitele ramuri economice. Cât despre transformarea economiei într-o economie planificată 
de la centru (de comandă), un decret emis pe data de 18 iulie 1948 a stabilit înfiinţarea unei 
comisii de stat pentru planificare, care urma să exercite un control complet asupra dezvoltării 
tuturor ramurilor economiei naţionale. Preşedintele acesteia era însuşi Gheorghe Gheorghiu- 
Dej, ministrul Economiei naţionale şi secretarul general al PMR. Pe parcursul următoarelor 
decenii, dogma planului stabilit de la centru a rămas neschimbată în România. Mecanismele 
de piaţă au fost distruse, micile întreprinderi au dispărut, iar planul a devenit, efectiv, un 
obiect de cult. De la Gheorghiu-Dej la Ceauşescu, proprietatea colectivă (adică, a statului) 
asupra resurselor economice a fost considerată piatra de încercare în ce privinţa devotamentul 
autentic faţă de idealul marxist al societăţii lipsite de clase. 

în domeniul agriculturii, stalinizarea însemna abolirea proprietăţii private asupra 
pământului şi înfiinţarea gospodăriilor colective. Acest ţel a fost ascuns la început, iar primul 
guvern dominat de comunişti, cel condus de Petru Groza, a introdus, în martie 1945, un 
program de reformă agrară prin care s-au distribuit efectiv 1 057 674 de hectare unui număr 
de 796 129 de familii 44 . Cu toate acestea, în conformitate cu crezul marxist- leninist, 
ţărănimea, din cauza ataşamentului faţă de proprietatea privată, era o clasă reacţionară care 
trebuia să fie reeducată într-o comunitate socialistă. Războiul total împotriva ţăranilor era 
esenţial pentru a obţine a economie complet controlabilă. Inspirându-se din tradiţia bolşevică, 
comuniştii români erau convinşi că diferenţele dintre sectoarele socialist (industrial) şi 
nesocialist (agrar) ale economiei trebuiau eliminate. 

începutul „transformării socialiste a agriculturii" în România a fost anunţat de către 
rezoluţia Plenarei Comitetului Central al PMR din 3-5 martie 1949. Justificarea teoretică 



41 Pentru cazul polonez, vezi Teresa Toranska, Them. Stalin' s Polish Puppets, New York, Harper & Row, 1987. 
Pentru cazul românesc, vezi Lavinia Betea, Maurer şi lumea de ieri. Mărturii despre stalinizarea României, 
Arad, Editura Ioan Slavici, 1995. 

Ghiţă Ionescu, Communism in Rumania, pp. 161-165. 
43 Vezi Daniel Chirot, What Happened in Eastern Europe in 1989, în Vladimir Tismăneanu (coord.), Revolutions 



of 1989, London, Routledge, 1999, pp. 19-40. 
44 Lotul mediu avea suprafaţa de 1,3 hectare, 
mai radicală din Europa de Est, când lotul mediu avea suprafaţa de aproximativ 4 hectare. 



44 Lotul mediu avea suprafaţa de 1,3 hectare, mult mai puţin decât în cazul reformei agrare din 1919-1921, cea 

pentru campania de colectivizare a fost oferită de teoria stalinistă cu privire la alianţa dintre 
clasa muncitoare şi ţăranii săraci, văzută ca baza socială pentru „dictatura proletariatului". 
Drumul spre desăvârşirea colectivizării în România a fost lung. început în 1949, procesul 
impus asupra ţăranilor a fost abandonat temporar în 1952, a fost reluat în 1958 şi, în sfârşit, s- 
a anunţat că a fost încheiat în 1962 45 . 

în al treilea rând, stalinizarea a urmărit distrugerea completă a societăţii civile şi 
înregimentarea vieţii intelectuale şi a culturii. Pentru a distruge relaţiile interumane, 
indivizilor le-a fost indus un sentiment universal de teamă, aceştia fiind trataţi ca simple rotiţe 
în angrenajele maşinăriei statului totalitar. Comuniştii au câştigat controlul asupra 
Ministerului de Justiţie prin Lucreţiu Pătrăşcanu, care a devenit ministru în noiembrie 1944, şi 
treptat au preluat controlul asupra Ministerului de Interne. După formarea „primului guvern 
democratic" condus de Petru Groza, Teohari Georgescu, care până atunci era doar subsecretar 
de stat la Ministerul de Interne (din 4 noiembrie 1944), a devenit şeful acestei instituţii după 6 
martie 1945 46 . Teroarea aleatorie a fost îndreptată împotriva tuturor straturilor sociale şi 
împotriva tuturor categoriilor de inamici politici, de la membrii partidelor tradiţionale până la 
membrii partidului comunist, mergând până la cel mai înalt nivel. Sistemul juridic a fost 
reconfigurat în aşa fel încât să-1 priveze pe individ de orice sentiment de protecţie sau de 
susţinere potenţială. Au fost numiţi noi judecători, iar întregul sistem juridic a devenit un 
instrument al regimului. 

în domeniul vieţii intelectuale, scopul partidului comunist a fost acela de a anihila 
orice formă de creativitate autentică: literatura, istoria, arta şi filosofia trebuiau să se 
subordoneze ideologic sferei politice 47 . Tradiţia culturală a fost reinterpretată în conformitate 
cu noile dogme: principalele personalităţi din literatura română au fost eliminate din 
publicaţiile oficiale, cenzura a fost aplicată drastic pentru a elimina orice aducea a 
„naţionalism", „cosmopolitism", „obiectivism" sau alte forme de „decadenţă burgheză". în 
1950, cu ocazia centenarului naşterii poetului naţional, Mihai Eminescu, propaganda de partid 
a făcut tot ce i-a stat în putinţă pentru a-1 prezenta pe pesimistul poet romantic ca pe un 
precursor al luptelor proletariatului împotriva „capitalismului lipsit de suflet". între timp, au 
fost organizate campanii împotriva celor care refuzau să susţină pe deplin simplistele şi 
tendenţioasele dogme oficiale. Cotidianul partidului, „Scânteia", a jucat un rol important în 
aceste campanii: chiar redactorul şef, Sorin Toma, a fost însărcinat să scrie un pamflet vulgar 
pentru a-1 ataca pe unul dintre cei mai elogiaţi poeţi ai României, Tudor Arghezi 48 . 

Filosofia, istoria, sociologia şi alte ştiinţe sociale au fost principalele victime ale 
acestei politici jdanoviste. Academia Română a fost restructurată prin eliminarea unora dintre 
cei mai prestigioşi membri ai ei, acuzaţi de convingeri „burgheze". Scribi ai partidului precum 
Mihail Roller sau Petre Constantinescu-Iaşi au devenit adevăraţii îndrumători ai ştiinţei şi 
culturii în „România populară". Echipa care a controlat Secţia de Propagandă şi Agitaţie între 
1946 şi 1953 - formată din Iosif Chişinevschi, Leonte Răutu, Ofelia Manole şi Mihail Roller 
- a impus şi a supravegheat supunerea totală faţă de linia oficială a partidului. în timp ce 
tehnicienii erau necesari pentru îndeplinirea planurilor de industrializare ale partidului, 
intelighenţia creatoare era destinată să construiască o nouă cultură bazată pe realismul 



45 Pe 27 aprilie 1962, în cadrul unei sesiuni speciale a Marii Adunări Naţionale, Gheorghiu-Dej a anunţat că 
procesul de colectivizare se încheiase; Ghiţă Ionescu, Communism in Rumania, p. 337. 

46 Ioan Scurtu, Gheorghe Buzatu, Istoria românilor în secolul XX, pp. 491-492. 

47 în acest sens, un exemplu sugestiv îl constituie reinterpretarea totală a istoriei României de către o echipă 
condusă de Mihail Roller. în general, influenţa occidentală a fost neglijată, în timp ce marele popor rus, apoi 
sovietic, era prezentat întotdeauna ca protectorul românilor sau, cel puţin, al celor oprimaţi în România. Roller a 
fost principalul autor al unui manual şcolar pentru licee care a servit, până la moartea lui Stalin, drept versiunea 
definitivă, incontestabilă, a viziunii comuniste cu privire la istoria României. 

48 Mai târziu, Toma şi-a exprimat regretul profund pentru această greşeală teribilă şi a susţinut că pamfletul care 
îl ataca pe Arghezi fusese scris în urma unor ordine exprese venite de la vârful ierarhiei de partid. 

socialist jdanovist transplantat în România. „Uniunile de creaţie" (precum Uniunea 
Scriitorilor, condusă de Traian Şelmaru, Mihai Novicov, Nicolae Moraru şi Mihai Beniuc, 
Uniunea Compozitorilor şi Uniunea Artiştilor Plastici) au devenit principalele instrumente ale 
partidului pentru controlul, coruperea şi cooptarea intelighenţiei 49 . 

„Şcoala de ştiinţe sociale Andrei Jdanov" - un mecanism de îndoctrinare special, 
controlat de partid - subordonată direct secţiei de agitaţie şi propagandă a Comitetului 
Central, a fost înfiinţată pentru a educa noua generaţie de comunişti care nu trecuseră 
niciodată prin experienţa vieţii de partid din ilegalitate sau prin cea a luptei antifasciste 50 . Cei 
care au fost pregătiţi în această şcoală şi care s-au maturizat în anii în care se afirma noua 
clasă comunistă, îi vor înlocui treptat pe liderii generaţiei anterioare, care vor fi eliminaţi din 
conducerea partidului unul după altul, în urma unei lupte sălbatice pentru putere. 

Intelectualul leninist şi partidul: cazul Lucreţiu Pătrăşcanu 

în Europa de Est, sfârşitul anilor 1940 a reprezentat o perioadă de teroare stalinistă, 
instituită de poliţia politică aflată sub controlul consilierilor şi agenţilor sovietici 51 . Conflictul 
din 1948 dintre Iugoslavia şi Uniunea Sovietică a contribuit la strângerea şurubului în 
domeniul politic. Potrivit demonologiei politice staliniste, perfidul „duşman de clasă" se 
infiltrase în partidele comuniste. Pentru Stalin (şi, desigur, pentru adepţii săi din Europa 
Centrală şi de Est), nu se putea avea încredere deplină în nimeni. Râkosi, Berman, Gottwald, 
Gheorghiu-Dej şi Ana Pauker, cu toţii puteau fi suspectaţi de trădare şi fiecare dintre ei era un 
potenţial candidat pentru rolul principal într-un proces spectacol. Dacă Tito, cu palmaresul 
său de cominternist şi de partizan antinazist, se dovedise a fi un renegat duplicitar, atunci 
oricine putea fi suspectat de înclinaţii mârşave similare. Epurările au fost lansate pentru a-i 
stârpi pe „conspiratorii ascunşi" 52 . 

S-a afirmat că partidele staliniste din Europa de Est s-au caracterizat prin fracţionism 
şi sectarism. De fapt, cu cât un partid comunist era mai marginal şi mai puţin reprezentativ din 
punct de vedere istoric, cu atât mai profund era sectarismul acestuia. Cazul românesc 
constituie un exemplu perfect. Sfâşiat de lupte interne între cele trei centre din timpul 
perioadei de ilegalitate, PCR a păstrat o mentalitate de fortăreaţă asediată chiar şi după al II- 
lea război mondial. Având în vedere că înainte de 1945 acuzaţiile reciproce au dus în general 
la expulzarea membrilor facţiunii învinse, odată ce partidul a ajuns la putere efectele acestor 



49 Pentru detalii privind cooptarea intelectualităţii, vezi Marin Niţescu, Sub zodia proletcultismului. O carte cu 
domiciliu forţat (1979-1995). Dialectica puterii. Eseu politologic, Bucureşti, Editura Humanitas, 1995, Eugen 
Negriei, Poezia unei religii politice. Patru decenii de agitaţie şi propagandă, Bucureşti, Editura Pro, f. a. şi Ana 
Selejan, Reeducare şi prigoană. România în timpul primului război cultural, 1944-1948, voi. 2, Sibiu, Editura 
Thausib, 1993. 

50 Amănunte privind şcoala „Jdanov" şi programul acesteia, vezi în News from behind the hon Curtain, iunie 
1944, pp. 22-26. în acelaşi timp, şcoala de partid „Ştefan Gheorghiu" a fost creată pentru a forma cadre în 
domeniul organizatoric. Cele două şcoli, „Jdanov" şi „Ştefan Gheorghiu", s-au unit la sfârşitul anilor 1950. 
„Ştefan Gheorghiu" a rămas principala şcoală de cadre a PCR până în decembrie 1989. La începutul anilor 1970, 
rectorul acesteia a fost Miron Constantinescu, urmat de Leonte Răutu, care a fost destituit în 1981. Ultimul rector 
al şcolii de partid „Ştefan Gheorghiu" a fost Dumitru Popescu, unul dintre principalii doctrinari ai socialismului 
lui Ceauşescu. 

51 Materiale publicate în timpul Primăverii de la Praga descriu sistemul represiv condus de poliţia politică şi 
confirmă implicarea poliţiei secrete sovietice în procesele-spectacol din Cehoslovacia; Eugen Loebl, My Mind on 
Trial, New York, Harcourt Brace Jovanovich, 1976; Jiri Pelikan (coord.), The Czechoslovak Political Trials, 
Stanford, Stanford University Press, 1971. în România, agenţii sovietici au jucat un rol şi mai important, de 
vreme ce ei erau ofiţeri ai poliţiei politice şi membri ai anturajului lui Gheorghiu-Dej. Când România a intrat în 
conflict cu URSS, aceşti agenţi au fost înlocuiţi din funcţii, dar şi-au continuat existenţa ca cetăţeni privilegiaţi ai 
României. 

52 Adam B. Ulam, Titoism and the Cominform, Cambridge, Mass., Harvard University Press, 1952; Zbigniew 
Brzezinski, The Soviet Bloc. Unity and Conflict, Cambridge, Mass., Harvard University Press, 1967; Helene 
Carrere d'Encausse, Le Grandfrere. L'Union sovietique et l'Europe sovietisee, Paris, Flammarion, 1983. 

lupte nesfârşite au fost catastrofale. Din momentul în care a devenit partid de guvernămînt, 
PCR a proiectat la nivel naţional o viziune bazată pe dogmatism şi suspiciune generalizată. 
Partidul cerea din partea membrilor săi anularea facultăţilor critice. Dacă Secretariatul îl găsea 
pe vreunul dintre membrii de partid vinovat de o „deviaţie", individul astfel stigmatizat era 
pierdut. Prietenii şi, în multe cazuri, chiar rudele apropiate, îl abandonau cu speranţa de a 
convinge conducerea de propriul ataşament faţă de interesele supreme ale partidului. 

în cazul PCR, o serie de elemente legate de complexul de inferioritate al celor care 
dominau elita partidului au agravat prejudecăţile antiintelectuale ale unor activişti de origine 
muncitorească şi ale ideologilor partidului (Leonte Răutu, Mihail Roller, Sorin Toma, Ştefan 
Voicu, Nestor Ignat, Constanţa Crăciun, Zina Brîncu, Nicolae Moraru) angajaţi, conform 
jargonului comunist, pe „frontul ideologic" în lupta împotriva rămăşiţelor mentalităţilor 
burgheze. Cu excepţia lui Alexandru Dobrogeanu-Gherea şi a lui Lucreţiu Pătrăşcanu, în 
perioada timpurie şi, ulterior, a lui Miron Constantinescu, Grigore Preoteasa şi Ion Gheorghe 
Maurer, intelectualii fuseseră în mod evident absenţi din eşaloanele superioare ale partidului. 
Acest antiintelectualism îşi avea originea în conceptul marxist-leninist care vedea în 
proletariat clasa revoluţionară predestinată. Intelectualii erau priviţi ca nişte fiinţe debile şi 
instabile, cărora le lipseau convingerile şi principiile ferme şi care puteau fi, în cel mai bun 
caz, interpreţii „condiţiei proletare". Departe de a garanta o carieră în partidele leniniste, o 
reputaţie de intelectual stârnea astfel suspiciune. Mai mult, din moment ce nu era legată de 
istoria şi cultura naţională a României, platforma politică şi ideologică a PCR nu a fost 
atrăgătoare pentru intelighenţia românească interbelică. Partidul a aderat necondiţionat la teza 
Cominternului potrivit căreia România era o „construcţie imperialistă multinaţională" şi a 
susţinut ideea autodeterminării pe baze etnice până la secesiunea completă. Datorită acestei 
linii mioape, sectare şi, până la urmă, autodistructive, compoziţia etnică a PCR a fost 
dezechilibrată. 

Comunismul românesc a fost izolat de curentele de idei şi de valorile fundamentale 
din perioada interbelică. De asemenea, comunismul românesc s-a exprimat prin autoritarism, 
centralism birocratic, fracţionism, intoleranţă şi supunere necondiţionată faţă de Moscova, 
centrul comunismului mondial. Tuturor acestora li s-au adăugat caracteristicile experienţei 
conspirative din ilegalitate, în special refuzul dialogului şi perpetuarea climatului de teamă şi 
suspiciune. Din cultura politică naţională românească, PCR a preluat şi a dezvoltat o anumită 
versatilitate în privinţa principiilor şi o tentaţie spre nepotism şi corupţie. 

Eliminarea lui Lucreţiu Pătrăşcanu, începută prin epurarea sa în 1948, urmată de 
procesul şi executarea sa în 1954, reprezintă unul dintre cele mai dezgustătoare episoade din 
istoria comunismului românesc, precum şi unul dintre cele mai puţin studiate procese politice 
din Europa de Est 53 . Acest episod ţine de cea de-a doua fază de represiune stalinistă: 
persecutarea unor lideri naţionali importanţi ai partidelor comuniste, care activaseră în 
rezistenţa clandestină împotriva naziştilor (Lâszlo Rajk şi, ulterior, Jânos Kâdâr în Ungaria, şi 
Wladislaw Gomulka în Polonia) 54 . Pătrăşcanu era unul dintre liderii cei mai înzestraţi şi mai 
populari ai partidului. Născut în anul 1900 la Bacău, într-o familie burgheză, avea pregătire de 
avocat, cu un doctorat luat la Leipzig 55 . S-a alăturat mai întâi mişcării socialiste în 1919, iar în 



53 Pentru o analiză a procesului Pătrăşcanu în context est-central european, vezi George Hodos, Show Trials. 
Stalinist Purges in Eastern Europe, 1948-1954, New York, Praeger, 1987, pp. 93-111. Vezi şi introducerea bine 
informată a Sandei Golopenţia la Anton Golopenţia, Ultima carte, Bucureşti, Editura Enciclopedică, 2001. 

54 în prima fază, au fost atacate partidele politice „burgheze"; a treia fază a fost îndreptată împotriva unora dintre 
cei mai credincioşi susţinători ai Moscovei, care fuseseră implicaţi în operaţiuni ale Cominternului şi care 
„fuseseră legaţi de Stalin pe tot parcursul istoriilor lor personale". Vezi Carrere d'Encausse, Le Grandfrere, pp. 
115-127. 

55 Tatăl său, D. D. Pătrăşcanu, care era binecunoscut în România, aparţinuse grupului de stânga ieşean din jurul 
revistei „Viaţa Românească", dar, sub influenţa prietenului său Constantin Stere, intrase în Partidul Naţional 
Liberal la începutul secolului. 

1921, atunci când s-a înfiinţat PCR, s-a numărat printre membrii fondatori. în anii 1920, 
Pătrăşcanu a fost avocatul apărării în procesele câtorva comunişti importanţi. A devenit 
membru al Comitetului Central în anii 1930 şi a reprezentat PCR la Comintern în perioada 
1935-1936. în 1931, Pătrăşcanu a fost ales în parlament ca membru al Blocului Muncitoresc- 
Ţărănesc 56 . A fost unul dintre organizatorii politici ai grevei de la Griviţa din februarie 1933. 
între anii 1924 şi 1941, Pătrăşcanu a fost închis de şase ori, dar, spre deosebire de ceilalţi 
comunişti, a fost eliberat în scurt timp. în 1943, a fost închis în acelaşi lagăr pentru deţinuţi 
politici ca şi Gheorghiu-Dej, la Târgu-Jiu. A fost eliberat însă după numai opt luni şi i s-a 
permis să stea în staţiunea Poiana Ţapului, unde părinţii săi aveau o vilă, lucru care 1-a iritat 
pe Gheorghiu-Dej, care ispăşea o pedeapsă grea. 

Pătrăşcanu a colaborat cu Ion Gheorghe Maurer şi cu Emil Bodnăraş pentru 
orchestrarea operaţiunii din aprilie 1944 împotriva lui Foriş. încă de dinainte de război, el 
stabilise relaţii apropiate cu tineri intelectuali comunişti, care îi admirau profunzimea 
teoretică, precum Miron Constantinescu şi Grigore Preoteasa. După înlăturarea lui Foriş, 
conducerea provizorie a PCR 1-a numit pe Pătrăşcanu reprezentantul partidului în negocierile 
cu liberalii, cu naţional-ţărăniştii şi cu cercurile de la palatul regal, care au condus la lovitura 
de stat de la 23 august 1944. 

A fost numit ministru fără portofoliu în primul guvern de coaliţie care s-a format în 
urma loviturii de stat, apoi a devenit ministru de justiţie, poziţie pe care a deţinut-o din 
noiembrie 1944 până la începutul anului 1948. A fost membru al delegaţiei care s-a deplasat 
la Moscova în septembrie 1944 pentru a negocia armistiţiul dintre România şi Uniunea 
Sovietică. Acolo, fiindu-le practic necunoscut liderilor sovietici (spre deosebire de Ana 
Pauker şi de Vasile Luca), a fost primit cu indiferenţă. Se pare că unele dintre remarcile sale 
din timpul discuţiilor privind armistiţiul au fost interpretate de ruşi ca un semn de „aroganţă 
naţionalistă". De asemenea, Pătrăşcanu a făcut parte din delegaţia română care a participat la 
Conferinţa de pace de la Paris din 1946. 

După cum s-a sugerat deja, originea conflictului dintre Gheorghiu-Dej şi Pătrăşcanu a 
fost de natură personală. Cei doi avuseseră o relaţie tensionată în lagărul de la Târgu-Jiu. Pe 
Gheorghiu-Dej l-au iritat eforturile lui Pătrăşcanu de a se afirma ca un personaj marcant în 
cadrul organizaţiei de partid. Mai târziu, Gheorghiu-Dej i-a criticat pe Constantin Pîrvulescu 
şi pe alţi membri ai conducerii din clandestinitate pentru că l-au numit pe Pătrăşcanu într-o 
poziţie crucială precum cea de delegat din partea comuniştilor la negocierile cu partidele 
„burgheze". Pentru Gheorghiu-Dej şi apropiaţii săi, Pătrăşcanu nu fusese niciodată unul dintre 
ai lor. Acestora le displăceau lipsa lui de interes faţă de intrigile de partid şi refuzul de a 
profita de veniturile suplimentare sau de privilegiile speciale, la care se adaugă nemulţumirea 
lui Gheorghiu-Dej faţă de popularitatea lui Pătrăşcanu printre intelectuali şi studenţi. Pentru a 
împiedica dezvoltarea unei facţiuni pro-Pătrăşcanu în cadrul partidului, Gheorghiu-Dej şi, pe 
atunci, apropiatul său aliat, Iosif Chişinevschi, au decis să-1 acuze de păcatul imaginar al 
şovinismului. 

Ana Pauker, care, încă din anii 1920, îl cunoscuse pe Pătrăşcanu, şi-a exprimat 
rezervele în legătură cu profunzimea şi trăinicia convingerilor leniniste ale lui Pătrăşcanu 57 . în 
1946, în timpul campaniei electorale, Gheorghiu-Dej 1-a atacat pe Pătrăşcanu din cauza unui 
discurs pe care îl ţinuse în faţa studenţilor români din Cluj ca urmare a unor incidente cu 
caracter interetnic care avuseseră loc acolo. Pătrăşcanu încercase să sublinieze ataşamentul 



56 Vezi Henry L. Roberts, Rumania: Political Problems of an Agrarian State, pp. 256, 290 şi Ghiţă Ionescu, 
Communism in Rumania, pp. 40, 151-160, 354. 

57 De fapt, Pătrăşcanu a afirmat că, încă din toamna lui 1944, Pauker, Luca şi Gheorghiu-Dej şovăiau să-i dea 
spre îndeplinire vreo sarcină importantă în numele partidului; vezi Greşelile mele ca activist de partid, în 
Principiul bumerangului. Documente ale procesului Lucreţiu Pătrăşcanu, Bucureşti, Editura Vremea, 1996, pp. 
20-28. 

PCR faţă de valorile patriotice româneşti, dar discursul său a fost distorsionat de Gheorghiu- 
Dej şi invocat împotriva lui în raportul secretarului general asupra „curentelor şoviniste şi 
revizioniste" de la Plenara Comitetului Central din noiembrie 1946 58 . 

La Congresul PMR din februarie 1948 Pătrăşcanu şi-a pierdut locul din Comitetul 
Central, fără a i se permite să ia cuvântul pentru a se apăra. Atacul a fost lansat de Teohari 
Georgescu, secretar al Comitetului Central şi membru al Biroului Politic, care le-a comunicat 
participanţilor la congres că fostul ministru de justiţie „căzuse sub influenţa burgheziei", 
„devenise un exponent al ideologiei burgheze" şi „supraestimase forţele inamice" 59 . Câteva 
luni mai târziu, după ruptura cu Iugoslavia, Pătrăşcanu a fost acuzat şi de a fi fost agent 
„titoist- fascist" şi spion în slujba serviciilor secrete occidentale. Pe 28 aprilie 1948 a fost 
arestat din ordinul lui Gheorghiu-Dej şi a fost iniţial interogat de o comisie de partid compusă 
din Teohari Georgescu, Iosif Rangheţ, Alexandru Drăghici şi Gheorghiu-Dej însuşi. 
Pătrăşcanu a fost închis împreună cu soţia şi câţiva prieteni apropiaţi şi supus unor 
interogatorii extenuante 60 . Pe data de 1 mai 1948, înainte de începerea interogatoriilor, 
Pătrăşcanu a adresat o scrisoare emoţionantă secretariatului, cu alte cuvinte către Gheorghiu- 
Dej, Pauker, Luca şi Georgescu, arătând că era nevinovat 61 . 

Lucreţiu Pătrăşcanu a stat închis timp de şase ani, fiind executat numai în 1954. Spre 
deosebire de Lâszlo Rajk şi Rudolf Slânsky, Pătrăşcanu nu a consimţit să-şi mărturisească 
presupusele crime. Gheorghiu-Dej 1-a criticat pe Teohari Georgescu pentru incapacitatea sa de 
a-1 „demasca" pe Pătrăşcanu, de unde reiese că atât timp cât Gheorghiu-Dej împărţea puterea 
în secretariat cu Pauker, Luca şi Georgescu, investigaţiile nu au reuşit să producă dovada 
necesară pentru ca un proces precum cel al lui Rajk să aibă loc în România. 

în vara lui 1952, după epurarea grupului Pauker-Luca-Georgescu, a fost format un 
comitet special pentru finalizarea investigaţiilor asupra lui Pătrăşcanu şi a celor închişi 
împreună cu el. Noul comitet era îndrumat de Alexandru Drăghici, proaspăt desemnat 
ministru de interne, care primea instrucţiuni direct de la Gheorghiu-Dej şi de la numărul doi în 
partid, secretarul Comitetului Central însărcinat cu „organele speciale", Iosif Chişinevschi. 
Echipa de investigatori era condusă de colonelul de securitate Ioan Şoltuţiu, care fusese la 
Praga în timpul pregătirilor pentru procesul-spectacol regizat lui Slânsky pentru a studia cum 
se obţin confesiunile 62 . Şoltuţiu a schimbat stilul interogatoriilor: începând din septembrie 



58 Materiale de arhivă arată că afirmaţia încriminatoare „sunt român înainte de a fi comunist" nu a fost făcută, de 
fapt, de Pătrăşcanu, ci i-a fost atribuită de un informator, Pavel Apostol; vezi Lavinia Betea, Lucreţiu 
Pătrăşcanu. Moartea unui lider comunist, Bucureşti, Editura Humanitas, 2003. 
Ghiţă Ionescu, Communism in Rumania, pp. 151-156. 

60 Pe lângă soţia lui Pătrăşcanu, Elena (născută Hertha Schwammen), au mai fost arestaţi şi interogaţi Lena 
Constante, Harry Brauner şi Belu Zilber, cu toţii prieteni apropiaţi ai familiei Pătrăşcanu. Elenei Pătrăşcanu i s-a 
spus că soţul ei avusese o legătură cu Lena Constante, determinând-o astfel să depună mărturie împotriva 
acestuia. Elena Pătrăşcanu a fost condamnată la 14 ani de închisoare, dar a fost eliberată în 1956. Vezi ordinul de 
eliberare a sa în Gheorghe Buzatu, Mircea Chiriţoiu (editori), Agresiunea comunismului în România. Documente 
din arhivele secrete, 1944-1989, voi. I, Bucureşti, Editura Paideia, 1998, pp. 102-103. Mai târziu, s-a căsătorit cu 
regizorul de teatru Yannis Veakis, un comunist grec exilat. Despre cercul intim al lui Pătrăşcanu, vezi Petre 
Pandrea, Memoriile mandarinului valah, Bucureşti, Editura Albatros, 2000. Pandrea însă avea motive personale 
pentru a o antipatiza pe Elena Pătrăşcanu; în consecinţă, memoriile sale trebuie citite cu anumite rezerve atunci 
când este vorba despre părerile sale cu privire la cine a fost cu adevărat responsabil de căderea lui Lucreţiu 
Pătrăşcanu. 

61 Arhiva Serviciului Român de Informaţii (ASRI), fond P, dosar 40002, voi. 3, ff. 339-400. 

62 Se pare că a existat o încercare de a lega cazul Pătrăşcanu de „grupul Pauker-Luca-Georgescu", aşa cum se 
poate vedea dintr-un raport al lui Ioan Şoltuţiu, la două luni după ce investigaţiile au fost reluate. Această ipoteză 
este avansată de Robert Levy în „Sfera Politicii", nr. 29-30, iulie-august 1995, pp. 39-42. Pentru raportul lui 
Şoltuţiu, vezi ASRI, fond Y, dosar 40002, 16, ff. 2-16 şi „Sfera Politicii", nr. 29-30, iulie-august 1995, pp. 43- 
45; nr. 31 septembrie 1995, pp. 42-45 şi nr. 32, octombrie 1995, pp. 43-44. O posibilă legătură între cele două 
procese a fost Egon Balaş, un prieten al lui Alexandru Iacob, care a fost mâna dreaptă a lui Vasile Luca la 
Ministerul de Finanţe şi care a fost şi el implicat în procesul şefului său. Jacques Berman, care a fost implicat în 

1952 au fost folosite tortura şi presiunile morale pentru a-i „convinge" pe cei arestaţi să 
mărturisească crimele lor şi ale celorlalţi din grup 63 . 

Pătrăşcanu s-a dovedit a fi o persoană puternică. Ca dovadă a presiunilor la care a 
rezistat stă scrisoarea din 13 noiembrie 1952, pe care a trimis-o ministrului de interne, 
Drăghici 64 . Deşi „verificarea" a continuat până la sfârşit în stilul impus de Şoltuţiu, Pătrăşcanu 
şi-a sfidat investigatorul şi a respins minciunile ticluite în principal de fostul său prieten şi 
coleg de proces, Belu Zilber. După luni de tortură fizică, Zilber, un intelectual sofisticat şi 
cinic, a ajuns la concluzia că rezistenţa era inutilă şi că strategia cea mai bună era cooperarea 
cu torţionarii. Prin urmare, el a conceput un halucinant scenariu al conspiraţiei şi trădării, iar 
întreaga serie de acuzaţii împotriva lui Pătrăşcanu s-a bazat pe născocirile care plecau de la 
mărturiile date de ceilalţi acuzaţi, în primul rând de la auto-rechizitoriul lui Zilber 65 . 

Procesul a fost pus în scenă între 12-14 aprilie 1954, dar, din cauza refuzului lui 
Pătrăşcanu de a-şi admite greşeala, acesta s-a ţinut în faţa unei audienţe selecţionate dintre 
militanţii de partid şi cadrele Securităţii. în acest fel, i-au lipsit efectele de senzaţie ale 
precedentelor procese-spectacol din celelalte ţări est europene. Probele s-au limitat numai la 
„confesiunile" celorlaţi deţinuţi 66 . Pătrăşcanu a fost acuzat de crime împotriva păcii şi de 
înaltă trădare, fiind condamnat la moarte. în afară de Pătrăşcanu, singurul condamnat la 
moarte în acest proces a fost Koffler, adjuctul lui Foriş, a cărui demitere din biroul politic în 
1944 fusese susţinută de Pătrăşcanu 67 . în afară de cei doi, era implicat un grup eterogen, din 
rândurile căruia mulţi aveau legături personale cu Pătrăşcanu şi cu soţia sa, printre care Belu 
Zilber, Harry Brauner (muzicolog şi folclorist) şi prietena acestuia, Lena Constante 
(cunoscută ca artist plastic, cu o sensibilitate literară deosebită). Din acelaşi grup făcea parte 
Ion Mocsony-Stârcea (fost mareşal al palatului, care fusese activ în lovitura de stat de la 23 
august), inginerul Emil Calmanovici, Herant Torossian (om de afaceri american şi fost consul 
la Paris), Jacques Berman (fost diplomat), Alexandru Ştefănescu şi văduva lui Foriş, Victoria 
Sîrbu 68 . 

Procesul a avut câteva obiective: să-1 prezinte pe Pătrăşcanu ca un trădător a cărui 
viaţă politică fusese un şir de conspiraţii împotriva intereselor ale clasei muncitoare, să-1 

procesul Pătrăşcanu, a fost obligat să depună mărturie că s-a angajat în acţiuni de spionaj împreună cu Balaş pe 
când cei doi se aflau împreună la Legaţia României de la Londra; vezi Egon Balaş, Will to Freedom. A Perilous 
Journey through Fascism and Communism, Syracuse, N.Y., Syracuse University Press, 2000, pp. 312-316 şi 
declaraţia lui Jacques Berman din data de 22 ianuarie 1953 în Principiul bumerangului, pp. 140-163. 

63 Vladimir Tismăneanu, Stalinism pentru eternitate, p. 154 şi p. 329. 

64 Scrisoarea lui Lucreţiu Pătrăşcanu din 13 noiembrie 1952, ASRI, fond P, dosar 40002, 10, f. 401. 

65 Pentru propria mărturie a lui Zilber cu privire la proces şi la comportarea sa în timpul anchetei, vezi cele două 
versiuni ale memoriilor sale, Actor în procesul Pătrăşcanu şi Monarhia de drept dialectic. După ce prima 
versiune i-a fost confiscată de poliţia secretă, Zilber şi-a rescris memoriile sub pseudonim, însă rezulatul este 
diferit. Prima versiune a fost recuperată mai târziu din arhivele fostei Securităţi şi ambele versiuni au fost 
publicate. 

66 Pe lângă mărturia lui Zilber, care, în memoriile sale, a admis că a recunoscut că ar fi comis crimele puse pe 
seama sa, vezi şi mărturia Lenei Constante, implicată în acest proces, The Silent Escape. Three Thousand Days 
in Romanian Prisons, Berkeley, University of California Press, 1995. în plus, comisia de partid care, la cererea 
lui Ceauşescu, a investigat acest proces pentru a-1 incrimina pe Gheorghiu-Dej, dar mai ales pe Alexandru 
Drăghici, care trebuia îndepărtat, a descris toate metodele utilizate pentru a obţine mărturisirile. 

67 în timpul pregătirii procesului, Koffler a scris o serie de autocritici grotesc de masochiste, în care admitea că 
era un maniac sexual, un asasin şi un trădător; vezi Autobiografie, ASRI, fond P, dosar 40002, 45, pp. 34-80. 
Printre cei care au depus mărturie împotriva Koffler la proces s-au numărat foşti membri ai conducerii partidului 
din ilegalitate (Ana Toma şi Ilka Melinescu), care l-au acuzat pe fostul şef al serviciului financiar al partidului de 
legături cu poliţia secretă al lui Antonescu (Siguranţa). 

68 Pătrăşcanu şi Koffler au fost condamnaţi la moarte şi executaţi pe data de 17 aprilie 1954. Ceilalţi au fost 
condamnaţi la închisoare pe diverse termene: Belu Zilber, Alexandru Ştefănescu şi Emil Calmanovici la 
închisoare pe viaţă; Ion Mocsonyi-Stârcea şi Herant Torossian la 15 ani de închisoare; Lena Constante şi Harry 
Brauner la 12 ani; Jacques Berman la 10 ani şi Victoria Sîrbu la 8 ani. Pentru documentele privind procesul, vezi 
Principiul bumerangului, pp. 361-381. 

asocieze pe el şi grupul său cu operaţiunile de spionaj occidentale şi să demonstreze 
activităţile subversive ale conducerii PCR sub Foriş-Koffler în timpul războiului. Cu alte 
cuvinte, numai datorită lui Gheorghiu-Dej şi a „nucleului său sănătos, leninist" duşmanii au 
fost identificaţi, iar planurile lor au fost înăbuşite în faşă. 

Deşi în multe dintre analizele occidentale Pătrăşcanu a fost considerat un potenţial 
Tito, nici una dintre scrierile sale nu sugerează existenţa unei abordări originale a revoluţiei 
socialiste 69 . Scopul procesului nu a fost acela de a distruge „titoismul" din cadrul partidului 
român, ci acela de a elimina rivalii şi a discredita vechea gardă a partidului. Pătrăşcanu nu a 
fost un potenţial Tito, ci mai degrabă un potenţial Gomulka român - un comunist pentru care 
devotamentul faţă de Stalin nu însemna abandonarea oricărui sentiment patriotic. Tragedia lui 
a fost aceea că a subestimat intensitatea resentimentelor lui Gheorghiu-Dej şi a abilităţii 
tactice a acestuia de a se debarasa de inamici. Pătrăşcanu detesta lipsa de cultură a lui 
Gheorghiu-Dej şi aroganţa Anei Pauker. El îl considera pe Gheorghiu-Dej o cantitate 
neglijabilă şi nu şi-a dat seama că secretarul general juca un rol din ce în ce mai influent în 
cadrul cvartetului conducător (Gheorghiu-Dej, Ana Pauker, Vasile Luca şi Teohari 
Georgescu) care a dominat partidul până în 1952. într-un moment în care conflictul cu 
Iugoslavia putea fi deja anticipat, la câteva luni după stabilirea Cominformului în septembrie 
1947, liderii PCR au găsit în Pătrăşcanu ţapul ispăşitor perfect pentru orice tip de deviaţie de 
care Stalin i-ar fi putut acuza pe ei. 

Procesul lui a avut loc în 1954, atunci când Malenkov şi Hruşciov se debarasaseră de 
Beria, iar noul curs era nu numai tolerat, dar chiar încurajat în ţările satelite 70 . în alte ţări est- 
europene procesele politice au continuat de-a lungul anilor 1954 şi 1955 (de exemplu, în 
Cehoslovacia lui Antonin Novotny), dar acestea au afectat numai eşaloanele de mijloc ale 
partidului, nu pe cei de la vârf. Cu alte cuvinte, la un an după moartea lui Stalin, procesele 
staliniste care mai aveau loc în diverse ţări erau mai degrabă afaceri de natură internă decât 
unele inspirate şi controlate de Moscova. 

Execuţia lui Pătrăşcanu a fost, prin urmare, o iniţiativă românească, nu una sovietică, 
cu toate că românii au primit sfaturi din partea sovieticilor în perioada pregătirii procesului, 
iar ruşii nu s-au opus pedepsei cu moartea 71 . întemniţarea pentru o perioadă de aproape şase 
ani nu a fost posibilă fără aprobarea sovieticilor şi fără implicarea acestora în investigaţiile 
aferente cazului. Pătrăşcanu a fost lichidat pentru că Gheorghiu-Dej a realizat că vremurile se 
schimbau şi că fostul ministru de justiţie, care nu recunoscuse nimic, putea deveni o 
alternativă care îl putea pune în pericol pe el însuşi şi pe grupul său. Gheorghiu-Dej şi 
apropiaţii săi se temeau că Pătrăşcanu putea genera o reacţie antistalinistă în cadrul partidului, 
care le putea submina propria poziţie. Mai mult, ei se temeau că Pătrăşcanu putea fi folosit ca 
un pion politic de către ruşi, care se aflau în căutare de alternative pentru liderii stalinişti 
compromişi din Europa de Est 72 . 



69 Cartea lui Pătrăşcanu, Problemele de bază ale României, Bucureşti, 1944, era o lucrare pragmatică, cu caracter 
politic, gândită ca o contribuţie la ideologia PCR. Celelalte scrieri ale sale, în special Curente şi tendinţe în 
filozofia românească, retipărită în 1971 de Editura Politică din Bucureşti, erau, fără îndoială, lucrări ortodoxe din 
punct de vedere ideologic. 

70 Se poate argumenta că procesul lui Beria ar fi putut servi ca model pentru procesul Pătrăşcanu, aşa cum 
sugerează Belu Zilber în Actor în procesul Pătrăşcanu, pp. 123-24 (presupunând că Beria a fost, cât de cât, 
judecat). 

71 Miron Constantinescu a dezvăluit mai târziu faptul că în 1954 fusese trimis la Moscova pentru a obţine 
aprobarea sovieticilor pentru proces, dar că Malenkov i-a spus „asta este treaba voastră". 

72 Cu privire la evoluţiile din Europa de Est în epoca poststalinistă, vezi Francois Fejto, A History ofthe People's 
Democracies. Eastern Europe since Stalin, New York, Praeger, 1971; Leszek Kolakowski, Main Currents of 
Marxism, voi. 3, The Breakdown, Oxford, Clarendon Press, 1978; Richard Lowenthal, World Communism. The 
Disintegration of a Secular Faith, New York, Oxford University Press, 1964; Leopold Labedz, International 
Communism after Khrushchev, Cambridge, Mass., MIT Press, 1965; Imre Nagy, Un Communisme qui n'oublie 
pas l'homme, Paris, Pion, 1957; Tibor Meray, Ce jour-lă: 23 octobre 1956, Paris, Robert Laffont, 1966 şi Tamâs 

Procesul lui Pătrăşcanu a fost, în primul rând, o epurare care a eliminat un potenţial 
rival, ale cărui merite şi lung serviciu în slujba mişcării revoluţionare le depăşeau pe cele ale 
celor care îl persecutau. în al doilea rând, presupusa trădare a lui Pătrăşcanu constituia o 
explicaţie pentru slăbiciunea partidului din timpul războiului şi absenţa unei mişcări 
comuniste de rezistenţă în România. Din acest motiv, Pătrăşcanu a fost asociat cu grupul lui 
Foriş, reprezentat de Remus Koffler, fostul număr doi din partid, eliminat în aprilie 1944 
odată cu Foriş. în al treilea rând, prin legăturile stabilite între Gheorghiu-Dej şi „moscoviţi" în 
timpul afacerii Pătrăşcanu, coeziunea grupului hegemonie s-a accentuat. în al patrulea, 
judecându-1 pe Pătrăşcanu, PCR a contribuit la propaganda sovietică împotriva Iugoslaviei lui 
Tito. în al cincilea, potenţialii critici erau descurajaţi, iar orice tendinţă fracţionistă suprimată. 
După 1954, poziţia lui Gheorghiu-Dej în cadrul conducerii de partid a devenit mai puternică 
decât oricând. El chiar 1-a numit pe locotenentul său de încredere, Gheorghe Apostol, prim- 
secretar al Comitetului Central (1954-1955), fără să-i fie teamă de competiţie. Ca prim- 
ministru al ţării, Gheorghiu-Dej a început să-şi cultive propria imagine ca om politic luminat, 
interesat mai înainte de orice de creşterea economică, de dezvoltarea industrială şi de 
creşterea standardului de viaţă al populaţiei. 

Nicolae Ceauşescu nu era pe-atunci membru al Biroului Politic pentru a susţine 
decizia de executare a lui Pătrăşcanu, luată de Gheorghiu-Dej şi de Chişinevschi. Astfel, el 
personal nu a fost implicat personal în acel verdict. Mai târziu, Ceauşescu a câştigat capital 
politic din această îndoielnică inocenţă pentru a se pretinde antistalinist şi pentru a-1 discredita 
pe Gheorghiu-Dej. în cadrul ofensivei sale împotriva baronilor lui Gheorghiu-Dej de după 
1965, Ceauşescu 1-a reabilitat pe Pătrăşcanu, dar nu şi toate celelalte victime ale acestui 
proces. El nu numai că 1-a atacat pe Alexandru Drăghici, ministrul de interne din perioada 
1952-1965, pentru rolul jucat în realizarea efectivă a epurărilor staliniste, dar 1-a făcut şi pe 
Gheorghiu-Dej direct răspunzător pentru faptul că le ordonase 73 . 

Astfel, Ceauşescu îi avertiza pe foştii membri ai Biroului Politic, Gheorghe Apostol, 
Emil Bodnăraş şi Chivu Stoica, precum şi pe proaspăt-reabilitatul Miron Constantinescu, că 
partidul cunoştea rolul lor în uciderea lui Pătrăşcanu. Pentru a-şi face drum către puterea 
absolută, Ceauşescu a orchestrat reabilitarea politică a lui Pătrăşcanu şi a obţinut eliminarea 
duşmanului său principal, precum şi neutralizarea principalilor suporteri ai lui Gheorghiu-Dej 
din cadrul conducerii partidului. 

Mărirea şi decăderea Anei Pauker 

După eliminarea lui Pătrăşcanu, se părea că între Gheorghiu-Dej, Pauker şi Luca 
exista o colaborare armonioasă, care era subliniată de către maşina propagandistică 
orchestrată de Iosif Chişinevschi şi Leonte Răutu. („Ana, Luca, Teo, Dej/bagă spaima în 
burgheji") era un faimos slogan al vremii, iar ordinea numelor conducătorilor partidului nu 
era întâmplătoare. Se crease imaginea că exista o distribuţie a responsabilităţilor între cei 
patru lideri, toţi patru fiind secretari ai Comitetului Central al PCR şi devotaţi Uniunii 
Sovietice şi lui Stalin însuşi. Gheorghiu-Dej, ca secretar general al PCR, deţinea controlul 
asupra aparatului de partid. Ana Pauker şi Vasile Luca controlau Ministerul Afacerilor 
Externe şi, respectiv, Ministerul Finanţelor. Teohari Georgescu, care, deşi fusese un membru 
al nucleului din închisori, îi era devotat Anei Pauker, conducea Ministerul de Interne. 



Aczel (coord.), Ten Years After. The Hungarian Revolution in the Perspective of History, New York, Hoit, 
Rinehart & Winston, 1966. Pentru o abordare din perspectiva „marxismului critic", vezi Ferenc Feher, Agnes 
Heller, Hungary 1956 Revisited. The Message of a Revolution - A Quarter of a Century After, London, George 
Allen&Unwin, 1983. 

73 Ceauşescu a subliniat în mod special faptul că Zilber nu trebuie reabilitat; Vladimir Tismăneanu, Stalinism 
pentru eternitate, p.158 şi p. 330. 

La început, balanţa puterii părea a fi echilibrată între cei patru. în timpul şedinţei 
Secretariatului din 24 octombrie 1945, la două zile după plenara care alesese Biroul Politic şi 
Secretariatul, secretarii nou-aleşi au decis că fiecare dintre ei va răspunde de un anumit 
domeniu 74 . Gheorghiu-Dej, ca secretar general, era însărcinat cu educaţia politică şi cu 
problemele organizatorice; Pauker superviza activităţile comuniste din cadrul guvernului şi 
răspundea de problemele economice şi administrative; Luca era responsabil cu organizaţiile 
de femei, de tineret şi ale minorităţilor; iar Georgescu conducea Frontul Unit Muncitoresc, 
care coordona relaţiile cu social-democraţii. 

în perioada dintre septembrie 1944, când s-a reîntors de la Moscova, şi toamna lui 
1945, Ana Pauker a condus efectiv partidul, cu toate că nu a avut niciodată titlul oficial de 
prim-secretar sau de secretar general. Pe 24 octombrie 1945, toţi secretarii Comitetului 
Central au căzut de acord ca Gheorghiu-Dej să fie secretar general, ca etnic român şi muncitor 
care suferise 1 1 ani în închisorile şi lagărele burgheziei. Pauker însăşi a venit cu această idee, 
insistând că din orice punct de vedere, Gheorghiu-Dej i-ar fi preferabil ei ca lider la partidului. 
Luca însă a propus ca Dej să deţină această poziţie numai formal, iar in practică adevăratul 
lider să fie Pauker. Ana Pauker a respins această propunere 75 . Deşi uniţi de interese comune şi 
de dorinţa de a consolida puterea comunistă în România, fiecare dintre ei avea ambiţii 
personale, toţi doreau poziţii de conducere şi căutau protecţia Moscovei. 

Trebuie subliniat înţelesul leninist al „fracţionismului" - un păcat cardinal conform 
dogmei comuniste. Acest termen se referă la manevrele independente de organele alese ale 
partidului, în special în cercuri paralele de discuţii şi iniţiative politice. în realitate, în ciuda 
retoricii despre unitatea partidului, elitele comuniste nu au fost niciodată omogene. 
Personalităţile şi grupurile s-au ciocnit întotdeauna. De fapt, istoria politică a comunismului 
internaţional este istoria epurării continue a diferitelor facţiuni etichetate de către învingători 
ca „deviaţionişti anti-partinici". Cei învinşi în luptele pentru putere intrapartinice erau 
denumiţi fracţionişti, în timp ce câştigătorii erau celebraţi ca fiind campionii „cauzei sfinte" a 
unităţii partidului. 

Cazurile lui Andre Marty şi Charles Tillon din Partidul Comunist Francez sau ale 
facţiunilor Heinrich Brandler- August Thalheimer şi Ruth Fischer-Arkady Maslow din Partidul 
Comunist German sunt comparabile cu conflictul din interiorul Comitetului Central român 
dintre Gheorghiu-Dej şi Pauker et al. Fiecare dintre părţi se lupta cu disperare pentru 
binecuvântarea Kremlinului şi îşi folosea relaţiile pentru a o submina pe cealaltă. Nimeni nu 
putea ignora faptul că deciziile ultime în privinţa epurărilor din partidele conducătoare din 
ţările satelite erau luate de Kremlin, în principal de Stalin. 

Ana Pauker se bucura de sprijinul facţiunii Molotov-Kaganovici-Voroşilov de la 
Moscova, în timp ce Gheorghiu-Dej era în relaţii cu Gheorghi Malenkov, un posibil 
moştenitor al lui Stalin. Prin aliatul său, Iosif Chişinevschi, Gheorghiu-Dej avea contacte în 
aparatul de securitate sovietic, în special cu Lavrenti Beria. în timp ce Ana Pauker avea relaţii 
de prietenie cu ambasadorul sovietic la Bucureşti, Serghei Kavtaradze, Gheorghiu-Dej şi 
grupul său aveau legături cu editorul-şef al periodicului Cominformului „Pentru pace trainică, 
pentru democraţie populară", Mark Borisovici Mitin, membru al Comitetului Central al PCUS 
şi unul dintre principalii doctrinari stalinişti (era co-autorul oficialei Scurtă biografie a lui 
Stalin). 

Cine erau protagoniştii acestei nemiloase lupte pentru putere? Născut la Bîrlad în 
1901, Gheorghe Gheorghiu-Dej fusese muncitor feroviar, iniţial atras de mişcarea socialistă. 



74 Secretariatul avea patru membri: Gheorghe Gheorghiu-Dej, Ana Pauker, Vasile Luca şi Teohari Georgescu. 
Biroul Politic era compus din aceştia patru şi alţi trei membri: Chivu Stoica, Gheorghe Vasilichi şi Miron 
Constantinescu. Vezi stenograma şedinţei plenare a CC al PCR din ziua de 22 octombrie 1945, în „Sfera 
Politicii", nr. 40, 1996, pp. 29-34; nr. 41, 1996, pp. 26-29. 

75 Vladimir Tismăneanu, Stalinism pentru eternitate, p. 159 şi p. 330. 

Abia în 1932, sau chiar în 1933, a devenit membru al PCR. A jucat un rol important, deşi nu 
decisiv, în greva din februarie 1933 de la atelierele de reparaţii feroviare Gri viţa din 
Bucureşti. După ce a fost condamnat la zece ani de închisoare în aşa-zisul proces al 
muncitorilor ceferişti, în care au fost condamnaţi şi Constantin Doncea, Dumitru Petrescu, 
Gheorghe Vasilichi şi Chivu Stoica, Gheorghiu-Dej a fost ales în comitetul central al PCR, pe 
când se afla în închisoarea de la Doftana. în această poziţie, singurul său rival din punct de 
vedere etnic şi al originii sociale era Ilie Pintilie, de asemenea muncitor feroviar. Spre 
deosebire de ceilalţi lideri est-europeni ai vremii (precum Walter Ulbricht în Germania de Est, 
Klement Gottwald în Cehoslovacia, Boleslaw Bierut în Polonia, Vîlko Cervenkov în Bulgaria 
şi Iosip Broz Tito în Iugoslavia) şi de alţi comunişti români (precum Constantin Pîrvulescu, 
Iosif Chişinevschi, Petre Borilă şi Gheorghe Stoica), Gheorghiu-Dej nu a studiat niciodată la 
şcoala leninistă a Cominternului. El a învăţat limba rusă şi şi-a însuşit ideologia stalinistă în 
forma în care era prezentată în Problemele leninismului şi în Cursul scurt de istorie a 
Partidului Comunist (bolşevic) al Uniunii Sovietice, în timp ce se afla în închisoare. Profesorii 
săi au fost agenţii sovietici închişi în România, precum Simion Zeiger, un inginer comunist, 
care a devenit unul dintre principalii săi colaboratori după 1944. Spre deosebire de Petrescu, 
Doncea şi Vasilichi, Gheorghiu-Dej nu a fost ajutat să evadeze din închisoarea Doftana de 
către aparatul comunist din ilegalitate şi, din acest motiv, a avut resentimente faţă de aceşti 
membri ai PCR, mai norocoşi şi mai importanţi în ochii Cominternului 76 . 

Gheorghiu-Dej nu era deci produsul direct al tradiţiei cominterniste, iar loialitatea sa 
necondiţionată nu fusese testată. Avea însă câteva calităţi: numele său era relativ cunoscut în 
România datorită procesului din 1934 şi detenţiei ce a urmat; ca etnic român şi muncitor 
industrial, el a îmbunătăţit autoritatea unui partid perceput de cei mai mulţi ca fiind format 
aproape numai din membri ai minorităţilor naţionale şi a pacificat animozităţile dintre 
moscoviţi cultivându-şi un stil rezervat, dar prietenos şi abordabil. Spre deosebire de Răkosi, 
Gottwald, Bierut, Tito, Ulbricht, Thorez, Pauker şi Togliatti - toţi educaţi de către Comintern 
- Gheorghiu-Dej era un aparatcic înnăscut. Era stalinist din instinct, nu datorită ideologiei. 

în timp ce se afla în închisoare şi-a dovedit capacitatea de intrigă şi manipulare a 
celorlalţi prizonieri, precum şi abilitatea de a se prezenta pe sine ca fiind inofensiv. Era numit 
„bătrânul", deşi avea numai în jur de 40 de ani. Mai târziu şi-a păstrat stilul, atrăgând 
intelectuali de stânga, cum ar fi Ion Gheorghe Maurer, Ilie Murgulescu, Mihai Ralea şi chiar 
intelectuali necomunişti, precum CI. Parhon, Traian Săvulescu, G. Călinescu şi Mihail 
Sadoveanu. în închisoare şi-a făcut două tipuri de relaţii: pe de-o parte, activişti ca Gheorghe 
Apostol, Chivu Stoica, Alexandru Drăghici, Alexandru Moghioroş şi Nicolae Ceauşescu, iar 
pe de altă parte, spioni sovietici ca Pintilie Bodnarenko, Petea Goncearuk, Misa Postanski 
(Posteucă), Simion Babenko şi Seghei Nikonov (Nicolau). De la aceşti spioni sovietici a 
învăţat Gheorghiu-Dej o limbă rusă primitivă, astfel încât era capabil să comunice direct cu 
Stalin şi ulterior cu Hruşciov 77 . în închisoare, Gheorghiu-Dej a început o campanie de 
denigrare a conducerii PCR din ilegalitate, al cărei şef era Ştefan Foriş. După evadarea din 
lagărul de la Târgu-Jiu, Gheorghiu-Dej a devenit liderul de necontestat al PCR. 

în septembrie 1944, Ana Pauker şi Vasile Luca s-au întors de la Moscova cu tancurile 
Armatei Roşii. Ana Pauker, născută Rabinsohn, personifică evoluţia întortocheată a 
stalinismului românesc. S-a născut în 1893, într-o familie de evrei ortodocşi din satul 
moldovean Codăeşti (jud. Vaslui), dar s-a mutat la Bucureşti împreună cu părinţii încă din 
copilărie. Influenţată de scrierile revoluţionare ale lui Constantin Dobrogeanu-Gherea şi de 
revoluţionarul româno-bulgar Cristian Racovski, s-a implicat de tânără în mişcarea socialistă. 



76 Frustrarea lui Gheorghiu-Dej pentru a nu fi fost inclus în planul de evadare este confirmată de memoriile unor 
membri ai partidului, precum Alexandru Sencovici, aflate în arhiva fostului Institut de Studii Politice şi Sociale. 

77 Conform discuţiilor purtate de VT cu Corneliu Bogdan în primăvara lui 1989 cu privire la Gheorghiu-Dej şi 
filiera spionilor sovietici şi corespondenţei purtate de VT cu Mircea Oprişan, Ilie Zaharia şi Cristina Luca-Boico. 

Pe 13 decembrie 1918 a luat parte la marşul antiguvernamental inspirat de sloganuri bolşevice 
al muncitorilor, care s-a terminat cu intervenţia poliţiei şi cu câţiva morţi. Prin căsătoria cu 
Marcel Pauker, vlăstarul unui familii evreieşti înstărite din Bucureşti, care avea o 
considerabilă influenţă în presa de stânga, Ana Rabinsohn s-a radicalizat şi mai mult. 

Atunci când a avut loc Congresul al II-lea al PCR, în 1922, era deja membră a 
Comitetului Central al partidului. A părăsit România şi s-a alăturat grupului de instructori ai 

78 

Cominternului, care avea misiuni speciale în Franţa . S-a întors în Bucureşti în 1934, dar a 
fost arestată pe 14 iulie 1935, judecată împreună cu alţi activişti comunişti, precum Alexandru 
Drăghici, Alexandru Moghioroş, Liuba Chişinevschi, şi condamnată la 10 ani de închisoare. 
Toţi ceilalţi din lotul de condamnaţi vor colabora ulterior cu Gheorghiu-Dej pentru a o 
exclude din partid. 

Episodul de la Craiova din 1936 a reprezentat unul dintre cele mai semnificative din 
istoria PCR. Stânga stalinistă internaţională („Stalinternul") a câştigat capital politic de pe 
urma procesului Anei Pauker, transformând-o într-un simbol al militantismului antifascist. în 
închisoare 1-a întâlnit pe Gheorghiu-Dej, care îi succedase lui Ilie Pintilie la conducerea 
organizaţiei comuniste de la Doftana şi, în ciuda faptului că era un agent profesionist al 
Cominternului, a fost în mod evident sedusă de stilul modest şi principial pe care Gheorghiu- 
Dej ştia să-1 mimeze. Astfel, a ajuns la concluzia că Dej merita să conducă partidul. 

în noiembrie 1940, ca urmare a unei înţelegeri dintre guvernul român şi cel sovietic, 
Ana Pauker a fost schimbată pentru un fost lider din parlamentul basarabean (Sfatul Ţării), 
care votase în favoarea unirii cu România în 1918 şi care fusese închis de către ruşi după 
reocuparea Basarabiei de către forţele sovietice în iunie 1940. Pauker a fost lăsată să plece la 
Moscova, unde, datorită relaţiilor ei cu lideri ai Cominternului ca Dimitri Manuilski, Dolores 
Ibârruri, Gheorghi Dimitrov, Vasil Kolarov, Maurice Thorez sau Palmiro Togliatti, a reuşit să 
controleze grupul comuniştilor români din emigraţie 79 . 

La Moscova, Ana Pauker a ajuns să facă parte din aristocraţia Cominternului şi şi-a 
făcut contacte importante printre demnitarii sovietici 80 . în calitate de membru al Comitetului 
Executiv al Cominternului, ea conducea Biroul Extern al PCR şi elabora strategia partidului 
de preluare a puterii în România, împreună cu Vasile Luca, Petre Borilă, Valter Roman, 
Dumitru Petrescu, Gheorghe Stoica şi Leonte Răutu, pentru a menţiona numai câţiva dintre 
colegii ei „moscoviţi". în septembrie 1944 s-a întors împreună cu Vasile Luca la Bucureşti, 
odată cu Armata Roşie, şi au fost cooptaţi în Secretariatul Comitetului Central al PCR. în 
1947, Pauker a devenit ministru de externe, poziţie pe care a deţinut-o până în 1952, când a 
fost epurată. La Congresul I al PMR din februarie 1948, ea a fost cea care a rostit cuvântul de 
închidere, fiind realeasa atât în Biroul Politic, cât şi în Secretariat 81 . 

Vasile Luca, colaboratorul apropiat al lui Pauker din „centrul" de la Moscova, a fost 
cel de-al doilea membru al cvartetului conducător care a fost epurat împreună cu ea. Născut ca 
Luka Lâszlo în Transilvania, în 1898, era un etnic maghiar care din motive politice şi-a 
schimbat numele într-unui care suna româneşte. S-a alăturat cauzei comuniste încă din 



78 Vezi Philippe Robrieux, Maurice Thorez. Vie secrete, vie publique, Paris, Fayard, 1975, p. 145 şi p. 656. în 
timp ce era trimisul Cominternului în Franţa, sub numele conspirativ Marina, Ana Pauker a făcut parte din 
direcţia consultativă colegială a Partidului Comunist Francez, condusă de către militantul cehoslovac Eugene 
Fried (Clement), împreună cu Erno Gero, Georges Kagan şi alţii. Cu privire la Fried, inclusiv despre legătura sa 
cu Ana Pauker, vezi Annie Kriegel, Stephane Courtois, Eugen Fried. Le Grand Secret du PCF, Paris, Seuil, 
1997. 

19 Gheorghe Buzatu, Românii în arhivele Kremlinului, Bucureşti, Univers Enciclopedic, 1996, pp. 1 1 1-151 şi pp. 
358-370. 

Arkadi Vaksberg, Hotel Lux. Les Partis freres au service de V Internationale communiste, Paris, Fayard, 1993, 
pp. 12-14. 

81 în ce priveşte felul în care Ana Pauker era văzută de către românii anticomunişti la acea vreme, vezi A Girl 
Who Hated Cream Puffs, în „Time", 20 septembrie 1948, pp. 31-34. 

tinereţe. După încorporarea Transilvaniei în România Mare, a intrat în PCR. Informaţile 
disponibile despre Luca arată că era relativ necultivat, dar plin de sine şi mândru de originile 
sale proletare. Aceste trăsături i-au servit în cadrul partidului. Luca a fost un intrigant abil. A 
fost activ în sucursala Braşov până la arestarea sa din 1924, iar apoi, după trei ani de 
închisoare, în cadrul Comitetului Central al PCR din ilegalitate. 

Luca a fost implicat în luptele fracţioniste din 1928-1929, dar a reuşit să le 
supravieţuiască şi să rămână în rândurile conducerii abandonându-şi foştii colaboratori, Elek 
Koblos, Eugen Rozvan, Vitali Holostenco şi chiar protectorul, Imre Aladar. A devenit din ce 
în ce mai activ în mişcarea sindicală şi a participat la pregătirile grevei de la Lupeni din 1929. 
A fost promovat în Comitetul Central după Congresul al V-lea al PCR, atunci când partidul a 
fost complet bolşevizat. Arestat în 1933 şi eliberat în 1938 pentru a fi arestat din nou, ajunge 
după 1940 în URSS. Ca promotor al concepţiei staliniste despre naţionalitate, a devenit rapid 
cetăţean sovietic şi ulterior deputat în Sovietul Suprem Ucrainean. 

împreună cu Pauker, Luca s-a aflat în fruntea emigraţiei comuniste române de la 
Moscova după 1940. A participat la înfiinţarea departamentului român al Radio Moscova şi la 
activităţile postului de transmisie al Cominternului, „România Liberă". Cei mai mulţi dintre 
emigranţii politici influenţi din România erau implicaţi în aceste două întreprinderi 
propagandistice, inclusiv Leonte Răutu, Valter Roman, Zina Brîncu, Ana Pauker, Constantin 
Doncea, Dumitru Petrescu şi Alexandru Bârlădeanu. Luca a jucat un rol esenţial şi în 
îndoctrinarea prizonierilor de război români din URSS . După ce s-a reîntors în România 
împreună cu „tovarăşa Ana" a promovat rapid spre vârfurile propagandei comuniste. Deşi nu 
era un orator înzestrat şi era dezavantajat de accentul său maghiar, s-a străduit să contribuie la 
subminarea firavei democraţii româneşti, ţinând nenumărate discursuri în care condamna 
forţele „reacţionare" şi cerea preluarea imediată a puterii de către comunişti. în conversaţiile 
private cu Gheorghiu-Dej, Luca a criticat elita locală a partidului pentru faptul că participase 
la lovitura de stat antifascistă de la 23 august. 

Ana Pauker şi Vasile Luca s-au asociat cu Gheorghiu-Dej şi cu grupul din închisori 
mai întâi pentru a lichida grupul Foriş-Koffler şi apoi pentru a-1 elimina pe Lucreţiu 
Pătrăşcanu din partid. Oamenii care aparţinuseră anturajului lui Gheorghiu-Dej la Doftana, 
Caransebeş şi Târgu-Jiu - Gheorghe Apostol, Nicolae Ceauşescu, Iosif Chişinevschi, Miron 
Constantinescu, Alexandru Drăghici, Teohari Georgescu, Alexandru Moghioroş, Iosif 
Rangheţ şi ceilalţi - s-au specializat în înscenări şi epurări staliniste. 

Teohari Georgescu a fost unul dintre acoliţii lui Gheorghiu-Dej în campania împotriva 
lui Foriş din timpul războiului, dar şi el a fost epurat în 1952 ca făcând parte din facţiunea 
„antipartinică" a Anei Pauker. El nu fusese membru al „coaliţiei emigranţilor", dar 
Gheorghiu-Dej nu a putut uita că în 1940 Cominternul sugerase numirea lui Georgescu ca 
secretar general în încercarea de a româniza elita PCR 83 . Se pare că Georgescu a refuzat 
această promovare, dar Gheorghiu-Dej nu a subestimat riscul ca Moscova să-1 folosească pe 
Georgescu împotriva sa. 

Conflictul dintre Gheorghiu-Dej şi grupul Pauker-Luca-Georgescu nu trebuie văzut ca 
unul de natură politică. „Grupul antipartinic" a fost mai degrabă o construcţie post-factum 
decât o asociaţie de conspiratori care gândeau la fel şi care intenţionau să-1 detroneze pe 
Gheorghiu-Dej. Spre deosebire de Pauker şi Luca, Georgescu - un muncitor de origine 



82 Soţia lui Luca, Elisabeta, participase ca voluntară în cadrul Brigăzilor Internaţionale la Războiul Civil din 
Spania, unde ocupase un post în administraţia spitalicească; vezi Vladimir Tismăneanu, Arheologia terorii, 
Bucureşti, Editura AU, 1998, p. 174. 

83 Mai mulţi foşti ilegalişti au oferit detalii despre vizita lui Georgescu la Moscova în 1940 şi despre propunerea 
care i s-a făcut la sediul central al Cominternului de deveni secretar general al PCR. Acest fapt este confirmat de 
către Teohari Georgescu în stenograma declaraţiei lui Teohari Georgescu privind activitatea lui Ştefan Foriş şi 
suprimarea acestuia, în Dan Cătănuş, Ioan Chiper (editori), Cazul Ştefan Foriş, pp. 273-274. 

română - nu petrecuse anii războiului în exilul sovietic, ceea ce poate explica uşurinţa cu care 
Nicolae Ceauşescu 1-a reabilitat politic şi i-a redat locul în Comitetul Central în 1972 84 . 

Epurarea grupului Pauker-Luca-Georgescu a fost pregătită cu minuţiozitate şi 
înfăptuită pas cu pas. Prestigiul politic al Anei Pauker se diminuase ca urmare a campaniei de 
„verificare" a tuturor membrilor de partid, în urma căreia aproximativ 190 000 de „elemente 
exploatatoare şi ostile" au fost date afară - cam 20% din total - cu ocazia plenarei din 23-24 
ianuarie 1950. Comunicatul oficial al acestei şedinţe şi revista Cominformului, „Pentru pace 
trainică, pentru democraţie populară", au subliniat erorile comise în politica de recrutare a 
noilor membri în 1945-1946, atunci când Ana Pauker şi Miron Constantinescu fuseseră 
responsabili pentru ceea ce în jargon marxist-leninist se chema „edificarea partidului." în 
acelaşi timp, epurările masive care au avut loc în Comitetul Democratic Evreiesc şi în 
Comitetul Maghiar (fronturi comuniste ale etnicilor evrei şi maghiari din România) sugerează 
aceeaşi politică de subminare a liderilor „moscoviţi". 

Astfel, internaţionalismul perioadei cominterniste a fost treptat înlocuit de o atitudine 
cinică, pragmatică, cosmetizată cu motive naţionaliste, chiar xenofobe. Gheorghiu-Dej şi 
acoliţii săi au speculat antisemitismul lui Stalin şi nu au ezitat să joace aceeaşi carte. Miza era 
puterea absolută, iar evreitatea rivalilor reprezenta un argument care putea fi folosit în faţa 
dictatorului sovietic. 

Gheorghiu-Dej şi grupul său s-au folosit de alegerile locale şi de cele „parlamentare" 
din 1951 pentru a-şi întări poziţiile din aparatul de stat. Aceste alegeri i-au permis lui 
Gheorghiu-Dej să-şi impună protejaţii în poziţii influente din administraţia locală de stat. La 
cea de-a treizecea aniversare a PMR din mai 1951 se întrevedea noua structură de putere: 
săracele cuvinte de laudă adresate de Gheorghiu-Dej colegilor săi din Secretariat subliniau 
deteriorarea ireversibilă a poziţiei acestora. Acţiunea lui Gheorghiu-Dej împotriva aşa-zisului 
grup Pauker-Luca-Georgescu a mers mână în mână cu intensificarea represiunii interne, cu 
stimularea unui climat de suspiciune şi frică în interiorul partidului şi cu întărirea campaniei 
anti-iugoslave, în special în paginile revistei „Pentru pace trainică, pentru democraţie 
populară" 85 . 

Gheorghiu-Dej nu a făcut nici un pas fără să se consulte cu consilierii sovietici, care 
doreau o epurare în România în conformitate cu scenariul procesului Slânsky din 
Cehoslovacia lui Gottwald. Pătrăşcanu, la fel ca şi Gomulka, Rajk şi Kostov, fuseseră aleşi în 
primul stadiu al atacurilor asupra deviaţiei „naţionalist-titoiste". După 1951, Stalin era din ce 
în ce mai convins că o conspiraţie imperialist-sionistă ameninţa socialismul şi că partidele 
comuniste trebuiau, în consecinţă, să-i debarce nu numai pe „trădători," dar şi pe toţi cei 
percepuţi ca elemetele ostile sau şovăielnice „strecurate în rândurile partidului clasei 
muncitoare". Numirea lui Iosif Chişinevschi, care era total devotat lui Stalin şi URSS, în 
funcţia de secretar al Comitetului Central şi în cea de şef al Secţiei de cadre a acestuia 
dovedesc legătura directă dintre manevrele lui Gheorghiu-Dej şi dorinţele lui Stalin. 

Primul dintre „deviaţionişti" care a fost lovit de valul epurării a fost Vasile Luca. La 
întrunirea Biroului Politic din 19 februarie 1952, Miron Constantinescu a prezentat un raport 
care îl acuza pe Luca şi pe colaboratorii săi din Ministerul de Finanţe şi de la Banca Naţională 
de activitate duşmănoasă şi de sabotaj. Luca a fost obligat să-şi facă o autocritică radicală 
pentru că se opusese reformei monetare, care fusese oricum introdusă la 28 ianuarie. La 
Plenara Comitetului Central din 29 februarie- 1 martie 1952, Luca a fost acuzat de 



84 Vezi Conferinţa Naţională a Partidului Comunist Român, 19-21 iulie 1972, Bucureşti, Editura Politică, 1972, 
p. 552. 

85 Primul redactor şef al publicaţiei Cominform-ului, „Pentru pace trainică, pentru democraţie populară", a fost 
Pavel Iudin, care mai târziu a devenit ambasadorul lui Stalin în China lui Mao. Succesorul acestuia - de fapt, 
adevăratul „guvernator" al lui Stalin la Bucureşti - a fost Mark Borisovici Mitin. 

„deviaţionism de dreapta", iar pentru investigarea „erorilor" comise la Ministerul Finanţelor şi 
la Banca Naţională a fost creată o comisie. 

Luca a recunoscut că nu a fost destul de prompt în demascarea deviaţiei de dreapta a 
subordonaţilor săi din cadrul celor două instituţii. Ana Pauker şi Teohari Georgescu, care au 
încercat să-1 apere pe Luca, au fost acuzaţi de „împăciuitorism". Pe 8 martie 1952, Luca a fost 
demis de la Ministerul Finanţelor şi înlocuit cu Dumitru Petrescu. La şedinţa din 13 martie 
1952, Luca, susţinut de Pauker şi Georgescu, a ripostat, retrăgându-şi declaraţiile prin care îşi 
recunoştea greşelile politice. Educaţi la şcoala Cominternului, Ana Pauker şi Vasile Luca 
ştiau că nu era decât un singur pas de la autocritică la proces politic, aşa că au preferat să 
adopte o atitudine relativ ofensivă şi să-i sfideze pe foştii lor adulatori, transformaţi acum în 
acuzatori . 

După acea şedinţă, Gheorghiu-Dej , Miron Constantinescu, Iosif Chişinevschi şi 
Gheorghe Apostol au mers la Moscova pentru a discuta cu Stalin şi cu Molotov. Delegaţia 
română a explicat că a fost descoperită o deviaţie de dreapta la vârful PMR şi că o comisie 
investiga greşelile celor acuzaţi . Atunci când Stalin a întrebat cum a putut fi posibil acest 
lucru, Constantinescu a făcut greşeala de a spune că Gheorghiu-Dej era un om sentimental, o 
formulare nefericită care îl va costa ulterior foarte mult. Pe moment, Gheorghiu-Dej 1-a 
însărcinat cu lansarea atacului contra deviaţioniştilor la următoarea plenară 88 . între timp, un 
grup de activişti de partid a tradus documentele viitoarei plenare a Comitetului Central în 
limba rusă . Acestea au fost probabil produse de Constantinescu şi Chişinevschi sub 
supravegherea agenţilor sovietici, dintre care cei mai importanţi erau „consilierii" oficiali ai 
lui Gheorghiu-Dej: Mark Borisovici Mitin (redactorul şef al revistei „Pentru pace trainică, 
pentru democraţie populară"), Nicolai Şutov şi Semion Katelineţ 90 . Documentele au fost 
transmise la Moscova prin ambasada sovietică de la Bucureşti. Alexandru Moghioroş, 
secretarul PMR însărcinat cu problemele organizatorice, a publicat un articol referitor la 
acuzaţiile aduse deviaţioniştilor într-un număr al revistei Cominternului 91 . 

Plenara din 26-27 mai 1952, în cadrul căreia „grupul Luca-Pauker-Georgescu" a fost 
desfiinţat în bloc, a reprezentat un moment de vârf al luptei pentru putere în PMR. Luca a fost 
acuzat de atitudine antipartinică şi antistatală în pregătirea şi punerea în aplicare a reformei 
monetare, precum şi de promovarea unei linii antileniniste, contrare intereselor clasei 
muncitoare şi ţărănimii, în prinvinta cooperativizării. Alexandru Moghioroş a cerut demiterea 
sa din toate funcţiile şi „verificarea" de către Comisia de Control a partidului . înţelegând 
care îi va fi soarta, Luca a leşinat în mijlocul şedinţei. Unii dintre colaboratorii săi (Alexandru 
Iacob, Vasile Modoran şi Aurel Vijoli) fuseseră deja eliberaţi din funcţii, arestaţi şi supuşi 
interogatoriilor 93 . Foştii protejaţi la lui Luca din cadrul conducerii PMR, Alexandru 



Acesta a fost, mai ales, cazul lui Alexandru Moghioroş, protejatul şi prietenul apropiat al lui Luca. Secretar al 
CC şi foarte ataşat de Pauker (fusese condamnat în celebrul proces din 1936 al acesteia), Moghiroş cultiva relaţii 
speciale cu Luca, fiind amândoi de origine maghiară. Dar, pe măsură ce lupta la vârf s-a intensificat, Moghioroş 
a trecut în cealaltă tabără şi a început să-1 trateze pe Luca cu accentuată superioritate şi agresivitate. în primăvara 
lui 1952, de pildă, Luca - ce putea intra liber în biroul lui Moghioroş până atunci - a încetat să mai aibă acces 
direct la acesta, iar Moghioroş şi-a instruit funcţionarii să-1 lase pe Luca să aştepte ore întregi înainte de a-1 
introduce. (Detalii oferite de Hermina Tismăneanu, care a lucrat la biroul lui Moghioroş în 1951-1952 - avea în 
principal misiunea de a-i preda lecţii de limba rusă, cu privire la relaţiile dintre Moghiroş şi Luca). 

87 Vladimir Tismăneanu, Stalinism pentru eternitate, p.166 şi p. 332. 

88 Interviu cu Gheorghe Apostol, înregistrat în aprilie 1988, transmis de BBC pe 25 aprilie 1990. 

89 Detaliu oferit de Hermina Tismăneanu, care s-a numărat printre traducători. 

90 Detalii oferite de Nehama Tismineţki, care a fost o prietenă apropiată a soţiei lui Mitin, privind legătura dintre 
Mitin şi Gheorghiu-Dej . 

91 „Pentru pace trainică, pentru democraţie populară", nr. 187, 6 iunie 1952. 

92 Vladimir Tismăneanu, Stalinism pentru eternitate, p. 167 şi p. 332. 

93 Aurel Vijoli şi Vasile Modoran au fost arestaţi şi interogaţi timp de doi ani, apoi au fost eliberaţi. Alexandru 
Iacob a fost condamnat la douăzeci de ani de închisoare şi va fi eliberat abia în 1964, când a fost acordată o 

Moghioroş, Alexandru Sencovici, Vasile Vaida, Ion Vinţe şi Iosif Rangheţ, în loc să-1 apere, 
l-au lovit fără milă. 

Ca urmare, Luca a fost demis atât din funcţia de vice-premier, cât şi din cele de 
membru al Comitetului Central şi al Biroului Organizatoric. La scurt timp după plenara din 
mai, el a fost arestat. După şase săptămâni de interogatorii, a mărturisit cele mai bizare păcate 
şi cele mai teribile crime, inclusiv pe cea supremă în ochii ilegaliştilor partidului: 
complicitatea cu poliţia secretă burgheză 94 . în urma investigaţiilor Comisiei de Control a 
partidului, a fost exclus din partid la plenara din 19-20 august 1953 95 , apoi judecat pe baza 
propriilor sale mărturisiri şi condamnat la moarte pe 10 octombrie 1954, sentinţă ulterior 
comutată în închisoare pe viaţă. 

Luca i-a scris lui Gheorghiu-Dej, negând faptul că ar fi fost vinovat de crimele pentru 
care a fost acuzat. Nu se ştie dacă Gheorghiu-Dej i-a răspuns vreodată, dar documentele de 
arhivă arată că a citit cu atenţie memoriile trimise, făcând sublinieri şi adăugând comentarii 
sarcastice pe margine. Luca a murit în închisoarea de la Aiud pe 23 iulie 1963 96 . Reabilitarea 
făcută de Nicolae Ceauşescu în 1968 a venit prea târziu pentru el 97 . 

Teohari Georgescu a fost acuzat la plenara din 26-27 martie 1952 de atitudine 
conciliatoare în ceea ce priveşte deviaţia lui Luca şi de lipsă de combativitate faţă de 
duşmanul de clasă şi lipsă de vigilenţă revoluţionară. în consecinţă, a fost demis din toate 
funcţiile din aparatul de partid şi de stat - ministru de interne, vice-premier, membru al 
Secretariatului, al Biroului Politic şi al Biroului Organizatoric - şi trimis la „munca de jos". 

Ana Pauker a fost şi ea demisă din Biroul Politic şi din Secretariat ca făcându-se 
vinovată de tolerarea şi chiar încurajarea deviaţiei lui Luca şi Georgescu. Comunicatul 
plenarei o condamna pentru faptul că a permis elementelor compromise politic, precum foştii 
legionari, să intre în partid, iar sioniştilor să emigreze în Israel. A fost acuzată simultan de 
„deviaţie de dreapta" şi de deviaţie de stânga", pentru că, pe de-o parte, neglijase înfiinţarea 
cooperativelor şi îi tolerase pe chiaburi, iar, pe de altă parte, încălcase principiul aderării 
libere a ţăranilor la fermele colective. Cei trei „deviaţionişti" au fost găsiţi vinovaţi de eşecul 
politicii economice a Românei, conform unui vechi obicei de a pune erorile politice pe seama 
facţiunii învinse 98 . 

La plenara din 26-27 mai a fost ales şi un nou Birou Politic, alcătuit în principal din 
suporteri fără rezerve ai secretarului general. în afara lui Gheorghiu-Dej, din acesta făceau 
parte: Alexandru Moghioroş, Iosif Chişinevschi, Miron Constantinescu, Gheorghe Apostol, 
Chivu Stoica, Emil Bodnăraş, Petre Borilă şi Constantin Pîrvulescu. Succesorul lui Teohari 
Georgescu la Ministerul de Interne, Alexandru Drăghici, a fost ales membru supleant al 
Biroului Politic, ca şi Dumitru Coliu şi Nicolae Ceauşescu, care era acum promovat pentru 
prima oară în poziţiile de vârf ale partidului. în acelaşi timp, Biroul Organizatoric al 
Comitetului Central, un organism tranzitoriu creat în 1950, a fost restructurat. Noii membri 
erau Alexandru Moghioroş, Gheorghe Apostol, Chivu Stoica, Ana Pauker, Leonte Răutu, 

amnistie generală. Vezi documentar referitor la procesul privind pe Vasile Luca, fond CC al PCR, Secţia pentru 
controlul muncii la MFA, MAI şi Justiţie. Soţia sa, Magda Iacob, a fost eliberată după un an şi jumătate, dar a 
suferit un şoc psihologic din care nu şi-a mai revenit niciodată. Pentru mai multe amănunte cu privire la 
Alexandru Iacob, vezi Balaş, Will to Freedom. 

94 Alexandru Iacob şi-a amintit că, în perioada detenţiei sale, 1-a întâlnit o dată pe Luca, care i-a spus că 
mărturisise tot ceea ce i se ceruse, deoarece i se promisese că va fi eliberat şi i se va permite să lucreze ca simplu 
muncitor. 

95 Vladimir Tismăneanu, Stalinism pentru eternitate, p. 167. 

96 Familia sa i-a împărtăşit teribila soartă. Soţia sa, Elisabeta Luca, a fost arestată şi închisă pentru mai mulţi ani. 
Unii dintre copiii săi adoptaţi au fost trimişi la orfelinat; alţii au fost daţi în grija unor rude îndepărtate, obscure, 
care erau mai puţin expuse furtunilor revoluţionar-dialectice. 

Vezi Raport al Comisiei de Partid care a examinat materialele în legătură cu procesul lui Vasile Luca, în Gh. 
Buzatu, M. Chiriţoiu (editori), Agresiunea comunismului în România, pp. 100-111. 
98 Pentru acuzaţiile împotriva „deviaţioniştilor", vezi Scrisoarea CC al PMR, în „Scânteia", 2 iunie 1952. 

Gheorghe Florescu (pe atunci prim secretar al UTC), Sorin Toma (redactorul- şef al 
cotidianului „Scânteia"), Liuba Chişinevschi şi Nicolae Ceauşescu. 

După plenara din mai, „deviaţioniştii oportunişti de dreapta" au fost sistematic şterşi 
din istoria oficială a partidului comunist. Simion Bughici, fostul ambasador la Moscova, un 
evreu care îşi petrecuse războiul în lagărul de la Vapniarka din Transnistria, a fost cel numit în 
funcţia de ministru de externe pe 5 iulie pentru a o înlocui pe Pauker. Ea a pierdut pe 12 
septembrie 1952 toate poziţiile din nomenclatură, fiind demisă din funcţia de vicepreşedinte al 
Consiliului de Miniştri. După o perioadă de interogatorii, pe 18 februarie 1953, a fost arestată 
împreună cu Teohari Georgescu, dar după moartea lui Stalin, la sfârşitul lui martie, a fost 
eliberată. Cu toate acestea, cazul ei nu a fost lăsat deoparte, plenara din 19-20 august 1953, 
care 1-a eliminat pe Luca, a numit o comisie care să investigheze activităţile antipartinice şi 
antistatale ale lui Pauker". Se spune că înainte de eliberarea ei, atunci când a auzit de moartea 
lui Stalin de la Alexandru Moghioroş, ea a început să plângă, dar acesta i-a spus că nu ar 
trebui s-o facă, pentru că dacă acesta ar mai fi fost în viaţă, ea ar fi moartă 100 . 

în continuare, Pauker a avut o existenţă marginală, sub permanentă supraveghere, în 
Bucureşti. După februarie 1954, i s-a îngăduit să locuiască împreună cu familia ei şi să-şi 
câştige existenţa făcând traduceri din limba rusă pentru Editura Politică, editura oficială a 
partidului. în urma investigaţiilor, a fost exclusă din partid pe 1 1 mai 1954 101 . Până la moartea 

i no 

ei în 1960, a fost periodic atacată de lideri de partid şi de propagandişti şi nu a mai fost 

1 A'î 

reprimită în partid. Teohari Georgescu, deşi el s-a recunoscut vinovat de toate acuzaţiile , a 
fost eliberat din închisoare şi lăsat să se întoarcă la meseria sa iniţială de muncitor tipograf. 
După moartea lui Gheorghiu-Dej, a fost numit director al principalei întreprinderi tipografice 
din Bucureşti, „întreprinderea 13 Decembrie". La Conferinţa Naţională a partidului din 1972, 
Georgescu a fost numit membru supleant al Comitetului Central. 

Epurarea din mai-iunie 1952 a „facţiunii Pauker- Luca-Georgescu" a fost prima 
încercare a elitei naţional-staliniste de a obţine coeziunea prin eliminarea facţiunii sprijinite de 
Moscova şi conduse de Ana Pauker şi Vasile Luca. Consilierii sovietici au jucat un rol 
esenţial în pregătirea a ceea ce s-a dovedit în final a fi o lovitură intrapartinică 104 . Eliminarea 
grupului Pauker-Luca nu a prevestit apariţia comunismului naţional, ci a reprezentat 
încercarea victorioasă a lui Gheorghiu-Dej şi a facţiunii sale de a se folosi de obsesiile lui 
Stalin pentru a-şi consolida poziţia în aparatul PCR. 

Gheorghiu-Dej a ştiut cum să câştige sprijinul unui important nucleu de comunişti 
cunoscuţi a avea legături solide cu Kremlinul. Dintre aceştia, Iosif Chişinevschi a jucat un rol 
important. Faptul că acei comunişti care aveau origini evreieşti, precum Iosif Chişinevschi şi 
Leonte Răutu, un Jdanov al culturii române, şi-au menţinut poziţiile din aparatul de partid, sau 
că succesorul lui Pauker la Ministerul Afacerilor Externe a fost Simion Bughici, evreu şi el, 
arată că eliminarea grupului Pauker-Luca-Georgescu a fost rezultatul unei lupte pentru 
puterea absolută şi nu o „purificare" etnică a partidului. 

Gheorghiu-Dej şi subordonaţii săi nutreau vechi resentimente faţă de purtatea arogantă 
a „moscoviţilor" şi au participat cu entuziasm la anihilarea lor. Ulterior, la şedinţa Biroului 
Politic din 29 noiembrie 1961, Gheorghiu-Dej o oferit propria interpretare privind expulzarea 
Anei Pauker şi a acoliţilor ei. El şi-a amintit că în februarie 1947, atunci când Stalin 1-a primit 
împreună cu Pauker, dictatorul sovietic le-a spus că auzise un zvon potrivit căruia unii 
credeau că acei ce nu erau de origine română, adică Pauker şi Luca, nu ar trebui să deţină 



99 Vladimir Tismăneanu, Stalinism pentru eternitate, p. 169. 
Ibidem. 
Ibidem. 

102 Ancheta Anei Pauker a fost reluată în 1956; vezi şi Robert Levy, Ana Pauker. The Rise and Fall of a Jewish 
Communist, Berkeley, University of California Press, 2000, pp. 194-219. 

103 Vladimir Tismăneanu, Stalinism pentru eternitate, p. 169. 

104 Cel mai apropiat consilier al lui Dej era Mark Borisovici Mitin. 

funcţii de conducere în PCR. în această privinţă, Stalin 1-a avertizat pe Gheorghiu-Dej că PCR 
nu trebuie să se transforme dintr-un „partid de clasă într-unui de rasă". Stenogramele sovietice 
ale acestei întâlniri confirmă această parte a poveştii lui Gheorghiu-Dej 105 . Cu toate acestea, 
Dej a mai rămas, iar două zile mai târziu, când Pauker era deja înapoi la Bucureşti, Stalin 1-a 
convocat din nou, de data aceasta singur, pentru a-i spune că trebuie să scape de oricine i-ar fi 
stat în cale 106 . 

Staliniştii naţionali erau primii beneficiari ai acestei mişcări împotriva „facţiunii 
internaţionaliste" din PCR, dar ei nu erau nici iniţiatorii, nici arhitecţii ei. Staliniştii români - 
Gheorghiu-Dej, Chişinevschi şi Ceauşescu la fel de mult ca Ana Pauker şi Vasile Luca - erau 
de bună voie promotorii planurilor lui Stalin. Lor le-a îngăduit dictatorul sovietic să câştige 
autonomie, dar nu faţă de centru, ci faţă de altă generaţie de agenţi ai centrului. Campania 
represivă din 1952 a dovedit numai că Moscova a sancţionat maturizarea unei noi generaţii de 
stalinişti în România. 

Conducerea stalinistă din România a avut aceeaşi structură conspirativă, 
hipercentralizată şi autoritară care a caracterizat conducerile din celelalte ţări comuniste. A 
existat aceeaşi dorinţă de a-1 imita pe Stalin din partea secretarului general (Gheorghiu-Dej) şi 
a ideologului şef (Leonte Răutu); aceeaşi rusificare a culturii naţionale pentru a se ajunge la 
înregimentare ideologică; aceeaşi utilizare a agenţilor sovietici (Iosif Chişinevschi, Petre 
Borilă) de către liderii de la vârf pentru supravegherea colegilor şi raportarea 
comportamentului acestora către „protectorii" sovietici; aceeaşi punere în aplicare a statului 
poliţienesc şi aceeaşi mobilizare de masă, bazată pe venerarea Uniunii Sovietice şi a lui 
Stalin. 

întărirea disciplinei şi reorganizarea structurală a partidului, care au adus o nouă 
generaţie de cadre în aparat, l-au ajutat pe Gheorghiu-Dej să-şi consolideze şi mai mult 
puterea. Cariera politică a lui Ceauşescu a beneficiat de pe urma acestor schimbări. în aprilie 
1954, Gheorghiu-Dej a iniţiat o redistribuire a puterii pentru a o lua înaintea Moscovei şi a 
împiedica impunerea unei schimbări similare celei dictate lui Mâtyâs Râkosi în Ungaria (cel 
din urmă a fost obligat să-1 coopteze pe reformistul Imre Nagy în procesul de luare a 
deciziilor). 

La Congresul al II-lea al PMR, ţinut în decembrie 1955, Gheorghiu-Dej a rămas 
liderul de necontestat al partidului. La acest congres, Ceauşescu a ţinut primul său discurs 
politic major. Cu această ocazie, el a menţionat principalele sale convingeri: păstrarea unităţii 
monolitice a partidului, „alianţa de nezdruncinat cu Uniunea Sovietică", „doctrina glorioasă şi 
invincibilă a lui Marx, Engels, Lenin şi Stalin" 107 . 

Undele de şoc ale Congresului al XX-lea al PCUS, 1957-1960 

Moartea lui Stalin a produs confuzie în rândul elitelor conducătoare ale URSS şi ale 
sateliţilor acesteia. Climatul politic al vremii a fost definit cu ajutorul unei metafore literare, 
„dezgheţul". A apărut conceptul de „nou curs". în perioada martie-septembrie 1953, urmaşii 
lui Stalin au făcut eforturi pentru a limita teroarea de masă, i-au asigurat pe oameni că nu se 
pregăteau alte epurări şi au redus simţitor retorica antioccidentală şi antititoistă. Competiţia 
pentru putere dintre facţiunile rivale de la Kremlin a dus, printre altele, la expulzarea şi 
uciderea fostului şef al Ministerului Securităţii Statului (MGB) al URSS, mareşalul Lavrenti 
Pavlovici Beria. 



Vezi Note regarding the Conversation ofl. V. Stalin with Gh. Gheorghiu-Dej and A. Pauker on the Situation 
within the RCP and the State of Affairs in România in Connection with the Peace Treaty, No. 191, 2 februarie 
1947, în Galina P. Muraşko, Albina F. Noskova, Tatiana Volokitina (editori), Vostocinaia Evropa v dokumentah 
arhivov, 1944-1953, voi. 1, Moscova, 1997, pp. 564-565. 

106 Vladimir Tismăneanu, Stalinism pentru eternitate, p. 171. 

107 Congresul al 11-lea al Partidului Muncitoresc Român, Bucureşti, Editura de Stat pentru Literatura Politică, 
1956. 

Ştirile privind eliberarea din închisoare a doctorilor de la Kremlin în aprilie 1953 şi 
eliberarea din Gulag a sute de mii de prizonieri reprezentau semnale încurajatoare ale 
începutului „dezgheţului". Valul de reabilitări politice de după 1954 şi reafirmarea demult 
uitatelor „norme leniniste ale vieţii de partid" au dus la creşterea aşteptărilor pentru 
schimbare, nu numai în URSS, ci şi în ţările satelite. Beria şi asasinii săi de la MGB erau ţapii 
ispăşitori ideali, iar „conducerea colectivă" a lui Malenkov şi Hruşciov s-a folosit de 
lichidarea lor pentru a-şi reafirma angajamentul pentru relaxare politică internă, condiţii de 
viaţă mai bune pentru poporul sovietic şi relaţii mai bune în interiorul blocului sovietic. 
Influenţa exercitată de Beria asupra lui Stalin, în special în ultimii ani de viaţă ai tiranului, a 
fost invocată ca o explicaţie pentru acţiunile întreprinse între 1948 şi 1953, inclusiv pentru 
ruptura cu Iugoslavia, procesele spectacol din democraţiile populare şi violentele campanii 
antisemite care avuseseră loc. Cominformul, cândva atotputernic, a început să se destrame, iar 
periodicul său, „Pentru pace trainică, pentru democraţie populară", s-a cufundat într-o 
binemeritată uitare 108 . Diminuarea şi chiar dispariţia retoricii antiiugoslave după 1953 şi, după 
1954, începutul reconcilierii sovieto-iugoslave au semnalat faptul că un nou sistem de relaţii 
se forma nu numai în interiorul blocului, dar şi în mişcarea comunistă mondială. 

Revolta de la Berlin din iunie 1953, declanşată de mărirea normelor de producţie în 
construcţii, a fost primul episod dintr-o serie de evenimente care urmau să ducă la 
dezintegrarea imaginii monolitice, omogene a blocului sovietic. Mişcarea antitotalitară a 
muncitorilor din Berlin, înecată în sânge de poliţia est-germană, susţinută de forţele sovietice, 
a atras atenţia Vestului asupra fenomenelor centrifuge din lumea comunistă. Numirea lui Imre 
Nagy ca prim-ministru al Ungariei în iunie 1953, programul său politic moderat, îngrădirea 
influenţei lui Mâtyâs Râkosi în cadrul conducerii maghiare, deschiderea URSS către Vest 
după 1955 şi începerea procesului de reabilitare a unora dintre cele mai importante victime 
comuniste ale represiunii staliniste erau fără îndoială menite să încurajeze iluzia că sistemul 
putea fi reformat de la vârf prin renunţarea la dogmele staliniste. 

Perioada dintre 1953 şi 1956 a coincis cu disoluţia dramatică a mitului lui Stalin şi cu 
începutul căutărilor unor modele socialiste alternative. Mai puternică în Ungaria, Polonia, 
Cehoslovacia, dar prezentă şi în România, RDG şi chiar în URSS, tentaţia socialismului 
democratic a afectat un segment semnificativ al intelighenţiei. Revizionismul reprezenta 
expresia articulată a revoltei pe care o resimţiseră mulţi dintre intelectualii marxişti 
înregimentaţi faţă de prăpastia dintre idealurile proclamate şi practică. 

Mai mult, mediul internaţional era în schimbare: spiritul Genevei, numit astfel după 
locul conferinţei la vârf din iulie 1955, promisa cooperare paşnică dintre Est şi Vest, 
neutralitatea Austriei şi retragerea trupelor sovietice din zona de ocupaţie rusească din acea 
ţară, în conformitate cu tratatul de pace semnat pe 15 mai 1955, au crescut aşteptările unor ţări 
ca Ungaria, România şi Polonia. Dar rezultatul luptelor pentru putere dintre staliniştii şi 
antistaliniştii de la Kremlin era departe de a fi clar, iar ca urmare a acestei situaţii politice şi 
ideologice complicate au apărut probleme semnificative. 



108 în 1957 s-a făcut un efort de a reînfiinţa o instituţie internaţională pentru consultaţii şi colaborare la nivel 
teoretic între partidele comuniste. Astfel, a fost fondată la Praga revista, publicată lunar, „Problems of Peace and 
Socialism" (cunoscută şi sub numele de „World Marxist Review"), primul redactor şef al acesteia fiind ideologul 
sovietic Alexei Rumianţev, membru al CC al PCUS. Reprezentantul francez era Jean Kanapa, iniţial un înveterat 
doctrinar stalinist, ulterior una dintre principalele voci ale Eurocomunismului. în prima fază, reprezentantul 
comuniştilor români a fost Leonte Tismăneanu, la vremea aceea şef al catedrei de socialism ştiinţific de la 
Universitatea din Bucureşti şi director adjunct al Editurii Politice (directorul editurii era Valter Roman). între 
redactori au avut loc discuţii aprinse cu privire la noul program al Ligii Comuniştilor din Iugoslavia (1958) şi la 
recentele divergenţe sovieto-chineze. Leonte Tismăneanu a fost rechemat de la Praga în septembrie 1958, acuzat 
de fracţionism şi exclus din partid în 1960. Mulţi dintre reprezentanţii sovietici asociaţi la publicaţia de la Praga 
au devenit ulterior membri ai cercului intim de intelectuali de partid al lui Gorbaciov (de exemplu, Fiodor 
Burlaţki, Gheorghi Şahnazarov şi Ivan Frolov). Revista şi-a încetat apariţia la sfârşitul anilor 1980. 

în ciuda succesului său din 1955, când 1-a destituit pe Malenkov din funcţia de prim- 
ministru, Nikita Hruşciov, care devenise susţinătorul fervent al forţelor antistaliniste din 
Prezidiul PCUS, nu putea conta pe majoritatea colegilor săi. Molotov, Kaganovici, Malenkov, 
Voroşilov şi alţi adepţi ai liniei dure controlau încă sectoare cheie ale partidului şi guvernului 
şi nutreau resentimente adânci faţă de eforturile de demascare a crimelor staliniste. 

în 1955, Imre Nagy a fost obligat să se retragă din funcţia de premier al Ungariei, iar 
Răkosi şi staliniştii săi păreau să-şi recâştige influenţa politică pierdută. în realitate, însă, 
victoria lor a fost de scurtă durată: intelectualii şi studenţii maghiari înţeleseseră că Moscova 
nu-i va susţine necondiţionat pe vechii lideri stalinişti, iar mitul infailibilităţii partidului fusese 
sfărâmat. Lupta pentru reabilitarea lui Lâszlo Rajk şi a celorlalte victime ale râkosismului era 
în plină desfăşurare, fiind favorizată de încălzirea relaţiilor dintre liderii sovietici şi Tito. Rajk 
fusese executat în 1949 sub acuzaţia că era spionul lui Tito şi, implicit, un agent al 
Occidentului imperialist. Acum, când Tito era sărbătorit ca un tovarăş comunist, nu mai exista 
nici un motiv pentru menţinerea vechilor acuzaţii de la procesul împotriva lui Rajk. Panica, 
teama şi insecuritatea se răspândeau rapid printre eşaloanele staliniste de la vârful partidelor 
din Europa Centrală şi de Est. 

Liderii comunişti români au înţeles că vremurile se schimbau şi că vechile metode 
trebuiau revizuite radical: prin urmare, a fost iniţiată o anumită relaxare a politicii interne 
după 1953. Una dintre primele măsuri luate a fost decizia de a pune capăt construcţiei 
canalului Dunăre-Marea Neagră, o întreprindere enormă, impusă de Stalin, care se potrivise 
cu politica de represiune a lui Gheorghiu-Dej 109 . în timpul Plenarei Comitetului Central din 
19-20 august 1953, sub influenţa noului curs şi a retoricii sovietice poststaliniste, Gheorghiu- 
Dej a criticat încercările de a promova cultul personalităţii, părerea lui fiind că Secţia de 
Propagandă şi Agitaţie a partidului trebuia să se concentreze asupra meritelor conducerii ca un 
organism colectiv şi nu să idealizeze un singur individ. A fost criticat şi accentul exagerat pus 
pe industria grea în detrimentul bunurilor de consum, iar Gheorghiu-Dej a insistat asupra 
necesităţii de a se concentra asupra creşterii standardului de viaţă al populaţiei. Puteau fi 
distribuite sume mai mari de la bugetul de stat industriilor producătoare de bunuri de consum, 
a anunţat Gheorghiu-Dej, urmând linia lui Malenkov din URSS 110 . 

La Festivalul Internaţional al Tineretului, din vara anului 1953, regimul a făcut tot ce a 
putut pentru a prezenta imaginea unei generaţii vesele şi entuziaste de tineri români, iar 
cantităţi imense de mărfuri au fost expuse în magazine, spre uimirea românilor, care de ani de 
zile nici nu visaseră la aşa ceva. Oamenii îşi vor aminti festivalul ca pe o prezenţă occidentală 
trecătoare pe străzile Bucureştiului, prin vizibilitatea redusă a forţelor poliţieneşti şi prin 
parţiala liberalizare culturală. 

în 1955, Miron Constantinescu a fost numit viceprim-ministru însărcinat cu 
problemele culturale şi intelectuale, pierzându-şi astfel poziţia de preşedinte al Comitetului de 
Stat pentru Planificare 111 . Numirea sa a coincis cu o deschidere faţă de intelectualii influenţi 
care fuseseră persecutaţi sau reduşi la tăcere în timpul „jdanovşcinei" din România 112 . Tot în 
1955 a fost introdusă o politică mai permisivă în privinţa admiterii la facultate, noile 
reglementări reducând duritatea sistemului restrictiv bazat pe promovarea celor care 



109 Cu privire la procesul înscenat la Canalul Dunăre-Marea Neagră şi execuţiile ce i-au urmat, după modelul 
stalinist al cazului de sabotaj din 1929 din Donbas, vezi Doina Jela, Cazul Nichita Dumitru, Bucureşti, Editura 
Humanitas, 1995. Lucrările la canal au fost sistate pe 18 iulie 1953. 

110 Vezi decizia Plenarei lărgite a CC al PMR din 19-29 august 1953, în Rezoluţii şi hotărâri ale Comitetului 
Central al PMR, Bucureşti, ESPLP, 1952. 

111 înlocuitorul său a fost inginerul Gheorghe Gaston Marin, un fost luptător în Rezistenţa Franceză, care a 
deţinut această poziţie între 1955 şi 1966; vezi Gheorghe Gaston Marin, In serviciul României lui Gheorghiu- 
Dej. Însemnări din viaţă, Bucureşti, Editura Evenimentul Românesc, 2000. 

112 Printre intelectualii consacraţi în perioada interbelică care au fost reabilitaţi s-au numărat istoricii Andrei 
Oţetea, Constantin C. Giurescu, filosoful Lucian Blaga, precum şi poetul Tudor Arghezi. 

proveneau din familii muncitoreşti. Nu au fost desfiinţate însă cotele alocate în conformitate 
cu „originea socială", care îi dezavantajau pe candidaţii provenind din familii intelectuale, 
„burgheze" sau din familii de „chiaburi". 

Congresul al II-lea al PMR fusese programat iniţial pentru anul 1954, la şase ani după 
cel precedent, dar a fost amânat de câteva ori 113 . După cum am arătat, în aprilie 1954, în urma 
unui proces înscenat, Gheorghiu-Dej obţinuse executarea lui Lucreţiu Pătrăşcanu, cel care îi 
putea provoca prăbuşirea politică şi era rivalul său potenţial. Pentru a emula, în aparenţă, 
schimbările de la Moscova, la Plenara Comitetului Central din 19 aprilie 1954, a fost instituită 
o „conducere colectivă". Poziţia de secretar general a fost înlocuită cu un Secretariat format 
din patru membri, condus de un prim- secretar. Gheorghiu-Dej, imitându-1 pe Malenkov, a 
devenit prim-ministru, poziţie pe care a deţinut-o până în octombrie 1955, când, înţelegând că 
sursa puterii era în continuare Secretariatul Comitetului Central, a preluat funcţia de prim- 
secretar (care era titlul purtat de Hruşciov în URSS). 

în perioada aprilie 1954-octombrie 1955, Gheorghe Apostol, omul de încredere al lui 
Gheorghiu-Dej, a deţinut poziţia de prim-secretar. Până în acel moment, cele mai importante 
poziţii deţinute de Apostol fuseseră la sindicate sau în guvern. Prin urmare, el nu avea nici o 
bază de putere în cadrul birocraţiei partidului, rolul său principal fiind acela de a crea aparenţa 
unei împărţiri a puterii la vârful PMR. Pe de altă parte, după cum susţin unii foşti aparatcici 
comunişti, Apostol a jucat un rol cheie în reorientarea propagandei de partid într-o direcţie 
mai puţin dogmatică 114 . în realitate, Gheorghe Apostol era câinele credincios al stăpânului său 
şi orice iniţiativă semnificativă a sa necesita obţinerea aprobării lui Gheorghiu-Dej. 

De fapt, Plenara din aprilie 1954 a avut loc la două zile după executarea lui 
Pătrăşcanu, ceea ce arată că Gheorghiu-Dej a avut grijă să elimine orice posibil adversar 
capabil să introducă reforme la timpul potrivit. Printre secretarii Comitetului Central nou 
promovaţi la această plenară erau Nicolae Ceauşescu - care a devenit şi membru supleant al 
Biroului Politic - şi Alexandru Drăghici 115 . 

Congresul al II-lea al PMR s-a ţinut pe 23-28 decembrie 1955, la scurtă vreme după 
admiterea României în Organizaţia Naţiunilor Unite împreună cu Bulgaria şi Ungaria, 
eveniment care a avut loc pe 14 decembrie 1955. La congres au participat figuri importante 
ale comunismului mondial, precum Alexei Kiricenko, prim-secretar al Comitetului Central al 
Partidului Comunist Ucrainean şi membru în Prezidiul PCUS, mareşalul Ciu Te, viceprim- 
ministru al Republicii Populare Chineze şi secretar al Comitetului Central al Partidului 
Comunist Chinez, Dolores Ibârruri, secretar general al Partidului Comunist Spaniol în exil, 
Mâtyâs Râkosi, prim-secretar al Partidului Comunist Ungar şi Todor Jivkov, prim-secretar al 
Comitetului Central al Partidului Comunist Bulgar 116 . Un subcomitet, format din Gheorghiu- 
Dej, Iosif Chişinevschi, Miron Constantinescu şi Leonte Răutu, a pregătit raportul politic al 
Comitetului Central, care nu propunea nici o inovaţie ideologică 117 . 



113 Decizia de a amâna Congresul al II-lea al PMR a fost luată pe la mijlocul anului 1954, în timpul unei şedinţe 
secrete la care au luat parte Gheorghiu-Dej, Gheorghe Apostol, Iosif Chişinevschi şi Mark Borisovici Mitin. 
Aceasta s-a întâmplat cu câteva luni înainte ca hotărârea să fie făcută publică. între timp, pregătirile pentru 
congres au continuat ca şi cum acesta urma să fie organizat, în conformitate cu decizia iniţială, în ultima parte a 
anului 1954. Informaţia privind decizia secretă de a amâna congresul i-a fost oferită lui VT de către dr. Nehama 
Tismineţki, care o aflase de la soţia lui Mitin, cu care se afla în relaţii amicale. 

114 Vezi afirmaţia lui Pavel Ţugui, care susţine că reabilitarea poetului Tudor Arghezi a fost iniţiată de Gheorghe 
Apostol. Contrar celor susţinute de Ţugui în cartea sa Istoria şi limba română în vremea lui Gheorghiu-Dej. 
Memoriile unui fost Şef de Secţie a CC al PMR, Bucureşti, Editura Ion Cristoiu, 1999, reabilitarea lui Arghezi a 
făcut parte din strategia lui Dej de a coopta figuri importante ale intelectualităţii naţionale şi de a evita o 
autentică liberalizare culturală. Această politică a fost pusă la punct de către Dej împreună cu colaboratorul său 
apropiat, Leonte Răutu, şeful direcţiei ideologice şi superiorul direct al lui Ţugui. 

Ghiţă Ionescu, Communism in Rumania, pp. 231-233. 

116 Vezi „News from behind the Iron Curtain", ianuarie 1956, p. 8. 

117 Vladimir Tismăneanu, Stalinism pentru eternitate, p. 178. 

De la eliminarea „deviaţioniştilor de dreapta" în 1952, Gheorghiu-Dej 1-a considerat 
pe Iosif Chişinevschi colaboratorul său cel mai apropiat şi mai devotat. Ca dovadă a acestei 
relaţii speciale stă faptul că sarcina lui Chişinevschi în Secretariat includea şi supravegherea 
cadrelor şi a „organelor speciale" (Securitatea, justiţia, miliţia şi procuratura). Probabil că 
principalul susţinător al lui Ceauşescu în numirea acestuia ca secretar însărcinat cu 
organizaţiile şi aparatul de partid a fost Chişinevschi 118 . 

Noul Birou Politic era compus din toţi membrii vechi, Gheorghiu-Dej, Chivu Stoica, 
Iosif Chişinevschi, Gheorghe Apostol, Alexandru Moghioroş, Emil Bodnăraş, Miron 
Constantinescu şi Constantin Pîrvulescu, la care se adăugau trei noi membri: Petre Borilă, 
Alexandru Drăghici şi Nicolae Ceauşescu 119 . Lui Ceauşescu i-a fost încredinţată prezentarea 
raportului privind statutul partidului, în care acesta a subliniat tradiţionalele teme leniniste 
privind „centralismul democratic" şi „internaţionalismul socialist". Promovarea lui Drăghici a 
fost un semn clar că Ministerul de Interne, adică Securitatea, continua să joace un rol esenţial 
ca „scutul şi sabia" regimului. Cât despre Borilă, acesta era un stalinist înveterat, care fusese 
comisar în Brigăzile Internaţionale în timpul Războiului Civil din Spania şi care avea contacte 
excelente la Moscova. 

Comuniştii români şi Congresul al XX-lea al PCUS 

Schimbările care începuseră după moartea lui Stalin au fost accelerate de Congresul al 
XX-lea al PCUS în timpul acestuia, la 25 februarie 1956, Nikita Hruşciov a denunţat crimele 
lui Stalin referindu-se în special la persecuţia cadrelor de partid şi din guvern, la distrugerea 
Statului Major şi a corpului ofiţeresc al Armatei Roşii, la lipsa de pregătire în faţa atacului lui 
Hitler din iunie 1941 etc. Aceste fapte fuseseră făcute publice de multă vreme de către Troţki, 
Boris Souvarine, Bertram Wolfe şi de către alţi antistalinişti, şi erau binecunoscute în 
Occident. Noutatea consta în faptul că atrocităţile lui Stalin (în realitate, numai o parte dintre 
ele, din moment ce Hruşciov nu a amintit de ororile colectivizării, de farsele judiciare din anii 
1930, inclusiv de cele trei procese spectacol de la Moscova, sau de exterminarea foştilor 
membri ai Comitetului Antifascist Evreiesc) nu mai fuseseră recunoscute din perspectiva 
oficială comunistă. însă Hruşciov - care, în poziţia sa de prim-secretar al Comitetului Central 
al PCUS, reprezenta instanţa cu cea mai mare autoritate a comunismului mondial - a denunţat 
păcate care erau teoretic de neiertat din punctul de vedere leninist. 

în „raportul secret" (scris de o comisie condusă de veteranul ideolog al partidului Piotr 
Pospelov), Hruşciov a recunoscut şi existenţa, îndelung negată, a „testamentului" lui Lenin, 
care avertiza partidul în privinţa lui Stalin. Ceea ce liderii sovietici s-au limitat să denumească 
drept „cult al personalităţii" lui Stalin era însă consecinţa tragică, dar logică a unui sistem 
inuman, bazat pe instituţii despotic-autoritare, ostile structural regulilor democraţiei 
tradiţionale, a unei ordini sociale în care teroarea ideologică şi poliţienească reprezentau 
principala sursă de legitimare politică şi reproducere economică, politică, socială şi 
culturală 120 . Congresul al XX-lea al PCUS a afectat dramatic relaţiile Moscovei cu sateliţii 
săi. Atacând modul în care Stalin condusese PCUS, Hruşciov a pus implicit sub semnul 
întrebării supremaţia Moscovei în cadrul mişcării internaţionale şi multe dintre partidele 



118 Când Chişinevschi şi-a sărbătorit a 50-a aniversare în 1956, Ceauşescu a fost unul dintre foarte puţinii 
membri ai elitei comuniste invitaţi să ia parte la o reuniune particulară specială ce s-a desfăşurat la reşedinţa 
celui care ocupa atunci poziţia a doua în ierarhia partidului. Cuplurile Ceauşescu şi Chişinevschi obişnuiau să 
facă împreună lungi plimbări pe jos prin Parcul Herăstrău (pe atunci Parcul Stalin), aflat într-una dintre cele mai 
selecte zone rezidenţiale ale Bucureştiului. Desigur, ca în toate vânătorile staliniste de vrăjitoare, după eliminarea 
lui Chişinevschi, Ceauşescu a fost primul care şi-a denunţat fostul protector. 

Ghiţă Ionescu, Communism in Rumania, pp. 240-241. 

Vezi Vladimir Tismăneanu, The Crisis of Marxist Ideology in Eastern Europe. The Poverty of Utopia, 
London, Routledge, 1988 şi Kolakowski, Main Currents of Marxism, voi. 3, The Breakdown. 

comuniste - chinez, francez, italian, albanez şi român - au început să pună sub semnul 
întrebării politicile sovietice. 

Delegaţia română la Congresul al XX-lea a fost condusă de Gheorghiu-Dej şi i-a 
inclus pe Miron Constantinescu, Iosif Chişinevschi şi Petre Borilă 121 . Delegaţia nu avea cum 
să prevadă că fusese pregătită o bombă precum discursul lui Hruşciov. Evident, Gheorghiu- 
Dej nu a fost deloc încântat de criticile aduse lui Stalin. După afirmaţiile lui Constantinescu, 
Gheorghiu-Dej a fost profund deranjat de revelaţiile din raportul secret al lui Hruşciov. 
Consternarea lui Gheorghiu-Dej faţă de iniţiativa antistalinistă a liderului sovietic poate fi 
considerată ca primul stadiu al disputei româno- sovietice. Ca urmare, Gheorghiu-Dej a 
început să-i curteze pe chinezi. După 1956, în ce priveşte atitudinea faţă de Stalin şi 
destalinizare, comuniştii români aveau mai multe în comun cu China lui Mao sau cu Albania 
lui Hodja decât cu Polonia lui Gomulka. Totuşi, Gheorghiu-Dej şi-a folosit aptitudinile de 
manipulator pentru a îmbunătăţi relaţiile ţării sale cu Iugoslavia, pe ai cărei lideri îi 
stigmatizase la întrunirea Cominformului din noiembrie 1949 ca fiind „o bandă de asasini şi 
spioni". 

La Moscova, la sfârşitul acelui februarie 1956, Gheorghiu-Dej şi însoţitorii săi se aflau 
în stare de şoc: fostul lor idol fusese defăimat de către succesorii săi, iar interpretarea 
stalinistă a leninismului, elogiată pe vremuri, fusese denunţată ca fiind falsă. Stalin a fost 
criticat nu numai pentru încălcări grosolane ale legalităţii socialiste, dar şi pentru că a fost un 
aventurier în relaţiile internaţionale. Congresul al XX-lea a cerut întoarcerea la leninismul 
„creativ", considerat ca fiind opus rigidităţii şi sterilităţii simplistei dogme jdanoviste. 

Pe baza unor afirmaţii ulterioare şi a mărturisirilor spontane, în special a revelaţiilor 
din timpul Plenarei Comitetului Central din noiembrie-decembrie 1961, membrii delegaţiei 
române la Congresul al XX-lea îşi petreceau serile jucând domino şi încercând să-şi dea 
seama ce se întâmpla la vârful partidului sovietic. Când a fost informat despre raportul secret 
al lui Hruşciov, Miron Constantinescu a luat o atitudine distantă, pretinzând că avea nevoie de 
timp ca să studieze cu atenţie documentele, în loc să-şi piardă timpul cu bârfe mărunte sau la 
masa de joc împreună cu Gheorghiu-Dej. După cum îşi va aminti în prefaţa volumului de 
scrieri ale lui Palmiro Togliatti, traduse în limba română în anii 1970, Constantinescu a purtat 
la vremea respectivă câteva conversaţii cu liderul italian. (Togliatti a fost cel care, într-un 
faimos interviu dat în 1956 revistei „Nuovi argumenti", a cerut o adâncire a criticii aduse de 
Hruşciov lui Stalin de la nivelul psiho-personal la cel structural-instituţional .) Această 
atitudine distantă, extrem de precaută, pe care Constantinescu a avut-o la Moscova a 
reprezentat pentru Gheorghiu-Dej primul semnal că Miron Constantinescu încerca să se 
disocieze de vechea conducere şi să-şi creeze o platformă personală hruşciovistă. 

După Congresul al XX-lea al PCUS, liderii comunişti români erau dezorientaţi, 
traumatizaţi şi indignaţi. Fostul lor idol fusese demascat ca un criminal paranoic şi ca o 
nulitate din punct de vedere militar: întreaga lor lume se prăbuşea. Oricare ar fi fost 
sentimentele sale faţă de Hruşciov înainte de februarie 1956, este evident că, din acel moment 
înainte, Gheorghiu-Dej nu a mai avut nici un fel de încredere în prim-secretarul sovietic. 
Pentru el, ca şi pentru Maurice Thorez, Antonin Novotny şi Walter Ulbricht, ridiculizarea 
mitului lui Stalin a reprezentat o imensă greşeală strategică şi ideologică, un dar ceresc pentru 
propaganda imperialistă şi o concesie făcută „revizionismului decadent" titoist. 



121 Pentru detalii suplimentare privind discuţiile dintre membrii delegaţiei PCR, vezi Paul Sfetcu, 13 ani în 
anticamera lui Dej, Bucureşti, Editura Fundaţiei Culturale Române, 2000, pp. 273-274. Cam în această perioadă, 
Dej a stabilit o relaţie foarte apropiată cu Petre Borilă, pe care 1-a inclus în cercul său intim, acolo unde se 
discutau cele mai secrete probleme şi se luau deciziile cruciale. 

122 Pentru interviul lui Togliatti, 9 domande sullo Stalinismo, vezi Russian Institute, Columbia University, The 
Anti-Stalin Campaign and International Communism, New York, Columbia University Press, 1956, pp. 97-139. 

După ce au citit textul complet al raportului secret al lui Hruşciov, participanţii români 
la Congresul al XX-lea trebuiau să hotărască cum să discute aceste documente cu restul 
conducerii PMR. Din moment ce noua linie a Kremlinului îl ameninţa personal, Gheorghiu- 
Dej a trebuit să amâne dezbaterile care ameninţau să ia naştere la nivelul conducerii de partid, 
în consecinţă, el a invocat criza din Partidul Comunist Grec şi implicarea sa, timp de o lună, 
în luptele interne din acel partid, pretinzând că nu avusese posibilitatea să prezideze discuţiile 
interne din PMR referitoare la lecţiile Congresului al XX-lea. Dej încerca să câştige timp, 
ducându-i cu vorba pe diverşii membri ai Biroului Politic, evaluând atitudinile acestora şi 
calculând strategia optimă în vederea discuţiilor iminente. în această privinţă, el conta pe 
sprijinul lui Gheorghe Apostol, Chivu Stoica, Alexandru Moghioroş, Petre Borilă, Emil 
Bodnăraş, Alexandru Drăghici şi avea motive să spere la sprijinul lui Nicolae Ceauşescu. 
Sofismele dialectice ale lui Leonte Răutu îi puteau servi la camuflarea eforturilor de a preveni 
destalinizarea din punct de vedere ideologic. 

în cele din urmă, în martie- aprilie 1956, au avut loc o serie de întâlniri ale Comitetului 
Central pentru informarea cadrelor de la vârf despre Congresul al XX-lea. La aceste sesiuni 
bine orchestrate, fiecărui membru al eşalonului comunist suprem i se cerea să se angajeze în 
cunoscuta practică leninistă a criticii şi autocriticii. La plenara din 23-25 martie, Gheorghiu- 
Dej a prezentat o dare de seamă a Biroului Politic, în care 1-a criticat pe Stalin şi cultul 
personalităţii acestuia, deşi raportul secret nu a fost menţionat explicit. 

Cât despre stalinismul din propriul său partid, Gheorghiu-Dej a vorbit despre staliniştii 
români fără a pronunţa nume şi a insistat asupra faptului că PMR îi eliminase încă din 1952, 
insinuând că singurii stalinişti din România fuseseră Pauker, Luca şi Georgescu, şi că el, 
Gheorghiu-Dej, avea meritul de a fi declanşat cu curaj o destalinizare avânt la lettre, cu mult 
înainte de Congresul al XX-lea. Dej a subliniat că Congresul al II-lea al PMR marcase o nouă 
etapă deoarece fusese stabilită o conducere colectivă, iar centralismul democratic guverna 
acum viaţa internă de partid. Pe scurt, jocul lui Gheorghiu-Dej a fost să invoce lupta împotriva 
„moscoviţilor" epuraţi ca argument al propriului comportament politic „corect anticipat". 
Comparativ cu alte partide est-europene, a susţinut Gheorghiu-Dej, conducerea PMR a reuşit 
să evite cele mai grave excese asociate cu cultul personalităţii lui Stalin. Rectificările necesare 
fuseseră deja făcute în principiu ca urmare a epurărilor îndreptate împotriva lui Pauker. Nu s-a 
spus absolut nimic despre Foriş, Koffler şi Pătrăşcanu, care fuseseră lichidaţi cu toţii din 
ordinul lui Gheorghiu-Dej, sau despre tratamentul arbitrar aplicat lui Luca, Anei Pauker, lui 
Teohari Georgescu şi multor altor activişti ai partidului. 

La această plenară, Iosif Chişinevschi şi Miron Constantinescu, amândoi membri ai 
delegaţiei la Congresul al XX-lea, fiecare din motive foarte diferite, au pus sub semnul 
întrebării autoritatea lui Gheorghiu-Dej, astfel încât întâlnirea s-a transformat într-o dezbatere 
adevărată 123 . Acesta este motivul pentru care, dintre toate documentele acestei plenare, a fost 
publicat numai raportul lui Gheorghiu-Dej asupra Congresului al XX-lea (chiar şi acesta fiind 
reprodus într-o variantă cosmetizată). Constantinescu, susţinut de Chişinevschi, a pledat 
pentru o „regenerare" a partidului în spiritul liniei antistaliniste promovate de Hruşciov. Cei 
doi au invocat sloganul Congresului al XX-lea referitor la „revenirea la normele leniniste ale 
vieţii interne de partid" pentru a slăbi poziţia lui Gheorghiu-Dej şi a restructura conducerea 
partidului. Constantinescu a criticat şi Securitatea, inclusiv faptul că poliţia secretă opera în 
ministere fără ca funcţionarii superiori să fie consultaţi, nici măcar atunci când aceştia, ca în 
cazul lui, erau membri ai Biroului Politic. 

Gheorghiu-Dej a răspuns criticilor lui Constantinescu şi Chişinevschi admiţând că 
existase într-adevăr un cult al personalităţii în PMR, dar a afirmat că acesta luase sfârşit odată 



123 Pentru punctul de vedere al lui Gheoghe Apostol, cel mai înflăcărat susţinător al lui Gheorghiu-Dej, în timpul 
şedinţei Biroului Politic al CC al PMR din 3, 4, 6, 12 aprilie 1956, vezi „Sfera Politicii", nr. 27, aprilie 1995, p. 
39. 

cu eliminarea lui Pauker, Luca şi Teohari. După 1952, au pretins Gheorghiu-Dej şi susţinătorii 
săi, a fost reinstalată conducerea colectivă 124 . Mai târziu, la Plenara Comitetului Central din 
noiembrie 1961, Gheorghiu-Dej a susţinut din nou, secondat de o cohortă de sicofanţi, că 
viaţa normală de partid începuse numai după 1952 şi că acest lucru s-a datorat în primul rând 
lui Gheorghiu-Dej însuşi. 

Cei doi oponenţi ai lui Gheorghiu-Dej l-au atacat pe acesta din motive diferite. în 
cazul lui Chişinevschi era vorba de oportunism. Un adevărat susţinător al liniei Moscovei, 
indiferent de meandrele acesteia, el a prins ocazia de a-1 submina pe Gheorghiu-Dej şi de a 
poza în luptător pentru democraţie intrapartinică. Deoarece se părea că Hruşciov dirija 
evoluţiile de la Moscova, Chişinevschi a crezut că o reevaluare critică a epurărilor staliniste 

' 1 9S 

din România era inevitabilă . 

La rândul său, Constantinescu s-a gândit că el era cel destinat să promoveze o nouă 
linie politică în România şi a sperat să-1 detroneze pe Gheorghiu-Dej. La următoarea şedinţă a 
Biroului Politic el 1-a atacat direct pe Gheorghiu-Dej spunând că, deşi recunoştea meritele 
primului secretar, dorea să sublinieze defectele acestuia, considerând că lipsa de până atunci a 
unei atitudini critice faţă de Gheorghiu-Dej reprezenta o poziţie greşită, neleninistă 126 . 
Constantinescu a crezut că putea conta pe sprijinul intelectualilor din partid, precum şi pe cel 
al unor figuri culturale principale, care fuseseră marginalizate după preluarea puterii de către 
comunişti. 

în acel moment, situaţia din ţară era fluidă. Membrii de partid, în special cei din 
aparatul ideologic, discutau despre nevoia de a stabili responsabilitatea pentru erori strategice 
ca proiectul Canalului Dunăre-Marea Neagră, epurarea grupului Pauker-Luca, marginalizarea 
veteranilor din partid, sufocarea libertăţii de creaţie, interpretarea dogmatică a istoriei 
naţionale şi rusificarea impusă culturii române şi sistemului de educaţie. Activiştii români 
care studiau în şcolile sovietice pentru elita de partid erau conştienţi de implicaţiile raportului 
secret şi de efectele acestuia asupra celorlalte ţări ale blocului estic. în cercuri restrânse aveau 
loc „discuţii neoficiale" (ulterior criticate şi pedepsite ca fiind „discuţii neprincipiale"). Era o 
perioadă în care liberalizarea se strecura pe nesimţite în partid. Studenţii erau din ce în ce mai 
critici faţă de ideologia oficială, iar informaţiile despre liberalizarea din Polonia şi Ungaria se 
răspândeau în centre intelectuale majore ca Bucureşti, Cluj şi Timişoara. 

Principalii oameni de încredere şi susţinători ai lui Gheorghiu-Dej erau Gheorghe 
Apostol, Emil Bodnăraş, Alexandru Moghioroş şi Petre Borilă. încercarea lui Constantinescu 
de a-1 câştiga de partea sa pe Moghioroş a eşuat: Moghioroş, care înainte îi trădase pe Vasile 
Luca şi pe Ana Pauker, s-a dus imediat să-1 informeze pe Gheorghiu-Dej despre formarea unei 
„platforme antipartinice". Chişinevschi 1-a abordat pe Constantin Pîrvulescu, care îl dispreţuia 
pe Gheorghiu-Dej, şi a încercat să-1 convingă să participe la condamnarea primului secretar 
pentru abuzurile care avuseseră loc. Pîrvulescu nu a înţeles că propunerea lui Chişinevschi 
echivala cu eliminarea lui Gheorghiu-Dej sau a pretins că nu pricepuse mesajul cu claritate. 
Faptul că a omis să raporteze despre abordarea sa de către Chişinevschi şi invitaţia de a 
„discuta trecutul în lumina direcţiei leniniste impuse de Congresul al XX-lea" îl va costa 
scump. La Plenara Comitetului Central din iunie 1957, Pîrvulescu a fost sever criticat, la 
Congresul al IlI-lea al PMR din 1960 şi-a pierdut locul din Biroul Politic, iar la plenara din 
noiembrie-decembrie 1961 a fost atacat pentru miopie politică şi oportunism. 



124 Vladimir Tismăneanu, Stalinism pentru eternitate, p. 182. 

125 Evaluarea pe care am făcut-o cu privire la motivele lui Chişinevschi de a lansa un atac împotriva lui 
Gheorghiu-Dej a fost confirmată, de fapt, de către fiul său, Gheorghe Chişinevschi, în articolul intitulat Iosif 
Chişinevschi şi PMR-ul în anii cincizeci, în „Alergătorul de la Marathon", nr. 4, 1989, pp. 191-199. 

126 Vezi stenograma şedinţei Biroului Politic al CC al PMR din 3, 4, 6, 12 aprilie 1956, în „Sfera Politicii", nr. 
25, februarie 1995, p. 18. 

Rivalitatea dintre Ceauşescu şi Drăghici a început să se manifeste în timpul acestor 
şedinţe din primăvara lui 1956, când viitorul secretar general a încercat să se prezinte ca un 
liberal, atacând brutalitatea poliţiei secrete comandate de Drăghici. Rolul lui Ceauşescu în 
aceste dezbateri politice a fost echivoc. El a adoptat o poziţie „liberală", criticându-1 pe 
Drăghici şi poliţia secretă pentru „inadmisibila practică de a ignora controlul partidului asupra 
organelor de securitate" 127 . Pe de altă parte, a subliniat că raportul lui Hruşciov la Congresul 
al XX-lea menţionase şi meritele lui Stalin, nu numai în desăvârşirea revoluţiei şi construirea 
socialismului, dar şi în lupta împotriva troţkiştilor şi a buhariniştilor. „Nu există printre noi 
nici unul care să nu fi citit ceva din operele lui şi să nu fi învăţat ceva din ele", a spus 

Ceauşescu . 

Discuţiile din Biroul Politic din perioada martie- aprilie 1956 au dus la decizia de a 
menţine un control strict asupra dezbaterile de masă cu membrii de partid în privinţa 
destalinizării lui Hruşciov. Toţi membrii Biroului Politic au fost instruiţi să se opună 
tendinţelor revizioniste şi „liberal-anarhice". Leonte Răutu a fost însărcinat să orienteze 
propaganda în aşa fel încât să ascundă adevăratele implicaţii ale campaniei de destalinizare a 
lui Hruşciov. S-a subliniat faptul că partidul român respinsese de la început „excesele" 
huliţilor „moscoviţi" Pauker, Luca şi Georgescu. Originile stalinismului naţional se găsesc în 
aceste reacţii la Congresul al XX-lea al PCUS. 

Ecourile destalinizării printre intelectuali 

Pentru conducerea PMR, efectele Congresului al XX-lea asupra celorlalte ţări din 
blocul estic au reprezentat argumente pentru înăsprirea politicii interne şi evitarea a ceea ce 
maşina propagandistică a lui Leonte Răutu numea „stihia liberalist-mic-burgheză". Iritaţi de 
destalinizare, liderii comunişti români s-au opus încercărilor de a slăbi „vigilenţa ideologică". 
S-a decis ca să aibă loc şedinţe în fiecare organizaţie de partid pentru a discuta documentele 
Congresului al XX-lea. 

Şedinţa din 22 mai 1956, în care documentele congresului au fost prezentate aparatului 
de partid din raionul „I. V. Stalin", în care locuiau cei mai mulţi dintre conducătorii 
comunişti, a fost orchestrată în aşa fel încât să fie compromisă linia aparent „moderată" 
adoptată de Constantinescu şi să fie zdrobită orice ambiţie de a introduce o politică de 
„democratizare" culturală şi ideologică în România. 

în mod paradoxal, atacul împotriva despotismului stalinist a venit din partea lui 
Alexandru Jar, un scriitor mediocru, promotor al realismului socialist. De fapt, a fost însuşi 
Gheorghiu-Dej - care îl cunoştea pe Jar din închisoare şi folosea încă numele lui evreiesc real, 
Paşchela - cel care, atunci când Jar i s-a plâns în legătură cu dictatura partidului asupra 
literaturii şi artei, îl încurajase pe acesta să-şi exprime nemulţumirea în mod public. 
Provocarea a reuşit. Jar a fost convins că Gheorghiu-Dej chiar dorea ca el să iniţieze o 
dezbatere asupra abuzurilor staliniste. în realitate, alegerea lui Jar - care beneficiase absolut 
nemeritat de o poziţie proeminentă în lumea literară - pentru a susţine libertatea de gândire şi 
de exprimare arată cât de bine stăpâneau Gheorghiu-Dej şi Răutu arta manipulării politice. 
Puţini scriitori erau mai dispreţuiţi de către colegii lor decât era Jar pentru rolul său în 
excesele propagandistice din perioada stalinistă. A-l pune să se prezinte ca vocea 
„liberalizării" făcea subiectul în sine ridicol în fata majorităţii scriitorilor români, care îl 

percepeau astfel ca pe o dispută de familie între stalinişti . 



Vezi Nicolae Ceauşescu, Cuvântare la consfătuirea cu activul de partid al municipiului Bucureşti din 26 
aprilie 1968, în România pe drumul făuririi societăţii socialiste multilateral dezvoltate. Rapoarte, cuvântări, 
articole, ianuarie 1968-martie 1969, Bucureşti, Editura Politică, 1969, p. 178; vezi şi Dennis Deletant, 
Ceauşescu and the Securitate. Coercion and Dissent in România, 1965-1989, Armonk, N.Y., M. E. Sharpe, 
1995. 

128 Vladimir Tismăneanu, Stalinism pentru eternitate, p. 184. 

129 Ibidem, p. 185; vezi şi Petre Pandrea, în Memoriile mandarinului valah, p. 86, pp. 556-557, pp. 561-562. 

Scopul acestei înscenări era acela de a compromite facţiunea care ar fi putut insista 
pentru „liberalizare". Faptul că lui Jar îi lipsea credibilitatea pentru a-şi susţine acuzaţiile 
împotriva lui Gheorghiu-Dej nu însemna că el nu avea dreptate. Dimpotrivă, tocmai pentru că 
folosea jargonul de partid, pe care îl împăna cu referinţe la ideologia marxist- leninistă, atacul 
său, ca şi cel al celorlalţi scriitori care l-au susţinut (toţi de origine evreiască, toţi foşti 
stalinişti înfocaţi), a fost un asalt asupra monopolului ideologic al partidului. Constantinescu, 
care se afla la Cluj, a fost chemat înapoi din ordinul lui Gheorghiu-Dej pentru a participa la 
şedinţă. Prezenţa sa era indispensabilă pentru discreditarea „tendinţelor intelectualist- 
liberaliste" ale lui Jar. El, Gheorghiu-Dej şi Răutu, care în mod normal nu ar fi participat la o 
şedinţă a activiştilor de partid de la un nivel ierarhic atât de scăzut, au fost totuşi prezenţi la 
aceasta şi l-au anatemizat pe Jar. Publicarea discursurilor lor a fost, de asemenea, senzaţională 
prin faptul că au insistat asupra deciziei partidului de a pune capăt tuturor abuzurilor 
staliniste 130 . 

La şedinţa organizaţiei de partid a scriitorilor din 29 mai 1956, Alexandru Jar şi cei 
doi susţinători ai săi, dramaturgul Mihail Davidoglu şi criticul literar Ion Vitner, au fost 
criticaţi fără milă 131 . Nici un scriitor nu i-a luat apărarea lui Jar atunci când s-a luat decizia să 
fie exclus din partid. Nu a crezut nimeni că Jar putea să se fi îndoit în credinţa lui şi că era 
posibil ca acest fost zelot comunist - a cărui soţie, Olga Bancic, o eroină a Rezistenţei 
Franceze, fusese decapitată de Gestapo - să fi înţeles, în sfârşit, că stalinismul reprezenta un 
dezastru moral şi să fi avut o criză de conştiinţă. 

în timp ce scriitorii din Polonia şi Ungaria începuseră să se afirme ca un grup 
autonom, cu interese şi scopuri bine definite, în România exista un calm relativ. Cel puţin în 
sfera publică, nimic nou nu părea să se întâmple pe frontul românesc. Intelectualii polonezi şi 
maghiari îşi câştigaseră drepturile după conflicte repetate cu aparatul ideologic, ceea ce, 
având în vedere formele virulente ale stalinismului din acele ţări, nu fusese deloc uşor. 
Fiecare concesie a fost câştigată prin rezistenţă unită şi prin exprimarea publică a solidarităţii. 
Departe de a încerca să-şi sincronizeze acţiunile cu cele ale colegilor lor maghiari şi polonezi, 
care se aflau în avangarda luptei antitotalitare, scriitorii români erau fericiţi de foarte mica 
marjă de libertate care li s-a oferit după moartea lui Stalin. 

Stratagema lui Gheorghiu-Dej de a identifica ofensiva antistalinistă cu numele 
compromise ale lui Alexandru Jar, Mihail Davidoglu şi Ion Vitner a dat astfel roade. Cu 
excepţia unui grup relativ restrâns de adevăraţi intelectuali de stânga (Petru Dumitriu, A. E. 
Baconsky, Geo Dumitrescu, Eugen Jebeleanu, Geo Bogza, Paul Georgescu, N. Tertulian, 
Mihail Petroveanu, Gheorghe Haupt şi Ov. S. Crohmălniceanu), foarte puţini erau capabili să 
înţeleagă miza reorganizărilor care aveau loc în 1956. Cu toate acestea, nici unul dintre ei nu 
şi-a exprimat public solidaritatea cu revolta intelectualilor maghiari. Romancierul Petru 
Dumitriu a fost printre primii care au criticat Revoluţia Maghiară în paginile săptămânalului 
Uniunii Scriitorilor din România. 

Leonte Răutu, care, după înlocuirea lui Iosif Chişinevschi în 1952, a devenit şeful 
propagandei, a simulat o „deschidere" ideologică şi a reuşit să înăbuşească în faşă orice 
liberalizare. Primul Congres al Scriitorilor din 18-24 iunie 1956 - care a fost manipulat de 
Răutu şi de zelosul său subaltern, poetul stalinist Mihai Beniuc - a reafirmat principiul 
potrivit căruia arta şi literatura trebuiau să urmeze directivele partidului 132 . 



130 Vezi dezbaterea activului comitetului raionului I. V. Stalin, Bucureşti al Partidului Muncitoresc Român în 
„Scânteia", 23 mai 1956. 

131 Pentru raportul privind această şedinţă, vezi „Scânteia", 1 iunie 1956. Pentru o analiză a cazului Jar, vezi şi 
„News from behind the Iron Curtain", iulie 1956, pp. 54-55. 

132 Vezi Referat prezentat de Direcţia de Propagandă şi Cultură prin care se aprobă proiectul de salut al CC al 
PMR adresat Congresului Uniunii Scriitorilor din RPR în Gheorghe Buzatu, Mircea Chiriţoiu (editori), 
Agresiunea comunismului în România, pp. 236-240. Documentul era semnat de Leonte Răutu şi, dincolo de 

S-au făcut anumite concesii, cum ar fi reintegrarea unor valori culturale în circuitul 
public. Operele poeţilor Octavian Goga, George Bacovia şi Tudor Arghezi, precum şi cele ale 
romancierilor Liviu Rebreanu şi Camil Petrescu, au fost reintroduse în circulaţie. Birocraţia 
de partid a încercat să cultive mitul respectului faţă de valorile fundamentale ale trecutului, 
trecând sub tăcere faptul că purta răspunderea pentru abuzurile faţă de aceste valori. Ruptura 
cu stalinismul rigid şi reabilitarea istoriei naţionale s-au produs în România din încercarea 

oportunistă a elitei partidului de a ascunde refuzul de a înfăptui o destalinizare reală . Mai 
mult, regimul a încercat să-i atragă pe intelectualii români importanţi aflaţi în exil, cum ar fi 
Mircea Eliade şi Emil Cioran 134 . 

Atraşi de falsa destalinizare înscenată de partid, intelectualii români au capitulat 
înainte de a porni lupta. Editorialele „Gazetei Literare" şi ale „Vieţii Româneşti" din epocă 
ilustrează exact această strategie de voluntară supunere etică şi abdicare politică. Urmând 
directivele comisarilor ideologici, reprezentanţii elitei intelectuale oficiale au anatemizat 
„spiritul liberalist", ispita „revizionistă" şi alte asemenea „halucinaţii" mic -burgheze. Anul 
1956 - momentul în care a putut fi pusă pentru prima dată sub semnul întrebării şi în mod 
direct ordinea leninistă şi când se putea merge în direcţia tendinţei internaţionale de reînnoire 
a idealurilor radical-democratice - a fost un eşec pentru cultura română postbelică. A fost 
ceea ce francezii numesc un moment manque, o ocazie ratată. 

Intelectualii români nu au înţeles că modestele libertăţi oferite în 1956 nu se datorau 
bunăvoinţei gardienilor ideologici, ci fricii lor. Exact acesta a fost motivul pentru care, odată 
ce punctul culminant al „dezgheţului" trecuse, a fost declanşat un nou val de represiune, iar 
cel mai greu loviţi au fost chiar intelectualii. Dacă mai era nevoie de încă o lecţie amară cu 
privire la etica înşelătoare a comunismului românesc, aceasta a fost dată după 1958, când 
mulţi intelectuali importanţi au fost trimişi în judecată 135 . 

Cazul Jar, epurarea Uniunii Scriitorilor, tiradele antirevizioniste din presa literară 
românească şi diatribele furioase ale lui Mihai Beniuc împotriva manifestelor umaniste ale 
intelectualilor maghiari şi polonezi ilustrează particularitatea reacţiei elitei politice româneşti 
faţă de procesul de destalinizare care se desfăşura în celelalte state comuniste. Denunţarea 
poetului Nicolae Labiş la Congresul Tinerilor Scriitori şi perfidul atac al lui Mihai Beniuc, 
regizat de Leonte Răutu, erau în mod evident privite ca avertismente pentru calmarea 
pasiunilor radicale 136 . 

Totuşi, spre deosebire de intelectualii din Ungaria şi Polonia, ceea ce le-a lipsit 
intelectualilor români în 1956 a fost susţinerea din partea unei facţiuni reformiste de la vârful 
birocraţiei de partid. în timp ce ungurii puteau conta pe Imre Nagy şi pe tovarăşii săi, iar 

mesaj - se menţiona clar faptul că realismul socialist oferea o paletă largă de genuri şi stiluri pentru dezvoltarea 
creativităţii scriitorilor - conţinea şi o listă a celor care urmau să fie aleşi în conducerea Uniunii Scriitorilor. 

133 Cu privire la încercările de rescriere a istoriei României în perioada poststalinistă, vezi Pavel Ţugui, Istoria şi 
limba română în vremea lui Gheorghiu-Dej, ed. cit. 

134 Marieta Sadova, o regizoare de teatru care, în perioada interbelică, făcuse parte din acelaşi cerc de intelectuali 
cu Mircea Eliade şi Emil Cioran, dar care rămăsese în România după război şi fusese cooptată ulterior de către 
regimul comunist, a fost trimisă la Paris să stabilească legătura cu aceştia. Deşi i-a fost cerut de către Constanţa 
Crăciun, pe atunci ministru al Culturii, şi de către Pavel Ţugui, şeful secţiei culturale a Comitetului Central între 
1956 şi 1960, acest fapt a fost folosit ulterior împotriva sa într-un proces din februarie 1960, în care a fost 
implicat un grup mai mare de intelectuali; vezi Pavel Ţugui, Istoria şi limba română în vremea lui Gheorghiu- 
Dej, ed. cit. şi Stelian Tănase, Anatomia mistificării 1944-1989, Bucureşti, Editura Humanitas, 1997. 

135 Pentru procesul unui important grup de intelectuali proeminenţi, din care au făcut parte filosoful Constantin 
Noica, scriitorii Constantin Pillat, Al. O. Teodoreanu, Sergiu Al. George, Alexandru Paleologu, Nicolae 
Steinhardt şi Arşavir Acterian, vezi Documente ale procesului C. Noica, C. Pillat, Al. Paleologu, A. Acterian, S. 
Al-George, Al. O. Teodoreanu, Bucureşti, Editura Vremea, 1996. Vezi şi Stelian Tănase, Anatomia mistificării. 

136 Printre cei care au criticat sufocarea intelectualităţii în perioada stalinistă a fost şi Nicolae Labiş. Atacat de 
Mihai Beniuc, care fusese manipulat de către Leonte Răutu, Labiş a continuat să publice poezii care arătau 
dezamăgire faţă de stalinism şi cereau o înnoire a socialismului în România, cum ar fi Legenda pasiunii defuncte. 
Informaţii oferite de Tita Chiper-Ivasiuc. 

polonezii pe Wladyslaw Gomulka şi pe grupul său, puţinii scriitori rebeli din România nu 
aveau asemenea protectori. Lucreţiu Pătrăşcanu fusese ucis în aprilie 1954, iar Miron 
Constantinescu era prea izolat în conducerea PMR pentru a deveni promotorul unei campanii 
antistaliniste. Exista o anumită frămîntare în rândurile vechii gărzi a partidului, dar nici un 
efort colectiv nu a reuşit vreodată să pună într-adevăr în pericol controlul staliniştilor asupra 
puterii. 

Efectele Revoluţiei maghiare 

Evenimentele din 1956, Revoluţia maghiară şi eforturile pentru liberalizare din 
Polonia i-au exasperat pe discipolii est-europeni ai lui Stalin, inclusiv pe Gheorghiu-Dej şi pe 
subordonaţii săi. în octombrie 1956, agăţându-se cu disperare de putere, Gheorghiu-Dej a 
încercat să-şi consolideze prestigiul prin normalizarea şi îmbunătăţirea relaţiilor cu Iugoslavia 
lui Tito. Ca şi stalinistul maghiar Erno Gero, succesorul lui Mâtyâs Râkosi, Gheorghiu-Dej a 
crezut că putea convinge conducerea iugoslavă de bunele sale intenţii. Acelaşi om care citise 
la întrunirea Cominformului din 1949 scandalosul raport intitulat Partidul Comunist din 
Iugoslavia în mâinile unor asasini şi spioni nu s-a sfiit să cerşească iertarea celor pe care îi 
jignise. 

Revoluţia maghiară a început cu o demonstraţie de masă la Budapesta, pe data de 23 
octombrie 1956. Conducerea de partid din România, inclusiv Gheorghiu-Dej, se afla în acel 
moment în Iugoslavia şi s-a întors la Bucureşti pe 28 octombrie. Până la revenirea lor, 
şedinţele Biroului Politic au fost prezidate de Gheorghe Apostol, iar singurele măsuri 
substanţiale luate au constat în întărirea controlului graniţelor României cu Ungaria şi în 
trimiterea unor activişti importanţi în judeţele din Transilvania 137 . După întoarcerea lui 
Gheorghiu-Dej din Iugoslavia, s-a format un comandament - condus de viceprim-ministrul 
Emil Bodnăraş, din care făceau parte ministrul de interne, Alexandru Drăghici, ministrul 
forţelor armate, Leontin Sălăjan, şi secretarul Comitetului Central, Nicolae Ceauşescu - care a 
fost autorizat să ia toate măsurile necesare şi care putea ordona trupelor de securitate să 
deschidă focul dacă era cazul 138 . 

La graniţa româno-maghiară au fost masate trupe sovietice pregătite pentru o acţiune 
poliţienească. Conducerea română nu se temea de iredentism teritorial, ci de marxismul 
revizionist al noii conduceri de la Budapesta 139 . Pentru Gheorghiu-Dej, pericolul principal 
consta în efectul contagios al experimentului pluralist iniţiat de reformiştii de la Budapesta. 
Dând dovadă de un oportunism cinic, regimul lui Gheorghiu-Dej a stabilit iniţial contacte cu 
guvernul legal al lui Imre Nagy, dar apoi, la începutul lui noiembrie, după a doua intervenţie a 
Moscovei la Budapesta, şi-a proclamat solidaritatea cu guvernul marionetă al lui Jânos 
Kâdâr 140 . 

Gheorghiu-Dej a vizitat în secret Budapesta imediat după cea de-a doua intervenţie 
sovietică, fiind acompaniat de poetul Mihai Beniuc şi de Valter Roman, un veteran 



137 Vezi stenograma şedinţei Biroului Politic al CC al PMR din 24 octombrie 1956, în Corneliu-Mihail Lungu, 
Mihai Retegan (editori), 1956 - Explozia. Percepţii române, iugoslave şi sovietice asupra evenimentelor din 
Polonia şi Ungaria, Bucureşti, Editura Univers Enciclopedic, 1996, pp. 74-78. 

138 Vezi stenograma şedinţei Biroului Politic al CC al PMR din 30 octombrie 1956, în Corneliu-Mihail Lungu şi 
Retegan (editori), 1956 - Explozia, pp. 143-145. 

139 De fapt, guvernul revoluţionar de la Budapesta nu a făcut declaraţii iredentiste; vezi Paul E. Zinner, National 
Communism and Popular Revolt. A Selection of Documents on Events in Poland and Hungary, February - 
November, 1956, New York, Columbia University Press, 1956, pp. 398-484. 

140 Din delegaţia PMR trimisă la Budapesta au făcut parte, printre alţii, Aurel Mălnăşan şi Valter Roman. Vezi 
stenograma şedinţei din 2 noiembrie 1956 cu tov. Aurel Mălnăşan şi Valter Roman, în Corneliu-Mihail Lungu, 
Mihai Retegan (editori), 1956 - Explozia, pp. 166-180. Cu privire la mesajul trimis la data de 5 noiembrie 1956 
către noul guvern al lui Kădâr, vezi mesajul CC al PMR, al guvernului RPR şi Prezidiului Marii Adunări 
Naţionale a RPR către Guvernul revoluţionar muncitoresc-ţărănesc al RPU, către clasa muncitoare ungară, către 
întreg poporul maghiar, în ibidem, pp. 216-218. 

Cominternist, directorul editurii partidului, ambii cunoscători ai limbii maghiare. Cel de-al 
doilea, un fel de expert în afacerile maghiare al PMR, fusese trimis la Budapesta pe 25 
octombrie şi a petrecut câteva zile acolo pentru a urmări cursul evenimentelor. Rapoartele sale 
au convins Biroul Politic român că trebuia evitată cu orice preţ izbucnirea unei revolte de 
masă similare în România. Zdrobirea Revoluţiei Maghiare le-a oferit staliniştilor români un 
motiv meschin de satisfacţie. 

După ce revolta a fost reprimată de trupele sovietice, staliniştii români au sprijinit 
folosirea terorii de către forţele de securitate sovietice şi maghiare împotriva revoluţionarilor. 
Pe data de 21 noiembrie 1956, o delegaţie la cel mai înalt nivel, condusă de Gheorghiu-Dej şi 
de Bodnăraş, s-a deplasat la Budapesta pentru a discuta cu Kâdâr despre ce trebuia făcut 
pentru a reprima complet revoluţia maghiară. Aparatul de propagandă a descris revolta 
maghiară drept o „contrarevoluţie burgheză", care urmărea să restaureze proprietatea privată 
în industrie, în sectorul bancar şi asupra pământului. în mijloacele de informare româneşti nu 
s-a menţionat nimic despre consiliile muncitoreşti, care au constituit baza regimului 
revoluţionar maghiar sau despre redobândirea demnităţii naţionale a Ungariei prin ruperea de 
Pactul de la Varşovia şi proclamarea neutralităţii. 

în România, cei mai receptivi la mesajul Revoluţiei maghiare au fost studenţii din 
marile centre universitare Bucureşti, Cluj şi Timişoara - în special cei care studiau filosofia, 
istoria, limbile străine şi literatura. Este demn de menţionat că pe 8 noiembrie 1956 Hruşciov 
însuşi a vorbit despre ceea ce el a numit o „stare de spirit nesănătoasă" printre studenţii 
români şi a lăudat acţiunea promptă a conducerii PMR pentru eliminarea oricărei încercări de 
liberalizare 141 . Perspicacitatea tactică şi opoziţia tenace faţă de tendinţele revizioniste din 
toamna lui 1956 i-au îngăduit lui Gheorghiu-Dej să-şi consolideze prestigiul diminuat în 
cadrul blocului sovietic după Congresul al XX-lea. După zdrobirea Revoluţiei maghiare, 
Gheorghiu-Dej le apărea ca un tovarăş de încredere şi celor mai conservatori dintre 
conducătorii de la Kremlin. 

După noiembrie 1956, numeroşi scriitori, filosofi, jurnalişti şi alţi intelectuali de 
origine maghiară au fost interogaţi de Securitate şi închişi pentru mai mulţi ani pentru curajul 
de a fi salutat programul lui Imre Nagy 142 . Studenţii români din Bucureşti, Iaşi, Cluj şi 
Timişoara, care reacţionaseră cu entuziasm la vestea revoltei din Ungaria şi încercaseră să 
iniţieze o mişcare similară, au fost supuşi persecuţiei staliniste: sute dintre ei au fost ridicaţi 
din amfiteatre şi cămine. Deşi intelectualii români nu au fost capabili să se organizeze într-o 
opoziţie coerentă, iar revoltele studenţeşti nu au fost decât reacţii spontane, regimul era cât se 
poate de conştient de pericolul mortal care îi ameninţa supremaţia. 

Un nou val de represiune a afectat din nou eşaloanele superioare ale partidului. în 
perioada 1958-1959, mii de membri de partid au trecut din nou prin teroarea prin care 
trecuseră pe timpul lui Stalin. La ordinul lui Gheorghiu-Dej, Comisia Controlului de Partid, 
condusă de Dumitru Coliu şi Ion Vinţe (Vincze Janos), a lansat un nou val de anchete. Cei 
care crezuseră că în 1956 stalinismul era mort au fost nevoiţi să-1 înfrunte din nou în anii ce 
au urmat Revoluţiei maghiare. 

în acelaşi timp, comuniştii români au colaborat semnificativ la persecuţiile îndreptate 
împotriva revoluţionarilor maghiari. După ce i-a acordat mai întâi azil politic guvernului 
Nagy, Biroul Politic condus de Gheorghiu-Dej a devenit complice cu asasinii liderilor 
revoluţionari maghiari prin organizarea extrădării acestora la Budapesta, care pe atunci era 
ocupată de trupele sovietice. în timp ce liderii revoluţionari maghiari se aflau sub arest la 
domiciliu la Otopeni şi la Snagov, în împrejurimile Bucureştiului, un număr de membri ai 
partidului român, printre care se numărau Nicolae Goldberger, Valter Roman şi Iosif 



141 Vezi „Pravda", 10 noiembrie 1956. 



142 Intelectualii de origine maghiară din România au fost mai expuşi ideilor reformist-marxiste care circulau la 
Budapesta; vezi Egon Balaş, Will to Freedom, pp. 327-347. 

Ardeleanu, au încercat să le smulgă mărturisiri. Iniţial, membrii guvernului Nagy au fost 
vizitaţi la Snagov de către Borilă şi Bodnăraş. Mai târziu, datorită legăturilor sale personale cu 
Nagy (din perioada exilului la Moscova), Valter Roman, fostul şef al postului de radio 
sponsorizat de Comintern, „România liberă", care vorbea limba maghiară, a devenit persoana 
care asigura contactul permanent dintre români (şi patronii lor sovietici) şi fostul premier 
maghiar 143 . între timp, s-au intensificat presiunile din partea regimului Kâdâr pentru a-i 
convinge pe români că membrii grupului Nagy erau nişte trădători care trebuiau trataţi ca 
atare. Emisarul lui Kâdâr, Gyula Kâllay, a vizitat Bucureştiul în 1957 şi s-a plâns chiar de 
„tratamentul regal" pe care îl primeau Nagy şi prietenii săi din partea tovarăşilor români. 
Acestea au luat sfârşit atunci când Nagy şi colegii săi au fost transportaţi înapoi în Ungaria, 
unde a avut loc un pseudoproces care a dus la execuţia fostului prim-ministru şi a câtorva 
dintre asociaţii săi în iunie 1958. Comuniştii români au beneficiat direct de pe urma tragediei 
maghiare, pe care au folosit-o drept argument pentru întărirea controlului totalitar asupra ţării. 

Plenara din iunie-iulie 1957 

Revolta maghiară şi criza poloneză din toamna lui 1956 l-au plasat pe Gheorghiu-Dej 
într-o poziţie avantajoasă în confruntările cu conducerea hruşciovistă. Aceste evenimente au 
întărit însă şi spaima lui faţă de eventuale evoluţii „anarhic-liberaliste" în România. Plenara 
Comitetului Central al PMR, care a avut loc pe 28-29 iunie şi 1-3 iulie 1957, a jucat un rol 
esenţial în restructurarea Biroului Politic al partidului şi în eliminarea „grupului fracţionist" 
Chişinevschi-Constantinescu. în realitate, nu a existat un asemenea „grup": Gheorghiu-Dej îl 
inventase din motive propagandistice, epurarea celor doi fiind o reacţie la impactul direct pe 
care Congresul al XX-lea al PCUS 1-a avut asupra unităţii echipei conducătoare a PMR. 

Plenara din iunie 1957 a reprezentat răspunsul lui Gheorghiu-Dej la încercările a doi 
dintre asociaţii săi de a se angaja într-o destalinizare moderată, ca urmare a raportului secret al 
lui Hruşciov. Alianţa temporară dintre Chişinevschi şi Constantinescu din primăvara lui 1956 
fusese dictată de consideraţii pragmatice. La acea vreme, ei credeau că Gheorghiu-Dej era atât 
de compromis în urma revelaţiilor privind abuzurile staliniste, încât ar fi trebuit îndepărtat de 
la putere. 

Chişinevschi şi Constantinescu au încercat să-i convingă şi pe alţi membri ai Biroului 
Politic să li se alăture pentru a-1 răsturna pe Gheorghiu-Dej. Deşi au reuşit să-1 atragă în 
conspiraţie pe Pîrvulescu, preşedintele Comisiei Controlului de Partid, ei nu au izbutit să-1 
câştige pe Alexandru Moghioroş, care 1-a informat pe Gheorghiu-Dej despre complot. 
Constantinescu fusese un stalinist devotat, dar, după Congresul al XX-lea, trăsese concluzia 
că Gheorghiu-Dej putea fi înlocuit cu o conducere colectivă care ar fi iniţiat o „regenerare a 
sistemului socialist din România". Gheorghiu-Dej s-a folosit de alianţa neinspirată a lui 
Constantinescu cu Chişinevschi - de departe cel mai detestat dintre conducătorii partidului - 
transformând-o într-un argument împotriva „grupului". Cei doi lideri comunişti erau în 
realitate foarte diferiţi, nu numai în privinţa profilului intelectual, dar şi în privinţa modului în 
care interpretaseră politica promovată de Moscova şi a semnificaţiei pe care o atribuiau 
destalinizării. 

Iosif Chişinevschi - care se născuse în 1905 în Basarabia, sub numele de Iosif 
Roitman, dar adoptase ulterior numele de familie al soţiei - a fost un pilon al influenţei 
sovietice în Partidul Comunist Român. Chişinevschi jucase un rol important în bolşevizarea, 
iar apoi în stalinizarea PCR în perioada de clandestinitate. Spre deosebire de Leonte Răutu, 
principalul său discipol după 23 august 1944, Chişinevschi era un autodidact: născut într-o 
familie săracă, s-a implicat de tânăr în mişcarea comunistă şi nu a mai terminat liceul. 



Vezi Ileana Ioanid (ed.), Nagy Imre. însemnări de la Snagov. Corespondenţă, rapoarte, convorbiri, Iaşi, 
Editura Polirom, 2004; vezi şi Christian Duplan şi Vincent Giret, La Vie en rouge. Les Pionniers. Varsovie, 
Prague, Budapest, Bucarest, 1944-1968, Paris, Seuil, 1994, pp. 333-339, 355-371. 

Chişinevschi nu a cunoscut viaţa autentică a proletariatului românesc. Membru al PCR 
din 1928, era total dezinteresat de contextul naţional şi a devenit un funcţionar devotat al 
Cominternului, un „revoluţionar de profesie", aşa cum erau Ana Pauker şi Vasile Luca. 
Arestat în 1928, Chişinevschi a trecut prin experienţa închisorii, care a fost indispensabilă 
pentru ascensiunea sa în ierarhia comunistă. După ce a fost eliberat în 1930, a plecat în URSS, 
unde a participat la Congresul al V-lea al PCR, ţinut la Moscova în 1931, şi i-a convins pe 
liderii Cominternului că puteau conta pe el în viitoarele lupte din interiorul minusculului 
partid român. în consecinţă, Bela Kun şi Dimitri Manuilski, delegaţii Cominternului la acel 
congres, au susţinut alegerea lui Chişinevschi în Comitetul Central al PCR în timp ce se afla 
în URSS, Chişinevschi a urmat şi şcoala leninistă a Cominternului. Spre deosebire de Ana 
Pauker, Vasile Luca şi Teohari Georgescu, Chişinevschi avea legături personale în poliţia 
secretă sovietică: ca agent efectiv al acesteia, el infiltrase eşaloanele superioare ale ierarhiei 
comuniste din România. 

înarmat cu indicaţii primite la Moscova, Chişinevschi a revenit în România şi a 
participat la reorganizarea nucleului de propagandă (secţia Agitprop). S-a dovedit a fi un 
maestru al manipulărilor şi intrigilor, urcând rapid spre vârful piramidei comuniste. Arestat 
din nou în 1933, eliberat apoi în 1936, a fost integrat în Secretariatul Comitetului Central şi a 
devenit şeful organizaţiei Bucureşti a PCR. în acei ani s-au pus bazele colaborării dintre 
Chişinevschi şi cei care îl vor sprijini ulterior în operaţia de demolare a culturii române. Unii 
au fost recrutaţi la Doftana, alţii în afara închisorilor, însă criteriul de selecţie a fost mereu 
acelaşi: pofta de putere şi lipsa de educaţie. Printre aceia care erau ignoranţi în privinţa 
culturii române, dar pe care Chişinevschi se va sprijini după 1944 în cadrul Secţiei de 
Propagandă a partidului, se numărau Leonte Răutu, Sorin Toma, Alexandru Buican, Nicolae 
Moraru şi Ofelia Manole. Ar mai trebui pomeniţi Mihail Roller, Eduard Mezincescu, 
Constanţa Crăciun şi George Macovescu. 

în 1940, Chişinevschi a fost reconfirmat ca membru al Comitetului Central. Spre 
deosebire de alţi membri de origine evreiască ai Comitetului Central, el nu a fost deportat în 
Transnistria şi a rămas în închisoarea de la Caransebeş, iar apoi în lagărul de la Târgu-Jiu, 
unde a devenit unul dintre cei mai apropiaţi partizani ai lui Gheorghiu-Dej. După 23 august 
1944, a devenit membru al Biroului Politic şi a jucat un rol esenţial în campania împotriva 
intelighenţiei, care s-a desfăşurat simultan cu rusificarea culturii române. 

Chişinevschi şi soţia sa, Liuba - care era şi ea membră a Comitetului Central, precum 
şi vicepreşedinte a Comisiei Controlului de Partid şi a Marii Adunări Naţionale, numărându- 
se, de asemenea, printre adjuncţii lui Gheorghe Apostol la Consiliul Central al Sindicatelor - 
controlau diverse sfere ale vieţii sociale şi politice. Chişinevschi a luat parte la toate 
convorbirile importante cu reprezentanţii sovietici şi cu delegaţii din celelalte ţări est- 
europene. El era responsabil nu numai cu îndoctrinarea poporului român, dar şi cu 
coordonarea relaţiilor internaţionale ale PMR şi supraveghea politica de cadre a partidului. Cu 
toate acestea, moartea lui Stalin şi „dezgheţul" din URSS l-au făcut pe acest versat oportunist 
să sară într-o altă barcă. 

Pentru Chişinevschi, atitudinea faţă de URSS reprezenta cel mai important criteriu al 
ortodoxiei leniniste. Odată ce liderii sovietici au decis să-1 denunţe pe Stalin, Chişinevschi a 
adoptat noua linie cu acelaşi zel cu care aplicase odată directivele lui Stalin. Rolul său în 
asasinarea lui Pătrăşcanu sau strânsa lui prietenie cu Gheorghiu-Dej nu mai contau: Uniunea 
Sovietică schimbase cursul, aşa că acest veteran al Cominternului şi unealtă a Cominformului 
s-a conformat. Imediat după Congresul al XX-lea, a început să răspândească zvonuri despre 
Gheorghiu-Dej, menite, în acelaşi timp, să ascundă propriul său trecut criminal. După martie 
1956, în ciuda reînnoitelor sale declaraţii de credinţă faţă de Gheorghiu-Dej, pentru 
Chişinevschi nu mai exista nici o şansă de supravieţuire politică: Gheorghiu-Dej îl întrecuse 
în abilitate şi duplicitate. în iunie 1957, a fost exclus din Biroul Politic, iar Congresul al III-lea 

al PMR din 1960 nu 1-a mai reales în Comitetul Central. La plenara din noiembrie-decembrie 
1961, nici unul dintre foştii săi tovarăşi nu a ezitat să-1 umilească pe Chişinevschi cu aceeaşi 
cruzime cu care el îi umilise pe alţii în numele cauzei: Gheorghiu-Dej, Ceauşescu, Maurer, 
Răutu, Borilă, Moghioroş, Sencovici şi Valter Roman l-au condamnat cu toţii pe cel pe care 
cândva îl celebraseră drept „creierul partidului", devenit între timp doar directorul 
Combinatului Poligrafic „Casa Scânteii" 144 . Atunci când a murit, în 1963, nu a fost publicat 
nici un necrolog, oricât de modest. în aprilie 1968, lui Nicolae Ceauşescu i-a făcut o deosebită 
plăcere să-1 denunţe încă o dată ca fiind responsabil, împreună cu Gheorghiu-Dej şi Drăghici, 
pentru asasinatul judiciar al lui Pătrăşcanu. 

Celălalt membru al Comitetului Central care 1-a înfruntat pe Gheorghiu-Dej a fost 
Miron Constantinescu, unul dintre foarte puţinii intelectuali autentici acceptaţi în grupul 
hegemonie al comunismului românesc. Născut în 1917, Constantinescu avea o pasiune pentru 
istorie în general şi, în mod special, pentru istoria culturală a Transilvaniei. Mai târziu, în anii 
1930, ca student al Facultăţii de Litere şi Filosofie a Universităţii din Bucureşti, a intrat în 
contact direct cu elita culturală a vremii şi a audiat prelegerile lui P. P. Negulescu, Mircea 
Florian, Tudor Vianu şi, mai ales, Dimitrie Guşti, care a exercitat cea mai mare influenţă 
asupra sa. 

In 1935, Constantinescu s-a alăturat Uniunii Tineretului Comunist (UTC), aflată în 
clandestinitate. După un an, s-a numărat printre puţinii membri utecişti care s-au înscris în 
partidul comunist. împreună cu Grigore Preoteasa, Mihail Dragomirescu, Gheorghe 
Rădulescu, Constanţa Crăciun, Petre Năvodaru, Ilie Zaharia şi Silvian Iosifescu, 
Constantinescu aparţinea nucleului radical al studenţimii române de stânga, iar atunci când 
Biroul Politic a decis să reorganizeze UTC-ul în 1938, el a fost liderul grupului însărcinat cu 
această misiune. Constantinescu şi-a petrecut anii războiului închis în lagărul de la Târgu-Jiu 
pentru activitate comunistă. în această perioadă, împreună cu Athanasie Joja, a jucat rolul 
intelectualului din grupul dominat de Gheorghiu-Dej şi a devenit unul dintre colaboratorii 
indispensabili ai viitorului secretar general. 

După 23 august 1944, Constantinescu a devenit cel mai tânăr membru al Biroului 
Politic şi redactor-şef al cotidianului comunist „Scânteia". A fost unul dintre cei care au 
orchestrat şi demascat aşa-numita deviaţie de dreapta şi a contribuit substanţial la 
documentarea ideologică pentru Plenarele Comitetului Central din martie şi din mai-iunie 
1952. Cu toate acestea, la plenara din noiembrie-decembrie 1961, a fost acuzat că fusese 
marioneta Anei Pauker. De fapt, el nu-i fusese mai devotat Anei Pauker decât Alexandru 
Moghioroş sau Emil Bodnăraş, dar, spre deosebire de aceştia, Constantinescu a crezut în 
propriul său destin politic. 

Constantinescu a văzut în procesul de destalinizare iniţiat de Hruşciov şansa vieţii sale 
şi, după 1954, a început să-şi cultive intens imaginea de combatant pentru liberalizare în 
partid. A iniţiat întâlniri cu unii dintre intelectualii de marcă din perioada interbelică, mai ales 
după ce a fost numit ministru al învăţământului şi culturii la 18 noiembrie 1956 145 . Asociat cu 
tendinţele de liberalizare din partid şi prins în capcanele urzite de Gheorghiu-Dej şi Răutu, 
Constantinescu a fost eliminat din Biroul Politic la plenara din iunie 1957 împreună cu 
Chişinevschi. în iunie 1958 a fost folosit ca ţap ispăşitor în ultima epurare organizată de 
Gheorghiu-Dej şi azvârlit la periferia vieţii politice şi culturale. După aceea, a fost lector la 
Institutul de Perfecţionare a Cadrelor Didactice şi cercetător ştiinţific la Institutul de Istorie al 
Academiei. După 1965, Nicolae Ceauşescu s-a folosit de Constantinescu împotriva liderului 



144 Vladimir Tismăneanu, Stalinism pentru eternitate, p. 196. 

145 La Cluj, Constantinescu 1-a întâlnit pe Lucian Blaga şi pe Constantin Daicoviciu; la Bucureşti, pe poetul 
Tudor Arghezi şi pe istoricul Constantin C. Giurescu. Referitor la implicarea lui Constantinescu în reabilitarea 
lui Blaga, vezi Lucian Blaga, Luntrea lui Caron, Bucureşti, Editura Humanitas, 1990, un roman autobiografic în 
care Constantinescu poate fi recunoscut cu uşurinţă în personajul Constant Mironescu. 

defunct, Gheorghiu-Dej. Constantinescu a revenit ca ministru adjunct, apoi ca ministru al 
Educaţiei, secretar al Comitetului Central, membru supleant al Comitetului Politic Executiv 
şi, spre sfârşitul vieţii, ca preşedinte al Marii Adunări Naţionale. 

Constantinescu a avut o viaţă de familie dureroasă. La începutul anilor 1950, fiul său, 
Horia, a murit de apendicită, iar soţia sa, Sulamita Bloch-Constantinescu, o veche militantă 
comunistă, a fost omorâtă în 1968 de propria sa fiică. în sfârşit, un alt fiu, numit tot Horia, a 
murit îngheţat în timpul unei excursii în Munţii Bucegi. Opera lui Constantinescu este totuşi 
relevantă pentru faptul că a relansat sociologia ca disciplină în România după 1965. Avid de 
putere, el nu avut nici profunzimea lui Lucreţiu Pătrăşcanu şi nici candoarea etică a filosofului 
marxist Tudor Bugnariu, ginerele lui Lucian Blaga. Cu toate acestea, i-a susţinut pe cei câţiva 
cercetători tineri care au încercat în anii 1970 să reabiliteze ancheta socială şi să se sustragă 
imperativelor stalinismului virulent. 

Revenind la plenara la care Constantinescu şi Chişinevschi au fost „demascaţi", 
trebuie menţionat că aceasta s-a ţinut în două sesiuni separate, pe 28-29 iunie şi pe 1-3 iulie. 
După cum am văzut, Gheorghiu-Dej, care era personal ameninţat de noua linie a lui Hruşciov 
de la Congresul al XX-lea al PCUS, a temporizat dezbaterile din PMR, astfel încât această 
plenară a avut loc la aproape un an şi cinci luni după Congresul al XX-lea al PCUS şi la un an 
şi jumătate după Congresul al II-lea al PMR Leonte Răutu a explicat amânarea acestei plenare 
în termenii necesităţii de a evita „judecăţile improvizate". De fapt, întârzierea a fost esenţială 
pentru supravieţuirea politică a lui Gheorghiu-Dej. Servită de evenimentele din 1956 din 
Polonia şi Ungaria, ierarhia comunistă română s-a referit de formă la „învăţăturile practice ale 
Congresului al XX-lea al PCUS", a afişat un respect ipocrit faţă de cursul reformist iniţiat de 
Hruşciov şi s-a retras pe poziţii conservatoare şi dogmatice în jurul liderului său, Gheorghiu- 
Dej. 

Unul dintre cele mai interesante discursuri rostite la această plenară a fost cel al lui 
Ceauşescu, care s-a dovedit a fi nu numai un discipol loial al lui Gheorghiu-Dej, dar şi un 
stalinist nereformat. Discursul lui Ceauşescu oferă elementele esenţiale pentru a înţelege 
viziunea sa asupra lui Stalin şi a stalinismului. Deşi a admis că Stalin făcuse unele greşeli, 
meritele sale trebuiau recunoscute, iar operele sale meritau să fie studiate, a spus Ceauşescu. 
„De fapt, noi nu am făcut cum au făcut alţii, care au aruncat cărţile lui Stalin afară din casă", a 
adăugat el cu duritate 146 . Aceasta era o referire directă la Constantinescu, care îşi exprimase 
îndoiala cu privire la multe dintre tezele lui Stalin. Totuşi, Ceauşescu nu a fost singurul care a 
lăudat moştenirea lui Stalin: Răutu şi Moghioroş s-au referit în discursurile lor la discuţiile pe 
care le avuseseră cu muncitori şi cu vechi membri de partid, care le-ar fi cerut să nu exagereze 
în privinţa greşelilor lui Stalin 147 . Ceauşescu a justificat răzbunarea lui Gheorghiu-Dej 
împotriva lui Chişinevschi şi Constantinescu spunând că aceştia fuseseră nişte elemente 
antipartinice, care exageraseră nerealizările partidului, îi prezentaseră greşit activitatea şi 
conducerea, citaseră anumite lucruri scoase din context şi încercaseră să-1 facă pe Gheorghiu- 
Dej singurul răspunzător pentru teroarea dezlănţuită în partid şi în ţară după venirea 
comuniştilor la putere 148 . 

Elementele esenţiale ale politicii de partid a lui Ceauşescu pot fi identificate în 
discursul său din 1957 şi se poate afirma că acestea au devenit constante ale gândirii lui 
politice până în ultimele ore ale sale la putere, în decembrie 1989: preocuparea pentru unitatea 
partidului şi rolul conducător al acestuia, frica de fracţionism, respingerea liberalizării, 
fascinaţia pentru Stalin, dispreţul pentru intelectuali şi lipsa de milă faţă de „elementele mic- 
burgheze", care infiltraseră partidul şi îl atacau din interior. 



146 Vladimir Tismăneanu, Stalinism pentru eternitate, p. 199. 
Ibidem. 
Ibidem. 



în analiza evenimentelor din 1956 din Ungaria şi a influenţei acestora asupra 
României, Ceauşescu a spus că influenţa revoltei maghiare din 1956 fusese resimţită în 
Transilvania, unde, înainte de 23 octombrie 1956, anumiţi „excursionişti" (adică, 
revoluţionari maghiari în misiune) au încercat să-i convingă pe studenţii şi pe intelectualii 
români să urmeze calea maghiară. Ceauşescu va reacţiona în acelaşi fel atunci când populaţia 
Timişoarei s-a ridicat împotriva stăpânirii sale în decembrie 1989. 

Plenara din iunie 1958 

Eliminarea aşa- numitului grup Chişinevschi-Constantinescu la plenara din 1957 a 
PMR a fost urmată de epurarea unui grup de foşti ilegalişti în vara anului următor. Plenara din 
9-13 iunie 1958 a utilizat un scenariu asemănător cu cel folosit la plenara din 1957 pentru 
inventarea „grupului Chişinevschi-Constantinescu" în scopul de a fabrica acum un aşa-numit 
grup Doncea. în discursul său la această plenară, Nicolae Ceauşescu i-a „demascat" pe 
Constantin Doncea, Grigore Răceanu, Ovidiu Şandru, Eugen Genad, Heinrich Genad, Ion 
Drancă, Constantin Moflic, Ştefan Pavel, Vasile Bîgu, Vasile Negoiţă şi Iacob Coţoveanu ca 
membri ai presupusului grup. Doncea şi Bîgu se număraseră printre membrii de partid care 
organizaseră grevele din 1933 de la Atelierele CFR Griviţa. 

La plenara din 1958, Gheorghiu-Dej şi Vasilichi (susţinuţi, printre alţii, de Vasile 
Vîlcu, Simion Bughici, Mihai Burcă, Ştefan Voicu, Barbu Zaharescu, Ofelia Manole şi chiar 
de soţia lui Răceanu, Ileana Răceanu) 149 i-au acuzat pe Constantin Doncea şi pe ceilalţi de 
activitate antipartinică, fracţionism, revizionism şi „concepţii anarhice". Dumitru Petrescu, 
celălalt organizator important al grevelor de la Griviţa alături de Doncea, fusese deja acuzat 
de atitudini antipartinice de către o comisie specială, înfiinţată în iunie 1955 pentru a investiga 
natura discuţiilor care aveau loc între anumiţi membri de partid în afara întrunirilor oficiale. 
Comisia a recomandat eliberarea lui Petrescu din funcţia de viceprim- ministru şi excluderea 
sa din Comitetul Central, precum şi pedepsirea sa pe linie de partid cu cea mai gravă 
sancţiune înainte de excluderea totală 150 . 

Ca şi în cazul plenarei din 1957, Ceauşescu a rostit discursul ce conţinea principalele 
acuzaţii împotriva lui Doncea şi a celorlalţi veterani. De fapt, greşeala de care se făcea vinovat 
„grupul" de ilegalişti era aceea de a-i fi criticat pe liderii PMR pentru abandonarea idealurilor 
comuniste ale mişcării clandestine, pentru înstrăinarea lor faţă de mase şi pentru 
marginalizarea vechilor membri de partid din perioada de ilegalitate. în contribuţia sa la 
lucrările plenarei, Răutu a venit cu un alt motiv major pentru epurare: Doncea, Răceanu şi 
ceilalţi veterani se pronunţaseră pentru o linie revizionistă şi îşi exprimaseră simpatia pentru 
comunismul de tip iugoslav 151 . 

Plenara din iunie 1958 a arătat că nu era permisă nici o dezbatere reală cu privire la 
linia partidului şi le-a oferit lui Gheorghiu-Dej şi camarazilor săi controlul total al partidului. 
Opunându-se reformelor economice şi oricărei relaxări ideologice, dejiştii erau însă bântuiţi 
de spectrul unei revolte de masă similară cu cea din Ungaria. De aceea, Gheorghiu-Dej a 
căutat să-şi întărească şi mai mult controlul printr-o nouă epurare a partidului. în calitatea sa 
de secretar al Comitetului Central însărcinat cu politica de cadre, Ceauşescu şi-a demonstrat 
încă o dată loialitatea prin organizarea unei masive epurări a membrilor de partid care se 



149 Ileana Răceanu şi-a criticat soţul numai pentru defecte de caracter, pentru care acesta nu putea fi pedepsit de 
către partid. Este însă foarte probabil ca, odată ce devenise clar faptul că el nu mai putea scăpa, cei doi să fi 
hotărât de comun acord ca măcar ea să încerce să se salveze. 

150 Vladimir Tismăneanu, Stalinism pentru eternitate, p. 201. Dumitru Petrescu a încercat să se apere 
argumentând că a fost tratat într-un mod mai puţin democratic decât Miron Constantinescu şi Iosif Chişinevschi, 
ale căror cazuri au fost dezbătute pe larg în Biroul Politic, deşi erau răspunzători pentru greşeli mai mari decât el. 
Petrescu va fi reabilitat de către Ceauşescu, care 1-a inclus în Comitetul Executiv la Congresul al X-lea al PCR în 
1969, doar cu un an înainte de moartea sa, vezi ibidem, p. 339, n. 54. 

151 Vezi Ibidem,p. 201. 

pronunţaseră împotriva lui Gheorghiu-Dej în perioada 1956-1957, care a dus la zeci de mii de 
excluderi din partid. 

Ceauşescu răspundea şi de organizaţiile de tineret şi a colaborat atât cu ministrul de 
Interne Alexandru Drăghici, cât şi cu liderii UTC şi ai Uniunii Asociaţiilor Studenţilor 
Comunişti din România (Virgil Trofin, Ion Iliescu, Ştefan Andrei, Cornel Burtică, Cornel 
Pacoste, Ştefan Bârlea şi Mircea Angelescu) pentru a „restabili ordinea" în universităţi. 
Securitatea lui Drăghici a lovit în studenţii rebeli de la Timişoara, Cluj, Târgu-Mureş, 
Bucureşti şi Iaşi, dintre care cei mai radicali au fost închişi în urma unor procese înscenate. 

După Revoluţia maghiară, conducerea lui Gheorghiu-Dej a încercat să înspăimânte 
partidul şi populaţia astfel încât să creadă cu toţii că orice ameninţare la adresa ortodoxiei 
marxist- leniniste ar atrage represalii din partea sovieticilor. Gheorghiu-Dej a criticat Revoluţia 
maghiară, şi-a exprimat susţinerea pentru intervenţia militară sovietică şi a afişat o loialitate 
absolută faţă de Uniunea Sovietică. în consecinţă, în iulie 1958, Hruşciov a decis în mod 
neaşteptat să retragă trupele sovietice staţionate în România 152 . Gheorghiu-Dej şi oamenii săi 
au dat dovadă de o remarcabilă perspicacitate pentru a-1 păcăli pe Hruşciov, simulând o formă 
unică de destalinizare şi câştigând timp pentru a-şi întări controlul asupra partidului şi a ţării. 

Hruşciov se afla la apogeul carierei sale atât pe plan internaţional, cât şi pe plan intern, 
în urma lansării în 1957 a Sputnik-ului rusesc, care a uimit întreaga lume, şi a vizitei sale 
intens mediatizate în Statele Unite în 1959, astfel că liderii români continuau să urmeze cu 
obedienţă linia sovietică în comunismul mondial. Pe plan intern, represiunile de după 1958 i- 
au asigurat lui Gheorghiu-Dej o largă colaborare din partea intelighenţiei. Existau semne de 
creştere a nivelului de trai al populaţiei, baza industrială se lărgea, iar campaniile de 
colectivizare continuau. România intra în noul deceniu ca un aliat de încredere, în aparenţă, al 
sovieticilor, condusă de o oligarhie solidară, strâns unită în jurul unui lider lipsit de scrupule, 
însă, după ce Moscova a lansat o nouă campanie împotriva lui Stalin în 1961, Gheorghiu-Dej 
a simţit că autoritatea sa devenise suficient de puternică: el a provocat şi a surprins Kremlinul, 
propriul partid şi Occidentul prin decizia de a provoca un divorţ faţă de URSS. în mai puţin 
de cinci ani, România, cândva satelitul cel mai loial al Uniunii Sovietice, s-a transformat într- 
un aliat rebel, iritant chiar. 

Opoziţia faţă de hruşciovism 

îngrijoraţi de „al doilea dezgheţ" al lui Hruşciov, dejiştii au încercat să reziste 
destalinizării prin elaborarea unei strategii naţionale de a atrage intelighenţia şi de a crea punţi 
între elita de partid şi populaţie. Conducerea comunistă română a reuşit să-şi construiască o 
platformă a anti-destalinizării în jurul conceptelor de industrializare, autonomie, suveranitate 
şi mândrie naţională. Scopul lui Gheorghiu-Dej era acela de a menţine relaţii apropiate cu 
liderii sovietici fără a imita eforturile acestora de a demola mitul lui Stalin. Pentru români, 
lupta împotriva „cultului personalităţii" echivala cu descrierea nucleului conducător al 
partidului ca bastion al ortodoxiei leniniste. 

Cele două evenimente care au avut loc în PMR la începutul anilor 1960 - Congresul al 
III-lea (20-28 iunie 1960) şi Plenara Comitetului Central (30 noiembrie-5 decembrie 1961) - 
au pus accentul pe industrializarea rapidă pentru a crea o susţinere de masă pentru partid şi 
pentru a da substanţă pretenţiilor patriotice „antihegemonice" ale echipei lui Dej. Această 
accentuare a ataşamentului liderilor faţă de interesele naţionale a devenit un element cheie al 
strategiei partidului de a câştiga de partea sa atât intelighenţia, cât şi masele. 



152 Pentru detalii cu privire la retragerea trupelor sovietice din România, vezi Ioan Scurtu (coord.), România. 
Retragerea trupelor sovietice. 1958, Bucureşti, Arhivele Naţionale ale României - Editura Didactică şi 
Pedagogică R. A., 1996; vezi şi Sergiu Verona, Military Occupation and Diplomacy. Soviet Troops in România, 
1944-1958, Durham, N.C., Duke University Press, 1992. 



83 



Gheorghiu-Dej s-a asigurat că această linie internă, aflată în pregătire, nu va irita 
Kremlinul. în timpul celor mai importante conferinţe şi întruniri comuniste internaţionale, 
delegaţii români adoptau poziţii mai prosovietice decât colegii lor maghiari şi polonezi. 
Atunci când, în vara lui 1958, Moscova a criticat noul program al Ligii Comuniştilor din 
Iugoslavia ca fiind „revizionist", românii au susţinut în totalitate poziţia sovietică. La nivel 
oficial cel puţin, relaţiile dintre conducerile PMR şi PCUS nu fuseseră niciodată mai cordiale. 

Din documentele PCR, însă, reiese că acest lucru era departe de a fi adevărat: în 
diferite ocazii, Gheorghiu-Dej a insistat în timpul unor discuţii particulare asupra faptului că 
partidul său se maturizase şi că relaţiile dintre ţările socialiste trebuiau să fie guvernate de 
principiile egalităţii depline şi a independenţei naţionale. în acelaşi timp, pe măsură ce 
conflictul dintre Moscova şi comuniştii albanezi se adâncea, Gheorghiu-Dej i-a oferit 
Moscovei sprijinul său total. Implicit, după cum ştia şi el foarte bine, aceasta însemna că 
Bucureştiul era gata să susţină Kremlinul în iminenta confruntare cu comuniştii chinezi, 
patronii liderului albanez, Enver Hodja. Moscova privea partidul român ca fiind cel mai loial 
şi a decis să folosească evenimentul de la Bucureşti din iunie 1960 ca pe o repetiţie pentru 
atacul împotriva Albaniei (şi, indirect, împotriva partidului lui Mao) plănuit pentru conferinţa 
comunistă internaţională din noiembrie. 

Nikita Hruşciov - primul secretar al Comitetului Central al PCUS şi preşedintele 
Consiliului de Miniştri al URSS - a participat în persoană la Congresul al IlI-lea al PMR, 
după cum au făcut-o şi alte numeroase figuri cheie ale comunismului mondial. Congresul nu a 
instituit schimbări majore în politicile PMR şi a dovedit că liderii PMR erau uniţi, iar 
Gheorghiu-Dej deţinea controlul absolut al partidului. 

Cu toate acestea, efectele încercării eşuate ale aşa-zisei facţiuni Chişinevschi- 
Constantinescu de a pune în discuţie răspunderea lui Gheorghiu-Dej pentru greşelile perioadei 
staliniste s-au făcut simţite din nou: Constantin Pîrvulescu, unul dintre membrii din ilegalitate 
ai partidului, şi-a pierdut calitatea de membru al Biroului Politic şi al Comitetului Central, 
precum şi poziţia de preşedinte al Comisiei Controlului de Partid (a fost înlocuit de Dumitru 
Coliu, un veteran cominternist, adept al liniei dure). Eliminarea lui Pîrvulescu a fost legată de 
atitudinea sa faţă de încercarea lui Chişinevschi şi a lui Constantinescu de a-1 detrona pe 
Gheorghiu-Dej, al cărui prieten apropiat, Ion Gheorghe Maurer - nominal, şef al statului la 
vremea aceea - i-a luat locul în Biroul Politic. Un an mai târziu, Maurer 1-a înlocuit pe Chivu 
Stoica - un activist notoriu pentru mediocritatea sa - în funcţia de preşedinte al Consiliului de 
Miniştri, poziţie pe care o va păstra până la pensionarea sa în 1974. 

Importanţa Congresului al IlI-lea al PMR rezidă, însă, în lansarea unui program 
economic pe termen lung (care a fost extins până în anul 1965), care prevedea industrializarea 
rapidă a ţării, în special a industriilor metalurgică şi constructoare de maşini. Congresul a 
discutat rezultatele precedentului plan cincinal şi a aprobat proiectul noului plan şesenal. 
Prioritatea absolută a ambelor planuri o reprezenta construirea unui combinat siderurgic imens 
la Galaţi. Cu privire la agricultură, Gheorghiu-Dej a raportat în faţa congresului că un număr 
de 680 000 de familii de ţărani, având în proprietate 1,8 milioane de hectare, nu erau încă 
integrate în sectorul socialist, însă a afirmat că procesul de colectivizare a agriculturii 
româneşti se va finaliza până în 1965. (încheierea procesului de colectivizare va fi anunţată, 
de fapt, în aprilie 1962). 

în acelaşi timp, congresul a aprobat o mobilizare de masă fără precedent pentru 
îndeplinirea obiectivelor economice ale partidului 153 . Pentru români, dezvoltarea potenţialului 
industrial propriu, pe lângă sectorul agricol, era o problemă de prestigiu, iar politica 
economică a României a fost cauza unei polemici violente între Bucureşti şi Moscova, care a 
atins apogeul în aprilie 1964, când românii au dat publicităţii o curajoasă „declaraţie" cu 



153 Pentru o analiză aprofundată a Congresului al IlI-lea al PMR, vezi Ghiţă Ionescu, Communism in Rumania, 
pp. 316-325. 

privire la criza comunismului mondial, sfidând pretenţiile sovietice de supremaţie în cadrul 
blocului. Primele semne ale acestui conflict au trecut însă neobservate, atât de către delegaţii 
la Congresul al III-lea, cât şi de observatorii străini, care erau convinşi că relaţiile dintre 
Moscova şi Bucureşti erau mai bune ca oricând. 

Până la începutul anului 1962, şi în mod evident în perioada 1960-1961, Gheorghiu- 
Dej a continuat să susţină cu loialitate statutul hegemonie al Moscovei în cadrul blocului şi al 
mişcării comuniste internaţionale. Activişti de partid români au fost trimişi în continuare la 
Moscova pentru a participa la cursurile şcolilor de partid ale PCUS, limba rusă a rămas 
obligatorie în licee şi universităţi, iar declaraţiile rituale cu privire la rolul decisiv al Uniunii 
Sovietice în „eliberarea ţării de sub jugul fascist" erau rostite în toate ocaziile importante. Cu 
alte cuvinte, Congresul al III-lea a semnalat o continuitate în privinţa atitudinii tradiţionale 
prosovietice a României în cadrul comunismului mondial şi a confirmat voinţa liderilor PMR 
de a nu se îndepărta de la viziunea lor ortodoxă asupra construcţiei socialiste. 

în octombrie 1961 a avut loc un eveniment important pentru comunismul mondial: 
Congresul al XXII-lea al PCUS, la care Hruşciov s-a angajat într-o nouă campanie împotriva 
lui Stalin şi i-a atacat public pe albanezi pentru „activităţile lor schismatice, fracţioniste şi 
subversive" în mişcarea comunistă mondială. Zhou Enlai, în calitate de conducător al 
delegaţiei chineze, a exprimat nemulţumirile Chinei faţă de politicile sovietice. Staliniştilor 
înrăiţi le-a displăcut renunţarea lui Hruşciov la dogma „dictaturii proletariatului" şi anunţul că 
PCUS se va transforma într-un „partid al întregului popor", iar Uniunea Sovietică într-un „stat 
al întregului popor". Comunismul mondial intrase într-o perioadă de convulsii, iar ruptura 
totală dintre cele două centre rivale ale sale, Moscova şi Beijing, părea inevitabilă. 

Partidele comuniste din întreaga lume şi, în special, cele din „lagărul socialist" s-au 
angajat în analize profunde ale propriilor tradiţii istorice şi au luat poziţie în polemica din ce 
în ce mai acută dintre Moscova şi albanezii susţinuţi de Beijing. Liderii români au înţeles că 
deciziile luate de Moscova, inclusiv expulzarea corpului lui Stalin din Mausoleul lui Lenin, 
vor avea consecinţe pentru toate ţările din regiune. în timp ce aplauda din obişnuinţă linia 
leninistă a PCUS sub conducerea lui Hruşciov, Gheorghiu-Dej pregătea cu grijă dezbaterile 
din interiorul partidului său cu privire la lecţiile Congresului al XXII-lea al PCUS. Ultimul 
lucru de care avea nevoie era să îngăduie ca aceste dezbateri să se transforme în încercări de 
reevaluare a rolului său în epurările staliniste. Cu perspicacitate, răbdare şi cinism, liderii 
români au organizat lupta împotriva „consecinţelor cultului personalităţii" în aşa fel încât să 
se prezinte ca adevăraţi destalinizatori avânt la lettre. 

Plenara Comitetului Central din 30 noiembrie-5 decembrie 1961 a fost un eveniment 
crucial, cu prilejul căruia Gheorghiu-Dej şi-a afişat din nou susţinerea necondiţionată pentru 
linia internaţională a lui Hruşciov, criticând deviaţia albaneză. Gheorghiu-Dej era gata să se 
plaseze de partea Moscovei în conflictul cu Enver Hodja (cu Mao Tzedun, adică), atât timp 
cât nu era împins să-şi facă autocritica în privinţa trecutului său stalinist din România. 
Principalele probleme ce urmau să fie abordate la plenară au fost trecute în revistă în cadrul 
şedinţei Biroului Politic din 29 noiembrie 1961 154 . în discursul rostit la plenară, Gheorghiu- 
Dej a adoptat un ton aspru faţă de Enver Hodja şi camarazii acestuia 155 . 

Plenara i-a oferit lui Gheorghiu-Dej o excelentă ocazie pentru a se angaja într-o 
pseudoliberalizare. Toate greşelile din istoria partidului - a susţinut el cu seninătate - se 
făcuseră fie înainte de intrarea sa în eşalonul de vârf al partidului, fie împotriva voinţei sale. 



154 La şedinţa Biroului Politic din 29 noiembrie 1961 au luat parte Gheorghiu-Dej, Apostol, Bodnăraş, Borilă, 
Chivu Stoica, Ceauşescu, Drăghici, Maurer, Moghioroş, Coliu, Răutu, Sălăjan, Voitec şi Dalea. 

Vezi versiunea în limba engleză, Report of the Delegation ofthe Rumanian Workers' Party Which Attended 
the Twenty-second Congress ofthe CPSU - Submitted to the Plenum ofthe CC, RWP held between November 30 
and December 5, 7967, în Gheorghe Gheorghiu-Dej, Articles and Speeches. June 1960 - December 1962, 
Bucureşti, Editura Meridiane, 1963, p. 291. 

Pretinzându-se adevăratul apărător al principiilor leniniste privind conducerea colectivă şi 
„normele sănătoase ale vieţii de partid", Gheorghiu-Dej a denunţat facţiunile Pauker-Luca- 
Georgescu şi Chişinevschi-Constantinescu ca fiind responsabile pentru ororile staliniste din 
România. Potrivit lui Dej, dacă el şi colaboratorii săi apropiaţi nu ar fi existat, trădători ca 
Ştefan Foriş sau Lucreţiu Pătrăşcanu ar fi distrus partidul în anii 1940. în această construcţie, 
adaptată intereselor lui Dej şi ale oamenilor săi, întreaga istorie a partidului apărea ca o luptă 
continuă între nucleul sănătos, proletar şi patriotic, condus de Gheorghiu-Dej, şi bande 
succesive de ticăloşi schismatici 156 . 

Plenara care trebuia să pună în practică destalinizarea a devenit o manifestare menită 
să consolideze o viziune ultrastalinistă asupra istoriei partidului. Sărbătorit ca salvatorul 
providenţial al însăşi existenţei partidului, Gheorghiu-Dej i-a condamnat pe „deviatorii de 
dreapta" Pauker, Luca şi Georgescu pentru faptul că acţionaseră ca „un grup separat, ridicat 
deasupra organelor alese ale partidului" . De fapt, în discursul său, Gheorghiu-Dej a 
codificat noua versiune oficială a istoriei PMR, care sublinia acţiunile abominabile ale 
„grupului fracţionist antipartinic" şi, implicit, îi disculpa pe dej işti . 

La aceeaşi plenară din 1961, ministrul de interne al lui Dej şi şeful Securităţii, 
Alexandru Drăghici, a declarat că „grupurile fracţioniste (Pauker, Luca şi ceilalţi) au 
transformat ministerele pe care le controlau în adevărate feude personale, izolându-le de 
partid şi sustrăgându-le controlului acestuia" 159 . Ana Pauker (decedată din 1960) şi ceilalţi 
membri ai conducerii care fuseseră epuraţi au fost acuzaţi că s-au folosit de poziţiile influente 
pe care le deţineau în 1944-1948 pentru a admite (sau a invita chiar) în partid foşti membri ai 
Gărzii de Fier, precum şi numeroşi oportunişti şi carierişti. 

Principalul discurs al lui Gheorghiu-Dej, ca şi discursurile celorlalţi participanţi, 
printre care primul ministru Ion Gheorghe Maurer, membrii Biroului Politic Petre Borilă, 
Emil Bodnăraş, Nicolae Ceauşescu, Alexandru Drăghici, Alexandru Moghioroş şi Leonte 
Răutu, precum şi numeroşi veterani ai partidului, i-au denunţat pe cei „multă vreme emigraţi 
în Uniunea Sovietică", „străini de realităţile din ţară", pentru adoptarea metodelor şi 
practicilor criminale staliniste. Ana Pauker, Vasile Luca şi Teohari Georgescu au fost descrişi 
ca fiind singurii responsabili pentru politicile staliniste urmate anterior, care erau opuse liniei 
„naţionale", „patriotice" şi, implicit, „antistaliniste" reprezentate de Gheorghiu-Dej şi 
tovarăşii săi apropiaţi. Printre cei care au susţinut cel mai viguros această abordare 
naţionalistă în formare s-au numărat foşti militanţi din Biroul pentru Emigranţii Români de la 
Moscova şi cândva colaboratori fideli ai lui Pauker, precum Petre Borilă (fost comisar politic 
în Războiul Civil din Spania şi birocrat cominternist), Leonte Răutu, Dumitru Coliu şi, chiar 
mai vituperant decât alţii, Valter Roman. Ultimul, deşi nu era membru al Comitetului Central, 
a fost invitat de Gheorghiu-Dej să participe şi să ia cuvântul la această plenară decisivă. 

Propagat cu abilitate, mitul luptei dintre comuniştii loiali lui Gheorghiu-Dej şi 
„moscoviţii" Anei Pauker a servit ca suport ideologic pentru noul stadiu al relaţiilor dintre 
Bucureşti şi Moscova. Nu a fost deci exagerat, din punctul de vedere al lui Gheorghiu-Dej, ca 
acesta să declare la şedinţa Biroului Politic din 7 decembrie 1961 că plenara care tocmai se 
încheiase pe 5 decembrie a fost, probabil, „cea mai frumoasă [plenară] ţinută vreodată". La 
aceeaşi întrunire a Biroului Politic, Gheorghiu-Dej i-a lăudat pe Valter Roman, Gheorghe 
Vasilichi, Gheorghe Gaston Marin, Petre Borilă şi Nicolae Ceauşescu pentru discursurile 



Pentru documentele plenarei, vezi Dosarul Ana Pauker. Plenara Comitetului Central al Partidului 
Muncitoresc Român din 30 noiembrie - 5 decembrie 1961, 2 voi., selectarea şi editarea documentelor, studiu 
introductiv şi note: Elis Neagoe-Pleşa, Liviu Pleşa, cuvânt înainte de Florin Constantiniu, Bucureşti, Editura 
Nemira & CNSAS, 2006. 

157 Citat în Robert King, A History ofthe Romanian Communist Party, Stanford, Hoover Institution Press, 1980, 
p. 92. 

158 Gheorghe Gheorghiu-Dej, Articles and Speeches. June 1960 - December 1962, pp. 278-279. 
Ibidem. 

rostite la plenară. Mai mult, Gheorghiu-Dej a subliniat că i-a plăcut modul în care Ceauşescu 
a vorbit liber şi a spus „lucruri foarte frumoase" 160 . Nu a fost, deci, întâmplător faptul că 
Gheorghiu-Dej a insistat ca toate discursurile pregătite pentru plenară să fie publicate, şi nu 
numai cele care fuseseră ţinute efectiv. în opinia sa, nou creata hagiografie de partid (şi, 
desigur, corespondenta ei, demonologia revizuită) trebuiau să devină „bunuri publice". După 
cum subliniaseră Maurer şi Valter Roman, era important ca întreg partidul să ştie că protejarea 
cadrelor sănătoase împotriva persecuţiilor i se datora în primul rând lui Gheorghiu-Dej şi că 
nu era nevoie ca partidul să procedeze la reabilitări postume. 

Aparatul de propagandă al partidului, condus de Leonte Răutu, s-a folosit cu 
promptitudine de tezele dezvoltate la Plenara Comitetului Central din 1961 şi a construit o 
nouă versiune a istoriei PCR, impregnată de mitul „rădăcinilor naţionale" ale dejiştilor şi de 
meritele lor în demascarea nemiloşilor duşmani ai clasei muncitoare române. Este important 
de subliniat rolul central jucat de Leonte Răutu în crearea mitologiei PMR. Răutu, împreună 
cu Silviu Brucan, Ştefan Voicu, Sorin Toma, Nestor Ignat, Nicolae Moraru, Mihail Roller şi 
Traian Şelmaru, fusese unul dintre cei mai virulenţi critici ai democraţiei pluraliste şi ai 
sistemului multipartidist. Un expert în adaptare politică şi supravieţuire, Răutu a fost de fapt 
dictatorul culturii româneşti până la moartea lui Gheorghiu-Dej. în timpul campaniilor 
jdanoviste de la sfârşitul anilor 1940 şi începutul anilor 1950, el a condus demascarea 
criticilor şi poeţilor „estetizanţi" şi „decadent-burghezi". Mai târziu, în special după 1961, 
când PMR a încercat să-şi lărgescă clientela intelectuală, Răutu a condus procesul de 
„reconsiderare a moştenirii culturale". Manevrele sale bine concepute de manipulare a istoriei 
PCR şi de inventare a unei strategii „naţionale" a acestuia au avut succes. Adjunctul şi 
totodată colaboratorul său de încredere a fost Paul Niculescu-Mizil, şeful Secţiei de 
Propagandă, care, după 1965, i-a succedat lui Răutu ca ideolog şef al partidului. 

în acest cadru, Ceauşescu a devenit unul dintre cei mai ardenţi avocaţi ai înfloritoarei 
„linii independente" a României. în discursul său la plenara din noiembrie-decembrie 1961, 
cuvântarea care i-a plăcut atât de mult lui Gheorghiu-Dej, Ceauşescu îi atacase pe Pauker, 
Luca şi Georgescu pentru „deviaţionism de dreapta". El 1-a criticat vehement şi pe Marcel 
Pauker (Luximin) pentru presupusele sale activităţi criminale din timpul luptelor 
intrapartinice din 1928-1929. (Luximin fusese ucis cu mult timp înainte, în timpul epurărilor 
sovietice din anii 1930, iar Ceauşescu, care avea patruzeci şi trei de ani, nu-1 cunoscuse 
personal niciodată.) Acest discurs 1-a ajutat pe Ceauşescu să intre şi mai mult în graţiile lui 
Gheorghiu-Dej. Profitând de implicarea sa în activitatea curentă a aparatului de partid, 
Ceauşescu îşi formase deja un grup de susţinători în interiorul partidului, care s-au obişnuit cu 
stilul şi obiceiurile sale. După 1961, Gheorghiu-Dej 1-a numit pe Ceauşescu şef al direcţiei 
organizatorice, care includea secţia Comitetului Central care se ocupa de organizarea 
partidului şi secţia care supraveghea „organele speciale", adică aparatul de securitate, armata 
şi procuratura. Trebuie accentuată asocierea directă a lui Ceauşescu cu Gheorghiu-Dej în 
perioada 1956-1965, pentru că altfel triumful său asupra unor adversari atât de puternici 
precum Gheorghe Apostol sau Alexandru Drăghici ar fi de neînţeles. Pentru Gheorghiu-Dej, 
Ceauşescu reprezenta încarnarea perfectă a unui aparatcic stalinist. Gheorghiu-Dej îl 
considera un locotenent modest, rezervat, muncitor şi profund loial. Rezolvând cu succes 
unele dintre cele mai dificile probleme care-1 preocupaseră pe Gheorghiu-Dej de-a lungul 
anilor - inclusiv colectivizarea forţată a agriculturii, epurările continue şi hărţuirea 
intelectualilor critici - cel mai tânăr membru al Biroului Politic a menţinut o atitudine 
respectuoasă faţă de secretarul general şi faţă de ceilalţi membri mai vechi ai Biroului Politic 
(Emil Bodnăraş şi Ion Gheorghe Maurer). Desigur, Ceauşescu îl criticase pe Drăghici pentru 
„comiterea de abuzuri" şi pentru „încălcări ale legalităţii socialiste", dar asta se întâmplase în 



160 Dej, Apostol, Bodnăraş, Borilă, Chivu Stoica, Ceauşescu, Maurer, Drăghici, Moghioroş, Coliu, Răutu, 
Sălăjan şi Voitec au luat parte la şedinţa Biroului Politic din ziua de 7 decembrie 1961. 

timpul lunilor agitate care au urmat Congresului al XX-lea al PCUS. Disidenţa, răzvrătirea 
sau gândirea critică nu reprezentaseră niciodată o tentaţie pentru el. Dimpotrivă, acuzaţia pe 
care i-a adus-o lui Constantinescu la Plenara Comitetului Central din decembrie 1961 a 
exploatat prejudecăţiile antiintelectuale, adânc înrădăcinate, ale partidului. Câţiva ani mai 
devreme, după plenarele din 1957 şi 1958, împreună cu Dumitru Coliu (Dimităr Colev), pe 
atunci preşedintele Comisiei Controlului de Partid, Ceauşescu orchestrase cu grijă epurări 
care, pe lângă excluderea a mii de cadre importante din partid, au avut un efect demobilizator 
asupra membrilor vechii gărzi a PCR. Spre deosebire de Constantinescu, care în conversaţii 
particulare obişnuia să deplângă rolul esenţial jucat de Gheorghiu-Dej în „bizantinizarea" 
vieţii de partid 161 , se pare că lui Ceauşescu îi făcea o plăcere deosebită să satisfacă şi să 
cultive pasiunea lui Gheorghiu-Dej pentru disimulare şi intrigă 162 . Cu toate acestea, 
Ceauşescu a evitat orice deviaţie de la ceea ce el considera a fi dogma leninistă clasică. 

Gheorghiu-Dej a decis să sărbătorească încheierea procesului de colectivizare a 
agriculturii prin organizarea unei plenare speciale a Comitetului Central al PMR pe 23-25 
aprilie 1962 şi a unei sesiuni speciale a Marii Adunări Naţionale în Bucureşti, pe 27-30 aprilie 
1962, la care au participat 1 1 000 de ţărani, numărul ţăranilor invitaţi fiind o referire directă la 
numărul ţăranilor căzuţi victime în timpul Răscoalei din 1907 163 , cifră exagerată acreditată de 
propaganda comunistă. Din punct de vedere ideologic, a insistat Gheorghiu-Dej, acest 
eveniment însemna finalizarea construcţiei bazei materiale a noii ordini şi trecerea la 
„desăvârşirea construcţiei socialiste în România". 

Izbucnirea în 1962-1963 a polemicilor declarat ostile dintre partidele sovietic şi 
chinez 164 , precum şi dificultăţile lui Hruşciov ca urmare a crizei rachetelor din Cuba, le-au 
permis comuniştilor români să scape de sub dominaţia Moscovei. în şedinţele Biroului Politic 
român, precum şi în corespondenţa personală cu Hruşciov, Gheorghiu-Dej a criticat 
conducerea sovietică pentru faptul că nu-i informase pe comuniştii români de intenţia sa de a 
instala rachete sovietice în Cuba. în timpul vizitei sale oficiale la Bucureşti din perioada 24-25 
iunie 1963, Hruşciov a admis criticile după cum urmează: „Tovarăşe Dej, m-ai criticat pentru 
faptul că am trimis rachete în Cuba şi nu ţi-am spus. Este adevărat, ar fi trebuit să-ţi spunem. 
I-am explicat tovarăşului Ceauşescu cum s-a întâmplat. Cu excepţia ta, toţi au ştiut despre 
asta". (Ceauşescu fusese în Uniunea Sovietică înainte de călătoria lui Hruşciov, pentru a 
pregăti vizita liderului sovietic suprem) 165 . în timpul următoarei vizite a lui Hruşciov în 
România, pe 3-7 octombrie 1963, Gheorghiu-Dej a dat glas şi temerilor românilor în legătură 
cu un eventual război nuclear ca rezultat al crizei cubaneze: „Trebuie să- ţi spun, Nikita 
Sergheevici, că niciodată de la eliberare [august 1944] încoace nu m-am simţit ca în timpul 
crizei din Marea Caraibelor, când se părea că suntem pe marginea prăpastiei, că totul stătea în 
cumpănă şi că numai un pas ne despărţea de o catastrofă nucleară. Când am auzit despre 
decizia de a retrage rachetele din Cuba, am răsuflat uşurat. Trebuie să facem tot ce ne stă în 
putinţă pentru a menţine pacea" 166 . 

Pe măsură ce schisma sino-sovietică se adâncea, Gheorghiu-Dej şi-a atribuit rolul de 
mediator între cele două centre comuniste rivale. în loc să urmeze calea Moscovei în relaţiile 
cu celelalte partide şi state comuniste, Gheorghiu-Dej a început să dezvolte legături 
independente cu acestea. Ceauşescu a fost şi el implicat în diplomaţia mişcării comuniste 



161 Informaţii comunicate de Cristina Luca-Boico şi Leonte Tismăneanu. 

162 Veterani ai PCR confirmă faptul că Dej devenise din ce în ce mai suspicios, suspectându-i chiar şi pe cei mai 
apropiaţi colaboratori ai săi de iniţierea unor comploturi pentru a-i submina puterea. 

163 Vezi Gheorghe Buzatu Mircea Chiriţoiu (editori), Agresiunea comunismului în România, voi. 1, p. 33. 

164 Pentru o analiză subtilă a rolului jucat de Hruşciov în criza chino-sovietică, vezi Capitolul 7, Khrushchev and 
the Sino-Soviet Schism, în Vladislav Zubok, Constantine Pleshakov, Inside the Kremlin' s Cold War. From Stalin 
to Khrushchev, Cambridge, Mass., Harvard University Press, 1996, pp. 210-235. 

165 Vladimir Tismăneanu, Stalinism pentru eternitate, p. 214. 
Ibidem. 



mondiale. împreună cu primul ministru, Ion Gheorghe Maurer, el a mers în China, Coreea de 
Nord şi Uniunea Sovietică în anii 1963 şi 1964, pentru convorbiri cu Mao, Kim Ir Sen şi 
Hruşciov. în acelaşi timp, PCR a susţinut viziunea policentrică şi antihegemonică asupra 
comunismului mondial a liderului comunist italian, Palmiro Togliatti, formulată în tezele pe 
care acesta le-a scris cu puţin înainte de moartea sa în august 1964. La mijlocul anilor 1960, J. 
F. Brown făcea următoarea observaţie în privinţa rolului jucat de comuniştii români în timpul 
polemicilor violente dintre partidul comunist sovietic şi cel chinez: „Mao şi întreaga dispută 
chino-sovietică au întărit extraordinar de mult prestigiul şi respectul de sine al Partidului 
Comunist Român. Considerat întotdeauna unul dintre cele mai lipsite de influenţă din întregul 
bloc, acesta şi-a asumat acum o importanţă întrecută doar de cea a partidului sovietic şi a celui 
chinez. Datorită eforturilor impresionante depuse pentru mediere şi datorită sfidării Moscovei, 
a câştigat o admiraţie şi un respect considerabile" 167 . 

„Devierea" română - o pretinsă versiune a comunismului naţional - a condus la 
reuşita încercărilor grupului conducător de a restructura ideologia oficială şi de a asimila 
valori populiste şi naţionaliste. „Sursa tensiunilor sovieto-române din anii 1960 o reprezintă 
nemulţumirile şi aspiraţiile generate de aşteptările pentru schimbare în contextul înapoierii 
politice", comenta pertinent Joseph Rothschild începuturile disputei româno-sovietice 168 . 

Disputa a devenit deschisă în 1962-1963, în urma controverselor asupra strategiilor pe 
termen lung privind integrarea economiilor est-europene cu cea sovietică şi încercările lui 
Hruşciov de a transforma România într-o bază agricolă pentru ţările mai dezvoltate din punct 
de vedere industrial din cadrul CAER, precum şi asupra interpretării unor noţiuni precum 
„suveranitate naţională", „independenţă economică", „sprijin reciproc" şi „internaţionalism 
socialist". Gheorghiu-Dej şi tovarăşii săi au organizat o campanie propagandistică de succes 
îndreptată împotriva presiunilor economice sovietice asupra României şi ca urmare au reuşit 
să creeze o nouă imagine a PMR, care apărea ca exponentul intereselor naţionale româneşti 
împotriva planurilor Moscovei de a transforma România într-un hinterland agricol al blocului 
sovietic. Disputa dintre Moscova şi Bucureşti a fost, în primul rând, de natură economică. 
Aceasta îşi are originea în propunerile de „diviziune şi specializare a producţiei în cadrul 
lagărului socialist" sub un „consiliu de planificare" supranaţional, făcute de Hruşciov şi 
susţinute puternic de liderii polonez, est-german şi cehoslovac (Wladyslaw Gomulka, Walter 
Ulbricht şi Antonin Novotny). Toate complexele de inferioritate ale liderilor români, îndelung 
acumulate, au explodat în această confruntare: profitând de faptul că poziţia lui Hruşciov în 
cadrul comunismului mondial şi al propriului partid se şubrezise, Gheorghiu-Dej a decis, 
pentru prima dată în cariera sa politică, să se opună direct dictatului sovietic. Nu lipsiţi de 
motive, comuniştii români au obiectat că Moscova nu sprijinea eforturile lor de accelerare a 
industrializării ţării prin dezvoltarea industriei chimice şi a celei energetice. Lui Gheorghiu- 
Dej şi echipei sale nu le convenea deloc ideea ca România (împreună cu Bulgaria, probabil) 
să fie tratată ca un fel de hinterland agricol al unui sistem economic integrat, condus de 
sovietici. 

în iunie 1962, CAER a adoptat un document intitulat „Principiile Diviziunii 
Internaţionale a Muncii", redactat, printre alţii, de specialistul sovietic în geografie economică 
E. B. Valev, care reafirma ideea „colaborării economice socialiste" în sensul unei diviziuni a 
muncii în cadrul blocului socialist între nordul industrializat şi sudul agrar 169 . Ideea a fost 
sprijinită puternic de Cehoslovacia şi de Republica Democrată Germană, cele mai 



Vezi J. F. Brown, Eastern Europe, în Leopold Labedz (coord.), International Communism after Khrushchev, 
Cambridge, Mass., MIT Press, 1965, p. 79. 

Vezi Joseph Rothschild, Return to Diversity. A Political History of East Central Europe since World War II, 
New York, Oxford University Press, 1989, p. 162. 
169 Vlad Georgescu, The Romanians. A History, London, I. B. Tauris, 1991, p. 245. 

industrializate dintre ţările „frăţeşti" 170 . Dar comuniştii români nu împărtăşeau acest punct de 
vedere. „Gheorghiu-Dej a fost pus într-o stare de intensă disonanţă", observa Ken Jowitt. 
„Apărarea directă a programului de industrializare (...) a necesitat adoptarea unei poziţii aflate 
în opoziţie crescândă faţă de Uniunea Sovietică şi iniţierea unei politici care avea ca obiective 
principale suveranitatea statului şi a partidului" 171 . 

Declaraţia oficială din aprilie 1964, care este considerată „declaraţia de independenţă" 
a comuniştilor români, a arătat faptul că dezbaterea asupra planului Valev convinsese elita 
conducătoare română că programul de industrializare pe scară largă putea fi realizat numai 
prin independenţa statului-partid faţă de Uniunea Sovietică . După cum a arătat Michael 
Shafir, elita comunistă română a decis să „devină nu numai întruchiparea dezvoltării 
industriale, ci şi a aspiraţilor naţionale de independenţă" . Această independenţă coincidea 
cu destalinizarea care era în plină desfăşurare în majoritatea ţărilor blocului sovietic, 
manifestându-se prin evenimente ca publicarea romanului lui Alexandr Soljeniţîn O zi din 
viaţa lui Ivan Denisovici în URSS sau a simpozionului dedicat lui Kafka în Cehoslovacia. Cu 
alte cuvinte, românii nu încercau numai să se desprindă de sub hegemonia Moscovei, ci 
adoptau şi o strategie de izolare a partidului lor (şi a ţării) de efectele contagioase ale 
campaniilor antistaliniste duse în alte state leniniste ca urmare a Congresului al XXII-lea al 
PCUS. Respingerea hruşciovismului ca fiind imperialism stalinist a reprezentat, pentru 
Gheorghiu-Dej şi acoliţii săi, o cale de a se opune deschiderii sistemului politic. Unitatea 
naţională în jurul conducerii partidului al cărui lider suprem era Gheorghiu-Dej a fost 
corespondentul ideologic al repudierii pretenţiilor Moscovei de a avea rolul conducător în 
cadrul blocului. Cu alte cuvinte, ruperea rândurilor pe plan internaţional a însemnat 
uniformitate totală şi strângerea fermă a rândurilor pe plan intern. 

Programul de industrializare pe scară largă a României a fost susţinut cu vehemenţă de 
către delegaţia română la CAER. Un rol important a jucat delegatul permanent al României la 
CAER, Alexandru Bârlădeanu, născut în Basarabia, un fost emigrant politic în URSS care 
cunoştea foarte bine limba rusă. Bârlădeanu, care era economist prin educaţie, fusese ministru 
al Comerţului Exterior în anii 1950, iar în anii 1960 devenise viceprim-ministru. El fusese 
implicat şi înainte în confruntări directe cu Hruşciov şi cu alţi lideri sovietici. Adresându-se 
Comitetului Executiv al CAER, pe data de 15 februarie 1963, el a pus sub semnul întrebării 
tutela sovietică şi a apărat politica economică românească stabilită de Congresul al III-lea al 
PMR din 1960 174 . înfuriat de pledoaria lui Bârlădeanu în favoarea intereselor economice 
româneşti, Hruşciov a cerut eliminarea sa din guvernul român. în loc să se conformeze, 
Gheorghiu-Dej 1-a promovat pe Bârlădeanu în poziţia de membru supleant al Biroului Politic. 
Plenara Comitetului Central al PMR din 5-8 martie 1963 a aprobat poziţia adoptată de 
Bârlădeanu la sesiunea CAER. Au existat de asemenea zvonuri că Gheorghiu-Dej i-ar fi scris 
o scrisoare lui Hruşciov pentru a-1 informa că PMR nu-şi va modifica planurile economice şi 
că orice presiuni pentru schimbarea acestor planuri vor obliga România să iasă din CAER 175 . 

Pentru că se profila o polemică dură, Moscova a decis să trimită o delegaţie oficială la 
Bucureşti. Pe 24 mai 1963 a sosit la Bucureşti o delegaţie sovietică sub conducerea lui 



Vezi H. Gordon Skilling, Communism National and International. Eastern Europe after Stalin, Toronto, 
University of Toronto Press and Canadian Institute of International Affairs, 1964, p. 152. 

Kenneth Jowitt, Revolutionary Breakthroughs and National Development. The Case of România, 1944-1965, 
Berkeley, University of California Press, 1971, pp. 203, 214. 

172 E. B. Valev a publicat în aprilie 1964 un articol privind crearea unui „complex economic interstatal" care 
urma să cuprindă porţiuni din sudul Uniunii Sovietice, sud-estul României şi nordul Bulgariei; vezi Vlad 
Georgescu, The Romanians, p. 245. 

Michael Shafir, România - Politics, Economics and Society, p. 48. 
174 Vezi comentariile lui Bârlădeanu cu privire la intervenţia sa în Lavinia Betea, Alexandru Bârlădeanu despre 
Dej, Ceauşescu şi Iliescu, Bucureşti, Editura Evenimentul Românesc, 1997, pp. 150-151. 

Vezi Ghiţă Ionescu, Communism in Rumania, p. 339. 

Nikolai Podgornîi, membru al Prezidiului şi secretar al Comitetului Central al PCUS, dar nu 
s-a putut ajunge la nici o înţelegere. Dezvoltarea conflictului chino-sovietic a servit linia 
independentă a Bucureştiului. Prin urmare, pe 22 iunie 1963, comuniştii români au dat o nouă 
dovadă de independenţă faţă de Moscova prin publicarea unui rezumat al scrisorii trimise de 
Partidul Comunist Chinez către Comitetul Central sovietic pe 14 iunie 1963, pe care nici o 
altă ţară comunistă din Europa de Est, în afară de Albania, nu a îndrăznit să o publice. între 
timp, tensiunile în relaţiile cu URSS s-au intensificat în cadrul colegiului editorial al „World 
Marxist Review", revista care se publica la Praga şi la care liderii români Ion Gheorghe 
Maurer şi Nicolae Ceauşescu contribuiseră cu articole în care susţineau linia autonomistă şi 
„neutralistă" a partidului lor. în diferite ocazii, reprezentantul PMR, Barbu Zaharescu, s-a 
opus eforturilor partidelor promoscovite de a transforma revista într-o tribună antichineză. 

Cu toate acestea, după cum notează H. Gordon Skilling, comuniştii români au 
continuat pentru o vreme să sprijine Moscova în disputa chino-sovietică 176 . Faptul că aveau 
divergenţe cu Moscova nu însemna că aprobau linia belicoasă maoistă în relaţiile 
internaţionale. Mai degrabă, comuniştii români respingeau pur şi simplu eforturile lui 
Hruşciov de a reface dominaţia sovietică totală asupra mişcării comuniste mondiale 177 . 

Din moment ce simţeau că se maturizaseră şi că aveau o bază politică internă din ce în 
ce mai largă pentru iniţiativele lor economice şi de politică externă, românii s-au opus ferm 
practicii de stigmatizare a altor partide drept „antileniniste", „deviaţioniste" şi aşa mai 
departe. în toamna lui 1963, liderii PCR au organizat şedinţe restrânse pentru informarea 
aparatului de partid în privinţa divergenţelor crescânde cu Moscova. Tonul discuţiilor era 
rezervat, dar semnificaţia discursurilor era clară: Gheorghiu-Dej pregătea partidul pentru o 
confruntare directă cu încercarea sovieticilor de a impune alinierea totală în lupta împotriva 
Beijingului. Dintre membrii Biroului Politic care au luat cuvântul la aceste şedinţe secrete, cel 
mai vehement în criticarea lui Hruşciov a fost primul ministru Maurer. Agenţii sovietici au 
informat imediat Kremlinul că liderii români duceau o campanie antimoscovită. Problema 
reţelei de agenţi - agenturii - din România a constituit un subiect de discuţie frecvent în 
cadrul întrunirilor la nivel înalt dintre cele două partide în 1964, românii exprimându-şi 
indignarea în legătură cu neîncrederea sovieticilor, iar reprezentanţii sovietici reproşându-le 
lui Gheorghiu-Dej şi tovarăşilor săi lipsa de ataşament faţă de internaţionalismul comunist. 

Declaraţia PCR din aprilie 1964 cu privire la principalele probleme ale mişcării 
comuniste mondiale rezuma noua filosofie a PCR asupra relaţiilor din cadrul blocului, a 
comunismului mondial şi a relaţiilor internaţionale în general. în acest document fundamental, 
comuniştii români au repudiat conceptul sovietic al internaţionalismului socialist şi au 
subliniat angajamentul lor faţă de principiile independenţei şi suveranităţii naţionale, al 
deplinei egalităţi, al neamestecului în treburile interne ale altor state şi partide, precum şi al 
cooperării bazate pe avantaj reciproc. Bârlădeanu, care, în calitate de delegat permanent al 
României la CAER, a fost implicat direct în disputele cu liderii sovietici, a avut un rol 
important în formularea textului acestui document inovativ, care respingea în mod direct 
statutul privilegiat al Moscovei în cadrul mişcării comuniste mondiale: „Dată fiind 
diversitatea condiţiilor de construcţie socialistă, nu există şi nu pot exista tipare sau reţete 
unice; nimeni nu poate hotărî ce este just şi ce nu pentru alte ţări şi alte partide. Elaborarea, 



176 H. Gordon Skilling, Communism National and International, p. 153, se referă la articolul publicat de 
Preşedintele Consiliului de Miniştri al României, Ion Gheorghe Maurer, în numărul din noiembrie 1963 al 
revistei „World Marxist Review", sub titlul The Firm Foundations ofthe Unity ofthe International Communist 
Movement. 

177 Vezi instrucţiunile date de Gheorghe Gheorghiu-Dej delegaţiei PCR - care urma să se deplaseze în China în 
primăvara anului 1964 - de a încerca să-i convingă pe comuniştii chinezi să întrerupă polemica împotriva 
Moscovei pentru cel puţin şase luni sau, mai bine, pentru un an, şi apoi să se organizeze o conferinţă mondială a 
mişcării comuniste pentru a discuta chestiunile controversate. Vladimir Tismăneanu, Stalinism pentru eternitate, 
p. 218. 

alegerea sau schimbarea formelor şi metodelor construcţiei socialiste constituie un atribut al 
fiecărui partid marxist- leninist, un drept suveran al fiecărui stat socialist. (...) Este dreptul 
exclusiv al fiecărui partid de a-şi elabora în mod independent linia politică, obiectivele 
concrete şi căile şi mijloacele de a le atinge, aplicând creativ adevărurile generale ale 
marxism-leninismului şi concluziile care decurg în urma unei analize atente a experienţei altor 
partide comuniste şi muncitoreşti. (...) Nu există şi nu poate exista un partid «părinte» şi un 
partid «fiu», partide care sunt «superioare» şi partide care sunt «subordonate»; mai degrabă 
există o mare familie a partidelor comuniste şi muncitoreşti care au drepturi egale. (...) Nici un 
partid nu are sau nu poate avea un loc privilegiat sau nu poate impune linia sa sau opţiunile 
sale altor partide. Fiecare partid îşi aduce propria contribuţie la dezvoltarea tezaurului comun 
al învăţăturilor marxist-leniniste, la îmbogăţirea formelor şi metodelor practice ale luptei 
revoluţionare pentru câştigarea puterii şi construirea societăţii socialiste" . 

în acelaşi timp, România a manifestat un interes crescând pentru îmbunătăţirea 
relaţiilor cu Occidentul. Unul dintre oamenii de încredere ai lui Gheorghiu-Dej, Gheorghe 
Gaston Marin (Grossman), viceprim-ministru şi preşedinte al Comitetului de Stat pentru 
Planificare, a vizitat Statele Unite în 1963 şi 1964 179 , iar primul ministru, Ion Gheorghe 
Maurer, însoţit de Alexandru Bârlădeanu, a vizitat Franţa în 1964 180 . în vara lui 1964, PCR îşi 
câştigase recunoaşterea atât pe plan naţional, cât şi internaţional datorită opoziţiei sale faţă de 
amestecul Uniunii Sovietice şi devotamentului faţă de cultivarea autonomiei politice şi 
economice a României. Pe 23 august 1964, la sărbătorirea a douăzeci de ani de la lovitura de 
stat antifascistă - care, se susţinea oficial, dusese la fondarea Republicii Populare Române - 
delegaţia sovietică, condusă de Anastas Mikoian, preşedintele Prezidiului Sovietului Suprem, 
a fost obligată să accepte prezenţa delegaţiei chineze condusă de primul ministru Zhou Enlai, 
ca şi pe cea a delegaţiei de partid şi de stat albaneze, condusă de vicepremierul Hysni Kapo, 
într-un moment în care Albania comunistă rupsese practic relaţiile oficiale cu URSS 181 . 
România reluase relaţiile diplomatice cu Albania cu mai mult de un an înainte, prin trimiterea 
unui ambasador la Tirana în martie 1963. 

„Naţionalizarea ideologică", pentru a folosi conceptul introdus de Zbigniew 
Brzezinski, le-a permis comuniştilor români să recupereze energiile sociale latente şi să 

1 QO 

dezvolte un anumit sentiment de legitimitate politică pentru prima dată în istoria lor . 
Reabilitarea figurilor proeminente ale intelighenţiei naţionale a contribuit masiv la relaxarea 
politică şi culturală internă. Această strategie de cooptare, pusă în practică de Leonte Răutu, a 
permis publicarea operelor, anterior interzise, ale unor importanţi scriitori români, cum ar fi 



Declaraţie cu privire la poziţia Partidului Muncitoresc Român în problemele mişcării comuniste şi 
muncitoreşti internaţionale, adoptată de Plenara lărgită a CC al PMR din aprilie 1964, Bucureşti, Editura 
Politică, 1964. Pentru paragrafele citate, vezi H. Gordon Skilling, Communism National and International, pp. 
153-154. Vezi şi observaţiile lui Bârlădeanu cu privire la importanţa Declaraţiei din aprilie 1964 în Lavinia 
Betea, Bârlădeanu despre Dej, Ceauşescu şi Iliescu, pp. 152-158. 

179 De fapt, Gaston Marin a efectuat trei vizite oficiale în Statele Unite: în 1957, în noiembrie 1963 şi în mai- 
iunie 1964. După propria mărturie, ultima sa vizită oficială în Statele Unite, din 1964, a fost cea mai importantă 
în privinţa relaţiilor bilaterale; vezi Gheorghe Gaston Marin, In serviciul României lui Gheorghiu-Dej, pp. 212- 
229. 

180 Rezultatele vizitei delegaţiei româneşti în Franţa au fost discutate în şedinţa Biroului Politic din 4 august 
1964. Oficialii de partid români au fost impresionaţi în mod deosebit de către de Gaulle; Vladimir Tismăneanu, 
Stalinism pentru eternitate, p. 219. 

181 A fost propunerea lui Gheorghiu-Dej, aprobată de către Biroul Politic, de a invita delegaţii din toate ţările 
„socialiste", inclusiv din Iugoslavia şi Cuba, la manifestările legate de sărbătorirea zilei de 23 august; vezi 
Ibidem, p. 219 şi p. 342. 

182 Vezi discuţia legată de „auto-afirmarea României" - The Romanian Self-Assertion - în Zbigniew Brzezinski, 
The Soviet Bloc. Unity and Conflict, Cambridge, Mass., Harvard University Press, 1967, pp. 442-455. Brzezinski 
şi-a modificat ulterior părerea şi a caracterizat stăpânirea lui Ceauşescu drept epitomul totalitarismului extrem. 
Zbigniew Brzezinski, The Grand Failure. The Birth and Death of Communism in the Twentieth Century, New 
York, Scribner, 1989, pp. 134-135. 

Tudor Arghezi, George Bacovia, Lucian Blaga, Octavian Goga, Nicolae Iorga, Liviu 
Rebreanu şi Tudor Vianu. Printre intelectualii care au sprijinit platforma comunistă naţională 
a partidului, deşi cu grade diferite de entuziasm, s-au numărat figuri respectabile 
prerevoluţionare precum istoricii Andrei Oţetea, Constantin C. Giurescu şi Constantin 
Daicoviciu, criticii literari G. Călinescu, Şerban Cioculescu şi Vladimir Streinu, filozofii D. 
D. Roşea şi Lucian Blaga, şi sociologii Mihai Ralea, Traian Herseni şi H. H. Stahl. 
Gheorghiu-Dej a fost lăudat în revistele literare de autori ca G. Călinescu, Eugen Barbu, 
Mihnea Gheorghiu, Demostene Botez şi extrem de servilul preşedinte al Uniunii Scriitorilor, 
Mihai Beniuc, un simbol al stalinizării vieţii culturale româneşti, care a condus această 

1 O'î 

instituţie până în februarie 1965 . 

Partidul, care în august 1944 număra nu mai mult de 1000 de membri, a suferit o 
transfigurare politică după 1960, devenind o mişcare consolidată, care părea să promoveze 
dezideratele naţionale îndelung reprimate. Fără îndoială, lucrurile se schimbaseră şi întărirea 
numerică a partidului era o realitate: în iunie 1960, Gheorghiu-Dej a anunţat că partidul 
ajunsese la 834 600 de membri, dintre care 148 000 erau candidaţi . 

Trecuseră vremurile intelectualilor stalinişti care scriau la comandă, precum Mihail 
Roller, fostul şef adjunct al Secţiei de Propagandă şi Agitaţie, care în 1948-1949 a publicat o 
istorie a Republicii Populare Române care glorifica „legăturile tradiţionale frăţeşti" dintre 
România şi Rusia 185 . încrezător în sine şi din ce în ce mai convins de popularitatea sa printre 
români, Gheorghiu-Dej şi-a permis să abandoneze unele dintre cele mai violente politici 
represive. în 1964, el s-a simţit suficient de puternic pentru a semna chiar o serie de decrete 
pentru eliberarea a mii de deţinuţi politici din închisori şi locuri de deportare. Cu toate 
acestea, relaxarea ideologică avea limite stricte, care erau urmărite cu atenţie. Portretele celor 
nouă oligarhi din Biroul Politic, expuse la sărbătorirea zilei de 23 august din acel an, le 
aminteau românilor că puterea se afla încă în aceleaşi mâini. Mai mult, Gheorghiu-Dej şi 
tovarăşii săi nu şi-au asumat niciodată vreo responsabilitate pentru rolul esenţial pe care îl 
jucaseră în satelizarea ţării la sfârşitul anilor 1940 şi începutul anilor 1950, iar „Scânteia" 
continua să reia aceleaşi formule stereotipe despre „trădarea" lui Foriş, Pătrăşcanu şi a altor 
lideri epuraţi. 

La suprafaţă, România părea interesată să emuleze modelul lui Tito, angajându-se într- 
o desovietizare extinsă care ar fi putut duce la liberalizare internă. în acelaşi timp, era greu de 
trecut cu vederea faptul că, în loc să slăbească controlul asupra societăţii, conducerea PMR a 
strâns şi mai mult şurubul şi a refuzat să îngăduie chiar şi o minimă destalinizare. De aceea, 
de la bun început, comunismul naţional românesc a avut un potenţial ambiguu: în funcţie de 
înclinaţiile şi interesele echipei de la conducere şi a conjuncturii internaţionale, ar fi putut 
duce fie la iugoslavizare - adică, la desovietizare combinată cu destalinizare, fie la albanizare 
- adică, la desovietizare întărită de stalinism radical pe plan intern. Dubla natură a divorţului 
PMR de Kremlin provine din contrastul dintre pretenţiile sale patriotice şi refuzul său de a 
revizui modelul leninist al socialismului, impus de sovietici. Ambivalenţa „liniei 



183 Mihai Beniuc, un poet promiţător odată, devenit ulterior un scriitor în slujba partidului, a condus numeroase 
vânători de vrăjitoare. în februarie 1965, cu o lună înainte de moartea neaşteptată a lui Dej, Conferinţa 
Scriitorilor Români a permis atacuri împotriva realismului socialist. în timpul conferinţei, Beniuc a fost criticat 
aspru de către colegii săi şi a fost demis. Pentru o relatare autojustificatoare, vezi Mihai Beniuc, Sub patru 
dictaturi. Memorii, 1940-1975, Bucureşti, Editura Ion Cristoiu, 1999. 

Ghiţă Ionescu, Communism in Rumania, p. 318. 
185 Mihai Roller a fost multă vreme un apropiat al lui Chişinevschi şi al lui Răutu şi a deţinut postul de director al 
Institutului de Istorie a Partidului. După ce i s-a spus că Plenara CC din iunie 1958 1-a acuzat de „fracţionism", 
Roller a suferit un atac cerebral şi a murit la scurt timp după aceea (a circulat zvonul, neconfirmat, că s-ar fi 
sinucis); Vladimir Tismăneanu, Stalinism pentru eternitate, p. 342, n. 36. Cu privire la influenţa lui Roller asupra 
istoriografiei româneşti în anii 1950, vezi o relatare detaliată în Pavel Ţugui, Istoria şi limba română în vremea 
lui Gheorghiu-Dej, în special pp. 10-54. 

independente" a PMR a fost deteminată de spaima conducerii comuniste româneşti că 
reformele vor da frâu liber revoltelor politice şi vor pune în pericol monopolul partidului 
asupra puterii. 

După ce a participat la conferinţa la vârf a Tratatului de la Varşovia, ţinută în Polonia 
în februarie 1965, lui Gheorghiu-Dej i s-a descoperit un cancer avansat. Controlul medical 
complet efectuat în toamna lui 1964 nu descoperise această boală care îl va ucide practic în 
câteva luni. Gravitatea bolii sale a fost ţinută în secret. Primul ministru Maurer şi Ceauşescu i- 
au interzis chiar în mod expres doctorului personal al lui Dej, Leon Bercu, să o informeze pe 
fiica favorită a acestuia, actriţa de film Lica Gheorghiu-Rădoi, de sfârşitul iminent al tatălui 
ei. Se pare că Gheorghiu-Dej nu se gândise să-şi desemneze succesorul. La câteva zile după 
moartea sa, survenită pe data de 19 martie 1965, Ceauşescu a devenit secretarul general al 
partidului, iar Chivu Stoica, unul dintre cei mai apropiaţi colaboratori ai lui Gheorghiu-Dej 
încă din timpul războiului, a devenit preşedintele Consiliului de Stat 186 . 

Maurer şi Bârlădeanu au oferit mărturii detaliate cu privire la luptele pentru 
succesiune. Potrivit lui Maurer, în timpul fazei terminale a bolii sale, Gheorghiu-Dej i-a cerut 
lui să-i fie succesor. Maurer a refuzat însă, iar atunci Gheorghiu-Dej a decis să-1 susţină pe 
Apostol. Cu toate acestea, susţine Maurer, la moartea lui Gheorghiu-Dej, Drăghici şi 
Ceauşescu au obiectat la propunerea de a-1 numi pe Apostol secretar al Comitetului Central şi 
prim-secretar, iar ceilalţi membri ai Biroului Politic s-au abţinut să susţină o astfel de 
propunere. Astfel, Maurer a decis să-1 susţină pe Ceauşescu, care i se opusese lui Hruşciov, 
având în vedere că opţiunea cealaltă era Drăghici, care era perceput ca fiind „omul 
sovieticilor" . După Bârlădeanu, Ceauşescu a fost cel care a anunţat la o întrunire a Biroului 
Politic din ianuarie-februarie 1965 că Gheorghiu-Dej era pe moarte, spunând că o echipă de 
medici francezi, adusă la Bucureşti pentru a-1 consulta, confirmase diagnosticul. Bârlădeanu 
subliniază că tot Ceauşescu a fost cel care a limitat accesul la Gheorghiu-Dej al celorlalţi 
membri ai Biroului Politic şi că acesta şi-a creat propriul grup de susţinere, compus din 
Drăghici şi Chivu Stoica (cealaltă facţiune din Biroul Politic constând din Apostol, Bodnăraş 
şi Maurer). 

Potrivit lui Bârlădeanu, trădarea lui Apostol de către Maurer a fost decisivă în 
aducerea lui Ceauşescu la putere 188 . Totuşi, versiunea lui Bârlădeanu nu ia în considerare 



186 Dr. Leon Bercu, informaţie oferită lui VT, Bucureşti, 1973. Lica Gheorghiu nu 1-a iertat niciodată pe dr. 
Bercu pentru faptul că i-a ascuns diagnosticul adevărat al bolii lui Dej şi a refuzat să ia parte la funeraliile 
acestuia, organizate la cimitirul evreiesc „Filantropia" la sfârşitul anilor 1970 (copiii ei au fost însă prezenţi la 
funeralii). Se poate bănui că Maurer şi Ceauşescu s-au temut că Lica ar fi putut interveni la tatăl ei în favoarea 
lui Gheorghe Apostol, a cărui fiică, Geta, se număra printre cele mai bune prietene ale ei. Relaţiile dintre Lica 
Gheorghiu şi Elena Ceauşescu erau destul de reci. Cu diferite ocazii, aroganta Lica a refuzat avansurile Elenei 
(informaţie oferită lui VT de fiul Licăi Gheorghiu, Gheorghe). Lica divorţase de primul ei soţ, tatăl lui Gheorghe, 
Marcel Popescu, în 1958 (ca urmare, acesta şi-a pierdut postul de Ministru al Comerţului Exterior). în 1961, Lica 
s-a măritat cu inginerul Gheorghe Rădoi, fost director al întreprinderii de autocamioane "Steagul Roşu" din 
Braşov. La scurt timp după aceea, Rădoi a devenit Ministru al Industriei Construcţiilor de Maşini şi adjunct al 
Primului Ministru. Şi-a pierdut însă toate funcţiile politice după moartea lui Gheorghiu-Dej în 1965. Ceauşescu 
1-a reabilitat pe Marcel Popescu, pe care 1-a numit adjunct al preşedintelui Camerei de Comerţ a României. 

187 Relatarea lui Maurer este reprodusă în Lavinia Betea, Maurer şi lumea de ieri, pp. 171-176. 

188 Vezi Lavinia Betea, Bârlădeanu despre Dej, Ceauşescu şi Iliescu, pp. 180-184. Trebuie avută în vedere 
animozitatea dintre Bârlădeanu şi Maurer. Cu diferite ocazii, în anii 1970 şi 1980, în timpul unor conversaţii 
particulare cu veterani ai partidului, Bârlădeanu 1-a descris pe Maurer ca pe un individ corupt din punct de 
vedere politic şi moral. Se pare că Bârlădeanu a fost acela care s-a opus ideii altor posibili semnatari ai „scrisorii 
celor şase" de a-1 contacta pe Maurer şi de a-1 invita să li se alăture. în privinţa elementelor „procedurale" ale 
succesiunii lui Dej, nu a fost descoperit încă nici un document în arhiva operaţională a PCR care să indice vreo 
discuţie colectivă cu privire la acestea. Indiferent ce dezbateri ar fi putut avea loc, acestea trebuie să fi fost 
informale şi, pentru a folosi acuzaţia favorită a lui Dej împotriva adversarilor săi, „fracţioniste". 

rivalitatea acerbă dintre Drăghici şi Ceauşescu. Mai mult, potrivit lui Sorin Toma, Drăghici 
avea foarte puţine şanse să devină liderul PMR 189 . 

Din moment ce Gheorghiu-Dej nu a avut timp să-şi desemneze succesorul, decizia a 
fost luată de către membrii Biroului Politic, dintre care cei mai influenţi erau Maurer şi 
Bodnăraş şi, în măsura în care putem determina astăzi, ei au decis să-1 susţină pe Ceauşescu şi 
nu pe Alexandru Drăghici, şeful brutal şi nemilos al Securităţii, sau pe mediocrul şi 
dogmaticul stalinist Apostol. De asemenea, Maurer şi Bodnăraş l-au convins pe Chivu Stoica 
să-1 susţină pe candidatul lor. Fără îndoială, Maurer s-a înşelat atunci când şi-a închipuit că 
Nicolae Ceauşescu - cel mai tânăr membru al Biroului Politic, care nu avea merite deosebite 
în biografia sa revoluţionară şi părea modest şi ascultător - va fi omul de paie perfect 190 . 

Comunismul dinastic al lui Ceauşescu, 1965-1989 

La sfârşitul anilor 1960 şi în anii 1970, Nicolae Ceauşescu, secretarul general al 
Partidului Comunist Român şi preşedintele României, era descris de către mijloacele de 
informare occidentale ca un fel de rebel. Era la modă, la sfârşitul anilor 1960, să fie 
recunoscută „autonomia" politicii externe a lui Ceauşescu şi să se considere că acesta avea un 
ataşament sincer faţă de valorile naţionale româneşti. Mitul „comunismului naţional" 
românesc, avându-1 pe Ceauşescu drept simbol al contestării dominaţiei Moscovei în Europa 
Centrală şi de Est, se construia cu rapiditate 191 . Deziluzia liderului român faţă de URSS 
începuse odată cu atacul lui Hruşciov împotriva lui Stalin. Pentru Ceauşescu, ca şi pentru 
Gheorghiu-Dej, Enver Hodja, Mâtyâs Râkosi, Mao Tzedun, Walter Ulbricht, Maurice Thorez 
şi alţi stalinişti ai vremii, destalinizarea lui Hruşciov ameninţa să distrugă unitatea comunistă. 
Oamenii aceştia aveau nevoie de un idol şi urau iconoclasmul lui Hruşciov. Obligaţi să aleagă 
între URSS şi Stalin, Gheorghiu-Dej şi Ceauşescu l-au ales de bună voie pe cel de-al doilea. 
Astfel, Ceauşescu a urmat cu încăpăţânare o linie stalinistă naţională după moartea mentorului 
său în martie 1965. Demagogia sa a fost luată deseori în serios, acordându-se prea puţină 
atenţie faptului că în interiorul ţării era menţinut un sistem stalinist şi că populaţia era supusă 
unor permanente privaţiuni. 

Deşi regimul lui Ceauşescu a fost perceput ca fiind păstrătorul şi chiar promotorul 
câtorva trăsături dominante ale culturii politice staliniste, iniţiativele „neortodoxe" din politica 
externă au contribuit la atenuarea percepţiilor occidentale cu privire la represiunea internă în 



189 De origine evreiască, Sorin Toma a intrat în PCR în 1932, la vârsta de 18 ani. în anii 1930 a fost însurat cu 
Ana Grossman-Toma. în timpul războiului a luptat alături de partizanii sovietici şi apoi cu Armata Roşie 
împotriva naziştilor (1943-1945). în 1946 s-a întors în România şi a fost numit redactor şef adjunct la „Scânteia". 
Din 1947 şi până în 1960 a fost redactorul şef al „Scânteii" şi membru al Comitetului Central al PMR (1949- 
1960). Tatăl său, Alexandru Toma, un poet mediocru dar foarte ambiţios, a fost bardul oficial al perioadei 
staliniste şi a scris versurile primului imn al RPR. Sorin Toma a căzut victimă epurărilor lui Dej; după 1960 şi-a 
pierdut poziţia şi a fost exclus din PMR în 1963. în 1988 a emigrat în Israel. 

190 Pentru o analiză pătrunzătoare a momentului - remarcabil de scurt - de tranziţie de la Dej la Ceauşescu, vezi 
Pavel Câmpeanu, înscăunarea, în „22", 14-20 august 2001, pp. 15-16. Plecând de la stenogramele şedinţelor 
Biroului Politic, Câmpeanu, membru al partidului din perioada de ilegalitate şi unul dintre puţinii sociologi 
marxişti cu o gândire originală, demonstrează că nu a existat niciodată o serioasă alternativă Apostol şi că 
Ceauşescu a moştenit poziţia lui Dej ca lider al partidului fără să aibă de înfruntat opoziţia semnificativă a 
vreunuia dintre colegii săi. Membrii CC invitaţi să ia parte la prima şedinţă plenară după moartea lui Dej au fost 
puşi în faţa unui fapt împlinit: Ceauşescu era noul lider - nu exista nici un dubiu în această privinţă. Acest fapt 
era garantat nu numai de susţinerea din partea „baronilor" lui Dej (Maurer şi Bodnăraş), dar şi de legăturile vechi 
pe care Ceauşescu le avea cu liderii regionali ai partidului, dintre care mulţi au fost promovaţi curând în poziţii 
cheie la centru la Congresul al IX-lea al PCR în iulie 1965. Câmpeanu şi-a dezvoltat în continuare analiza în 
cartea sa Ceauşescu. Anii numărătorii inverse, Iaşi, Editura Polirom, 2002. 

191 Câteva dintre legendele persistente referitoare la „originalitatea" României în afacerile interne şi externe au 
fost deconstruite în Vladimir Tismăneanu, Ceauşescu' s Socialism, în „Problems of Communism", voi. 34, nr. 1, 
ianuarie-februarie 1985, pp. 50-66 şi The Ambiguity of Romanian National Communism, în „Telos", nr. 60, vara 
1984, pp. 65-79. 

creştere. Cât despre înclinaţia lui Ceauşescu spre Iugoslavia, aceasta avea mai mult de-a face 
cu politica de nealiniere a lui Tito decât cu vreun interes pentru dezvoltarea unei versiuni 
româneşti de „autoconducere". Cu toate acestea, cele mai multe dintre acţiunile 
Conducătorului erau încă lăudate la începutul anilor 1970 ca răsplată pentru politica externă 
semititoistă a României. Până şi cultul personalităţii lui Ceauşescu a fost atribuit nevoii de a 
consolida imaginea de unitate şi coeziune în faţa posibilelor încercări sovietice de a încălca 
presupusa independenţă a României. într-adevăr, pentru a-şi păstra imaginea de luptător 
pentru independenţa naţională, Ceauşescu a fost deseori în dezacord cu intervenţiile sovietice 
în arena internaţională, în timp ce pe plan intern regimul său rămânea cât se poate de represiv 
şi autocratic. De fapt, pentru Ceauşescu, Brejnev era un partener confortabil: deşi au existat 
crize în relaţiile româno-sovietice, acestea nu au ajuns niciodată până la o confruntare 
deschisă. 

Agravarea situaţiei economice după 1975 şi eşecul regimului de a face faţă 
provocărilor modernizării au grăbit evoluţia crizei socio-politice din România. După 1985, 
Ceauşescu, cel care reuşise pe vremuri să-i păcălească pe jurnaliştii occidentali şi să pozeze în 
promotor al „marxismului luminat", era stigmatizat ca fiind „omul bolnav al comunismului" 
şi descris ca o ruşine pentru noua elită comunistă sovietică, din ce în ce mai înclinată spre 
reforme, aflată sub conducerea lui Mihail Gorbaciov. Obsesia lui Ceauşescu pentru 
industrializare, politica de austeritate legată de decizia sa din anii 1980 de a plăti datoria 
externă a României pentru a obţine rapid o independenţă financiară absolută, ataşamentul său 
faţă de un sistem de planificare hipercentralizat, rigid şi depăşit, precum şi profunda sa 
ostilitate fată de reforme orientate către piaţă au dus la declinul dramatic al calităţii vieţii şi la 
creşterea nemulţumirii populare . 

Personalitatea conducătorului României se modelase după un tipar stalinist dur, iar 
stilul său politic era caracterizat în cea mai mare parte de valorile şi metodele culturii politice 
staliniste. Departe de a încerca să devină un „destalinizator", Ceauşescu urma cu credinţă cele 
mai compromise dogme leninist- staliniste, încercând să simuleze „un regim bazat pe o 
mişcare de masă" prin stimularea constantă a zelului şi a pasiunilor politice 193 . în România, 
nu se lua nici o decizie şi nu se promova nici o iniţiativă fără aprobarea sau acordul lui 
Ceauşescu. 

O criză de legitimitate 

Comunismul românesc nu a fost niciodată capabil să scape de complexul de 
inferioritate datorat marginalităţii partidului în viaţa politică şi intelectuală a României dintre 
cele două războaie. Comuniştii români nu au reuşit să genereze o acţiune politică de masă şi 
au fost, în general, percepuţi ca elemente alienate a căror răzvrătire împotriva ordinii existente 
era motivată în special de resentimente de natură etnică sau psihologică. Ei formau o 
minusculă minoritate mesianică - care nu a depăşit niciodată o mie de membri înainte de 23 
august 1944 - dedicată fără şovăire Cominternului stalinist. 

Mai mult, în timpul perioadei de ilegalitate, PCR a ignorat cu dispreţ valorile naţionale 
şi, mai ales, angajamentul faţă de apărarea graniţelor de după 1918. Problema centrală a 
relaţiilor dintre România şi Uniunea Sovietică - chestiunea Basarabiei - a fost prezentată în 
documentele PCR în concordanţă deplină cu pretenţiile imperialiste staliniste. Indiferent de 



192 în anii 1970, Ceauşescu a sprijinit linia dogmatică promovată de primul ministru Manea Mănescu, care era 
profesor de economie, împotriva celor care pledau pentru descentralizare economică şi pentru mai multe 
investiţii în industriile producătoare de bunuri de consum. Interviuri realizate de VT cu disidentul Mihai Botez, 
matematician şi specialist în prognoze economice, Washington D.C., octombrie 1987 şi Philadelphia, martie 
1988; vezi şi contribuţia lui Botez la volumul România. A Case of "Dynastic" Communism, New York, Freedom 
House, 1989, pp. 12-18. 

Vezi Robert C. Tucker, On Revolutionary Mass-Movement Regimes, în idem, The Soviet Political Mind. 
Studies in Stalinism and Post-Stalin Change, New York, Praeger, 1963, pp. 3-19. 



96 



interpretările formulate retroactiv - iar comuniştii români au fost experţi în încâlcirea şi 
alterarea semnificaţiilor - nu există nici o îndoială că aceştia au ieşit din faza de 
clandestinitate cu o credibilitate foarte redusă în privinţa patriotismului lor 194 . în timpul 
primilor ani de exercitare a puterii, PCR s-a luptat cu disperare pentru a-şi extinde baza de 
masă, dar fără să reuşească să obţină altceva decât o susţinere simulată şi o aderenţă falsă din 
partea segmentelor sociale pe care pretindea că le reprezintă. 

în mod paradoxal, după 1962-1963 şi mai strident după venirea lui Ceauşescu la 
putere în martie 1965, acelaşi partid nu a ezitat să se angajeze în campanii naţionaliste intense, 
obţinând capital politic de pe urma năzuinţelor patriotice reprimate ale intelectualilor români 
şi pretinzând că reprezintă cele mai sacre valori naţionale. Prin această substituire 
frauduloasă, Nicolae Ceauşescu s-a remarcat ca un maestru în arta manipulării şi i-a întrecut 
pe mentorii săi stalinişti în viclenie cinică şi ipocrizie. Omul care acceptase fără remuşcări 
politica antiromânească a Cominternului şi care a dus la bun sfârşit cu obedienţă cele mai 
respingătoare campanii staliniste între 1948 şi 1965 (colectivizarea forţată a agriculturii, 
epurările succesive din partid şi din armată, persecutarea intelectualilor şi studenţilor, pentru a 
enumera doar câteva dintre „realizările" sale de partid), a pozat după numirea sa ca secretar 
general în 1965 în apostolul românismului şi a încercat să inventeze o versiune proprie de 
comunism naţional. A existat un grad ridicat de fariseism în această uzurpare a simbolurilor 
naţionale: cabotinismul a fost o caracteristică importantă a practicii comuniste româneşti 195 . 

Unele dintre acţiunile lui Gheorghiu-Dej de după 1960 au prevestit „ruptura" de 
Moscova. în primul rând, este vorba despre reinterpretarea istoriei partidului prin accentuarea 
luptei dintre comuniştii „pământeni" şi „moscoviţii" Ana Pauker, Vasile Luca şi Iosif 
Chişinevschi, ultimii fiind acuzaţi de toate abuzurile înfăptuite în perioada stalinistă. Apoi, 
derusificarea treptată a culturii române şi o oarecare relaxare în politica internă, urmată de 
Declaraţia din Aprilie 1964, care dădea glas nemulţumirii PMR faţă de încălcarea de către 
Hruşciov a statutului autonom al României în cadrul CAER şi a Pactului de la Varşovia. 
Toate acestea, iniţiate de grupul lui Gheorghiu-Dej - căruia îi aparţinea şi Ceauşescu - 
sugerează mai puţin o deviere de la modelul stalinist, cât o încercare plină de viclenie a elitei 
comuniste româneşti de a evita chiar şi o destalinizare moderată 196 . 

Instituţiile economice, politice şi culturale staliniste, precum şi metodele de tip 
stalinist, au fost păstrate cu vigilenţă, atât în România lui Gheorghiu-Dej, cât şi în cea a lui 
Ceauşescu. Pentru mai mult de două decenii (1940-1965), cariera lui Ceauşescu fusese 
garantată de protecţia lui Gheorghiu-Dej, dar, spre deosebire de predecesorul său, Ceauşescu 
nu avea merite deosebite în biografia sa revoluţionară. Odată „ales" secretar general, el s-a 
angajat într-o activitate febrilă de creare şi consolidare a propriului mit. Istoria partidului a 
trebuit, prin urmare, rescrisă în beneficiul noului lider. Din moment ce faptele eroice lipseau 
în mod evident din trecutul său, Ceauşescu a pus bazele unui cult al personalităţii care avea 
drept scop să creeze o legătură între acţiunile sale şi cele ale prinţilor medievali şi ale 
conducătorilor traco-daci care au sfidat Imperiul Roman. Pentru a întări controlul partidului 
asupra sferei private, Ceauşescu a luat măsuri draconice împotriva avortului. Românii 



194 Pentru o discuţie asupra poziţiei PCR în problema Basarabiei şi a susţinerii servile de către acesta a 
proiectelor expansioniste sovietice, vezi Victor Frunză, Istoria Partidului Comunist Român, Bucureşti, Editura 
Humanitas, 1990, pp. 52-128. 

195 Vezi analiza lui Michael Shafir cu privire la „schimbarea simulată" practicată de către conducerea PCR în 
Michael Shafir, România - Politics, Economics and Society, pp. 47-63. 

Vezi Report ofthe Delegation ofthe Rumanian Workers' Party, în Gheorghiu-Dej, Articles and Speeches, pp. 
257-293 şi Georges Haupt, La Genese du conflit sovieto-roumain, în „Revue francaise des sciences politiques", 
voi. XVIII, nr. 4, august 1968, pp. 669-684. 

trebuiau să se comporte ca fiice şi fii loiali ai patriei socialiste: sfera politicului a invadat 
complet sfera privată, până în fibrele sale cele mai intime 

Agonia partidului 

Ascensiunea clanului Ceauşescu, nesfârşita promovare politică a rudelor mai apropiate 
sau mai îndepărtate ale familiei prezidenţiale, au amplificat criza socio-politică. Partidul era 
epuizat, membrii de partid erau demoralizaţi, iar intelighenţia era deprimată. Cultura română 
era afectată profund de exodul către Occident al multor intelectuali prestigioşi, conştienţi de 
evoluţia dezastruoasă a regimului. Poeţi şi matematicieni, chimişti şi fizicieni, istorici şi 
pictori au fost forţaţi să plece în exil, formând o veritabilă diasporă, ceea ce a avut consecinţe 
tragice pentru viitorul culturii române. Stilul necontrolat de conducere al lui Ceauşescu a 
împiedicat orice încercare de modernizare, iar reformele au fost amânate la infinit. 
Promovarea în ierarhia de partid era acordată numai în funcţie de loialitatea faţă de Nicolae şi 
Elena Ceauşescu şi faţă de fiul lor cel mai mic, Nicu. în timpul ultimilor ani ai lui Ceauşescu 
la putere, circula zvonul că acesta suferea de o boală incurabilă şi se vorbea despre o criză de 
succesiune, ceea ce reflecta starea de confuzie din cercurile înalte ale partidului 198 . 

Ceauşescu moştenise de la Gheorghiu-Dej o economie relativ dinamică, un început de 
consens naţional şi un prestigiu internaţional în creştere. Ceauşescu moştenise şi capitalul 
politic al lui Gheorghiu-Dej, acumulat în timpul conflictului cu Hruşciov. Spre deosebire de 
predecesorul său, el nu fusese implicat direct în epurările staliniste de la începutul anilor 
1950. Astfel, a putut simula destalinizarea fără teama de a-şi submina propria poziţie în partid, 
în timpul primei etape a conducerii sale (1965-1971), noul secretar general a încercat să 
realizeze o sinteză între desatelizare şi destalinizare, bucurându-se de sprijinul total al 
eşalonului al doilea al aparatului de partid, un segment social care aspira să ia locul celor 
asociaţi cu Gheorghiu-Dej. 

în acelaşi timp, Ceauşescu a încercat să-şi consolideze autoritatea şi puterea punând 
accentul pe valori ca independenţa naţională şi conştiinţa patriotică. La scurt timp după 
alegerea sa, el a organizat întruniri cu reprezentanţii uniunilor de creaţie în care a criticat 
dogmele realismului socialist şi a recunoscut dreptul la diversitate culturală. La întâlnirile cu 
Uniunea Scriitorilor din primăvara lui 1965 i-a încurajat pe criticii esteticii jdanoviste şi a 
susţinut critica deschisă a acestora la adresa rusificării culturii române. Ceea ce a urmat a 
reprezentat primul dezgheţ adevărat din România postbelică, în contextul căreia partidul a 
încurajat destalinizarea intelectuală şi a renunţat temporar la metodele birocratic - 
administrative în chestiunile culturale. 

în timpul perioadei de consolidare a puterii (1965-1970), Ceauşescu a folosit strategia 
de a vizita întreprinderi industriale, cooperative agricole şi instituţii academice de pe tot 
cuprinsul României, creând imaginea unui lider popular 199 . Ceauşescu a convocat şi efectivele 
Ministerului de Interne - adică poliţia secretă - şi a criticat excesele din perioada stalinistă. A 
promis respectarea fără rezerve a legalităţii socialiste de către aparatul de partid şi de stat. 
Invocarea democraţiei interne din partid nu exprima, însă, tendinţa lui Ceauşescu spre 
liberalizare, ci intenţia sa de a submina grupul conducător tradiţional. O facţiune legată direct 
de noul secretar general se afla în plină ascensiune în PCR, în timp ce elita lui Gheorghiu-Dej 
era marginalizată şi neutralizată treptat. 



Gail Kligman, The Politics of Duplicity. Controlling Reproduction in Ceauşescu' s România, Berkeley, 
University of California Press, 1998. 

198 Paul Lewis, Diplomats Cite Growing Signs of Ceauşescu' s Illness, în „New York Times", 17 decembrie 
1985; Ceauşescu' s Illness, în „The Economist", 1 august 1985. 

199 Pentru o analiză inspirată a strategiei lui Ceauşescu de a efectua vizite de o amplă publicitate în fabrici, 
cooperative agricole şi în alte instituţii socialiste pentru a-şi crea o aură de legitimitate, vezi Cristina Petrescu, 
Vizitele de lucru. Un ritual al Epocii de Aur, în Lucian Boia (coord.), Miturile comunismului românesc, 
Bucureşti, Editura Nemira, 1998, pp. 229-238. 

Pe parcursul acestei perioade (1965-1970), activiştii de partid a căror carieră sub 
Gheorghiu-Dej fusese legată de poziţia influentă deţinută de Ceauşescu - aceea de secretar al 
Comitetului Central însărcinat cu problemele organizatorice (cu cadrele) - au constituit baza 
sa de putere în partid. Acest „grup al aparatului de partid" a asigurat triumful lui Ceauşescu 
asupra rămăşiţelor Biroului Politic din vremea lui Gheorghiu-Dej, baronii stalinişti care 
crezuseră că noul secretar general va urma supus sugestiile lor şi se va conforma regulilor 
„conducerii colective". Ceauşescu a acţionat însă cu rapiditate pentru a-şi impune stilul 
propriu în partid. 

Prima declaraţie oficială majoră a lui Ceauşescu a fost raportul său politic la 
Congresul al IX-lea al partidului (19-24 iulie 1965). Pregătirile pentru acest congres 
începuseră în vara lui 1964, atunci când Gheorghiu-Dej i-a desemnat pe Ceauşescu, Gheorghe 
Apostol, Alexandru Bârlădeanu şi Leonte Răutu să întocmească cele mai importante 
documente. Gheorghiu-Dej intenţiona ca viitorul Congres al IV-lea al PMR să celebreze 
triumful absolut al facţiunii staliniste naţionale, declaraţia de autonomie a României în cadrul 
CAER şi a Pactului de la Varşovia, deschiderea faţă de Iugoslavia, Franţa şi chiar Statele 
Unite, precum şi rolul decisiv al primului secretar în toate acestea. 

în 1964, nici restructurarea conducerii partidului şi nici redenumirea partidului nu se 
aflau pe ordinea de zi. însă, sănătatea lui Gheorghiu-Dej s-a deteriorat rapid în primele luni 
ale lui 1965, fapt ce a schimbat dramatic cursul evenimentelor. Gheorghiu-Dej a murit pe data 
de 19 martie 1965, fără a desemna un moştenitor politic. Ceauşescu le-a promis baronilor 
dejişti că le va permite să-şi păstreze poziţiile cheie din partid şi se poate spune că s-a ţinut de 
cuvânt. Emil Bodnăraş a murit în postul său, iar Ion Gheorghe Maurer s-a retras în 1974 de 
bună voie şi în condiţiile impuse de el însuşi. După 1990, Maurer a declarat în diverse 
interviuri că 1-a susţinut fără rezerve pe noul lider pentru că acesta era respectuos şi pentru că 
avea o „pasiune pentru citit". 

Imediat după înmormântarea lui Gheorghiu-Dej, Ceauşescu a început o campanie 
pentru obţinerea supremaţiei în partid. Şedinţele organizate în diverse ministere, vizitele de 
lucru în întreprinderi şi ferme colective, contactele cu delegaţiile comuniste din străinătate, 
toate sugerau o energie care deosebea clar stilul politic al noului lider de cel al predecesorului 
său. Din această serie de întâlniri, cele cu conducerea Securităţii şi a Uniunii Scriitorilor - 
poliţia secretă şi ideologii - au fost cele mai importante. în lunile mai şi iunie ale anului 1965, 
Ceauşescu vorbea deja despre nevoia de a întări legalitatea socialistă şi de a îngădui o mai 
mare diversitate în creaţia artistică, iar „Scânteia" a tipărit o parte dintre aceste observaţii. 

Era previzibilă neutralizarea a două dintre cele mai importante figuri politice asociate 
cu represiunea politică şi cu dogmatismul cultural al epocii lui Gheorghiu-Dej - Alexandru 
Drăghici, de la Securitate, şi Leonte Răutu, şeful Propagandei. De fapt, imediat după moartea 
lui Gheorghiu-Dej, poziţia lui Răutu a fost serios slăbită: el fusese ales secretar al Comitetului 
Central, dar acum împărţea conducerea propagandei şi culturii cu fostul său adjunct, Paul 
Niculescu-Mizil, care devenise şi el secretar. 

Chiar înainte de Congresul al IX-lea, o plenară a Comitetului Central a anunţat că 
foştii membri ai Partidului Social-Democrat Român, care se alăturaseră ulterior comuniştilor, 
vor fi consideraţi veterani ai partidului. Mai mult, a fost acceptată propunerea lui Ceauşescu 
ca denumirea de „Partidul Muncitoresc Român" să fie schimbată în „Partidul Comunist 
Român" 200 . Aceasta a fost mai mult decât o schimbare de titulatură: Ceauşescu dorea să 
sublinieze continuitatea istorică a mişcării revoluţionare din România şi rolul PCR în sinteza 
tuturor tradiţiilor anticapitaliste ale ţării. Modificarea numelui partidului a implicat şi 
renumerotarea congreselor: astfel, Congresul al IV-lea al PMR a devenit Congresul al IX-lea 
al PCR. Până la conferinţa naţională din octombrie 1945, când Ceauşescu fusese ales membru 



200 Pensiile se calculau pe baza vechimii ca membru de partid; cu cât cineva intrase mai devreme în partid, cu 
atât pensia sa era mai mare. 

al Comitetului Central pentru prima dată, numele partidului fusese Partidul Comunist din 
România, iar obiectivul său central îl constituise îndeplinirea sarcinilor desemnate de 
Comintern şi de agenţiile sovietice care i-au succedat. Mitul lui Ceauşescu s-a bazat de la 
început pe o presupusă existenţă continuă în partid a unui nucleu eroic, care a urmărit cu 
consecvenţă să-şi păstreze autonomia. Momentele stânjenitoare din istoria partidului au fost 
ignorate în mod convenabil. Abia în 1966, la cea de-a patruzeci şi cincea aniversare a fondării 
Partidului Comunist din România, Ceauşescu va aborda aceste probleme, insistând mai mult 
sau mai puţin explicit asupra faptului că toate erorile esenţiale ale strategiei comuniste din 
ilegalitate se produseseră în primul rând din cauza existenţei în conducerea partidului a multor 
persoane aparţinând altor grupuri etnice. 

Declaraţia din aprilie 1964 a fost menţionată doar formal în raportul lui Ceauşescu la 
Congresul al IX-lea. Ideea centrală a fost aceea că, dat fiind că Gheorghiu-Dej murise, iar 
Ceauşescu îşi asumase guvernarea, o nouă epocă începuse atât pentru partid, cât şi pentru ţară. 
Prezenţa la acest congres a unor personalităţi de la vârful marilor partide ale „sistemului 
socialist mondial", precum Leonid Brejnev, prim-secretar al PCUS de la îndepărtarea lui 
Hruşciov în octombrie 1964 şi Deng Xiaoping, numărul patru - după Mao Tzedun, Liu 
Shaoqi şi Zhou Enlai - în Partidul Comunist Chinez, au întărit legitimitatea internaţională a 
noului lider. în deschiderea congresului, Ceauşescu a propus un moment de reculegere în 
memoria lui Gheorghiu-Dej 201 . 

Un grup de ideologi, din care făceau parte Paul Niculescu-Mizil şi Dumitru Popescu 
(între timp, cel de-al doilea devenise redactorul şef al „Scânteii") au pregătit raportul lui 
Ceauşescu către congres. Spre deosebire de Gheorghiu-Dej, care lăsase pregătirea unor astfel 
de documente în seama comisiilor, Ceauşescu a participat direct la formularea tezelor. 
Gheorghe Apostol a avut misiunea de a prezenta raportul referitor la noul statut al 
partidului 202 . Raportul lui Apostol menţiona că Biroul Politic conducea activitatea partidului 
între plenarele Comitetului Central. în ultima zi a congresului, Apostol a anunţat că plenara 
noului Comitet Central îl alesese în unanimitate pe Ceauşescu drept secretar general, indicând 
o deosebire clară faţă de poziţia oficială de prim-secretar a lui Gheorghiu-Dej. 

Ceea ce s-a întâmplat a fost, de fapt, o lovitură de partid. Ignorând cele discutate cu 
două zile în urmă şi fără a oferi vreo explicaţie, Ceauşescu a anunţat că vechiul Birou Politic 
urma să fie înlocuit de două organisme noi: un Prezidiu Permanent şi un Comitet Executiv. 
Asemănarea cu modelul chinezesc al unui Birou Politic numeros dublat de un mic cerc intim 
al puterii, numit Comitetul Pemanent, era frapantă. Rolul prezidiului era neclar: trebuia să se 
ocupe de problemele curente, în timp ce Comitetul Executiv urma să conducă partidul între 
plenare. Chiar şi cei specializaţi în detaliile obscure ale structurii de partid au avut dificultăţi 
încercând să facă deosebirea între cele două responsabilităţi. Scopul principal, însă, a fost 
acela de a-i elimina pe Alexandru Moghioroş şi pe Petre Borilă din vârful piramidei - adică 
din Prezidiul Permanent - deşi ei au rămas membri ai Comitetului Executiv. Un alt scop a fost 
acela de a lărgi grupul conducător prin includerea în comitetul executiv a lui Paul Niculescu- 
Mizil, a lui Gheorghe (Gogu) Rădulescu şi a lui Constantin Drăgan, care aveau o legătură 
directă cu Ceauşescu, precum şi numirea lui Iosif Banc, Maxim Berghianu, Petre Blajovici, 
Mihai Gere, Petre Lupu (Lupu Pressman) şi Ilie Verdeţ, foşti subordonaţi ai lui Ceauşescu în 
ramura organizatorică a Comitetului Central, ca membri supleanţi ai Comitetului Executiv şi 
ai Secretariatului. Personajele erei Gheorghiu-Dej erau astfel înlocuite de figuri noi, care au 
urcat rapid sub patronajul secretarului general Ceauşescu. 

Ceauşescu a exercitat o influenţă formidabilă asupra compoziţiei Secretariatului, un 
organ omnipotent în partidele leniniste. Alexandru Drăghici, un prieten drag şi profund urât 



201 Vezi Congresul al IX-lea al Partidului Comunist Român, 19-24 iulie 1965, Bucureşti, Editura Politică, 1966, 
p. 14. 

202 Ibidem, pp. 330-352. 

de către noul lider, era numărul doi, primul după secretarul general, dar, în realitate, numirea 
în Secretariat a lui Drăghici, care conducea poliţia secretă din 1952, a reprezentat începutul 
sfârşitului carierei sale politice 203 . La câteva zile după încheierea congresului, Drăghici şi-a 
pierdut poziţiile de vicepreşedinte al Consiliului de Miniştri şi de ministru de Interne. Cornel 
Onescu, fost şef de secţie în ramura organizatorică a Comitetului Central supravegheată de 
Ceauşescu, a devenit noul ministru de Interne. Ceilalţi noi membri ai Secretariatului erau fie 
oamenii lui Ceauşescu, ca Manea Mănescu, Paul Niculescu-Mizil, Vasile Patilineţ şi Virgil 
Trofin, fie persoane devenite inutile precum Alexandru Moghioroş, care era grav bolnav, fie 
cameleoni politici precum Leonte Răutu. Aceştia toţi l-au glorificat pe Ceauşescu ca pe un 
lider vizionar, susţinător ardent al independenţei, strateg inspirat al economiei planificate, 
promotor al „noii revoluţii agrare" şi „arhitect al destinului naţional" 204 . 

La sfârşitul anului 1965 sau la începutul lui 1966, Ceauşescu 1-a însărcinat în secret pe 
Vasile Patilineţ, un mare specialist în dosare politice, cu lansarea unei anchete privind 
represiunea internă din partid din anii 1950 205 . Această idee era legată de strângerea de 
documente referitoare la implicarea directă a lui Alexandru Drăghici în asasinarea lui Lucreţiu 
Pătrăşcanu. 

Congresul al IX-lea a devenit unul dintre miturile fondatoare ale cultului lui 
Ceauşescu. Dincolo de sloganurile lipsite de conţinut şi de exagerările linguşitoare, există un 
sâmbure de adevăr în ideea că acest congres a schimbat elemente importante din viaţa socială, 
economică şi culturală a României. Pentru câţiva ani, ziarele au devenit interesante, viaţa 
literară uimitor de relaxată şi a existat o reală deschidere faţă de Occident, ce s-a manifestat şi 
prin importul de filme, traducerea de cărţi şi modificarea repertoriului teatrelor. Congresul al 
IX-lea a creat mitul lui Ceauşescu prezentat ca un reformator politic, ca un om rezonabil, 
reprezentant al dezgheţului faţă de dogmatismul şi obscurantismul erei lui Gheorghiu-Dej. 
Mai mult, manipulând cu abilitate pasiunile, animozităţile şi informaţiile confidenţiale din 
arhivele secrete ale partidului, Ceauşescu a reconfigurat structura politică de la vârf pentru a 
întări grupul de activişti care îi datorau totul şi care erau gata să-1 susţină fără nici o ezitare. 

Reuşind să aducă la Bucureşti figuri importante ale comunismului mondial, inclusiv 
pe liderii unor partide aflate într-o acerbă competiţie ideologică - nu numai Brejnev şi Deng 
au asistat la congres, ci şi Ramiz Alia, numărul doi în Albania, Walter Ulbricht, primul 
secretar al Partidului Socialist Unit din Germania şi preşedintele Consiliului de Stat al RDG, 
Todor Jivkov, liderul bulgar, Edvard Kardelj, ideologul titoismului, Dipa Nusantara Aidit, 
liderul partidului comunist indonezian şi Dolores Ibârruri, care conducea Partidul Comunist 
Spaniol din exil - Ceauşescu s-a impus ca un actor important în aceste conflicte din ce în ce 
mai acute. La un an şi câteva luni după Declaraţia din aprilie 1964, Bucureştiul se definea din 
nou ca un centru autonom în dezbaterile din mişcarea comunistă, care refuza să urmeze atât 
linia sovietică, cât şi cea chineză. 



203 La deschiderea congresului, Elena Ceauşescu se afla în primul rând, îmbrăcată în alb, alături de soţia lui 
Alexandru Drăghici, Marta (născută Cziko), care la vremea aceea părea să-i fie prietenă apropiată. în vara anului 
1965 cele două şi-au petrecut vacanţa împreună la Karlovy Vary, în Cehoslovacia. După moartea lui Dej, 
cuplurile Ceauşescu şi Drăghici s-au întâlnit frecvent pentru a juca împreună biliard sau popice. 

204 Nicolae Ceauşescu, Chivu Stoica, Ion Gheorghe Maurer, Gheorghe Apostol, Alexandru Bârlădeanu, Emil 
Bodnăraş, Petre Borilă, Alexandru Drăghici, Constantin Drăgan, Alexandru Moghioroş, Paul Niculescu-Mizil, 
Leonte Răutu, Gogu Rădulescu, Leontin Sălăjan şi Ştefan Voitec erau cei 15 membri ai Comitetului Executiv. 
Erau 10 membri supleanţi: Iosif Banc, Maxim Berghianu, Petre Blajovici, Dumitru Coliu, Florian Dănălache, 
Jânos Fazekăs, Mihai Gere, Petre Lupu, Ilie Verdeţ şi Vasile Vîlcu. Nicolae Ceauşescu, Chivu Stoica, Ion 
Gheorghe Maurer, Gheorghe Apostol, Alexandru Bârlădeanu, Emil Bodnăraş şi Alexandru Drăghici formau 
prezidiul permanent. Secretariatul era compus din secretarul general Nicolae Ceauşescu şi 8 secretari: Alexandru 
Drăghici, Alexandru Moghioroş, Mihai Dalea, Manea Mănescu, P. Niculescu-Mizil, Vasile Patilineţ, Leonte 
Răutu şi Virgil Trofin; vezi Congresul al IX-lea al Partidului Comunist Român, p. 739. 

205 Vezi memoriile fostului general în poliţia secretă, Grigore Răduică, Crime în lupta pentru putere, 1966-1968. 
Ancheta cazului Pătrăşcanu, Bucureşti, Editura Evenimentul Românesc, 1999. 

Congresul al IX-lea al PCR a fost momentul la care au fost definite cele mai 
importante dintre opţiunile ideologice şi politice ale socialismului lui Nicolae Ceauşescu, 
inclusiv teza privind omogenizarea socială şi etnică a naţiunii române, accentul pus pe 
industrializare şi pe folosirea la maximum a resurselor interne, prezentarea liderului de partid 
ca un simbol al unităţii de monolit a partidului şi poporului, neutralitatea activă în cadrul 
mişcării comuniste mondiale, restabilirea relaţiilor cordiale cu unele dintre partidele 
comuniste occidentale, în special cu cel spaniol şi cu cel italian, în efortul de a consolida o 
linie comună de opoziţie faţă de manevrele hegemonice ale Moscovei şi retorica democraţiei 
interne, asociată cu imaginea lui Ceauşescu în postura de campion al legalităţii, dreptăţii, 
eticii şi echităţii socialiste. Evident, multe dintre aceste teze au fost reformulate şi 
reconsiderate în anii următori, astfel încât Congresul al IX-lea nu a rămas decât o referinţă 
reverenţioasă pentru acei nostalgici faţă de neîndeplinitele promisiuni de relaxare şi înnoire 206 . 

în acelaşi timp, ar fi interesant de stabilit în ce măsură noul „îngheţ", restalinizarea 
sau, mai precis, re-radicalizarea care a avut loc după 1968 s-a petrecut în conformitate cu un 
plan sau, cu alte cuvinte, se pune întrebarea de ce linia de reforme moderate dar reale nu a fost 
continuată. Personalitatea liderului ne oferă un răspuns parţial, în timp ce natura elitei 
comuniste româneşti este responsabilă pentru rest: lipsa unor dimensiuni morale şi 
intelectuale din partea acesteia, utilizarea oportunistă a naţionalismului în scopuri personale şi 
izolarea arogantă şi narcisistă faţă de dezbaterile reale ale stângii europene. Privind 
retrospectiv, este clar că existau motive de nelinişte în iulie 1965. Tonul patetic-patriotic al 
raportului lui Ceauşescu, manevrele bizantine de culise, executate cu un dispreţ total faţă de 
participaţii la congres şi laudele excesive la adresa liderului - o mostră tulburătoare a ceea ce 
urma să devină o idolatrie din ce în ce mai sufocantă - toate puteau fi considerate motive de 
îngrijorare, chiar dacă luăm în considerare tentaţia spre ceea ce Timothy Garton Ash a numit 
determinism retrospectiv 207 . Existau, însă, şi motive de speranţă, iar în 1965 nu au fost puţini 
cei care au văzut în noul lider şi în linia sa promisiunea unei indulgenţe mai mari, a unei 
obtuzităţi mai mici şi a unei represiuni mai reduse decît pe timpul domniei lui Gheorghiu-Dej. 

Pe data de 7 mai 1966, Ceauşescu a ţinut o cuvântare semnificativă cu ocazia celei de- 
a 45-a aniversări a fondării partidului. Multe dintre dogmele sacrosancte până atunci au fost 
puse sub semnul întrebării în mod direct de către tânărul şi, până în acel moment, reformistul 
secretar general. O teză importantă a fost aceea că PCR a fost continuatorul luptei seculare a 
românilor pentru independenţă, pentru crearea statului naţional unitar român, pentru progres 
social şi civilizaţie . 

Anul 1968 a fost crucial pentru stabilirea viitorului comunismului naţional românesc şi 
a evoluţiei sale către „socialismul dinastic" în care se va transforma în final ceauşismul. 
Prologul acestei transformări 1-a constituit Conferinţa Naţională a partidului din decembrie 
1967 (prima adunare de acest fel din octombrie 1945), la care Ceauşescu a respins sugestiile 
reformiştilor de la vârf de a recunoaşte rolul relaţiilor de piaţă în socialism şi a apărat 
preceptele tradiţionale staliniste privind rolul preponderent al industriei grele şi nevoia de a 
dezvolta mai departe economia de comandă. La această conferinţă, Chivu Stoica, un vechi 
militant al partidului, a demisionat din funcţia de preşedinte al Consiliului de Stat şi a fost 
înlocuit de Ceauşescu. în mai puţin de trei ani de la moartea lui Gheorghiu-Dej, succesorul 
său devenise conducătorul incontestabil atât al partidului, cât şi al statului. 



206 Vladimir Tismăneanu, Congresul al IX-lea şi geneza mitului Ceauşescu, în „22", nr. 33, 15-21 august 2000, 
pp. 12-13. 

207 Timothy Garton Ash, Conclusions în Sorin Antohi şi Vladimir Tismăneanu (coord.), Between Past and 
Future: The Revolutions of 1989 and Their Aftermath, Budapest, Central European University Press, 2000, p. 
396. 

Nicolae Ceauşescu, Partidul Comunist Român - Continuator al luptei revoluţionare şi democratice a 
poporului român, pp. 145-146. 

în aprilie 1968, cu ajutorul oamenilor săi credincioşi din aparatul de partid, Ceauşescu 
a lansat un atac radical la adresa liderului defunct, Gheorghiu-Dej. Plenara Comitetului 
Central din 22-25 aprilie 1968 a dezvăluit intenţia lui Ceauşescu de a-şi consolida 
legitimitatea printr-o acuzaţie gravă la adresa abuzurilor comise de predecesorul său. Făcând 
public rolul jucat de Gheorghiu-Dej în atrocităţile staliniste din anii 1950, Ceauşescu şi-a 
cultivat propria imagine de restaurator al legalităţii. Reabilitarea lui Lucreţiu Pătrăşcanu şi a 
altor lideri comunişti executaţi sau închişi sub Gheorghiu-Dej a consolidat poziţia de apărător 
al legalităţii socialiste a secretarului general 209 . Atacul nu a fost îndreptat numai împotriva lui 
Gheorghiu-Dej, ci şi împotriva celor mai apropiaţi acoliţi ai săi. Alexandru Drăghici, fostul 
ministru de Interne, a fost exclus din partid, iar Ceauşescu a menţionat că şi alţi foşti membri 
ai Biroului Politic din timpul lui Gheorghiu-Dej erau vinovaţi pentru abuzurile din anii 1950. 
Drăghici, executantul, şi Gheorghiu-Dej, inspiratorul acestuia, au fost aspru criticaţi pentru 
greşelile perioadei staliniste, în timp ce nimeni nu a pomenit despre implicarea lui Ceauşescu 
în acele evenimente 210 . 

Pe lângă Pătrăşcanu şi Foriş, au fost reabilitaţi şi alţi militanţi comunişti importanţi, 
inclusiv cei căzuţi victime în timpul Marii Epurări staliniste, precum şi Miron Constantinescu, 
Constantin Doncea şi Dumitru Petrescu. Destalinizarea simulată a lui Ceauşescu a urmat, mai 
degrabă, linia reţinută a lui Novotny sau a lui Jivkov, decât linia mai puţin conciliatoare a lui 
Gomulka 211 . Ceauşescu a încercat să câştige favorurile supravieţuitorilor partidului din 
perioada de ilegalitate (1924-1944), cărora li s-a cerut să-şi scrie „memoriile" în scopul: (1) de 
a arăta că Gheorghiu-Dej nu fusese decât un membru marginal al partidului în perioada de 
clandestinitate; şi (2) de a amplifica rolul jucat de Ceauşescu în istoria mişcării revoluţionare. 
Comisia însărcinată cu reabilitarea lui Pătrăşcanu a fost condusă de Gheorghe Stoica, un 
veteran al partidului din ilegalitate şi aparatcic cominternist, de Vasile Patilineţ, secretarul 
Comitetului Central însărcinat cu Securitatea şi de colonelul Grigore Răduică, şeful Secţiei 
Militare a CC. Deşi comisia a discutat şi reabilitarea politică a Anei Pauker, nu s-a făcut nici 
un anunţ public în legătură cu această problemă spinoasă. în septembrie 1968, un comunicat 
al Tribunalului Suprem a anunţat reabilitarea judiciară a lui Vasile Luca şi a celor asociaţi cu 
acesta, condamnaţi în 1954 în baza unor acuzaţii inventate. Totuşi, tablouri reprezentându-i pe 
Ana Pauker, Vasile Luca şi Teohari Georgescu au fost expuse în cadrul expoziţiei permanente 
de la Muzeul de Istorie a Partidului. 

Tot în aprilie 1968, Charles de Gaulle a vizitat România şi 1-a felicitat pe Ceauşescu 
pentru pretinsa sa independenţă 212 . Linia independentă a politicii externe promovate de 
Ceauşescu ilustra versiunea de comunism reformist a acestuia. El şi-a distanţat ţara de 
Uniunea Sovietică menţinând relaţii diplomatice cu Israelul după 1967 şi, printr-o mişcare 
spectaculoasă, condamnând cu vehemenţă invadarea Cehoslovaciei de către trupele Pactului 
de la Varşovia, sub conducerea sovieticilor, în august 1968. 

Condamnarea de către Ceauşescu a intervenţiei Pactului de la Varşovia în 
Cehoslovacia merită o analiză mai detaliată, chiar dacă la treizeci de ani după evenimente se 



209 Cu privire la destinul lui Pătrăşcanu, vezi H. Carrere d'Encausse, Le G rând f re re, pp. 118-120 şi Ghiţă 
Ionescu, Was Pătrăşcanu a Potenţial Tito? în idem, Communism in Rumania, pp. 151-156. 

210 Drăghici nu a fost însă niciodată judecat pentru abuzurile din anii 1950 şi i s-a acordat o substanţială „pensie 
personală", precum şi alte beneficii rezervate membrilor din ilegalitate ai partidului. De altfel, nici un proces al 
torţionarilor şi autorilor farselor judicare din perioada stalinistă nu a avut loc în România lui Ceauşescu. 

211 Chiar şi un veteran al partidului precum Gheorghe Apostol a fost înşelat de campania de destalinizare 
simulată a lui Ceauşescu. Imediat după plenara din 22-25 aprilie, pe 30 aprilie 1968, Apostol a scris un scurt 
articol intitulat încotro ne îndreptăm, extrem de critic la adresa campaniei împotriva lui Dej şi a politicii de 
reabilitări ipocrite şi selective orchestrate de Ceauşescu, pe care la trimis spre publicare la „Scânteia". Articolul 
nu a fost publicat niciodată; mai mult, acesta a provocat declinul politic al lui Apostol, care a culminat cu atacul 
înveninat al lui Ceauşescu împotriva sa de la Congresul al X-lea al PCR (6-12 august 1969). 

212 Pentru detalii interesante privind vizita lui Charles de Gaulle în România, vezi Sanda Stolojan, Cu de Gaulle 
în România, Bucureşti, Editura Albatros, 1994. 

poate spune că Primăvara de la Praga nu a fost altceva decât o iluzie politică. Primăvara de la 
Praga a reprezentat una dintre crizele de succesiune ale comunismului mondial, inaugurate de 
Revoluţia maghiară în 1956. Lecţia maghiară, după cum a afirmat Alexander Dubcek în 
memoriile sale, a influenţat în mod esenţial stabilirea tacticii liderilor cehoslovaci, precum şi 
deciziile luate de ţările din Pactul de la Varşovia. Structurile de putere care se conturau la 
Bucureşti, limitele reformelor iniţiate de Ceauşescu şi măsura în care comuniştii români 
aprobau abandonarea treptată a modelului bolşevic în favoarea unuia mai democratic au fost 
factorii cheie care au dus la „excepţionalismul" românesc în comparaţie cu experimentul 
cehoslovac. 

Pentru a reconstitui contextul istoric al Primăverii de la Praga, trebuie menţionat că au 
existat evenimente importante care au precedat-o: îndepărtarea lui Hruşciov în octombrie 
1964 şi ascensiunea echipei Brejnev-Kosîghin - cu alte cuvinte, abandonarea reformelor 
dublată de o restalinizare parţială în URSS, persecutarea disidenţei intelectuale la Moscova, 
care a culminat cu faimosul proces Andrei Siniavski - Iuri Daniel în 1966, naşterea 
eurocomunismului odată cu „nota memorialistică" a liderului comunist italian Palmiro 
Togliatti, scrisă la Ialta în URSS, cu puţin înainte de moartea sa în vara lui 1964, 
intensificarea polemicii sino- sovietice şi ruptura inevitabilă din lumea comunistă. în România, 
Congresul al IX-lea a marcat ambivalenţa acelei perioade: pe de-o parte, o deschidere în stil 
titoist şi autonomie externă, iar pe de altă parte, concentrarea puterii în mâinile lui Ceauşescu 
şi a susţinătorilor săi necondiţionaţi. Prin urmare, paradoxul care a alimentat pretenţia lui 
Ceauşescu de a fi recunoscut ca un exponent al liniei bazate pe suveranitate şi demnitate 
naţională a devenit evident mai ales după 1968. Dialectica destalinizării şi desovietizării 
evoluase şi numai după august 1968 a devenit clar că balanţa se înclina în favoarea celei din 
urmă. 

în România, Ceauşescu a continuat să exercite controlul absolut, în ciuda declaraţiilor 
prieteneşti la adresa noii conduceri de la Praga. Programul de Acţiune al Partidului Comunist 
din Cehoslovacia, adoptat în aprilie 1968, a fost publicat doar fragmentar, evitându-se orice 
referire la abolirea cenzurii şi la înfiinţarea unor asociaţii politice şi culturale independente. 
Ceauşescu a folosit reabilitarea lui Lucreţiu Pătrăşcanu şi a altor persoane persecutate pe 
vremea lui Gheorghiu-Dej pentru a-şi consolida propria-i poziţie în partid şi nu pentru a 
formula o condamnare radicală a poliţiei secrete. Rolul jucat de conducerea de partid în 
îngăduirea (sau chiar plănuirea) terorii staliniste a fost limitat în mod convenabil doar la 
Gheorghiu-Dej şi la Drăghici. Stalinismul nu a fost niciodată examinat cu seriozitate şi în mod 
autocritic în România de dinainte de 1989. Nici una dintre figurile democratice de frunte ale 
României, care sfârşiseră ca victime ale represiunii staliniste, nu a fost reabilitată sub 
Ceauşescu. 

Departe de a recunoaşte rolul pieţei în economie, comuniştii români au continuat să 
ceară realizarea unei rate ridicate de creştere industrială, bazându-se pe un model anacronic de 
autosuficienţă economică. Solidarizarea lor cu Dubcek a fost determinată de respingerea 
comună a pretenţiilor imperialiste ale URSS, şi nu pe asemănări în privinţa politicii interne. 
Atunci când un grup de intelectuali a publicat la Praga, în iunie 1968, „Manifestul celor două 
mii de cuvinte", presa strict supravegheată de la Bucureşti a ignorat complet acest apel pentru 
un pluralism accentuat în cadrul sistemului. Abandonarea leninismului ca ideologie a 
partidului nu se afla pe ordinea de zi la Bucureşti. 

Această perioadă a cunoscut apariţia a ceea ce mai târziu a devenit cunoscută sub 
numele de Doctrina Brejnev a suveranităţii limitate, pe baza căreia a fost justificată 
intervenţia forţelor Pactului de la Varşovia în Cehoslovacia, în august 1968. (în realitate, 
aceasta a fost doar o reformulare a mai vechii dogme a solidarităţii necondiţionate faţă de 
URSS). în cazul Primăverii de la Praga, Ceauşescu a jucat cu abilitate cartea independenţei şi 
antisovietismului. Opoziţia sa faţă de intervenţia Moscovei în Cehoslovacia nu a însemnat 

însă un sprijin acordat socialismului democratic, ci numai refuzul de a da curs dorinţelor 
Kremlinului de a controla întregul bloc - cu alte cuvinte, al dreptului naţiunilor din Pactul de 
la Varşovia de a interveni în afacerile interne ale statelor membre. La fel ca în epoca 
Solidarităţii în Polonia sau ca pe vremea lui Gorbaciov, Ceauşescu a respins orice reformă 
reală ca fiind o „trădare a principiilor socialiste". Sfidarea hegemoniei sovietice 1-a ajutat pur 
şi simplu să-şi construiască o imagine internaţională pe care a exploatat-o ulterior fără 
încetare. „Scena balconului" din 21 august 1968, în timpul căreia Ceauşescu s-a adresat din 
balconul clădirii Comitetului Central unei mulţimi de 100 000 de persoane adunate într-una 
dintre pieţele importante ale Bucureştiului şi a condamnat intervenţia Pactului de la Varşovia 
la numai câteva ore după invadarea Cehoslovaciei, care a devenit o legendă a comunismului 
naţional, nu a fost altceva decât o mascaradă, dar a funcţionat: liderul neostalinist însetat de 
putere, lipsit de orice înclinaţie democratică, a reuşit să trezească brusc entuziasmul popular şi 
să câştige susţinerea unei populaţii convinse că România va urma linia liberalizării şi a 
apropierii de Occident. Spunând „nu" invaziei sovietice într-o altă ţară socialistă, comuniştii 
români şi-au reafirmat opoziţia faţă de orice încercare de restaurare a hegemoniei Kremlinului 
în interiorul blocului şi asupra mişcării revoluţionare mondiale 213 . 

Pentru Ceauşescu şi susţinătorii săi, eşecul Primăverii de la Praga a servit la 
justificarea dogmei unităţii de nezdruncinat dintre partid, lider şi naţiune. Sloganul „Partidul, 
Ceauşescu, România" răsuna pretutindeni în acea perioadă şi va fi utilizat din plin până la 
sfârşit. Oricine i se opunea lui Ceauşescu se făcea vinovat de subminarea acestei unităţi şi era 
acuzat că servea intereselor Moscovei. Solidaritatea fictivă cu „socialismul cu faţă umană" din 
Cehoslovacia a justificat perpetuarea unui model obtuz de dictatură personală. încercarea de a 
repeta scena balconului din vara lui 1968 în decembrie 1989 a reprezentat urmarea grotescă a 
acestui episod 214 . 

în august 1969, Richard Nixon a venit la Bucureşti, unde un Ceauşescu din ce în ce 
mai plin de sine i-a făcut o primire triumfală. Trecând peste pretenţiile sale dictatoriale, mulţi 
analişti occidentali au crezut cu naivitate în mitul lui Ceauşescu prezentat ca un lider comunist 
de încredere, ceea ce 1-a ajutat mai târziu pe acesta să-i caracterizeze pe disidenţi drept 
trădători. 

în acelaşi timp, propaganda de partid a pus un accent deosebit pe „tradiţiile 
internaţionaliste" ale PCR, iar foşti membri ai Brigăzilor Internaţionale din perioada 
Războiului Civil din Spania (cum ar fi Petre Borilă, Valter Roman, Mihai Burcă, Gheorghe 
Stoica şi Vida Geza) şi ai Rezistenţei Franceze (Mihail Florescu, Gheorghe Gaston Marin şi 
Gheorghe Vasilichi) au fost aleşi (în unele cazuri realeşi) în Comitetul Central la Congresul al 
IX-lea 215 . Ulterior, însă, Ceauşescu şi-a exprimat nemulţumirea faţă de manifestările 
resentimentare ale veteranilor, mai ales după Congresul al XH-lea din noiembrie 1979, atunci 
când Constantin Pîrvulescu, el însuşi fost secretar general (în 1944) şi veteran al mişcării 
comuniste internaţionale, 1-a acuzat pe liderul suprem că transformase partidul într-un feudă 
personală şi într-un instrument de conservare a puterii clanului său. 

Simultan, Ceauşescu a început epurarea „baronilor" lui Gheorghiu-Dej. Cei mai 
afectaţi au fost Gheorghe Apostol (cel mai fidel locotenent al lui Gheorghiu-Dej şi fost prim- 
secretar al partidului în perioada 1954-1955), Chivu Stoica (prim-ministru în anii 1950) şi 



213 Vezi discursul cu privire la evenimentele din Cehoslovacia ţinut de Valter Roman în octombrie 1968 în faţa 
muncitorilor comunişti din judeţul Braşov, în care se sublinia nevoia de a condamna metodele cominterniste 
compromise şi se criticau aspru politicile neostaliniste sovietice. în acel discurs important, Roman 1-a citat pe 
Constantin Dobrogeanu-Gherea în sensul că „socialismul şi adevărul sunt inseparabile" şi a susţinut nevoia de 
confruntări libere de idei în cadrul comunismului internaţional. 

214 Cu privire la evenimentele din 1968, vezi secţiunea România în Richard F. Staar (coord.), Yearbook ort 



International Communist Affairs, 1969, Stanford, Calif., Hoover Institution Press, 1970, pp. 714-727. 
215 Vezi lista membrilor şi a membrilor supleanţi ai Comitetului Central aprobată de Congresul al IX 
în Congresul al IX-lea al Partidului Comunist Român, 19-24 iulie 1965, pp. 735-738. 

Petre Borilă (care fusese trimis de Comintern ca ofiţer politic pentru a supraveghea Brigăzile 
Internaţionale din Spania). Primul ministru Ion Gheorghe Maurer, care fusese una dintre 
victimele ostilităţii Anei Pauker faţă de comuniştii „locali", a sprijinit epurarea acoliţilor lui 
Gheorghiu-Dej de către Ceauşescu. Emil Bodnăraş, un expert în intrigile Cominternului şi 
fost agent al serviciilor secrete militare sovietice, a avut aceeaşi atitudine 216 . 

Treptat, Ceauşescu a reuşit să-i elimine din viaţa politică pe toţi supravieţuitorii din 
Biroul Politic al lui Gheorghiu-Dej, evitând însă metoda stalinistă a epurărilor sângeroase. De 
exemplu, după ce a fost eliminat din Comitetul Central la Congresul al X-lea în 1969, Apostol 
a primit iniţial o poziţie relativ înaltă în guvern, apoi o pensie substanţială, iar mai târziu a fost 
numit ambasadorul României în Argentina. Cât despre primul ministru Maurer, după ce a ieşit 
la pensie în 1974, a continuat să fie invitat la diverse ceremonii solemne ca o confirmare vie a 
continuităţii generaţionale a elitei PCR. 

Membrii aparatului de partid (Ilie Verdeţ, Paul Niculescu-Mizil, Virgil Trofin, Ion 
Stănescu, Ion Iliescu, Gheorghe Pană, Dumitru Popescu, Jânos Fazekâs şi Ion Ioniţă) i-au stat 
alături lui Ceauşescu. Mulţi dintre aceştia se alăturaseră PCR în timpul primilor ani de 
activitate legală de după război (1944-1946) şi absolviseră în anii 1950 înalta şcoală de partid 
a PCUS de la Moscova. Mai mult, aceştia erau comunişti naţionali convinşi şi susţineau 
supremaţia lui Ceauşescu în cadrul conducerii. O contribuţie importantă la crearea mitului lui 
Ceauşescu a avut-o Dumitru Popescu, un aparatcic arogant care a deţinut funcţia de secretar al 
Comitetului Central însărcinat cu problemele culturale şi ideologice timp de aproape 
cincisprezece ani. Popescu se pretindea romancier, dar publicaţiile sale erau nişte încercări 
ridicole de apologetică a partidului. Retrogradat în 1981 din poziţia de membru al 
Secretariatului, a fost numit rector al şcolii de partid „Ştefan Gheorghiu" (intitulată bombastic 
„academie") 217 . Paul Niculescu-Mizil, descris odată drept ideologul-şef al regimului, a fost 
numit preşedinte al obscurului Consiliu al Cooperativelor de Consum 218 . 

Emascularea politică a aparatului de partid a coincis cu două procese majore: (a) 
ascensiunea Elenei Ceauşescu spre cele mai înalte eşaloane ale partidului după Conferinţa 
Naţională a PCR din 1972, şi (b) încrederea crescândă acordată de Ceauşescu activiştilor cu 
care avea o legătură directă şi personală şi pe care el îi promovase. Au fost definite criterii noi 
pentru promovarea cadrelor astfel încât să-i permită soţiei secretarului general să devină 
numărul doi în partid. 

Elena Ceauşescu, născută Petrescu, a reuşit să-i elimine sau să-i persecute pe anumiţi 
membri ai aparatului de partid şi să-şi formeze o curte personală de adulatori (Emil Bobu, 
secretarul Comitetului Central însărcinat cu armata, miliţia şi forţele de securitate, Ion Dincă, 
prim viceprim-ministru, Lina Ciobanu şi Alexandrina Găinuşe, care deveniseră membre ale 
Comitetului Politic Executiv la recomandarea Elenei Ceauşescu). Pe timpul lui Gheorghiu- 
Dej şi în primii ani ai conducerii lui Ceauşescu, Elena a stat în umbră. Ca directoare a 
Institutului de Cercetări pentru Chimie (ICECHIM) din Bucureşti, ea nu aparţinea decât 
organizaţiei locale de partid, cea a raionului „16 februarie", iar mai târziu, după 1965, 
Comitetului municipal de partid Bucureşti. Institutul Politehnic din Bucureşti i-a conferit 



216 Cu privire la dinamica elitei PCR sub Ceauşescu, vezi Trond Gilberg, The Communist Party of România, în 
Stephen Fischer-Galati (coord.), The Communist Parties of Eastern Europe, New York, Columbia University 
Press, 1979, pp. 281-325, Walter M. Bacon, România, în Richard F. Staar (coord.), Yearbook on International 
Communist Affairs, 1985, Stanford, Hoover Institution Press, 1985, pp. 318-333 şi Vladimir Tismăneanu, The 
Agony of a Marxist Regime, în „The World and I", voi. 3, nr. 3, martie 1988, pp. 108-114. 

217 Interviu realizat de VT cu Dumitru Popescu, Bucureşti, iunie 1994. Pentru detalii suplimentare, vezi 
memoriile lui Popescu, Un fost lider comunist se destăinuie. „Am fost şi cioplitor de himere", Bucureşti, Editura 
Express, f. a. 

218 Niculescu-Mizil a fost un exponent zelos al poziţiei neutre a lui Ceauşescu în privinţa conflictului chino- 
sovietic şi, pentru mulţi intelectuali, el a simbolizat (împreună cu Ion Iliescu) promisiunile fazei semiliberale a 
conducerii lui Ceauşescu. 

titluri academice sub Gheorghiu-Dej, în ciuda opoziţiei manifestate de chimişti români 
reputaţi, precum Costin D. Neniţescu. Relaţiile sale cu fiica lui Gheorghiu-Dej, Lica 
Gheorghiu-Rădoi, extrem de influentă cândva, erau tensionate, dar Elena a căutat să 
stabilească relaţii apropiate cu soţiile (sau fostele soţii) ale celorlalţi membri ai Biroului 
Politic al lui Gheorghiu-Dej, cum ar fi Stela Moghioroş, Natalia Răutu, Sanda Rangheţ şi 
Ecaterina Micu-Chivu (Klein). 

Imediat după venirea lui Ceauşescu la putere, Elena a insistat ca să le fie oferite 
anumite privilegii câtorva femei care activaseră în perioada de clandestinitate: Stela 
Moghioroş, Ghizela Vass, Ecaterina Micu-Chivu, Sanda Rangheţ, Ana Toma (care era 
căsătorită cu Pintilie Bodnarenko), Eugenia Rădăceanu (văduva lui Lothar Rădăceanu), 
Tatiana Bulan (care fusese căsătorită cu Leonte Răutu şi Ştefan Foriş înainte de se mărita cu 
Iakov Bulan, un ofiţer sovietic care a devenit rectorul Academiei Militare din Bucureşti în anii 
1950), Sanda Rangheţ şi Ofelia Manole. Scopul Elenei Ceauşescu a fost acela de a crea un 
sistem de relaţii pentru a-şi consolida autoritatea în rândurile vechii gărzi a partidului. Merită 
amintit faptul că Elena o detesta profund pe Marta Drăghici, soţia lui Alexandru Drăghici, a 
cărei carieră în perioada de ilegalitate a partidului fusese mult mai impresionantă decât a ei 219 . 
în timp ce încerca să-şi creeze un prestigiu politic, Elena Ceauşescu a primit sprijinul generos 
al lui Mihail Florescu (Mihail Iacobi) - pe atunci ministru al Industriei chimice şi fost luptător 
în Rezistenţa Franceză - pentru a obţine o poziţie înaltă în cercetarea românească din 
domeniul chimiei. La sfârşitul anilor 1960, toate institutele de cercetare româneşti din 
domeniul chimiei îi erau subordonate Elenei, iar ea a devenit membră a colegiului 
Ministerului, organismul de conducere „colectiv" din acest domeniu. Numirea unor aparatcici 
şterşi în poziţii de conducere a favorizat ascensiunea Elenei Ceauşescu în ierarhie, mai întâi ca 
preşedinte al Consiliului Naţional pentru Ştiinţă şi Tehnologie, apoi ca viceprim-ministru şi 
membru al Comitetului Executiv al partidului. 

în raportul său către Congresul al X-lea al PCR, care s-a ţinut în perioada 6-12 august 
1969, Ceauşescu a subliniat că scopul fundamental al politicii partidului era dezvoltarea 
economică a ţării şi crearea unei „societăţi socialiste multilateral dezvoltate" 220 . Ceauşescu a 
insistat că această „societate socialistă multilateral dezvoltată" va fi superioară societăţii 
capitaliste din toate punctele de vedere. La acelaşi congres, Ceauşescu a salutat crearea 
Frontului Unităţii Socialiste, o organizaţie politică cu participare largă, care includea 
sindicatele, precum şi organizaţiile de femei şi de tineret. Practic, orice cetăţean care împlinise 
optsprezece ani a devenit membru al Frontului Unităţii Socialiste. în conformitate cu linia 
oficială, noua organizaţie trebuia să le îngăduie tuturor să-şi exprime opiniile în legătură cu 
progresul către comunism. în realitate, era vorba de încă un instrument pentru controlul 
societăţii româneşti prin mimarea conceptului de participare politică şi prin inducerea apatiei 
în rândurile populaţiei 221 . 



219 Născută Marta Cziko, soţia lui Drăghici fusese arestată în timpul războiului şi fusese condamnată la 
închisoare pe viaţă pentru activităţi comuniste ilegale. 

Vezi raportul lui Ceauşescu la congres în Congresul al X-lea al Partidului Comunist Român, 6-12 august 
1969 Bucureşti, Editura Politică, 1969, pp. 24-25. Congresul a aprobat următorul Comitet Executiv, extins la 21 
de membri: N. Ceauşescu, Ion Gh. Maurer, Maxim Berghianu, E. Bodnăraş, Florian Dănălache, Constantin 
Drăgan, Emil Drăgănescu, Jănos Fazekăs, Petre Lupu, Manea Mănescu, P. Niculescu-Mizil, Gh. Pană, Dumitru 
Petrescu, Dumitru Popescu, Gh. Rădulescu, Leonte Răutu, Gh. Stoica, Virgil Trofin, Ilie Verdeţ, Vasile Vîlcu şi 
Şt. Voitec. Erau 11 membri supleanţi: Iosif Banc, Petre Blajovici, Miu Dobrescu, Aurel Duca, Mihai Gere, Ion 
Iliescu, Ion Ioniţă, Karol Kiraly, Vasile Patilineţ, Dumitru Popa şi Ion Stănescu. Prezidiul permanent era compus 
din 9 membri: N. Ceauşescu, Ion Gh. Maurer, E. Bodnăraş, P. Niculescu-Mizil, Gh. Pană, Dumitru Petrescu, Gh. 
Rădulescu, Virgil Trofin şi Ilie Verdeţ. Secretariatul consta din secretarul general N. Ceauşescu şi 6 secretari: 
Mihai Gere, P. Niculescu-Mizil, Gh. Pană, Vasile Patilineţ, Dumitru Popescu şi Virgil Trofin; ibidem, pp. 757- 
758. 
221 Ibidem, p. 63. 

înclinaţiile staliniste ale lui Ceauşescu au fost accentuate de o vizită pe care a efectuat- 
o în China şi Coreea de Nord în mai 1971. Se pare că acesta a luat în considerare posibilitatea 
de a importa metodele de îndoctrinare folosite în timpul Revoluţiei Culturale a lui Mao. 
Aceasta nu era numai o problemă de preferinţă personală: Ceauşescu încerca să stăvilească 
mişcarea de liberalizare din România, să limiteze frământările din rândurile intelectualităţii şi 
să-i împiedice pe studenţi să-i urmeze pe rebelii lor colegi din alte state comuniste. El încerca, 
de asemenea, să-şi consolideze puterea personală şi să se descotorosească de acei membri ai 
aparatului care ar fi putut visa la un „socialism cu faţă umană". De aceea, în iulie 1971, el a 
făcut publică o „propunere de îmbunătăţire a activităţii ideologice", un monument de 
obscurantism jdanovist. Ceea ce a urmat a fost o restalinizare radicală şi apariţia unui cult al 
personalităţii fără precedent care îl înconjura la început numai pe Ceauşescu, iar după 1974 şi 
pe partenerul său politic cel mai apropiat: soţia sa, Elena. 

La Congresul al Xl-lea al PCR, desfăşurat în perioada 25-28 noiembrie 1974, 
Ceauşescu a început să se concentreze asupra problemelor socialismului în ţările în curs de 
dezvoltare, încercând să-şi creeze reputaţia de luptător pentru o „nouă ordine economică şi 
politică internaţională" 222 . România a fost „participant invitat" al Conferinţei de la Colombo a 
Mişcării de Nealiniere din 1976 şi devenise clar că liderul român visa să ajungă un al doilea 
Tito al acestei mişcări. România s-a dovedit însă a fi mult mai puţin influentă decât 
Iugoslavia, care era membru fondator al Mişcării de Nealiniere. 

Congresul al Xl-lea a aprobat Programul Partidului Comunist Român , documentul 
fundamental al comunismului naţional românesc, care începea cu o istorie a României ce se 
întindea pe aproximativ 35 de pagini. Programul PCR era menit să traseze strategia partidului 
şi statului pentru următorii douăzeci până la douăzeci şi cinci de ani. Programul PCR 
ilustrează şi fascinaţia lui Ceauşescu pentru întreaga istorie „naţională", nu numai pentru 
istoria PCR (a cărei „elaborare" a fost definită ca o prioritate în raportul său la Congresul al 
IX-lea în 1965) 224 . Astfel, după 1974, Programul PCR a devenit modelul pentru orice scriere 
istorică publicată oficial în România. 

Congresul al XH-lea al PCR (19-23 noiembrie 1979) a consolidat vizibil clanul lui 
Ceauşescu şi cultul persoanei sale 225 . Promovarea activă de către cuplul Ceauşescu a carierei 
politice a fiului lor cel mai mic, Nicu, datează de la Congresul al XH-lea, când acesta a 
devenit membru supleant al Comitetului Central al PCR. în timpul congresului, Constantin 



222 Congresul a aprobat următorul Comitet Executiv, extins la 23 de membri: N. Ceauşescu, Emil Bobu, E. 
Bodnăraş, Cornel Burtică, Elena Ceauşescu, Gh. Cioară, Lina Ciobanu, Emil Drăgănescu, Jănos Fazekăs, Petre 
Lupu, Manea Mănescu, P. Niculescu, Gh. Oprea, Gh. Pană, Ion Păţan, Dumitru Popescu, Gh. Rădulescu, Leonte 
Răutu, Virgil Trofin, Iosif Uglar, Ilie Verdeţ, Vasile Vîlcu şi Şt. Voitec. Erau 13 membri supleanţi: Ştefan 
Andrei, Iosif Banc, Chivu Stoica, Mihai Dalea, Miu Dobrescu, Mihai Gere, Nicolae Giosan, Ion Iliescu, Ion 
Ioniţă, Vasile Patilineţ, Mihai Telescu, Ioan Ursu şi Richard Winter. Secretariatul consta din secretarul general 
N. Ceauşescu şi 6 secretari: Ştefan Andrei, Cornel Burtică, Gh. Pană, Dumitru Popescu, Iosif Uglar şi Ilie 
Verdeţ; vezi Congresul al Xl-lea al Partidului Comunist Român, 25-28 noiembrie 1974, Bucureşti, Editura 
Politică, 1975, pp. 841-842. 

Vezi Programul Partidului Comunist Român de făurire a societăţii socialiste multilateral dezvoltate şi 
înaintare a României spre comunism, în Congresul al Xl-lea al Partidului Comunist Român, pp. 614-749. 

224 Congresul al IX-lea al Partidului Comunist Român, 19-24 iulie 1965, Bucureşti, Editura Politică, 1966, p. 92. 

225 Congresul a aprobat următorul Comitet Executiv, extins la 27 de membri: N. Ceauşescu, Iosif Banc, Emil 
Bobu, Cornel Burtică, Virgil Cazacu, Elena Ceauşescu, Lina Ciobanu, Ion Coman, Nicolae Constantin, 
Constantin Dăscălescu, Ion Dincă, Jănos Fazekăs, Ludovic Fazekâs, Cornelia Filipaş, Alexandrina Găinuşe, 
Petre Lupu, P. Niculescu, Gh. Oprea, Gh. Pană, Ion Păţan, Dumitru Popescu, Gh. Rădulescu, Leonte Răutu, 
Aneta Spornic, Virgil Trofin, Ilie Verdeţ şi Şt. Voitec. Erau 18 membri supleanţi: Şt. Andrei, Petre Dănică, Miu 
Dobrescu, Gh. Dumitrache, Petru Enache, Eva Feder, Mihai Gere, Nicolae Giosan, Suzana Gâdea, Ion Ioniţă, 
Ştefan Mocuţa, Ana Mureşan, Elena Nae, Marin Rădoi, Ion Stoian, Iosif Szasz, Ion Ursu şi Richard Winter. 
Secretariatul consta din secretarul general N. Ceauşescu şi 8 secretari: Iosif Banc, Virgil Cazacu, Constantin 
Dăscălescu, Ludovic Fazekâs, Dumitru Popa, Dumitru Popescu, Ilie Rădulescu şi Marin Vasile; vezi Congresul 
al Xll-lea al Partidului Comunist Român, 19-23 noiembrie 1979, Bucureşti, Editura Politică, 1981, pp. 899-900. 

Pîrvulescu a îndrăznit să critice monopolizarea puterii de către Ceauşescu. Pîrvulescu, care pe 
atunci avea 84 de ani, a protestat pentru că nu i s-a permis să ia cuvântul în timpul 
congresului. Atunci când, în sfârşit, i s-a dat voie să vorbească, el 1-a acuzat pe Ceauşescu 
pentru că a pus interesele personale înaintea celor ale ţării. Deşi a fost redus rapid la tăcere, 
veşti despre intervenţia sa au ajuns la mijloacele de informare occidentale. După congres, 
Pîrvulescu a dispărut din viaţa publică, dar nu a fost lichidat 226 . în ciuda intervenţiei lui 
Pîrvulescu, congresul s-a încheiat cu o ceremonie de proslăvire a cuplului prezidenţial. 

La Congresul al XlII-lea al PCR (19-22 noiembrie 1984), asupra secretarului general 

997 "" 

şi a soţiei sale s-a abătut un incredibil potop de laude . In timp ce Petru Enache, secretarul 
Comitetului Central însărcinat cu ideologia, a vorbit despre performantele „marelui gânditor 

998 ' 

şi strateg contemporan" , Ana Mureşan, membru supleant al Comitetului Executiv şi 
ministru al Comerţului interior, s-a referit la realizările Elenei Ceauşescu în termenii 

999 

ultraelogioşi . 

Cultul personalităţii lui Ceauşescu este ilustrativ pentru natura ceauşismului. O 
incompetenţă crescândă a sufocat procesul de luare a deciziilor, în timp ce secretarul general 
îşi îndemna supuşii „să facă totul" pentru a-i îndeplini „indicaţiile preţioase". Trond Gilberg 
notează că, până la urmă, „o asemenea concentrare a puterii înseamnă că numai câţiva indivizi 
trebuie să rezolve probleme extrem de complicate într-o societate din ce în ce mai diferenţiată. 
O astfel de misiune depăşeşte chiar şi capacitatea celei mai inteligente şi mai bine intenţionate 
persoane" 230 . 

Deşi a rămas intact, aparatul de partid era marginalizat şi umilit. Până şi fostul 
viceprim-ministru Cornel Burtică, un stâlp al clanului Ceauşescu, a fost exclus din partid, 
aparent din cauza eşecului său de a îndeplini directivele economice ale Conducătorului 231 . în 
locul membrilor grupului din aparatul de partid au fost numiţi executanţi servili ai ordinelor 
lui Ceauşescu, precum Constantin Dăscălescu, prim-ministru al României, fost secretar al 
Comitetului Judeţean de Partid Galaţi, al cărui singur merit era acela că îi obliga pe ceilalţi să 
se supună capriciilor lui Ceauşescu 232 . 

Emil Bobu, Iosif Banc, Cornel Pacoste şi Petru Enache erau cu toţii aserviţi elitei 
conducătoare. Printre puţinii veterani care au supravieţuit în poziţii importante s-au numărat 



226 Pîrvulescu fusese membru al PCR de la congresul de fondare a partidului şi membru al CC din 1929. Arestat 
în 1934, a evadat şi a plecat în URSS, unde a rămas pe perioada războiului. S-a întors în România în 1944, unde 
a condus PCR împreună cu Bodnăraş şi Rangheţ, în timp ce A. Pauker se afla încă în URSS iar Dej se găsea în 
închisoare. Ulterior, Pîrvulescu a fost preşedintele Comisiei de Control a Partidului (1945-1961) şi membru al 
Biroului Politic (1952-1960), dar şi-a pierdut funcţiile după Plenara CC din noiembrie-decembrie 1961, la care a 
fost criticat pentru complicitate cu Chişinevschi şi Miron Constantinescu. A trăit îndeajuns de mult pentru a fi 
martorul căderii regimului comunist în decembrie 1989. 

27 Congresul a aprobat următorul Comitet Executiv, compus din 23 de membri: N. Ceauşescu, Iosif Banc, Emil 
Bobu, Virgil Cazacu, Elena Ceauşescu, Lina Ciobanu, Ion Coman, Nicolae Constantin, Constantin Dăscălescu, 
Ion Dincă, Miu Dobrescu, Ludovic Fazekâs, Alexandrina Găinuşe, Manea Mănescu, P. Niculescu, Constantin 
Olteanu, Gh. Oprea, Gh. Pană, Ion Păţan, Dumitru Popescu, Gh. Rădulescu, Ilie Verdeţ şi Şt. Voitec. Erau 25 de 
membri supleanţi: Şt. Andrei, Şt. Bîrlea, Nicu Ceauşescu, Leonard Constantin, Gh. David, Marin Enache, Petru 
Enache, Mihai Gere, Măria Ghiţulică, Nicolae Giosan, Suzana Gâdea, Nicolae Mihalache, Ioachim Moga, Ana 
Mureşan, Elena Nae, Marin Nedelcu, Cornel Pacoste, T. Postelnicu, Ion Radu, Ion Stoian, Gh. Stoica, Iosif 
Szasz, Ioan Totu, Ion Ursu şi Richard Winter. Secretariatul consta din secretarul general N. Ceauşescu şi 9 
secretari: Iosif Banc, Emil Bobu, Ion Coman, Silviu Curticeanu, Petru Enache, Constantin Radu, Ion Radu, Ion 
Stoian şi Ilie Verdeţ; vezi Congresul al XlII-lea al Partidului Comunist Român, 19-22 noiembrie 1984, 
Bucureşti, Editura Politică, 1985, pp. 742-743. 

228 Foreign Broadcast Information Service (FBIS), în „Eastern Europe", 3 decembrie 1984, p. H/3. 

229 Ibidem, p. H/2. 

230 Trond Gilberg, România' s Growing Difficulties, în „Current History", noiembrie 1984, p. 270. Gilberg 
analizează convingător efectele cultului iraţional al personalităţii lui Ceauşescu. 

231 „Scânteia", 9 octombrie 1982; vezi şi M. Shafir, România - Politics, Economics and Society, p. 78. 

232 Ion Caraion a fost martorul acceselor de furie ale premierului în timpul Conferinţei Naţionale a Scriitorilor 
din iulie 1981; Ion Caraion, Insectele tovarăşului Hitler, Miinchen, Jon Dumitru Verlag, 1982, pp. 97-106. 

Gheorghe Rădulescu, Manea Mănescu şi Mihail Florescu. Deşi rămăsese membru al 
Comitetului Executiv al partidului şi vicepreşedinte al Consiliului de Stat, Rădulescu nu 
participa la procesul de luare a deciziilor. Mănescu, care a redevenit membru al Comitetului 
Executiv după 1982, a fost unul dintre oamenii de încredere ai Elenei Ceauşescu şi un 
subordonat loial al secretarului general. Florescu, un fost luptător în Brigăzile Internaţionale şi 
ultimul membru de origine evreiască al Comitetului Central (reales şi la Congresul al XlV-lea 
în noiembrie 1989) era mâna dreaptă a Elenei în Consiliul Naţional pentru Ştiinţă şi 
Tehnologie, datorându-i acesteia supravieţuirea politică în baza faptului că Elena avea nevoie 
de cunoştinţele sale în industria chimică . 

Puţinii intelectuali din Comitetul Central au fost eliminaţi la Congresul al XlII-lea, în 
1984. Printre aceştia se numărau poetul Eugen Jebeleanu, George Macovescu, fost ministru de 
Externe şi preşedinte al Uniunii Scriitorilor până în 1982 şi Mihnea Gheorghiu, preşedintele 
Academiei de Ştiinţe Politice şi Sociale. 

între timp, odrasla favorită a cuplului, Nicu, a devenit din ce în ce mai important. 
Născut în septembrie 1951, Nicu era singurul dintre copiii cuplului prezidenţial care era 
interesat de politică. El a fost făcut lider al Uniunii Asociaţiilor Studenţilor Comunişti din 
România în 1972, iar în 1983 a devenit prim-secretar al Uniunii Tineretului Comunist (UTC). 
La Congresul al XH-lea al PCR, Nicu a devenit membru supleant al Comitetului Central şi 
secretar al Marii Adunări Naţionale, la Conferinţa Naţională a PCR din 1982 a devenit 
membru plin al Comitetului Central, iar la Congresul al XlII-lea, în noiembrie 1984, membru 
supleant al Comitetului Executiv. Soţia lui Nicu, Poliana Cristescu, conducea Organizaţia 
Pionierilor şi era secretar al UTC, iar la Congresul al XlII-lea a fost aleasă membru plin al 
Comitetului Central. 

Contactele şi iniţiativele internaţionale ale lui Nicu Ceauşescu, în special în calitate de 
preşedinte al Comisiei Naţiunilor Unite pentru Anul Tineretului, erau des comentate în presa 
românească. în plus, el şi-a promovat prietenii ca membri ai Comitetului Central. Cornel 
Pacoste, fostul secretar al Comitetului de Partid al Centrului Universitar Bucureşti, a devenit 
membru supleant al Comitetului Executiv şi prim-secretar al Comitetului Judeţean Timiş. 
Pantelimon Găvănescu, predecesorul lui Nicu în funcţia de conducător al UTC, şi Eugen 
Florescu, fostul redactor-şef al ziarului oficial al UTC, „Scânteia tineretului", au devenit 
membri ai Comitetului Central. Alţi protejaţi ai lui Nicu, precum Tudor Mohora, Constantin 
Boştină, Ion Traian Ştefănescu, Ion Sasu şi Nicolae Croitoru - care îi erau colaboratori în 
cadrul Secretariatului UTC - au devenit membri influenţi ai nomenclaturii ca secretari ai 
comitetelor judeţene ale PCR sau în alte poziţii importante. în rezumat, după Congresul al 
XlII-lea al PCR, nu mai rămăsese practic nimeni în partid care să poată pune sub semnul 
întrebării politicile familiei domnitoare a României. 

Cazul Trofin este sugestiv în acest sens. Virgil Trofin a fost considerat unul dintre 
principalii pretendenţi la putere în cazul unei crize de succesiune. Membru al grupului care 
asigurase victoria lui Ceauşescu asupra rivalilor săi din Biroul Politic al lui Gheorghiu-Dej şi 
secretar al Comitetului Central însărcinat cu cadrele după Congresul al IX-lea, Trofin a căzut 
în dizgraţie după 1970. El a fost îndepărtat din funcţia de ministru al Minelor, petrolului şi 
geologiei în urma unei confruntări directe cu secretarul general. Numit preşedinte al 
Consiliului Central al Cooperativelor Meşteşugăreşti, Trofin a continuat să sfideze orgoliul lui 
Ceauşescu, ceea ce a pus capăt carierei sale. Eliminarea sa din Comitetul Central al PCR a 
fost confirmată la Plenara din 25-26 noiembrie 1981: Ceauşescu nu tolera nici o critică 234 . 



233 Mihail Florescu a murit la Bucureşti în februarie 2000. 

234 M. Shafir, România - Politics, Economics and Society, p. 83. Trofin a murit în 1983. 

Suprimarea disidenţei, celebrarea liderului 

în România, disidenţa s-a redus la atitudini idealiste, cu atât mai eroice cu cât cei care 
dădeau glas unor vederi neortodoxe nu puteau conta pe solidaritatea colegilor lor. Michael 
Shafir îl citează pe un specialist occidental în afaceri est-europene care i-a spus la începutul 
anilor 1980 că „disidenţa română trăieşte la Paris, iar numele ei este Paul Goma" 235 . în 
ianuarie 1977, Goma i-a trimis o scrisoare de solidaritate lui Pavel Kohout, unul dintre liderii 
grupului cehoslovac Carta 77. Goma a scris şi un apel către Conferinţa de la Belgrad, prin 
care cerea ca regimul Ceauşescu să respecte prevederile Conferinţei de la Helsinki cu privire 
la drepturile omului. Cu toate acestea, în afară de colegul său de breaslă, scriitorul Ion 
Negoiţescu, şi de medicul psihiatru Ion Vianu, nici un alt intelectual român nu 1-a sprijinit pe 
Goma. Dimpotrivă, în paginile revistei xenofobe „Săptămâna" erau menţionate originile 
basarabene ale lui Goma pentru a explica gestul său de revoltă. în final, în jur de 200 de 
oameni au semnat apelul lui Goma, dar marea majoritate a acestora doreau să obţină doar un 
paşaport - aşa-numitul „paşaport Goma" - pentru a emigra. Goma a fost arestat pe 1 aprilie 
1977, dar a fost eliberat pe 6 mai, în urma unei campanii internaţionale; în noiembrie 1977, el 
a părăsit România şi s-a stabilit la Paris, împreună cu soţia şi cu fiul său 236 . 

Alţi disidenţi români, precum Doina Cornea, Dan Petrescu, Liviu Cangeopol, Luca 
Piţu, Mircea Dinescu, Dorin Tudoran, Gabriel Andreescu sau Radu Filipescu, au avut parte de 
aceeaşi izolare şi lipsă de sprijin. Regimul a reuşit să insufle frică, iar Partidul a răspuns la 
nesupunerea civilă cu măsuri draconice. Minorităţile religioase şi naţionale au fost 
persecutate. Radu Filipescu, declarat prizonierul lunii decembrie 1984 de către organizaţia 
Amnesty International, a fost condamnat la 10 ani de închisoare pentru „propagandă 
împotriva ordinii socialiste". Tânărul inginer electronist român, născut în 1956, a fost acuzat 
că scrisese şi distribuise manifeste care condamnau greşelile lui Ceauşescu în domeniul 
economic şi conducerea sa dictatorială 237 . 

Până la colapsul din 1989, „a trăi în adevăr" nu a reprezentat o opţiune pentru marea 
majoritate a elitei intelectuale române 238 . în plus, o alianţă între clase sociale - în sensul 
sprijinirii de către intelectuali a grevei minerilor din Valea Jiului din august 1977 sau a 
protestului de la Braşov din noiembrie 1987 - nu s-a format niciodată. Până la revolta 
muncitorilor de la Braşov, clasa muncitoare română a căutat mai degrabă să găsească diverse 
forme de „a se descurca" decât să ridice vocea împotriva regimului. între 1964 şi 1977, 
datorită unei abile combinaţii între industrializare şi naţionalism reuşite de către regim, „noul 
contract social" a funcţionat bine. Nici măcar după revolta muncitorilor de la Braşov din 1987 
nu s-a dezvoltat o alianţă între clase, între intelectualii critici şi muncitorii nemulţumiţi 239 . 

Adăugând nedreptăţii insulta, Ceauşescu a selectat colaboratori recrutaţi din rândurile 
minorităţilor etnice pentru a-i susţine pretenţia de a fi descoperit cea mai potrivită soluţie 



235 Ibidem,p. 168. 

236 Vezi detalii la Paul Goma, Culoarea curcubeului '77. Cutremurul oamenilor, Oradea, Editura Multiprint, 
1993. 

~ l7 Vladimir Socor, Prisoner of Conscience. Radu Filipescu, în „Radio Free Europe. Romanian Situation 
Report", no. 17, 17 noiembrie 1984, pp. 21-23; Nicholas G. Andrews, România under Communism: Waiting It 
Out, în „Christian Science Monitor", 11 martie 1985; David B. Funderburk, Defiance in România? Look Again, 
Anderson, în „Washington Post", 7 septembrie 1985. Ultimul articol, semnat de fostul ambasador al Statelor 
Unite în România, examinează abuzurile regimului Ceauşescu în domeniul drepturilor omului. Vezi, de 
asemenea, Robert Gillette, România: A New Winter of Despair, în „Los Angeles Times", 28 noiembrie 1985 şi 
Juliana Geran Pilon, Why Exclude România?, în „New York Times", 2 noiembrie 1985. 

38 Walter D. Connor, Dissent in Eastern Europe. A New Coalition?, în „Problems of Communism", ianuarie- 
februarie 1980, pp. 1-17. Vezi şi Vlad Georgescu, Romanian Dissent: Its Ideas, în J. L. Curry (coord.), Dissent 
in Eastern Europe, New York, Praeger, 1985, pp. 182-194. 

39 Pentru o analiză a protestului muncitoresc în România comunistă, vezi Dragoş Petrescu, A Threat From 
Below? Some Reflections on Workers' Protest in Communist România, în „Xenopoliana", nr. 1-2, 1999, pp. 142- 
168. 

marxist-leninistă pentru problema naţională. Astfel, potrivit lui Mihai Gere, membru supleant 
al Comitetului Executiv al PCR şi preşedinte al Consiliului Oamenilor Muncii de 
Naţionalitate Maghiară din România, problema naţională fusese rezolvată într-un „mod 
profund umanist". Orice critică la adresa xenofobiei lui Ceauşescu era considerată propagandă 
perfidă, antiromânească: „Am aflat recent despre poziţii, concepţii şi atitudini de peste hotare, 
din ce în ce mai frecvente, care distorsionează istoria poporului român, realităţile din România 
socialistă de azi şi modul în care a fost rezolvată problema naţională; toate acestea reprezintă 
calomnii şi un amestec grosolan în viaţa şi în afacerile noastre interne" 240 . 

Una dintre cele mai timpurii expresii ale cultului lui Ceauşescu a fost un volum masiv 
intitulat Omagiu, publicat în 1973. Liderului suprem îi plăceau pompa de tip bizantin şi 
simbolurile monarhice: sceptrul prezidenţial, care a fost introdus la 28 martie 1974, atunci 
când Ceauşescu a devenit primul preşedinte al României, a reprezentat probabil primul semn 

24-1 

palpabil al derulării unui scenariu dinastic . 

La mijlocul anilor 1980, cultul dezvoltase forme fără precedent, depăşind cu mult 
expresiile relativ benigne de la începutul anilor 1970. Aniversarea a douăzeci de ani de la 
alegerea lui Ceauşescu ca secretar general a dezlănţuit o avalanşă de imnuri şi ode 
ditirambice, menite să gâdile nemăsurata sete de mărire a liderului suprem. Laudele servile ale 
lui Corneliu Vădim Tudor, care era nu numai un neobosit menestrel prezidenţial, dar şi 
autorul unor vehemente pamflete antisemite, se apropiau de deificare: „Ne bucurăm pentru 
existenţa providenţială a acestui om, atât de profund ataşat de pământul nostru străbun, ar 
trebui să ne bucurăm pentru tinereţea sa veşnică, ar trebui să fim cu toţii recunoscători pentru 
faptul că-i suntem contemporani şi să-i mulţumim pentru toate acestea. Numai datorită voinţei 
sale suntem acum cu adevărat stăpâni în casa sufletelor noastre" 242 . 

Fiecare 26 ianuarie - ziua de naştere a lui Ceauşescu - era o ocazie pentru ceremonii 
solemne şi tributuri servile aduse „geniului" său. Toate mijloacele de informare româneşti 
salutau „meritele sale excepţionale" şi nici o hiperbolă nu era de ajuns atunci când era vorba 
de a glorifica realizările preşedintelui. în mod similar, meritele Elenei Ceauşescu în domeniul 
ştiinţei, tehnologiei şi culturii erau subliniate fără încetare de propaganda de partid. 

Odată dezlănţuit, mecanismul cultului a căpătat o dinamică proprie şi a devenit o 
trambulină pentru pseudointelectuali şi carierişti de profesie, care alimentau setea de glorie a 
secretarului general. De exemplu, pe 26 ianuarie 1986, „Scânteia" a dedicat aniversării 
preşedintelui aproape o ediţie întreagă. Pe prima pagină, un chenar roşu încadra fotografia 
preşedintelui şi un editorial de 700 de cuvinte, intitulat „întreaga naţiune îl sărbătoreşte pe 
marele erou al ţării". Acelaşi număr conţinea numeroase poeme şi articole, având titluri ca 
„Marele arhitect", „Epoca de aur" sau „Scumpa oră din ianuarie" 243 . 

De ce a triumfat Ceauşescu atâta vreme 

Puterea şi ideologia s-au împletit strâns în funcţionarea dictaturii personale a lui 
Ceauşescu. în ideologia regimului comunist român s-au amestecat populismul naţionalist, 
demagogia socială şi ataşamentul faţă de preceptele de bază ale stalinismului. Secretarul 
general al PCR a înfruntat Uniunea Sovietică în legătură cu anumite probleme (de exemplu, 



240 Vezi Mihai Gere, Full Equality for AU the Citizens of România, în „România Liberă", 25 ianuarie 1986, în 
FBIS, în „Eastern Europe", 28 ianuarie 1986, p. H8. Pentru o evaluare total diferită a situaţiei minorităţii etnice 
maghiare din România, vezi Gaspar Miklos Tamăs, Censorship, Ethnic Discrimination and the Culture of the 
Hungarians in România, New York, International Helsinki Federation for Human Rights, 1985. 

241 Dan Ionescu, A Touch of Royalty, în „Radio Free Europe. Romanian Situation Report", nr. 2, 22 ianuarie 
1985, p. 13. 

242 Corneliu Vădim Tudor, Suflet în sufletul neamului, în „Săptămâna", 26 iulie 1985, p. 7. 

243 News Media Hail Ceauşescu on Birth Anniversary, FBIS, în „Eastern Europe", 29 ianuarie 1986, p. H2. 

Orientul Apropiat, criza cehoslovacă din august 1968 şi relaţiile cu China), iar părerile sale 
polemice cu privire la aceste subiecte au fost transformate în doctrină oficială de partid 244 . 

în cadrul comunismului mondial, Ceauşescu a aplicat conceptele de suveranitate 
naţională şi egalitate în relaţiile dintre state şi dintre partidele comuniste. El a respins în mod 
constant încercările Moscovei de la sfârşitul anilor 1960 şi din anii 1970 de a atrage România 
în campaniile sale antichineze. în 1968, el i-a susţinut pe comuniştii greci care au înfiinţat 
Partidul Comunist Grec (din Interior) în exil în România şi a expulzat din ţară facţiunea 
prosovietică KKE a lui Kostas Kolliyannis, consultându-se regulat cu conducerea iugoslavă, 
în plus, pentru că avea nevoie de relaţii bune în primul rând cu partidele care aveau o poziţie 
critică explicită faţă de expansionismul sovietic, Ceauşescu şi-a exprimat sprijinul prudent 
pentru eurocomunism şi i-a apărat pe liderii partidelor comuniste spaniol şi italian în faţa 
atacurilor sovietice. Mai întâi Enrico Berlinguer, apoi Alessandro Natta, au vizitat deseori 
Bucureştiul pentru a se întâlni cu Ceauşescu. Santiago Carrillo a fost descris public ca fiind 
prietenul personal al lui Ceauşescu. 

Discursurile secretarului general erau un lanţ de incantaţii verbale. Aroganţa sa 
dogmatică interzicea competenţa intelectuală. Cuibăriţi în piramida lor de privilegii, autocraţii 
comunişti români nu puteau tolera meritocraţia, pe care o percepeau în mod corect ca pe o 
ameninţare la adresa puterii lor. într-un eseu lămuritor despre dilemele intelighenţiei române, 
Dorin Tudoran a arătat că impunerea sistematică de elite false a fost un mijloc de menţinere a 
controlului asupra societăţii . 

în România, economia de comandă a reprezentat baza unui sistem politic ierarhic, 
rigid şi autoritar. Partidul - adică, Ceauşescu - concepea dezvoltarea societăţii în termeni 
militari, cu fronturi, campanii, flancuri, avangardă şi ariergardă 246 . în ciuda acestor artificii 
propagandistice, România lui Ceauşescu era o societate închisă, caracterizată prin represiune 
în toate domeniile existenţei umane: limitări ale dreptului de proprietate, condiţii grele de 
muncă şi salarii mici, lipsa libertăţii de mişcare, obstacole birocratice împotriva emigrării, 
violări ale drepturilor minorităţilor naţionale, dispreţ pentru credinţele religioase şi 
persecutarea practicilor religioase, austeritate economică drastică, cenzură constantă în 
domeniul culturii, reprimarea tuturor vederilor disidente şi un omniprezent cult în jurul 
preşedintelui şi familiei sale, care a contribuit la demoralizarea populaţiei . 

în logica stalinistă, ideologia şi puterea nu pot fi disociate. Ca urmare, exponenţii 
regimurilor neostaliniste trebuiau să-şi menţină ortodoxia ideologică pentru a-şi păstra sursa 
principală de legitimitate. în cazul lui Ceauşescu, constrângerile ideologice şi politice erau 
întărite continuu, iar reforma era amânată mereu prin reorganizări instituţionale. Confruntaţi 
cu o represiune crescândă, cu o conducere defectuoasă a economiei şi cu o paralizie socială şi 



244 Vezi articolul despre „doctrina Ceauşescu" în Ovidiu Trăsnea, Nicolae Kallos, Mică enciclopedie de 
politologie, Bucureşti, Editura Ştiinţifică şi Enciclopedică, 1977, pp. 136-145. 

Dorin Tudoran, Frig sau Frică: Reflecţii despre condiţia intelectualului român, Daphne, Ala., Europa Media, 
1988, manuscrisul original în limba română, p. 48. Poet şi jurnalist important, Dorin Tudoran a denunţat, pe când 
se găsea în România, controlul totalitar asupra culturii şi oportunismul elitei intelectuale oficiale. Hărţuit şi 
calomniat, a cerut, în cele din urmă, să emigreze în Statele Unite ale Americii. O versiune prescurtată a eseului 
menţionat a fost publicată în Franţa în 1984; Dorin Tudoran, De la condition de l'intellectuel roumain, în 
,,L' Alternative", nr. 29 şi 30, septembrie-octombrie şi noiembrie-decembrie 1984. 

246 în privinţa mecanismelor de mobilizare politică şi efectele lor asupra regimului neostalinist al lui Ceauşescu, 
vezi Steven Sampson: Muddling through in România (lucrare prezentată la Al Doilea Congres Internaţional de 
Studii Româneşti, Avignon, Franţa, 1983) şi îs România the Next Poland?, în „Critique", nr. 16, 1983, pp. 139- 
166. 

247 Anneli Maier (împreună cu secţia română), The Ceauşescu Era - An Era of Restrictions, în „Radio Free 
Europe. Romanian Situation Report", 26 iunie 1985; vezi şi Paul Lewis, Economy Tight, Romanians Face a 
Long Winter, în „New York Times", 15 decembrie 1985, o descriere precisă a militarizării economiei, a 
persecutării cultelor neoprotestante şi a mutării pensionarilor de la oraş la sat, amintind de metodele lui Pol Pot. 

politică, românii aveau de ales între exilul intern - supravieţuire tăcută în patria lor - şi 
emigrare. 

Comunism naţional în stil românesc? 

Vechea gardă a PCR fusese neutralizată sau se împuţinase, iar a „doua generaţie" era 
lipsită de o bază instituţională. Pretenţiile ultranaţionaliste erau exacerbate, iar ideologia 
marxist-leninistă nu era nimic altceva decât un ritual lipsit de conţinut. O viziune despre 
dezvoltare caracteristică Lumii a Treia colora triumfalista şi iraţional de optimista credinţă a 
lui Ceauşescu în creşterea economică. în cazul regimului, călcâiul lui Ahile îl reprezenta, 
totuşi, anemica sa legitimitate - îi lipsea adevărata autoritate politică. Conducerea presupus 
carismatică nu era, de fapt, carismatică. Departe de a fi „eroul naţional" sărbătorit de 
mijloacele de informare oficiale, Ceauşescu era un aparatcic - era, într-adevăr, încarnarea 
aparatului partidului comunist şi principalul apărător al acestuia . 

Ceauşescu a fost prizonierul propriului său mit. El se considera simbolul viu al vigorii 
şi continuităţii partidului şi se aştepta ca şi ceilalţi să creadă acelaşi lucru. După cum am 
văzut, el crescuse în spiritul „revoluţiei de sus", luase parte de bună voie la cele mai aberante 
excese staliniste din România şi, evident, nu s-a retras atunci când s-a confruntat cu 
nemulţumirea populară. Din moment ce se baza în principal pe supremaţia nomenclaturii de 
partid, garantată de teroarea exercitată de poliţia politică, regimul lui Ceauşescu nu poate fi 
descris ca o deviere de la modelul marxist-leninist. înainte de toate, această ideologie a 
speculat înclinaţiile naţionaliste, a exploatat şi a cultivat prejudecăţile antimaghiare şi 
antisemite, s-a folosit de resentimentele antiruseşti adânc înrădăcinate şi a încurajat încercările 
absurde menite să demonstreze superioritatea românească asupra lumii occidentale în anumite 
domenii ale ştiinţei şi culturii (temele aşa-numitului protocronism românesc) 249 . Rămâne încă 
de stabilit dacă aceste campanii stridente au fost provocate de un nemărturisit complex de 
inferioritate sau de nostalgia pentru trecutele vânători jdanoviste de vrăjitoare împotriva 
„cosmopoliţilor dezrădăcinaţi" (adică, a evreilor). 

întregul şi părţile 

Ca filosofie politică, stalinismul sublinia superioritatea întregului asupra părţilor, 
preeminenţa societăţii asupra individului . Pentru regimul român - ca şi pentru cel sovietic, 
de altfel - individul era doar un simplu termen de referinţă abstract. Stalinismul nu poate fi 
redus, totuşi, la supremaţia puterii politice şi la teroarea de masă fără riscul de a neglija alte 



248 Cu excepţia terorii de masă, regimul lui Ceauşescu tindea să perpetueze aspecte caracteristice „stalinismului 
matur", printre care un sistem de dictatură personală şi „un sistem de valori eterogen care favoriza stratificarea 
economică, de statut şi a relaţiilor de putere, cultiva o extraordinară uniformitate culturală şi era ataşat de 
naţionalismul extrem"; vezi Seweryn Bialer, Stalin's Successors. Leadership, Stability and Change in the Soviet 
Union, New York, Cambridge University Press, 1980, p. 10. 

Michael Shafir, Political Culture, Intellectual Dissent, and Intellectual Consent. The Case of România, în 
„Orbis", vara 1983, în special interpretarea pe care acesta o dă „tezelor" neostaliniste din iulie 1971 ale lui 
Ceauşescu (pp. 418-420). Shafir identifică doar un grup de scriitori (nucleul „oniric" de disidenţă intelectuală şi 
rezistenţă) ca oponenţi constanţi şi articulaţi ai dogmatismului anticultural al lui Ceauşescu. Nu trebuie însă 
ignorate efectele profunde ale atitudinilor din perioada 1971-1972 ale unor scriitori precum Eugen Jebeleanu, 
Geo Bogza, Alexandru Paleologu, Ion Caraion, Şt. Aug. Doinaş, N. Manolescu, Mircea Zaciu şi Dan Hăulică. în 
conflictul dintre „staliniştii naţionali" şi „evoluţioniştii liberali", primii au încercat să se folosească de 
naţionalismul lui Ceauşescu, pe când ceilalţi au subliniat autonomia esteticului în faţa intruziunii sufocante a 
partidului. „Protocronismul" a fost ideologia, sponsorizată de partid, care afirma precedenţa românească în cazul 
unor descoperiri ştiinţifice şi culturale majore şi a reprezentat, de fapt, fundamentul tiraniei naţionaliste a lui 
Ceauşescu. Pentru amănunte privind „protocronismul" vezi K. Verdery, National Ideology under Socialism. 
250 Pentru o analiză critică inspirată a stalinismului, vezi G. R. Urban (coord.), Stalinism. Its Impact on Russia 
and the World, Cambridge, Mass., Harvard University Press, 1986, în special interviurile realizate de Urban cu 
Leszek Kolakowski, Milovan Djilas, Adam B. Ulam şi Robert C. Tucker, precum şi textul lui Leonard Shapiro, 
Epilogue. Some Reflections on Lenin, Stalin, and Russia. 

caracteristici, nu mai puţin organice, ale regimurilor de tip sovietic. Există o mare doză de 
optimism în următoarea afirmaţie din lucrarea lui Tom Bottomore, Dictionary of Marxist 
Thought, chiar dacă reflectă o interpretare des întâlnită a realităţilor comuniste: „Succesorii lui 
Stalin nu au transformat în mod fundamental structurile principale ale regimului pe care l-au 
moştenit de la acesta. Dar ei au pus capăt represiunii şi terorii de masă, iar în acest sens, se 
poate spune că stalinismul s-a sfârşit odată cu moartea lui Stalin" 251 . 

în România, sursa puterii o constituia monoliticul aparat de partid, dictatul colectiv al 
birocraţiei PCR încarnată în declaraţiile Conducătorului. Pentru a frustra orice membru al 
nomenclaturii care ar fi încercat să-şi delimiteze un fief politic personal, Ceauşescu a 
accelerat rotaţia birocraţilor. Ca şi Stalin, el nu a permis apariţia centrelor de autoritate rivale, 
iar cei care au ignorat acest lucru au plătit scump pentru încercările lor nereuşite de a 
introduce un rudiment de dezbatere în luarea deciziilor de partid. 

Deşi moştenirea teoretică leninistă a fost invocată în România mai puţin decât în alte 
ţări comuniste, Ceauşescu nu a abandonat niciodată regulile despotice instituite de bolşevici 
după 1921: eliminarea oricărei forme de democraţie intrapartinică, centralism birocratic şi 
omnipotenţa secretarului general. El nu putea accepta lupte fracţioniste şi avea o viziune 
militaristă asupra rolului şi structurii partidului. Din moment ce, în mintea sa, partidul şi 
liderul erau unul şi acelaşi lucru, cultul partidului însemna implicit şi divinizarea liderului 252 . 
Ritualurile bizantine de glorificare erau intercalate cu referiri la ortodoxia marxist-leninistă, în 
timp ce slujitori umili se întreceau unul pe celălalt în lăudarea valorii şi a „clarviziunii" 
Conducătorului. Lăsându-1 deoparte pe Enver Hodja, nici un alt lider est-european din epoca 
poststalinistă nu a reuşit să conceapă un cult al personalităţii atât de sistematic şi de teatral. 
Probabil că acest cult al personalităţii atotcuprinzător îl va imortaliza pe Ceauşescu în istoria 
marxismului. 

în noiembrie 1985, la primul Congres al Ştiinţei şi învăţământului din România, Elena 
Ceauşescu a fost „numită în unanimitate" (nu aleasă) preşedinte al noului Consiliu Naţional al 
Ştiinţei şi învăţământului. Ea s-a bucurat de un cult al personalităţii similar, fiind publicate 
volume de pseudo-poezii pentru a-i proslăvi „extraordinarele merite ştiinţifice" şi „calda 
generozitate". La acelaşi congres, s-a afirmat că Nicolae Ceauşescu era strategul întregii 
politici economice a României, în timp ce Elena era celebrată ca principalul executant al 
acestei politici şi ca garantul aplicării acesteia în viitor . In 1986, ceremoniile dedicate 
aniversării zilei de naştere a Elenei au atins culmea adulaţiei publice. Elena şi Nicolae 
Ceauşescu erau zugrăviţi ca „un cuplu istoric, a cărui existenţă se împleteşte cu destinul 
ţării" 254 . Poetul Ion Gheorghe s-a referit extatic la „treime" şi la „cele trei dimensiuni" ale 
„unităţii sacre" dintre Nicolae Ceauşescu, Elena Ceauşescu şi patrie 255 . Acest elefantiazis 
sicof antic a culminat cu descrierea extaziată a Elenei Ceauşescu de către ziaristul Ilie Purcaru: 
„Femeia care astăzi, alături de bărbatul de la cârma ţării, ia pe umerii ei - fragili ca orice 
umeri de femeie, dar puternici şi neclintiţi datorită convingerilor ei ferme şi neabătute - 



251 Vezi Tom Bottomore (coord.), A Dictionary of Marxist Thought, Cambridge, Mass., Harvard University 
Press, 1983, p. 464. 

252 Abordări mai detaliate ale acestor teme se pot găsi în Jeremy T. Paltiel, The Cult of Personality. Some 
Comparative Reflections on Political Culture in Leninist Regimes, în „Studies in Comparative Communism", nr. 
16, primăvara/vara 1983, pp. 49-64 şi Graeme Gill, Personality Cult, Political Culture and Party Structure, în 
Ibidem, primăvara/vara 1984, pp. 111-121. 

253 Anneli Maier, Elena Ceauşescu Marches On and Up, în „Radio Free Europe. Romanian Situation Report", 
nr. 17, 17 decembrie 1985, pp. 21-25. 

254 Poetul Virgil Teodorescu în „Luceafărul", nr. 1,4 ianuarie 1986, p. 1. 

255 Ion Gheorghe, Ibidem. 

sarcini şi răspunderi copleşitoare, servind naţiunea cu un devotament de care nu a dat dovadă 
nici o altă femeie înaintea ei" 256 . 

în acest sumbru climat cultural-politic, cultul delirant al lui Ceauşescu a ajuns la 
maturitate. Fiul său, Nicu, părea predestinat să moştenească tronul tatălui său, iar versuri ce 
prevesteau acest eveniment au fost auzite la aşa-numitul „Cenaclu Flacăra al tineretului 
revoluţionar" („Ceauşescu junior/Viitor Conducător"). Urmând exemplul mamei sale, primul 
secretar al UTC a devenit un „om de ştiinţă de reputaţie internaţională" şi aşa-zisul autor al 
mai multor volume de fizică nucleară 257 . 

Limbajul folosit în cultul lui Ceauşescu amintea în mare măsură de Garda de Fier şi de 
deificarea lui Corneliu Zelea Codreanu, Căpitanul, cel care intenţionase să transforme 
România într-un paradis, într-o ţară „ca soarele sfânt de pe cer". De aceea, este legitim să ne 
întrebăm: Regimul român a reprezentat doar o distorsiune patologică a unui „socialism 
existent în realitate" cumva „mai sănătos", mai beningn sau măcar mai puţin indecent? 
Răspunsul trebuie să includă: (a) tradiţiile (morale, politice, axiologice) ale PCR; (b) 
conservarea fidelă a moştenirii staliniste; (c) înstrăinarea intelighenţiei; (d) apariţia grupurilor 
de tehnocraţi (de „experţi") nemulţumiţi de cursul aventuros şi penibil imprimat de 
Ceauşescu; şi (e) interesul sovieticilor de a păstra stabilitatea internă a regimului din 
România 258 . 

Prin Nicolae Ceauşescu, bizantinismul a triumfat în cultura politică a comunismului 
românesc: intrigile, eliminarea inamicilor prin conspiraţii de culise, practicarea duplicităţii în 
gândire şi limbaj, demagogia ajunsă boală naţională, respingerea problemelor cu adevărat 
etice, manipularea şi înşelăciunea, toate aceste caracteristici dezgustătoare ale moştenirii 
Imperiului de Răsărit, recuperate şi consolidate sub Stalin, au atins apogeul în cultul 
personalităţii lui Ceauşescu. Poate că membrii aparatului de partid au fost uneori iritaţi de 
această pompă şi de atribuirea tuturor meritelor istorice lui Ceauşescu însuşi, dar s-au bucurat, 
cu toate acestea, de efectele psihologice ale cultului, adică de asfixierea întregii gândiri 
critice. Trebuiau doar să se supună orbeşte indicaţiilor lui Ceauşescu şi, atât timp cât nu-1 
supărau, li se îngăduia să-şi păstreze toate (sau cele mai multe dintre) privilegii. în acest sens, 
regimul român a fost numai o variantă a ceea ce a fost descris ca dictatura nomenclaturii 259 . 

Interesul lui Ceauşescu pentru ideologie depindea de schimbările din politica externă 
şi din cea internă. Mitul care stătea la baza doctrinei sale poate fi descris ca „românismul 
socialist", cu un accent deosebit pe specificul naţional al românilor în privinţa: (a) trecutului şi 



256 Vezi Anneli Maier, Elena Ceauşescu' s Birthday, în „Radio Free Europe. Romanian Situation Report", nr. 1, 
10 ianuarie 1986, p. 40. Cu privire la locul Elenei Ceauşescu în ierarhia de partid şi la poziţia politică şi socială 
pe care o ocupa, vezi Mary Ellen Fischer, Women in Romanian Politics. Elena Ceauşescu, Pronatalism, and the 
Promotion of Women, in Sharon L. Wolchik şi Alfred G. Meyer, Women, State, and Party in Eastern Europe, 
Durham, N.C., Duke University Press, 1985, pp. 121-137. Numele Elenei Ceauşescu a fost asociat îndeaproape 
cu necruţătoarea politică a regimului de forţare a natalităţii. în 1984 a fost promulgat un decret care obliga 
femeile să se prezinte la controale ginecologice lunare pentru creşterea ratei natalităţii. Pentru o analiză 
aprofundată, vezi Gail Kligman, The Politics of'Duplicity. 

257 Vezi „Scânteia tineretului", 19 februarie 1985; „Scânteia", 25 iunie 1983; M. Shafir, Romania-Politics, 
Economics and Society, p. 77. 

258 Exact această ultimă problemă l-ar fi putut face pe Gorbaciov să regândească atitudinea Uniunii Sovietice faţă 
de România. Moscova cunoştea prea bine cât de fragil era sistemul politic şi teoretic creat de Ceauşescu pentru 
a-1 considera un obstacol real în faţa dorinţei sovieticilor de a „păstra omogenitatea blocului", aşa cum tindeau să 
presupună anumiţi analişti (vezi Vladimir V. Kusin, Gorbachev and Eastern Europe, în „Problems of 
Communism", ianuarie-februarie 1986, pp. 50-51). Pentru o descriere pătrunzătoare, bazată pe experienţa 
personală, a relaţiilor lui Gorbaciov cu Ceauşescu şi cu alţi lideri est europeni, vezi Anatoly Chernyaev, My Six 
Years with Gorbachev, University Park, Pennsylvania State University Press, 2000. 

259 Michel Voslensky, Nomenklatura. The Soviet Ruling Class, Garden City, N.Y., Doubleday, 1984, pp. 243- 
319. 

tradiţiilor istorice; (b) intereselor; şi (c) a valorilor declarate 260 . Internaţionalismul era invocat 
numai sporadic (şi de nevoie). Secretarul general însuşi se vedea în postura de profet al 
apropiatei explozii revoluţionare a Lumii a Treia şi nu ca un simplu lider comunist integrat în 
„comunitatea statelor socialiste" dominată de sovietici. După toate probabilităţile, aceasta era 
sursa principală a rebeliunii formale împotriva tutelei sovietice nemijlocite. Era cu neputinţă 
ca o asemenea personalitate ambiţioasă să poată menţine relaţii bune cu autoritatea tutelară, să 
confere legitimitate unei alte surse de înţelepciune şi putere. Prin urmare, Ceauşescu a pariat 
totul pe o autarhie de tip albanez în loc să devină un lider comunist obişnuit ca Honecker, 
Jivkov sau Husâk. Rapoartele interne de partid din România, rostite de obicei de către 
aparatcici de rang superior, arată un anumit dispreţ faţă de statutul inferior al altor lideri ai 
Pactului de la Varşovia în relaţiile lor cu Moscova. Această viziune a fost instaurată în partid 
în 1963-1964, sub Gheorghiu-Dej, şi a fost apoi consolidată sub Ceauşescu, care, aparent, se 
mândrea pentru faptul că respingea pretenţiile hegemonice ale sovieticilor. 

Pentru a-şi păstra această imagine de luptător intransigent pentru independenţa 
naţională, Ceauşescu a fost deseori în dezacord cu intervenţiile sovietice în arena 
internaţională. Ion Mihai Pacepa, care a fost consilierul său personal şi director adjunct al 
Direcţiei de Informaţii Externe române până în 1978, când i s-a acordat azil politic în Statele 
Unite, a oferit detalii fascinante cu privire la relaţiile ambigue ale lui Ceauşescu cu Moscova. 
Pacepa a avut gradul cel mai înalt dintre toţi ofiţerii de informaţii comunişti care au dezertat 
vreodată în Occident. „Cu toată nepriceperea sa în economie, domnul Ceauşescu exportă încă 
produse importante în Uniunea Sovietică, servind drept canal pentru transferul tehnologiei 
occidentale către Moscova", nota el şi adăuga semnificativ: „înţelegerile bilaterale secrete cu 
Moscova, cum ar fi acelea dintre cele două servicii secrete privind procurarea de tehnologie 
occidentală, sunt obligaţii sacre pentru domnul Ceauşescu" 261 . 

Prins în tensiunea dintre nemăsuratele sale aspiraţii politice şi mai limitatele 
angajamente ideologice, Ceauşescu a încercat să combine o politică internă strict stalinistă cu 
un simulacru de „titoism radical" în afacerile externe. Evident, el nu emula experimentul 
iugoslav al „autoconducerii muncitoreşti", ci naţionalismul care inspirase respingerea de către 
Tito a ultimatumului Cominformului în 1948-1949. Spre deosebire de Tito, Ceauşescu nu se 
bucura cu adevărat de susţinere în ţara sa. Pentru a-şi construi o astfel de susţinere, toate 
opiniile disidente au fost reduse la tăcere, iar liderul partidului a fost caracterizat ca fiind 
purtătorul de cuvânt al „conştiinţei naţionale". Această farsă a fost accentuată de gălăgioşii 
scriitori naţional-stalinişti, doritori să se bucure de încrederea lui Ceauşescu şi să obţină 
poziţii culturale importante. Ceauşescu era vrăjit de propria-i legendă dar era, în acelaşi timp, 
şi victima celor care o manipulau cu cinism. Izolat şi alienat faţă de aparatul de partid, el s-a 
plâns în mod public de ceea ce numea „semne de lipsă de respect" - adică, de ascunderea 
realităţilor faţă de conducerea partidului. Ţintele atacului său erau, în principal, aparatcicii de 
la nivel judeţean şi membrii Comitetului Executiv al partidului 262 . 



260 După 1968, Ceauşescu a enunţat doctrina care îl definea ca pe păstrătorul tradiţiei istorice româneşti datând 
de pe vremea conducătorului „antiimperialist" Burebista şi care prezicea „edificarea comunismului în cadrul 
graniţelor istorice ale României şi asigurarea securităţii poporului împotriva acţiunilor ostile ale imperialiştilor şi 
revizioniştilor". Vezi Stephen Fischer-Galati, Marxist Thought and the Rise of Naţionalism, în Jeffrey Simon şi 
Trong Gilberg (coord.), Security Implications of Naţionalism in Eastern Europe, Boulder, Colo., Westview 
Press, 1986, p. 76. 

261 Vezi Ion Mihai Pacepa, Ceauşescu. America' s Most favored Tyrant, în „Wall Street Journal", 13 ianuarie 
1986. Credibilitatea afirmaţiilor lui Pacepa privind colaborarea strânsă dintre serviciile de informaţii româneşti şi 
sovietice este susţinută de informaţii suplimentare publicate în Thierry Wolton, Le KGB en France, Paris, 
Bernard Grasset, 1986, pp. 97-1 10 şi 229-239. Corespondenţa particulară dintre VT şi generalul Pacepa a lămurit 
şi mai mult natura relaţiilor dintre Ceauşescu şi Kremlin în perioada lui Brejnev. 

Speech by RCP General Secretary Nicolae Ceauşescu to RCP Central Committee Plenum Held in Bucharest, 
November 13-14, 1985, FBIS, în „Eastern Europe", 26 noiembrie 1985, p. HI 1. 

Criza structurală şi declinul ideologic 

în afară de Nicolae, Elena şi Nicu, alţi membri ai „tribului" prezidenţial erau plasaţi în 
poziţii cheie: unul dintre fraţii secretarului general, generalul locotenent Ilie Ceauşescu, a fost 
numit ministru adjunct al apărării şi secretar al Consiliului Politic Superior al Armatei în 
1983; un alt frate, Nicolae A. Ceauşescu, era general locotenent în Ministerul de Interne şi şef 
al Secţiei de Cadre (nu trebuie uitat faptul că Elena Ceauşescu era preşedinta Comisiei de 
Cadre a Comitetului Central al PCR); al treilea frate, Ion Ceauşescu, era ministru secretar de 
stat la Comitetul de Stat al Planificării; Marin, alt frate, deţinea un post în comerţul exterior; 
Florea, tot frate, făcea parte din personalul ziarului „Scânteia"; o soră a deţinut postul de 
ministru adjunct al educaţiei până când soţul ei, Vasile Bărbulescu, de asemenea membru al 
Comitetului Central, a devenit prim-secretar de partid al judeţului Olt în 1983. Fratele Elenei 
Ceauşescu, Gheorghe Petrescu, era vicepreşedinte al Uniunii Generale a Sindicatelor, membru 
al Comitetului Central, al Consiliului de Stat şi al Biroului Executiv al Frontului Democraţiei 
şi Unităţii Socialiste 263 . Mai mult, la vremea respectivă era binecunoscut faptul că Ceauşescu 
îi promova pe cei din satul său natal, Scorniceşti, din judeţul Olt. 

Indicaţiile, ameninţările şi încercările de a amăgi clasa muncitoare eclipsau sindromul 
declinului care aducea aminte în mod frapant de ultimii ani la putere ai lui Mâtyâs Râkosi în 
Ungaria vecină, în perioada 1955-1956. în loc să sporească autoritatea partidului, legitimitatea 
mitologică a lui Ceauşescu şi carisma sa falsă erau o sursă de insubordonare. Securitatea era 
una dintre cele mai puternice forţe de poliţie politică din lumea comunistă, dar erau semne că 
până şi în interiorul acestei gărzi pretoriene existau tendinţe centrifuge 264 . Şefii Securităţii 
erau prea bine informaţi cu privire la potenţialul exploziv acumulat de populaţie pentru a miza 
totul pe familia conducătoare. 

Conformismul ideologic era mai degrabă o perdea de fum decât o adevărată piatră de 
temelie a vieţii culturale româneşti. Deşi intelighenţia nu a reuşit să dezvolte o conştiinţă 
critică şi să catalizeze lupta antitotalitară, nu este corect ca intelighenţia română să fie acuzată 
pentru pasivitate fără a se lua în considerare: (a) originile ei istorice şi sociale; (b) sacrificarea 
ei imediat după preluarea puterii de către comunişti; şi (c) profilul ei psihosocial 265 . 

Transformând necesitatea în virtute, mulţi intelectuali români şi-au raţionalizat 
obedienţa pretinzând că supunerea lor politică a reprezentat tributul plătit pentru o mai mare 
libertate artistică şi invocând în mod convenabil „realismul politic". înrobită şi coruptă, 
intelighenţia a fost suficient de naivă pentru a spera că va împărţi puterea cu Conducătorul, 
încă o dată, intelectualii au fost păcăliţi (aşa cum fuseseră în 1956, atunci când nu au reuşit să 
urmeze drumul deschis de intelectualii reformişti din Ungaria şi Polonia) 266 . 

Trebuie amintit faptul că, cel puţin până la „tezele" din iulie 1971 ale lui Ceauşescu, 
inspirate de revoluţia culturală chineză, naţionalismul şi ceea ce era perceput ca o 
îmbucurătoare renaştere a patriotismului au blocat orice reglare serioasă de conturi cu 
staliniştii. Deziluzia care a urmat ofensivei neostaliniste de după 1971 a fost, în plus, o 
problemă individuală: în general, intelectualii români erau lipsiţi de credibilitate. Prea puţini 
dintre ei îndrăzniseră să ceară o reformă integrală a sistemului. în orice caz, protestele 
intelectualilor nu erau ascultate din moment ce lipsa de speranţă şi teama tindeau să împiedice 



263 Cu privire la structura elitei PCR şi impactul clanului Ceauşescu, vezi Rene Al. de Flers, Vladimir Socor, The 
RCP's New Central Committee. Changes and Political Trends, în „Radio Free Europe. Background Report", nr. 
6, 11 ianuarie 1986; Rene de Flers, Socialism in One Family, în „Survey", voi. 28, nr. 4, iarna 1984, pp. 165-174. 

264 Rene de Flers, Are There Problems in the Secret Service?, în „Radio Free Europe. Romanian Situation 
Report", nr. 4, 22 februarie 1985, pp. 25-27. 

265 în eseul său citat mai sus, Dorin Tudoran tratează pe larg aceste probleme, oferind o tulburătoare descriere a 
frământărilor intelectualilor români. 

266 Pentru tulburările din mediile intelectuale din 1956, vezi Paul E. Zinner, National Communism and Popular 
Revolt in Eastern Europe. A Selection of Documents on Events in Poland and Hungary, February-November 
1956, New York, Columbia University Press, 1956. 

orice tentaţie spre insubordonare. Propaganda de partid condamna veninos orice formă de 
protest sub pretextul că acestea dădeau apă la moară „duşmanilor" ţării: „imperialiştii" 
occidentali, ideologii antiromâni maghiari şi sovietici sau politicienii exilaţi ai vechiului 
regim. Şovinismul era unul dintre mecanismele favorite utilizate de fanaticii „idelogiei 
românismului" pentru a-i compromite şi reduce la tăcere pe criticii declaraţi ai dictaturii. 

Situaţia grea a întregii populaţii a României - şi nu numai a anumitor grupuri etnice, 
religioase sau profesionale - provenea direct din absolutismul lui Ceauşescu şi din încrederea 
sa într-un model politic şi economic anacronic. Dialectica şovinismului şi iredentismului a 
fost exacerbată de neputinţa lui Ceauşescu de a rezolva vreuna dintre problemele politice într- 
adevăr delicate. 

întâlnirea lui Ceauşescu din august 1983 cu activiştii de partid şi cu intelectualii în 
staţiunea Mangalia, de pe coasta Mării Negre, a fost percepută în general ca un sindrom al 
declinului, preşedintele şi soţia sa ocolind şi nesocotind canalele tradiţionale de partid. 
Directivele „vizionare" ale secretarului general erau proclamate ca fiind punctul de vedere 
sacrosanct al partidului, adevărul ultim. Supravieţuitorii grupului aparatului de partid s-au 
agăţat de poziţiile lor de nomenclaturişti, fantome ale gloriei lor apuse, actori şi, în acelaşi 
timp, spectatori ai acestei nevroze naţionale. 

Intelectualii au fost somaţi să se conformeze dogmelor reînviate ale „realismului 
socialist", pentru că realitatea nu era ceea ce percepea artistul, ci ceea ce partidul decidea că 
trebuia să fie: „Avem nevoie ca arta, avem nevoie ca industria cinematografică şi teatrele să 
zugrăvească esenţa şi modelul omului pe care vrem să-1 făurim! Chiar dacă uneori trebuie să 
înfrumuseţăm vreun erou, este bine ca el să devină un exemplu, pentru ca tinerii să înţeleagă 
şi să ştie că aşa ar trebui să fie!" 267 . 

Naţionalismul exacerbat a reprezentat fundamentul ceauşismului. Excesele 
naţionaliste ale regimului nu puteau fi criticate fără riscul de a atrage acuzaţii veninoase de 
„antipatriotism" 268 . în acelaşi timp, nepotismul practicat pe larg de către regimul Ceauşescu a 
fost primul experiment european de socialism dinastic. Socialismul dinastic al lui Ceauşescu - 
denumit oficial „societatea socialistă multilateral dezvoltată" - a fost o combinaţie de rituri 
politice bizantine, tehnică stalinistă de manipulare şi fantasme resentimentare care aminteau 
de unele tiranii din Lumea a Treia. Spre îngrijorarea altor lideri comunişti din blocul sovietic, 
„Conducătorul" de la Bucureşti practica propria-i versiune de socialism, în care individul era 
sacrificat în beneficiul partidului şi pentru a potoli setea de putere a detestatei familii 
domnitoare. 



Vezi Speech by Nicolae Ceauşescu at the Working Meeting on Organizational and Political-Educational 
Activities (ţinută la Mangalia pe data de 4 august 1983), FBIS, în „Eastern Europe", 9 august 1983, p. HI 1. 
268 Pentru o abordare pătrunzătoare a ceauşismului, vezi Trond Gilberg, Naţionalism and Communism in 
România. The Rise and Fall of Ceauşescu' s Personal Dictatorship, Boulder, Colo., Westview Press, 1990, pp. 
49-57. 

Rolul consilierilor sovietici în comunizarea României 

Decizia politică 

După cel de-al doilea război mondial, sovieticii şi-au răspândit în toate ţările ocupate 
din estul Europei nu doar trupele şi serviciile secrete, ci şi numeroşi consilieri pe lângă 
diferite instituţii autohtone. Scopul era uşor de înţeles: supravegherea implantării sistemului 
totalitar întocmai după dispoziţiile şefului suprem de la Kremlin 1 . 

Dacă trimiterea consilierilor sovietici fusese decisă în termeni reali de către Moscova 2 , 
în mod formal ei fuseseră solicitaţi de către guvernele locale. Aceasta a fost cu siguranţă 
situaţia din România. La 3 noiembrie 1949 - în Ungaria încă se bătea monedă în jurul 
procesului intentat lui Laszlo Rajk, chiar dacă între timp acesta fusese condamnat la moarte şi 
executat -, Gheorghe Gheorghiu-Dej i-a trimis o scrisoare lui A.A. Gromîko, locţiitor al 
ministrului de Externe al URSS, prin care se solicita trimiterea unuia sau a doi „specialişti" 
care să acorde asistenţă conducerii Partidului Muncitoresc Român pentru „analizarea situaţiei 
unor membri ai partidului cu o activitate neclară şi suspectă", dat fiind că românii nu aveau 
„experienţă suficientă în desfăşurarea cu succes a unor asemenea anchete" 3 . în şedinţa din 9 
noiembrie 1949 a Biroului Politic al PC(b)US a fost discutată solicitarea lui Dej, adoptându-se 
decizia ca din partea Ministerul Securităţii Statului al URSS să plece în România A.M. 
Saharovski şi V.S. Patrikeev (apare şi în forma Patrakeev). Cei doi aveau ca sarcină să ajute 
Securitatea în activitatea ei 4 . în 15 noiembrie 1949, însuşi Stalinl-a înştiinţat pe Gheorghiu- 
Dej despre răspunsul pozitiv la cererea sa printr-o scurtă scrisoare purtând semnătura 
„Filipov", pseudonimul lui Stalin 5 . 

Consilierii sovietici au fost detaşaţi în România prin semnarea unei convenţii, la 5 
februarie 1950, între Bucureşti şi Moscova. Durata şederii consilierilor era de 3 ani. Costurile 
erau suportate de partea română, fiind vorba de transportul dus-întors pentru consilieri şi 
familiile lor, salarii mari (unul în lei, plătit direct consilierului, şi unul în ruble, achitat statului 
sovietic), locuinţe gratuite, accesul la magazine speciale, acordarea de alimente, produse 
industriale ş.a.m.d. Toate aceste prevederi erau valabile şi pentru consilierii care se aflau deja 
în România 6 . 

Urmele lăsate de consilierii sovietici în arhivele româneşti sunt reduse şi risipite. 
Gheorghe Apostol, unul dintre apropiaţii lui Gheorghiu-Dej, a fost întrebat după 1989 dacă 
sunt documente de arhivă cu hotărârile Moscovei pentru România, iar răspunsul lui a fost că 
„nu există. Nu se lucra cu acte. Poate telefoane. Dar, de obicei, se lucra deschis, deoarece 



Dorin Dobrincu, Ajutorul Marelui Frate. Consilierii sovietici în România lui Gheorghe Gheorghiu-Dej, în 
„Analele ştiinţifice ale Universităţii Alexandru Ioan Cuza din Iaşi", Istorie, voi. XLVI-XLVII, 2000-2001, pp. 
211-214; idem, The Soviet Counsellors' involvement in postwar Romanian repressive and military structures, în 
Alexandru Zub, Flavius Solomon, Oldrich Turna, Jiri Jindra (editori), Sovietization in România and 
Czechoslovakia. History, Analogies, Consequences, Iaşi, Editura Polirom, 2003, pp. 157-160. 

Lavinia Betea, Maurer şi lumea de ieri. Mărturii despre stalinizarea României, Arad, Editura Ioan Slavici, 1995, p. 
148. 

Galina P. Muraşko, Represiunile politice în ţările Europei de est la sfârşitul anilor '40: conducerea sovietică şi 
nomenclatura naţională de partid şi de stat, în Romulus Rusan (ed.), Anul 1948 - instituţionalizarea comunismului, 
Bucureşti, Fundaţia Academia Civică, 1998, pp. 347-348; Albina F. Noskova, Consilierii sovietici: între cerere şi 
ofertă, în „Magazin istoric", nr. 4, aprilie 1998, p. 37. 

4 Galina P. Muraşko, op. cit., p. 348; vezi şi Tatiana P. Pokivailova, Notă informativă expediată de la Bucureşti la 
Moscova în legătură cu arestarea a 66 de politicieni din România, în Romulus Rusan (ed.), Anul 1948 - 
instituţionalizarea comunismului, ed. cit., p. 889. 

5 ANIC, fond CC al PCR - Secţia Relaţii Externe, dosar nr. 1/1949, ff. 27-28. Potrivit unor surse sovietice, 
răspunsul lui Stalin ar purta data de 13 noiembrie 1949; Albina Noskova, op. cit., p. 37. 

6 Ioan Scurtu, Consilierii sovietici în România, în „Magazin istoric", nr. 5, mai 1998, p. 13; Adrian Pop, 1950. 
Legaţia S.U.A. informează: dominaţia U.R.S.S. asupra României nu poate fi slăbită, în „Magazin istoric", nr. 4, 
aprilie 2001, p. 43. 

omul Biroului Informativ avea acces la şedinţele plenare ale CC al PMR. (...) Ei asistau, 
vedeau ce se discută, interveneau. Peste cuvântul lor nu mai îndrăznea nimeni să treacă. Deci, 
dispoziţiile erau verbale, nu scrise. Nu se consemna nimic despre aceasta în actele Biroului 
Politic" 7 . 

Consilierii sovietici în sectoarele de forţă 

Cele mai vizate sectoare ale statului român şi pe cale de consecinţă controlate de 
consilieri au fost cele de forţă, Ministerul de Interne şi Securitatea, precum şi Armata. Situaţia 
este explicabilă, dacă avem în vedere că liderii de la Kremlin erau adepţii manevrelor din 
umbră şi ai impunerii cu forţa a deciziilor pe care le luau. Gheorghe Apostol preciza că toate 
ministerele fuseseră „înfundate cu consilieri sovietici. Iar armata şi internele, mai ales 
securitatea, erau năpădite de ei" 8 . 

Şeful consilierilor sovietici pe linie NKVD/KGB în România anilor 1944-1947 a fost 
Dimitri Gheorghievici Fedicikin. Personaj care acumulase o largă experienţă în Balcani, în 
anii 1930, în perioada imediat postbelică a ajuns să aibă o influenţă enormă la Bucureşti, 
dându-i indicaţii şi instrucţiuni lui Gheorghiu-Dej 9 , dar şi importanţilor agenţi ai serviciilor 
secrete sovietice în România, Emil Bodnăraş şi Gheorghe Pintilie (Pantelimon Bodnarenko) 
zis Pantiuşa. Din punct de vedere politic, activitatea lui Fedicikin în domeniul securităţii şi 
informaţiilor era dublată de către Andrei Ianuarevici Vîşinski, comisar adjunct al afacerilor 
externe al URSS 10 . Consilierii sovietici au fost prezenţi şi în alte servicii secrete româneşti. în 
timp ce Lucreţiu Pătrăşcanu era deţinut la Serviciul Special de Informaţii (1949-1951), pe 
lângă Secţia Juridică era ataşat consilierul sovietic Tiganov. în momentul în care SSI a fost 
înglobat în Securitate, Tiganov a devenit consilier al Direcţiei Anchete, condusă de Mişu 
Dulgheru 11 . 

între anii 1949-1953, funcţia de şef al consilierilor sovietici din România, pe linia 
Securităţii, a fost deţinută de Aleksandr Mihailovici Saharovski, personaj cu o carieră 
importantă în KGB, dacă ţinem cont de faptul că el avea să ajungă apoi (1956-1971) şeful 
Direcţiei I Centrale (Informaţii Externe) din această temută poliţie politică 12 . însă în perioada 
în care s-a aflat în România, el s-a implicat direct şi profund în supervizarea serviciilor 
represive ale ţării. El a jucat un rol central chiar în cazul Pătrăşcanu. De fapt, în timpul 
anchetei acestuia instrucţiunile veneau de la Saharovski, secondat de Tiganov, şi de la 
Gheorghiu-Dej 13 . Cei doi sovietici nu au fost singurii consilieri implicaţi în anchetarea 
fostului ministru al Justiţiei, de vreme ce în diferite acte oficiale, când erau menţionaţi 
anchetatorii, era folosită denumirea „brigadă de consilieri" 14 . Dar consilierii sovietici nu s-au 



7 Lavinia Betea, op. cit. , p. 261 (interviu cu Gheorghe Apostol); Iulian Stănescu, Gheorghe Apostol se confesează, 
în „Dosarele istoriei", nr. 12 (64)/2001, p. 44. 

8 Lavinia Betea, op. cit., p. 264 (interviu cu Gheorghe Apostol). Vezi şi Silviu Brucan, Generaţia irosită. Memorii, 
Bucureşti, Editurile Univers & Calistrat Hogaş, 1992, p. 68. 

Christopher Andrew, Oleg Gordievski, KGB. Istoria secretă a operaţiunilor sale externe de la Lenin la Gorbaciov, 
traducere din limba engleză de Doina Mihalcea-Ştiucă, Bucureşti, Editura AU, 1994, p. 252. 

Dennis Deletant, Influenţa sovietică asupra Securităţii române 1944-1953, în Romulus Rusan (ed.), Memoria ca 
formă de justiţie, Bucureşti, Fundaţia Academia Civică, 1995, p. 42; Ion Mihai Pacepa, Cartea neagră a Securităţii, 
voi. I, Rolul Poliţiei Politice şi al Spionajului în România Comunistă, cu o întâmpinare de Sorin Roşea Stănescu şi 
cuvântul înainte al autorului, postfaţă de Dan Pavel, comentarii de Cornel Dumitrescu şi Adrian Severin, Bucureşti, 
Editura Omega, 1999, pp. 99-104. 

11 Claudiu Secaşiu, Drumul spre poliţia politică, în „Dosarele istoriei", nr. 5/1996, p. 15; Lavinia Betea, Lucreţiu 
Pătrăşcanu. Moartea unui lider comunist. Studiu de caz, Bucureşti, Editura Humanitas, 2001, pp. 187-188. 

12 Christopher Andrew, Oleg Gordievski, op. cit., p. 469; Ion Mihai Pacepa, op. cit., voi. I, p. 91-92, 96. 

13 Lavinia Betea, op. cit., p. 187-188, 330-331, 337, 357; Claudiu Secaşiu, op. cit, p. 15; vezi şi ANIC, fond CC 
al PCR - Cancelarie, dosar nr. 62/1968, ff. 24-25. 

14 Lavinia Betea, op. cit., pp. 187-188, 330-331 şi p. 337; vezi şi Cristian Popişteanu, Un epilog neaşteptat: 
Malenkov aprobă lichidarea lui Lucreţiu Pătrăşcanu, în „Magazin istoric", nr. 3, martie 1992, p. 37. 

implicat doar în cazul Pătrăşcanu, ci şi în disputele dintre facţiunea Gheorghe Gheorghiu-Dej, 
pe de o parte, şi facţiunea Ana Pauker, Vasile Luca şi Teohari Georgescu, pe de altă parte, 
dispute devenite acute la sfârşitul anilor 1940-începutul anilor 1950. La începutul anului 
1952, Saharovski a trimis la Moscova rapoarte negative despre grupul Pauker-Luca- 
Georgescu, în timp ce Dej era prezentat ca fiind împiedicat în activitatea sa de către cei trei 
rivali 15 . Ca şi în cazul înlăturării lui Pătrăşcanu, îndepărtarea grupului Pauker-Luca- 
Georgescu s-a făcut sub directa supraveghere a sovieticilor, problema fiind tranşată chiar de 
Stalin în timpul unei întrevederi avute la Kremlin, în aprilie 1952, cu Gheorghiu-Dej, însoţit 
de Miron Constantinescu, Iosif Chişinevschi şi Gheorghe Apostol 16 . Chiar Rezoluţia Plenarei 
CC al PMR, din 27-29 mai 1952, cu privire la „devierea de dreapta", a fost redactată de un 
grup de comunişti români, se pare că de către Miron Constantinescu şi Iosif Chişinevschi, 
asistaţi de activişti sovietici, dintre care se evidenţia Mark Borisovici Mitin, „sfătuitor 
apropiat" al lui Dej 17 . Rezoluţia cu referire la „devierea de dreapta" a fost trimisă de 
Chişinevschi, şeful Secţiei Externe a CC al PMR, lui Şutov, agentul MGB la Bucureşti. în 
acelaşi timp, Şutov îi trimitea lui Chişinevschi cu regularitate directivele Moscovei . Nu e 
inutil de menţionat că Gheorghiu-Dej dădea diferite petreceri nocturne - la Sanatoriul 
Otopeni, Predeal, Snagov, Herăstrău - la care participau nu doar apropiaţii săi români, ci şi 
consilierii sovietici, pe care îi cultiva intens. Dintre aceştia, un rol important avea să-1 joace, 
până în 1956, chiar Mitin, membru al CC al PCUS 19 . 

Arestările numeroase care au urmat anihilării „devierii de dreapta", în special între 
funcţionarii Ministerului de Finanţe şi ai Băncii Naţionale, au făcut din nou simţită 
atotputernicia consilierilor sovietici. Chiar dacă nu existau probe împotriva arestaţilor, 
Alexandru Drăghici, noul ministru de Interne, şi consilierul sovietic le-au recomandat 
anchetatorilor români să citească rezoluţia Plenarei, pentru a extrage de acolo „probele" 20 . Nu 
era important că nu existau dovezi împotriva celor arestaţi, „interesele superioare ale 
partidului" erau cele care contau, fapt subliniat de consilierii sovietici 21 . Aceştia din urmă au 
încercat chiar să lege „lotul de la Finanţe" de procesul lui Lâszlo Rajk, din Ungaria 22 . Modul 
de desfăşurare a anchetelor a ieşit la iveală în contextul „reevaluărilor" politice de la sfârşitul 
anilor 1960. Locotenent-colonelul Francisc Butyka îşi amintea atunci despre ancheta grupului 
Luca: „în acea perioadă noi am avut consilieri sovietici care de la început au preluat iniţiativa. 
Şi ca regulă, şi în alte probleme de până atunci, nu s-a întreprins nimic fără ajutorul lor. Toate 
planurile de anchetă, inclusiv întrebările, erau traduse în limba rusă şi urmărite de consilieri în 
desfăşurarea lor. întrebările puse la începutul anchetei (nu numai în cazul Luca) erau 



1952: Securitatea sovietică dezvăluie „păcatele" nomenclaturii de la Bucureşti, în „Cotidianul", nr. 38, 23 
iunie 1998, p. 12 (document descoperit la Moscova de Tatiana Pokivailova). 

16 Robert Levy, Gloria şi decăderea Anei Pauker, traducere de Cristina Pupeza şi Ioana Gagea, Iaşi, Editura Polirom, 
2002, p. 175 (transcrierea şedinţei Biroului Politic al PMR, 29 noiembrie 1961, din Arhiva Comitetului Executiv 
al CC al PCR, ff. 4-6). 

17 Ibidem, p. 174, 297, nota 85; informaţiile provin din stenograma şedinţei Biroului Politic din 17 aprilie 1952, 
ANIC, fond CC al PCR - Cancelarie, dosar nr. 30/1952, f. 5, şi de la Vladimir Tismăneanu. 

18 Ibidem, p. 174. 

19 Vladimir Tismăneanu, Fantoma lui Gheorghiu-Dej, prefaţă de Mircea Mihăieş, traduceri de Mircea Mihăieş, 
Alina Ghimpu, Ioana Ploeşteanu, Diana Roţcu, Laura Sion, Bucureşti, Editura Univers, 1995, p. 132. 

20 Robert Levy, op. cit., p. 179 (declaraţia lui Gheorghe Stoica, O discuţie cu Alexandru Drăghici, 3 iunie 1968, 
din Arhiva Comitetului Executiv al CC al PCR, nr. 264/18.02.1972, voi. 7, f. 2). 

21 Ibidem (declaraţia locotenent-colonelului Francisc Butyka, 25 martie 1968, Raport privind procesul lui V. 
Luca, din Arhiva Comitetului Executiv al CC al PCR, nr. 264/19, 18.02.1972, f. 90-91; declaraţia locotenent- 
colonelului Francisc Butyka, 18 iunie 1968, ASRI, fond P, dosar 40.005, voi. 182a, f. 6; declaraţia lui Petre M. 
Socol, 24 martie 1968, Raport privind procesul lui V. Luca, din Arhiva Comitetului Executiv al CC al PCR, nr. 
264/19, 18.02.1972, f. 106-107). 

22 Marius Oprea, Banalitatea răului. O istorie a Securităţii în documente 1949-1989, studiu introductiv de 
Dennis Deletant, Iaşi, Editura Polirom, 2002, p. 560. 

formulate de dânşii" 23 . Desemnat de către Comisia Controlului de Partid să conducă ancheta 
privitoare la „devierea de dreapta", Butyka a fost secondat de maiorii Gheorghe Mezei şi 
Teodor Rusu, menţinând legătură cu consilierii sovietici prin intermediul generalului Vladimir 
Mazuru, şeful Secţiei de anchete a Securităţii, sau direct la cabinetul ministrului de interne, 
Alexandru Drăghici 24 . împotriva arestaţilor au fost utilizate presiunile fizice, altfel spus 
bătăile, la solicitarea expresă a ministrului de interne şi a consilierilor sovietici 25 . 

Consilierii sovieticii controlau instruirea cadrelor autohtone, iar în acelaşi timp 
supravegheau activitatea direcţiilor naţionale ale Securităţii 26 . Pe lângă fiecare direcţie 
centrală şi regională de Securitate trebuiau să existe cel puţin doi consilieri sovietici, care 
fixau sarcinile şi obiectivele operative ale fiecărei unităţi. Ei conduceau în realitate activitatea 
poliţiei politice a Bucureştiului. Şeful consilierilor sovietici deţinea aceleaşi drepturi şi 
avantaje ca şi şeful Securităţii 27 . în timpul menţionatelor „reevaluări" iniţiate în Partidul 
Comunist Român în cea de-a doua jumătate a anilor 1960, Alexandru Drăghici avea să 
sublinieze poziţiile deosebit de importante deţinute de trimişii Moscovei: „Consilierii sovietici 
lucrau pe diferite trepte. Era cel mare, care era la nivelul meu, sfătuitorul meu, erau alţii pe 
direcţii şi cei ce lucrau pe direcţii de fapt aceştia conduceau problemele în amănunt" 
(repetiţiile sunt conforme cu originalul, n. n.). Drăghici avea să menţioneze chiar că în fapt 
consilierul detaşat pe lângă el îi verifica acţiunile 28 . 

Direcţia de Informaţii Externe (DIE) a cunoscut prezenţa multor sovietici în anii 1950. 
A.M. Saharovski chiar ar fi spus la un moment dat: „serviciul de spionaj «din România», cum 
s-a referit el întotdeauna la DIE, a fost construit de ofiţeri sovietici, pe o fundaţie sovietică, şi 
are, deci (...) datoria să servească, cu prioritate, interesele sovietice" . Sovieticii trasau 
direcţiile de activitate, adică ţările în care urmau să acţioneze românii, fixau obiectivele, 
implementau metodele şi mijloacele sovietice. în vreme ce la Securitatea internă activau câte 
doi consilieri pentru fiecare direcţie operativă, la DIE exista cel puţin un consilier pentru 
fiecare serviciu, cunoscut sub numele de razvedka sovetnik, „consilier de informaţii externe". 
Ei erau în realitate conducătorii reali ai DIE 30 . 

Un grup de consilieri sovietici a activat la Ministerul Afacerilor Interne, o perioadă 
şeful lor fiind Ivan Sergheevici Matuşenko. Ca şi în cazul Securităţii, şi la MAI era necesară 
aprobarea consilierilor sovietici în toate problemele importante. Până în anul 1958 nu s-au 
înregistrat cazuri în care ministerul să transmită ordine structurilor subordonate fără aprobarea 
consilierilor sovietici 31 . 



Idem, Comuniştii români sub control sovietic, în Romulus Rusan (ed.), Anul 1947 - căderea cortinei, 
Bucureşti, Fundaţia Academia Civică, 1997, p. 147 (declaraţia lui Francisc Butyka din 25 martie 1968, Arhiva 
Comitetului Executiv al CC al PCR, dosar 264, voi. 19, ff. 90-95); vezi şi Galina P. Muraşko, Albina F. 
Noskova, Mecanismul represiunilor intrapartinice din România anilor '40-' 50 (Pe baza materialelor din 
arhivele ruse), în Romulus Rusan (ed.), Anii 1949-1953 - mecanismele terorii, Bucureşti, Fundaţia Academia 
Civică, 1999, p. 417. 

24 Marius Oprea, op. cit., p. 148. 

25 Ibidem (Arhiva Comitetului Executiv al CC al PCR, dos. 264, voi. 19, f. 73-74, 104-117). Vezi şi ASRI, fond 
D, dosar nr. 9604, voi. 4, ff. 141 (Notă cu unele probleme privind pe Drăghici Alexandru în legătură cu procesul 
lui Vasile Luca), 180, 190. 

26 Dennis Deletant, România sub regimul comunist, în româneşte de Delia Răzdolescu, Bucureşti, Fundaţia 
Academia Civică, 1997, p. 76. 

Ion Mihai Pacepa, op. cit., voi. I, p. 149-150; idem, Moştenirea Kremlinului. Rolul spionajului în sistemul comunist 
de guvernare, Bucureşti, Editura Venus, 1993, p. 61-62. 
28 ANIC, fond CC al PCR - Cancelarie, dosar nr. 62/1968, f. 23. 

Ion Mihai Pacepa, Cartea neagră a Securităţii, voi. II, Viaţa mea alături de Gheorghiu-Dej, Bucureşti, Editura 
Omega, 1999, p. 11. 

Ibidem, p. 12-13; idem, Moştenirea Kremlinului..., pp. 158-159. 

Cristian Troncotă, Politica de cadre în instituţia Securităţii regimului comunist din România (1948-1964), în 



„Revista istorică", nr. 5-6, septembrie-decembrie 1999, pp. 450-451. 

în număr foarte mare au fost prezenţi consilierii sovietici şi în forţele armate ale 
Republicii Populare Române. Un consilier sovietic era deja prezent în noiembrie 1948 pe 
lângă Marele Stat Major al armatei române 32 , generalul Konstantin Stepanovici Kolganov. 
Acesta deţinea o autoritate deosebită, fapt reliefat şi de documentele interne, unde apare 
menţiunea că el ordona ofiţerilor români îndeplinirea anumitor dispoziţii 33 . Consilierii militari 
erau prezenţi la Marele Stat Major, Spatele armatei, Artileria antiaeriană, Comandamentele 
artileriei, aeronauticii, marinei, tancurilor, geniului, transmisiunilor, chimic, Direcţia cadre, 
Armata I, regiunile militare I, II şi III, corpurile I şi II, la cabinetul consilierului şef, generalul 
Kolganov. într-o conferinţă care a avut loc la 8 iulie 1949, la Marele Stat Major al armatei 
române, erau prevăzute 41 de funcţii pentru consilieri: consilier superior, consilier armament 
şi muniţie, consilier dotare, consilier tehnic şi consilier (simplu) 34 . Secretariatul CC al PMR a 
hotărât, la 9 ianuarie 1950, să se ceară guvernului URSS suplimentarea numărului de 
consilieri pe lângă armata română 35 . Un „Tabel nominal cuprinzând ofiţerii sovietici", din 23 
mai 1950, menţiona existenţa a 40 de consilieri sovietici pe lângă forţele militare române. 
Dintre aceştia, 31 erau ofiţeri superiori, iar 9 ofiţeri inferiori. O dactilografă de pe lângă 
cabinetul consilierului şef era asimilată consilierilor 36 . 

Dintr-o mărturie aflăm că ofiţerii sovietici „erau câte trei-patru la fiecare mare 
comandament (comandamente de armă, regiuni militare) şi câte unul la corpurile de armată, 
divizii, brigăzi, regimente, precum şi la batalioanele şi divizioanele independente" 37 . La 
eşaloanele superioare, cel puţin formal, ei au fost bine primiţi, unii dintre comandanţii români 
dovedindu-se slugarnici, în vreme ce alţii şi-au arătat în mod deschis nemulţumirea fată de 
subordonarea armatei române . In schimb, la unităţi, consilierii au fost primiţi cu reţinere, cei 
mai mulţi dintre comandanţii români neconsultându-i sau neexecutând întrutotul indicaţiile 
lor. Probabil acest lucru a şi determinat autorităţile române şi sovietice ca la încheierea 
stagiului de trei ani a primei serii de consilieri sovietici la unităţi ei să nu mai fie înlocuiţi de 
un alt grup. Consilierii au rămas numai pe lângă marile comandamente 39 . 

Atât secretarul general al CC al PMR, Gheorghiu-Dej, cât şi ministrul Forţelor 
Armate, Emil Bodnăraş, solicitau sosirea consilierilor militari din Uniunea Sovietică. 
Bodnăraş a trimis la 30 ianuarie 1951 o scrisoare mareşalului M.A. Vasilievski, ministrul 
sovietic de război, cerând sosirea la Bucureşti a 49 de generali şi ofiţeri, în calitate de 
consilieri ai comandanţilor instituţiilor de învăţământ militar. După un an, la 30 ianuarie 1952, 
Gheorghiu-Dej trimitea la rândul său o scrisoare lui Bulganin, cerând pentru anul 1953 un 
număr de 79 de consilieri militari, aceştia urmând să activeze pe lângă corpurile de armată şi 
divizii. Prin intermediul consilierilor sovietici, aflaţi în număr mare în structurile militare 
româneşti, Kremlinul şi-a asigurat controlul asupra armatei române 40 . 



32 Florin Şperlea, Controlul Partidului Comunist asupra Armatei, în Romulus Rusan (ed.), Anii 1949-1953 - 
mecanismele terorii, ed. cit., p. 223 (document de la AMR, fond Microfilme, rola P II 1.1673, c. 329-330). 

33 lbidem, p. 234 (document de la AMR, fond Microfilme, rola P II 3.251, c. 307-312); vezi şi Alesandru Duţu, 
1948. Armata română sub «lupa» consilierilor militari sovietici, în „Document. Buletinul Arhivelor Militare 
Române", nr. 2-3 (24-25)/2004, p. 50-54; Laurenţiu Constantiniu, Florin Şperlea, Generali români în vizorul 
Moscovei, în „Document. Buletinul Arhivelor Militare Române" nr. 4 (26)/2004, pp. 36-40. 

34 Ioan Scurtu, op. cit., p. 13. 
" lbidem. 

36 Adrian Pop, op. cit, pp. 42-43 (document de la AMR, fond 3.027, dosar nr. 2014, ff. 75-76). 

37 Grigore Răduică, Un ajutor nepreţuit cum se cuvine, în „Magazin istoric", nr. 1 1 , noiembrie 1998, p. 43; vezi şi Ion 
Şuta, România la cumpăna istoriei. August '44, Bucureşti, Editura Ştiinţifică, 1991, p. 368. 

Grigore Răduică, op. cit., p. 43; vezi şi Florin Şperlea, Nicolae Ceauş eseu în fruntea Direcţiei Superioare Politice 
a Armatei (1950-1953), în „Revista de istorie militară", nr. 3-4/2001, pp. 6-7 (document de la AMR, fond 
Microfilme, rola P II 4.2661, c. 713-714). 
39 Grigore Răduică, op. cit., p. 43. 

Ion Şuta, op. cit, p. 368; idem, Cooperarea Comandamentului Militar român cu partenerii de alianţă, în 
„Dosarele istoriei", nr. 8/2001, p. 32. 

Comuniştii români manifestau o grijă aparte faţă de consilierii militari, care deţineau o 
influenţă sporită nu numai în chestiunile militare, ci şi în cele politice. Un exemplu este 
concludent. în 1951, generalul Riaposov, care deţinea funcţia de locţiitor al consilierului 
militar principal pentru probleme politice, îşi exprima îngrijorarea că „în România n-a avut 
loc până acum nici un proces politic important împotriva duşmanilor poporului" 41 . Riaposov a 
avut la 15 aprilie 1952 o discuţie cu Gheorghiu-Dej, în care au fost abordate şi relaţiile 
secretarului PRM cu alţi lideri de la Bucureşti, cum erau Constantin Doncea, Teohari 
Georgescu şi Emil Bodnăraş . 

Consilierii sovietici în sectoarele economice 

După cel de-al doilea război mondial, Kremlinul a depus eforturi nu doar pentru 
subordonarea politică a ţărilor ocupate, dar şi pentru acapararea resurselor economice ale 
acestora, ceea ce s-a realizat prin societăţi mixte (aşa-numitele sovromuri în România), dar şi 
prin intermediul consilierilor pe probleme economice 43 . în România au fost trimişi foarte 
mulţi consilieri, semnalaţi „în toate administraţiile esenţiale, de conducători şi specialişti în 
întreprinderile industriale" 44 , dar şi în agricultură, la construirea Canalului Dunăre-Marea 
Neagra etc . 

Rolul lor a fost clar încă de la începuturile ocupaţiei sovietice. Chiar stabilizarea 
monetară din 1947 a fost realizată de către o comisie formată din comunişti români şi câţiva 
consilieri sovietici, între ei şi adjunctul ministrului de finanţe al URSS, Zlobin 46 . Tot 
consilierii sovietici au jucat un rol major, hotărâtor, şi în implementarea unei alte reforme 
monetare, pe care Stalin i-a sugerat-o lui Gheorghiu-Dej în timpul unei întrevederi, în august 
1951. Neiubindu-i pe truditorii pământului în general, Stalin a sugerat confiscarea 
economiilor ţăranilor români în interesul statului totalitar. în acest scop, liderul suprem de la 
Kremlin a trimis în România un grup de consilieri sovietici, în fruntea cărora se afla I.D. 
Zlobin 47 . Aşa-numita „stabilizare" a fost realizată în 1952 48 . Considerentele politice ale 
acestui act au avut consecinţe şi la nivelele superioare ale comuniştilor români. Gheorghiu- 
Dej a fost mereu foarte atent cu aceşti consilieri, neratând ocazia de a-1 acuza pe Vasile Luca 
de atitudine oportunistă de dreapta. în acelaşi timp, Luca a făcut greşeli „de parcurs", fiind 
„negativist" cu aceiaşi consilieri, situaţie care a contribuit la şubrezirea şi mai mult a poziţiei 
sale în partid 49 . Dej nu a ratat prilejul de a-1 ataca în timpul întâlnirilor cu sovieticii şi pe 
Teohari Georgescu, un alt rival important 50 . 

Nu e lipsit de importanţă să menţionăm că primul plan cincinal românesc a fost 
aşternut pe hârtie în 1949 cu directa implicare a consilierilor sovietici 51 . 



41 Galina P. Muraşko, Albina F. Noskova, op. cit., p. 405 (document din Rossiskii gosudarstvennai arhiv 
soţialnoi i politiceskii istorii, fond 3, opis 74, dosar 46, f. 66). 

42 Florin Şperlea, Controlul Partidului Comunist asupra Armatei, în loc. cit., p. 228. Vezi şi Galina P. Muraşko, 
Albina F. Noskova, op. cit., pp. 411-412. 

47 Robert Levy, op. cit., pp. 172-173; Galina P. Muraşko, Albina F. Noskova, op. cit., pp. 406-408. 

48 Robert Levy, op. cit., pp. 105-106. 

49 Galina P. Muraşko, Albina F. Noskova, op. cit., pp. 408-409; Robert Levy, op. cit., p. 173. 

Cu toate că procesul de colectivizare a agriculturii se dovedise un factor negativ în 
URSS, el a fost imitat şi în ţările est-europene după cel de-al doilea război mondial. România 
nu a făcut excepţie, colectivizarea demarând oficial prin Plenara Comitetului Central al PMR 
din 3-5 martie 1949. S-a constituit o Comisie agrară a cărei sarcină era constituirea şi 
supravegherea Gospodăriilor Agricole Colective model. Condusă de Ana Pauker, Comisia i-a 
mai avut ca membri pe ministrul Agriculturii, Vasile Vaida, pe Nicolae Ceauşescu şi Mircea 
Geoagiu, secretarii de stat de la Ministerul Agriculturii, şi pe veteranii comunişti Dumitru 
Petrescu şi Pavel Chirtoacă (Şeful Secţiei Agrare a CC al PMR). însă în Comisie a intrat şi 
consilierul sovietic Veretnikov. Lui îi erau prezentate sintezele întocmite de autorităţile 
române cu privire la colectivizare 52 . Sfaturile lui Veretnikov se regăsesc disparate în 
stenogramele Secretariatului CC al PMR, toate dovedind o crasă neînţelegere a realităţilor 
agrare româneşti 53 . Veretnikov a fost implicat împreună cu un alt consilier sovietic, 
Ciumiciov, în punerea bazelor Comitetului de Stat pentru colectarea produselor agricole, 
discutat în şedinţa Secretariatului CC al PMR din 2 ianuarie 1950. Cu toate că nu erau „aşa 
familiarizaţi cu aceste chestiuni, nefiind specialitatea lor", cei doi sovietici „şi-au făcut 
observaţiile" 54 . 

în anii următori erau semnalaţi în România şi alţi consilieri sovietici în problema 
colectivizării agriculturii. într-o notă a Ministerului Agriculturii către Ministerul de Externe- 
Cabinet, din 26 martie 1951, erau amintiţi consilierii Bobovnicov Teodor Afanasovici, 
Devocikin Anatolie Gherasimovici şi Vşacov Alex Alexeievici. Nu lipseau aprecierile 
generale cu privire la consilierii sovietici, care „prin excepţionala lor pregătire profesională şi 
cu experienţa vastă în domeniul construcţiei agriculturii socialiste ne ajută efectiv în 
organizarea şi întărirea sectorului socialist din agricultură" 55 . 

însă nu doar în agricultură erau întâlniţi consilierii sovietici, ci şi în industrie. 
Bunăoară, la Ministerul Industriei Alimentare se găseau patru consilieri la 4 aprilie 195 1 56 . Şi 
pe megaşantierele iniţiate de regimul comunist au fost prezenţi consilierii sovietici, spre 
exemplu la complexul hidroenergetic de la Bicaz, dar şi la Institutul de Studii şi Proiectări 
Energetice. Asemenea celor din Securitate şi armată, şi aceşti consilieri se bucurau de 
privilegii importante 57 . 

Deţinând un loc aparte pe harta Gulagului românesc, Canalul Dunăre-Marea Neagră a 
cunoscut, la rândul său, prezenţa consilierilor sovietici. De fapt, ideea acestui şantier faraonic 
a fost sovietică, mai precis ea aparţinându-i lui Stalin. O brigadă de specialişti sovietici în 
canale, condusă de generalul Şapoşnicov, a sosit la Bucureşti în primăvara lui 1949. După 
revederea unor studii mai vechi ale unor ingineri români, topometrii şi geologii sovietici au 
fixat traseul între Cernavodă şi Capul Midia. Gheorghiu-Dej, Posteucă şi Gaston Marin au 
plecat la Moscova împreună cu brigada de consilieri, au fost primiţi la Biroul Politic, de faţă 
fiind Stalin, Molotov, Beria, Kaganovici etc. După ce generalul Şapoşnicov a prezentat 
rezultatele studiului, membrii Politbiroului au aprobat proiectul 58 . Lucrările propriu-zise au 
demarat la sfârşitul verii anului 1949, sub directa supraveghere a sovieticilor, evidenţiindu-se 



52 Robert Levy, op. cit., p. 86 şi p. 101; vezi şi Dan Cătănuş, Octavian Roske, Colectivizarea agriculturii în 
România. Dimensiunea politică, voi. I, 1949-1953, Bucureşti, INST, 2000, pp. 184-188 (document de la ANIC, 
fond CC al PCR - Cancelarie, dosar nr. 59/1950, ff. 3-63). 

53 Dan Cătănuş, Octavian Roske, op. cit., p. 120 (document de la ANIC, fond CC al PCR - Cancelarie, dosar nr. 
72/1949, ff. 4-6). 

54 Ibidem, p. 128 (document de la ANIC, fond CC al PCR - Cancelarie, dosar nr. 1/1950, ff. 6-13). 

55 AMAE, fond URSS (1951), Problema 20-212, nepaginat. 

56 Ioan Scurtu, op. cit., p. 13. 

57 Gheorghe Gaston Marin, op. cit., p. 146; Ion Băncilă, Arc peste timpuri (1901-1999), Brăila, Muzeul Brăilei, 
Editura Istros, 2000, pp. 296, 306, 320. 

58 Gheorghe Gaston Marin, op. cit., pp. 133-135. 



126 



consilierii Şapoşnicov şi Vorobiov 59 . Un contract parafat la 30 martie 1950 şi convenţia 
suplimentară din 16 iunie 1950 au reprezentat baza legală a sosirii consilierilor sovietici la 
Canalul Dunăre-Marea Neagră. O notă a Ministerului român de Externe către Ambasada 
URSS la Bucureşti, din mai 1951, conţinea şi alte nume de consilieri sovietici la Canal: 
Ogorodnicov Nicolae Alexandrovici, Dudei Vădim Alexandrovici şi Boicova Evghenia 
Nicolaevna 60 . 

Consilierii sovietici în domeniul culturii 

De prezenţa consilierilor sovietici nu a scăpat nici cultura română, aflată în plin proces 
de transformare pe linia realismului socialist, altfel spus de renunţare la modelul cultural 
occidental şi de adoptare a celui sovietic 61 . Deşi prezenţa consilierilor sovietici în vastul 
domeniu al culturii este dificil de reconstituit, avem totuşi cunoştinţă că ei puteau fi întâlniţi în 
literatură, artă, teatru, film etc 62 . Spre exemplu, la începutul anilor 1950, un pictor sovietic pe 
nume Grigorenco era consilier la Comitetului Artelor şi Culturii, controlând şi hotărând în 
diverse probleme, de la iniţiativa ridicării, în 1950, a unei gigantice statui a lui Stalin, în inima 
capitalei României, până la chestiuni legate de traficul de influenţă, comenzile de lucrări 
monumentale sau vernisaje 63 . 

Final de mandat: retragerea consilierilor sovietici 

într-o scrisoare expediată către CC al PMR, la 14 ianuarie 1957, CC al PCUS punea în 
discuţie problema consilierilor sovietici. Moscova constata că România avea în acel moment 
suficienţi specialişti, concluzia fiind că prezenţa permanentă a consilierilor sovietici „nu mai 
corespunde intereselor cauzei". De aceea s-a propus desfiinţarea „instituţiei consilierilor şi 
micşorarea numărului specialiştilor sovietici" care activau în România. Conducerea de la 
Bucureşti a răspuns tocmai la 13 februarie 1957, mulţumind pentru sprijinul oferit de 
consilierii sovietici în economie, „construcţia de stat" şi pe linie militară. Ceea ce era mai 
important, numărul consilierilor avea să se reducă, conform înţelegerii dintre cele două 
partide 64 . într-adevăr, în perioada următoare numărul consilierilor avea să scadă, după cum se 
constata în scrisoarea pe care CC al PCUS o adresa CC al PMR la 8 septembrie 1958. Cu acel 
prilej, sovieticii emiteau chiar ideea rechemării tuturor consilierilor existenţi în România, mai 
ales că se semnalau divergenţe între specialiştii români şi cei sovietici. Românii aveau să se 
declare de acord, răspunsul CC al PMR fiind trimis la 26 septembrie 1958 65 . Totuşi, chemarea 
unor noi specialişti sovietici a continuat, chiar la 22 ianuarie 1959 Dej cerându-i lui Hruşciov, 
printr-o scrisoare, trimiterea a 5 specialişti militari, aceştia urmând să-şi desfăşoare activitatea 
pe lângă conducerea Ministerului Apărării 66 . 

De-a lungul primului său deceniu cât s-a aflat în fruntea PMR, Gheorghiu-Dej a dat 
destule dovezi de obedienţă faţă de liderii de la Kremlin. Spre sfârşitul anilor 1950 şi la 



Doina Jela, Cazul Nichita Dumitru. Încercare de reconstituire a unui proces comunist, Bucureşti, Editura 
Humanitas, 1995, pp. 30-31; vezi şi Dennis Deletant, The Repression of the Gheorghiu-Dej Era in the light of 
the Securitate Files, în „Occasional papers in Romanian Studies", no. 2, Edyted by Rebecca Haynes, School of 
Slavonie and East European Studies, University of London, 1998, pp. 111-123, în special pp. 118-123; idem, 
Teroarea comunistă în România. Gheorghiu-Dej şi statul poliţienesc, 1948-1965, traducere de Lucian Leuştean, cu o 
prefaţă a autorului pentru ediţia în limba română, Iaşi, Editura Polirom, 2001, pp. 164-170. 

60 AMAE, fond URSS (1951), Problema 20-212 (dosar nepaginat). 

61 Magda Cârneci, Artele plastice în România. 1945-1989, Bucureşti, Editura Meridiane, 2000, p. 27; M. 
Niţescu, Sub zodia proletcultismului. O carte cu domiciliu forţat (1979-1995). Dialectica puterii. Eseu 
politologic, ediţie îngrijită de M. Ciurdariu, Bucureşti, Editura Humanitas, 1995, pp. 83-84, 127 şi p. 137. 

62 AMAE, fond URSS (195 1), Problema 20-212, nepaginat. 

63 Magda Cârneci, op. cit., p. 27. 

64 Ioan Scurtu, op. cit., p. 14. 
65 Ibidem,pp. 14-15. 

66 Ibidem, pp. 15. 

începutul anilor 1960 el a început însă o politică de distanţare de Moscova. în mod deosebit 
după retragerea trupelor sovietice (1958), liderul de la Bucureşti a considerat că era momentul 
să scape în mod vizibil de sub tutela Kremlinului. S-au luat chiar măsuri de necrezut cu ceva 
timp înainte. în şedinţa Biroul Politic al Comitetului Central al Partidului Muncitoresc Român 
din 30 august 1963, Dej le-a amintit celor prezenţi controlul pe care îl exercitaseră agenţii şi 
consilierii sovietici în România la începuturile regimului comunist. Considerându-se stăpâni 
pe situaţie, comuniştii români nu mai erau dispuşi să asculte de ordinele Moscovei 67 . 

Conducerea de la Bucureşti a speculat starea de tensiune prilejuită de înlăturarea lui 
Nichita Sergheevici Hruşciov din fruntea URSS, la 14 octombrie 1964, şi înlocuirea sa cu 
Leonid Ilici Brejnev. La scurt timp după aceea, mai exact la 21 octombrie 1964, 
reprezentantul diplomatic al Uniunii Sovietice la Bucureşti a fost convocat la Dej, acesta 
informându-1 că Biroul Politic al PMR a hotărât scoaterea Securităţii de sub controlul KGB. 
în acelaşi timp, Biroul Politic a dispus trecerea în rezervă a tuturor ofiţerilor acoperiţi ai 
poliţiei politice sovietice din Securitate şi DIE. Din acel moment, orice colaborare a KGB cu 
Securitatea şi DIE avea să se realizeze prin intermediul PMR. Moscova a reacţionat 
neîntârziat şi viguros, la 22 octombrie Vladimir Efimovici Semiciastnîi, şeful KGB, expediind 
o telegramă violentă lui Alexandru Drăghici, în care i-a amintit că România era sub umbrela 
protectoare a URSS, ba mai mult, proferând chiar ameninţări. Fostul consilier şef în România 
între 1949-1953, generalul Aleksandr Mihailovici Saharovski, ajuns între timp în poziţia de 
şef al spionajului sovietic, a trimis la rândul său o telegramă în acelaşi sens lui Nicolae 
Doicaru, şeful DIE. în noiembrie 1964, Saharovski sosea la Bucureşti, urmat apoi de 
Semiciastnîi. Convorbirile au durat până spre sfârşitul lunii noiembrie 1964. în pofida 
reproşurilor repetate ale lui Saharovski („Noi am creat Securitatea şi DIE"), situaţia a rămas 
ireversibilă. La sfârşitul anului 1964, în Securitatea română (inclusiv DIE) nu se mai găseau 
ofiţeri sovietici acoperiţi sau neacoperiţi, iar subordonarea faţă de KGB încetase. Cu toate 
acestea, structura organizatorică şi activitatea principală (poliţia politică) nu s-au schimbat 
niciodată 68 , indiciu cât se poate de clar că, (şi) din acest punct de vedere, Moscova îşi atinsese 
scopul. 



67 Petre Otu, Vin timpuri grele. în Biroul Politic, despre agentura sovietică, în „Magazin istoric", nr. 7, iulie 1999, 



pp. 20-24. 
68 Ion Mih 
vezi şi Cristian Troncotă, op. cit., p. 454. 



Ion Mihai Pacepa, Cartea neagră a Securităţii, voi. II, pp. 108-110; idem, Moştenirea Kremlinului, pp. 253-254; 

Alegerile în România comunistă 

O condiţie esenţială pentru instituţionalizarea regimului politic comunist în România 
era transformarea formei şi substanţei proceselor electorale. Alegerile, ca mecanism şi proces 
specific pentru selectarea liderilor politici, nu au dispărut în perioada 1945-1989, ci au fost 
metamorfozate în sensul avut în toate regimurile politice autoritare sau dictatoriale, cu funcţii 
specifice de reconsacrare a legitimităţii politice, de socializare şi educaţie politică permanentă, 
în sensul de a dovedi legătura dintre partid şi popor, de a mobiliza masele pentru plebiscitarea 
proiectelor politico-ideologice, şi, nu în ultimul rând, de a identifica elementele indezirabile 
din societate. Aşa cum s-au consacrat în practica politică din Uniunea Sovietică, alegerile au 
devenit un act politic pozitiv, patriotic, participativ, legitimator, demonstrativ şi educaţional, 
procesul electoral „...nu era un simplu act de selectare a reprezentanţilor poporului pentru 
organele puterii de stat. Ele [alegerile] sunt cea mai importantă formă de participare a maselor 
în implementarea puterii de stat, şi a educaţiei şi organizării lor în lupta pentru socialism şi 
comunism" 1 . Rezultatele scrutinurilor desfăşurate în sistemele politice, considerate în 
literatura de specialitate, totalitare, fie că ele au fost fasciste, naziste ori comuniste, au tins în 
permanenţă spre perfecţiune şi unanimitate, procente de peste 90% fiind alocate celor care le- 
au organizat. în Germania nazistă, cele două procese electorale organizate de Hitler şi partidul 
său, în 1934 şi 1938, au confirmat o susţinere populară cu procente de 95,6%, respectiv de 
99,5%. Rezultatele obţinute de Partidul Fascist din Italia, spre exemplu, în 1934, au fost de 
96,5%, iar în alegerile desfăşurate în Uniunea Sovietică, cu precădere din anii 1930, la toate 
alegerile organizate, mai lipsea un singur procent, pentru a parafraza titlul unui persuasiv 
studiu elaborat de Jerome Gilison 2 . Situaţia nu a stat altfel nici în România, unde cu excepţia 
primului scrutin - când prin fraudă au fost raportate doar aproape 80% în favoarea BPD - în 
toate celelalte, rezultatele au tins spre 100% (93,2% în 1948, 98,84% în 1952, 98,88 în 1957, 
99,77% în 1961, 99,85% în 1965, 99,75% în 1969, 98,80% în 1975, 98,52% în 1980, 99,73% 
în 1985). 

De-a lungul perioadei în care România a fost dominată de Partidul Comunist Român 
au fost organizate zece scrutinuri în care cetăţenii, în acord cu legislaţia electorală special 
creată în acest sens 3 , au fost chemaţi să certifice prin vot oferta politică propusă de structurile 
politice conduse de către comunişti. Niciodată, chiar dacă au deţinut puterea în regim de 
monopol politic, comuniştii nu s-au prezentat singuri în alegeri. în acord cu modelul sovietic, 
ei şi-au prezentat oferta electorală în cadrul unor fronturi politice, special create pentru a 
asigura iluzia unei cât mai largi reprezentări sociale. Doar în două dintre scrutinurile 
parlamentare organizate aceste fronturi 4 s-au confruntat cu o opoziţie sau cu o alternativă 
politică. în fapt, doar în noiembrie 1946 societatea românească a putut - chiar dacă în 
condiţiile foarte grele - să îşi exprime opţiunea pentru mai multe formaţiuni politice. 
Organizate pentru a îndeplini, formal, una dintre cerinţele convenite în timpul Conferinţei de 
la Ialta, alegerile din 19 noiembrie 1946 au consacrat - prin falsificarea rezultatelor (la urne, la 



A.I. Kim, Sovetskoe iziratel'noe pravo, Moscova, 1965, p. 7 apud., J. Gilison, Soviet Elections as a Measure of 
Dissent: The Missing One Procent, „The American Political Science Review", voi. 62, Issue 3, 1968, p. 814. 

2 Jerome J. Gilison, op. cit., pp. 814-826. 

3 Ultimele opt scrutinuri au avut loc şi în acord cu prevederile Constituţiilor din 1948, 1952, 1965. Primele 
procese electorale au beneficiat de o legislaţie specifică, tranzitorie, prin Legea nr. 560 din 1946 fiind organizate 
alegeri pentru Adunarea Deputaţilor la 19 noiembrie 1946, iar prin Legea votată la 22 ianuarie 1948 au fost 
organizate alegerile din 28 martie 1948 pentru Marea Adunare Naţională. 

4 Patru astfel de structuri electorale au fost create: Blocul Partidelor Democrate (BPD) în 1946, Frontul 
Democraţiei Populare (FDP), în anii 1948-1968, Frontul Unităţii Socialiste (FUS), în anii 1968-1980, şi Frontul 
Democraţiei şi Unităţii Socialiste (FDUS), în anii 1980-1989. După cum se poate observa, cu excepţia primului, 
care a avut forma unui cartel electoral, celelalte structuri au funcţionat cvasi-permanent, având menirea de a 
asigura colaborarea cu toate celelate organizaţii sociale, sindicale subordonate PCR. 

secţiile de vot şi în birourile electorale judeţene) - puterea politică comunistă, instalată prin 
forţă la 6 martie 1945. 

Strategia electorală dezvoltată de PCR a presupus amânarea desfăşurării alegerilor 
până în momentul în care mecanismele de influenţare a populaţiei şi de prefabricare a 
rezultatului votului nu au fost bine puse la punct. Intimidarea opoziţiei - violentarea liderilor 
politici naţionali şi locali, interdicţia sau cenzurarea presei, boicotarea oricăror manifestări 
publice organizate de PNŢ şi PNL - şi procesul de subordonare a tuturor instituţiilor publice, 
prin epurarea celor consideraţi duşmănoşi, prin numirea de persoane fidele în administraţie, 
justiţie şi poliţie, s-au dezvoltat în paralel cu edificarea unei platforme electorale moderate şi a 
structurării unei alianţe politice largi, Blocul Partidelor Democrate, care să fie acceptabilă 
pentru corpul electoral 5 . în fapt, strategia, platforma electorală, alianţa cu facţiuni ale PNL şi 
PNŢ, au fost convenite la Moscova în aprilie 1946, în cursul unei întâlniri cu Stalin. Mai mult, 
tot atunci, liderii sovietici s-au angajat să finanţeze campania electorală 6 . Emil Bodnăraş, care 
într-o convorbire cu consilierul Ambasadei URSS în România, D. Iakovlev, spunea că „noi 
sperăm să avem 55-65% din voturi pe calea obţinerii unor voturi reale în timpul votării, dar 
noi trebuie să luăm 90% şi asta se va face cu ajutorul acelor posibilităţi pe care ni le conferă 
legea electorală şi al unei anumite «tehnici»" 7 . 

în primăvara şi vara anului 1946 a fost discutată şi legislaţia electorală. în cuprinsul 
acesteia au fost introduse modificări prin intermediul cărora să poată fi modificat rezultatul 
votului. Noul sistem electoral din România era edificat în baza legilor adoptate la mijlocul 
lunii iulie 8 . în baza acestora, în fruntea comisiilor electorale (din circumscripţiile electorale 
judeţene şi din secţiile de vot) au fost numiţi judecători sau funcţionari care să poată controla 
ieşirile de la urne 9 . 

După o campanie electorală marcată de violenţe împotriva opoziţiei, dar şi de intensă 
mobilizare politică, la 19 noiembrie s-a desfăşurat votul. Pe parcursul anului 1946, în diferite 
contexte, mai multe persoane cu funcţii oficiale (miniştri, lideri ai PCR sau diplomaţi 
sovietici) au comunicat intenţia de schimbare a scorului electoral în scrutinul ce urma să aibă 
loc în România. Centralizatorul realizat de istoricul Dinu Giurescu ne indică existenţa a 11 
astfel de „surse" care au prognozat o victorie prefabricată a blocului condus de comunişti cu 
procentaje situate între 80 şi 90% 10 . Dincolo de coincidenţa cifrelor, care ar putea fi 
considerată una de natură conjuncturală, se impune precizarea că marea majoritate a acestor 
afirmaţii au fost făcute de persoanele responsabile, fie cu organizarea campaniei şi alegerilor 
pe linie guvernamentală (Teohari Georgescu, Lucreţiu Pătrăşcanu sau Emil Bodnăraş), fie de 



5 BPD a fost format şi a publicat Platforma-program la 17 mai 1946. Din el făceau parte PCR, PSD, PNL- 
Tătărescu, PNŢ-Alexandrescu, Frontul Plugarilor şi Partidul Naţional Popular. 

6 Vezi textul stenogramelor - română şi sovietică - întâlnirii din 2-3 aprilie 1946 la Tatiana Pokivailova, 
Contacte româno-sovietice în legătură cu alegerile, în Romulus Rusan (ed.), Anul 1946-începutul sfârşitului, 
Bucureşti, Fundaţia Academia Civică, 1996, pp. 413-418; Tatiana Pokivailova, 19 noiembrie 1946. Fraude 
electorale comuniste (documente inedite), în „Magazin istoric", anul XXIX, nr. 11, 1995, pp. 11-15; ANIC, fond 
CC al PCR - Secţia Cancelarie, dosar nr. 28/1946. 

Apud Tatiana Pokivailova, Contacte româno-sovietice în legătură cu alegerile, p. 414. 

8 Au fost promulgate două norme electorale: Legea de organizare a Reprezentanţei Naţionale (Decret nr. 2 128 
din 13 iulie 1946) şi Legea nr. 560 privitoare la alegerile pentru Adunarea Deputaţilor (Decret 2219 din 13 iulie 
1946). Cf. „Monitorul Oficial", nr. 161, 16 iulie 1946, pp. 7358-7359. 

9 în fondul lor acestea cuprindeau atât prevederi cu caracter democratic (spre exemplu, acordarea dreptului de 
vot pentru femei), cât şi unele prin care se asigura rezultatul votului (nedemnităţile [art. 7 din legea nr. 560], 
votul în locuri speciale - fabrici, cazărmi etc -, votul militarilor în condiţiile date şi organizarea birourilor 
electorale cu preşedinţi care puteau fi atât magistraţii, cât şi funcţionarii de stat. 

10 Vezi prezentarea surselor şi tabelul recapitulativ la Dinu C. Giurescu, Documente privind alegerile din 19 
noiembrie 1946, în voi. Centenar Constantin C. Giurescu, Craiova, Editura Universitaria, pp. 302-310. 

sfătuitorii sovietici ai acestora (D. Iakovlev şi Serghei Kavtaradze), spre sfârşitul campaniei 
fiind precizate chiar şi numărul de locuri ce urmau a fi ocupate de BPD 11 . 

Opoziţia şi diplomaţii occidentali la Bucureşti au realizat o documetare amplă asupra 
rezultatelor alegerilor, încercând să demonstreze fraudarea acestora. Generalul Schuyler, şeful 
Misiunii Militare Americane, avea să afirme în raportul său final că totul nu a fost decât o 
„uriaşă fraudă" 12 , iar Adrian Holman, reprezentantul politic al Marii Britanii, cel care 
cunoscuse nemijlocit modelele fascist şi nazist - fiind ambasador în Italia în timpul 
ascensiunii lui Musolini şi în Germania, în a doua jumătate a anilor 1930 - să constate că deşi 
în istoria modernă a României mai fuseseră alegeri corupte, „acestea au depăşit orice limite, 
fiind în opinia mea o pură farsă şi un travesti de legalitate" 13 . Argumentele ultimului aveau în 
vedere felul cum se desfăşurase competiţia politică (liderii şi delegaţii opoziţiei fiind în 
permanenţă supuşi violenţelor, intimidării şi persecuţiilor; transportul şi distribuţia de petrol a 
fost interzisă în ultimele zile de dinainte de scrutin), cum se recunoscuse dreptul de a fi înscris 
în registrele electorale (nominalizând numeroasele abuzuri comise de autorităţi), cum se 
desfăşuraseră şi de cine fuseseră controlate operaţiunile de vot (sigilarea urnelor înainte de 
sosirea reprezentanţilor opoziţiei; preşedinţii şi grefierii în mare parte înfeudaţi comuniştilor; 
scoaterea delegaţilor opoziţiei din localurile de vot; violentarea alegătorilor; votul plural - el 
nominaliza o persoană care votase în 15 secţii diferite ) şi, nu în ultimul rând, felul în care 
fuseseră raportate rezultatele, în lipsa reprezentanţilor opoziţiei. Fără a mai insista, vom 
încheia prin a constata ceea ce, în actualul stadiu al cercetării, par a fi cele mai sigure 
informaţii despre votul real dat la 19 noiembrie 1946. Este vorba de două seturi de documente 
create de către instructorii CC din judeţele Cluj, Turda şi Someş, şi, respectiv, un document 
ultrasecret, destinat strict conducerii PCR, publicat de Petre Ţurlea, în anul 2000, care poartă 
titlul învăţămintele alegerilor şi sarcinile PC după victoria din 19 noiembrie 1946" . Cele 
două seturi de informaţii, comparate, ne indică o fraudă masivă, cele peste 80% din voturile 
acordate, raportate oficial, fiind în cel mai bun caz doar dublate, deoarece aşa cum se preciza 
în raportul ce analiza situaţia reală din judeţul Cluj era dată „pe baza informaţiilor luate de la 
preşedinţii şi grefierii secţiunilor care uneori exagerează pentru a-şi fi mărit meritele de a fi 
favorizat BPD-ul" 16 . 

Printr-o uriaşă fraudă, comuniştii au reuşit astfel să dobândească o legitimitate politică 
externă a guvernământului lor - prin semnarea Tratatului de Pace, în februarie 1947 - dar şi 
să poată începe construcţia unui nou sistem politic, prin arestarea, în următoarele două luni a 
câtorva zeci de mii de români, care comiseseră acte politice 
anticomuniste/antiguvernamentale în timpul campaniei electorale. 



u Ibidem, p. 310. 

12 Apud Holman to Bevin, tgr. 273, 25 noiembrie 1946, PRO, FO, 770/1 12. 

13 Holman to Bevin, tgr. 1486, 22 noiembrie 1946, 22 noiembrie 1946, PRO, FO, 770/112. 

14 Un raport ulterior, elaborat de Key, la 27 noiembrie, consemna declaraţia de bravură făcută de şeful de cabinet 
al lui Tătărescu, Demir Apostolescu, care susţinea că introdusese doar în urna de la Ministerul de Externe peste 
400 de voturi. Cf Key to Benett, tgr. 7458, 27 noiembrie 1946, PRO, FO, 770/1 12. 

Petre Ţurlea, Alegerile parlamentare din noiembrie '46: guvernul procomunist joacă şi câştigă. Ilegalităţi 
flagrantre, rezultat viciat, în „Dosarele istoriei", anul V, nr. 11, 2000, pp. 35-36. 

V. Ţârău, I.M. Bucur, Strategii şi politici electorale în alegerile parlamentare din 19 noiembrie 1946, Cluj- 
Napoca, Fundaţia Culturală Română, Centrul de Studii Transilvane, 1998, p. 316, doc. 47. 

Destructurarea societăţii civile în România 1947-1949 

Desfiinţarea şi „autodizolvarea" partidelor politice 

Fragil din punct de vedere organizatoric şi lipsit de susţinere populară, Partidul 
Comunist Român a fost obligat în perioada 1944-1947 să adapteze strategia de front naţional, 
acceptând să funcţioneze în cadrul unui sistem politic multipartidist. Spre deosebire de 
celelalte state est-europene, în care competiţia politică era dezvoltată între forţele de stânga şi 
opoziţie într-un cadru strict circumscris unui sistem politic cu partid hegemonie, România a 
avut o situaţie diferită, care îşi are originea esenţială, în reuşita actului de la 23 august 1944. 

Ca urmare, comuniştii s-au văzut obligaţi să accepte proliferarea grupărilor politice şi 
să creeze un propriu front, renunţând a mai coabita cu formaţiunile politice democratice în 
Blocul Naţional Democrat. Alături de structurile de front create şi administrate de PCR, în 
această perioadă, din raţiuni diferite, Frontul Naţional Democrat (FND, format din PCR, PSD 
şi formaţiuni de masă, precum, Frontul Plugarilor, Apărarea Patriotică, Uniunea Patrioţilor, 
Sindicatele Unite, Comitetul Democrat Evreiesc, Uniunea Populară Maghiară), respectiv 
Blocul Partidelor Democrate (cartel electoral format de PCR, împreună cu PSD, fără 
reprezentanţii istorici ai acestuia, reuniţi în Partidul Social Democrat Independent 1 , PNL- 
Gheorghe Tătărescu, PNŢ-Anton Alexandrescu, Partidul Naţional Popular, partid creat de 
PCR din Uniunea Patrioţilor în ianuarie 1946, şi Frontul Plugarilor), au funcţionat şi alte 
numeroase partide politice. Unele, cele istorice, Partidul Naţional Ţărănesc şi Partidul 
Naţional Liberal, tradiţionale şi democrate, s-au reorganizat şi au început să funcţioneze 
imediat după 23 august 1944. Altele au fost create şi sponsorizate de către PCR, pentru a rupe 
din susţinerea şi electoratul acestor partide. Acestea au proliferat în perioada preelectorală şi 
au funcţionat ca supape pentru tactica electorală a PCR. Ca urmare, atunci când s-au acordat 
semne pe listele electorale, au apărut nume de organizaţii politice precum: Partidul Radical al 
Micii Burghezii, condus de N.N. Matheescu, Frontul Muncii raţionalizate, Frontul 
Apărătorilor Patriei, Partidul Românesc al Luptătorilor (condus de Scarlat Băluţă), Partidul 
Unităţii Naţionale (condus de avocatul Virgil Serdaru), Partidul Liber Democrat (lider Ioan 
Gheorghe Vlădoianu), Gruparea Generaţiei de Foc (condusă de maior Zamfir, Partidul 
Ţărănesc Democrat (disidenţă a PNŢ, condusă de dr. Nicolae Lupu) 2 . Toate aceste partide au 
funcţionat doar în perioada electorală, ele dispărând imediat după alegeri. Obligaţi să accepte 
până la alegeri funcţionarea într-un sistem politic multipartidist, în care au asumat un rol 
hegemonie, comuniştii au declanşat o acţiune brutală de suprimare a partidelor politice 
democratice. 

Anul 1947 a cunoscut cinci mari campanii de arestări pe motive politice. Primele 
două, din martie şi mai au vizat persoanele „vinovate" de eşecul comunist în alegeri, în 
special simpatizanţi şi membrii locali ai PNŢ şi PNL. Arestările şi internările în penitenciare 
nu s-au făcut în baza unor procese, ci în urma emiterii a două ordine secrete ale MAI, nr. 1 8 
000, respectiv 50 000, din martie şi mai 1947. De acum poliţia secretă îşi intră în rol devenind 
principala instituţie mandatată cu eliminarea „duşmanilor democraţiei", cu sau fără suport 
juridic legal. Apoi, Partidul Naţional Ţărănesc a făcut obiectul a trei valuri de arestări 
derulate în cursul lunilor iulie, august şi decembrie. Procesul a început prin iniţierea 
„operaţiunii Tămădău", căreia îi vor cădea victime o parte dintre fruntaşii PNŢ. înscenarea 



1 După ce la 9-10 februarie CC al PSD a convocat Congresul partidului pentru 10 martie, în interiorul acestuia s- 
a dat o luptă aprigă între reprezentanţii unei opţiuni de participare independentă (Titel Petrescu) şi cei ai 
participării pe listă comună cu comuniştii (Rădăceanu şi Voitec) în alegeri. în urma victoriei ultimilor, partidul s- 
a scindat, Titel Petrescu formând un nou partid, cu care ulterior s-a aliat cu PNL şi PNŢ; vezi pe larg Ghiţă 
Ionescu, Comunismul în România, Bucureşti, Editura Litera, 1994, pp. 152-153. 

2 Au fost publicate în „Monitorul Oficial", nr. 188/1946 liste cu 80 de semne electorale alocate diferitelor grupări 
politice pentru alegerile din noiembrie 1946; vezi ANIC, fond Ministerul Justiţiei, dosar nr. 16/1946, ff. 65-66. 

acestei încercări de părăsire a teritoriului ţării a fost motivul pentru care guvernul a decis nu 
doar dizolvarea acestui partid şi judecarea liderilor săi, ci şi masive arestări ale membrilor şi 
simpatizanţilor. Mai mult, aceste campanii de arestări au pregătit terenul îndepărtării ultimei 
instituţii ce mai lega România de democraţie, monarhia. începută în vara anului 1947, prin 
desfiinţarea Partidului Naţional Ţărănesc, în urma operaţiunii pusă la cale la Tămădău, de 
către structuri comunizate ale serviciilor de informaţii , campania de desfiinţare a partidelor 
politice din România a continuat până în anul 1953, atunci când au fost eliminate ultimele 
astfel de structuri, prin autodizolvarea Frontului Plugarilor şi Uniunii Populare Maghiare în 
PCR. în fapt destructurarea sistemului partidist a fost o preocupare constantă a liderilor 
comunişti de-a lungul anilor 1947-1952. 

După dizolvarea PNŢ, prin înscenarea unui nou proces al marii trădări naţionale, au 
urmat presiuni asupra Partidului Naţional Liberal. Ambele formaţiuni liberale au fost puse 
mai întâi în imposibilitatea de a funcţiona. Cea tradiţională, condusă de Constantin Dinu 
Brătianu, a fost afectată de valurile de arestări şi a decis să îşi înceteze pentru o perioadă 
activitatea politică, în condiţiile în care, lipsiţi de posibilitatea de a se manifesta public, prin 
presă sau întruniri, orice iniţiativă punea în pericol integritatea membrilor săi. Protestele 
înaintate de către liderii liberali guvernului Groza (mai ales cele din iulie 1947, cu prilejul 
respingerii Planului Marshall, şi octombrie acelaşi an, împotriva încercărilor de suprimare a 
ziarului „Liberalul") n-au adus nici un rezultat pozitiv. Pe fondul accentuării măsurilor 
represive 4 , a eliminării din listele Parlamentului a celor trei deputaţi liberali - din cauza 
neprezentării acestora la şedinţe -, conducerea Partidului Naţional Liberal a luat decizia de a 
se înceta activitatea organizaţiilor. Justificarea hotărârii: pentru a nu expune şi mai mult pe 
membrii acestora la teroarea comunistă. Acest lucru s-a produs prin emiterea unei circulare, în 
noiembrie 1947, a liderului PNL Dinu Brătianu, odată cu încetarea apariţiei oficiosul 
partidului „Liberalul". Procesul de eliminare din viaţa publică a personalităţilor liberale a 
continuat şi în următorii ani, apogeul fiind atins în noaptea de 5-6 mai 1950, când majoritatea 
demnitarilor români din perioada interbelică au fost arestaţi 5 . Această barbară acţiune 
represivă a fost întreprinsă împotriva unor persoane în vârstă, lipsite de posibilităţi 
economice, pedepsite prin numeroase măsuri administrative şi care erau de multă vreme sub 
supravegherea strictă a organelor de Securitate. 

Pe de altă parte, Partidul Naţional Liberal-Gheorghe Tătărescu, chiar dacă a colaborat 
cu PCR, a avut parte de o soartă similară. Din primăvara anului 1947, liderul acestuia, 
Gheorghe Tătărescu a început să critice unele dintre măsurile guvernului (legea oficiilor 
industriale, dar şi alte iniţiative economice), publicând un memoriu în acest sens. Reacţia sa a 
fost tratată cu asprime de liderii comunişti, care l-au obligat să demisioneze din guvern, în 
noiembrie 1947. Chiar dacă a predat conducerea partidului lui Petre Bej an, cel care alături de 
alţi deputaţi liberali din Cameră s-a delimitat de acţiunile lui Tătărescu, în încercarea de a 
asigura supravieţuirea partidului, el nu a putut opri represiunea împotriva acestuia (cu toate că 
în 28 martie 1948, cu prilejul alegerilor PNL a obţinut 7 mandate din 414). Sub conducerea 



3 Vezi Claudiu Secaşiu, Operaţiunea Tămădău (14 iulie 1947). Un document inedit, în Romulus Rusan (ed.), 
Anul 1947 - căderea cortinei, Bucureşti, Fundaţia Academia Civică, 1997, pp. 558-569; idem, Preliminariile 
asaltului final asupra PNŢ. Contribuţia organelor de informaţii (1945-1947), în Ibidem, pp. 530-543. 

4 în noiembrie a fost dată sentinţa în procesul Maniu, iar liberalii tătărescieni au fost eliminaţi din guvern. 

5 Două studii cuprinse în voi. Memoria închisorii Sighet, Romulus Rusan (ed.), Bucureşti, Fundaţia Academia 
Civică, 1999 tratează pe larg această problematică. Actele în temeiul cărora s-au derulat acţiunile de urmărire 
poliţienească a demnitarilor se regăsesc în studiul lui Claudiu Secaşiu, Contribuţii privind distrugerea elitei 
politice româneşti, pp. 239-266. Consecinţele acestei acţiuni şi drama demnitarilor sunt tratate pe larg şi nuanţat 
la Andreea Dobeş, Ioan Ciupea, Decapitarea elitelor. Metode, mijloace, mod de acţiune, pp. 153-238. 

lui Bej an, fără activitate politică, sub stricta supraveghere a Securităţii, această aripă a PNL a 
supravieţuit până la începutul anilor cincizeci, când liderii săi au fost arestaţi 6 . 

O soartă similară a avut şi Partidul Social Democrat. Aripa sa colaboraţionistă a fost 
înghiţită de PCR, în două etape, în toamna anului 1947 - atunci când s-a convenit asupra 
unificării, cu prilejul Congresului PSD - şi în 21-22 februarie 1948, atunci când cele două 
partide au format Partidul Muncitoresc Român. Pe de altă parte, PSDI a supravieţuit până în 
1948-1949, atunci când liderii săi au fost arestaţi. Mai întâi Constantin Titel Petrescu, în mai 
1948, apoi întregul Comitet Executiv, în iunie 1949 şi în lunile care au urmat. Procesul 
împotriva liderilor social-democraţi s-a desfăşurat în ianuarie 1952 şi a consfinţit legalitatea 
deţinerii acestora, condamnările primite, muncă silnică pe viaţă sau temniţă grea pentru 
perioade de 10-25 ani, fiind pronunţate pentru că ar fi intenţionat să spargă unitatea clasei 
muncitoare . 

Celelalte organizaţii cu un caracter politic şi obştesc, create sau îngăduite de către 
PCR, au dispărut din viaţa publică treptat, în urma unor decizii luate de Secretariatul Biroului 
Politic al PMR. Mai întâi, în 1949, a fost discutată dizolvarea Partidului Radical Ţărănesc. în 
fapt, liderii PMR au decis autodizolvarea acestuia, fără ca să fie şi enunţat un comunicat în 
acest sens 8 . O mai lungă discuţie s-a purtat în jurul autodizolvării Partidului Naţional Popular. 
După ce la 28 ianuarie 1949, secretariatul Biroului Politic al CC al PMR a decis desfiinţarea 
acestuia şi vărsarea cadrelor sale, sub coordonarea unei comisii conduse de Miron 
Constantinescu, în PMR 9 , în 7 februarie problema nu era încă tranşată, Secretariatul urmând 
să îşi dea acordul pentru publicarea rezoluţiei de autodizolvare în presă 10 . în 12 martie 1949, 
discuţia a fost reluată şi pentru că Teohari Georgescu a propus ca în contextul dizolvării PNP 
să fie desfiinţate şi PSDI, PNL-Bejan şi PNL-Brătianu. Susţinut de Gheorghiu-Dej, care a 
subliniat că „existenţa unor astfel de partide este incompatibilă cu conţinutul regimului 
nostru", Georgescu a supralicitat, considerând că trebuie realizat acest lucru imediat 11 . în cele 
din urmă, aşa cum am văzut, autodizolvarea acestor rămăşiţe ale partidelor istorice s-a 
petrecut mai târziu, însă PNP a fost dizolvat în martie, ziarul „Naţiunea" fiind şi el desfiinţat 
în aprilie 1949. 

Ultimele structuri desfiinţate de către PMR au fost cele care, fără a fi fost partide 
politice, au îndeplinit funcţiuni similare acestora, Uniunea Populară Maghiară şi Frontul 
Plugarilor. Ambele au fost dizolvate în PMR în 14 ianuarie 1953, cadrele lor, arhivele şi tot 
ceea ce le aparţinea trecând la PMR. Tot atunci şi-au încetat activitatea: Comitetul Antifascist 
German, Comitetul Democrat Evreiesc, Comitetul Popular al populaţiei Ruse şi Ucrainiene, 
Comitetul Democrat Albanez, Comitetul Democrat Grec, Comitetul Democrat Bulgar, 
Comitetul Democrat Sârb, Comitetul popular al populaţiei tătare şi turce, organizaţiile 
culturale „Casa Polonă" şi „Colonia Cehoslovacă", toate aceste organizaţii fiind integrate în 
diversele structuri ale PMR 12 . Se consfinţea astfel monolitismul politic în România. 



Virgiliu Ţârău, Noaptea demnitarilor. Partidele politice de opoziţie în vizorul Securităţii, ianuarie-mai 1950, în 
Călin Vulcu-Morar, Călin Florea (editori), Naţiune şi Civilizaţie, Târgu-Mureş, 2002, pp. 405-419. 

7 Vezi discuţia la Nicoleta Ionescu Gură, Stalinizarea României, Republica Populară Română 1948-1950: 
transformări instituţionale, Bucureşti, Editura AII, 2005, pp. 70-82. 

8 Stenogramele Biroului Politic al CC al PMR 1949, voi. II, Bucureşti, Arhivele Naţionale ale României, 2003, 
pp. 305-309. 

9 Vezi ANIC, fond CC al PCR - Cancelarie, dosar nr. 6/1949; proces-verbal al şedinţei Secretariatului, din 28 
ianuarie 1949. 

10 Ibidem, dosar nr. 1 1/1949; proces-verbal al şedinţei Secretariatului, 7 februarie 1949. 



12 Ibidem, dosar nr. 107; ibidem, dosar nr. 108/ 1953, passim. 

Destructurarea societăţii civile 

O componentă esenţială a programului de instituţionalizare a regimului politic 
comunist în România a vizat restructurarea spaţiului public, implicit a actorilor care 
constituiau voci importante în cadrul acestuia. Dacă subordonarea ideologică a presei şi 
controlul asupra manifestărilor şi întrunirilor publice s-au realizat în contextul funcţionării 
Convenţiei de Armistiţiu, respectiv a acţiunilor de intimidare coordonate de către autorităţile 
comuniste, din prima jumătate a anului 1947 a început şi procesul de eliminare a nucleelor 
instituţionale, asociative, care nu se puteau încadra în noua ordine politico-ideologică. Este 
vorba de toate acele structuri asociative care au funcţionat în România de până atunci, chiar şi 
în perioadele dictatoriale. Cum acestea erau create cu scopul de a agrega identităţi culturale, 
religioase, profesionale sau de a promova interese de grup, veneau în contradicţie cu forma şi 
substanţa societăţii imaginate de autorităţile comuniste, în care indivizii nu se puteau reuni 
decât în cadre puse la dispoziţie de autorităţi (în Constituţia din 1948, mai apoi în cea din 
1952, respectiv în cea din 1965, cu modificările aduse ulterior, principalele drepturi şi libertăţi 
pentru cetăţeni, libertatea cuvântului sau cea de întrunire, urmau a fi exercitate prin punerea 
la dispoziţia oamenilor muncii a locaţiilor pentru desfăşurarea acestora). Or, într-un atare 
context, devenea evident că vechile structuri de reprezentare ale intereselor societăţii, în 
diversitatea lor, urmau să dispară, pentru a face loc acelor organizaţii de susţinere a politicii 
PCR, create în acest scop încă din 1944-1945: sindicale (cu reprezentarea muncitorilor sau 
ţăranilor, a diferitelor profesii), politice (Frontul Plugarilor, Uniunea Populară Maghiară, alte 
organizaţii de reprezentare a minorităţilor, femeilor - Uniunea Femeilor Antifasciste din 
România, continuată de Uniunea Femeilor Democrate din România -, tineretului - Tineretul 
Progresist etc), economice (economate), profesionale (uniuni de creaţie, asociaţii sportive, 
precum Sportul Popular) sau culturale. 

Sub coordonarea autorităţilor poliţieneşti, din 1947 a început acţiunea de dizolvare a 
tuturor organizaţiilor şi asociaţiilor care contraveneau intereselor autorităţilor comuniste. 
Procedura, la fel ca şi în cazul partidelor politice, s-a dezvoltat pe trei direcţii. Una legală, prin 
care acestor structuri li se cerea relegalizarea, în acord cu prevederile juridice adoptate, prin 
care se făcea imposibilă continuarea activităţii până la acordarea acceptului autorităţilor. Cea 
de a doua, prin care aceste structuri erau catalogate ca fiind duşmănoase regimului şi erau 
interzise, liderii lor fiind implicaţi în procese spectacol care să ilustreze pericolul social pe 
care îl reprezentau (a se vedea cazul asociaţiilor de prietenie cu state occidentale, Marea 
Britanie, Franţa, Statele Unite sau Italia, procesele având loc până în 1951). Cea mai uzitată a 
fost însă procedura autodizolvărilor, coordonată de către structurile poliţieneşti ale statului, 
început în 1947, acest proces prin care diverse asociaţii îşi încetează activitatea, a fost 
continuat până la începutul decadei următoare. Poliţia, jandarmeria, mai apoi Securitatea şi 
Miliţia, realizau descinderi la sediile legale ale acestor asociaţii, ridicau actele, reţineau pe cei 
responsabili, şi în urma anchetelor obţineau autodizolvarea formală a acestora. Diverse şi 
având un grad de reprezentare socială şi un impact public diferenţiat, structurile asociative 
dispăreau, lăsând locul noilor canale de organizare şi mobilizare socială, definite ideologic şi 
menite a realiza integrarea socială în cadrul a ceea ce autorităţile au imaginat a fi naţiunea 
socialistă. Pentru a realiza amploarea programului de distrugere a acestor nuclee ale societăţii 
civile - am identificat, până în prezent, circa 1000 de astfel de asociaţii desfiinţate 1 : 

Societatea Văduvelor pensionare de Ofiţeri din Judeţul Sibiu; Asociaţia Pensionarilor 
Publici; Asociaţia Solidară a Pensionarilor Civili din România; Asociaţia profesională a 
ţesătorilor în bumbac în şi cânepă din România; Reuniunea vânătorilor - Valea Hârtibaciului; 
Uniunea Generală a Industriaşilor din România; Societatea Pantofarilor Patroni din Sibiu; 
Asociaţia „Surorilor de Caritate de Război"; Reuniunea meseriaşilor din Gherla; Societatea 



1 Selecţia operată de noi a avut ca principal criteriu ilustrarea diversităţii asociaţiilor desfiinţate, locale şi 
naţionale, profesionale sau culturale etc. 

pentru exploatări forestiere 2 ; Societatea Carpaţi, Cercul ieşenilor; Cercul bănăţean, Asociaţia 
Comercianţilor şi Industriaşilor de textile, îmbrăcăminte şi anexe din România; Clubul Regal; 
Asociaţia Română a Cinematografiştilor Amatori; Asociaţia „Veteranilor din războiul din 
1887"; Aeroclubul Regal al României; Asociaţia generală a comercianţilor de coloniale, 
delicatese şi băuturi din România; Asociaţia Veteranilor din campania din 1913 - „Avântul 
Ţării" 3 , Societatea ofiţerilor de Rezervă „Mihai I"; Asociaţia întreprinzătorilor de lucrări 
publice şi private; Uniunea Naţională a Foştilor Luptători Combatanţi - Drapelul Românesc; 
Asociaţia Virtutea Militară de Război; Asociaţia Pensionarilor Subofiţeri; Asociaţia „Tenis 
Club Român" 4 ; Clubul Carpatin Român; Societatea de înmormântare Dumbrava; Asociaţia 
depozitelor de medicamente din ţară; Jokey Club 5 ; Asociaţia Luptătorilor de la Sărata- 
Porumbacu; Societatea Naţională de Gaz-Metan; Liga pentru Unitatea Culturală a tuturor 
românilor; Asociaţia întreprinderilor Industriale din Arad; Asociaţia Centrală a Morarilor din 
România 6 ; Asociaţia „Făuritorii României Mari"; Asociaţia „Ajutorul de înmormântare CFR" 
Buzău; Asociaţia funcţionarilor judecătoreşti 7 ; Asociaţia Sportivă „Maraton"; Gruparea 
Sportivă „Danubiana"; Asociaţia de Ajutor Reciproc „Mişcarea"; Asociaţia Culturală Corală 
„Diana"; Societatea Muzicală Negru-Vodă 8 ; Asociaţia Veteranilor de Război; Asociaţia 
voluntarilor Arad 9 ; Clubul Filateliştilor; Asociaţia pentru ocrotirea orbilor; Asociaţia pentru 
creşterea vitelor Siementhal; Asociaţia profesională a meseriaşilor brutari 10 ; Asociaţia 
Culturală Mihai Eminescu; Universitatea Populară Tulcea; Societatea de binefacerea „Sf. 
Fecioară Măria"; Clubul Călăreţilor Bucureşti; Clubul Civil de Lectură Buteni 11 ; Asociaţia 
restauratorilor, hotelierilor şi cârciumarilor din Sibiu; Asociaţia invalizi, orfani, văduve, 
prizonieri, luptători; Asociaţia Româno-Americană; Asociaţia Româno-Cehoslovacă; 
Asociaţia Winston Churchill; Asociaţia Cercul Moldovenilor; Ateneul Popular- Ionescu 
Gion 12 .' 

O atare trecere în revistă, chiar şi sumară, este edificatoare pentru efortul depus de 
autorităţi pentru distrugerea legăturilor societăţii româneşti cu valorile şi structurile 
interbelice, dar şi pentru eliminarea oricăror organizaţii care puteau să propună sau susţină 
idei sau interese contrare celor oficiale. 



2 Vezi actele de dizolvare în ANIC, fond Direcţia Generală a Poliţiei, dosar nr. 109/1947. 

3 Ibidem, dosar nr. 110/1947. 

4 Ibidem, dosar nr. 1 1 1/1947. 

5 Ibidem, dosar nr. 113/1947. 

6 Ibidem, dosar nr. 1 14/1947. 

7 Ibidem, dosar nr. 1 19/1947 

8 Ibidem, dosar nr. 120/1947 

9 Ibidem, dosar nr. 121/1947. 

10 Ibidem, dosar nr. 122/1947. 



12 Ibidem, dosar nr. 125/1947. 

Organizaţiile de masă. Uniunea Tineretului Comunist 

Un Leviathan organizatoric 

într-un stat totalitar, partidul comunist îşi disimulează statutul de partid-unic prin 
intermediul unei vaste, dense şi complicate reţele de organizaţii menite a cuprinde cât mai 
mult din populaţia ţării. Este vorba despre ceea ce ideologia comunistă numeşte „organizaţii 
de masă".Lenin a fost primul care, în 1902, în faimosul text programatic „Ce-i de făcut?", a 
distins între funcţiile partidului de avangardă (conspirativ, disciplinat, puţin numeros şi 
compus doar din revoluţionari de profesie) şi cele ale organizaţiilor de masă (cum ar fi 
sindicatele, care trebuia să aibă o cuprindere cât mai largă şi, sub controlul secret al partidului, 
să prelungească influenţa acestuia spre toate categoriile de muncitori) 1 . După câştigarea 
puterii de către bolşevici, Lenin s-a opus „facţiunii de stânga" din partid reprezentate de 
Troţki, care, printre altele, cerea desfiinţarea sindicatelor şi a altor organizaţii profesionale 
socotite a fi devenit „revolute" în noul context. Lenin a cerut, în schimb, preluarea, 
transformarea şi controlul strict al acestora pentru a fi utilizate conform scopurilor partidului 
unic. Menirea organizaţiilor de masă era, după cele afirmate de Lenin în alt text faimos, de a 
funcţiona pe post de „curele de transmisie" între partidul comunist (care, pentru a-şi păstra 
caracterul revoluţionar, de clasă, trebuia să limiteze numărul membrilor) şi „masa celor ce 
muncesc". „Un adversar mai puternic, scria ideologul comunist, poate fi învins numai printr-o 
încordare maximă a forţelor şi numai cu condiţia obligatorie de a folosi cu maximum de 
atenţie, grijă, prudenţă şi pricepere orice «fisură», fie cât de mică, între duşmani [...], cât şi 
orice posibilitate, oricât de mică, de a găsi un aliat de masă, fie chiar vremelnic, şovăielnic, 
nestatornic, nesigur, condiţionat" 2 . Acest gradualism aparent, propovăduit de Lenin, avea, 
exclusiv, raţiuni tactice, puterea comunistă urmând a face anumite „compromisuri" cu vechea 
orânduire până ce comunismul se va fi instalat pe deplin. 

Stalin a preluat teoria curelelor de transmisie şi a făcut din ea model organizatoric 
pentru Uniunea Sovietică şi, ulterior, pentru toate statele comunizate din Europa de Est. în 
accepţiunea lui Stalin, în rândul organizaţiilor de masă intrau sindicatele, cooperativele, 
organizaţiile de fabrică şi uzină, asociaţii fără partid ale femeilor, organe de presă, organizaţii 
cultural-educative, uniuni ale tineretului, sovietele sau alte forme de organe alese etc. 

Acestora le erau rezervate roluri ancilare, în siajul partidului comunist: de a aplica fără 
rest directivele centrului, de a dezbate cele mai eficiente căi de „transpunere în practică", de a 
mobiliza masele, de a se constitui în rezervă de cadre pentru partid şi pentru stat, de a fi o 
primă şcoală a comunismului, de a reprezenta interesele partidului acolo unde acesta nu se 
întindea organizatoric ş.a 3 . în fapt, funcţiile organizaţiilor de masă se suprapuneau într-o mare 
măsură peste cele ale partidului: mobilizarea politică şi socială, (re)socializarea maselor în 
acord cu ideologia comunistă, recrutarea, selectarea şi formarea noii elite, în fine, controlul 
social 4 . Pe scurt, deşi regimul simula prin intermediul lor mecanismele democratice, 
organizaţiile de masă erau încă un instrument de putere la dispoziţia dictaturii comuniste. 

Modelul sovietic 



V. I. Lenin, Ce-i de făcut. Probleme acute ale mişcării noastre, în Opere complete, ediţia a Ii-a, voi. VI 
(ianuarie-august 1902), Bucureşti, Editura Politică, 1964, pp. 1-190. 

Idem, Despre sindicate, despre momentul actual şi despre greşelile lui Troţki, în Lenin despre sindicate, 1895- 
1923, Bucureşti, Editura Consiliului Central al Sindicatelor, 1958, pp. 767-789; vezi şi idem, „Stângismul" - 
boala copilăriei comunismului, ediţia a IV-a, Bucureşti, Editura pentru literatură politică, 1953. 

I. Stalin, Problemele leninismului, ediţia a Ii-a, Bucureşti, Editura Partidului Muncitoresc Român, 1948, în 
special pp. 119-121. 

4 Juan J. Linz, Totalitarian and Authoritarian Regimes, în Fred Greenstein, Nelson Polsby (editori), Handbook of 
Politicul Science, voi. III, Adison Wesley, 1975, pp. 208-21 1. 

Regimurile totalitare se remarcă prin atenţia extraordinară pe care o acordă încadrării 
politice a tinerilor şi socializării politice primare 5 . Proiectul totalitar vizează cuprinderea 
tuturor tinerilor şi copiilor, de la cele mai fragede vârste, într-un cadru organizat şi 
îndoctrinarea sistematică a acestora în scopul creării „omului nou". Ideologii comunişti 
împărtăşeau cu alţi autori de inginerii sociale din secolele XIX şi XX credinţa în 
maleabilitatea radicală a fiinţei umane şi în puterile melioriste, transformatoare, nelimitate ale 
propagandei şi organizării. Totuşi, această credinţă era dublată de o mizantropie structurală, 
bazată pe supoziţii sumbre despre natura umană şi a societăţii, care a deschis calea utilizării 
pe scară largă la nivel social a instrumentelor coercitive şi de control. Deşi colectivist, 
marxism-leninismul amesteca fascinaţia faţă de mulţime cu teama şi neîncrederea faţă de 
aceasta. Ambivalenţa se observă foarte bine în cazul atitudinii faţă de tineri, care, pe de o 
parte, apăreau, din cauza legăturilor slabe cu vechiul regim, ca ipostazierea perfectă a „omului 
nou" şi ca masă de manevră ideală, dar, pe de alta, erau trataţi cu infinită suspiciune. De altfel, 
reţeaua de organizaţii comuniste s-a întins cu precădere spre categoriile de populaţie de care 
regimul îşi lega interesele şi care, totodată, erau suspectate ideologic: tinerii, ţăranii, 
intelectualii, soldaţii şi, nu în ultimul rând, muncitorii. 

Scrierile leniniste şi staliniste, precum şi experienţa sovietică în organizarea 
tineretului au fost determinante pentru atitudinea faţă de tineri din statele comunizate după al 
doilea război mondial. 

Lenin era preocupat încă din tinereţe de teama „idioată, filistină" faţă de tineri. „E 
nevoie de forţe tinere. Eu aş zice că merită să fie pur şi simplu împuşcaţi pe loc cei ce-şi 
permit să spună că nu se găsesc oameni. [...] Trebuie să recrutăm tineretul pe o scară mai largă 
(...) fără să ne temem de el", scria Lenin în perioada când pregătea revoluţia împotriva 
regimului ţarist şi îi îndemna pe tineri inclusiv la acte de terorism 6 . După preluarea puterii de 
către bolşevici, noul regim a trecut la organizarea tinerilor într-o organizaţie comunistă unică. 
Aşa s-a format Comsomolul (Kommunisticeski Soiuz Molodioji - Uniunea Tineretului 
Comunist), care şi-a ţinut primul congres în octombrie-noiembrie 1918. Iniţial autodeclarată 
ca organizaţie „independentă" şi doar „solidară cu Partidul Comunist", Uniunea şi-a 
recunoscut la congresele ulterioare subordonarea faţă de PCUS. 

într-un discurs devenit canonic pentru propaganda comunistă, Lenin fixa, la al IlI-lea 
Congres al Comsomolului (octombrie 1920), „sarcinile Uniunilor Tineretului". în viziunea lui 
Lenin, principala „sarcină" a tinerilor era învăţarea comunismului, prin îmbinarea studiului cu 
activităţile practice. Se deschidea astfel calea, pe de o parte, spre îndoctrinarea masivă a 
tinerilor şi, pe de alta, spre implicarea acestora, încă din timpul şcolii, în activităţi economice 
patronate de noul regim. Lenin mai spunea că tinerii sunt datori să-şi însuşească „morala 
comunistă", care este „deplin subordonată intereselor luptei de clasă", şi că trebuie să apere pe 
cale armată noul regim 7 . 

Prescripţii asemănătoare se găsesc şi la Stalin. Pentru acesta, Comsomolul era cureaua 
de transmisie prin intermediul căreia partidul educa generaţia tânără şi forma rezerve tinere 
pentru partid şi pentru celelalte organizaţii de masă. „Aceasta, formula Stalin „dialectic", este 
o organizaţie de masă a tineretului muncitoresc şi ţărănesc, nu o organizaţie de partid, dar care 
ţine direct de partid". Comsomolul trebuia să-şi întărească nucleul proletar şi să ducă o „luptă 
necruţătoare" împotriva „elementelor complet descompuse" din Uniune. Tineretul mai era 
dator să se implice în construirea societăţii comuniste şi să-şi apere patria împotriva 



5 Julius Gould, The Komsomol and the Hitler Jugend, în „The British Journal of Sociology", voi. 2, no. 4, Dec. 

1941, pp. 305-314. 

' V. I. Lenin, Scrisoare către A. A. Bogdanov şi S. I. Gusev şi Către S. I. Gusev, în V. I. Lenin, Despre tineret, 

ediţia a Ii-a, Bucureşti, Editura Politică, 1963, pp. 149-155. 

7 V. I. Lenin, Sarcinile Uniunilor Tineretului, ediţia a Xl-a, Bucureşti, Editura Tineretului, 1959. 

duşmanilor din afară şi dinăuntru . Aşadar, Comsomolul se prefigura ca având triplă 
funcţionalitate - ideologică, economică şi militară 9 . 

Apartenenţa la organizaţie era rezervată, până la mijlocul anilor 1930, cu precădere 
proletariatului şi ţărănimii sărace. Ulterior, pentru a fi sporit numărul membrilor, criteriul „de 
clasă" a fost înlocuit cu acela al loialităţii faţă de regimul sovietic. Dacă la primul Congres 
Comsomolul număra doar 22 000 de membri, până spre sfârşitul celui de-al doilea război 
mondial a atins dimensiuni gigantice, încorporând 15 000 000 de tineri, circa jumătate din 
populaţia tânără a Uniunii Sovietice. Organizaţia de pionieri, fondată în 1922, a căpătat un rol 
mai important, ajungând la rându-i la dimensiuni uriaşe (13-14 milioane de membri). 
Comsomolul controla activitatea Organizaţiei Pionierilor (rezervată elevilor cu vârste între 9 
şi 14 ani), precum şi pe aceea a Organizaţiei „Octombriştilor" (care cuprindea copiii de până 
la 8 ani). 

Uniunea Tineretului Comunist din România 

Uniunea Tineretului Comunist din România are mai multe date de naştere. Istoria sa 
timpurie este efemeră, intermitentă şi neclară, fiind, ulterior, după venirea comuniştilor la 
putere, falsificată şi reinventată. 

în 1951, PMR a format o Comisie care să stabilească data înfiinţării UTC-ului, dar 
aceasta nu s-a putut hotărî asupra unui moment precis 10 . Până la urmă, s-a optat pentru 19-20 
martie 1922, când a avut loc la Bucureşti „Conferinţa generală a tineretului socialist". în fapt, 
Conferinţa nu a fost decât o tentativă între altele a comuniştilor autohtoni, ghidaţi de 
Internaţionala Tineretului Comunist (KIM), de a radicaliza tineretul cu orientare de stânga şi 
de a deturna organizaţiile de tineret social-democrate sau sindicale în scopul creării unei 
organizaţii de masă comuniste. KIM a fost creată de Comintern, în noiembrie 1919, la Berlin, 
pentru a servi ca interfaţă internaţională a regimului bolşevic de la Moscova în efortul de a 
atrage tineretul din diferite zone ale lumii de partea comunismului 11 . Reţeta aplicată de KIM 
era aceeaşi care a dus la propria formare: infiltrarea, radicalizarea şi scindarea organizaţiilor 
social-democrate şi socialiste, urmată de constituirea unei organizaţii comuniste unitare. 

întocmai s-au petrecut lucrurile şi în România, unde comuniştii locali şi KIM au 
încercat să preia organizaţiile de tineret ale Partidului Socialist (fostul Partid Social Democrat 
din România, rebotezat în 1918). După sciziunea Partidului Socialist în timpul Congresului de 
la Bucureşti din mai 1921 (cunoscut, în istoriografia comunistă, ca prim congres al Partidului 
Comunist Român) şi arestarea delegaţilor care au votat în favoarea afilierii la Internaţionala a 
IlI-a, tinerii comunişti aflaţi în libertate au intenţionat să provoace o sciziune similară în 



8 1. Stalin, Despre sarcinile Comsomolului, Bucureşti, Editura Tineretului a CC al UTM, 1953. 

9 în timpul războiului civil, tinerii din Comsomol au activat pe post de agitatori, comisari sau trupe de şoc. La 
Congresul al V-lea (octombrie 1922), Uniunea a luat sub patronajul său flota navală de război. In al doilea război 
mondial, comsomoliştii au constituit o resursă umană importantă pentru Armata Roşie. în plan economic, 
Comsomolul a fost mobilizat, asemeni celorlalte organizaţii de masă, pentru realizarea planurilor cincinale, care 
au demarat în 1928. Dintre membrii organizaţiei s-au recrutat o bună parte a stahanoviştilor. Tinerii activişti au 
fost trimişi cu miile pentru a participa la lichidarea „kulacilor" şi pentru a sprijini colectivizarea. Au avut de 
asemenea un rol important în epurările din învăţământ. Comsomolul însuşi a trecut prin mai multe valuri de 
epurări. Marea Teroare s-a soldat cu decimarea aparatului central al organizaţiei. Totuşi, vechea gardă a 
partidului a fost afectată într-o mai mare măsură de represiunea stalinistă, aşa încât, din deceniul patru, 
comsomoliştii au început să preia posturile din partid şi din stat rămase vacante. După război, accentul în 
preocupările Comsomolului s-a mutat dinspre economie spre educaţie politică şi activităţi „cultural-sportive"; 
vezi Ralph Talcott Fisher, Pattern for Soviet Youth. A Study of the Congresses of the Komsomol, 1918-1954, 
New York, Columbia University Press, 1959; Merle Fainsod, The Komsomols - a Study of Youth under 
Dictatorship, în „The American Political Science Review", voi. 45, no. 1, Mar. 1951, pp. 18-40; M. I. Kalinin, 
Drumul glorios al Comsomolului, ediţia a Il-a, Bucureşti, Editura Tineretului, 1948. 

10 ANIC, fond CC al PCR - Secţia Organizatorică, dosar nr. 106/1951, ff. 1-6. 

Gh. Moţ, V. Ştefănescu, C. Mocanu, Contribuţii la istoria organizaţiei marxist-leniniste de tineret din 
Romînia, voi. I, Bucureşti, Editura Tineretului, 1959, pp. 79 şi urm. 

mişcarea de tineret social-democrată. Tentativele de „unificare" a organizaţiilor tineretului de 
pe întreg teritoriul României sub conducerea comuniştilor şi de afiliere a acestora la KIM au 
eşuat, în mare parte, ca urmare a opoziţiei social-democraţilor, a Comisiei Generale a 
Sindicatelor, dar mai ales din cauza măsurilor punitive ale autorităţilor, care priveau gruparea 
comunistă ca pe o mişcare anti-sistem. Singurul rezultat concret a fost desprinderea din 
organizaţiile socialiste şi sindicale a unor lideri şi grupuscule radicale, care au activat sub 
diferite titulaturi. Cel mai activ grup a fost Comitetul Central provizoriu al Mişcării 
Tineretului Socialist, care a decis, în martie 1923, transformarea în Uniunea Tineretului 
Socialist (UTS) - nume înşelător, ales pentru a-i atrage pe social-democraţi. Acest grup a 
convocat „Conferinţa generală a tineretului socialist", aleasă se regimul comunist ca dată de 
naştere a UTC 12 . 

între timp, Partidul Comunist din România, reorganizat în străinătate de Comintern, a 
preluat iniţiativa, anunţând, pentru 1 mai 1924, transformarea UTS în Uniunea Tineretului 
Comunist din România (UTCdR) şi afilierea acesteia la KIM. A fost un act formal, pe hârtie, 
decis conspirativ, neavând loc un congres propriu-zis de constituire 13 . 

Primul statut al UTCdR, elaborat în 1925, specifica în articolul 1 că Uniunea este 
secţie a KIM, iar, la articolul 3, că este „complet subordonată" PCR din punct de vedere 
politic. Deveneau membri aceia care recunoşteau nu doar statutul PCR, ci şi pe acela al KIM. 
Membrii erau datori să respecte, sub ameninţarea sancţiunilor, regulile strictei discipline 
revoluţionare şi normele de conspirativitate 14 . 

Chiar în aceeaşi perioadă, între aprilie şi decembrie 1924, autorităţile au emis mai 
multe decizii de interzicere a activităţii organizaţiilor comuniste, culminând cu Legea 
Mârzescu care a scos PCR şi UTCdR în afara legii. Până spre sfârşitul celui de-al doilea 
război mondial, comuniştii au activat în ilegalitate, nedepăşind statutul de mişcare marginală. 
Activitatea UTCdR, care nu a numărat mai mult de câteva sute de membri 15 , s-a rezumat la 
publicistica şi propaganda clandestină şi la organizarea de acţiuni greviste şi subversive. 
Conducerea Uniunii, care era numită şi controlată de KIM, a fost măcinată, asemeni 
conducerii Partidului Comunist, de nenumărate lupte interne şi epurări. în plus, a fost în 
permanenţă hărţuită şi decimată de autorităţi. 

în 1936, pe fondul slabelor performanţe, UTCdR s-a autodizolvat, ca urmare a deciziei 
KIM. Internaţionala Tineretului Comunist va dispărea şi ea, odată cu dizolvarea 
Cominternului în 1943 16 . 

în februarie 1939, PCR a calificat desfiinţarea UTCdR drept „o greşeală" şi a hotărât 
reînfiinţarea Uniunii. Nici de data aceasta UTCdR nu s-a bucurat de aderenţă de masă şi nici 
de libertate de mişcare, organizaţia fiind persecutată de regimul antonescian. 

Uniunea Tineretului Comunist (UTC) s-a reactivat după 23 august 1944, de data 
aceasta într-un mediu incomparabil mai favorabil, aflându-se sub protecţia Armatei Roşii, a 
autorităţilor şi a unui Partid Comunist din ce în ce mai puternic. Primul secretar general al 
UTC după 23 august a fost Nicolae Ceauşescu, care activase în Uniune în perioada interbelică 
şi după 1939, fiind de mai multe ori închis. în fruntea UTC, Ceauşescu a păstrat metodele 
clandestine utilizate în perioada interbelică, nesesizând noul context politic, drept pentru care 
în scurt timp a primit alte însărcinări, în provincie 17 . 



12 Constantin Petculescu, Crearea Uniunii Tineretului Comunist, Bucureşti, 1972. 



13 „Tineretul Socialist", 1 mai 1924. 

Statutul provizoriu al Uniunii Tineretului Comunist din România, în Documente din istoria Uniunii 



Tineretului Comunist din Romînia, 1917-1944, Bucureşti, Editura Tineretului, 1958, pp. 103-115. 

ANIC, fond 3 (CC al UTC), dosar nr. 615/1933, ff. 1-7. 

Documente din istoria Unii 
UTC, Bucureşti, 1971, passim. 
17 ANIC, fond CC al PCR - 5 
anticamera lui Dej, Bucureşti, Editura Fundaţiei Culturale Române, p. 171. 



Documente din istoria Uniunii Tineretului Comunist..., pp. 93 şi urm.; C. Bărbulescu ş.a., File din istoria 
1 
17 ANIC, fond CC al PCR - Secţia Cadre, dosar C 2050, Nicolae Ceauşescu, ff. 1-24; Paul Sfetcu, 13 ani în 

Uniunea Tineretului Comunist a fost o piesă importantă în strategia „frontului 
popular" pe care Partidul Comunist a utilizat-o în ascensiunea sa spre putere. Asemeni 
Partidului Comunist, UTC a urmat politica de „compromisuri" recomandată de Lenin, căutând 
să se asocieze cu alte grupări de tineret, sub titulatura generoasă şi înşelătoare a unor 
organizaţii-umbrelă, pentru a obţine sprijin de masă. După cum explica Teohari Georgescu, 
Uniunea Tineretului Comunist a ajuns să fie considerată de către liderii comunişti, în primii 
ani de după război, „o organizaţie prea îngustă, îngustă şi din punct de vedere politic prin 
denumirea sa care împiedica o parte din tineret să vină în Organizaţia Tineretului Comunist, şi 
îngustă din punct de vedere al numărului mic de membri" 18 . în 1945, UTC cuprindea circa 63 
000 de membri 19 . 

Ca urmare, au fost create diferite paravane organizatorice în jurul UTC: Frontul Unic 
al Tineretului Muncitoresc (constituit în septembrie 1944, după modelul Frontului Unic 
Muncitoresc, din tineri comunişti şi social-democraţi), Frontul Naţional Democrat al 
Tineretului (creat formal în octombrie 1944, după modelul Frontului Naţional Democrat) şi 
Mişcarea Tineretului Progresist din România (ianuarie 1945, formată, pe lângă comunişti şi 
social-democraţi, din tinerii Frontului Plugarilor, partidul lui Petru Groza creat în 1933, şi din 
alte grupări care gravitau în jurul PCR). Nici una din aceste formule organizatorice nu a dus la 
rezultatele scontate. La Plenara din martie 1945, UTC admitea acest lucru, iar o lună mai 
târziu decidea formarea unei alte organizaţii-umbrelă, Tineretul Progresist (TP), care se va 
dovedi ceva mai eficientă. Preşedintele TP, Constantin Drăgoescu, era şi secretar al 
organizaţiei UTC. în TP vor intra comuniştii, social-democraţii, „tineretul plugăresc", tinerii 
ţărănişti din facţiunea lui Anton Alexandrescu, cei liberali din facţiunea Gheorghe Tătărescu, 
precum şi alte grupări mai mici. Pentru a da credibilitate noii organizaţii, UTC se autodizolvă 
oficial în iunie 1945. Programul TP era general şi generos, promiţând promovarea intereselor 
tineretului şi nefăcând decât vag menţiuni la comandamentele comuniste. Activiştii comunişti 
au fost instruiţi să nu facă „paradă de marxism" şi să-şi disimuleze activitatea politică în 
spatele unor acţiuni culturale, sportive sau sindicale. Filialele organizaţiilor se constituiau în 
jurul unor „comitete de iniţiativă", urmând ca alegeri pentru desemnarea conducerii să aibă 
loc doar atunci când era asigurată victoria comuniştilor. „Ce, noi suntem legalişti? Noi suntem 
comunişti. Noi spunem: alegerile sunt bune atâta vreme cât dau rezultate democratice", 
spunea Miron Constantinescu în primăvara anului 1946 la un instructaj cu tinerii activişti 20 . 
„Democratic" însemna, în idiomul comunist, „favorabil comuniştilor". 

Activitatea TP s-a lovit de boicotul organizaţiilor de partid ale liberalilor, ţărăniştilor şi 
social-democraţilor, de opoziţia unor organizaţii sindicale, profesionale şi religioase, precum 
şi de rezistenţa tinerilor neîncadraţi, în special a celor din mediul universitar şi din zona 
rurală. 

Drept urmare, la Plenara din ianuarie 1946, Partidul Comunist califica din nou 
desfiinţarea UTC drept o greşeală, cerând reactivarea ei. Concomitent, continua să înfiinţeze 
organizaţii de masă satelit. în august 1946 s-a înfiinţat Federaţia Naţională a Tineretului 
Democrat din România (FNTDR), ca o interfaţă internă pentru Federaţia Mondială a 
Tineretului Democrat (FMTD), creată în octombrie 1945 de Uniunea Sovietică pentru a 
prelua o parte din funcţiile KIM. 

în perioada următoare, pe măsură ce Partidul Comunist îşi consolida puterea, au fost 
înfiinţate organizaţii de tineret pe categorii: Frontul Democrat Universitar, transformat în mai 
1947 în Uniunea Naţională a Studenţilor din România (care număra, în 1948, 40 000 de 
membri dintr-un număr de 59 000 de studenţi), Organizaţia Tineretului Sătesc (februarie 
1948, cuprinzând 235 000 din cele 2 milioane de tineri ţărani), Uniunea Asociaţiilor de Elevi 



18 Ibidem, fond CC al PCR - Secţia Organizatorică, dosar nr. 84/1949, ff. 4-5. 

19 Ibidem, fond CC al PCR - Cancelarie, dosar nr. 32/1945. 

20 Ibidem, fond CC al PCR - Secţia Organizatorică, dosar nr. 41/1948, ff. 1-22. 

(februarie 1948, numărând 200 000 de membri din 380 000 de elevi), Tineretul Uniunii 
Populare Maghiare (cuprinzând, tot în 1948, 32 000 de membri, din cei 90 000 de tineri 
maghiari), Frontul Tineretului Democrat Evreu (cu 30 000 de membri din circa 50 000 de 
tineri evrei) 21 . în fine, după constituirea Partidului Muncitoresc Român (PMR) prin unificarea 
PCR cu o parte din PSD, în februarie 1948, s-a format Uniunea Tineretului Muncitoresc 
(UTM) . In această perioadă, secretar general al Uniunii era Mihai Dalea. In UTM intrau, la 
începutul anului 1948, 300 000 din cei 450 000 de tineri muncitori şi din cei 3 300 000 de 
tineri ai României 23 . 

începând cu 1948 , după cucerirea deplină a puteri, PMR şi-a pus problema unificării 
şi epurării organizaţiilor de tineret. Concomitent, tinerii au fost vizaţi de mai multe valuri de 
arestări. Iniţial, din 1945, au fost arestaţi participanţii la manifestaţiilor anticomuniste, iar din 
1948 au început arestările pe categorii, fiind urmăriţi membrii organizaţiilor de tineret 
liberale, ţărăniste şi legionare. Organizaţiile de tineret politice şi religioase au fost 
desfiinţate 25 . 

Plenara CC al PMR din 22-24 decembrie 1948 a decis formarea organizaţiei unice de 
tineret, după modelul Comsomolului 26 . De altfel, Comsomolul a avut un rol decisiv în luarea 
acestei hotărâri, unificarea fiind cerută în cursul vizitei unei delegaţii UTM la Moscova, în 
1948 27 . Anunţarea intenţiei PMR şi „prelucrarea" rezoluţiei PMR în organizaţiile de tineret a 
stârnit proteste şi incidente violente în mai multe zone din ţară . 

Congresul de „unificare", de fapt de absorbţie, a tuturor organizaţiilor de tineret în 
Uniunea Tineretului Muncitor a avut loc, în prezenţa liderilor comunişti, la Sala Ateneului 
Român, în zilele de 19-21 martie 1949. Gheorghe Florescu, un fost tipograf, în vârstă de 38 de 
ani, care a fost şi preşedinte al FNTD, a devenit prim-secretar al UTM, rămânând în funcţie 
pânăînl952 29 . 

Rezoluţia Congresului a schiţat sarcinile UTM în stilul gongoric al epocii: organizaţia 
era datoare să mobilizeze tineretul în producţie pentru realizarea şi depăşirea planului de stat 
în industrie şi agricultură; să selecteze cadre pentru funcţiile de partid şi de stat; să educe 
tineretul în spiritul marxism-leninismului, al moralei proletare, al eroismului şi patriotismului, 
al iubirii faţă de Uniunea Sovietică, PCUS şi Stalin, faţă de Republica Populară Română şi 
PMR; să cultive vigilenţa de clasă, ura neîmpăcată împotriva exploatatorilor, împotriva 
agenţilor slugarnici ai duşmanului de clasă dinăuntrul şi din afara ţării; să contribuie la 
ridicarea nivelului pregătirii profesionale şi a nivelului cultural al tineretului, la lichidarea 
analfabetismului, la dezvoltarea sportului de masă; să combată putregaiul ideologiei burgheze, 
huliganismul, beţia, atitudinile netovărăşeşti faţă de femeie, ploconirea nedemnă faţă de 



21 Ibidem, dosar nr. 124/1948, ff. 35-43. 



21 



22 ANIC, fond 3 (CC al UTC), dosar nr. 4/1948. Uniunea Tineretului Muncitoresc a fost, la origine, denumirea 
unei organizaţii formate de muncitorii ceferişti în februarie 1947, care a fost preluată imediat de PCR. 

23 Ibidem, f. 36; Ibidem, fond CC al PCR - Secţia Organizatorică, dosar nr. 86/1949, f. 7. 
în 1948, conducerea UTM era asigurată de Gheorghe Florescu - secretar general, Petre Lupu, Pavel Lala, 

Drăgan Ilie, Manea Anton - secretari; Ibidem, fond 3 (CC al UTC), dosar nr. 52/1948, f. 24. 
25 Ioana Boca, Studenţii în anii '50, în „Anuarul Institutului Român de Istorie Recentă", volumul I, 2002, pp. 
234-235; Măria Someşan, Universitate şi politică în deceniile 4-6 ale secolului XX. Episoade şi Documente, 
Bucureşti, Editura Universităţii Bucureşti, 2004, pp. 241 şi urm. 

Rezoluţia Şedinţei Plenare a CC al PMR din 22-24 decembrie 1948 asupra activităţii Partidului în rândurile 
tineretului, Bucureşti, Editura Partidului Muncitoresc Român, 1949. 

Raport asupra problemelor discutate de delegaţia CC al UTM cu conducerea Comsomolului la Moscova; 
ANIC, fond CC al PCR - Secţia Organizatorică, dosar nr. 124/1948, f. 6. 

28 Ibidem, dosar nr. 74/1949, ff. 103-106. 

29 Ibidem, dosar nr. 88/1949, f. 1. 

cultura imperialismului şi deprinderile burgheze 30 . Toate acestea vor fi preluate şi în Statutul 
UTM, nerespectarea sarcinilor putând duce la sancţiuni sau la excluderea din organizaţie. 

Aşa cum se poate observa, UTM, ca şi PMR, nu se rezuma la un set de cerinţe strict 
politice, fixând standarde etice, atitudinale şi caracteriale (şi ele cu substrat ideologic) prin 
care urmărea o normare in extenso a gândirii şi comportamentului membrilor. Acest lucru va 
permite intruziunea în viaţa personală a tinerilor, orice amănunt biografic din viaţa privată 
putând constitui pretext pentru o sancţiune politică. 

Statutul şi structura de organizare a UTM au copiat modelul Comsomolului - definiţia 
organizaţiei, natura relaţiilor cu partidul, organizarea, funcţiile şi modul de funcţionare fiind, 
cu deosebiri nesemnificative, aceleaşi. între conducerea UTM şi aceea a Comsomolului au 
avut loc întâlniri frecvente la sfârşitul anilor 1940, partea sovietică ghidând atent structurarea 
UTM 31 . Au fost organizate periodic pelerinaje la Moscova ale liderilor şi membrilor UTM, iar 
câteva zeci dintre ei au urmat Şcoala Centrală de Cadre a Comsomolului 32 . Au fost traduse 
sau scrise, în cantităţi industriale, materiale, broşuri şi cărţi privind „experienţa 
Comsomolului" . Orice discurs privind tineretul din anii 1940-1950 începea cu invocarea 
modelului sovietic. 

în acelaşi timp, structura UTM reproducea şi dublă structura PMR, el însuşi o copie a 
PCUS 34 . UTM se afla sub coordonarea Secţiei organelor conducătoare de partid, sindicale şi 
de tineret a Comitetului Central al PMR, cunoscută ulterior sub numele de Secţia 
Organizatorică. „Organul suprem" al UTM era Congresul şi, în cazuri excepţionale, 
Conferinţa pe ţară. între Congrese, Uniunea era condusă de un Comitet Central (45 de membri 
în 1949), dar puterea reală era exercitată de un birou executiv (11 membri) şi, mai precis, de 
secretariatul biroului (5 membri), condus de un prim-secretar. Organismele de conducere erau 
alese de organizaţiile UTM, însă alegerile erau formale, partidul fixând în prealabil 
rezultatele. Pe lângă CC funcţionau secţii şi comisii, iar în teritoriu conducerea era asigurată 
de comitete judeţene. Un număr de instructori făceau inspecţii în teritoriu şi verificau 
aplicarea deciziilor 35 . 

Secţiile au avut o geografie variabilă de-a lungul timpului, dar cele mai importante au 
rămas Secţia Organizatorică (exercita controlul asupra organizaţiilor Uniunii şi verifica 
biografia membrilor UTM), Secţia de Propagandă şi Agitaţie (care răspândea mesajele în 
interiorul şi în afara organizaţiei, coordonând şi sectorul presă), Secţia Administrativă sau 
gospodărie (care gestiona fondurile şi patrimoniul organizaţiei), Secţia de pionieri (care 
coordona organizaţia elevilor), Secţia de Relaţii Internaţionale (care asigura contactul cu 
Federaţia Mondială a Tineretului Democrat, Uniunea Internaţională a Studenţilor, 
Comsomolul şi alte organizaţii de tineret) 36 . 

Pentru instruirea cadrelor, UTM a avut la dispoziţie din 1949 o şcoală centrală purtând 
numele „Filimon Sârbu" (cu circa o sută de absolvenţi anual) şi o întreagă reţea de şcoli de 
câteva luni sau secţii pe lângă şcolile de partid (prin care treceau câteva mii de activişti anual). 
La acestea se predau cursuri de istoria PCUS, a PMR şi istorie universală, materialism 



Rezoluţia Congresului de unificare a tineretului muncitor, 19-21 martie 1949, Bucureşti, Editura Tineretului, 
1949. 

31 ANIC, fond CC al PCR - Secţia Organizatorică, dosar nr. 84/1949, ff. 39-66. 

32 Ibidem, ff. 21-29; ibidem, dosar nr. 65/1949, ff. 1-10; ibidem, dosar nr. 36/1950, ff. 19-27 ş.a. 

Să învăţăm din experienţa gloriosului Comsomol al lui Lenin şi Stalin, Bucureşti, Editura Frontul Plugarilor, 
1948; Ce cere Comsomolul de la comsomolişti, Bucureşti, Editura Tineretului, 1949; Din experienţa 
propagandiştilor comsomolişti, Bucureşti, Editura Tineretului a CC al UTM, 1952 etc. 

34 ANIC, fond CC al PCR - Secţia Organizatorică, dosar nr. 23/1950, ff. 2-55; ibidem, dosar nr. 64/1955, ff. 1- 
50; 

35 Ibidem, fond 3 (CC al UTC), dosar nr. 3/1949, ff. 1-19. 

36 Ibidem, fond CC al PCR - Secţia Organizatorică, dosar nr. 86/1949, ff. 1-6; ibidem, dosar nr. 87/1949, ff. 1-6; 
ibidem, dosar nr. 141/1952, ff. 1-21 etc. 

dialectic, economie politică, cultură generală (adică noţiuni de limba română, limba rusă, 
matematică, fizică, geografie, ştiinţe naturale), tehnici de organizare şi propagandă. Membrii 
de rând erau supuşi îndoctrinării prin diferite metode - cercuri, lecţii, şedinţe, „prelucrări" 
prin care treceau sute de mii de persoane anual etc 37 . în 1958, în plină criză politică, şcoala 
„Filimon Sârbu" a fost desfiinţată, pe motiv de ineficientă, instruirea tinerelor cadre fiind 
preluată de „Ştefan Gheorghiu" 38 . în timpul lui Nicolae Ceauşescu a funcţionat o Şcoală 
Centrală de cadre a Uniunii. 

Cele mai importante publicaţii periodice ale UTM/UTC au fost: „Tânărul Muncitor" 
(1947-1949, cu suplimentul „Brigadierul"), „Scânteia Tineretului" (apărută în 1944, seria a II- 
a din 1949), „Tânărul Leninist" (1951-1974), „Din experienţa Comsomolului" (buletin 
devenit ulterior supliment în „Tânărul Leninist"), „Pionierul" (apărută în 1949, între 1953- 
1967 „Scânteia Pionierului"), „Instructorul de pionieri" (1951-1958), „Pogonici" (apărută în 
1949, din 1967 „Luminiţa", între 1956-1979 a avut suplimentul „Arici Pogonici"), „Licurici" 
(apărută în 1947, între 1953-1967 „Cravata Roşie"), „Cutezătorii" (din 1967), „Şoimii patriei" 
(din 1980; ediţie în maghiară „A Haza Solymai"), „Ştiinţă şi tehnică" (care mai edita 
„Colecţia de povestiri ştiinţifico-fantastice", „Tehnium"), „Racheta cutezătorilor" (1966- 
1974), „Viaţa Studenţească" (din 1956), „Amfiteatru" (din 1966), „Ifjumunkâs" (din 1948), 
„Pionir" (1950-1967, urmată de „Jobarât"), „Napsugâr" (din 1957) etc. Periodicele, care 
aveau misiunea de a traduce pe înţelesul diferitelor categorii de tineri ideologia comunistă, au 
fost menţinute sub un control strict de către UTM şi PMR, fiind cenzurate sistematic. 

Imediat după formarea organizaţiei unice, PMR a cerut epurarea ei, operaţiune care, 
într-o primă fază, a fost realizată sub pretextul „reînscrierii" membrilor în UTM - echivalentă 
campaniei de „verificare" a membrilor PMR. Ca şi Partidul Comunist, organizaţia de tineret a 
oscilat între rolul de organizaţie de avangardă şi acela de organizaţie de masă, înregistrând 
fluxuri şi refluxuri în funcţie de situaţia politică. Mai ales în perioada Dej, orice criză politică 
era însoţită sau urmată de dure campanii de epurare. 

Efortul de la mijlocul anilor 1940 de a cuprinde cât mai mulţi tineri în organizaţiile 
pro-comuniste a făcut ca, după unificare, în UTM să se găsească membri care nu mai 
corespundeau criteriilor ideologice, politice şi de clasă, instituite prin instrucţiunile date de 
partid. Deşi Statutul UTM aprobat la Congres prevedea că putea fi membru al organizaţiei 
orice tânăr „din rândurile tineretului muncitor şi studios, de la oraşe şi sate", cu vârsta între 15 

io 

şi 25 de ani, care recunoştea programul, statutul şi deciziile Uniunii , instrucţiunile din 1949 
indicau că membrii UTM „vor fi recrutaţi din rândurile tinerilor muncitori şi ţărani săraci, din 
rândurile elementelor cele mai bune ale tinerilor ţărani mijlocaşi, din tinerii funcţionari, din 
rândurile elevilor şi studenţilor cei mai apropiaţi din punct de vedere ideologic de 
proletariat" 40 . 

Reînscrierea s-a făcut pe baza acestor criterii. Cei care erau primiţi în UTM trebuiau, 
conform statutului, să aibă o recomandare de la un membru al PMR sau de la doi membri ai 
UTM şi să prezinte o autobiografie, documentele fiind ulterior verificate. în urma procedurii, 
au fost excluşi din organizaţie 538 de membri ai aparatului de conducere al Uniunii, 
reprezentând „elemente duşmănoase" (adică „chiaburi", foşti legionari sau cuzişti, foşti 
membri ai partidelor democratice, activişti religioşi, în special ai cultelor minoritare, lideri 
UTM care nu respectau deciziile PMR etc), iar alţi circa 5.500 au fost trimişi „la munca de 
jos" pentru că nu aveau „origine socială corespunzătoare" (în special „chiaburi") sau pentru 
abateri de la statut şi de la morala proletară (aici intra orice atitudine sau comportament care 



37 Ibidem, fond 3 (CC al UTC), dosar nr. 14/1956, ff. 220-222; ibidem, dosar nr. 4/1958, f. 135; ibidem, dosar nr. 
30/1958, ff. 129-131 

38 
39 



38 Ibidem, dosar nr. 4/1958, f. 140. 



Ibidem, fond CC al PCR - Secţia Organizatorică, dosar nr. 124/1948, f. 123, art. 8. 

Instrucţiuni pentru reînscrierea membrilor în Uniunea Tineretului Muncitor, în ibidem, dosar nr. 87/1949, f. 7. 

era considerat nepotrivit de responsabilii comunişti). Din rândul membrilor obişnuiţi, au fost 
date afară din UTM 33.800 de persoane, majoritatea „elemente duşmănoase". 

Excluderea din UTM nu era o simplă procedură administrativă. încă din primii ani ai 
comunismului, excluderea putea însemna excludere socială, marginalizarea profesională şi 
chiar putea deschide calea unei anchete penale. Originea socială şi apartenenţa la o 
organizaţie comunistă erau criteriile cele mai importante care filtrau ascensiunea politică, 
socială şi profesională în perioada Dej. „Reînscrierea" a fost una din căile importante prin 
care au fost epurate, în afara filialelor UTM, instituţiile, facultăţile, şcolile, unităţile armatei, 
întreprinderile etc. Nu întâmplător, procedura a provocat numeroase incidente violente (între 
care şi uciderea unor responsabili utemişti). întrucât organizaţiile comuniste deveneau din ce 
în ce mai numeroase (UTM cuprindea în 1950 aproximativ o cincime din populaţia tânără, la 
sfârşitul anilor '50 o treime, după un deceniu, jumătate, iar în anii '80 marea majoritate a 
tinerilor), se poate spune că epurarea acestora a avut un impact social major, contribuind la 
schimbarea rapidă şi brutală a profilului societăţii. 

Cu ocazia reînscrierilor au fost recrutaţi alţi 30.000 de tineri, UTM ajungând să 
numere după terminarea operaţiunii 650.000 de membri. Compoziţia socială, conform 
categoriilor comuniste, arăta astfel: 30,99% muncitori, 40,38% ţărani muncitori, 6,20% 
funcţionari, 18,65% elevi, 3,78% studenţi. în organismele de conducere erau 62,5% muncitori 
şi doar 12,7% ţărani; 80,78% erau români, 19,22 de alte naţionalităţi 41 . 

„Am reuşit să lichidăm vechea moştenire lăsată de organizaţiile de tineret dinainte de 
unificare", scria triumfalist autorul unui raport pe tema reînscrierilor, care, totuşi, avertiza că 
„mai există agenţi nemernici ai imperialiştilor anglo-americani şi ai duşmanului de clasă 
intern rămaşi nedescoperiţi, strecuraţi în rândurile noastre". „Trebuiesc combătute tendinţele 
de a cuprinde întregul tineret în UTM", mai spunea acesta 42 . 

Epurările vor continua, sub forma campaniilor de „îmbunătăţire a compoziţiei de 
clasă", şi în perioada următoare, cu precădere în preajma unor ani „fierbinţi", după 1952, 
1956 sau 1968. 

Ţinta principală a politicilor de recrutare în perioada Dej au fost muncitorii. Cu cât 
era mai mare ponderea acestora în UTM cu atât mai bună era considerată „compoziţia 
socială". La un moment dat, în anii '50, s-a atins un vârf de 35% 43 , însă în restul perioadei Dej 
proporţia acestora din totalul membrilor a oscilat între 25-30%. Cu toate eforturile UTM, la 
mijlocul anilor '50, doar 50% dintre tinerii muncitorii din fabrici erau prinşi în organizaţie 44 , 
în anii '80, ponderea muncitorilor (categorie în care intrau şi maiştrii şi tehnicienii) a oscilat 
în jurul a 50% 45 . Cuprinderea muncitorilor în organizaţiile comuniste era o formă de 
legitimare, dar mai ales o modalitate de mobilizare a acestora pentru reconstrucţia postbelică 
şi pentru implementarea deciziilor de comunizare a economiei 46 . Fie prin mobilizare forţată, 
fie prin punerea la punct a unui sistem de recompense materiale (facilitarea migraţiei dinspre 
sat spre oraş, asigurarea locuinţei şi a locului de muncă, excursii, concedii gratuite ş.a.) şi 
simbolice (de exemplu, prin acordarea, în „întrecerile socialiste", a titlului de „fruntaş", 
„inovator", „stahanovist"), tinerii au fost angajaţi în politicile transformiste ale regimului - în 
întreprinderile naţionalizate, la a căror preluare au participat, pe „şantierele tineretului", în 



41 Ibidem, dosar nr. 25/1950, ff. 1-48; ibidem, dosar nr. 66/1949, ff. 1-28. 

42 Ibidem, dosar nr. 25/1950, f. 17. Cerinţa avea la bază tot un comandament leninist: „Singurul partid de 
guvernământ din lume care se preocupă nu de sporirea numărului de membri, ci de creşterea lui calitativă, de 
curăţirea rândurilor partidului de cei «strecuraţi» în el este partidul nostru - partidul clasei muncitoare 
revoluţionare"; V. I. Lenin, Opere, voi. 30, Bucureşti, 1956, p. 46. 

43 ANIC, fond 3 (CC al UTC), dosar nr. 13/1957, f. 1 19. 

44 Ibidem, fond CC al PCR - Secţia Organizatorică, dosar nr. 45/1956, f. 49. 

45 Ibidem, fond CC al UTC, dosar nr. 62/1984, neinventariat şi nepaginat. 

Gheorghe Florescu, Despre sarcinile Uniunii Tineretului Muncitor în îndeplinirea planului cincinal, 
Bucureşti, Editura Tineretului, 1951. 

munci comunitare etc. UTM era o pârghie între altele de mobilizare şi de controlare a vieţii 
profesionale şi private a muncitorilor. 

Prima dilemă majoră a regimului a fost legată de gradul de cuprindere în organizaţiile 
sale a populaţiei rurale. După cum se ştie, aceasta era o dilemă istorică a mişcării comuniste, 
pentru care Lenin găsise formula „alianţei dintre muncitori şi ţărani", mai precis, o parte a 
ţărănimii. în România comunistă, am văzut că într-o primă fază au fost primiţi în UTM cu 
precădere ţăranii săraci. 40% din cei excluşi prin reînscriere erau ţărani. însă acest lucru 
punea problema reprezentativităţii Uniunii în condiţiile în care trei sferturi din populaţia 
României consta în populaţie rurală. Apoi, demararea, în 1949, a „transformării socialiste a 
agriculturii" reclama o prezenţă masivă a organizaţiilor comuniste în sate, mai ales că 
discursurile vremii rezervau tinerilor rolul de pionieri ai colectivizări. Aşa încât, la scurt timp, 
s-a cerut încadrarea în UTM a tuturor tinerilor ţărani angajaţi în Staţiuni de Maşini şi 
Tractoare (SMT), Gospodării Agricole Colective (GAC), Gospodării Agricole de Stat (GAS) 
şi a celor „mai buni ţărani muncitori care susţin politica partidului" 47 - în această ultimă 
categorie intrând ţăranii săraci sau mijlocaşi din sectorul particular care nu se găseau în 
contradicţie cu partidul. în formularul de adeziune la UTM exista o rubrică privind „Profesia 
şi averea părinţilor" 48 , care viza descoperirea fiilor de „chiaburi". 

Primirea ţăranilor în UTM a fost problematică pe toată durata colectivizării. Pe de o 
parte, activiştii utemişti căutau să cuprindă o parte cât mai mare parte din tineretul rural în 
organizaţie, dar pe de alta se străduiau să reducă ponderea acestuia în UTM, pentru a 
„îmbunătăţi" compoziţia socială. Spre sfârşitul anilor 1950, UTM reuşise să cuprindă în 
rândurile sale doar circa 28,5% din populaţia rurală încadrabilă 49 . Tot atunci, în UTM se aflau 
doar 30-35% ţărani, în timp ce ponderea lor a coborât, şi pe fondul schimbării profilului social 
al populaţiei, în anii 1960 spre 25%, iar în anii '80 sub 20% 50 . 

începând din 1950, activiştii utemişti au fost mobilizaţi pentru a ajuta la reuşita 
colectivizării, aceştia participând la acţiunile propagandistice şi de demascare puse la cale de 
regimul comunist. în consfătuirile din organizaţie li se cerea să-şi convingă rudele şi 
apropiaţii să-şi dea pământul la colectiv, să-i denunţe pe „chiaburi" şi pe cei care se opuneau 
colectivizării şi chiar să se opună căsătoriei dintre „chiaburi" şi fete sărace. Documentele 
înregistrează însă constant şi nemulţumirea conducerii partidului şi a UTM faţă de felul în 
care cerinţele erau puse în practică, semn că acestea nu erau respectate întotdeauna pe teren 51 . 

După 1952, în urma demascării „devierii de dreapta", a început o nouă epurare a 
UTM. întrucât grupul „francţionist" în frunte cu Ana Pauker a fost acuzat, printre altele, că, 
prin „metoda înscrierii în bloc", a făcut ca în partid să intre numeroşi „legionari" şi alte 
„elemente duşmănoase" (lucru pe care Ana Pauker 1-a recunoscut public în „autocritica" sa 
forţată de partid), a început o nouă vânătoare împotriva acestora în PMR, în organizaţiile 
comuniste şi în instituţii 52 . UTM a fost una din principalele ţinte ale acestei campanii de 
epurare, între august 1952 şi iunie 1953 fiind excluşi din organizaţie pentru „deviere de 
dreapta" 1000 de activişti şi peste 18 000 de membri. Aceasta în condiţiile în care excluderile 
cumulate din perioada octombrie 1950-august 1952 nu au depăşit cifra de 12 000 53 . Criza a 



47 ANIC, fond CC al PCR - Secţia Organizatorică, dosar nr. 35/1950, f. 31. 

48 Ibidem, dosar nr. 56/1953, f. 25. 

49 Ibidem, dosar nr. 37/1958, f. 3. 

50 Ibidem, fond 3 (CC al UTC), dosar nr. 23/1958, f. 3; ibidem, dosar nr. 14/1968, f. 3; ibidem, fond CC al UTC, 
dosar nr. 62/1984, neinventariat şi nepaginat. 

51 Ibidem, fond CC al PCR - Secţia Organizatorică, dosar nr. 96/1951, f. 17; ibidem, dosar nr. 97/1951, ff. 1-12 
ş.a. 

52 Ibidem, dosar nr. 58/1953, f. 2; Scrisori ale Anei Pauker prin care îşi analizează în mod autocritic greşelile din 
activitatea sa (devierea de dreapta); Congresul al 11-lea al Partidului Muncitoresc Romîn, 23-28 decembrie 1955, 
Bucureşti, 1956, p. 128. 

53 ANIC, fond 3 (CC al UTC), dosar nr. 49/1953, ff. 42, ff. 53-54. 

avut repercusiuni şi asupra conducerii UTM, în această perioadă schimbându-se de mai multe 
ori ocupantul funcţiei de prim- secretar. Gheorghe Florescu a fost schimbat în august 1952, 
fiind urmat de Vasile Muşat, un strungar intrat în partid în 1945 54 , care nu a rezistat pe post 
decât doi ani (august 1952-iulie 1954). Tot doi ani a rezistat şi urmaşul său, Cornel Fulger, un 
fost electrician (iulie 1954-iunie 1956). Prin Virgil Trofin 55 , un activist din noul val (la bază 
ajustor mecanic şi cazangiu de locomotive), care a lucrat ca ofiţer la Direcţia Superioară 
Politică a Armatei, Partidul a găsit mâna de fier pe care o dorea pentru a controla UTM. 
Acesta a rămas în funcţie între iunie 1956 şi iunie 1964, supravieţuind crizelor succesive din 
partid din a doua parte a anilor '50. 

După revoluţia din Ungaria din 1956, a venit rândul studenţilor şi elevilor să devină o 
problemă pentru UTM. De fapt, din considerente ideologice, aceştia au fost priviţi cu 
suspiciune de către comunişti din capul locului. Studenţii au fost în primele rânduri ale 
manifestaţiilor anticomuniste din anii 1945-1946, fiind totodată o ţintă importantă a 
represiunii comuniste. în momentul unificării organizaţiilor de tineret, Miron Constantinescu 
propunea ca UNSR şi UAER să nu fie primite în UTM imediat, până nu sunt epurate 56 . Până 
la urmă au fost primite, dar dintre cei excluşi în urma procedurii de „reînscriere" 50% erau 
studenţi şi elevi. în instrucţiunile date în 1950 pentru înscrierea de noi membri, se spunea că 
vor fi admişi în UTM „elevii şi studenţii buni la învăţătură, merituoşi, devotaţi organizaţiei şi 
Partidului" 57 . Au fost de asemenea fixate filtre ideologice pentru admiterea în învăţământul 
superior, pe baza originii sociale şi a apartenenţei politice înainte de instalarea comunismului 
a tinerilor sau a părinţilor acestora . Absorbţia studenţilor în UTM era foarte mare, de circa 
80-90% din totalul de 57 000 de studenţi 59 , statutul de student fiind foarte greu de obţinut fără 
îndeplinirea condiţiei intrării în UTM. 

Ponderea elevilor şi studenţilor în UTM a urcat până spre 30% în 1953 60 , dar a început 
să se reducă sever după 1956. în 1957, procentajul scade sub 20%, iar în 1958-1959, sub 10%, 
cu o minimă de 7,7% în decembrie 1958 61 . Explicaţia stă în seria de evenimente dramatice 
înregistrate în a doua parte a anilor 1950. Ecoul provocat de revoluţia maghiară din 1956 a 
stârnit efuziune şi proteste în centrele universitare din România, cărora autorităţile le-au 

54 In documentele UTC, Vasile Muşat era descris astfel: „Muncitor. Serios în muncă. Spirit organizat. în munca 
de tineret a făcut progrese serioase. Se exprimă frumos şi uşor. Adânceşte problemele. Fire cam închisă. Puţin 
moale"; ANIC, fond CC al PCR - Secţia Organizatorică, dosar nr. 123/1948, f. 1; „Este un element muncitoresc 
sănătos. A urmat şcoala de cadre a PMR Constanţa, unde a acumulat multe cunoştinţe. Este un tov. cu nivel 
politic, un bun vorbitor şi cu pregătire teoretică. Este energic şi îşi planifică munca. Uneori este puţin 
încăpăţânat, iar critica şi-o însuşeşte greu"; ibidem, dosar nr. 88/1949, f. 7; vezi şi ibidem, dosar nr. 105/1951, f. 
3. 

55 Ibidem, fond CC al PCR - Secţia Cadre, dosar T 313, Virgil Trofin, f. 1; Iată cum este descris în documentele 
UTM: „Lucrează în organizaţiile de tineret imediat după 23 august. Este un tov. energic, capabil, cu putere de 
muncă şi spirit organizatoric. Reuşeşte să antreneze şi pe alţii alături de el şi ştie să se orienteze just. Nivel 
politic şi spirit de observaţie desvoltat. Este încrezut şi cu atitudini de superioritate faţă de unii tov. Puţin 
sentimental"; ibidem, fond CC al PCR - Secţia Organizatorică, dosar nr. 88/1949, f. 3; „Ataşat partidului. Cinstit. 
Activ. Experienţă organizatorică. Puţin molatec. Se supra-apreciază. Judecă uneori cu inima. Ajutat, are 
perspective serioase de creştere", ibidem, dosar nr. 123/1948, f. 3; vezi şi ibidem, 105/1951, f. 3. Pentru un 
portret al lui Trofin, vezi Vladimir Tismăneanu, Virgil Trofin sau scurta memorie a Nomenklaturii, în 
Arheologia terorii, ediţia a Il-a, Bucureşti, Editura Allfa, 1998, pp. 1 19-124. 

56 ANIC, fond CC al PCR - Cancelarie, dosar nr. 63/1948, f. 3. 

57 Ibidem, fond CC al PCR - Secţia Organizatorică, dosar nr. 35/1950, f. 31. In 1956, erau condiţii similare: „Să 
fie primiţi în UTC acei elevi şi studenţi care au atitudine corectă faţă de învăţătură şi disciplină, îşi însuşesc şi 
sprijină prin fapte politica partidului şi guvernului, dovedind prin întreaga lor activitate că sunt demni de a face 
parte din organizaţia revoluţionară a tineretului"; ibidem, fond 3 (CC al UTC), dosar nr. 13/1957, f. 201. 

Ioana Boca, Studenţii în anii '50, în loc. cit., p. 210. 

59 ANIC, fond 3 (CC al UTC), dosar nr. 3/1956, f. 4. 

60 Ibidem, dosar nr. 49/1953, f. 59 

61 Ibidem, dosar nr. 15/1957, f. 2; ibidem, dosar nr. 15/1958, f. 40; ibidem, dosar nr. 23/1959, f. 59; ibidem, fond 
CC al PCR - Secţia Organizatorică, dosar nr. 37/1958, f. 1. 

răspuns cu arestări şi epurări masive 62 . Apoi, „Raportul secret" al lui Hruşciov din februarie 
1956, în care erau denunţate crimele staliniste şi „cultul personalităţii", a avut la rându-i ecou 
în România, provocând tentativa, eşuată, a lui Miron Constantinescu şi Iosif Chişinevschi de 
a-1 debarca pe Gheorghe Gheorghiu-Dej, prin evidenţierea cultului personalităţii şi a 
abuzurilor produse sub conducerea acestuia. Contraofensiva lui Dej s-a soldat cu noi epurări 
în PMR şi în UTM 63 . 

Mijlocul anilor 1950 lăsa impresia unei relaxări în lagărul comunist. Moartea lui 
Stalin, în 1953, „spiritul Genevei" produs de aparenta îmbunătăţire a relaţiilor dintre Est şi 
Vest în 1955 şi discursul lui Hruşciov din 1956 apăreau ca semne ale unui dezgheţ 
inconturnabil. în România, stoparea vremelnică a colectivizării după criza din 1952, 
Festivalul Mondial al Tineretului, organizat la Bucureşti în 1953 pentru a ipostazia „fericirea" 
tineretului comunist, apariţia în 1956 a Asociaţiilor studenţeşti care păreau o alternativă 
democratică la ultrapolitizatul UTM, efectul contagios al revoluţiei din Ungaria - toate 
acestea au fost interpretate în rândul tineretului ca semne ale schimbării 64 . Concesiile 
minimale pe care comunismul le-a făcut au avut efectul pervers al creşterii aşteptărilor 65 . 

După raportul lui Hruşciov, regimul a organizat mii de „prelucrări" în organizaţiile de 
partid din toată ţara pentru a impune versiunea proprie, edulcorantă, asupra semnificaţiei 
acestuia. însă informările amănunţite trimise de activiştii din teritoriu relevau că prelucrările 
au suscitat un val de efecte neintenţionate. Criticarea lui Stalin, fie şi cu sotto voce, a stârnit o 
imensă confuzie după ce ani la rând membrii de partid au fost sufocaţi de propaganda pro- 
stalinistă şi, în acelaşi timp, au provocat primele discuţii publice curajoase de după instalarea 
comunismului. Astfel, în timpul dezbaterilor s-au auzit voci care cereau schimbarea liderilor 
PMR, denunţau URSS şi criticau Partidul (pentru lipsa democraţiei interne, pentru aplicarea 
prea uşoară a sancţiunilor şi excluderilor, pentru inventarea de duşmani imaginari, pentru 
exagerarea puterii chiaburilor, pentru abuzurile faţă de ţărani şi intelectuali). Erau de 
asemenea criticate Securitatea şi miliţia (pentru folosirea membrilor de partid în misiunile 
sale, pentru percheziţiile, arestările şi trimiterile în judecată abuzive, pentru folosirea 
metodelor brutale de interogatoriu), aparatul de propagandă şi presă (pentru încurajarea 
cultului personalităţii), învăţământul politic (pentru dogmatism) şi instituţiile statului (pentru 
birocraţie şi nerespectarea legalităţii) etc 66 . Miron Constantinescu şi Iosif Chişinevschi, în 
încercarea lor de a-1 discredita pe Gheorghe Gheorghiu-Dej, au lansat acuzaţii similare, 
subliniind nerespectarea principiului conducerii colective, precum abuzurile Securităţii şi ale 
Ministerului Afacerilor Interne 67 . 

După izbucnirea revoluţiei din Ungaria, a fost organizată o nouă campanie de 
prelucrări care, la fel, s-a soldat cu discuţii cvasi-libere în câteva zone din ţară. în şedinţele 
UTM, în special în Bucureşti şi în Transilvania (Timişoara, Cluj, Târgu-Mureş), s-au 
înregistrat solidarizări cu revoluţionarii de la Budapesta şi poziţii antisovietice. în acelaşi 



Ioana Boca, 1956 - Un an de ruptură. România între internaţionalismul proletar şi stalinismul antisovietic, 
Bucureşti, Fundaţia Academia Civică, 2001. 

Vladimir Tismăneanu, Stalinism pentru eternitate. O istorie politică a comunismului românesc, traducere de 
Cristina Petrescu şi Dragoş Petrescu, Iaşi, Editura Politom, 2005, pp. 173 şi urm. 

Oglinzi retrovizoare. Istorie, memorie şi morală în România. Alexandru Zub în dialog cu Sorin Antohi, Iaşi, 
Editura Polirom, 2002, pp. 38 şi urm.; Florin Niculescu, Festivalul mondial al tineretului, Bucureşti, 1953, în 
Romulus Rusan (ed.), Anii 1949-1953. Mecanismele terorii. Comunicări prezentate la al Vll-lea Simpozion al 
Memorialului de la Sighetu Marmaţiei (2-4 iulie 1999), Bucureşti, Fundaţia Academia Civică, 1999, pp. 83-86. 
55 Teoria „creşterii aşteptărilor" din ştiinţele sociale s-a inspirat din scrierile lui Alexis de Tocqueville, care a 
observat că un regim tiranic devine vulnerabil nu neapărat în situaţii de sărăcie extremă sau ca urmare a 
exceselor represiunii, ci tocmai în momentul în care face concesii, se angajează pe calea reformelor sau 
supralicitează promisiuni pe care nu le poate respecta. 

66 ANIC, fond CC al PCR - Secţia Organizatorică, dosar nr. 26/1956, ff. 1-30; ibidem, dosar nr. 58/1956, ff. 1-7; 
ibidem, dosar nr. 59/1956, ff. 1-11. 

67 Ibidem, fond CC al PCR - Cancelarie, dosar nr. 32/1956, ff. 1-116; ibidem, dosar 182/1956, ff. 1-25. 

timp, regimul din România a fost acuzat că prezintă denaturat realitatea şi a fost cerută 
retragerea trupelor sovietice din ţară 68 . 

Mai multe din protestele studenţeşti din toamna anului 1956 şi-au avut focarul în 
şedinţe ale UTM sau ale Asociaţiilor studenţeşti. în Bucureşti, protestele din septembrie au 
pornit de la şedinţa pentru alegerea unui nou birou al organizaţiei de bază a UTM din anul IV 
de Filologie. La Cluj, în octombrie, un grup de studenţi de la Facultatea de Filologie-Istorie a 
Universităţii „Bolyai" a elaborat, cu ocazia constituirii Asociaţiei studenţeşti, un proiect de 
program în care se stipula că asociaţia este „liberă, democratică, autonomă" 69 . 

Dar, după cum spunea la un moment dat Jean-Franşois Revel, „destinderea nu a fost 
un vis, a fost o capcană". Acelaşi Hruşciov care vituperase regimul stalinist a înăbuşit în 
sânge revoluţia maghiară. în România, membrii de partid şi ai UTM care, în dezbaterile din 
vara şi toamna lui 1956, au atacat conducerea centrală a PMR sau au criticat Uniunea 
Sovietică au fost excluşi din organizaţii, iar unii, arestaţi. Miron Constantinescu şi Iosif 
Chişinevschi au intrat în dizgraţie, nereuşind să atragă de partea platformei lor o masă critică 
din conducerea partidului. Regimul a conştientizat că prin aceste dezbateri s-a deschis cutia 
Pandorei, luând imediat măsuri pentru îngheţarea discuţiilor publice şi pentru pedepsirea 
protestatarilor. 

Protestele studenţeşti au fost un şoc pentru UTM. De la mijlocul anilor '50, PMR şi-a 
pus serios problema mobilizării şi disciplinării mediului studenţesc. Responsabilii din PMR şi 
UTM erau nemulţumiţi din cauza apatiei şi apolitismului studenţilor, iar, aşa cum se ştie, în 
timpul comunismului neutralitatea ideologică şi escapismul reprezentau un păcat. Aşa a 
apărut, în vara anului 1956, ideea formării Asociaţiilor studenţeşti, care, printr-un cadru mai 

70* 

relaxat şi adaptat, aveau menirea de a-i atrage pe studenţi . Preşedinte al comitetului de 
organizare a Asociaţiilor studenţeşti a fost desemnat Ion Iliescu, un tânăr activist în vârstă de 
26 de ani, care a avut o carieră spectaculoasă în organizaţiile de tineret comuniste. în 1957, 
acesta va deveni preşedintele nou formatei Uniuni a Asociaţiilor Studenţeşti din România 71 . 
Ideea constituirii Asociaţiilor studenţeşti nu a întrunit consensul membrilor Biroului CC al 
UTC, unii temându-se că Asociaţiile vor fi deturnate şi vor scăpa controlului partidului, lucru 
care, de altfel, s-a şi întâmplat 72 . 

68 Ibidem, fond 3 (CC al UTC), dosar nr. 38/1956, f. 5; 1956. Explozia. Percepţii române, iugoslave şi sovietice 
asupra evenimentelor din Polonia şi Ungaria, ediţie întocmită de Corneliu Mihai Lungu şi Mihai Retegan, 
Bucureşti, Editura Univers Enciclopedic, 1996, pp. 97, 104, 136-137, 145-146, passim. 

69 Ibidem, pp. 372-373. 

70 Stenograma şedinţei CC al UTM din 15 mai 1956, în care se discută directiva partidului, în ANIC, fond 3 (CC 
al UTC), dosar nr. 3/1956, ff. 2-23. 

71 Fiu al ilegalistului Alexandru Iliescu, a intrat în UTC în august 1944, a activat în Tineretul Progresist, apoi în 
UAER (ca responsabil cu organizarea, apoi secretar al secţiei sportive), fiind cooptat, cu ocazia „unificării" din 
martie 1949, în CC al UTM. Studenţia şi-a făcut-o la Moscova, unde a fost şi secretar al Comitetului unional al 
studenţilor şi aspiraţilor români aflaţi la studii în URSS (în 1952, numărul acestora era de 2.500; ANIC, fond CC 
al PCR - Secţia Organizatorică, dosar nr. 122/1951, f. 3). După întoarcerea în ţară, în 1954, a intrat în Biroul CC 
al UTM, apoi, din 1956, a devenit secretar al CC al UTM. întrucât nu urmase o şcoală de partid, a fost 
recomandat pentru a urma cursurile de trei ani la fără frecvenţă ale Institutului de Aspirantură „A. A. Jdanov", 
şcoală de cadre - Ibidem, fond 3 (CC al UTC), dosar nr. 10/1957, ff. 184-185). Caracterizările de partid îl 
descriu astfel: „Origine socială muncitorească. (...) Devotat partidului. (...) Are iniţiativă în muncă. Este priceput 
- oarecare nivel teoretic. Fiind tânăr, judecă cam pripit lucrurile. Are perspective de creştere" (Ibidem, fond CC 
al PCR - Secţia Organizatorică, dosar nr. 123/1948, f. 10); „Este ataşat partidului şi organizaţiei. Are iniţiativă şi 
putere de muncă. Nivel politic şi ideologic corespunzător. S-a achitat întotdeauna de sarcinile primite. Duce 
muncă colectivă şi are influenţă în rândurile elevilor. Este un tov. perseverent în muncă, nu se străduieşte 
suficient în ridicarea nivelului său politic şi câteodată este cam repezit. Are largi perspective de dezvoltare" 
(ibidem, dosar nr. 88/1949, ff. 9-10; vezi şi ibidem, dosar nr. 105/1951, f. 6). Dosarul de cadre al lui Ion Iliescu 
nu a putut fi găsit la ANIC, însă reproducerea fişei sale de cadre a apărut în presă, într-un supliment al revistei 
„Academia Caţavencu" ( www.catavencu.ro/pdf/supliment Iliescu.pdf ). 

72 ANIC, fond 3 (CC al UTC), dosar nr. 3/1956, ff. 3-23. 

în perioada următoare, UTM a decis să ia măsuri, în mai multe şedinţe supravegheate 
de Nicolae Ceauşescu, care era pe atunci membru în Biroul Politic şi responsabil cu Secţia 
Organizatorică a PMR, deci răspundea de organizaţiile de tineret. Ceauşescu a cerut să fie 
exmatriculaţi, dacă este nevoie, toţi studenţii dintr-o facultate şi să fie trimişi „la sapă", să fie 
scăzută ponderea utemiştilor din rândul studenţilor de la 80% la 25% şi ca 80% dintre studenţi 
să fie de origine muncitorească 73 . 

Primul secretar al UTM, Virgil Trofin, a lansat mai multe diatribe împotriva 
studenţilor şi a dat dispoziţie ca şedinţele UTM şi ale Asociaţiilor studenţeşti să fie 
supravegheate de muncitori. Trofin a înţeles că totul a pornit de la raportul lui Hruşciov, dar, 
în opinia sa, nu se putea spune că „este o ruşine epoca stalinismului" pentru că aceasta a fost 
„cea mai glorioasă epocă din istorie pur şi simplu" 74 . 

La rândul său, spre sfârşitul anilor '50, Ion Iliescu, liderul studenţilor comunişti, s-a 
arătat revoltat de atitudinea „de împăciuitorism cras în rândul studenţilor", i-a acuzat pe 
profesori că „nu ştiu să înarmeze studenţii cu teoria marxist-leninistă pentru a lua poziţie faţă 
de încercările duşmanilor", a dat asigurări că „s-au luat măsuri împotriva elementelor care s- 
au dovedit a fi duşmănoase" şi că s-a implicat personal în exmatriculări 75 . 

în timpul protestelor studenţeşti din 1956, activiştii UTM au fost instruiţi să prevină, 
să descurajeze, să denunţe, să demaşte şi să combată „manifestările duşmănoase" şi au fost 
mobilizaţi, alături de activiştii de partid şi de muncitori, pentru a supraveghea adunările 
studenţeşti, pentru a înăbuşi manifestările de protest, pentru a păzi obiectivele strategice şi 
pentru a ocupa prin diferite şedinţe şi manifestări timpul liber al tinerilor. în Bucureşti, au fost 
formate grupuri de tineri muncitori utemişti care i-au luat la bătaie pe „bandiţi", adică pe 
studenţii protestatari, iar la Cluj, în 1957, activiştii utemişti au participat la reţinerea unor 
tineri protestatari 76 . 

După 1956, au fost reţinuţi, în total, câteva mii de studenţi, iar câteva zeci au fost 
condamnaţi. Au fost organizate nenumărate şedinţe de demascare şi prelucrare conduse de 
liderii şi activiştii din PMR şi UTM. Zeci de organizaţii UTM din toată ţara au fost dizolvate. 
Pentru scurt timp, a fost stopată formarea asociaţiilor studenţeşti în zonele cu probleme şi tot 
acolo a fost interzisă vremelnic primirea de studenţi şi elevi în UTM. S-au produs excluderi 
masive - conform statisticilor lunare, 300-500 de excluderi pe lună la nivel naţional în 1957 77 
şi între 600-1500 pe lună în 1958 . Numărul total al membrilor UTM a cunoscut variaţii 
importante, fiind pentru prima după 1948 când UTM cunoştea un regres numeric. Astfel, dacă 
în ianuarie 1956, UTM avea 1.498.381 de membri, în ianuarie 1957 ajunge la cifra de 1 165 
170, creşte din nou până în octombrie 1957 la 1 373 562, ca să scadă încă o dată la 1 271 827 
până în februarie 1958 79 . Tot atunci, se înregistrează o schimbare spectaculoasă a 
„compoziţiei sociale", care era controlată prin procedurile de primire şi excludere din 
organizaţie. De exemplu, între 1 iulie 1956 şi 1 iulie 1957 proporţia muncitorilor din UTM 



73 Ibidem, dosar nr. 16/1956, f. 70; ibidem, dosar 11/1957, f. 193. 

74 Ibidem, dosar nr. 38/1956, ff. 92-1 1 1. 

75 Ibidem, dosar nr. 15/1959, ff. 40-41; ibidem, dosar nr. 7/1958, ff. 189-190; Ion Iliescu a dat exemplul 
exmatriculării unui student la Filosofie de la Institutul „Maxim Gorki" care a propagat „idei străine" şi, un altul, 
al exmatriculării studenţilor care au participat în Cluj şi Târgu Mureş la manifestările „naţionaliste" organizate 
pe 24 ianuarie 1959. în presă, a apărut relatarea unui fost student la filosofie, Constantin Eretescu, care afirmă că 
Ion Iliescu a cerut exmatricularea sa; vezi „Evenimentul Zilei", 27 august 2005 şi replica dată de Iliescu, în 
Ibidem, 3 septembrie 2005. 

76 ANIC, fond CC al UTC - Secţia Organizatorică, dosar nr. 45/1956, ff. 1-57; ibidem, fond 3 (CC al UTC), 
dosar nr. 7/1958, f. 217. 

77 Ibidem, dosar nr. 1/1956, ff. 1-48; ibidem, dosar nr. 15/1957, ff. 2-163; ibidem, dosar nr. 15/1958, f. 1. 

78 Ibidem, dosar nr. 15/1958, ff. 35-117. 

19 Ibidem, dosar nr. 1/1956, f. 1; ibidem, dosar nr. 15/1957, f. 2; ibidem, dosar nr. 13/1957 f. 113; ibidem, dosar 
nr. 15/1958, f. 35. 

creşte de la 27% la 35%, iar cea a elevilor şi studenţilor scade de la 14% la 9% 80 . Tinerii care 
frecventau institutele teologice au fost daţi afară din UTM 81 . 

Plenarele PMR din 1957 şi 1958, care au dus la marginalizarea lui Miron 
Constantinescu şi Iosif Chişinevschi, respectiv a „grupului" lui Constantin Doncea, au avut şi 
ele repercusiuni asupra UTM. De altfel, excluderile masive din UTM din anii 1957-1958 sunt 
în strânsă legătură cu epurările din PMR. în iulie 1957, liderii UTM au trecut printr-o 
umilitoare şedinţă, în prezenţa aceluiaşi Nicolae Ceauşescu, în care au trebuit să-şi exprime 
fiecare în parte adeziunea faţă de rezoluţia Plenarei în care au fost demascaţi Constantinescu 
şi Chişinevschi şi, eventual, să îşi facă autocritica în cazul în care avuseseră legături cu 
aceştia 82 . O telegramă în care era respinsă „cu indignare" poziţia celor doi i-a fost trimisă lui 
Gheorghe Gheorghiu-Dej . 

în 1958, PMR a cerut încă un tribut din partea UTM, fiind decisă sancţionarea sau 
excluderea unui număr de membri ai CC al UTM , care trec şi ei prin umilinţa autocriticii în 
faţa lui Ceauşescu. Toate acestea se explică prin faptul că, după experienţa anului 1956, 
conducerea PMR şi-a concentrat atenţia pe întărirea controlului asupra partidului şi a 
organizaţiilor de masă. Măsurile au dat roade, autorităţile având parte de linişte în cea mai 
mare parte a anilor '60. 

Virgil Trofin a fost promovat în partid în 1964, lăsând funcţia de prim-secretar al 
UTM lui Petru Enache, un strungar absolvent al Şcolii Superioare de Partid „Ştefan 
Gheorghiu", care a făcut carieră exclusiv în UTM. Acesta va face trecerea între Gheorghe 
Gheorghiu-Dej şi Nicolae Ceauşescu, rămânând în funcţie până în 1967 când a fost înlocuit de 
Ion Iliescu (1967-1971). Ceauşescu i-a promovat pe majoritatea activiştilor cu care a 
colaborat în anii '50 şi în prima parte a anilor '60, în special lideri ai tineretului - Petre Lupu, 
Ion Ioniţă, Virgil Trofin, Ion Iliescu, Cornel Burtică, Ştefan Andrei, Maxim Berghianu, Petre 
Blajovici, Paul Niculescu-Mizil, Cornel Onescu, Gheorghe Pană, Ion Stănescu, Ilie Verdeţ 
etc 85 . De altfel, deja majoritatea membrilor Comitetului Central al PCR de după 1965 
avuseseră în prealabil o carieră în UTM 86 . Totuşi, o parte dintre favoriţii lui Ceauşescu, cum 
ar fi Virgil Trofin sau Ion Iliescu, au intrat în dizgraţie din anii '70, după ce regimul patronat 
de Ceauşescu a degenerat spre o formă extremă de patrimonialism, caracterizată de 
personalizarea şi concentrarea radicală a puterii, de cultul personalităţii, tentaţii dinastice şi 



80 Ibidem, dosar nr. 13/1957, f. 119. 

81 Ibidem, dosar nr. 34/1958, ff. 27-28 

82 



Ibidem, dosar nr. 25/1957, ff. 12-54. Se remarcă Ion Iliescu, singurul care are două intervenţii autocritice, în 
care admite că a colaborat cu Miron Constantinescu şi afirmă: „După evenimentele din Ungaria şi Polonia ne 
putem da seama de pericolul pe care l-ar fi reprezentat pentru ţara noastră orientarea pe care au încercat să o dea 
[M. Constantinescu şi I. Chişinevschi] dezbaterilor documentelor congresului al XX-lea [al PCUS] şi putem 
aprecia mai mult orientarea dată de partidul nostru care a ştiut cum să folosească aceste dezbateri pentru a dejuca 
încercările reacţiunii". 

83 Ibidem, dosar nr. 13/1957, ff. 147-149. 

84 Ion Brad, membru supleant al CC al UTM, sancţionat cu vot de blam şi demiterea din poziţia de responsabil al 
revistei „Cravata Roşie" pentru că nu a semnalat „ieşirile duşmănoase" ale poetei Doina Sălăjan din timpul 
revoluţiei din Ungaria (aceasta afirmase că tancurile sovietice nu au ce căuta pe străzile Budapestei) şi pentru că 
a permis publicarea unor materiale cu referinţe religioase; Fred Mahler, membru supleant, vot de blam pentru 
aceleaşi motive; Domokos Geza, membru al Biroului CC al UTM şi responsabil al publicaţiei „Ifjumunkâs", vot 
de blam pentru articole „dăunătoare", Camenco Petrovici, membru supleant, cadru didactic la Institutul de Studii 
Economice, primeşte iniţial vot de blam, după care este exclus din CC şi din învăţământ, pentru „atitudine 
şovăielnică" în timpul revoluţiei din Ungaria şi pentru că nu şi-a denunţat colegi care criticau economia 
socialistă. Mai sunt sancţionaţi Dumitru Popescu şi Radu Cosaşu (ultimul este demis) de la „Scânteia 
Tineretului", Asztalos Istvan şi Ion Farcaş de la „Napsugăr" ş.a.; ibidem, dosar nr. 7/1958, ff. 39-61, 84-87, 95- 
257; ibidem, dosar nr. 8/1958, ff. 40-87, 133-137. 

85 Vladimir Tismăneanu, Stalinism pentru eternitate, p. 294. 

86 Este ilustrativ un simplu sondaj în lucrarea Membrii CC al PCR, 1945-1989. Dicţionar, Bucureşti, Editura 
Enciclopedică, 2004. 

nepotism, de clientelism şi corupţie, de imprevizibilitatea şi arbitrariul deciziilor, de 
nesiguranţa poziţiilor, de estomparea liniilor de separaţie dintre partid şi stat, dintre sfera 
privată şi cea publică 87 . 

Ambiţia refondatoare a lui Ceauşescu a avut efecte imediate şi asupra UTM. După 
modelul rebotezării partidului, la Plenara lărgită a CC al UTM din 4 august 1965 numele 
organizaţiei de tineret a fost schimbat în Uniunea Tineretului Comunist. Mai mult, Congresul 
al IV-lea al UTC a fost renumerotat, devenind Congresul al VUI-lea, considerându-se, în mod 
abuziv, ca prim congres Conferinţa generală a tineretului socialist din martie 1922. începea 
astfel o nouă campanie de falsificare a istoriei UTM. Dacă în 1949, galeria canonizată a 
tinerilor eroi comunişti cuprindea nume precum Pavel Tcacenko (ucrainean, lider al PCR 
după 1926, mort în beciurile Siguranţei), Lazăr Griinberg, Bernat Andrei (morţi în timpul 
Holocaustului, în Transnistria, la Râbniţa), Ştefan Plavăţ (mort în luptele de partizani 
împotriva germanilor), Filimon Sârbu (militant antifascist), Iosif Clisch şi Olga Bancic 
(implicaţi în Rezistenţa franceză), Nicolae Cristea, Haia Lipşiţ (moartă după greva foamei în 
detenţie), Constantin Tudose, Vasile Roaită (falsul erou de la Griviţa) 88 , după 1965 Nicolae 
Ceauşescu se singularizează, devenind, în scrierile istoricilor de curte, cel mai important erou 
interbelic al UTC. 

Nicolae Ceauşescu s-a confruntat cu probleme din partea tineretului încă de la 
începutul regimului său, în anul de maximă glorie, 1968. Pe 24 decembrie 1968, în Ajunul 
Crăciunului, s-a produs o manifestaţie spontană a câtorva sute de studenţi bucureşteni în 
timpul căreia s-a vociferat împotriva regimului şi în favoarea Cehoslovaciei care tocmai 
trecuse printr-o intervenţie sovietică. Iniţial, studenţii au pornit pentru un Colind, după care, 
conduşi de studenta Ana Şincai, s-au prins în Hora Unirii în pieţele capitalei, radicalizându-se 
pe măsură ce constatau prezenţa în preajma lor a activiştilor de partid şi a Securităţii. Grupul a 
încercat să meargă spre Ambasada americană, dar a fost oprit, moment în care Ana Şincai a 
început să strige „Libertate, libertate pentru studenţi". Zarva produsă de colindători a atras 
atenţia şi simpatia locuitorilor capitalei. în cele din urmă, la Gara de Nord şi în complexul 
Grozăveşti, studenţii au fost întâmpinaţi de activişti în frunte cu Cornel Pacoste, locţiitor al 
secretarului Comitetului de Partid al Centrului Universitar Bucureşti, şi cu Marin Rădoi, 
secretar al Comitetului de partid al municipiului Bucureşti, care i-au convins să se disperseze. 
Faţă de acest incident relativ minor, autorităţile au reacţionat disproporţionat, arestând-o pe 
Ana Şincai 89 şi alte două persoane, exmatriculând pe numeroşi alţii şi convocând adunări pe 
facultăţi în care au fost demascaţi participanţii la Colind. 

Operaţiunea de restabilire a controlului a fost dusă de Securitate şi activiştii de partid 
şi de tineret. în informarea către Biroul CC al UTC pe care a făcut-o primul- secretar al 
Uniunii, Ion Iliescu, care deţinea şi funcţia recent înfiinţată de ministru al Tineretului, acesta a 
vorbit despre o „manifestare huliganică", la care au participat sute de personae şi care s-a 
soldat cu arestări. Iliescu era scandalizat de lipsa de reacţie a activiştilor UTC: „Mai ales când 
au venit elementele turbulente, studenţii, cadrele de la municipiul UTC trebuiau să ia poziţie. 



Ronald H. Linden, Socialist Patrimonialism and the Global Economy: the Case of România, în „International 
Organization", voi. 40, no. 2, 1986, pp. 346-380; Juan J. Linz şi Alfred Stepan (în Problems of Democratic 
Transition and Consolidation. Southern Europe, South America, and Post-Communist Europe, Baltimore and 
London, The Johns Hopkins University Press, 1996, pp. 344-357) folosesc, pentru a desemna regimul ceauşist, 
un termen nu foarte reuşit, „sultanism", dar prin care înţeleg tocmai o formă extremă de patrimonialism, vezi şi 
H. E. Chehabi, Juan J. Linz, A Theory of Sultanism, în H. E. Chehabi, Juan J. Linz (eds.), Sultanistic regimes, 
Baltimore and London, 1998, pp. 3-48. 

88 Lista se găseşte în preambulul primului statut al UTM, ANIC, fond 3 (CC al UTC), dosar nr. 3/1949, f. 6. 

89 Aceasta a fost închisă la Văcăreşti, după care a fost mutată la Spitalul 9 (spital de boli psihice în care erau 
internaţi, ca şi în alte zone din ţară, adversari ai regimului) şi, după un proces penal care a avut loc abia în mai 
1969, a fost trimisă cu domiciliu forţat la Ploieşti; vezi Colindul studenţesc din 24-25 decembrie 1968, interviu 
cu Ana Şincai, realizat de Cezar Paul-Bădescu, în revista „22", anul VI, nr. 51, 20-27 decembrie 1995, p. 6. 

Studenţii când mergeau pe lângă cămine strigau - veniţi cu noi şi aceştia îi urmau ca oile". 
Unii membri ai CC şi-au făcut autocritica pentru lipsă de reacţie şi au fost decise măsuri 

90 

pentru evitarea unor situaţii similare . 

Acesta a fost momentul în care scurtul intestiţiu de destindere din interiorul UTC s-a 
apropiat de sfârşit, partidul cerând resuscitarea comandamentelor ideologice. 

începând din anii '60, Uniunea a început să renunţe la caracterul exclusivist, de 
avangardă, abandonând orientarea de clasă pentru a deveni cu adevărat o organizaţie de masă. 
Partidul cerea acum cuprinderea în organizaţiile comuniste a „covârşitoarei majorităţi" a 
tineretului 91 . 

Statutul a fost modificat succesiv pentru a lărgi sfera celor eligibili: în 1956, la 
Congresul al II-lea al UTM, vârsta acestora a fost extinsă la intervalul 14-26 de ani; în 1960, 
cu ocazia Congresului al III-lea, de la 14 la 28 de ani; în 1966, la Congresul al IV-lea 
(renumerotat drept Congresul al VUI-lea) se revine la limita superioară de 26 de ani, dar cu 
posibilitatea de prelungire la cerere până la 30 de ani; în 1971, la Congresul al IX-lea, nu mai 
există limită pentru prelungire; Congresul al X-lea din 1975 şi Congresul al Xl-lea din 1980 
păstrează prevederile anterioare; Plenara din 1982, confirmată de Congresul al XH-lea din 
1985, măreşte limitele la 14-30 de ani. 

Aceste schimbări se reflectă în creşterea spectaculoasă a numărului de membri. în 
1960, UTM avea 1 900 000 de membri, în 1966, 2 250 000, apoi UTC însumează 2 400 000 
de membri în 1971, ajunge la aproape 3 000 000 în 1975, ulterior, în 1985, la 3 900 000, 
pentru a atinge cifra de 4 100 000 în 1988 92 . în anii 1980, UTC avea peste 500 000 de cadre 93 . 

Recrutarea uteciştilor începea în clasa VUI-a, absorbţia elevilor de la acest nivel în 
UTC fiind de 25% în 1983 şi de 40% în 1988. în 1983, 90% dintre elevii clasei a IX-a erau 
utecişti, pentru ca în 1988 să intre în organizaţie 98% dintre aceştia. începând cu clasa a X-a, 
practic toţi elevii erau membri în UTC, intrarea în organizaţie făcându-se automat şi 
obligatoriu 94 . Instrucţiunile de uz intern cu privire la modul de primire în UTC din anii 1970 
şi 1980 amestecau criteriile politice cu cele meritocratice 95 , în primă instanţă intrând în UTC, 
de regulă, elevii cei mai buni la învăţătură care nu aveau o problemă flagrantă la dosarul 
personal sau al părinţilor. în a doua etapă erau incluşi toţi ceilalţi. 

Sateliţii UTC - Organizaţia Pionierilor, UASR şi Şoimii Patriei - au tins la rându-le 
spre dimensiuni de masă. 

în 1949, existau 13 500 de pionieri (elevi între 9-14 ani), în 1960 numărul lor a ajuns 
la un milion, iar în anii '80, Organizaţia Pionierilor a ajuns să numere peste 2 500 000 de 
membri, incluzând totalitatea şcolarilor până la 14 ani 96 . 

în 1976, PCR a decis formarea unei organizaţii de masă pentru copiii preşcolari şi 
şcolari cu vârste între 4-7 ani, pe care a denumit-o „Şoimii Patriei". Atunci aceasta cuprindea 
1 100 000 de copii, pentru ca în deceniul următor să ajungă la circa 1 500 000 de membri 97 . 



90 ANIC, fond 3 (CC al UTC), dosar nr. 15/1968, ff. 130. 

91 Ibidem, dosar nr. 5/1968, f. 39. 

92 Congresul al III-lea al UTM, 18-20 august 1960, Bucureşti, Editura Politică, 1960, p. 7; Congresul al VUI-lea 
al Uniunii Tineretului Comunist din Republica Socialistă România, 23-26 martie 1966, Bucureşti, Editura 
Politică, 1966, p. 62; Congresul al IX-lea al Uniunii Tineretului Comunist din Republica Socialistă România, 18- 
22 februarie 1971, Bucureşti, Editura Politică, 1971, p. 83; Congresul al X-lea al Uniunii Tineretului Comunist 
din Republica Socialistă România, 3-5 noiembrie 1975, Bucureşti, Editura Politică, 1975, p. 18; ANIC, fond CC 
al UTC, dosar nr. 60/1985, nepaginat, ff. 205-208; ibidem, dosar 43/1988; 

93 Ibidem, dosar 7/1984, f. 74. 

94 Ibidem, dosar nr. 63/1983, f. 142; ibidem, dosar nr. 42/1988. 

95 Ibidem, dosar nr. 67/1983, ff. 141-175. 

96 Ibidem, fond CC al PCR - Secţia Organizatorică, dosar nr. 32/1950, f. 31; ibidem, dosar nr. 7/1984, f. 74; 
Congresul al III-lea..., p. 55. în timpul lui Nicolae Ceauşescu, preşedinţi ai Consiliului Naţional al Organizaţiei 
Pionierilor au fost: Traian Pop (1966-1968), Virgiliu Radulian (1968-1975), Constantin Boştină (1975-1980), 
Mihai Hârjău (1980-1983) şi Poliana Cristescu (1983-1989). 

Uniunea Asociaţiilor Studenţeşti din România avea la formare, în 1957, în jur de 50 
000 de membri, pentru ca după 1973, când îşi schimbă denumirea în Uniunea Asociaţiilor 
Studenţilor Comunişti din România, să depăşească suta de mii, iar în deceniul nouă tindea 
spre 150 000 de membri 98 . 

După Ion Iliescu, au urmat în poziţia de prim-secretar al UTC şi ministru al 
Tineretului: Marţian Dan (1971-1972) - absolvent al Universităţii „M. V. Lomonosov" din 
Moscova care a deţinut şi funcţia de secretar al Comitetului UTM al studenţilor români din 
capitala sovietică, urmând, după întoarcerea în ţară, o carieră politică în UTM; Ion Traian 
Ştefănescu (1972-1979), un jurist transformat în activist; Pantelimon Găvănescu (1979-1983), 
un muncitor absolvent de „Ştefan Gheorghiu"; Nicu Ceauşescu (1983-1987), fiul lui Nicolae 
Ceauşescu şi virtualul moştenitor al conducerii partidului; în fine, o figură ştearsă, Ioan Toma 
(1987-1989), şi el absolvent la „Ştefan Gheorghiu". 

Poziţionarea lui Nicu Ceauşescu, în anii 1970, în conducerea UASCR şi preluarea, 
începând cu 1983, a primei funcţii din UTC arată, pe de o parte, importanţa pe care 
organizaţiile de tineret o aveau în cadrul mecanismelor puterii comuniste şi este, pe de alta, 
unul din semnele cele mai evidente ale derivei regimului spre comunism dinastic, nepotism şi 
clientelism. Soţia lui Nicu Ceauşescu, Poliana Cristescu, a deţinut în cea mai mare parte a 
anilor ' 80 poziţia de secretar în CC al UTC şi preşedinţia Consiliului Naţional al Organizaţiei 
Pionierilor. O bună parte din funcţiile în organizaţiile de tineret erau ocupate de apropiaţi ai 
fiului preşedintelui. Proasta reputaţie a acestuia a contribuit la atmosfera de cinism, blazare şi 
corupţie din organizaţiile de tineret. 

Activitatea UTC s-a birocratizat şi ritualizat, dispărând fervoarea din primul deceniu al 
comunismului. Principala funcţie a organizaţiilor de tineret era aceea de a servi în angrenajul 
baroc al cultului personalităţii, în care ocupau un loc foarte important. Până şi şedinţele 
Biroului CC al UTC s-au transformat în cadru pentru prestarea de omagii la adresa 
secretarului general". 

Cultul personalităţii era nu doar o formă de consolidare a puterii familiei prezidenţiale, 
ci şi o modalitate complexă de exercitare a controlului social. Era una din formele de 
„etatizare a timpului" 100 , de captare a energiilor private pentru reducerea spontaneităţii 
naturale a societăţii şi mai ales de expunere permanentă într-un spaţiu de supraveghere, 
panoptic. 

Rolul organizaţiilor de tineret era acela de pârghii, care, acţionate birocratic, 
produceau manifestaţii de masă. Ocaziile pentru adunări populare erau numeroase, cele mai 
importante fiind sărbătorile naţionale, ziua de naştere a şefului statului, aniversările istorice şi 
vizitele de lucru. în 1989, de exemplu, Ceauşescu a făcut 38 de vizite de lucru, menţinând 
ritmul din perioadele bune. în privinţa aniversărilor/comemorărilor, anul a oferit numeroase 
oportunităţi: 130 de ani de la formarea statului român modern, a 112-a aniversare a obţinerii 
independenţei, 45 de ani de la „victoria revoluţiei" din 23 august 1944, 50 de ani de la 
izbucnirea războiului „fascist", 50 de ani de la manifestaţia de pe 1 mai 1939, legată de 
biografia Ceauşeştilor, şi 100 de ani de la declararea lui 1 mai ca zi a muncii, 24 de ani de la 
înscăunarea lui Ceauşescu şi 15 ani de regim prezidenţial, 96 de ani de la formarea primului 

97 ANIC, fond CC al PCR - Secţia Organizatorică, dosar nr. 104/1977, ff. 77-90; ibidem, dosar nr. 5/1977, ff. 1- 
18. 

98 Liderii UASR/UASCR au fost: Ion Iliescu (1957-1960), Cornel Burtică (1960-1962), Ştefan Bârlea (1962- 
1966), Mircea Angelescu (1966-1969), Ion Traian Ştefănescu (1966-1973), Constantin Boştină (1973-1975), Ion 
Sasu (1975-1980), Tudor Mohora (1980-1985), Ani Matei (1985-1989). 

99 Vezi, de exemplu, ANIC, fond CC al PCR - Secţia Organizatorică, dosar nr. 7/1984, ff. 1-38. între membrii 
Biroului CC din anii 1980 amintim pe Tudor Mohora, Ana Ferencz, Dinu Drăgan, Florea Voinea, Ani Matei, 
Ioan Toma, Dan Silviu Pavelescu, Ion Moraru, Dorel Mustăţea şi alţii. 

100 Katherine Verdery, Socialismul. Ce a fost şi ce urmează, traducere a M. Stroe şi I. Codreanu, Iaşi, Institutul 
European, 2003, pp. 71-106. 

partid muncitoresc din România, anul patru din cincinalul opt, 100 de ani de la moartea lui 
Eminescu, 40 de ani de la crearea organizaţiei de pionieri, 40 de ani de la crearea organelor de 
miliţie, 40 de ani de începutul cooperativizării agriculturii. Toate acestea însemnau mitinguri, 
spectacole, simpozioane, în distribuţia cărora tineretul juca un rol important. Fervoarea 
aniversară culmina cu manifestaţiile prilejuite de sărbătorile oficiale, 23 august, 1 mai, care 
adunau sute de mii de tineri, antrenaţi zeci de ore pentru caligrafia cultului. 

Cu toate eforturile propagandistice ale regimului comunist, în 1989 tinerii au participat 
masiv la revoluţia anticomunistă. 

în 1989, Nicolae Ceauşescu afirma că „în România, nu există cetăţean care să nu facă 
parte dintr-o organizaţie" 101 . Afirmaţia era formal adevărată. Cu precădere după venirea la 
putere a lui Nicolae Ceauşescu, regimul politic s-a transformat, urmându-şi vocaţia totalitară, 
într-un regim de includere (formula îi aparţine politologului Kenneth Jowitt), tinzând să 
absoarbă întreaga societate în structuri aflate sub controlul său . Spre deosebire de statele 
comuniste central-europene, care, din anii 1960, au evoluat spre regimuri post-totalitare 103 , 
reducând presiunea asupra societăţii, regimul comunist din România a menţinut un nivel de 
mobilizare extrem de ridicat. 

Pentru a controla totalitatea populaţiei regimul a creat o reţea de organizaţii, pe care 
din anii 1970 le va reuni sub umbrela Frontului Unităţii Socialiste (FUS). FUS a fost creat în 
1974 şi cuprindea, pe lângă Partidul Comunist Român, aproape 40 de organizaţii de masă, 
sindicale, uniuni şi asociaţii obşteşti 104 . în anii 1980, Partidul Comunist Român ajunsese la 
dimensiuni impresionante: îngloba 3 800 000 de oameni 105 , ceea ce însemna peste 15% din 
populaţia ţării. în termeni proporţionali, era cel mai mare partid din Europa de Est, fiind, 
raportat la populaţia ţării, de două ori mai mare decât PCUS. Uniunea Generală a Sindicatelor, 
în care erau integraţi automat salariaţii, număra nu mai puţin de 7 800 000 de membri 106 . 
Organizaţiile Democraţiei şi Unităţii Socialiste, rezervate celor care nu erau membri de partid, 
cuprindeau 4 100 000 de oameni 107 . 

Frontul, care din 1980 se va numi Frontul Democraţiei şi Unităţii Socialiste, a ţinut 
trei congrese (1974, 1980, 1985) şi îl pregătise în amănunt pe al patrulea, care trebuia să aibă 
loc în 1990. Componenţa Biroului Executiv al FUS/FDUS nu lasă nici o urmă de îndoială 
asupra dependenţei stricte faţă de PCR. Nicolae Ceauşescu era preşedinte, iar posturile de 
vicepreşedinţi, secretari şi membri ai biroului au fost deţinute de lideri comunişti de rang înalt 
sau de activişti cu lungă carieră în organizaţiile de tineret şi sindicale. 

FDUS avea rosturi multiple. Prin ambiguitatea statutului său, FDUS a atras în 
structurile sale de conducere şi personalităţi care evitau să se asocieze public cu PCR - 



101 „Scânteia", 3 iunie 1989, p. 3; Ibidem, 15 august 1989, p. 6, interviu pentru revista „Newsweek". 

Kenneth Jowitt, Inclusion and Mobilization in European Leninist Re gimes, în „World Politics", voi. 28, nr. 1, 
Oct. 1975, pp. 69-96. 

103 Caracteristicile regimurilor post-totalitare au fost descrise de Juan J. Linz, Alfred Stepan, op. cit. 

104 FUS cuprindea: Organizaţiile Democraţiei şi Unităţii Socialiste, Uniunea Generală a Sindicatelor, UTC, 
UASCR, Organizaţia Pionierilor, Consiliul Naţional al Femeilor, Consiliile Muncitorilor de naţionalitate 
maghiară, germană, sârbă şi ucraineană, Uniunea Naţională a Cooperativelor Agricole de Producţie, Uniunea 
Centrală a Cooperativelor Meşteşugăreşti, Uniunea Centrală a Cooperativelor de Producţie, Achiziţie şi 
Desfacere, Asociaţia Oamenilor de Ştiinţă, Consiliul Naţional al Inginerilor şi Tehnicienilor, Uniunea 
Societăţilor de Ştiinţe Medicale, Uniunea Societăţilor Ştiinţifice ale învăţătorilor, Societatea de Medicină 
Veterinară, Uniunea Scriitorilor, Uniunea Artiştilor Plastici, Uniunea Compozitorilor, Consiliul Ziariştilor, 
Uniunea Arhitecţilor, Asociaţia Oamenilor de Artă din Instituţiile Teatrale şi Muzicale, Asociaţia Cineaştilor, 
Asociaţia Juriştilor, Comitetul Foştilor Luptători şi Veterani ai Războiul Antifascist, Comitetul Naţional pentru 
Apărarea Păcii, Societatea Crucea Roşie, Consiliul Naţional pentru Educaţie Fizică şi Sport, Asociaţia Generală 
a Vânătorilor şi Pescarilor Sportivi, Asociaţia Apicultorilor, Automobil Clubul Român, cultele. 

105 „Scânteia", 29 iunie 1989. 

106 Mihnea Berindei, România lui Ceauşescu - un naufragiu planificat, I, în „22", nr. 46, 17-23 noiembrie 1998, 
p. 10. 

107 ANIC, fond CC al PCR - Secţia Organizatorică, dosar nr. 26/1989, nepaginat. 



155 



intelectuali, artişti, sportivi, lideri religioşi şi specialişti din diferite domenii, precum şi o mare 
masă de oameni care nu erau membri de partid. 

Apoi, prin intermediul Frontului, Ceauşescu simula înăuntrul şi în afara ţării 
mecanismele democratice. Liderul comunist român declara în 1989 că România este cel mai 
democratic stat din lume, la fel cum afirma Stalin în anii 1930 despre Uniunea Sovietică 108 . 
Propaganda descria „cadrul democratic" din ţară ca o veritabilă „democraţie directă, 
participativă" sau ca o democraţie plebiscitară 109 . 

în fine, prin FDUS, Ceauşescu punea în scenă un scenariu de tipul „poporul împotriva 
elitei", contrabalansând puterea nomenclaturii prin invocarea şi convocarea în arenă a 
societăţii, de la care se reclama tot mai mult în mod direct, fără mijlocirea partidului. 



108 „Scânteia", 27 ianuarie 1989, p. 3. 

109 Ibidem, 2 septembrie 1989, p. 1; ibidem, 28 martie 1989, p.l. 

CAPITOLUL II 
REPRESIUNEA 



Genocidul comunist în România 

Conceptul de genocid 1 

Câteva cuvinte despre conceptul de genocid, care este astfel definit de Convenţia 
pentru reprimarea crimei de genocid, aprobată de Adunarea Generală ONU din 9 decembrie 
1948: „... Genocidul se referă la oricare din actele de mai jos, comise cu intenţia de a distruge, 
în totalitate sau numai în parte, un grup naţional, etnic sau religios, cum ar fi: a) omorârea 
membrilor unui grup; b) atingerea gravă a integrităţii fizice sau mentale a membrilor unui 
grup; c) supunerea intenţionată a grupului la condiţii de existenţă care antrenează distrugerea 
fizică totală sau parţială..." 

O faptă intenţionată cu caracter de genocid o reprezintă torturarea şi întemniţarea în 
condiţii de exterminare a deţinuţilor politici, în închisori şi lagăre de muncă. Despre privarea 
populaţiei de căldură, în timpul iernii, de hrană şi apă în cantităţi normale, de asistenţă 
medicală corespunzătoare, de protecţie ecologică etc s-ar putea eventual considera ca fiind 
lipsite de intenţia distrugerii fizice sau parţiale a unor categorii de cetăţeni ai ţării. în ceea ce 
ne priveşte, considerăm că acele căpetenii comuniste care au gândit şi aplicat aceste măsuri 
erau perfect conştiente de efectele lor catastrofale, dar le disimulau machiavelic, sub 
paravanul unor „obiective socio-economice importante pentru ţară". 

Pregătirea genocidului 

La începutul anului 1939, România încheia o perioadă relativ fericită a istoriei sale, 
perioadă care a durat numai 20 de ani. Evenimentele dramatice din Europa anilor 1938 şi 
1939, culminând cu pactul Molotov-Ribbentrop care avea să ducă la invadarea Poloniei de 
către Germania şi URSS şi începerea, la 1 septembrie 1939, a celui de-al doilea război 
mondial au marcat profund situaţia României pe plan politic şi economic, precum şi pe plan 
intern şi internaţional. în contextul abandonării de facto a ţării noastre de către aliaţii săi 
tradiţionali, Franţa şi Anglia, România practic înconjurată de neprieteni a fost silită, după cum 
se ştie, să cedeze Rusiei Sovietice, Basarabia şi Bucovina de Nord, Ungariei - Ardealul de 
Nord, iar Bulgariei - Cadrilaterul. A urmat abdicarea regelui Carol al II-lea şi, în condiţiile 
dictaturii mareşalului Ion Antonescu, subordonarea politică, economică şi militară a ţării către 
Germania nazistă. Angajându-se într-un război, care la început părea menit să redea patriei 
Basarabia şi Bucovina răpite de sovietici, ţara noastră a fost treptat antrenată într-o aventură 
militară fără nici o şansă, împotriva colosalelor forţe militare ale coaliţiei antihitleriste, totul 
soldându-se, după imense sacrificii umane şi materiale, cu actul de la 23 august 1944, care a 
marcat începutul celei mai întunecate epoci din istoria modernă a ţării. 

Astfel, în primele zile de după 23 august 1944, au avut loc şi primele fapte de 
genocid: capturarea unui număr important de prizonieri (aproximativ 100 000 de 
militari şi civili) pe frontul de la Iaşi, deşi ostilităţile dintre români şi sovietici (ca 
urmare a declarării stării de armistiţiu) încetaseră, iar armata noastră nu numai că încetase 
să opună rezistenţă ruşilor, ci, la ordinul regelui, trecuse de partea lor, împotriva germanilor, 
în ceea ce ne priveşte, apreciem că această acţiune a fost o represiune în masă, petrecută pe 



1 Pentru detalii, vezi Gheorghe Boldur-Lăţescu, Genocidul comunist în România, Bucureşti, Editura Albatros; 
voi. I, (1992), voi. II (1994), voi. III (1998), voi. IV (2003, în colaborare cu Filip-Lucian Iorga); idem, The 
Communist Genocide of România, New York, Editura Nova Science Publishers Inc., 2004. 

teritoriul ţării noastre, împotriva unei armate care nu mai opunea rezistenţă, ci, practic, 
devenise aliată. 

- Eliberarea prizonierilor români s-a făcut cu o întârziere nemaiîntâlnită în istoria 
conflictelor militare, mulţi dintre aceştia fiind exterminaţi în lagăre de muncă sau închisori, 
fără ca guvernele României să fi făcut proteste energice pentru eliberarea lor (supravieţuitorii 
fiind eliberaţi după 6 şi chiar 12 ani de detenţii în URSS). în iarna 1944-1945, Armata română 
a luptat din greu, dând noi sacrificii de sânge pe frontul de vest, iar în ţară comuniştii, 
sprijiniţi de ocupanţii sovietici, se organizau pentru a pune mâna pe putere, deşi numărul 
membrilor de partid era de doar câteva mii. Cei care îi sprijineau din teamă, oportunism sau 
pur şi simplu din pasivitate erau însă mult mai mulţi. La 6 martie 1945, Vîşinski, trimis de 
Stalin, impune formarea guvernului Groza, dominat de comunişti. Nu încape îndoială că, la 
această capitulare a conducerii ţării, în faţa presiunilor sovieto-comuniste, a contribuit decisiv 
şi atitudinea de dezinteresare a puterilor aliate occidentale. România era pur şi simplu vândută 
ruşilor pentru mai multe decenii! 

- In acest context politic avea să se desfăşoare deportarea în URSS a zeci de mii 
de saşi şi şvabi, din ordinul Moscovei şi cu complicitatea căpeteniilor comuniste din ţară. 

- La 8 noiembrie 1945, agenţii lui Teohari Georgescu, ministrul de Interne 
comunist, au înăbuşit în violenţă şi sânge o grandioasă manifestare anticomunistă în 
Bucureşti - ultima de acest fel până la 15 noiembrie 1987 (Braşov). 

- Măsluirea grosolană a alegerilor din noiembrie 1946 a oficializat instalarea 
regimului comunist. Spre cinstea lor, partidele istorice, Naţional-Ţărăniştii, Liberalii şi 
Social-Democraţii conduşi de Titel Petrescu, s-au luptat cu curaj înainte, în timpul şi după 
alegeri, înfruntând teroarea. însă şansele lor erau practic nule. La Ialta, România fusese 
abandonată cu cinism în ghearele sovieticilor. 

- Cele mai dramatice evenimente ale anului 1947 au fost începerea proceselor 
politice împotriva opoziţiei, culminând cu judecarea şi aruncarea în temniţă a celor mai 
populari oameni politici români, Iuliu Maniu şi Ion Mihalache, liderii PNŢ, precum şi 
abdicarea impusă Regelui. 

Totul era pregătit pentru ca, începând cu anul 1948, România să devină o „republică 
populară", în realitate - un satelit al Moscovei. 

Teroarea dezlănţuită 

înfiinţată la mijlocul anului 1948, Securitatea (şi Trupele sale speciale, ajutate 
direct de Miliţie) a reprezentat principalul instrument al represiunii comuniste 
împotriva poporului român. Modalităţile de a exercita teroarea au fost multiple, începând cu 
represiunea violentă: arestări, anchete, torturi, stabilirea condamnărilor (justiţia, în special cea 
militară era practic aservită Securităţii), continuând cu teroarea psihologică - organizarea unei 
formidabile reţele de informatori, punerea la punct a unui diabolic sistem de diversiune şi 
dezinformare a maselor, ameninţări, şantaj şi încheind cu presiunile făcute asupra întregului 
aparat de stat, economic şi administrativ. 

Declanşarea pe scară mare a terorii politice s-a produs în primăvara anului 1948. Data 
de 14 mai a acestui an, un adevărat „Sfânt Bartolomeu" al României, a marcat lansarea 
arestărilor politice în masă. „Campania" de arestări din acest an a început cu membrii Mişcării 
Legionare, cu care Teohari Georgescu încheiase în anul 1945 un „pact de neagresiune, şi a 
continuat cu arestările masive ale naţional-ţărăniştilor, liberalilor şi social-democraţilor 
rămaşi fideli lui C. Titel Petrescu, precum şi asupra numărului de organizaţii anticomuniste 
apărute spontan, ca urmare a unui reflex naţional de respingere a comunismului, în special 
în rândurile tineretului. 

Este locul să arătăm că, abandonată de Occident, ocupată de trupele sovietice şi cu un 
odios regim represiv la putere, România a găsit forţa de a organiza cea mai numeroasă şi mai 
activă Rezistenţă anticomunistă din toate ţările est-europene. 

O categorie specială o reprezintă rezistenţa din munţii României unde, între anii 1945- 
1965, au luptat cu arma în mână mii de patrioţi, cei mai mulţi dintre ei căzând în timpul 
luptelor. 

Crima împotriva fondului biologic al naţiunii 

în România, la fel ca în toate ţările unde au guvernat timp de decenii, comuniştii au 
manifestat un profund dispreţ pentru viaţa cetăţenilor ţării. 

„Moartea unui om este o tragedie, dar moartea unui milion de oameni este o cifră 
statistică". Acest sinistru sofism, atribuit lui Stalin, rezuma „filosofia" puterii comuniste 
privind „grija faţă de om". 

Enumerăm succint, în cele ce urmează, tragicele efecte pe care le-a avut, pentru viaţa 
poporului nostru, politica Partidului Comunist Român, inspirată din demagogiile şi 
mincinoasele lozinci staliniste: 

• întemniţarea şi, în multe cazuri, asasinarea în închisori şi lagăre de muncă a 
sute de mii de deţinuţi politici, oameni de toate vârstele şi de toate categoriile sociale şi 
profesionale. De asemenea, au fost asasinaţi, la marginile satelor, mii de oameni, ridicaţi în 
toiul nopţii din casele lor (estimarea numărului tuturor acestora se va face într-un alt 
paragraf); 

• Rata mortalităţii, în special a mortalităţii infantile, a fost dintre cele mai ridicate din 
Europa, ca rezultat al condiţiilor economice mizere, al dezastruoasei asistenţe medicale, 
precum şi al unei politici demografice criminale; 

• Morbiditatea în România a fost extrem de ridicată în comparaţie cu ţările dezvoltate. 
Subalimentaţia la nivel de masă, condiţiile mizerabile de locuit, lipsa de igienă şi de educaţie 
sanitară, asistenţa medicală precară şi, în ultimii ani, frigul din locuinţe, fabrici, şcoli, birouri 
şi spitale au determinat o creştere dramatică a morbidităţii; 

• Locul întâi în Europa, în ceea ce priveşte numărul de persoane cu handicap la mia de 
locuitori; 

• Capacitatea de efort fizic şi intelectual a fost în permanentă scădere în cei aproape 50 
de ani de comunism; 

• Irosirea timpului din cauza penuriei generalizate de produse, care a generat 
fenomenul „cozilor", necunoscut în România antebelică; 

• Şubrezirea psihică a demoralizării, la nivel de masă, ca urmare a terorii, propagandei 
şi subminării valorilor tradiţionale ale naţiunii; scăderea rezistenţei psihice a avut urmări 
nefaste asupra vigorii biologice a naţiunii. 

Gulagul românesc în cifre 

Două probleme sunt esenţiale pentru cunoaşterea adevărului despre fenomenul 
concentraţionar din perioada comunistă: 

1. Câţi deţinuţi politici au fost în ţara noastră în perioada 23 august 1944-22 decembrie 
1989? 

2. Câţi deţinuţi politici au murit în condiţii de detenţie sau din cauza detenţiei? 
Câteva precizări preliminare. în categoria deţinuţilor politici îi includem pe toţi cei 

care au fost privaţi de libertate din motive politice, fiind închişi în penitenciare, aresturi ale 
Securităţii, locuinţe conspirative, lagăre de muncă, zone de deportare sau spitale psihiatrice. 
Din raţiuni care ţin de posibilitatea de a estima numărul deţinuţilor politici, i-am considerat 
numai pe cei care au fost privaţi de libertate minimum două luni. Este o convenţie evident 
arbitrară, dar absolut necesară pentru procesul de cuantificare. 

Perioada în care numărul deţinuţilor politici a fost foarte mare în ţara noastră se 
întinde din primăvara anului 1948 până în vara anului 1964. După 1964, au existat în 
continuare deţinuţi politici, dar numărul lor a fost mai mic şi îl vom estima separat. 

Numărul închisorilor şi al altor locuri de detenţie cu relativ mulţi ocupanţi a fost de 
peste 130 2 . Lista acestora, întocmită de AFDPR, a fost publicată în Albumul Memorial apărut 
în 2004. întrucât au existat închisori sau lagăre de muncă cu cel puţin 5000 de deţinuţi în 
anumite perioade (Gherla, Aiud, Poarta Albă etc), dar cele mai multe cu 1000-3000 de 
deţinuţi, precum şi penitenciare cu 400-500 „locuri", vom estima capacitatea medie a unui 
penitenciar la 800 de locuri. Aşadar, capacitatea totală a Gulagului din România a fost de 130 
x 800 = 104 000 locuri. (Deşi după datele Fundaţiei Academia Civică şi nu numai, numărul 
locurilor de detenţie depăşeşte cu mult cifra de 200). Dacă admitem că nu toate erau în 
permanenţă „pline", în perioada de „vârf (1948-1964) numărul mediu de deţinuţi închişi la 
un moment dat, într-un penitenciar, a fost de aproximativ 75 000. 

Durata medie de detenţie politică trebuie estimată ţinând seama că mulţi dintre cei 
condamnaţi primeau pedepse mari (3-8 ani) sau foarte mari (9-25 ani) dar, pe de altă parte, 
foarte mulţi erau cei reţinuţi pentru anchetă sau condamnaţi „administrativ" pe perioade de la 
6 luni până la 60 de luni. Am considerat deci durata medie de detenţie politică, în perioada 
1948-1964, de 2 ani. 

Din datele de mai sus, se poate deduce numărul deţinuţilor politici din perioada 
amintită: 16:2 x 75 000 = 600 000. La acest număr trebuie adăugaţi: 

• „prizonierii" capturaţi la Iaşi de sovietici (vezi paragraful 2 de mai sus): aproximativ 
100 000 (informaţia provine de la Colonelul Ion Boldur Lăţescu, veteran al celor două 
războaie mondiale, care a lucrat la Comisia Română de Armistiţiu în anii 1944-1945); 

• etnicii germani din Romdeportaţi de sovietici (aceeaşi sursă de informaţie): 150.000; 

• deportaţii în Bărăgan şi Dobrogea şi în alte zone din ţară, în perioada 1949-1962, în 
timpul colectivizării şi al războiului ideologic cu Iugoslavia lui Tito: alţi 200 000. 

în privinţa deţinuţilor politici din intervale 1945-1948 şi 1965-1989, deci într-un 
răstimp de 27 de ani, estimăm un număr mediu de 3000 de deţinuţi, cu o durată de detenţie de 
un an. Vom avea deci: 

27 x 3000 = 81 000 deţinuţi politici. 

Aşadar, pe baza estimărilor prudente de mai sus, rezultă totalul deţinuţilor şi deportaţii 
din perioada 1945-1989: 

600 000 + 100 000 + 150 000 + 200 000 + 81 000 = 1 131 000 oameni, la care se 
adaugă numărul oamenilor arestaţi şi reţinuţi pentru perioade scurte de timp, până la 3 luni: 
1945-1948 = 80 000; 1948-1964 (26 ani x 30 000) = 780 000. 

Aceasta înseamnă că (aşa cum rezultă din calculele AFDPR), prin închisorile, lagărele 
şi alte locuri de detenţie şi deportare, au trecut 2 000 000 de oameni! 3 

Estimarea numărului celor care au decedat în condiţii de detenţie politică sau din 
cauza detenţiei este foarte dificilă. în ce priveşte numărul celor morţi în detenţie, executaţi, 
asasinaţi, lichidaţi, torţionarii au avut o tehnică atât de perfecţionată a ştergerii urmelor, iar 
arhivele au rămas atât de incomplete şi inaccesibile, încât nu va putea fi cunoscut niciodată. 

în calculele noastre nu am ţinut seama de cetăţenii asasinaţi în luptele din munţi, fără 
judecată, sau fără a trece prin închisori. Că au existat asemenea crime o atestă gropile comune 
găsite în diferite locuri din ţară; numai la Căciulaţi au fost numărate într-o groapă comună 
peste 300 schelete. Un adevărat Katyn românesc! 



2 A se vedea Harta Gulagului românesc, întocmită de Gheorghe Mazilu, fost deţinut politic, în „Memoria" nr. 1 
din 1990. 

în absenţa unor date complete şi sigure, Andrei Pippidi e de părere că aceste estimări depăşesc cifra reală. După 
o informaţie comunicată în 1982 de Măria Golescu, care discutase şi cu alţi supravieţuitori ai Gulagului, ar fi fost 
350000. 

Reeducarea prin tortură 

în vara anului 1948, la penitenciarul Suceava, Securitatea şi conducerea închisorii 
organizează o acţiune de „reeducare paşnică" a deţinuţilor politici, majoritatea acestora fiind 
studenţi cu condamnări pentru „activitate legionară" desfăşurată în perioada 1940-1948. 
Aceştia înfiinţează în penitenciar o organizaţie cu scop de „reeducare" denumită „Organizaţia 
Deţinuţilor cu Convingeri Comuniste - ODCC". în partea a doua a anului 1948, Eugen 
Ţurcanu, şi el student condamnat pentru activitate legionară şi participant la „reeducarea" 
condusă de studentul Alexandru Bogdanovici, se declară nemulţumit de modul „nesincer" în 
care îşi desfăşoară acesta din urmă activitatea şi propune radicalizarea acţiunii. 

în primăvara anului 1949, sunt transferaţi, de la Suceava la penitenciarul Piteşti, 80 de 
deţinuţi, printre care şi majoritatea celor care participaseră la „reeducare". Ajuns la Piteşti, 
Ţurcanu ia imediat legătura cu Securitatea şi cu directorul închisorii, Alexandru Dumitrescu, 
în vederea continuării reeducării. Conform instrucţiunilor primite de la generalul Alexandru 
Nicolschi, adjunct al ministrului de interne, acţiunea intră într-o fază violentă. 

Momentul care marchează începerea torturilor bestiale şi generalizate coincide cu 
noaptea de Crăciun a anului 1949 şi are loc în încăperea „4 spital", o celulă mare cu 
aproximativ 100 de locuri, unde vreo 50 de „reeducaţi", după o invitaţie la „reeducare" 
adresată celor din tabăra rezistenţilor şi refuzată de aceştia din urmă, trec la atac înarmaţi cu 
bâte şi scânduri desprinse din priciuri. Are loc o confruntare disperată, la care, la un moment 
dat, balanţa înclină de partea „rezistenţilor". Atunci, au intervenit gardienii penitenciarului 
care, timp de câteva ore, i-au masacrat literalmente pe cei care se opuneau „reeducării", 
transformându-i pe toţi într-o masă de carne sângerândă, având însă grijă să nu omoare pe nici 
unul dintre ei. 

„Operaţiunea 4 Spital" - seria I (vor urma şi alte serii), a reprezentat începutul unui 
coşmar care a durat trei ani. Devine clar pentru victime că nu mai poate fi vorba de rezistenţa 
făţişă împotriva torţionarilor, ci doar de încercarea de a supravieţui în faţa tăvălugului 
distrugător declanşat de Securitate cu ajutorul uneltelor acesteia - studenţii „reeducaţi". 
Supravieţuire, însă cu ce preţ? Cu preţul denunţării în scris a unor fapte nedeclarate la 
Securitate („demascarea exterioară") şi a dezvăluirii de către fiecare victimă a gândurilor 
celor mai intime privind valorile supreme (credinţa în Dumnezeu, Patria, Familia, Prietenia) 
în scopul terfelirii acestora („demascarea interioară"). 

La 25 ianuarie 1950 urmează seria a Ii-a la camera 4 spital, în care a fost torturat şi 
Gheorghe Boldur Lăţescu, care poartă şi acum, după mai bine de 56 de ani, amintirile 
loviturilor lui Ţurcanu (fractură de stern cu dureri iradiind în tot toracele). Au urmat apoi alte 
şi alte serii, în mai toate celulele închisorii Piteşti. Pe parcursul tragic al „reeducării" prin 
tortură, căreia i-au fost supuşi mii de tineri patrioţi, zeci dintre ei au fost ucişi, iar mai multe 
sute au fost schilodiţi. Sinistră ironie a soartei, unul dintre primii ucişi a fost Alxandru 
Bogdanovici, primul conducător al „reeducării" la Suceava. „Reeducarea" de la Piteşti, sub 
conducerea lui Ţurcanu, a durat până la transferarea acestuia la penitenciarul Gherla, în 
septembrie 1951. între timp, primele metastaze ale fenomenului Piteşti aveau să apară la 
Canal, odată cu trimiterea la muncă silnică a unui grup de studenţi trecuţi prin „reeducare", în 
anul 1950. Apoi la penitenciarul Gherla, tot în anul 1950, unde, până la venirea lui Ţurcanu, 
„operaţiile" de reeducare erau conduse de adjunctul acestuia - Ţanu Popa. 

La Gherla, reeducarea a luat forme demenţiale. Pe lângă bătăile sălbatice aplicate în 
timpul demascărilor, extinse şi la deţinuţii netrecuţi prin Piteşti, s-au organizat veritabile 
ritualuri satanice pentru distrugerea morală a victimelor. în această perioadă, mulţi tineri s-au 
prăbuşit moralmente şi au trecut în tabăra torţionarilor. 

Fenomenul Piteşti s-a extins, în forme specifice, şi în alte închisori, cum ar fi Târgu 
Ocna, Ocnele Mari, Târgşor, Baia Sprie, Aiud, dar, datorită numărului mai mic de „reeducaţi" 

trimişi să aplice tehnicile de tortură, precum şi curajului deţinuţilor, care, în unele închisori 
(Târgu Ocna) au reuşit să se opună, „reeducarea" nu a luat formele apocaliptice de la Piteşti şi 
Gherla. 

E greu de stabilit cu exactitate când şi de ce conducerea partidului comunist, care a 
organizat şi supervizat „experimentul" Piteşti, a luat hotărârea de a-1 opri. Cert este faptul că, 
în primăvara anului 1952, Securitatea declanşează primele anchete privind ororile petrecute în 
penitenciarele şi lagărele de muncă amintite mai sus. 

Anchetele prin care au trecut torţionarii au fost, în unele cazuri, extrem de dure, fără a 
atinge însă nivelul de maximă bestialitate a torţionarilor în timpul „reeducării". La data de 20 
septembrie 1954, la Tribunalul Militar Bucureşti, începe procesul lotului Ţurcanu care 
cuprinde 22 de acuzaţi, împotriva cărora se reţin, în principal, învinuirile de „acte de teroare", 
„crimă împotriva securităţii interne" precum şi „înaltă trădare". Şedinţele Tribunalului 
Militar, prezidat de faimosul general Alexandru Petrescu sunt secrete, iar în şedinţa din 10 
noiembrie 1954 acesta îi condamnă pe toţi la moarte. 

La data de 17 decembrie 1954 sunt executaţi, la Jilava, prin împuşcare, Eugen Ţurcanu 
şi alţi 1 5 condamnaţi din acelaşi lot. 

în data de 22 iunie 1955 este executat, tot la Jilava, Puşcaşu Vasile din acelaşi lot, în 
timp ce sentinţele lui Ţanu Popa, Voinea Octavian şi ale altor condamnaţi sunt comutate în 
„muncă silnică pe viaţă". 

în anul 1957 Securitatea organizează al doilea proces al „reeducării" (procesul Vică 
Negulescu) cu scopul de a arunca vina ororilor petrecute în închisorile româneşti asupra 
mişcării legionare care ar fi organizat întreaga acţiune spre a sabota „opera de reeducare a 
deţinuţilor". înscenarea eşuează datorită curajului şi inteligenţei celor acuzaţi pe nedrept, ei 
arătând, în cursul procesului, că totul a fost organizat din ordinul Securităţii. întregul lot de 8 
acuzaţi a fost condamnat la pedepse între 15-22 ani muncă silnică. Cei condamnaţi, împreună 
cu 6 alţi deţinuţi politici consideraţi foarte periculoşi, sunt transferaţi la Jilava unde sunt 
literalmente zidiţi în celule de exterminare special amenajate. Aici îşi vor găsi moartea 8 
dintre ei, din cauza tuberculozei şi diareei deshidratante. 

Colectivizarea agriculturii 

Caracterul criminal şi efectele tragice ale colectivizării agriculturii sunt bine cunoscute 
de toţi românii. 

Consecinţa cea mai tragică şi cu efecte pe termen lung a colectivizării a fost 
desfiinţarea clasei ţărăneşti ca principală producătoare a avuţiei naţionale. Ţăranii mijlocaşi şi 
aşa- zişii „chiaburi" reprezentau cea mai aptă categorie socială pentru adaptarea la exigenţele 
unei agriculturi moderne, potenţial competitivă pe plan internaţional. Această categorie 
socială nu mai există, fie din cauza represiunilor din perioada colectivizării şi de după aceea, 
fie în urma migraţiei la oraş unde s-a constituit o categorie socială nedefinită, nici ţărani, nici 
orăşeni, un fel de lumpenproletariat fără nici o perspectivă socială 4 . 

Dezastrul economic 

Datele oficiale privind evoluţia economică din perioada 1938-1989 dezorientează pe 
cel ce le analizează. Astfel, datele publicate la finele anului 1988 indică o creştere a venitului 
naţional de 24 de ori faţă de anul 1938, ceea ce, ţinând seama de mărimea numărului de 
locuitori, înseamnă o creştere de aproximativ 16 ori a venitului naţional pe locuitor. Acesta 
este estimat la 2500 de dolari pentru 1938, deci în 1938 venitul pe locuitor ar fi fost de 155 
dolari, cifră aberant de mică, dacă facem comparaţie cu alte ţări, de exemplu Grecia. Insistând 
puţin în comparaţie cu această ţară, pentru care statisticile internaţionale indică un venit 
naţional pe locuitor de 500 de dolari în 1938 şi 3000 de dolari în 1988, deci o creştere de 6 ori 



1 Pentru problemele demografice, a se vedea capitolul din raport dedicat special acestor chestiuni. 

în 50 de ani, reiese clar falsitatea datelor statistice publicate de regimul comunist din 
România. într-adevăr, valoarea de 155 de dolari este mult prea mică pentru România ţinând 
seama de raportul real între economia celor două ţări în 1938, iar valoarea de 2500 de dolari 
este mult prea mare dacă avem în vedere că economia Greciei era relativ prosperă în 1988, iar 
situaţia României dezastruoasă. Rezultă că nici nu poate fi vorba de o creştere de 16 ori a 
venitului nostru naţional pe locuitor. Care a fost creşterea lui reală în cei 50 de ani la care ne 
referim? După părerea noastră, mai mică decât cea a Greciei, care am arătat că a fost de 6 ori; 
deci, pentru România se poate vorbi de o creştere de 3-4 ori. Rezultă dimensiunea minciunii 
oficiale: de la 3-4 la 16, deci o deformare a realităţii prin umflarea de 4 ori a raportărilor. 

Industrializarea aberantă, efectuată de regimul comunist în cei 40 de ani, cât a deţinut 
puterea, reprezintă una din principalele componente ale dezastrului economic naţional. Ideea 
industrializării, corectă în principiu, a fost compromisă din cauza modului cum a fost gândită 
şi pusă în practică de comunişti. Pe de altă parte, nu tot ce s-a întreprins pe linia 
industrializării a fost greşit, există incontestabil şi unele realizări. Tragic este însă faptul că 
efortul supraomenesc, impus poporului român în cei 45 de ani de comunism, s-a risipit, în cea 
mai mare parte, în construcţia unor investiţii aberante, neproductive şi nefuncţionale, în 
crearea unor ramuri parazitare, şi deci, a unor produse, de regulă de proastă calitate, 
nevandabile pe piaţa internaţională sau vandabile în pierdere, toate acestea amplificate de 
uriaşele pierderi cauzate de imbecilitatea planificării şi conducerii hipercentralizate a 
economiei. 

Lista erorilor criminale comise de comunişti în conducerea economiei cuprinde şi alte 
puncte dintre care amintim: colectivizarea agriculturii (vezi paragraful precedent), cheltuirea 
unor sume uriaşe pentru „ajutorarea" regimurilor teroriste, cheltuielile imense pentru 
organizarea aparatului represiv, a propagandei de partid, precum şi pentru viaţa ultraluxoasă a 
nomenclaturii şi familiei Ceauşescu. 

Degradarea învăţământului, ştiinţei şi culturii 

Reforma învăţământului din anul 1948 a reprezentat o primă lovitură grea dată culturii 
române. Obiectivul declarat al reformei a fost „democratizarea" învăţământului, trecerea la un 
învăţământ de masă după modelul sovietic, al cărui sistem a fost copiat fără nici un 
discernământ. Consecinţele au fost catastrofale: în câţiva ani învăţământul românesc, creat cu 
trudă, a fost pur şi simplu dat peste cap. Sacrificând cu brutalitate calitatea de dragul cantităţii, 
conducerea comunistă se lăuda, la mijlocul deceniului al şaselea, că a „eradicat" 
analfabetismul în ţara noastră. în realitate, această acţiune a avut efecte de suprafaţă atât pe 
termen scurt, cât şi pe termen lung. După câteva decenii de la prima reformă de tip comunist a 
învăţământului (din nefericire au mai urmat şi altele) s-a putut constata că alfabetizarea a fost, 
la nivelul maselor, o farsă: din zece oameni care, la prima vedere, toţi ştiu să scrie şi să 
citească, şapte n-au citit în viaţa lor nici o carte şi nici un ziar, nu ştiu să scrie corect o cerere 
sau o scrisoare, folosul alfabetizării reducându-se, pentru aceştia la „ştiinţa" de a-şi semna 
numele şi la eventuala descifrare a denumirii unor firme. 

învăţământul superior a suferit, şi el, nefasta influenţă sovietică. Erau trimişi la studii 
sau la „specializări", în URSS, tineri cu „origine sănătoasă" cărora, în mod deliberat, li se 
dădeau diplome pe bandă rulantă pentru ca apoi, reîntorşi în ţară (de multe ori căsătoriţi cu 
rusoaice) să fie promovaţi în cele mai înalte funcţii din economie, învăţământ, ştiinţă şi 
cultură. 

Cercetarea ştiinţifică a avut, în primii ani de guvernare comunistă, o soartă ceva mai 
bună. S-au înfiinţat mai multe institute de cercetare, în fruntea cărora au fost numiţi savanţi 
formaţi înainte de 1944 (de exemplu - Institutul de matematică creat de Simion Stoilow, 
Institutul de Fizică Atomică avându-1 ca director pe Horia Hulubei, Institutul de 
Inframicrobiologie condus de Ştefan Nicolau etc). După 1968, fenomenul consolidării ştiinţei 

şi, implicit, a poziţiei cercetătorilor, i-a displăcut Elenei Ceauşescu care, devenită 
„academician doctor inginer de renume mondial" (în realitate, o cvasianalfabetă), a trecut la 
„reorganizarea" ştiinţei româneşti. Ultimele două decenii de regim comunist au reprezentat o 
adevărată tragedie pentru cercetare şi cercetători. Din ordinul „savantei", s-au desfiinţat 
institute care obţinuseră rezultate remarcabile (de exemplu - Institutul de Matematică, în 
1972) sau au fost create institute fantomă la conducerea cărora au fost numite rude ale familiei 
Ceauşescu sau ilustre nulităţi. După desfiinţarea Institutului de Matematică, pentru Zoe 
Ceauşescu, fostă stagiară la acest institut, s-a creat o secţie specială de creaţie ştiinţifică 
„condusă" de aceasta). Rezultatele „organizării" au însemnat efectiv bulversarea cercetării 
ştiinţifice din România, în consecinţă foarte mulţi cercetători valoroşi emigrând. 

în domeniul literaturii şi artei, imediat după preluarea abuzivă a puterii, partidul 
comunist a impus un control draconic, urmărind subordonarea acestora pentru a le utiliza în 
scop de propagandă. 

Lista marilor personalităţi culturale sau ştiinţifice, lovite de persecuţii sau chiar de 
represiune în anii comunismului, este din păcate foarte lungă: filosofii Lucian Blaga, 
Constantin Noica, Ion Petrovici şi Vasile Băncilă, istoricii Gh. I. Brătianu şi P. P. Panaitescu, 
poeţii Nichifor Crainic, Radu Gyr şi Vasile Voiculescu, matematicianul şi poetul Dan 
Barbilian, profesorul şi psihologul Onisifor Ghibu, geograful Simion Mehedinţi, sociologul 
Dimitrie Guşti, juriştii Istrate Micescu, I. V. Gruia şi Gh. Strat, medicii I. Simionescu şi I. 
Trifu, profesorul inginer Aurel Beleş, economiştii Victor Slăvescu şi M. Manoilescu, 
călugărul-teolog N. Steinhardt, logicianul Anton Dumitriu, sculptorul Gh. Anghel, scriitorii 
Al. Paleologu, Dinu Pillat şi Păstorel Teodoreanu, actorul Constantin Tănase, artiştii lirici 
Dinu Bădescu, Şerban Tassian şi Valentina Creţoiu reprezintă doar câteva nume din miile de 
oameni de cultură şi ştiinţă care au fost înlăturaţi cu brutalitate din activitatea lor creatoare, 
mulţi dintre ei ispăşind ani grei de temniţă, iar alţii pierzându-şi viaţa din cauza represiunilor 
sălbatice la care au fost supuşi. Ce pierdere ireparabilă pentru ţară au provocat comuniştii - un 
adevărat genocid cultural ! 

Mediul ambiant în pericol 

Problematica generală a protecţiei mediului ambiant a apărut, în ţara noastră, cu 10-15 
ani mai târziu decât în restul Europei, din cauza faptului că România deceniului 6 şi 7 era încă 
destul de „curată" din punct de vedere ecologic, iar pe de altă parte din cauza lipsei 
contactelor sistematice cu Occidentul, ceea ce a determinat o întârziere a sensibilizării 
specialiştilor şi a opiniei publice în faţa acestei probleme vitale a secolului XX. 

După 1970, odată cu creşterea demenţială a ritmului industrializării, dar şi cu 
informarea mai largă, a specialiştilor din ţara noastră, despre problemele ecologice şi 
mişcările „verzilor" europeni, au apărut şi la noi preocupări privind protecţia mediului 
înconjurător şi chiar un rudiment de legislaţie. Din păcate, majoritatea acestor preocupări au 
fost marcate de diabolica gândire orwelliană: pe de o parte se încerca, cu timiditate, tragerea 
unui semnal de alarmă, iar pe de altă parte se punea surdină acestui semnal, arătându-se că 
numai regimul „socialist" este în măsură să rezolve eficient gravele probleme ale degradării 
mediului. în aceste condiţii, la sfârşitul anului 1989, atmosfera, apele, solul, flora şi fauna, 
rezervaţiile şi monumentele naturale, oraşele şi statele şi, în special, sănătatea locuitorilor erau 
grav afectate de multipli factori poluanţi, ceea ce situa România pe unul din ultimele locuri 
din Europa în clasamentul situaţiei ecologice. 

Persecuţiile religioase 

Vom distinge două tipuri de persecuţii religioase: 1. represiunea brutală (lichidarea 
fizică sau aruncarea în temniţă a preoţilor şi credincioşilor, interzicerea unor culte, închiderea 

sau dărâmarea lăcaşurilor de cult) şi 2. persecuţiile indirecte (propaganda ateistă, presiuni 
asupra clerului, infiltrarea în rândurile membrilor cultelor a unor agenţi ai Securităţii). 

Primele represiuni brutale s-au îndreptat împotriva greco-catolicilor, romano- 
catolicilor, adventiştilor şi sioniştilor. Se cunoaşte faptul că, din ordinul Moscovei, statul 
comunist a integrat forţat, în anul 1948, Biserica Greco-Catolică în cadrul Bisericii Ortodoxe, 
în această împrejurare, sute de preoţi şi credincioşi greco-catolici şi romano-catolici au fost 
aruncaţi în închisori. 

Deşi mulţi preoţi ortodocşi au fost şi ei închişi după 1948, Biserica Ortodoxă, ca 
instituţie a fost cruţată, în special în timpul vieţii patriarhului Justinian, care avea relaţii 
speciale cu Gheorghe-Dej (cu toate acestea, numeroase mănăstiri au fost desfiinţate iar 
călugării - alungaţi). După moartea patriarhului Justinian, politica de menajare a Bisericii 
Ortodoxe se transformă într-una de infiltrare. Biserica a început să facă concesie după 
concesie în anii dictaturii lui Ceauşescu; acum au fost dărâmate zeci de biserici, erau bătuţi 
noaptea preoţi cu har (cazul părintelui Galeriu), iar făptaşii rămâneau neprinşi. Pactul cu 
diavolul pe care 1-a făcut conducerea Bisericii Ortodoxe, căci evident despre asta era vorba, se 
justifică astăzi, de către unii, ca singurul mijloc de a salva ceea ce mai era de salvat; într- 
adevăr, bisericile au fost pline de credincioşi în cei 45 de ani de comunism. 

Nomeclatura şi Securitatea 

Nomenclatura, alcătuită din potentaţii şi privilegiaţii sistemului comunist, s-a format la 
scurt timp după instalarea prin fraudă şi violenţă a noului regim. în interiorul „noii clase" 
putem distinge trei straturi: 1. marea nomenclatură; 2. nomenclatura locală; 3. alte categorii 
privilegiate. 

Marea nomenclatură era alcătuită din aparatul central de partid şi de stat, conducerea 
securităţii, armatei, justiţiei, precum şi a altor organizaţii centrale. Numărul membrilor acestor 
veritabile noi protipendade era, la sfârşitul deceniului şapte, de ordinul sutelor, dar în 
deceniile opt şi nouă a crescut considerabil. Nomenclatura locală reproducea, la nivel de 
judeţ, structura marii nomenclaturi centrale, redusă la scara respectivă. în acest al doilea strat 
intrau mii de privilegiaţi. Al treilea strat, foarte heteroclit, se desprindea din cele mai diferite 
categorii ca: ofiţeri superiori de securitate şi miliţie, conducători de mari întreprinderi, diverşi 
activişti de partid şi sindicat, lucrători din comerţ, profesori universitari, medici, scriitori, 
actori, ziarişti, preşedinţi de IAS sau CAP etc. Din categoria micilor nomenclaturişti, din cel 
de-al treilea strat, făceau parte zeci de mii de oameni. 

Principala caracteristică a nomenclaturii de toate gradele o constituia posedarea unor 
veritabile privilegii de clasă, nelegate de vreun merit, ci doar de apartenenţa la noua clasă. 

în afara traiului în lux sau, cel puţin în îndestulare confortabilă, membrii celor trei 
nomenclaturi erau caracterizaţi, de regulă, de o totală indiferenţă faţă de sărăcia imensei 
majorităţi a populaţiei, de lăcomia specifică proaspătului îmbogăţit, precum şi de o invidie 
devorantă faţă de „colegii" care aveau o poziţie şi mai avantajoasă. 

Securitatea a reprezentat „braţul înarmat al partidului", menirea ei fiind aceea de a 
impune, prin teroare şi diversiune, dictatura comunistă. Puterea Securităţii era practic fără 
limite, chiar şi activiştii de partid şi de stat de rang temându-se de această organizaţie 
diabolică. Având în vedere scopurile sale, este o aberaţie să se aprecieze că au existat 
„securişti buni" alături de cei răi. Diferenţe existau, incontestabil, între ei: cei mai de la vârful 
organizaţiei trasau strategiile de urmat, cei din eşaloanele medii organizau practic acţiunile 
ajutaţi de „tehnicieni" („specialişti" în ascultarea convorbirilor, controlul corespondenţei, 
cenzura de toate felurile, recrutarea informatorilor etc). Executanţii de rang inferior arestau, 
spionau, torturau, ucideau. 

Cifrele avansate de oficialităţi, după Revoluţie, vorbeau despre vreo 10 000-15 000 de 
oameni care au format vechea Securitate. în realitate lucrau pentru Securitate, sute de mii 

salarizaţi şi alte sute de mii „voluntari". Care era costul acestui diabolic mecanism, nu cred 
că se va afla vreodată. Aproximativ 10% din venitul naţional se cheltuia pentru complexul 
securist. 

In loc de concluzii 

Printre faptele cu caracter de genocid împotriva naţiunii noastre se mai pot aminti: 

• Deportările şi teroarea din Basarabia şi Bucovina; 

• Distrugerea valorilor morale şi introducerea dublei gândiri de tip orwellian; 

• Tratarea cu duşmănie şi ameninţare (uneori a vieţii) a românilor din Diaspora, de 
parcă n-ar fi fost fraţi de-ai noştri. 

Câteva cuvinte despre responsabilitate şi vinovăţie pentru tot ce s-a petrecut în cei 45 
de ani de comunism în România. Ele sunt, în primul rând, ale sistemului comunist care a 
însângerat şi oprimat multe milioane de oameni, peste tot în lume unde a avut puterea. Dar ele 
mai sunt şi individuale, ale căpeteniilor comunisto-securiste care au elaborat şi pus în practică 
ordinele oprimatoare. 

Toate acestea trebuie cunoscute, asumate şi condamnate. Pentru Istorie, pentru un 
prezent şi un viitor mai curat. Aşa cum bolnavii trebuie să-şi cunoască boala şi să şi-o trateze. 
Eventual, chirurgical. 

Securitatea - instrument al Partidului 

Comunismul românesc ca regim de ocupaţie 

Arsenalul de încălcări ale drepturilor omului de care instrumentele represive ale 
regimului comunist s-au folosit ca „tăiş al săbiei" în lupta dusă pentru impunerea marxism- 
leninismului, fie el de nuanţă stalinistă, apoi „dejistă" şi la final „ceauşistă" nu a fost 
întâmplător. Baza ideologică a acţiunilor violente îndreptate împotriva inamicilor regimului 
comunist fusese fundamentată în mai multe scrieri de către V.I. Lenin, ideolog care nu a fost 
amendat vreodată de un activist de partid sau securist din România: „Caracteristica necesară, 
condiţia sine qua non a dictaturii proletariatului o constituie reprimarea prin violenţă a 
exploatatorilor ca clasă şi, în consecinţă, violarea democraţiei pure, adică a egalităţii şi a 
libertăţii faţă de această clasă". în esenţa ei, dictatura proletariatului presupunea „o luptă 
crâncenă, sângeroasă şi nesângeroasă, violentă şi paşnică, militară şi economică, pedagogică 
şi administrativă, împotriva forţelor şi tradiţiilor vechii societăţi" 1 . 

Alternanţa între brutalitate şi mijloacele mai paşnice a fost aplicată şi în România, pe 
parcursul întregului regim comunist. Relevantă în sensul utilizării brutalităţii pentru 
impunerea ocupaţiei politico-militare sub acoperământul propagandistic larg al marxismului 
ni se pare o definiţie a lui A.I. Vîşinski, tocmai partizanul impunerii guvernului Groza la 6 
martie 1945. Acesta afirmase, într-un text public, dezvoltând tezele leniniste, că „dictatura 
proletariatului exceptează inevitabil pe exploatatori de la beneficiul libertăţii" şi, ca urmare, 
orice mijloace de eliminare a acestora sunt permise şi organizate chiar de către stat: „statul 
înseamnă oameni înarmaţi şi apendice materiale, adică instituţii, organisme, organe, 
mecanism care acţionează după toate regulile tacticei şi strategiei de stat". Chiar dacă uneori, 
în anumite perioade istorice, datorită împrejurărilor interne şi externe represiunea cunoaşte o 
oarecare diminuare, spune Vâşinski, „latura de constrângere a dictaturii proletariatului nu 
poate fi pusă la o parte nici în perioada relativ paşnică de construcţie socialistă. Organele de 
constrângere, armata şi celelalte instituţii sunt tot atât de necesare acum, în momentul 
construcţiei, ca şi în epoca războiului civil. Fără aceste organe nu se poate asigura activitatea 
constructivă a dictaturii" 2 . Acelaşi regim politico-militar, aceeaşi construcţie instituţională 
fusese hărăzită şi României, ca ţară ocupată de Armata Roşie „Eliberatoare". 

Imediat după război, România se afla într-un stadiu de dezvoltare economică mult 
superior celui din URSS, iar prelevările unei părţi substanţiale a producţiei industriale şi 
agricole la preţurile dictate de Moscova, alături de întregul sistem de plată a despăgubirilor de 
război, au contribuit la distrugerea stabilităţii economice. Pauperizarea populaţiei, aflată sub 
ocupaţia Armatei Roşii, nu a fost doar un rezultat al ocupaţiei sau al greşelilor guvernului 
comunist în gestionarea economiei, ci şi un proces căruia i se pot atribui, în opinia noastră, 
chiar raţiuni politice. Pe un fond de criză social-economică acută, provocată şi întreţinută de 
decizii de guvernare şi administraţie care puneau interesul ocupantului sovietic mai presus de 
interesul naţional, confruntarea politică se polarizase puternic. Totuşi, dificultatea dobândirii 
mijloacelor de subzistenţă pentru majoritatea populaţiei a fost de natură să reducă şansele 
coalizării unei structuri de rezistenţă eficientă la nivel naţional faţă de ascensiunea către 
putere a comuniştilor, susţinuţi direct de către sovietici. Singura formă de manifestare a 
acestei opoziţii a rămas să se manifeste, din păcate fără eficienţă, în plan politic. Şi aici, 
transformările care au intervenit brutal în viaţa românilor odată cu instalarea guvernului 
Groza au pregătit terenul pentru câştigarea puterii, prin falsificarea alegerilor parlamentare; 
aceasta nu a putut fi sancţionată de instituţiile abilitate ale statului (armată, poliţie, justiţie), 
deja controlate şi epurate de comunişti. 



1 V.I. Lenin, Stângismul, boala copilăriei comunismului, ediţia a Ii-a, Bucureşti, Editura PCR, 1948, p. 31. 

2 A.I. Vîşinski, Lenin, marele organizator al statului sovietic, Bucureşti, Editura PCR, 1945, p. 24. 

în România, sovietizarea s-a produs prin teroare şi presiuni şi a fost cauţionată în 
noiembrie 1946 de o fraudă electorală, pentru a masca sub aparenţa legitimităţii un regim care 
are toate atribuţiile unei ocupaţii străine: prezenţa trupelor Armatei Roşii pe teritoriul ţării, un 
guvern marionetă care răspundea oricărei solicitări a Moscovei, chiar în dauna interesului 
naţional, restrângerea drepturilor şi a libertăţilor cetăţeneşti, până la sancţionarea afirmării 
identităţii naţionale şi arestarea opozanţilor politici. Astfel, s-a realizat „impunerea sistemului 
social" al URSS, pe care Stalin îl definea în aprilie 1945 ca un regim politic dictat de 
realitatea militară a ocupaţiei. Esenţa doctrinei staliniste a sovietizării a fost enunţată de 
liderul de la Kremlin la întâlnirea sa cu Tito din aprilie 1945: „în războiul acesta nu este la fel 
ca în cel trecut, ci cel care ocupă un teritoriu îşi impune şi sistemul său social. Fiecare îşi 
impune sistemul său acolo unde ajunge armata sa. Altfel nici nu poate fi!" 3 . 

în toate ţările din estul şi centrul Europei intrate în orbita Moscovei, partidele 
comuniste au acţionat în preluarea puterii ca adevărate „brigăzi de şoc" ale „mişcării 
revoluţionare", după expresia lui Stalin, care au luat „măsuri reale pentru lichidarea asupririi 
capitaliste şi moşiereşti", pentru a uşura „situaţia popoarelor care lâncezesc sub jugul 
capitalismului". în perspectiva impunerii mondiale a comunismului, noile regimuri instalate 
în ţările ocupate la finele războiului de armata sovietică joacă un rol extrem de important, 
socotea Stalin: „a fost greu atâta timp cât brigada de şoc a fost una singură. Dar asta a fost 
odată. Acum lucrurile stau altfel. Acum au apărut noi brigăzi de şoc - ţările de democraţie 
populară" 4 . 

Comuniştii din România au aplicat întocmai dogma leninistă şi interpretările ei 
ulterioare din anii stalinismului, hruşciovismului sau brejnevismului. Au existat, e drept, 
divergenţe - şi nu întodeauna neglijabile - dar care nu au pus niciodată la îndoială situaţia 
României ca ţară parte a blocului politico- militar bazat pe doctrina marxist-leninistă. Fie el cu 
afinităţi staliniste sau maoiste (în ultimii ani ai lui Dej), fie de inspiraţie hrusciovistă (în primii 
ani ai lui Ceauşescu), castristă, nord-coreeană, îndreptat spre colaborarea cu socialismul arab, 
sau spre cea cu regimurile de sorginte socialistă care au luat forma celor mai crude dictaturi 
(regimul lui Pol Pot sau cele din ţările africane, cu care Ceauşescu menţinea strânse relaţii), 
comunismul românesc s-a revendicat, indiferent de timp, din acelaşi substrat ideologic, 
comun tuturor acestor regimuri şi totodată străin propriilor popoare. 

Comunismul românesc a promovat acelaşi tip de construcţie instituţională, bazat pe 
represiune şi recunoscând primatul ideologiei asupra binelui propriului popor. Fie că aparatul 
a avut ochii îndreptaţi spre Moscova, fie că a preamărit rolul lui Ceauşescu, pentru a-1 impune 
drept cult unui întreg popor, prea puţin din ceea ce a aparţinut şi a caracterizat regimul politic 
comunist în România poate fi socotit ca a fi avut un conţinut menit binelui naţional. Gestul lui 
Ceauşescu de a nu permite armatei sovietice să tranziteze România în zilele fierbinţi ale 
„primăverii de la Praga" nu poate fi pus pe picior de egalitate cu cel al liderilor comunişti din 
Cehoslovacia, care au generat această criză identitar-naţională a comunismului. Acest mic 
semn de autonomie faţă de Moscova a avut un atât de larg ecou popular în România, încât 
chiar amploarea ecoului arată gradul mare de subordonare a ţării unui sistem ideologic, 
politic, militar şi economic perceput chiar şi în atmosfera ceva mai liberală a anului 1968 ca 
fiind unul de ocupaţie, de care românii sperau să scape. Gestul dătător de speranţe al lui 
Ceauşescu a rămas un simplu gest. în locul aşteptatei liberalizări, a dus la re-ştirbirea 
atributelor României ca stat suveran. Ţara a ajuns curând dominată la modul absolut de un 
dictator care şi-a impus cultul personalităţii, în numele unei ideologii de sorginte străină, 
exercitându-şi puterea prin intermediul aparatului de partid şi al Securităţii şi conferindu-i, 

3 Milovan Djilas, întâlniri cu Stalin, Craiova, Editura Europa, f.a., pp. 74-75. 

4 LV. Stalin, Cuvântare rostită la Congresul al XlX-lea al PCUS, Bucureşti, Editura pentru Literatură Politică, 
1952, pp. 4-5. 

tocmai pentru a-i masca natura antinaţională, trăsăturile unui naţionalism de operetă. în fond, 
România anilor 1980 nu era esenţial diferită de România anilor 1950, când consilierii sovietici 
comandau peste tot şi ţara era plină de Sovromuri. Avuţia naţională a României se risipea în 
aceeaşi mare măsură, dar de astă dată nu în folosul Moscovei, ci al proiectelor megalomane 
ale dictatorului şi ale celor care i le susţineau, pe baze ideologice nediferenţiate fundamental 
de cele anterioare. Politica internă a regimului comunist de pe parcursul ultimelor sale două 
decade a prejudiciat grav şi cu consecinţe istorice persistente interesul general al ţării, în 
numele unei utopii devenite deja de familie, care anula, în fondul şi forma ei, specificitatea 
naţională. 

Faptul că regimul comunist era unul de ocupaţie a fost exprimat cu sinceritate chiar de 
unii lideri ai partidului, la începuturile instaurării sale. într-o lecţie ţinută în ziua de 17 
octombrie 1949 la Universitatea serală de marxism- leninism, Teohari Georgescu afirma: 
„specificul condiţiunilor în care s-au născut ţările de democraţie populară constă în aceea că 
armata puternicului stat sovietic a zdrobit principala forţă de şoc a imperialismului mondial, a 
împiedicat burghezia din aceste ţări să dezlănţuie un război civil şi a dat în felul acesta 
proletariatului, în frunte cu partidele comuniste, posibilitatea să smulgă din mâinile burgheziei 
puterea politică, s-o lipsească de principala ei forţă economică şi să treacă la construirea 
socialismului". Prezenţa trupelor sovietice pe teritoriul ţărilor din estul şi centrul Europei a 
facilitat „clasei muncitoare" din aceste ţări, condusă de partidele comuniste, „să folosească 
dezorientarea şi demoralizarea moşierimii şi a burgheziei, să folosească dezorganizarea 
aparatului de stat fascist şi, ridicând masele poporului muncitor la luptă, să smulgă din 
mâinile claselor exploatatoare poziţii hotărâtoare în stat. Aşa s-au petrecut lucrurile şi în ţara 
noastră, în urma eliberării ei de către Armata Sovietică la 23 august 1944. Verigi importante 
ale aparatului de stat central şi mai cu seamă ale celui local au fost rând pe rând smulse 
claselor exploatatoare în lupta aprigă de clasă. Deţinând poziţii destul de importante în 
aparatul de stat după 23 august, burghezia şi moşierimea din ţara noastră erau paralizate totuşi 
în acţiunea lor, înainte de toate, prin prezenţa în ţara noastră a armatelor socialiste ale Uniunii 
Sovietice" 5 . La rândul său, Gheorghiu-Dej a apreciat în dese împrejurări rolul esenţial jucat de 
armata sovietică de ocupaţie în impunerea regimului comunist din România: în condiţiile în 
care aceasta „stătea de strajă împotriva intervenţioniştilor americano-englezi, proletariatul din 
ţările eliberate a smuls puterea din mâinile capitaliştilor şi moşierilor. Fără ajutorul URSS, 
fără experienţa ei ar fi fost imposiblă contruirea socialismului în ţările de democraţie 
populară" 6 . Aşa au şi stat lucrurile, cu toate că, ulterior, aceste pasaje au fost scoase din cărţile 
şi manualele de istorie în anii naţional-comunismului, tocmai pentru a masca natura regimului 
politic din România: aceea de ocupaţie sovieto-comunistă. 

Pe de altă parte, pe lângă elementul ideologic comun şi toate diferenţele specifice ale 
evoluţiei istorice, ceea ce face ca regimurile politice din statele fostului bloc comunist să 
poată fi considerate drept unele de ocupaţie este larga expertiză străină de care s-au bucurat 
întodeauna în instalarea şi consolidarea lor. Securitatea, principalul instrument represiv al 
acestui regim de ocupaţie, nu a făcut excepţie de la această regulă. Fără să mai insistăm, vom 
spune doar că acest fapt a fost recunoscut oficial, dar nu a fost făcut public. într-o Notă de la 
Comitetul Central, nedatată, redactată probabil cu prilejul anchetelor care s-au făcut în 1967- 
1968 la Securitate se arăta: „după venirea consilierilor sovietici, la propunerea acestora au fost 
introduse unele măsuri organizatorice, metode de muncă, denumiri de funcţii şi termeni de 



Teohari Georgescu, Democraţia populară -formă a dictaturii proletariatului. Sfaturile populare, baza politică 
a regimului de democraţie populară, lecţie ţinută în ziua de 17 octombrie 1949 la Universitatea serală de 
marxism-leninism, broşură de uz intern, Bucureşti, Editura Fed, 1949, pp. 7-9. 

' Gh. Gheorghiu-Dej, Alianţa frăţească cu URSS - chezăşia dezvoltării spre socialism a ţărilor de democraţie 
populară, în „Pentru pace trainică, pentru democraţie populară", nr. 44 (156), 2 noiembrie 1951. 

specialitate după modelul organelor de Securitate sovietice" 7 . Este un element care 
demonstrează faptul că, în fond, Securitatea a acţionat ca un instrument al ştirbirii 
suveranităţii naţionale a României, prin supunerea sa unei comande străine. Chiar dacă 
aceasta, ulterior anului 1958, a luat forma unei „colaborări frăţeşti" cu serviciile de informaţii 
sovietice. 

Securitatea - instrument al terorismului de stat 

Securitatea a fost parte a unui sistem politic a cărui regulă de recunoaştere „permite 
şi/sau impune o aplicare nelegitimă, imprevizibilă şi difuză, chiar şi în ceea ce priveşte 
oameni evident nevinovaţi, a unor mijloace coercitive interzise de ordinea legală proclamată". 
O instituţie caracteristică unui sistem care „obstrucţionează sau anulează activitatea juridică şi 
transformă guvernul într-un agent activ în lupta pentru putere". Aceasta este definiţia 
terorismului de stat, dată de politologul argentinian Ernesto Garzon Valdes, în urma analizării 
practicilor totalitare sud-americane. Până acum, similitudinile între comunismul românesc şi 
dictaturile militare sud-americane au fost sesizate mai degrabă difuz, mai ales în cercurile de 
discuţii ale intelectualilor români la finele anilor 1980, fără să facă însă obiectul unei analize 
istorice sau politologice. Fără a intra într-o analiză de detaliu, prezentăm câteva dintre 
elementele sesizate de Garzon în funcţionarea modelului sud-american al terorismului de stat, 
perfect aplicabile în spaţiul politic al comunismului românesc. Prima caracteristică a 
elementelor sale funcţionale presupune „o anumită organizare ideologică, bazată pe o dogmă, 
o idee proclamată ca absolută, neîndoielnică şi care serveşte pentru a scuza sau a justifica 
distrugerea oponenţilor ei". în cazul românesc, „dictatura proletariatului" şi mai apoi „făurirea 
societăţii socialiste multilateral dezvoltate" au fost mobilul ideologic care a secretat o 
adevărată „doctrină de securitate" a regimului faţă de duşmanii săi interni sau externi. Partidul 
a proclamat, prin liderii săi, „linia", iar Securitatea, ca instrument represiv, a impus-o şi a 
apărat-o, prin chiar încălcarea drepturilor şi libertăţilor înscrise în Constituţiile comuniste, 
care încetau să funcţioneze atunci când o acţiune sau atitudine era considerată drept potrivnică 
ordinii de stat. Al doilea element caracteristic terorismului de stat, în viziunea lui Garzon, îl 
constituie „un organism coerent de propagandă care justifică sau argumentează în favoarea 
mijloacelor aplicate şi contraatacă şi stigmatizează poziţiile contrare", iar cel de-al treilea 
presupune o riguroasă „disciplină internă" a membrilor organismului instituţional a cărui 
funcţie este aplicarea mijloacelor coercitive 8 . 

Aceste laturi se regăsesc şi în cazul comunismului românesc, care a dezvoltat un 
amplu aparat de propagandă cu scopul de a justifica orice abuz împotriva libertăţii, ca fiind 
săvârşit în numele binelui comun cu care se identifica regimul, autoproclamat apărător al 
intereselor „oamenilor muncii", opus „exploatatorilor". Riguroasa disciplină internă din 
aparatul militarizat al poliţiei politice comuniste oferă şi ea o similitudine tulburătoare cu 
modelul terorismului de stat de tip sud-american. Sunt şi alte trăsături comune. Astfel, 
afirmarea existenţei unui „război vertical" cu un inamic care s-a infiltrat la fiecare nivel al 
societăţii, acţionând ca agent al unei „conspiraţii internaţionale" a cărei ţintă este anularea 
valorilor proclamate drept absolute de către cei care deţin puterea, delimitarea imprecisă a 
acţiunilor pedepsite şi eliminarea procedurilor juridice pentru determinarea a ceea ce 
constituie un act criminal, impunerea nelegitimă a mijloacelor coercitive sancţionate chiar de 
ordinea legală proclamată (torturi, crime etc), ca şi larga utilizare a mijloacelor violente 
pentru privarea cetăţenilor de libertate şi proprietate, a represiunii ca politică de stat, de multe 
ori aplicată aleatoriu - sunt tot atâtea moduri de exercitare a puterii în regimul comunist care 
îl apropie până la confundare de trăsăturile terorismului de stat sud-american descrise de 
Garzon. 



7 ASRI, fond Documentar, dosar nr. 9895, f. 6. 

8 Ernesto Garzon Valdes, El terrorismo de estado, în „Revista de estudio politicos", nr. 65, 1989. 

Spre deosebire de modelul sud-american analizat, o caracteristică specifică pe 
parcursul întregului regim comunist din România a fost promovarea unui tip special de 
violenţă de stat, mai apropiată de cea aplicată de regimurile de ocupaţie. Violenţa este 
caracterizată public drept a fi întodeauna „fără cruţare" împotriva celor mai diverse categorii 
de oponenţi ai regimului, întodeauna în numele binelui comun - numit fie dictatură a 
proletariatului, fie făurire a societăţii socialiste mutilateral dezvoltate. Teohari Georgescu, 
fostul ministru de Interne din anii 1948-1952 afirma în discursul citat mai sus, parafrazându-1 
pe Stalin, că „dictatura proletariatului trebuie să exercite violenţa nelimitată împotriva 
burgheziei, pentru a zdrobi împotrivirea ei", prin „folosirea puterii de stat a proletariatului 
pentru organizarea socialismului, pentru desfiinţarea claselor. în ţara noastră şi în celelalte ţări 
de democraţie populară care îndeplinesc funcţiile dictaturii proletariatului, zdrobirea 
împotrivirii exploatatorilor şi izolarea lor de masele largi constituie conţinutul principal al 
luptei de clasă. Urmând exemplul dictaturii proletariatului de tip superior din Uniunea 
Sovietică, statele de democraţie populară au purces la reprimarea prin violenţă a moşierimii şi 
burgheziei, desfiinţând partidele reacţionare, îndreptând întregul ascuţiş al justiţiei populare 
împotriva uneltirilor contrarevoluţionare ale claselor exploatatoare şi ale oficinelor 
imperialiste de spionaj şi diversiune". 

Organizarea primelor mari procese-spectacol staliniste, care îşi găsesc ulterior 
corespondent în prigoana publică îndreptată împotriva intelectualilor în anii 1980 sub 
pretextul participării la activitatea unei inventate secte a „mişcării transcendentale", nu a avut 
numai menirea să pedepsească, ci şi să intimideze. Aceste măsuri fac parte din acelaşi 
scenariu, regăsibil sub aspecte diferite în toate statele din estul şi centrul Europei, ca şi în 
modelul terorismului de stat aplicat în societate „pe verticală", pentru anihilarea inamicilor şi 
controlarea totală a societăţii. Şi în România, în momentul în care opoziţia anticomunistă 
internă fusese practic decimată în urma acţiunilor brutale ale Securităţii, acţiunile represive au 
vizat practic, prin măsuri de control, fiecare cetăţean. Fără ca acestea să-şi piardă fondul, şi-au 
schimbat doar forma. 

Asemănările cu modelul analizat de Garzon se opresc însă aici. Spre deosebire de 
crimele comise de regimurile militare sud-americane, care sunt investigate fără ca autorii lor 
să poată beneficia de imunitatea prescrierii faptelor, în România iniţiativa oficială a 
instrumentării unui aşa-zis „proces al comunismului" a eşuat în derizoriu, majoritatea 
anchetelor demarate la finele anului 1991 cu privire la crimele fostei Securităţi au fost stopate, 
cu rare excepţii, înainte de a se finaliza prin trimiterea în judecată a făptuitorilor, iar procurorii 
care s-au ocupat de asemenea cazuri au fost îndepărtaţi din sistem sau marginalizaţi. 
Petiţionarilor care au reclamat dispariţia unor apropiaţi în universul concentraţionar din 
România comunistă li s-a răspuns, în genere, că „nu există date" în legătură cu respectivele 
persoane dispărute, fără ca organele statului să treacă la anchetarea serioasă a împrejurărilor 
acestor dispariţii. Majoritatea dispariţiilor au în spate executarea sumară a celor dispăruţi, deşi 
împotriva lor justiţia nu se pronunţase prin condamnări la moarte. Execuţiile au fost 
premeditate, săvârşite cu sânge rece şi în cunoştinţa încălcării normelor legale. 



Brutalitatea şi încălcările drepturilor omului ca politică de stat 

Impus prin mijloace brutale specifice unui regim de ocupaţie, comunismul românesc 
s-a consolidat şi s-a perpetuat pe o bază represivă. Analiza mecanismelor de administrare a 
actului de poliţie politică în regimul totalitar comunist din România arată că brutalitatea a fost 
ridicată la rang de politică de stat, în numele „luptei de clasă" şi a provocat un reflex de lungă 
durată, o „banalizare" a răului, întreţinută cu ajutorul aparatului poliţiei politice. Majoritatea 
populaţiei, terorizată de omniprezenţa şi violenţele acestui aparat a re-deprins modul de viaţă 
sub un regim de ocupaţie, din nefericire îndelung exersat istoric de români. Spre deosebire 

însă de trecut, rigorile impuse de ocupaţia sovieto-comunistă în România, ca şi şi în celelalte 
state intrate sub „cortina de fier", au fost mult mai mari, iar teroarea mult mai „eficient" 
administrată. Rolul impunerii acestor rigori a fost preluat, în cazul specific al comunismului 
românesc, de către Securitate, ca principal instrument al terorismului de stat. în mod 
paradoxal - şi nu întâmplător - securitatea, un termen care defineşte de regulă starea de 
confort şi de absenţă a tulburărilor provocate de imixtiuni în viaţa privată a cetăţeanului, a fost 
ales să numească o instituţie care a practicat tocmai restrângerea până la anulare a drepturilor 
omului, pentru a impune rigorile partidului-stat, în numele dictaturii proletariatului şi al 
făuririi socialismului. 

Asemănarea comunismului românesc cu modelul terorismului de stat descris de 
Garzon este izbitoare: războiul necruţător dezlănţuit de autorităţi împotriva propriului popor, 
cu sprijnul material şi logistic al sovieticilor, rolul esenţial jucat în această permanentă „luptă 
de clasă" de către Securitate, ca instrument principal al reprimării oricărei împotriviri, dau 
substanţă acestei asemănări. Li se adaugă ignoranţa, servilismul şi lipsa de scrupule utilizate 
drept criterii pentru selectarea şi recrutarea celor care au administrat actul de poliţie politică. 
Şi, nu în ultimă instanţă, scopul final urmărit - transformarea României într-o ţară supusă 
intereselor Moscovei şi a românilor într-o naţiune pusă la cheremul Conducătorului Suprem şi 
a unei subţiri pături de activişti de partid. 

O imagine asupra rezultatelor aplicării politicii represive a statului a oferit în 1985 
într-un celebru eseu disidentul est-german Jens Reich, reputat profesor de bio-matematică, în 
care autorul vorbea de o „pierdere a conştientei în umbra STASI", poliţia politică din 
Republica Democrată Germană. Textul, intitulat Siguranţă şi laşitate: gândacul în sticla de 
lampă, pune puterea regimului în seama controlului exercitat de Securitate asupra 
mecanismelor fricii, pentru că „alături de frică se strecoară şi laşitatea în faţa autorităţii, 
constrângerea de a te purta bine, a fi pe linie şi totodată acea abilă retragere în cochilie a 
melcului: un amestec între supunere şi reflexul de a te preface mort". 

Reich observa, pe bună dreptate, că această tendinţă de a fi pe placul celor ce 
poruncesc „este moştenirea mea exersată în copilărie", transformată însă de rigorile statului 
totalitar în comportament social. Ca urmare, reflexul general uman, „cuplat cu frica mea de 
Securitate mă face sclav, face din mine un cetăţean model al RDG, mort de frică în gaura lui 
de şoarece. Ceea ce descriu nu este doar nevroza mea privată. Iluziile şi reprezentările despre 
frică, în toate gradele de intensitate, aparţin tuturor şi impregnează manifestarea noastră 
socială. Fiecare se programează în aşa fel, încât să alunece cât mai lin din viaţa socială în 
cochilia vieţii private. Pentru asta, cele mai eficiente servicii le face Securitatea, prin simpla ei 
existenţă, nu prin acţiuni. Ea declanşează un mecanism fin de autocenzură, subordonat 
conştientului, care acţionează ca un sistem de reflexe şi anihilează din faşă toate ieşirile, 
împiedicând apariţia unor conflicte cu sistemul. Observăm aceste mişcări de evitare în special 
la ceilalţi, însă foarte rar la noi înşine" 9 . Reich descrie sincer dilemele morale ale individului 
în relaţia cu sistemul comunist în perioada anilor '80, când regimul era deja tacit acceptat de 
majoritatea populaţiei, raportul cu instituţiile statului nu mai era unul antagonic, iar 
împotrivirea faţă de dictatură devenise mai degrabă accidentală. Răul impregnase universul 
cotidian, se banalizase. Rarele acte de disidenţă erau departe de a pune la îndoială 
legitimitatea regimului; ele urmăreau îndeobşte o utopică reformare „din interior" a acestuia. 

Până a se ajunge aici, primele două decenii următoare momentului instaurării în forţă a 
comunismului au fost marcate, în scopul consolidării sale, de reprimări brutale ale oricărei 
împotriviri, care au avut un dublu scop: pe de o parte, să anihileze orice încercare de a 
contesta regimul nu doar în substanţa legitimităţii sale, ci fie şi prin refuzul acceptării 
normelor pe care le impunea existenţei cotidiene şi, pe de altă parte, să obţină, prin mijloace 



Jens Reich, Sicherheit und Feigheit - der Kăfer im Brennglas, în voi. Staatspartei und Staatssicherheit, sub 
coordonarea lui Siegfried Suckut şi Walter Siiss, Ch. Links Verlag, Berlin, 1997, pp. 25-38. 

represive sau propagandistice, administrate după caz, adeziunea formală a majorităţii 
populaţiei faţă de autorităţile comuniste şi politica partidului-stat. 

Aparatul poliţiei politice a avut, tocmai de aceea, un rol esenţial în acţiunea de 
consolidare a comunismului, prin mijloace ale terorismului de stat. Principala sa atribuţie a 
constat în inocularea şi administrarea sentimentului de frică, o componentă fundamentală în 
administrarea actului de poliţie politică. Practic, acesta a fost rolul Securităţii în regimul 
comunist din România, iar evoluţia aparatului său a fost circumscrisă acestui scop, în funcţie 
de specificitatea contextului intern şi internaţional în care acţiona. 

Frica este un sentiment „înţepenit" în subconştient. Ceea ce defineşte activitatea 
aparatului represiv comunist cu precădere şi acuitate în anii stalinismului, dar şi în deceniile 
următoare este rigoarea aproape ştiinţifică cu care a acţionat asupra mecanismelor sale de 
declanşare, pentru a o folosi în scopul propus (apărarea regimului în faţa oricărei forme de 
disidenţă). în fond, Securitatea, ca şi CEKA, modelul său originar, sau formele de organizare 
ale poliţiei politice care i-au succedat primului serviciu secret sovietic în sistemul totalitar 
comunist, au pus în practică doctrina leninistă, în accepţia căreia dictatura proletariatului 
însemna „puterea neîngrădită de nici un fel de lege sau regulamente şi bazată direct pe 
folosirea forţei", în care poporul revoluţionar „îşi creează propriul tribunal şi instituie forţa, 
creează o nouă lege revoluţionară", care trebuie să legalizeze teroarea „în termeni clari, fără 
echivoc", după cum nota Lenin într-o aserţiune care descrie funcţiile şi caracteristicile 
terorismului de stat 10 . 

Mijloacele de teroare utilizate de stat au urmărit menţinerea fricii în stare difuză. 
Manipularea ei în această stare, posibilă ca o consecinţă a mijoacelor brutale cu care regimul 
comunist din România şi-a tratat adversarii s-a dovedit atât de eficientă, încât a creat percepţia 
unei puteri malefice de-a dreptul supranaturale a Securităţii. Frica, mai întâi cultivată şi apoi 
întreţinută de poliţia politică în beneficiul puterii comuniste, a avut aceleaşi rezultate obţinute 
cu două secole înainte de absolutismul monarhic şi, la mijlocul secolului XX, de către nazism. 
De pildă, Franţa „Regelui Soare" instituţionalizase în paralel cu teroarea făţişă inspirată de 
prezenţa Bastiliei o supraveghere permanentă, exhaustivă şi omniprezentă, capabilă de a face 
vizibil totul, cu condiţia ca ea însăşi să rămână invizibilă , definiţie cu totul valabilă şi pentru 
sistemul de lucru al Gestapo-ului în anii 1940 şi al poliţiilor politice din statele comuniste de 
mai târziu. 

După acest principiu, deşi raportată la numărul populaţiei, suma celor care în anii 
regimului comunist din România au cunoscut în mod direct Securitatea este departe de a 
reprezenta o majoritate, totuşi majoritatea populaţiei a manifestat o adâncă teamă faţă de 
această instituţie. Reflexul a fost îndelung exersat pe parcursul primelor două decenii ale 
regimului comunist, interval în care brutalităţile aparatului de Securitate au dus la prelungirea 
exigenţelor regimului concentraţionar dincolo de zidurile închisorilor şi ale birourilor de 
anchetă. Din cauza acestor brutalităţi, frica a ieşit din sediul Securităţii, din puşcării şi lagăre 
de muncă, a ajuns în stradă şi a intrat în casele oamenilor pentru ca, la finele celor două 
decenii de consolidare a regimului, să reuşească performanţa unei manipulări care să nu mai 
reclame represiunea în forme dure. La mijlocul anilor 1960, rezistenţa anticomunistă din 
România era practic anihilată, iar exigenţele regimului erau nu numai acceptate cu resemnare 
şi însuşite ca o parte a universului cotidian de larga majoritate a populaţiei, ci proclamate şi 
chiar asumate drept legitime şi superioare democraţiei de mult mai numeroşi cetăţeni, în 
comparaţie cu momentul instaurării comunismului. Represiunea impregnase cotidianul şi nu 
mai ieşea în evidenţă; răul se banalizase, la capătul a două decenii de administrare a fricii cu o 
rigoare ştiinţifică. 



10 Dmitri Volkogonov, Lenin. O nouă biografie, Bucureşti, Editura Orizonturi, 1994, pp. 269-270. 

11 Michel Foucault, A supraveghea şi a pedepsi. Naşterea închisorii, Bucureşti, Editura Humanitas, 1997, pp. 
300-301. 

Acţiunea poliţiei politice de gestionare a fricii, pentru a constrânge mai întâi şi în cele 
din urmă pentru a sădi convingeri, a stat la originea acestor transformări. Metoda fusese 
exersată deja cu succes de către CEKA şi succesorii săi instituţionali, încheind cu KGB-ul. Ea 
a fost copiată în amănunt de Securitate şi, ca în Rusia Sovietelor, a fost folosită nu doar ca să 
anihileze împotrivirea faţă de regim (în Rusia, realizată deja pe parcursul războiului civil, iar 
în România în anii instaurării ocupaţiei sovieto-comuniste), ci şi să asigure fidelizarea împinsă 
până la fanatism a slujitorilor sistemului, nu o dată sacrificaţi pentru a păstra integritatea 
„liniei" impusă de partidul-stat şi de voinţa Conducătorului. „Astăzi, omul nu mai vorbeşte 
liber cu cineva decât noaptea, cu capul sub pătură", nota Isaac Babei în timpul terorii staliniste 
din anii 1930, iar Ilia Ehrenburg evalua astfel consecinţele acţiunilor poliţiei politice: „nimeni 
nu mai îndrăznea să-şi împărtăşească scepticismul în legătură cu adevărul oficial. Cetăţeanul 
de rând nu mai avea putinţa să descopere în ce măsură minciunile erau acceptate. Fiecare 
devenise o insuliţă izolată" 1 . 

în URSS, ca şi în celelalte state ale blocului sovietic aplicarea măsurilor represive a 
dus la „închiderea muncitorului în uzină, a ţăranului pe ogorul său, a deţinutului într-un lagăr 
de exterminare" 13 , într-un sistem riguros organizat, controlat şi dominat prin frică. Aparatul 
poliţienesc a generat această frică mai întâi prin acţiunile sale şi apoi doar prin simpla 
existenţă sau doar prin invocarea sa. După acest model, Securitatea s-a transformat treptat 
într-un soi de demon fără chip, slujitor fidel, ferm şi la nevoie crud al regimului. Terorismul 
de stat intra astfel în deplinătatea funcţiilor sale. „Neputinţa în faţa răului înarmat este poate 
cea mai teribilă dintre umilinţele la care este supus omul", nota Adam Michnik 14 . „Braţ 
înarmat" al partidului comunist, „tăiş al săbiei" în lupta de clasă, cum se autodefinea prin 
vocea ofiţerilor ei, Securitatea a folosit mijoace brutale în primele două decenii ale regimului 
pentru a provoca frica, iar în anii 1970 şi 1980 a cultivat-o pentru a-i controla şi umili pe cei 
ce continuau să se îndoiască în tăcere de adevărurile proclamate de regim. Scopul ei a fost 
stabilit chiar prin legea prin care a luat fiinţă, fiind acela de poliţie politică a regimului, iar 
unităţile ei au lucrat, cu mijloacele specifice unui serviciu de informaţii, în realizarea acestui 
scop. 

Pe parcursul primelor două decade ale funcţionării, brutalităţile aparatului de 
Securitate prelungiseră efectele torturilor aplicate celor reţinuţi dincolo de închisori şi birouri 
de anchetă. Frica, în mod voit cultivată prin semnele percepute de către cei rămaşi acasă ale 
terorii dezlănţuite între zidurile de temniţă, s-a impregnat în lumea celor liberi. Arestările la 
ore târzii din noapte, uneori fără un motiv plauzibil chiar în ordinea vremii, aveau un efect 
devastator nu numai asupra victimelor şi a familiilor celor ce luau calea închisorii, ci şi asupra 
vecinilor şi a cunoscuţilor. După eliberarea foştilor deţinuţi politici, brutalităţile din anii 
instalării şi consolidării regimului comunist au fost conştientizate cu o şi mai mare pregnanţă, 
iar teama faţă de poliţia politică a ajuns să se transforme în reflex. Modul absolut prin care 
Securitatea domina în ultimele două decenii ale comunismului prin simpla ei prezenţă este 
rezultatul acţiunii ei brutale pe parcursul impunerii şi consolidării regimului comunist. 
Instituţia nu îşi modificase caracterul de poliţie politică, ci doar mijloacele utilizate. 

Investigarea modului de funcţionare a Securităţii şi de aplicare de către aceasta a 
măsurilor de poliţie politică apropie până la confundare regimul comunist din România cu 
modelul dictaturilor sud-americane. Brutalitatea a fost utilizată până la banalizare, luând 
forma unui regim care dispunea cine cumpără televizoare sau cerea înregistrarea maşinilor de 
scris la Miliţie. Practicarea îndelungă a unui terorism de stat îndreptat împotriva semenilor în 



Apuci Andre Glucksmann, Bucătăreasa şi Mâncătorul de oameni. Eseu despre raporturile dintre stat, marxism 
şi lagărele de concentrare, Bucureşti, Editura Humanitas, 1991, p. 137. 

13 Ibidem. 

14 Adam Michnik, Scrisori din închisoare şi alte eseuri, Iaşi, Editura Polirom, 1997, p. 13. 



174 



scopul perpetuării puterii corpului politico- militar comunist a împins în cele din urmă 
arbitrariul în cotidian. Prin ' 89, Securitatea era de mai multă vreme un rău banal. 

La fel a rămas până astăzi, când structurile ei continuă să impregneze societatea. 
Moştenitorii ei sunt clasa politică a foştilor activişti, securişti şi informatori, care au tot 
interesul să păstreze în continuare, sub acoperirea unui discurs de subestimare a răului, cât 
mai puţin ştirbite structurile şi puterea ei. Voinţa politică a fostei Securităţi şi a fostului activ 
al partidului comunist, dominantă în România ultimilor 17 ani şi tradusă în decizii 
parlamentare sau administrative, face ca moştenirea trecutului comunist (între care arhivele 
sunt doar o mică parte, în comparaţie cu puterea economică şi cea politică), să fie administrată 
tot de cei ce au susţinut vechiul regim. 

Decretul 221 despre aparatul de Securitate şi rolul acesteia în regimul „democrat 
popular" 

în hotărârea Secretariatului CC al PMR din 10 iulie 1948, se stabilea ca Direcţia 
Generală a Securităţii Poporului să se organizeze „pe baze militare, introducându-se principii 
militare", fără a se da publicităţii „schema de organizare, principiile, bugetul şi personalul", 
iar la punctul 6 se arată că Secretariatul „va da toată atenţia nevoilor de cadre a DGSP, 
trimiţând numai elemente verificate, ca în timpul cel mai scurt să se poată acoperi întreg 
efectivul, conform schemei de organizare". Teohari primea sarcina ca "în timpul cel mai scurt 
să aplice în viaţă hotărârile de mai sus, astfel ca DGSP să poată îndeplini toate sarcinile ce-i 
stau în faţă" 15 . 

Cadrele noii instituţii apărute în urma reorganizării Direcţiei Generale a Siguranţei 
Statului primeau prin Decretul 221 puteri speciale. La articolele 4-6 se arăta că „ofiţerii de 
Securitate sunt singuri competenţi a instrumenta în infracţiunile ce primejduiesc regimul 
democratic şi securitatea poporului", care se extindea „în cadrul competenţei lor materiale pe 
tot întregul ţării. Instrucţiunile interioare de serviciu vor determina repartiţia teritorială a 
activităţii obişnuite. Normele de numire, tratare şi ieşire din serviciu, precum şi drepturile şi 
îndatoririle personalului Direcţiunii Generale a Securităţii Poporului sunt cele stabilite prin 
alăturatul statut al ofiţerilor şi subofiţerilor DGSP ce face parte integrantă din prezenta lege, 
fără a se publica în Monitorul Oficial". Acelaşi caracter ocult se păstra şi în privinţa stabilirii 
bugetului noii instituţii, care astfel ieşea în întregime din sfera oricărui controlul public sau al 
altor autorităţi ale statului: „Prin derogare de la dispoziţiunile legii contabilităţii publice, 
bugetul Direcţiunii Generale a Securităţii Poporului va fi publicat numai prin suma sa globală, 
fără detaliere de posturi, în bugetul Ministerului Afacerilor Interne. Angajarea, efectuarea, 
justificarea şi verificarea cheltuielilor din bugetul DGSP se face prin derogare de la legea 
contabilităţii publice, conform dispoziţiunilor din legea fondului pentru cheltuieli în interese 
superioare de stat" (art.7) 16 . 

într-un Comentariu care însoţeşte publicarea Decretului 221 în Buletinul Direcţiunii 
Generale a Poliţiei din 5 septembrie 1945 17 , administrarea poliţiei politice ca atribuţie 
esenţială a noii instituţii este exprimată explicit. Se arată că transformările politice, sociale şi 
economice „iniţiate în viaţa Statului nostru" odată cu instaurarea Guvernului Groza, 
„continuate într-un ritm mai rapid după 31 decembrie 1947, dată când ultimul bastion al 
imperialismului în ţara noastră - monarhia - a fost înlăturat, ridică problema apărării 
drepturilor cucerite pentru popor, ca urmare a acestor transformări". Această „apărare" era 
încredinţată „Securităţii Poporului", într-un context în care „lupta pe plan extern între 
concepţiile socialiste avansate şi concepţiile capitaliste reprezentând trecutul cu formele lui de 



15 Subliniere în document; ANIC, fond CC al PCR - Cancelarie, protocolul 1 al şedinţei Secretariatului CC din 
10 iulie 1948, p.v. nr. 13. 

16 ASRI, fond D, dosar nr. 9036, f. 666. 
Ibidem. 

viaţă, care au fost depăşite de mersul istoriei, se repercutează şi pe plan intern". în continuare, 
se avansa, drept argument al înfiinţării Securităţii „ascuţirea luptei de clasă", condiţii în care 
„elementele burgheze şi reacţionare vor întrebuinţa orice mijoace prin care speră să întoarcă 
înapoi roata istoriei, prin care speră să-şi recâştige poziţiile pierdute". Ca urmare, clasa 
muncitoare „trebuie să se apere şi să stârpească de la rădăcină acţiunile minorităţii, 
reprezentând clasa burghezo-capitalistă care, pierzând complet puterea politică, cu greu se 
resemnează să piardă şi ultimele poziţii economice". Securitatea era în mod explicit definită 
drept instituţie a statului, menită să poarte o luptă a majorităţii „democrat-populare" împotriva 
rămăşiţelor burgheze", prin orice mijloace: „aparatul de stat va trebui să uzeze de mijloace de 
apărare în contra clasei exponente a minorităţii". DGSP era socotită o unealtă a istoriei, care 
acţiona pentru desfiinţarea unei lumi incompatibile cu „vremurile în care exploatarea omului 
de către om trebuie să dispară", iar Decretul 221 „consfinţeşte o realitate istorică şi obiectivă 
în ţara noastră". Nu contau mijloacele prin care Securitatea avea să lupte împotriva 
infracţiunilor „ce primejduiesc regimul democratic şi securitatea poporului", iar organizarea ei 
ca o instituţie separată în cadrul MAI se impunea datorită caracterului special al infracţiunilor 
pe care le urmărea şi al mobilului diferit „de care e călăuzit infractorul", care caută „să 
zădărnicească instaurarea societăţii socialiste în ţara noastră". încadrată „cu elemente 
verificate din punct de vedere politic şi devotate trup şi suflet clasei muncitoare", Securitatea 
se va achita de misiunea ei, „devenind un pilon de susţinere al regimului nostru de democraţie 
populară" 18 . 

Lupta deschisă a majorităţii, adică a „democraţiei populare" instaurate după 6 martie 
1945 în România, împotriva „minorităţii" care continua să se împotrivească regimului 
comunist era legitimată drept o necesitate istorică. Represiunea era legiferată ca principal 
atribut al Securităţii, o instituţie a cărei menire era să se afle în fruntea războiului pe care 
regimul de ocupaţie sovieto-comunist 1-a dezlănţuit cu brutalitate în acei ani împotriva 
românilor. în mod esenţial, aparatul acesteia funcţiona şi îşi asuma rolul de poliţie politică, 
„tăiş al săbiei" în lupta de clasă. 

Dacă în 1945-1947 acţiunile represive au fost întreprinse din interiorul vechilor 
structuri poliţieneşti sau a celor cu atribuţii informative, fiind utilizate şi adaptate situaţiilor în 
lupta împotriva opozanţilor politici de cei fideli comuniştilor aflaţi în interiorul acestor 
instituţii, la 30 august 1948, poliţia politică a devenit atributul explicit al unei instituţii a 
statului. în acest context, pentru cei înregimentaţi deja în acţiunile represive ordonate de 
comunişti în vederea „consolidării democraţiei populare", înfiinţarea Securităţii nu a fost 
percepută drept un episod special, ci drept o reorganizare - aşa cum apare de altfel menţionat 
momentul în documente ale timpului, reorganizare marcată în acelaşi timp şi de o schimbare 
de titulatură. Era practic o mai bună repartizare a atribuţiilor şi o centralizare a activităţii 
represive de care se ocupa acum, cu preponderenţă, noua Direcţiune Generală a Securităţii 
Poporului. 

Decretul 221 nu făcea decât să legifereze într-un text unic un complex de hotărâri 
anterioare ale conducerii comuniste, în baza cărora acţiunile îndreptate cu precădere împotriva 
opozanţilor regimului au fost în cele din urmă centralizate în sarcina acestei noi instituţii. 
Naşterea Securităţii a fost rezultatul unui proces care a început la 6 martie 1945, dată după 
care infiltrarea Ministerului Afacerilor Interne de către comunişti a luat proporţii din ce în ce 
mai serioase şi s-a finalizat practic în 10 iulie 1948, când Secretariatul Comitetului Central al 
PMR lua în discuţie şi aproba propunerea ministrului de Interne, Teohari Georgescu, de 
reorganizare a Direcţiei Generale a Siguranţei Statului, sub noua titulatură. 

Ca şi Republica Populară Română, Securitatea a fost înfiinţată prin decret la finalul 
luptei de cucerire a puterii, ca un corolar al acestui proces. înfiinţarea ei reprezintă momentul 
de maturizare a represiunii ca armă politică, determinantă în impunerea, consolidarea şi 



' Ibidem. 

perpetuarea regimului comunist. Astfel, noul regim „s-a autocertificat în mod oficial drept un 
stat poliţienesc" 19 . Securitatea, care avea ca scop declarat „apărarea cuceririlor democratice", 
deci menţinerea şi consolidarea sistemului prin anihilarea oricărei disidenţe faţă de linia 
impusă de conducerea comunistă, constituia transpunerea în România Populară a principiului 
exprimat de decretul leninist Despre teroarea roşie, adoptat în împrejurările eforturilor de 
impunere a puterii bolşevice: „Este esenţial ca Republica sovietică să fie apărată de duşmanul 
de clasă prin izolarea acestuia în lagăre". Regula este valabilă doar pentru cei a căror vină o 
constituia simpla apartenenţă la o categorie socială socotită ostilă, pentru că, fireşte, cei 
implicaţi în mod direct în „conspiraţii" trebuiau lichidaţi fizic . Acestea au fost, în mod 
esenţial, reperele după care s-a ghidat Securitatea în activitatea ei. 

Această organizare punea un mult mai mare accent pe funcţiile operative, de 
supraveghere informativă şi pe acţiuni directe împotriva celor identificaţi ca „duşmani", care 
puteau fi ridicaţi prin intermediul anchetelor şi depuşi în aresturile Securităţii, în urma 
informaţiilor adunate şi raportate de compartimentele cu atribuţii de investigaţii. De 
asemenea, se punea un accent deosebit pe centralizarea deciziei şi compartimentarea muncii, 
Direcţia Generală coordonând toate acţiunile din teritoriu ale Serviciilor şi Birourilor de 
Securitate, care aveau o dublă subordonare: mai întâi, faţă de Direcţiile centrale din segmentul 
de activitate, de la care primeau şi executau dispoziţii şi ordine şi apoi faţă de directorul 
Regionalei, care răspundea de coordonarea întregii activităţi de pe raza sa de competenţă şi de 
aplicarea dispoziţiilor primite de la centru de Serviciile din subordine. Faptul că, spre 
deosebire de fosta Direcţie a Siguranţei Statului, noua instituţie era în întregime militarizată 
sporea eficienţa de comandă, coordonare şi control al modului de administrare a actului de 
poliţie politică, scop explicit formulat în Decretul 221. Acest mod de lucru nu s-a schimbat 
esenţial până la desfiinţarea Securităţii în 1989. Atribuţiile, compartimentarea şi coordonarea 
activităţii ei au fost descrise într-o lucrare sintetică, elaborată la începutul anilor 1970, 
intitulată Bazele muncii de Securitate, care din nefericire nu ne-a fost accesibilă. 



Mijoace de tortură utilizate de Securitate 

Literatura memorialistică dezvăluie numeroase faţete ale brutalităţii acţiunilor 
Securităţii din primele ei două decenii de funcţionare. „Câinilor, o moarte de câine", proclama 
o lozincă stalinistă, ilustrând duritatea politicii de teroare îndreptată de autorităţile comuniste 
împotriva celor care se împotriveau regimului totalitar. Securitatea s-a conformat: nu o dată, 
brutalităţile ei exersate în diverse forme de tortură, după ce au fost cunoscute şi în afara 
lagărelor şi închisorilor, i-au cutremurat şi înspăimântat deopotrivă pe cei ce fuseseră închişi, 
ca şi pe cei liberi. „Braţul înarmat" al partidului, „tăiş al săbiei" în lupta de clasă, Securitatea a 
utilizat neomenia din închisori şi din lagăre, exersată în anii 1950, drept experienţă pentru 
violenţa statală dezvoltată ulterior. Arestările în miez de noapte, imposibilitatea de a intra în 
contact vreme de ani de zile cu cei care luaseră calea temniţelor şi chiar încarcerarea unor 
oameni fără vină au mărit lipsa de siguranţă a cetăţenilor. 

în arsenalul de cruzimi ale regimului de dominaţie sovieto-comunistă la care românii 
au fost supuşi, un rol deosebit de important 1-a jucat tortura, cu repercursiuni atât în plan 
social, ca factor psihologic, de provocare şi utilizare a fricii drept instrument de dominaţie, cât 
şi pentru atingerea unor scopuri imediate, prin obţinerea unor informaţii considerate utile de 
către aparatul de Securitate. în arhivele fostului Comitet Central al Partidului Comunist 
Român s-a păstrat un document clasificat strict secret, din 1 noiembrie 1967, care trece în 
revistă aşa- numitele „metode necorespunzătoare" folosite înainte de 1964 de către 



19 Dennis Deletant, România sub regimul comunist, Bucureşti, Fundaţia Academia Civică, 1997, p. 74. 

20 Dmitri Volkogonov, op. cit., pp. 269-270. 

anchetatorii Securităţii. Acestea au fost clasificate în document în patru categorii, după cum 
urmează: 

Folosirea bătăii, subalimentaţia prelungită şi tortura, în scopul obţinerii de declaraţii 
acuzatoare; 

Presiuni morale pentru constrângerea anchetaţilor să declare ceea ce li se impunea; 

Falsificarea unor declaraţii date de cei anchetaţi şi folosirea de scrisori plastografiate 
pentru a obţine recunoaşterea unor fapte; 

Redactarea unor declaraţii în lipsa anchetaţilor sau consemnarea unor răspunsuri 
ireale, pe care anchetaţii erau constrânşi să le semneze 21 . 

Tortura morală a fost preponderentă atât în cursul anchetelor, cât şi pe parcursul 
detenţiei. Lena Constante, fostă deţinută în lotul Pătrăşcanu, membră de partid, declara în faţa 
unui oficial al Comitetului Central în 1967 următoarele: „am fost ameninţată cu arestarea 
părinţilor mei, domnul anchetator scriind ordinul în faţa mea, dând şi un telefon şi spunând 
că-mi dă timp de gândire până a doua zi dimineaţa. îngrozită la gândul arestării acestor 

' 99 

bătrâni, mi-am spus că trebuie să duc minciuna pe drumul dictat de anchetă" . Falsificarea 
declaraţiilor în anchete sau obligarea deţinuţilor să semneze declaraţii cu fapte ireale, dar care 
trebuiau să justifice noi arestări dublau efectele torturii morale, prin crearea sentimentului de 
culpabilitate faţă de cei incriminaţi prin aceste falsuri. 

Anchetele, în ansamblul lor, erau, de fapt, nişte scenarii deja scrise, în care 
anchetatorii erau siliţi să-şi joace rolurile: „Faptele erau astfel repartizate pe fiecare arestat, 
încât ele dădeau tabloul unei acţiuni organizate, antisovietice, antipartinice şi antistatale. Şeful 
anchetei formula atât întrebările, cât şi răspunsurile pentru fiecare arestat în parte, din birou", 
relata un fost anchetator al Securităţii 23 . Problema care trebuia rezolvată consta în obţinerea 
confirmării acestor vinovăţii prestabilite. în acest scop, se recurgea la mijloacele de tortură 
fizică, a căror prezentare acoperă zeci de mii de pagini de mărturii şi depăşeşte subiectul 
lucrării de faţă. Vom consemna, citând acelaşi document, doar câteva dintre acele mijloace de 
tortură a căror utilizare a fost recunoscută în 1967-1968 chiar de foşti ofiţeri de securitate. 
Trebuie precizat că utilizarea unor asemenea mijloace în anchetă se făcea cu aprobarea şi 
uneori sub supravegherea anchetatorului şef, sau a altor cadre din conducerea Securităţii. 
Tortura nu constituia un simplu exces de zel, ci o atribuţie de serviciu pe care ofiţerii şi 
subofiţerii Securităţii şi-o asumau odată cu îmbrăcarea uniformei. în 1967, un maior al poliţiei 
secrete relata o astfel de scenă, la care, fireşte, nu uita să precizeze că nu a participat direct: 
„Deţinutul a fost scos la anchetă şi i s-a cerut să se dezbrace până la piele, după care, sub 
ameninţarea că va fi împuşcat dacă nu recunoaşte activitatea sa criminală, a fost dus în beciul 
bucătăriei închisorii. Aici a fost bătut până la sânge, după indicaţiile şefului anchetei. L-am 
văzut pe deţinut, când după circa două ore de tortură era adus abia ţinându-se pe picioare. Era 
cu carnea ruptă şi plină de sânge şi zbiera cât îl ţinea gura. Anchetatorul şef susţinea că 
anchetarea şi bătaia în pielea goală au efecte psihologice deosebite asupra anchetatului" 24 . 

O altă metodă utilizată, după declaraţia aceluiaşi securist, consta în smulgerea părului 
din cap, prin înfăşurarea câte unei şuviţe pe deget: „am văzut când un ofiţer a smuls, începând 
de la ureche, o treime din părul alb [al deţinutului], într-o singură anchetă" 25 . 

Cea mai des folosită printre metodele de constrângere, conform depoziţiior foştilor 
ofiţeri de securitate, a fost bătaia la tălpi şi palme. Arestatul era legat de mâini şi de picioare, 
iar pe sub legături era trecut un drug de fier. Atârnat de acesta, cel anchetat era bătut cu o 



Documentar privind unele măsuri necorespunzătoare folosite în anchetarea cazului Lucreţiu Pătrăşcanu, în 
Arhiva Comitetului Executiv, 264, voi. XX, ff. 343-363. 

22 ] 

23 Ibidem, f. 356. 



25 Ibidem, f. 350. 



178 



curea, până la leşin - procedura era numită, cu cinism de către anchetatori, rotisor. 
Inventivitatea torţionarilor nu avea uneori limite, iar cel torturat nu rezista mijloacelor 
folosite. Aurel Florian 26 , fost militant social-democrat, coleg de celulă cu Ion Ţintaru, care a 
murit în 1950 în urma „tratamentelor" aplicate la Securitatea din Mureş, a relatat astfel 
chinurile cărora acesta nu le-a putut supravieţui: „Când Iau adus prima oară în arest, eu tocmai 
suportasem o anchetă în care mi-au fost smulse unghiile de la mâna stângă şi am fost bătut la 
testicole. Mi-a spus ce e cu el, că e sigur că s-a făcut o confuzie şi că va fi repede eliberat. La 
scurtă vreme l-au dus la anchetă. Când l-au adus, şiroia de sânge şi avea un ochi aproape 
închis, era leşinat. Au turnat apă pe el şi i-au făcut vânt în celulă. Am căutat să-1 îngrijesc pe 
cât am putut. Mi-a povestit că el a susţinut că a fost confundat cu altcineva şi a fost arestat din 
greşeală, iar anchetatorii l-au snopit din bătaie. După o vreme, Iau luat din nou. Se încăpăţâna 
să tacă, nu puteau scoate, în afară de ţipete de durere, nimic de la el. Asta i-a înverşunat într- 
atâta pe ofiţeri, încât bietul om a devenit curând calul lor de bătaie. Ce nu i-au făcut! I-au 
smuls unghiile, l-au bătut la testicole, l-au ars cu ţigara. Odată l-au adus şiroind de sânge pe 
picioare, de se făceau băltoace: i-au găurit pulpele cu cuţitul şi i-au băgat sare în rănile 
deschise. Zilnic îl luau, îi prindeau mâinile cu cătuşe şi îl legau de picioare, apoi îi treceau 
printre mâini şi picioare o rangă, pe care o aşezau între două birouri. Aşa, spânzurat, îl băteau 
până leşina. Era clar că nu va rezista mult. Trecuse puţin peste o săptămână de la arestare şi 
corpul lui era tot o rană. într-o noapte, l-au luat din nou şi a fost pentru ultima oară. Am aflat 
că, beţi fiind, securiştii iau deschis un testicol cu cuţitul şi iau băgat sare înăuntru, şiapoi Iau 
bătut până Iau ucis. Eu nu l-am mai văzut. Despre cum a murit şi toate chinurile îndurate 
atunci mia povestit un gardian, care şi el era speriat de cât de departe au ajuns brutele de 
securişti". 

Informaţiile despre brutalitatea arestărilor şi a mijloacelor de anchetă depăşiseră nu 
numai zidurile închisorilor, ci şi graniţele ţării. Presa română din exil scria: Arestările se fac 
de obicei noaptea. Sub pretextul că s-ar fi primit o reclamaţie, mai mulţi poliţişti, îmbrăcaţi în 
civil, percheziţionează amănunţit locuinţa denunţatului ca să găsească... arme. Negăsind 
nimic compromiţător, îşi cer scuze în mod perfid spunând că e vorba probabil de un denunţ 
calomnios, dar nu fără a invita pe cetăţean la poliţie pentru o scurtă declaraţie. Luarea 
declaraţiei durează câteodată luni şi ani, fără ca familia să mai poată afla de urma celui 
dispărut, care zace undeva prin beciurile Securităţii sau între zidurile unei închisori. 
Imputările cele mai curente sunt acelea de a fi ascultat posturile de radio imperialiste sau de a 
fi citit cărţi apărute în lumea capitalistă. în prima fază a anchetei, arestatul este tratat cu 
bineţuri. I se promite iertarea dacă va face o declaraţie completă şi cinstită. în faza a doua, 
oricât ar fi fost declaraţia de sinceră, el este bătut, torturat, pentru a nu fi divulgat tot. E lovit 
cu o rangă de fier pe talpa picioarelor, supus la manej sub supravegherea unor câini dresaţi 
sau aşezat pe plăci fierbinţi de oţel pentru a-1 convinge să facă mărturisiri complete. Prin 
mărturisiri complete, zbirii înţeleg denunţarea şi implicarea a cât mai multe persoane cu care 
pârâtul a avut de a face" 27 . 

Mijloacele deosebit de brutale nu au fost abandonate decât pentru scurte perioade de 
timp în istoria primelor două decenii ale Securităţii. Atunci când protestele internaţionale 
puteau pune România în situaţii delicate în plan internaţional, în special după admiterea RPR 
în Organizaţia Naţiunilor Unite, se ordonau vremelnice îmbunătăţiri ale tratamentelor 
deţinuţilor din lagăre şi închisori, ca şi evitarea deceselor în anchetă. Efectul acestor măsuri 
nu era de durată, iar aparatul Securităţii, destinat prin selecţie şi formaţie represiunii brutale, 
se întorcea după o scurtă vreme, la vechile obiceiuri. 



26 Interviu realizat în aprilie 1992 la Târgu-Mureş, unde dl. Florian conducea la acea dată filiala locală a 
Partidului Social-Democrat. 

27 Ziarul „România", an V, nr. 55, ianuarie-februarie 1951, editat de Comitetul National Român, New York. 

Metode uzuale de tortură din anchete, din închisori şi din lagărele de exterminare 

Cezar Zugravu, un fost deţinut politic, a făcut, într-o comunicare publicată în ,Anale 
Sighet" 5: Anul 1947 - căderea cortinei (Fundaţia Academia Civică, Bucureşti, 1997, pp. 
478-486) un inventar, desigur incomplet, al metodelor de tortură fizică şi psihică aplicate aşa- 
zişilor „duşmani ai poporului". 

1. înjurăturile cele mai abjecte; 2. loviturile aşa- zis „libere", aplicate cu palma, pumnul 
sau piciorul, asupra părţilor sensibile ale corpului (obraz, gât, abdomen, testicole, coloana 
vertebrală); 3. bătaia la tălpi, cu diferite obiecte (cravaşa, baston de cauciuc sau lemn), 
victima fiind fixată în poziţii incomode; 4. bătaia la palme; 5. atârnarea anchetatului cu capul 
în jos; 6. bătaia cu beţe subţiri sau cu „vâna de bou", anchetatul fiind mobilizat; 7. strivirea 
unghiilor cu un cleşte special; 8. arderea tălpilor cu flacăra oxiacetilenică; 9. bătaia 
testicolelor cu un creion greu, până la leşin; 10. prinderea mâinilor între două mese şi bătaia la 
palme; 11. ţipetele de groază sau gemetele unor rude apropiate sau ale unor necunoscuţi 
(înregistrate pe benzi de magnetofon); 12. bătaia în cap cu un ciomag; 13. bătaia cu un ciomag 
în regiunea renală; 14. bătaia cu un sac de nisip; 15. bătaia cu vârful sau tocul cizmei peste 
gura victimei; 16. asmuţirea unui câine-lup asupra anchetatului, legat de un stâlp sau de un 
belciug; 17. spânzurarea (crucificarea) în nişte belciuge fixate pe perete; 18. ancheta cu o 
pisică introdusă sub cămaşa victimei; 19. bătaia cu un cablu peste gambe; 20. bătaia peste 
plăgi deschise; 21. aruncarea victimei pe o cale ferată, încât să simuleze o sinucidere; 22. 
smulgerea unghiilor de la mâini şi picioare; 23. bătaia zilnică a deţinuţilor condamnaţi la 
termene lungi de închisoare (în Zarea Aiudului, la Gherla şi la Râmnicu Sărat); 24. 
ciomăgirea deţinuţilor puşi să alerge în cerc, în jurul torţionarului; 25. ancheta cu ţigara 
aprinsă, aplicată pe scrot sau abdomen; 26. „broasca" (aplicată în lagărul de exterminare 
Valea Neagră- Peninsula): întorşi de la lucru, deţinuţii erau obligaţi să ţopăie în poziţia „pe 
vine", cu mâinile în şolduri, fiecare ţinând în spate un alt coleg; 27. bătaia reciprocă, la 
comandă, a câte doi deţinuţi; 28. deţinuţii erau obligaţi să stea în poziţia „culcat", cu obrazul 
lipit de noroi, în timp ce li se puneau întrebări; 29. „carcera" (în lagărul Valea Neagră era o 
cutie fără acoperiş, în care pedepsiţii trebuiau să stea în picioare, înghesuiţi câte doi, câte o 
noapte întreagă); 30. ancheta cu proiectoare puternice îndreptate spre ochii victimei; 31. 
interogatoriul fără întrerupere, zile şi nopţi întregi; 32. ancheta cu şocuri electrice; 33. ancheta 
cu regim alimentar cu sare în exces, fără apă; 34. ancheta cu izolare în celule umede, 
întunecoase cu şobolani; 35. „camera de chibzuinţă": în timpul anchetei, deţinutul era trimis 
să stea în picioare, ore şi zile întregi, într-o cameră de izolare, cu mâinile legate la spate în 
cătuşe cu „autostrângere"; 36. izolarea de unul singur a deţinutului în celule strâmte, timp de 
săptămâni, luni sau ani; 37. legarea de pat în poziţii incomode, pentru perioade lungi de timp 
(1-6 luni), a celor socotiţi „recalcitranţi"; 38. interdicţia de a fi scoşi la WC zile întregi; 39. 
bărbieritul cu barba nemuiată, torţionarul scuipând obrazul celui în cauză, în loc de apă şi 
săpun; 40. violarea fetelor şi femeilor deţinute; 41. „Crucificarea". 

(apud Addenda alcătuită sub egida Fundaţiei Academia Civică, coordonator Romulus 
Rusan, în Stephane Courtois şi alţii, Cartea neagră a comunismului. Crime, teroare, 
represiune, p. 743) 

Prezentăm o listă cu câţiva dintre cei mai cunoscuţi şi mai odioşi „torţionari" 
Albon Augustin, locotenent colonel. Numeroase mărturii ale supravieţuitorilor de la Canal îl 
pomenesc pentru cruzimea sa; el a inventat tortura „stâlpul infamiei": deţinutul era legat de 
stâlp, bătut şi batjocorit de gardieni, brigadieri şi deţinuţi. Se afirmă că a omorât mulţi deţinuţi 
la Canal, bătându-i cu lopata sau călcându-i în picioare, călare pe calul său alb. 
Alimănescu, fost delincvent, integrat ofiţer în Securitate ca „ghid" pentru depistarea 
adăposturilor partizanilor, de către miliţienii din comuna Şovarna, jud. Mehedinţi. Pentru a-1 

determina pe partizanul Ursunoiu să se predea, acesta, împreună cu alţi securişti, i-au 

spânzurat fetiţa. 

Androne, sergent major la colonia Salcia. O mărturie a unui fost deţinut politic îl caracteriza 

ca fiind „o brută cu cap şi chip lombrozian, demonstra zilnic ultimele tehnici de tortură, 

aplicate atât cu mâinile, cât şi cu picioarele, când căuta să te lovească la testicule, dar şi cu cei 

doi câini-lupi, dresaţi să muşte". O altă mărturie relatează: „a aliniat în şir indian şapte 

deţinuţi.. .după ce 1-a ciomăgit bine pe primul, a trecut la al doilea. Lovea, icnea, înjura, iar 

lovea. învârtea ciomagul cu pricepere, loviturile cădeau grindină pe spinările oamenilor" , 

Anghel Marin, căpitan la arestul din str. Uranus, Bucureşti. în 1960 a anchetat-o, în lotul 

Noica-Pillat, pe Simina Mezincescu, pe care a torturat-o lovind-o cu capul de pereţi şi 

smulgându-i părul. De asemeni a anchetat-o şi pe soţia liderului naţional-ţărănist Ion 

Mihalache, aflată în domiciliu obligatoriu, bătând-o sălbatic cu un baston pentru că nu a vrut 

să semneze o declaraţie redactată de el. 

Aranici Pavel, colonel, secretar de stat în Ministerul de Interne între 27 ianuarie 1961 şi 11 

iunie 1963. în 1952 era şeful biroului ,J3ande" destinat capturării rezistenţei anticomuniste din 

munţi, a dat ordinul arestării şi torturării familiilor celor fugiţi pentru a descuraja sprijinirea 

partizanilor şi pentru a grăbi predarea rebelilor. De asemeni a fost la originea ideii dresării 

unor câini antrenaţi să atace omul, pe care i-a trimis apoi în munţi 

Baciu Ioan, directorul Direcţiei Penitenciare, lagăre, colonii. A introdus în locurile de 

detenţie metoda „ştergerii urmelor", ordonând ascunderea în locuri necunoscute a cadavrelor 

deţinuţilor 

Bădicuţ Tănase, locotenent major, Securitatea Piteşti. A ucis mai mulţi partizani din grupul 

de luptători Arnăuţoiu-Arsenescu din satul Nucşoara, a anchetat şi bătut pe mulţi săteni, 

bănuiţi că ar ajuta grupul. A anchetat-o pe Elisabeta Rizea pe care a torturat-o cu bestialitate. 

Bistran Iosif, locotenent, Securitatea Bucureşti. A condus ancheta Ecaterinei Bălăcioiu- 

Lovinescu, arzând ca „nefolositoare pentru anchetă" obiecte personale ale lui Eugen 

Lovinescu, cărţi, manuscrise, autografe, scrisori. 

Blehan Octavian, locotenent, anchetator la Suceava. A rămas în amintirea unui deţinut politic 

pe care 1-a anchetat cu o tortură groaznică: după ce 1-a legat de mâini şi de picioare şi i-a 

astupat gura cu ciorapii, 1-a bătut cu cravaşa şi cu biciul. în trecut, pentru că violase mai multe 

fete şi femei, Blehan fusese condamnat la 8 ani închisoare. 

Bob, sanitar la Gherla, avea obiceiul să-i bată până la sânge pe deţinuţi, cu bâta, după care îi 

invita la cabinetul medical să le panseze rănile deschise. Era un „monstru solid şi bine legat", 

relatează foştii deţinuţi. 

Bondarenco Pantelimon (Pantiuşa), general. A fost şeful D.G.S.P. din august 1948, 

ministru adjunct şi locţiitor al ministrului de Interne (1949-1956). L-a arestat personal pe 

Lucreţiu Pătrăşcanu. Singurul asasinat care i se atribuie personal este cel al lui Ştefan Foriş, în 

subsolul unei clădiri de pe Aleea Alexandru, în 1946. Ajutat de şoferul lui, Dumitru Neciu, 

Pantiuşa l-a ucis cu o rangă de fier, apoi l-a aruncat într-o groapă săpată în prealabil în aceeaşi 

curte, acoperindu-1 cu moloz. 

Borcea Liviu, locotenent major la colonia Capul Midia de la Canal. Individ de o cruzime 

ieşită din comun. Supravieţuitorii spun că verifica starea cadavrelor înfigând în ele o ţeapă 

lungă de fier. Cei decedaţi erau depozitaţi într-o magazie, ridicaţi săptămânal, apoi aruncaţi în 

gropi comune, fără nici un semn. 

Brânzaru Emil, colonel, şeful echipei de bătăuşi profesionişti a Direcţiei de Cercetări Penale 

a M.A.I., echipă mobilă care se deplasa unde era nevoie. Fost boxer de categoria grea, era 

foarte brutal. Folosea diverse metode de tortură, strivirea organelor genitale, apropierea 

flăcării lumânării de ochi), bătea încă înainte de începerea anchetei, numind aceasta o „bâză", 

un antrenament. 

Briceag Nicolae, colonel, şef al Regionalei de Securitate Sibiu (1954) şi adjunct al şefului 

Miliţiei Regiunii Cluj (1956-1967). La ancheta internă a Securităţii din 1968 s-a descoperit că 

la 4 dec. 1954, din ordinul ministrului Drăghici, îl executase pe ibrahim Sefit, fost deţinut de 

drept comun, care făcuse diverse servicii comuniştilor ilegalişti la închisoarea Văcăreşti, 

înainte de 1944. 

Bulz Vasile, maior. în 1948 a ucis cu sălbăticie o studentă, Ecaterina Titi Gâţea, sfâşiindu-i 

sânii cu dinţii, bătând-o şi apoi sufocând-o, toate acestea sub ochii fratelui ei. 

Burghişan Petre, căpitan la coloniile de la Galeş şi Peninsula de la Canal. Renumit pentru 

cruzimea lui, îi înfometa pe deţinuţi şi le interzicea să bea apă când era cald. A redus raţia de 

hrană celor care nu-şi făceau norma până la 20 de grame pe zi. Un deţinut a murit de frig în 

carceră în urma ordinului lui. 

Butyka Francisc, maior, şeful Direcţiei de Anchete Penale în Securitatea Statului (din 1952), 

şeful Direcţiei Anchete Penale al Regiunii Bucureşti (1958). S-a ocupat de lotul Pătrăşcanu şi 

a fost principalul anchetator al lui Vasile Luca. După arestarea Ecaterinei Bălăcioiu- 

Lovinescu, aceasta fiind grav bolnavă, i-a propus asistenţă medicală în schimbul scrierii unei 

scrisori către fiica sa, Monica Lovinescu, cu o ofertă de colaborare a acesteia cu regimul. 

Refuzul ofertei a dus la moartea deţinutei. 

Cârcu Nicolae, la Poarta Albă îi bătea pe deţinuţi la infirmerie, cu parul, cu picioarele şi cu 

pumnii. Pe un bolnav cu acte de eliberare, Tudor Veliţki, 1-a bătut până la moarte; la fel, a mai 

asasinat în bătăi pe Mircea Niculescu şi Ioachim Craiu, ambii înfometaţi până la distrofie 

(gradul III). Instalase o priză de curent electric în grajdul coloniei, unde electrocuta deţinuţii 

după ce îi bătuse deja. Pe Iosif Schwartz 1-a bătut cu ciomagul, apoi 1-a electrocutat. După 2 

zile acesta a murit. 

Cârnu Ioan, căpitan, Nucşoara. L-a bătut pe soţul Elisabetei Rizea de „i-a rupt carnea de pe 

el". Pe Elisabeta Rizea a agăţat-o într-un cui din tavan ,de părul împletit în coadă, femeia s-a 

prăbuşit, iar scalpul i-a rămas în tavan. Apoi a bătut-o cu un cauciuc, pe spate. Rănile fiind 

atât de grave a fost dusă la spital în cele din urmă, însă nu i se putea face nici o injecţie, pentru 

că la orice înţepătură izbucnea sângele. 10 zile Elisabeta Rizea a stat numai în frunte şi în 

genunchi. Cârnu a bătut-o şi în spital, într-o rezervă specială. 

Chirion, locotenent, Canal. „Călăul nr. 1" al lagărului de la Peninsula, avea o putere diabolică 

în a născoci chinurile ce se practicau în brigăzile 13-14, cele ale studenţilor reeducatori. El l-a 

schingiuit pe dr. Simionescu care, nemaisuportând chinurile a simulat evadarea, fiind 

împuşcat de gardieni. împuşca fără ezitare deţinuţi, sau, când nu o făcea el, punea arma în 

mâna unor deţinuţi obligându-i să ucidă. 

Ciolpan Vasile, comandantul penitenciarului Sighet, a înmormântat în locuri secrete cincizeci 

de deţinuţi, neraportând superiorilor decesele. Sustrăgând lemnul pentru gospodăria sa, îi 

înmormânta fără sicrie. 

Cocean, maior, Bucureşti. La ancheta din noiembrie 1987 i-a bătut pe Marius Boeriu şi pe 

Aurică Geneti. Marian Ricu relatează tot despre el: „m-a ameninţat cu o scândură de lemn, 

zicând că dacă nu spun nimic, mă toacă". 

Condurache, colonel. La Periprava unde era el comandant, se lucra la tăiat stuf, în timpul 

iernii, cu apa până la piept, mişunând de şerpi. Deţinuţii erau obligaţi să transporte snopi de 

80 de kg. Pe cei prăbuşiţi de efort îi sfâşiau câinii special dresaţi 

Crăciun Gheorghe, colonel, Sibiu, şeful Direcţiei Regionale de Securitate Sibiu, A fost 

inventatorul unui instrument de tortură şi pedeapsă: carcera de 60 cm pe 60 cm căptuşită pe 

interior cu cuie. L-a împuşcat în închisoare pe Petre Mărgineanu, fratele prof. Nicolae 

Mărgineanu, alături de alţi 6 ţărani răsculaţi. 

Doicaru Nicolae, căpitan, ajuns treptat general, Constanţa, Şeful Securităţii Constanţa (1948), 

şeful Direcţiei de Informaţii Externe (1963-1978), prim-adjunct al Ministerului de Interne 

(1972-1978)., A condus alături de Ceauşescu reprimarea ţăranilor care s-au împotrivit 

colectivizării. A ordonat prigoana, arestarea şi uciderea partizanilor din Dobrogea (1949). A 

fost un timp şeful serviciului „Lichidări", pentru răpirea şi executarea adversarilor regimului. 

Enoiu Gheorghe, colonel, Bucureşti. Deosebit de violent, bătea personal anchetaţii, dezbrăcat 

până la brâu, acoperit de un cearceaf pentru a nu se murdări de sânge. A fost şeful anchetelor 

studenţilor arestaţi în toamna anului 1956, după protestele din mediile universitare. Studenţii 

anchetaţi atunci şi-1 amintesc ca fiind de o duritate extremă. 

Fecioru Ion, locotenent major, Poarta Albă. Considera că deţinuţii nu au „dreptul decât la 

soare şi la aer", obişnuia să sară cu calul peste trupurile deţinuţilor. 

Feller Moritz, locotenent, Botoşani.Torţionar sadic, pe tatăl lui Ilie Alexoaie 1-a torturat 

folosind curentul electric de peste 80 de ori, pe Gh. Anghelache 1-a bătut cu funia udă şi 1-a 

scuipat. Conform mărturiei lui Emanuel Babii, Toderiţă Fediuc a decedat în urma bătăilor 

aplicate de Feller. 

Fuchs (Fux) Iani, maior, Fălticeni- estase copii de 12 ani fiindcă se jucaseră de-a partizanii la 

marginea unei păduri, cu arme de jucărie. Conform documentelor interne ale Securităţii, pe 

aceşti copii i-a torturat într-un mod barbar. Tot la Fălticeni, superiorii lui veniţi în control au 

relatat despre starea îngrozitoare a unei femei arestate de circa opt luni. Reţinută într-o celulă 

al cărei pat nu avea scânduri, cu răni grave la şoduri, stătea direct pe ciment unde îşi făcea şi 

nevoile. De jur-împrejurul ei forfoteau viermii, iar mirosul era sufocant. Femeia înnebunise 

deja, urlând de disperare când i s-a deschis uşa. Irina Itu, curiera personală a lui Iuliu Maniu 

şi-1 aminteşte şi ea pe „fiorosul maior Fux" care i-a scos unghiile cu cleştele. 

Goiciu Petre, colonel. în timpul directoratului lui, la Gherla, se băteau deţinuţii în mod 

curent, în camera de baie, care păstra pe pereţi urmele de sânge, iar închisoarea răsuna de 

urlete. în 1958 când un grup de deţinuţi s-au revoltat, Goiciu a tras cu mitraliera în celule. 

Obişnuia să bată până la leşin toate loturile noi care soseau. Din ordinul lui, timp de câteva 

luni, un deţinut a fost zidit de viu, lăsându-i libere doar mâinile şi un orificiu la înălţimea 

gurii. Goiciu îl vizita, înjurându-1 zilnic. Când a fost scos, deţinutul abia mai respira. 

Gruia Manea, maior, Cluj . Mărturiile păstrate despre el vorbesc despre bătaia aplicată la tălpi 

cu o ţeava de oţel, pe picioarele încălţate. La aceşti bocanci li se spunea „papucii lui Hristos". 

Pe profesorul N. Mărgineanu 1-a anchetat violent la Cluj chiar înainte de eliberarea deţinuţilor 

politici din 1964. A fost exclus din Securitate şi, ulterior, condamnat pentru deturnare de 

fonduri. 

Iliescu Gr. Ion, sergent, Canal.Foştii deţinuţi au relatat că a prins cu câinii un grup de trei 

evadaţi pe care i-a călcat în picioare. Pe unul, care a încercat să-1 lovească, a asmuţit câinii, 

apoi 1-a împuşcat pe loc, iar pe ceilalţi doi i-a predat în stare de comă locţiitorului 

comandantului, Ghinea. Un al doilea evadat a decedat în decurs de câteva ore 

Ioaniţescu, maior. Aflat în inspecţie la Grindu, la începutul anilor 60, 1-a pedepsit pe 

deţinutul Preda la izolare. A dat ordin ca, din oră în oră, în celula de pedeapsă să i se arunce 

câte o găleată cu apă rece. Treptat celula se acoperea cu un strat de gheaţă, iar maiorul, după 

ce a aruncat personal prima găleată, a supravegheat aplicarea ordinului. 

Istrate Constantin, locotenent major, Gherla. Era şeful grupei care executa condamnările la 

moarte. Avea program pentru bătaie, duminica era zi fixă, aplica deţinuţilor câte 25 de lovituri 

la fund. împreună cu gardianul Şomlea 1-a bătut pe Paul Goma cu o cruzime incredibilă, cu o 

zi înainte de eliberare., 

Italo, Huşi. Rău, fără scrupule, nemilos, nu numai cu oamenii, dar şi cu animalele, avea 

obiceiul să împuşte câinii de pază care nu i se păreau suficient de feroce. Manifesta o frenezie 

a violenţei, aplicând în tortură metoda „rotisorului" (deţinutul, legat de mâni şi de picioare era 

suspendat pe o rangă). Bătea deţinuţii cu cravaşa, cu un cablu împletit, apoi cu ghioaga. 

Jianu Marin, adjunctul lui Teohari Georgescu la Ministerul de interne. A introdus împreună 

cu Baciu Ioan reguli inumane de trai în închisorile politice. 

Lazăr Tiberiu, Gherla. într-un ipotetic clasament al cruzimii, Lazăr ar intra pe primele locuri. 

Un fost deţinut relatează că în luna aprilie 1950, a doua zi de Paşti, Lazăr, directorul 

penitenciarul Gherla, a organizat o bătaie a circa 100 de deţinuţi, pe care i-a aranjat în cerc, 

dându-le ordin să meargă în pas alergător, el aflându-se în mijlocul cercului, de unde a început 

să-i bată pe deţinuţi cu ciomege, lovindu-i unde nimerea. Când cădeau erau obligaţi să se 

ridice şi să continuie alergarea. După o oră de bătaie, aceiaşi deţinuţi au fost obligaţi să bea 

apă şi li s-a dat ordin să se dezbrace de haină şi cămaşă, fiind forţaţi să se întindă cu pieptul 

gol de piatra mozaicului. Pe deţinutul Maxim la Peninsula îl bătuse cu o piatră peste gură până 

îi scosese toţi dinţii. 

Maca vei Ioan, locotenent colonel, Cluj. Se mândrea cu numărul mare de condamnări la 

moarte din dosarele lui, ca şi cu palmele date unui preot căruia începuse să îi curgă sângele 

şuvoaie. în 1992 i-a mărturisit lui Victor Lungu că cei condamnaţi „în contumacie" erau de 

fapt împuşcaţi în drum spre tribunal şi îngropaţi în locuri rămase necunoscute 

Manciulea I. Petre, locotenent, Salcia. în februarie 1953 un subaltern al său declara: „lt. M.P 

a ales în faţa mea 30-40 de deţinuţi şi a început să-i bată cu pumnii, picioarele, arătându-mi că 

aşa trebuie. A bătut aşa de tare pe unul, lovindu-1 cu pumnul în inimă, de a început să se zbată 

la pământ, făcând spume la gură şi tremurând". 

Mândreş, căpitan, Piteşti. Inspira teroare atât deţinuţilor, cât şi subalternilor, faptul ducând la 

o alianţă nefirească între victime şi călăi, de teama represiunilor aplicate de el. Avea sadica 

plăcere să practice, în miez de noapte, simulări de stingere a incendiilor, inundând camerele 

cu apă şi apoi aruncând nisip. , Ion Ioanid, închisoarea noastră cea de toate zilele 

Măriei Petre, sublocotenent. în 1951, la închisoarea Suceava, 1-a trimis la carceră pe 

deţinutul Pânzariu numai în cămaşă şi izmene, după ce-1 bătuse. Carcera nu avea geam, iar 

deţinutul a leşinat de frig. Cât timp se afla în nesimţire a aruncat terciul fierbinte peste el. în 

timpul căutării partizanilor grupului lui Liviu Mărgineanu, în septembrie 1952, a torturat 

familiile, suspecte că îi alimentează, inclusiv pe copii, pe care i-a dezbrăcat în pielea goală, i-a 

întins cu faţa în jos în curte şi a sărit de pe prispă pe trupurile lor. „Erau aşa de bătuţi că nu 

mai puteau fi recunoscuţi sub valurile de sânge" relatează un martor. Pe cei condamnaţi la 

moarte îi executa personal. îi ducea în cimitir şi îi împuşca cu un glonţ în ceafă. 

Maromet Nicolae, căpitan, Jilava, , Era fioros ca aspect, bâlbâit şi incapabil să vorbească 

corect. îi bătea personal pe deţinuţi, chiar şi când erau scoşi la plimbare. Mai avea obiceiul să 

sară pe deţinuţi cu calul. 

Marunescu Vasile, căpitan, închisoarea Botoşani. O bestie cu chip de om. Printre cei care au 

fost torturaţi de el în anii 1961-1963 se numără Constantin Ticu Dumitrescu . 

Micutelu Constantin, locotenent major, Piteşti. Omologase o tortură personală: ridicarea 

celui în cauză cu scripetele până la tavan, de unde-i dădea drumul, brusc. Aşa a omorât câţiva 

ţărani care refuzaseră colectivizarea. Lui Anghel Ilie din Vişina i-a scos un testicol cu 

creionul. L-a anchetat şi pe Constantin Noica de ale cărui ţipete răsuna închisoarea Piteşti. 

Moldovan, ofiţer politic la Luciu-Giurgeni, unde deţinuţii aveau un regim strict de muncă 

forţată şi înfometare şi erau păziţi cu câini care erau dresaţi să îi sfâşie dacă se prăbuşeau la 

pământ. Deţinuţii morţi erau zidiţi direct în dig, ori, până se hotăra ce să se facă cu ei, erau 

lăsaţi pradă şobolanilor, pe o scândură, cu un cartonaş de identificare în gură., 

Muraviov, maior. La Aiud, cu prilejul unei percheziţii a rămas în amintirea unui fost deţinut 

ca având un comportament sadic. Deţinuţii fuseseră scoşi toţi afară din celule, lângă zidul 

celularului unde li s-a ordonat să se dezbrace la piele şi să se alinieze culcaţi la pământ. Pentru 

că oamenii voiau să evite bălţile cu apă şi noroi, Muraviov şi-a pus cizma pe spatele unuia, 

împingându-1 cu faţa în noroi. După aceasta toţi gardienii călcau peste deţinuţi, ca pe un pod 

viu. 

Negulescu, căpitan, Târgşor. Pe Gheorghe Fedorovici, operat la coloana vertebrală, 

Securitatea l-a luat din spital în ghips, iar după anchetă a fost nevoie să fie operat din nou la 

coloană. La Târgşor a ajuns cu ghips de la brâu în jos. Negulescu i-a rupt coloana în bătaie 
pentru a treia oară. 

Oancă Constantin, căpitan, Craiova. Deţinuţilor închişi în arestul unde ancheta el li s-a dat să 
mănânce ciorbă de iarbă. Era un anchetator deosebit de crud, există mărturii că a bătut cu o 
rangă o mamă pentru a spune unde este fiul ei, iar pe celălalt fiu 1-a torturat în faţa ei. 
Documentele de arhivă descriu metodele de tortură aplicate de el: de la ora 9,30 la 20 bătaie 
continuă la tălpi, ţinerea în picioare, lovirea în cap cu saci de nisip, readucerea în simţiri cu 
şocuri electrice, întinderea corpului pe scripeţi. 

Pândele Nicolae, locotenent colonel, şeful Securităţii Iaşi (1948). Petre Arsinte, anchetat la 
Iaşi în timpul şefiei lui, scria: „după bătăi de nedescris, mi s-au legat degetele de la mâini cu 
câte un cablu electric şi am fost supus la electrocutări în trepte, având senzaţia că întregul corp 
mi se descompune în celule. M-am trezit când mi se turna apă rece în cap şi pe corp... ceea ce 
s-a repetat şi alte daţi... muşchii faciali îmi erau măcelăriţi de loviturile anchetatorilor, aşa că 
nici nu puteam mânca". 

Pasca Vasile, subofiţer, Dej. A participat la uciderea lui Alexandru Bel, ţăran recalcitrant la 
colectivizare, condamnat în lipsă şi devenit fugar în munţi. în seara de Crăciun i s-a înconjurat 
casa, a fost capturat, dus la Târgu Lăpuş şi torturat, apoi readus în satul lui, Cufoaia, pus să 
alerge în grădina propriei case. Securiştii aşezaţi în semicerc trăgeau spre el ca să-1 
înspăimânte, Pasca, în schimb, 1-a ţintit, după care i-a strigat soţiei lui: „hai, scroafă 
puturoasă, ia-ţi porcul din grădină, că a fost lichidat". 

Pavel Ion, locotenent major. La Salcia, când era el comandant, se practicau bătăi fără nici o 
justificare, cu ranga de fier, cu cazmaua, lopata, cravaşa, asasinate prin împuşcare, 
introducerea deţinuţilor în carcere dezbrăcaţi, iarna; obligarea deţinuţilor de a intra în apă 
până la brâu pentru a tăia stuf şi papură, chiar şi iarna; alergarea deţinuţilor de către 
supraveghetori călare şi călcarea lor sub copitele cailor; scoaterea deţinuţilor iarna, la muncă, 
dezbrăcaţi şi pedepsirea lor să stea în apa îngheţată ore în şir; expunerea deţinuţilor în pielea 
goală, legaţi de mâini şi de picioare, pentru a fi muşcaţi de ţânţari; profanarea cadavrelor 
deţinuţilor; îngroparea unor deţinuţi de vii în pământ, mulţi deţinuţi murind astfel, sau 
rămânând schilozi pe viaţă. Ca urmare a acestor torturi, între iunie 1952 şi martie 1953 au 
decedat 63 de deţinuţi, iar alţii au ajuns invalizi pe viaţă. 

Popa Ion, locotenent, Salcia. Bătea deţinuţii cu parul. în ianuarie 1953 a dat ordin ca 
deţinutul Lunca Dionisie să fie izolat la carceră, dezbrăcat, omorându-1 astfel. 
Prisecaru, poreclit Cap-de-Mort, plutonier, Balta Brăilei. Căpitanul Stareşin a fost bătut într- 
un mod îngrozitor de Prisecaru, cu pumnii şi picioarele, deţinuţii care asistau au văzut, în 
scurt timp, doar „o masă de carne şi sânge, care zvâcnea totuşi vie". 

Stănciugel Marin, brigadier. La Canal era supranumit Hercules. I se atribuie o crimă sinistră: 
a aruncat în cuptorul de cărămidă un deţinut. Identitatea acestui deţinut nu e certă, ar fi putut 
fi Dragoş Rambela, frontierist din Bucureşti, fiu de general. 

Şaramet (Şeremet), plutonier, colonia de la mina Cavnic. Lui îi aparţine invenţia carcerii cu 
sârmă ghimpată pe interior. Nu accepta întreruperea muncii la mina din Cavnic, pedepsele 
erau executate în timpul liber, după ieşirea din schimbul minier. A obţinut şi prime datorită 
hărniciei muncitorilor lui. Pe deţinutul Tăbăcaru 1-a lovit cu un piolet în cap, perforându-i 
craniul, acesta şi-a pierdut memoria definitiv, comportându-se ca un copil de un an., 
Ştefan, locotenent. în 1950, ca locţiitor al comandantului Maromet de la închisoarea Jilava, a 
hrănit deţinuţii, o vară întreagă, cu iarba cosită de deasupra fortului pe care a fiert-o. Era 
deosebit de violent cu deţinuţii. 

Ştrul Mauriciu, colonel, director al Securităţii Galaţi (1948). Foştii deţinuţi politici îi atribuie 
acte de o deosebită cruzime. în zona Vrancei, cu prilejul revoltelor ţărăneşti din 1950-1951, 
Securitatea îi lega, pe cei capturaţi, cu sârmă ghimpată, scuipându-i şi umilindu-i înainte de a- 
i împuşca. 

Ţandăra Franţ, torţionar, Bucureşti. Ca torţionar a aplicat următoarele metode: strângerea 
degetelor cu uşa, bătaia la testicole, sugrumarea, asfixierea, lovirea cu săculeţii de nisip şi cu 
cearşafuri ude. Fusese instruit să simuleze nebunia şi îşi exercita misiunea în saloane secrete 
ale Spitalului 9 la Bucureşti. După propria mărturie a ucis, prin injecţii letale, circa 100 de 
oameni. 

Vasile Gheorghe, locotenent major, şeful secţiei Anchete a Direcţiei Securităţii Ploieşti. Deşi 
era şeful serviciului se ocupa şi cu torturarea anchetaţilor care rezistau în anchete. Constantin 
Ticu Dumitrescu a fost bătut şi torturat de acesta între anii 1949-1951. Datorită lui a murit în 
timpul anchetei Aurel Căzănişteanu, un tânăr de 33 de ani, la 6 luni după arestare. 
Vârlan (Vârban) Dumitru, activist de partid, Vlaşca. A condus trupele de securitate în 
Vlaşca, la înăbuşirea răscoalei ţăranilor din Ciuperceni. A ucis, descărcând automatul în 
trupul ei, o fată de 19 ani, Măria Gărgăianu, care trăgea clopotul la biserică pentru a chema 
oamenii la răscoală. Fata, chiar moartă, încă mai atârna de frânghie, iar Vârlan s-a urcat în 
clopotniţă şi a aruncat trupul fetei, cu intestinele ieşite, în gol. Imaginea groaznică i-a făcut pe 
săteni să uite de frică, l-au prins pe Vârlan şi l-au ucis, zdrobindu-1 cu picioarele. 
Vişinescu, director al închisorii Râmnicu Sărat în 1951, 1-a torturat personal pe Ion 
Mihalache, de asemeni i-a refuzat îngrijirea medicală, ba mai mult, în plină iarnă, punea să se 
arunce apă peste el, în celulă. 

Legislaţia cu caracter represiv în România comunistă 

în totalitarismul comunist, retorica „duşmanului de clasă" acoperă zone de referinţă 
întinse. Locul rezervat „duşmanului" este esenţial. Deşi toate doctrinele extremiste se servesc 
de principiul cine nu este cu mine este împotriva mea, împrumutat din Evanghelie, „nu toate 
continuă cu cine este împotriva mea trebuie să piară şi nu toate dispun de mijloacele statului 
totalitar pentru a pune în practică acest principiu" 1 . Duşmanul este identificat în interiorul 
ţării, ascuns sub aparenţe paşnice şi inofensive; trebuie depistat şi anihiliat, împotriva lui se 
poartă „un război de exterminare" deplin justificat de aparatul de propagandă, la care este 
chemată întreaga suflare, prin lozinci mobilizatoare care cer „câinilor, o moarte de câine", „să 
scăpăm de pleava societăţii" - după cum sunau sloganurile anilor stalinismului. 

în realizarea acestui scop, pentru desfăşurarea cu succes a „luptei de clasă", în regimul 
totalitar comunist aparatul represiv este cel mai eficient şi bine organizat. Reţeaua sa 
împânzeşte totul; izolat şi desprins de celelalte instituţii, este supus direct dictatorului, iar cei 
care îl compun sunt singura clasă „făţiş conducătoare" 2 şi îşi impun criteriile şi scara lor de 
valori societăţii. Răspunzând ordinelor „conducerii superioare de partid", acest mănunchi de 
oameni şi legi le defineşte drept interese superioare ale statului. De aici şi complexitatea 
relaţiilor stabilite cu ansamblul societăţii, în cadrul căruia operează în căutarea victimelor: 
greu de fixat în panopticul de instituţii şi figuri publice cotidiene, aparatul reprezintă legea şi 
este în acelaşi timp deasupra ei. Securişti, procurori, judecători, miliţieni, tribunale, gardieni, 
închisori, lagăre - un mister malefic le înconjoară şi perpetuează puterea sistemului în timp. 
în apropierea lui, dispreţul celui cinstit, servilismul micului slujbaş al regimului şi interesul 
cinic al delatorului se împletesc cu teama. Legile şi regulile utilizate de aparatul represiv în 
controlul exercitat asupra societăţii au la bază tocmai cultivarea acestui sentiment; aşa se face 
că „victima şi călăul nu sunt singurii actori ai dramei" 3 - la ea participă întreaga societate. 

Punctul de pornire al acestui mecanism de dominare a conştiinţelor 1-a reprezentat 
legiferarea terorii, care a debutat în sistemul comunist cu Decretul despre teroarea roşie, 
votat de conducerea Sovietelor la 5 septembrie 1918. în textul său se stipula izolarea 
„duşmanului de clasă" în lagăre de concentrare şi împuşcarea „conspiratorilor": „Numele 
celor executaţi vor fi date publicităţii, specificându-se motivele pentru care s-a aplicat această 
măsură" 4 . Duritatea unor asemenea prevederi nu a dispărut odată cu încheierea Războiului 
Civil. Mai mult, în momentul în care în 1922 se trecuse la elaborarea Codului Penal sovietic, 
Lenin îl sfătuia pe autor: „Legea nu trebuie să abolească teroarea...". Lenin a dictat în aceleaşi 
împrejurări ceea ce avea să devină esenţa punitivă a sistemului şi baza de acţiune a poliţiei 
politice: „Propaganda, agitaţia, apartenenţa sau colaborarea cu organizaţiile ce sprijină acea 
parte a burgheziei internaţionale care nu recunoaşte dreptul sistemului comunist de a înlocui 
capitalismul şi încearcă să-1 răstoarne prin forţă, prin intervenţie, prin blocadă, spionaj şi alte 
metode similare, va atrage condamnarea la moarte". Sugestiile au fost luate în considerare la 
elaborarea Secţiunii crimelor contrarevoluţionare din Codul Penal al URSS 5 , care avea să 
capete sub Stalin, prin modificări şi adăugiri, noi valenţe represive. 

Teroarea ca politică de stat este una din învăţăturile leniniste. Dictatura proletariatului 
„nu înseamnă altceva decât puterea neîngrădită de nici un fel de lege sau regulamente şi 
bazată direct pe folosirea forţei", notase Lenin în 1920. Poporul revoluţionar „îşi creează 
propriul tribunal şi instituie pedepse, aplică forţa, creează o nouă lege revoluţionară"; în 



1 Tzvetan Todorov, Confruntarea cu extrema. Victime şi torţionari în secolul XX, Bucureşti, Editura Humanitas, 
1996, p. 122. 

2 Hannah Arendt, Originile totalitarismului, Bucureşti, Editura Humanitas, 1994, p. 557. 

3 Andre Glucksmann, op. cit., p. 16. 

4 D. Volkogonov, op. cit., p. 266. 

5 Ibidem, p. 270. 

opinia liderului bolşevic, violenţa aplicată în numele dictaturii proletariatului este „justiţia 
revoluţionară". Doctrina leninistă, substanţial îmbogăţită de practica terorii exercitată două 
decenii de către Stalin şi legalizată prin Codul Penal sovietic au stat la baza legiferărilor 
punitive ale „democraţiilor populare" din Europa de est. 

Codul Penal - baza publică a represiunii comuniste 

La 27 februarie 1948 (după numai patru zile de la căderea în dizgraţie a lui Lucreţiu 
Pătrăşcanu) era republicat Codul Penal 6 . Modificările aduse acestuia sub coordonarea fostului 
ministru al Justiţiei au constituit baza legislativă prin care puterea judecătorească, substituită 
intereselor de clasă ale noului regim „democrat popular", a pus la îndemâna Securităţii 
Poporului mijloace eficace de acţiune împotriva opozanţilor politici. Ulterior, în funcţie de 
necesităţile stabilite de aparatul represiv, s-au făcut modificări ale acestei prime variante, care 
contraveneau chiar unor principii fundamentale de drept. în momentele premergătoare ale 
arestării demnitarilor fostului regim, a unor personalităţi politice din partidele istorice, a 
fruntaşilor legionari ori a foştilor poliţişti, jandarmi sau ofiţeri de informaţii, s-au schimbat şi 
dispoziţii generale ale Codului Penal. Aceste noi prevederi au încălcat îndeobşte principiul 
potrivit căruia o lege nu poate acţiona retroactiv (în cazul unor fapte petrecute înainte de 
promulgarea ei) şi au dat Securităţii posibilitatea să efectueze valuri masive de arestări. 

Astfel, dacă în articolul 1 din Dispoziţiile generale ale Codului Penal în varianta sa din 
1948 se prevedea la alineatul 1 că „nimeni nu poate fi pedepsit pentru o faptă care în timpul 
când a fost săvârşită nu era prevăzută de lege şi nici condamnat la alte pedepse sau supus la 
alte măsuri de siguranţă", prin Decretul nr. 187 din 30 aprilie 1949 7 , acest alineat era 
reformulat, pierzându-şi esenţa, întrucât nu se mai menţiona principiul neaplicării retroactive 
a prevederilor penale. în urma modificării, Codul Penal stipula doar că „Legea penală are 
drept scop apărarea RPR şi a ordinii sale de drept împotriva faptelor periculoase pentru 
societate, prin aplicarea măsurilor de apărare socială faţă de persoanele care săvârşesc 
asemenea fapte" 8 . 

în Codul Penal din 1948, aplicarea retroactivă era dispusă explicit în cazul unor 
măsuri de siguranţă, care însoţeau sau înlocuiau pedepse penale (de la internarea în ospicii, la 
stabilirea domiciliului obligatoriu, a interdicţiilor de a locui într-o anume localitate sau a o 
părăsi ş.a.), dispunându-se: „Legile care prevăd măsuri de siguranţă se aplică şi infracţiunilor 
comise anterior punerii lor în vigoare" (articolul 4). Acest paragraf a dus în urma aplicării sale 
abuzive la încălcarea unor norme fundamentale de drept, fiind primul pas într-un complex de 
măsuri care i-au urmat: prin emiterea decretelor, hotărârilor şi ordinelor MAI, s-a constituit 
„cadrul legal" în care instituţiile cu atribuţii represive au declanşat valurile de deportări, 
înfiinţarea de colonii de muncă şi stabilirea domiciliului obligatoriu, măsuri la care au fost 
supuşi aproximativ 1 50000 de indezirabili ai regimului. 

Dacă în Codul Penal în varianta sa din 1948 se prevede în primul articol principiul 
neaplicării retroactive a pedepselor (cum am văzut însă, cu excepţia măsurilor de siguranţă), 
în varianta modificată prin Decretul 187 din aprilie 1949, Titlul 2, Capitolul I privind 
aplicarea legii penale în timp, nu se mai face nici o menţiune privind acest principiu de drept. 
Ulterior, cum vom arăta mai jos, el a fost chiar încălcat explicit în conţinutul unor decrete şi 
hotărâri care nu au fost date publicităţii. 

Paralel cu aplicarea retroactivă a unor măsuri, s-a trecut şi la o mai clară definire a 
caracterului de clasă al legislaţiei penale. Dacă în varianta Codului Penal din 1948 se stabilea 
la alineatul 2 al articolului 1 pedepsirea faptelor „socialmente periculoase", arătate la 



6 Codul Penal republicat a apărut în „Monitorul Oficial" nr.48 din 27 februarie 1948. 

7 Publicat în „Buletinul Oficial" nr. 25, 30 aprilie 1949. 

Vezi articolul 1 din Codul Penal. Text oficial cu modificările până la data de 20 mai 1955, urmat de o anexă 
de legi penale speciale, Bucureşti, Editura de Stat pentru Literatură economică şi juridică, 1955. 

următorul paragraf ca „acele fapte care prin natura lor sau prin felul comiterii aduc atingere 
sau pun în primejdie siguranţa statului sau ordinea socială", prin Decretul 187 din aprilie 
1949, alineatul 3, textul era astfel reformulat: „Faptele considerate ca periculoase pentru 
societate pot fi pedepsite şi atunci când nu sunt anume prevăzute de lege ca infracţiuni", 
urmând ca pentru incriminarea lor să fie utilizate dispoziţii legale pentru „infracţiunile 
asemănătoare". Acest text oferea practic puteri discreţionare organelor de urmărire penală, 
fiind utilizat în speţă de către Securitate, care în anchetele sale a folosit din plin, sub 
coordonarea consilierilor sovietici „tehnica probelor indirecte" şi incriminarea „prin analogie" 
atunci când s-au stabilit infracţiunile. Textul a fost abrogat prin Decretul nr. 102 din 29 
februarie 1956 9 , într-o perioadă în care autorităţile de la Bucureşti încercau să ţină pasul cu 
„spiritul Genevei", dar lipsa sa a fost ulterior suplinită printr-o mai largă definire a obiectului 
legii penale. Astfel, în Codul Penal valabil de la data de 1 iunie 1958, articolul 1, care stabilea 
„legalitatea incriminării pedepsei şi măsurilor de siguranţă", păstra definirea legii penale drept 
„apărătoarea RPR şi a ordinii sale de drept", indicând ca fiind periculoase pentru societate 
„orice acţiuni sau omisiuni care aduc atingere structurii economice, sociale sau politice, ori 
siguranţei RPR, sau tulbură ordinea de drept statornicită de popor în frunte cu clasa 
muncitoare" 10 . Esenţa sistemului penal din România acelor ani putea fi şi a fost definită atunci 
drept o „justiţie de clasă", îndreptată făţiş, declarat, împotriva opozanţilor regimului, fiind un 

instrument de lucru la îndemâna poliţiei politice. 

* 

Principalele prevederi penale cu caracter represiv între 1948-1964 au fost cuprinse la 
Titlul I, Crime şi delicte în contra statului din Cartea a II-a, Crime şi delicte în special, din 
Codul Penal al RPR. Cu modificări care ţin de cuantumul unor pedepse sau de lărgirea 
spectrului incriminărilor, acestea au rămas în general cu acelaşi conţinut în primele două 
decenii de regim comunist. Se poate sesiza totuşi o drastică înăsprire, care a constat în 
creşterea atât a pedepselor, cât şi în cea a posibilităţilor de acuzare aflate la îndemâna 
organelor de cercetare penală ale Securităţii, operată prin Decretul 318 din 1958 n . Nu 
întâmplător, întrucât în acel an s-a petrecut retragerea trupelor sovietice din RPR, pedepse 
exemplare (fără excepţie, condamnarea la moarte) au fost prevăzute la Secţiunea I, înalta 
trădare, articolele 184-188 şi 190-192, care incriminau crima de trădare de patrie, colaborare 
cu duşmanul pe timp de pace sau de război sau divulgarea de secrete privind capacitatea de 
apărare a ţării. Articolul 1 89 pedepsea tot cu moartea „actul incriminat îndreptat contra unui 
aliat cu care România luptă în comun" 12 . Anterior, la aceleaşi articole din Codul Penal se 
prevedea ca maximum de pedeapsă munca silnică pe viaţă 13 . Aceeaşi majorare de pedeapsă 
(de la muncă silnică la condamnarea la moarte) s-a operat prin Decretul 318 din 1958 în cazul 
articolului 194 din Secţiunea II, Spionajul. Sunt prevăzute pedepse cu moartea pentru spionii 
străini prinşi pe teritoriul României, iar în paragraful următor al aceluiaşi articol este 
incriminată „transmiterea de secrete statelor străine, organizaţiilor contrarevoluţionare sau 
persoanelor particulare, când acestea sunt în serviciul unor puteri străine" 14 . Acest text a fost 
introdus în Codul Penal prin Decretul nr. 202 din 1953 la acea dată pedeapsa maximă 
prevăzută fiind de 25 de ani 15 . în urma Decretului 318, ea a fost majorată la muncă silnică pe 
viaţă. Nu numai divulgarea de secrete era drastic pedepsită, ci şi cea a unor date care „nu sunt 



9 Publicat în „Buletinul Oficial" nr. 6, 29 februarie 1956. 

Codul Penal. Text oficial cu modificările până la data de 1 iunie 1958, urmat de o anexă de legi penale 
speciale, Bucureşti, Editura Ştinţifică, 1958, pp. 21-22. 

11 Publicat în „Buletinul Oficial" nr. 27, 21 iulie 1958. 

12 Codul Penal..., ediţia 1958, p. 101. 

13 Codul Penal..., ediţia 1955, pp.85-88. 

Codul Penal. Text oficial cu modificările până la data de 1 decembrie 1960, urmat de o anexă de legi penale 
speciale, Bucureşti, Editura Ştiinţifică, 1960, p. 111 (articolul 194, indice 2). 
15 Publicat în „Buletinul Oficial" nr.15, 14 mai 1953. 

destinate publicităţii", fără a intra în categoria secretelor de stat, sau chiar, pur şi simplu, 
transmiterea de orice fel de alte documente şi informaţii care „ar putea duce la subminarea 
regimului democrat popular", faptă pasibilă de închisoare până la 15 ani (Decretul 202/1953), 
majorată la 25 de ani prin Decretul 318. Acest text de lege dispunea ca tentativa să fie 
pedepsită la fel ca şi fapta consumată, sancţionând drastic şi refuzul de a se întoarce în ţară al 
unui funcţionar cu „însărcinare de stat sau de interes obştesc" plecat în străinătate (pedeapsa 
putea ajunge până la 25 de ani închisoare, fiind însoţită de confiscarea averii şi interzicerea 
unor drepturi), în cazul în care acesta nu era condamnat la moarte în contumacie pentru 
trădare 16 . 

Foarte des utilizate în condamnarea opozanţilor politici ai regimului în anii de 
maximă represiune (între 1948-1952 şi 1957-1959) au fost articolele 207-218 din Capitolul II 
privind Crime şi delicte contra siguranţei interioare a statului, grupate în Secţiunea I, 
Atentatul şi complotul contra ordinii constituţionale şi sociale a RPR, Secţiunea I bis, 
Subminarea economiei naţionale şi sabotajul contrarevoluţionar şi Secţiunea II, Alte crime şi 
delicte în contra siguranţei interioare a statului. Articolele din conţinutul acestui capitol al 
Codului Penal al RPR au fost fie adăugite prin Decretul 202/1953, fie modificate în sensul 
înăspririi pedepselor prin Decretele 318/195 şi 1/1959. Evoluţia în timp a prevederilor penale 
care incriminează acţiunile îndreptate „contra siguranţei interioare a statului" este sugestivă. 

Articolul 207, care pedepseşte actele de teroare, a avut în prima sa variantă din 1948 
o formulare mai puţin impregnată de spiritul „ascuţirii luptei de clasă". Se stipula că acela 
care comite „acte violente" sau instigări „în scop de a schimba forma constituţională a RPR" 
este vinovat de „crima de surpare a ordinii constituţionale", prevăzând pentru această 
infracţiune pedepse cu închisoarea între 5-10 ani şi degradare civică de la 3 la 5 ani. Prin 
Decretul 318/1958, actele violente devin „acte de teroare", fiind pedepsite cu moartea şi 
confiscarea averii. Se adaugă două noi alineate, care prevăd sancţionarea cu muncă silnică de 
la 5 la 25 de ani şi degradare civică vreme de 10 ani pentru „ameninţarea cu săvârşirea unor 
acte de teroare împotriva vieţii, integrităţii corporale ori a sănătăţii membrilor organelor de 
stat sau a persoanelor care desfăşoară o activitate cu caracter obştesc, comisă în legătură cu 
activitatea acestora", respectiv cu închisoare corecţională între 3 şi 12 ani şi interdicţie 
corecţională de la 1 la 5 ani pentru „orice altă ameninţare sau defăimare a persoanelor arătate 
la alineatul precedent, comisă prin orice mijloace" 17 . în fine, prin Decretul 1 din 1959 18 s-a 
stipulat ca tentativa de săvârşire a actelor de terorism din primul paragraf al articolului 207 să 
fie pedepsită la fel ca şi fapta consumată. Practic, forma în care a operat în 1958-1959 acest 
articol al Codului Penal a împins protejarea sistemului şi a nomenclaturii la apogeu, dând frâu 
liber Securităţii în depistarea a sute de „organizaţii teroriste" şi mii de „acte de teroare", a 
căror periculozitate faţă de sistem era vădit exagerată sau chiar inexistentă. 

O armă redutabilă împotriva opozanţilor regimului sau a celor care, fără să se opună 
comunismului, nu îi apreciau, mai mult sau mai puţin deschis, ţelurile şi mijloacele, s-a 
dovedit a fi complexul de incriminări prevăzute în paragrafele articolului 209. Acest articol 
care pedepsea „uneltirea contra ordinii sociale" a suferit practic cele mai numeroase 
modificări faţă de forma sa iniţială, ajungând în anii de intensificare a represiunii un 
instrument penal foarte des folosit în formularea „concluziilor de învinuire" de către 
anchetatorii Securităţii. în primul Cod Penal al RPR din 1948, uneltirea nu a fost considerată 
o crimă, ci un delict, ceea ce automat modifica regimul pedepsei: se putea administra doar 
închisoare corecţională, o formă de detenţie mult mai uşoară. Erau socotite delicte de uneltire 
contra ordinii sociale şi pedepsite ca atare următoarele infracţiuni: propovăduirea prin viu grai 
a schimbării formei de guvernământ (închisoare de la 6 luni la 3 ani şi interdicţie corecţională 



16 Codul Penal..., ediţia 1960, p. 12 (articolul 194, indice 5). 

17 Acest alineat a fost abrogat prin Decretul 212, publicat în „Buletinul Oficial" nr. 8, 17 iunie 1960. 



18 Publicat în „Buletinul Oficial" nr.l, 14 ianuarie 1959. 

de la 1 la 3 ani), propaganda pentru răsturnarea violentă a ordinii în stat, constituirea de 
asociaţii secrete în acest scop, sau stabilirea de legături cu persoane şi asociaţii din străinătate 
în scopul uneltirii (fapte pentru care se prevedea închisoare corecţională de la 3 la 7 ani şi 
interdicţie corecţională de la 3 la 5 ani). în finalul articolului, prin alineatele 3 şi 4 erau 
incriminate iniţierea şi participarea la „organizaţii de tip fascist, politice, militare şi 
paramilitare", respectiv propaganda în favoarea acestora, pentru care se riscau pedepse de la 3 
la 10 ani închisoare corecţională, în cazul propagandei, sau muncă silnică între 15 şi 25 de ani 
pentru iniţiere sau participare. Prin Decretul nr. 469 din 1957 19 s-a operat modificarea acestor 
prevederi. S-a renunţat la calificarea uneltirii drept delict, ea fiind socotită în noul text 
infracţiune, iar pedepsele au fost substanţial majorate. Textul prevedea de astă dată ca 
iniţierea, constituirea sau participarea la organizaţii sau asociaţii care urmăresc „schimbarea 
ordinii sociale existente în stat sau a formei de guvernământ democratice" să fie sancţionate 
cu muncă silnică de la 15 la 25 de ani şi degradare civică pe o durată de 5 până la 10 ani. 
Propaganda în favoarea unei asemenea organizaţii sau sprijinul de orice natură acordat 
membrilor ei se pedepsea, conform alineatului 2, cu închisoare corecţională între 3 şi 10 ani, 
urmată de o interdicţie corecţională de 3-5 ani. Tentativa se pedepsea ca şi fapta consumată. 
Ulterior, prin Decretul 318/1958, s-a introdus un nou alineat la acest punct, prin care se 
pedepseau cu muncă silnică între 5 şi 25 de ani, urmată de degradare civică pe timp de 10 ani 
„formele de agitaţie care au avut ori au putut avea urmări deosebit de grave", iar prin Decretul 
212/1960 a fost incriminat faptul, la fel de drastic pedepsit, „de a lucra prin mijloace violente, 
pentru a produce teroare, teamă ori dezordine publică, cu scop de a schimba ordinea 
economică sau socială din România". 

Cea mai substanţială adăugire a prevederilor penale de la articolul 209 s-a făcut prin 
Decretul 202 din 1953, când s-a introdus Secţiunea Ibis, care condamna subminarea 
economiei naţionale şi sabotajul contrarevoluţionar. Prin articolul 209 indice 1, aceste acte, 
săvârşite în instituţii sau întreprinderi de stat „în scop contrarevoluţionar, în folosul foştilor 
proprietari sau organizaţiilor capitaliste interesate" se pedepseau cu muncă silnică între 5 şi 25 
de ani şi confiscarea totală ori parţială a averii. Când consecinţele au fost ori ar fi putut fi 
grave, se putea dispune pedeapsa maximă: condamnarea la moarte. Cu aceleaşi pedepse dure 
se sancţionau prin articolele 209 indice 2 şi 209 indice 3 distrugeri sau degradări „în scop 
contrarevoluţionar", de orice natură, săvârşite în instituţii şi unităţi ale economiei naţionale, 
respectiv „neîndeplinirea cu ştiinţă sau îndeplinirea voit neglijentă a anumitor obligaţii", 
socotită, în cazul în care submina într-un fel sau altul regimul de „democraţie populară", 
„sabotaj contrarevoluţionar". Prin articolul 209 indice 4, tentativa se pedepsea ca şi fapta 
consumata . 

în 1958, cu Decretul 318, din conţinutul tuturor articolelor care incriminau 
subminarea economiei naţionale şi sabotajul s-a eliminat sintagma „în scop 
contrarevoluţionar", ceea ce a uşurat simţitor activitatea anchetatorilor Securităţii de 
„dovedire" a acestor fapte şi a lărgit serios aria persoanelor incriminate. Pe lângă aceste 
infracţiuni de subminare a economiei sau sabotaj, anchetatorii mai aveau la îndemână şi 
încadrările penale de la Titlul 3 bis, care priveau unele infracţiuni contra sistemului economic 
al RPR. La paragrafele articolului 268 se prevedeau pedepse cu închisoarea ajungând până la 
5 ani, amenzi usturătoare şi confiscări de bunuri chiar pentru infracţiuni mărunte, cum ar fi 
„lipsa de grijă gospodărească", producţia „de proastă calitate, neterminată sau fără respectarea 
normelor", „degradarea din nesocotinţă, neprevedere sau uşurinţă a tractoarelor" sau o lipsă 
de interes similară în tratarea vitelor din gospodăriile agricole de stat ori colective, nepredarea 
la timp a cotelor de produse agricole, nerespectarea planurilor de însămânţări ş.a. Acest articol 
din Codul Penal îşi regăseşte în mare parte din prevederi obârşia în legislaţia sovietică din 



19 Publicat în „Buletinul Oficial" nr. 26, 30 septembrie 1957. 

20 Codul Penal..., ediţia 1958, pp. 110-111. 

vremea colectivizării, inspirată la rândul ei de unul dintre avertismentele lansate de Stalin la 
adresa colhoznicilor: „Vi se cere doar să munciţi cinstit, să apăraţi bunurile colhozului, să 
aveţi grijă de tractoare şi de maşini, să vă îngrijiţi de cai, să aduceţi la îndeplinire sarcinile 
trasate de statul muncitorilor şi al ţăranilor, să întăriţi colhozul şi să-i expulzaţi pe chiaburi şi 
pe acoliţii lor, dacă s-au strecurat printre voi" 21 . 

Actele de răzvrătire sau instigare la răzvrătire erau sancţionate drastic prin articolele 
210-212, ca şi actele de rebeliune, prevăzute şi pedepsite de articolele 258-262 . Restul 
prevederilor părţii speciale din Codul Penal privind infracţiunile „contra siguranţei interioare 
a statului" priveau uzurparea de funcţii sau infracţiuni săvârşite de funcţionari ai statului, 
ofensa adusă drapelului sau „delictul contra siguranţei statelor străine, dreptului păcii şi 
bunelor relaţii internaţionale". 

Severitatea cu care erau pedepsite formele de opoziţie faţă de regimul „democrat 
popular" nu se regăseşte în cazul infracţiunilor de drept comun. Spre exemplu, asocierea în 
vederea comiterii unor crime sau delicte de drept comun era pedepsită prin articolul 315 doar 
cu închisoare corecţională de la 2 la 6 ani. în aceeaşi ordine de idei, existau mari diferenţe în 
modul de pedepsire a furturilor; în cazul în care un furt se producea în dauna avutului obştesc, 
pedeapsa ajungea la 12 ani, iar prin Decretul 446 din 21 septembrie 1957, promovat în timpul 
unei noi ofensive pentru realizarea colectivizării, se prevedea, pe lângă pedeapsa cu 
închisoarea, confiscarea totală a averii în cazul unor furturi de cereale „săvârşite fie pe câmp, 
fie în orice alte locuri" 23 . Aceasta, în vreme ce un hoţ învinuit de furt calificat în dauna 
avutului privat putea fi condamnat la un maximum de 5 ani de închisoare corecţională. Lipsa 
posibilităţii de individualizare a pedepselor şi diferenţele mari ale cuantumului de pedepse 
între furtul de la stat şi cel în dauna unei persoane private a dat naştere la aberaţii judiciare 
semnalate şi la nivelul conducerii superioare a partidului, dar fără succes: „Nu demult, un 
ţăran de la Calafat a primit, pentru că a furat un borcan de 6 lei, 6 luni de închisoare, iar unuia 
care a furat sute de mii de lei, i se dă tot 6 luni. Eu consider că dacă pedeapsa nu este în raport 
cu vina nu este bine", afirma Gheorghe Vasilichi în dezbaterile Plenarei CC a PMR din martie 
1956 24 . Dar constatarea a rămas fără efect în plan juridic. 

Formulările tuturor incriminărilor ofereau Securităţii mari posibilităţi de acţiune 
împotriva oricărei forme de disidenţă, fie ea chiar pasivă. Cu atât mai mult cu cât, prin 
articolul 228, era pedepsită penal omisiunea denunţului. Acuzaţia a fost preluată din Codul 
Penal sovietic, ea fiind inspirată practic de celebra frază a lui Lenin, care spune că un bun 
comunist trebuie să fie în acelaşi timp un bun „cekist". în prima formă a Codului Penal din 
1948 era pasibil de închisoare corecţională de la 1 la 2 ani cel care a omis să denunţe „când 
încă era timpul de a se împiedica consumarea faptului", pregătirea unui complot (prevăzut şi 
pedepsit de articolul 227) sau a actelor violente îndreptate împotriva regimului, stabilite la 
articolul 207. Denunţarea faptelor „înainte de a fi descoperite şi în timp util, astfel ca să fie 
împiedicată consumarea" ducea la absolvirea de vină, iar cel ce după descoperirea faptei 
înlesnea arestarea complicilor putea fi iertat de o jumătate din pedeapsă. 

Prin Decretul 469 din 30 septembrie 1957, s-a extins incriminarea omisiunii şi asupra 
celor care nu denunţau actele de uneltire contra ordinii sociale, prevăzute de articolul 209 
indice 1, pedeapsa fiind majorată la un cuantum cuprins între 2 şi 7 ani închisoare 
corecţională şi interdicţie corecţională între 1 şi 5 ani. După numai câteva luni, în plin val de 
arestări dezlănţuit de Securitate, prin Decretul 318 din 21 iulie 1958, s-a stabilit că erau 
culpabili de omisiune de denunţ şi cei care nu au adus la cunoştinţa „organelor competente" 
pregătirea actelor de subminare a economiei naţionale sau sabotaj, pedeapsa fiind şi ea 



21 D. Volkogonov, op. cit., p. 385. 

22 Codul Penal..., ediţia 1958, pp. 133-134. 



23 Ibidem, p. 32. 

24 Vezi Stenograma discuţiilor Plenarei CC al PMR din ziua de 25 martie 1956. 

majorată: închisoare corecţională între 3 şi 10 ani. Mai mult, se stipula că „actele 
pregătitoare" ale omisiunii denunţului „se pedepsesc ca şi infracţiunea consumată", iar prin 
articolul 230 alineatul 2 primeau aceeaşi pedeapsă cu făptuitorii „complicii, tăinuitorii şi cei 
care vor fi favorizat pe infractori". Totodată, începând cu 1957, articolul 228 conţinea invitaţii 
mult mai deschise la delaţiune şi colaborare cu organele represive faţă de cele prevăzute în 
Codul Penal din 1948. Astfel, prin Decretul 469 s-a dispus să fie scoase de sub urmărire 
penală „persoanele care, mai înainte de orice urmărire, vor fi înştiinţat autorităţile competente 
sau care, chiar după ce culpabilii au fost descoperiţi sau după ce s-a început urmărirea, au 
înlesnit arestarea acestora", iar prin Decretul 1/1959 „generozitatea" organelor în cazul 
denunţătorilor avea să se extindă, în urma introducerii articolului 231: „nu se pedepsesc acei 
care, făcând parte dintr-un complot, îl denunţă autorităţilor, mai înainte de a fi fost descoperit 
şi de a se fi început săvârşirea faptei proiectate". în acelaşi text de lege, incriminarea 
omisiunii de denunţ de la articolul 228 a fost practic extinsă asupra nedenunţării tuturor 
infracţiunilor cu caracter politic, iar la pedeapsa condamnării cu închisoarea de la 3 la 10 ani 
s-a adăugat şi o interdicţie corecţională între 1 şi 5 ani. 

în finalul acestei prezentări comparative a modului în care a evoluat legislaţia în 
materie penală 25 , se poate concluziona că, începând cu articolul 207 care pedepsea actele de 
teroare care ameninţau să răstoarne „ordinea socială a RPR" şi încheind cu articolul 231, care 
îi iartă de pedeapsă pe denunţători, prevederile cu caracter public cuprinse în Codul Penal şi 
diversele decrete, care l-au modificat sau completat, au oferit organelor represive ale 
Securităţii o largă paletă de acţiune împotriva celor pe care regimul comunist i-a identificat 
drept duşmani ai stabilităţii şi perpetuării sale. Pe parcursul dobândirii experienţei în 
exercitarea puterii, în acţiunea permanentă de consolidare a ei, autorităţile comuniste au 
detaliat baza legislativă penală a represiunii, prevăzând măsuri drastice împotriva oricărei 
forme de disidenţă. Securitatea, ca instituţie abilitată să exercite reprimarea, avea astfel la 
îndemână toate mijoacele de a trece la pedepsirea celor pe care îi socotea susceptibili de a fi 
complotat împotriva regimului sau chiar de a se fi gândit la aceasta. Pedepsele erau 
supradimensionate în raport cu faptele, pentru că prin administrarea lor nu se urmărea doar 
încarcerarea sau uciderea presupuşilor vinovaţi, ci şi intimidarea celor rămaşi liberi, câtă 
vreme se dovedeau supuşi. 

Măsurile cu caracter penal împotriva opoziţiei anticomuniste nu au ajuns să satisfacă 
însă nevoile Securităţii, stânjenită în primul rând în acţiunile represive de faptul că acestea 
trebuiau cauţionate de instanţe de judecată. Divergenţele între magistraţi, s-au făcut nu o dată 
simţite deoarece, cu toate măsurile radicale de transformare a instanţelor în „Tribunale ale 
poporului" ţineau totuşi cont de apărarea legalităţii şi respectau dreptul la apărare al 
inculpaţilor şi aplicau sentinţe mai mici decât cele dorite de aparatul Ministerului Afacerilor 
Interne. Conducerea de partid, a s-a arătat mult mai satisfăcută de rezultatele represiunii 
atunci când în 1946, în timpul cât a lipsit Pătrăşcanu, plecat la Conferinţa de Pace de la Paris, 
locul i-a fost ţinut de Teohari Georgescu. Când acesta a cumulat funcţia de ministru de Interne 
şi de Justiţie, „cu totul altfel a fost privită justiţia şi magistratura, cu totul altfel procedau 
[magistraţii], procesele de atunci cu totul altfel au fost rezolvate şi altul era răsunetul în opinia 
publică. Fiecare simţea o mână forte, simţea că tov. Teo îşi impunea punctul de vedere şi 
obliga pe magistraţi să rezolve problemele aşa cum cereau interesele masei", constata Chivu 
Stoica la o şedinţă a Biroului Politic din 9 septembrie 1947. Meritele lui Teohari nu se opreau 
aici: „dacă Teo n-ar fi introdus în jandarmerie, în poliţie elemente populare, nu ştiu unde am fi 
ajuns astăzi. El a călcat peste statute şi legi, a mers pe o linie revoluţionară şi a avut bune 
rezultate în aparatul de stat al Internelor care se întăreşte, pe care poţi să te bizui şi care trimite 



25 Articolele citate se regăsesc în cele trei ediţii principale ale Codului Penal: ediţia 1955, pp. 85-100, ediţia 
1958, pp. 99-118 şi ediţia 1960, pp. 104-134, 162-171. 

pe oamenii pe care Justiţia nu-i condamnă, în lagăre" 26 , constata acelaşi Chivu Soica. într- 
adevăr, pentru a ocoli procedura penală clasică şi a completa paleta de acţiuni ale poliţiei 
politice împotriva „duşmanilor regimului de democraţie populară", Ministerul Afacerilor 
Interne a inspirat începând din 1949 un complex de măsuri cu caracter secret care au permis 
lărgirea acţiunilor represive independent de deciziile justiţiei. 

Legislaţia represivă cu caracter secret 

Legislaţia penală, cuprinsă în Codul Penal şi în legile speciale sau decretele publicate 
în buletinul Oficial" care l-au modificat şi completat în primele două decenii, a fost adăugită 
cu o serie de măsuri legislative de natură să contureze mai exact cadrul de acţiune şi să 
mărească eficienţa organelor represive. Acestea au constat în aşa-numite măsuri 
administrative luate de către organele Ministerului Afacerilor Interne asupra unor categorii de 
persoane, în baza unor decrete şi hotărâri ale Consiliului de Miniştri care au avut în 
majoritatea lor un caracter secret. Secretizarea acestor măsuri represive a fost întreprinsă din 
mai multe raţiuni. Mai întâi, ele veneau în contradicţie cu prevederile constituţionale care 
enunţau (chiar dacă formal) drepturile şi libertăţile cetăţenilor 27 , pe care le încălcau în mod 
flagrant, dar şi cu declaraţiile pompoase ale autorităţilor comuniste privind libertatea care 
domnea în România. în Raportul asupra proiectului de Constituţie a RPR, prezentat în faţa 
Marii Adunări Naţionale la 23 septembrie 1952, Dej afirmase: „Libertatea de conştiinţă, 
libertatea cuvântului, libertatea presei, libertatea de organizare etc sunt înscrise la loc de cinste 
în proiectul de Constituţie" , declaraţie care ar fi fost contrazisă flagrant, dacă textele unor 
hotărâri ale Consiliului de Miniştri privind măsurile administrative ar fi fost făcute publice. 

Pe de altă parte, imaginea ţării, transformată într-un imens gulag de către regimul 
„democrat popular", deja evocată în numeroase mărturii publicate în Occident de către presa 
străină şi de cea română din exil 29 sau rostite la posturile de radio străine în limba română 30 ar 



26 Stenograma şedinţei Biroului Politic din 9 septembrie 1947. 

27 în Constituţiile din 13 aprilie 1948 (Titlul II) şi 27 septembrie 1952 (Capitolul VII), drepturi ale omului ca 
inviolabilitatea personei şi a domiciliului, libertatea cuvântului, libertatea presei şi libertatea de asociere erau 
prevăzute, dar dreptul de asociere era subordonat datoriei de „înregimentare în construirea socialismului", iar 
celelalte libertăţi trebuiau, după cum menţiona articolul 85 alineatul II din Constituţia din 1952, să se exercite „în 
conformitate cu interesele celor ce muncesc şi în vederea întăririi regimului de democraţie populară". Eleodor 
Focşeneanu, Istoria constituţională a României, 1859-1991, Bucureşti, Editura Humanitas, 1992, pp. 114-115, 
130-131. 

28 Gheorghiu Dej, Articole şi cuvântări..., pp. 527. 

29 Ziarul „România" editat de Romanian National Committee, (nr. 55, an V, New York, ianuarie-februarie 1961), 
sub titlul Aspecte vechi şi noi ale terorii în RPR, arăta de pildă următoarele: „primim necontenit scrisori de la 
refugiaţii care au reuşit recent să se salveze, informaţii care aduc lumini noi asupra situaţiei din ţară. Dăm mai 
jos câteva fragmente din ele: (...) în afară de arestările în masă destinate să intimideze populaţia, cele mai 
curente sunt acelea destinate să recruteze braţe de muncă gratuite pentru lucrările din Deltă. Oamenii sunt 
adunaţi de pe stradă sub cele mai ridicole pretexte, cum ar fi de pildă îmbrăcămintea sau tunsoarea care n-ar 
corespunde moralei proletare şi judecaţi de un tribunal de urgenţă, care în 24 de ore îi condamnă la reeducare 
într-o colonie de muncă". De altfel, cu toată secretizarea măsurilor represive, uneori oficialii comunişti nu se 
puteau sustrage evidenţelor şi erau nevoiţi ulterior, în scurtele perioade de „deschidere", să recunoască 
tratamentele la care erau supuşi deţinuţii politici în lagărele de muncă la începutul anilor '50. Astfel, ziarul „Le 
Monde" din 19 august 1953 (citat în Buletinul Agerpres - vezi ANIC, fond 80, dosar nr. 727, f. 256) reproduce 
după „New York Times" declaraţiile lui Grigore Preoteasa, care explica de ce lucrările de la Canal au fost oprite: 
„Construcţia Canalului era un proiect grandios în stilul realizărilor staliniste şi mulţi observatori puneau la 
îndoială posibilitatea pentru România de a-1 duce la bun sfârşit. Nu este totuşi nici o îndoială că lucrările s-au 
făcut până acum folosindu-se ca mână de lucru condamnaţi politici supuşi unui regim extrem de penibil" (s.n.) 
Era o formă extrem de diplomatică de a escamota tratamentul criminal cărora le-au căzut victimă mii de oameni. 

30 La postul de radio Europa Liberă (în limba română), ora 18,45, din 3 septembrie 1953, se arăta: „Prima 
revendicare şi cea mai mare pe care muncitorii o vor prezenta zilnic în fabrici, în birouri, pe ogoare, în sate şi 
oraşe este amnistia generală a sutelor de mii de prizonieri care gem în lagărele şi închisorile comuniste ştiute şi 

fi fost fundamentată oficial chiar de autorităţile din RPR, dacă aceste măsuri ar fi fost 
cunoscute. Prin intrarea într-un circuit public a unor decrete, hotărâri ale Consiliului de 
Miniştri şi ale MAI sau simple decizii ministeriale ale şefilor Securităţii, în baza cărora sute 
de mii de oameni au fost afectaţi de internarea în lagăre, deportări, fixarea de domiciliu 
obligatoriu sau confiscări de bunuri, fără ca toate aceste victime să fi făcut obiectul unei 
decizii judecătoreşti în acest sens, regimul de la Bucureşti ar fi dezvăluit astfel mijloacele 
represive de multe ori cu un caracter vădit arbitrar prin care îşi asigura stabilitatea. Sistemul ar 
fi fost nevoit astfel să se liberalizeze sau, în caz contrar, mai ales în noul context internaţional 
al primilor paşi de „dezgheţ" al relaţiilor est-vest, România, semnatară a Convenţiei de la 
Geneva şi admisă în 1955 ca membru al Naţiunilor Unite, ar fi fost pusă într-o situaţie 
delicată 31 . Din aceste motive, asupra unei bune părţi a legislaţiei represive care a stat la baza 
acţiunilor Securităţii s-a păstrat un secret desăvârşit. 

Chiar Codul Penal, o lege publică în esenţa ei, a fost modificat prin adăugirea unui 
articol care nu a fost niciodată publicat. Decretul cu nr. 62 din februarie 1955 a „completat" 
Codul Penal cu articolul 193 indice 1. în textul acestui articol era incriminată „activitatea 
intensă contra clasei muncitoare sau a mişcării revoluţionare, desfăşurată într-un post de 
răspundere în aparatul de stat sau într-un serviciu secret pe timpul regimului burghezo- 
moşieresc", pedepsită cu temniţă grea pe viaţă şi confiscarea totală a averii. Al doilea paragraf 
stipula: „Dacă fapta prevăzută în alineatul precedent a fost săvârşită într-un alt post decât într- 
unui de conducere, pedeapsa va fi de detenţiune grea de la 5 la 25 de ani şi confiscarea totală 
ori parţială a averii". în baza prevederilor citate, nepublicate în nici o ediţie a Codului Penal, 
„au fost judecaţi şi condamnaţi în 1955-1956 foşti angajaţi ai Poliţiei, Siguranţei şi Serviciului 
Secret, arestaţi în anii 1948-1950" 32 . în unele cazuri cercetate 33 , s-au pronunţat retroactiv 
pedepse egale cu perioada de detenţie, ceea ce indică „legalizarea" unor abuzuri (lungi 
detenţii fără proces), în contextul politic care a urmat Conferinţei de la Geneva din 1955. 
Edificator pentru natura regimului comunist rămâne faptul că această tentativă de intrare în 
legalitate s-a făcut prin încălcarea unei norme juridice fundamentale, care nu permite 
administrarea unor pedepse prevăzute de lege săvârşite înainte de data intrării acesteia în 

neştiute. Teroarea poliţienească trebuie să înceteze: munca forţată, această ruşine comunistă va trebui desfiinţată. 
Vânzătorii şi exploatatorii de sclavi români vor fi, în curând, aduşi la judecată în faţa Naţiunilor Unite". 
Gheorghiu-Dej adnota cu cinism pe marginea stenogramei emisiunii „Zău? Ce vorbeşti! Ne sperii!...", 
completând în dreptul „sutelor de mii de prizonieri" cu propria apreciere: „bandiţi de legionari şi alte elemente 
duşmane"; ANIC, fond 80, dosar nr. 727, f. 249. De altfel, încălcările drepturilor omului în România au stârnit 
nu o dată „proteste energice din partea guvernelor occidentale şi ale Naţiunilor Unite". O astfel de notă trimisă 
guvernului român de SUA şi Marea Britanie, amintind violările grave ale drepturilor omului, cerea „să înceteze 
imediat actele inumane care însoţeau reformele lor economice şi politice"; Ghiţă Ionescu, Comunismul în 
România, Bucureşti, Editura Litera, 1994, p. 227. 

31 Fără îndoială, situaţia internaţională a României evoluase, chiar dacă mai era evocat „dispreţul arătat de 
guvernul român faţă de drepturile şi libertăţile persoanelor aflate sub jurisdicţia lui", care „a devenit într-adevăr 
atât de notoriu, încât se evocă la tot pasul condamnarea oamenilor liberi", după cum se arăta în Interpretation of 
Peace Treaties with Bulgaria, Hungary and România a Curţii de Justiţie a Statelor Unite din 1956; apud Ghiţă 
Ionescu, op. cit., p. 227, nota 47. Schimbările semnificative de atitudine ale poziţiei SUA faţă de România au 
făcut parte din modificarea strategiei mai largi faţă de statele Europei de Est. în ianuarie 1955, un Memorandum 
elaborat de Biroul de Coordonare a Operaţiilor din Departamentul de Stat constata imposibilitatea detaşării din 
spaţiul de hegemonie sovietic a vreunei ţări satelite, fără riscul de confruntare deschisă cu URSS, ceea ce a dus la 
iniţierea unui dialog cu guvernele ţărilor din blocul sovietic, în încercarea de a încuraja treptat impunerea unei 
linii politice autonome faţă de Moscova; Liviu Ţârău, în căutarea României: recomandările făcute 
Departamentului de Stat de către Robert H. Thayler, ministrul SUA la Bucureşti, la încheierea misiunii sale în 
România, în voi. România şi relaţiile internaţionale în secolul XX, In Honorem Vasile Vesa, Cluj Napoca, 
Editura Clusium, 2000, pp. 231-232. 

Marius Lupu, Cornel Nicoară, Gheorghe Onişoru, Cu unanimitate de voturi. Sentinţe politice adnotate şi 
comentate, Bucureşti, Fundaţia Academia Civică, 1997, p. 25. 
" Ibidem. 

vigoare. Bineînţeles, toate procedurile penale care au urmat Decretului 62 din 1995 s-au 
aplicat şi ele în regim secret. 

Completând legislaţia penală, o serie de măsuri legislative cu caracter secret au oferit 
Securităţii posibilitatea de a constitui în Republica Populară Română un adevărat „Arhipelag 
Gulag", după expresia consacrată de cunsocutul scriitor Aleksandr Soljeniţîn, care au avut la 
bază modelul sovietic. O descriere a sistemului lagărelor din URSS conturează un tablou 
reîntâlnit în România anilor 1950, în urma aplicării unei largi arii de măsuri aşa-numite „de 
siguranţă": „Arborând stindardul igienei sociale, statul înţelege să vindece societatea, să 
cureţe şi să reeduce. Gângăniile dăunătoare sunt adunate, în valuri succesive... Sunt loviţi mai 
întâi diferiţii marginali care ameninţă hegemonia politică, ideologică, culturală, socială a 
partidului şi a conducerii sale. Se reduce opoziţia politică şi religioasă, se stârpesc agitaţia 
muncitorească şi răscoalele ţărăneşti, se colectivizează satele, este suprimat şomajul, 
suprimându-se şomerii. Cu fiecare dezinsecţie, lagărele se extind. Ele îndreaptă, ele 
extermină. Totul este adunat aici: opozanţi conştienţi sau presupuşi, credincioşi fervenţi, 
savanţi sobri, hoţi de cartofi, borfaşi, ţărani amărâţi, bandiţi. Pentru a scoate la lumină 
societatea sa, statul produce lagărele" 34 . Această practică a sistemului represiv comunist a fost 
de regulă asociată cu numele lui Stalin, dar „adevăratul părinte al execuţiilor, al terorii în 
masă şi al organelor aflate deasupra statului" 35 a fost Lenin, care a ordonat pentru prima oară 
internarea în lagăre chiar a unui mare număr de femei şi copii în timpul războiului civil, pe 
parcursul represaliilor sălbatice îndreptate împotriva cazacilor. Administraţia de Stat a 
Lagărelor din URSS (prescurtat GULAG) avea să capete începând cu anii 1930 dimensiuni 
gigantice. 

Aşa cum reiese din Nota de studiu nr. 00880015 din 14 decembrie 1967 întocmită la 
Serviciul C al Consiliului Securităţii Statului 36 , copiindu-se modelul sovietic, s-au instituit cu 
începere din 1949 măsuri de dislocare şi fixare de domiciliu obligatoriu, internare în colonii şi 
unităţi de muncă şi fixare de loc de muncă obligatoriu unor categorii de persoane care, fără să 
poată fi incriminate penal, făceau obiectul unor dispoziţii cu caracter represiv care aveau ca 
bază actele normative emise de Marea Adunare Naţională sau Consiliul de Miniştri, dar şi 
simple hotărâri şi dispoziţii ale MAI 37 . 



34 Andre Glucksmann, op. cit., p. 98. 

35 D. Volkogonov, op. cit., p. 268. 

36 ASRI, fond D, dosar nr. 7778, voi. 36, ff. 36-42. 

37 Pentru o primă analiză a acestora, vezi Marius Oprea, Legislaţia represiunii, în Addenda la Cartea Neagră a 
comunismului, Stephane Curtois & alţii, Bucureşti, Editura Humanitas, Fundaţia Academia Civică 1998, pp. 
748-755 şi Ion Bălan, Regimul concentraţionar din România, Bucureşti, Editura Fundaţia Academia Civică, 
2000, pp.79- 104. 

Cronologia şi geografia represiunii 

Pretutindeni şi de la un capăt la altul al dominaţiei sale, comunismul s-a menţinut prin 
teroare, violenţă şi crimă. Deşi evoluţia sa a fost diferită de la o ţară la alta şi de la o perioadă 
la alta, ceea ce 1-a ajutat să supravieţuiască atâtea decenii a fost represiunea. Lupta de clasă, 
proclamată drept principiu ideologic, nu 1-a împiedicat să extermine pe lângă adversarii 
asumaţi - „burghezii", „moşierii", „imperialiştii" şi „fasciştii" - chiar pe aliaţii teoretici, pe 
„tovarăşii de drum" şi pe propriii protagonişti. Nefiind compatibil cu libertatea, comunismul a 
instaurat asasinatul fizic şi moral drept instrument al tacticilor sale de supravieţuire. Chiar 
dacă, în calitate de membru fondator al Naţiunilor Unite, a votat în 1948 Declaraţia 
Universală a Drepturilor Omului, Uniunea Sovietică a dat un exemplu şi sateliţilor ei 
postbelici pentru încălcarea flagrantă a fiecăruia din cele 30 de articole ale acesteia 1 . 

Comunismul exportat în ţările Europei Centrale şi de Est a beneficiat de experienţa a 
trei decenii de teroare în chiar patria sa, Uniunea Sovietică. încă din mai 1943, când a 
desfiinţat formal Cominternul, Stalin a încredinţat unităţii INO (spionajul extern din cadrul 
NKVD) sarcina creării din rândul activiştilor refugiaţi la Moscova a unor Comitete naţionale 
de eliberare pentru ţările ce urmau să fie ocupate la sfârşitul războiului 2 . Totodată, o altă 
unitate a NKVD, creată în acelaşi an, 1943, şi destinată iniţial pedepsirii spionilor din rândul 
populaţiei sovietice şi a prizonierilor sovietici repatriaţi din Occident (peste două milioane) se 
numea SMERŞ („Smerti şpionah" = „moarte spionilor") şi urma ca în ţările ocupate după 
sfârşitul războiului să „consolideze noua formă de guvernare" . Practic, Operaţiunea Gayaneh 
de sovietizare a teritoriilor ocupate era, „avânt la lettre", o variantă „pe dos" a ,JDeclaraţiei 
Europei Eliberate" ce urma să se elaboreze în februarie 1945 la Ialta. 

în România, planurile sovietice de ocupare a ţării prin luptă au fost date peste cap de 
lovitura de palat de la 23 august 1944. Stalin ar fi preferat să instaleze direct un guvern 
comunist, cum a făcut în Polonia prin formarea în Lublin a Comitetului Naţional de Eliberare, 
pentru impunerea căruia a luptat cu îndârjire la Ialta şi Potsdam 4 . Luaţi prin surprindere de 
iniţiativa regelui Mihai I, care - deşi cu 650.000 militari germani în ţară - a rupt alianţa cu 
Germania şi, apoi, a format rapid un guvern militar, completat cu patru miniştri de coaliţie, 
sovieticii au amânat 20 de zile semnarea armistiţiului şi au mimat în acest interval o „eliberare 
glorioasă", parcurgând până în Banat şi centrul Transilvaniei câteva sute de kilometri fără să 
tragă un foc de armă. Simulând că, până la încheierea armistiţiului, au de-a face cu o ţară şi o 
armată inamice, trupele sovietice au luat prizonieri peste 150.000 militari români care 
aşteptau să li se alăture 5 , apoi au devastat, rechiziţionat, jefuit, violat şi ucis, creând un haos 
care să le permită ulterior să poată pretinde restabilirea ordinii. 

Acest stigmat originar al terorii şi samavolniciei, îndreptat în egală măsură împotriva 
armatei, a mediului politic şi a populaţiei civile, a prefaţat cei 45 de ani în care regimul 
comunist s-a impus, s-a perpetuat şi a supravieţuit ca regim terorist şi criminal. „A fost una 
din multele tragedii din istoria românilor faptul că principalii arhitecţi ai loviturii de la 23 
august 1944, regele Mihai şi liderii democratici, au răsturnat o dictatură militară doar pentru a 
fi practic răsturnaţi ei înşişi, în decurs de şase luni, de alt regim totalitar incipient" 6 . 

Abuzurile şi nelegiuirile sfidau atât autorităţile române (cele trei guverne de coaliţie 
succedate între 23 august 1944 şi 6 martie 1945), cât şi dreptul internaţional, şi însăşi 



1 v. textul Declaraţiei pe http://www.onuinfo.ro/documente fundamentale/declaraţia drepturilor omului/ 

2 Ion Mihai Pacepa, Cartea neagră a Securităţii, Bucureşti, Editura Omega, 1999, p. 62. 

3 Ibidem, pp. 105-107. 

4 Dennis Deletant, România sub regimul comunist, Bucureşti, Fundaţia Academia Civică, 1997, p. 37. 

5 v. Memoriul Regelui Mihai I destinat preşedintelui Roosevelt, în Mircea Ciobanu, Convorbiri cu Mihai I al 
României, Bucureşti, Editura Humanitas, 1991, pp. 245-259. 

6 Dennis Deletant, op. cit., p. 37. 

Convenţia de Armistiţiu semnată la Moscova la 12 septembrie 1944. Comisia Aliată de 
Control era de fapt un supraguvern sovietic care nu ţinea cont nici de reprezentanţii anglo- 
americani, nici de guvernul legitim. Sub pretextul aplicării armistiţiului şi al defascizării 
administraţiei, ea dădea ordine guvernelor Sănătescu şi Rădescu, iar atunci când nu reuşea 
organiza mişcări ale aşa-numitelor Formaţiuni de Luptă Patriotică menite să destabilizeze 
ţara, să impună miniştri şi prefecţi comunişti, să inducă ideea că „fasciştii" (cum erau 
denumiţi guvernanţii români sau politicienii democraţi) nu sunt în stare să producă decât 
dezordine. Când nici aceste manevre nu reuşeau, sosea ministrul adjunct de externe Andrei 
Vîşinski (procurorul-călău din timpul Marilor Epurări ale anilor '30 şi, ulterior, în iunie 1940, 
„gauleiterul" sovietizării Letoniei) care îşi impunea ordinele chiar Regelui Mihai, bătând cu 
pumnul în masă şi trântind uşile. Două vizite ale sale, în noiembrie 1944 şi februarie-martie 
1945, s-au soldat, fiecare din ele, cu schimbarea guvernului 7 , iar cea din decembrie 1945, în 
compania ambasadorilor american şi britanic la Moscova, cu întreruperea grevei regale. în 
acest timp, au avut loc primele deportări în URSS: a inginerilor şi tehnicienilor de origine 
germană care trebuiau să monteze fabricile transferate în Rusia; a 28 intelectuali şi de oameni 
de afaceri armeni (anchetaţi la Moscova şi deportaţi în Siberia) 8 ; în sfârşit, a 75.000 etnici 
germani identificaţi doar după criterii de vârstă şi deportaţi cinci ani în Donbas „pentru 
reconstrucţia URSS" (între aceştia, chiar mici grupuri de etnici români, cum s-a întâmplat în 
Ardealul de Nord, încă neretrocedat României). Tot acum începea drama a 300.000 refugiaţi 
basarabeni şi nord-bucovineni, hăituiţi de Comisia Aliată şi de Legaţia Sovietică în calitate de 
cetăţeni sovietici care ar fi trebuit să se repatrieze 9 . 

Mii de cetăţeni români, maghiari, germani şi austriaci au fost internaţi, începând din 
octombrie 1944, în lagărele de la Tg. Jiu, Caracal, Slobozia, în cadrul defascizării. între ei, o 
mare parte nu aveau nici o legătură cu fascismul, dar, fiind anticomunişti, erau consideraţi ca 
atare pe baza falsului silogism: „dacă antifasciştii sunt comunişti, atunci anticomuniştii sunt 
fascişti". Artizanul acestor operaţii mistificatoare era ipostaza românească a SMERŞ-ului, 
adică Brigada Mobilă înfiinţată de NKVD în toamna lui 1944. Consilierii NKVD pentru 
România, Aleksandr Saharovski şi Dmitri Fedicikin, au încredinţat comanda acestui 
instrument odios, care dubla instituţiile „burgheze" (Siguranţa, Poliţia, Jandarmeria) unor 
vechi agenţi ai NKVD-ului, lui Gheorghe Pintilie (Pantiuşa Bondarenko) şi lui Alexandru 
Nicolschi (Boris Griinberg). în acelaşi timp, SSI era controlat de un alt agent sovietic, Emil 
Bodnăraş, cel care a înfiinţat şi un serviciu de informaţii secrete al PCR (Secţia a Ii-a de 
informaţii şi contrainformaţii din cadrul Formaţiunilor de Luptă Patriotică) 10 . Multe arestări şi 
asasinate în această primă perioadă au fost făcute chiar de membri ai F.N.D. (Frontul Naţional 
Democrat era coaliţia care cuprindea, în jurul Partidului Comunist, câteva partide şi 
organizaţii satelite). Alteori de către Formaţiunile de Luptă Patriotică sau direct de către 
organele NKVD, acolo unde autorităţile române păreau că sunt prea îngăduitoare. 

Guvernul „de largă concentrare democratică" impus la 6 martie 1945 a fost adus la 
putere de toţi aceşti factori de forţă şi a trebuit, ulterior, să se arate demn de acest ajutor. 

Potrivit unui raport din arhiva Oficiului de Studii Strategice american, încă la 7 martie 
1945, deci a doua zi după instalarea guvernului Petru Groza, o comisie de activişti sovietici 
condusă de Evgheni Suhalov a prezentat unei delegaţii de patru activişti comunişti, condusă 
de Ana Pauker, un plan de comunizare a României pe următorii trei ani, plan atribuit fostului 
secretar al Cominternului Gheorghi Dimitrov. Un plan similar, pentru alte două perioade de 



7 Jurnalul generalului Sănătescu, cu o prefaţă de Simona Ghiţescu, ediţia a doua, Bucureşti, Editura Humanitas, 
2006, p. 178. 

8 Levon Harutunian, Siberia - dus întors, cuvânt înainte de Bedros Hoiasangian, Bucureşti, Editura Ararat, 2001. 

9 România. Viaţa politică în documente. 1945, coord. Ioan Scurtu, Arhivele Statului, 1994, pp. 252-262. 

10 Claudiu Secaşiu, în 6 martie 1945 - începuturile comunizării României, Bucureşti, Editura Enciclopedică, 
1995, pp. 146-157. 

câte cinci ani, ar fi urmat să fie predat de sovietici în următoarele câteva săptămâni 11 . Dintre 
cele zece puncte ale planului pe trei ani atrag atenţia, în ce priveşte studiul nostru, două: 
suprimarea partidelor istorice prin arestarea, uciderea şi răpirea membrilor lor şi, respectiv, 
crearea unei organizaţii de poliţie întemeiată pe o „miliţie populară" de tipul NKVD. O privire 
retrospectivă arată că toate capitolele acestui instructaj au fost respectate cu rigurozitate. 

în primele luni de la instalare, pentru a îndeplini articolele 13 şi 14 din Convenţia de 
Armistiţiu, guvernul Groza a făcut o serie de procese răsunătoare împotriva „criminalilor de 
război şi a vinovaţilor de dezastrul ţării". Cronologic, la 14 mai 1945 au fost condamnaţi 46 
criminali de război. Apoi la 30 mai 1945 s-a dat sentinţa în lotul ziariştilor. Abia la 19 mai 
1946 avea să se dea verdictul în Procesul Marii Trădări, după ce lotul Ion Antonescu fusese 
anchetat în URSS direct de organele SMERŞ 12 . în octombrie 1946 şi ianuarie 1949 au urmat 
alte loturi de demnitari antonescieni, încheindu-se astfel procesele criminalilor de război. în 
paralel, însă, Brigada Mobilă la întrecere cu jandarmeria şi poliţia - între timp comunizate - a 
făcut arestări masive în rândul membrilor partidelor istorice, al militarilor, al funcţionarilor 
epuraţi, acuzaţi ei înşişi tot de fascism. Despre primele două luni ale guvernării sale, primul 
ministru, Petru Groza, a mărturisit unui ziarist englez, Archie Gibson, că în decursul lor s-au 
făcut 90.000 arestări 13 . încă din mai 1946 fusese arestat generalul Aurel Aldea, fostul ministru 
de Interne în primul guvern Sănătescu, acuzat împreună cu alţi 55 de „complici" (mulţi dintre 
ei ţărănişti) de organizarea cu un an în urmă a unei reţele de organizaţii subversive, „Mişcarea 
Naţională de Rezistenţă". Cu o zi înainte de alegeri, la 18 noiembrie 1946, s-a dat verdictul: 
Aldea a fost condamnat la muncă silnică pe viată şi a murit trei ani mai târziu în închisoarea 
Aiud 14 .^ 

în aceeaşi vară, 1946, avea loc o nouă avalanşă de arestări în rândul membrilor 
opoziţiei, adică ai partidelor din afara blocului pro-comunist (BPD). Scopul era ca naţional- 
ţărăniştii, naţional-liberalii şi social-democraţii independenţi să fie împiedicaţi să candideze 
şi, evident, să participe la campania electorală. 

După semnarea Tratatului de pace cu România, la 10 februarie 1947, Brigada Mobilă 
şi justiţia regimului s-au năpustit din nou asupra ţărăniştilor şi liberalilor, fiind arestaţi mii de 
oameni. Şi de astă dată erau învinuiţi de-a dreptul de „fascism", „legionarism", „spionaj în 
favoarea imperialiştilor anglo-americani" şi „crime de război". Acuzaţiile erau lipsite de orice 
temei, iar arestările nu aveau nici o bază legală, fiind făcute în virtutea unui ordin ultrasecret 
al Ministerului de Interne. Persoanele arestate au fost trimise la închisorile din Gherla, Piteşti, 
Craiova şi Miercurea Ciuc şi din alte locuri, iar numitorul lor comun era că făcuseră campanie 
în beneficiul partidelor de opoziţie, în noiembrie 1946 15 . 

„Legea pentru purificarea administraţiilor de stat" din 30 martie 1945, după ce 
enumera criteriile şi motivele epurării, prevedea la articolul 10 „lagăre speciale" pentru munca 
obligatorie a salariaţilor îndepărtaţi din serviciu. Era vorba de o primă formă, nebuloasă, a 
condamnărilor administrative, exercitate direct de MAI, fără proces juridic, doar pe baza 
întocmirii unei liste. Această formă extrajuridică de puniţiune a făcut mai târziu sute de mii de 
victime, internate în unităţi, colonii şi locuri de muncă obligatorii, atât în anii 1950-1954 
(edictate prin HCM nr. 2/3 ianuarie 1950, HCM nr. 104 din 22 august 1952, HCM nr. 337 din 
11 martie 1954), dar şi mai târziu în anii 1958-1962 (Decretul Prezidiului MAN nr. 89 / 17 
februarie 1958). în privinţa legalităţii acestor forme de detenţie, trebuie spus că multe din ele 



România. Viaţa politică. ... pp. 189-192. 

12 Lotul Antonescu în ancheta SMERŞ. Moscova, 1944-1946. Documente din Arhiva FSB, ediţie îngrijită de Radu 
Ioanid, Iaşi, Editura Polirom, 2006. 

13 Dennis Deletant, op. cit., p. 54. 
H îbidem, pp. 56-57. 

15 Ibidem, p. 59. 

nici măcar n-au fost înregistrate, mobilul lor fiind adesea nici măcar politic, ci de natură 
personală („eliberarea" unei locuinţe, scăparea de un vecin sau rival incomod). 

Dacă arestările membrilor partidelor de opoziţie erau o formă de tăiere a rădăcinilor, 
ceea ce a urmat în 1947-1948 era lovitura finală dată elitelor politice din România. 

La 14 iulie 1947, pe micul aeroport Tămădău din Sud-Estul Bucureştilor au fost 
arestaţi câţiva membri marcanţi ai partidului principal de opoziţie (Naţional Ţărănesc) care 
încercaseră să se refugieze în Occident. Partidul, care era cel mai temut şi puternic opozant al 
regimului, a fost imediat scos în afara legii printr-un Jurnal al Consiliului de Miniştri. întreaga 
conducere a fost arestată, iar în octombrie-noiembrie a avut loc procesul „bandei naţional- 
ţărăniste", care „a crescut fascismul în România" (cum scria în „Scânteia" Silviu Brucan). 
Iuliu Maniu şi Ion Mihalache au fost condamnaţi la temniţă grea pe viaţă, pentru „înaltă 
trădare", iar principalii loc colaboratori la pedepse maxime. Iuliu Maniu, Ion Mihalache şi 
Victor Rădulescu-Pogoneanu şi-au asumat martiriul până la capăt, având să moară în detenţie. 
Acest proces a dat tonul arestării şi condamnării celor rămaşi în conducerea interimară, 
clandestină, a partidului. Aceeaşi soartă au avut-o în anii următori liberalii şi social- 
democraţii. Pe de altă parte, la 15 mai 1948 au fost arestaţi câteva mii de membri ai „Frăţiilor 
de Cruce", organizaţie naţionalistă de tineri, care se revendica de la „Garda de Fier", 
desfiinţată în 1941. în acelaşi timp, au început procesele economice, în care erau incriminaţi 
pentru sabotaj numeroşi oameni de afaceri. S-au fabricat apoi procese fantomă de tip sovietic, 
în care erau amestecaţi de-a valma acuzaţi de provenienţă foarte deosebită, care - mulţi - nici 
nu se cunoşteau între ei: industriaşi, membri ai partidelor democratice, francmasoni, preoţi, 
studenţi, membri ai fostei „Gărzi de Fier" sau oameni care aveau relaţii cu legaţiile 
occidentale, în aşa fel ca din „complexitatea" lotului să rezulte că sabotorii, legionarii şi 
spionii americani erau legaţi printr-un plan comun de subminare a regimului. 

La 15 iulie 1948 a fost emis ordinul 26500 Cabinet MAI, prin care, peste 12 zile, la 27 
iulie, orele 2 noaptea, urmau să fie arestaţi foştii ofiţeri de poliţie, („cu excepţia informatorilor 
valoroşi"), asta pregătind ceea ce urma să se întâmple la 30 august, adică crearea Securităţii. 
Arestarea în masă a mii de poliţişti a fost o operaţiune fulger, precipitată de faptul că Tito se 
servise de fosta poliţie regală sârbă în manevra de declarare a independenţei faţă de Moscova, 
cu câteva săptămâni mai devreme. 

Seria arestărilor a continuat în vara lui 1948 şi în lunile următoare prin închiderea unui 
mare număr de preoţi şi episcopi greco-catolici care se opuseseră desfiinţării Bisericii greco- 
catolice şi includerii ei în cadrul Bisericii Ortodoxe. în acelaşi timp, au fost pe parcursul 
anilor valuri masive de arestări în rândul prelaţilor romano-catolici, acuzaţi de spionaj în 
favoarea Vaticanului (!) şi a Statelor Unite (Nunţiul papal la Bucureşti era un american!). Pe 
aceleaşi criterii absurde, urmărindu-se tăierea oricărei legături cu Occidentul, au avut loc 
marile procese de spionaj din jurul Misiunilor americană, engleză, franceză, iugoslavă, turcă 
şi au fost arestaţi 300 de elevi şi studenţi care frecventaseră Biblioteca franceză. 

Anii 1948 şi 1949 au fost, totodată, anii arestării întregii conduceri a Partidului Social 
Democrat Independent, pedepsită pentru că a refuzat fuziunea cu Partidul Comunist Român. 
După o lungă anchetă, Constantin Titel Petrescu şi ceilalţi lideri au fost condamnaţi la 
pedepse ajungând până la muncă silnică pe viaţă, acuzaţi fiind de „înaltă trădare" sau 
„atitudine ostilă la adresa partidului"! (liderii istorici Ion Flueraş, Iosif Jumanca, George 
Grigorovici şi Gh. Ene Filipescu au murit în închisoare) 16 . De remarcat că procesul din 
ianuarie 1952 a fost pus, retrospectiv, în legătură cu procesul de spionaj intentat funcţionarilor 



16 Victor Frunză, Istoria comunismului în România, Bucureşti, Editura Victor Frunză, 1999; Nicoleta Ionescu- 
Gură, Stalinizarea României, Bucureşti, Editura BIC AII, 2005, pp. 70-73. 

de la Oficiul de presă al Misiunii engleze, datorită, probabil, protestelor laburiştilor britanici 
faţă de soarta colegilor români 17 . 

Securitatea învăţa, încă, după modelul NKVD, să fantazeze scenarii prin care să 
dovedească legătura elitelor cu Occidentul şi să imagineze, în chiar sânul elitelor, comploturi 
imaginare manipulate de spionajul străin 18 „Procesul marii finanţe" era un astfel de exemplu, 
de o fantezie malefică. Lotul judecat includea, alături de oameni de afaceri (Alexandru Popp, 
Ioan Bujoiu, Max Auschnitt - acesta din urmă, în contumacie), universitari apolitici (Nicolae 
Mărgineanu), un amiral (Horia Macellariu), fruntaşi legionari (Nicolae Pătraşcu, Nistor 
Chioreanu), acţionari şi consilieri de la uzinele Reşiţa, ca şi mulţi alţi acuzaţi, majoritatea 
necunoscându-se personal. Pedepsele acordate ajungeau, de asemenea, la muncă silnică pe 
viaţă şi 25 ani detenţie grea 19 . 

în anii 1948-1952 au avut loc zeci de mii de arestări în rândul militanţilor din linia a 
doua a partidelor istorice, precum şi al tinerilor din aceste partide, care acţionau în 
clandestinitate. De asemenea, au fost zeci de mii de arestări ale unor elevi, studenţi, muncitori 
şi ţărani care făceau parte dintr-o puzderie de organizaţii anticomuniste. La 15 august 1952 
(„Noaptea Sfintei Măria") au fost din nou arestaţi ţărănişti, preoţi, studenţi, într-o acţiune care 
a luat prin surprindere mii de persoane. 

După ce elitele mature fuseseră anihilate, venise acum rândul generaţiei tinere. Cel 
mai sinistru experiment a fost „reeducarea prin tortură". începută în 1949 în închisoarea 
Suceava, a continuat mai târziu cu înverşunare în închisoarea din Piteşti şi, apoi, ceva mai 
neconvins, în cele din Gherla şi Tg. Ocna. Până la o mie de tineri, majoritatea studenţi, au fost 
umiliţi, forţaţi să-şi renege convingerile, familia, credinţele, să se maltrateze şi tortureze între 
ei, practic să-şi desfiinţeze propria personalitate . „Fenomenul Piteşti" - cum este foarte 
benign numit - a fost urmat de două procese, soldate cu peste 20 de condamnări la moarte din 
rândul studenţilor-torţionari. Abia mai târziu a avut loc un alt proces, al securiştilor care s-au 
ocupat de „reeducare". Ei au fost condamnaţi la pedepse uşoare de închisoare şi au fost în 
scurt timp amnistiaţi. Acuzatorii stipulau că la Piteşti s-a urmărit, la cererea liderului legionar 
Horia Sima, care se afla în Occident, şi a „imperialiştilor americani", compromiterea 
Securităţii. Asta a fost interpretarea oficială. în realitate, iniţiatorii, în frunte cu Eugen 
Ţurcanu, erau într-adevăr studenţi legionari, dar au acţionat tocmai încurajaţi de securişti şi nu 
la semnale din afară. 

A urmat epopeea Canalului Dunăre-Marea Neagră, care a început la sfârşitul anului 
1949, considerat fiind de conducerea comunistă, de Gheorghiu-Dej şi Ana Pauker, „un 
mormânt al burgheziei româneşti". Dar pentru ca să devină un mormânt al acestei burghezii a 
trebuit să se găsească o formulă de arestare cu aparenţă legală sau cel puţin semi-legală. 
Atunci s-au emis rapid, la 3 ianuarie 1950, HCM-ul de care am vorbit, urmat de o ordonanţă a 
Ministerului de Interne prin care erau arestaţi toţi cei care „primejduiesc sau încearcă să 
primejduiască regimul de democraţie populară şi construirea socialismului sau care 
defăimează puterea de stat şi organele sale, dacă (atenţie! s.n.) faptele lor nu constituie 
infracţiuni" (a se citi: dacă nu există probe pentru a se face un proces). Procedura era 
următoarea, fiind copiată după originalul NKVD: conducerea Canalului cerea un număr 
oarecare de oameni care să lucreze, Ministerul de Interne încredinţa această sarcină Direcţiei 
de Anchete, care la rândul ei transmitea ordinul regiunilor de Securitate, iar acestea făceau 



Culegere de materiale privitoare la activitatea criminală a serviciilor de spionaj imperialiste pe teritoriul 
Republicii Populare Române, Bucureşti, Editura Direcţiei Generale Politice MAI, 1951, p. 68. 
18 Pentru felul cum decurgea o asemenea anchetă este edificatoare impresionanta culegere de documente: Anton 
Golopenţia, Ultima carte, editor Sanda Golopenţia, Bucureşti, Editura Enciclopedică, 2001. 

Nicolae Mărgineanu. Un psiholog în temniţele comuniste. Documente preluate 
îngrijită de Cristina Anisescu, prefaţă de Adrian Neculau, Iaşi, Editura Polirom, 2006. 
20 Virgil Ierunca. 
Michalon, 1996. 



Nicolae Mărgineanu. Un psiholog în temniţele comuniste. Documente preluate din arhiva CNSAS, ediţie 

20 Virgil Ierunca, Piteşti, laboratoire concentrationnaire (1949-1952). Preface de Franşois Furet, Paris, Editions 

liste cu „reacţionarii", „paraziţii", „duşmanii poporului" care urmau să fie arestaţi. Fără să 
aibă loc măcar un simulacru de proces, o comisie formată din şapte generali şi colonei de 
Securitate semna listele şi astfel îi condamna la pedepse între 12 şi 60 de luni. (De notat că 
„internările administrative" erau calculate în luni, în timp ce sentinţele propriu-zis juridice, la 
Tribunalele Militare, în ani.) Au fost zeci şi sute de mii de astfel de condamnări extra-juridice. 
Numai pe şantierele Canalului Dunăre-Marea Neagră, după nişte estimări minimale, au fost în 
fiecare moment în jur de 40000-60000 de deţinuţi. Dar „internaţii CR" (contrarevoluţionari) 
puteau fi „repartizaţi" pe alte zeci şi sute de şantiere, în întreprinderi agricole, mine, fabrici. 
Numărul persoanelor care au suferit internările administrative nu va putea fi vreodată stabilit 
cu precizie, din lipsa iniţială a evidenţei şi din cauza distrugerii pe parcurs a numeroase probe, 
fapt sesizat de toate comisiile însărcinate să studieze problema. Sintezele făcute în anii 1953, 
1955 şi 1968 în interiorul MAI, respectiv al Consiliului Securităţii Statului, la cererea 
Partidului, au fost efectuate doar pe baza documentelor obţinute în momentul respectiv de 
comisiile de anchetă şi - lucru foarte important - numai pe baza evidenţelor de la ieşirea din 
detenţie, nu pe baza actelor (listelor) de internare. Liste au fost de ordinul miilor şi fiecare 
cuprindea zeci şi sute de nume. Câţi au murit până la eliberare este încă şi mai greu de stabilit. 

La această masă de sclavi se adăugau militarii din detaşamentele de muncă DGSM. 
Direcţia Generală a Serviciului Muncii a fost înfiinţată în 1951 şi se ocupa cu recrutarea şi 
exploatarea tinerilor cu „origine socială nesănătoasă" (burghezi, chiaburi, fii de deţinuţi 
politici sau având rude în străinătate), care nu aveau dreptul să poarte armă. Pentru că Tratatul 
de Pace limita plafonul de militari în termen, tinerii din „prisosul de contingent" al fiecărui an 
erau încorporaţi după acest criteriu în „armata cenuşie" şi obligaţi să presteze „muncă de 
interes public". Prin acest infern, obligaţi să muncească în condiţii inumane, au trecut până în 
anul 1960 peste 520.000 tineri 21 . între ei, mulţi intelectuali de valoare, ca viitorii compozitori 
Pascal Bentoiu şi Ştefan Zorzor, ai căror părinţi se aflau sau mureau în închisoare 22 . 

O operaţiune brutală, menită să decapiteze definitiv elita politică, a avut loc în noaptea 
de 5-6 mai 1950, când au fost arestaţi simultan în Bucureşti (sau în localităţile unde au fost 
găsiţi) şi duşi la Sighet în nişte convoaie speciale 90 de demnitari ai regimului numit 
„burghezo-moşieresc". Erau miniştri din toate guvernele perioadei 1919-1945, majoritatea în 
vârstă (70,80 sau chiar 91 ani), ajungându-se chiar la unele personalităţi care au făcut parte 
din guvernul pro-comunist Petru Groza, cum au fost Gheorghe Tătărescu (însoţit de trei fraţi!) 
sau Petre Bej an, Vântu, Radu Roşculeţ, „tovarăşi de drum" din formaţiunile burgheze care 
acceptaseră să colaboreze până la un punct cu comuniştii. în vechea închisoare din secolul al 
XlX-lea, situată chiar pe frontiera sovietică, acest prim lot a fost în timp completat cu alte 
câteva, pe măsură ce „colectarea" foştilor miniştri sau secretari de stat avea loc. Au urmat 
loturi cu câteva zeci de preoţi şi episcopi greco-catolici, care fuseseră ţinuţi până atunci în 
domiciliu forţat în mănăstirile ortodoxe, apoi un lot de prelaţi romano-catolici, iar în august 
1951 lotul Partidului Naţional Ţărănesc, care, după procesul din 1947, fusese încarcerat la 
Galaţi. (Interesant este cum au fost duşi Iuliu Maniu, Ion Mihalache şi ceilalţi de la Galaţi la 
Sighet, adică de pe o frontieră pe cealaltă frontieră sovietică, situată la antipozi.) Astfel, 
numărul celor deţinuţi în închisoarea Sighet a crescut la 180. Au murit 53, după datele pe care 
le avem. Au fost îngropaţi noaptea, pe ascuns, în gropi anonime, nu se ştie nici până astăzi 
exact unde. Se bănuieşte că în diferite cimitire, după 1952 în „Cimitirul Săracilor", dar 
amestecaţi cu oamenii care nu aveau familie sau cu cei care mureau în azilul psihiatric sau în 
spitalul de boli cronice (mii de morminte). între ei patru episcopi, câteva zeci de miniştri şi 



Alexandru Osca, Vasile Popa, Tratatul de Pace de la Paris - pretext pentru înfiinţarea Serviciului Muncii în 
„Anale Sighet 5" (editor Romulus Rusan), Bucureşti, Fundaţia Academia Civică, 1997, pp. 181-189. 

Pascal Bentoiu, Direcţia Generală a Serviciului Muncii (D.G.S.M.) - Mărturii ale unei experienţe personale în 
"Anale Sighet 7", Bucureşti, Fundaţia Academia Civică, 1999, pp. 167-172; Ştefan Zorzor, în revista Memoria 
nr. 44-45, 2003, pp. 98-115. 

secretari de stat, octogenarii Iuliu Maniu şi Dinu Brătianu (preşedinţi ai Partidului Naţional 
Ţărănesc şi Partidului Naţional Liberal, părinţi ai democraţiei româneşti). Marele istoric 
Gheorghe Brătianu (Dinu Brătianu îl desemnase succesor la conducerea partidului) a murit la 
numai 55 ani 23 . Cei care nu au murit până în 1955 au fost duşi la Râmnicu Sărat, o închisoare 
care, de asemenea, avea linie cu ecartament dublu spre URSS. Acolo a murit după alţi zece 
ani Ion Mihalache, devenit el însuşi octogenar şi într-o stare ultimă de degradare a sănătăţii. 
Acolo a zăcut într-o stare de paralizie cronică, dar demn până la capăt, eminentul diplomat 
Victor Rădulescu-Pogoneanu, unul dintre artizanii actului de la 23 august 1944 (a plătit acel 
curaj cu 15 ani de închisoare. în primăvara anului 1962 a fost dus cu targa la spitalul- 
închisoare Văcăreşti, unde a murit). Constantin Bebe Brătianu, secretarul general al Partidului 
Liberal, a fost, însă, eliberat cu puţin timp înainte de a muri, tot într-un spital din Bucureşti. 
Constantin Titel Petrescu, care contractase în închisoare o boală incurabilă, a murit la mai 
puţin de doi ani de la eliberare. Ca şi un om foarte tânăr, cum era de pildă poetul Constant 
Tonegaru (arestat şi învinuit de spionaj pentru că distribuia pentru familiile sărace pachete 
primite din Belgia, prin Biserica Catolică), care a murit după numai câteva săptămâni de 
„libertate" (avea 33 ani). Mii de alţi deţinuţi aflaţi într-o stare de epuizare şi boală extremă au 
murit în primele luni după sosirea acasă. 

în acelaşi timp, au început aşa-numitele dislocări, evacuări sau strămutări: familiile 
celor arestaţi, ca şi persoanele care nu se bucurau de încrederea autorităţilor erau mutate în 
alte locuinţe, improprii, în aşa fel încât locul devenea disponibil pentru potentaţii locali, iar 
atmosfera generală devenea tot mai timorată. Prin Decretul 83, în noaptea de 2/3 martie 1949, 
la orele 3 (în ajunul plenarei de partid care a decis colectivizarea agriculturii) 2972 de familii 
de mari proprietari (7804 persoane) au fost evacuate cu brutalitate, în câteva minute, din 
locuinţele de la ţară şi deportate în alte localităţi, fiind fixate acolo cu „domiciliu 
obligatoriu" 24 . O altă deportare, mult mai amplă, a avut loc la 18 iunie 1951, în noaptea de 
Rusalii, când 44000 de locuitori ai zonei de frontieră cu Iugoslavia (Banat şi Mehedinţi), pe o 
lăţime de 25 de Km, au fost duşi în Bărăgan. Era o regiune puţin populată, cu o climă aspră, şi 
care ulterior a fost numită „Siberia românească". Familii întregi au fost urcate în trenuri doar 
cu ce au putut să ia, cu bunici octogenari şi copii mici - sugari chiar -, iar odată ajunse în 
Bărăgan au fost lăsate în câmp şi au trebuit să-şi construiască bordeie şi să supravieţuiască 
fără să aibă locuri de muncă, producându-şi singuri alimentele 25 . Aceşti 44000 de oameni au 
fost ţinuţi până în 1955-1956, iar când s-au întors în localităţile lor şi-au găsit casele şi 
proprietăţile confiscate. Iar locul lor în bordeie a fost luat imediat de foştii deţinuţi politici 
care erau aduşi aici pentru un supliment de pedeapsă: 24 de luni, 60 de luni, chiar 72 de luni. 
Prin aceste domicilii obligatorii a trecut elita închisorilor româneşti, bineînţeles ce mai 
rămăsese din ea. 

Revenind la valurile de arestări şi procese: pentru că s-au solidarizat cu revoluţia 
maghiară participând la o mare adunare, au fost arestaţi numai la Timişoara 2000 de studenţi, 
încarceraţi câteva zile într-o fostă cazarmă, la Becicherecu Mic. Iniţiatorilor, studenţi la 
facultatea de Mecanică, li s-au făcut procese sumare şi au fost condamnaţi pe termene de până 
la 8 ani de închisoare. Alte sute de studenţi au fost exmatriculaţi. De asemenea la Cluj au fost 
aduşi în faţa justiţiei studenţi români şi maghiari de la Litere şi Arte Plastice. La Bucureşti, 



23 Constantin C. Giurescu, Cinci ani şi două luni în penitenciarul de la Sighet, Bucureşti, Editura FCR, 1994; 
Memoria închisorii Sighet (editor Romulus Rusan), ediţia a Ii-a revăzută şi adăugită, Bucureşti, Fundaţia 
Academia Civică, 2003; Măria Brătianu, Gheorghe Brătianu, enigma morţii sale, Bucureşti, Fundaţia Academia 
Civică, 1996. 

24 Ion Bălan, Regimul concrentraţionar din România, 1945-1964, Bucureşti, Fundaţia Academia Civică, 2000, 
pp. 70-72. 

25 Elena Spijavca, Munci şi zile în Bărăgan (editor Romulus Rusan), Bucureşti, Fundaţia Academia Civică, 
2004; alte lucrări de reconstituire din diferite unghiuri a ,JRusaliilor negre" au fost publicate de Smaranda Vultur, 
Daniel Vighi, Viorel Marineasa. 

studenţi în Medicină, Litere, Drept, Arhitectură, Filosofie, Ziaristică au fost arestaţi şi 
condamnaţi pentru „agitaţie publică", după ce intenţionaseră să facă un miting în Piaţa 
Universităţii, chiar în ziua de 5 noiembrie, când revoluţia din Budapesta fusese zdrobită de 
tancurile sovietice 26 . Valul de arestări a crescut apoi exponenţial. La Iaşi, în aprilie 1957, au 
fost arestaţi studenţii de la Filologie-Istorie care pregătiseră aniversarea a 500 ani de la 
urcarea pe tron a domnitorului Ştefan cel Mare. Aceste noi contingente de deţinuţi erau 
trimise pe şantierele faraonice din Insula Mare a Brăilei (Salcia, Măraşu) sau în Delta Dunării, 
la Periprava. Asta în vreme ce în Polonia, Cehoslovacia şi chiar în Ungaria se intrase într-o 
perioadă de destindere. 

Apogeul acestui nou val de teroare a fost atins după retragerea trupelor sovietice, în 
iulie 1958, inspirată lui Hruşciov de Emil Bodnăraş. (Oricum, trupele staţionau aici ilegal, ca 
şi în celelalte ţări ale lagărului sovietic; legal, trebuiau să plece după 10 februarie 1947, când a 
fost semnat Tratatul de Pace; pretextul menţinerii lor era nevoia unui coridor de legătură cu 
zona sovietică din Austria; în 1955 sovieticii au părăsit Austria, dar au continuat să rămână în 
România şi Ungaria). Când, pe neaşteptate, Armata Roşie s-a retras, comuniştii români erau 
cei mai fideli aliaţi ai Moscovei, dar au considerat că este de datoria lor să fie „mai ortodocşi 
decât Kremlinul" în privinţa aplicării dogmelor stalinist-leniniste. în perioada dintre 1958 şi 
1961, au fost arestate loturi masive de intelectuali, studenţi, preoţi, universitari, comparabile 
cu acelea din 1948-1952. Toate restanţele regimului (inclusiv întârzierea colectivizării) erau 
puse pe seama „slabei vigilenţe revoluţionare". De la caz la caz, acuzaţiile erau de „sabotaj", 
„înscrisuri subversive", „discuţii duşmănoase", „ofensă adusă societăţii", „uneltire contra 
orânduirii de stat" „misticism", „combaterea materialismului dialectic şi istoric" (la preoţi!). 
S-au reluat în această perioadă şi procesele membrilor partidelor istorice, acuzaţi de 
„activitate clandestină" sau de încercări de reconstituire a partidului. Simplul fapt că se 
întâlneau la o înmormântare sau la o zi onomastică prilejuia Securităţii rearestarea, anchetarea 
şi condamnarea unor foşti deţinuţi abia eliberaţi din închisori, lagăre sau din domiciliul 
obligatoriu. Securitatea era neobosită în filarea lor şi intervenea în justiţie fabricând acuzaţiile 
cu o fantezie criminală. De altfel, arhivele ei au dat la iveală planuri de muncă (de arestări!) şi 
chiar documente interne care vorbesc de o „întrecere socialistă" (fireşte, bazată pe aceleaşi 
criterii!). 

Sub semnătura lui Ion Gheorghe Maurer, un comunist considerat totuşi mai liberal, 
care era atunci preşedinte al Prezidiului Marii Adunări Naţionale, au fost reactualizate cuvânt 
cu cuvânt chiar hotărârile şi ordinele din 1950 - 1954, emise atunci de Securitate, acum 
„legalizate" prin decretul 89/17 februarie 1958: „Pot fi stabilite în locuri anume destinate 
persoanele care prin faptele sau manifestările lor primejduiesc ori încearcă să primejduiască 
ordinea în Stat, dacă acestea nu constituie infracţiuni". 

Pentru intelectualii mai vârstnici au fost regizate umilitoare procese publice, în cadrul 
cărora erau expuşi în faţa unor săli de muncitori - de fapt, membri ai Securităţii -, acuzaţi 
fiind că s-au manifestat duşmănos faţă de regim. A fost cazul compozitorului Mihail Andricu, 
al sculptoriţei Milita Pătraşcu, al familiei medicului Marius Nasta. După ce procesele se 
desfăşurau la Bucureşti, în principalele oraşe din ţară erau reproduse înregistrările lor audio, 
în faţa unor săli de intelectuali. Deşi „sălile de muncitori" cereau prin vociferări condamnarea 
la moarte a inculpaţilor, până la urmă erau eliberaţi, fără să se mai anunţe. Tot astfel, un grup 
de solişti de renume ai Operei din Bucureşti (Şerban Tassian, Valentina Creţoiu, Dinu 

Bădescu) au fost condamnaţi, printr-un proces sinistru, la 7 luni închisoare pentru „huliganism 
politic" 27 . Ţelul urmărit era ca prin aceste spectacole publice să fie intimidată intelectualitatea. 

în acest context sumbru pentru cultura română, s-a desfăşurat în 1960 Procesul Noica- 
Pillat, soldat cu verdicte draconice. Ca şi în anii '50, era un proces fabricat, cu intenţia de a 
reduce la tăcere elita culturii care încă nu fusese distrusă şi de a înspăimânta pe eventualii 
curajoşi care nu voiau să se supună dogmelor realismului socialist şi izolării faţă de 
Occident 28 . 

Aici trebuie spus că de-a lungul celor 45 de ani au existat şi trei eliberări consistente, 
fie prin graţieri, fie prin amnistii. Ele erau impuse de factori externi, dar în acelaşi timp 
motivate şi de luptă pentru putere în cadrul partidului. Prima a fost în 1955, în atmosfera 
Convenţiei de la Geneva, când Eisenhower şi Hruşciov au convenit asupra unei liberalizări a 
relaţiilor internaţionale, dar şi a Gulagului, atât în URSS cât şi din ţările satelite. Era şi o 
condiţie pentru admiterea în ONU, ţinând cont de flagrantele violări ale Declaraţiei 
Universale a Drepturilor Omului, care fusese votată de forul mondial încă din decembrie 
1948. Au fost desfiinţate câteva închisori politice şi o parte din deţinuţii cu pedepse mai mici 
au fost lăsaţi liberi, fiind rearestaţi sub diverse pretexte, după revoluţia maghiară, în '56, '57, 
'58, '59, '60. 

O a doua relaxare a fost în 1964. Graţierea, generală de astă dată, începută cu un an în 
urmă, a fost încheiată în august, având în primul rând o motivare externă: Partidul 
Muncitoresc Român (Comunist) îşi clama independenţa faţă de Moscova, antamând relaţii 
comerciale cu ţările occidentale. La mijlocul lunii august 1964, închisorile şi lagărele de 
muncă au fost „eliberate", ceea ce nu înseamnă că politica de teroare şi intimidare nu a 
continuat după moartea lui Gheorghiu-Dej şi venirea lui Ceauşescu. Această continuitate s-a 
soldat cu mii, dar nu cu sute de mii de arestări şi anchete ca în perioada Gheorghiu-Dej. într- 
un singur registru de ieşiri din anii '80, la închisoarea Aiud, istoricul Marius Oprea a 
descoperit 331 de deţinuţi politici 29 . Dar era un singur registru şi, din păcate, accesul la aceste 
arhive este azi încă imposibil, „descoperirile" sunt întâmplătoare şi nu se poate, nici pentru 
ultima perioadă, stabili numărul exact al deţinuţilor politici. 

în orice caz, deşi relaţiile externe erau deja total degradate şi „clauza naţiunii celei mai 
favorizate" era ameninţată, în 1988 a fost aplicată o a treia graţiere importantă (e adevărat, cu 
ocazia celei de-a 70-a aniversări a dictatorului), deţinuţilor politici permiţându-li-se chiar ca, 
la ieşirea din închisoare, să emigreze în Occident. Era o modalitate a regimului de a-şi asigura 
„liniştea". 

în schimb, Ceauşescu, după cum ştim, a imaginat pentru teroare o metodă mult mai 
perfidă, prin politica de îndoctrinare şi manipulare la scara întregii populaţii, prin schimbarea 
componenţei sociale - mutarea ţăranilor la oraş şi închiderea lor în dormitoarele de la 
marginea marilor oraşe - şi, în general, prin ingineria social-educativă care a dus la crearea 
„omului nou" şi la această degringoladă care a caracterizat şi caracterizează încă populaţia, 
prin introducerea masivă a supravegherii populaţiei, prin urmăririle „la vedere", prin creşterea 
numărului de informatori. Direcţia de Cercetări Penale a Securităţii devenise un laborator al 
terorii şi fricii, care deveniseră, împreună cu foamea şi frigul, principalele arme de supunere a 
populaţiei. 

Orice gest de independenţă era sancţionat, fie că era vorba de greva minierilor din 
Valea Jiului (1977), fie de mişcarea de la Braşov (1987), ai căror protagonişti au fost deportaţi 



27 Ioana Bentoiu, Dragoste şi voce de femeie - Valentina Creţoiu, Bucureşti, Editura Muzicală, 2003, pp. 109, 
119 ; v. şi înregistrările din arhiva de istorie orală a Centrului Internaţional de Studii asupra Comunismului din 
cadrul Memorialului Sighet , AIOCIMS, Bucureşti. 

28 Stelian Tănase, Anatomia mistificării, Bucureşti, Editura Humanitas, 1997; v. şi înregistrările audio cedate de 
autor pentru AIOCIMS. 

29 O enigmă care împlineşte şapte ani (editor Romulus Rusan), Bucureşti, Fundaţia Academia Civică, 1997, pp. 
20-30. 

spre alte locuri de muncă. Tot atât de prompt au fost înăbuşite protestele lui Paul Goma 
(1977), ale SLOMR-ului doctorului Ionel Cană (1979) sau atitudinile curajoase ale Doinei 
Cornea, ale lui Vasile Paraschiv, Gheorghe Ursu (ucis în arest în 1985), Iulius Filip, ale 

sindicaliştilor de la Zărneşti sau ale ziariştilor de la „România Liberă". 

* 

Ne vom limita acum să enumerăm câteva din motivele (sau pretextele) arestărilor de-a 
lungul anilor. Deşi Codul Penal s-a schimbat de mai multe ori (în 1948, 1955, 1968), cel mai 
des folosit era articolul 209, adică „uneltire împotriva ordinii sociale", de fapt un articol- 
pretext, în care putea fi încadrat oricine, pentru ce a făcut sau nu a făcut. Pe de altă parte, în 
1955, după Convenţia de la Geneva şi în perspectiva tot a primirii României la ONU, 
comuniştii au încercat să facă puţină „ordine" în evidenţa Gulagului şi - pentru că erau foarte 
mulţi oameni nejudecaţi şi aflaţi în detenţie încă din 1948, din 1950, din 1952 - au găsit 
soluţia să adauge Codului Penal un articol secret, care, împotriva oricărui principiu de Drept, 
acţiona retroactiv. Decretul 62 din februarie 1955 introducea în Codul Penal articolul 193/1, 
un articol de asemenea încăpător şi elastic, care prevedea ca persoanele ce „s-au pus în slujba 
regimului burghezo- moşieresc" - respectiv prefecţii, funcţionarii din administraţie, 
magistratură, poliţie etc. - să fie condamnate pentru „activitate contra clasei muncitoare" 
(pedepse de la 2 la 8 ani închisoare), respectiv „activitate intensă contra clasei muncitoare" 
(pedepse până la 25 de ani de închisoare). Evident că recurgerea la aceste condamnări 
retroactive, cu termene de sentinţă executate deja, nu făcea cu nimic mai legală justiţia 
comunistă. 

Toate marile procese politice judecate de „justiţia populară" au fost consiliate de „un 
tovarăş" din Biroul Politic al Comitetului Central, dacă nu de plenul său. Ana Pauker, de 
pildă, s-a ocupat de desfiinţarea Bibliotecii franceze, propunând închiderea acesteia sau 
arestarea celor ce o frecventează (300 studenţi au şi împărtăşit această soartă). La începutul 
anului 1949 Biroul Politic al PMR s-a ocupat de prizonierii români repatriaţi, categorisiţi ca 
„vârfuri reacţionare", instrumentându-li-se procese sau fiind internaţi în lagăre. Tot, în Biroul 
Politic al PMR s-au hotărât în diferite şedinţe „măsuri politico-organizatorice pentru regiunile 
cu populaţie iugoslavă" (respectiv arestări şi deportări), condamnarea „bandei subversiv- 
teroriste" din Banat, procesul „spionilor cu mască de diplomaţi" (de la misiunile engleză şi 
americană), a „grupurilor de spioni şi trădători aflaţi în slujba unor state imperialiste" (SUA, 
Anglia, Franţa, Vatican, Italia, Turcia), a „grupului de spioni şi trădători aflaţi în slujba clicii 
fasciste a lui Tito". Tot aici s-a decis la 14 martie 1952 „eliberarea condiţionată, pe timpul 
muncilor agricole (s.n.) a unor ţărani condamnaţi pentru nesupunere în timpul colectărilor". 
La 24 februarie 1953 „măsurile de evacuare din Bucureşti şi alte oraşe a unor elemente 
duşmănoase"; la 2 septembrie 1953, şedinţa Biroului Politic al PMR s-a ocupat de alte 
procese ale unor „agenturi imperialiste" în care au fost incluşi şi sionişti („N-au decât să se 
desolidarizeze sioniştii de oamenii aceştia care au făcut spionaj. Noi de unde să ştim că ei sunt 
sionişti, noi am dat peste ei făcând spionaj. în ce măsură statul Israel i-a încurajat sau nu, aste 
pot ei să ştie mai bine decât noi", spunea Gheorghe Gheorghiu Dej). 

într-o altă şedinţă a fost discutată finalizarea procesului Pătrăşcanu: „Are o atitudine 
obraznică. La confruntări, care au avut loc, care au conturat şi au dat greutate materialului, el 
a avut o comportare obraznică (...) Nu putem să stăm până la calendele greceşti cu această 
bandă din cauză că Pătrăşcanu are această atitudine", spunea tot Gheorghiu Dej. Mai târziu s- 
a discutat „procesul celor aruncaţi din avion, paraşutiştii", Gheorghiu Dej hotăra: „Aici nu 
este vorba de a-i condamna la pedepse diferite. Aici trebuie mers la o singură pedeapsă: 
împuşcarea. Şi un număr din acei care au dat adăpost, la fel, deci să împărtăşească aceeaşi 
soartă. La cei 40 o să dăm diferite pedepse, însă o parte vor trebui împuşcaţi, iar comunicatul 
în aşa fel întocmit, încât să ştie că cei ce vor da adăpost măcar şi pentru un ceas, fără să fi 
adus la cunoştinţa autorităţilor, aceştia vor împărtăşi aceeaşi soartă ca şi bandiţii (...) Trebuie 

întocmit un plan pentru ca aceste lucruri să ajungă la urechile acestor emigranţi ca să refuze 
asemenea servicii. Să strecurăm în sufletele lor frica. O să batem în americani" 30 . 

Alte zeci de mii de procese se desfăşurau după tipicul dictat de partid, fiind distribuite 
cu aceeaşi uşurinţă acuzaţii de „trădare", „uneltire contra ordinii sociale", „spionaj", 
„sabotaj". Dar existau şi încadrări de genul: „diversiune", „atitudine duşmănoasă", „instigare 
publică", „răspândire de publicaţii interzise". Articolul 231 („favorizarea infractorului") 
prevedea obligativitatea ca cei din o aşa-zisă „bandă" să-şi demaşte colegii). Cei care „ştiau 
ceva" şi nu-1 demascau pe făptuitor erau, de asemenea, condamnaţi pentru „omisiune de 
denunţ", în baza articolului 228 (chiar fiind vorba de o mamă sau un frate). Mai era „trecerea 
frauduloasă a frontierei"- ar fi de văzut câte mii de oameni au fost arestaţi pentru că au vrut să 
plece din România, câţi au fost condamnaţi şi câţi au fost chiar omorâţi la frontieră sau chiar 
pe celălalt mal al Dunării, în Iugoslavia. Tot aici, în domeniul crimelor indirecte, al crimelor 
sociale, se pot include femeile care au murit în urma unor avorturi făcute ilegal, ca să scape de 
legile draconice ale natalităţii stabilite de Ceauşescu. 

în ultimii zece ani Centrul Internaţional de Studii asupra Comunismului din cadrul 
Memorialului Victimelor Comunismului şi al Rezistenţei a adunat o impresionantă arhivă a 
fişelor de încarcerare. Pe această arhivă 31 s-a întreprins un „Recensământ al populaţiei 
concentraţionare din România între anii 1945-1989". Documentele pe care s-a operat fiind 
oficiale, studiul statistic realizat pe baza acestor fişe, care va fi definitivat şi publicat în 
următorii 1-2 ani, va încerca să realizeze o analiză a proporţiilor interioare ale Gulagului 
românesc. Din calculul preliminar dat publicităţii în noiembrie 2005 32 , rezultă că, pe lângă 
elitele culturale, religioase, militare şi politice 33 , un număr impresionant de condamnaţi provin 
din rândul oamenilor simpli. Nu mai puţin de 28,8% din totalul condamnaţilor erau ţărani, iar 
13,5% muncitori. Chiar dacă cele două cifre reflectă oarecum proporţiile demo-sociale din 
anii '50, când s-a înregistrat unul din vârfurile Gulagului, totuşi numărul mare de muncitori şi 
ţărani arestaţi în perioada instaurării comunismului ne permite să formulăm cel puţin două 
concluzii: 1) că politica partidului comunist, de „alianţă cu clasa muncitoare şi ţărănimea 
muncitoare", era o simplă lozincă ipocrită; şi 2) că poporul român n-a primit cu braţele 
deschise comunismul, aşa cum afirmă unii cercetători nostalgici. 

Concluzii care justifică şi argumentează calificativul de terorism de stat pe care o la 
fel de importantă parte a cercetătorilor îl atribuie regimului comunist 34 . 



Mircea Chiriţoiu, Rolul Biroului Politic al PMR în instrumentarea proceselor politice din România anilor 
1949-1953, în "Anale Sighet 7", Bucureşti, Fundaţia Academia Civică, 1999. 
" Aflată în banca de date a C.I.S.A.C, în cadrul Memorialului Victimelor Comunismului şi al Rezistenţei. 

v. site-ul www.memorialsighet.ro , Recensământul populaţiei concentraţionare din România. 1945-1989 din 
cadrul secţiunii Centrul Internaţional de Studii asupra Comunismului. 

' 3 v. site-ul www.memorialsighet.ro . Generaţia Unirii exterminată în Gulag, din cadrul secţiunii Centrul 
Internaţional de Studii asupra Comunismului; Recensământul populaţiei concentraţionare din România. 1945- 
1989; Reprimarea culturii (Scriitori în închisori) din cadrul secţiunii Memorialul Victimelor Comunismului şi al 
Rezistenţei, Muzeu. 

34 Teza aceasta este dominantă în Le livre noir du communisme (coord. Stephane Courtois), Paris, Robert 
Laffont, 1997, pentru ediţia în limba română a căreia Fundaţia Academia Civică a alcătuit Addenda românească 
(v. Cartea neagră a comunismului, Bucureşti, Humanitas - Academia Civică, 1998, pp. 727-776 şi harta anexă). 

Recensământul populaţiei concentraţionare 1945- 1989 1 

Harta unităţilor din sistemul concentraţionar a fost publicată în Addenda alcătuită de 
Fundaţia Academia Civică (Centrul Internaţional de Studii asupra Comunismului) pentru 
ediţia în limba română a Cărţii negre a comunismului . Ea cuprinde 240 unităţi de detenţie, 
între care 44 penitenciare, 61 locuri de anchetă, depozit şi surghiun, 72 lagăre de muncă 
forţată, 63 centre de deportare şi domicilii obligatorii, 10 azile psihiatrice cu caracter politic. 
Pe aceeaşi hartă mai figurau 93 de locuri de asasinate, gropi comune, lupte cu Securitatea 
soldate cu morţi. Adăugându-se la această geografie sumbră mai mult de 100 de sedii 
regionale, raionale/judeţene, unde se desfăşurau anchetele Securităţii, rezultă un total de 
aproape 450 locuri de detenţie sau reprimare. Expusă pe peretele cel mai vizibil al holului de 
intrare în Memorialul de la Sighet, harta reprezenta o variantă minimală la acea dată (1998) şi 
a putut fi completată deja cu încă aproape 20 locuri rezultate din investigaţiile de istorie orală, 
din observaţiile vizitatorilor Memorialului, din cercetările pe care le-am făcut între timp în 
programul Recensământul populaţiei concentraţionare 1945-1989 desfăşurat de C.I.S.A.C. 
Unii cercetători ai problemei fac prezumţii de cifre mai mari, alţii mai mici, alţii nu se pot 
pronunţa şi fac trimiteri de la o sursă la alta, realizându-se astfel un cerc închis. Un 
impediment, de care am ţinut seama cu multă prudenţă, este posibilitatea nedorită de a include 
în rândul închisorilor politice şi pe acelea de drept comun. Este ştiut că unele au avut un regim 
mixt (drept comun+politic), după cum mulţi deţinuţi politici erau camuflaţi în deţinuţi de 
drept comun (ţăranii „sabotori" din anii '50 sau unii dizidenţi din anii '80). 

Realitatea este că nu s-a făcut şi, probabil, nu se va putea face curând o cercetare 
exhaustivă, din cauza accesului dificil la documentele oficiale, dar şi a fragmentării fondurilor 
din diferite arhive, a neprelucrării multora dintre ele, a contradicţiei datelor din diferitele 
sinteze, a numeroaselor distrugeri, pierderi, dispariţii, omisiuni constatate de diversele comisii 
care au analizat fenomenul represiv în România, atât în timpul comunismului (în 1952-1953, 
1955, 1967-1968), cât şi în prezent, de către Comisia noastră, cu ocazia cercetării făcute 
pentru prezentul raport (iulie-octombrie 2006). 

Punctul de pornire pentru Recensământul populaţiei concentraţionare 1945-1989 a 
fost în anii 1994-1997, când s-au iniţiat cercetări pentru baza de date a Memorialului Sighet. 
în lipsa accesului la arhive, într-o primă perioadă, s-au făcut mii de înregistrări de istorie 
orală, ulterior inventariate şi prelucrate digital (cele mai substanţiale sunt depuse în copie la 
Hoover Institution din Stanford, California). Pentru completarea surselor de informaţie s-a 
făcut apel prin presă către foştii deţinuţi/deportaţi şi familiile lor, s-a consultat literatura 
memorialistică şi s-a recurs la diferite modalităţi, ajungându-se până la urmărirea 
comemorărilor din rubricile de mică publicitate ale ziarelor. Dar principala sursă de 
informaţie au constituit-o cele zece simpozioane organizate la Memorialul Sighet, cu 
participarea a peste 800 cercetători şi martori, din care a rezultat seria ,Anale Sighet" (18.500 
pagini), în care este urmărită şi analizată perioada 1945-1989 din punct de vedere al 
evenimentelor, instituţiilor (inclusiv represive) şi mentalităţilor. Nu au fost luate în 
consideraţie decât faptele, numele şi locurile verificate prin cel puţin două surse diferite, astfel 
încât exponatele din Memorial să aibă o valoare ştiinţifică incontestabilă. 

Pe măsură ce, treptat, Centrul Internaţional de Studii asupra Comunismului din cadrul 
Memorialului Sighet a obţinut documente create de fostele instituţii comuniste au putut fi 
completate şi comparate datele repertoriate anterior. Astfel, s-a pregătit prelucrarea statistică a 
datelor Recensământului. Acesta este structurat pe ,fişe matricole penale" existente. Fiecare 



Toate datele din acest studiu se găsesc în Baza de date pregătită de Centrul Internaţional de Studii asupra 
Comunismului, la Fundaţia Academia Civică din Bucureşti, pentru Memorialul Victimelor Comunismului şi al 
Rezistenţei din Sighet. 
2 Stephane Courtois, op. cit. 

fişă constituie „biograma" unei persoane, trecerea acesteia prin angrenajul sistemului 
concentraţionar, datele de identificare (inclusiv starea civilă, socială, profesională, etnică şi 
confesională), motivul arestării/reţinerii, deportării, strămutării, „evacuării" etc, condamnările 
suferite, amenzile şi confiscările aferente sentinţei, felul ieşirii din detenţie (expirarea 
pedepsei, graţiere, amnistie, evadare, execuţie, moarte). 

Marea majoritate a fişelor aparţin persoanelor condamnate prin proces, în timp ce 
„preveniţii", „reţinuţii", anchetaţii, „internaţii administrativ", deportaţii, strămutaţii, 
„evacuaţii", cei cu „domiciliu obligatoriu" apar doar accidental. 

De asemenea, există fişe numai pentru o mică parte a celor morţi în detenţie. Se 
practica o „dublă contabilitate", decesele fiind trecute într-un „registru special" al 
penitenciarului (la Oficiul Stării Civile din cadrul Sfatului Popular unele certificate de moarte 
au fost „reconstituite" de Securitate abia în vara anului 1957 pentru 7-8 ani anteriori). Haosul 
intenţionat şi cinic a fost atât de mare încât în anii 1952-1953 erau „condamnaţi" a doua oară, 
„în contumacie", deţinuţi care muriseră cu 1 -2 ani în urmă, tot în detenţie - cazurile cele mai 
cunoscute fiind al istoricului Gheorghe Brătianu şi al economistului Aurel Vlad. 

Al treilea punct nevralgic al fişelor matricole este că ele prezentau rubrici diferite de la 
un penitenciar la altul şi de la o perioadă la alta, iar unele rubrici erau necompletate, ceea ce a 
îngreunat studiul statistic. Din unele rapoarte ulterioare rezultă că actul de moarte a fost 
întocmit direct de penitenciar, din altele că decesul era comunicat la Sfatul Popular telefonic, 
alteori deloc. Desigur, problema ar putea fi descifrată dacă s-ar obţine rapoartele „grupelor 
operative" (numite după 1956 „secţiunea K", răspunzătoare de contrainformaţiile în cadrul 
penitenciarelor), dar accesul este deocamdată imposibil. 

Totuşi, prin prelucrarea primară s-au obţinut câteva date preliminare interesante. 

Locurile de detenţie 

Din prelucrarea fişelor avute la dispoziţie rezultă că, după indicele de „frecventare", 
pe primele patru locuri de detenţie se află, în ordine descrescătoare, penitenciarele Jilava 
36,1%; Gherla 20,3%; Aiud 16,2%; Poarta Albă 12,7%. 

Procentele nu reflectă însă doar ordinul de mărime al locului de detenţie, ci şi 
dinamica şi specificul lui. 

Jilava, cu peste o treime din „treceri", este locul de triaj pentru închisorile din afara şi 
dinăuntrul arcului Carpaţilor şi, totodată, locul de depozit pentru deţinuţii aflaţi în anchete sau 
procese la Bucureşti. De acelaşi tip este închisoarea Rahova. 

Gherla şi Aiudul sunt închisori încăpătoare, pentru deţinuţi cu termene de pedeapsă 
îndelungate. Prima era populată mai mult de ţărani, muncitori şi tineri, a doua de „m.s.v-işti" 
(„muncă silnică pe viaţă") şi de deţinuţi consideraţi irecuperabili. în ambele aveau loc 
execuţii. 

Poarta Albă, împreună cu Constanţa, Midia, Capu Midia, Peninsula, Castelu, „9 
Culme", Cernavodă (cu trei puncte de lucru) şi Bacul (închisoare plutitoare) erau puncte de 
lucru sau de comandă pe traseul Canalului Dunăre-Marea Neagră. împreună cu Periprava şi 
Salcia, situate în aval, pe Dunăre, erau lagărele de muncă cele mai dure, cu o mortalitate 
ridicată datorată condiţiilor de muncă istovitoare. 

Baia Sprie, Cavnic, Nistru, Borzeşti şi Bicaz erau printre minele şi şantierele 
exterminatoare în care munceau deţinuţii sclavi. 

Braşov, Galaţi, Râmnicu Sărat, Botoşani, Piteşti, Craiova, Codlea, Oradea erau 
închisori de exterminare, unde aveau loc , de asemenea, numeroase execuţii. 

Văcăreşti şi Târgu Ocna era închisori dotate cu spitale. 

Mărgineni, Mislea, Miercurea Ciuc şi Dumbrăveni erau închisori pentru femei. 

Târgşor, Mărgineni şi Cluj - pentru minori. 

Sighet a fost o închisoare mică, însă specializată în lichidarea, prin moarte lentă a 
elitelor. 

Amenajată într-o cetate medievală, închisoarea Făgăraş a fost locul de încarcerare al 
foştilor poliţişti şi SSI-şti. 

Aiudul şi Poarta Albă au avut şi în anii ' 80 deţinuţi politici. 

în ultimii ani, închisoarea Galaţi a fost demolată, Făgăraşul a fost dezafectat, Piteşti şi 
Râmnicu Sărat au fost „cumpărate" de societăţi private. 

închisoarea Sighet a fost transformată de Fundaţia Academia Civică într-un Memorial 
al Victimelor Comunismului şi al Rezistenţei, aflat din 1995 sub egida Consiliului Europei. 

Elementele structurale ale fişelor matricole 

La „originea socială", 25,74% dintre fişe indică „ţăran mijlocaş", 22,78% - „ţăran 
sărac", 18,37% - „mic burghez", 16,18% „muncitor", 9,45% - „chiabur". Aici şi mai departe 
se impune observaţia că toate „cotele" specifice trebuie corelate cu cele din structura generală 
demografică a populaţiei. Aşa se explică predominanţa masivă a ţăranilor. 

La rubrica „studii", 33,59% indică „primare", 19,37% - „liceale", 17,8% gimnaziale, 
17,09% - „superioare". 

La „ocupaţie": 28,78% - „agricultor", 13,5% „muncitor", 9,34% „funcţionar", 5,63% 
„meseriaş", 3,3% fără ocupaţie, 3,23% „pensionar", 2,39% „preot", 2,31% „militar", 1,96% 
„inginer", 1,94% „student", 1,90% „elev", 1,82% „învăţător", 1,80% „profesor", 1,13% 
„poliţist", 1,02% „medic", 0,35% „artist" (de remarcat, din nou, că procentele mai reduse ale 
intelectualilor se datoresc „cotelor" mai scăzute în structura demografică a populaţiei ţării). 

După „starea civilă", 70,7% erau căsătoriţi, 20,5% necăsătoriţi, 2,36% divorţaţi şi 
2,07% văduvi. 

Cât priveşte „încadrarea juridică", de departe cele mai multe condamnări (30%) au 
fost pentru „uneltire contra ordinii sociale", urmând „instigare publică" (5%), „trecerea 
frauduloasă a frontierei" (4,36%), „activitate contra clasei muncitoare" (2,52%), „agitaţie 
publică" (2%), „crime de război" (1,99%), „favorizarea infracţiunii" (1,69%), „omisiune de 
denunţ" (1,46%), „crimă de uneltire" 0,86%, „trădare" (0,64%), „activitate contra clasei 
muncitoare" (0,48%), „deţinere de arme" (0,47%), „publicaţii interzise" (0,41%). De notat că 
în cazul a 32,61% din fişe „încadrarea juridică" nu este specificată, iar restul procentelor de 
dispersează între alte delicte şi crime: „răzvrătire contra ordinii sociale", „subminarea 
economiei naţionale", „spionaj", „ofensă adusă autorităţii", „ofensă adusă superiorului", 
„instigare contra unui stat străin", „dezertare", „crimă împotriva umanităţii" etc. După cum se 
vede, în imensa lor majoritate pedepsele au fost date pentru „uneltire contra ordinii sociale", 
infracţiune descrisă în celebrul articol 209 Cod Penal, formulat atât de vag încât putea să 
încapă în el orice faptă reală sau imaginară. Totodată, un număr şi mai mare de fişe (32,6%) 
nu înregistrează nimic la „încadrarea juridică", ceea ce ne îndrituieşte să credem că este vorba 
de „internările administrative" (fără proces). De unde ar rezulta că la fiecare două condamnări 
juridice ar corespunde o astfel de deţinere extra-juridică. 

După „locul naşterii", cei mai mulţi deţinuţi erau din Bucureşti (9,8%), urmaţi de cei 
din judeţele Cluj (5,18%), Timiş (4,2%), Iaşi (4,17%), Bacău (3,49%), Hunedoara şi Baia 
Mare (câte 2,74%), Bârlad (2,3%), Arad (2,29%), Argeş (1,9%), Bihor (1,4%). 

Dintre „tipurile de pedeapsă", cea mai frecventă a fost „închisoarea corecţională" 
(37%), urmând „munca silnică" (9,09%), „temniţa grea" (6,72%), dar şi aici trebuie notat că 
aproape 40% din sentinţe nu au specificat tipul pedepsei. 

Cea mai frecventă „durată a pedepsei" a fost cea de 4 ani (7,46%), urmată de cele de 
5 ani (7,32%), 2 ani (6,18%), 1 an (4,64%), 6 ani (4,49%) şi 10 ani {A,A\%). Dar şi pedepsele 
de 15 ani (3,71%), 20 ani (1,8%) şi 25 ani (1,52%) cumulează procentaje impresionante. 

Morţii din detenţie 

Procentul morţilor din detenţie rezultat din fişe este atât de insignifiant (majoritatea 
morţilor cunoscuţi din alte surse nu apar), încât este evidentă operaţia de ştergere a urmelor pe 
care o practicau torţionarii. Din unele anchete interne ale Securităţii rezultă clar că se dădeau 
ordine exprese în acest sens. în vara anului 1957, dar poate şi cu alte ocazii, s-au confecţionat, 
tot la ordin, certificate de moarte retroactive, deschizându-se registrele speciale (asemenea 
registre au fost găsite până în prezent la Oficiile de Stare Civilă din Cluj, Sighet, Timişoara şi 
Piteşti). Să nu uităm, însă, infinitele feluri de a ucide la care se pretau securiştii (în afară de 
„banalele" morţi în celulă). 

în anii 1945 şi 1956 s-au înregistrat, mai ales în Bucureşti, numeroase morţi suspecte - 
pe stradă, în parcuri, în faţa casei, în trenuri, pe câmp, în păduri. Dacă primele puteau fi 
atribuite agenţilor SMERŞ, în 1956 erau o formă o formă de intimidare folosită de Securitate 
într-un moment când oamenii prinseseră gustul libertăţii, după Raportul secret al lui Hruşciov 
la Congresul XX al PCUS (raport ţinut într-o şi mai mare taină de autorităţile de la Bucureşti 
care refuzau destalinizarea). 

în anii 1949-1956 au fost mii de crime comise asupra ţăranilor care refuzau 
colectivizarea sau, mai grav, se răsculau contra ei (cele din judeţul Turda, din 1950, au fost 
recunoscute de maiorul Kovâcs, care primise ordin din partea şefului Securităţii regionale 
Cluj, colonelul-călău Mihai Patriciu). Aceste crime erau demonstrative, victima era lăsată la 
vedere în mijlocul satului, spre intimidarea populaţiei. Două cazuri de acest fel au fost comise 
la Cufoaia (Lăpuş) asupra ţăranului Alexa Bel, respectiv într-o comună din Argeş asupra 
partizanului anticomunist Marinescu Geagu. Elementul comun este că ambii au fost scoşi din 
arestul Securităţii, duşi cu o dubă în curtea propriei case şi împuşcaţi acolo, în faţa vecinilor. 

Au fost şi numeroase execuţii (în penitenciarele Jilava, Gherla, Aiud, Botoşani, Galaţi, 
Craiova, Codlea, Oradea), dar nu dispunem de o listă de nume sau măcar de numărul lor. Până 
în 1958, pedepsele capitale se dădeau doar pentru crima de trădare, dar prin înăsprirea 
termenelor de pedeapsă din Codul Penal introdusă în 1958 s-au extins şi asupra altor încadrări 
juridice (inclusiv „uneltirea contra ordinii sociale"). 

Dintre miile de crime de la Canal, cea comisă de un gardian împotriva doctorului Ion 
Simionescu (o cunoscută personalitate medicală) a rămas celebră. Crime „la vedere" au avut 
loc şi la Gherla, ca şi în alte închisori. 

Morţile în cursul anchetelor au fost de ordinul miilor - cele mai cunoscute victime 
fiind episcopul Vasile Aftenie, sociologul Anton Golopenţia, tânărul ţărănist Aurel 
Căzănişteanu. 

în 1991 au fost descoperite câteva zeci de schelete în curtea unei clădiri din Căciulaţi, 
care fusese sediul Securităţii raionale Snagov. Un expert argentinian adus în România special 
de către autorităţile vremii a închis ancheta, spunând că este vorba de o necropolă medievală 
(se menţine această ipoteză sau este vorba, într-adevăr, de o crimă în masă a deţinuţilor 
anchetaţi?). în primăvara anului 2000 au fost descoperite schelete în pivniţa fostului sediu al 
Securităţii Tecuci, respectiv în subsolul fostului sediu al Formaţiunilor de Luptă Patriotică din 
Bistriţa-Năsăud (osemintele au fost luate la Procuratură, dar nu s-a comunicat până azi nici un 
rezultat). Acelaşi lucru s-a întâmplat la începutul anilor '90 în pădurile de pe Dealul Mărului 
şi Dealul Balaurului, din zona Neamţului (după o serie de articole apărute în presă s-a aşternut 
şi aici tăcerea). 

Au fost, pe de altă parte, în anii 1949 şi 1950, o serie de crime atroce comise de 
Securitate împotriva deţinuţilor politici consideraţi prea periculoşi ca să poată fi lăsaţi în viaţă. 
Aşa s-a întâmplat în anul 1949 cu lotul de partizani din munţii Banatului. Dacă Spiru Blănaru 
şi încă patru deţinuţi au fost executaţi la 1 6 iulie pentru că primiseră sentinţa capitală, pentru 
alţi şapte membri ai lotului s-a inventat o metodă diabolică de a fi ucişi fără să rămână vreo 
urmă: la 2 august a fost simulat transferul lor din Penitenciarul Timişoara la Penitenciarul 

Aiud. Cei şapte au fost duşi, însă, în Pădurea Verde, la marginea Timişoarei, şi împuşcaţi. 
Locul unde au fost înmormântaţi a rămas până azi necunoscut. La 14 august 1949 certificatele 
de moarte au fost completate la Direcţia Penitenciarelor şi Coloniilor, şi nu la Sfatul Popular, 
iar la rubrica „motivul decesului" au fost trecute cele mai banale diagnostice medicale: 
„insuficienţă cardiacă", „miocardită cronică", „TBC pulmonar", „hipertensiune arterială", 
încă un detaliu de un cinism fără margini: în adresa pe care au adresat-o „Penitenciarului 
Aiud", temnicerii timişoreni cereau ca efectele deţinuţilor „transferaţi" să fie înapoiate după 
ajungerea la destinaţie. în locul confirmării a apărut însă, în colţul din dreapta-sus a adresei, 
menţiunea: „Executaţi" (v. anexa 1) (fişa ne-a fost oferită de AFDPR Timişoara; mulţumiri 
domnului Teofil Botlung). 

Tot în acei ani de lichidare a rezistenţei din munţi au mai existat „trenuri ale morţii", 
tot cu destinaţia Pădurea Verde - Timişoara: unul, în primăvara anului 1950, cuprindea 38 de 
deţinuţi din Penitenciarul Gherla, condamnaţi la pedepse între 15 ani şi muncă silnică pe viaţă 
pentru complicitate la acţiunile partizanilor dobrogeni. Alte două loturi (partizani sau 
sprijinitori ai rezistenţei din Munţii Apuseni) au fost „transferaţi" din penitenciarele Gherla, 
Sibiu, Aiud, Piteşti, Mislea (studenta Alexandrina Pop de 23 ani) în lunile martie- aprilie 1950 
şi ucişi mişeleşte . (v. anexele 2 şi 3) 

Pentru a obţine o situaţie mai cuprinzătoare a acestei mase uriaşe şi diverse de victime 
ale represiunii am depus toate diligentele să obţinem date suplimentare. Ne-am adresat în luna 
iulie a. c. Ministerului Administraţiei şi Internelor, care a trimis o circulară către toate 
prefecturile, cerându-le să reconstituie certificatele de moarte aflate în Arhiva Primăriilor din 
localităţile indicate de noi în harta România. Sistemul concentraţionar. 1945-1989 şi în 
anexele ei. Rezultatul a sosit nesperat de prompt, dar datele primite erau departe de a fi 
complete: la închisorile Botoşani, Râmnicu Sărat, Jilava apărau infinit mai puţini deţinuţi 
decedaţi decât cei din arhiva Centrului Internaţional de Studii asupra Comunismului din 
cadrul Memorialului Sighet. Acelaşi lucru în localităţi cu lagăre de muncă, cu o tristă 
reputaţie în privinţa numărului de morţi (s-a efectuat în anii '50, la Salcia chiar o anchetă 
internă MAI, în urma sesizărilor). Am dedus că: 1. arhivele existente sunt neconcludente din 
cauza neînscrierii ab initio a unui mare număr de decedaţi în registrele Sfaturilor Populare şi a 
dispariţiei registrelor interne de morţi din centrele de detenţie. Lucrul a fost sesizat oficial cu 
patru decenii în urmă „o analiză a organelor de Securitate întreprinsă în anul 1967 asupra 
dosarelor celor internaţi în penitenciare şi lagăre muncă a dezvăluit că pentru un număr de 
1304 deţinuţi decedaţi nu s-au întocmit acte deloc, dosarele nefiind înregistrate în nici o 
evidenţă, nici la Consiliul Popular") 4 . 2. Registrele speciale alcătuite în 1957 nu sunt nici ele 
de găsit; 3. Arhivele „grupelor operative"(Serviciul K) sunt inaccesibile. 4. Numărul de fişe 
din arhiva Recensământului referitoare la morţii din detenţie este cu totul irelevant. Rata 
mortalităţii trebuie să fi fost cu mult mai mare. Un exemplu este Penitenciarul Sighet. Aici au 
fost internaţi între anii 1950-1955 circa 180 de deţinuţi, dintre care au murit 53 (trei au fost 
înscrişi la timp în registrul normal al Oficiului Stării Civile Sighetu Marmaţiei, în timp ce 
pentru ceilalţi 50 au fost reconstituite actele de moarte abia în 1957, de către securistul Nica 
Vasile, care a făcut acelaşi lucru şi la Cluj şi Timişoara). Rata mortalităţii este, deci, de 39,4 
%. Sighetul este, evident, o excepţie la limita de sus, datorită vârstei şi fragilităţii deţinuţilor, 
dar care este rata reală a mortalităţii la proporţiile întregii ţări? 



Eugen Şahan, Transporturile morţii în contextul „rezistenţei naţionale" (unele aspecte ale crimei politice în 
comunism) în „Anale Sighet 1" (editor Romulus Rusan), Bucureşti, Fundaţia Academia Civică, 1995. Tabelele 
anexate sunt reproduse de acolo. Ion Bălan, Regimul concentraţionar din România 1945-1964, în „Biblioteca 
Sighet", Bucureşti, Fundaţia Academia Civică, 2000, p. 8. 

4 Ion Bălan, Regimul concentraţionar din România 1945-1964, în „Biblioteca Sighet", Bucureşti, Fundaţia 
Academia Civică, 2000, p. 8. 

Nu se va putea formula o estimare nici măcar provizorie a acesteia înainte de a se găsi 
documentele menţionate la punctele 2) şi 3). 

Câte condamnări politice a emis Justiţia comunistă 

Nici în privinţa unei estimări mai complete a numărului de condamnaţi de către 
Tribunalele Militare nu am putut face progrese semnificative, cu toate că Serviciul Istoric al 
Armatei ne-a facilitat accesul la Sentenţierul Centrului de Cercetare şi Păstrare a Arhivelor 
Militare din Piteşti. Cercetătorii Academiei Civice au lucrat alături de experţii Comisiei, 
extrăgând prin sondaj sentinţele politice dintr-o foarte mică parte a sentinţelor Tribunalelor 
Militare pe care au putut-o consulta, pentru o perioadă de 12 ani. Rezultatul a fost că, pe acest 
eşantion, o majoritate din sentinţe erau bazate pe articole cu caracter politic (restul fiind cu 
caracter specific militar). însă, din păcate, timpul nu ne-a permis parcurgerea sutelor de mii de 
sentinţe risipite în sutele de fonduri (numai în mică parte inventariate). Asprimea pedepselor 
diferă de la o perioadă la alta. Am observat că în anii 1948-1949 sentinţele erau numeroase, 
dar în majoritatea cazurilor termenele erau relativ mici (câteva luni până la 2 ani). Pe măsura 
înăspririi „luptei de clasă", termenele au crescut în progresie geometrică, ajungându-se ca 
după 1958 să se acorde pedeapsa cu moartea pentru o infracţiune care, în Codul Penal din 
1948, era pedepsită cu închisoare între 3-7 ani. 

Un alt fenomen interesant: în anii 1954-1955 sentinţele politice s-au rărit la 
Tribunalele Militare; am observat, în schimb, că bună parte din procesele politice au fost 
transferate Tribunalelor Militare Teritoriale, care judecau în deplasare „restanţele" vechi de 7- 
8 ani. în mod special, pentru recuperarea reţinuţilor din anii 1948-1949 care nu fuseseră 
judecaţi a fost introdus articolul 193/1 cu caracter retroactiv („activitate contra clasei 
muncitoare"). Avalanşa de procese care au fost finalizate atunci la repezeală a dus astfel la o 
oarecare descongestionare a penitenciarelor, căci bună parte din termenele din verdicte vizau 
tocmai timpul petrecut în detenţie până la proces. 

Am mai constatat că 1/3 din condamnaţii ale căror sentinţe le-am consultat prin 
sondaj nu se regăsesc în baza de date a Recensământului. Am dedus, prin raţionament, că atât 
numărul de fişe din arhiva Centrului Internaţional de Studii asupra Comunismului, cât şi 
numărul de sentinţe consultate prin sondaj sunt aleatorii şi că pentru aflarea numărului real de 
condamnaţi politici din Tribunalele Militare este nevoie de mult mai multe căutări, nu numai 
la Sentenţier, ci şi la Arhiva Instanţelor Militare (la care, din păcate, nu ni s-a facilitat accesul, 
strict necesar). 

La acest scepticism constructiv contribuie şi faptul că numeroase familii de deţinuţi 
politici ne-au rugat să le găsim rudele în evidenţele noastre, iar rezultatul a fost negativ. Asta 
înseamnă că numărul fişelor de care dispunem este el însuşi cu mult inferior numeric cifrei 
reale de deţinuţi politici. 

Până la accesul la Arhivele Instanţelor Militare (unde ni s-a spus că fondurile nu pot fi 
accesate, pentru că nu sunt încă inventariate) nu pot fi avansate decât cifre minimale, 
aproximative. într-un studiu introductiv la o culegere de sentinţe din arhiva APDPR Iaşi era 
avansată cifra de 549.000 condamnaţi politic (cu o medie de 5,5 ani) 5 . Ea rezulta dintr-un 
eşantion relativ redus de sentinţe. O cifră mai apropiată de adevăr poate fi dedusă prin 
raportarea numărului mediu de persoane cuprinse într-un dosar penal politic (cinci) la 
numărul de astfel de dosare identificate cifric în momentul actual: 118.000 (comunicate de 
preşedintele Asociaţiei Foştilor Deţinuţi Politici din România, Constantin Ticu Dumitrescu). 
Cifra de cea. 600.000 pare, astfel, cea mai plauzibilă pentru actualul stadiu al cercetărilor. Iar 
cifra internărilor administrative (estimată, cum am văzut, la o treime din numărul 
condamnărilor juridice) se ridică la 200.000. Adăugând pe ţăranii condamnaţi pentru delicte 



Marius Lupu, Cornel Nicoară, Gheorghe Onişoru, Cu unanimitate de voturi. Sentinţe adnotate şi comentate, 
Bucureşti, Fundaţia Academia Civică, 1997, pp. 20-22. 

mascate în „drept comun" (neplata cotelor, sustragerea de la treieratul pe aria gospodăriei 
colective, refuzul înscrierii în aceasta), pe prizonierii din perioada 23 august- 13 septembrie 
1944, ca şi sutele de mii de deportaţi, strămutaţi, evacuaţi, pe deţinuţii din „domiciliile 
obligatorii", pe basarabenii şi bucovinenii repatriaţi cu forţă în URSS, ca şi pe cei 520.000 
tineri forţaţi să muncească în „armata cenuşie", pe zecile de mii de „frontierişti", pe femeile 
decedate din cauza politicii demografice, cifra victimelor directe ale represiunii comuniste se 
ridică la 2 milioane. Dacă adăugăm victimele indirecte (membri de familie care au suferit 
discriminarea socială), atunci suma globală a celor reprimaţi creşte semnificativ. 

Urmări politice, discriminări sociale 

în fişele de încarcerare, o rubrică curentă se referă la starea civilă şi la numărul de 
fii/fiice ai deţinutului. în unele cazuri a fost completată chiar cu numele şi prenumele 
membrilor familiei. Evident că se urmărea luarea în evidenţă şi a acestora, astfel încât, în 
dosarele de cadre, să nu-şi poată ascunde „originea socială". Foarte frecvent arestarea capului 
familiei ducea implicit la evacuarea locuinţei, iar confiscarea, prevăzută într-un număr 
covârşitor de mare de sentinţe politice, se extindea asupra averii întregii familii. Iată motivul 
pentru care multe soţii au divorţat formal, pentru a salva partea de avere care le revenea legal 
(în principal, casa), pentru a nu fi date afară din serviciu sau pentru ca fiii/fiicele să scape de 
blestemul „originii sociale nesănătoase". în alte cazuri, copiii erau adoptaţi formal de rude sau 
prieteni, pentru ca să poată purta un alt nume şi să declare o altă origine socială. Şi, chiar 
dintre aceştia, mulţi nu scăpau de vigilenţa cadriştilor, care aplicau cu mult zel, în licee şi 
universităţi, interdicţia admiterii fiilor de „exploatatori" şi „duşmani ai poporului", care era 
prevăzută periodic în hotărârile Comitetului Central al partidului sau în instrucţiunile 
„numerus clausus" emise de Ministerul învăţământului. 

Urmărirea pe plan social (care se adăuga celei politice, de securitate) era aplicată şi 
deţinuţilor care-şi ispăşeau condamnarea sau „domiciliul obligatoriu" şi se întorceau într-un 
târziu acasă. Fiind continuu supravegheaţi de Securitate şi ţinuţi în evidenţă strictă de Miliţie, 
aceştia erau readmişi în „câmpul muncii" doar în specialităţi şi funcţii inferioare celor de 
dinaintea arestării (la „munca de jos"), de obicei în alte localităţi decât cea de origine. Elevilor 
şi studenţilor întorşi din captivitate le era interzisă continuarea şcolii, încât erau constrânşi sa- 
şi continue viaţa în alte profesii decât cele la care aspiraseră prin vocaţie. Facultăţile umaniste 
(Litere, Istorie, Filosofie, Drept) erau inaccesibile chiar şi rudelor deţinuţilor politici. 
Comunismul a stâlcit destinele a două generaţii de cetăţeni ai României, a mutilat vieţile a 
milioane de tineri. „Ura de clasă", „lupta de clasă", „vigilenţa revoluţionară" au dus nu numai 
la reprimarea criminală a elitelor societăţii, ci şi la un genocid social, proclamat teoretic prin 
principiile „dictaturii proletariatului". 

Epilog sentimental 

Ne-am obişnuit (poate pentru că atâţia ani victimele comunismului au fost uitate, 
contestate sau chiar hulite) să folosim sobrietatea ştiinţifică şi să evităm abordarea 
sentimentală a cercetărilor. Acolo unde am găsit documente le-am folosit, acolo unde nu am 
avut, am preferat să semnalăm lacuna; unde am putut număra victimele am făcut-o; unde nu, 
am preferat aproximarea ordinului de mărime. Dar, chiar folosind precauţia cea mai drastică 
pentru a evita riscul exagerării, ne facem vinovaţi faţă de fiecare ins năpăstuit din „marea de 
amar" (cum ar spune Eminescu), pentru că l-am transformat oricum într-o cifră sau într-o 
fracţiune de cifră, iar cifrele sunt prin definiţie reci şi distante. 

în fiecare atom al acestui univers de suferinţă se ascunde un om, o biografie care trece 
prin cercurile infernului, dar îşi păstrează gândurile, sentimentele şi memoria proprie. Luând 
fiecare caz în parte, te cutremuri mai mult decât în faţa statisticii efectuate pe mii sau milioane 
de cazuri. Fixând un singur chip înţelegi mai mult decât dintr-un convoi de sclavi. Istoricul 

care a murit la Sighet pentru că a refuzat să-şi abjure scrierile; bătrânul colonel care a 
străbătut toate fronturile şi a murit de septicemie după ce lipitorile i-au supt venele în orezăria 
unde fusese dus la muncă forţată; cei trei copii bănăţeni - doi gemeni de un an şi fratele lor 
mai mare - morţi de frig în decurs de o săptămână în bordeiul deportării lor în Bărăgan; 
studentul care s-a sinucis la Piteşti ca să scape de torturile „reeducării"; ţăranul cu un iugăr de 
pământ, mort în închisoarea unde a ajuns pentru că pusese la poştă o scrisoare „cu conţinut 
denigrator"; fiii şi fiicele respinşi de la şcoală ca „duşmani ai poporului"; mamele obligate să 
divorţeze de taţii închişi pentru a salva „dosarul de cadre al copiilor"; savantul care şi-a 
sacrificat viaţa pentru a salva de pneumonie un tânăr; marii ctitori ai României coborâţi de pe 
culmile Unirii din 1918 în temniţele mucegăite de la Galaţi, Sighet, Aiud şi Râmnicu Sărat... 

Toate aceste frânturi de imagini sunt acuzaţii la adresa regimului criminal care ne-a 
scos pentru o jumătate de veac din Europa şi a încercat să ne facă să uităm cine am fost. . . 

... Nu toate victimele au fost martiri, dar toate ne roagă, din cerul lor, să nu le uităm. 

Anexa 2 



Alifie 

Tabel cu deţinuţii politici 

transferaţi din închisorile de execuţie şi ucişi 

(loturile dobrogene) 

Anexa 3 



Tabel cu deţinuţii politici transferaţi din închisorile de 

execuţie şi ucişî la Timişoara şi în alte locuri 

(alte loturi în afară de Dobrogea) 



Tabelul nx. 2 

Tabel cu numele celor condamnaţi prin 

«ntinţa nr, 1091/25.06.1949 în cazul componenţilor 

lotului "Spiru B15nam", 

executaţi sau ucişi de securitate la Timişoara 

Tabelul nr. 3 

Anexa 4 

Lista parţială a închisorilor, centrelor de anchetă, de deportare şi a coloniilor de muncă din 
sistemul concentrationar românesc 



Nr. Crt. 


Localitatea 


Judeţ 


Tipul închisorii 


1. 


30 Decembrie 


B 


lagăr de muncă 


2. 


9 Culme 


CT 


lagăr de muncă 


3. 


Agaua 


BR 


gropi comune, asasinate, execuţii 


4. 


Aiud 


AB 


penitenciar 


5. 


Alba Iulia 


AB 


penitenciar 


6. 


Alba Iulia 


AB 


gropi comune, asasinate, execuţii 


7. 


Apateu 


AR 


gropi comune, asasinate, execuţii 


8. 


Arad 


AR 


penitenciar 


9. 


Arad 


AR 


gropi comune, asasinate, execuţii 


10. 


Arnota 


VL 


gropi comune, asasinate, execuţii 


11. 


Bac Dunăre 




bac 


12. 


Băcau 


BC 


penitenciar 


13. 


Baia Mare 


MM 


penitenciar 


14. 


Baia Sprie 


MM 


lagăr de muncă 


15. 


Băita 


BH 


lagăr de muncă 


16. 


Bălăceanca 


IF 


azil psihiatric 


17. 


Baldovineşti 


BR 


centru de deportare 


18. 


Băndoiu 


BR 


lagăr de muncă 


19. 


Băneasa 


B 


centru de ancheta 


20. 


Bărăganu 


BR 


centru de deportare 


21. 


Bârseşti 


VN 


gropi comune, asasinate, execuţii 


22. 


Basarabi 


CT 


centru de deportare 


23. 


Bascov 


AG 


centru de deportare 


24. 


Batăr 


BH 


gropi comune, asasinate, execuţii 


25. 


Becicherec 


TM 


centru de deportare 


26. 


Beius 


BH 


lagăr de internare 


27. 


Belfir 


BH 


gropi comune, asasinate, execuţii 


28. 


Berdea-Fetesti 


IL 


centru de deportare 


29. 


Bicaz 


NT 


lagăr de muncă 


30. 


Bistra 


AB 


gropi comune, asasinate, execuţii 


31. 


Bistriţa (mănăstire) 


NT 


loc surghiun 


32. 


Borduşani 


IL 


centru de deportare 


33. 


Borzeşti 


BC 


lagăr de muncă 


34. 


Botoşani 


BT 


penitenciar 


35. 


Botoşani 


BT 


gropi comune, asasinate, execuţii 


36. 


Bragadiru 


B 


lagăr de muncă 


37. 


Brăila 


BR 


penitenciar 


38. 


Braşov 


BV 


penitenciar 


39. 


Braşov 


BV 


gropi comune, asasinate, execuţii 


40. 


Brateş 


GL 


centru de deportare 


41. 


Brateş-Frumuşiţa 


GL 


centru de deportare 


42. 


Brodoc- Vaslui 


VS 


gropi comune, asasinate, execuţii 


43. 


Bumbăcari (Calmatuiu) 


BR 


centru de deportare 


44. 


Burduşenii Noi 


IL 


centru de deportare 


45. 


Căciulaţi-Snagov 


IF 


gropi comune, asasinate, execuţii 


46. 


Cacomeanca Nouă 


CL 


centru de deportare 


47. 


Cafasu 


BR 


centru de deportare 


48. 


Calafindeşti 


SV 


gropi comune, asasinate, execuţii 


49. 


Căldăruăani 


B 


lagăr de muncă 


50. 


Căldăruşani(mănăstire) 


B 


loc de surghiun 

51. 


Călineşti 


MM 


gropi comune, asasinate, execuţii 


52. 


Câmpina (Voilâ) 


PH 


azil psihiatric 


53. 


Canara 


CT 


lagăr de muncă 


54. 


Capu Midia 


CT 


lagăr de muncă 


55. 


Capu Midia 


CT 


gropi comune, asasinate, execuţii 


56. 


Caracal 


OT 


lagăr 


57. 


Caransebeşş 


CS 


penitenciar 


58. 


Caransebeş 


CS 


gropi comune, asasinate, execuţii 


59. 


Castelu 


CT 


lagăr de muncă 


60. 


Cavnic 


MM 


lagăr de muncă 


61. 


Cazino 


CT 


şantier de muncă 


62. 


Ceamurlia 


TL 


gropi comune, asasinate, execuţii 


63. 


Cernavodă 


CT 


lagăr de muncă 


64. 


Cernica (mănăstire) 


B 


loc de surghiun 


65. 


Cheile Runcului 


AB 


gropi comune, asasinate, execuţii 


66. 


Chilia Veche 


TL 


lagăr de muncă 


67. 


Chirnogi 


IL 


lagăr de muncă 


68. 


Chitila 


B 


lagăr de muncă 


69. 


Chitirca 


TL 


lagăr de muncă 


70. 


Cianu 


CJ 


gropi comune, asasinate, execuţii 


71. 


Cireşu 


BR 


centru de deportare 


72. 


Ciudanovita 


CS 


lagăr de muncă 


73. 


Ciurel 


B 


lagăr 


74. 


Cluj 


CJ 


penitenciar 


75. 


Cluj 


CJ 


gropi comune, asasinate, execuţii 


76. 


Coasta Galeş 


CT 


lagăr de muncă 


77. 


Cobadin 


CT 


gropi comune, asasinate, execuţii 


78. 


Cociuba Mare 


BH 


gropi comune, asasinate, execuţii 


79. 


Codlea 


BV 


penitenciar 


80. 


Colibaşi 


AG 


penitenciar 


81. 


Constanta 


CT 


penitenciar 


82. 


Constanta 


CT 


gropi comune, asasinate, execuţii 


83. 


Cotulung 


BR 


lagăr de muncă 


84. 


Cracul Porcului 


MH 


gropi comune, asasinate, execuţii 


85. 


Cracul Stânei 


MH 


gropi comune, asasinate, execuţii 


86. 


Craiova 


DJ 


penitenciar 


87. 


Craiova 


DJ 


gropi comune, asasinate, execuţii 


88. 


Cricău 


AB 


gropi comune, asasinate, execuţii 


89. 


Culme 5 


CT 


gropi comune, asasinate, execuţii 


90. 


Cuza Vodă 


BR 


centru de deportare 


91. 


Dalga 


CL 


centru de deportare 


92. 


Dealul Balaurului 


NT 


gropi comune, asasinate, execuţii 


93. 


Dealul Crucii 


BN 


gropi comune, asasinate, execuţii 


94. 


Dealul Mărului 


NT 


gropi comune, asasinate, execuţii 


95. 


Dej 


CJ 


penitenciar 


96. 


Deva 


HD 


penitenciar 


97. 


Deva 


HD 


gropi comune, asasinate, execuţii 


98. 


Dor Mărunt 


CL 


centru de deportare 


99. 


Dorobantu 


CT 


lagăr de muncă 


100. 


Drajna 


CL 


centru de deportare 


101. 


Drauti 


AR 


lagăr 


102. 


Dropia 


CL 


centru de deportare 


103. 


Dulgheru 


CT 


gropi comune, asasinate, execuţii 


104. 


Dumbrăveni 


SB 


penitenciar 


105. 


Excelsior 


B 


depozit deţinuţi 


106. 


Făgăraş-Cetate 


BV 


penitenciar 


107. 


Fălticeni 


SV 


centru de ancheta 


108. 


Feldioara 


BV 


lagăr 

109. 


Feteşti 


IL 


centru de deportare 


110. 


Fizeşu Gherlei 


CJ 


gropi comune, asasinate, execuţii 


111. 


Focşani 


VN 


lagăr, penitenciar 


112. 


Focşani 


VN 


gropi comune, asasinate, execuţii 


113. 


Frătrăuti 


sv 


gropi comune, asasinate, execuţii 


114. 


Frecătei 


BR 


centru de deportare 


115. 


Frumuşiţa Nouă 


IL 


centru de deportare 


116. 


Fundata 


IL 


centru de deportare 


117. 


Fundulea 


B 


lagăr de muncă, centru de 
deportare 


118. 


Gai 


AR 


lagăr de muncă 


119. 


Galata 


IS 


penitenciar 


120. 


Galaţi 


GL 


penitenciar 


121. 


Galaţi 


GL 


gropi comune, asasinate, execuţii 


122. 


Galeş 


CT 


lagăr de muncă 


123. 


Galicia 


AG 


centru de deportare 


124. 


Gătaia 


TM 


azil psihiatric 


125. 


Ghencea 


B 


lagăr, centru triere 


126. 


Gherla 


CJ 


penitenciar 


127. 


Gherla 


CJ 


gropi comune, asasinate, execuţii 


128. 


Gilău 


CJ 


gropi comune, asasinate, execuţii 


129. 


Gâldău 


IL 


centru de deportare 


130. 


Girişul Negru 


BH 


gropi comune, asasinate, execuţii 


131. 


Giurgeni 


IL 


lagăr de muncă 


132. 


Grădina 


BR 


lagăr de muncă 


133. 


Grindu 


TL 


lagăr de muncă 


134. 


Grindu-Letea 


TL 


lagăr de muncă 


135. 


Gura Ialomitei 


IL 


centru de deportare 


136. 


Hălchiu 


BV 


lagăr depozit 


137. 


Halmagiu 


AR 


lagăr 


138. 


Hârşova 


CT 


lagăr de muncă 


139. 


Iaşi 


IS 


lagăr 


140. 


Ieud 


MM 


gropi comune, asasinate, execuţii 


141. 


Iezer 


CL 


centru de deportare 


142. 


însurăţei 


BR 


centru de deportare 


143. 


Ioaşel (Iosaş) 


AR 


gropi comune, asasinate, execuţii 


144. 


Isalnita 


DJ 


lagăr de muncă 


145. 


Isverna 


MH 


gropi comune, asasinate, execuţii 


146. 


Itcani 


SV 


lagăr de muncă 


147. 


Ivăneşti 


IL 


centru de deportare 


148. 


Izvorul Dulce 


BZ 


gropi comune, asasinate, execuţii 


149. 


Jebel 


TM 


azil psihiatric 


150. 


Jegălia 


CL 


centru de deportare 


151. 


Jilava 


B 


penitenciar triere 


152. 


Jilava 


IF 


gropi comune, asasinate, execuţii 


153. 


Kilometrul 3 1 


CT 


lagăr de muncă 


154. 


Kilometrul 4 


CT 


lagăr de muncă 


155. 


Kilometrul 8 


CT 


lagăr de muncă 


156. 


Lăpuşul Românesc 


MM 


gropi comune, asasinate, execuţii 


157. 


Lăţeşti 


IL 


centru de deportare 


158. 


Lechinta 


MS 


gropi comune, asasinate, execuţii 


159. 


Leresti-Feteşti 


IL 


centru de deportare 


160. 


Luciu-Giurgeni 


IL 


lagăr de muncă 


161. 


Lugoj 


TM 


penitenciar 


162. 


Luminiţa 


CT 


lagăr de muncă 


163. 


Macin 


TL 


lagăr de muncă, centru de 
deportare 


164. 


Măgurele 


B 


lagăr de muncă 

165. 


Malmaison 


B 


centru de ancheta 


166. 


Mamaia 


CT 


şantier de muncă 


167. 


Mănăstirea 


IL 


centru de deportare 


168. 


Maraşu 


BR 


lagăr de muncă 


169. 


Mărgău-Răchiţele 


CJ 


gropi comune, asasinate, execuţii 


170. 


Mărgineni 


PH 


penitenciar 


171. 


Măzăreni 


BR 


centru de deportare 


172. 


Medgidia 


CT 


centru de deportare 


173. 


Mesentea 


AB 


gropi comune, asasinate, execuţii 


174. 


Midia 


CT 


lagăr de muncă 


175. 


Miercurea Ciuc 


HR 


penitenciar 


176. 


Miercurea Nirajului 


MS 


gropi comune, asasinate, execuţii 


177. 


Mihail Kogălniceanu 


CT 


gropi comune, asasinate, execuţii 


178. 


Mircea Vodă 


CT 


centru de deportare 


179. 


Mislea 


PH 


penitenciar (femei) 


180. 


Modelu 


CL 


centru de deportare 


181. 


Mogoşoaia 


B 


lagăr de muncă 


182. 


Monteoru - Nereju 


VN 


gropi comune, asasinate, execuţii 


183. 


Mostiştea 


IL 


centru de deportare 


184. 


Movila 


CL 


centru de deportare 


185. 


Movila Gâldăului 


IL 


centru de deportare 


186. 


Muntele Băişori 


CJ 


gropi comune, asasinate, execuţii 


187. 


Muşca 


AB 


gropi comune, asasinate, execuţii 


188. 


Mustaţa 


CT 


lagăr de muncă 


189. 


Năvodari 


CT 


lagăr de muncă 


190. 


Neamţ (mănăstire) 


NT 


loc de surghiun 


191. 


Nicula Gherlei 


CJ 


gropi comune, asasinate, execuţii 


192. 


Obreja 


AB 


gropi comune, asasinate, execuţii 


193. 


Ocnele Mari 


VL 


penitenciar (reeducare 


[ 194. 


Ocnele Mari 


VL 


gropi comune, asasinate, execuţii 


195. 


Olaru 


CL 


centru de deportare 


196. 


Oneşti 


BC 


lagăr de muncă 


197. 


Oneşti 


BC 


azil psihiatric 


198. 


Oradea 


BH 


penitenciar 


199. 


Ostrov 


TL 


lagăr de muncă 


200. 


Ovidiu 


CT 


lagăr de muncă 


201. 


Pădureni 


TM 


gropi comune, asasinate, execuţii 


202. 


Pâncota 


AR 


lagăr 


203. 


Pâncota 


AR 


gropi comune, asasinate, execuţii 


204. 


Papiu Ilarian 


MS 


gropi comune, asasinate, execuţii 


205. 


Pelicanu 


CL 


centru de deportare 


206. 


Peninsula 


CT 


lagăr de muncă 


207. 


Peninsula 


CT 


gropi comune, asasinate, execuţii 


208. 


Perieti 


IL 


centru de deportare 


209. 


Periprava 


TL 


lagăr de muncă 


210. 


Piatra Frecatei 


TL 


lagăr de muncă 


211. 


Pietroiu Nou 


BR 


centru de deportare 


212. 


Piteşti 


AG 


penitenciar (reeducare 


213. 


Piteşti 


AG 


gropi comune, asasinate, execuţii 


214. 


Piua Pietrii 


IL 


lagăr de muncă 


215. 


Plătăreşti 


B 


lagăr de muncă 


216. 


Ploieşti 


PH 


centru de ancheta 


217. 


Poarta Alba 


CT 


lagăr de muncă 


218. 


Poarta Albă 


CT 


gropi comune, asasinate, execuţii 


219. 


Podari 


DJ 


azil psihiatric 


220. 


Poiana Mare 


DJ 


azil psihiatric 


221. 


Poieni - Tranişu 


CJ 


gropi comune, asasinate, execuţii 


222. 


Popeşti-Leordeni 


B 


lagăr de muncă 

223. 


Poşaga 


AB 


gropi comune, asasinate, execuţii 


224. 


Prefectura Poliţiei 
Capitalei 


B 


centru de ancheta 


225. 


P-ta Pache 
Protopopescu 


B 


centru de ancheta 


226. 


Răchitoasa 


IL 


centru de deportare 


227. 


Rahova (Calea ~) 


B 


centru de ancheta 


228. 


Râmnicu Sărat 


BZ 


penitenciar reeducare 


229. 


Răstoliţa - Mureş 


MS 


gropi comune, asasinate, execuţii 


230. 


Rata 


BR 


şantier de muncă 


231. 


Roman 


NT 


lagăr 


232. 


Rosetti CA. 


TL 


lagăr de muncă 


233. 


Roşiorii de Vede 


TR 


centru de deportare 


234. 


Roşu 


B 


lagăr de muncă 


235. 


Rubla (însurăţei) 


BR 


centru de deportare 


236. 


Săcel 


HD 


lagăr 


237. 


Saivane 


BR 


lagăr de muncă 


238. 


Salcâmi 


CL 


centru de deportare 


239. 


Salcia 


BR 


lagăr de muncă 


240. 


Salcia 


BR 


gropi comune, asasinate, execuţii 


241. 


Sălcioara 


IL 


centru de deportare 


242. 


Saligny 


CT 


lagăr de muncă 


243. 


Sânpetru 


BV 


lagăr 


244. 


Sântana 


AR 


gropi comune, asasinate, execuţii 


245. 


Săpoca 


BZ 


azil psihiatric 


246. 


Sarighiol 


TL 


gropi comune, asasinate, execuţii 


247. 


Satu Mare 


SM 


penitenciar 


248. 


Satu Nou 


BR 


centru de deportare 


249. 


Săvineşti 


NT 


lagăr de muncă 


250. 


Schei 


BR 


centru de deportare 


251. 


Sebiş 


AR 


lagăr 


252. 


Seimeni 


CT 


lagăr de muncă 


253. 


Sepreuş 


AR 


gropi comune, asasinate, execuţii 


254. 


Sfântu Gheorghe 


CV 


penitenciar 


255. 


Sfistofca 


TL 


lagăr de muncă 


256. 


Sibiu 


SB 


penitenciar 


257. 


Sibiu 


SB 


gropi comune, asasinate, execuţii 


258. 


Sighet 


MM 


penitenciar 


259. 


Sighet 


MM 


gropi comune, asasinate, execuţii 


260. 


Şiret 


SV 


lagăr 


261. 


Slobozia 


IL 


lagăr 


262. 


Slobozia Nouă 


IL 


centru de deportare 


263. 


Slobozia Veche 


IL 


lagăr 


264. 


Snagov 


B 


centru de ancheta 


265. 


Somoşcheş 


AR 


gropi comune, asasinate, execuţii 


266. 


Spineşti 


VN 


gropi comune, asasinate, execuţii 


267. 


Stadion 


CT 


şantier de muncă 


268. 


Stăncuta Nouă 


IL 


centru de deportare 


269. 


Stăncuta Schei 


BR 


centru de deportare 


270. 


Stei (Dr. P. Groza) 


BH 


azil psihiatric 


271. 


Stoieneşti 


BR 


lagăr de muncă 


272. 


Strachina 


TL 


lagăr de muncă 


273. 


Strâmba 


BR 


lagăr de muncă 


274. 


Stulpicani 


SV 


gropi comune, asasinate, execuţii 


275. 


Suceava 


SV 


penitenciar(reeducare) 


276. 


Suceava 


SV 


gropi comune, asasinate, execuţii 


277. 


Şuiei 


AG 


gropi comune, asasinate, execuţii 


278. 


Susani 


AR 


gropi comune, asasinate, execuţii 

279. 


Ţaga - Sântjude 


CJ 


gropi comune, asasinate, execuţii 


280. 


Tăndărei 


IL 


centru de deportare 


281. 


Târcaia 


BH 


lagăr 


282. 


Târgşor 


PH 


Penitenciar (elevi) 


283. 


Târgu Jiu 


GJ 


lagăr 


284. 


Târgu Mureş 


MS 


penitenciar 


285. 


Târgu Ocna 


BC 


penitenciar 


286. 


Târgu Ocna 


BC 


gropi comune, asasinate, execuţii 


287. 


Tatarca 


GI 


lagăr de muncă 


288. 


Tataia 


CT 


inchisoare 


289. 


Ţigăneşti (mănăstire) 


B 


loc de surghiun 


290. 


Timişoara 


TM 


penitenciar 


291. 


Timişoara 


TM 


azil psihiatric 


292. 


Timişoara 


TM 


gropi comune, asasinate, execuţii 


293. 


Timişul de Sus 


BV 


lagăr 


294. 


Tulcea 


TL 


penitenciar 


295. 


Turda 


CJ 


penitenciar 


296. 


Turnu Măgurele 


TR 


lagăr 


297. 


Ucuriş 


BH 


gropi comune, asasinate, execuţii 


298. 


Uranus (strada ~) 


B 


centru de ancheta 


299. 


Urleasca 


BR 


centru de deportare 


300. 


Urziceni 


IL 


lagăr 


301. 


Văcăreşti 


B 


penitenciar (spital) 


302. 


Vadu Izei 


MM 


gropi comune, asasinate, execuţii 


303. 


Vadu Mitreşti 


MS 


gropi comune, asasinate, execuţii 


304. 


Vadu Oii 


IL 


lagăr de muncă 


305. 


Vadu Roşea 


VN 


gropi comune, asasinate, execuţii 


306. 


Valea Călmatui 


BR 


centru de deportare 


307. 


Valea Neagră 


CT 


şantier de muncă 


308. 


Valea Nistrului 


MM 


lagăr de muncă 


309. 


Valea Viilor 


IL 


centru de deportare 


310. 


Valul lui Traian 


CT 


centru de deportare, lagăr de 
muncă 


311. 


Vaslui 


VS 


penitenciar 


312. 


Vătaşi 


TR 


gropi comune, asasinate, execuţii 


313. 


Vicovu de Sus 


SV 


gropi comune, asasinate, execuţii 


314. 


Viişoara 


IL 


centru de deportare 


315. 


Vima Mare 


MM 


gropi comune, asasinate, execuţii 


316. 


Vulcan 


HD 


lagăr 


317. 


Zagna-Măzăreni 


BR 


centru de deportare 


318. 


Zagna-Vădeni 


BR 


centru de deportare 


319. 


Zam-Sâncraiu 


CJ 


gropi comune, asasinate, execuţii 

Anexa 5 

Generaţia Unirii exterminată în Gulag 

IuliuManiu (1873-1953) 

Organizator şi participant la Marea Adunare de la Alba Iulia care a proclamat la 1 decembrie 
1918 Unirea Transilvaniei cu România. A fost apoi ales preşedinte al Consiliului Diligent 
(guvernul de tranziţie al Transilvaniei până la 4 aprilie 1920), fruntaş al Partidului Naţional 
Român, preşedinte al Partidului Naţional Ţărănesc (din 1926), preşedinte al Consiliului de 
Miniştri (1928-1930). între 1938 şi 1944, se manifestă ca ferm opozant faţă de regimurile de 
esenţă totalitară ce s-au succedat în fruntea ţării: autoritarismul carlist, legionarismul şi 
dictatura militară a lui Antonescu. Joacă un rol important în preliminariile şi actul de la 23 
august 1944, devenind într-o primă etapă ministru fără portofoliu în primul cabinet Sănătescu. 
După preluarea puterii de către comunişti la 6 martie 1945, aceştia şi-au propus distrugerea lui 
Iuliu Maniu şi a PNŢ, consideraţi ca principal obstacol în calea comunizării României, 
în iulie 1947, partidul este scos în afara legii, iar Maniu, Mihalache şi ceilalţi conducători sunt 
arestaţi, judecaţi şi condamnaţi. în etate de aproape 75 de ani la data arestării, Maniu este 
condamnat, la 11 noiembrie 1947, la temniţă grea pe viaţă pentru „înaltă trădare şi spionaj în 
favoarea anglo-americanilor". Este întemniţat întâi în penitenciarul Galaţi, iar din august 1951 
la Sighet. Aici va fi exterminat la 5 februarie 1953 şi aruncat într-o groapă anonimă, 
în Occident, s-a aflat despre moartea lui Maniu, ca şi despre cea a lui Dinu Brătianu, abia în 
octombrie 1955. Radio „Europa Liberă" a redat atunci emoţia profundă pe care această veste a 
trezit-o în străinătate. Salvador de Madariaga, preşedintele Internaţionalei Liberale, declara: 
„Maniu a murit în închisoare. Brătianu a murit în închisoare. Regimului care se laudă cu 
cinism şi ipocrizie că este eliberatorul popoarelor i-a fost atât de teamă de Maniu, s-a temut 
atât de mult de Brătianu, încât a trebuit să-i îngroape de vii pentru ca poporul să nu le mai 
audă vocea". Paul Reynaud, fost prim-ministru al Franţei, deplângea „aceste timpuri în care 
libertatea oamenilor a dispărut de pe o jumătate a feţei pământului. Figura lui Iuliu Maniu - 
spunea el - se înalţă, ca una din cele mai măreţe, printre rezistenţii Europei. Maniu a fost unul 
dintre creatorii Naţiunii Române. A luptat întreaga viaţă pentru libertatea popoarelor. A pierit 
odată cu libertatea". 

Iuliu Hossu (1885-1970) 

Episcop greco-catolic de Gherla (din 1917) şi apoi de Cluj-Gherla (din 1930), militant pentru 
Unire, este cel care a citit la 1 decembrie 1918 la Alba Iulia „Proclamaţia de Unire cu Ţara". 
Membru al Consiliului Dirigent, a făcut parte din delegaţia care a prezentat Hotărârea de 
Unire Regelui Ferdinand, la Bucureşti. Senator de drept în Parlamentul României. După 
Dictatul de la Viena, rămâne în Transilvania ocupată de horthyşti, protestând în numeroase 
rânduri împotriva represiunii la care era supusă populaţia românească, dar şi cea evreiască, de 
către autorităţile maghiare. 

Arestat la 28 octombrie 1948, va rămâne privat de libertate timp de 22 de ani, trecând prin 
diverse închisori şi locuri de domiciliu obligatoriu. între 25 mai 1950 şi 4 ianuarie 1955 a fost 
închis împreună cu alţi 50 de preoţi şi episcopi greco şi romano-catolici în penitenciarul 
Sighet. I s-a stabilit apoi domiciliu obligatoriu pe termen nelimitat, întâi la mănăstirea 
Ciorogârla, apoi la mănăstirea Căldăruşani. Grav bolnav, a murit la 28 mai 1970 la spitalul 
Colentina din Bucureşti. în martie 1969 Papa Paul al Vl-lea îl declarase cardinal „in pectore" 
al Bisericii Catolice. 

Silviu Dragomir (1888-1962) 

Istoric, participant la Marea Adunare Naţională de la Alba Iulia din 1 decembrie 1918 şi 

secretar al acesteia, profesor la Universitatea din Cluj, membru titular al Academiei Române 

(1928), fost ministru de Stat, apoi ministru al Minorităţilor; autorul unor importante lucrări 

despre istoria Europei de Sud-Est, despre legăturile dintre ţările române în epoca medievală, 

despre revoluţia de la 1848 din Transilvania, precum şi al monografiei conducătorului 

acesteia, Avram Iancu. 

Arestat la 1 iulie 1949, a fost internat la Sighet în mai 1950 pe timp de 24 luni, detenţia 

fiindu-i „justificată" abia peste un an, prin Decizia M.A.I. nr. 334/1951; pedeapsa i-a fost 

majorată cu 60 luni, conform Deciziei M.A.I. nr. 559/1953. Eliberat în 1955, a trăit la Cluj, 

până la moartea sa, în 1962. 

IoanLupaş (1880-1967) 

Istoric, participant la Marea Adunarea Naţională de la 1 decembrie 1918, demnitar în 

Consiliul Dirigent, deputat în Parlamentul României, ministru în mai multe guverne 

interbelice, membru corespondent al Academiei Române (1914), apoi membru titular (1916), 

preşedintele Secţiei de Istorie a Academiei Române (1932-1935), fondator, alături de 

Alexandru Lapedatu, al Institutului de Istorie Naţională din Cluj (1920); lucrări fundamentale 

despre istoria Transilvaniei 

Arestat la 5/6 mai 1950, a fost internat la Sighet pe timp de 24 luni, încadrat ulterior în 

Decizia M.A.I. nr. 334/1951; pedeapsa majorată cu 60 luni, conform Deciziei M.A.I. numărul 

559/1953. A fost eliberat la 5 mai 1955. 

Ion Nistor (1876-1962) 

Istoric şi militant unionist bucovinean, membru al comitetului de organizare a Adunării 

Naţionale de la Cernăuţi care a hotărât unirea cu România, în cadrul căruia a redactat Actul 

Unirii. Profesor la Universităţile din Viena şi Cernăuţi, rector al Universităţii din Cernăuţi, 

profesor universitar la Bucureşti, membru al Academiei Române (1911), director al 

Bibliotecii Academiei Române, fruntaş al Partidului Naţional Liberal, fost ministru de stat, 

reprezentând Bucovina, apoi, succesiv, ministru al Lucrărilor Publice, al Muncii şi, în final, al 

Cultelor şi Artelor. 

Arestat la 5/6 mai 1950, a fost internat la Sighet pe timp de 24 luni, încadrat ulterior în 

Decizia M.A.I. nr.334/1951; pedeapsa majorată cu 60 luni, prin Decizia M.A.I. nr. 559/1953. 

Eliberat la 5 iulie 1955. 

Mihai Popovici (1879-1966) 

Demnitar în Consiliul Dirigent, fruntaş al Partidului Naţional Ţărănesc, ministru - succesiv - 

al Lucrărilor Publice, al Finanţelor, de Interne şi al Justiţiei. 

Arestat la 21 august 1947, pentru „activitate intensă în Partidul Naţional Ţărănesc", a fost 

internat la Sighet pe timp de 24 luni, încadrat ulterior în Decizia M.A.I. nr. 334/1951; 

pedeapsa majorată cu 60 luni, prin Decizia M.A.I. nr. 559/1953. Eliberat la 5 iulie 1955. 

George Grigorovici (1871-1950) 

Membru fondator al Partidului Social-Democrat din Bucovina, deputat în Parlamentul austro- 

ungar înainte de 1918, a militat pentru unirea Bucovinei cu România. Preşedinte al CC al 

PSDR (1936-1938). 

După instaurarea regimului comunist, liderii social-democraţi, care se pronunţaseră în 1921 

contra transformării mişcării social-democrate în partid comunist, printre care a fost şi 

Grigorovici, au fost arestaţi. A murit în închisoarea Văcăreşti la 18 iulie 1950. 

Ion Mihalache (1882-1963) 

Combatant în primul război mondial, decorat cu ordinul „Mihai Viteazul", învăţătorul Ion 
Mihalache înfiinţează după Unire Partidul Ţărănesc, care prin fuziunea cu Partidul Naţional 
din Transilvania formează în 1926 Partidul Naţional Ţărănesc. Mihalache participă în 
guvernele din anii 1928-1933 ca ministru al Agriculturii şi ministru de Interne. împreună cu 
Iuliu Maniu se opune dictaturii regale şi Frontului Renaşterii Naţionale, când PNŢ este 
dizolvat. După război se opune sovietizării ţării, fiind arestat în iulie 1947, după înscenarea de 
la Tămădău, şi condamnat în noiembrie la muncă silnică pe viaţă. După regimul exterminator 
din penitenciarele Galaţi şi Sighet este transferat în 1955 în arestul Ministerului de Interne, 
unde refuză orice fel de tranzacţie cu anchetatorii. Transferat în închisoarea de la Râmnicu 
Sărat, moare, la 5 martie 1963, după 16 ani de detenţie, la vârsta de 81 de ani. 

Pantelimon Halippa (1883-1979) 

Publicist şi om politic, vicepreşedinte (1917) şi preşedinte (1918) al Sfatului Ţării de la 

Chişinău, promotor al Unirii cu România, ministru al Basarabiei în mai multe guverne de 

după 1918, ministru al Lucrărilor Publice, al Comunicaţiilor, al Muncii, Sănătăţii şi 

Ocrotirilor Sociale, senator şi deputat (1918-1934), membru corespondent al Academiei 

Române (1918). 

Arestat în 1950 şi întemniţat la Sighet fără a fi judecat, a fost predat în 1952 autorităţilor 

sovietice, care l-au condamnat la 25 ani muncă silnică. A fost readus în ţară, fiind de astă dată 

închis la penitenciarul Aiud până în 1957. 

IlieLazăr (1895-1976) 

Doctor în Drept al Universităţii din Cluj. La sfârşitul războiului, organizează împreună cu alţi 
fruntaşi români administraţia românească în comitatul Maramureş, organizează Gărzile 
Naţionale şi reprezintă Maramureşul la Marea Adunare de la Alba Iulia din 1 decembrie 1918, 
apoi însoţeşte delegaţia ardelenilor la predarea actului Unirii la Bucureşti. După 1918, a fost 
deputat, membru în delegaţia permanentă a Partidului Naţional Ţărănesc, organizator al 
gărzilor ţărăneşti „Iuliu Maniu", şef al organizaţiilor muncitoreşti centrale, 
în timpul dictaturii carliste a fost internat în lagărul de la Turnu (Vâlcea), iar în timpul celei 
antonesciene la Târgu Jiu. Arestat prima oară la 27 mai 1946, a fost condamnat la 7 luni 
închisoare corecţională, pentru „omisiunea denunţării complotului", în procesul „Mişcării 
Naţionale de Rezistenţă", fiind eliberat condiţionat la 8 decembrie 1946. Implicat în 
„înscenarea de la Tămădău", este arestat a doua oară, la 14 iulie 1947. Anchetat la Ministerul 
de Interne, a refuzat orice cooperare cu cei care-1 anchetau. A fost condamnat la 12 ani 
temniţă grea, în procesul conducătorilor Partidul Naţional Ţărănesc, pentru „complot în scop 
de trădare" (noiembrie 1947). încarcerat la Galaţi, Sighet, Râmnicu Sărat, Periprava, a fost 
eliberat abia la 9 mai 1964. După eliberare a trăit la Cluj, unde a murit în 1976. 

Ion Flueraş (1882-1953) 

Lider al Partidului Social Democrat din Transilvania, membru al Consiliului Dirigent al 
Transilvaniei (1918-1920), preşedinte al Confederaţiei Generale a Muncii (1926-1938). 
A fost reţinut timp de 3 luni, în 1945, de către autorităţile comuniste pe motiv că a răspândit 
„manifeste interzise". A fost rearestat în iunie 1948 şi condamnat la 15 ani temniţă grea 
pentru „crimă de înaltă trădare". A murit în închisoarea Gherla la 7 iunie 1953. 

Gheorghe I. Brătianu (1898-1953) 

La 18 ani, după ce debutase ca elev în „Revista Istorică" a lui Nicolae Iorga, Gheorghe 

Brătianu se înrolează voluntar, având consimţământul scris al tatălui său, Ion I.C. Brătianu, şi 

pleacă pe front. în 1917 este rănit în luptele de pe Valea Trotuşului şi trimis în spatele 

frontului. în 1918 revine pe frontul din Bucovina şi este rănit din nou. 

Studiază istoria la Paris, trece prin arhivele de la Geneva şi Napoli, obţine doctoratul sub 

îndrumarea lui Nicolae Iorga şi, mai târziu, a lui Ferdinand Lot. După performanţe istorice 

strălucite devine la 30 de ani membru corespondent al Academiei. în noiembrie 1940 

condamnă public asasinarea de către legionari a magistrului său, Nicolae Iorga. Va deveni în 

anul următor, la 1 martie, director al Institutului de Istorie Universală fondat de acesta cu 

câţiva mai înainte. în 1943 devine membru al Academiei Române. 

în 1947 i se stabileşte arest la domiciliu în Bucureşti, str. Biserica Popa Chiţu, unde 

revizuieşte şi termină patru din lucrările sale de istorie. în 1948 este exclus din Academia 

Română. 

în mai 1950 este arestat fără mandat şi dus la penitenciarul Sighet, unde va muri în 1953. 

Memoriile unui coleg de suferinţă spun că, în închisoare, Brătianu desenase pe un perete un 

plan de istorie universală. 

Opera lui Gheorghe Brătianu, fragmentată în scrierea ei de război şi întreruptă definitiv de 

anii de detenţie, este una din cele mai obiective şi convingătoare pledoarii despre unitatea 

poporului român în spaţiul carpato-pontic. 

Aurel Vlad (1875-1953) 

Promotor al Unirii din 1918, membru în Consiliul Dirigent, membru al Partidului Naţional 

Român şi apoi fondator şi fruntaş P.N.Ţ., ministru al Finanţelor, ulterior al Cultelor şi Artelor. 

Arestat de Securitatea din Sibiu în noaptea de 5/6 mai 1950, la 75 ani, a fost internat fără 

forme legale la Penitenciarul Sighet, unde a murit la 2 iulie 1953 . Pedeapsa administrativă i-a 

fost majorată după moarte cu 60 luni, conform Deciziei M.A.I. numărul 559 din 6 august 

1953. 

Daniel Ciugureanu (1885-1950) 

Fruntaş al Partidului Naţional Moldovenesc şi unul dintre promotorii Unirii Basarabiei cu 
România. A fost preşedinte al Consiliului de Miniştri al Republicii Independente 
Moldoveneşti, apoi ministru de stat, reprezentând Basarabia, în patru guverne interbelice. 
Arestat la 5/6 mai 1950, ar fi murit - potrivit memoriilor lui CC. Giurescu - la 6 mai 1950, la 
Turda, în timpul transportării foştilor demnitari spre penitenciarul Sighet. Potrivit evidenţelor 
fostei Securităţi, a decedat la 19 mai 1950, în penitenciarul Sighet, actul de moarte fiindu-i 
întocmit abia în 1957. 

Sever Bocu (1874-1951) 

Om politic şi ziarist bănăţean. Studii la Academia Comercială din Viena şi Hautes Etudes din 
Paris. A fost unul dintre promotorii activismului politic în susţinerea cauzei naţionale în 
Banat. în perioada primului război mondial s-a ocupat de organizarea detaşamentelor de 
voluntari pentru a lupta împotriva Imperiului austro-ungar. Ia parte, la Paris, la tratativele care 
au premers Conferinţa de Pace, aducând argumente de ordin politic, social, etnic, demografic 
în favoarea unirii Banatului istoric cu România. Din 1921 este deputat în parlamentul 
României din partea PNR; unul din fruntaşii PNŢ din Banat în perioada interbelică. La 
alegerile din noiembrie 1946 devine singurul deputat al PNŢ din judeţul Timiş-Torontal, dar 
va refuza să participe la lucrările Parlamentului în semn de protest faţă de falsificarea 
scrutinului. Este arestat în noaptea de 5/6 mai 1950 şi încarcerat la Sighet, unde a şi murit la 
21 ianuarie 1951. Certificatul său de deces a fost emis abia la 20 iulie 1957. 

GhiţăPopp (1883-1967) 

Om politic şi publicist transilvănean, cu studii de Drept la Viena şi Budapesta. în 1915, 
condamnat la muncă de Curtea Marţială din Cluj pentru că a cerut guvernului de la Bucureşti 
intrarea în război pentru eliberarea Transilvaniei şi Banatului. Se înrolează în armata română 
şi contribuie la formarea regimentelor de voluntari români dintre prizonierii armatei austro- 
ungare aflaţi în Rusia. Participant cu drept de vot la Marea Adunare de la Alba Iulia. Trimis 
de Consiliul Dirigent la Paris, ca ziarist, pe lângă misiunea română de la Conferinţa de Pace. 
Deputat în Parlamentul României în perioada interbelică, este apoi delegat în august- 
septembrie 1944 la Moscova, în Comisia de Armistiţiu. Este condamnat în ianuarie 1948 la 10 
ani de închisoare pentru „insurecţie armată". După ce execută pedeapsa este internat alţi 5 ani 
în domiciliu obligatoriu la Lăţeşti, în Bărăgan. 

Onisifor Ghibu (1883-1972) 

Pedagog, doctor în filosofie şi pedagogie la Jena, militant pentru Unire, demnitar în Consiliul 

Dirigent, profesor la Universitatea din Cluj, unul dintre fondatorii şcolii de pedagogie 

româneşti; lucrări privind istoria învăţământului, membru corespondent al Academiei Române 

(1919) 

După o primă arestare în 1945, este rearestat la 10 decembrie 1956 şi condamnat la 2 ani 

închisoare corecţională pentru că „a întreprins acţiuni împotriva regimului democrat popular 

al RPR". A fost eliberat la 13 ianuarie 1958. 

Zenovie Pâclişanu (1886-1957) 

Teolog greco-catolic, istoric, secretar al Marii Adunări Naţionale de la 1 decembrie 1918, 
membru al Comisiei de încheiere a Concordatului cu Vaticanul, consilier în Ministerul 
Afacerilor Externe pentru problemele Ardealului, membru al delegaţiei române la Conferinţa 
de Pace de la Paris, membru corespondent al Academiei Române (1919) 
Arestat la 6 decembrie 1949, eliberat în 1953 şi rearestat în aprilie 1957, a murit în arestul 
„A" MAI Bucureşti la 31 octombrie 1957, cu o săptămână după condamnarea sa la 12 ani 
temniţă grea (recursul declarat a fost respins la 15 săptămâni după moarte). 

Emil Haţieganu (1878-1959) 

Membru al Consiliului Dirigent al Transilvaniei, fruntaş al Partidului Naţional Român şi apoi 
al P.N.Ţ., ministru al Muncii, Sănătăţii şi Ocrotirilor Sociale, apoi ministru de stat, 
reprezentând Transilvania, în guvernele naţional-ţărăniste. Din ianuarie până în noiembrie 
1946 ninistru fără portofoliu, reprezentând P.N.Ţ., în guvernul Petru Groza. 
Arestat pentru „activitate P.N.Ţ." la 6 noiembrie 1948, a fost condamnat la 3 ani închisoare 
pentru „sabotaj". Internat la Sighet pe timp de 36 luni, conform Deciziei M.A.I. numărul 
638/1951; pedeapsa majorată cu 60 luni, conform Deciziei M.A.I. numărul 671/1953. Eliberat 
la 15 iunie 1955. 

Iosif Jumanca (1893-1949) 

Membru al Partidului Social Democrat din Transilvania, membru al Consiliului Naţional 

Român Central (1918) şi al Consiliului Dirigent al Transilvaniei (1918-1920), deputat în 

Parlamentul României. în 1921 s-a pronunţat împotriva aderării Partidului Socialist Român la 

Internaţionala a III- a. 

Arestat de autorităţile comuniste, a murit la Jilava în 1949. 

Iuliu Moldovan (1882-1966) 

Medic, demnitar în Consiliul Dirigent al Ardealului, membru corespondent al Academiei 

Române (1920), fruntaş P.N.T., fost subsecretar de stat la Ministerul Muncii, Sănătăţii şi 

Ocrotirilor Sociale, director al „Astrei" (1932-1947), profesor universitar la Cluj, 

întemeietorul şcolii de Igienă şi Sănătate publică din Cluj; lucrări despre sistemul sanitar 

românesc. 

Arestat la 5/6 mai 1950, a fost internat la Sighet pe timp de 24 luni, încadrat ulterior în 

Decizia M.A.I. nr. 334/1951; pedeapsa majorată cu 60 luni, conform Deciziei M.A.I. numărul 

559/1953. Eliberat la 5 iulie 1955. 

Sistemul penitenciar în România comunistă 

închisoarea, locul unde se execută pedeapsa şi sunt disciplinaţi infractorii, a devenit în 
România comunistă locul în care s-a petrecut eliminarea, reeducarea, torturarea, 
supravegherea şi distrugerea fizică şi psihică a tuturor celor care se opuneau, ar fi putut să se 
opună sau nu puteau accepta noua ordine politico-economico-socială dispusă de autorităţile 
comuniste. în mod firesc, copiind modelul sovietic al Gulagului, liderii comunişti români au 
transformat instituţional şi procedural - în termenii regimului detenţiei - întregul sistem 
penitenciar moştenit, adăugându-i treptat forma şi substanţa unui adevărat infern. Vom 
prezenta, pe scurt, organizarea şi funcţionarea acestuia până la începutul anilor şaizeci, pentru 
ca apoi să ilustrăm acest fenomen prin patru studii de caz dedicate penitenciarelor Aiud, 
Gherla Sighet şi Canalului Dunăre-Marea Neagră. 

Reţeaua penitenciarelor din România număra, în 1945, 74 de închisori cu o capacitate 
de circa 15 000 de locuri 1 . Prin ordine succesive capacitatea acestora a crescut - scriptic, 
pentru că noi construcţii nu s-au realizat - pentru a putea adăposti pe cei pe care regimul urma 
să îi pedepsească la 14 martie 1947. A fost, de asemenea, schimbată destinaţia diferitelor 
unităţi penitenciare. Astfel cele mai importante închisori pentru majori deveneau: Aiud 
(pentru executarea pedepselor politice, muncă silnică pe viaţă); Craiova, Gherla şi Oradea, 
pentru executarea pedepselor de muncă silnică pe timp mărginit; Alba Iulia, Arad, 
Dumbrăveni pentru pedepse de temniţă grea 2 . Rămasă, până la 6 martie 1949, în subordinea 
Ministerului Justiţiei, condus de Lucreţiu Pătrăşcanu, Direcţia Generală a Penitenciarelor a 
introdus treptat prin ordine circulare măsuri de înăsprire a regimului de viaţă în penitenciare. 

Din 1948-1949, în contextul edificării sau transformării instituţiilor specifice 
regimului comunist, penitenciarele au trecut în subordinea Ministerului Afacerilor Interne. 
Militarizarea sistemului penitenciar, dar mai ales noul regulament secret destinat închisorilor 
unde erau depuşi deţinuţii politici, adoptat în septembrie 1948, copiat sau inspirat din cele 
sovietice a marcat trecerea spre regimul de exterminare lentă, fizică şi psihică a opozanţilor, 
prin izolarea totală de familii şi societate, prin înfometare şi condiţiile inumane de trai, prin 
lipsa asistenţei medicale şi prin permanenta supraveghere 3 . Nenumărate mărturii ale 
supravieţuitorilor menţionează politizarea totală a detenţiei de la sfârşitul anului 1948. 
Apariţia ofiţerilor politici, locţiitori ai comandanţilor (care şi ei au fost selectaţi din rândul 
activiştilor de partid), precum şi primenirea politică a corpului gardienilor a dus la instaurarea 
unei adevărate terori asupra deţinuţilor, care a atins apogeul odată cu declanşarea reeducării - 
în cea mai monstruoasă şi violentă faţetă a sa, în anii 1949-1952, la Târgşor, Piteşti, Gherla şi 
Ocnele Mari 4 . De acum, având preparate noi spaţii de recluziune şi oameni educaţi să le 



1 La 4 decembrie 1945, prin Decizia nr. 57286, se făcea următoarea specializare a Penitenciarelor: pentru 
majori, de drept comun: Aiud (muncă silnică pe viaţă şi legionari) şi Satu Mare; penitenciare pentru muncă 
silnică pe termen mărginit: Caransebeş, Craiova, Oradea şi Sighet; penitenciare pentru executarea pedepselor de 
temniţă grea: Arad şi Alba Iulia; pedepsele corecţionale până la 6 luni la: Abrud, Baia, Bârlad, Beiuş, Bistriţa 
Botoşani, Braşov, Cîmpulung Moldovenesc, Câmpulung Muscel, Dorohoi, Făgăraş, Haţeg, Miercurea Ciuc, 
Odorhei, Oraviţa, Piatra Neamţ, Râmnicu Sărat, Rădăuţi, Roman, Sighişoara, Slatina, Sfântu Gheorghe, 
Târgovişte, Tecuci, Tulcea, Turda şi Vaslui; pedepse corecţionale până la 2 ani: Brăila, Călăraşi, Caracal, Cluj 
Tribunal, Dej, Focşani, Giurgiu, Huşi, Lugoj, Ploieşti, Râmnicu Vâlcea, Târgu Jiu, Târgu Mureş şi Turnu 
Severin; corecţională de la 2 la 12 ani la Buzău, Brăila, Constanţa, Deva, Galaţi, Ocnele Mari, Piteşti, Sibiu, 
Timişoara, Văcăreşti; la penitenciarul Dumbrăveni urmau să fie internaţi toţi criminalii de război; pedepsele 
politice urmau a fi executate la Zalău; penitenciare speciale: Mislea (pentru femei) Suceava (pentru recidivişti), 
etc. Cf. Arhiva Penitenciarului de Maximă Siguranţă Aiud (APMSA), Dosar cu ordine permanente, 1945. 

2 Ibidem, Dosar cu ordine circulare pe linia muncii de evidenţă pe anul 1947. 

3 Ibidem, Dosar 53, cu ordine circulare primite pe linia muncii de evidenţă pe anul 1948. Ordinul are 1 1 pagini. 

4 Fără a putea face aici o radiografie a acestui cumplit proces al reeducării se cuvine să precizăm că el nu a fost o 
creaţie a deţinuţilor implicaţi - mai apoi judecaţi pentru aceasta - ci, aşa cum reiese din ancheta făcută în anii 
1953 şi 1954 - cf. ANIC, fond CC al PCR - Secţia Administrativ-Politică, dosare 33 şi 34 - a fost o comandă 

administreze politic, autorităţile comuniste au declanşat masive campanii de arestări, internări 
şi preveniri pe temeiuri politice împotriva tuturor celor susceptibili de a fi inamici ai ordinii pe 
care urmăreau să o instaureze. Foşti demnitari, elite ale vieţii economice, politice, culturale, 
religioase, dar şi simpli muncitori sau ţărani au străbătut şi cunoscut până în 1964 - alţii până 
în 1989 - binefacerile reeducării în universul concentraţionar comunist. 

în anii 1948-1955 au funcţionat penitenciarele: 

Categoria I: Aiud , Gherla, Jilava; 

Categoria II (penitenciare „închise", pentru deţinuţi cu grad sporit de periculozitate): 
Arad, Caransebeş, Cluj (Tribunal, Principal), Constanţa, Craiova , Făgăraş 
(Central/Principal,), Galaţi, Mărgineni, Mislea (femei), Ocnele Mari, Oradea, Oraşul Stalin 
[Braşov] (Tribunal, Cetate), Piteşti , Ploieşti, Rahova, Suceava, Târgşor, Târgu Ocna 
(penitenciar- spital TBC), Timişoara, Văcăreşti (spital); 

Categoria III: Alba Iulia, Bacău, Baia Mare, Botoşani, Brăila, Buzău, Cluj (minori), 
Dej, Deva, Dumbrăveni (femei), Focşani, Iaşi, Rahova II, Râmnicu Sărat, Sibiu, Satu Mare, 
Sighet (principal, 200), Târgu Mureş; 

Categoria IV: Bârlad, Bistriţa, Caracal, Cărei, Călăraşi (1953/59), Câmpulung 
Moldovenesc, Câmpulung Muscel, Codlea, Dăeni, Giurgiu, Făgăraş (raional), Fălticeni, 
Dorohoi, Huşi, Işalniţa, Lugoj, Miercurea Ciuc (femei), Odorhei, Oraviţa, Petroşani, Piatra 
Neamţ, Rădăuţi, Râmnicu Vâlcea, Roman, Sfântu Gheorghe, Sighişoara, Sighet (raional), 
Slatina, Târgovişte, Târgu Jiu, Tecuci, Tulcea, Turda, Turnu Măgurele, Turnu Severin, 
Vaslui, Zalău 6 . 

Treptat, ca formă a detenţiei politice, pentru internaţii administrativi, au fost înfiinţate 
un număr impresionant de colonii sau unităţi de muncă, devenite parte integrantă a sistemului 
penitenciar. între acestea remarcăm pe cele de la: Arad, Baia Mare, Baia Sprie, Bârcea Mare, 
Bicaz, Borzeşti, Brad, Brâncoveneşti, CRM Bucureşti, Buzău, Capu Midia , Castelu, Cavnic, 
Câmpulung, Cernavodă - cu trei colonii -, Chilia Constanţa, Chirnogi, Crâscior, Culmea, 
Deduleşti, Doiceşti, Domneşti, Dorobanţu, Dudu, Fântânele, Fundulea, Galeşu , Giurgeni, 
Ghencea, Iaşi, Iţcani, Km. 31, Lucăceşti, Mărculeşti, Mogoşoaia, Nistru, Oneşti, Oneşti Baraj, 
Peninsula/Valea Neagră, Periprava, Periş, Poarta Albă , Roşia Montană, Roşia Pipera, 
Roznov, Salcia, Grădina, Băndoiu, Strâmba, Stoeneşti, Piatra-Frecăţei, Saligny, Sibiu, 
Simeria, Slatina, Spanţov, Tătaru, Târnăveni, Toporu, Vlădeni, Zlatna. 



dată expres şi urmărită de comndanţi ai securităţii. Ii vom nominaliza aici pe cei responsabili pentru 
desfăşurarea procesului: Pantiuşa Bodnarenko, Marin Jianu, Alexandru Nicolschi, precum şi cei trei şefi ai 
Biroului Inspecţii din direcţia Penitenciarelor, Lagărelor şi Unităţilor de Muncă, Iosif Nemeş, Tudor Sepeanu şi 
Ioan Baciu. 

5 Conform deciziei 13132 din 14 martie 1947 a Directorului Penitenciarelor şi Institutelor de Prevenţie, Dimitrie 
Băzălan, care specializa spaţiile de executare a pedepselor privative de libertate, Aiud-ul se încadra în prima 
categorie, aceea a penitenciarelor pentru majori, având pedepse de muncă silnică pe viaţă. Conform deciziei, 
închisoarea urma să fie împărţită în două cartiere: primul, destinat celor condamnaţi la muncă silnică pe viaţă şi a 
sabotorilor, iar al doilea, pentru celelalte categorii de deţinuţi politici, Cf. APMSA, Dosar cu ordine circulare pe 
linia muncii de evidenţă, passim. 

6 Pentru locurile detenţiei şi cifrele precizate vezi şi Ioan Ciupea, Stăncuţa Todea, Represiune, sistem şi regim 
penitenciar în România, 1945-1964, în Ruxandra Cesereanu (coord.), Comunism şi represiune în România 
comunistă. Istoria tematică a unui fratricid naţional, Iaşi, Editura Polirom, 2006, în special pp. 42-47 şi pp. 73- 
74. 

Studii de caz 

închisoarea din Sighet (1950 -1955) 

închisoarea din Sighet a fost construită la sfârşitul secolului al XlX-lea, în timpul 
regimului austro-ungar fiind considerată una din închisorile cele mai moderne şi riguroase ale 
epocii. Destinaţia iniţială a imobilului era găzduirea deţinuţilor de drept comun, acest caracter 
menţinându-se şi în perioada interbelică. începând de la jumătatea anului 1947, în 
penitenciarul de la Sighet, au fost închise diverse persoane pentru motive politice (ţărani 
maramureşeni care nu reuşeau să-şi achite cotele obligatorii la produsele agricole, fiind 
condamnaţi pentru sabotaj, elevi şi studenţi din zonă, membri ai unor organizaţii 
anticomuniste) însă caracterul penitenciarului era de drept comun. 

Din luna mai 1950, închisoarea din Sighet a devenit, pentru mai bine de cinci ani, un 
penitenciar exclusiv politic, unde a fost întemniţată elita politică a României interbelice. 
Primul lot de foşti demnitari 1 a fost adus la Sighet, la 7 mai 1950 2 . La 26 mai 1950, a fost 
transferat aici lotul episcopilor şi preoţilor greco-catolici, arestaţi încă din octombrie 1948, 
pentru refuzul de a trece la religia ortodoxă 3 . Pe parcursul anului 1950, a mai fost adus la 
Sighet un al doilea lot de foşti demnitari, la începutul lunii iulie, iar, la 26 octombrie a fost 
transferat un al doilea grup de episcopi şi preoţi greco-catolici. La sfârşitul anului 1950 şi în 
cursul anilor 1951-1952 au fost transferaţi la Sighet, de la diverse penitenciare din ţară, atât 
foşti miniştrii din guvernele interbelice, cât şi episcopi sau preoţi catolici condamnaţi în 
cadrul unor procese cu un evident caracter politic 4 . 

Fără să fie judecaţi sau condamnaţi, majoritatea deţinuţilor au fost arestaţi şi închişi la 
Sighet în baza unor decizii ale Ministerului de Interne, respectiv ale Securităţii. Odată 
catalogaţi, pe criterii politice sau ideologice, drept „duşmani ai regimului" sau „duşmani ai 
poporului", temeiul juridic al arestării şi detenţiei foştilor demnitari era asigurat. Vina 



1 Vasile Ciolpan, directorul închisorii din acea perioadă descrie, într-un interviu din 1990, cum arătau foştii 
demnitari aduşi la Sighet, la începutul lunii mai 1950: „Au fost aduşi 83 de oameni. Bătrâni, slabi, bolnavi, 
speriaţi. Nişte umbre. Unul din ei, [Constantin] Brătianu, am avut trei în penitenciar, a fost scos pe braţe din 
dubă şi dus în celula lui. Nu putea merge. Era în comă. Aşa ajunsese. Am întrebat ce s-a întâmplat. «Nimic. E 
bătrân» mi s-a spus. «Şi ce să fac cu el? » am insistat. «O să-1 îngropi în secret într-un loc ferit», mi s-a spus. Era 
un bătrân frumos cu barbă albă";(Inchisoarea din Sighet acuză. 1950-1955 Editura Gutinul, Baia Mare, 1991, 
pp. 22-23. 

2 în primăvara anului 1950, în cadrul Ministerului de Interne s-a redactat un tabel cuprinzând „foştii miniştri 
începând din anul 1918 până la 6 martie [1945] propuşi pentru arestare", în care pe lângă numele foştilor miniştri 
sau subsecretari de stat erau trecute funcţia pe care o îndeplinise persoana respectivă, vârsta, situaţia familială, 
apartenenţa politică precum presupusele vinovăţii sau atitudini duşmănoase care să permită încadrarea lor în aşa- 
zisele unităţi de muncă. Pe prima pagină a acestui tabel a fost trecută următoarea menţiune nesemnată: „Toate 
elementele politice - care au avut un rol în viaţa politică a ţării. Să se găsească motive de internare în proces", 
întrucât nu s-au găsit „motive de internare în proces", conducerea Ministerului de Interne a optat pentru 
internările administrative, iar pe baza acestui tabel, în urma unui ordin trimis direcţiilor regionale de securitate de 
colonelul Gavril Birtaş, directorul Direcţiei I a Securităţii, în noaptea de 5/6 mai 1950 urmau să fie arestaţi peste 
80 de foşti demnitari. A fost o operaţiune pregătită şi desfăşurată minuţios, la nivelul întregii ţări, la care au 
participat 228 de securişti, ce s-a soldat cu arestarea a 84 de persoane; A se vedea în acest sens Claudiu Secaşiu, 
Noaptea demnitarilor. Contribuţii privind distrugerea elitei politice româneşti în „Analele Sighet 6: Anul 1948. 
Instituţionalizarea comunismului", editor Romulus Rusan, Bucureşti, Fundaţia Academia Civică, 1998, pp. 894- 
911; Tatiana A. Pokivailova, Notă informativă expediată de la Bucureşti la Moscova în legătură cu arestarea a 
66 de lideri politici din România, în „Analele Sighet 6", pp. 889-893. 

3 Arhiva Penitenciarului Baia Mare, fond Penitenciarul Sighet Principal, neprelucrat. 

A se vedea în acest sens Andrea Dobeş, Ioan Ciupea, Decapitarea elitelor. Metode, mijloace, mod de acţiune, 
în Alexandru Raţiu, Gheorghe Pătraşcu, Gheorghe Andreica, Nuţu Roşea, Andrea Dobeş, Ioan Ciupea, Claudiu 
Secaşiu, Memoria închisorii Sighet, ediţia a Ii-a, Bucureşti, Fundaţia Academia Civică, 2003, pp. 202-226; 251- 
260. 

arestaţilor nu consta în altceva decât în simplul fapt că aparţineau unei anumite „categorii" 
care trebuia eliminată din noua societate. 

O schimbare în statutul juridic al întemniţaţilor de la Sighet a intervenit în urma 
aplicării prevederilor Decretului nr. 6 din 14 ianuarie 1950, în baza căruia au fost înfiinţate 
coloniile de muncă. în baza acestui decret, prin mai multe decizii ale Ministerului de Interne, 
atât foştii demnitari 5 , cât şi ierarhii şi preoţii catolici 6 erau internaţi administrativ în unitatea 
de muncă „evidenţă specială Dunărea", pentru o perioadă cuprinsă între 24 şi 60 luni. 

Supravieţuitorii Sighetului povestesc de trei elemente principale care definesc viaţa 
din închisoare: foamea, frigul şi izolarea, toate acestea având, de fapt, acelaşi scop, lichidarea 
sistematică a deţinuţilor. De altfel, întreg regimul din penitenciar a fost conceput parcă pentru 
a-i dezumaniza, umili şi batjocori pe deţinuţi. Aceste scopuri erau urmărite atât prin regimul 
zilnic (muncile la care erau supuşi indiferent de vârstă sau de starea sănătăţii), cât şi prin 
regimul alimentar sau cel sanitar. înfriguraţi, înfometaţi, terorizaţi, nu atât fizic cât psihic, 
aveau de acceptat şi violenţele de limbaj, trivialităţile unor oameni lipsiţi de orice instrucţie, 
dar deveniţi şefi ai unor foşti miniştri, academicieni sau ofiţeri de rang superior. Supuşi mereu 
verificărilor neaşteptate ale gardienilor 7 , găsiţi vinovaţi de încălcarea unor reguli scrise sau 
nescrise, deţinuţii erau aruncaţi la „neagra", o celulă mică, fără ferestre, cu un lanţ în mijloc, 
care vara era ca un cuptor, iar iarna ca un frigider. Mâncarea era redusă la minimum şi nu se 
permitea nici un contact cu nimeni. Mai multe zile petrecute la „neagra" însemnau 
îmbolnăvirea sigură a celui pedepsit. Fiecare dintre memorialiştii universului concentraţionar 
au evocat cu groază perioadele lungi de izolare, iar pierderea obişnuinţei vorbirii şi gravele 
dereglări ale sistemului nervos sunt doar două din cele mai des amintite urmări ale izolărilor 8 . 

într-o apreciere generală privind condiţiile de viaţă de la Sighet, foştii deţinuţi 
considerau foamea 9 drept „cel mai mare chin al temniţei" 10 . Astfel, episcopul Iuliu Hossu 



5 La 1 august 1951, Ministerul Afacerilor Interne a emis Decizia nr. 334, prin care 89 de foşti demnitari aflaţi în 
penitenciarul din Sighet erau internaţi administrativ pentru 24 luni, iar prin Decizia Ministerului Securităţii 
Statului nr. 559 din 6 august 1953 termenul era prelungit cu încă 60 de luni; ASRI, fond D, dosar 9572, voi. 9, ff. 
35-37; 290; 370-372. 

6 Prin Decizia Ministerului Afacerilor Interne nr. 64 din 30 ianuarie 1952, erau internaţi administrativ 32 de 
ierarhi şi preoţi catolici, cu termene ce variau între 12 şi 24 luni, iar prin Decizia Ministerului Afacerilor Interne 
nr. 684 din 28 decembrie 1953 pedepsele au fost majorate cu 24 luni; Ibidem, ff. 22-23). 

7 Unul dintre elementele nelipsite în penitenciarul din Sighet, ca de altfel în toate închisorile politice, erau 
percheziţiile desfăşurate la orice oră din zi şi din noapte. Episcopul Iuliu Hossu descrie cum se desfăşurau 
acestea: „Foarte des ne făceau percheziţie noaptea, către miezul nopţii, răvăşind şi aruncând pe jos ce biata de 
rufărie aveam; scormoneau prin saltea, nu rămânea nimic neatins, orice petec de hârtie, nici ac, nici aţă de cusut; 
sarea pe care ne-o dădeau, ţinută într-o cârpă, era confiscată şi aruncată în mijlocul camerei. Percheziţionarea era 
din ce în ce mai amănunţită; la început rozaliile nu s-au confiscat, după aceea tot ce era religios era confiscat; ne- 
am făcut rozare din pâine, le-au confiscat şi pe acelea; Credinţa noastră este viaţa noastră. Memoriile 
Cardinalului Dr. Iuliu Hossu, ediţie îngrijită de pr. Silvestru Augustin Prunduş, Cluj, Editura Viaţa Creştină, 
2003, p. 230. 

8 A se vedea în acest sens Andrea Dobeş, Ioan Ciupea, op.cit., pp. 192-290. 

9 Episcopul Ioan Ploscaru a descris în amintirile sale perioada detenţiei, oprindu-se asupra regimului alimentar 
de la Sighet: „Regimul alimentar la această închisoare era calculat cu mare grijă, atât ca deţinutul să nu moară 
imediat, ci să fie slăbit treptat prin înfometare. Alimentele, pe lângă faptul că erau puţine, se stricau din cauza 
proastei gospodării. Se aducea de la magazie o anumită cantitate de cartofi, dar la curăţat se aruncau jumătate; 
varza pusă la murat fără să fie bine curăţate frunzele stricate, ajungea să aibă un anumit miros de aliment 
degradat; fasolea cu gărgăriţe, arpacaşul cu viermi. Meniul era aproape zilnic, acelaşi. Dimineaţa terci, adică 
porumbul măcinat cu tot cu cocean şi fiert în apă. în timp ce mâneam trebuia să scuipăm resturile de cocean, 
deoarece nu se putea înghiţi. Uneori în loc de terci ne dădeau surogat de cafea preparat din orz prăjit. La prânz 
un singur fel de mâncare: supă de ceapă, ori supă de varză, de arpacaş, fasole sau de cartofi. Mergeam cu gamela 
la uşă unde gardianul turna fiecăruia un polonic din această apă colorată în care mai pluteau şi ceva din 
alimentele mai sus arătate. Câteodată se aduceau deşeuri de la abator din care părţile bune erau culese de 
gardieni, iar oasele, bucăţi de burtă de vacă, nespălate, sau tendoane mai rătăceau prin gamela noastră. Seara tot 
un polonic cu ceva ce se voia mâncare pentru a ne potoli foamea. Raţia de pâine era de 250 grame, dar niciodată 
nu avea această greutate. Vinerea primeam în loc de pâine o bucată de mămăligă. Pentru bolnavii de stomac sau 

scria în memoriile sale referitor la regimul alimentar din închisoare: „La Sighet am văzut, am 
simţit şi am trăit foamea. Se vorbeşte de atâtea ori de foame şi nu ne dădeam şi nu ne dăm 
destul de bine seama ce este foamea; în temniţa Sighetului am învăţat ce este foamea. Pentru a 
vedea gradul de foame care era al tuturor acelaşi, pomenesc că, ieşind să aducem apa de la 
robinetele din anticamera WC-ului, la uşă în colţ era o mică cantitate de grăunţe de porumb, 
care au fost alese din fasole; îmi venea să iau din grăunţe să le mănânc aşa, roase şi crude, dar 
nu era cu ce să le rod pentru că măselele pe rând s-au măcinat şi au căzut" 11 . 

Istoricul Constantin C. Giurescu nota şi el în amintirile sale referitoare la perioada 
detenţiei de la Sighet: „în cursul primei săptămâni n-am avut, de altfel, decât arpacaş şi 
fasole, masa de seară fiind întotdeauna repetarea celei de la prânz, dar mai slabă, uneori mult 
mai slabă. Chiar din a treia zi a detenţiunii la Sighet, începe să-mi fie foame, o foame aproape 
permanentă şi care, în ultimele zile, ajunge o adevărată obsesie. La jumătate de ceas după ce 
ai isprăvit de mâncat prânzul ti-e foame; senzaţia creşte treptat şi atinge maximum la cinci şi 
jumătate seara, în momentul când, de obicei, sună clopotul de cină. După zeama chioară de 
seară, nu ai nici măcar jumătatea de ceas de răgaz de la prânz; ţi-e foame chiar din momentul 
când ai terminat de mâncat" 12 . 

Potrivit documentelor oficiale ale penitenciarului, în anul 1950, deţinuţii din 
închisoarea de la Sighet aveau ca raţie „250 gr. pâine (5 zile pe săptămână), 250 gr. mălai (2 
zile pe săptămână) şi câte 50 gr. mălai zilnic, pentru terci, iar dintre alimentele raţionalizate 
zahăr 250 gr. lunar, ulei 50 gr. lunar, şi carne 250 gr. săptămânal" 13 . La 21 octombrie 1950, 
Direcţia Generală a Penitenciarelor stabilea alimentele de bază pentru hrana deţinuţilor în 
timpul iernii 1950-1951: „în tot timpul iernii, alimentele de bază pentru hrana deţinuţilor vor 
fi prazul, cartofii şi varza. Veţi folosi în cea mai largă măsură cartoful pentru alimentarea 
deţinuţilor, pe considerentul că sunt supuşi unei degradări rapide, având mai ales în vedere 
calitatea lor inferioară. Veţi înlocui ceapa, arpacaşul şi fasolea prin praz în modul următor: 
ceapa va fi înlocuită parţial prin praz, care o va înlocui şi la prăjit. Va fi micşorată raţia zilnică 
de arpacaş pentru fiecare deţinut, iar raţia astfel micşorată va fi înlocuită parţial prin praz. în 
acest sens, în compoziţia mâncării de praz vor intra şi 25-30 gr. arpacaş. Fasolea se opreşte 
din consum, fiind lăsat ca o rezervă după epuizarea tuturor celorlalte alimente, pe 
considerentul că poate fi conservată în condiţii bune, datorită rezistenţei ei. Varza, va constitui 
deasemenea un aliment de bază al deţinuţilor, pe tot timpul iernii" 14 . 

începând din vara anului 1953, regimul alimentar din penitenciarul de la Sighet se 
ameliorează simţitor, iar acest lucru a fost remarcat şi de foştii deţinuţi: „La 1 iulie 1953, 
dimineaţa în loc de terci, am primit cafea neagră, accentuat dulce; surprindere generală la noi 
în celulă şi în celelalte; înainte de masă, la distribuirea pâinii miliţianul oferă porţie dublă, o 
bucată de pâine de 500 de gr.; apoi am văzut că primim marmeladă dublă, de două ori cât 
înainte; apoi, în loc de arpacaş, care s-a rărit până la completa dispariţie, primeam gamela 
plină de macaroane cu marmeladă, altădată cu brânză, apoi gris cu lapte, gris cu marmeladă şi 
mai mare surpriză, la câteva zile au început să ne dea câte o ceaşcă de lapte; de două ori carne 
pe săptămână, care nu se mai servea pescuită din ciubărul cu ciorba, ci pe o tavă, cusută din 
scânduri, erau bucăţele aşezate în şire, pe care le luam noi pe rând, la uşa celulei; mai târziu s- 
a dat carne de trei ori pe săptămână, laptele seara se dădea tot după masă, ca lapte acru ori 

ulcer regimul alimentar de la Sighet era calea rapidă spre o moarte sigură"; Ioan Ploscaru, Lanţuri şi teroare, 
Timişoara, Editura Signata, 1993, pp. 167-168. 

Ibidem, p. 123. 
11 Iuliu Hossu, op. cit., pp. 243-246 

Constantin C. Giurescu, Cinci ani şi două luni în penitenciarul din Sighet (7 mai 1950-5 iulie 1955), 
introducere de Dinu C. Giurescu, ediţie îngrijită, anexe şi indice de Lia Ioana Ciplea, Bucureşti, Editura 
Fundaţiei Culturale Române, 1994, p. 74. 

13 Arhiva Penitenciarului Baia Mare, Fond Penitenciarul Sighet Principal, neprelucrat. 

14 Ibidem. 

altădată cafea cu lapte dimineaţa iar noi nu ştiam ce poate însemna această îmbunătăţire după 
mai bine de trei ani: moartea lui Stalin sau apropierea eliberării" 



15 



16 



Fraza repetată mereu „medicamentele sunt inutile, să lăsăm natura să lucreze" de 
medicul închisorii de la Sighet caracterizează regimul sanitar 17 din penitenciar, unde pe lângă 
vizita de rutină 18 , a doctorului Iosif Lungu 19 deţinuţii primeau doar nişte banale medicamente. 
Deţinuţii politici de la Sighet au fost lipsiţi, datorită caracterului special al închisorii, bazat pe 
un regim de izolare totală, de posibilitatea unor tratamente medicale de specialitate. 

în perioada 1950-1955, personalul închisorii din Sighet a cunoscut o permanentă 
schimbare, rare fiind cazurile în care unii din gardieni au rămas în funcţie de la mijlocul 
anului 1950 până în luna iulie 1955. Istoricul Constantin C. Giurescu caracteriza astfel 
sistemul din penitenciar: „Neîncrederea tuturor în toţi, spionajul tuturor contra tuturor, acestea 
erau principiile de bază în raporturile dintre cei ce alcătuiau personalul închisorii. O atmosferă 
de teroare nu numai în ceea ce priveşte pe deţinuţi, dar şi pe gardieni" . 



15 Iuliu Hossu, op. cit., p. 330 

16 Alexandru Raţiu, Biserica furată, Cluj-Napoca, Editura Argus, p. 40. 

17 Generalul Gheorghe Mihail, fost deţinut la Sighet, a reliefat câteva trăsături ale regimului sanitar: „Asistenţa 
medicală era iluzorie, iar medicamentele, inexistente. Cele mai curente afecţiuni se datorau subalimentaţiei, care 
ducea la scăderea în greutate, „topirea" muşchilor, la slăbiciune extremă, gingivite, căderea dinţilor, la boli de 
inimă, de ficat şi rinichi, la afecţiuni intestinale şi la ulcere. Sunt frecvente şi bolile pulmonare, de la bronşite, 
angine, pleurezii, la numeroase cazuri de tuberculoză; nu lipseşte nici tifosul exantematic, datorită păduchilor 
care colcăie peste tot; mulţi suferă de tulburări psihice, nevroze, psihoze, coşmaruri, schizofrenie, deliruri, 
insomnii, instabilitate psihică, multe dintre ele necesitând tratamente şi spitalizări sau izolări"; Generalul 
Gheorghe Mihail în „Memoria", nr. 27, p. 32. 

18 Episcopul Iuliu Hossu nota în memoriile sale: „Doctorul trecea prin toate celulele o dată pe săptămână, dar cel 
puţin la noi nu spunea nici un singur cuvânt; privirea întunecată, părea supărat pe noi; se uita în jur, tăcea şi 
ieşea; dacă cineva dintre fraţi cerea ceva pentru stomac spunea sanitarului să noteze; cât am fost la Sighet nu s-a 
atins cu mâna de nici un bolnav la noi. Sanitarul, înalt şi puternic ca un munte, se târguia pentru tot aspirinul, nu 
era darnic deloc, deşi era un om deschis şi intra câteodată în vorbă cu fraţii"; Iuliu Hossu, op. cit., p. 298. 

19 Iosif Lungu născut în 1910 la Iaşi, absolvent, în 1938, a Facultăţii de Medicină a Universităţii din Iaşi. în mai 
1947, şi-a schimbat numele din Ludescher în Lungu, iar în luna iunie a fost repartizat la Spitalul Sighet ca medic 
secundar la secţia maternitate, iar din 1948, a trecut la secţia de chirurgie. Membru PCR din 1945, a devenit, doi 
ani mai târziu, secretarul organizaţiei de bază din Spitalul Sighet. Prin Decizia nr. 578 din 1 iulie 1950, semnată 
de Marin Jianu, ministrul adjunct de Interne, a fost angajat cu jumătate de normă „ca medic consultant la 
penitenciarul Focşani, cu serviciul la penitenciarul Sighet, începând din data de 1 mai 1950, cu un salariu de 11 
600 lei". în paralel, Lungu Iosif, medic chirurg, specialist în obstretică-ginecologie, spre a putea da un randament 
mai mare"; Arhiva Administraţiei Naţionale a Penitenciarelor, dosar 561. 

20 Constantin C. Giurescu, op. cit., p. 105. 

Directorul închisorii în perioada mai 1950-iunie 1955 a fost Vasile Ciolpan 21 . Din 
mărturiile celor care au trecut prin închisoarea din Sighet, confirmate prin documentele de 
arhivă, în perioada 1950-1955, în penitenciar au existat patru ofiţeri de securitate, aceştia fiind 
de fapt cei care controlau totul în închisoare, atât pe deţinuţi, cât şi pe gardieni. Primul dintre 
securiştii din penitenciar, locotenentul Manea Petru, poreclit de deţinuţi „Mutul", avea 
obiceiul să spună că suferă şi el de aceleaşi boli de care se plângeau deţinuţii. După el a venit 
un personaj „mic de statură şi rău", locotenentul Bertea Vasile, numit de deţinuţi şi 
„Tebeceul", înlocuit la rândul său de sublocotenentul Tâmp Gheorghe, poreclit „Gorila" . In 
luna noiembrie 1953, în penitenciar apare un nou ofiţer de securitate, Satmari Alexandru, 
având gradul de locotenent major. Profesorul Constantin C. Giurescu îşi aminteşte că Nicolae 
Sibiceanu 23 1-a botezat imediat „Martel", după numele coniacului întrucât avea trei stele pe 
epolet . Misiunea ofiţerilor de securitate din penitenciar era de a ţine sub observaţie 
activitatea din închisoare, având posibilitatea de a întocmi rapoarte despre toţi angajaţii, 
inclusiv despre director. în activitatea informativă aceştia se bazau pe relatările şi notele 
informative furnizate atât de o parte a personalului închisorii, cât şi de unii deţinuţi 25 . 

O categorie aparte din cadrul personalului o reprezentau gardienii, unii apreciaţi în 
unele cazuri de deţinuţi, alţii fiind detestaţi. în foarte puţine cazuri deţinuţii cunoşteau numele 
real al gardienilor, în general aceştia primeau nume convenţionale pentru a putea fi 
recunoscuţi. Numele convenţionale ale gardienilor erau date fie după asemănarea lor cu 
persoane cunoscute de toţi în cadrul unui colectiv, fie după profesia lor anterioară, fie după 
unele caracteristici fizice. în codul propriu al deţinuţilor unii gardieni erau desemnaţi numai 
cu iniţiale, acestea exprimând modul în care erau ei apreciaţi. Astfel, sunt menţionaţi unii 
gardieni cu siglele: Bl, B2, B3 - B venind de la bestie sau Jl, J2, J3 - de la javră. Iată câteva 



21 Vasile Ciolpan s-a născut la 8 ianuarie 1920, în comuna Vişeul de Jos, judeţul Maramureş, dintr-o familie de 
ţărani săraci. Absolvent a trei clase primare, a lucrat ca muncitor forestier la diferite exploatări din ţară. în luna 
martie 1944 a fost înrolat în armata maghiară, în Batalionul 12 Vânători de Munte, luptând pe Frontul de Est, 
în zona Colomeea din Ucraina. La 23 iulie 1944 a fost luat prizonier de armata sovietică, fiind dus în lagărul 
100/i din localitatea Novozaporoje. în timp ce era în lagăr, la 8 aprilie 1945, s-a înscris în Divizia Horea, Cloşca 
şi Crişan, alcătuită din prizonieri de război români în URSS, comandată de generalul Mihail Lascăr. în luna 
octombrie 1945, Vasile Ciolpan s-a întors în ţară cu Divizia Horea, Cloşca şi Crişan, fiind lăsat la vatră în 
februarie 1946. în primăvara anului 1947 s-a angajat pe şantierul Salva- Vişeu, iar după absolvirea Şcolii de 
partid de trei luni de la Baia Mare fost numit secretar cu propaganda în zona natală. în urma recomandării trimise 
de Comitetul judeţean de partid Maramureş, prin Decizia nr. 22 598 din 15 iulie 1949, semnată de Marin Jianu, 
ministru adjunct de Interne, a fost angajat „educator politic" la penitenciarul Sighet, prin Decizia 367 din 8 mai 
1950, semnată de Marin Jianu, începând din 1 mai 1950, Vasile Ciolpan a fost încadrat „director la penitenciarul 
Plătăreşti [prin Decizia nr. 474 din 8 iunie 1950, penitenciarul Plătăreşti (Ilfov) a fost mutat la Sighet] din data de 
1 mai 1950, cu un salariu de 12 500 lei". La 1 iulie 1951, prin Decizia nr. 268/951, a devenit cadru militar, 
primind gradul de locotenent şi funcţia de director al penitenciarului din Sighet. în urma mai multor rapoarte 
trimise de Satmari Alexandru, ofiţerul de contrainformaţii al închisorii şi a unor anchete succesive în penitenciar, 
la 9 iunie 1955, a fost destituit din funcţia de comandant al penitenciarului Sighet, fiind acuzat de „abateri grave 
de la regulament, prin reaua gestionare a obiectelor de valoare şi a efectelor particulare ale deţinuţilor, prin lipsa 
unei evidenţe legale, prin lipsurile constatate la efectele particulare ale deţinuţilor şi prin încurajarea şi tolerarea 
sustragerii de alimente din raţia deţinuţilor, alimente ce au fost consumate de cadrele unităţii în frunte cu 
comandantul". La 31 august 1955 a fost trecut în rezervă şi trimis în judecată fiind învinuit de „abuz şi neglijenţă 
în serviciu", dar la 27 aprilie 1956, Procuratura Militară Cluj a hotărât clasarea dosarului „întrucât din ancheta 
efectuată nu rezultă o lipsă reală cu privire la obiectele personale din pachetele deţinuţilor, iar cei interesaţi 
(adică deţinuţii - n.n.) nu au reclamat acest fapt". După trecerea în rezervă, Vasile Ciolpan a lucrat la un centru 
de colectare a laptelui şi la Sfatul popular raional Sighet; Arhiva Administraţiei Naţionale a Peitenciarelor 
(ANP), dosar nr. 1302. 

22 Constantin C. Giurescu, op. cit.,, p. 129. 

23 Nicolae Sibiceanu (1907-?), membru al Partidului Naţional Liberal, subsecretar de stat în perioada interbelică. 
Arestat în noaptea de 5/6 mai 1950 a fost încarcerat la Sighet până în luna iulie 1955. 

24 Constantin C. Giurescu, op. cit., p. 97. 

25 Informaţii orale oferite de Alexandru Satmari lui Robert Furios, iunie 2003. 

exemple de nume date gardienilor din penitenciarul de la Sighet: „Habsburgul", „Mongolul", 
„Pithecantropus Erectus", „Nazone", „Aviatorul", „Păsărilă". 26 

Condiţiile inumane din penitenciar, adăugate vârstei înaintate a celor întemniţaţi şi 
stării lor de sănătate precare, au contribuit substanţial la rata ridicată a mortalităţii celor 
închişi la Sighet, încât în perioada mai 1950- iulie 1955, dintr-un număr de aproximativ 200 
de persoane, 53, adică 25%, au decedat. Printre aceştia erau prim-miniştri, academicieni, 
profesori universitari şi episcopi. Trupurile acestora au fost transportate în timpul nopţii cu o 
căruţă, iniţial în cimitirul oraşului, iar de la mijlocul anului 1952, la Cimitirul Săracilor, situat 
la marginea Sighetului şi aruncate în gropi rămase până azi anonime 27 . 

în intervalul mai 1950- iulie 1955, la penitenciarul din Sighet, cu trei excepţii din anul 



-28 



1955 , nu s-au întocmit acte de moarte pentru cei decedaţi, această operaţiune realizându-se 
abia în 1957 29 , în urma presiunilor venite din partea familiilor celor dispăruţi 30 . 



26 Constantin C. Giurescu, op. cit., p 106-129. 

27 Vasile Ciolpan declara la 4 iunie 1955, în faţa unei comisii de anchetă din cadrul Direcţiei Penitenciare Lagăre 
şi Colonii: „începând de pe data de 5/6 mai 1950, a început să sosească dube cu deţinuţi. Odată cu deţinuţii a 
venit şi fostul ministru adjunct de Interne, Jianu Marin, împreună cu fostul colonel Baciu Ion, care a stat vreo 
două zile aici în localitate. însăşi fostul ministru a repartizat deţinuţii pe camere, la una din dube a venit un 
deţinut deja mort şi unul nebun, pe cel mort a dat ordin să vie căruţa de la spital şi a fost dus la spital pentru a fi 
îngropat şi a spus că să se facă un proces-verbal de constatare a morţii şi să semneze doi medici, dar să se 
păstreze secretul. întrebând că pe viitor cum să se procedeze, mi s-a spus că tot la fel să se facă proces-verbal şi 
să semneze doi medici. A mai spus că împreună cu comandantul Securităţii din oraş să căutăm un loc pentru a-i 
putea înmormânta, dar în timpul nopţii şi să nu anunţăm moartea lor. Fostul colonel Baciu a fost de faţă când s-a 
hotărât felul cum va trebui în viitor să se procedeze cu cei morţi şi în felul acesta am stabilit locul, cu fostul 
căpitan al Securităţii judeţene din Sighet, Mureşan Alexandru, cu care am stabilit unde trebuia să fie 
înmormântaţi. în anul 1950, în 1951 şi în 1952, până într-un timp i-am îngropat în cimitirul oraşului, dar datorită 
faptului că la orice oră din noapte mai circulau oameni, am intervenit din nou pe lângă comandantul Securităţii 
din oraş pentru a stabili un nou loc mai ascuns. După câteva zile de la intervenţia mea, am fost chemat de 
căpitanul Stern, care mi-a indicat locul unde trebuia să-i transport pe cei morţi, adică în cimitirul spitalului, care 
este în afară de oraş. Pentru păstrarea secretului, îngroparea cadavrelor s-a efectuat numai noaptea, iar 
mormintele au fost mascate ca să nu se mai poată identifica. Deţinuţii decedaţi în anul 1950 şi în 1951 au fost 
îngropaţi cu sicrie, iar după această dată, îngroparea nu s-a mai făcut cu sicrie, deoarece nu mai aveam 
scândură"; AANP ANP, dosar 1302. 

28 Este vorba de Ion Sandu (economist, ministru adjunct în guvernul Groza), Constantin Simian (fruntaş PNŢ, 
fost subsecretar de stat la MAI) şi Grigore Dimitrescu (membru PNL, fost guvernator al BNR) decedaţi în 
intervalul mai-iunie 1955; Arhiva Memorialului Victimelor Comunismului şi al Rezistenţei (AMVCR), Fond 
Penitenciar Sighet Principal, dosar Acte de moarte, ff. 152-154. 

29 Având în vedere contextul intern şi internaţional din vara anului 1955, când penitenciarul redevine de drept 
comun, autorităţile s-au confruntat cu tot mai multe presiuni din partea familiilor celor morţi la Sighet, care 
doreau să afle ce s-a întâmplat în aceşti ani. Nedispunând de nici un act legal, nu puteau reglementa juridic o 
serie de situaţii care presupuneau existenţa unor asemenea documente, pretinse de lege. în luna iunie 1956, 
ministrul adjunct al Afacerilor Interne, generalul Gheorghe Pintilie a ordonat serviciului care se ocupa cu 
evidenţa deţinuţilor din Ministerul de Interne să comunice sfaturilor populare din ţară că „deţinuţii respectivi au 
murit în penitenciar în anul, luna, ziua, pentru ca Sfaturile Populare să-i scoată din evidenţă" 29 . Dacă se iau în 
considerare şi presiunile externe se poate explica de ce în 1957 autorităţile au început o campanie de întocmire a 
certificatelor de deces, potrivit Decretului 200/1957, privind înregistrarea deceselor din penitenciare. în aceste 
condiţii îşi începe activitatea maiorul Vasile Nica de la Direcţia Generală a Penitenciarelor, care a plecat de la 
Bucureşti, din ordinul Ministerului de Interne, a trecut pe la mai multe penitenciare din ţară, printre care 
Timişoara şi Cluj, înainte de a ajunge la Sighet. Analizând actele de moarte întocmite la Sighet se constată 
următoarele: din 51 de acte, 42 sunt datate 20 iulie 1957, iar 9 au data de 13 august 1957, toate având semnătura 
lui Vasile Nica; ACNSAS, fond D, dosar 73, vol.l, ff. 2-21; AMVCR. fond Penitenciar Sighet Principal, dosar 
Acte de moarte. 

30 La 4 iunie 1955, Vasile Ciolpan, directorul penitenciarului din Sighet a declarat, în faţa unei comisii de 
anchetă din cadrul Direcţiei Penitenciare Lagăre şi Colonii: „Faptul că noi n-am făcut nici un act de deces, ci 
numai proces-verbal este că aşa ni s-a dat ordine verbale de către fostul ministru Jianu şi de fostul colonel Baciu 
Ion, constituind pentru noi o sarcină de partid şi de stat şi, mai mult, un secret de stat. în anul 1955, când a venit 
comisia de anchetă în frunte cu tov. căpitan [Ioan] Târnoveanu, mi s-a arătat că acest lucru este ilegal. în urma 
acestui fapt am făcut raport şi am cerut lămuriri de felul cum trebuie să fac cel puţin în viitor. După raport am 

în anul 1955, pe fondul destinderii pe plan internaţional şi odată cu creşterea 
interesului României vremii de a fi acceptată în Organizaţia Naţiunilor Unite, autorităţile 
comuniste au hotărât să întreprindă câteva măsuri de bunăvoinţă. în acest sens trebuie văzută 
eliberarea unui număr important de deţinuţi politici sau transformarea penitenciarului din 
Sighet, a cărui faimă a ajuns în Occident, din nou, în închisoare de drept comun. Prin 
Hotărârea Consiliului de Miniştri nr. 1 199 din 26 iunie 1955, deţinuţii din penitenciarul Sighet 
au fost împărţiţi în trei categorii: o parte puşi în libertate, alţii eliberaţi din penitenciar, dar 
fixându-li-se domiciliu obligatoriu, iar cei din a treia categorie urmau să fie transferaţi la alte 
penitenciare 31 . Astfel, la începutul lunii iulie 1955, o mică parte din deţinuţii politici de la 
Sighet au fost eliberaţi revenind la familiile lor, nu şi la fostele lor locuinţe, confiscate între 
timp de autorităţile comuniste, însă majoritatea au fost trimişi cu domiciliu obligatoriu în 
Bărăgan sau transferaţi la alte penitenciare din ţară. 

Până în luna august 1977, când a fost dezafectat, în penitenciarul din Sighet au mai 
fost încarceraţi doar ocazional deţinuţi politici, pentru perioade foarte scurte, însă nu din 
rândul elitelor. 



primit ordin că trebuie să facem acte de deces la Sfatul Popular al oraşului, iar acest ordin dat l-am şi pus în 
practică cu primul caz care l-am avut. Pentru că dacă ar fi fost ordin ca să le facem acte de deces n-ar fi constituit 
niciodată o greutate, ci din contră o uşurinţă prin faptul că n-ar fi trebuit să facem groapă noaptea şi nici nu l-am 
fi înmormântat noaptea, ci am fi lucrat ziua şi fără nici o teamă din partea nimănui. Dar fiind ordin că este secret 
şi că noi trebuie să aplicăm dictatura proletariatului, aşa cum ne-a învăţat partidul, noi am aplicat acest lucru cu 
cel mai mare secret şi mai ales când am cunoscut că cine sunt deţinuţii n-aş fi spus un cuvânt nimănui, mai bine 
să se fi întâmplat orice decât să arăt cuiva ce se petrece la noi"; AANP, dosar nr. 1302. 
31 ACNSAS, dosar 123, voi. 1, ff. 1-76. 

Penitenciarul Aiud 

închisoare de tristă amintire, destinată unora dintre cei mai periculoşi duşmani ai 
regimului de democraţie populară: membri ai grupărilor anticomuniste, contrarevoluţionari 
proveniţi din rândul fostelor elite politice, armatei, poliţiei, siguranţei, SSI-ului, criminali de 
război, legionari, clerului de toate confesiunile, Aiudul se distinge între unităţile gulag-ului 
românesc prin faptul că a adăpostit nu doar până în 1964, ci până în anul 1989, deţinuţi ale 
căror infracţiuni erau definite politic. Exceptând valoroasele volume memorialistice, apărute 
după 1989, în care foştii pensionari ai penitenciarului Aiud au relatat evenimente, momente şi 
fenomene legate de acest loc de detenţie, supraveghere şi reeducare, investigaţiile istorice au 
ocolit această problemă din raţiuni ce au ţinut de posibilităţile de documentare. Cercetarea 
realizată în arhiva actualului Penitenciar de maximă siguranţă Aiud, ne permite o reconstituire 
mai nuanţată şi mai bogată interpretativ asupra unor aspecte legate de rolul jucat de această 
închisoare în spaţiul concentraţionar comunist din România. Mişcarea populaţiei penitenciare, 
numărul celor decedaţi în închisoare (conform cercetărilor în registrul special al morţilor de la 
penitenciar şi al registrelor de stare civilă de la Primăria Aiud, numărul acestora ajunge la un 
minim de 782, în perioada 1945-1989 1 ), categoriile de deţinuţi, pe epoci, categorii socio- 
profesionale, caracteristicile reeducării, ale regimului de detenţie sunt câteva dintre aspectele 
la care ne vom referi. Precizăm că, în actualul stadiu al cercetării istorice, datele prezentate 
sunt fragmentare, deoarece mare parte din arhiva Penitenciarului Aiud a fost predată, în chiar 
anii regimului comunist, la Ministerul Afacerilor Interne, Unitatea 0915/K, Bucureşti. 

Scurt istoric al Penitenciarului Aiud. 

închisoarea datează încă din sec. al XVIII-lea, fiind mai cunoscută din a doua jumătate 
a secolului al XX-lea. în 1881-1882 s-a construit o clădire cu două etaje, zarea (cuşcă în 
limba maghiară), având celule mici, pentru izolarea infractorilor periculoşi. între anii 1889 şi 
1892, s-a adăugat un nou pavilion, cu trei etaje, având forma literei „T", destinat celor care 
aveau de executat pedepse corecţionale sau de muncă silnică. în prima jumătate a secolului al 
XX-lea, penitenciarul Aiud a devenit o unitate principală de executare a pedepselor 
(corecţionale, de muncă silnică şi temniţă grea) pentru deţinuţi de drept comun şi politici. Se 
cuvine remarcat şi faptul că în epoca interbelică (mai precis între anii 1926-1943) aici au fost 
internaţi, pentru executarea pedepselor şi un număr 143 de activişti politici comunişti 2 , alături 
de alţi condamnaţi pentru fapte politice (legionari, în majoritatea lor aduşi în anii 1941-1944) . 

Transformarea spaţiului penitenciar, în acord cu exigenţele ideologice şi experienţa 
sovietică în materie, într-unui de tip gulag, a dus la transferul închisorilor, lagărelor şi 
coloniilor în subordinea Ministerului Afacerilor Interne. Cei care coordonau de acum destinul 
penitenciarului Aiud au fost numiţi pe criterii politice, fiind recrutaţi şi propuşi de către 
reprezentanţii MAI (Direcţia Penitenciare, lagăre şi colonii şi Direcţia Generală a Securităţii 
Poporului) şi consacraţi ca atare de către Secretariatul Biroului Politic al CC al PCR 3 . Cei care 
au condus penitenciarul, în perioada 1948-1989, au fost: maior Farcaş Alexandru, 1948-1950; 
căpitan Dorobanţu Nicolae, 1950-1953; col. Koller Ştefan, 1953-1958; col. Crăciun 
Gheorghe, 1958-1964; col. Volcescu Iorgu, 1965-1973; col. Moldovan Traian, 1973-1978, 



1 Precizăm un număr minim şi cert, determinat pe baza înregistrărilor oficiale din cele două documente. Pe baza 
lucrărilor memorialistice am identificat alte câteva zeci de nume, pe care nu le-am adăugat, urmând ca acestea să 
fie certificate şi din o a doua sursă . 

2 Arhiva Penitenciarului de Maximă Siguranţă Aiud (în continuare APMSA), dosar nr. 51; tabel cu situaţii 
statistice pe anul 1949. Filele documentelor citate nu sunt numerotate corespunzător, de multe ori dosarele fiind 
legate între ele, astfel că vom cita doar dosarul, anul, şi tipul de document (statistică, tabel, adresă etc). 

A se vedea, spre exemplu, dosarul numirii lt.col. Koller Ştefan, în funcţia de comandant al penitenciarului 
Aiud, în august 1955. Cf. ANIC, fond CC al PCR - Secţia Administrativ-Politică, dosar nr. 6/1955. 

lt.col. Damian Mihai, 1978-1981; col. Rus Vasile, 1981-1987 şi col. Târţan Vasile, 1987- 
1991. 

Dinamica populaţiei penitenciare. Evaluări cantitative 1944-1964 

Analiza care urmează este realizată pe baza datelor investigate din fondul păstrat în 
Arhiva Penitenciarului Aiud, în special a celor rămase în custodia serviciului de evidenţă. în 
principal au fost avute în atenţie statisticile lunare cu privire la mişcarea populaţiei 
penitenciare, diversele evaluări cantitative solicitate de autorităţile ierarhic superioare din 
Bucureşti, corespondenţa secretă legată de transferul arhivei penitenciarului la Bucureşti în 
deceniile şase şi şapte ale secolului trecut. Este de precizat că dată fiind fluctuaţia mare a 
deţinuţilor în penitenciar şi calitatea consemnărilor de evidenţă până la sfârşitul anilor 1940, 
cifrele trebuie privite cu circumspecţie şi prudenţă, nefiind vorba - în actualul stadiu al 
cercetării - de o evaluare finală. Fiind însă prima cercetare realizată pe baza documentelor 
interne, de evidenţă penitenciară, chiar şi fragmentară, ea poate fi relevantă pentru 
cunoaşterea dimensiunilor represiunii politice la Aiud. Aşa cum se va putea observa, în 
analiza noastră am operat câteva segmentări cronologice (1944-1948; 1948-1954; 1954-1957; 
1958-1962; 1962-1964; 1965-1989), pe care le-am considerat relevante atât din perspectiva 
numărului de internaţi/încarceraţi, cât şi a regimului de detenţie. 

Penitenciarul din Aiud a fost de-a lungul perioadei comuniste situat în epicentrul 
sistemului represiv din România comunistă, fiind, alături de cele de la Jilava şi Gherla, prin 
numărul şi calitatea celor deţinuţi, închisoare de categoria I. Spre deosebire de celelalte 
închisori, cea din Aiud a fost una care şi-a păstrat caracterul de spaţiu de pedepsire, reeducare 
şi izolare de-a lungul întregii epoci comuniste. Cei ajunşi la Aiud între anii 1945-1989 au fost 
consideraţi de regim ca fiind cei mai periculoşi dintre deţinuţii politici. Legionarii, foştii 
demnitari, reprezentanţii de marcă ai elitelor politice, sociale, culturale, economice au populat 
închisoarea considerată a fi fost o adevărată golgotă în spaţiul concentraţionar românesc aici 
fiind aduse treptat toate categoriile care anterior constituiseră elita statului român. 

Din septembrie 1948, în urma aplicării ordinului nr. 17249 al DGP, condamnările 
politice urmau a fi executate în următoarele închisori: Aiud, Gherla, Piteşti şi Târgşor. 
Penitenciarul din Aiud trebuia să îi găzduiască pe cei mai periculoşi dintre aceştia: criminalii 
de război şi cei de profesiune intelectuali (ordinul preciza următoarele categorii: avocaţi, 
arhitecţi, comercianţi, farmacişti, medici, ingineri, învăţători, profesori, preoţi, scriitori, 
subofiţeri, ziarişti, precum şi toţi cei care fuseseră bancheri, chiaburi, moşieri, industriaşi şi 
diverşi patroni 4 . închisoarea şi-a păstrat acelaşi caracter până în 1964 - cu menţiunea că în 
anii şaizeci foştii legionari au fost categoria predominantă. După 1964 şi până în 1989 la Aiud 
au fost aduşi toţi aceia care au fost condamnaţi pentru infracţiuni asimilate politic, contra 
securităţii statului (în anul 1965 numărul acestora a evoluat de la 47, în ianuarie, la 139 în 
decembrie) 5 . 

a. 1944-1948 

Până în 1948 la închisoarea din Aiud s-au păstrat multe dintre normele de organizare 
şi funcţionare a vieţii de penitenciar caracteristice perioadei interbelice. Accesul la ziare şi 
cărţi, posibilitatea de a se intra în contact cu familia (corespondenţă, dar şi vizite), primirea de 



4 APMSA, Dosar cu ordine permanente, 1948-1949. 

5 Conform unui document publicat şi comentat de Marius Oprea, la Aiud, în perioada 1965-1989, au fost 
deţinute 324 de persoane condamnate pe motive politice; Marius Oprea, Rezistenţa anticomunistă - cazuri între 
1964-1989, în voi. O enigmă care împlineşte şapte ani, Bucureşti, Fundaţia Academia Civică, 1997, pp. 19-30. 

suplimente de hrană, o supraveghere limitată şi nu foarte agresivă - ceea ce a condus şi la 
existenţa unui mare număr de evadări 6 . 

încă în 1944 aici au fost depuşi arestaţii sau internaţii consideraţi a fi periculoşi din 
punct de vedere politic. Alături de legionarii rămaşi în penitenciar, aici au fost aduşi cei 
consideraţi a fi vinovaţi de crime de război, spionii şi trădătorii. Chiar dacă până în vara 
anului 1945, în contextul tensiunilor interne, generate de ascensiunea treptată şi agresivă a 
comuniştilor la putere, din închisoare au evadat destul de multe persoane, fiind, pe de altă 
parte, eliberaţi mai mulţi deţinuţi condamnaţi pentru fapte politice, detenţia de acest tip nu a 
dispărut. Astfel, dacă la sfârşitul anului 1944, în închisoare se mai aflau 851 de condamnaţi 
politic (şi alţi 6 preveniţi), un an mai târziu numărul lor scăzuse la 163 (1 prevenit). în mod 
firesc, categoriile asimilate detenţiei politice au cunoscut în anii următori creşteri consistente. 
La sfârşitul anului 1946, în penitenciarul Aiud se găseau 345 de condamnaţi politici (criminali 
de război, legionari, spioni, trădători şi membri ai unor organizaţii considerate subversive) şi 
93 de persoane, reţinute sau arestate, incluse în categoria preveniţilor. Un an mai târziu, în 
închisoare erau 256 de condamnaţi şi 314 preveniţi, pentru ca anul 1948 să se încheie cu un 
bilanţ de 1269 preveniţi şi 889 condamnaţi. în adresa nr. 10596, transmisă la Direcţia 
Penitenciarelor din Bucureşti, în data de 3 decembrie 1948, Biroul evidenţă din Penitenciarul 
Aiud consemna faptul că de la 23 august 1944 fuseseră deţinuţi un număr de 2504 condamnaţi 
şi 1683 preveniţi. Acelaşi document preciza faptul că doar în anii 1947-1948, în Aiud au fost 
internaţi peste 1221 de cetăţeni, care nu fuseseră reţinuţi pe baza unui act de natură juridică, ci 
a unora de factură poliţienească 7 . Tot în această perioadă se preciza că au decedat 47 de 
persoane 8 . Analiza realizată de noi cu privire la decese, în registrul special al celor decedaţi la 
Aiud, ne indică o cifră mult mai mare celor morţi în anii menţionaţi (5 în 1945, 3 în 1946 - 
este posibil ca cifra să fi fost mai mare, fără însă a se consemna acest lucru în registru, 1 10 în 
1947 9 , 31 în 1948). Rezultă un număr de 149 decedaţi între 1945-1948, din care mai mult de 
jumătate aveau pedepse precizate sau notaţii care indică vinovăţii politice. Diferenţele apărute 
pot fi legate de neglijenţa celor care au elaborat documentele de evidenţă, precum şi de faptul 
că fiind un penitenciar mare, în care erau transferaţi deţinuţi din întreaga Românie, în această 
perioadă, este posibil ca unele notaţii să fi fost realizate fără a avea la bază documente 
penitenciare. în orice caz, în actualul stadiu al cercetării se cuvine reţinută relativitatea 
cifrelor. 

Pentru perioada 1944-1948 şi regimul detenţiei a cunoscut o treptată metamorfozare în 
sensul înăspririi situaţiei deţinuţilor care erau condamnaţi sau internaţi pentru fapte politice 10 . 

Anul 1947 a adus cu sine şi transformarea penitenciarului Aiud în cea mai importantă 
şi grea închisoare din România. Conform deciziei 13132 din 14 martie 1947, a Directorului 
Penitenciarelor şi Institutelor de Prevenţie, Dimitrie Băzălan, care împărţea pe diverse 
categorii spaţiile de executare a pedepselor privative de libertate, Aiudul se încadra în prima 
categorie, aceea a penitenciarelor pentru majori, având pedepse de muncă silnică pe viaţă. 



6 Conform fişelor de încarcerare, în perioada 1946-1949, au evadat un număr de 16 deţinuţi. Până în 1946, 
numărul celor evadaţi a fost mult mai mare, unele dintre evaluările făcute în penitenciar avansează aproape 100 
de nume în acest sens; vezi APMSA, Dosar diverse statistici 1947-1949. 

7 Pentru dinamica arestărilor şi reţinerilor de persoane este interesantă evaluarea făcută de serviciul evidenţă din 
penitenciar, în noiembrie 1948. Astfel, doar în august 1947 (în contextul acţiunii de desfiinţare a PNŢ) au fost 
internate 221 persoane - dintre care 4 femei -, fiind prevenite alte 121, toate având reţinute ca infracţiuni 
activităţi legate de siguranţa statului. Dintre cei preveniţi, în cursul lunilor următoare au fost eliberaţi un număr 
de 51; APMSA, Dosar statistici 1947. 

8 Ibidem, Dosar privind situaţia comparativă a deţinuţilor, 1944-1948. 

9 O adresă-tabel trimisă la Bucureşti, la sfârşitul anului 1947, precizează un număr de 87 decedaţi care fuseseră 
internaţi pe motive politice. 

10 Chiar şi după eliberare deţinuţii rămâneau în supravegherea autorităţilor poliţieneşti. în fapt, din 26 iulie 1946, 
acestea îi eliberau pe deţinuţii politici de la Aiud (dar foarte probabil şi din alte închisori, conform ordinului 
15533 al MAI) şi nu administraţia penitenciară. Cf. APMSA, Dosar cu ordine permanente 1948. 

Conform deciziei, închisoarea urma să fie împărţită în două cartiere: primul, destinat celor 
condamnaţi la muncă silnică pe viaţă şi a sabotorilor, iar al doilea, pentru celelalte categorii de 
deţinuţi politici 11 . A urmat înăsprirea regimului penitenciar. Prin decizii succesive a fost 
limitat dreptul la vizitarea deţinuţilor, la transmiterea şi primirea corespondenţei, a primirii 
alimentelor şi medicamentelor - ceea ce a cauzat cu siguranţă şi rata extremă de mortalitate 
întâlnită în penitenciar, 110 decedaţi -, a ieşirii din spaţiul închisorii, a accesului la presă şi 
alte produse culturale etc 12 . Se făcea astfel tranziţia spre cea de a doua etapă a funcţionării 
penitenciarului, aceea a consacrării sale ca închisoare politică de maximă rigoare. 

b. 1948-1954 

Anul 1948 a marcat nu doar tranziţia legală a României spre regimul democraţiei 
populare, ci şi transformarea treptată a spaţiului penitenciar în acord cu exigenţele ideologice 
şi experienţele sovietice. în cazul penitenciarului Aiud, anul 1948 se distinge printr-o amplă 
acţiune de reorganizare a activităţilor penitenciare în sens politic (schimbarea regimului 
detenţiei, noi categorii şi forme de executare a pedepselor, înrăutăţirea alimentaţiei şi 
asistenţei sanitare etc), dar şi prin creşterea accentuată a numărului celor condamnaţi, 
preveniţi sau internaţi în penitenciar 13 . De remarcat că în acest an s-a produs şi transferul 
puterii administrative de la Guţan, la noul comandant, maiorul Alexandru Farcaş 14 . în fapt, pe 
parcursul primelor luni ale anului 1948 s-au făcut o serie de investigaţii cu privire la 
activitatea penitenciarului de până atunci, mai ales în ceea ce priveşte felul în care au fost 
trataţi deţinuţii politici. Ca urmare a neregulilor semnalate - spre exemplu, întreaga conducere 
a penitenciarului Aiud a fost sancţionată pentru că a părăsit unitatea pentru a face campanie 
electorală în luna martie 1948 15 - a fost înlocuit directorul, fiind primenit şi corpul 
administrativ şi cel al gardienilor. în acelaşi timp, s-a trecut, prin ordine succesive, la 
instituirea unor noi proceduri ale administraţiei penitenciarului în raporturile cu deţinuţii 
politici, aceştia fiind izolaţi de restul depuşilor din penitenciar. 

La 29 mai 1948, Direcţia Penitenciare, Serviciul îndrumărilor, preciza printr-o adresă- 
ordin că, până la acel moment infractorii politici au beneficiat de un regim de favoare, care va 
înceta, urmând ca detenţia să fie înăsprită „fără nici o îngăduinţă, nici o slăbiciune pentru 
aceşti infractori, care la timpul lor n-au făcut decât să împrăştie mizerie şi suferinţă în sânul 
poporului muncitor" 16 . 

în toamna anului 1948, printr-un ordin al Direcţiei Generale a Securităţii Poporului, 
transmis prin Serviciul îndrumări din Direcţia Penitenciarelor, situaţia politicilor urma să fie 
schimbată radical 17 . Astfel, ordinul nr. 46689 din 17 septembrie 1948 preciza că deţinuţii 
politici, preveniţii şi internaţii pentru fapte politice urmau să fie izolaţi în spaţiul închisorii, 
cazarea fiind într-o clădire separată, plimbarea, redusă la o oră, trebuia să fie făcută în zone 
izolate pentru a nu permite contactul cu alţi deţinuţi. Vizitele şi vorbitorul erau interzise cu 



11 Ibidem, Dosar cu ordine circulare pe linia muncii de evidenţă, passim. în 1945, prin decizia 57836, din 4 
decembrie, închisoarea din Aiud fusese evidenţiată ca închisoare pentru legionari (primul cartier) şi pentru cei 
care aveau pedepse de muncă silnică pe viaţă. 

12 Ibidem, Dosar cu note informative şi telefonice secrete privitoare la deţinuţi pe anul 1947. 

13 în fapt, încă de la începutul anului 1948, prin mai multe ordine venite de la Bucureşti s-a precizat izolarea 
spaţiilor penitenciare de contactele cu exteriorul. Cum cel din Aiud era situat relativ în centrul oraşului, dar 
beneficia de ziduri de incintă înalte, aici ordinele i-au vizat mai ales pe cei care intrau în contact cu deţinuţii, 
respectiv pe membri familiilor, avocaţi, personal administrativ. Nu în ultimul rând a fost interzis, cu desăvârşire 
- prin ordinul 6993 din 10 februarie 1948 al Direcţiei penitenciarelor - accesul diplomaţilor şi cetăţenilor străini 
în penitenciar. Cf. APMSA, Dosar cu ordine circulare 1948. 

14 Ibidem, Proces verbal nr. 2716, 9 octombrie 1948. 

15 Ibidem, Dosar 53, cu ordine circulare primite pe linia muncii de evidenţă pe anul 1948, adresa nr. 18339 din 9 
aprilie 1948. 

16 Ibidem, Dosar cu ordine circulare, 1948. 

17 Ibidem, Dosar 53, cu ordine circulare primite pe linia muncii de evidenţă pe anul 1948. Ordinul are 1 1 pagini. 

desăvârşire, contactul cu lumea exterioară fiind exclus. Implicit, dreptul la alimente 
suplimentare era restricţionat la maxim, corespondenţa era limitată la două scrisori pe lună 
(una primită, alta trimisă) şi doar cu membrii familiei, şi numai după ce în prealabil erau 
cenzurate de către administraţia penitenciarului. Asistenţa medicală devenea extrem de greu 
de acordat, în condiţiile în care cazurile grave trebuiau tratate în penitenciar, şi doar după o 
aprobare prealabilă a Direcţiei Penitenciarelor, se putea proceda la internarea deţinuţilor în 
spital 18 . 

O altă importantă modificare în statutul deţinuţilor politici apare în 13 septembrie 
1948, atunci când s-a ordonat de către D. Băzălan ca toţi condamnaţii politici ce urmează a fi 
eliberaţi să fie păstraţi în continuare în penitenciar, ca internaţi ai biroului local de 
Securitate 19 . în acest fel, alături de preveniţi sau internaţi de către Securitate apare o nouă 
categorie, de reţinuţi politici, aceia care deşi îşi ispăşiseră pedeapsa, erau consideraţi 
periculoşi şi astfel urmau să fie păstraţi în Penitenciar . In fapt, de acum toate eliberările 
deţinuţilor politici urmau să fie realizate de către Securitate, ordine succesive venite de la 
MAI, DGSP, în cursul anilor 1949-1953, precizând caracterul secret al operaţiunilor de 
eliberare din Penitenciar 21 . 

Schimbarea regimului penitenciar, atenta supraveghere şi coordonare politică a 
detenţiei era necesară pentru a face faţă fluxului masiv de locatari politici ai penitenciarului 
Aiud. Dacă până în 1948 nu s-a depăşit numărul maxim de deţinuţi care puteau fi depuşi 
(1263), valurile succesive de arestări din primăvara acelui an au dus la suprapopularea 
închisorii. Astfel, în urma depunerii legionarilor şi poliţiştilor, conform ordinelor MAI nr. 5 şi 
26500, din acel an, populaţia penitenciară a ajuns, în aprilie, la cifra de 2159 (dintre care 

' 11 

condamnaţi politici şi de drept comun 1611, iar preveniţi politici 548) . Din toamna anului 
1948 se constată o reducere treptată a numărului de deţinuţi de drept comun şi o creştere 
accentuată a depunerilor de încarceraţi pe motive politici. într-un an, din octombrie 1948 şi 
până în noiembrie 1949 au intrat în penitenciarul Aiud un număr de 4009 deţinuţi politici 23 . 
Cât priveşte numărul total al deţinuţilor perioadei 1948-1954, este greu de estimat, mai ales că 
evidenţele statistice penitenciare nu precizează transferurile majore către alte unităţi 
penitenciare. Totuşi, o evaluare a acestor date indică o medie anuală, după cum urmează: 
2200 deţinuţi în anul 1950 (cifra maximă fiind de 2986, în 31 mai 1950, iar cea minimă de 
1768 în decembrie acelaşi an); 1800 deţinuţi în 1951 (maxim în decembrie, 2044 şi minim în 
mai, 1621); 2100 deţinuţi în 1952 (maxim 2246 în iulie şi minim 1983 în ianuarie). în anii 



18 La pct. 1 1 din ordin se preciza: „în nici un caz nu veţi interna pe nici unul din aceşti deţinuţi în vreun spital din 
localitate, fără aprobarea acestei Direcţiuni". De asemenea, în cazul în care se prescria regim alimentar pe caz de 
boală, acesta nu putea să fie acordat fără ordinul aprobator al acestei direcţiuni. Ibidem 

19 Ibidem, Dosar cu situaţii statistice, 1948, voi. I. De atunci s-a instituit obligativitatea semnării de către deţinuţii 
politici care urmau să fie eliberaţi a unui formular, intitulat în mod pervers „angajament". Prin semnarea 
respectivului document, deţinuţii se obligau să nu divulge nici o informaţie legată de perioada detenţiei. 

20 Prin ordinul Direcţiei Generale a Penitenciarelor DGP nr. 10290 din 6 decembrie 1949, care constata că 
eliberările se făceau mult prea uşor, s-a indicat ca eliberarea să fie făcută numai după împlinirea, cumulată, a 
unor condiţii precum: „a muncit continuu, manifestându-şi hotărârea de a se îndrepta; dacă a dat dovadă de 
ataşament faţă de regimul de democraţie populară, sprijinind autorităţile din penitenciar împotriva elementelor 
duşmănoase, incorigibile..." 

21 în fapt, în aceşti ani numărul deţinuţilor politici eliberaţi a fost extrem de redus: 440 în 1948, 216 în 1949; 495 
în 1950; 286 în 1951 (dintre care 33 predaţi DGSS pentru cercetări). Cf. APMSA, Dosar nr. 4. Procese verbale şi 
tabele nominale de Arhiva predată DGPCM în anii 1952-1956. passim. 

22 Vezi evidenţele interne ale penitenciarului în Dosar statistic pe anul 1948, voi. I. Este de precizat şi faptul că 
masiva creştere din aprilie 1948, de la 1 127 la peste 2000 s-a datorat şi transferurilor din alte penitenciare. 

23 Pe luni intrările arată astfel: 1948-380 (octombrie); 363 (noiembrie), 195 (decembrie); 1949 - 623 (ianuarie), 
165 (februarie), 441 (martie), 307 (aprilie), 208 (mai), 129 (iunie), 356 (iulie), 258 (august), 278 (septembrie), 
214 (octombrie), 92 (noiembrie). Evaluarea a fost realizată pe baza datelor cuprinse în tabelele statistice din anii 
1948-1949. Numărul maxim de deţinuţi de la Aiud în aceeaşi perioadă a ajuns la 2471 în noiembrie 1949. 
Numărul va scădea apoi datorită transferării a numeroşi deţinuţi la Canalul Dunăre-Marea Neagră. 

1953-1954 putem constata o creştere constantă a numărului de deţinuţi politici (în medie 
2300), cei de drept comun constituind mai puţin de 5% din totalul celor deţinuţi la Aiud. Spre 
exemplu, din totalul de 2328 deţinuţi în septembrie 1954, doar 46 aveau condamnări de drept 
comun, restul având reţinute în sarcină infracţiuni politice. în noiembrie 1954, pe categorii 
politice, cei 2286 deţinuţi contrarevoluţionari erau împărţiţi după apartenenţă politică, 
respectiv pentru faptele comise, astfel: 890 legionari, 5 spioni, 193 trădători, 67 vinovaţi de 
crime contra umanităţii, 2 erau condamnaţi pentru dezastrul ţării, 7 erau reţinuţi pentru fapte 
comise contra păcii, 93 fuseseră jandarmi, 2 poliţişti, 274 au fost încadraţi în organizaţii 
subversive după 23 august 1944, 9 au desfăşurat propagandă contra ţării, 110 foşti membri ai 
PNŢ, 44 ai PNL, 4 ai PSDI, 9 fuseseră condamnaţi pentru instigare, 16 pentru agitaţie, 2 
pentru nedunţare, 6 pentru deţinere de armament, 29 pentru încercare de trecere frauduloasă a 
frontierei, 30 pentru favorizarea infractorului, 168 pentru alte fapte cu un caracter politic şi 
326 erau criminali de război. După durata pedepsei, 330 aveau termene de până în 5 ani, iar 
1934 peste 5 ani 24 . 

Dincolo de cifre, să reţinem faptul că din 1949 categoria deţinuţilor politici se 
îmbogăţeşte cu un nou tip de infracţiune, cel legat de trecerea frontierei, precum şi de 
constanta prezenţă în statistici a celor ţinuţi în penitenciar (internaţi sau preveniţi) de către 
Securitate 25 . Din 1953 se constată o treptată legalizare a deţinerii în penitenciar, justiţia şi 
securitatea condamnând penal sau administrativ, după caz, pe toţi cei care anterior fuseseră 
doar preveniţi sau internaţi. 

în ianuarie 1950, maiorul Farcaş este înlocuit la comanda penitenciarului Aiud cu cpt. 
Mihail Dorobanţu. Memorialistica îl reţine pe acesta ca pe unul dintre cei mai diabolici şi 
sadici comandanţi ai închisorii 26 . în perioada cât el a fost comandant, au murit la Aiud un 
număr de 177 deţinuţi (82 în 1950, 31 în 1951, 32 în 1952, 38 în 1953). El şi-a continuat 
cariera de torţionar, după 1953, la închisoarea de femei de la Mislea. Din 1953 şi până în 1958 
conducerea închisorii din Aiud a fost preluată de colonelul Ştefan Koller, care s-a făcut 
remarcat nu doar prin completa izolare a deţinuţilor politici (lui i se datorează iniţiativa de a 
pune obloane la ferestrele penitenciarului, pentru ca deţinuţii să nu mai poată vedea oraşul), ci 
şi prin faptul că a transferat din infirmerie pe toţi deţinuţii bolnavi de TBC, răspândindu-i în 
toate celule penitenciarului. în toamna anului 1953, Koller a instaurat o adevărată teroare 
asupra deţinuţilor, care au avut de suferit şi pentru că iarna acelui an a fost una extrem de 
geroasă. 

în următorii doi ani, pe fondul relaxării parţiale a represiunii, în urma aplicării 
decretului nr. 52 din 1950, privitor la eliberarea condiţionată, dar şi al amnistierilor şi 
graţierilor acordate în anii 1954-1955, prin Decretul 421/1955, populaţia penitenciară de la 
Aiud s-a redus. A fost vorba de o relativă reducere, pentru că în locul celor eliberaţi au sosit 
aici deţinuţi politici de la Sighet şi Oradea (foşti demnitari politici interbelici şi membri ai 
partidelor Naţional Ţărănesc şi Naţional-Liberal). Ca urmare, în cei doi ani s-a înregistrat o 
medie a deţinuţilor după cum urmează: 1954 - circa 2400 (cu maxim de 2708 în martie şi un 
minim de 2286 în noiembrie); 1955 - circa 1700 (maxim în iulie 1955, 2165, când sunt aduşi 
un număr de 526 de politici de la penitenciarele menţionate mai sus, şi un minim de 1620 în 
decembrie) 27 . Din 1956, chiar dacă aparent mişcarea populaţiei penitenciare stagnează în jurul 



24 APMSA, Dosar cu situaţii statistice pe anul 1954, f. 32. 

25 Din totalul deţinuţilor, în anii 1949-1952, circa 80% erau reţinuţi pentru infracţiuni politice, iar din aceştia, în 
medie 20-30% erau intraţi fără decizie judecătorească. 

26 Mai mulţi memorialişti, între care Cicerone Ioniţoiu, Demostene Andronescu şi Gheorghe Laghiu, 
consemnează nenumărate acţiuni de pedepsire fizică la adresa foştilor demnitari în perioada în care Dorobanţu a 
fost director. 

27 Cifre preluate din dosarele statistice pe anii 1954-1955. 

cifrei de 1700, fluxurile represiunii încep să îşi vadă din nou roadele 28 . Cum eliberările au 
continuat lent pe parcursul anului 1956 (531 eliberaţi, din care 152 pe baza adreselor MAI, 
348 prin aplicarea decretului 52/1950, alţi 31 fiind eliberaţi pe baza decretelor Prezidiului 
Marii Adunări Naţionale), se poate constata că arestările şi internările au crescut în intensitate 
în a doua jumătate a anului şi la începutul anului 1957, atunci când populaţia penitenciară 
atinge cifra de 2000, scăzând până la sfârşitul anului cu câteva zeci de persoane 29 . Situaţia se 
prezintă asemănător şi în cursul anului 1958, deţinuţii politici rămaşi în penitenciar la 31 
decembrie 1958 fiind în număr de 1261 .De remarcat că în perioada în care Ştefan Koller a 
fost comandantul închisorii, noiembrie 1953-decembrie 1958, au decedat un număr de 56 
deţinuţi, consemnaţi în registrele oficiale (22 în 1954, 10 în 1955, 9 în 1956, 5 în 1957 şi 10 în 
1958).' 

Numirea la conducerea penitenciarului Aiud a colonelului Gheorghe Crăciun (fost şef 
al Direcţiei Regionale a Securităţii Poporului Sibiu) a schimbat treptat situaţia din această 
închisoare. El a început o nouă etapă a reeducării, una mai sofisticată şi mai puţin violentă, 
concepută şi organizată sub stricta lui supraveghere. Mai întâi din penitenciar au fost 
transferaţi majoritatea deţinuţilor de drept comun, în locul lor fiind aduşi de pretutindeni din 
ţară foştii membri legionari. în primele zece luni ale anului 1959 au intrat un număr de 1834 
deţinuţi, în majoritatea lor politici şi au ieşit din penitenciarul Aiud un număr de 1451 
deţinuţi, din care: 763 transferaţi, 23 eliberaţi la termen, 286 eliberaţi pe baza aplicării 
Decretului-Lege 720/1956, 371 deţinuţi graţiaţi pe baza decretului 315/1959 şi 9 deţinuţi 
decedaţi. Procesul a continuat şi pe parcursul anului următor, astfel că, la Aiud, în 26 
octombrie 1960, conform adresei nr. 6492 a comandantului penitenciarului Crăciun Gheorghe 
către DGPCM, personal colonelului Constantinescu, se aflau 3204 deţinuţi 
contrarevoluţionari, după apartenenţa politică: 9 liberali, 15 ţărănişti, 9 cuzişti, 6 social 
democraţi, 102 cu apartenenţă politică necunoscută, alţi 109 neîncadraţi politic şi 2856 
legionari 31 . Mişcarea populaţiei penitenciare stagnează, aşa că începutul anului 1962 se 
deschide cu un număr de 3174 deţinuţi contrarevoluţionari şi 391 de drept comun 32 . Aceştia 
vor fi transferaţi în toamna aceluiaşi an, astfel că operaţiunea reeducării a continuat doar în 
prezenţa deţinuţilor contrarevoluţionari (în decembrie rămăseseră 2803 33 ). A fost vorba de o 
reeducare prin muncă (de la sfârşitul anului 1959 deţinuţii contrarevoluţionari au fost duşi să 
muncească în fabrică) şi activităţi culturale - aşa cum a fost denumită oficial 34 - care s-a 
derulat pe parcursul anilor 1962-1964 şi a presupus presiuni psihologice majore asupra unor 
oameni care stăteau în închisoare de aproape două decenii. Memorialistica a ilustrat etapele 
reeducării. încă de la sfârşitul anului 1961, a început să se discute despre declanşarea unui 
astfel de proces. Munca în fabrică şi organizarea de cluburi de discuţii în incinta fostelor 
biserici din penitenciar, precum şi acordarea unui regim de favoare pentru unii dintre deţinuţi 



28 Din 1956 şi până în 1959 au ieşit din penitenciarul Aiud un număr de 1451 deţinuţi, din care: 763 transferaţi, 
23 eliberaţi la termen, 286 eliberaţi pe baza aplicării Decretului-Lege 720/1956, 371 deţinuţi graţiaţi pe baza 
decretului 315/1959 şi 9 deţinuţi decedaţi. 

29 O contribuţie la această scădere a avut-o şi marea grevă (23 zile) din luna mai a anului 1957, în urma căreia o 
parte dintre deţinuţii politici responsabili pentru aceasta au fost transferaţi la închisoarea de la Râmnicu Sărat. 

30 APMSA, Dosar cu deţinuţii contrarevoluţionari, Tabel nominal, 31 decembrie 1958. 

31 Ibidem, Dosar Tabel nominal cu deţinuţii C.R. pe categorii politice, 55 file. De remarcat este şi faptul că 
majoritatea celor arestaţi în anii 1958-1959, pentru uneltire (art. 209 Cod Penal) au fost transferaţi în alte colonii 
de muncă ale MAI, tocmai pentru a face loc legionarilor care urmau să fie supuşi reeducării. 

32 Cf. APMSA, Dosar referitor la Apelul Nominal al deţinuţilor contrarevoluţionari în dimineaţa zilei de 28.01. 
1962. 

33 Ibidem, Dosar cu situaţii statistice pe anul 1962. 

34 Un Plan de Măsuri, aprobat de colonelul Crăciun în mai 1963, preciza că „scopul întregii activităţi cultural 
educative ce va fi desfăşurată pe parcursul anului 1963 pentru reeducarea deţinuţilor din formaţiunea 0622 Aiud 
este transformarea acestora în elemente utile societăţii noastre socialiste"; APMSA, Dosar activităţi cultural- 
educative, 1963. 

a fost un semnal în acest sens. Au urmat apoi discuţiile individuale cu acei deţinuţi consideraţi 
reprezentativi. Au fost scoşi din penitenciar şi plimbaţi cu maşina pentru a vedea realizările 
comunismului. Au fost şantajaţi, interogaţi, puşi să mărturisească. Unii au cedat. 

Momentul de cotitură pare să fi fost momentul în care adunaţi în sala mare de 
activităţi culturale, deţinuţii au asistat la lecturarea de către Tănase Rădulescu a 
autodemascării scrise de Radu Gyr. Au urmat altele. Procesul s-a extins şi în celule. Acolo pe 
lângă şefii de celulă a apărut un locţiitor responsabil de activitatea cultural educativă. 
Discuţiile se desfăşurau după un program prealabil convenit cu administraţi închisorii. 
Responsabilii din celular raportau direct cu privire la evoluţia activităţii de convingere, direct 
colonelului Crăciun sau locţiitorului acestuia colonelul Ivan. Procesul s-a oficializat atunci 
când, în ianuarie 1963, conducerea închisorii a organizat o nouă întrunire, la „club". Cinci 
dintre liderii legionari şi-au citit autodemascările în prezenţa administraţiei penitenciarului, a 
liderilor regionali de partid şi a celorlalţi deţinuţi. Era vorba de un grup de deţinuţi deja 
graţiaţi: Gheorghe Parpalac, Victor Biriş, Ion- Victor Vojen, Ion Dumitrescu-Borşa şi Dumitru 
Stăniloae. Au urmat alţii, oameni de cultură sau lideri politici. Puţini au fost cei care au 
rezistat acestei forme de uzură psihologică, dar şi regimului de izolare şi claustrare 
administrat în Zarcă. Până la urmă omul a cedat, aşa cum plastic a exprimat unul dintre 
supravieţuitorii acelei reeducări, Demostene Andronescu: „Faptul că în reeducarea de la Aiud, 
ca şi în cea de la Piteşti, oameni aduşi în situaţia limită s-au comportat omeneşte, adică s-au 
îndoit, s-au lepădat, au renegat şi s-au renegat, acest lucru nu-i dezonorează pe ei, ci pe cei ce 
i-au adus, prin torturi fizice şi sufleteşti, în această situaţie", pentru a conchide că „neputând fi 
sfinţi, am fost cu toţii, până la capăt, oameni. Fiecare cu neputinţele şi cu limitele lui, fiecare 
cu tragedia, cu îndoielile şi înfrângerile lui" 35 . în fapt, au fost victime ale unui sistem politic 
totalitar, care urmărea cu înverşunare să scoată din oameni ceea ce era rău, pentru a-i putea 
controla, şantaja şi dezumaniza. Reeducarea s-a încheiat o dată cu marele val de eliberări din 
anul 1964. Totuşi detenţia politică a continuat la Aiud până în 1989. 



35 Demostene Andronescu, Reeducarea de la Aiud, în „Puncte cardinale", 1993-1996, nr. 8/93-2/96. 

Penitenciarul Gherla 

Unul dintre cele mai mari penitenciare ale spaţiului concentraţionar comunist din 
România a fost cel de la Gherla, regiunea Cluj. Având o lungă istorie, ce coboară până în 
secolul al XVI-lea, consacrată în secolul XVIII-lea, în vremea Măriei Tereza ca spaţiu de 
recluziune pentru cei condamnaţi pentru infracţiuni grave, penitenciarul Gherla a primit forma 
în care a funcţionat în perioada comunistă (de la o capacitate de sub 1000 persoane la una de 
peste 3000) la sfârşitul sec. al XlX-lea. Atunci a fost construită clădirea principală (Celularul 
Mare), pe trei nivele, având forma literei U. 

închisoarea Gherla a devenit cunoscută publicului, mai ales din relatările 
memorialistice, prin bestialitatea unora dintre cei care au condus-o: Lazăr Tiberiu, 1948-1950; 
căpitan Constantin Gheorghiu 1950-1952 - în epoca conducerii sale aici având loc cumplita 
reeducare organizată de slt. Sugigan Gheorghe şi slt. Avădanei Constantin, pusă în practică de 
studenţii veniţi din lotul Piteşti, Popa Ţanu, Livinski şi alţi torţionari; căpitan Goiciu Petrache, 
1952-1959 - devenit cunoscut prin cruzimea şi incultura care îl caracteriza, dar şi prin copii 
săi fideli, Şomlea, Istrate, Mihalcea, cei care l-au ajutat să instituie şi să menţină teroarea; 
Iosif Domokos, în anii şaizeci) Gherla a fost locul de ispăşire a pedepselor pentru condamnaţii 
politici de cele mai diverse tipuri. Dar a fost şi locul multor execuţii, comandate în principal 
împotriva foştilor membri ai rezistenţei anticomuniste, precum şi al unor prelungite torturi, 
parte a reeducării inamicilor ordinii comuniste. Victimele perioadei 1945-1964 la închisoarea 
Gherla (589 de persoane au fost identificate până în prezent pe baza registrelor de stare civilă 
de la Primăria Gherla şi din registrele penitenciare), condamnaţii, internaţii sau preveniţii, au 
provenit din rândul claselor medii, al oamenilor obişnuiţi, al liber profesioniştilor, 
intelectualilor sau micilor întreprinzători, dar şi a tineretului studios, elevi şi studenţi, 
penitenciarul specializându-se în acest sens treptat. 

După ce în epoca interbelică aici a funcţionat un institut de prevenţie, din 1945 
închisoarea Gherla este trecută în categoria penitenciarelor de categoria I. Mai apoi, în 1947, 
ea devine închisoare pentru condamnaţii având pedepse de muncă silnică pe termen mărginit, 
în faza iniţială, până în 1948, aici au fost destul de puţini internaţi, atât deţinuţi de drept 
comun, cât şi deţinuţi politici. Ultima categorie era formată din cei care aveau reţinute fapte 
contra securităţii statului (100 în iulie 1946, din totalul de 175 deţinuţi; 106 în iulie 1948, din 
totalul de 259) 1 . în mod evident, din vara anului 1948 aici au început să fie aduşi tot mai mulţi 
deţinuţi politici, astfel că, la sfârşitul anului, din cei 703 deţinuţi, peste 600 erau internaţi, 
preveniţi sau condamnaţi pentru fapte de natură politică. în fapt, de acum Gherla devine 
închisoarea celor condamnaţi la temniţă grea pe motive politice, în majoritatea lor ţărani şi 
muncitori, elevi şi studenţi, membri ai grupurilor de rezistenţă din munţi (peste 1600 au fost 
aduşi aici până în 1952), dar şi membri ai fostelor partide politice din perioada interbelică. 

La mijlocul anului 1950, la Gherla se aflau circa 1600 deţinuţi, din care 104 de drept 
comun, 1 sabotor, 1186 condamnaţi pentru fapte politice şi 304 internaţi de către Direcţia 
Generală a Securităţii Poporului. Numărul deţinuţilor politici a fluctuat pe parcursul 
următorului an, în condiţiile în care o parte dintre aceştia au început să fie transferaţi la Canal, 
în timp ce alţii au intrat, fiind transferaţi de la alte penitenciare. Astfel, la 1 iulie 1951, 
populaţia penitenciară cuprindea 811 condamnaţi pentru infracţiuni politice, 6 sabotori, 136 
internaţi DGSP şi 41 de condamnaţi de drept comun. Clasificarea pe infracţiuni a pedepselor 
politice, la acea dată, este după cum urmează: 454 uneltire contra ordinii sociale, 72 pentru 



1 Cercetarea registrelor penitenciare de la Gherla a fost realizată în primă instanţă de Stăncuţa Todea, care mai 
apoi, împreună cu Ioan Ciupea au elaborat prima evaluarea cantitativă a evoluţiei populaţiei penitenciare la 
Gherla; vezi Stăncuţa Todea, Ioan Oprea, Represiune, sistem şi regim penitenciar în România, 1945-1964, în 
Ruxandra Cesereanu, (coord.) Comunism şi represiune în România comunistă. Istoria tematică a unui fratricid 
naţional, Iaşi, Editura Polirom, 2006. Cifrele folosite în acest material provin din cercetările celor doi autori. 

încercare de trecere frauduloasă a frontierei, 58 port ilegal armă, 42 instigare publică, 35 
înaltă trădare, 19 coaliţie contra securităţii statului, 13 favorizarea infractorului, 10 răzvrătire, 
8 omisiunea denunţării complotului. Pentru alte 261 infracţiuni politice este reţinută în sarcina 
deţinuţilor „apartenenţa la fostele partide politice şi la grupuri şi organizaţii anticomuniste". 
Asupra acestor deţinuţi s-a declanşat cumplitul proces al reeducării de la Gherla. 

Proiectat încă din 1950- atunci când doi dintre cei mai odioşi conducători ai 
Securităţii, Marin Jianu şi apoi Tudor Sepeanu au organizat reţeaua informativă a legionarilor 
aflaţi în penitenciarul Gherla, dar pus în practică numai din vara anului 1951, procesul 
reeducării a reeditat experienţele de la Piteşti şi Târgu Ocna dar a şi condus - prin faptul că a 
devenit mai „public" decât ar fi trebuit - la încetarea sa în această formă violentă 2 . Aici 
campania de autodemascare a ţinut din iunie 1951 şi până la sfârşitul anului. Era exact 
perioada în care la Gherla au fost transferaţi deţinuţii studenţi de la Piteşti. Ultimele 
transporturi de acolo au sosit în 19 august şi 6 septembrie 1951 (117 şi 54 deţinuţi) formate 
din călăi şi victime ale „reeducării de la Piteşti". Pe parcursul campaniei de lămurire şi 
reeducare au fost folosite cele mai cumplite tehnici de tortură, care au dus la decesul a 
numeroşi deţinuţi 3 , alţii fiind grav răniţi 4 . 

La sfârşitul anului 1951, pe fondul inspecţiilor de la Bucureşti, campania de teroare 
încetează, loturile de studenţi reeducatori fiind transferate în alte penitenciare sau colonii de 
muncă (în special la Baia Sprie). în locul acestora au sosit noi locatari pentru penitenciar. La 1 
decembrie 1951 statisticile penitenciarului Gherla înregistrau prezenţa a 1192 condamnaţi 
pentru infracţiuni politice, 81 internaţi ai DGSP şi 6 sabotori. Dintre condamnările politice: 
791 erau pentru uneltire, 152 pentru instigare, 86 pentru port ilegal armă, 58 pentru crima de 
înaltă trădare, 37 pentru crime de război, 21 pentru favorizare, 17 pentru omisiunea 
denunţului, 12 pentru agitaţie publică, 4 acte de teroare, 2 acţiuni pentru răsturnarea ordinii în 
stat, 2 ofensa naţiunii române. 734 dintre condamnaţii politici au precizată şi apartenenţa la 



2 în septembrie 1951 de la penitenciarul Gherla a ajuns la DGSP o notă informativă - în fapt o autodemascare - a 
deţinutului Vintilă Weiss, în care acesta dezvăluia o mare afacere de spionaj în care erau implicaţi mai mulţi 
lideri ai PMR. Transferat la Bucureşti din ordinul lui Nicolschi, Weiss a retractat tot ceea ce declarase 
prezentând condiţiile inumane, de teroare, abuz fizic şi psihic, în care a dat respectivele declaraţii. însărcinat cu 
anchetarea complotului, noul şef al Biroului Inspecţii (devenit Operativ) din Direcţia penitenciarelor, lt. col 
Stoilescu Coman, a trecut la investigarea celor petrecute la Gherla, luând declaraţii de la cei implicaţi. Aceştia, 
conform declaraţiei sale din 12 iulie 1953, „au rămas surprinşi că li se cere socoteală pentru faptele ce le-au 
comis în cursul activităţilor lor de autodemascare, afirmând că ei nu înţeleg a fi traşi la răspundere pentru unele 
fapte pentru care altădată erau felicitaţi... cu ocazia inspecţiilor făcute la Gherla de ministrul adjunct Marin Jianu, 
col. Baciu şi lt. Col. Tudor Sepeanu". Vezi declaraţia lui Stoilescu în ANIC, fond CC al PCR-, Secţia 
Administrativ Politică, dosar nr. 33/1953, pp. 308. 

" O parte dintre cei implicaţi în reeducarea de la Gherla, ofiţerii politici şi medical penitenciarului au fost arestaţi 
şi condamnaţi. Astfel arestat în LIX. 1953, anchetat, în 26.VII.1954, dr. Viorel Bărbosu, medicul penitenciarului, 
dezvăluia că înscrisese diagnostice false pentru cei decedaţi în „reeducare". în 20. IV. 1957, fostul medic al 
penitenciarului a fost condamnat la 5 ani, în lotul unora dintre ofiţerii MAI care patronaseră „reeducarea". în 
acelaşi lot, ofiţerii politici de la Gherla, Constantin Avădanei (arestat în 24 III 1953) şi Gheorghe Sucigan 
(arestat în 13 III 1953), au fost condamnaţi la 6, respectiv 7 ani. Au fost graţiaţi la scurtă vreme de la 
condamnare. Cf. Memorialul ororii. Documente ale procesului reeducării în închisorile Piteşti, Gherla, coord. 
Silvia Colfescu, Vremea, Bucureşti, 1995, p. 68 şi p. 782. 

4 Declaraţiile succesive date de Vintilă Weiss ilustrează ingeniozitatea brutalităţilor comise împotriva deţinuţilor: 
de la bătaia colectivă, până la cele mai obscene şi perverse tehnici de degradare a omului. Cf. ANIC, fond CC al 
PCR - Secţia Administrativ Politică, dosar nr. 33/1953 şi dosar nr. 34/1953, passim. Poate şi numai pentru că a 
organizat şi a permis degradarea omului până la acest nivel, sistemul comunist trebuie condamnat cu multă 
fermitate. Cât îi privea pe cei care l-au organizat, răspunsul 1-a dat fostul ministru adjunct de Interne, Marin 
Jianu, care răspundea de penitenciare, şi care declara în anchetă, la 26 mai 1953, că în 1951, „la un penitenciar 
din ţară, de care nu-mi aduc aminte, unii deţinuţi au fost forţaţi. . . să-şi mănânce materiile fecale. .." întrebat fiind 
despre unele atrocităţi săvârşite la Penitenciarul Gherla, în urma cărora au murit mai mulţi deţinuţi, răspundea că 
nu cunoştea, nefiind sesizat -, „am fost informat că la Gherla lucrurile merg bine". Cf. M. Oprea, Banalitatea 
răului, pp. 323-324. 

diferite organizaţii subversive: Organizaţia Vlad Ţepeş (129), Avântul Tinereţii (89), Lot 
Suceava (61), Grup Constanţa (33), MRN Lupşa (31), Grup Ionescu-Diamandi (16), 
Organizaţia Craiova (13), Organizaţia Naţional Creştină (11), Cetatea lui Ştefan (11), 
Gruparea Albastră (11), 2+1 Huşi (9), Popşa Maramureş (7), Muntele Mare Alba (5), Cruce şi 
Spadă (4), organizaţii regionale legionare: Timişoara (56), Cluj (29), Galaţi (19), Sibiu (16), 
Braşov (8), Mureş (7), Frăţii de Cruce (26), Mănunchiul de Prieteni (9) ş. a. 

Transferul acestor deţinuţi politici a coincis cu numirea, în mai 1952, în fruntea 
penitenciarului a celui care a continuat teroarea, dar prin alte mijloace - cel mai adesea şi prin 
exemplul propriu - căpitanul Petrache Goiciu (devenit colonel, atunci când s-a pensionat, în 
1959). Fost director al Penitenciarului Galaţi, obişnuit de acolo cu deţinuţi politici de prim 
rang - în perioada când a funcţionat ca director acolo au fost depuşi liderii PNŢ (Iuliu Maniu, 
Ion Mihalache şi alţii) - Goiciu a instituit un extrem de riguros regim de detenţie şi muncă. în 
fapt, asistat de cel care avea să îi devină ginere, lt. Mihalcea, el a procedat la o rapidă 
transformare a reeducării prin violenţă în una bazată pe muncă şi violenţă 5 . Potrivit celor care 
i-au supravieţuit, memorialiştilor, în perioada în care a funcţionat ca director, arbitrariul şi 
voinţa sa erau suverane: „Bă, banditule, bă! sau Bă, bandiţilor, bă! Fiţi atenţi la ce vă spun eu! 
Aici - în închisoarea asta, eu vă dau să mâncaţi! Eu vă dau să beţi! Eu vă apăr ca să nu vă 
linşeze clasa muncitoare! Eu sunt tatăl vostru! Eu sunt mama voastră! Eu sunt Dumnezeul 
vostru! ...tu-vă Dumnezeul mamei Noastre de bandiţi!"... „. Caracterul şi comportamentul său 
au fost plastic şi cu forţă creionate în lucrarea „Gherla", scrisă de Paul Goma în 1976 (ediţia 
în limba franceză, cea în limba română a apărut în 1990), şi mai apoi de alţi supravieţuitori ai 
penitenciarului Gherla. 

Anii 1952-1955 au adus o creştere accentuată a numărului de deţinuţi politici în prima 
parte a intervalului, urmată de o scădere spre sfârşitul acestuia (de la 1606 în iulie 1952, la 
1929 în iulie 1953, pentru a se reduce la 1407 în decembrie 1954, respectiv 427 în decembrie 
1955). Creşterea este explicată de noua legislaţie represivă, dar şi de transferarea unora dintre 
foştii lucrători de la Canal, respectiv de eliberările care au avut loc începând din a doua 
jumătate a anului 1954. De la sfârşitul anului 1955 se înregistrează o nouă etapă de creştere a 
detenţiei politice la Gherla. în decembrie sunt aduşi 209 contrarevoluţionari 6 , apoi în lunile 
următoare sunt aduşi alţi circa 200, astfel că în iulie 1956 regăsim în statisticile penitenciare 
842 deţinuţi politici, pentru ca în decembrie acelaşi an să fie înregistraţi 1255 7 . în continuare, 
evoluţia populaţiei penitenciare a fost următoarea: iulie 1957 - 1.622, decembrie 1957 - 
2.253^ iulie 1958 - 2.852, decembrie 1958 - 3.317, iulie 1959 - 4.466, decembrie 1959 - 
2.525, iulie 1960 - 2.461, decembrie 1960 - 2.480, iulie 1961 - 2.552, decembrie 1961 - 
2.914, iulie 1962 - 2.983, decembrie 1962 - 2.630, iulie 1963 - 2.545, decembrie 1963 - 
2.039, iulie 1964 - 858, decembrie 1964 - 608 deţinuţi de drept. Această dinamică a 



5 Până în 1953 o parte dintre foştii reeducatori au rămas pe poziţii importante în penitenciar. Spre exemplu, trei 
dintre ei ei au dus la bun sfârşit ceea ce începuse Goiciu, adică asasinarea fostului lider social democrat Ion 
Flueraş, în 1953; vezi Mihai Rădulescu, Traiul şi sfârşitul lui Ion Flueraş la Gherla, „Memoria", nr. 39, 2/2002. 

6 între cei transferaţi se regăsesc mulţi basarabeni sau foşti cetăţeni ai URSS. Cf. A. Visa, Din închisorile fasciste 
în cele comuniste din URSS şi România, Bucureşti, 1997, p. 401. Autorul citat a fost arestat în 26 II 1948, predat 
sovieticilor în 1 V 1958, dus la închisoarea militară sovietică din Constanţa, anchetat de ofiţeri MVD (în sediul 
„Comandamentului unităţii militare de tancuri/sovietic"), condamnat de Tribunalul Militar Sovietic din 
Constanţa (octombrie 1948) la 20 de ani muncă silnică pentru spionaj, apoi dus în URSS. în urma amnistiei 
generale, din URSS (august 1955), o parte dintre deţinuţii români au fost graţiaţi, alţii obligaţi la executarea în 
continuare a pedepsei. Capitolul consacrat detenţiei de la Gherla poartă titlul „Din lac în puţ". între cei aduşi la 
Gherla, „grupul sovietic", s-au aflat: fostul ministru Pantelimon Halippa (dus din închisoarea de la Sighet în 
URSS, 1952), coloneii SSI Nicolae Trohani, Constantin Perju, Alexandru Fulga. Au murit aici: col. Ion Scurtu 
(28 V 1956), Sabin Calotescu (13 II 1957), preot Teodor Petcu (12 III 1957), prof. Sergiu Usanievici (11 IX 
1956), comisarul Iacob Pănuş (2 XI 1958). 

7 Creşterea a fost explicată de majoritatea memorialiştilor şi istoricilor prin faptul că la Gherla au fost internaţi 
cei mai mulţi dintre cei care protestaseră în toamna anului 1956, cu prilejul revoltei din Ungaria. 

populaţiei penitenciare este consonantă cu cea din restul unităţilor sistemului penitenciar din 
România în perioada 1955-1964. 

Dincolo de cifre, pentru că ele nu spun totul despre fenomen, se cuvine să revenim la 
regimul penitenciar. Acesta s-a înrăutăţit treptat, astfel că deţinuţii, aflaţi în camere 
supraaglomerate, subalimentaţi, epuizaţi de muncă, terorizaţi de toanele şi bătăile gardienilor 
şi membrilor administraţiei penitenciare, au făcut - ceea ce făcuseră şi deţinuţii de la Aiud - o 
grevă, care, pentru trei zile, i-a făcut să se simtă liberi. La 14 iulie 1958 din camera 86, cea a 
„frontieriştilor", a început totul. Deţinuţii de toate categoriile, de la elevi şi studenţi la adulţi, 
oameni „liberi ori bolnavi de libertate", în permanent conflict cu administraţia s-au revoltat. 
Au desprins şi aruncat în curte obloanele de la ferestrele cu vedere spre oraş, au scandat 
revendicări (Vrem pachet şi vorbitor! Suntem deţinuţi politici! Să vină procurorul! Să vină 
Crucea Roşie! Ne omoară Goiciu! 8 , au semnalizat cu cearceafuri şi cămăşi albe, au cântat 
„Deşteptă-te Române!", „Pe-al nostru steag", „Marseilleza", s-au baricadat în cameră timp de 
două zile. Administraţia a intervenit în forţă cu focuri de armă, furtun cu apă al pompierilor, a 
fost spartă uşa, iar camera evacuată, rebelii fiind crunt bătuţi, dispersaţi. A urmat ancheta, în 
regim de pedeapsă cu 250 de grame de pâine şi o gamelă cu apă caldă la două-trei zile, bătăi 
crunte şi un proces în care 22 dintre grevişti au fost condamnaţi pe termene între 5 şi 1 5 ani. 
Ei vor fi eliberaţi în 1964, de la diferite alte închisori. Unul dintre ei, Virgil Dinuţ, a murit în 
lagărul de la Grindu, în 1962 9 . 

Din 1958 la Gherla au fost reluate execuţiile. 28 de condamnaţi politici au fost 
executaţi între august 1958 şi iulie 1960. în aceeaşi perioadă au decedat 200 deţinuţi (34 în 
1958, 72 în 1959 şi 94 în 1960). A fost etapa de apogeu a morbidităţii la Gherla, comparabilă 
doar cu cea din anul 1947, când au murit aici 86 deţinuţi. Schimbarea lui Goiciu, mai întâi cu 
fostul său adjunct, cpt. Istrate, apoi cu un colonel, Alexandrescu, nu a dus la îmbunătăţirea 
traiului în penitenciar, chiar dacă de acum penitenciarul beneficia de instalaţie de apă curentă 
şi de încălzire centrală. Aceasta şi în condiţiile în care populaţia penitenciară continua să 
crească. Spre exemplu, în zilele de 15, 17, 19, 22 februarie 1960 au fost aduşi la Gherla, după 
desfiinţarea închisorii de la Făgăraş, loturi ale deţinuţilor de acolo, în majoritate foşti poliţişti, 
jandarmi, agenţi ai serviciilor secrete. Cercetările realizate de Ioan Ciupea şi Stăncuţa Todea 
au identificat un număr de circa 470 deţinuţi sosiţi în acele zile. Statistica penitenciarului 
indică în februarie 1960 prezenţa a 2495 condamnaţi contrarevoluţionari, la începutul lunii, 
pentru ca la final acesteia să fie înregistraţi 2940 10 . 

Primii ani ai decadei a şaptea au adus o îmbunătăţire treptată a regimului penitenciar. 
Mai aerisit, după plecarea a numeroase contingente în coloniile din Deltă, penitenciarul a 
început să fie reorganizat, iar deţinuţilor le-a fost administrată - este adevărat într-o manieră 
mai uşoară - o nouă porţie de reeducare. 



8 Paul Goma, Gherla, Bucureşti, Editura Humanitas, 1990, p. 73. 

9 O relatare a revoltei, aparţinând unui condamnat la 13 ani, Ovidiu Vasilescu, a fost publicată în „Memoria", nr. 
44-45, vezi pp. 44-58, cu datarea: 14-16 iunie 1958. Alte relatări, cu datarea 14 VII 1958; la Alexandru Maier, 
Am fost la Gherla Dreptul la adevăr, Târgu Mureş, Editur Mentor, pp. 134-138, la Paul Goma, Gherla p. 71, la 
I. Antohe, Răstigniri în România după lalta Bucureşti, Editura Albatros, 1995, p. 40. 

10 Transportaţi pe calea ferată cu vagonul dubă, de la gara Gherla deţinuţii au fost aduşi cu un camion "Praga" cu 
prelată. La descărcarea camionului în penitenciar a fost convocat şi, fostul student în Medicină, deţinutul 
Alexandru Maier. După decenii medicul rememora: [19 februarie 1959, după datarea memorialistului, 22 
februarie 1960, după documentele din Arhiva Penitenciarului] „Pe bena camionului, cu şube în spinare, doi 
criminali ai Gherlei, fraţii Şomlea. (...) Misiunea lor era acum simplă: (...) descărcau oameni, li aruncau jos în 
spatele camionului. Acesta era încărcat, în formă de piramidă, cu o grămadă de oameni ce se înălţa la 2,5-3 
metri. Care mai puteau, gemeau şi se văitau. Majoritatea erau amuţiţi pe veci. Am împietrit în prag. Căpitanul 
Istrate nu ne-a dat răgaz de meditaţie. (Erau de faţă căpitanul Tudoran, doi ofiţeri de contrainformaţii şi nişte 
gradaţi). Comandantul Gherlei, Istrate, ne-a poruncit: «Alegeţi din grămadă ce-i viu! Ce-i mort, puneţi lângă 
perete, unul lângă altul, în linie! » Alexandru Maier, Am fost medic la Gherla, Bucureşti, Editura Albatros, 
1998, pp. 168-171. 

„Ne aflam deja în 1962, s-a început reeducarea, nu în stil Piteşti, mai discretă. S-a 
recurs la o altă stratagemă: deţinuţii au fost împărţiţi în grupe de câte 100 de persoane şi o 
dată pe săptămână, între orele 17 şi 19, trebuia să participăm la o activitate de club. Un deţinut 
primea o carte, trebuia să o citească, să îi facă recenzia, să o prezinte celorlalţi şi obligatoriu 
restul timpului trebuia afectat discuţiilor. Majoritatea participanţilor dormitau... Alegerea 
cărţilor puse în discuţie nu ne aparţinea...". Calitatea şi cantitatea hranei s-au îmbunătăţit 
treptat; în anul 1963 aveam deja parte de două feluri de mâncare la prânz. . . . După anul 1962, 
trebuia să fi comis un delict deosebit de grav ca să mai ajungi la izolare. S-a intrat de fapt în 
legalitate, o legalitate dirijată de la centru. . . într-o dimineaţă. . . observ că se scot toate băncile 
din camere..., sunt aşezate în ordine, ca la o sală de şedinţe, apoi toate uşile celulelor se 
deschid şi, la un semnal, toţi deţinuţii se revarsă pe scări şi se adună la parter, în hol, pe bănci. 
Aşa ceva nu se mai întâmplase niciodată. Acum toţi deţinuţii aveau posibilitatea să se vadă, să 
comunice direct!. . . o febrilitate şi o emoţie de nedescris. . . în sfârşit a apărut comandantul . . . 
Ne-a invitat să luăm loc şi ne-a spus că are să ne comunice o veste foarte gravă. Cu o zi în 
urmă [22 XI 1963], în SUA, în timpul vizitei pe care preşedintele J. F. Kennedy o făcuse la 
Dallas, acesta a fost asasinat..., nu mult după aceea, la parter, a început perioada de proiecţii 
regulate) de filme 11 . 

Totul s-a încheiat în 1964, atunci când penitenciarul a redevenit un spaţiu pentru 
deţinuţii de drept comun. în iulie 1964, la Gherla mai erau 340 de contrarevoluţionari; au fost 
eliberaţi până în august- septembrie acelaşi an. Rămâneau să îşi termine stagiile de pedeapsă 
604 deţinuţi de drept comun. 



11 Ibidem, pp. 236-237, 240, 263-264. 

Canalul Dunăre-Marea Neagră (1949-1953) 

începerea lucrărilor de construcţie a Canalului Dunăre-Marea Neagră a fost decisă în 
şedinţa Biroului Politic al CC al PMR din 25 mai 1949, precizându-se că acţiunea urma să 
facă parte din „programul de reconstrucţie economică a ţării şi de construire a socialismului" 1 . 
Pe baza hotărârii luate în cadrul Biroului Politic 2 , Consiliul de Miniştri a emis, în aceeaşi zi, 
Hotărârea nr. 505, referitoare la „începerea lucrărilor pregătitoare pentru construirea 
Canalului Dunăre-Marea Neagră" . Principalele scopuri ale construirii Canalului erau, potrivit 
hotărârii de înfiinţare, de a asigura „transportul cel mai ieftin şi mai scurt pe apă spre Marea 
Neagră, industrializarea regiunii de sud-est a ţării, crearea condiţiilor pentru îmbunătăţirea 
agriculturii, combaterea secetei care ameninţă continuu acest ţinut, asanarea Văii Carasu" 4 . 
Organismul abilitat pentru executarea tuturor operaţiunilor de „proiectare, studii şi construcţii 
montaj" era Direcţia Generală a Lucrărilor Canalului Dunăre-Marea Neagră, subordonată 
direct Consiliului de Miniştri 5 . Primul director general al Direcţiei Generale a Canalului, cu 
rang de ministru, a fost numit, în septembrie 1949, Gheorghe Hossu, urmat, în perioada 1951- 
1952, de Mayer Grunberg şi Vasile Posteucă, până în 1953 6 . 

La 22 iunie 1949, prin HCM nr. 613 a fost adoptat Memoriul tehnico-economic al 
lucrărilor de Canal, elaborat de o comisie sovieto-română 7 , iar Direcţia Generală a Canalului 
a solicitat ministerelor să ceară întreprinderilor din subordine recrutarea de personal pentru 
şantierele de la Canal 8 . 

Lucrările au început în vara anului 1949, mai întâi cu acţiunile pregătitoare: 
construcţia barăcilor pentru muncitori, căi de comunicaţie şi acces spre şantiere, modificări de 
linii ferate, instalaţii de apă 9 . La 3 septembrie 1949, a apărut ziarul „Canalul Dunăre-Marea 
Neagră", organul de presă al comitetului de partid, al comitetului sindical şi al Direcţiunii 
Generale a Canalului. în primul număr era reprodusă cuvântarea Anei Pauker, rostită cu 
prilejul sărbătorii a cinci ani de la actul de la 23 august 1944, referitoare la Canal, care urma 
să fie construit „fără burghezie şi împotriva ei" 10 . 



1 în expunerea sa, Gheorghiu Dej a subliniat: „Problema construirii Canalului a preocupat anumite cercuri legate 
de vechile regimuri, dar au rămas simple deziderate, pentru că sistemul capitalist nu îngăduia lucrări mari, care 
nu aveau în vedere profiturile, ci îmbunătăţirea situaţiei maselor muncitoare"; ANIC, fond CC al PCR - 
Cancelarie, dosar nr. 53/1949, f. 5. 

2 în şedinţa Biroului Politic din 25 mai 1949, Chivu Stoica a precizat că această lucrare „are o importanţă istorică 
întrucât construirea socialismului se face prin construcţii de asemenea anvergură, care schimbă nu numai 
înfăţişarea economică a regiunii, dar şi mentalitatea oamenilor, pentru că acest şantier va fi un laborator, unde se 
vor creia cadre, se vor face şcoli de pregătire tehnică"; ANIC, fond CC al PCR - Cancelarie, dosar nr. 53/1949, 
f. 6. 

3 Potrivit inginerului Paul Sfetcu, şeful de cabinet al lui Gheorghiu-Dej, ideea construirii Canalului ar fi fost 
sugerată comuniştilor români de Stalin cu ocazia vizitei la Moscova din 1948; Lavinia Betea, Paul Sfetcu, Stalin 
decide: construiţi Canalull în „Magazin istoric", anul XXXI, nr. 12 (369), decembrie 1997, pp. 13-14. 

4 „Buletinul Oficial al RPR", nr. 33, 26 mai 1949, p. 1. 

5 Marian Cojoc, Istoria Dobrogei în secolul XX. Canalul Dunăre-Marea Neagră (1949-1953), Bucureşti, Editura 
Mica Valahie, 2001, p. 16. 

Ibidem, p. 17. 

7 Prin Hotărârea Consiliului de Miniştri nr. 613/1949 a fost pus la Dispoziţia Direcţiei Generale a Canalului, un 
fond de 8,1 miliarde lei pentru lucrările de proiectare, cercetare şi construcţie necesare în anul 1949; ANIC, CC 
al PCR - Secţia Organizatorică, dosar nr. 181/1949, f. 2. 

8 Era nevoie de topografi, ingineri, tehnicieni, sudori, fierari, tâmplari, lăcătuşi, dar şi personal administrativ şi 
auxiliar, iar în Bucureşti şi principalele oraşe ale ţării s-au înfiinţat birouri de recrutare a forţei de muncă pentru 
Canal; Dennis Deletant, Teroarea comunistă în România. Gheorghiu-Dej şi statul poliţienesc (1948-1965), Iaşi, 
Editura Polirom, 2001, p. 165. 

9 ANIC, fond CC al PCR - Secţia Organizatorică, dosar nr. 181/1949, f. 2. 

10 De altfel, această lozincă a fost instalată pe un stâlp în faţa cantinei muncitoreşti de la Cernavodă; Doina Jela, 
Cazul Nichita Dumitru. încercare de reconstituire a unui proces comunist (29 august-1 septembrie 1952), 
Editura Humanitas, Bucureşti, 1995, p. 32. 

Forţa de muncă de pe şantierele Canalului provenea din trei zone distincte: munca 
liberă plătită, cu oameni provenind din diverse categorii sociale, cu profesii diferite, recrutaţi 
din toată ţara 11 ; militari în termen, din care unii lucrau în construcţii, în timp ce alţii erau 
însărcinaţi cu paza obiectivelor sau a deţinuţilor; munca forţată a deţinuţilor, în marea lor 
majoritate politici, cu condamnări administrative sau penale. Consideraţi în actele oficiale 
drept „forţă de muncă pentru completarea efectivelor muncitoreşti" şi având statutul de 
„colonişti MAI", deţinuţii au reprezentat categoria umană supusă la cele mai grele munci de 
la Canal 12 . 

La 24 martie 1950, la nivelul conducerii Ministerului de Interne, în prezenţa lui Marin 
Jianu, ministru adjunct, a generalului Alexandru Nicolschi şi a colonelului Gavril Birtaş, s-a 
discutat utilizarea deţinuţilor din penitenciare la „diferite munci în interior şi exterior", 
hotărându-se folosirea pe şantierele de la Canal a următoarelor categorii de deţinuţi: 
„condamnaţii pentru port ilegal de armă şi pentru trecere frauduloasă de frontieră, cu pedepse 
până la 12 ani, condamnaţii cu pedepse până la 10 ani, pentru infracţiuni politice ca uneltiri 
împotriva ordinii sociale şi anume: răspândirea de zvonuri sau informaţii false, privitoare la 
situaţiunea economică a ţării, nemulţumiri ale populaţiei etc. (art. 198 C.P.), instigarea 
locuitorilor de a se ridica contra ordinii constituţionale şi sociale şi uneltire contra ordinii 
sociale (art. 207-209 C.P.), încercarea de a provoca răsvrătire (art. 210 C.P.), producerea 
dezordinei în Stat prin uzurparea de funcţiuni militare (art. 121 CP. ), crimele şi delictele 
prevăzute în art. 213 şi 214 C.P., omisiunea denunţării infracţiunilor contra liniştii publice 
(art. 337 CP.) adică a asocierii pentru comitere de crime şi delicte (art. 315 CP.), a 
organizării în formaţiuni militare fără încuviinţarea autorităţilor (art. 326 CP. ), a fabricării, 
transportării şi păstrării de arme şi explozibile (art. 335 CP.), aţâţarea contra liniştii publice, 
adică purtarea de embleme, steaguri, uniforme nepermise de lege, îndemnarea la desordine 
(art. 323-324, 328, 329, 331 CP.), strângerea, fabricarea, transportarea sau păstrarea în mod 
clandestin de arme, muniţii de orice fel, maşini infernale în scop de a le întrebuinţa el însuşi 
sau a le da făcătorilor de rele (art. 335-336 CP.), răspândire de publicaţii interzise, adică 
reproducerea, vânzarea sau distribuirea de scrieri, desene sau imprimate, interzise de 
autorităţile în drept (art. 325 CP.), instigarea publică, adică instigarea directă a publicului la 
nesupunere către legi sau către autorităţi sau la comiterea de crime sau delicte (art. 327 CP.), 
precum şi încercarea de a întreprinde sau întreprinderea de acţiuni împotriva formei de 
guvernământ democratice, injuria rasială, adică atingerea în orice mod a onoarei sau 
prestigiului naţionalităţilor conlocuitoare sau a unei persoane şi aplicarea de tratamente 
diferenţiate pe temeiul de rasă, limbă etc (art. 327 bis şi 330 CP.)" 13 . 

Numărul deţinuţilor din coloniile de muncă de la Canal a variat în funcţie de 
amploarea lucrărilor, remarcându-se o creştere numerică semnificativă: de la 19,2% în 
septembrie 1949 şi 20,7% în iunie 1950, se ajunge la 43,8% în luna mai 1951, pentru ca, în 
noiembrie 1952, deţinuţii să ajungă la 82,5% din totalul muncitorilor de la Canal. Pe parcursul 
anului 1953, efectivul de deţinuţi a evoluat de la 47,5 în trimestrul I, la 62,4% în trimestrul 
III 14 . Sugestiv pentru modul în care se făceau internările administrative este declaraţia din 16 
martie 1968 a col. Ilie Bădica, directorul Unităţilor de Muncă în perioada 1950-1953: 
„Arestările acestor deţinuţi se făceau după nevoi şi, în general, pentru nevoile necesare 
construcţiei Canalului Dunăre-Marea Neagră. Dacă la Canal trebuiau 5000 de oameni, 



Doina Jela, Canalul Morţii, în Ruxandra Cesereanu (coord.), Comunism şi represiune în România. Istoria unui 
fratricid naţional, Iaşi, Editura Polirom, 2006, p. 129. 

12 Marian Cojoc, op. cit., p. 69. 

13 Marius Oprea, Banalitatea răului. O istorie a Securităţii în documente (1949-1989), studiu introductiv de 
Dennis Deletant, Iaşi, Editura Polirom, 2002, pp. 105-106. 

14 Exprimate în cifre, aceste procente înseamnă 6400 deţinuţi în septembrie 1949, 5382 în iunie 1950, 
aproximativ 15 000 în vara anului 1950, 20 768 în noiembrie 1952, 20 193 în aprilie 1953 şi 14 244 în iulie 
1953; Marian Cojoc, op.cit., pp. 73-77. 

tovarăşul [Gheorghe] Hossu, directorul general al Canalului, dădea telefon tovarăşului 
Teohari [Georgescu, ministrul de Interne] şi apoi intra în funcţiune aparatul colonelului 
Dulgheru [Mişu, şeful Direcţiei Anchete a Securităţii] care împărţea sarcinile, stabilind ce 
număr de deţinuţi să aducă fiecare regiune. Arestările se făceau după nevoile Canalului şi nu 
după vina anumitor elemente duşmănoase regimului" 15 . 

Proiectul Canalului Dunăre-Marea Neagră prevedea un traseu ce urma valea Carasu, 
din Cernavodă spre Poarta Albă, apoi spre nord prin dealul Nazarcea spre Năvodari, debuşând 
în mare prin portul Taşaul, Capul Midia de azi, având o lungime de 65-70 de km, de-a lungul 
căreia erau înşirate mai multe colonii de muncă forţată 16 : Cernavodă (Columbia), cu un 
efectiv variind între 1200 şi 8000 de deţinuţi; Saligny, cu un efectiv ce a variat între 2000 şi 
8000 de deţinuţi, majoritatea femei, deţinutele condamnate politic fiind amestecate cu cele de 
drept comun; Km 5, cu circa 2000 de deţinuţi; Km 31, cu aproximativ 1500 de deţinuţi; 
Poarta Albă, cu un efectiv care a variat între 10 000 şi 12 000 de deţinuţi; Galeş cu 
aproximativ 3000 de deţinuţi; Noua Culme, cu un efectiv variind între 2000 şi 7500 de 
deţinuţi; Taşaul, cu circa 1500 de deţinuţi; Peninsula, numită şi Valea Neagră, cu un efectiv 
între 6000 şi 8500 de deţinuţi; Capul Midia 17 , cu un efectiv ce varia între 500 şi 2500 de 
deţinuţi. De asemenea, mai funcţionau două lagăre speciale la Eforie cu 300 de deţinuţi şi 
Constanţa (Stadion) cu 400 de deţinuţi, cât si lagărele auxiliare, aşa-numitele întreprinderi 
agricole, de la Seimeni, Saligny, Medgidia, Basarabi, Năvodari şi Castelu 18 . 

Colonia de la Cernavodă, situată în partea nordică a localităţii, era considerat un lagăr 
special pentru deţinuţii „contrarevoluţionari" folosiţi la diferite lucrări de excavaţii 19 . Poarta 



15 ACNSAS, fond D, dosar nr. 54, voi. 3, ff. 60-61. 



16 Un fost deţinut politic descrie cum arăta o colonie de muncă de la Canal: „Lagărul, dreptunghiular şi în pantă, 
era înconjurat de o dublă reţea de sârmă ghimpată, înaltă de cel puţin 3 metri, cele două şiruri de pari şi de sârmă 
ghimpată fiind la câţiva metri unul de altul, şi străjuite fiind la colţuri şi, din loc în loc, în lungul laturilor - şi 
desigur la poartă -, de câte un observator înalt, cu acoperiş, tronconic şi deschis spre cele patru puncte cardinale, 
astfel încât santinela de pe platforma lor să poată vedea pe oricine s-ar apropia de gardurile de sârmă, fie din 
interiorul lagărului, fie din afara lui. Lângă poartă pe stânga, se afla clădirea administraţiei lagărului, unde-şi 
avea biroul şi comandantul, dar, bineînţeles, locuinţele tuturor securiştilor se aflau peste drum de lagăr, unde 
erau şi barăcile soldaţilor. în interior, de-a lungul reţelelor de sârmă, pământul era arat şi greblat proaspăt pe o 
lăţime de câţiva metri. De-a lungul celor două laturi lungi ale platoului, se aflau înşirate în paralel o serie de 
barăci, lungi de circa 20 de metri, intrarea era la mijloc într-un fel de mic vestibul, din care se deschideau 
cămăruţe - pentru brigadieri - iar în dreapta şi stânga câte o încăpere mare, cu priciuri duble pe două laturi, o 
sobă pe una din laturile înguste şi două-trei ferestre pe una din laturile lungi. Acesta era planul celor mai multe 
dintre barăci, deşi mai erau şi unele de alte dimensiuni şi în alt fel împărţite în interior, pentru bucătăria 
lagărului, pentru magazii, pentru infirmerie şi, bineînţeles, pentru administraţia lagărului şi pentru corpul de 
gardă. în mijlocul lagărului era un spaţiu liber de cel puţin un hectar, în pantă, ca tot terenul, numit platou, pe 
care erau adunaţi deţinuţii pentru orice formalitate oficială, ca şi pentru formarea brigăzilor dimineaţa înainte de 
pornirea la lucru"; Vladimir Dumitrescu, închisorile mele. Memorii, postfaţă de Silvia Marinescu-Bîlcu, 
Bucureşti, Editura Albatros, 1994, pp. 18-19. 

17 Referitor la regimul aplicat în coloniile de muncă de la Canal, un fost deţinut politic, medic de profesie, a 
declarat în timpul anchetei din 1953: „Deţinuţii erau scoşi la muncă continuu, atât ziua, cât şi noaptea şi în toate 
duminicile, fără nici un repaus, atât pe ploaie, furtună sau zăpadă şi, când noaptea târziu ne întorceam de pe 
şantier, complet uzi şi îngheţaţi, eram introduşi în barăci şi înghesuiţi unul lângă alţii, pe nişte priciuri de lemn, 
fără să ni se permită să ne uscam îmbrăcămintea, astfel că dormeam cu veştmintele ude, iar dimineaţa plecam din 
nou pe şantier, cu îmbrăcămintea neuscată şi, cum era timp de iarnă, îmbrăcămintea de pe noi îngheţa"; Monica 
Grigore, Oana Ionel, Colonia de muncă forţată Capul Midia: punct terminus al Canalului suferinţei în voi. 
Arhivele Securităţii, Bucureşti, Editura Nemira, Consiliul Naţional pentru Studierea Arhivelor Securităţii, 2004, 
p. 102. 

18 Arhiva Centrului Internaţional de Studii asupra Comunismului din cadrul Memorialului Sighet, fond colonii şi 
lagăre de muncă, neinventariat. 

19 Un fost deţinut de la Cernavodă, a dezvăluit, în timpul anchetelor, abuzurile la care erau supuşi deţinuţii: „într- 
o dimineaţă am asistat la o nouă scenă din aceiaşi piesă. în timp ce detaşamentele ieşeau pe poartă pentru a se 
aduna la locul de muncă, doi-trei epileptici au căzut din cauza bolii pe care o aveau chiar în faţa porţii de la 
ieşire. Brigadierul [Nicolae] Cârcu cu toate că era iarnă grea, zăpadă şi ger, n-a binevoit să aprobe ca aceşti 

Albă a fost cea mai mare colonie de muncă de la Canal, în luna iunie 1950, colonia având 
peste 6000 de deţinuţi, iar în martie 1952, erau aproximativ 12 000. Rata mortalităţii era 
foarte ridicată, doar într-o singură zi, 17 februarie 1953, au murit 10 deţinuţi 20 . Norma zilnică 
de muncă era de 3m 3 de pământ excavat de către fiecare deţinut, transportul cu roaba la 100- 
1 50 de metri, încărcări şi descărcări de vagoane cu o normă de 7m 3 /deţinut/zi, construirea de 
barăci şi clădiri, sfărâmarea pietrei la carieră sau construirea de căi ferate 21 . La Saligny, la 
câţiva kilometri de Dunăre, se lucra cu roaba, se descărcau şi se încărcau vagoane cu pământ 
scos din săparea Canalului, iar la Capul Midia , colonia cea mai îndepărtată şi mai 
inaccesibilă, la patruzeci de kilometri de portul Constanţa, după cum nota un fost deţinut 
politic „munca era dintre cele mai grele, regimul cel mai inuman, iar şefii cei mai crunţi" 23 . 
Deţinuţii trebuiau sa facă blocuri mari de ciment de aproximativ o tonă, pentru construcţia 
unui dig, iar totul se făcea manual: transportul sacilor de ciment, amestecarea cimentului cu 
lopata, transportarea cimentului în forme pe tărgi supraîncărcate 24 . 

La colonia de la Midia, în luna martie 1952, deţinuţii munceau la ecluza care trebuia să 
facă legătura între Canal şi lacul Taşaul, iar pentru aceasta era nevoie să se sape o porţiune de 
plajă, care era de fapt o masă stâncoasă. Artificierii dinamitau peretele, deţinuţii spărgeau 
piatra şi o încărcau în vagoneţi, de unde era transportată la marginea lacului Taşaul şi 
descărcată, tot de deţinuţi. Norma era de trei vagoneţi pe zi. Infiltraţiile de apă făceau ca 
deţinuţii să muncească 12 ore pe zi cu picioarele în apa rece de 3-4 C. Se muncea continuu, 
schimburile alternând de la 8 dimineaţa la 8 seara şi de la 8 seara la 8 dimineaţa. 

Colonia de muncă Km 31 era considerată unitate de pedeapsă, aici lucrând împreună 
deţinuţi politici, frontierişti şi cei de drept comun. Un fost deţinut politic descrie în memoriile 
sale atmosfera din această colonie: „Munca era deosebit de grea. Trebuia să intri în mocirlă 
până la genunchi, câte o dată până la brâu, şi să smulgi papură, stuf, sălcii şi alte plante. Apoi 
se drena apa şi, în cele din urmă, se trecea la săparea Canalului. încărcăm vagonul cu rădăcini 
de plante, îl împingeam cam 400 m, apoi îl descărcăm. Brigadierii şi supraveghetorii cu bâta 
în mâini ne ameninţau şi ne îndemnau la treabă. Intram în apă, şi din nou începeam să 
smulgem rădăcini şi să încărcăm vagonul. Aveam momente de totală rătăcire, gânduri de 
nimicire, de sinucidere. Seara, ajungeam la barăci morţi de oboseală, mâneam ce apucam, ne 



nenorociţi să fie ridicaţi din zăpada unde căzuseră. Ba din contră a ordonat ultimului detaşament care urma să 
iasă pe poartă să treacă peste ei călcându-i. Cu toate acestea n-a fost nici unul din cei 80 din front s-o facă, cu 
toate că privirile d-lui prim erau îndreptate spre picioarele celor care nu vroiau să execute ordinul său. în acelaşi 
timp însă o căruţă încărcată cu gunoi trasă de doi cai se îndrepta spre poartă. Un gând diabolic îi împinge până 
acolo bestialitatea, încât îi comandă căruţaşului să treacă cu caii şi căruţa peste cele trei epave nenorocite culcate 
în zăpadă, lucru pe care încearcă să-1 şi facă căruţaşul, fără pic de şovăire, însă în ultimul moment, cei trei au fost 
traşi de sub copitele cailor de câţiva deţinuţi"; ACNSAS, fond D, dosar 19, voi. 6, f. 21. 

20 într-o declaraţie din 16 martie 1968, colonelul Ilie Bădica, directorul Unităţilor de Muncă în perioada 1950- 
1953, a menţionat: „în colonia de la Cernavodă în iarna anului 1952-1953 au murit peste 70 de deţinuţi, bolnavi 
şi bătrâni, aduşi din diferite penitenciare din ţară"; ACNSAS, fond D, dosar 54, voi. 3, f. 63. 

21 Un fost deţinut politic de la Canal nota în memoriile sale: „La Poarta Albă ca să mutăm 1 km de cale ferată la 
o distanţă de 200 m, desfăceam calea ferată în 10 tronsoane de câte 100 m. între două traverse intra câte un om 
şi, astfel, 100 de oameni se înşirau între cele 2 şine. La comanda brigadierului ridicam cu toată puterea. Fiecare 
dintre noi trebuia să se angajeze cu maximum de efort pentru a disloca calea ferată. Dacă nu reuşeam, foloseam 
ranga sau lomul [rangă de oţel folosită în operaţiile de aşezare a şinelor de cale ferată]. După ce o dislocam, toţi 
cei 100 intram între traverse, prindeam fiecare cu nădejde şi, la comandă, ridicam şi porneam spre locul unde 
trebuia să o montăm"; Gheorghe Bâgu, Mărturisiri din întuneric, Bucureşti, Editura Tehnică, 1993, p. 135 

22 în timpul anchetei privind abuzurile din coloniile de muncă de la Canal, un fost deţinut de la Capu Midia a 
declarat: „Bolnavi cu răni grave, slăbiţi în ultimul hal, astfel că nu mai rămăsese decât scheletul de ei erau trimişi 
în cârji la lucru. Au fost cazuri când au venit de pe şantier deţinuţi morţi de frig sau în agonie"; ACNSAS, fond 
D, dosar 19, voi. 6, f. 34. 

23 Constantin Cesianu, Salvat din infern, traducere de Măria Alexe, Bucureşti, Editura Humanitas, 1992, pp. 309- 
310. 

24 Ibidem,p. 170. 

scoteam bocancii şi cădeam pe paturi îmbrăcaţi şi uzi. Dimineaţa, când venea deşteptarea, 
năuci de somn şi îngheţaţi de frig, cu ochii umflaţi de răceală, ne încălţam cu obielele şi 
bocancii uzi, beam cafeaua sau ceaiul, ne încolonam şi aşteptam la poartă ca să fim număraţi. 
După numărare, plecam cu cântec la locul de muncă" 25 . Peninsula, numită şi Valea Neagră, 
situată la 20 km de Midia, era specializată în munca la carierele de piatră, iar deţinuţii 
trebuiau să scoată blocuri enorme pentru diguri, piatra fiind spartă cu ciocanul şi cărată 
manual la vagoane, pentru a fi folosită pentru susţinerea liniilor ferate şi a drumurilor din 
lagăre. Această muncă era foarte dură, aici fiind trimişi deţinuţii cu pedepse mari. 

Coloniile de muncă de la Canal era conduse de un comandant, secondat de un adjunct, 
în timp ce ofiţerul operativ, însărcinat cu activitatea informativă din colonie, conducea un 
birou special, format din câţiva ofiţeri şi un număr semnificativ de informatori, prin 
intermediul cărora ştia tot ce se întâmplă în colonie. Paza era asigurată de militari în termen, 
iar coloniile erau înconjurate de garduri duble de sârmă ghimpată, înalte de 3-4 metri de-a 
lungul cărora erau miradoare cu soldaţi înarmaţi cu puşti mitralieră, ce aveau ordin să tragă 
după trei somaţii rapide: „Lagărul era înconjurat de o dublă reţea de sârmă ghimpată, înaltă de 
3-4 metri, de-a lungul căreia erau miradoare din care, cu puştile mitralieră în poziţie de 
tragere, soldaţii supravegheau toate mişcările deţinuţilor. Era strict interzis să te apropii la mai 
puţin trei-patru metri de această reţea, sub ameninţarea deschiderii focului armelor automate 
din miradoare. Cel care făcea imprudenţa să intre în această zonă foarte vag delimitată era 
somat de trei ori rapid şi apoi urma o rafală de puşcă mitralieră. Era fulgerător şi fără drept de 
apel. Am auzit adesea oameni care nu mai puteau îndura suferinţele spunând: o să mă arunc în 
sârma ghimpată. Şi nu arareori se auzeau somaţiile drastice ale santinelelor, urmate de 
focurile de armă care puneau capăt zilelor nefericitului deţinut. Această măsură era pe atât de 
atroce, pe cât era de inutilă, căci reţeaua de sârmă ghimpată era atât de înaltă, atât de solidă şi 
atât de încâlcită încât era absolut imposibil de trecut prin ea. Dar ea avea darul de a te face să 
simţi mai bine faptul că administraţia era decisă să întreţină teroarea. De altfel totul se 
petrecea foarte repede şi între prima somaţie şi declanşarea tirului nu era un interval mai mare 
de trei secunde şi deţinutul, care din greşeală ar fi ajuns în această zonă, nici n-ar fi avut timp 
să se întoarcă" 26 . 

Programul zilnic al deţinuţilor din coloniile de muncă de la Canal 27 prevedea trezirea 
la 3.30 dimineaţa, apoi urma spălarea, alinierea pe platou, numărătoarea, chinuitoare întrucât 
putea dura şi o oră datorită lipsei de minimă educaţie a brigadierului şi ofiţerului de serviciu, 
încolonarea pentru masă, un lichid negru şi cald generic numit cafea, o bucată de pâine şi un 
cubuleţ de marmeladă, după care deţinuţii plecau la muncă. Nu erau scutiţi de lucru decât cei 
accidentaţi sau deţinuţii cu febră de peste 39 C, iar cei care nu reuşeau să-şi îndeplinească 
norma mai multe zile la rând era băgaţi în aşa-numita „carceră" 28 . 

Ioan Slobodă, şeful Direcţiei Coloniilor de Muncă a declarat, în timpul anchetei din 
1953, că deţinuţii de la Canal trebuiau să lucreze nouă ore, dar când existau lucrări urgente se 



25 Gheorghe Bâgu, op. cit., p. 132. 

26 Constantin Cesianu, op. cit, pp. 200-201. 

27 în perioada aprilie-mai 1952, Alexandru Drăghici, în acel moment şeful Direcţiei Generale Politice din MAI, a 
vizitat şantierele de la Canal, constatând că regimul de muncă şi de viaţă al deţinuţilor nu este specific unui 
regim de detenţie, ci era un regim „liberal" şi „boieresc", viitorul ministru de Interne, considerând că deţinuţii 
trăiau mai bine decât ostaşii care-i păzeau; Ştefan Mariţiu, Procesele publice de la Canalul Dunăre-Marea 
Neagră, în Romulus Rusan (ed.), Anii 1949-1953. Mecanismele terorii, Bucureşti, Fundaţia Academia Civică, 
1999, p. 305. 

8 „Carcera", în coloniile de muncă de la Canal, era reprezentată de o ladă de lemn, dispusă în picioare, având o 
lăţime de 60 de cm şi o înălţime de până la 2,10 metri. Unul din pereţi reprezenta uşa, iar printre scândurile prost 
îmbinate pătrundea cu uşurinţă ploaia şi vântul, întrucât aceste „carcere" erau situate afară, de regulă lângă 
corpul de gardă. Deţinuţii erau introduşi în „carceră" seara, la întoarcerea de la lucru, fiind lăsaţi doar în cămaşă 
şi indispensabili, nevoiţi să îndure frigul, în special în sezonul de toamnă-iarnă; Constantin Cesianu, op. cit., pp. 
230-231. 

lucra şi 10 sau 11 ore. Din cauza volumului mare de muncă, mâna de lucru trebuia exploatată 
la maxim, iar Marin Jianu 29 , ministru adjunct de Interne a hotărât, în vara anului 1952, că şi 
deţinuţii bolnavi trebuiau să realizeze o jumătate de normă. în cazul nerealizării planului, 
deţinuţii trebuiau să lucreze în două schimburi, câte 12 ore zilnic 30 . 

în luna ianuarie 1953, la Ministerul de Interne, în prezenţa ministrului Pavel Ştefan şi 
a colonelului Ioan Slobodă, s-a hotărât împărţirea deţinuţilor din coloniile de muncă în trei 
categorii, în funcţie de această împărţire urmând să primească şi norma de hrană. Altfel, 
deţinuţii care depăşeau normele cu peste 30%, aveau o masă de peste 3200 de calorii, cei care 
realizau norma, fără să o depăşească primeau sub 3000 de calorii, iar deţinuţii care nu reuşeau 
să-şi îndeplinească norma primeau doar 2400 de calorii 31 . 

Atât din parcurgerea lucrărilor cu caracter memorialistic, cât şi din declaraţiile din 
timpul anchetei din 1953 privind abuzurile din coloniile de muncă de la Canal, se poate 
constata că în rândul deţinuţilor politici foamea era endemică, existând mărturii despre 
consumul de iarbă, câini, pisici, larve de cărăbuşi, plante sau alte vietăţi considerate 
nutritive 32 . 

Alături de foamea continuă şi munca extenuantă, deţinuţii de la Canal erau supuşi la 
numeroase bătăi şi torturi fizice. Un raport întocmit la solicitarea Consiliului Securităţii 
Statului, la 17 martie 1968, menţiona câteva din abuzurile la care erau supuşi deţinuţii de la 
Canal: „Fără nici o justificare, mulţi deţinuţi au fost bătuţi cu ranga de fier, casmaua, lopata, 
cureaua de la ventilatorul tractoarelor, unii dintre ei murind în urma traumatismelor, iar alţii 
rămânând schilozi pentru toată viaţa. S-au practicat şi alte metode: asasinarea prin împuşcare, 
interzicerea tratamentului deţinuţilor bolnavi, contrar indicaţiilor medicale şi scoaterea lor la 
muncă în mod forţat, fapt care a dus la moartea unora; pedepsirea unor deţinuţi de a sta cu 
picioarele în apa îngheţată; legarea unor deţinuţi de mâini şi ţinerea lor în timpul iernii în 
zăpadă şi carcere dezbrăcaţi, iar vara, în soare pentru a fi muşcaţi de ţânţari; folosirea unor 
instalaţii electrice pentru electrocutarea unor deţinuţi, alergarea cu cai a deţinuţilor, călcarea 
lor cu copitele, precum şi dezbrăcarea şi tăvălirea lor prin mărăcini; asasinarea prin împuşcare 
şi profanarea cadavrelor deţinuţilor" 33 . 

Lipsa alimentaţiei şi a unui tratament medical adecvat 34 , la care s-au adăugat eforturile 
fizice foarte mari şi condiţiile de muncă precare au condus la o mortalitate ridicată în rândul 



29 La o întâlnire cu reprezentanţii conducerii Direcţiei Generale a Canalului, desfăşurată la începutul lunii iunie 
1952, la Constanţa, Marin Jianu a cerut vigilenţă sporită faţă de deţinuţi: „Va trebui ca vigilenţa pe şantierele 
Canalului să nu dispară nici un moment, fiindcă duşmanii aceştia nu au altă treabă decât a gândi cum au gândit şi 
înainte de a fi aici, de a sabota, de a unelti, de a face jocul lor, iar dacă nu suntem atenţi, lăsăm pe aceşti duşmani 
să-şi facă jocul. De aceea, atrag atenţia ca în organizarea muncii pe şantiere să se ţină cont de elementele cu care 
lucrăm, să simtă aceşti oameni că fac închisoare"; Marian Cojoc, op. cit., p. 72. 

30 Monica Grigore, Oana Ionel, op. cit., p. 101. 

31 Ibidem, p. 103. 

a Semnificativă este declaraţia medicului Alexandru Popovici, deţinut la colonia de muncă Capul Midia: 
„Locotenentul major [Liviu] Borcea, în afară de faptul că se purta brutal cu deţinuţii, pe care îi bătea zilnic, fără 
nici un motiv, practica în acelaşi timp şi o altă metodă de terorizare a deţinuţilor şi anume metoda înfometării. 
Toată iarna, din ordinul locotenentului-major Borcea, ni se dădea ca hrană numai năut, arpacaş şi o ciorbă de 
ceapă. Din cauza eforturilor supraomeneşti la care eram supuşi la muncă, a frigului şi a statului în picioare, 
foamea în rândul deţinuţilor devenise atât de chinuitoare, încât deţinuţii erau nevoiţi să se hrănească cu ierburi, 
rădăcini şi chiar cu animale ca pisici, câini, şerpi, broaşte. Chiar şi eu personal, pentru a-mi potoli foamea, am 
strâns iarbă de pe jos şi am mâncat-o, numai ca să am ceva în stomac"; ibidem, p. 104. 

33 ACNSAS, fond D, dosar 19, voi. 6, f. 30-31. 

34 Un exemplu în acest sens găsim în declaraţia medicului Gheorghe Munteanu, deţinut în colonia de la 
Cernavodă: „în ziua de 5 martie 1953 a fost internat în infirmeria coloniei deţinutul Răpciug Ion. Acesta a stat 
15 zile la carceră în lanţuri şi apoi a fost trecut în infirmerie fiindcă i se umflaseră picioarele şi nu le mai simţea, 
fiind ridicat şi adus pe targa pentru a i se da îngrijirile medicale necesare. L-am reţinut în infirmerie deoarece 
membrele inferioare erau tumefiate până aproape de genunchi, iar labele picioarelor până la mijlocul gambelor 
erau de culoare neagră- vineţie, fără puls şi reci. Am întocmit foi de evacuare la spital, dar până la 16 martie nu 

deţinuţilor. Numărul deţinuţilor politici morţi în coloniile de la Canal poate fi estimat la 
câteva mii, deşi datele oficiale ale MAI din 1968 înregistrează un număr mult mai mic, de 656 
decese, însă, aşa cum declara colonelul Ilie Bădica, şeful Unităţilor de Muncă, din dispoziţia 
conducerii MAI „multă vreme decesele nu au fost anunţate la Sfatul Popular" 35 . 

Ritmul lent în care avansau lucrările, în pofida sumelor imense investite în construcţia 
Canalului au determinat autorităţile să găsească aşa-numiţi vinovaţi pentru starea dezastruoasă 
a lucrărilor. în realitate era vorba de nişte „ţapi ispăşitori", întrucât cel mai simplu motiv ce 
putea fi invocat era sabotajul economic 36 . Astfel, conducerea tehnică a Canalului a fost 
arestată şi condamnată în urma unor procese- spectacol după modelul sovietic de la sfârşitul 
anilor 1930. Imediat după arestarea celor consideraţi vinovaţi de acţiuni de „sabotaj", înainte 
ca ancheta să stabilească ce fapte au săvârşit, în presa centrală şi locală s-a început o adevărată 
campanie împotriva celor arestaţi, calificaţi drept sabotori şi diversionisţi, solicitându-se 
pedepsirea lor exemplară 37 . 

La 1 septembrie 1952, în cadrul unui proces de tip stalinist, Tribunalul Militar 
Teritorial Bucureşti, în deplasare la Poarta Albă, a pronunţat sentinţa în procesul „bandei de 
sabotori şi diversionisţi de la Canalul Dunăre-Marea Neagră". Cinci persoane au fost 
condamnate la moarte pentru sabotarea „propăşirii economiei naţionale a RPR", iar alte cinci 
la pedepse ce variau între 20 de ani şi muncă silnică pe viaţă 38 . Dintre cei condamnaţi la 
moarte, Aurel Rozei-Rozenberg, Nicolae Vasilescu-Colorado şi Dumitru Nichita au fost 
executaţi la 13 octombrie 1952, iar în cazul lui Petre Cernătescu şi Gheorghe Georgescu 
pedeapsa a fost comutată în muncă silnică pe viaţă . 

între 8-10 septembrie 1952 a fost judecat de Tribunalul Militar Teritorial Bucureşti un 
alt proces de sabotaj la Canal, iar prin sentinţa nr. 6 din 10 septembrie 1952 au fost 
condamnate 15 persoane pentru „sabotarea propăşirii economiei naţionale" 40 . 

am putut obţine evacuarea. Trimiterea la spital era necesară pentru a se face amputarea şi a salva viaţa 
deţinutului. în ziua de 16 martie, deţinutul a murit în infirmerie" ; ACNSAS, fond D, dosar 19, voi. 6, f. 36. 

35 Marian Cojoc, op. cit., p. 91. 

36 Semnificativ în acest sens este următorul fragment din sinteza întocmită în 1968 de comisia de anchetă a 
partidului, privind procesele de „sabotaj" judecate la Canal în august-septembrie 1952: „Din documentele 
existente reiese că situaţia lucrărilor Canalului Dunăre-Marea Neagră era dezastruoasă şi ea se datora concepţiei 
greşite a întregii construcţii care, în consecinţă, era sortită eşecului. S-a trecut la execuţia lucrărilor fără a se 
asigura condiţiile organizatorice, tehnice, materiale şi umane necesare, cheltuindu-se jumătate din fondurile 
alocate încă din faza de început a lucrărilor. Pentru a se acredita ideea că neregurile existente pe şantierul 
Canalului erau consecinţa unei acţiuni de sabotaj şi a se abate atenţia de la adevăratele cauze menţionate mai sus, 
s-au înscenat acţiuni judiciare împotriva unor oameni nevinovaţi. în aceste două procese s-au sacrificat oameni, 
trei persoane nevinovate de săvârşirea vreunei fapte penale fiind şi executate, în scopul justificării unei idei total 
compromise"; ACNSAS, fond D, dosar 54, voi. 3, f. 196. 

37 Următorul fragment, publicat în ziarul Scânteia, din 1 august 1952, este concludent: „Constructorii Canalului 
Dunăre-Marea Neagră au primit cu o profundă satisfacţie ştirea descoperii şi arestării bandei de sabotori şi 
diversionisţi. Pe şantierele Canalului au avut loc mitinguri fulger, în care constructorii au comentat comunicatul 
apărut în presă. S-a cerut cea mai aspră pedeapsă pentru ticăloşii care, mânaţi de ură împotriva poporului şi 
turbând de furie împotriva succeselor tot mai mari pe care le dobândesc constructorii Canalului şi întreg poporul 
muncitor au încercat să încetinească lucrările uneia din marile noastre construcţii socialiste"; ACNSAS, fond D, 
dosar 54, voi. 3, ff. 186-187. 

38 Aurel Rozei-Rozenberg, şeful sectorului planificare, inginerul Petre Cernătescu, consilier tehnic, şeful 
sectorului mecanic, inginerul Gheorghe Georgescu-Topuslău, inginerul şef al Atelierelor Centrale Medgidia, 
inginerul Nicolae Vasilescu-Colorado, şeful Sectorului Ecluză Cernavodă şi mecanicul de locomotivă Nichita 
Dumitru au fost condamnaţi la moarte, în timp ce inginerul Nicolae Frangopol, şeful Diviziei plan-producţie din 
sectorul planificare şi inginerul Mircea Ciorapciu, şeful sectorului tehnic de execuţie au fost condamnaţi la 
muncă silnică pe viaţă, inginerul Oprişan Ionescu, şef de grupă în Sectorul Tehnic şi inginerul Constantin 
Niţescu, şef adjunct mecanic 25 ani muncă silnică, Petre Vieru, mecanic de locomotivă la 20 ani muncă silnică; 
ACNSAS, fond D, dosar 54, voi. 3, ff. 145-148. 

39 Ibidem, f. 148. 

40 Inginerii Gheorghe Crăciun, Emilian Hossu şi Gheorghe Garofeanu au fost condamnaţi la muncă silnică pe 
viaţă, inginerul Ion Sgură, subinginerul Nicolae Naghel, inginerii agronomi Boris Străistaru, Vicenţiu Bercescu, 

Ca un efect al proceselor din toamna anului 1952 de la Canal, cei mai buni muncitori, 
de teama unor noi procese, au plecat pe alte şantiere, iar proiectanţii şi inginerii au început să 
încarce proiectele prin coeficienţi de siguranţă mai mari pentru a preveni un eventual eşec ce 
putea fi interpretat drept sabotaj. De altfel, lucrările de construcţie a Canalului au continuat în 
acelaşi ritm greoi 41 , datorat atât utilajelor suprasolicitate şi a erorilor de proiectare, cât şi a 
permanentului amestec al activiştilor de partid în problemele de producţie şi a folosirii masive 
a muncitorilor necalificaţi . 

Comisia de partid constituită în 1967-1968 pentru a analiza activitatea Ministerului de 
Interne 43 şi a Securităţii în timpul lui Gheorghiu-Dej a stabilit, în cazul proceselor de la Canal, 
pe baza studierii materialului de anchetă, a declaraţiilor unor inculpaţi, a unor anchetatori şi a 
membrilor completului de judecată 44 , că hotărârile pronunţate în anul 1952 erau „netemeinice 
şi nelegale" întrucât „recunoaşterile inculpaţilor sunt rezultatul constrângerilor fizice şi 
morale pentru a mărturisi că sunt vinovaţi de fapte pe care nu le-au comis" 45 . Mai mult, unii 
dintre martorii au pus în sarcina acuzaţilor fapte săvârşite chiar de ei, iar în timpul procesului 
„nu s-au făcut verificări tehnico-economice, expertize şi nu există acte de constatare a 
avariilor ce ar fi fost produse" 46 . 

După înscenarea aşa-numitor „procese ale sabotorilor", prin HCM nr. 801 din 8 
septembrie 1952, Direcţiunea Generală a Canalului Dunăre-Marea Neagră a trecut în 
subordinea Ministerului de Interne, scopul declarat fiind „întărirea disciplinei şi ordinei în 
cadrul lucrărilor de construcţie" 47 . 

După moartea lui Stalin, între 8-13 iulie 1953, conducerea Partidului Comunist 
Român, în frunte cu Gheorghiu Dej a vizitat Moscova, întâlnindu-se cu liderii sovietici. Cu 
acest prilej, Nikita Hruşciov, prim-secretar al CC al PCUS a criticat investiţiile enorme, egale 

Ion Ninulescu şi Alexandru Stănescu, şefii unor sectoare din cadrul unor gospodării agricole de la Canal, 
Menelas Farmachi, referent la Sectorul tehnic, Constantin Dănilă, contabil şef la gospodăriile agricole ale DGC 
şi mecanicii Dinu Butoianu, Constantin Lipan, Constantin Ianoş, Florea Dimancea au fost condamnaţi la pedepse 
cuprinse între 8 şi 25 ani muncă silnică. în urma recursurilor formulate de inculpaţi, s-a hotărât rejudecarea 
procesului, iar la 25 ianuarie 1954, Procuratura a decis să claseze cauza întrucât faptele imputate inculpaţilor se 
încadrau în categoria „neglijenţei în serviciu", amnistiată prin Legea 4/1954; Ştefan Mariţiu, op.cit., pp. 311-312. 
41 în şedinţa Consiliului de Miniştri din 5 martie 1953 s-a discutat despre probleme de natură tehnică şi 
organizatorică existente pe şanierele de la Canal, subliniindu-se lipsa personalului calificat (strungari, mecanici 
de locomotivă, maiştri, impegaţi ), insuficienţa spaţiilor de cazare pentru muncitori, dificultăţile aprovizionării cu 
apă potabilă, precaritatea asistenţei sanitare etc; ANIC, fond Preşedinţia Consiliului de Miniştri - Stenograme, 
dosar nr. 4/1953, ff. 1-59. 

Florian Banu, Radiografia unei mistificări. Procesul sabotorilor de la Canal, în „Arhivele Securităţii", 
Bucureşti, Editura Nemira, Consiliul Naţional pentru Studierea Arhivelor Securităţii CNSAS, 2004, p. 139. 

43 Semnificativ pentru modul în care se discuta despre pedepsirea unor vinovaţii pentru abuzurile din anii v 50 
este următorul fragment, reproducând intervenţia lui Ion Gheorghe Maurer din cadrul Comitetului Executiv al 
CC al PCR din 19 septembrie 1968, privind riscurile care puteau să apară în cazul organizării unui proces 
fostului ministru de Interne, Alexandru Drăghici: „Apărarea lui Drăghici va scoate la iveală o serie de lucruri 
urâte nu numai în ceea ce priveşte anumite practici ale unei anumite părţi a conducerii într-o anumită epocă, dar 
şi legătura acestor practici cu alte practici de unde s-au inspirat. Procesul ar lua un caracter nu numai împotriva 
unor elemente ale conducerii române, dar ar lua un caracter de proces care se face într-un stat care este foarte 
sensibil la aceasta. Nu am avea nimic de câştigat în aceasta, dimpotrivă, în asemenea condiţii, noi nu am putea 
lăsa procesul public, adică să-1 dezbatem, ar trebui să-1 facem în şedinţă secretă, iar în şedinţă secretă s-au făcut 
toate porcăriile pe care le dăm acum şi căutăm să le îndreptăm. Aşa că mie mi se pare că soluţia cea mai bună 
este să lăsăm lucrurile să se îndrepte către prescripţie din punct de vedere judiciar"; ANIC, fond CC al PCR - 
Cancelarie, dosar nr. 156/1968, ff. 14 -15. 

44 Generalul Alexandru Petrescu a fost rechemat din rezervă, special pentru acest proces, şi desemnat 
preşedintele completului de judecată, precizându-i-se de la început scopul misiunii sale: „judecarea de urgenţă a 
unui grup de sabotori de la Canal, ale căror fapte sunt dovedite" urmând să se conformeze indicaţiilor „ce le va 
primi de la organele Securităţii, care se aflau la Constanţa"; Ştefan Mariţiu, op.cit., p. 309. 

45 Ibidem, p. 308. 

46 ANIC, fond CC al PCR - Cancelarie, dosar nr. 156/1968, f. 21. 

47 Marian Cojoc, op. cit., p. 34. 

cu totalul investiţiilor din agricultură, angajate în activitatea de construcţie a Canalului. Mai 
mult, liderul sovietic a afirmat: „Canalul acesta nu ne uneşte, ci ne desparte. Este o idee 
ruşinoasă" 48 . în mod cinic, liderii sovietici nu mai doreau să audă de construcţia Canalului, 
deşi acţiunea a demarat în urma indicaţiilor sovietice, din anul 1948. După întoarcerea 
delegaţiei româneşti în ţară, s-a constituit Comisia guvernamentală pentru lichidarea lucrărilor 
de la Canal, iar la 18 iulie 1953, aceasta a hotărât sistarea oricăror activităţi constructive de pe 

49 

şantiere . 

La 17 iulie 1953, prin Hotărârea Consiliului de Miniştri nr. 20.404 s-a decis încetarea 
oficială a lucrărilor de construcţie de la Canal 50 , urmând ca fondurile alocate şantierelor de la 
Canal să fie destinate „măririi producţiei agricole, alimentare şi a mărfurilor de larg consum, 
în scopul ridicării nivelului de trai al poporului şi satisfacerea nevoilor mereu crescânde, 
materiale şi culturale, ale oamenilor muncii" 51 . Organizatoric, sarcina încheierii operaţiunilor 
de la Canal a revenit Comisiei de Lichidare a Lucrărilor Canalului Dunăre-Marea Neagră 52 . 

Oficial, la mijlocul anilor 1950, nu se putea recunoaşte faptul că ritmul de creştere 
economică a României în acea perioadă nu putea să permită susţinerea unei lucrări de 
asemenea anvergură, motivându-se eşecul acţiunii atât prin greşeli de natură tehnică, cât şi 
prin sabotarea lucrărilor din partea „duşmanilor poporului" 53 . Lucrările de construcţie a 
Canalului Dunăre-Marea Neagră au fost reluate, din ordinul lui Nicolae Ceauşescu, 20 de ani 
mai târziu, în 1973 54 . 



48 Mircea Chiriţoiu, Lichidaţi Canalul, liniştit, fără ţipete în „Magazin istoric", nr. 7, iulie 1999, p. 28. 

49 Marian Cojoc, op. cit., p. 162. 

50 Dintre lucrările realizate pe şantierele Canalului în intervalul 1949-1953, pot fi menţionate: excavaţii realizate 
în valea Carasu, folosit ulterior drept canal de irigaţii; atelierele mecanice din Medgidia şi uzina termoelectrică 
de la Ovidiu; mutarea liniei ferate Cernavodă - Saligny de pe amplasamentul Canalului; mutarea staţiei 
Dorobanţu cu 1 km spre nord pentru executarea podului de la Poarta Albă; construirea unei noi linii ferate 
(Dorobanţu - Nazarcea - Taşaul) de 34 km cu 5 staţii; realizarea liniei ferate la fabrica de ciment Medgidia; 
construirea oraşelor Poarta Albă şi Năvodari; Arhiva Centrului Internaţional de Studii asupra Comunismului din 
cadrul Memorialului Sighet, fond Colonii şi lagăre de muncă, neinventariat. 

51 Ştefan Mariţiu, op. cit., pp. 312-313. 

52 Marian Cojoc, op. cit., p. 143. 

' 3 Constantin Cheramidoglu, Regimul de muncă la Canalul Dunăre-Marea Neagră (1952), în „Arhivele 
Totalitarismului", anul IV, nr. 10, 1/1996, p. 108. 
54 Monica Grigore, Oana Ionel, op.cit., p. 115. 

„Reeducarea" de la Piteşti şi Gherla (1949-1951) 

Cunoscută datorită cărţii lui Virgil Ierunca drept „fenomenul Piteşti" 1 , acţiunea de 
„reeducare" desfăşurată în perioada 1949-1951 în câteva închisori şi colonii de muncă din 
cadrul sistemului concentraţionar românesc , s-a bazat pe utilizarea terorii fizice combinată cu 
diverse tehnici de abuz psihic, scopul urmărit fiind distrugerea personalităţii individului 3 . 

Acţiunea de „reeducare" a debutat în vara anului 1948 în penitenciarul Suceava, dar în 
această fază a fost lipsită de violenţă, vizându-se mai ales însuşirea doctrinei marxiste prin 
lecturi şi dezbateri pe marginea materialelor propagandistice. Iniţiatorul acţiunii a fost 
Alexandru Bogdanovici 4 , care, pentru a da consistenţă acţiunii sale, a adresat, în intervalul 
august-decembrie 1948, mai multe memorii conducerii administrative şi de partid 5 . începând 
din luna februarie 1949, în conducerea „reeducării" din penitenciarul Suceava apare un nou 
personaj, Eugen Ţurcanu 6 , a cărui rol creşte o dată cu constituirea Organizaţiei Deţinuţilor cu 
Convingeri Comuniste 7 , cu o structură asemănătoare formelor organizatorice ale partidului 
comunist 8 . Această asemănare nu era pe placul autorităţilor comuniste şi, în aprilie 1949, 



1 Virgil Ierunca, Fenomenul Piteşti, Paris, Limite 1981, (ediţia românescă, Bucureşti, Editura Humanitas, 1990). 

2 Alături de închisorile din Piteşti şi Gherla, unde acţiunea de „reeducare" a cunoscut intensitatea maximă, au 
existat tentative de extindere a acţiunii şi în penitenciarele din Braşov şi Ocnele Mari, sanatoriul-penitenciar 
TBC de la Târgu Ocna, precum şi în colonia de muncă Peninsula; Costin Merişca, Tragedia Piteşti. O cronică a 
„reeducării" de la Piteşti, Institutul European, 1997, pp. 22-24; 37-39. 

" Un fost deţinut politic, trecut prin „reeducarea" de la Piteşti, considera pe bună dreptate că la Piteşti „s-a 
urmărit destrămarea psihică a deţinuţilor şi, în parte s-a reuşit: în laboratorul experimental de la Piteşti a intrat un 
om, omul de lângă noi, şi la celălalt capăt a ieşit un cadavru, o epavă, un monstru sau un om ce poartă stigmatul 
unor cumplite suferinţe"; Nicu Ioniţă, Teroarea-psihofiziologie şi psihopatologie, în Anii 1949-1953. 
Mecanismele terorii, Romulus Rusan (ed.), Bucureşti, Fundaţia Academia Civică, p. 29. Analele Sighet 7. 

4 Născut la 8 iunie 26 mai 1922, la Soroca, student la Facultatea de Drept din Iaşi, legionar, condamnat în 1943 
la 6 luni închisoare corecţională, în luna februarie 1944 a evadat din închisoare. în 1945 a fost din nou 
condamnat la 3 ani închisoare corecţională, fiind eliberat condiţionat la 15 martie 1947. Rearestat la sfârşitul 
lunii mai 1948, a fost condamnat prin Sentinţa Tribunalului Militar Iaşi nr. 137 din 5 februarie 1949 la „18 ani 
muncă silnică, 10 ani degradare civică şi confiscarea averii" pentru uneltire contra ordinii sociale, întrucât din 
luna noiembrie 1947, a condus Corpul Studenţesc Legionar Iaşi; Centrul de Cercetare şi Păstrare a Arhivelor 
Militare Istorice „General Radu Rosetti" din Piteşti, Tribunalul Militar Iaşi, Sentenţier 1-236/1949. 

5 ASRI, fond P, dosar 26979, voi. 3. f. 319; voi. 6. f. 230. 

6 Fiul lui Gheorghe şi Elena, s-a născut la 8 iulie 1925 în comuna Păltiniş, regiunea Suceava. A activat în cadrul 
Frăţiilor de Cruce participând la rebeliunea legionară în Câmpulung. Reuşeşte să urmeze timp de aproape 3 ani 
cursurile Facultăţii de Drept din Iaşi, devenind membru în Biroul Politic al organizaţiei locale a partidului 
comunist. Denunţat pentru trecutul său legionar, a fost arestat, 25 iunie 1948, iar prin Sentinţa 137 din 5 
februarie 1949 a Tribunalului Militar Iaşi, condamnat la 7 ani închisoare corecţională pentru activitate legionară. 
Transferat de la Suceava, la penitenciarul Piteşti, în aprilie 1949, a condus acţiunea de „reeducare" a studenţilor 
prin metode de o violenţă ieşită din comun. La 18 august 1951 a fost mutat la penitenciarul Gherla unde şi-a 
continuat acţiunea până în decembrie 1951. Cei care l-au cunoscut îl caracterizează ca fiind de o inteligenţă ieşită 
din comun dublată de o memorie formidabilă. însă şi-a folosit aceste calităţi în scopuri diabolice: cu o cruzime şi 
bestialitate ce depăşeşte orice imaginaţie, a torturat, potrivit propriilor declaraţii, peste 300 de deţinuţi. La 19 
decembrie 1951 a fost transferat la Jilava. Ridicat de DGSS, la 2 iunie 1952, a fost supus unei anchete dirijate, 
privind acţiunea de „reeducare" care trebuia să ajungă la concluziile dinainte stabilite de oficialii Ministerului de 
Interne. în 1954, în urma „procesului" organizat de autorităţile comuniste a fost condamnat la moarte şi 
confiscarea averii, prin Sentinţa nr. 32 din 10 noiembrie 1954 a Tribunalului Militar pentru Unităţile MAI, 
pentru „crima de acte de teroare în grup şi acte de pregătire la crima de uneltire contra securităţii interne a RPR". 
La 17 decembrie 1954 a fost executat la Jilava, iar decesul a fost înregistrat la Sfatul Popular al comunei Jilava la 
5 octombrie 1962; Arhiva Centrului Internaţional de Studii asupra Comunismului din cadrul Memorialului 
Victimelor Comunismului şi al Rezistenţei de la Sighet, în continuare ACIMS. Recensământul populaţiei 
concentraţionare, Fişa de încarcerare nr. 438; 1 1/953, 

7 ASRI, fond P, dosar 26979, voi. 6. f. 217. 

8 Organizaţia avea o conducere formată dintr-un secretar (E. Ţurcanu) şi câţiva responsabili pe diverse probleme: 
propagandă şi agitaţie (A. Bogdanovici), cadre, organizatoric, cultural; ASRI, fond P, dosar 26979, voi. 1, f. 75. 

referentul politic al penitenciarului 9 i-a atras atenţia lui Eugen Ţurcanu că „a făcut o greşeală 
folosind formele organizatorice de partid în activitatea reeducării" 10 . încă din penitenciarul 
Suceava, Ţurcanu i-a cerut lui Bogdanovici să dezvolte latura informativă a „reeducărilor" 
întrucât „atât partidul, cât şi Securitatea au nevoie de informaţii, iar aceste informaţii trebuie 
să le furnizăm noi" 11 . După transferarea lui Ţurcanu la Piteşti, în aprilie 1949, rolul 
Organizaţiei Deţinuţilor cu Convingeri Comuniste s-a încheiat, fiind nevoită să se autodizolve 
în urma ordinului primit din partea administraţiei penitenciarului 12 . 

Aşa cum rezultă din mai multe declaraţii din timpul anchetelor din 1953-1954 13 , 
acţiunea de „reeducare" din închisoarea Suceava era cunoscută atât de conducerea închisorii 
(directorul Aurel Tiron), cât şi de anumite persoane din conducerea Direcţiei Generale a 
Penitenciarelor. Astfel, inspectorul Iosif Nemeş, şeful Serviciului Inspecţii, a vizitat în două 
rânduri penitenciarul Suceava, iar printre cei care au fost scoşi la raport cu ocazia acestor 
inspecţii s-a numărat atât Eugen Ţurcanu, cât şi Alexandru Bogdanovici 14 . Acest aspect este 
important de reţinut atunci când se analizează problema transferului studenţilor legionari de la 
penitenciarul Suceava la închisoarea din Piteşti, întrucât acesta a fost coordonat de la centru şi 
nu s-a realizat întâmplător 15 . 

Penitenciarul Piteşti a fost ales pentru acest experiment datorită amplasamentului, 
întrucât era o închisoare de maximă securitate aflată în afara oraşului, departe de orice aşezare 
umană, fiind propice aplicării tehnicilor de tortură, deoarece nimeni nu putea auzi ţipetele 
deţinuţilor. în toamna anului 1949, în penitenciarul din Piteşti erau închişi aproximativ 1000 
de studenţi, arestaţi în cursul anului 1948, majoritatea foşti legionari. Asupra lor se va focaliza 
acţiunea de „reeducare", declanşată la 6 decembrie 1949. Caracteristica specială a 
„reeducării" 16 , care avea mai multe etape 17 , era coabitarea în aceeaşi celulă a victimei şi a 
călăului, aceştia fiind, în majoritate cazurilor, în relaţii de prietenie. După ce erau supuşi la 
torturi sistematice 18 , iar capacitatea lor de rezistenţă era anihilată 19 , deţinuţii erau obligaţi să 



9 Sublocotenentul Stângă a fost numit referent politic al penitenciarului Suceava în luna martie 1949; Mircea 
Stănescu, Istorie şi memorie a reeducării, în Experimentul Piteşti-reeducarea prin tortură, editor Ilie Popa, voi. 
I, Piteşti, Fundaţia Culturală Memoria-Filiala Argeş, 2003, p. 95; în continuare Experimentul Piteşti- reeducarea 
prin tortură. 

10 ASRI, fond P, dosar 26979, voi. 1, f. f. 92. 

11 Ibidem, f. 93. 

12 Ibidem, f. 94. 

13 A se vedea în acest sens ASRI, fond P, dosar 26979, voi 3, f. 3 19-328. 

14 Ibidem, voi. 3, f. 319. 

Andrea Dobes, Aspecte privind începutul acţiunii de „reeducare" în penitenciarul Suceava (1948-1949), în 
Experimentul Piteşti - Reeducarea prin tortură, p. 1 12-1 13. 

16 în lucrările cu caracter memorialistic, „reeducarea" a fost prezentată sub diverse aspecte, Grigore Dumitrescu, 
Demascarea, MUnchen, 1978; Virgil Ierunca, Fenomenul Piteşti, ed. cit., 1990, D. Bacu, Piteşti: centru de 
reeducare studenţească, Bucureşti, Editura Albatros, 1991, Gheorghe Bâgu, Mărturisiri din întuneric, Bucureşti, 
Editura Tehnică, 1993; Viorel Gheorghiţă, Et ego! Sărata - Piteşti - Gherla - Aiud - Timişoara, Editura 
Marineasa, 1994; Nicolae Călinescu, Preambul pentru camera de tortură, Timişoara, Editura Marineasa, 1994; 
Ioan Muntean, La pas, prin „reeducările" de la Piteşti, Gherla şi Aiud sau Ridică-te Gheorghe, ridică-te Ioane, 
Bucureşti, Editura Majadahonda, 1997; Aurel Vişovan, Dumnezeul Meu, Dumnezeul Meu, pentru ce m-ai 
părăsiţi, voi. 1 Cluj-Napoca, Editura Napoca Star, 1999; Dumitru Gheorghe Bordeianu, Mărturisiri din mlaştina 
disperării, voi. 1; Bucureşti, Editura Gama, 1995; Octavian Voinea, Masacrarea studenţimii române în 
închisorile de la Piteşti, Gherla şi Aiud, Bucureşti, Editura Majadahonda, f.a.; Traian Popescu, Reeducare. 
Terorismul din închisorile Piteşti şi Gherla în „Analele Sighet 7", p. 532-545; Mihai Timaru, Mecanismele 
terorii, în „Analele Sighet 7", pp. 546-552; Aurel Brazdă, Victimă şi martor ocular al Fenomenului Piteşti la 
Gherla între 1950 şi 1952, „Analele Sighet 7", p. 553-570; Ştefan Domocoş, Tot despre reeducarea de la 
închisoarea Gherla, în „Analele Sighet 7", p. 571-577. 

17 Ruxandra Cesereanu coord., Tortură şi oroare: fenomenul Piteşti (1949-1952), în Comunism şi represiune în 
România. Istoria tematică a unui fratricid naţional, Iaşi, Editura Polirom, 2006, p. 157. 

18 Câteva declaraţii ale unor deţinuţi, scrise în 1952, în timpul anchetei, sunt sugestive: „După bătaia pe care am 
descris-o, am fost scos într-o zi în mijlocul camerei împreună cu încă doi deţinuţi, care erau vopsiţi pe faţă cu 

scrie aşa-numitele demascări, în care trebuiau să dezvăluie tot ce au ascuns cu ocazia 
anchetelor de la Securitate 20 . Demascările aveau forma unor note informative şi conţineau 
aspecte privind activitatea personală sau a unor cunoscuţi împotriva regimului. Problemele 
cele mai frecvente, prezente în cadrul demascărilor, vizau organizaţiile subversive, depozitele 
de muniţie şi armament, reţelele de trecere frauduloasă a frontierei, persoanele bănuite de 
spionaj în favoarea Occidentului, posesorii de cărţi interzise, valută, metale preţioase sau 
numele unor angajaţi din sistemul penitenciar care s-au comportat mai blând faţă de ei în 
închisoare. Ultimele faze ale „reeducării" urmăreau distrugerea personalităţii şi a moralului 

pastă de dinţi şi cremă de ghete. Am fost obligaţi să ne sărutăm reciproc în fund, după aceasta m-au forţat să-mi 
bag degetul în fund şi apoi să-1 sug. După aceasta, timp de două săptămâni am fost obligat să fac în fiecare seară 
şi dimineaţă lungi şi istovitoare exerciţii fizice, ca fandări, culcări şi să mă dau peste cap pe ciment, în cameră. 
Un alt mijloc de tortură la care am fost supus, era acela de a sta dezbrăcat numai în cămaşă pe cimentul ud, 
trebuind să mă uit totodată la becul ce ardea în tavan. în timpul acestor poziţii chinuitoare, nu eram lăsaţi să 
mâncăm decât tot aşa, fie într-un picior, fie cu mâinile ridicate în sus. Cine îşi schima poziţia, era bătut. într-o zi 
am fost dus la closet şi obligat să-1 curăţ cu mâinile, ca apoi fără să-mi dea voie să mă spăl, m-au pus să-mi 
mănânc pâinea. Tot în acest timp un deţinut mi-a dat pe la gură cu un băţ cu materii fecale, iar în momentul când 
am protestat, am fost bătut de către aceştia, apoi am fost pus să stau trei zile în poziţii chinuitoare, şezând cu 
picioarele întinse şi corpul aplecat pe spate, având în permanenţă lângă mine un planton care mă lovea în 
momentul în care îmi schimbam poziţia indicată". (Gabor Chirică, fragment din procesul verbal de interogatoriu, 
11 aprilie 1952, apud Memorialul Ororii. Documente ale procesului de reeducare din închisorile Piteşti, Gherla, 
Bucureşti, Editura Vremea, 1995, p. 14, „Colectivul camerei a acţionat asupra mea timp de două luni, 
întrebuinţând următoarele metode de maltratare şi torturare: bătaia în nenumărate rânduri la fund, tălpi şi palme 
cu coada de mătură, bătaia la vârful degetelor, am fost bătut peste spate cu coada de mătură, cu vârful cozi de 
mătură la piept, bătut peste muşchii de la mâini, bătut peste fluierele picioarelor cu coada de mătură, am fost 
izbit de perete, am fost puşi să ne batem unul pe altul, am fost forţaţi să mâncăm din gamelă fără lingură întinşi 
pe burtă, să mâncăm pâinea din 3 înghiţituri, stând într-un picior, am fost pus în poziţii chinuitoare şi anume: pe 
şezut cu mâinile întinse pe genunchi, în picioare lângă perete timp de mai multe zile şi nopţi, stat într-un picior 
cu mâinile în sus, stat în picioare cu mâinile în sus şi bagaj în spate, am fost forţat să stau la 1/2 m de la perete, 
cu capul lipit de perete şi mâinile la spate şi alte poziţii chinuitoare. Am fost mânjit de 3 ori pe la gură cu un băţ 
plin de excremente omeneşti, nu ni se dădea apă, am stat în poziţii incomode timp de două săptămâni, am făcut 
în nenumărate rânduri culcări şi flexiuni". (Obreja Aurel, fragment din procesul verbal de interogatoriu, 21 
aprilie 1952 ibidem, pp. 23-24); „A doua zi, în timpul mesei nu ni s-a permis să mâncăm normal, ci stând în 
genunchi, cu mâinile la spate, trebuind să mâncăm cu gura direct din gamelă. Fiind o poziţie grea îţi pierdeai 
echilibrul şi cădeai cu faţa în gamelă s-au pe ciment. Acest gen de tortură a fost aplicat timp de o săptămână. La 
trei zile după prima bătaie, am fost luaţi din nou de către aceeaşi deţinuţi, dezbrăcaţi trântiţi la podea şi bătuţi din 
nou cam un sfert de oră fiecare. în timpul bătăii, un deţinut şi-a făcut necesităţile şi a fost silit să-şi mănânce 
excrementele. După aceasta am fost puşi să ne sărutăm în fund unul pe altul şi să ne tragem de organele genitale, 
într-altă zi dimineaţa, mi-au băgat în gură un băţ cu materii fecale, luat de la closet. în aceeaşi noapte am primit 
cea mai cruntă bătaie dintre toate: am fost pus să mă dezbrac în pielea goală, mi s-au pus ochelari la ochi şi am 
fost dus într-un colţ al camerei. Aici mi s-a aplicat o bătaie sistematică, cu o curea împletită sau cu un prosop 
împletit. întâi am fost bătut la cap timp îndelungat, apoi peste fiecare parte a corpului. Această bătaie a durat 1-2 
ore. După aceia am fost pus iar într-o poziţie chinuitoare, iar eu am leşinat, nemaiputând suporta durerile. în 
jurul zilei 20 iulie am fost bătuţi la tălpi şi la fund, fiind dezbrăcaţi în pielea goală. După aceasta ne-au întors faţa 
la perete şi toţi cei aflaţi în cameră, trecând prin faţa noastră, ne-au scuipat în fund, iar pe noi ne-au pus apoi să 
ne lingem reciproc în fund, în spectacolul întregii camere. în zilele acestea nu ni s-a dat să bem apă de loc. 
Fiindu-mi sete, am cerut să beau. Drept răspuns, cei cinci care erau în aceeaşi serie de bătaie cu mine, au fost 
puşi să mă scuipe în gură". (Stoica Aureliu, fragment din procesul verbal de interogatoriu, 23 aprilie 1952, 
ibidem, pp. 33-34). 

19 Aşa cum remarca un fost deţinut, trecut prin „reeducare", rezistenţa la tortură a fost diferită de la o persoană la 
alta: „între puterea de rezistenţă a omului la chin şi punctul de topire a metalelor există o oarecare asemănare. 
Unii au cedat numai când l-au văzut pe altul plin de sânge şi schilodiţi în bătăi, fără ca ei înşişi să fi luat vreo 
palmă. Alţii au cedat după o palmă sau după o bătaie bună, alţii la sute de bătăi, alţii s-au sinucis sau au 
înnebunit iar alţii au fost ucişi. Unii au cedat după o zi de tortură, alţii după o lună, unii după luni iar alţii după 
ani de tortură. Toţi am fost însă topiţi, în termeni comunişti muiaţi, conform afirmaţiei: De beton armat să fiţi şi 
tot o să vă muiem. Dar cum să nu ne topim, când carne nu mai aveam, iar ciolanele ne erau umflate şi negre de 
ciomege?"; Dumitru Gh. Bordeianu, op. cit., p. 193. 

20 în cadrul penitenciarului din Piteşti, Eugen Ţurcanu avea o cameră specială, în care exista hârtie, cerneală şi 
toc, aici fiind aduşi deţinuţii bătuţi pentru a-şi scrie demascările; (ACNSAS, fond D, dosar 19, voi. 6, f. 182. 

deţinuţilor, întrucât ei trebuiau să demonstreze că s-au rupt complet de trecut. Cei ajunşi în 
această fază trebuiau să-şi facă „demascarea publică", prin intermediul unei autobiografii, în 
faţa celorlalţi deţinuţi din cameră, sub supravegherea comitetului de „reeducare". Pentru a fi 
apreciată, autobiografia trebuia să fie cât mai negativă, iar cel torturat trebuia să acuze 21 , 
folosindu-se de ficţiune, tot ce avea mai drag: familia, credinţa, prietenii şi în cele din urmă pe 
el însuşi 22 . Majoritatea studenţilor de la Piteşti erau creştini practicanţi, iar acum erau nevoiţi 
să-şi nege credinţa, hulind împărtăşania şi cântând cântece religioase în care erau introduse 
cuvinte obscene. Relaţiile din cadrul familiei trebuiau prezentate în modul cel mai aberant cu 
putinţă, din care să rezulte cât mai multe legături incestuoase, marcate de perversiuni 
sexuale 23 . Abia de acum deţinutul „reeducat" putea intra în faza finală, în care era obligat să- 
şi tortureze cel mai bun prieten 24 . Dacă „reeducatorii" apreciau că era prea blând în bătăile pe 
care le administra, se considera că acţiunea nu a reuşit, iar deţinutul era supus din nou 
„reeducării" 25 . 

Documentele oficiale din timpul „procesului" organizat de autorităţi în toamna anului 
1954 menţionau câteva din metodele de tortură folosite în timpul „reeducării": „Bătaia 
deţinuţilor cu ciomege, cu vână de bou, curele, frânghii, picioare de la paturi, cozi de mătură, 
ţinerea deţinuţilor în poziţii chinuitoare timp îndelungat cu ochii la bec, într-un picior, cu 
bagaje de la 20 la 40 kg pe spate, statul cu faţa la perete, pe şezut, cu mâinile întinse la picior, 
smulgerea părului din cap şi a mustăţilor cu mâna, pe viu, sau cu ajutorul unui aparat 
confecţionat dintr-un nasture prins cu aţă, strivirea degetelor de la mâini şi picioare prin 
folosirea unui instrument special confecţionat de ei, punerea unei cantităţi exagerat de mare 
de sare în mâncare fără să le dea apă deţinuţilor, obligarea deţinuţilor sub teroare de a mânca 
în poziţii incomode, fără să folosească mâinile, de a mânca mâncarea fierbinte, direct, fără să 
o mestece, opărindu-şi limba şi esofagul, dezlipindu-se piele de pe limbă şi buze, obligarea 
deţinuţilor sub tortură să mănânce materii fecale, fie ale lor, fie ale altor deţinuţi, să bea urină, 
urinându-se în gura lor, punerea deţinuţilor să se bată cap în cap unii cu alţii până li se umflau 
capetele şi cădeau în nesimţire, dezbrăcarea deţinuţilor complet, după care erau trecuţi printr- 
un cerc de bătăuşi care-i loveau până ce cădeau în nesimţire, apoi erau călcaţi în picioare şi 
bătuţi cu diferite corpuri tari şi cu picioarele până le rupeau coastele şi îşi pierdeau cunoştinţa, 
apăsarea pe coşul pieptului de către mai mulţi deodată, lovirea deţinuţilor cu bocancii şi cu 
cărămizi peste piept, faţă sau alte părţi sensibile ale corpului, punerea deţinuţilor cu capul în 



21 Un exemplu în acest sens este mărturia unui fost deţinut de la Piteşti, reprodusă într-o notă a Consiliului 
Securităţii Statului din 18 martie 1968: „Am fost bătut pe tot corpul cu vâna de bou. Mi-au fost strivite degetele 
de la mâini şi picioare cu cleştele de lemn. Mi s-a dat mâncare fierbinte. Am fost obligat să mănânc materii 
fecale şi să beau urină. Mi s-a smuls părul din cap cu o sfoară. Aceste chinuri m-au determinat să dau declaraţii 
mincinoase, spunând că toată familia mea a făcut spionaj"; ASRI, fond D, dosar 10.844, voi. 3, f. 56. 

22 Semnificativ în acest sens este mărturia unui fost deţinut, trecut prin „reeducarea" de la Piteşti: „Trebuia să mă 
autobatjocoresc, să spun că am fost un prefăcut, un escroc, că i-am minţit pe alţii. Mi-am dat seama ce vor şi m- 
am scuipat singur cât au vrut ei"; Eugen Măgirescu, Moara dracilor în „Memoria", nr. 13, p. 39. 

23 Un fost deţinut supus „reeducării" îşi amintea: „Unii dintre noi au inventat sau au exagerat fapte pe care nu le- 
ar putea crede nici cea mai bolnavă minte, numai ca să fie sincer crezuţi şi să scape de torturi. Erai întrebat dacă 
în afară de furt, minciună, înşelătorie, pe care trebuia să le mărturiseşti public, ai mai comis şi perversiuni 
sexuale, deoarece prostituţia conştiinţei privind mai ales perversiunile şi relaţiile sexuale"; Dumitru Gh. 
Bordeianu, op. cit., p. 187. 

24 Gestul de a-şi lovi prietenul continuă să-i obsedeze şi azi pe unii din „foştii piteşteni": „Ştiu că am lovit, dar 
nu în faţa ameninţării, ci a confuziei care mă învăluise, incapabil fiind de a mai gândi şi raţiona. Că am lovit tare 
sau nu, nu mai are nici o importanţă, ci faptul că am lovit omul care îmi era cel mai drag şi de la care învăţasem 
atâtea lucruri. Am lovit omul pentru care aş fi fost capabil să merg la moarte. Cu voie sau fără voie, încet sau 
tare, nu mai are importanţă, ci faptul că am lovit contează şi de aici a început căderea"; Ibidem, p. 90. 

Pentru amănunte, vezi Dennis Deletant, Teroarea comunistă în România. Gheorghiu-Dej şi statul poliţienesc 
(1948-1965), Iaşi, Editura Polirom, 2001, pp. 157-1963; Banu Rădulescu, Preambul la „Dosarul Piteşti", în 
„Memoria", nr. 1, pp. 18-27 şi nr. 2, pp. 16-24. 

closet şi cu picioarele în sus" 26 . Datorită acestor torturi sistematice aplicate deţinuţilor 27 , în 
perioada „reeducării" din penitenciarul Piteşti (decembrie 1949-august 1951), au fost 
înregistrate 21 cazuri de deces 28 . 

Acţiunea de „reeducare" din penitenciarului Piteşti a fost sprijinită atât de Alexandru 
Dumitrescu , directorul închisorii , cât şi de cei trei ofiţeri de informaţii din penitenciar (Ion 
Marina, Mihai Mircea şi Marin Iagăru). în perioada desfăşurării „reeducării", în penitenciarul 
Piteşti au avut loc mai multe inspecţii din partea unor persoane din conducerea Ministerului 
de Interne, fapt care întăreşte convingerea că acţiunea era nu doar cunoscută la nivel central, 
ci şi orientată în direcţia dorită. Printre cei care au inspectat penitenciarul Piteşti în intervalul 
1950-1951, se regăsesc Marin Jianu 31 , ministru adjunct în Ministerul Afacerilor Interne 32 şi 



26 ASRI, fond P, dosar nr. 26979, voi. 11, ff. 228-229. 

27 într-un document oficial se făceau câteva referiri la cauzele deceselor unor deţinuţi din penitenciarul Piteşti 
supuşi „reeducărilor": „Unul dintre deţinuţi după ce a fost bătut crunt a fost lovit în ficat, dându-i-se lovitura de 
graţie, după care a decedat. Altul, după o bătaie groaznică a fost pus cu capul descoperit la geam deschis iarna, 
primind meningită şi decedând. Un altul a murit bolnav de inimă după 5 luni de torturi"; ACNSAS, fond D, 
dosar 19, voi. 6,f.l78. 

28 Cronologic, această listă se prezintă astfel: Iliescu Vasile (28 ianuarie 1950), Cucu Mircea (ianuarie 1950), 
Băderescu Bazică (4 februarie 1950), Şerban Gheorghe (10 februarie 1950), Vătăşoiu Gheorghe (18 februarie 
1950), Ionescu Teofronie (21 februarie 1950), Niţă Corneliu (26 februarie 1950), Poenaru Hanibal Cornel (28 
februarie 1950), Nistor Constantin (februarie 1950), Turtureanu Ion (13 aprilie 1950), Bogdanovici Alexandru 
(15 aprilie 1950), Bucur Mircea (24 aprilie 1950), Gavrilescu Eugen (25 aprilie 1950), Neacşa Constantin (8 mai 
1950), Cantemir Vasile (14 mai 1950), Iosub Mihai (29 iulie 1950), Vasilescu Marin (30 iulie 1950), Călinescu 
Nicolae (29 august 1950), Pintilie Ioan (14 ianuarie 1951), Balanişcu Chirică (4 iulie 1951), Limberea Paul (8 
iulie 1951); Mircea Stănescu, Asupra numărului morţilor din reeducarea „de tip Piteşti" (1949-1951), în 
Experimentul Piteşti-Reeducarea prin tortură, pp. 369-370. 

29 Fiul lui Dumitru şi Elena, născut la 20 iunie 1914 în comuna Dragoteşti, regiunea Craiova, absolvent a 6 clase 
liceale, până în august 1945 a fost funcţionar inferior PTT, fiind apoi încadrat în Direcţia Generală a 
Penitenciarelor şi numit director al penitenciarului Ploieşti. A deţinut această funcţie până în iunie 1946, când a 
fost retrogradat din funcţie pentru „lovirea gardienilor şi favoruri făcute deţinuţilor". în iulie acelaşi an, a fost 
numit director al penitenciarului Piteşti. A fost arestat la 12 iulie 1953, deoarece „în perioada 1949-1953 
îndeplinind funcţia de director al penitenciarului Piteşti împreună cu alţii au ajutat şi favorizat banda de legionari 
a lui Ţurcanu Eugen să întreprindă în penitenciare o serie de acte de teroare, creând o atmosferă de teroare la 
locurile de deţinere şi cauzând chiar victime". Condamnat prin sentinţa nr.101 din 16 aprilie 1957 a Tribunalului 
Militar al Regiunii a Ii-a la 7 ani muncă silnică şi confiscarea totală a averii pentru „crimă de favorizare a actelor 
de teroare". La 17 iunie 1957 a fost transferat la penitenciarul Văcăreşti, de unde a fost mutat, la 21 iunie 1957, 
la închisoarea Jilava. Două zile mai târziu a fost transferat la Ocnele Mari, iar la 13 noiembrie 1957, eliberat prin 
graţierea pedepsei conform Decretului 534/957 al Prezidiului Marii Adunări Naţionale; ACEVIS, Recensământul 
populaţiei concentraţionare, Fişa de încarcerare nr. 27/55, 580/956; AANP, dosar 23. 

30 în referatul întocmit în luna septembrie 1954, de maiorul de securitate Nicolae Toma, cuprinzând rezultatul 
cercetărilor privind acţiunea de „reeducare" se preciza: „Dumitrescu Alexandru a repartizat deţinuţii în camere 
în penitenciar în scopul desfăşurării acţiunii de aşa-zisă demascare. A semnat procesul verbal de constatare a 
morţii deţinutului Şerban Gheorghe, mort în urma bătăilor, deşi ştia că acest proces verbal este fals. A dat ordin 
de a se pune diagnostice false pe actele de înmormântare ale deţinuţilor ce au decedat în urma bătăilor, a ordonat 
gardienilor şi miliţienilor să bată deţinuţii, el însuşi făcând acest lucru. Informaţiile obţinute în timpul aşa- 
numitei demascări referitoare la activitatea deţinuţilor, înainte de arestare şi din penitenciar, le-a trimis Direcţiei 
Generale a Penitenciarelor şi Regiunii de Securitate Piteşti, iar cele ce priveau penitenciarul Piteşti le-a oprit"; 
ASRI, fond P, dosar 26979, voi. 23, ff. 281-283. 

31 Fiul lui Gheorghe şi Ioana, s-a născut la 2 august 1913 în comuna Aninoasa, regiunea Craiova. Provenind 
dintr-o familie nevoiaşă, părăseşte comuna natală pentru a urma o şcoală de ucenici ceferişti la Bucureşti. A 
lucrat la Atelierele „Griviţa" unde intră în contact cu activităţile din ilegalitate ale partidului comunist 
participând, în 1932, la o acţiune de „lipire de fluturaşi". După instalarea guvernului Groza, la 6 martie 1945, a 
fost încadrat în MAI mai întâi ca agent informator, apoi ca detectiv, iar în cele din urmă, comisar ajutor. A fost 
numit de Teohari Georgescu secretar general al MAI, iar de la 2 aprilie 1948 până în 26 ianuarie 1952, a fost 
ministru adjunct. După căderea în dizgraţie a lui Teohari Georgescu a fost şi el arestat, la 18 februarie 1953. în 
dosarul său de anchetă este descrisă şi ascensiunea sa rapidă în cadrul MAI: „A parcurs cu repeziciune toate 
gradele începând de la agent informator cu care a fost încadrat, până la funcţia de ministru adjunct. Această 
ascensiune rapidă nu se datora calităţilor şi meritelor sale, ci exclusiv lui Teohari Georgescu, care 1-a ridicat 

colonelul Tudor Sepeanu 33 , şeful Serviciului Inspecţii din Direcţia Generală a 
Penitenciarelor 34 . 

succesiv în toate funcţiile, cu scopul de a avea în persoana lui Jianu Marin un executant orb şi o persoană 
docilă." Eliberat în 1954, a fost trimis la „munca de jos", fără să fie luate în discuţie abuzurile şi crimele, care au 
ieşit la iveală odată cu anchetarea sa, printre care şi rolul său în „reeducare"; Marius Oprea, Banalitatea răului. 
O istorie a Securităţii în documente 1949-1989, studiu introductiv de Dennis Deletant, Iaşi, Editura Polirom, 
2002, pp. 558-559. 

32 Cu ocazia inspecţiei din februarie 1950, Marin Jianu le-a explicat celor care se ocupau de „reeducare" despre 
modul în care trebuie desfăşurată munca „la început cu bătaie pentru intimidare", cerându-le totală discreţie în 
privinţa metodelor cât şi a lucrurilor discutate. Referitor la această inspecţie, semnificativ este un fragment din 
declaraţia lui Popa Alexandru, adjunctul lui Eugen Ţurcanu: „Cu această ocazie dl Marin Jianu a inspectat toate 
camerele din acest penitenciar în care erau încarceraţi deţinuţi. Când d-sa a venit la Camera Nr. 4 de pe Secţia 
Spital, cameră în care se aflau deţinuţii care fuseseră bătuţi, dând cu ochii de deţinutul Bălănescu, la care erau 
vizibile urmele bătăii, având capul deformat şi umflat, iar faţa vânătă, d-sa 1-a întrebat pe acesta ce-a păţit, la care 
Bălănescu, aşa cum fusese învăţat să spună, a răspuns că a căzut pe ghiaţă la closet şi s-a lovit la cap. La acest 
răspuns dl Marin Jianu s-a întors către dl gardian Ciobanu, din paza penitenciarului, care-1 însoţea şi i-a spus 
acestuia, râzând: «Să luaţi măsuri, să spargeţi ghiaţa de la closet». Menţionez faptul că d-sa ştia bine că 
Bălănescu nu căzuse pe gheaţă şi că fusese bătut deoarece în penitenciarul Piteşti closetele sunt interioare, 
prevăzute cu calorifer şi afară de aceasta în luna februarie 1950, timpul era călduros, neexistând zăpadă sau 
ghiaţă în afara clădirii şi deci cu atât mai puţin în interiorul clădirii". într-o declaraţie scrisă în 1953, în timpul 
cât a fost anchetat, Marin Jianu a recunoscut că ştia despre „autodenunţurile" pe care le făceau deţinuţii în 
închisori, fără să aibă cunoştiinţă de faptul că au fost obţinute prin folosirea violenţei: „Ştiu de la colonelul 
Teodor Sepeanu, colonelul Dulgheru [Mişu, şeful Direcţiei Anchete a Securităţii] şi generalul [Alexandru] 
Nicolschi, că în închisori, ca rezultat pozitiv al activităţii departamentului proaspăt înfiinţat de inspecţi, legionarii 
din detenţie au început să facă autodenunţuri din proprie iniţiativă, făcând noi dezvăluiri, care nu apăruseră în 
timpul anchetării lor dinaintea proceselor. L-am întrebat pe colonelul Sepeanu cum s-au realizat aceste rezultate. 
Mi-a răspuns că, folosindu-se metodele de iluminare utilizate de ofiţerii acestui departament şi informaţiile pe 
care ei le-au obţinut, au reuşit să-i convingă pe legionarii întemniţaţi să se autodenunţe. Nu mi s-a spus că s-ar fi 
folosit în acest sens şi alte metode sau presiuni fizice"; ASRI, fond P, dosar 26979, voi 1, ff. 78-79; Dennis 
Deletant, op. cit., p. 173. 

13 Fiul lui Bazil şi Frida, s-a născut la 23 octombrie 1914 în Bucureşti. A absolvit Şcoala de Ofiţeri de Cavalerie 
de la Târgovişte şi a urmat cursurile Facultăţii de Drept timp de 3 ani. în 1941 părăseşte armata „prin demisie" şi 
în schimbul unor sume de bani s-a ocupat de protejarea evreilor de efectele legislaţiei antisemite a regimului 
antonescian. Cunoscător a patru limbi străine (germană, franceză, engleză şi rusă) s-a „orientat perfect" după 23 
august 1944 când a intrat în Formaţiunile de Luptă Patriotică fiind numit ajutor al comandantului trupelor de 
pază de la Comitetul Central. A intrat apoi în cadrul SSI unde s-a remarcat ca „fiind un bun bătăuş" în 
anchetarea lotului fruntaşilor naţional-ţărănişti. Odată cu înfiinţarea Securităţii, în august 1948, a fost numit şef 
al Direcţiei Regionale de Securitate Bucureşti. în luna mai 1950, la propunerea generalului Gheorghe Pintilie, a 
fost numit şef al Serviciului Inspecţii din Direcţia Generală a Penitenciarelor, ocupându-se cu organizarea 
acţiunilor informative în rândul deţinuţilor. Informat de Gheorghe Sucigan, şeful Biroului Inspecţii din 
penitenciarul Gherla despre metodele violente folosite de studenţi în cadrul acţiunii de „reeducare" din 
penitenciar, Tudor Sepeanu a avut următoarea replică: „Foarte bine, lasă-i să se bată între ei, numai voi să nu-i 
bateţi, voi să nu vă amestecaţi între ei, lăsaţi-i să se frece unii pe alţii, că aceştia au ascuns multe la securitate în 
timpul anchetelor şi au multe de spus". La 15 martie 1953 a fost arestat, fiind învinuit că „între anii 1949-1953, 
deţinând funcţii în serviciul de informaţii din Direcţia Generală a Penitenciarelor a ajutat şi favorizat banda de 
legionari a lui Ţurcanu Eugen ca să întreprindă în penitenciare - în special la Piteşti şi Gherla - o mulţime de 
acte de teroare care au avut ca urmare crearea unei atmosfere de teroare la locurile de deţinere şi cauzarea a 
numeroase victime". în timpul anchetei a declarat că informaţiile obţinute prin „metoda autodemascării" le-a 
predat superiorilor săi, Gheorghe Pintilie şi Alexandru Nicolschi, din partea cărora a primit şi instrucţiuni despre 
„modul de lucru în problema penitenciarelor şi, deci, şi a autodemascaţilor". Prin sentinţa nr. 101 din 16 aprilie 
1957 a Tribunalului Militar al Regiunii a Ii-a fost condamnat la „8 ani muncă silnică şi confiscarea totală a 
averii" pentru „crima de favorizare a actelor de teroare". La 13 noiembrie 1957 a fost eliberat fiind graţiat prin 
Decretul 534/957 al Prezidiului MAN. După eliberare a adresat numeroase memorii conducerii de partid şi de 
stat, în care a încercat să-şi prezinte „nevinovăţia" şi „reaua credinţă" a celor care l-au arestat. Nu era capabil să 
înţeleagă că o reabilitare a sa ar fi compromis partidul, ca organizator al crimelor petrecute la Piteşti şi Gherla; 
ASRI, fond P, dosar nr. 26979, voi. 23, ff. 242-248; voi. 24, f. 119; ACNSAS, fond D, dosar 19, voi. 1, f. 127; 
voi. 2, f. 44-49, 62; Marius Oprea, op.cit, pp. 565-567. 

34 într-un interogatoriu din 17 mai 1954, Eugen Ţurcanu a descris întâlnirea cu Tudor Sepeanu, de la jumătatea 
lunii iunie 1950, precizând că au avut „o lungă discuţie între patru ochi". Cu acest prilej, Ţurcanu a întrebat dacă 

în luna iunie 1950, acţiunea de „reeducare" de la Piteşti a fost extinsă la penitenciarul 
Gherla, rezervat până atunci ţăranilor şi muncitorilor. Un prim grup de aproximativ 90 de 
studenţi consideraţi „reeducaţi", conduşi de Alexandru Popa 35 , adjunctul lui Eugen Ţurcanu, a 
fost transferat la Gherla, la 7 iunie 1950. în vederea declanşării acţiunii de „reeducare" în 
penitenciar, Alexandru Popa a luat legătura cu Gheorghe Sucigan, ofiţerul informativ al 
penitenciarului, pentru a-1 sprijini în demersul său . într-o primă fază, au fost culese date 
despre persoanele care urmau să fie „reeducate". Au fost introduşi în celule informatori, de 
regulă studenţi veniţi de la Piteşti, care strângeau date despre starea de spirit a deţinuţilor şi 
despre discuţiile acestora, după care aceste informaţii erau centralizate şi folosite drept repere 
pentru începerea „demascărilor". La Gherla „reeducarea" propriu-zisă a debutat la începutul 
lunii septembrie 1950, fiind stopată oficial în decembrie 1951, după transferarea grupului de 
„reeduc atori", în frunte cu Eugen Turcanu, la Jilava, la 19 decembrie 1951 37 . 

întrucât acţiunea de „reeducare" era coordonată de la nivel central şi organizată cu 
ajutorul unei reţele speciale, la Gherla principalul sprijin al echipei de „reeducatori" 1-a 
reprezentat locotenentul Gheorghe Sucigan 39 , şeful Biroului Inspecţii din penitenciar 40 . 

doreşte să-i prezinte situaţia „reeducării", însă acesta i-a replicat că „nu este nevoie, deoarece o cunoaşte bine", 
în schimb i-a trasat nişte dispoziţii clare referitoare la activitatea ce urma să o desfăşoare în penitenciarul Piteşti: 
să înceteze o perioadă cu brutalităţile pentru ,,a crea atmosfera că s-a terminat, pentru ca deţinuţii să nu se mai 
teamă şi să se manifeste în voie", întrucât principala sarcină a lui Ţurcanu era obţinerea a cât mai multor 
informaţii legate de activitatea deţinuţilor înainte de arestare, fapt ce ar fi putut duce la noi arestări. Ţurcanu a 
declarat că, în finalul discuţiei cu Tudor Sepeanu, a fost sfătuit ca în condiţiile în care tactica prevăzută nu 
aducea rezultatele dorite „să le dea [deţinuţilor] un cutremur de nouă grade". Referitor la folosirea metodelor 
violente în acţiunea de „reeducare", într-o declaraţie din 16 martie 1954, colonelul Tudor Sepeanu a precizat: 
„Bătaia în acţiunea de demascare a fost o metodă de bază, însă nu cea mai principală, dar bătaia era o metodă 
care se practica în mod organizat în cadrul acţiunii de demascare ce s-a desfăşurat în penitenciarul Piteşti. Dacă 
bătaia a fost metoda principală în cadrul acţiunii de demascare din penitenciarul Piteşti şi dacă în urma bătăii au 
fost victime sau deţinuţi grav răniţi în această situaţie îmi iau toată răspunderea mea şi mă consider vinovat de 
toate torturile şi ororile săvârşite în urma acţiunii de aşa-zisa demascare în tot timpul cât am condus Serviciul de 
Inspecţii din Direcţia Generală a Penitenciarelor însă nu mi s-a raportat de nimeni că s-au întâmplat astfel de 
fapte"; ASRI, fond P, dosar 26979, voi. 23, f. 281, Memorialul Ororii, p. 125- 128. 

35 Fiul lui Gheorghe şi Sultana, s-a născut la 13 noiembrie 1924 în Praşila (Soroca). Arestat la 12 iunie 1948 şi 
condamnat la 6 ani pentru activitate contrarevoluţionară. A fost adjunctul lui Eugen Ţurcanu în timpul 
„reeducărilor "de la Piteşti, ocupându-se de începerea acţiunii la penitenciarul din Gherla. Poreclit de ceilalţi 
deţinuţi Popa Ţanu, s-a remarcat printr-un sadism feroce în torturarea deţinuţilor. Condamnat la moarte prin 
Sentinţa nr. 32 din 10 noiembrie 1954, iar prin Decretul 459/957 al Prezidiului Marii Adunări Naţionale 
pedeapsa a fost comutată în muncă silnică pe viaţă. Conform Decretului 5/963 pedeapsa a fost redusă la 25 ani 
muncă silnică. Eliberat la 30 iulie 1964 de la penitenciarul Aiud, fiind graţiat prin Decretul 411/964; ASRI, fond 
P, dosar 26979, voi. 11, ff. 192-193; ACIMS, Recensământul populaţiei concentraţionare, Fişa de încarcerare nr. 
292. 

36 Popa Gh. Alexandru, Declaraţie din 13.08.1953, apud Memorialul Ororii p. 110. 

37 Flori Stănescu, Reeducarea de la Gherla în „Arhivele Totalitarismului", anul III, nr. 4/1995, p. 144. 

38 Astfel, o notă din 21 aprilie 1950, emisă de Serviciul Inspecţii din Ministerul de Interne preciza referitor la 
acţiunea de „reeducare": „Organele noastre au căutat permanent să intensifice şi să sprijine această acţiune. (...) 
întrucât acţiunea a dat rezultate, propunem extinderea experienţei şi la celelalte penitenciare din ţară"; (Mircea 
Stănescu, Organismele politice româneşti 1948-1965. Documente privind instituţiile şi practicile, Bucureşti, 
Editura Vremea, 2003, pp. 302-304). 

39 Fiul lui Gheorghe şi Ana, s-a născut la 11 mai 1924 în comuna Mădăraş (Bihor). în 1950, după un curs de 
patru luni a primit gradul de locotenent şi a fost numit şeful Biroului Inspecţii din penitenciarul Gherla, unde a 
lucrat până în august 1951, când a fost transferat la Bucureşti. La 28 februarie 1953 a fost arestat, deoarece „între 
anii 1949-1953 în Serviciul de Informaţii din Direcţia Generală a Penitenciarelor a ajutat şi favorizat banda de 
legionari a lui Ţurcanu Eugen ca să întreprindă în penitenciare o serie de acte de teroare care au avut ca urmare 
crearea unei atmosfere de teroare la locurile de deţinere şi cauzarea numeroase victime". întrucât în timpul 
anchetei nu a vrut să semneze declaraţiile scrise de anchetatori privind apartenenţa sa la serviciile de spionaj 
occidentale, a fost supus unui „regim sever de înfometare, timp de 9 luni de zile, pedepsa cu carcera şi răpirea 
somnului timp de câte 5-6 zile în şir". Condamnat prin Sentinţa nr. 110 din 16 aprilie 1957 la 7 ani muncă 
silnică, a fost eliberat la 13 noiembrie 1957 în baza Decretului 534/957 al Prezidiului Marii Adunări Naţionale. 

Alexandru Popa, iniţiatorul „reeducării" din penitenciarul Gherla, a precizat în timpul 
anchetei în ce a constat ajutorul primit din partea locotenentului Gheorghe Sucigan: „Izolări 
de deţinuţi în camerele de demascare, înfiinţarea de noi camere de izolare, plasarea agenţilor 
noştri în munci de răspundere în cadrul atelierelor în vederea adunării materialului de spionaj, 
recrutarea ca informatori ai Biroului de Inspecţii a oamenilor recomandaţi de noi, trimiterea 
ca şefi de Secţii la et. I şi III a d-lor miliţieni ceruţi de noi, deconspirări de informatori, 
divulgarea directivelor primite de d-sa de la Bucureşti, asupra materialului informativ ce 
interesa Biroul de Inspecţii" 41 . 

în luna iulie 1950, Marin Jianu, ministrul adjunct de Interne a inspectat penitenciarul 
Gherla , iar cu această ocazie le-a spus deţinuţilor din camera 107: „Veţi putea continua şi 
aici, ce aţi început la Piteşti însă să aveţi grijă să păstraţi conspirativitatea acestei acţiuni, iar 
în această problemă veţi sta de vorbă numai cu tov. slt. [Gheorghe] Sucigan" 43 . într-o 
declaraţie din anchetă, Gheorghe Popescu 44 a menţionat că în timpul vizitei la penitenciarul 
Gherla, Marin Jianu le-a cerut studenţilor din comitetul de „reeducare" să folosească bătaia 
într-o măsură mai mică „mai mult pentru intimidare, la început", întrucât la Piteşti au fost 
„prea duri", îndemnându-i pe „reeducatori" să pună accent mai ales pe identificarea abaterilor 
comise de „persoane din cadrul securităţii şi a penitenciarului pentru că vrea să-şi purifice 
cadrele" 45 . 

în timpul acţiunii de „reeducare" din penitenciarul Gherla, în intervalul septembrie 
1950-decembrie 1951, s-au înregistrat 12 cazuri de deces ca urmare a maltratărilor la care au 
fost supuşi deţinuţii 46 . La solicitarea lui Gheorghe Sucigan, ofiţerul informativ al închisorii, 

în 1958, a fost reîncadrat în MAI, funcţionând ca angajat civil la peniternciarul Mărgineni până la 1 iulie 1961, 
când a fost transferat la gospodăria anexă a penitenciarului Oradea. între timp a adresat mai multe memorii 
conducerii de partid prin care solicita „achitarea de orice penalitate pe linie juridică, reîncadrarea în postul 
deţinut la data arestării, iar timpul petrecut în detenţie să fie socotit ca vechime în câmpul muncii". în 1966, 
datorită agravării unei boli mai vechi de rinichi, a decedat; ASRI, fond P, dosar 26979, voi. 23, f. 242-248; voi. 
24, f. 59; ACNSAS, fond D, dosar 19, voi. 1, f. 128-135. 

40 Referitor la începutul acţiunii de „reeducare" de la Gherla, într-un raport confidenţial al Securităţii, din 
septembrie 1954, se preciza: „Sucigan Gheorghe recunoaşte că a dat aprobarea să înceapă aşa-zisa demascare în 
urma discuţiilor ce le-a avut cu şeful său, Sepeanu Tudor, căruia i-a prezentat acel plan pe care 1-a aprobat, după 
care el a organizat camerele de la etajul III unde s-a desfăşurat aşa-zisa demascare şi a numit miliţienii de la acel 
etaj, punându-i în curent cu cele ce s-au întâmplat". Acest document evidenţiază implicarea colonelului Tudor 
Sepeanu în extinderea „reeducării" la penitenciarul Gherla. într-o declaraţie făcută în timpul anchetei, el a 
recunoscut că a dat „aprobare lui Sucigan Gheorghe să folosească acţiunea de aşa-zisa demascare în 
penitenciarul Gherla, însă acesta nu a raportat niciodată că în sus-zisa acţiune s-a folosit bătaia şi torturarea 
deţinuţilor". Documentele oficiale contrazic însă varianta colonelului Tudor Sepeanu, menţionând că acesta 
„cunoştea că la penitenciarul Gherla se folosea metoda bătăii pentru obţinerea de informaţii", fapt confirmat şi de 
o declaraţie făcută în timpul anchetei de Avădanei Constantin, fostul şef al Biroului Inspecţii din penitenciar, în 
care menţiona că „Sepeanu Tudor cunoştea că la penitenciarul Gherla se folosea metoda bătăii pentru obţinerea 
de informaţii"; ASRI, fond P, dosar 26979, voi. 23, f. 208-284. 

41 Popa Gh. Alexandru, Declaraţie din 25. 08. 1953, apud Memorialul Ororii, p. 213. 

42 Cu ocazia anchetării fostului ministru de interne, Teohari Georgescu, printre cei interogaţi s-a aflat şi Marin 
Jianu. Cerându-i-se să vorbească despre vizita de la penitenciarul Gherla unde în opinia anchetatorului „s-au 
săvârşit unele atrocităţi despre care aţi avut cunoştinţă", nu vrea să recunoască, susţinând în mod categoric, că 
„nu a fost niciodată la penitenciarul Gherla şi nu a cunoscut atrocităţi comise în penitenciare ce s-ar fi soldat cu 
cazuri mortale". De remarcat e faptul că anchetatorul nu mai insistă, deşi afirmase că „ancheta posedă dovezi" 
despre nesinceritatea lui Marin Jianu; ASRI, fond P dosar nr. 40 009, voi. 14, f. 78. 

43 Popa Gh. Alexandru, Declaraţie din 13.08.1953, apud Memorialul Ororii, p. 150. 

44 Fiul lui Constantin şi Ecaterina, s-a născut la 13 august 1929 în Chişinău. Condamnat iniţial la 8 ani pentru 
activitate contrarevoluţionară, a fost condamnat la moarte prin Sentinţa nr. 32 din 10 noiembrie 1954 şi executat 
la 17 decembrie 1954 în penitenciarul Jilava; ASRI, fond P, dosar 26979, voi. 11, ff. 192-193. 

45 ASRI, fond P, dosar 26979, voi. 5, ff. 341-342. 

46 Lista cuprinde, în ordine cronologică, doar cazurile de deces din penitenciarul Gherla legate de acţiunea de 
„reeducare": Dâmbu Vasile (6 octombrie 1950), Cristea Ion (7 octombrie 1950), Radovan Dumitru (18 
noiembrie 1950), Tâmpa Ion (1 decembrie 1950), Dimciu Garofil (12 decembrie 1950), Dumitru Andrei (12 

Viorel Bărbos 47 , medicul penitenciarului a falsificat fişele medicale şi actele de constatare a 
deceselor, deşi ştia despre „acţiunea de maltratare a deţinuţilor, a căutat să muşamalizeze, a 
pus diagnostice false celor morţi arătând că aceştia au murit, fie în urma unei boli vechi fie pe 
baza unei morţi naturale 48 ". 

Extinderea „reeducării" la colonia de muncă Peninsula de la Canal a contribuit la 
deconspirarea secretului acţiunii, atât prin intermediul deţinuţilor care se eliberau, cât mai ales 
în urma unui incident petrecut în luna iulie 1951. în urma torturilor sistematice 49 aplicate de 
grupul de „reeducatori", doctorul Ion Simionescu, internat în colonia de muncă Peninsula, a 
intrat, la 10 iulie 1951, în zona interzisă, cu intenţia de a fi împuşcat de soldatul de pază din 
miradorul de supraveghere. Vestea morţii doctorului Simionescu a ajuns în Occident, iar la 
Radio Londra s-a vorbit despre torturarea deţinuţilor politici în închisorile din România 50 . în 
acest context, autorităţile au decis, în luna decembrie 1951, să stopeze acţiunea de 
„reeducare". De acum, principala preocupare a conducerii Ministerului de Interne a fost 
găsirea unei soluţii ce urmărea disculparea autorităţilor de ororile „reeducării" din închisorile 
de la Piteşti şi Gherla. Modalitatea aleasă a fost cea a unui proces 51 precedat, în perioada 
1952-1954, de o anchetă dirijată, în care vinovăţiile autorităţilor puteau fi recunoscute până la 
un anumit nivel 52 . 

Considerând că în timpul anchetei au fost strânse suficiente probe care să le 
dovedească vinovăţia, autorităţile comuniste au trimis în judecată grupul de „reeducatori" din 
jurul lui Eugen Ţurcanu. Dar nu în totalitatea sa 53 , ci doar foştii legionari, întrucât s-a încercat 

decembrie 1950), Popescu Gheorghe (ianuarie-martie 1951), Popescu Petre (22 mai 1951), Dincă Ion (20 august 
1951), Rusu Ion (august 1951), Ionescu C. Constantin (1951), Marghita Iosif (1951); Mircea Stănescu, Asupra 
numărului morţilor din reeducarea „de tip Piteşti" (1949-1951) în Experimentul Piteşti-Reeducarea prin 
tortură, p. 369-370. 

47 Fiul lui Ion şi Gabriela, s-a născut la 11 ianuarie 1921 în Târgu Lăpuş, regiunea Baia Mare. Absolvent, în 

1946, al Facultăţii de Medicină din Cluj, s-a înscris în partidul comunist în 1947, fiind angajat, la 1 decembrie 

1947, la penitenciarul din Cluj în funcţia de „gardian, cu atribuţiuni de medic". în februarie 1949 a fost transferat 
la penitenciarul Gherla, la început ca medic consultant, apoi ca angajat permanent. Arestat la 1 septembrie 1953, 
întrucât „deşi ştia despre acţiunea de maltratare a deţinuţilor, nu a denunţat acest lucru, ci dimpotrivă a căutat să 
muşamalizeze, a pus diagnostice false celor morţi, arătând că aceştia au murit fie în urma unei boli vechi fie unei 
morţi naturale, favorizând prin aceasta acţiunea de teroare şi asasinate dusă de deţinuţii legionari". A fost 
condamnat prin Sentinţa nr. 101/16 aprilie la 5 ani temniţă grea pentru „nedenunţarea actelor de teroare". 
Eliberat la 13 noiembrie 1957 de la penitenciarul Ocnele Mari, în baza Decretului 534 / 957 a Prezidiului Marii 
Adunări Naţionale AANP;. dosar nr. 3017). 

48 ASRI, fond P, dosar 26979, voi. 23, f. 285. 

49 Un fost deţinut politic, trecut prin „reeducare" descrie torturile la care erau supuşi deţinuţii în coloniile de 
muncă de la Canal: „Seara, într-o barcă, după ce se întorceau brigăzile de la muncă, călăii îşi invitau colegii la 
discuţii. îi torturau şi-i băteau până la moarte şi, ca să nu se audă strigătele şi răcnetele celor chinuiţi, puneau pe 
doi să cânte din acordeon, iar pe alţii să chiuie şi să joace. Muribunzii erau stivuiţi ca lemnele în pădure, unii 
peste alţii, până la tavan. Aici, bestialitatea n-a cunoscut limite. Victimele erau obligate să mănânce fecale, să 
vorbească cu morţii, să se închine popeşte, să se bată şi să se omoare între ei, să joace şi să chiuie sau să cânte în 
timpul torturii". (Gheorghe Bâgu, op.cit. p. 115) 

50 Mircea Stănescu, Istorie şi memorie a reeducării, în Experimentul Piteşti-reeducarea prin tortură, p. 99. 

51 Deşi a fost gândit iniţial ca un „proces-spectacol", caracterul ireal şi absurd al variantei oficiale a determinat 
autorităţile să menţină întregul proces în cel mai desăvârşit secret. 

52 Relevantă pentru această recunoaştere parţială a vinovăţiilor este fragmentul următor conţinând concluziile 
referatului oficial, din luna septembrie 1954: „întreaga activitate criminală desfăşurată de legionari în 
penitenciare, a fost tolerată şi sprijinită de elemente aventuriere ca Nemeş Iosif, Sepeanu Tudor şi Dumitrescu 
Alexandru care au căutat să-şi creeze platforme prin aşa-zisul material informativ pe care şefii bandei legionare 
s-au oferit să-1 predea. în mod conştient au tolerat desfăşurarea acelei activităţi criminale, au sprijinit-o fără a 
aduce la cunoştinţa altor organe superioare decât cele ce conduceau Serviciul Operativ sau Inspecţii din Direcţia 
Generală a Penitenciarelor"; ASRI, fond P, dosar 26979, voi 23, f. 288. 

53 încă din timpul anchetelor, Eugen Ţurcanu a prezentat o listă cu numele persoanelor implicate în acţiunea de 
„reeducare" în care, alături de foştii legionari, apar patru frontierişti, zece condamnaţi pentru organizaţii 
subversive, cinci pentru activitate în PNŢ, cinci acuzaţi de a fi aparţinut tineretului regalist, unii dintre ei (Titus 

prezentarea acţiunii de „reeducare" ca o iniţiativă a unor deţinuţi legionari, care la comanda 
lui Horia Sima au organizat şi desfăşurat actele de teroare din închisori pentru a compromite 
regimul comunist. O notă din 1 septembrie 1954, în care erau prezentate concluziile anchetei 
oferea câteva instrucţiuni în vederea organizării procesului: „Este necesar ca judecarea 
procesului să fie făcută în şedinţă secretă, într-un complet de judecată format din tovarăşi 
aleşi, iar în ceea ce priveşte apărarea să fie făcută de un număr restrâns de avocaţi, dintre cei 

i .,,54 

mai ataşaţi regimului . 

în perioada 20 septembrie 10 noiembrie 1954, la Tribunalul Municipiului Bucureşti a 
avut loc procesul grupului de „reeducatori" cuprinzând 22 de foşti legionari 55 , în frunte cu 
Eugen Ţurcanu. în cadrul procesului nu au existat martori ai apărării, iar cei 26 de martori ai 
acuzării erau fie persoane special instruite, care nu puteau să spună ceea ce ştiau, ci doar 
varianta impusă de anchetatori, fie acei martori care aveau misiunea de a relata faptele de 
groază, torturile la care au fost supuşi 56 . Avocaţii apărării, desemnaţi din oficiu, i-au acuzat pe 
inculpaţi la fel ca şi procurorul militar, intervenţia acestora deosebindu-se doar într-o singură 
privinţă. în timp ce avocatul desemnat să apere grupul de acuzaţi din care făcea parte şi Eugen 
Ţurcanu solicita „o pedeapsă dreaptă" 57 , ceilalţi avocaţi 58 însărcinaţi cu apărarea restului 
grupului au cerut „să se înlăture pedeapsa capitală" 59 . 

Ultimul cuvânt al acuzaţilor, aşa cum a fost consemnat de grefier, nu a reprezentat 
altceva decât o recunoaştere integrală a presupusei lor vinovăţii 60 . Un caz aparte îl constituie 
Eugen Ţurcanu. Acesta, aşa cum aprecia anchetatorul său, în toată perioada cercetărilor „nu a 
recunoscut nimic din activitatea criminală pe care au desfăşurat-o el şi alţi legionari din 
ordinul său" 61 , adică nu a consimţit să accepte scenariul elaborat de Securitate în legătură cu 

Leonida, Cori Gherman, Ion Bogdănescu, Dan Diaca) remarcându-se prin sadism în torturarea deţinuţilor; ASRI, 
fond P, dosar 26979, voi 6, f. 326-329. 

54 ASRI, fond P, dosar 26979, voi 23, f. 76. 

55 Grupul avea următoarea componenţă: Eugen Ţurcanu, 29 ani, student la drept, Alexandru Popa, 30 ani, student 
la agronomie, Vasile Puşcaşu, 3 1 ani, student la drept, Vasile Păvăloaie, 29 ani, inginer silvic, Mihai Livinschi, 
28 ani, student la drept, Ion Stoian, 25 ani, fost elev de liceu, Grigore Romanescu, 26 ani, student la drept, 
Octavian Voinea, 32 ani, student la politehnică, Aristotel Popescu, 31 ani, student la medicină, Nuţi Pătrăşcanu, 
31 ani, student la medicină, Cornel Pop, 30 ani, student la medicină, Nicolae Cobîlaş, 37 ani, avocat (nu a 
participat la „reeducare", fiind introdus în lot pentru a susţine varianta oficială a unui complot legionar), 
Maximilian Sobolevschi, 29 ani student la medicină, Dan Dumitrescu, 32 ani, student la medicină, Octavian 
Zbranca, 32 ani, funcţionar, Constantin Juberian, 28 ani, student la drept, Cornel Popovici, 26 ani, student la 
pedagogie, Ion Voin, 3 1 ani, student la medicină, Ion Cerbu, 30 ani, student la teologie, Gheorghe Popescu, 25 
ani, student la chimie, Constantin P. Ionescu, 27 ani, fost elev de liceu, Cristian - Paul Şerbănescu, 32 ani, 
tipograf; ASRI, fond P, dosar 26979, voi 11, ff. 223-224. 

56 Octavian Voinea, op. cit., p.132 

57 Avocatul Grigore Dobrovici, desemnat cu apărarea lui Ţurcanu Eugen, Popa Alexandru, Puşcaşu Vasile şi 
Păvăloaie Vasile, a precizat că „toţi s-au încadrat în mişcarea legionară când erau elevi, strecurându-li-se în 
suflet otrava legionară care a smuls din ei tot ceea ce este omenesc, ei au devenit unelte docile, manechine, care 
au executat ordinele comandamentului legionar"; ASRI, fond P , dosar 26979, voi. 11, f. 189. 

58 Astfel avocatul Cornel Dumitrescu în apărarea acuzaţilor Popescu Aristotel, Pătrăşcanu Nuţi, Pop Cornel, 
Cobâlaş Nicolae şi Sobolevschi Maximilian a menţionat că „acuzaţii au fost sinceri în declaraţiile lor, sunt 
victime ale concepţiei legionare, organizaţie în descompunere, ei n-au mai putut rezista şi au căzut sub teroarea 
şefului lor încadrându-se în aşa-zisa acţiune de reeducare şi demascare"; ASRI., fond P, dosar 26979, voi. 11, 
ff.189. 

59 ASRI, fond P , dosar 26979, voi. 1 1, ff. 188-189. 

60 Semnificativ pentru limbajul folosit de acuzaţi în recunoaşterea propriilor lor vinovăţii sunt următoarele 
fragmente: „Am fost un element rău şi, în afară de această activitate din penitenciare, când eram afară am dus şi 
o activitate în sens negativ prin beţii si urgii, am devenit bolnav de plămâni dormind prin Cişmigiu şi pe diferite 
scări fiindcă sora mea văzând ce fel de om sunt nu îmi mai lasă cheile de la casă. M-a vindecat regimul dar nu 
meritam". (Vasile Puşcaşu); „Sunt rod al educaţiei legionare aşa se explică ceea ce am făcut. Nu pot fi împăcat 
cu propria mea conştiinţă, văd limpede că activitatea legionară m-a făcut din om neom întrucât mi-e scârbă de 
mine. Sunt vinovat şi îmi aştept pedeapsa justă" (Cornel Pop); ASRI, fond P, Ddsar 26979, voi. 1 1, f. 189-191. 

61 Ibidem, voi 6, ff. 401-402 

acţiunea de „reeducare". De asemenea, a fost singurul care a refuzat să semneze primirea 
citaţiei întrucât nu recunoştea „fapta de acte de teroare la crima de uneltire contra securităţii 
interne a RPR" 62 . însă în timpul procesului, în mod curios, şi-a schimbat atitudinea şi a 
susţinut varianta oficială privind acţiunea de „reeducare": „Aşa cum a arătat dl Procuror, 
lucrul cel mai oribil este că, pe lângă că (sic!) organizaţia legionară îşi făcea de cap în 
penitenciare şi colonii în scopul intereselor sale, urmărea ca toate crimele prin care se realiză 
aceste scopuri legionare să fie trecute pe seama regimului pentru a-1 compromite şi să dea apă 
la moară duşmanilor regimului" 63 . 

La 10 noiembrie 1954, Tribunalul Militar pentru Unităţile MAI, prezidat de generalul- 
maior de justiţie Alexandru Petrescu 64 , prin Sentinţa nr. 32 a condamnat „la moarte şi 
confiscarea averii personale" întregul grup pentru „crimă de acte de teroare în grup şi acte de 
pregătire la crima de uneltire contra securităţii interne a RPR". 65 La 11 decembrie 1954, 
Prezidiul Marii Adunări Naţionale a respins cererile de graţiere făcute de 16 condamnaţi 66 , 
printre care şi Eugen Ţurcanu, fără a preciza însă nimic despre situaţia celorlalţi şase membrii 
ai lotului, iar la 17 decembrie 1954, la penitenciarul Jilava, sentinţa a fost pusă în aplicare 67 . 
După ce, la 22 iunie 1955, a fost executat la Jilava şi cel de-al 17-lea membru al grupului 
(Vasile Puşcaşu) 68 , cei cinci foşti „reeducatori" 69 având o situaţie neclară 70 , întrucât cererile 
lor de graţiere nu au fost respinse, dar nici admise, au fost utilizaţi ca martori ai acuzării 71 în 
diferite procese, prin care se încerca acreditarea ideii existenţei unui „comandament legionar" 
care ar fi coordonat acţiunile de „reeducare" din penitenciarele Piteşti şi Gherla. 

Implicarea autorităţilor în cadrul acţiunii de „reeducare" a fost redusă la câteva 
personaje de rang inferior din Ministerul de Interne, instituţie care avea vinovaţi oricând 
pregătiţi, chiar în structurile proprii, ce puteau fi sacrificaţi la orice oră în vederea justificării 
abuzurilor şi crimelor pe care le patrona 72 . Aceste persoane, care potrivit raportului oficial din 
septembrie 1954, au cunoscut şi sprijinit „acţiunile criminale, fără a aduce la cunoştinţă altor 
organe superioare", 73 au fost arestate în cursul anului 1953 şi supuse anchetelor Securităţii, 
pentru ca, la 15 mai 1955, dosarul să fie trimis Procuraturii Generale, pentru definitivarea 
cercetărilor întrucât era „o problemă specială" 74 . Primul termen de judecată a fost fixat pentru 

62 Ibidem, voi. 11, ff.36 

63 ASRI, fond P, dosar 26979, voi. 11, f. 191. 

64 In perioada interbelică, Alexandru Petrescu judecase mai multe procese ale comuniştilor aflaţi în ilegalitate, fiind 
trecut, după război, pe lista vinovaţilor de dezastrul ţării. în toamna anului 1944, la insistenţele ministrului Justiţiei, 
Lucreţiu Pătrăşcanu, a fost scos de pe această listă în schimbul obligaţiei de a judeca procesele politice instrumentate 
de comunişti; Stelian Tănase, Clienţii Iu" tanti Varvara: istorii clandestine, Bucureşti, Editura Humanitas, 2005, p. 
184. 

65 ASRI, fond P, dosar 26979, voi. 1 1, f. 193. 

66 Iată lista nominală a celor 16 persoane cărora li s-a respins recursul: Eugen Ţurcanu, Ion Stoian, Nicolae 
Cobîlaş, Cristian-Paul Şerbănescu, Grigore Romanescu, Cornel Pop, Cornel Popovici, Octavian Zbranca, Ioan 
Voin, Ion Cerbu, Gheorghe Popescu, Constantin P. Ionescu, Constantin Juberian, Mihai Livinschi, Vasile 
Păvăloaie, Maximilian Sobolevschi. Memorialul Ororii, p. 762. 

61 Ibidem, pp. 763-765. 

68 Ibidem, pp. 767-768. 

69 Era vorba de Alexandru Popa, Octavian Voinea, Aristotel Popescu, Nutti Pătrăşcanu şi Dan Dumitrescu; 
Ibidem, p. 769. 

70 Abia în anul 1957 se va limpezi situaţia lor juridică, întrucât, probabil şi ca o recompensă pentru sprijinul 
oferit autorităţilor ca martori ai acuzării în diferite procese, prin Decretul 4591/1957 al Prezidiului Marii Adunări 
Naţionale pedeapsa cu moartea a fost comutată în muncă silnică pe viaţă; Ibidem, p. 777. 

71 în mărturiile sale, Octavian Voinea, unul din cei cinci acuzaţi, descrie scenariul pus la cale de Securitate: 
,, Acuzatul devenit un martor de meserie trebuia să-şi însuşească lecţia predată de anchetator şi să o redea 
papagaliceşte în faţă completului de judecată în calitate de martor al acuzării"; Octavian Voinea, op. cit, p.139. 

Constantin Aioanei, Cristian Troncotă, Rezistenţa anticomunistă în penitenciarele din România (1945-1964), 



73 ASRI, fond P, dosar 26979, voi. 23, f. 288 



în „Arhivele totalitarismului", anul II, 1994, nr. 3, pp. 60-74. 

73 ASRI, fond P 

74 Ibidem, f. 97 

data de 9 decembrie 1955, fiind apoi reprogramat pentru data de 3 ianuarie 1956, dar în cursul 
anului 1956 cauza a fost amânată de mai multe ori (ianuarie, martie, august, septembrie), iar 
în urma evenimentelor din Ungaria, procesul a fost întrerupt, fiind reluat abia în luna martie 
1957 75 . 

La 16 aprilie 1957, prin Sentinţa nr.lOl a Tribunalului Militar al Regiunii a Ii-a 
Militare se clarifica situaţia grupului de foşti angajaţi ai Ministerului de Interne, implicaţi în 
„reeducare": Tudor Sepeanu, şeful Biroului Inspecţii din Direcţia Generală a Penitenciarelor, 
a fost condamnat la 8 ani muncă silnică, Alexandru Dumitrescu, fostul director al 
penitenciarului Piteşti şi Gheorghe Sucigan, şeful Biroului de Inspecţii al penitenciarului 
Gherla, la 7 ani muncă silnică, Constantin Avădanei, ofiţerul informativ de la penitenciarul 
Gherla, la 6 ani muncă silnică, doctorul Viorel Bărbos, medicul penitenciarului Gherla, Mihai 
Mircea şi Ioan Marina, şeful Biroului de Inspecţii al penitenciarului Piteşti, respectiv ajutorul 
său, la 5 ani muncă silnică 76 . în realitate, era vorba doar de condamnări simbolice, marcate de 
perspectiva unor graţieri iminente. De altfel, la o lună după ce sentinţele de condamnare au 
rămas definitive 77 , întregul grup a fost eliberat, la 13 noiembrie 1957, în baza Decretului 
534/ 957 al Prezidiului M.A.N 78 . 

Varianta oficială asupra acţiunii de „reeducare" stabilea drept vinovaţi pentru iniţierea 
şi desfăşurarea actelor de teroare din penitenciare, foştii studenţi legionari, deşi este evident că 
într-un stat totalitar, nu se putea acţiona fără aprobarea conducerii centrale, iar reţeaua 
închisorilor nu putea fi controlată de adversarii comunismului, de legionari. De menţionat este 
şi amploarea fenomenului, recunoscută de autorităţi în sentinţa procesului din noiembrie 
1954: „Au fost ucişi în penitenciarul Piteşti si Gherla peste 30 de deţinuţi şi au fost maltrataţi, 
torturaţi şi schingiuiţi peste 780 de deţinuţi, la Piteşti şi alte sute de deţinuţi la Gherla, peste 
70 de deţinuţi la Târgşor, 7-8 deţinuţi în oraşul Stalin, 5-6 în coloniile de muncă de la Canalul 
Dunăre - Marea Neagră în perioada de la 1949 până la 1952 din care deţinuţi peste 100 au 
rămas cu infirmităţi foarte grave" 79 . Cu atât mai mult, această acţiune de masă nu putea să se 
desfăşoare fără ştirea celor aflaţi în fruntea ierarhiei Ministerului de Interne. Este ilogic şi 
imposibil ca la mijloc să se fi aflat doar nişte neînsemnaţi inspectori, directori de penitenciare, 
ofiţeri informativi sau gardieni 80 . 

Intervenţia în cadrul şedinţei Biroului Politic al CC al PMR din 3 aprilie 1956 a 
liderului comunist Miron Constantinescu demonstrează foarte clar că utilizarea metodelor 
violente în penitenciare a fost cunoscută şi la nivelul conducerii partidului. Astfel, Miron 
Constantinescu a precizat, printre altele, că a fost foarte impresionat când a aflat „de la tov. 
Dej despre schingiuirile organizate de legionari în închisori şi m-am întrebat cum a putut să se 
petreacă aşa ceva. Nu vreau să afirm că conducerea Ministerului Afacerilor Interne 
încurajează actele abuzive, dar ea le-a permis, le-a tolerat. Iar Ministerul Afacerilor Interne nu 
lucrează de la sine ci a avut o legătură, pe tov. Gheorghiu-Dej. Mă întreb cum a fost posibil ca 
tov. Gheorghiu - Dej nu a luat măsuri, sesizat fiind de aceste abuzuri?" 81 Fără îndoială că 
această remarcă face parte din răfuiala grupării Miron Constantinescu-Iosif Chişinevschi cu 



75 ACNSAS, fond D, dosar 19, voi. 1, f. 131; voi. 2, f. 59. 

76 Ibidem, ff. 242-243. 

77 La 14 octombrie 1957, prin decizia Tribunalului Suprem sentinţa a rămas definitivă; Ibidem, voi. 22, f. 70, 
200; voi. 24, f. 59. 

78 Ibidem, voi. 23, f. 248. 
19 Ibidem, voi 11, f. 229. 

80 Potrivit lui Piotr Wierzbiski acest lucru este specific regimurilor comuniste unde doctrina susţine că partidul 
sau orice altă instituţie a statului sunt întotdeauna infailibile, chiar şi atunci când diferiţi înalţi funcţionari ai 
acestuia greşesc. în această situaţie se încearcă găsirea de „ţapi ispăşitori" prin „trecerea răspunderii pentru 
greşelile vinovaţilor numărul 1, 3, 5, 10 asupra vinovaţilor cu numărul 2, 6, 20"; Piotr Woerzbiski, Structura 
minciunii, Bucureşti, Editura Nemira, 1996, p. 107. 

Alina Tudor, Dan Cătănuş, O destalinizare ratată. Culisele cazului Miron Constantinescu - Iosif Chişinevschi 
(1956-1961) Bucureşti, Editura Elion, 2001, pp. 53-54. 

Gheorghiu-Dej, însă ea ilustrează foarte clar că problema „reeducării" nu era necunoscută 
conducerii de partid. 

La mijlocul anilor 1960, anchetele comisiei de partid 82 au demonstrat că în acţiunea de 
„reeducare" din penitenciare de la începutul anilor 1950 au fost implicate persoane din 
conducerea Securităţii. Declaraţiile făcute cu acest prilej de foşti ofiţeri din cadrul 
Ministerului de Interne au evidenţiat implicarea generalului Gheorghe Pintilie 83 , şeful 
Direcţiei Generale a Securităţii în acţiunea de „reeducare". Semnificative în acest sens sunt 
declaraţiile, cu o evidentă tentă de disculpare, ale colonelului Ilie Bădica , fostul director al 
Unităţilor de Muncă din Ministerul de Interne: „Cele mai mari crime care s-au văzut şi întâlnit 
în perioada anilor 1949-1951 şi este vorba aici de aşa-zisa demascare care era condusă 
personal de tov. Pintilie. Nimeni nu avea dreptul să intre în penitenciare decât organul care era 
desemnat cu asemenea drepturi. Vă spun aceasta pentru că eu când am venit la penitenciare 
am făcut primul drum la Ocnele Mari. Am vrut să merg prin celule să văd care este situaţia 
dar la unele dintre ele nu mi s-a permis să intru. Am întrebat de ce nu mi se permite, că sunt 
directorul direcţiei, şi mi s-a răspuns că este ordinul tov. Pintilie să nu intre nimeni. Totuşi am 
intrat în trei din ele şi m-am îngrozit ce am putut vedea: oameni cu capul umflat, bătuţi 
groaznic, unii zăceau pe jos văitându-se. Am întrebat ce se întâmplă aici şi mi s-a spus că nu 
se ştie pentru că nu se dă voie să se ştie. Se băteau legionarii între ei. Erau schingiuiţi ca să 
spună cine din sat sau localitatea respectivă a fost legionar şi acela ca să scape de bătaie 
spunea pe cine îi venea în minte, chiar dacă nu fusese. Am luat măsuri interzicând din 
momentul acela să se mai practice asemenea metode. Imediat ofiţerul a şi plecat la Bucureşti 
să raporteze despre amestecul meu în această acţiune. La Bucureşti, [Tudor] Sepeanu mi-a 
atras atenţia că nu este cazul să mă amestec că aceasta este o acţiune mare pe care o conduce 
direct tovarăşul ministru adjunct Pintilie. Eu i-am raportat colonelului [Ioan] Baciu 85 despre 



82 Scopul acestui demers era de consolida legitimitatea lui Nicolae Ceauşescu, ca apărător al legalităţii socialiste 
prin acuzaţiile formulate la adresa abuzurilor şi crimelor săvârşite în anii 1950, cu referire directă la Gheorghiu 
Dej şi Alexandru Drăghici, fostul ministru de Interne; Vladimir Tismăneanu, Stalinism pentru eternitate. O 
istorie politică a comunismului românesc, traducere de Cristina Petrescu şi Dragoş Petrescu, postfaţă de Mircea 
Mihăieş, Iaşi, Editura Polirom, 2005, p. 234. 

83 Având o biografie dificil de reconstituit, a fost cel mai însemnat personaj din conducerea Securităţii din anii 
1950. Născut în 1902, a fost cunoscut sub numele de Pantelei Bodnarenko sau Pantiuşa. în anii 1925-1926 a fost 
încadrat în Secţia NKVD din Tiraspol şi în 1928 a trecut clandestin Nistrul, cu acte false de cetăţean român. 
Misiunea sa era sprijinirea acţiunilor Partidului Comunist din România în anii ilegalităţii. Tot el trebuia să 
depisteze şi să înlăture din rândul comuniştilor ilegalişti pe cei care deveneau informatori ai Siguranţei. în 1937 a 
fost condamnat la 20 ani temniţă grea pentru spionaj în favoarea Uniunii Sovietice. A executat 7 ani la Doftana, 
Văcăreşti şi Caransebeş. După 23 august 1944, sub acoperirea de şef al Secţiei Organizatorice a Comitetului 
Central, a fost principalul agent al serviciilor secrete sovietice ce a acţionat în direcţia sovietizării României, dar 
şi a unei atente supravegheri a noilor autorităţi comuniste. La 28 martie 1948 a fost ales deputat de Ialomiţa în 
Marea Adunare Naţională, pentru ca la 28 august să fie numit şeful DGSP. Primeşte gradul de general locotenent 
şi devine adjunctul ministrului de Interne, conducând Securitatea atât în anii represiunilor staliniste, cât şi după 
aceea, făcându-se vinovat de arestarea, internarea în colonii de muncă sau deportarea a aproape 400 000 de 
oameni. După Congresul al IX-lea al partidului comunist a fost îndepărtat din structurile Securităţii, dar 
Ceauşescu nu a îndrăznit să meargă mai departe cu demascarea lui. în ultimii ani ai vieţii a fost atent 
supravegheat de Securitatea, pe care cu ani în urmă, el însuşi a creat-o. A murit la 11 august 1985, în vila sa din 
cartierul Primăverii, la vârsta de 83 de ani; Marius Oprea, op. cit, pp. 556-558. 

84 S-a născut la 6 decembrie 1913, la Capul Dealului (Dolj), a absolvit 5 clase primare, iar la Moscova, în timpul 
celui de al doilea război mondial a urmat „Şcoala Antifascistă" de 4 luni. înrolat în Armata Roşie, la 15 
noiembrie 1943, ca sublocotenent, a fost numit, la 15 decembrie 1945, ofiţer politic în cadrul Inspectoratului 
General al Armatei pentru Educaţie, Cultură şi Propagandă. între 30 decembrie 1949-15 iulie 1953 a fost 
directorul Unităţilor de Muncă din cadrul Ministerului de Interne. Până la trecerea sa în rezervă, la 30 noiembrie 
1958, a deţinut diverse funcţii (şef Serviciu Pază, locţiitor director) în Direcţia Penitenciare şi Colonii de Muncă; 
AANP, Fişa de serviciu nr. 266 1 . 

85 S-a născut la 20 februarie 1913 la Corabia, absolvent a 5 clase primare, a lucrat ca ospătar la diferite resturante 
din Bucureşti şi Braşov. în luna noiembrie 1944, s-a înscris în Partidul Comunist, fiind numit, în 1947, prefect al 
judeţului Braşov. La 1 septembrie 1949 a fost încadrat în M.A.I. cu gradul de colonel, fiind numit director 

cele întâmplate, că se omoară oamenii între ei, lucruri de care şi el ştia că se practică şi la 
Piteşti şi în coloniile de muncă, dar că şi lui îi spusese Sepeanu să nu se bage în asemenea 
probleme. în 1951, se apropia de sfârşit, ce fusese de aflat se aflase, iar tov. Pintilie a dat 
ordin să se termine" 86 . Relevantă este în acest sens şi concluzia comisiei de anchetă din anii 
1967-1968, referitoare la dosarul „reeducării": „în ancheta penală şi judiciară din acest dosar 
nu s-a urmărit stabilirea acelor cadre MAI care au avut cunoştinţă şi au contribuit la săvârşirea 
atrocităţilor de mai sus" . Mai mult, într-o notă din 28 iunie 1968, adresată Consiliului 
Securităţii Statului, semnată de locotenent colonelul Nicolae Diaconu şi maiorul Gheorghe 
Mateuţ, se preciza foarte clar că acţiunea de „reeducare" din penitenciarele Piteşti şi Gherla 
era cunoscută de „fosta conducere a Ministerului Afacerilor Interne şi în primul rând de 
Pintilie Gheorghe şi Nicolschi Alexandru, care au patronat şi condus de fapt această 
acţiune" . Intr-un referat redactat la 1 februarie 1971, privind activitatea desfăşurată de 
colonelul Tudor Sepeanu în cadrul acţiunii de „reeducare" din anii 1950, trimis de Ion 
Stănescu, preşedintele Consiliului Securităţii Statului lui Emil Bodnăraş, la acea dată 
vicepreşedintele Consiliului de Stat, se menţiona: „Apreciem ca neechitabil [faţă de 
condamnarea lui Teodor Sepeanu] faptul de a nu fi fost tras la răspundere penală şi Pintilie 
Gheorghe, autorul moral şi material al introducerii şi aplicării metodelor ce s-au practicat de 
deţinuţii legionari în penitenciare" 89 . 

Analiza documentelor accesibile până în acest moment evidenţiază faptul că acţiunea 
de „reeducare" din perioada 1949-1951, desfăşurată în penitenciarele Piteşti şi Gherla, nu a 
fost o „activitate criminală a unor bande de legionari, dusă în penitenciare datorită lipsei de 
vigilenţă şi a neglijenţei criminale din partea unor organe ale penitenciarelor respective" 90 , 
cum se menţiona în concluziile anchetei oficiale din luna septembrie 1954. Persoane 
importante 91 din conducerea unor instituţii din cadrul Ministerului de Interne - Securitate, 
Direcţia Generală a Penitenciarelor - nu numai că au cunoscut, ci au fost direct implicaţi în 
fenomenul „reeducării". Cu siguranţă, deschiderea totală a arhivelor 92 , va permite cunoaşterea 
şi studierea rolului jucat de persoanele aflate la conducerea Ministerului de Interne în cadrul 
acţiunii de „reeducare" de la începutul anilor 1950. 



general al Direcţiei Generale a Penitenciarelor. A deţinut această funcţie până la 15 aprilie 1954; AANP, dosar 
43. 

86 ASRI, fond D, dosar 10.844, voi. 3, ff. 62; 90-91. 

87 Ibidem, voi 2, f. 56. 

88 ACNSAS, fond D, dosar 19, voi. 1, f. 128. 

89 Ibidem, voi 2, f. 55. 

90 ASRI, fond P, dosar 26979, voi. 11, f. 229. 

91 Generalul Alexandru Nicolschi, director general adjunct în Direcţia Generală a Securităţii, a fost considerat de 
mai mulţi istorici că ar fi fost conducătorul din umbră al acţiunii de „reeducare". Rămâne ca cercetările 
ulterioare, bazate pe documente de arhivă, inaccesibile până în acest moment, să confirme sau să infirme această 
ipoteză. Printre cei care-1 incriminează, folosind, în special, lucrări cu caracter memorialistic sunt istorici de 
prestigiu ca Dennis Deletant şi Marius Oprea; Dennis Deletant, op.cit., p. 157; Marius Oprea, op.cit., p. 566. 

92 Esenţiale pentru a cunoaşte gradul de implicare a unor personaje din ierarhia superioară a Ministerului de 
Interne din acea perioadă în acţiunea de „reeducare" sunt atât rapoartele şi informările întocmite de Grupa / 
Biroul Operativ din închisorile Piteşti şi Gherla, cât şi sintezele realizate pe baza acestora de conducerea 
Serviciul Inspecţii din penitenciare, instituţia care a supervizat desfăşurarea „reeducării". Cel mai probabil, 
aceste documente se găsesc în arhiva Biroului „K", organism însărcinat cu activitatea de contrainformaţii din 
penitenciare. 

Internarea în lagăre de muncă 

în numeroase cazuri, ofiţerii Securităţii nu reuşeau, cu toate eforturile, să adune dovezi 
pentru condamnarea celor suspectaţi prin simpla lor apartenenţă la categorii sociale socotite 
„duşmănoase". întrucât nu puteau fi luate măsuri represive împotriva lor în baza Codului 
Penal sau a unor legi publice, iar deportarea şi fixarea domiciliului obligatoriu erau 
considerate a nu anihila potenţialul pericol reprezentat pentru regim de persoanele respective, 
s-a trecut la elaborarea unui complex de legi cu caracter secret care să reglementeze un nou 
tip de detenţie, pentru care nu era necesară pronunţarea unei sentinţe penale. 

Astfel au apărut pe teritoriul României numeroase lagăre numite în timp şi în funcţie 
de tipul lor de organizare unităţi, colonii şi batalioane de muncă. Decizia de înfiinţare a 
acestora a fost luată, după cum arăta Teohari Georgescu în cuvântul său 1 în faţa şefilor din 
DGSP şi a directorilor Regionalelor de Securitate în 28 februarie 1950, la nivelul conducerii 
partidului comunist: „Am spus că nu putem trimite în Justiţie elementele contra cărora nu 
avem fapte concrete, dovezi. Sigur că aici nu poate fi vorba decât de o lipsă a noastră. Partidul 
nostru şi Guvernul, în grija pe care o are de a asigura buna desfăşurare a muncii în 
ţara noastră, a tuturor oamenilor cinstiţi, sa gândit să dea pentru organele noastre posibilitatea 
ca acele elemente care nu puteau fi încadrate în texte de lege, ca acelea din cod[ul penal, 
pentru că] aşa cum spunea un tovarăş, nu aveam dovezile concrete, sa venit cu o lege care 
permite Ministerului nostru ridicarea tuturor acelor care agită, care duc activitatea 
duşmănoasă, care duc activitatea împotriva regimului nostru şi care nu se încadrează în texte 
de lege, dar duc această activitate. Săi trimitem să se obişnuiască cu o muncă, cu o altă viaţă". 

Legea la care făcea referire Teohari Georgescu era Decretul nr. 6 din 14 ianuarie 1950 
al Prezidiului Marii Adunări Naţionale 2 , care a fost emis în urma analizării unei Hotărâri a 
Consiliului de Miniştri din ziua precedentă şi semnat de preşedintele CI. Parhon. Acesta a dus 
la înfiinţarea unităţilor de muncă, instrumente „pentru reeducarea elementelor duşmănoase 
RPR şi în vederea pregătirii şi încadrării lor pentru viaţa socială în condiţiunile democraţiei 
populare şi construirii socialismului". în aceste unităţi erau trimişi, pe lângă foştii deţinuţi 
politici în legătură cu care Securitatea considera că „la expirarea pedepsei nu se dovedesc a fi 
reeducaţi", „acei care prin faptele sau manifestările lor, direct sau indirect, primejduiesc sau 
încearcă să primejduiască regimul de democraţie populară, îngreunează sau încearcă să 
îngreuneze construirea socialismului în RPR, precum şi acei care, în acelaşi mod, defăimează 
puterea de stat sau organele sale, dacă aceste fapte nu constituiesc sau nu pot constitui, prin 
analogie, infracţiuni". Trimiterea în unităţile de muncă era dispusă prin decizii ale MAI, pe o 
durată de minimum 6 luni, până la 2 ani. Ea putea fi redusă „în raport cu rezultatele 
reeducării" (ceea ce nu s-a întâmplat), sau prelungită, fără a putea depăşi 5 ani. Părăsirea 
unităţilor de muncă „fără autorizaţie scrisă prealabilă" se pedepsea cu închisoare corecţională 
de la 6 luni la 5 ani (mai mare decât cea prevăzută în Codul Penal pentru evadarea din 
penitenciar, care era între 3 şi 6 luni). 

S-a hotărât, pentru coordonarea acţiunilor represive prevăzute de Decretul 6, crearea 
unei Direcţii a Unităţilor de Muncă în cadrul Ministerului Afacerilor Interne. Prin Decretul 60 
din 10 martie 1950 3 se stabilea ca organizarea unităţilor de muncă să se facă prin decizia 
Ministrului MAI (anterior, aceasta cădea în sarcina Consiliului de Miniştri). în martie 1950, în 
funcţia de director general al Unităţilor de Muncă (şi totodată director general adjunct al 
Direcţiei Recrutării şi Repartizării Forţei de Muncă) a fost numit Ilie Bădica 4 . 



1 ASRI, fond D, dosar nr. 10090, ff. 80-90. 

2 Ibidem, dosar nr. 10957, ff.1-2. 



3 Ibidem, f. 3. 

4 Născut în 1913, eliberat din această funcţie în 31 martie 1966, când a fost numit la conducerea Direcţiei 
Generale a Rezervelor Statului (până la 4 iulie 1975). Vezi Ion Bălan, op. cit., pp. 98-99. 

Problema unor pedepse suplimentare faţă de cele aplicate prin sentinţe penale 
opozanţilor regimului preocupase de mai multă vreme Securitatea. în 1949, deci înainte de 
introducerea măsurilor aşa- zis admnistrative prin Decretul 6, se dispusese ca deţinuţii politici 
cu pedepse de peste un an, după expirarea acestora, să fie „depuşi" de către penitenciare „la 
organele judeţene de Securitate". Aici, în cazul unui aviz negativ privind eliberarea, se 
stabilea să fie trimişi la muncă în mine şi se alegeau cu grijă „zonele unde vor fi trimişi cei 
cărora le expiră pedeapsa şi nu prezintă garanţie" 5 . Din ianuarie 1950 situaţia era mult 
schimbată: Securitatea avea la îndemână un instrument represiv extrem de eficient, întrucât 
termenii generali folosiţi pentru a desemna categoria celor ce puteau fi internaţi în lagăre lăsa 
loc interpretărilor adecvate poliţiei politice şi nu a ezitat să îl pună deândată în practică. 

Prin Ordinul 100 al Direcţiei Cabinet din 3 aprilie 1950 6 din Securitatea Poporului, 
semnat de directorul general Pintilie Gheorghe, se dezvoltau şi se interpretau prevederile 
Decretului 6, în acord cu teza „ascuţirii luptei de clasă". Se arăta că „duşmanul de clasă din 
ţara noastră, fabricanţii şi moşierii expropriaţi, bancherii şi marii negustori, elemente 
deblocate şi epurate din aparatul de stat şi chiaburii, slugi ale imperialismului, caută prin orice 
fel de mijoace ca: zvonuri alarmiste, injurii, manifestări rasiale şi şovine, instigări, misticism 
religios, mergând până la acte de teroare, sabotaj, diversiune, să creeze agitaţie, să alarmeze 
populaţia, să îndemne la nesupunere, să împiedice construirea socialismului". Tocmai de 
aceea, „în dezvoltarea art. 1 din Decret", se precizau care „vor fi categoriile de cetăţeni care 
vor intra în obiectivele Securităţii cu propuneri de a fi trimişi în unităţi de muncă". 

Fireşte, era vizat „duşmanul de clasă", aşa cum era definit în preambulul Ordinului 
100. Intrau în atenţia organelor represive cei care „lansează sau răspândesc zvonuri alarmiste 
tendenţioase, duşmănoase, ascultă şi difuzează propaganda deşănţată a posturilor de radio 
imperialiste, toţi cei care aduc injurii PMR, conducătorilor săi", ca şi URSS-ului şi lui Stalin. 
De asemenea, erau pasibili de internarea în lagăr cei ce frecventează „bibliotecile, concertele 
şi în general manifestările propagandistice ale legaţiilor imperialiste" sau întreţin legături cu 
funcţionarii lor şi familiile acestora, instigatorii la „manifestări rasiale şi şovine" şi la 
nesupunere şi neexecutare „în contra măsurilor guvernului". Astfel, denigrarea sau 
împotrivirea la colectivizare, colectări, planurile de însămânţări şi comasări, prozelitismul 
religios, transmiterea de ştiri „tendenţioase, alarmiste, duşmănoase prin corespondenţă internă 
sau externă" atrăgea trimiterea în lagăr. Aceeaşi măsură privea şi „elemente cu un trecut 
reacţionar cunoscut sau foştii exploatatori care ocupă încă în producţie posturi de răspundere" 
care dovedeau „delăsare gravă, nejustificată prin incapacitatea lor profesională". în privinţa 
modului de lucru, Pintilie Gheorghe arăta că Direcţia Generală a Securităţii Poporului va 
dispune prin decizie internarea în unităţi de muncă a persoanelor de mai sus depistate de 
Direcţiile Regionale din teritoriu 7 . 

Până în 1952, procedura de mai sus a fost utilizată, în conformitate cu „măsurile 
administrative" dispuse prin Decretul 6, pentru alimentarea „unităţilor de muncă" de la 
Canalul Dunăre-Marea Neagră şi din Balta Brăilei, dar şi de pe alte şantiere din ţară cu forţa 
de muncă gratuită a „duşmanilor poporului", Securitatea răspunzând cu dărnicie tuturor 
solicitărilor. Audiat la Comitetul Central în 1968, Ilie Bădica, fostul director al Direcţiei 
Generale a Unităţilor de Muncă din MAI, avea să declare: „Arestările acestor deţinuţi se 
făceau după nevoi şi în special după nevoile Canalului Dunăre-Marea Neagră. Dacă la Canal 
trebuiau 5000 de oameni, tovarăşul Hosu, directorul general al Canalului, dădea telefon la tov. 
Teohari şi apoi intra în funcţiune aparatul colonelului Dulgheru, de la Direcţia de Anchete, 
care împarte sarcinile, stabilind ce număr de deţinuţi să aducă fiecare Regiune. Ştiu acestea 
pentru că lagărul de la Rahova [de triere a deţinuţilor - n.n] era anunţat dinainte să se ducă cu 



5 ASRI, fond D, dosar nr. 10089, f. 187. 

6 Ibidem, dosar nr. 7778, voi. XXXVI, ff. 64-65. 



Ibidem. 

dubele la gară, să aştepte trenul x din regiunea y, adică arestările se făceau după nevoile 
Canalului şi nu după vina anumitor elemente duşmănoase regimului" 8 . 

în 12 august 1952, sistemul măsurilor administrative, care îşi probase eficienţa pe 
parcursul a doi ani, a fost unificat şi amplificat printr-o Hotărâre pentru înfiinţarea coloniilor 
de muncă, a domiciliului obligatoriu şi a batalioanelor de muncă a Consiliului de Miniştri, cu 
nr. 1554. în capitolul 1 al textului, se arăta că măsura este dictată de „rezistenţa tot mai activă 
a elementelor duşmănoase şi [de] faptul că acestea încearcă încontinuu să saboteze în mod 
organizat măsurile Guvernului şi Partidului", pentru „a uşura supravegherea activităţii 
elementelor duşmănoase". Acestea urmau să fie trimise „la munca de utilitate socială", într-o 
amplă acţiune a Securităţii de curăţare a celor mai importante „centre vitale ale ţării", prin 
„internarea administrativă pentru efectuarea muncii obligatorii". Măsura era definită drept 
„excepţională" şi provizorie", în scopul ei organizându-se „colonii de muncă, domiciliu 
obligatoriu şi batalioane de muncă" 9 . Acest complex de măsuri care a reinstaurat în România 
atmosfera de teroare a marilor valuri de arestări din anii 1948-1950 a fost probabil gândit nu 
numai ca o amplă acţiune represivă, ci şi spre a demonstra fermitatea conducerii de partid, în 
contextul celor două mari evenimente social-politice ale anului: reforma bănească, resimţită 
de majoritatea populaţiei ca o decizie administrativă de confiscare a lichidităţilor financiare şi 
„devierea de dreapta", soldată cu arestarea „troicii" Pauker-Luca-Teohari, care a provocat un 
adevărat cutremur în masa largă a membrilor de rând ai partidului. 

în conformitate cu HCM 1554/1952, puteau fi reţinuţi şi internaţi în colonii de muncă 
cei socotiţi că, „direct sau indirect, primejduiesc sau încearcă să primejduiască regimul de 
democraţie populară, îngreunează sau încearcă să îngreuneze construirea socialismului în 
RPR, precum şi acei care, în acelaşi mod, defăimează puterea de stat sau organele sale, dacă 
aceste fapte nu constituiesc sau nu pot constitui prin analogie infracţiuni" 10 . în această largă 
categorie erau înscrişi toţi cei enumeraţi în Ordinul 100 al directorului general al Securităţii 
Poporului din 3 aprilie 1950, începând cu colportorii de zvonuri şi încheind cu cei ce vizitează 
bibliotecile legaţiilor occidentale la Bucureşti. Se prelua chiar ad-litteram formularea dată de 
Pintilie documentului analizat mai sus, adăugându-se însă şi alte categorii susceptibile de a fi 
trimise la muncă forţată în lagăre, „cadrele active ale fostelor grupuri şi partide moşiereşti", 
fiind incluse aici, alături de duşmanii tradiţionali ai comuniştilor, activiştii sionişti, ca şi 
membrii grupării politice social-democrate a lui Titel Petrescu, sau foştii tovarăşi de drum ai 
comuniştilor, liberalii lui Gheorghe Tătărăscu şi Petre Bejan 11 . Mai luau calea lagărelor 
„vechea agentură a fostului (SSI), vechea agentură a Marelui Stat Major, a Siguranţei, 
Poliţiei" (cei care nu fuseseră încă arestaţi) 12 , foştii condamnaţi pentru sabotaj, speculă şi 



8 Ion Bălan, op. cit., pp. 98-99. 

9 ASRI, fond D, dosar nr. 10957, f. 8. 



10 Ibidem, f. 25. 

11 Trimiterea în lagăr a membrilor a fost precedată de arestarea liderilor. Titel Petrescu a fost arestat în noaptea 
de 6 spre 7 mai 1948. Arestarea sa „a surprins mult conducerea titelistă. Aceasta spera că lipsa de activitate 
publică a PSDI va înlătura arestările şi va aduce cel mult o dizolvare a partidului. Imediat ce au aflat, o parte 
dintre cei rămaşi în libertate au avut o consfătuire în grădina Cişmigiu (le era teamă de a se întâlni la sediu)"; 
ASRI, fond D, dosar nr. 2108, f. 474. Vezi şi Cartea Albă a Securiăţii..., I, p. 455. Ca o ironie a sorţii, la această 
întâlnire de taină participa şi Gheorghe Cristescu, primul secretar al Partidului Comunist Român. . . La rândul lor, 
cu toate eforturile şi compromisurile făcute, nici Gheorghe Tătărescu şi nici Petre Bejan (care candidase pe liste 
la alegerile din martie 1948 în fruntea formaţiunii sale pseudo-liberale şi susţinuse actul de naţionalizare din 11 
iunie 1948) nu au scăpat de rigorile detenţiei comuniste; Şerban Rădulescu-Zoner, Gheorghe Cliveti, Gheorghe 
Onişoru, Dumitru Şandru, Apostol Stan, Istoria Partidului Naţional Liberal, Bucureşti, Editura AII, 2000, pp. 
289-291. 

12 în 1952, când era acuzat că nu respectase linia partidului, menţinând în funcţie vechi cadre şi întârziind 
arestarea foştilor poliţişti sau ofiţeri de informaţii, Teohari Georgescu se apăra afirmând: „în ce măsură am 
aplicat linia Partidului, se poate judeca după următoarea situaţie: în 1951 a trecut la Ministerul de Interne 
Serviciul de Contrainformaţii al Armatei. Acest serviciu avea peste 1000 de oameni. Odată cu trecerea la Interne, 

trecere frauduloasă de frontieră, chiaburii care „sabotează măsurile luate de guvern", 
frontieriştii", rudele celor fugiţi peste graniţă înainte şi după 1945 (tată şi copii majori 
bărbaţi), „condamnaţii pentru infracţiuni împotriva securităţii RPR care la expirarea executării 
pedepsei, prin comportarea lor nu prezintă încredere de a fi folositori societăţii". 

Laolaltă cu toţi aceştia, erau trimişi în coloniile de muncă „recidiviştii de drept comun 
care au mai mult de 3 condamnări şi care reprezintă un pericol pentru liniştea şi asigurarea 
avutului oamenilor muncii". După cum relevă mărturiile supravieţuitorilor, din rândurile 
acestora din urmă aveau să fie recrutaţi majoritatea brigadierilor şi a şefilor de baracă, 
personaje care sporeau atmosfera de teroare în rândul deţinuţilor politici prin comportamentul 
lor brutal, încurajat de paza lagărelor: „Baraca nr. 6 e considerată de toată lumea drept un loc 
de penitenţă sporită. Nu pentru că aici e mai puţină căldură sau mai puţină ventilaţie. Cei 100 
de oameni câţi încap în cele trei etaje de paturi produc cu propriile lor corpuri energia lor 
calorică necesară, iar aerisirea se mai face şi prin pereţii de scândură. încăperea de la intrare, 
căreia deţinuţii îi spun lavabou, are acoperişul spart şi acolo plouă ca la un adevărat duş. Alta 
este însă cauza pentru care i se spune acestei barăci stereotipe purgatoriul nr. 6. Aici sunt 
cazaţi şi criminalii de drept comun condamnaţi la muncă silnică pe viaţă, figuri sinistre ce nu 
mai au nimic de pierdut, gata oricând să te înjunghie dacă îi superi cu ceva. în baracă ne-a 
primit şeful de cameră, condamnat la muncă silnică pe viaţă pentru tâlhărie şi crimă. Ne-a 
repartizat în paturile libere de lângă uşă, alături de hârdaiele în care în timpul nopţii deţinuţii 
îşi făceau nevoile. Noul nostru şef ne-a făcut un instructaj analfabetic şi violent, presărat din 
loc în loc cu înjurături la adresa mamelor noastre. Sergentul care ne-a însoţit n-a intervenit, 
cum într-o naivitate anacronică ne aşteptam să o facă, ba chiar ne aşteptam s-o facă, ba chiar 
se arăta mulţumit de faptul că şeful de baracă îi luase locul de educator", arăta un fost deţinut 
din coloniile de muncă de la Canal 13 . 

Internarea în colonii de muncă urma să se dispună, în conformitate cu art. 4 al HCM 
1554/1952, prin decizia unei „Comisii speciale care va fi înfiinţată în cadrul Ministerului 
Afacerilor Interne şi care va lua hotărâri pe baza propunerilor Direcţiei Generale a Securităţii 
Poporului şi Direcţiei Generale a Miliţiei". Preşedinte al acestei Comisii a fost numit Pintilie 
Gheorghe, prin Decizia 744 din 25 august a MAI, semnată de ministrul Alexandru Drăghici 14 . 
Directorul Securităţii îşi aproba astfel propriile propuneri, alături de membrii comisiei 
(general maior Nicolschi Alexandru, colonel Aurel Corin, maiorii Butika Francisc, Marin 
Vintilă, Einhorn Wilhelm din Securitate şi lt.col. Erdely Iosif, de la Miliţie). Fostul Birou 
Unităţi de muncă, din cadrul Direcţiei a VUI-a Cadre din Securitate era ataşat cu tot 
personalul pe lângă această comisie. 

Prin Hotărârea 1554, unităţile de muncă înfiinţate în 1950 se transformau automat în 
colonii de muncă. Părăsirea lor fără bilet de eliberare se considera evadare, fiind pedepsită 
potrivit „legilor în vigore", iar durata internării administrative era cuprinsă între 6 luni şi 5 
ani. 

Pe lângă acestea, se mai înfiinţau şi batalioane de muncă, „acolo unde [Partidul] va 
avea necesităţi". în batalioanele de muncă erau „mobilizaţi pentru muncă şi vor munci sub 
pază" bărbaţi apţi de muncă „dovediţi că cea. 6 luni pe an nu muncesc şi că nu au o ocupaţie 
precisă şi permanentă", misiţii, micii speculanţi, meseriaşii fără autorizaţie şi neîncadraţi în 
câmpul muncii, „cei ce trăiesc prin vânzarea obiectelor personale acumulate" ş.a. Toţi urmau 
să fie salarizaţi pentru munca prestată cu un salariu asemănător celui curent pentru activităţi 
similare şi urmau să fie demobilizaţi din batalioanele de muncă „atunci când vor termina 
lucrarea sau dacă au avut merite". Trimiterea în batalioane de muncă era stabilită de aceleaşi 

din aceşti 1000 peste 600 au fost arestaţi ca elemente vechi, în frunte cu fostul şef al serviciului, colonelul 
Evulescu"; ASRI, fond P, voi. XXII, f. 218. 

13 Emil Mânu, Infernurile noastre. Jurnal de detenţie, Bucureşti, Editura Crater, 1993, p. 60. 

14 ASRI, fond D, dosar nr. 10957, f. 66. 

comisii care decideau stabilirea domiciliului obligatoriu, cu consultarea unor reprezentanţi 
regionali ai partidului, Securităţii şi Miliţiei. Fuga din batalioanele de muncă se pedepsea cu 
închisoare între 5 şi 10 ani 15 . 

în 11 martie 1954, prin Hotărârea nr. 337 a Consiliului de Miniştri se decidea 
desfiinţarea coloniilor şi batalioanelor de muncă, probabil ca urmare a abuzurilor petrecute în 
interiorul acestora, semnalate şi anchetate de Procuratură în anul 1953, în urma cărora au fost 
trimişi în judecată foştii comandanţi ai lagărelor de la Canal şi de la coloniile de muncă Salcia 
şi Cernavodă. Aici, ca urmare a unor atrocităţi greu de închipuit, au murit mii de oameni 16 . 
După desfiinţarea coloniilor de muncă, „toate persoanele care la data prezentei hotărâri se află 
internate administrativ vor fi deferite organelor de urmărire penală pentru cercetarea faptelor 
comise sau vor fi puse în libertate". Ca singură măsură suplimentară în afara pedepselor 
penale sau a deciziei de internare în fostele colonii de muncă, MAI urma să stabilească 
domiciliu obligatoriu pentru cei din închisori şi lagăre care „dovedesc că nu s-au reeducat" 17 . 

Ultima măsură arbitrar-represivă din seria „măsurilor administrative" în sprijinul 
activităţii Securităţii a fost dispusă prin Decretul 89, emis la 17 februarie 1958 de Prezidiul 
Marii Adunări Naţionale şi semnat de Gheorghe Stoica, prin care s-a decis că „pot fi stabilite 
în locuri de muncă anume destinate persoanele care prin faptele lor primejduiesc sau încearcă 
să primejduiască ordinea de stat, dacă acestea nu constituie infracţiuni". în baza acestui 
decret, s-a adoptat în 5 martie 1958 Hotărârea Consiliului de Miniştri nr. 282, prin care erau 
trimise în „locuri de muncă anume destinate" (în minele de cărbuni) următoarele categorii de 
persoane: foşti legionari, „de la şefi de garnizoană inclusiv, în sus", a legionarilor şi a 
celorlalte elemente care „mai prezintă pericol" după eliberare şi „primejduiesc sau încearcă să 
primejduiască securitatea statului", dacă faptele lor nu puteau fi condamnate prin Codul 
Penal. Comisia care stabilea cine anume urmează să fie trimis la muncă forţată, pe o durată 
cuprinsă între 2 până la 6 ani era formată din doi adjuncţi ai ministrului de interne şi un 
adjunct al procurorului general 18 . 

S-a păstrat şi sumarul unui Regulament privitor la primirea, internarea, regimul şi 
supravegherea în locurile de muncă anume destinate, care arăta că internaţii în astfel de locuri 
de muncă erau permanent percheziţionaţi, puteau fi pedepsiţi în caz de abateri sau la refuz de 
hrană, aveau dreptul la pachete şi vizite, într-un regim mai uşor decât cel penitenciar, dar 

i 19 

totuşi strict supravegheat . 

Alături de deportări şi stabilirea domiciliului obligatoriu, internarea în lagăre a fost o 
măsură administrativă cu un efect represiv important. Folosită pe scară largă de Securitate, 



15 Ibidem, ff. 13-14. 

16 Este greu de estimat numărul total al victimelor, în actualul stadiu al cercetărilor, care totuşi pe ansamblu este 
de ordinul miilor. Pentru soarta foştilor comandanţi de lagăr anchetaţi în urma crimelor comise, edificator este 
cazul lui Augustin Albon. Intrat în DGSP cu gradul de căpitan la înfiinţarea acesteia, a fost director al Direcţiei a 
Vi-a (Paza Guvernului). Albon era originar din Turda (fiu al lui Ion şi al Măriei, născut la 22 mai 1910), unde 
fusese ceaprazar. După intrarea sa în partid, ajunsese în 1945 să lucreze în Siguranţă. La înfiinţarea Canalului, a 
părăsit DGSP pentru a primi misiunea de a asigura paza unităţilor de muncă de aici. Evocat în numeroase 
mărturii ale supravieţuitorilor pentru cruzimea sa, a „patentat" un mijloc de tortură specific, denumit „stâlpul 
infamiei". Deţinutul legat la acest stâlp era bătut şi batjocorit de gardieni, brigadieri şi deţinuţi. Se afirmă că a 
omorât mai mulţi deţinuţi la Canal, bătându-i cu lopata sau călcându-i în picioare, călare pe calul său alb. Om 
scund, solid şi taciturn, obişnuia să se adreseze deţinuţilor: „cu gamela să săpaţi Canalul, bandiţilor!" A fost 
avansat în 1954 în funcţia de director general al Penitenciarelor, dar la scurtă vreme a fost arestat şi încarcerat la 
Jilava, fiind, după unele surse, condamnat la 25 de ani de închisoare, din care a executat doi sau trei. După 
eliberare nu s-a mai întors în Turda, rămânând în Bucureşti, unde a lucrat, până la pensie, ca inspector al 
croitoriilor CENTROCOOP; Doina Jela, Lexiconul negru. Unelte ale represiunii comuniste, Bucureşti, Editura 
Humanitas 2001, pp. 26-27 '. 

17 ASRI, fond D, dosar nr. 10957, f. 15. 

18 Ibidem, dosar nr. 7778, voi. XXXVI, f. 68. 

19 Ibidem, f. 69. 

aceasta a afectat un mare număr de oameni şi, prin caracterul ei arbitrar, a avut un ecou 
notabil în plan social, în raport cu scopul urmărit de poliţia politică a regimului comunist. 

Amploarea internărilor în lagărele de muncă 

în 1967-1968, Consiliul Securităţii Statului a documentat trimiterea „în unităţi, colonii 
şi locuri de muncă obligatorie a unui număr de circa 29 000 persoane" 20 . Cifra mai poate 
suporta adăugiri, întrucât chiar un document al Securităţii arăta că „posibilităţile de a stabili în 
mod cât mai complet şirul abuzurilor şi ilegalităţilor sunt limitate de faptul că în arhivele 
Securităţii Statului nu se pot identifica multe documente. Din relatările unor ofiţeri ce 
muncesc în prezent în acest sector rezultă că în anul 1954 fostul şef al Serviciului de evidenţă, 
colonel Popescu Gheorghe (Gogu) 21 , în prezent ambasador în Birmania, a ordonat distrugerea 
fişelor de evidentă pentru aproximativ 17 000 persoane ce au fost internate administrativ. Ca 
urmare, dosarele în arhiva Securităţii nu se pot găsi decât cu mari greutăţi" . Numărul total al 
celor internaţi în lagăre de muncă poate fi estimat la cel puţin 50 000 victime ale măsurilor 
administrative utilizate de Securitate, în condiţiile în care numai un dosar de arhivă verificat 
în 1967-1968 arăta că în perioada 4 ianuarie-26 iunie 1952 s-au emis 118 decizii ale MAI, 
prin care s-au trimis în lagăre 3963 oameni. Numai în zilele de 3 martie şi 1 aprile 1952 s-a 
dispus internarea unui număr de 316, respectiv 437 persoane. Practic, aşa cum se arăta în 
sintezele prezentate Comitetului Central, situaţia scăpase oricărui control, Securitatea 
dezlănţuind un val de teroare care nu-şi putea justifica amploarea 23 . 

Există date exacte pentru primii ani de funcţionare a acestor măsuri. Astfel, în 1950 
au fost trimise în unităţi de muncă 5154 persoane, în 1951 alte 2519, pentru ca în 1952, odată 
cu organizarea coloniilor de muncă, numărul să crească la 11 913, în vreme ce pentru anii 
1953-1954 s-au găsit date privind internarea administrativă a 2491 persoane. S-a mai stabilit 
că între 1957-1963 au fost trimise în locuri de muncă obligatorii pe o durată de 2 până la 6 
ani în baza Decretului 89/1958 alte 3658 persoane, dintre care 2696 pentru că „au instigat şi 
au participat la răzmeriţe", 545 de deţinuţi care „nu au dovedit că s-au reeducat" şi 117 foşti 
comandanţi legionari 24 . 

în realitate, examinarea dosarelor a arătat cu totul altceva, şi anume că Securitatea a 
purtat un război necruţător împotriva muncitorilor şi ţăranilor, deci tocmai împotriva 
categoriilor sociale în numele cărora dezlănţuise lupta de clasă. Din cele 3658 persoane 
trimise între 1958-1964 la „muncă obligatorie", îndeosebi în mine, 1899 erau ţărani, 436 
muncitori, 207 profesori şi învăţători, 241 funcţionari etc. Dintre ei, 634 nu aveau nici un 
motiv „la dosar" pentru a suporta această pedeapsă şi nici antecedente penale 25 . Cea mai 
numeroasă categorie au constituit-o şi în rândurile „populaţiei" din coloniile de muncă de la 
Canal şi din Balta Brăilei tot muncitorii şi ţăranii care se împotriveau colectivizării şi 
impunerii cotelor agricole. Numai din fosta regiune Oltenia, după cum relevau documente 
găsite în 1967, au fost trimişi în lagăre de muncă 1095 ţărani 26 , iar o analiză din martie 1968 
asupra unui lot martor de 7000 de fişe ale unor persoane internate arată că „măsurile represive 
au fost îndreptate împotriva a 1355 ţărani, 1570 muncitori şi tehnicieni, 767 învăţători şi 
profesori, 136 medici, 166 ingineri etc. Din cele 7000 de fişe examinate rezultă că numai 11 



20 Arhiva Comitetului Ex. al CC, nr. 264/18.02.1972, voi. IV, f. 7. 

21 Gogu Popescu a fost numit la înfiinţarea Securităţii, în august 1948, director al Direcţiei a Ii-a Contrasabotaj. 
învăţător, originar din Târgovişte, a organizat bandele de bătăuşi comunişti la alegerile din 1946, în calitatea sa 
de şef al organizaţiei de partid Dâmboviţa. După îndepărtarea din Securitate a avut parte de o carieră 
diplomatică, fiind numit ambasador în Birmania şi apoi în Ghana; Doina Jela, op. cit., p. 233 . 

22 Arh.C.Ex. al CC, nr. 264/18.02.1972, voi. IV, f. 17. 

23 Ibidem, f. 16. 

24 ASRI, fond D, dosar nr. 7778, voi. 36, ff. 41-42. 

25 Arh.C.Ex. al CC, nr. 264/18.02.1972, voi. IV, f. 17. 

26 Ibidem, f. 14. 

persoane sunt foşti industriaşi, 15 moşieri şi 25 foşti poliţişti" 27 . Securitatea încălcase în mod 
flagrant principiile pe care declara în ton cu partidul că luptă să le apere, comportându-se ca o 
armată într-un teritoriu ocupat şi dezvăluind astfel adevăratul caracter al regimului sovieto- 
comunist. 

Trimiterea în lagăr se făcea cu totul arbitrar, nefiind respectate nici măcar formal 
dispoziţiile privind măsurile administrative, care şi aşa, cum s-a văzut, aveau prevederi care 
puteau fi interpretate într-un mod larg de către Securitate. Practic, oricine în afara 
nomenclaturiştilor putea fi trimis în lagăr. Un studiu făcut de Procuratura Generală în anul 
1953 descoperise în toate coloniile de muncă deţinuţi numai pe bază de adrese, însoţite de 
tabele nominale. în martie 1953, în lagărul Peninsula de la Canal, 2293 persoane se aflau 
numai în baza unor astfel de documente sumare, iar în iulie acelaşi an 1500, Procuratura 
Generală constatând că aceste persoane sunt „deţinute în mod ilegal". Opoziţia Securităţii a 
făcut să nu se poată dispune eliberarea acestora, iar investigaţiile procurorilor în coloniile de 
muncă au încetat din cauza aceloraşi presiuni 28 . Abuzurile continuau în privinţa termenelor de 
internare, care erau depăşite fără ca deţinuţii să fie eliberaţi. La 20 iulie 1953, se aflau în 
această situaţie 402 deţinuţi din coloniile de muncă de pe cuprinsul României Populare 29 . 

Regimul de exterminare din lagărele de muncă 

Abuzuri grave „s-au săvârşit şi în ceea ce priveşte regimul de detenţie, cel alimentar, 
asistenta sanitară", după cum consemna sec un document al Consiliului Securităţii Statului din 
1968 cu privire la unităţile şi coloniile de muncă. Le ilustrează pe larg o întreagă literatură 
memorialistică 31 . în lagăr „toate erau dificile şi greu de suportat: condiţiile de muncă erau 
barbare, vânturile năpraznice şi neobosite, hrana insuficientă, cazarea improvizată" 32 . Bolile 
făceau ravagii printre „oameni adunaţi de prin toate închisorile politice din ţară, extenuaţi de 
foamete şi frig, de umezeala acelor saivane în care locuisem, obosiţi de munca epuizantă. 
Erau anemiaţi, distrofici şi dintre aceştia din urmă au fost destui cei care au alunecat în 
caşexie 33 - ultima fază de slăbire generală a organismului, din care greu se mai putea redresa 
cineva 

Dar poate că cel mai greu de suportat au fost cruzimile absurde pe care oamenii le-au 
suportat sau la care au fost martori, marcaţi apoi pe tot restul vieţii de cele trăite şi văzute. 
Exemplele ar putea umple o lungă monografie. Ele au fost consemnate şi de rapoartele în 
urma unor controale făcute în coloniile de muncă în anul 1953, când Procuratura Generală a 
investigat mai multe crime petrecute în acestea. Scene de o violenţă excesivă care s-au 
petrecut în lagăre au avut darul să impresioneze şi au influenţat probabil decizia de închidere a 
lor în 1954. Chiar documente ale Securităţii relevă crizimi deosebite petrecute aici. Numai în 
luna ianuarie a anului 1953 au murit în coloniile de muncă de la Canalul Dunăre-Marea 
Neagră un număr de 133 deţinuţi, potrivit evidenţelor fostei poliţii secrete. Cele mai multe 
decese s-au înregistrat la coloniile Peninsula şi Poarta Albă (46, respectiv 30) 35 . 



27 Ibidem, f. 17. 
28 Ibidem, f. 1. 

29 Ibidem, f. 16. 

30 Ibidem, p. 18. 

31 Vezi retrospectivele bibliografice pe tema Rezistenţa anticomunistă în România, publicate în „Arhivele 
Totalitarismului" nr. 5 (4)/1994, pp. 244-266, nr. 6 (1)/1995, pp. 250-287, nr. 7 (2)/1995, pp. 202-221, nr. 8 
(3)/1995, pp. 237-246, nr. 9 (4)/1995, pp. 203-220, nr. 10 (1)/1996, pp. 215-241, nr. 11-12 (2-3)/1996, pp. 221- 
233. 

32 Cătălin Ropală, Periprava. Memorial din gulagul românesc, Bucureşti, Editura Majadahonda, 1997, p. 117. 

33 Fază în care metabolismul consumă ţesuturile, omul intrând într-o fază de „autodevorare". 

34 Constantin Horujenco, Povestiri din întuneric, Galaţi, Editura Alma, 1997, p. 108. 

35 ASRI, fond D, dosar nr. 10971, ff. 15-20. 

în coloniile de muncă se practica pe scară largă bătaia, încarcerarea pe termen lung, 
utilizarea la munci grele a deţinuţilor bolnavi, iar raţiile de hrană neândestulătoare au făcut ca 
moartea multora să fie cauzată pur şi simplu de foame şi istovire. Dacă tratamentul inuman 
aplicat deţinuţilor în lagărele din România a caracterizat universul concentraţionar ca şi în 
celelalte state ale blocului sovietic, în unele perioade, în anumite locuri de detenţie, regăsim 
puternice accente de sadism în aplicarea acestui tratament. Ca urmare, la multe dintre lagărele 
Canalului Dunăre-Marea Neagră se înregistra în 1952 o medie a mortalităţii de peste 30 de 
deţinuţi pe lună 36 , iar între aceştia unii îşi găseau sfârşitul în chinuri care, dacă nu ar fi 
consemnate chiar de documente ale Securităţii, ar fi greu de imaginat. Astfel, după 15 zile de 
carceră, un deţinut a fost dus la infirmerie cu ambele picioare cangrenate, pentru că fusese 
legat cu lanţuri peste „cizmele de cauciuc ce le avea în picioare. Când a fost adus la infirmerie 
şi i s-au tras cizmele, i s-a dezlipit şi talpa picioarelor, care putrezise". Medicul coloniei 
penitenciare i-a făcut trimitere pentru Spitalul din Cernavodă, dar comandantul nu a aprobat- 
o. Deţinutul, un tânăr de 23 de ani, a murit în chinuri cumplite după 1 1 zile, în infirmeria 
lagărului 37 . 

în sadismul lor, unii comandanţi de lagăr obişuiau să se distreze, punându-i la cele mai 
grele munci pe epileptici şi distrofici, sau scoţându-i la muncă în ger, desculţi şi numai în 
cămăşi. Neîndeplinirea normelor de muncă era sancţionată cu muncă neîntreruptă fără hrană 
timp de 24 de ore, urmată de carceră. Unii deţinuţi au fost bătuţi până la desfigurare, 
rămânând infirmi pe viaţă. Un proces verbal din arhivele fostei Securităţi consemna depoziţia 
unui deţinut maltratat din colonia de muncă de la Cernavodă: „în luna decembrie 1952, fiind 
grav bolnav, am primit de la infirmerie un bilet de scutire şi am fost întors la dormitor. 
Caporalul care făcea de serviciu m-a scos însă afară în pumni şi picioare, umplându-mă de 
sânge şi m-a dus la comandant. Acesta m-a bătut până am leşinat. După ce m-am trezit din 
leşin, mi-a luat mantaua şi m-a pedepsit să muncesc fără mâncare şi odihnă 36 de ore. Am fost 
trimis la muncă, dar eu i-am spus caporalului că nu pot lucra. El a pus trei deţinuţi să mă 
arunce în Dunăre, apoi m-a bătut cu o lopată, m-a legat cu lanţuri şi m-a dus din nou la 
comandant. Acesta m-a pedepsit cu trei luni de carceră. După 42 de zile am fost scos şi dus la 
infirmerie. Comandantul m-a văzut acolo şi mi-a spus: ai să te întorci în carceră şi ai să stai 
acolo până mori. Atunci am încercat să mă sinucid, tăindu-mi venele cu o lamă. Pentru asta, 
comandantul 1-a pus pe un deţinut să mă bată cu picioarele în testicole şi în gură, 
nenorocindu-mă pe viaţă şi desfigurându-mă". Deţinutul a fost băgat din nou la carceră, dar a 
fost salvat de ofiţeri superiori veniţi în inspecţie la colonia penitenciară, care au mai găsit de 
la Cernavodă alţi şase deţinuţi morţi, care continuau să fie ţinuţi în carcerele lagărului, pentru 
că, după cum declara comandantului acestuia, nu şi-au încheiat pedeapsa 38 . 

Rapoartele făcute în împrejurările anchetelor din 1953 în coloniile de muncă de la 
Canal şi din Balta Brăilei de către medici deţinuţi sunt relevante asupra ravagiilor pe care 
frigul şi foamea le provoca, decimându-i pe deţinuţi în special în lunile de iarnă. „Deţinutul a 
fost adus pe targa din carceră, fără cunoştinţă, cu respiraţia foarte rară, fără puls aproape şi, cu 
toate îngrijirile ce i-am dat la infirmerie (injecţii de camfor şi cofeină), după Vi oră a încetat 
din viaţă. Era în evidenţă cu distrofie şi în diferite rânduri fusese scutit de muncă de către 
serviciul medical. Nu a fost adus la vizita medicală înainte de a fi încarcerat şi nici nu am fost 
chemaţi spre a-1 vizita la carceră, în tot timpul în care a fost încarcerat". Un alt deţinut „a 
încetat din viaţă chiar în cabinetul de consultaţii al infirmeriei, în timp ce abia îi făcusem 
injecţii de cofeină şi camfor. Nu am fost chemaţi de a-1 vizita înainte de a-1 încarcera şi nici nu 
a fost vizitat de noi acolo. (...) Nu s-a ţinut seama de către conducerea coloniei de scutirile 



36 Ibidem,ff. 177-180. 

37 Ibidem, ff. 3-11, Referat întocmit de lt.maj. Munteanu Horia, la 15 iunie 1953 şi ff. 33-35, declaraţia medicului 
Gheorghe Munteanu. 

38 Ibidem, f. 31. 

medicale şi bolnavi, chiar distrofici gravi au fost scoşi pe şantierele de lucru, aducându-i seara 
pe braţe, pe alţii îngheţaţi complet şi chiar morţi". Astfel, un deţinut „distrofic gradul 3, a fost 
adus în agonie, îngheţat, de pe şantier şi a murit după câteva ore, în infirmerie", iar un altul „a 
fost adus mort, îngheţat pe şantier". Toate cazurile, afirma medicul, înşirând un lung pomelnic 
de morţi în lunile ianuarie şi februarie ale anului 1953, ar fi putut fi evitate: „în afară de 
aceştia, sunt numeroase alte cazuri de deţinuţi îngheţaţi, dar care au putut fi readuşi la viaţă în 
urma îngrijirilor noastre. Toţi deţinuţii politici care îngheţau pe şantierele de lucru erau 
distrofici, fiind slăbiţi şi nu mai aveau caloriile necesare pentru a se apăra contra frigului, fie 
că unii erau uşor îmbrăcaţi, fără cămăşi, şi unii chiar cu picioarele goale. Dimineaţa, la ieşirile 
cordoanelor de lucru pe poartă, erau scene îngrozitoare, cu bătăi sângeroase şi cu chinuri de 
iad, ce ar fi trebuit să înduioşeze şi inimile de piatră", nota acelaşi medic al coloniei 
penitenciare Cernavodă într-o declaraţie care s-a păstrat în arhivele Securităţii . 

Unele dintre crimele din lagărele de muncă au fost anchetate de Procuratura Generală, 
care a sintetizat şi condiţiile de deţinere în fraze sugestive. „Au fost cazuri când deţinuţii erau 
asasinaţi prin împuşcare, îngropaţi de vii în pământ, obligaţi iarna să intre în apă până la brâu 
şi să taie stuf, introduşi iarna în carcere descoperite, uneori dezbrăcaţi, în poziţii chinuitoare - 
doi în picioare şi doi cu capul în jos. în timpul verii, erau dezbrăcaţi, legaţi de mâini şi expuşi 
muşcăturilor de ţânţari. Manifestările de bestialitate continuau şi după moartea deţinuţilor, ale 
căror cadavre, neânhumate timp îndelungat, roase de şobolani, erau profanate şi chiar 
introduse în carceră, sub pretextul că torturile n-au fost îndeajuns de aspre" 40 . Pentru 
atrocităţile descrise mai sus, care s-au petrecut în colonia penitenciară Salcia, au fost trimişi în 
judecată 21 de ofiţeri şi subofiţeri, care au fost găsiţi vinovaţi şi au fost condamnaţi în 1954 la 
pedepse de până la 25 de ani închisoare. Un an mai târziu, ministrul de interne Alexandru 
Drăghici i-a absolvit de pedeapsă şi le-a şters din cazier incriminările. Mai mult, a dispus ca 
majoritatea lor să fie reâncadraţi în MAI. Printr-un decret al Prezidiului Marii Adunări 
Naţionale, „acestor cadre li s-a acordat vechimea neîntreruptă în MAI pe toată durata 
detenţiei, iar conducerea Ministerului de Interne le-a acordat câte o sumă de bani echivalentă 
cu salariul pe trei luni şi câte o lună de zile de concediu la casele de odihnă ale MAI pentru 
refacerea stării fizice" 41 . Procurorul general adjunct Alexandru Voitinovici, care ordonase 
anchetele din 1953 şi descoperise mii de persoane deţinute ilegal, a fost retrogradat din 
funcţie, fapt care dovedeşte că Securitatea inspirase crimele produse în lagărele de muncă şi 
stabilirea condiţiilor de detenţie, exterminarea deţinuţilor şi inclusiv trimiterea lor ilegală în 

lagăre fiind o acţiune deliberată a poliţiei politice comuniste . 

* 

Cei vii şi cei morţi erau în coloniile de muncă în egală măsură subiect de batjocură. La 
colonia penitenciară Salcia, într-o zi din iarna anului 1952 „au fost mai mulţi morţi. Pentru a-i 
putea identifica, le-a pus cartoane în gură, pe care le scria numele" 43 . Un deţinut a fost adus de 
la lucru mort, „cu un astfel de carton în gură, iar gura încleştată i-a fost deschisă cu un topor. 
Morţii se înhumau după 7-8 zile, din lipsă de scândură". Represiunea a produs uneori scene de 
dimensiuni mitologice. După ce un brigadier 1-a bătut până la moarte pe un deţinut, acesta „a 
fost pus pe o targa în care bătuse piroane de fier. Când 1-a adus la infirmerie, mort, corpul lui 
era în întregime perforat" 44 . 



39 Ibidem, pp. 34-35. 

ASRI, fond D, dosar nr. 10844, voi. I, ff. 1-3, Notă privind procesul intentat unor cadre şi deţinuţi de la fosta 
colonie de muncă Salcia, din anii 1953-1955, nedatată, probabil din 1967. Poartă menţiunea Strict secret de 
importanţă deosebită. 

41 Ibidem. 

42 Arh.C.Ex. al CC, nr. 264/18.02.1972, voi. IV, f. 2. 

43 ASRI, fond D, dosar nr. 10844, voi. II, ff. 45-46. 

44 Ibidem, f. 46. 

Ilegalitatea măsurilor administrative de internare în lagăre şi stabilire a 
domiciului obligatoriu 

în urma sarcinilor primite la Plenara Comitetului Central al Partidului Comunist 
Român, Consiliul Securităţii Statului a trecut în 1967-1968 la analizarea abuzurilor şi 
ilegalităţilor „în activitatea unor cadre din aparatul de Securitate", urmărind între altele 
„modul în care s-a instituit şi aplicat măsura internării administrative în locuri anume 
destinate" 45 . Sintezele care au rezultat incriminează încălcări ale legii, dar afirmă legitimitatea 
acestor măsuri, ceea ce dovedeşte că, în fond, caracterul de poliţie politică al Securităţii nu se 
diminuase, ci era mai bine camuflat sub masca „legalităţii socialiste". Abuzurile şi crimele 
produse sub acoperirea „măsurilor administrative" erau considerate „justificate în principiu": 
„este cunoscut că între anii 1950-1958 [perioadă analizată de Comisia Consiliului Securităţii 
Statului - n.n.] elementele duşmănoase din ţară şi din exterior îşi intensificaseră activitatea 
ostilă împotriva regimului democrat-popular, creau greutăţi în construcţia socialismului, 
calomniau şi defăimau politica partidului, ajungând până la săvârşirea de acte de teroare, 
sabotaj şi diversiune. în aceste condiţii, se impunea ca organele de partid şi de stat să iniţieze 
măsuri energice pentru a preveni şi zădărnici orice încercare de a atenta la cuceririle 
revoluţionare ale clasei muncitoare. Socotim deci justificată de principiu luarea unor măsuri 
de a împiedica elementele reacţionare să întreprindă acţiuni duşmănoase, inclusiv internarea 
în colonii de muncă obligatorie, dar numai împotriva acelor care, în mod real, prezentau 
pericol pentru securitatea statului" 46 . 

Modul în care au fost concepute reglementările privind măsurile administrative au fost 
criticate, întrucât „prin conţinutul lor larg şi generic, fără stabilirea unor criterii de delimitare 
precisă a acelor persoane care prin manifestările lor constituiau un pericol real pentru 
securitatea statului de cele care îşi manifestau unele nemulţumiri personale şi care nu 
periclitau ordinea socială şi de stat au avut consecinţe negative în justa aplicare a 
dispoziţiunilor din actele normative respective [s.n.]". 

Justeţea acestor măsuri represive era însă contrazisă chiar de analiza prevederilor 
constituţionale. Astfel, Constituţia RPR din 1948 prevedea la articolele 48 şi 30 că „nimeni nu 
poate fi arestat sau deţinut mai mult de 48 de ore, fără un mandat al Parchetului, al organelor 
de instrucţie stabilite de lege sau autorizarea instanţelor judecătoreşti conform prevederilor 
legii" şi că „nimeni nu poate fi condamnat şi ţinut a executa o pedeapsă decât în baza 
hotărârilor judecătoreşti în conformitate cu legea". Prevederile, reluate în articolul 87 al 
Constituţiei din 1952, care garanta la articolul 87 libertăţile cetăţeneşti, au fost încălcate 
flagrant de către actele normative cu privire la măsurile administrative 47 . Prin caracterul lor 
larg şi evaziv, au dat posibilitatea extinderii represiunii, astfel încât oricare dintre cetăţenii 
României putea fi arestat şi trimis în lagăr sau deportat în regim de domiciliu obligatoriu, în 
condiţiile în care foarte multe dintre incriminările conţinute de aceste prevederi nu constituiau 
infracţiuni nici măcar prin analogie cu diverse texte ale Codului Penal. 

Modul de aplicare a fost de asemenea viciat, fiind subordonat nevoii de mână de lucru 
gratuită la proiectele megalomane ale regimului. Folosirea deţinuţilor pe şantierele de la Canal 
şi la gospodăriile agricole ale MAI din Balta Brăilei fusese reglementată în urma unei şedinţe 
la Ministerul de Interne din 24 martie 1950, la care au participat ministrul adjunct Marin 
Jianu, care coordona activitatea Direcţiei Generale a Penitenciarelor şi Alexandru Nicolschi, 
subdirectorul Securităţii. în urma acestei decizii, s-a hotărât înfiinţarea unei comisii de triere a 
deţinuţilor din închisori şi aresturi, pentru a-i selecta pe cei apţi de muncă şi cu pedepse sub 
12 ani şi a-i trimite să lucreze la Canal, în mine sau gospodării agricole de stat . Şantierele 



45 Arh.C.Ex. al CC, nr. 264/18.02.1972, voi. IV, f. 7. 
46 Ibidem,p. 11. 

47 Ibidem, p. 12. 

48 ASRI, fond D, dosar nr. 10090, ff. 182-184. 

erau însă în primul rând alimentate cu noi arestaţi în baza măsurilor administrative, măsură 
determinată de gratuitatea, dar şi de eficienţa dovedită anterior de mâna de lucru formată din 
deţinuţi. De exemplu, după cum relevă un Raport al Direcţiunii Generale a Canalului pe 
perioada iunie- septembrie 1949 în sectoarele unde se utiliza munca salariată planul de lucru se 
realizase în proporţie de 78%, în vreme ce unităţile de muncă organizate de Ministerul 
Afacerilor Interne „îşi îndeplinesc planul lor fiindcă există acolo un comandament", după cum 
arăta Chivu Stoica la Şedinţa Secretariatului CC al PMR din 22 septembrie 1949, întors dintr- 
o inspecţie la Canal . 

Reamintim depoziţia din 1968 a colonelului în rezervă Ilie Bădica, fostul locţiitor al 
comandantului Direcţiei Generale a Penitenciarelor şi şef al coloniilor de muncă, care arăta că 
aceste arestări în baza măsurilor administrative se făceau arbitrar, în funcţie de nevoile de 
braţe de muncă. Direcţia de Anchete penale a Securităţii asigura cifrele solicitate de 
comandanţii de lagăr, operând reţineri în teritoriu, după tabelele propuse de Direcţiile 
Regionale şi aprobate de ministrul de interne. Cât de arbitrare erau aceste arestări, relevă o 
sinteză a Securităţii din 1968: 300 de studenţi de la Facultatea de Medicină din Bucureşti au 
fost internaţi în anul 1951 în lagărul de triere Rahova, urmând să fie trimişi în unităţi de 
muncă, doar pentru că „neavând manuale de specialitate la facultate, au mers să studieze la 
Biblioteca franceză" 50 . 

Cei reţinuţi înainte de a fi trimişi în lagăre de muncă erau mai întâi cercetaţi de către 
Securitate, cercetare care s-a prelungit uneori până la patru ani, fără ca această perioadă să se 
scadă, cum se proceda cu arestul preventiv, din durata stabilită a internării. La Bicaz, în iunie 
1953 erau 63 de deţinuţi cărora nu li s-a inclus în noua pedeapsă timpul de reţinere anterior. în 
1968, s-au examinat 1500 de dosare prin sondaj, constatându-se că în majoritatea cazurilor 
reţinerea persoanelor s-a făcut fără respectarea formelor legale prevăzunte, ilegalitate 
acoperită ulterior de complexul de măsuri pentru internări sau deportări administrative. Astfel, 
se exemplifica acoperirea legală a arestării foştilor poliţişti, jandarmi şi lucrători SSI prin 
Ordinul 26500/1948 al Securităţii, a foştilor legionari (Ordinul 5/1948) şi a celor care 
comentau negativ reforma bănească (Ordinul 8/20/1952), realizată tocmai prin aceste măsuri, 
în afara menţionării unor astfel de ordine care au stat la baza arestării, la dosarele celor trimişi 
în lagăre nu figurau alte motive care să justifice privarea lor de libertate, a cărei durată era 
stabilită de asemenea arbitrar, fără criterii bine determinate. La dispunerea internării se avea 
în vedere doar apartenenţa la o anumită categorie socio-profesională, şi nu la gradul de 
periculozitate pentru regim. Semnificativ pentru încălcarea legilor în vigoare este că, dintre 
toţi cei trimişi în coloniile de muncă, numai 1600 aveau mandate de arestare semnate de 
Procuratură, iar caracterul abuziv şi aleatoriu al internărilor este demonstrat de faptul că, după 
desfiinţarea coloniilor de muncă şi cercetarea penală a deţinuţilor, numai 509 din totalul 
acestora au fost trimişi în judecată pentru faptele comise 51 . 

Practica trimiterii în lagăr numai în baza apartenenţei la o categorie socială socotită 
ostilă comunismului era în epocă larg răspândită în toate statele blocului sovietic. Acţiunea se 
derula conform mecanismului prin care decizia politică (spre exemplu, cea de colectivizare a 
agriculturii) era în genere urmată de un complex de măsuri represive care asigurau punerea ei 
în prcatică. Brutalitatea statală, asigurată în România Populară prin intermediul Securităţii, se 
solda cu efecte notabile: „se reduce opoziţia politică şi religioasă, se stârpesc agitaţia 
muncitorească şi răscoalele ţărăneşti, se colectivizează satele, este suprimat şomajul 
suprimându-se şomerii... Cu fiecare dezinsecţie, lagărele se extind. Ele îndreaptă, ele 
extermină. Totul este adunat aici: opozanţi conştienţi sau presupuşi, credincioşi fervenţi, 



49 ANIC, fond CC al PCR - Cancelarie, dosar nr. 81/1949, f. 11. 

50 Arh.C.Ex. al CC, nr. 264/18.02.1972, voi. IV, f. 13. 
51 Ibidem,ff. 15-17. 

savanţi sobri, hoţi de cartofi, borfaşi, ţărani amărâţi, bandiţi... Pentru a scoate la lumină 
societatea sa, statul produce lagărele" 52 . 

împotriva acestor măsuri nu exista nici o posibilitate de apărare a cetăţeanului. în 
prevederile care au consacrat măsurile administrative nu este specificată nici o posibilitate de 
atac a deciziei de deportare sau trimitere în lagăr, ceea ce contravenea dreptului consituţional 
la apărare, dar, mai mult, îi punea în mod formal pe cei supuşi acestor măsuri în situaţie de 
inferioritate faţă de deţinuţii politici, care în procesele penale derulate puteau declara recurs 
împotriva sentinţelor - chiar dacă recursul nu schimba, în majoritatea cazurilor, nimic. 

Măsurile administrative care prevedeau deportările şi internarea în lagăre a cetăţenilor 
României Populare s-au produs prin cauţionarea de către conducerea de partid şi de stat a 
planurilor represive ale Securităţii. Acest sistem „a creat posibilitatea să se comită ilegalităţi şi 
abuzuri grave, care puteau avea implicaţii deosebite în viaţa politică şi socială a ţării", se 
recunoştea ulterior 53 . Ministerul Afacerilor Interne şi conducerea Securităţii căpătaseră puteri 
sporite şi o largă autonomie decizională, răspunzând numai în faţa „conducerii superioare de 
partid". Astfel se explică atât procedurile ilegale utilizate în elaborarea complexului de acte 
normative care au dus la internările în lagăre de muncă şi deportări, cât şi modul abuziv în 

care ele au fost aplicate. 

* 

Concluzii 

Prevederile în baza cărora a funcţionat sistemul represiv din România primelor două 
decenii de socialism, articolele din Codul Penal şi măsurile administrative privind deportarea, 
domiciliul obligatoriu sau internarea în colonii penitenciare pedepseau orice formă de 
opoziţie, politică sau religioasă faţă de regimul comunist. Ele nu sunt inovaţii juridice 
româneşti ale timpului, ci au conţinut esenţa legilor penale sovietice în domeniu. Multe din 
pasajele care privesc infracţiunile de natură politică sunt o punere în practica judiciară din 
RPR a prevederilor din Codul Penal sovietic sau a ordinelor de deportare ori internare în 
GULAG. Ca şi în URSS, incriminările de natură politică au fost modificate în timp, devenind, 
atunci când a fost necesar, mult mai drastice decât în formularea iniţială. Astfel, în România, 
spre finalul primului deceniu de „republică populară", se poate constata o înăsprire fără 
precedent a pedepselor pentru infracţiuni politice, ca şi revenirea la sistemul internării în 
locuri de muncă obligatorie şi a deportării în regim de domiciliu obligatoriu a celor care ar fi 
putut să se opună regimului, măsuri de natură să consolideze dictatura impusă de Gheorghiu 
Dej, în condiţiile retragerii trupelor sovietice, care au asigurat până în 1958 stabilitatea 
regimului sovieto-comunist. 

„Temeiurile legale" puse la îndemâna Securităţii începând cu 1957, în acţiunea de 
lichidare a oricărei forme de împotrivire sau chiar dezacord cu autorităţile, manifestat făţiş ori 
abia schiţat, au dus la dezlănţuirea unui val de arestări de aceeaşi amploare cu cel din 
momentele instalării regimului de „democraţie populară", ca şi la internări în lagăre de muncă 
a celor care „încearcă să primejduiască ordinea de stat". Dacă în 1948-1952 represiunea a avut 
ca raţiune consolidarea puterii de curând cucerită de către comunişti, prin lichidarea 
adversarilor politici, în 1958-1959 problema nu se mai punea în aceeaşi termeni. La doi ani 
după denunţarea de către Hruşciov la Congresul XX al PCUS a abuzurilor staliniste în materie 
de poliţie politică, dezlănţuirea în România a valului represiv de la finele anilor 1950, 
precedat de înăsprirea prevederilor penale şi a celor administrative privind domiciliul 
obligatoriu şi trimiterea la muncă forţată marchează un moment în care la Bucureşti 



52 A. Glucksmann, op. cit., p. 97. 

53 Se făcea referire la încălcarea hotărârilor CC al PMR privind înscrierea ţăranilor pe bază de consimţământ 
liber în gospodării agricole. Dar, în 1968, ca şi în anii '50 se ignora în mod voit faptul că aceste încălcări 
antrenate de implicarea Securităţii în accelerarea procesului de colectivizare s-au făcut din dispoziţia conducerii 
de partid. 

Gheorghiu-Dej a ţinut să demonstreze că, indiferent de prezenţa trupelor sovietice în ţară, 
poate asigura securitatea internă. în mod paradoxal, tocmai când Armata Roşie (privită de 
majoritatea românilor ca un simbol al ocupaţiei sovieto-comuniste) îşi părăsea 
amplasamentele, s-a realizat o revenire la austeritatea şi dogmatismul din anii stalinismului. 
Această înăsprire a controlului exercitat asupra societăţii prin pârghiile aparatului represiv a 
avut darul să dovedească (şi a făcut-o din plin) că zilele regimului nu sunt numărate, aşa cum 
a fost tentată să creadă larga majoritate a populaţiei, care punea încă semnul egal între puterea 
comuniştilor în România şi prezenţa aici a trupelor ruseşti. 

Independent de modul în care a evoluat conţinutul unor prevederi în timp, Codul Penal 
şi măsurile administrative dispuse prin Decrete ale Marii Adunări Naţionale, Hotărâri ale 
Consiliului de Miniştri sau Decizii ministeriale ale MAI privind deportările, domiciul 
obligatoriu şi internările în lagăre de muncă, acestea au fost încă de la instaurarea 
„democraţiei populare" principalul instrument de exercitare a represiunii. Articolele penale 
care au pedepsit infracţiunile de natură politică au avut un caracter public, cu o singură 
excepţie 54 şi au constituit baza „legală" a măsurilor represive întreprinse de Securitate. 
Prevederile speciale aşa-zis „administrative", cu un caracter secret datorită caracterului lor 
neconstituţional, au completat baza de acţiune a unor pusee represive ale regimului, 
manifestate mai întâi în 1948-1952. Devenind în 1957-1958 excesive în conţinut şi fiind 
aplicate exagerat, aceste măsuri legislative au provocat şi întreţinut o atmosferă de teroare, 
similară cu cea din perioada cuceririi şi consolidării puterii de către comunişti. Caracterul lor 
arbitrar reflectă chiar caracterul regimului instaurat în România după 6 martie 1945. 

Pe tot parcursul celor 45 de ani de putere comunistă în România, legislaţia cu caracter 
represiv a dat posibilitatea Securităţii să facă în timp dovada faptului că se poate substitui cu 
succes unei armate de ocupaţie, pe care vreme de un deceniu de la crearea sa doar o secondase 
în asigurarea stabilităţii regimului. Poliţia politică, bazată pe un întreg complex de prevederi, 
a transformat represiunea în fapt cotidian. Deţinuţii transportaţi către lagărele Canalului în 
camioane nu mai stârnesc reacţia nimănui: „în drumul nostru întâlnim oameni liberi care-şi 
cultivă grădina, care lucrează pe lângă casă. Nici unul nu se sinchiseşte de noi, aşa de mult s- 
au obişnuit cu existenţa coloniei de muncă forţată. îmi dau seama din atitudinea lor că 
sistemul penitenciar e sinonim cu orânduirea socialistă" 55 . După atâţia ani de semne vizibile 
ale regimului poliţienesc instaurat de Securitate, faptul nu era de mirare şi tocmai acest tip de 
reacţie a asigurat perpetuarea regimului. Totalitarismul „scoate la iveală ce lasă în penumbră 
democraţia: şi anume că la capătul drumului indiferenţei şi al conformismului apar lagărele de 
concentrare" 56 . 



54 Este vorba de articolul 193 indice 1 din Codul Penal, nepublicat în ediţiile acestuia, prin care se condamnau 
retroactiv foştii poliţişti. 

55 Emil Mânu, op. cit., p. 121. 

56 Tzvetan Todorov, op. cit., p. 147. 

Deportările şi dislocările de populaţii din România anilor 1950. 
Instituţia domiciliului obligatoriu 

Deportările şi dislocările de populaţii au fost în perioada anilor 1945-1964 o practică 
politică curentă, care a afectat un număr imens de persoane. Prin ele se viza distrugerea 
existenţei unor categorii largi de oameni, a unor familii şi comunităţi. De inspiraţie stalinistă, 
ele au reprezentat forme de violentare, din raţiuni politice, a unor drepturi fundamentale ale 
oamenilor (dreptul la proprietate, la o viaţă normală, la libertate de mişcare etc). Ele vizau o 
sporire a controlului asupra societăţii, trebuiau să genereze frică, erau menite să intimideze, 
să sporească sentimentul insecurităţii, să destructureze comunităţile divizându-le şi 
polarizându-le prin aplicarea principiului ideologic al luptei de clasă. Toate acestea au 
reprezentat arme eficiente pentru a duce populaţia la supunere şi tăcere, pentru a grăbi la sate 
procesul de colectivizare şi de trecere a proprietăţii individuale în mâinile statului. 
Comunităţile rurale sau urbane din care s-au făcut dislocări au pierdut o forţă de muncă 
importantă şi au suferit o traumă de natură umană şi colectivă, destructurându-se şi pierzând 
un important capital economic şi social. Efectele dislocării s-au reflectat şi în modul de 
funcţionare al familiei, care s-a văzut deposedată de posibilitatea de a transmite de la o 
generaţie la alta, bunuri reale şi simbolice. Relaţiile dintre generaţii au fost afectate şi de 
faptul că membri ai aceleiaşi familii s-au văzut divizaţi şi obligaţi să se situeze de părţi 
diferite ale baricadei, astfel că şi memoria lor e una divizată şi adesea conflictuală, ameninţată 
de diverse forme de uitare generate de tăceri vinovate, de compromisuri, de opţiunile diferite 
în ce priveşte modul de raportare la regimul comunist. 

Vom sublinia în continuare cele mai importante valuri de dislocări şi consecinţele lor, 
vom urmări ce categorii de persoane erau vizate, ce efecte au avut dislocările asupra lor, cum 
s-a creat treptat instituţia domiciliului obligatoriu şi cum, pentru cine şi în ce scop, a 
funcţionat ea. 

Serviciul D.D.O (Dislocări şi Domicilii Obligatorii) a funcţionat până în 21 iulie 1956, 
când un document precizează că, la ordinul MAI, se desfiinţează acest serviciu, numerele de 
decizii de fixare de domiciliu obligatoriu (D.O.) urmând a fi date în continuare de Serviciul C 
din MAI al cărui şef era lt. col. Einhorn Wilhelm 1 . 

Documentele consemnează Hotărârea Consiliului de Miniştri nr. 1554 din 22 august 
1952 şi decizia M.A.I. Nr. 744 din 25 august 1952 pentru înfiinţarea coloniilor de muncă, a 
domiciliului obligatoriu şi a batalioanelor de muncă ca fiind cadrul legal 2 al unor decizii care 
privesc trimiterea în colonii de muncă şi fixarea de D.O. precum şi întrunirea comisiilor ce 
iau aceste decizii 3 . 

în realitate, instituţia domiciliului obligatoriu funcţiona dinainte de această dată, 
fixarea de D.O. fiind o practică curentă încă din anii 1949-1950. 

Au fost dislocaţi ţăranii care s-au răsculat în Bihor şi Arad în anul 1949 4 , la fel cei din 
sudul ţării, din Teleorman. De menţionat că la aceştia se face referire în documentele care 
recomandă reţinerea lor în Bărăgan şi după data la care se ridicaseră restricţiile celor mai 
mulţi dintre dislocaţi. „Comisia Specială de Verificare a elementelor dislocate în comunele 
noi" îi menţionează într-un raport din anul 1954 ca „elemente care au participat la răzmeriţele 
chiabureşti, care au instigat şi au avut un rol de conducere în aceste răzmeriţe" 5 . într-un raport 
al Direcţiei Generale a Securităţii Statului Bacău din 28. 08. 1951, semnat de locotenent 



1 ACNSAS, fond Documentar, dosar nr. 55, voi. 50, f. 511. 

2 Ibidem, voi. 19, f. 4. 

3 Ibidem, ff. 15-22. 

4 Vezi ibidem, dosar 173, care conţine date referitoare la aceste revolte şi măsurile extreme de reprimare luate. 

5 Ibidem, dosar nr. 55,. voi. 46,. f. 161. 

colonel de securitate C. Câmpeanu 6 se face referire la evenimentele din 7 iulie 1950 (răscoale 
provocate de elemente reacţionare) din comunele Siliştea, Ciuperceni, Purani, Corbii Mari, 
Corbii, Ciungului, Baciu, Sârbeni şi altele din fostul judeţ Vlaşca şi se consemnează ordinul 
dat de ministrul Jianu pentru trierea chiaburilor răsculaţi, întocmirea de fişe personale şi 
trimiterea lor în U.M.* O notă informativă a lt. Cristea Toma din acelaşi dosar şi pe aceeaşi 
problemă din 12 septembrie. 195 1 7 se precizează că ordinul ministrului Jianu cerea ca să se 
facă într-o singură zi investigaţii în comunele respective şi să fie trecute în tabele pentru a fi 
dislocaţi. Ridicarea lor s-a făcut în aceeaşi noapte şi ulterior li s-a cerut şi întocmirea de fişe 
personale pentru cei dislocaţi în vederea unei eventuale încadrări a lor în U.M. lucru care, se 
pare, nu s-a realizat. Oricum acest caz arată legătura strânsă între cele două tipuri de pedepse, 
asimilate, ambele, pedepsei administrative. 

Conform situaţiei prezentate într-un raport oficial numărul elementelor dislocate în 
anul 1949 ar fi următorul: din regiunea Oradea 336 de familii, Baia Mare 8, Arad 18, Sibiu 9, 
Cluj 13, Suceava 16, Bacău 5, Câmpulung 26, Mureş 12, total 443 de familii 8 . 

Dislocarea din 1949 a marilor proprietari de pământ, din toate zonele ţării (împreună 
cu membrii familiei cu care locuiau împreună), în virtutea Decretului-lege 83/1949, cărora li 
s-a stabilit domiciliu obligatoriu în alte regiuni decât cele din care erau originari 9 , după ce li se 
confiscaseră casele şi toate bunurile, vizează o categorie care a fost supusă unei persecuţii 
constante şi de lungă durată. O imagine a felului în care s-au desfăşurat lucrurile o găsim într- 
o „Sinteză informativă privind problema ţărănească de pe întreaga rază a judeţului Olt" pe 
perioada 8 februarie-4 martie 1949, în care se relatează : 

„în noaptea de 1-2 martie 1949 la ora 2 au început pe întreaga rază a judeţului Olt 
operaţiunile oamenilor clasei muncitoare pentru strângerea moşierilor expropriaţi în vederea 
trecerii la stat a tuturor bunurilor ce posedau aceştia, rămase de la reforma agrară din 1945, 
bunuri ce aparţineau clasei muncitoare, operaţiuni ce s-au desfăşurat în cea mai mare ordine şi 
linişte pe întreaga rază a judeţului, fără a se da naştere la tulburări, cu toate că în unele 
comune s-a lucrat cu indiscreţie şi au dispărut aceste elemente exploatatoare ale ţării, totuşi, 
ţărănimea ajutată de clasa muncitoare a putut înfăptui acest mare act revoluţionar sută la 
sută" 10 . 

în arhiva CNSAS dosarele I 72436, I 72437, I 72438, I 72439, I 72440, I 72442, I 
72443, I 72444, I 72445, I 72446, I 72447, I 72448 sunt dosare de evidenţă pe obiectiv sau 
problemă şi conţin date sistematizate pe raioane ale „foştilor moşieri, chiaburi, capitalişti, 
exploatatori" luaţi în evidenţă şi supuşi unor acţiuni de verificare în scopul punerii sub 
urmărire a celor care în ochii organelor de securitate erau consideraţi „duşmănoşi". Dosarele 
de acest tip (ale serviciilor raionale MAI) indică din primele pagini deschiderea unui „dosar 
de problemă" pe tema „foşti moşieri, capitalişti, chiaburi" în perioada 1956-1959 (când 
aceste „elemente" devin din nou, se înţelege, obiect de urmărire şi preocupare), acompaniind 
acest act inaugural de un „istoric" al problemei 11 . Hotărârea de deschidere a dosarelor pe 
problema „Moşieri, exploatatori, chiaburi etc" ne dezvăluie de obicei raţionamentul care stă 
la baza punerii lor sub urmărire: e necesară o evidenţă clară a acestora, pentru că nu privesc 
cu ochi buni reformele petrecute pe tărâm economic... reforma care le-a luat averile şi i-a 



6 Ibidem, dosar nr. 185, ff. 46-47. 



* Unitate de Muncă. 
7 Ibidem, f. 59. 



8 Ibidem, dosar nr. 172, ff. 368-369 . 

9 Ibidem, dosar nr. 55, voi. 53, f. 165. 

10 Ibidem, dosar nr. 911/2, ff. 34-35. 



11 Ibidem, fond Informativ, dosar nr. 72440 ff. 2-3; ibidem, dosar nr. 72448, ff. 2-4. 

pus în situaţia de a munci pentru a-şi câştiga existenţa sau pentru că sunt consideraţi 
„elemente contrarevoluţionare" 13 . 

Diferitele rapoarte din aceste dosare contabilizează numărul „foştilor chiaburi, 
moşieri, exploatatori" alături de cel al foştilor membri PNL, PNŢ, PSDI trecuţi în evidenţă 
operativă, indicând şi situaţia agenturii şi a bazei operative , arătând cum se făceau 
recrutările şi care erau motivele de punere sau repunere sub urmărire 15 . Dosarele care conţin 
notele informative asupra „foştilor exploatatori suspecţi" 16 sunt edificatoare pentru a sesiza 
motivele de urmărire la data întocmirii notelor informative şi „sarcinile" pe care le primeşte 
informatorul, menţionate ca atare în josul notei, sub rubrica Observaţii. Spicuim câteva dintre 
aceste Sarcini care indică obiectivele Securităţii în anul 1964: informatorul („sursa") este 
instruit să afle poziţia „obiectivului" faţă de regim, „din cine e format anturajul său, ce discută 
cu privire la evenimentele politice şi familiare" 17 , „comportarea şi relaţiile celui în cauză la 
domiciliu" (e vorba de o informatoare recrutată dintre vecini 18 ). în 1967 un alt colaborator 
este instruit să informeze despre „turiştii străini care îl vizitează pe urmărit şi legăturile 
acestora" 19 . Lista obiectivelor urmăririi mai include „convingerile politice actuale" 20 . 

La data de 12.03.1964, MAI Direcţia Regională Banat cere prin persoana maiorului de 
securitate Steksal Wiliam şi a lt. major Bota Gheorghe note de verificare pentru 549 de 
persoane din categoria „foştilor exploatatori", în timp ce un raport pe anul 1960 al Direcţiei 
regionale Dobrogea, serviciul Raional Tulcea menţionează luarea în evidenţă a 142 de 
persoane pentru urmărirea cărora sunt puşi în mişcare 3 agenţi 21 . Pe aceeaşi „problemă", în 
raionul Gorj sunt întocmite liste ale celor care, aflaţi cu D.O. la Târgu Jiu, sunt luaţi în 
evidenţă operativă activă , pe listă figurând şi numeroşi „foşti moşieri". 

După cum se poate vedea, problema „foştilor moşieri" aflaţi cu D.O. în diverse colţuri 
ale ţării e asociată unui cadru mai larg, care cuprinde pe de o parte „elemente chiabure" şi 
foşti acţionari, proprietari de firme, de imobile, de farmacii, restaurante, cârciumi, mori, 
batoze etc. iar, pe de altă parte, e discutată în acelaşi cadru cu problema membrilor diverselor 
culte, ai diverselor partide, altele decât cel comunist, ţinuţi sub strictă supraveghere (conform 
dosarului de urmărire a lui Pascu Ioan zis „Bacon" din Vişeul de Sus, începută în 1962, pe 
motiv că în anii 1930-1934 a fost membru PNŢ Maniu, şi continuată până la moartea acestuia 
în 1985 23 ). 

Una dintre obsesiile acţiunilor de supraveghere informativă este orientarea constantă 
spre anturaj, spre cercul de prieteni intimi, încercându-se recrutarea informatorilor în special 
din rândul acestora (unele dintre încercările reuşite de acest fel, îl privesc între altele pe un 
fost moşier 24 ) după ce s-au întreprins asupra lor acţiuni de verificare. Demn de menţionat ni se 
pare şi faptul că cei care fuseseră deja supuşi unei acţiuni de reprimare ca moşieri, chiaburi etc 
(fuseseră expropriaţi şi dislocaţi, ei şi familiile lor), erau în continuare oprimaţi şi urmăriţi ca 



12 Cf. cu hotărârea de deschidere, la 2 februarie 1958, a dosarului de problemă pentru raionul Pecica, Direcţia 
Regională MAI Timişoara; ibidem dosar nr. 72436, f. 1 . 

13 Deschiderea dosarului de problemă, în Hunedoara la 11.11.1957, închis la 7.XII.1967, ibidem, dosar nr. 72444, 
ff. 1-2. 

14 Cf., de pildă, situaţia din raionul Piteşti la 1 iulie 1964, în ibidem, dosar nr. 72438, ff. 6-18 sau raportului 
semnat de şeful Biroului raional cpt. Tănase Marin, ibidem, ff. 49-52. 

15 Ibidem, dosar nr. 72438, ff. 125-126. 

16 Cf. Ibidem, fond Documentar, dosarele nr. 3398, voi. 3 şi 4. 

17 Ibidem, dosar nr. 3398, voi. 3, f. 9, f. 15. 

18 Ibidem, f. 13. 

19 Ibidem, f. 2. 

20 Ibidem, fond Informativ, dosar nr. 72444, f. 9. 

21 Ibidem, fond Documentar, dosar nr. 3399, ff. 44-50. 

22 Ibidem, dosar nr. 3394, ff. 1-5. 

23 Ibidem, fond Informativ, dosar nr. 77446, voi. 1 şi 2. 



24 Ibidem, dosar nr. 72444, f. 7. 

„foşti moşieri" sau rude ale „foştilor moşieri" 25 . Mai mult decât atât, alături de cei puşi sub 
urmărire pentru că au avut D.O. sunt luaţi în evidenţă şi cei care „au rude în ţările capitaliste" 
şi „prietenii intimi ai elementelor foste exploatatoare" 26 , punându-se „sub control secret 
corespondenţa expediată şi primită" de aceste „elemente" 27 . Din sintezele întocmite de 
Securitate putem desprinde şi o altă preocupare constantă legată de foştii moşieri cu D.O.: 
„priza acestora în mase şi influenţa ce o exercită" 28 în anturaj. 

în ce îi priveşte pe moşierii dislocaţi („elemente strămutate") în martie 1949 o Situaţie 
numerică a foştilor moşieri, întocmită de Direcţiunea generală a Miliţiei la 24 ianuarie 1951 29 
menţionează un total de 4375 capi de familie şi un total de 8528 de persoane dintre care 1573 
sunt din oraşul Bucureşti şi 6955 din regiuni. 

în alte dosare cercetate am identificat diferite situaţii nominale întocmite la nivelul 
diferitelor oraşe sau raioane: D 2973, I 72441 (ff. 6-11), I 72449 (ff. 4-9, ff. 34-35 care 
conţin situaţia a 23 de foşti moşieri dislocaţi împreună cu familiile lor la Satu Mare, caz 
pentru care se invocă decizia MAI nr. 239/1952, ff. 36-38, ff. 42-44, care meţionează 
numărul de persoane dislocate din Raionul Satu Mare), D 3399 (cu situaţia foştilor moşieri 
din raionul Tulcea, în cazul cărora se menţionează, de pildă, că, în baza legii pentru 
desăvârşirea exproprierii, au rămas 55 de case de la 34 de persoane), D 440 (la f. 4 se 
menţionează că există 23 de foşti moşieri cu D.O. pe raza raionului Aiud la data de 2 ian. 
1958; un raport cu moşierii cu D.O. din raionul Aiud din 11. 06. 1952 e menţionat şi în D 
2617 f. 19), D 304/1 (la f. 33-43 sunt menţionaţi cei strămutaţi în Alba şi cei cu D.O. în Alba), 
D. 304/2 (îi menţionează începând cu f. 6 pe foştii moşieri cu D.O. de pe raza raionului 
Sebeş), D 2617/1 (conţine la f. 2 şi urm. un tabel „cu persoane expropriate în urma deciziei 
de reformă agrară din 1 martie 1949, originari din alte judeţe şi plasate în raza serviciului 
Mureş", iar la ff. 10-11 o sinteză a MAI din raionul Gherla cu privire la foşti moşieri 
expropriaţi cu D.O. în Gherla, la ff. 29-32 un tabel cu moşieri expropriaţi din alte judeţe cu 
D.O. în Tg. Mureş). Exemplele ar putea continua. în cele mai multe cazuri e vorba de oraşe 
mici, unde cei dislocaţi puteau fi mai uşor supravegheaţi şi unde prestigiul şi influenţa pe care 
o aveau în satele de unde fuseseră strămutaţi nu se mai putea exercita. Părăsirea localităţii de 
domiciliu obligatoriu antrena pedepse de la 15 la 20 de ani de închisoare (aşa cum prevede 
HCM nr. 1554/1952) pentru toţi cei aflaţi în această situaţie. 

Putem reface situaţia pe prefecturi a moşiilor expropriate, după tabelele întocmite de 
aceste prefecturi la acea dată 30 . Pe aceşti aşa zişi „foşti moşieri" îi regăsim până târziu în anii 
1980 aflaţi în atenţia organelor de securitate, alături de alţi foşti proprietari de toate 
categoriile. 31 

Deportarea în Bărăgan 

în 1951 a avut loc a altă mare deplasare de populaţie. Datorită numărului foarte mare 
de familii ridicate în aceeaşi noapte (în jur de 44000 - vezi mai jos) şi a duratei pe care au fost 
deportaţi (aproape 5 ani) pentru această categorie ar fi mai nimerită utilizarea termenului de 
deportare. De data asta era vorba de zona de sud vest şi sud a ţării, vizând populaţia situată la 
25 de km de frontiera cu Iugoslavia, de pe teritoriul Banatului şi a părţii sud vestice a 
Olteniei. Deportarea s-a făcut cu întreaga familie ce ocupa aceeaşi reşedinţă, indiferent de 
vârstă, pe baza unor liste întocmite din timp de autorităţile locale în colaborare cu Securitatea 



25 Cf. Ibidem, fond Documentar, dosar nr. 2617, ff. 10 -11, f. 19. 

26 Ibidem, fond Informativ, dosar nr. 72444, f. 8; ibidem, fond Documentar, dosar nr. 2617, ff. 12-15. 

27 Ibidem, fond Informativ, dosar nr. 72444, f. 10. Vezi şi acţiunea de verificare nr. 848, ibidem, f. 19. 

28 Ibidem, fond Documentar, dosar nr. 2617, ff. 10-1 1. 

29 Ibidem, dosar nr. 3393, f. 1-3. 

30 Cf. Arhivele Naţionale Timiş (ANT), fond Prefectura Timiş-Torontal, dosar nr. 75/1949. 

31 Regăsim, de pildă, un tabel nominal din 25 august 1981 cu elementele dislocate în Târgu-Secuiesc, Regiunea 



Autonomă Maghiară; ACNSAS, fond Documentar, dosar nr. 2973. 

şi ţinute secrete. Pentru a masca şi a legitima deportarea, în ordinul de deportare, respectiv în 
directiva cu caracter secret nr. 200/1951 ce făcea referinţă la Decizia Consiliului de Miniştri 
nr. 344 din 15 martie 1951, articolul 6 32 , era invocată necesitatea de a menţine siguranţa de-a 
lungul frontierei iugoslave, date fiind relaţiile încordate cu Tito, conducătorul ţării învecinate, 
care avusese curajul să se opună lui Stalin în problema colectivizării. Era deci automat 
considerat un duşman pentru o Românie în care Gheorghiu-Dej aplica neabătut măsuri de tip 
stalinist. Propaganda în termeni cât se poate de agresivi împotriva lui Tito, făcea verosimil 
pretextul invocat, iar acuzaţia de „titoism" era o raţiune suficientă pentru a fi trecut pe listele 
de deportare. 

Obligaţi să-şi părăsească în câteva ore casele, având dreptul de a lua cu ei doar ceea ce 
încăpea într-o căruţă, cei ridicaţi în noaptea de 18 spre 19 iunie 1951 (a doua zi de Rusalii, în 
anul respectiv) pentru a fi duşi la gară şi îmbarcaţi în vagoane folosite de obicei la transportul 
animalelor, aveau să pornească într-o direcţie necunoscută 33 . Mulţi credeau, datorită memoriei 
încă recente pentru ei a deportărilor din URSS (mai ales cei care erau refugiaţi de acolo, 
basarabeni şi bucovineni, ale căror familii fuseseră deportate spre destinaţii necunoscute) sau 
spre URSS (cazul etnicilor germani - ianuarie 1945), că vor fi duşi în Siberia. Au ajuns, în 
realitate, după o săptămână de călătorie în vagoane de vite pe care le-au împărţit cu o altă 
familie sau cu animalele pe care le luaseră de acasă, în vasta câmpie din partea de sud a 
României, în Bărăgan, unde au fost instalaţi în câmpul liber. Locul pe care, la doar câteva 
săptămâni de la instalare au început construirea sub ameninţare a caselor din chirpici acoperite 
cu paie conform unor modele STAS (case mici şi mari), era marcat de un ţăruş cu un număr. 
Locul purta urme ale culturilor abandonate. Terenurile respective aparţinuseră până în urmă 
cu doar câţiva ani unor proprietari, obligaţi la rândul lor să-şi părăsească locuinţele şi moşiile 
după ce li se fixase domiciliu obligatoriu în altă parte 34 . 

Martorii 35 descriu această instalare forţată ca pe o adevărată bătălie pentru 
supravieţuire, marcată de lipsa acută a apei, de cea a lemnelor de încălzit, de boli, de hrana 
insuficientă, de supravegherea strictă, de frig, zăpadă şi viscol, de lupta cu animalele care 
ocupau locul pe jumătate sălbăticit, de nesiguranţă, de munca istovitoare pentru a avea dreptul 
la raţia de pâine sau pentru a înălţa cât mai repede un adăpost. în mod neaşteptat, 
consemnările la zi ale Securităţii, care prin agenţii ei transmitea cel puţin în primele luni 36 
rapoarte (note) săptămânale spre forurile superioare care întocmeau apoi sinteze, confirmă 
ceea ce martorii povestesc, în rubrici privitoare la „starea de spirit" a celor deportaţi, 



32 Publicată în Viorel Marineasa, Daniel Vighi, Rusalii '51. Fragmente din deportarea în Bărăgan, Timişoara, 
Editura Marineasa, 1994, pp. 199-209 şi reluată în ediţia a Ii-a, pp. 175-183 (sursa indicată de autori este Arhiva 
Asociaţiei Foştilor Deportaţi în Bărăgan, dosar nr. 1, ff. 1-10, fără altă precizare). 

33 Asupra condiţiilor în care s-a făcut ridicarea, cf. sintezele publicate în Viorel Marineasa, Daniel Vighi, 
Valentin Sămânţă, Deportarea în Bărăgan. Destine-Documente-Reportaje, Timişoara, Editura Mirton, 1996, pp. 
49-80, sursa indicată fiind Arhivele Statului Timişoara, (actuala Direcţie Judeţeană a Arhivelor Naţionale Timiş 
(ANT). Arhivele primăriilor din localităţile din care au avut loc deportări conţin şi ele procese verbale cu 
inventare ale obiectelor de toate tipurile lăsate de deportaţi în case, în graba plecării, pentru care au fost 
despăgubiţi în mică măsură sau deloc. Episodul plecării şi al ridicării de acasă este bine subliniat în istorisirile 
martorilor şi pus în contrast cu cel al întoarcerii şi al instalării în Bărăgan. 

34 E vorba de dislocări din 1949 a 3000 de mari proprietari de pământ (împreună cu membrii familiei cu care 
locuiau împreună) din toate zonele ţării, cărora li s-a stabilit domiciliu obligatoriu în alte regiuni decât cele din 
care erau originari; cf. ACNSAS, fond Documentar, dosar nr. 55, voi. 53, f. 165). 

35 Când ne referim la martori avem în vedere numeroasele interviuri cu povestiri de viaţă înregsitrate între anii 
1991-1997 (dar şi mai târziu) de Smaranda Vultur, la peste 40 de ani de la deportare, cu cei care în momentul 
deportării aparţineau generaţiei tinerilor între 16 şi 35 de ani, din care o mare parte erau capi de familie. O parte 
din aceste interviuri au fost publicate în Smaranda Vultur, Istorie trăită - istorie povestită. Deportarea în 
Bărăgan, 1951-1956, Timişoara, Editura Amarcord, 1997. 

36 Pentru aceste aspecte, vezi comentarii mai ample în Smaranda Vultur, Deportări în Bărăgan. Limbaj, morală 
şi moravuri, în „22", nr. 814, anul XVI, 11-17 octombrie 2005, pp. 16-18 şi în Deportări în Bărăgan (II) Limbaj, 
morală şi moravuri în „22", nr. 817, anul XVI, 1-7 noiembrie, 2005, p. 15. 

înregistrând plângerile sau protestele acestora sub eticheta de „manifestări duşmănoase" 37 . 
Sub aceeaşi etichetă sunt menţionate şi zvonurile care circulau printre deportaţi, rezultat direct 
al izolării şi al incertitudinilor legate de viitor. Rapoartele Securităţii înregistrează şi o intensă 
activitate de recrutare de informatori 38 printre cei deportaţi, menită să faciliteze 
supravegherea, folosind în acest scop victimele şantaj abile sau uşor de intimidat pentru a 
culege informaţii despre eventuale încercări de regrupare politică sau de revoltă. 
Supravegherea a durat până târziu, Securitatea plângându-se în permanenţă că măsurile luate 
nu au fost suficiente, astfel încât, în martie 1955, în preajma eliberării deportaţilor din 
Bărăgan, generalul Alexandru Nicolschi cere serviciului Dislocări şi Domicilii Obligatorii de 
de la Ministerul Afacerilor Interne să pună „accent pe recrutarea agenturii" (a informatorilor), 
implicând în această acţiune pe şefii birourilor din regiuni şi raioane 39 . 

Localităţile construite de deportaţi sunt: Viişora, Olaru, Dâlga, Fundata, Dropia, 
Pelican, Ezeru, în regiunea Bucureşti: Salcâmi, Răchitoasa, Movila Gâldăului, Valea Viilor, 
Lăţeşti, în regiunea Constanţa; Măzăreni, Zagna, Bumbăcari, Schei, Frumuşiţa, Rubla (Valea 
Călmăţuiului) în regiunea Galaţi. 

Documente aflate în fondul CC al PCR-Cancelarie cu nr. 109/1951 ne arată că 
acţiunea de ridicare a celor deportaţi a fost gândită şi organizată la nivelul cel mai înalt al 
partidului şi în mod minuţios. Dosarul început la 6 martie 1951 şi terminat în iunie 1951 (luna 
ridicării şi deplasării în Bărăgan a familiilor deportate) conţine Directiva CC al PMR, 
instrucţiuni, planuri operative şi stenograma de şedinţă ale „Comisiei Centrale de conducere a 
operaţiunilor de dislocare" a unor categorii de cetăţeni din zona de frontieră cu Iugoslavii şi 
un Raport general şi sinteză cu privire la încheirea operaţiunii de dislocare 40 . Directiva 
indicată mai sus arată clar că acţiunea a fost pregătită din timp şi dirijată de la nivel central de 
partid. Directiva CC al PMR este de a se constitui două comisii. 

Una dintre ele se ocupă în special de aspectele administrative şi e condusă de ministrul 
adjunct de la Ministerul Agriculturii, Vidraşcu Ion. Ea e formată din delegaţi ai Ministerului 
Agriculturii, Ministerului Afacerilor Interne, Ministerului Finanţelor, Ministerului Comerţului 
Interior, Comisiei de Stat a Planificării, Comitetului de Stat pentru Colectări, Direcţiunii 
Generale a Treburilor Consiliului de Miniştri, Departamentului Gospodăriei Locale şi 
Centrocoopului 41 . Documentul arată în ce condiţii această comisie trebuia să se ocupe, prin 
colectivele organizate la nivel local, de inventarierea şi preluarea bunurilor pe care dislocaţii 
nu aveau cum să le ia cu ei şi de destinaţia ulterioară a acestor bunuri, trebuia să organizeze 
deplasarea cu trenul şi instalarea în comunele din Bărăgan şi să se ocupe de continuarea în 
bune condiţii a muncilor agricole în satele din zona de deportare. Precizarea că aceste comisii 
(colective) vor funcţiona sub controlul şi îndrumarea permanentă a Organizaţiei de Partid 
regională confirmă rolul conducător pe care partidul şi-1 arogă în această acţiune, deşi 
rezultă că în unele situaţii putea să se ajungă la dislocarea majorităţii salariaţilor din sfaturile 
populare sau regionale sau la împuţinarea drastică a organizaţiilor de partid 43 . 

Hotărârea propriu-zisă de dislocare e confirmată de un proces-verbal care se 
întocmeşte la 6 martie 1951 44 şi în care sunt expuse criteriile deportării (categoriile vizate), 
etapele în care se va face ea, organizarea operaţiunii de dislocare şi de supraveghere a celor 



37 ACNSAS, fond Documentar, dosar nr. 172, f, 62, ff. 101-103 ff. 173-196. 

38 Ibidem, dosar nr. 191, ff. 2-24. 

39 V. Marineasa, D. Vighi, Rusalii '51, ediţia a Ii-a, pp. 206-207. în privinţa recrutării unor informatori chiar 
dintre deportaţi sau foşti deţinuţi, ne aflăm, ca şi în alte cazuri, în faţa unui raport paradoxal între victimă şi călău 
ce merită analizat mai pe larg. 

40 ANIC, fond CC al PCR-Cancelarie, dosar nr. 109/1951, f. 1. 

41 Ibidem, f. 2. 

42 Ibidem, f. 4. 

43 Ibidem. 

44 Ibidem, ff. 9-23. 

dislocaţi (un ofiţer de miliţie sau un sergent la 100 de persoane dislocate) şi din care rezultă că 
toate aceste operaţiuni sunt atribuţiile unui colectiv condus de ministrul Afacerilor Interne 
Teohari Georgescu şi din care mai fac parte miniştri adjuncţi: Gheorghe Pintilie, Alexandru 
Drăghici, Mihail Burcă şi Marin Jianu. Categoriile vizate de deportare sunt aceleaşi cu cele 
din Directiva cu caracter secret nr. 200/1951, în preambulul enumerării acestor categorii 
apărând menţiunea că e vorba de elemente periculoase sau care pot deveni periculoase 45 . 
Atunci când se transmit instrucţiuni pentru cum să acţioneze colectivele din comune în 
vederea ridicării celor ce vor fi deportaţi se vorbeşte de „operaţiunea de curăţire a comunelor 
de elemente duşmănoase" 46 , iar în Raportul asupra operaţiunii de evacuare a elementelor 
duşmănoase din zona de frontieră cu Iugoslavia 47 se vorbeşte de cei mai înverşunaţi duşmani 
ai regimului - titoiştii şi chiaburii . 

Tot MAI s-a ocupat de întocmirea listelor de deportare pe categoriile menţionate 49 . 
Din acelaşi proces verbal rezultă colaborarea pe teren, alături de ofiţerii de securitate a celor 
din trupele MAI, a unor ofiţeri sau comandanţi ai Miliţiei, a trupelor de grăniceri şi a Armatei. 
Se precizează la punctul XV că măsurile prevăzute au aprobarea Conducerii Partidului 50 . 

A doua comisie se ocupă de executarea întregii operaţiuni. Alături de miniştri adjuncţi 
ai MAI menţionaţi (Alexandru. Drăghici, Marin Jianu, Mihail Burcă) ea îi mai include pe 
general maior Vladimir Mazuru şi general lt. de miliţie Pavel Cristescu. împreună ei 
alcătuiesc Comisia Centrală de Conducere a operaţiunilor de dislocare 51 . Condusă de 
ministrul adjunct Alexandru Drăghici, ea are în subordine un colectiv de conducere a muncii 
la nivelul fiecărui raion 52 . 

Au fost puşi la dispoziţia raioanelor un număr de 180 de ofiţeri sau sergenţi de 
securitate şi acelaşi număr de ofiţeri sau sergenţi de miliţie aleşi dintre membri de partid cu 
posibilităţi de orientare pe teren 53 care trebuiau să lucreze pe lângă sfaturile populare pentru a 
aduna datele necesare întocmirii listelor în cel mai mare secret (li s-a creat un pretext: 
verificarea operaţiunii eliberării buletinelor de identitate). Deconspirarea acţiunii la orice nivel 
al executării ei e asimilată, de altfel, cu divulgarea secretului de stat 54 . 

Stenograma şedinţei ţinută la Timişoara în 16 iunie 1951 55 , deci cu două zile înainte de 
ridicarea celor vizaţi, şedinţă condusă de Alexandru Drăghici, dar la care dau instrucţiuni şi 
Jianu şi Burcă ne lămureşte asupra detaliilor acţiunii şi asupra temerilor că se va opune 
rezistenţă izolat sau în grup. în acest caz recomandarea e de a interveni prompt şi violent, dar 
se vede din text preocuparea de a evita astfel de situaţii şi de a le preîntâmpina. 

Deosebit de importante sunt cele două rapoarte care se întocmesc de cele două 
comisii: cea însărcinată cu preluarea bunurilor, care a funcţionat prost din lipsă de bani şi 
organizare, determinate de ţinerea secretă a operaţiunii şi cea a MAI care raportează date 
despre trupele MAI, ale securităţii, ale miliţiei şi ale grănicerilor desfăşurate în zonă despre 
condiţiile în care s-a făcut ridicarea şi transportul celor deportaţi în noaptea de 17 spre 18 
iunie 1951 (e vorba de 20271 de militari dintre care 10229 au fost folosiţi pentru evacuarea şi 
transportarea celor ridicaţi, iar ceilalţi la blocarea frontierei cu Iugoslavia). Acţiunea e 
caracterizată ca una dintre cele mai serioase operaţiuni militare şi politice în timpul căreia 



45 Ibidem, f. 9. 
46 Ibidem,f. 31. 

47 Ibidem, ff. 61-84. 

48 Ibidem, f. 70. 

49 Ibidem, f. 12. 

50 Ibidem, f. 17. 

51 Ibidem, f. 62. 

52 Ibidem, f. 18. 

53 Ibidem, f. 13. 

54 Ibidem, f. 39. 

55 Ibidem, ff. 47-60. 

Directiva Comitetului Central al Partidului Muncitoresc Român, care a fost bine şi temeinic 
pregătită, a constituit un ghid preţios 56 , iar ostaşii, sergenţii şi ofiţerii din Trupele MAI, din 
Miliţie şi Securitatea Statului, au fost însufleţiţi de un înalt patriotism şi pătrunşi de ură 
împotriva duşmanului de clasă, dând dovadă de devotament fată de Patrie, dovedindu-se 
demni de încrederea ce li s-a acordat 57 . 

In sfârşit, Sinteza asupra desfăşurării operaţiunii precizează că aria de deportare e 
situată de-a lungul zonei de frontieră cu Iugoslavia, de la Raionul Sânicolaul Mare până la 
raionul Vânju Mare şi Pleniţa-Regiunea Dolj şi semnalează problemele şi defecţiunile apărute 
pe parcurs în regiunile implicate în operaţiune: regiunea Timişoara, Severin, Dolj şi Gorj 
(între altele e semnalată sinuciderea unui „chiabur" la Jimbolia, încercări de fugă şi de revoltă, 
solidarizări cu cei ridicaţi sau delaţiuni, abuzuri sau acte de indisciplină ale soldaţilor şi 
ofiţerilor). 

Datele din dosarul 109/1951 care privesc perioada de pregătire şi aplicare a deciziei de 
deportare trebuie corelate cu cele care privesc acţiunea de ridicare a restricţiilor domiciliare. 

în 29 iunie 1954 MAI emite ordinul nr.161 prin care ministrul de atunci Alexandru 
Drăghici cere explicit o verificare a elementelor dislocate în satele noi 59 în vederea ridicării 
restricţiilor domiciliare pentru o parte dintre cei dislocaţi. Criteriile sunt specificate în ordin şi 
ele îi împart pe cei cărora li se ridică restricţiile în cei care au dreptul să se întoarcă în zona de 
frontieră şi cei care nu au acest drept, stabilind comisia care urmează să facă verificările şi 
care se compune din lt. col. Wilhelm Einhorn, cpt. Adrian Stelea, cpt. Ion Munteanu, lt. maj. 
Gheorghe Zalotca, lt. Ion Cătălina 60 . Aceştia vor semna dosarele de verificare din fiecare 
comună. La 27 iulie 1955 se ia decizia 6100 semnată de locţiitorul ministrului MAI gen. loc. 
Gheorghe Pintilie prin care se ridică restricţiile de D.O. unui număr de 3692 familii. 61 

Am consultat rapoartele întocmite cu acest prilej pentru fiecare dintre cele 1 8 comune. 
Aceste dosare conţin liste cu numele şi datele de identificare ale capilor de familie, însoţite de 
o descriere a stării materiale a fiecărei familii în momentul dislocării, cu precizarea acelor 
date biografice care au contat ca motive de dislocare. Sunt menţionaţi nominal în unele cazuri, 
cel mai adesea însă numeric, membrii familiei. 

Pe lângă dosarele cu cei rămaşi s-au întocmit şi dosare cu cei care trebuiau să rămână 
pe loc, eliberaţi, în marea lor majoritate prin decizia 6200 din 20 decembrie 1955 62 . Rămân pe 
loc după acest al doilea val de ridicări de D.O. un număr de 112 familii, eliberate abia în 
1956. Tot în decembrie 1955 se ridică restricţiile domiciliare pentru 472 de familii de 
naţionalitate sârbă 63 . 

Printre cei cărora li se ridică restricţiile în prima etapă, adică în iulie 1955 sunt în 
special basarabeni şi bucovineni, persoane foarte în vârstă sau cele în care decedase capul de 
familie care fusese la originea dislocării. Li se adaugă un număr de 91 de familii menţionate 
drept „cazuri speciale" 64 care se referă în realitate la familii în care un copil care făcuse 
armata la grăniceri trecuse graniţa în mod ilegal în Iugoslavia. 

Dosarele care conţin aceste date sunt pentru cele 18 comune mai sus menţionate: 
pentru regiunea Bucureşti - dosarul 55, voi. 22 şi dosarul 55, voi. 26, 27, 28, 29, 30, 31; 
pentru regiunea Constanţa, dosarul 55, voi. 45 şi dosarul 55, voi 32, 33, 34, 35, 36; pentru 
regiunea Galaţi, dosarul 55, vol.23 şi dosarul 55, voi. 37, 38, 39, 40, 41, 42. 



56 Ibidem, ff. 82-83. 

57 Ibidem, f. 83. 

58 Ibidem, ff. 93-99. 

59 ACNSAS, fond Documentar, dosar nr. 55, voi. 46, ff. 3-6. 

60 Ibidem, f. 4. 

61 Ibidem, voi. 24, f. 2. 

62 



Ibidem, voi. 46, f. 41. 
Ibidem, ff. 51-5: 
64 Ibidem, voi. 43. 



63 Ibidem, ff. 51-52 şi ff. 124 -158. 

O decizie din 10 iulie 1956 a MAI semnată de generalul Alexandru Nicolschi 65 indică 
un număr de 199 de capi de familie, plus aparţinătorii familiei (372, ceea ce face să fie vorba 
de un total de 571 de persoane), cărora li se ridică restricţiile domiciliare abia în iulie 1956, 
dar fără dreptul de se stabili în raza raionului de unde au fost dislocaţi. Printre ei am 
identificat rude ale foştilor partizani din grupul de rezistenţă din munţi din Domaşnea-Severin 
(o parte dintre „bandiţi" fuseseră executaţi). Se pare că această listă completează numărul 
celor cuprinşi în statistica din dosarul 55, voi. 47 (nefiind incluşi în tabelele din aceste dosare) 
şi, deşi nu se indică raţiunile dislocării lor, putem presupune că era vorba de rude ale unor 
persoane care făcuseră închisoare sau erau reţinute din motive politice. Am identificat printre 
ei şi dislocaţi în Bărăgan din zona de vest a ţării care nu fuseseră eliberaţi nici prin decizia 
MAI 6100 dîn 27 iulie 1955 66 şi nici prin decizia 6200/1955 din 20 decembrie 1955 67 . Am 
urmărit câteva astfel de situaţii de dislocaţi (Roncov Laslo Iacob, Strumer Darinca, Velciov 
Vichente, Wogel Mihai Pavlov Velimir, Perisach Leopold, Laub Ioana şi alţii) căutându-i pe 
listele cu cei cărora nu li se ridică restricţiile în 1955 şi consemnaţi ca „rămaşi" la faţa locului 
(vezi lista dosarelor pe satele noi menţionate mai sus la deportările în Bărăgan) şi pe listele cu 
cele 112 familii indicate să rămână cu restricţii în februarie 1956 68 . Se poate uşor vedea că 
printre circumstanţele agravante, care au dus la prelungirea pedepsei era faptul că deţinuseră 
mori, cinematografe, restaurante (expropriate de altfel încă din 1948 sau 1949). 

O altă formă de clasificare şi contabilizare a celor dislocaţi în Bărăgan o constituie 
situaţii numerice pe comune în funcţie de categorii sociale şi naţionalităţi 69 . Astfel în comuna 
cea mai mare, Olaru, au fost dislocate 689 de familii şi 6 elemente cu D.O. dintre care 309 
elemente foste exploatatoare, 195 ţărani, 101 muncitori, 68 funcţionari, 52 fără ocupaţie. 
Alternarea criteriului ideologic cu cel ocupaţional la repartiţia pe categorii sociale (numărul 
indică, cu excepţia celor 6 elemente cu D.O., numărul familiilor dislocate) ne arată că statutul 
de elemente e atribuit în conformitate cu primul criteriu, aşa cum la repartiţia pe naţionalităţi 
intervine ca un criteriu suplimentar vina de a fi fost fugit de pe teritoriul URSS. La Olaru sunt 
astfel înregistraţi 272 de români, 163 fugiţi din U.R.S.S. (adică basarabeni şi bucovineni 
români), 169 de germani, 74 iugoslavi (sârbi), 11 alte naţionalităţi. Din totalul de 3433 de 
familii dislocate în regiunea Bucureşti, rezultă din situaţia mai sus amintită că 1031 de familii 
sunt fugite de pe teritoriul URSS. Pentru cei care nu cunosc mai îndeaproape istoria 
deportărilor în Bărăgan e destul de greu de ştiut că aceste familii au fost deplasate forţat în 
Bărăgan din Banat împreună cu românii, germanii, sârbii, maghiarii, bulgarii etc. din această 
regiune, după ce fuseseră colonizate acolo în anii 1945-1947 în urma refugiului lor din 1940 
sau 1944 din URSS. Un Oficiu al Colonizărilor creat pe lângă Ministerul Agriculturii şi 
Domeniilor s-a ocupat de instalarea lor în Banat. Asupra statutului lor de refugiaţi, colonişti 
sau fugiţi din URSS se decide în funcţie de perspectivă: dacă în 1951 vina politică e mascată 
prin indicarea originii („originari din Basarabia stabiliţi pe teritoriul RPR după 1 iunie 1940") 
în listele făcute în preajma ridicării domiciliului obligatoriu sunt numiţi „transfugi sau fugiţi 
de pe teritoriul Uniunii Sovietice". O parte dintre ei şi dintre macedoneni nu vor avea voie, la 
ridicarea interdicţiei, să se stabilească în regiunile de frontieră spre care fuseseră iniţial 
dirijaţi şi de unde fuseseră apoi ridicaţi. Dar această interdicţie de revenire în zona de 
frontieră viza şi alte categorii de deportaţi, cărora li se limita astfel încă o dată posibilitatea de 
deplasare pe teritoriul ţării. 



65 Ibidem, voi. 50, ff. 229-252. 

66 Cf. ibidem, voi. 24. 

67 Cf. ibidem, voi. 46, f. 41 şi f. 167. 

68 Ibidem, ff. 20-41. 



69 Ibidem, dosar nr. 191, f. 32 pentru Regiunea Bucureşti, f. 45 pentru Regiunea Constanţa şi f. 51 pentru 
Regiunea Galaţi. 



297 



Compararea categoriilor indicate ca deportabile în 1951 cu cele indicate în 
documentele întocmite la plecarea din Bărăgan, când în tabelele făcute pe localităţi se indică 
la fiecare cap de familie motivul pentru care a fost adus în Bărăgan, ne indică schimbările de 
ordin politic intervenite după moartea lui Stalin, dar şi continuităţile cu epoca dominată de 
tutela acestuia. Astfel, deşi un raport al MAI din 10 aprilie 1956™ explică măsura deportării 
prin raţiuni de securitate la frontieră, dacă urmărim acuzaţiile aduse capilor de familie de pe 
listele cu cei care urmează a fi eliberaţi, constatăm acuzaţii dintre cele mai diverse: 
exploatare, naţionalism, contrabandă, suspiciune de spionaj etc, aceleaşi cu cele prevăzute în 
directiva după care s-a făcut ridicarea. 

Menţionăm că, spre deosebire de deportarea germanilor în Donbas (URSS în ianuarie 
1945), deportarea în Bărăgan nu a avut un caracter etnic. Singurii care au fost deportaţi pe 
baza apartenenţei lor la un grup etnic au fost cei „de origine macedoneană" (macedo-români) 
şi cei „originari din Basarabia stabiliţi pe teritoriul RPR după 1 iunie 1940". 

Supravegherea de către Securitate a celor aflaţi cu D.O. în Bărăgan, înainte şi 
după deportare 

în afara rapoartelor şi notelor informative trimise de Securitate constant de la faţa 
locului de care am vorbit mai sus, Direcţia Regională a Securităţii Statului Severin trimite 
către DGSS Bucureşti la data de 22.X.1951 un număr de 84 de dosare de suspecţi care 
fuseseră dislocaţi din zona de frontieră de pe raza de acţiune a regiunii respective 71 . E vorba 
de raionul Orşova, raionul Reşiţa (comunele Dognecea şi Şoşdea) şi Moldova Nouă (lista 
indică şi numele foştilor colaboratori care fuseseră dislocaţi; interesantă e acţiunea de 
reactivare a unei foste colaboratoare din Turnu Severin dislocată în satul nou Borcea din 
raionul Călăraşi 72 ). E uşor să ne dăm seama şi de faptul că, de multe ori, la baza dislocării a 
stat o acţiune de urmărire anterioară prin informatori, acţiune din care derivă etichetarea ca 
„suspect" a unuia sau altuia dintre dislocaţi (e cazul de pildă al lui Capdebou Iuliu din Orşova, 
în cazul căruia se indică legături de prietenie cu „elemente nesănătoase", „suspecte şi 
duşmănoase regimului de Democraţie Populară", precum şi unele afirmaţii făcute „omului 
nostru", alias colaboratorului securităţii 73 ). Urmărirea celor dislocaţi în Bărăgan a continuat şi 
după întoarcerea acasă a celor din zona de vest a ţării, ea reorientându-se spre deţinuţii politici 
cărora li se fixase D. O. acolo între timp şi în anii care vor urma. 

Abia în 1964 satele vechi aveau să dispară prin distrugere intenţionată. Casele au fost 
în marea majoritate demolate, pământul arat. Făcea parte din politica partidului această 
ştergere a urmelor într-un moment în care, oficial cel puţin, încetaseră detenţiile cu caracter 
politic. Au mai rezistat câteva case din sate cum au fost Fundata sau Rubla. 

Timp de cinci ani „satele noi" din Bărăgan au funcţionat însă după modelul unor 
lagăre de muncă. Neavând voie să se deplaseze pe o rază mai mare de 15 km, cei deportaţi 
trebuiau să lucreze la fermele de stat din apropiere 74 . 

Bilanţul pe care Asociaţia Foştilor Deportaţi în Bărăgan 1-a făcut pe baza 
documentelor la care a avut acces şi care se află acum în fotocopii în arhiva asociaţiei, ridică 
la 40 320 de persoane, respectiv 12 791 de familii totalul celor deportaţi 75 . Tabelele publicate 
cuprind situaţia pe raioane, localităţi, dar şi pe categoriile care au stat la baza deportării 76 . 
După alte estimări găsite în dosarele de la CNSAS numărul lor se apropie de 44 000 77 . 



70 Ibidem, f. 167. 

71 Ibidem, dosar nr. 173, ff. 271 -274. 

72 Ibidem, ff. 275-276. 

73 Cf. ibidem, ff. 277-278. 



74 Cf. tabelul publicat în V. Marineasa, D. Vighi, op.cit.,, pp. 202-203. 

75 Ibidem. pp. 200-201. 
76 7Wdem,pp.l91-201. 

77 ACNSAS, fond Documentar, dosar nr. 55, voi. 47. 

Am încercat să vedem în ce fel sunt prezente cifrele şi clasificările în documentele 
secrete ale Ministerului de Interne, mai ales în cele întocmite în preajma şi cu ocazia ridicării 
restricţiei de domiciliu obligatoriu. Această ridicare a restricţiei s-a făcut treptat şi diferit în 
raport cu categoriile de deportaţi. 

Un raport din 24 ianuarie 1956 privind punerea în aplicare a deciziilor MAI 6100 din 
august 1955 şi 6200 din decembrie 1955, decizii prin care sunt indicate condiţiile în care se va 
face ridicarea restricţiilor şi întoarcerea la vechile domicilii, menţionează că din cele 9233 de 
familii dislocate (deportate) din zona frontierei de sud-vest a României (regiunile Arad, 
Timişoara şi Craiova conform noii distribuiri teritoriale din acel moment), 4742 părăsiseră 
Bărăganul la acea dată, în timp ce altele se pregăteau de plecare . Sunt menţionate restricţii 
pentru cei „fugiţi din URSS" şi pentru macedo-români care nu au dreptul să se stabilească în 
zona de frontieră din care fuseseră aduşi în Bărăgan şi nici în capitală. Acelaşi raport ne 
aminteşte că în conformitate cu Decizia MAI nr. 200/1951 care a stat la originea deportării, pe 
lângă cei deportaţi în „localităţile speciale" din regiunile Bucureşti, Constanţa şi Galaţi, au 
mai fost dislocate 620 de familii care au avut dreptul să îşi aleagă locul de domiciliu 
obligatoriu 79 . Cifra includea 225 de familii ale cetăţenilor străini (majoritatea germani şi 
sârbi), 225 de familii ale ofiţerilor demişi din funcţiile lor şi ale unor funcţionari epuraţi, care 
nu proveneau din zona de frontieră şi 20 de familii ale celor condamnaţi din motive politice 
sau de drept comun. Aceştia nu aveau dreptul să revină în zona de frontieră. Numărul lor e cu 
mult mai mare în rapoartele făcute la ridicare: 835 de familii compuse din 1835 de persoane 80 , 
în schimb, cifra celor dislocaţi (deportaţi) în comunele noi din Bărăgan, din acelaşi raport şi 
dosar (cifra estimată de altfel în ziua ridicării) - 9420 de familii cu 31553 de persoane - e 
mult mai mică decât cifra indicată în dosarul de sinteză făcut în decembrie 1953 unde se 
precizează că: 43 891 (10 099 familii) sunt „cei dislocaţi din regiunea de Vest a ţării" 81 . 

Documentele conţinând bilanţuri de acelaşi tip ne arată nu doar cum a evoluat 
atitudinea faţă de „vinovăţia" celor deportaţi sau dislocaţi, ci şi pe ce baze s-a construit ea în 
timp, lucru reflectat în schimbarea categoriei sau a restricţiilor ce li se impun celor vizaţi. 

O statistică secretă a Consiliului de Securitate a Statului din 16 februarie 1968, 
semnată de vicepreşedintele acestui consiliu, Constantin Stoica, elaborată în contextul în care 
Ceauşescu decisese deja să se debaraseze de Alexandru Drăghici, cerând o verificare a 
legalităţii actelor semnate de fostul ministru de Interne, menţionează că, numărul persoanelor 
„considerate periculoase pentru securitatea statului" cărora li s-a impus domiciliu obligatoriu 
între 1953-1964 se ridică la 60 000, dintre acestea 44 000 reprezentând persoanele deportate 
între 1951 şi 1956 din zona de vest a ţării 82 . Restul sunt cei 3000 de mari proprietari dislocaţi 
în 1949, 9000 de persoane evacuate în 1952 din aglomerări urbane şi 4000 de persoane care se 
află acolo pentru „diverse motive", (fiind greu de stabilit dacă e vorba de deţinuţi politici sau 
de alte categorii). Numărul celor cărora li s-a stabilit domiciliu obligatoriu este raportat de 
această dată la numărul total de persoane care au suferit „pedepse administrative" în care sunt 
cuprinse şi cele care au fost internate în lagăre de muncă (22.077 de persoane) sau li s-a fixat 
un loc de muncă obligatoriu (3663 de persoane). Rezultă de aici că numărul persoanelor care 
au suferit „pedepse administrative" s-a fi ridicat la 82 700 . E posibil însă ca cifrele pe 



78 Ibidem, voi. 46, ff. 108-112. 



™ Ibidem, ff. 49. 

80 ANIC, fond CC al PCR - Cancelarie, dosar nr. 109/1951, f. 80. 

81 ACNSAS, fond Documentar, dosar nr. 55, voi. 47, f. 1-3. 

82 Ibidem, voi. 53, f. 163. 

83 Menţionăm că această sumbră contabilitate nu include numărul destul de important de familii dislocate în 
urma revoltelor ţărăneşti care au avut loc în anul 1949 în Bihor, Turda, Baia Mare, în contextul pregătirii 
colectivizării forţate (mărirea dincolo de orice limită a cotelor), dar şi în partea de sud a României, în Teleorman 
şi Ilfov pentru care există suficiente informaţii în Arhiva CNSAS. Un alt document întocmit în acelaşi context, 
semnat de preşedintele Consiliului Securităţii Statului (ACNSAS, fond Documentar, dosar nr. 55, voi. 53, ff. 

categorii să nu fie foarte exacte, având în vedere de pildă că în Sinteza numerică a foştilor 
moşieri întocmită în 24 ianuarie 1951 se menţionează cifra de 4375 capi de familie şi 8528 de 
persoane 84 şi nu 3000. 

Dislocarea ca măsură suplimentară de reprimare sau despre represiunea în lanţ 

O notă din 300/23 decembrie 1953 întocmită la ordinul verbal al ministrului de 
Interne 86 , conţine un bilanţ al celor care la acea dată se aflau cu D.O. în întreaga ţară, totalul 
fiind de 51 341 elemente. 

Dintre aceştia, 43 891 sunt „cei dislocaţi din regiunea de Vest a ţării" (10 099 
familii), la fila 4 fiind menţionate şi cele 18 localităţi ce s-au înfiinţat cu această ocazie în 
Bărăgan, dar paginile în care aceste familii ar trebui menţionate, respectiv tabelul A lipseşte. 
Regăsim însă numele capilor de familie în dosarele întocmite cu ocazia ridicării treptate a 
restricţiilor în iulie 1955 şi apoi în decembrie 1955, în conformitate cu dispoziţiile 6100 şi 
6200/ 1955 (vezi mai sus). 

în schimb, în dosarul nr. 55, voi. 47 sunt indicate nominal cele: - 1463 de familii 
dislocate de Comisia MAI (tabel B); - 2911 persoane dislocate din regiunea Stalin (tabel C); 
- 1097 din regiunea Constanţa (tabel D); - 823 din regiunea Bucureşti (tabel E); - 696 din 
regiunea Hunedoara (tabel F); - 189 din regiunea Ploieşti (tabel G): - 172 din regiunea Cluj 
(tabel H); - 99 din regiunea Oradea (tabel I) 

Tabelele întocmite precizează profesia, domiciliul dinainte de dislocare, data dislocării 
şi motivul pe scurt. E vorba, în cazul celor înregistraţi în tabelele de mai sus, de persoane de 
cele mai diferite meserii sau profesiuni - agricultor, dulgher, avocat, medic, contabil, tipograf, 
comerciant, măcelar, viticultor, profesor, artistă, muncitor, scriitor, fotograf, casnică, zugrav, 
farmacist, cioban, elev, bancher, patron, fabricant, dactilografă, electrician, pantofar etc - care 
sunt evacuate din casă şi dislocate forţat în alte localităţi, unde li se fixează D.O. conform 
prevederilor Decretului 239/1952. 

în categoria celor 1463 de dislocaţi în baza a diferite decizii date de comisia MAI în 
anii 1952 şi 1953 (tabel B) 87 sunt menţionate motivaţii ale fixării de domiciliu obligatoriu 
dintre cele mai variate. Detalierea listei ne permite să identificăm: 

- 361 de persoane, membri sau cu funcţii (consilieri locali, au fost primari, prefecţi sau 
simpli casieri) mai ales în PNŢ (mai ales Maniu, dar şi Mihalache) şi PNL (Brătianu, Bejan, 
Tătărescu) 88 . 

- 62 foşti legionari sau simpatizanţi legionari. 

- 58 au fost membri în PCS (Partidul Crucile cu săgeţi), PNC-Goga Cuza, PSDI-Titel 
Petrescu, Partidul vieţii maghiare etc. 

- o altă categorie de persoane vizate din punct de vedere politic include membri ai 
Grupului Etnic German, pe cei care au avut legături cu diferite organizaţii considerate 

177-194), ne dă o idee despre amploarea abuzurilor comise, a ilegalităţilor diverselor acţiuni ale Securităţii, 
încercând, totuşi, să le găsească circumstanţe atenuante. Despărţirea partidului de propriul său trecut, chiar şi 
atunci când s-a făcut sub semnul unei dorinţe de reformare sau de revizuire critică a strategiilor a stat sub semnul 
unei ambiguităţi fundamentale, continuităţile jucând un rol mult mai important decât dorinţa de ruptură. 

84 ACNSAS, fond Documentar, dosar nr. 3393, ff. 1-3. 

85 Se precizează că nota este incompletă, pentru că evidenţa de la Direcţia Generală a Miliţiei e incompletă şi se 
arată că s-au făcut unele greşeli, drept care se cere verificarea tuturor celor cu D.O., pentru a se vedea dacă au 
existat abuzuri, în special în ce îi priveşte pe cei care „au deţinut funcţii în producţie ca ingineri, tehnicieni, 
maiştri, meseriaşi etc". 

86 ACNSAS, fond Documentar, dosar nr. 55, voi 47, ff. 1-3. 

87 Ibidem, ff. 9-197. 

88 Doar o mică parte dintre ei s-au făcut remarcaţi prin manifestări duşmănoase, cum ar fi Crăciun Ioan (ibidem, 
f. 13) din Cenadul Mare - Timiş, care, pe lângă faptul că a făcut politică PNŢ, a vrut să arunce în aer sediul 
PMR din Cenad. Poate de aceea distanţa la care i s-a stabilit D.O. este mai mare decât la alţii (Regiunea 
Suceava). 

subversive, au fost moşieri sau au avut manifestări duşmănoase în legătură cu reforma 
bănească din 1952 (nr. 518 Teleki Ernest), foşti colonei sau alte cadre militare deblocate, 
lansatori de zvonuri alarmiste (nr. 514 Roman Ioan) sau ascultători de posturi străine de radio, 
şoferi la misiunea germană şi franceză din Bucureşti, fugiţi de regimul sovietic, suspecţi de 
spionaj, cei care au făcut „crime contra păcii", au făcut „slujbe bisericeşti contra URSS" (nr. 
521, Tursa Octavian), au tăinuit fugari sau au avut legături cu ei, „au organizat în casa lor 
conferinţe filosofice, după care se critica regimul" (nr. 522, Ursescu Gheorghe, arhitect din 
Bucureşti dislocat în corn. Călugăra, reg. Bacău), au fost funcţionari sau translatori pe la 
diferite „legaţii străine imperialiste" sau au avut legături de prietenie cu persoane de la astfel 
de legaţii, au călătorit în străinătate la Paris sau Londra, au fost chiaburi, au fost condamnaţi 
pentru delict de uneltire, au rude fugite din ţară, au fost condamnaţi pentru trecere frauduloasă 
a frontierei, au făcut parte din „bande teroriste". 

- 137 au fost arestaţi „pentru fapte politice" şi apoi eliberaţi, câţiva au fost recidivişti, 
pentru alţii, aproape jumătate - de la nr. 771 până la 1463 - sunt invocate diferite decizii ale 
Ministerului Securităţii Statului, HCM-uri sau simple procese verbale. 

Toate aceste categorii sau situaţii care motivează fixarea de domiciliu obligatoriu se 
repetă la dislocaţii menţionaţi în tabelele pe regiuni, adăugându-se după caz şi alte criterii. 

La regiunea Stalin, de pildă, din care sunt dislocate aproape 3000 de persoane, sunt 
menţionaţi: 

- fost ofiţer în armata SS şi proprietar de una vilă, dislocat cu întrega familie compusă 
din soţie şi trei copii, din care doi minori, soţia unui criminal de război, foşti ofiţeri deblocaţi, 
sau soţii ale acestora. 

- călugări franciscani 89 , mutaţi în septembrie 1951 de la o mănăstire la alta din alt 
judeţ, pentru motivul că sunt „capabili de activitate duşmănoasă", arestaţi de Securitate. 

- acţionari la diferite bănci sau case de economii, foşti proprietari de pământ, fabrici, 
ateliere, brutării, păduri, cariere de piatră, firme, depozite, camioane, autobuse, mori, cafenele, 
cârciume, restaurante, sanatorii, spitale şi comercianţi 90 , proprietari de imobile 91 . Dincolo de 
scopul pentru care a fost redactat, un astfel de tabel ne dă o imagine a patrimoniului şi a 
potenţialului economic al regiunii, menţionând şi pe deţinătorii lor dinainte de expropriere. Se 
adaugă acestora proprietari de mine sau cei care au făcut parte din administraţia acestora 
(printre dislocaţii din regiunea Hunedoara ) sau proprietari de şalupe sau vase de pescuit 
pentru regiunea Bucureşti (respectiv oraşul Giurgiu) şi pentru regiunea Constanţa, de maşini 
de cursă şi sonde petroliere, pentru regiunea Ploieşti. 

- sunt menţionaţi 93 şi foşti chiaburi din regiune, obligaţi şi ei să-şi părăsească 
domiciliile în mai 1952, deşi fuseseră expropriaţi. 

Toate cele 2911 persoane din regiunea Stalin (Braşov) au fost dislocate la aceeaşi 
dată: 27 mai 1952, fixându-li-se D.O. în cele mai diverse zone ale ţării, mai apropiate sau mai 
depărtate, în special din Transilvania. 

Cele 1097 de persoane dislocate din regiunea Constanţa în 5 august 1952 includ 
aproape aceleaşi categorii, grosul formându-1 categoriile de „foşti" enumerate mai sus (apare 
şi un proprietar de şalupă, e ceva mai mare numărul celor care au deţinut arme în mod ilegal şi 
al celor care au fost condamnaţi pentru furt sau erau recidivişti). 

Tabelul cu cei dislocaţi din regiunea Bucureşti în 3-7 iunie 1952 94 cuprinde un număr 
de 823 de persoane, în cea mai mare parte, adică 793, dislocate din Giurgiu. Excepţia o 



89 ACNSAS, fond Documentar, dosar nr. 55, voi. 47, ff. 21 1-213 

90 Ibidem, ff. 240-315 şi ff. 358- 420 

91 Ibidem, ff. 420-440 

92 Ibidem, ff. 745-830. 

93 Ibidem, ff. 315-358. 

94 Ibidem. 

reprezintă 4 călugări iezuiţi, cărora li se fixează D.O. în altă zonă a ţării şi 26 de călugăriţe 
catolice, aflaţi cu toţii iniţial la mănăstirea Agnes din Bucureşti. în dreptul acestora din urmă, 
se menţionează la rubrica „motivul pe scurt": „capabili de activitate duşmănoasă şi instigaţie 
în masă". 

Lista celor dislocaţi din Giurgiu cuprinde un mare număr de comercianţi. Dacă vom 
compara motivaţiile înscrise pe listele de plecare din iunie 1952 cu referatele ce li se 
întocmesc aceloraşi persoane în momentul ridicării restricţiilor domiciliare, adică în ianuarie 
1954 95 , vom putea observa că ei sunt încadraţi la categoria chiaburi, motiv pentru care se face 
şi o detaliată prezentare a bunurilor pe care le posedau la ridicarea lor în 1952. Ca şi în cazul 
dosarelor făcute cu ocazia ridicării restricţiilor celor deportaţi în Bărăgan, ce conţin descrieri 
de acelaşi tip (al căror sens e de a motiva ridicarea restricţiei sau rămânerea pe loc) avem de a 
face cu documente utile nu doar studierii represiunii în comunism (cine era cu precădere vizat 
şi de ce), ci şi unei analize de tip socio-economic sau socio-profesional, ce ne-ar aduce o 
imagine mai exactă asupra standardelor după care se desfăşura viaţa comunităţilor rurale sau 
urbane până în momentul prigoanei declanşate de comunişti împotriva proprietăţii private. 

Ne atrage atenţia printre motivaţiile dislocării de pe listele făcute la plecare în regiunea 
Bucureşti 96 şi menţiunea „născut în Macedonia" (61 de persoane, toate cu D.O. în raionul 
Câmpulung Moldovenesc, comunele Vama, Prisaca, Frumosu) „născut în URSS venit în ţară 
după 1940" (174 de persoane 97 ) şi „născut în Iugoslavia" (un caz) sau „născut la Viena" (un 
caz). Faptul că „macedonenii" (macedo-românii) şi basarabenii sau bucovinenii fugiţi din 
URSS sunt menţionaţi ca o categorie aparte, la fel cum se întâmplase cu un an înainte în cazul 
celor deportaţi în Bărăgan din zona de vest a ţării, ne arată că ei continuau să fie percepuţi ca 
o categorie periculoasă, ce trebuia îndepărtată din zona de frontieră a ţării. 

în ce îi priveşte pe călugări, aceştia sunt vizaţi şi de dislocările din raza Direcţiei MAI 
Hunedoara realizate în 3 mai 1952 şi 6 septembrie 1952 (cu excepţia călugărilor franciscani 
de la mănăstirile din Deva, Hunedoara, Alba Iulia, Orăştie, Sebeş Alba, dislocaţi, ca şi cei din 
regiunea Bucureşti, deja în septembrie 1951, cu fixarea de domiciliu obligatoriu la alte 
mănăstiri din Regiunea Cluj, Regiunea Autonomă Maghiară şi la Baia de Criş-Brad). în rest e 
vorba de un mare număr de persoane care au fost condamnate politic, s-au manifestat 
duşmănos contra regimului, lansând zvonuri alarmiste sau care aveau rude fugite din ţară. 

Diferite petiţii 98 , trimise de cei care au fost supuşi dislocării CC al PMR, Prezidiului 
Marii Adunări Naţionale sau lui Gheorghiu-Dej personal (direcţionate apoi spre Securitate 
care ia decizia rezolvării lor favorabile sau nu sunt edificatoare pentru motivele foarte diverse 
care puteau duce la dislocare, cum ar fi criticarea reformei monetare din februarie 1952 sau 
încercarea unui copil minor de a fugi în străinătate care atrage dislocarea mamei şi a surorii 
sale. Aceste petiţii ne indică faptul că în multe cazuri a fost vorba de abuzuri şi că în principal 
evacuările din case şi dislocările din diverse oraşe şi orăşele în conformitate cu Decretul 
239/1952 îi priveau pe deţinătorii de imobile sau alte proprietăţi ce urmau să fie apoi ocupate 
(preluate şi repartizate) de noua putere comunistă. 

Examinarea voluminosului dosar 55 (voi. 47), ne indică folosirea „pedepsei 
administrative" (căreia îi pot fi asimilate dislocările şi fixarea de domiciliu forţat) drept 
măsură suplimentară de pedepsire a unor persoane care fuseseră deja expropriate sau chiar 
deţinute, pedeapsa extinzându-se şi asupra rudelor lor. 

O categorie aparte de persoane vizate de evacuările din case, consemnate de securitate 
ca dislocări, o reprezintă rudele apropiate ale foştilor „înalţi demnitari". 



95 Ibidem, dosar nr. 191, f. 129. 

96 Ibidem, dosar nr. 55, voi. 47. 



91 în unele cazuri e vorba de soţia sau soţul unei persoane născute în URSS. 

98 Cf. ACNSAS, fond Documentar, dosar nr. 55. voi. 19, ff. 3, 42, 43, 45, 69, 81,148, 149 şi ff. 185-187. 

în cazul lor se invocă Decizia MSS nr. 239/1951 99 . Dosarul 3387, voi 1, cuprinde 
tabele cu 801 elemente pentru care se propune „fixarea de domiciliu obligatoriu în centre 
neaglomerate şi ţinerea sub supraveghere informativă". Referatul însoţitor cu nr. 324/25 
decembrie 1951 semnat de lt. maj. de securitate Munteanu I. 100 precizează că este vorba de 
rude ale foştilor miniştri, deputaţi senatori, prefecţi, pretori şi primari din oraşe şi că 
propunerea de dislocare e motivată de faptul că foştii demnitari sau cei care au făcut parte din 
„fostul aparat de stat burghezo-moşieresc au lovit în interesele clasei muncitoare şi ţărănimii 
muncitoare", sunt „elemente ostile regimului", „se manifestă duşmănos" şi „prin poziţia lor 
de clasă şi activitatea din trecut pot fi oricând folosiţi ca duşmani". Aşa cum rezultă din fişele 
întocmite fiecărei persoane în parte rezultă că în unele cazuri se cere şi confiscarea averii (e 
vorba, de pildă, de cazul fratelui şi surorii lui Ion Mihalache 101 ), deşi nu se manifestaseră ostil. 

Pentru alte 1412 de persoane din aceeaşi categorie (adică rude de foşti demnitari) se 
propune prin acelaşi referat să fie lăsate la domiciliile lor, dar să fie supravegheate 
informativ 102 . Exceptarea de la dislocare e motivată fie de vârsta înaintată şi de absenţa unor 
manifestări ostile, fie de încadrarea lor în muncă, fapt prin care se dovedesc „elemente 
folositoare regimului". Cele două dosare ne dau o imagine asupra gradului în care elita 
fostului regim era supusă persecuţiilor şi controlului. Găsim şi o întreagă serie de atitudini 
sau acţiuni care definesc pentru organele de securitate „manifestarea duşmănoasă": de la 
„crearea unei stări de spirit nefavorabile regimului" la unii, la nemulţumirea altora „că 
regimul le-a tăiat posibilităţile de a huzuri", de la „menţinerea unor legături cu elemente 
reacţionare" până la faptul că „nu agreează regimul" (sau „nu vede cu ochi buni realizările 
regimului"). Influenţa publică a unei persoane („are priză în rândul maselor") ca şi trecutul ei 
compromiţător din punct de vedere politic joacă un rol important în incriminarea ei, aşa cum 
era de aşteptat. 

Dosarul 187 conţine şi procesele verbale de dislocare ale rudelor foştilor demnitari 
(1707 persoane), semnate de general maior Vladimir Mazuru. Găsim aici un tablou destul de 
complet al situaţiei anterioare dislocării a celor mai importante familii din elita bucureşteană, 
precum şi indicaţii asupra stării lor din momentul în care li se stabileşte evacuarea din case. E 
precizată motivaţia dislocării şi reiese clar că cei dislocaţi fuseseră supuşi unei acţiuni de 
urmărire şi verificare constante. în cele mai multe cazuri unul sau mai mulţi membri ai 

' i m 

familiei erau arestaţi (cazul Margaretei Ioana Vulcănescu, soţia lui Mircea Vulcănescu ). E 
un exemplu printre altele al stigmatului de tip tribal, cum îl numeşte Goffman, aplicat în 
stalinism. 

Evacuarea forţată din casă, pierderea sau abandonarea unor bunuri importante (a unei 
locuinţe stabile în primul rând), a mijloacelor de întreţinere, prin abandonarea ocupaţiei 
principale sau a locului de muncă, dificultatea de a găsi unul şi de reîncropi un domiciliu în 
locuri îndepărtate de casă sunt doar câteva dintre traumele pe care le-au suferit cei vizaţi de 
astfel de măsuri. 

în aceeaşi categorie s-ar include şi cei cărora li se ridică restricţiile domiciliare, fără a 
li se permite întoarcerea în raza raionului de unde au fost dislocaţi, ceea ce înseamnă de fapt o 
prelungire a perioadei de dislocare, chiar dacă au o anume (limitată) libertate de deplasare. E 
cazul în primul rând al unei părţi a celor deportaţi în Bărăgan, cărora li se amână sau suspendă 
dreptul de a se întoarce în zona de frontieră, de a se instala în Bucureşti sau în alte centre 
aglomerate. Fac parte din această categorie o parte dintre cei „fugiţi din URSS" şi dintre 



99 Ibidem, ff. 157-158. 

100 Ibidem, dosar nr. 3387, voi. 1, f. 1. 

101 Ibidem, f. 5. 

102 Cf. ibidem, voi. 2, f. 1. 

103 Ibidem, dosar 187, f. 50. 

macedoromânii care fuseseră, după refugierea, respectiv primirea lor în România, colonizaţi 
în Banat, pentru a fi apoi din nou deportaţi în Bărăgan în 1951. Dar nu numai de ei. 

Dislocarea categoriilor mai sus menţionate era o măsură ce se adăuga deci unor 
pedepse anterioare : deposedarea de pământ sau reducerea la o condiţie de mizerie prin 
sistemul de cote şi supracote a ţăranilor, naţionalizarea şi confiscarea bunurilor celor care 
reprezentau marea sau mica burghezie din oraşe sau orăşele sau chiar de la sate. 

„Elemente dislocate" sau „elemente cu D.O." 

O categorie de acelaşi tip o reprezintă deţinuţii politici care îşi ispăşiseră pedeapsa, dar 
care, conform Deciziei Consiliului de Miniştri nr. 337 din 11 martie 1954, „cu privire la 
reeducarea foştilor condamnaţi contrarevoluţionari" primesc domiciliu obligatoriu în satele 
noi (numite şi „localităţi sau comune speciale) din Bărăgan, „în scopul prevenirii unor noi 
infracţiuni la legile Republicii Populare Romîne" cum se menţionează pe formularele tip (cf. 
decizia prin care i se fixează D.O. timp de 12 luni în Movila Gâldăului, odată cu expirarea 
pedepsei la 24 VII 1957, lui Anghel Alexandru 104 ). 

Consideraţi „elemente contrarevoluţionare, care în timpul detenţiei nu au dovedit 
dorinţa de a se reabilita", sau „deosebit de periculoşi pentru securitatea Statului" cum 
precizează formularul tip, ei apar în statisticile ulterioare privitoare la satele noi din Bărăgan, 
sub numele de „elemente cu D.O." 105 . Pedeapsa le era astfel prelungită printr-o aşa numită 
„pedeapsă administrativă", a cărei durată nu le era de la început cunoscută, ea variind între 6 
şi 60 de luni, dar putând fi prelungită de la un an la altul fără vreo explicaţie 106 . 

Dosarul 55, voi. 50, cuprinde un număr mare de decizii de acest tip şi decizii de 
ridicare de D.O. Aşa cum rezultă din semnăturile pe decizii, soarta celor cărora li se 
prelungea sau ridica edeapsa era decisă de general maior Evghenie Tănase, locţiitor al 
ministrului MAI 107 , de ministrul adjunct general maior Gheorghe Pintilie 108 sau de general 
maior Alexandru Nicolschi, care semnează printre altele decizia nr. 6161 din 5 noiembrie 
1955 de fixare de D.O. pentru 60 de luni la Lăţeşti a Măriei Antonescu, de pildă 109 . 

Notele - raport din 10 aprilie 1956 privind munca informativă-operativă desfăşurată 
de organele MAI asupra „elementelor cu D.O" din raza regiunii Bucureşti, respectiv 
Constanţa şi Galaţi 110 emise de Serviciul Dislocaţi şi Domicilii obligatorii arată că pentru 
urmărirea acestor elemente au fost instalate în fiecare comună comandaturi MAI compuse din 
câte 2 ofiţeri de Securitate. Notele sunt urmate de liste de fişe de persoane pentru fiecare sat 
din raza celor trei regiuni 111 clasificate în următoarele categorii: legionari, PNŢ-Maniu, PNL, 
PSDI, GEG, bănuiţi de spionaj, organizaţii subversive, secte interzise, contrarevoluţionari, 
manifestări duşmănoase, călugări etc. Fişele celor consideraţi periculoşi sunt însoţite de 
rapoarte asupra situaţiei în care se află agentura din comunele respective. Din acestea rezultă 
clar că după plecarea celor deportaţi din zona de vest, atenţia organelor de securitate se 
focalizează asupra „elementelor cu D.O." rămase în satele noi (la fiecare sat se indică pe 
lângă numărul acestora pe categoriile menţionate şi numele celor rămaşi în Bărăgan din cei 
ridicaţi în 1951 din zona de vest - e vorba de cele 112 familii cărora nu li se ridicaseră 
restricţiile). Se pune problema recrutării unor noi informatori, având în vedere că o parte se 
întorseseră în satele de unde fuseseră ridicaţi şi se poate vedea din aceste dosare şi cum se 
făcea munca de recrutare. 



104 Ibidem, dosar nr. 55, voi 50, f. 162. 

105 Ibidem, dosar nr. 191, ff. 32, 41, 55. 

106 Ibidem, ff. 168-268. 

107 Ibidem, dosar nr. 55, voi. 50, ff. 1-5. 

108 Ibidem, ff. 162, 183, 189. 

109 Ibidem, f. 541. 

110 Ibidem, dosar nr. 191, f. 167, f. 207 şi 244. 



Ibidem, ff. 168-268. 

O constantă a muncii de urmărire o reprezintă atenţia focalizată spre cei care au făcut 
parte din partidele dezavuate de comunişti pe care le-am enumerat mai sus (şi nu numai 
legionari cum se crede de obicei), foştilor moşieri, chiaburi, „exploatatori", preoţilor, 
călugărilor şi aşa-zişilor sectanţi, celor care au avut legături cu străinii. Ei şi rudele lor 
apropiate au fost victimele predilecte, suferind mai multe feluri de privaţiuni şi pierderi. în 
cazul lor dislocarea oferea, pe lângă prelungirea în alte forma a unei pedepse anterioare, 
ocazia unei supravegheri mai intense şi atente. 

în concluzie nu sunt îndoieli asupra caracterului represiv al dislocărilor şi fixărilor de 
D.O. El vizează deposedarea familiilor şi indivizilor de bunurile care constituiau principalele 
lor mijloace de supravieţuire, pierderea reperelor de stabilitate şi punerea celor vizaţi de astfel 
de măsuri într-o stare de nesiguranţă extremă. 

Fenomenul a vizat categorii foarte largi de populaţie, din zona rurală şi urbană 
deopotrivă, fiind un atentat la libertatea individuală, la viaţa de familie şi la viaţa 
comunităţilor. Incitarea la ură în numele ideologiei luptei de clasă a dus la fracturarea 
societăţii, la încurajarea delaţiunii, la nesiguranţă, teamă şi suspiciune. Astfel încât, pe lângă 
pierderile de natură materială, au avut loc importante modificări în comportamentul uman, în 
sistemul de relaţii umane şi în mentalităţi, lucruri care se reflectă şi în comportamente, 
atitudini sau acţiuni din perioada de tranziţie. 

Cercetarea întreprinsă arată legătura strânsă dintre tema dislocărilor din mediul rural 
şi alte teme de menţionat în raport, în primul rând cu procesul colectivizării. Dislocarea a fost 
o armă pentru a facilita procesul colectivizării forţate şi a împiedica orice opoziţie faţă de 
acesta. Ca măsură represivă ea trebuie privită şi în contextul categoriei mai largi a deplasărilor 
forţate de populaţie şi al asimilării locurilor de domiciliu obligatoriu (cel puţin în cazul 
Bărăganului) cu nişte lagăre de muncă forţată. 

Caracterul abuziv al măsurilor de dislocare şi fixare a domiciliului obligatoriu 

Chiar şi în 1967, Securitatea mai insista asupra faptului că „măsura domiciliului 
obligatoriu s-a impus faţă de o seamă de persoane care, prin poziţia lor socială şi activitatea 
politică desfăşurată în trecut, prezentau un pericol pentru ordinea socială şi de stat". Se 
recunoştea însă că actele normative care au statuat această măsură „contravin unor prevederi 
constituţionale şi altor legi. Astfel, Constituţia din anul 1948, ca şi cea din 1952, prevedeau 
garanţii în legătură cu libertatea persoanei şi inviolabilitatea domiciliului. Ori, multe din 
dispoziţiile actelor normative arătate au încălcat în mod grav aceste garanţii 
constituţionale" 1 1 2 . 

Ceea ce caracteriza toate aceste măsuri în vederea dislocărilor şi a stabilirii 
domiciliului obligatoriu este faptul că ele conţineau enunţări generale, fără a determina precis 
categoriile de persoane în legătură cu care organele MAI erau împuternicite să ia asemenea 
măsuri şi nici durata lor în timp. Astfel, acţiunile au fost arbitrare, comiţându-se grave abuzuri 
şi ilegalităţi, împotriva cărora cei care le-au căzut victimă nu se puteau plânge. Aceste abuzuri 
au sporit, în condiţiile în care şi organele de Miliţie au luat măsuri de dizlocare a unor familii, 
în foarte multe cazuri în mod neîntemeiat, cum arăta un referat al Procuraturii Generale din 7 
august 1953. în acest an, în câteva rânduri, procurorii au solicitat Direcţiei Generale a Miliţiei 
să li se pună la dispoziţie actele normative în baza cărora se întreprindeau aceste măsuri, dar 
au fost refuzate. Mai mult, generalul Ilie Drăgan a comunicat că în viitor nu va mai da nici un 
fel de detalii asupra acestor operaţiuni 113 , al căror caracter ilegal şi abuziv nu a putut fi limitat. 
Ulterior, Procuratura a participat chiar la cauţionarea ilegalităţilor, prin fostul procuror general 
adjunct Gheorghe Bucşan, care a făcut parte din Comisia MAI pentru internări în colonii de 
muncă din 1958 şi a semnat numeroase astfel de decizii. 



112 Arh. C.Ex.CC, dosar nr. 264/18.02.1972, voi. IV, ff. 19-20. 



U3 Ibidem, f. 23. 

De altfel, după cum recunoşteau chiar ofiţeri de Securitate în 1967, dispoziţiile 
încălcau dreptul la apărare, întrucât „nici unul dintre actele normative care au reglementat 
luarea măsurii de fixare a domiciliului obligatoriu nu conţinea prevederi cu privire la 
posibilitatea unei căi de atac din partea celor ce se considerau îndreptăţiţi şi nici un organ 
competent să soluţioneze asemenea situaţii". O altă ilegalitate conţinută de actele normative 
analizate constă în stabilirea de pedepse penale pentru cei ce părăseau domiciliul obligatoriu. 
Lăsând la o parte atât mărimea lor exagerată (între 15 şi 20 de ani închisoare), în condiţiile în 
care infractorii aflaţi în executarea pedeselor la penitenciar erau condamnaţi între 3 şi 6 luni în 
cazul evadării, cât şi încălcarea principiului gradării pedepsei, prevăzut în art. 23 al Codului 
Penal şi a cuantumului maxim al închisorii corecţionale, care era de 12 ani (art. 22), trebuie 
spus că administrarea de pedepse cu închisoarea nu era de competenţa Consiliului de Miniştri. 

Deportarea şi domiciliul obligatoriu au fost resimţite ca o restrângere gravă a libertăţii. 
„După două săptămâni, mi-am zis: noi suntem ca şi arestaţi. Numai că suntem arestaţi în 
familie. Ne-or chemat, programat, câte o sută la Miliţie, ne-or pus D.O. pe buletine şi ne-or 
obligat să semnăm o declaraţie pe care or citit-o: Dom' le, dumneata eşti deportat 5 ani aicea, 
n-ai voie să părăseşti raza de 30 de kilometri", explică un ţăran din Banat care era statutul său 
după punerea în aplicare a Deciziei MAI 200 în noaptea de Rusalii a anului 1951. Studii 
asupra deportărilor relevă că cele mai mari urme şi traume le-a lăsat această perioadă asupra 
copiilor: „Copil fiind, nu am avut nici o jucărie. Aveam şapte ani când am văzut cea dintâi 
păpuşă"; „Eram în clasa a Vi-a când am mâncat pentru prima oară ciocolată" 114 . 

Cu toate că s-a recunoscut în 1967 caracterul ilegal şi abuziv al măsurilor, nici una 
dintre victimele deportărilor coordonate de Securitate nu a fost până la căderea regimului 
comunist în mod oficial reabilitată 115 , în afara faptului că li s-a permis, pur şi simplu, să se 
întoarcă acasă. 



114 Miodrag Milin, Liubomir Stepanov, Golgota Bărăganului, Uniunea Democrată a Sârbilor şi Caraşovenilor 
din România, 1996, p. 196. 

115 Aceasta s-a realizat prin Decretul-Lege nr. 118 din 1990 privind acordarea unor drepturi persoanelor 
persecutate din motive politice de dictatura instaurată cu începere de la 6 martie 1945, precum şi celor deportate 
în străinătate ori constituite în prizonieri, care acorda vechime în muncă pentru timpul cât o persoană „a avut 
stabilit domiciliu obligatoriu" sau „a fost strămutată în altă localitate" (articolul 1, lit.d, e). 

Universul concentraţionar reflectat în memorialistica românească 

Introducere 

Violenţele şi ororile sistemului comunist totalitar din România, în primul rând cele din 
închisorile şi lagărele de detenţie, au găsit o oglindă fidelă în numeroase memorii şi amintiri 
publicate de victime. Din 1990 (când a început publicarea acestor cărţi) până astăzi, în 2006, 
memorialistica românească despre detenţia comunistă (sub toate formele ei) numără aproape 
150 de lucrări, cărora li se adaugă în jur de 100 de lucrări de istorie, politologie şi mentalitate 
despre Gulagul românesc şi perioada comunistă 1 . Majoritatea memoriilor româneşti de 
detenţie privitoare la Gulagul autohton se vor a fi, parţial sau total, nişte anatomii ale puterii şi 
totalitarismului, unele reportericeşte tratate, altele, majoritatea, confesiv. O bună parte dintre 
memorialişti sunt intelectuali (scriitori, oameni politici, prelaţi, universitari etc); dintre 
numele cele mai cunoscute, ale căror memorii au fost receptate cu ecou amplu în presa 
culturală şi nu numai, amintim câteva: N. Steinhardt, C. Noica, Lena Constante, Paul Goma, 
Ion Ioanid, Adriana Georgescu, Petre Pandrea, Iuliu Hossu, Nicolae Mărgineanu, Belu Zilber, 
Richard Wurmbrand. 

Câteva dintre memoriile de detenţie, redactate chiar în timpul comunismului, au fost 
confiscate de organul de represiune, drept care autorul în cauză s-a văzut silit să reia o a doua 
variantă a manuscrisului „duşmănos". Jurnalul fericirii de N. Steinhardt, publicat în 1991, 
este o a treia variantă, revizuită, completată şi corectată de autor pe baza primelor două 
versiuni (întâia versiune a fost confiscată de Securitate şi în cele din urmă i-a fost înapoiată 
autorului). La fel, Monarhia de drept dialectic de Belu Zilber (publicată după căderea 
comunismului, în 1991, sub pseudonimul Andrei Şerbulescu) a fost confiscată de Securitate şi 
redactată apoi de autor într-o a doua variantă; în cele din urmă, prima versiune a fost 
recuperată de Editura Humanitas, care publicase Monarhia de drept dialectic, şi tipărită sub 
titlul Actor în procesul Pătrăşcanu (în 1997), fiind semnată de data aceasta cu numele real al 
autorului, Belu Zilber. 

Majoritatea amintirilor de acest tip sunt redactate după detenţie, cu două excepţii, 
jurnalul de lagăr (Ziar de lagăr) ţinut de Onisifor Ghibu şi redactat la locul ispăşirii, la 
Caracal, şi memoriile de închisoare ale episcopului greco-catolic Iuliu Hossu (Credinţa 
noastră este viaţa noastră) redactate în perioada domiciliului obligatoriu la mănăstirea 
Căldăruşani. Explicaţia posibilităţii redactării jurnalului de detenţie în primul caz este datorată 
faptului că, în 1945, atunci când Onisifor Ghibu cunoaşte lagărul de la Caracal, Gulagul 
românesc nu este gândit şi organizat meticulos, Onisifor Ghibu având parte mai degrabă de un 
pre-Gulag. în al doilea caz, memoriile lui Iuliu Hossu sunt redactate după închisoare şi într-o 
perioadă de oarecare destindere politică, deşi episcopul greco-catolic era constrâns să trăiască 
în regim de domiciliu obligatoriu, care era, totuşi, mult mai permisiv decât cel de detenţie. 

Unele mărturii de detenţie sunt deghizate în romane autobiografice sau literatură de 
ficţiune, dar travestiul lor este transparent. Orientativ şi clasificator, teoreticianul şi criticul 
literar Adrian Marino vorbeşte despre două modalităţi esenţiale de abordare a detenţiei ca 
temă literară în cadrul memorialisticii: „prin literaturizare, stilizare, întreg ansamblul de 
procedee literare tipice, şi prin mărturie directă, documentară, pe cât posibil obiectivă" 2 . Dar 
cele două modalităţi, şi mai cu seamă a doua, nu reprezintă nişte formule standard, perfect 
încadrabile, de aceea Adrian Marino adaugă cu înţelegere critică pentru o posibilă formulă 
hibridă: „Că şi această relatare rece se transformă, poate fi recuperată până la urmă tot ca 
«literatură» este o altă poveste" 3 . Acelaşi comentator va avertiza asupra a trei aspecte-capcană 



1 O bibliografie relativ completă a acestor lucrări se găseşte în Ruxandra Cesereanu, Gulagul în conştiinţa 
românească. Memorialistica şi literatura închisorilor şi lagărelor comuniste, Iaşi, Editura Polirom, 2005. 

2 Adrian Marino, O carte de sertar, „Tribuna Ardealului", nr. 68, 1993. 
" Ibidem 

ce riscă să denatureze amintirile din detenţia comunistă, fie ele camuflate sau nu: trucarea 
eroizantă, înfrumuseţarea emfatică şi „literaturizarea" amatoristică . 

Memorialistul Al. Mihalcea (Jurnal de ocnă) doreşte să preîntâmpine riscul 
înfrumuseţării imaginii deţinutului politic român, considerând că o icoană a acestuia ar 
echivala cu imaginea falsă a eroilor proletcultişti. Intenţia unui alt memorialist, Ion Cârja 
(Canalul morţii), este, pe de altă parte, aceea ca mărturia sa să fie sursă de inspiraţie pentru 
oamenii de artă care ar putea imortaliza expresiv Gulagul românesc. Cu alte cuvinte, Ion 
Cârja însuşi, deşi este mărturisitor de gradul întâi, îşi consideră depoziţia mai degrabă ca o 
scriere pregătitoare, iar nu ca un text exemplar. Această autodepreciere ţine de modestia 
excesivă a unui nonscriitor. 

Un mărturisitor precum Paul Goma (în Gherla) va pune problema adevărului-adevărat 
din acest tip de memorii, iar intervenţia sa răspunde indirect şi aprioric temerilor lui Adrian 
Marino, deoarece Paul Goma susţine că, deşi amintirile despre detenţie sunt documente 
subiective, ele nu impietează asupra corectitudinii evenimentelor narate; cu alte cuvinte, ele 
sunt subiective, dar oneste, deşi variante ale adevărului. 

Există amintiri despre detenţie cu accente romaneşti, precum memoriile lui Marcel 
Petrişor legate de Jilava sau lucrarea Tărâmul Gheenei de Costin Merişca. în primul caz, 
Marcel Petrişor relatează la persoana a treia, schimbă, din prudenţă, numele foştilor deţinuţi 
care sunt încă în viaţă, păstrând intacte doar numele celor morţi. La rândul său, Costin 
Merişca foloseşte pentru narare tot persoana a treia, schimbând din pudoare doar numele 
eroului, care este el însuşi. 

Din punct de vedere stilistic şi structural, memoriile despre Gulag alcătuiesc un Turn 
Babei. Gherla de Paul Goma este, de pildă, deghizată într-un pseudodialog care înglobează 
frânturi despre detenţie. Particularitatea lui Paul Goma constă însă şi în stilul incomod, 
radical, specific unui autor cu vocaţie de pamfletar, al cărui credo este să scrie pe viu, fără 
vreo cosmetică a suferinţei. 

Unele amintiri despre detenţie sunt scrise într-un stil melodramatic şi degajă impresia 
unei anumite falsităţi, prin lipsa unui puls interior şi printr-un fel de demagogie asupra 
detenţiei (chiar limbă de lemn anticoncentraţionară), altele sunt pătimaşe, fiind marcate de 
„cercul de fier al urii". Foarte interesant este cazul lui Nicolae Mărgineanu (Amfiteatre şi 
închisori), ale cărui mărturii sunt explicit selectate, autorul evitând să transcrie atrocităţi 
specifice detenţiei sale, din jenă patriotică. Nicolae Mărgineanu va diferenţia, de altfel, între 
memoriile unor personalităţi şi mărturiile ce aparţin celor mărunţi şi cenuşii. Autorul face 
respectiva precizare, aderând modest la categoria mărturiilor. O clasificare apropiată susţine şi 
Gabriel Bălănescu (Din împărăţia morţii), refuzând genul de memorii (căci nu se consideră o 
personalitate exotică) sau de amintiri (căci acestea nu pot fi decât paradisiace) şi pledând 
pentru formula de cronică rezumată. Constantin Cesianu, analist meticulos al Canalului 
(Salvat din infern), insistă şi el pe ideea de mărturie şi experienţă, încercând o delimitare 
teoretică; autorul evită programatic orice estetizare, marşând pe un demers viu: „nu este vorba 
nici de un roman, nici de o încercare literară. Este vorba despre o mărturie. Nu caut nici 
senzaţionalul, nici amuzantul. Expunerea mea poate părea adesea ternă. N-are importanţă. 
Spune adevărul" 5 . Autorul precizează că demersul său este selectiv şi specializat pe mici 
monografii ale închisorilor, ce riscă o descriere uscată, dar care ţine de un stil veridic. Pentru 
ideea de mărturie, iar nu de literatură improvizată, pledează şi Ioan Victor Pica atunci când îşi 
asumă scrierea unei „cărţi de foc" despre rezistenţa din munţi: „Istorie vor face cu siguranţă 
alţii, mie revenindu-mi un rol mult mai simplu, şi anume acela de a spune ce am văzut, auzit 



Adrian Marino, Politică şi cultură. Pentru o nouă cultură română, Iaşi, Editura Polirom, 1996, p. 40. 
5 Constantin Cesianu, Salvat din infern, Bucureşti, Editura Humanitas, 1992, p. 48. 

şi simţit" 6 . Uneori, memorialistul Gulagului este marcat de o „anume sfială a mărturisirii" 7 , 
provenită fie din temperament, fie din dorinţa de a nu părea vindicativ şi inchizitorial; el 
tânjeşte către dreapta măsură văzută ca o componentă esenţială a mărturiei. 

Din acribie istorică, Constantin C. Giurescu 8 foloseşte termenul livresc testimoniu 
pentru a reda mai exact sensul de dovadă şi de document obiectiv. Autorul consideră că îşi 
scrie amintirile despre închisoare, fără ură şi fără părtinire, doar cu scop istoric. Deţinuţii 
politici sunt istorie, fiindcă fac parte din istorie, clamează toate memoriile de detenţie care îşi 
asumă un rol testamentar. în general, închisoarea politică este o matrice formatoare şi un 
ecran interior de proiecţie; pentru Ion D. Sârbu, ea este, prin excelenţă, metafora în mic a 
lumii 9 . 

Există şi depoziţii ingenios realizate sub aspect tehnic; este cazul mărturiei epistolare a 
lui Maxim Holban (deţinut care a cunoscut Kolîma siberiana), încastrată în comentariul fiului 
său, Ioan Holban (mărturia este prezentă în volumul colectiv Basarabia în Gulag, coordonat 
de Serafim Saka). 

Unele texte, precum Jurnalul fericirii de N. Steinhardt, Drumul crucii de Aurel State 
sau Jurnalul unui figurant de George Tomaziu sunt redactate într-un stil elaborat, aproape 
baroc, elitist, altele sunt scrise dintr-o suflare, într-un stil pitoresc primitiv-naiv. în ultimul caz 
este vorba despre Aniţa Nandriş-Cudla (20 de ani în Siberia), dar şi despre Povestea 
Elisabetei Rizea din Nucşoara, care, deşi aluvionară (fiind o carte vorbită), are prospeţime şi 
spontaneitate. Elisabeta Rizea îşi înţelege depoziţia ca pe un „zbierat" animalic, cu efect 
cathartic şi cu funcţie psihologică; ea distinge acest „zbierat" de ţipătul sau strigătul uman, 
căci doar un „zbierat" animalic, iar nu un strigăt decorativ, ar mai putea trezi sufletele şi 
minţile îndoctrinate: „Că-mi vine să zbier, nu să ţip, că nu mai pot" şi „îmi vine să zbier ca o 
vacă, prin câte am trecut" 10 . La fel de viu este dialogul despre detenţie dintre Oana Orlea şi 
Mariana Marin (Ia-ţi boarfele şi mişcă!), întrucât pentru a reda atmosfera penitenciară, fosta 
deţinută politică Oana Orlea foloseşte un limbaj crud, rememorând inclusiv lingvistic 
Gulagul. La polul opus Aniţei Nandriş-Cudla sau Elisabetei Rizea, stau amintirile elevate 
(oricât ar fi de dure) ale Lenei Constante (Evadarea tăcută şi Evadarea imposibilă), între 
aceşti doi poli situându-se reportajul concis al Adrianei Georgescu (La început a fost 
sfârşitul). 

Una dintre memoriile excepţionale despre detenţia comunistă este închisoarea noastră 
cea de toate zilele, cartea în mai multe volume a lui Ion Ioanid; tocmai fiindcă în lipsa unei 
opere colective, a unui tratat despre Gulagul românesc, în genul Arhipelagului Gulag al lui 
Aleksandr Soljeniţîn, amintirile lui Ion Ioanid alcătuiesc o panoramă a închisorilor româneşti 
realizată aproape cu ochi de expert. Memoria lui Ion Ioanid seamănă cu o arhivă în care 
fiecare închisoare constituie o carte a vieţii scrisă sub semnul calmului narativ şi al privirii sub 
lupă: sunt descrise „cartierele" fiecărui spaţiu punitiv şi mai ales microcosmosul celulei. De 
aceea, nu este de mirare că autorul propune stabilirea unui tabel nominal al tuturor deţinuţilor 
politici anticomunişti din România. 



6 Ioan Victor Pica, Libertatea are chipul lui Dumnezeu, prefaţă de Mihai Sin, Târgu-Mureş, Editura Arhipelag, 
1993, p. 9. 

Viorel Gheorghiţă, Et ego Sărata Piteşti-Gherla-Aiud. Scurtă istorie a devenirii mele, Timişoara, Editura 
Marineasa, 1994, p. 7 

Constantin C. Giurescu, Cinci ani şi două luni în penitenciarul de la Sighet (7 mai 1950-5 iulie 1955), 
introducere de Dinu C. Giurescu, ediţie îngrijită, anexe şi indice de Lia Ioana Ciplea, Bucureşti, Editura 
Fundaţiei Culturale Române, 1994, p. 31. 

9 Ion D. Sârbu, Jurnalul unui jurnalist fără jurnal - glosse -, I-II, ediţia a Ii-a, revăzută şi adăugită, ediţie 
îngrijită, tabel cronologic şi referinţe critice de Toma Velici şi Elena Ungureanu, prefaţă de Ovidiu Ghidirmic, 
postfaţă de Marin Sorescu, Craiova, Editura Scrisul Românesc, 1996; trimiterea este la volumul II, p. 178. 

Povestea Elisabetei Rizea din Nucşoara. Mărturia lui Cornel Drăgoi, culese şi editate de Irina Nicolau şi 
Theodor Niţu, prefaţă de Gabriel Liiceanu, Bucureşti, Editura Humanitas, 1993, pp. 31, 86 

în general, critica a demarat rar clasificări ale memoriilor despre detenţie sau ale 
literaturii acesteia, tocmai din cauza varietăţii lor ieşite din comun. Totuşi, au fost distinse o 
viziune detaşată (la C. Noica), o alta sarcastic-furibundă (la P. Goma), una infernal-disperată 
(la T. Mihadaş), o alta profund creştină (la N. Steinhardt), una obiectivă şi neutrală (I. Ioanid 
şiMaxBănuş) 11 . 

Mărturisitorii Gulagului nu îşi amintesc din paseism, componenta nostalgică sau „poezia 
amintirii" este inexistentă, întrucât cel care a trecut prin Gulag îşi transcrie coborârea în infern 
din datorie morală, justiţiară, depoziţională şi de-abia apoi, poate, din necesitate defulatorie- 
cathartică; memoria şi cuvântul sunt patronii spirituali ai mărturisitorului, rememorarea fiind 
o revanşă târzie şi parţial recuperatoare. 

Deţinutul politic român ca tip uman 

Utilizând observaţia lui George Tomaziu, deţinutul politic român intra, în viziunea 
aparatului de represiune, în categoria „obiectelor", a nemişcătoarelor şi a necuvântătoarelor, a 
celor fără suflare 12 ; el este ceva, iar nu cineva, şi uneori ajunge să se perceapă el însuşi ca 
fiind obiect. Majoritatea memorialiştilor folosesc alt termen, acela de nimic şi nimeni, 
definind deţinutul ca pe o frântură de neant, dar controlată de funcţionarii neantizării, mai ales 
în timpul anchetei. Membrii aparatului de represiune îi numesc pe deţinuţi, înscriindu-i într-o 
serie de jivine abjecte, mai ales „viermi", „păduchi", „putregaiuri", „gângănii"; deţinuţii înşişi 
îşi radiografiază lucid condiţia impusă, de epave viermuitoare. Perspectiva aceasta voit 
degradantă urmărea să legitimeze forţat poziţia organelor de represiune care se erijau în 
postura unor „aleşi" şi „arieni" comunişti. 

Din punct de vedere ideologic, deţinuţii politici din România comunistă (aşa cum reiese 
din memorialistică) aveau diferite coloraturi: erau liberali, ţărănişti, social-democraţi, 
legionari, comunişti. Majoritatea proveneau dintre liberali, ţărănişti şi legionari. Din punct de 
vedere social, Gulagul românesc a fost populat cu intelectuali, ţărani şi muncitori. Din punct 
de vedere religios, Gulagul românesc a fost unul „ecumenic": populat de deţinuţi greco- 
catolici şi ortodocşi, în principal, dar şi de romano-catolici, protestanţi ori, mai rar, 
reprezentanţi ai altor culte (evrei, de pildă, sau musulmani). 

în opinia lui Ion Cârja, deţinutul politic român avea un nivel politic deficient, el nefiind 
organizat în mod conştient şi nici antrenat pentru rezistenţa în Gulag. De aceea, meseria de 
deţinut politic se învaţă treptat şi anevoios. Totuşi, deţinutul politic român râvneşte să se 
diferenţieze de semipolitici (frontierişti) şi mai ales de deţinuţii de drept comun. Prin suferinţa 
care înnobilează şi prin cauza politică, detenţia sa primeşte o altă dimensiune. El este un 
deţinut de conştiinţă. 

Petre Pandrea, un mărturisitor şi meditativ fervent al condiţiei deţinutului politic din 
România comunistă, vede în acesta „un prizonier al războiului civil intern" (între clase), 
sacrificat printr-un fratricid. „Românii au talent de puşcăriaşi, ştiu să îndure destinul cu 
resemnare", comentează Pandrea, referindu-se la o anumită tradiţie a puşcăriei politice la 
români. Structura deţinutului politic i se revelează lui Petre Pandrea a fi, cel puţin la Aiud, 
aceea a unui monah silit: deţinutul nu mai are trup şi mers normal, ci se târăşte, iar gestica sa 
este onctuoasă, de prelat, mimica, supusă şi umilă faţă de autorităţi, fiind vorba însă de o 
„umilitate monastică". „Deţinuţii sunt monahi, cu fizionomii patetice, în lupte spirituale, în 
castitate, posturi şi rugăciuni". înfometaţi, caşectici şi filiformi, aproape că nu mai au nevoi 
fiziologice, ajungând la o corporalitate angelicală: „Devenisem îngeri fără fecale" 13 . 



11 Nicolae Baltă, Rezumatul unei detenţii, „Contrapunct", nr. 25, 1991. 

12 George Tomaziu, Jurnalul unui figurant. 1939-1964, traducere de Mariana şi Gabriel Mardare, prefaţă şi 
postfaţă de Gabriel Mardare, Bucureşti, Editura Univers, 1995, p. 164. 

13 Petre Pandrea, Reeducarea de la Aiud, ediţie îngrijită de Nadia Marcu Pandrea, Bucureşti, Editura Vremea, 
2000, pp. 30, 50, 83, 88, 120. 

Memorialiştii detenţiei comuniste româneşti alternează între a încadra deţinutul politic 
român într-o postură grandilocventă sau într-una temperată. Adrian Marino 14 refuză eroismul 
şi emfaza detenţiei, căci, în optica sa, deţinutului român i se potriveşte ipostaza tip Ivan 
Denisovici (celebrul personaj al lui Aleksandr Soljeniţîn din nuvela O zi din viaţa lui Ivan 
Denisovici), drept care analistul optează pentru categoria majoritară a rezistentului pasiv, 
considerând că, în detenţia comunistă, nu poţi fi erou 24 de ore din 24. Atunci când vorbeşte 
totuşi despre eroism, Adrian Marino se referă la două tipuri: „unul sublim, spectaculos, al 
marilor gesturi şi sacrificii, şi un altul modest, cotidian, obscur, adesea anonim, al sacrificiului 
şi mortificării zi de zi" 15 . 

Unii mărturisitori proveniţi dintre prelaţi văd în detenţie un har de a putea închina lui 
Dumnezeu suferinţele şi mărturisirea de credinţă. Exagerarea binecuvântării închisorii (chiar 
ca ipostază a unei probe de încercare a credinţei) este un risc al mărturiilor feţelor bisericeşti. 
Creştinarea dobândită de N. Steinhardt în închisoare nu-1 face mai orgolios în suferinţa sa, 
dimpotrivă, aceasta îi aduce o seninătate nerăzbunătoare; de altfel, el împarte locuitorii 
detenţiei comuniste după o grilă religioasă: sfinţi, eroi, seniori, şi îndrăzneţi ai binelui, pe de o 
parte (aceştia sunt cei pe care tot el îi numeşte unificator „leii"), şi Vmiorlăiţii înfrângerii şi 
trădării", „năpârci şi târâtoare" 16 . 

Femeile trecătoare prin Gulagul românesc, de la Elisabeta Rizea la Lena Constante, nu 
apasă pedala eroismului. Oana Orlea, care prezintă felul în care a învăţat meseria de deţinută 
politică, îşi consideră suferinţa ca fiind minoră faţă de cea a atâtor „sfinţi" anonimi, 
ierarhizându-şi aspru detenţia (singurii aleşi sunt cei care rezistă la tortură până mor, 
consideră Orlea). 

în fiecare memorialist al detenţiei transpare tipul de deţinut pe care el îl reprezintă prin 
propria experienţă şi se cuvine spus că figura „cruciatului" (în care intră, paradoxal, pe de o 
parte, un aspect de gherilă, pe de alta, un aspect ascetic) este semnificativ reprezentată. Două 
cazuri au, în acest sens, un statut aparte: Paul Goma şi N. Steinhardt. Paul Goma {Gherla şi 
Culoarea curcubeului 77) este războinicul răspunzând la represiune prin legea talionului; lui 
N. Steinhardt îi este specifică nonviolenţa christică. Dificil, cusurgiu, muşcător, Paul Goma 
este un războinic maliţios: îi atacă pe „răi" cu voluptate, iar pe cei „buni" sau „destul de buni" 
îşi propune să-i facă „foarte buni"; este pătimaş şi face alergie la amorali-imorali; dreapta sa 
credinţă este propria experienţă, iartă, dacă iartă, dar nu uită. Sfătos, delicat, N. Steinhardt 
mărturiseşte despre patimile sale în detenţie ca despre o şcoală a creştinismului. El are o graţie 
anume în suferinţă, fiind un senior candid, gata să ierte şi să uite, generos, paşnic şi milostiv. 
Doar împreună Paul Goma şi N. Steinhardt alcătuiesc cruciatul deplin, prin unirea 
contrariilor: primul insistă pe latura ofensivă, al doilea, pe cea ascetică. 

La fel de bine ar putea fi încadrat Ion Ioanid în casta războinicilor (adevărat, temperaţi, 
nu colerici ca Paul Goma) sau Elisabeta Rizea, după cum Richard Wurmbrand (Cu Dumnezeu 
în subterană) este un înţelept dintr-o categorie oarecum aparte faţă de N. Steinhardt; căci cel 
din urmă este un iluminat în detenţie, dar Richard Wurmbrand este un misionar. Dintre 
'„cruciaţi"' ar mai putea face parte cei pe care Alexandr Soljeniţîn îi numea „evadaţii în 
suflet", marcaţi de obsesia evadării pe tot parcursul detenţiei; dintre aceştia se desprinde 
figura remarcabilă a aceluiaşi Ion Ioanid. 

Din punct de vedere social, figura predilectă pe care o elogiază Gabriel Bălănescu 
pentru comportamentul în detenţie este aceea a ţăranului român, credincios, sobru, simplu, 
echilibrat, dotat cu un bun-simţ structural, „închegat" şi „rotund"; lauda penitenciară pe care i- 
o aduce o echivalează pe cea academică formulată cândva de Liviu Rebreanu: „Condiţia 
sufletească pe care o trăia în închisoare n-avea variaţiile de intensitate ale intelectualului sau 



14 Adrian Marino, Autobiografie: Ani de închisoare, „Memoria", nr. 2, 1990. 

15 Adrian Marino, Politică şi cultură, p. 81. 

16 N. Steinhardt, Jurnalul fericirii, Cluj-Napoca, Editura Dacia, 1991, pp. 32, 100. 



311 



târgoveţului. Era mereu egal cu sine, înfruntând greutăţile senin şi împărtăşind micile bucurii, 
reţinut" 17 . 

Un caz deosebit îl reprezintă femeile mărturisitoare ale Gulagului, care şi ele ar putea fi 
încadrate în seria „cruciatelor": impetuoase şi zgomotoase precum Elisabeta Rizea şi Oana 
Orlea sau mai interiorizate precum esteta Lena Constante, Dina Balş ori Adriana Georgescu; 
în mărturiile lor, spectacolul detenţiei are o tentă mai aspră decât în mărturiile masculine, 
probabil din cauza vocaţiei feminine de a înfăţişa mai viu durerea. Adriana Georgescu este 
marcată de atmosfera de viermuiala şi de subuman: „Cine ar fi putut să redea acea penumbră 
mişunătoare de respiraţii omeneşti, acele siluete de umbră întinse direct pe ciment, ghemuite 
pe closetul acoperit, proiectate spre fereastră, aceste gâturi descărnate, acest rânjet pe feţe, 
toată aceasta omenire subterană care, ca să se mişte, ia forma unor şobolani sau cârtiţe?" 18 . 
Dina Balş (Drumuri pustiite) descrie nonfuncţionalitatea organismului femeiesc, care, în 
condiţiile detenţiei, se atrofiază şi se inhibă. Lena Constante (Evadarea imposibilă) prezintă şi 
ea starea larvară şi grotescă a femeilor, prezentând toate elementele mizeriei fiziologice. 
Galeria feminină izbutită de Lena Constante este expresivă prin culoare şi varietate, căci 
autoarea inventariază deţinute discrete, pasionale, hieratice, triviale, înţelepte, boeme etc, cele 
mai chinuite în detenţie fiind însă femeile-mame (de fapt, inventarul Lenei Constante este şi 
unul psihologic: ese vorba despre deţinute pasiv-respectuoase, din frică, disperare, boală etc; 
deţinute active, nesupuse şi deţinute delatoare). Faţă de celelalte mărturisitoare, Lena 
Constante descrie toate mizeriile fiziologice tipice; ea este pe rând diafană şi aspră, delicată şi 
cinică. Mila este sentimentul predominant al autoarei şi nu dragostea creştinească sau 
prietenia. Celulele descrise reprezintă diferite lumi stratificate, de la celula rustică la celula- 
cuşcă, la celula ticsită sau la celula letargică etc. Cenuşiul nu este doar culoarea matricială a 
spaţiului penitenciar descris de Lena Constante, ci devine o stare mentală (cenuşiul de stafie, 
pre şi postmortuar), iar celula se preschimbă într-un microcimitir mizer, cu accese nebuneşti 
uneori. Am insistat pe mărturia Lenei Constante, deoarece aceasta este singura care încearcă o 
sinteză asupra detenţiei feminine, decalată pe propriile etape punitive: dacă Evadarea tăcută 
punctează claustrarea mutilantă a mărturisitoarei, trăită sub semnul ipseităţii, Evadarea 
imposibilă transcrie experienţa colectivităţii larvare. 

în privinţa tipologiei umane din detenţie, Viorel Gheorghiţă susţine că au existat puţini 
asceţi structurali în Gulag; atunci când celula şi mediul nu erau patronate de un suflet tare, de 
un maestru care să dea ton vieţii spirituale şi să o călăuzească, deţinuţii puteau fi vivificaţi de 
către un fel de hâtrii sfătoşi, istorisitori de păţanii, al căror rol era acela de a povesti pitoresc. 
Aceştia facilitau detenţia la nivel sufletesc şi temporal, nu neapărat moral, şi aveau funcţia 
unor Şeherezade improvizate. 

Un alt tip de deţinut este decăzutul; acesta poate ajunge astfel datorită temperamentului 
şi caracterului său sau datorită unor presiuni exterioare care îi manipulează total voinţa şi 
conştiinţa; majoritatea servesc drept cobai pentru experienţele antropologice şi sociale ale 
regimului. în această serie intră mai ales deţinuţii marxişti, consideraţi nişte jucători lipsiţi de 
dexteritate ai sorţii, căci o dată epuizată aventura decepţionantă a comunismului, ei sunt 
aruncaţi la groapa de gunoi a penitenciarelor, cu statutul de „cadavre vii". Belu Zilber spune 
despre ei şi despre sine însuşi, de fapt: „Pentru vechii comunişti, presiunea morală a partidului 
este extraordinară. Toţi ştiu ce este înăuntru, dar o dată aruncaţi la gunoi se simt gunoi, un fel 
de mort care ştie că este iremediabil ieşit dintre cei vii şi trebuie să se obişnuiască cu viermii, 
până devine vierme" 19 . 



17 Gabriel Bălănescu, Din împărăţia morţii, Timişoara, Editura Gordian, 1994, p. 166. 

Adriana Georgescu, La început a fost sfârşitul. Dictatura roşie la Bucureşti, ediţie îngrijită de Micaela 
Ghiţescu, prefaţă de Monica Lovinescu. Bucureşti, Editura Humanitas, 1992, p. 160. 

Andrei Şerbulescu, Monarhia de drept dialectic. A doua versiune a memoriilor lui Belu Zilber, prefaţă de G. 
Brătescu, Bucureşti, Editura Humanitas, 1991, p. 44. 

Despre decăzuţi relatează atât Ion Ioanid (atunci când nuanţează categoria canaliilor în 
oportunişti, delatori şi „creiere spălate"), cât şi N. Steinhardt. Paul Goma este obsedat în 
cadrul decăzuţilor mai ales de figura aflată la polul de jos: colaboraţionistul şi delatorul, 
glosând pe marginea formulei pe care o ridică la rang ontologic: a trăi înseamnă a trăda, a 
trăda înseamnă a avea ce mânca. Goma demontează meticulos mecanismul delaţiunii văzute 
ca o artă neagră prin care erau terorizaţi atât deţinuţii, cât şi gardienii; existau însă delatori şi 
delatori: cei ajunşi în ultimul stadiu de manipulare, total obedienţi faţă de regim, apoi cei care 
mai oscilau între frica faţă de autorităţi şi frica faţă de deţinuţii intransigenţi, şi cei care, 
făcând concesii faţă de nevoile deţinuţilor, puteau fi chiar reconvertiţi, ajungând uneori să-şi 
redobândească respectul de sine. Paul Goma se mai referă la o categorie aparte de deţinuţi, 
aceia care devin complicii gardianului, devenind un fel de paznici în interiorul celulei. Petre 
Pandrea vede în delator sau „ciripitor", cum i se spune în argou penitenciar, o „târfă masculină 
periculoasă" 20 . Gabriel Bălănescu încearcă un portret social al acestora, văzând în fauna 
delatorilor nişte hibrizi dezrădăcinaţi, „un fel de târgoveţi desprinşi de ţarină, dar neasimilaţi 
de oraş" 21 . 

Reprezentanţii represiunii 

în galeria negativă a Gulagului aflată de partea Puterii, se impun trei portrete aşa cum 
apar acestea în memorialistica de detenţie: anchetatorul, torţionarul şi gardianul; dar se cuvine 
precizat că aşa cum există un executor propriu-zis al torturii (pe care îl numim torţionar), 
această funcţie poate să o exercite atât anchetatorul, cât şi gardianul (iar uneori chiar indivizi 
aflaţi pe o scară ierarhică înaltă, precum ofiţerul politic sau directorul închisorii, al lagărului 
etc). 

Gardianul, anchetatorul sau comandantul închisorii erau studiaţi uneori ca nişte cobai 
de către deţinutul politic, cu aceeaşi curiozitate cu care gardianul (şi seria ierarhică următoare) 
îl studia pe deţinut. Rar au existat şi reprezentanţi umani ai represiunii, despre care 
mărturisesc câţiva dintre memorialiştii detenţiei, aşa cum au existat şi cazuri extreme, 
dostoievskiene, de convertiţi proveniţi dintre membrii aparatului de represiune. Puţinii 
gardieni sau anchetatori „normali" erau sancţionaţi atunci când tortura sau brutalitatea nu era 
aplicată cu originalitate şi râvnă diabolică. Exista deci şi o teroare a terorizatorilor, lesne de 
înţeles pentru un sistem de represiune care trebuia să provoace spaimă şi într-o parte şi în 
cealaltă a zidului; prin urmare, au existat şi cazuri de călăi deveniţi victime din cauza 
inaptitudinii lor structurale de a fi călăi. N. Steinhardt, obsedat de excesul de zel al unor 
torţionari, va clasifica gardienii în zeloşi şi moderaţi, cruzi-inventivi şi umani, subliniind însă 
că existenţa gardienilor moderaţi nu probează normalitatea regimului comunist. Dimpotrivă, 
tocmai fiindcă moderaţii sunt excepţii, „în regimul comunist binele poate fi realizat numai 
întâmplător, pe căi ocolite, ocolite şi nelegale, nelegale adică neconforme cu principiile, prin 
urmare neprincipiale (concluzie: între ideea de Bine şi comunism există o discrepanţă de 
principiu) 

De obicei, însă, perspectiva asupra membrilor aparatului de represiune este întru totul 
negativă. Constantin C. Giurescu acordă cea mai amplă parte a cărţii sale gardienilor, pe care 
îi clasifică în funcţie de comportamentul faţă de deţinuţi în două tipuri: sceleraţi şi neutri 
(aceştia având uneori accese de omenie); sceleraţii sunt clasificaţi, la rândul lor, criteriul fiind 
moral, în bestii şi javre. în interviurile pe care le-a dat, Corneliu Coposu vede în majoritatea 
gardienilor nişte troglodiţi de tip asiatic, lombrozieni, retardaţi mintal; el aminteşte cazul 
unuia dintre torţionarii săi, care fiind bolnav oligofren era capabil să bată non stop o jumătate 
de zi. înrudit cu Constantin C. Giurescu prin viziunea asupra călăilor este Teohar Mihadaş. 

20 Petre Pandrea, op. cit., p. 283. 

21 Gabriel Bălănescu, op. cit, p. 135. 

22 N. Steinhardt, op. cit., p. 228. 

Acesta vede în galeria satrapilor Securităţii nişte devoratori umani sau îi înscrie coleric într-un 
bestiar plebeu (ca pe delatori), numindu-i „şerpi", „hiene", „vulpi", „păduchi", care au „râturi" 
şi „copite" (semn al animalicului, dar şi al diavolului), robiţi trupului şi onomatopeic-porceşti, 
într-o varietate ce atinge scatologicul 23 . Inumani precum locuitorii altei planete, ca dumnezei 
ai închisorilor, gardienii, anchetatorii, ofiţerii politici şi directorii închisorilor au, după cum 
declară mai mulţi memorialişti, „un adevărat orgasm al puterii". 

în general, membrii aparatului de represiune din România comunistă au primit un fel 
de mitizare malefică: unii mărturisitori îi percep ca pe nişte „lilieci" noptateci, ceea ce trimite 
la ideea de devoratori, căpcăuni, vampiri. Petre Pandrea se ocupă în mod special de figura 
acestora, văzându-i şi el ca pe „fiii întunericului", „întruchipările eternului Caliban", „cuprinşi 
de febră genocidală". Mercenarii tineri mai cu seamă sunt „huligani de stânga, inculţi şi fără 
informaţie elementară politică, cu ortografie deficitară". Cum Gulagul se dovedeşte a fi de 
fapt o formă de canibalism din partea membrilor aparatului de represiune, nu este de mirare că 
actanţi decisivi sunt atât „licheaua fanatizată", cât şi „gangsterul ideologic modern" 24 . 

Unul din personajele lui Marcel Petrişor, care a trecut prin reeducarea prin tortură de 
la Piteşti, îşi aminteşte în delir de toţi călăii săi, văzând în ei fiara din Apocalipsă. Marcel 
Petrişor va face chiar portretul unui asemenea individ, care se dovedeşte a fi un hibrid 
animalic, demn de un bestiar fantastic: „Un trup de porc sub un cap de gorilă, cu fruntea ca o 
coadă de şobolan, cu ochii permanent injectaţi de sânge şi pe buze cu un grai articulat numai 
în faţa superiorilor, în clipe de graţie" 25 .. 

Fostele deţinute politice opinează variat despre seria anchetator-torţionar-gardian. 
întrebată despre raportul victimă-călău, răspunsul Oanei Orlea este unul variat: călăul se mula 
pe psihologia victimei, astfel că existau atât ultraduri, cât şi călăi îngăduitori, atât călăi culţi, 
cât şi grosolani notorii, atât fanatici, cât şi blazaţi. Dar toţi aveau structura călăului; deşi 
gradul lor malefic varia, el ţinea de acelaşi conţinut întunecat al represiunii. Oana Orlea pune 
problema necesităţii unei mărturii scrise a torţionarilor, nu fiindcă ar fi inflaţie de mărturii ale 
victimelor, dar, susţine fosta deţinută politică, în viaţa de după detenţie, călăii sunt priviţi cu 
indulgenţă, căci „Românul are tendinţa de a-şi scuza călăii" 26 . 

Arestată de autorităţile comuniste, care râvneau să instrumenteze un proces de tip 
stalinist împotriva lui Lucreţiu Pătrăşcanu, Lena Constante are parte de o anchetă terifiantă, 
gradată, patronată de comisari furibunzi, care fie programează teroarea, fie îi insuflă speranţe 
false, aducând-o pe cea anchetată în pragul unei dedublări schizoide: pe de o parte femeia 
umilită, suferindă şi inocentă, pe de alta, femeia-martor, dorită de acuzator. Gardienii vor fi şi 
ei nuanţaţi de Lena Constante: există sadicii perfecţi, brutalii conformişti acţionând de teama 
denunţurilor şi, foarte rar, gardienii îmblânziţi, conştienţi de păcatul meseriei lor. Lena 
Constante explică neomenia din penitenciarele de femei prin fanatismul comunist, orizontul 
mărginit al gardienilor, beţia puterii, complexele de inferioritate şi frica ierarhică. Autoarea 
analizează psihologic bestializarea gardienilor. De altfel, foarte tranşant va pune Lena 
Constante şi problema iertării călăilor; căci dacă cei de la baza piramidei terorii pot fi 
absolviţi parţial, „vârfurile" nu pot fi iertate, drept care mărturisitoarea afirmă următoarele: 
„eu cred că noi toţi, cei care am suferit în carnea, inima şi spiritul nostru, suntem foarte 
departe şi pe drept cuvânt de iertarea călăilor" 27 . 

Adriana Georgescu va cunoaşte torţionari fără scrupule (cel mai faimos fiind 
Alexandru Nicolschi, „omul- şobolan", coordonator al reeducării de la Piteşti), regimul său 



23 Teohar Mihadaş, Pe muntele Ebal, Cluj, Editura Clusium, 1990, pp. 30, 164. 

24 Petre Pandrea, op. cit., pp. 40, 70. 

25 Marcel Petrişor, Secretul Fortului 13. Reeducări şi execuţii. Memorii II, Iaşi, Editura Timpul, 1994, p. 20. 

alternând între sfaturile unor binevoitori perfizi şi chinurile fizice la care o supun anchetatorii 
excitaţi de ura de clasă, dar şi de feminitatea intransigentă a victimei lor. Costin Merişca, în 
Tărâmul Gheenei, va face observaţia că, la anchetarea femeilor şi mai ales a fetelor tinere, 
funcţionarii aparatului de represiune manifestau o „bestialitate masculă", care se manifesta 
lingvistic mai întâi, apoi tactil-torţionar. Ţipătul fetelor torturate va rămâne pentru Costin 
Merişca cel mai chinuitor eveniment auditiv din închisori. 

Annie Samuelli {Gratiile despărţitoare) face o observaţie interesantă, aceea că 
deţinutele politice îi considerau pe membrii aparatului de represiune a aparţine genului neutru, 
refuzându-le o identitate sexuală ori recunoaşterea vreunei forme de virilitate. Bărbaţi cu 
adevărat nu erau consideraţi a fi decât deţinuţii politici. Prin această stratagemă, deţinutele 
politice se apărau psihologic şi în acelaşi timp le acordau doar deţinuţilor politici un rang viril 
(chiar dacă simbolic). 

O menţiune aparte o merită anchetatorul fals-serafic (de precizat, figură brută, dar mai 
onestă, gardianul nu poate fi decât rău sau moderat, niciodată ipocrit), despre care aminteşte 
atât Nicolae Mărgineanu, cât şi Ion Ioanid. Acest tip de anchetator mimează destinderea şi 
bunăvoinţa, dar rolul său este nociv, întrucât conceptul subteran pe care mizează este 
reeducarea pe cale orală: ,JVoi nu dorim de altfel să distrugem oamenii, ci noi dorim numai să- 
i îndreptăm ca să-i aducem pe calea cea bună" 28 . Ion Ioanid va întâlni şi el un anchetator 
manierat, abil şi tenace, care captează treptat psihologia anchetatului său. Uneori tocmai 
anchetatorul „serafic" este cel care provoacă cedarea deţinutului. Lucid, Ion Ioanid meditează 
asupra acestui adversar cu toate atuurile şi asupra relaţiei de coexistenţă între anchetator şi 
anchetat. Spartan, Ion Ioanid se antrenează moral şi psihologic în vederea înfruntării, dar el 
ştie că victoria va fi fără drept de apel, cel puţin exterior, a anchetatorului: „Raportul dintre 
tortura din anchetă (morală, fizică, de scurtă sau lungă durată) şi rezistenţa fizică şi morală a 
anchetatului nu poate fi determinată dinainte. De felul în care anchetatorul îşi drămuieşte 
ancheta, de felul în care îţi administrează şi-ţi dozează torturile în timp, depinde totul. După 
părerea mea, în teorie anchetatorul perfect ar trebui să câştige întotdeauna partida, chiar şi 
atunci când ar avea de-a face cu cel mai rezistent şi rutinat arestat" 29 . 

Ideea de cuplu între victimă şi călăul „serafic" este utilizată şi gândită de către 
eminenţele represiunii doar în cazurile speciale ale unor deţinuţi proveniţi fie dintre 
intelectualii rasaţi, dar fragili interior (precum Constantin Noica, a se vedea eseul-mărturie al 
acestuia, Rugaţi-vă pentru fratele Alexandru), fie în cazul unor lideri politici intransigenţi şi 
inabordabili prin metode dure. Ideea de cuplu între anchetat şi anchetator primeşte astfel o 
încărcătură maladivă, căci deţinutul cedează (dacă cedează) dintr-un fel de politeţe şi din 
mulţumire de sine. Despre acest tip de anchetator care induce în eroare va depune mărturie şi 
Viorel Gheorghiţă, descriind mai întâi cadrul de tip captatio benevolentiae („aparent, 
ambianţă elevată, luminoasă, îmbietoare la dialog. Nimic din rigiditatea cazonă, nimic 
dezagreabil, nimic ameninţător") şi apoi omul, nu o bestie, ci un manierat; „Un tovarăş 
inteligent, cinic, crud, dar domn" . 

Relaţia anchetat- anchetator este studiată anatomic de N. Steinhardt. Frica, 
slăbiciunea victimei măresc voluptatea agresorului, observă mărturisitorul, jalonând două 
structuri psihologice: torţionarul abil, teoretic, şi victima perfectă: „Ori poate că secretul 
teroarei este de a pune pe terorizat în situaţia de a-1 provoca pe terorist să ceară din ce în ce 
mai mult. De a stabili între cei doi o strânsă colaborare, ca între partenerii actului sexual, ca 
între operat şi chirurg. De a-1 obliga pe terorizat să refacă procesul de gândire al teroristului şi 
a-i atribui intenţii mai crude şi raţionamente mai subtile decât are în realitate" 31 . Deţinutul 



28 Nicolae Mărgineanu, Amfiteatre şi închisori, Cluj, Editura Dacia, 1991, p. 86. 

29 Ion Ioanid, închisoarea noastră cea de toate zilele, Bucureşti, Editura Albatros, voi. I, 1991, p. 271. 

30 Viorel Gheorghiţă, op. cit., p. 133. 

devine vulnerabil şi atunci când i se inculcă ceea ce unii memorialişti numesc „complexul 
delincventului"; candid şi impresionabil, deţinutul politic se lasă uneori impregnat de 
vinovăţia pe care i-o injectează mental membrii aparatului de represiune. 

Fanfaron şi fudul, bufonul represiunii se înscrie într-o serie caricaturală ce frizează 
nu atât comicul (căci nu aceasta este dimensiunea Gulagului), cât absurdul. Paul Goma 
excelează în a face portretele lingvistice ale călăilor săi, fie că este vorba despre gardienii 
sadici de la Gherla din 1958 sau despre anchetatorul grobian de la închisoarea Rahova din 
1977. Corneliu Coposu atestă şi el (în interviurile pe care le-a dat), pe lângă limbajul trivial al 
torţionarilor, injurii şi sudălmi inventive, competenţa bestială a torţionarilor verificându-se şi 
astfel. 

Latura grotescă a reprezentantului aparatului de represiune putea fi percepută atât în 
violenţe punitive trupeşti, cât şi în violenţe psihologice. Unul dintre amănuntele şocante 
asupra căruia insistă memorialiştii detenţiei este percheziţia corporală, care culmina cu o 
percheziţie anală, provocând umilirea şi degradarea deţinutului, iar uneori violentarea lui 
sufletească până la deces chiar. 

Florin Constantin Pavlovici îşi concepe mărturia ca pe un compendiu al torturilor 32 , dar 
nu inventariate ca într-un dicţionar, ci relatate pe parcursul experienţei de detenţie a autorului, 
ca într-un bildungsroman lent al schingiuirilor de tot felul, inclusiv al acelora mai puţin 
spectaculoase. Personajele sale principale, actorii săi, sunt în primul rând torţionarii, într-o 
serie aproape teatrală. Primul anchetator al lui Pavlovici, locotenentul Voicu, îi arată, de pildă, 
victimei sale diferite instrumente de tortură (baston, furtun cu miez de oţel, cuţite, cleşti, box 
cu ghinturi, revolver), dar de lovit îl loveşte doar cu bastonul de cauciuc, pumnii şi picioarele: 
panoramarea instrumentelor de tortură a avut loc doar pentru intimidare. Un alt torţionar care 
intră pe rol la un moment dat este locotenentul Ştefan de la Jilava, care în 1950 izbutise 
performanţa de a hrăni deţinuţii cu supă de iarbă. Următorul portret îi este făcut unui soldat 
din lagărul de la Salcia, care se specializase în a-şi asmuţi câinele asupra deţinuţilor 
consideraţi leneşi. în acelaşi lagăr, un ofiţer poreclit Harşti era specializat pe lovitura la fese. 
Plutonierul Hahău, poreclit astfel după felul în care denumea ciomagul, este într-atât de 
dependent şi identificat cu instrumentul său de tortură, încât a devenit chiar un om-ciomag. 
Sergentul Androne este şi el un „artist" al ciomagului, dublat de un „artist" al injuriilor. 
Memorialistul descrie apoi torţionari specializaţi pe maltratarea intelectualilor, cărora le 
lovesc mai cu seamă capul, creierul fiind vizat, întrucât schingiuitorii considerau că de acolo 
vine răul. Există apoi călăi înşelători, al căror fizic induce în eroare: aşa este sergentul 
Negoiţă, al cărui chip îngeresc nu îl împiedică să chinuie deţinuţii diavoleşte. Urmează 
caraliul Şoşoiu, specializat în bătaia la tălpi, considerată a fi o pedeapsă sănătoasă, şi 
plutonierul poreclit Cap-de-Mort, care preschimbă victima într-o masă informă de carne şi 
sânge. Nu în ultimul rând, maiorul Ioaniţescu de la lagărul Grindu, care ordonă şi 
supraveghează tortura prin îngheţare metodică a unui deţinut, sau comandantul Goiciu de la 
Gherla, care ordonă zidirea de viu a unui deţinut. Observaţia generală a lui Florin Constantin 
Pavlovici este aceea că tortura poate fi întâmplătoare (aceasta stimulează, de obicei, fantezia 
şi inventivitatea călăului), dar că ea este mai ales organizată şi rutinizată (tehnicizată), oricare 
dintre cele două forme fiind, însă, la fel de periculoasă. Nu există membru al aparatului de 
represiune care să nu fi schingiuit niciodată deţinuţi: unii au avut, poate, momente de îndoială 
ori milă faţă de victime, dar de torturat i-au torturat cu siguranţă pe alţii. 

Figura torţionarului român s-a impus însă în mod extrem prin intermediul unui fenomen 
aberant, reeducarea de la Piteşti. R. Patapievici vede în fenomenul Piteşti un experiment de 
„inginerie socială", pe care îl proiectează, extinzându-1 în timp, la scară naţională: „Fenomenul 
Piteşti nu a încetat în 1952, el a continuat prin mijloace sociale, nu penitenciar-sadice, până 
după 1989. Ceea ce numim azi «poporul român» este rezultatul experimentului Piteşti aplicat 

întregii Românii de după 1946. Acest experiment de inginerie socială, din nefericire a reuşit. 
Nu Stalin & Caragiale sunt tutelarii, ci Ţurcanu & Nicolschi" 33 . Reeducarea prin tortură de la 
Piteşti, considerată de către Ţurcanu însuşi a fi o metodă de şoc, consta în transformarea 
victimelor în călăi, ajungându-se la experimentul unor hibrizi, prin dezumanizare metodică: 
„De-a lungul experienţei de la Piteşti, categoria martorului inocent a fost pur şi simplu 
suprimată" 34 afirmă, de altfel, Virgil Ierunca, cel mai cunoscut analist al fenomenului. 
Executorul acestui fenomen (având o mână de schingiuitori) a fost Eugen Ţurcanu, un 
torţionar cu geniu machiavelic, care ajunsese să-şi fascineze uneori chiar şi victimele; Virgil 
Ierunca vede în Ţurcanu un Verhovenski dus dincolo de limita răului şi un al doilea marchiz 
de Sade 35 , în timp ce unii memorialişti văd în el un doctor Mengele românesc; dar Ţurcanu 
este torţionarul prin excelenţă, în carne şi oase, astfel încât partitura sa este mai degrabă aceea 
de Mengele şi nu de personaj dostoievskian. Se cuvine precizat totuşi că puţini dintre cei care 
au participat la reeducare au fost călăi structurali (excepţie primul lot de reeducatori), 
majoritatea fiind torţionari conjuncturali, siliţi, sau din instinct de conservare. Numărul 
lucrărilor de memorialistică axate pe descrierea reeducării de la Piteşti (şi Gherla) este de 
aproape 20, cele mai importante texte fiind semnate de Dumitru Gh. Bordeianu, Grigore 
Dumitrescu, Costin Merişca, Ştefan Ioan I. Davidescu, Mihai Buracu, Mihai Rădulescu, 
Viorel Gheorghiţă, Mihai Timaru, Aurel Vişovan, Octavian Voinea. 

Care este, însă, raportul afectiv dintre victima mărturisitoare a Gulagului şi fostul său 
torţionar, anchetator sau gardian, după ce evenimentele tragice şi-au pierdut din actualitate? 
Este posibilă, în general şi în particular, iertarea călăilor? Răspunsul este variat, de la 
milostivirea creştinească a lui N. Steinhardt, la atitudinea lui Teohar Mihadaş, care nu 
învinovăţeşte pe nimeni, decât pe sine, la neputinţa individuală de a ierta a Lenei Constante 
sau la recta sentinţă de Vitorie Lipan a Elisabetei Rizea: „Să-i chinuie Dumnezeu, nu să-i 
chinui io, cum m-au chinuit ei pe mine..." sau „îi iert eu, da nu-i iartă Dumnezeu" 36 . Unii nu 
formulează o sentinţă directă, ci apelează la celebrele cuvinte ale lui Nicolae Iorga: „cine uită 
nu merită". Pentru Richard Wurmbrand, a cărui vocaţie misionară este primordială, nu se 
pune problema uitării sau a iertării călăilor, ci a iubirii lor, în sensul în care „Putem urî 
păcatul, iubind în acelaşi timp pe păcătos" 37 . Paul Goma pledează pentru neiertarea călăilor şi 
pentru judecata lor, adăugând pe lângă acestea neuitarea, începând din chiar clipa în care este 
torturat: „şi m-am hotărât să nu-i uit în vecii vecilor, nu să mă răzbun, ci să nu-i uit şi, mai 
ales, mai ales SĂ NU-I TAC"; „Trebuie să memorizez, trebuie să înmagazinez, CA SĂ 
SCRIU DUPĂ CE VOI IEŞI."; „Lasă, lasă, te ţin eu minte, te pun eu într-o carte!", îl 
ameninţă Goma în gând pe unul dintre anchetatorii săi 38 . Un alt mărturisitor propune imitarea 
modelului iudaic legal-punitiv de după Holocaust: „Avem multe de învăţat. De pildă, de la 
evrei; după 50 de ani, ei continuă să vâneze torţionarii şi să-i aducă în faţa justiţiei. Nu iartă 
nimic! Noi suntem obişnuiţi să iertam şi ne calcă cine vrea în picioare. Iertarea este un 
sentiment creştinesc, dar trebuie stabilite anumite limite. Pe cine iertăm? Cum iertăm?" 39 . Ion 
D. Sârbu propune chiar un portret etic al victimei şi al călăului, fişându-le în paralel şi 
diferenţiindu-le, pentru a nu fi confundate niciodată: „Victima este orice individ social care nu 
are posibilitatea să opteze, nici să se apere, nici să fie răzbunat. Călău ar fi orice funcţionar al 
puterii (neales liber de popor) care execută orbeşte ordinele de sus, fără să îi pese de răul sau 



33 H.-R. Patapievici, Politice, cu ilustraţii de Dan Perjovschi, Bucureşti, Editura Humanitas, 1996, p. 52. 

34 Virgil Ierunca, Fenomenul Piteşti, Bucureşti, Editura Humanitas, 1990, p. 10. 

35 Ibidem, pp. 18, 66. 

Povestea Elisabetei Rizea din Nucşoara, pp. 26, 87. 

37 Richard Wurmbrand, Cu Dumnezeu în subterană, traducere de Marilena Alexandrescu-Munteanu şi Măria 
Chilian, Bucureşti, Editura Casa Şcoalelor, 1994, p. 10. 

38 Paul Goma, Culoarea curcubeului '77 (Cutremurul oamenilor), Bucureşti, Editura Humanitas, 1990, p. 221; şi 
Gherla, Bucureşti, Editura Humanitas, 1990, pp. 223, 231. 

39 Traian Mihai Neamţu, De ce, Doamne?, Cluj-Napoca, Editura Dacia, 1995, p. 79. 

păcatul pe care îl comite, nefiind răspunzător de crimele comise, neîncercând vreodată cea 
mai mică remuşcare sau căinţă." Tot Sârbu propune iertarea călăilor, dar având drept condiţie 
căinţa acestora şi existenţa unui necesar stâlp al infamiei: „Cred în iertarea păcătosului. Cu 
condiţia să se căiască. Nu cer tăierea capetelor celor care au încălcat norma de drept şi norma 
morală, dar pretind să fie afişată pe ziduri crima lor şi urlată la toate megafoanele. Ca să nu se 
mai repete" 40 . Alţi memorialişti ai detenţiei discută iertarea călăilor pornind de la exclamaţia 
christică „Iartă-i, Doamne, că nu ştiu ce fac", dar demolând-o, căci torţionarii nu sunt simpli 
roboţi, ci personalizează tortura prin zel, simţindu-se împliniţi prin rău, ştiind deci ceea ce fac. 
Corneliu Coposu consideră pedepsirea penală a călăilor a fi irelevantă, dat fiind că nu 
condamnarea unor indivizi este importantă, cât condamnarea unor idei; de altfel, Corneliu 
Coposu îi consideră pe majoritatea torţionarilor a fi nişte iresponsabili patologici care ar trebui 
mai degrabă internaţi în ospicii şi trataţi psihic, iar nu încarceraţi. Ion Ioanid are opinia cea 
mai exact formulată: „Astăzi, toţi sau aproape toţi deţinuţii declară că nu au sentimente de 
răzbunare. Probabil că nici eu nu încerc asemenea sentimente, dar, în orice caz, resping ideea 
«convieţuirii victimelor cu torţionarii», fără ca torţionarii să fie traşi la răspundere. Trebuia, 
trebuie făcut procesul comunismului" [...]. „Ar trebui să repet ce-a spus Monica Lovinescu 
într-un episod al Memorialului durerii: sunt pentru iertare, dar ca să iertăm trebuie să ştim pe 
cine iertăm" 41 . 



40 Ion D. Sârbu, op. cit., voi. II, pp. 60, 267. 

41 Ion Ioanid, Interviu în „România literară", nr. 25, 1999. 

Rezistenţa armată anticomunistă 

Rezistenţa armată anticomunistă din România sau „rezistenţa din munţi", cum a mai 
fost numită, a reprezentat decenii la rând un fenomen istoric despre care s-a ştiut extrem de 
puţin. Descoperită după 1989 ca temă publică, în condiţiile unei relativ abundente 
memorialistici şi afluxului de surse arhivistice, rezistenţa armată nu a scăpat mitizării 
(paradoxal într-o epocă a demitizării), exagerărilor, dar a şi continuat să fie supusă 
demonizării, cum se întâmplase în timpul regimului comunist. Subiectul trebuie însă abordat 
istoric, analizându-i cauzele, etapele, zonele de manifestare, componenţa politică şi socială, 
precum şi semnificaţiile. 

Cauze 

Cauzele acestui fenomen se găsesc în contextul istoric de la jumătatea şi de la sfârşitul 
anilor 1940. Ocuparea României de către Armata Roşie spre sfârşitul celui de-al doilea doilea 
război mondial, cu întregul cortegiu de abuzuri care a urmat, impunerea la conducerea ţării a 
Partidului Comunist şi a sateliţilor acestuia, fără legitimitate în ochii populaţiei, aplicarea 
măsurilor care vizau transformarea în spirit sovietic a statului şi societăţii, altfel spus 
restrângerea libertăţilor politice, represiunea pe scară largă, inclusiv apariţia Gulagului 
românesc, desfiinţarea Bisericii Greco-Catolice, naţionalizarea (confiscarea) bunurilor unor 
întregi categorii sociale, colectivizarea forţată a agriculturii etc. au fost cauzele majore ale 
apariţiei fenomenului rezistenţei armate anticomuniste. Niciodată foarte extinsă, rezistenţa 
armată anticomunistă a reprezentat totuşi o realitate pe care nu au ignorat-o nici liderii 
comunişti, nici structurile represive ale Bucureştiului. 

Etape şi zone 

S-au propus până acum mai multe date privind durata rezistenţei armate 
anticomuniste: 1944-1958 1 , 1944-1962 2 , 1945-1962 3 sau 1946-1958 4 . Credem că despre acest 
fenomen putem discuta între anii 1944-începutul anilor 1960, cu maximă intensitate până la 
începutul anilor '50. Fără a exista o delimitare rigidă, pot fi depistate două etape ale 
rezistenţei: 1944-1947 şi 1948-începutul anilor 1960. în prima fază a rezistenţei statul încă nu 
era deplin controlat de comunişti - deşi ei au ajuns să joace principalul rol în guvern după 6 
martie 1945 -, existând forţe care se opuneau „înroşirii" depline a puterii. Faza a doua a 
rezistenţei s-a desfăşurat în condiţiile existenţei statului totalitar, care făcea demersuri 
accelerate de controlare a teritoriului şi populaţiei, inclusiv prin perfecţionarea instrumentelor 
represive, ceea ce făcea situaţia anticomuniştilor cu atât mai grea. 

Fenomenul pe care îl avem în vedere a apărut în 1944, odată cu intrarea trupelor 
sovietice în nord-estul României. Din pricina abuzurilor săvârşite de soldaţii sovietici, dar şi a 
practicii generalizate a efectuării de rechiziţii de către Armata Roşie, precum şi a evacuării 
populaţiei autohtone din zona frontului în spatele acestuia, numeroşi locuitori de la poalele 
Obcinelor Bucovinei s-au refugiat în păduri, între liniile frontului. Pentru a se putea apăra 
împotriva atacurilor unor patrule ruseşti şi cu ajutorul forţelor militare regulate din Bucovina, 



1 Cristian Troncotă, Procesul Mişcării Naţionale de Rezistenţă. 1946, în „Arhivele Totalitarismului", nr. 3/1995, 
p. 120. 

Eugen Şahan, Aspecte din rezistenţa românească împotriva sovietizării în perioada martie 1944-1962, în 
„Analele Sighet", voi. 2, 1995, pp. 213-294; Adrian Brişcă, Rezistenţa armată anticomunistă din România, în 
„Arhivele Totalitarismului", nr. 22-23, 1-2/1999, pp. 42-67; Mişcarea armată de rezistenţă anticomunistă din 
România, 1944-1962, Bucureşti, Editura Kullusys, 2003. 

Dennis Deletant, România sub regimul comunist, în româneşte de Delia Răzdolescu, Bucureşti, Fundaţia 
Academia Civică, 1997, p. 78. 

Cicerone Ioniţoiu, Rezistenţa armată anticomunistă din Munţii României. 1946-1958, ediţia a H-a, Bucureşti, 
Editura Gândirea românească, 1993. 

localnicii au constituit mai multe grupuri de partizani sub conducerea lui Vladimir 
Macoveiciuc, Ion Vatamaniuc, Vladimir Tironeac şi Constantin Cenuşă, reunind câte 15-20 
de membri - ţărani, premilitari, dispensaţi sau militari aflaţi în concediu -, bine înarmaţi şi 
instruiţi de către instructori germani şi români. Misiunile îndeplinite de partizanii bucovineni 
au vizat aducerea populaţiei locale refugiate între cele două fronturi în zona rămasă sub 
administraţie românească, patrulări în păduri, acţiuni de recunoaştere şi culegerea de 
informaţii despre forţele sovietice din zonă, dar şi efectuarea unor diversiuni în spatele 
Armatei Roşii. Lovitura de stat desfăşurată în Bucureşti la 23 august 1944 a determinat 
încetarea activităţii grupurilor de partizani bucovineni. Unii dintre ei au reuşit să iasă din 
dispozitivul german, în vreme ce alţii au fost nevoiţi să se retragă spre Vest. Sovieticii - care 
nu aveau obiceiul de a-i ierta pe cei care îndrăzniseră să li se opună - i-au supus represiunii pe 
partizanii români, aceştia fiind judecaţi, condamnaţi şi aruncaţi în imensitatea Gulagului. 
Urmăriţi cu insistenţă, unii partizani au continuat lupta, fiind anihilaţi în anii următori, în 
vreme ce alţii au (re)intrat în rezistenţă după 1948 5 . 

Lovitura de stat de la 23 august 1944 a dus la ieşirea României din Axă, ceea ce a 
reprezentat un dezastru pentru Germania, motiv pentru care aceasta a încercat să recâştige 
poziţiile pierdute. Germanii au mizat pentru atingerea scopurilor pe Mişcarea Legionară (care 
însă avea şi obiective proprii, urmărind refacerea structurilor ei teritoriale şi revenirea la 
putere în Bucureşti), dar şi pe Grupul Etnic German. Cercurile politice româneşti tradiţionale 
sperau că vor avea parte de sprijinul Occidentului, care să-i tempereze pe sovietici şi chiar să-i 
determine pe aceştia să părăsească România. în măsura în care în contextul ultimelor luni de 
război o contraofensivă germană ar fi determinat o intervenţie anglo-americană, aceasta nu ar 
fi putut decât să avantajeze această ţară. însă planurile germanilor şi legionarilor, implicând 
forţe (inclusiv grupuri de gherilă) şi contacte diverse au fost sortite eşecului. România era 
ocupată de forţe sovietice puternice, constând atât în trupe ale Armatei Roşii, cât şi în unităţi 
NKVD. Unii dintre comandanţii Armatei Române asupra cărora existau bănuieli de 
infidelitate au fost neutralizaţi, în vreme ce liderii acţiunii antisovietice au fost capturaţi şi au 
sfârşit în Gulag. Pentru a preveni repetarea unor asemenea acţiuni, dar şi pentru că era în 
logica propriului lor sistem, sovieticii au luat măsuri care să slăbească opoziţia internă din 
România. încercarea Germaniei de readucere a României sub controlul său se dovedise o 
utopie, iar rezistenţa progermană şi-a pierdut rostul de a fi prin înfrângerea în tranşee a puterii 
care o inspirase 6 . 

Prin instalarea la conducerea României a guvernului Petru Groza, la 6 martie 1945, 
ţara a revenit la o formă de dictatură. Manifestarea opoziţiei politice a devenit problematică, 
în condiţiile în care controlul poliţienesc devenea cu fiecare zi mai clar şi mai eficient, 
întrucât poziţionările contrare guvernului erau reprimate, au apărut numeroase grupări 
subversive, scopul principal fiind lupta anticomunistă. între acestea s-au numărat şi 
organizaţiile „Tinerimea liberă" şi „T". Prima dintre ele a fost condusă de Mircea Ştefanovici, 
cu rădăcini de stânga, însă alunecând rapid pe poziţii anticomuniste în contextual represiunii 
iniţiate de guvernul Groza. Cea de-a doua a fost iniţiată de Remus Ţeţu şi a ajuns să grupeze 
îndeosebi membri ai tineretului naţional-liberal, dar şi tineri naţional-ţărănişti ori chiar social- 



5 Adrian Brişcă, Radu Ciuceanu (editori), Rezistenţa armată din Bucovina. 1944-1950, voi. I, Bucureşti, INST, 
1998; Dorin Dobrincu, Bucovineni contra sovietici. Rezistenţa armată anticomunistă din Bucovina (martie -august 
1944 - iulie 1946), în „AIO - Anuarul Institutului de Istorie Orală", voi. V, 2004, pp. 123-182. 

6 Perry Biddiscombe, Proding the Russian Bear: Pro-German Resistance in România, 1944-1945, în „European 
History Quarterly", voi. 23, no 2, April 1993, pp. 193-232; Florin Constantiniu, Prima încercare de scoatere a 
Armatei Roşii din România, în 6 martie 1945. Începuturile comunizării României, Bucureşti, Editura 
Enciclopedică, 1995, pp. 288-294; Gunter Klein, începuturile rezistenţei antisovietice în România (23 august 
1944-6 martie 1945), în 6 martie 1945. începuturile comunizării României, Bucureşti, Editura Enciclopedică, 
1995, p. 295-311; Dorin Dobrincu, Un „23 august invers"? Tentativa de readucere a României în Axă (toamna 
1944- primăvara 1945), în „Anuarul Institutului Român de Istorie Recentă", voi. II, 2003, pp. 221-290. 

democraţi, programul fiind unul explicit liberal. Contactele cu cercurile politice democratice 
nu au lipsit, prevăzându-se chiar recurgerea la lupta armată în condiţii favorabile, în mod 
special în cazul izbucnirii unui război între anglo-americani şi sovietici. Descoperite de 
serviciile represive ale guvernului, cele două organizaţii au fost anihilate, membrii lor fiind 
arestaţi, anchetaţi, judecaţi şi condamnaţi. Prin procesul desfăşurat în septembrie 1945 la 
Bucureşti s-a urmărit inclusiv discreditarea partidele democratice, dar această încercare a 
reprezentat un eşec pentru autorităţi, în condiţiile în care acestea încă nu deţineau controlul 
absolut nici asupra justiţiei şi nici asupra presei, iar reprezentanţii străini fuseseră de faţă. 
Totuşi, lecţia a fost învăţată de guvernul dominat de comunişti, cum s-a văzut în perioada 
următoare 7 . 

Declanşarea „grevei regale", în vara anului 1945, a reliefat în mod clar că poziţia 
anticomuniştilor era slabă în confruntarea cu un regim care era dispus să utilizeze toate 
mijloacele, legale sau nu, pentru a-şi extinde şi impune controlul asupra instituţiilor statului, 
în acest context au apărut organizaţii antiguvernamentale cu programe mai radicale. Cele mai 
importante aveau să se dovedească organizaţiile subversive „Haiducii lui Avram Iancu - 
Divizia Sumanelor Negre", aşa-numita „Mişcare Naţională de Rezistenţă", „Graiul Sângelui" 
şi aşa-numitul „Grup înarmat Sinaia". Organizaţia „Haiducii lui Avram Iancu" a fost iniţiată 
de un grup de foşti membri ai Batalionului de Voluntari „Iuliu Maniu", în frunte cu Gavril 
Olteanu, şi s-a dovedit foarte activă în plan propagandistic, practicând un anticomunism 
verbal de pe poziţii naţionaliste, chiar şovine. Aceasta însă a dăunat imaginii organizaţiei, 
dacă avem în vedere că au existat reproşuri din partea anumitor cercuri politice democratice, 
iar comuniştii, în ochii cărora toţi naţionaliştii erau fascişti, au avut pretexte suplimentare 
pentru reprimarea grupării. Generalul Aurel Aldea, contraamiralul Horia Măcellariu şi alţi 
ofiţeri superiori şi oameni politici de diferite nuanţe au iniţiat „Mişcarea Naţională de 
Rezistenţă", care a căutat să strângă laolaltă grupurile de rezistenţă din România, stabilind 
contacte cu partidele politice de opoziţie, cu Palatul Regal şi cu Misiunile Statelor Unite ale 
Americii şi ale Marii Britanii la Bucureşti. „MNR" nu a depăşit faza discuţiilor, a stabilirii 
legăturilor preliminare, posibilităţile sale de acţiune fiind extrem de limitate. Organizaţia 
„Graiului Sângelui" a fost constituită de Ion Vulcănescu şi s-a limitat la conceperea unor 
documente privind prezentul şi viitorul statului/naţiunii. „Grupul înarmat Sinaia" - numele i-a 
fost atribuit de serviciile represive româneşti - a fost constituit de militari din unităţile de 
vânători de munte din zona Sinaia-Predeal-Braşov, dispunând de cantităţi de armament şi 
muniţii depuse în munţii din apropiere. Cele patru formaţiuni amintite au avut un număr 
destul de redus de membri activi, iar activitatea „Haiducilor lui Avram Iancu" şi a „Graiului 
Sângelui" s-a limitat doar la conceperea şi răspândirea de manifeste. Aderenţii acestor 
formaţiuni au sperat, alături de opoziţia politică şi de o bună parte a populaţiei României, că 
regimul prosovietic de la Bucureşti se va prăbuşi în contextul izbucnirii unui război între 
lumea liberă şi Kremlin. Infiltrate de serviciile de informaţii ale guvernului Groza, aceste 
organizaţii au fost ţinute mult timp sub control, iar în cele din urmă anihilate. După anchete în 
care s-au folosit metode brutale, a avut loc un proces (sentinţa s-a pronunţat pe 18 noiembrie 
1946), scopul principal fiind cel din anul precedent, compromiterea opoziţiei politice 8 . 



Dan Cernovodeanu, Una dintre primele mişcări de rezistenţă anticomunistă: Organizaţia „ T", în „Arhivele 
Totalitarismului", nr. 24-25, 3-4/1999, pp. 211-218; Petre Ţurlea, Procesul organizaţiei „T", Bucureşti, Editura 
Libra, 2000; Dorin Dobrincu, în numele libertăţii. Organizaţiile anticomuniste „Tinerimea Liberă" şi „T" 
(1945), în „Xenopoliana", voi. XIII, nr. 1-4/2005, pp. 127-149. ' 

Dorin Dobrincu „începuturile rezistenţei armate anticomuniste în România, în „Anuarul Institutului de Istorie 
«A.D. Xenopol»", tom XXXIV, 1997, pp. 127-133; Radu Ciuceanu, Octavian Roske, Cristian Troncotă (editori), 
începuturile Mişcării de Rezistenţă în România, voi. I, 11 aprilie 1945-31 mai 1946, Bucureşti, INST, 1998; voi. II, 1 
iunie-18 noiembrie 1946, Bucureşti, INST, 2001; Nicoleta Raluca Spiridon, Preliminariile rezistenţei armate, 
1944-1946, în „Experimentul Piteşti". Comunicări prezentate la Simpozionul „Experimentul Piteşti- reeducarea 
prin tortură". Opresiunea ţărănimii române în timpul dictaturii comuniste, ediţia a IV-a, Piteşti, 24-26 

Anihilarea acestor organizaţii anticomuniste/antisovietice, dar şi a altora care au 
activat în anii 1945-1947, a marcat într-un fel sfârşitul primei etape a rezistenţei 
anticomuniste subversive în România. Cea de-a doua fază, care a început în 1948 şi a durat 
mai bine de un deceniu, a stat sub semnul durităţii confruntărilor armate şi a amplorii 
represiunii, dar şi al izolării grupurilor de partizani. Rezistenţa din această perioadă s-a 
manifestat îndeosebi în regiunile montane şi împădurite ale României. S-au conturat 14 zone 
de rezistenţă, în care s-au remarcat diferite formaţiuni anticomuniste: Bucovina, Moldova, 
Vrancea, nordul Transilvaniei, Transilvania centrală, Munţii Apuseni, Crişana, Arad, Banat, 
Oltenia, Munţii Făgăraş-versantul nordic, Munţii Făgăraş- versantul sudic şi Munţii Iezer, 
Muntenia şi Dobrogea. Momentul de vârf al rezistenţei armate a fost atins la sfârşitul anilor 
1940 şi începutul anilor 1950. Ultimele grupuri constituite - aflate însă de câţiva ani în 
pasivitate - au fost lichidate în 1957-1958, iar ultimii partizani-fugari izolaţi înarmaţi au fost 
anihilaţi la începutul anilor 1960. 

Cauzele (re)apariţiei fenomenului luptei armate anticomuniste la sfârşitul anilor 1940 
în Bucovina au fost multiple, de la persecutarea foştilor partizani antisovietici, a celor care nu 
erau de acord cu noile realităţi politice din ţară şi până la radicalele măsuri de natură 
economică ale regimului, în mod special colectivizarea agriculturii. Printre partizanii care s-au 
remarcat la sfârşitul anilor 1940 şi în anii 1950 s-au numărat Constantin Cenuşă, Vasile 
Motrescu, Cozma Pătrăucean, Constantin Gherman, Gavril Vatamaniuc, Grigore Sandu, 
Gheorghe Vasilache ş.a. Ei au acţionat fie ca fugari izolaţi, fie reunindu-se în grupuri ori chiar 
în organizaţii (spre exemplu „Gărzile Decebal") care îşi fixaseră ca program lupta împotriva 
regimului „democrat-popular". Partizanii bucovineni aveau în cea mai mare parte stagii pe 
fronturile celui de-al doilea război mondial, în special în Rusia, unde câştigaseră o utilă 
experienţă de luptă. Ca peste tot în ţară, autorităţile comuniste nu tolerau manifestările de 
opoziţie, cu atât mai puţin pe cele armate, astfel încât şi aceşti opozanţi au fost anihilaţi, unii 
fiind împuşcaţi, alţii judecaţi şi aruncaţi în închisori, împreună cu susţinătorii lor. Ultimul 
partizan-fugar izolat din această zonă, Gheorghe Munteanu, a fost capturat în 1961 9 . 

Chiar dacă în cea mai mare parte Moldova nu oferea condiţii favorabile unei mişcări 
de partizani, şi în această provincie a României aveau să ia fiinţă mai multe organizaţii şi 
grupuri anticomuniste, atât în mediul rural, cât şi în cel urban, cele mai multe subversive, dar 
şi câteva înarmate, implicate în acţiuni de gherilă. Grupări importante s-au dovedit a fi cele 
conduse de Vasile Cămăruţă şi Vasile Corduneanu, organizaţia „Frontul Patriei" şi „Centrul 
de rezistenţă" de la Uturea. Cele mai multe au fost de dimensiuni reduse, cuprinzând câţiva 
membri, dar au existat şi unele mari. Toate aveau susţinători în localităţi, fără de care 
supravieţuirea lor ar fi fost problematică, dacă nu imposibilă. Câteva organizaţii au avut 
programe politice, mai mult sau mai puţin articulate, în vreme ce altele urmăreau destul de 

confuz opoziţia la comunizare. Majoritatea nu au reprezentat în fapt decât asocierea de 
conjunctură/temporară a unor fugari politici 10 . 

In Curbura Carpaţilor, mai precis în Vrancea, au activat la începuturile regimului 
comunist două formaţiuni importante de partizani. Grupul Ion Paragină a apărut în 1948, în 
zona Panciu, ca urmare a iniţiativei unor legionari, dar curând s-au alăturat şi naţional- 
ţărănişti, naţional-liberali sau oameni fără apartenenţă politică. Membrii formaţiunii erau 
studenţi, elevi, învăţători, profesori, preoţi, mici comercianţi sau ţărani. Partizanii au realizat 
manifeste şi un ghid de luptă (Manualul haiducului), au adunat armament, au făcut instrucţie 
militară şi au stabilit contacte utile în eventualitatea declanşării unui conflict între sovietici şi 
occidentali. Infiltrat de Securitate, grupul a fost distrus în octombrie 1949 11 . Locuitorii din 
Vrancea istorică, deznădăjduiţi la sfârşitul anilor 1940, deoarece principalele surse de 
existenţă - munţii şi pădurile - le fuseseră confiscate („naţionalizate"), erau supuşi la 
impozite grele şi erau agresaţi zilnic în felul lor încă arhaic de organizare socială. Aşteptau şi 
ei - ca mai toţi românii şi est-europenii - să se schimbe situaţia, să le vină un ajutor de 
undeva, chiar şi cu preţul izbucnirii unui nou război, altfel spus „să vină americanii". 
Vrâncenii erau oameni simpli, munteni cu puţine legături cu lumea, dar cu un curaj vecin cu 
nebunia, dispuşi a urma pe cineva cu un proiect cât de cât coerent de înlăturare a regimului 
comunist. în acest context a apărut organizaţia „Vlad Ţepeş II", iniţiată de Victor Lupşa, 
originar din judeţul Trei Scaune. Organizaţia a avut nuclee în trei judeţe - Putna, Trei Scaune 
şi Râmnicu Sărat - cuprinzând sute de persoane, mai ales ţărani, dar şi muncitori, funcţionari, 
intelectuali, ofiţeri deblocaţi şi studenţi. A existat un program de trecere simultană la acţiune 
în cele trei judeţe amintite în noaptea de 23/24 iulie 1950. Insurgenţii au preluat controlul 
localităţii doar la Bârseşti, ceea ce a atras intervenţia rapidă şi brutală a Securităţii în toate 
satele în care au fost depistate nuclee ale organizaţiei. S-au înregistrat ciocniri cu Securitatea, 
mai mulţi rebeli fiind ucişi, sute de persoane arestate, iar familiile lor maltratate. Procesele (au 
existat 18 loturi cu peste 300 de inculpaţi) s-au soldat cu condamnări la moarte şi ani grei de 
detenţie. Victor Lupşa s-a predat după câţiva ani, fiind executat în 1956 12 . 

în nordul Transilvaniei s-au constituit mai multe grupări anticomuniste. Fraţii Vasile şi 
Ioan Popşa au încercat în 1949 să unifice rezistenţa de pe Valea Izei, iniţiind subgrupurile din 
Ieud, Rozavlea şi Dragomireşti, în care au fost implicate zeci de persoane, formaţiuni 
anihilate în timpul confruntărilor din 1949-1950. Un alt grup important a fost format prin 
reunirea formaţiunilor conduse de pădurarul Nicolae Pop zis Achim (în 1944 acesta salvase 
mai mulţi evrei care urmau a fi deportaţi de maghiaro-germani în lagărul de exterminare de la 
Auschwitz, motiv pentru care ulterior avea să primească - împreună cu Măria Pop şi Aristina 
Pop, viitoare Săileanu - din partea Memorialului Yad Vashem, Israel, distincţia de „Drept 
între popoare") şi preotul greco-catolic Atanase Oniga. Acţionând în Munţii Ţibleşului, 



10 Neculai Popa, Represiune şi rezistenţă în ţinutul Neamţului, Bucureşti, Editura Vremea, 2000; Cezar Zugravu 
(ed.), O istorie a rezistenţei şi a represiunii, 1945-1989, Iaşi, Editura Tipo Moldova, 2002; Dorin Dobrincu, 
Fapte uitate: laşul şi rezistenţa anticomunistă (1946-1950), în „Anuarul Institutului de Istorie «A.D. Xenopol»", 
voi. XLI, 2004, pp. 389-412; idem, Un „front" puţin cunoscut: rezistenţa armată anticomunistă din nordul Moldovei 
(1948-1954), în „Analele Ştiinţifice ale Universităţii Al. I. Cuza din Iaşi", serie nouă, Istorie, tom L, 2004, pp. 219-251; 
idem, Formaţiuni din rezistenţa armată anticomunistă în sudul Moldovei (1945-1958), în „AIO - Anuarul 
Institutului de Istorie Orală", voi. VI, 2005, pp. 163-192. 

Laura Stancu, Liviu Burlacu, Organizaţia de rezistenţă „Paragină" în atenţia Securităţii", în voi. - 
Totalitarism şi rezistenţă, teroare şi represiune în România comunistă,B\icureşti, CNSAS, 2001, pp. 146-153; 
Laura Vlădoiu-Stancu, Liviu Burlacu (editori), Manualul haiducului - cod de instructaj al organizaţiei de 
rezistenţă „Paragină", în „Arhivele Securităţii", voi. 1, 2002, pp. 219-227; Mihai Timaru, Amintiri de la Gherla, 
Timişoara, Editura de Vest, 1993; idem, Destinul unui ofiţer. Amintiri, Bucureşti, Fundaţia Academia Civică, 
2000. 

ASRI, fond P, dosar nr. 64409, voi. 1-25; „In 1948 ne-au luat muntele...". Răscoala ţărănească din Munţii 
Vrancei - 23 iulie 1950. Destăinuirile participanţilor" , I, a consemnat Ruxandra Mihăilă, în „Memoria", nr. 11, 
1994, p. 35-45; II, în „Memoria", nr. 13, 1995, pp! 102-105. 

versantul Lăpuşului, acest grup s-a dovedit cel mai important din nordul Transilvaniei. 
Securitatea a reuşit să-1 anihileze complet abia în 1953. Ultimii partizani izolaţi din nordul 
Transilvaniei au fost anihilaţi în 1956-1958 (Gheorghe Pasca şi Vasile Blidaru) 13 . 

Centrul Transilvaniei a cunoscut activitatea mai multor formaţiuni anticomuniste. 
„Garda Albă"/„Liga Naţională Contra Comunismului"/ „Organizaţia de rezistenţă a 
partizanilor din Munţii Rodnei" (apar toate cele trei denumiri) a fost înfiinţată de Leonida 
Bodiu, fost ofiţer al Armatei Române, căzut prizonier la sovietici, întors în ţară cu Divizia 
„Tudor Vladimirescu", luat prizonier de germani, revenit în România după război. Zona de 
acţiune a organizaţiei cuprindea o parte a judeţului Năsăud, nuclee importante existând în 
comunele Parva, Rebra şi Rebrişoara, formate din intelectuali de ţară, ţărani înstăriţi, 
mijlocaşi şi săraci. în legătură cu această organizaţie au fost şi doi scriitori importanţi, Teohar 
Mihadaş şi Constant Tonegaru. Şi această organizaţie a fost anihilată în ianuarie-februarie 
1949. Câţiva membri (inclusiv liderul) au fost asasinaţi fără judecată, cum s-a mai întâmplat 
în Transilvania, dar şi în alte regiuni din ţară. Ceilalţi arestaţi au fost judecaţi şi condamnaţi la 
ani grei de recluziune 14 . O altă organizaţie din această zonă a purtat denumirea de „Partizanii 
Regelui Mihai - Armata Secretă"/„Partizanii Majestăţii Sale Regele Mihai I" sau „Garda 
Albă"/„Armata Albă", fiind constituită în anul 1948, la Cluj, din iniţiativa lui Alexandru (sau 
Vasile) Suciu, Gheorghe Mureşan şi Lazăr Bondor. Ea s-a extins în localităţile din jur, de la 
Turda până la Gherla, inclusiv în sate. Iniţiatorii îşi propuneau să lupte împotriva regimului 
comunist şi pentru readucerea regelui în fruntea ţării. Gruparea a fost distrusă în primăvara 
anului 1949 ca urmare a trădării. Unii dintre anticomunişti au reuşit să scape, refugiindu-se în 
păduri şi angajându-se în lupta armată. S-a remarcat îndeosebi un grup condus de preotul 
greco-catolic Eusebiu Cutcan, anihilat la sfârşitul anului 1950 15 . 

în Munţii Apuseni a existat unul din marile bazine de rezistenţă armată anticomunistă. 
Pe versantul oriental al Munţilor Apuseni s-a constituit în anul 1948 „Frontul Apărării 
Naţionale. Corpul de Haiduci", sub conducerea maiorului Nicolae Dabija şi a subinginerului 
Traian Macovei. Partizanii şi-au construit un adăpost-fortificaţie („cazemată") în Muntele 
Mare, iar în localităţile de la poalele munţilor s-au constituit grupări de sprijin (cum a fost 
cazul „Ligii Apusene a Moţilor"), dar şi o reţea care oferea informaţii cu privire la acţiunile 
autorităţilor. Maiorul Dabija a conceput un plan care viza nici mai mult, nici mai puţin decât 
declanşarea unei insurecţii în 1949, când se aştepta şi izbucnirea războiului dintre sovietici şi 
americani. Se avea în vederea ocuparea prin forţă a instituţiilor statului, a unor depozite de 
armament şi muniţii, precum şi a unor puncte strategice din ţară, în special a unor defilee. S- 
au pus la punct legături cu Bucureştiul şi s-au făcut demersuri pentru stabilirea unor contacte 



13 Ştefan Bellu, Pădurea răzvrătită. Mărturii ale rezistenţei anticomuniste, Baia Mare, Editura Gutinul, 1993; 
Camelia Ivan Duică (ed.), Rezistenţa anticomunistă din Maramureş. Gruparea Popşa, 1948-1949, Bucureşti, INST, 
2005; Jurnale din rezistenţa anticomunistă. Vasile Motrescu, Mircea Dobre, 1952-1953, ediţie îngrijită de Liviu 
Ţăranu, Theodor Bărbulescu, cuvânt înainte de Ion Gavrilă-Ogoranu, Bucureşti, Editura Nemira, 2006, pp. 213- 
249; capitolul Solidaritate şi salvare. Români printre cei "Drepţi între Popoare ", subsecţiunea Lista cetăţenilor 
români distinşi de Yad Vashem cu titul Drept între Popoare", în Comisia Internaţională pentru Studierea 
Holocaustului în România, Raport final, Preşedintele comisiei: Elie Wiesel, Editori: Tuvia Friling, Radu Ioanid, 
Mihail E. Ionescu, Iaşi, Editura Polirom, 2005, p. 313; Dorin Dobrincu, "Oamenii de pădure". Rezistenţa armată 
anticomunistă din nordul Transilvaniei (1945-1958), în „Anuarul Institutului de Istorie «George Bariţ» din Cluj- 
Napoca", Series historica, voi. XLIII, 2004, pp. 317-371; Andreea Dobeş, Speranţă şi iluzie în anii '50. Aspecte 
privind rezistenţa armată anticomunistă în Maramureş, în „AIO - Anuarul Institutului de Istorie Orală", voi. V, 
2004, pp. 96-122. 

14 Teohar Mihadaş, Pe muntele Ebal, Cluj, Editura Clusium, 1990; Viorel Bodiu, Fratele meu, ostaş în divizia 
«Tudor Vladimirescu», împuşcat ca anticomunist pe Dealul Crucii, în „Memoria", nr. 22/1997, pp. 122-127. 

Liviu Maliţa, Ovidiu Pecican, Urmăriţi, prindeţi, arestaţi pe individul Eusebiu Cutcan, fost preot..., interviu cu 
Eusebiu Cutcan, în „Apostrof, nr. 5-6-7/1990, pp. 40-41; Dan Curean, După 40 de ani Stoica Stoian rupe 

cu cercuri diplomatice occidentale din capitală. Securitatea a preîntâmpinat însă declanşarea 
unei acţiuni anticomuniste ample în Munţii Apuseni, formaţiunea lui Nicolae Dabija fiind 
distrusă, mai mulţi partizani murind în luptă, alţii fiind prinşi atunci sau mai târziu. Un proces 
desfăşurat la Sibiu, în octombrie 1949, s-a soldat cu condamnarea la moarte şi executarea 
unora dintre partizanii capturaţi, în vreme ce alţii au fost asasinaţi, în pofida sentinţelor care 
prevedeau pedepse cu închisoarea. O altă formaţiune de pe acelaşi versant oriental al Munţilor 
Apuseni, în zona comunelor Băişoara şi Muntele Băişoarei, a fost condusă de comandorul 
Diamandi Ionescu. Partizanii au fost implicaţi în acţiuni curajoase contra autorităţilor 
comuniste (în august 1949 ei au ocupat comuna Muntele Băişoarei, de unde administraţia de 
partid şi de stat a fost înlăturată pentru scurtă vreme), dar în urma represiunii brutale au fost 
anihilaţi. Unii dintre luptători sau susţinătorii lor au fost executaţi pe loc, alţii au fost judecaţi 
şi condamnaţi la moarte sau la diferite perioade de detenţie 16 . în partea de sud-est a Munţilor 
Apuseni a fiinţat aproape un deceniu un grup condus de Leon Şuşman şi Simion Roşa, mai 
degrabă o formaţiune aflată în aşteptare decât una activă în plan paramilitar 17 . 

în Depresiunea Huedinului au existat mai multe formaţiuni anticomuniste. Una dintre 
acestea a fost „Echipa Cruce şi Spadă", condusă de Gheorghe Gheorghiu zis Mărăşeşti şi 
Gavrilă Forţu. Constituită în 1948 la Bucureşti, organizaţia a „migrat" în zona Huedin, unde 
beneficia de susţinători. Intervenţia rapidă şi hotărâtă a Securităţii a dus la distrugerea 
grupării, membrii acesteia fiind în cea mai mare parte prinşi, judecaţi şi condamnaţi (însă nici 
unul la moarte). Liderii şi alţi câţiva partizani au fost asasinaţi, cadavrele lor fiind expuse în 
public. Teodor Şuşman din comuna Răchitele, în partea sudică a Depresiunii Huedin, a fost 
unul dintre numeroşii oameni persecutaţi de regimul comunist pentru originea socială, pentru 
prestigiul său construit pe valori tradiţionale şi pentru convingerile nonconformiste. împreună 
cu fiii săi mai mari, Teodor junior şi Visalon, el a pus bazele unui grup înarmat care a rezistat 
mai mulţi ani în zona Munţilor Vlădeasa, în partea nordică a Apusenilor. Formaţiunea a 
devenit treptat una dintre cele mai importante din rezistenţa armată anticomunistă din 
România, potrivit clasificărilor întocmite de Securitate. După ani de confruntări cu 
Securitatea, unii partizani s-au sinucis (liderul şi cei doi fii mai mari, la date diferite), alţii au 
fost ucişi în luptă (Mihai Jurj) sau au fost prinşi şi condamnaţi la moarte şi executaţi (Roman 
Oneţ) ori la închisoare (Lucreţia Jurj), la fel ca numeroşi susţinători ai lor. De asemenea, în 
aceeaşi regiune a Huedinului a existat o organizaţie subversivă, cunoscută sub denumirile de 
„Frontul Naţional Creştin Iuliu Maniu", „Gruparea de luptă pentru Libertate, Patrie şi Cruce" 
sau „Grupul" Iosif Capotă-Alexandru Dejeu. Această formaţiune s-a limitat însă la difuzarea 
de manifeste anticomuniste 18 . 



16 Mircea Arieş, Florin Mircea Corcoz, Crimă şi teroare în Apuseni! Din nou.. .Securitatea, V, în „România 
liberă", nr. 740, 8 septembrie 1992, p. 1; Frontul Apărării Patriei Române, în „Memoria", nr. 13/1995, pp. 66- 
67; Ioan Gligor, Evenimentele dramatice din comuna Bistra (1946-1953), în „Memoria", nr. 39, 2/2002, pp. 116- 
121; Ion Cârja, Canalul morţii, [Bucureşti], Editura Cartea Românească, 1993, passim. 

637, 15 iulie 1992, pp. 2. 

Cornel Jurju, Cosmin Budeancă, „Suferinţa nu se dă la fraţi..." Mărturia Lucreţiei Jurj despre rezistenţa 

Radosav, Almira Ţentea, Cornel Jurju, Valentin Orga, Florin Cioşan, Cosmin Budeancă, Rezistenţa anticomunistă din 
Apuseni. Grupurile: „Teodor Şuşman", „Capotă-Dejeu", „Cruce şi Spadă". Studii de istorie orală, Cluj-Napoca, 

Napoca, Editura Argonaut, 2004; Oana Ionel, Dragoş Marcu, Rezistenţa împotriva comunismului prin difuzarea 

Crişana a fost unul din bazinele mici de rezistenţă, dar şi aici s-au înregistrat mai 
multe organizaţii subversive şi grupuri înarmate: grupul Ştefan Popescu, organizaţiile „G4" şi 
„Vlad Ţepeş II". Acestea au avut o componenţă politică, socială şi etnică diversă, unele fiind 
conduse de foşti membri ai unor partide (Partidul Naţional Ţărănesc), altele fiind apolitice. Au 
fost alături oameni bine situaţi social sau de condiţie modestă, tineri (majoritari) sau bătrâni, 
îndeosebi români, dar şi maghiari, cei mai mulţi bărbaţi, dar nelipsind femeile 19 . 

în zona Aradului, rezistenţa armată s-a manifestat îndeosebi în partea estică. Gligor 
Cantemir şi Ioan Bogdan au condus organizaţii extinse în partea montană a Aradului în anii 
1948-1949, lichidate însă destul de repede de Securitate. Unii dintre cei care au scăpat de 
arestare s-au regrupat în formaţiuni mai mici, care s-au dovedit deosebit de active în anii 
următori, fiind necesare concentrări apreciabile de forţe pentru distrugerea lor. A fost cazul 
grupului Zaharia Berău-Ioan Luluşa-Pavel Dobrei sau al grupului Ilie Sasu. Grupurile de 
rezistenţă din zona Aradului au pus probleme însemnate Miliţiei şi Securităţii în perioada în 
care au existat, fiind implicate şi în confruntări armate, soldate cu victime de ambele părţi. în 
cele din urmă şi ele au fost infiltrate şi distruse . 

Una dintre zonele în care fenomenul rezistenţei armate s-a manifestat intens şi timp 
îndelungat a fost cea a Banatului. Colonelul Ion Uţă - care dispunea de o importantă 
experienţă militară, administrativă şi politică (era membru al Partidului Naţional Ţărănesc) - a 
fost unul din cei mai importanţi lideri ai rezistenţei bănăţene. Oamenii din jurul lui au fost mai 
ales ţărani din satele de munte ale judeţului Severin, dar au existat contacte şi în oraşele 
importante din Banat. Legându-şi speranţele de izbucnirea mult- aşteptatului război dintre Est- 
Vest, colonelul Uţă a iniţiat un plan de constituire a unui „Bloc Naţional", care să unifice 
toate grupurile de rezistenţă din Banat şi să declanşeze o răscoală anticomunistă generală în 
regiune. Informate la timp, structurile represive ale statului comunist au intervenit în forţă la 
începutul anului 1949, în timpul luptelor fiind ucişi mai mulţi partizani, inclusiv colonelul 
Uţă. Sub conducerea avocatului Spiru Blănaru, a comandorului Petru Domăşneanu şi a 
notarului Gheorghe Ionescu, având orientări politice diferite (primii erau legionari, iar cel din 
urmă naţional-liberal), la sfârşitul anilor '40 ai secolului trecut s-au constituit mai multe 
formaţiuni anticomuniste în aceeaşi zonă montană a judeţului Severin. Pentru anumite 
perioade aceste formaţiuni s-au unificat, dar datorită concepţiilor politice diferite, precum şi 
orgoliilor liderilor au apărut fricţiuni, ceea ce a dus la destrămarea lor. Mai ales grupurile 
conduse de Blănaru şi Ionescu au avut ciocniri dure cu numeroasele efective ale Securităţii 
aflate în zonă. Victoria a fost în cele din urmă a Securităţii, liderii şi cei mai mulţi membri 
fiind prinşi. Inginerul Aurel Vernichescu şi avocatul Ioan Târziu, foşti membri ai Partidului 
Naţional Ţărănesc, erau în toamna-iarna anului 1948-1949 liderii unei formaţiuni de rezistenţă 
care activa în satele de la sud şi est de oraşul Caransebeş. „Organizaţia Naţională Creştină de 
Luptă împotriva Comunismului, Partizanii României Mari" (cunoscută şi sub numele de 
„Vulturul Negru" sau „Bastionul Negru") a fost constituită la Timişoara în toamna anului 

„Anuarul Institutului de Istorie «George Bariţ» din Cluj-Napoca, voi. XLIII, Serie Historica, 2004, pp. 651-663; 

Arad, Editura Mirador, 2000; Dorin Dobrincu, Organizaţii şi grupuri de rezistenţă armată anticomunistă din 
zona Aradului (1948-1956), în „Acta Transylvanica. Anuarul Centrului de Istorie a Transilvaniei", voi. I, 2004, 
pp. 171-202. 

1948 din iniţiativa lui Ion Tănase, funcţionar particular, şi el fost membru al Partidului 
Naţional Ţărănesc. Formaţiunea s-a extins în zona Banatului, plănuind declanşarea, la 18/19 
martie 1949, a unei răscoale anticomuniste prin atacarea simultană şi ocuparea instituţiilor 
publice, a sediilor Partidului Comunist etc. în principalele oraşe din regiune, dar şi în sate. 
între cele două formaţiuni amintite s-a stabilit o colaborare în februarie-martie 1949. 
Securitatea a prevenit însă acţiunea acestor anticomunişti, trecând la reţinerea membrilor şi 
susţinătorilor organizaţiei. Liderii şi membrii importanţi ai tuturor organizaţiilor amintite mai 
sus au fost reuniţi într-un lot exemplar, judecat la Timişoara, în iunie 1949, în cadrul unui 
proces-spectacol. S-au pronunţat mai multe condamnări la moarte, aduse la îndeplinire, iar 
ulterior alţi partizani au fost asasinaţi, chiar dacă nu primiseră decât condamnări la închisoare, 
în afară de aceste grupări, în Banat au mai activat şi altele, subversive sau înarmate. De 
asemenea, au existat şi luptători anticomunişti izolaţi. Cel mai cunoscut caz a fost al lui Ion 
Banda, considerat ultimul luptător anticomunist din Banat, dar şi din România, el fiind 
anihilat abia în 1962 21 . 

Cele mai importante formaţiuni anticomuniste din Oltenia au fost „organizaţia 
subversivă Carlaonţ-Ciuceanu", grupul „Arnota" şi „Mişcarea Română de Rezistenţă". 
Membrii acestora aveau fidelităţi politice diverse (erau ţărănişti, liberali, legionari, social- 
democraţi) ori erau apolitici, aveau profesii diferite (foşti militari de carieră, inclusiv ofiţeri 
superiori, profesori, învăţători, studenţi, elevi, ingineri, muncitori, ţărani). Unele dintre aceste 
grupări au fost implicate în ciocniri cu Securitate, dar au fost anihilate cu duritate, 
înregistrându-se victime de o parte şi de alta . 

Munţii Făgăraş-versantul nordic s-au dovedit din perspectivă istorică una dintre cele 
mai importante zone de luptă contra regimului comunist din România. Profitând de avantajul 
geografiei - Munţii Făgăraş constituiau cel mai important masiv muntos din Carpaţii 
româneşti - mai mulţi tineri din localităţile situate în fostul judeţ Făgăraş, aproape toţi membri 
ai Frăţiilor de Cruce (organizaţia de tineret a Mişcării Legionare), s-au implicat după 1948- 
1949/1950 în acţiuni deschise contra regimului comunist. Aceşti studenţi, elevi de liceu, 
muncitori, ţărani şi pădurari au constituit o formaţiune care a purtat denumirile de „Grupul 
carpatin făgărăşan", „Grupul 73 Carpatin de eliberare naţională" sau pur şi simplu grupul 
Gavrilă (Securitatea utiliza formula „banda Gavrilă"). Cel mai cunoscut lider a fost Ion 



Miodrag Milin (coord.), Rezistenţa anticomunistă din Munţii Banatului (Zona Domaşnea-Teregova). 
Interviuri şi evocări, Timişoara, Editura Marineasa, Editura Presa Universitară Română, 1998; idem (coord.), 
Rezistenţa anticomunistă din Munţii Banatului (Zona Mehadia-Iablaniţa-Breazova). Interviuri şi evocări, 
Timişoara, Editura Marineasa, 2000; idem (ed.), Rezistenţa anticomunistă din Munţii Banatului în documente, 
Bucureşti, Fundaţia Academia Civică, 2000; Ileana Silveanu, Cărările speranţei. Destine ale rezistenţei 
anticomuniste din Banat, voi. I, III-IV, Timişoara, Editura Marineasa, 1998, 2002-2003; Adrian Brişcă (ed.), 
Rezistenţa armată din Banat, voi. I, 1945-1949, Bucureşti, INST, 2004; Dorin Dobrincu, „Organizaţia Naţională 
Creştină de Luptă împotriva Comunismului, Partizanii României Mari" şi planul de răsculare a Banatului 
(1948-1949), în „Analele Ştiinţifice ale Universităţii "Al. I. Cuza" din Iaşi (serie nouă). Istorie", tom LI, 2005, p. 
293-316; idem, „Rămăşiţele grupului Ion Uţă": formaţiunile de rezistenţă din Banat conduse de fraţii Duicu, 
Dumitru Mutaşcu şi Dumitru Işfănuţ (1949-1954), în „Annales Universitatis Apulensis", Series Historica, voi. 
9/1, 2005, p. 193-215. 

Dumitru Andreea, Drumuri în întuneric (Destine mehedinţene: 1945-1964). Transcrieri după înregistrări 
audio efectuate în anii 1994 şi 1998, Bucureşti, Fundaţia Academia Civică, 1998; Cristina Păiuşan (ed.), Grupul 
Mişcarea Română de Rezistenţă din Oltenia, 1949-1952, în „Arhivele Totalitarismului", nr. 28-29, 3-4/2000, p. 
139-154; Aristide Ionescu, Dacă vine ora H, pe cine putem conta?, ediţia a IlI-a readăugită, Bucureşti, Editura 
Ramida, 2001; Radu Ciuceanu (ed.), Mişcarea Naţională de Rezistenţă din Oltenia, voi. I, 1947-1949, Bucureşti, 
INST, 2001; voi. II, 1949-1952, Bucureşti, INST, 2003; voi. III, 1953-1980, Bucureşti, INST, 2004; Monica 
Grigore, Grupul Arnota, un episod al rezistenţei anticomuniste româneşti din nordul Olteniei, în Mişcarea 
armată de rezistenţă anticomunistă din România, 1944-1962, Bucureşti, Editura Kullusys, 2003, p. 99-110; 
Dorin Dobrincu, „Arnota" - un grup de rezistenţă armată anticomunistă din Oltenia montană (1949), în Dumitru 
Ivănescu, Marius Chelcu (editori), Istorie şi societate în spaţiul est-carpatic (secolele XIII-XX). Omagiu profesorului 
Alexandru Zub, Iaşi, Editura Junimea, 2005, pp. 431-451. 

Gavrilă, probabil personajul cel mai potrivit pentru o asemenea funcţie. în munţi au fost puţini 
partizani, nu mai mult de 11-14, dar ei s-au adaptat noilor condiţii şi s-au dovedit extrem de 
eficienţi în acţiunile de gherilă, chiar dacă împotriva lor au fost mobilizate efective însemnate 
ale Securităţii, trupelor de Securitate şi Miliţiei, precum şi un număr apreciabil de informatori, 
într-un context extrem de ostil, luptătorii făgărăşeni au rezistat câţiva ani, fapt datorat (şi) 
sprijinului masiv al localnicilor. Insistenţele Securităţii au dat în cele din urmă rezultate, 
ultimii partizani fiind atraşi într-o ambuscadă, capturaţi, judecaţi, condamnaţi şi executaţi la 
Jilava. Numeroşi susţinători au fost şi ei judecaţi şi condamnaţi la diferite termene de detenţie. 
Dintre partizani, singurul care a scăpat a fost chiar liderul, Ion Gavrilă, care s-a ascuns timp 
de mai mult de 20 de ani, capturarea sa în 1976 neavând consecinţe penale 23 . 

Pe versantul sudic al Munţilor Făgăraş şi în Munţii Iezer au activat alte importante 
grupări de rezistenţă armată. Şi aici au jucat un rol important atât geografia, cât şi structura 
populaţiei (oameni întreprinzători, susţinători ai partidelor istorice). Iniţiatorii rezistenţei 
armate din zonă au fost câţiva militari de carieră, deblocaţi după marile epurări puse în 
practică de Partidul Comunist. Colonelul Gheorghe Arsenescu, un ofiţer competent, care 
participase la luptele de pe frontul de Răsărit, iar după război devenise membru activ al 
Partidului Naţional Liberal-Tătărescu, a constituit împreună cu alţi musceleni o organizaţie 
anticomunistă, iar ulterior un grup înarmat, instalat în 1948 lângă comuna Dragoslavele, grup 
distrus de Securitate în primăvara anului 1949. Refugiat la Bucureşti în iarna 1948-1949, 
colonelul Arsenescu a stabilit legătura cu diferiţi anticomunişti, dintre care s-a distins fostul 
locotenent Toma Arnăuţoiu, originar din comuna Nucşoara, judeţul Muscel, şi el dispunând 
de experienţă de luptă (fusese chiar rănit pe frontul de Apus), intrat în Partidul Naţional 
Ţărănesc după ieşirea din cadrele active ale armatei. Nutrind convingerea că războiul între 
sovietici şi americani era iminent, cei doi ofiţeri au pus în 1949 bazele unei organizaţii de 
rezistenţă armată în zona Nucşoara. Intitulată „Haiducii Muscelului" (s-au mai utilizat şi 
denumirile „Gruparea de partizani (haiduci) de pe râul Doamnei", „Rezistenţa Naţională" şi 
„Partizanii Libertăţii"), această formaţiune a fost structurată paramilitar, din ea făcând parte 
îndeosebi săteni din Nucşoara. Au existat mai multe ciocniri cu Securitatea, formaţiunea 
divizându-se în vara-toamna anului 1949, unii din oameni urmându-1 pe Gheorghe Arsenescu, 
alţii pe Toma Arnăuţoiu. Grupul condus de Arsenescu a fost anihilat repede (toamna anului 
1949), doar liderul reuşind să scape şi să se ascundă în zona Câmpulung mai bine de un 
deceniu. în schimb, grupul Arnăuţoiu a dat mari bătăi de cap Securităţii ani la rând. 
Supravieţuirea acestor partizani s-a datorat atât curajului lor (câţiva dintre ei au fost ucişi sau 
răniţi, acelaşi lucru întâmplându-se şi cu securişti, miliţieni sau membri ai PMR), dar şi 
devotamentului de care au dat dovadă susţinătorii lor. Chiar dacă la un moment dat partizanii 
au intrat într-o conspirativitate cvasi totală, poliţia politică a continuat urmărirea, iar în 1958 a 
reuşit să-i depisteze şi să-i anihileze. Numeroase persoane au fost grupate în loturi, judecate şi 
condamnate la moarte (executate la Jilava, inclusiv Toma Arnăuţoiu) sau la ani grei de 
detenţie. Colonelul Arsenescu a fost şi el capturat în 1960, judecat, condamnat la moarte şi 
executat, în vreme ce susţinătorii săi au primit grele pedepse privative de libertate 24 . 

voi. I-II, Timişoara, Editura Marineasa, 1993, 1995; voi. IV, Făgăraş, Editura Mesagerul de Făgăraş, f.a. [2004]; 

în Munţii Făgăraşului, voi. III, Timişoara, Editura Marineasa, 1999; Ioan Victor Pica, Libertatea are chipul lui 

în Muntenia s-au afirmat mai multe formaţiuni înarmate anticomuniste. Grupul 
Dumitru Apostol s-a format în 1948 şi era compus din legionari. El a activat în Munţii 
Argeşului, dar a fost distrus în mai 1949, represiunea fiind excesiv de dură, înregistrându-se 
morţi în luptă şi asasinate discreţionare. în zona localităţii Lehliu, în inima Bărăganului, a 
activat în anii 1950-1952 grupul maiorului Constantin Hocic. Grupurile Şerban-Drăgoi şi 
Şerban-Voican au acţionat în judeţul Muscel, dar şi ele au fost distruse de Securitate în anii 
1951-1952, respectiv în anul 1957 25 . 

în Dobrogea rezistenţa armată anticomunistă s-a manifestat mai ales între macedo- 
români, din rândurile lor provenind liderii (Gogu Puiu, fraţii Nicolae şi Dumitru Fudulea, 
Nicolae Ciolacu etc.) şi cei mai mulţi dintre membri. în privinţa apartenenţei politice, cei mai 
importanţi partizani erau legionari, nelipsind totuşi ţărăniştii, liberalii şi chiar membrii 
nominali ai PCR şi UTM. Din punct de vedere social, era vorba în majoritate de ţărani, dar şi 
de învăţători, militari deblocaţi sau activi, personal de cult etc. Rezistenţa dobrogeană a atins 
un vârf în 1949-1950, în urma luptelor mai mulţi partizani fiind ucişi, capturaţi, judecaţi, 
condamnaţi la moarte sau la închisoare (mulţi dintre aceştia au fost asasinaţi în aşa-numitele 
„trenuri ale morţii"). Rezistenţa din sud-estul României a fost lichidată complet în anii 1951- 
1952 26 . 

Concentrarea rezistenţei armate anticomuniste în special în regiunile montane este 
explicabilă, deoarece acolo existau condiţii propice din punct de vedere geografic. Totuşi, 
grupuri subversive şi chiar paramilitare au existat şi în zonele deluroase şi de câmpie, uneori 
chiar în oraşe. 

Caracteristici, semnificaţii 

Unii martori au făcut referire la crearea în anul 1947 a unui „Comandament unic" 27 al 
rezistenţei anticomuniste din România ori chiar a „Frontului Anticomunist" 28 , în care ar fi 
intrat toate forţele care se opuneau totalitarismului de esenţă răsăriteană. însă o asemenea 
aserţiune nu se susţine documentar. Iniţiativele de înfruntare a comunismului în România au 
fost numeroase, dar izolate. Este drept că a existat în 1945-1946 o încercare de unificare a 
rezistenţei de către organizaţia cunoscută sub numele „Mişcarea Naţională de Rezistenţă". 

Câţiva foşti militar activi - colonelul Ion Uţă în Banat şi maiorul Nicolae Dabija în Munţii 
Apuseni - au încercat la sfârşitul anilor '40, în mod izolat, să declanşeze insurecţia, având ca 
scop extinderea la nivel zonal şi apoi naţional. Rezistenţa a fost constituită din numeroase 
grupuri risipite îndeosebi în zonele montane şi/sau împădurite ale României, dar fără nici o 
legătură între ele. în aceste condiţii viziunea a lipsit, fiecare formaţiune luptând pentru 
propria-i supravieţuire. 

Securitatea a monitorizat îndeaproape rezistenţa anticomunistă şi a întocmit mai multe 
statistici, unde au fost incluse atât grupurile înarmate, cât şi cele subversive. Bunăoară, un 
raport al Securităţii din ianuarie 1959, când rezistenţa era pe cale de a aparţine trecutului, 
menţiona 1196 de „organizaţii şi grupări contrarevoluţionare/subversive" distruse în intervalul 
23 august 1944-1959. Acestea erau astfel împărţite pe ani: 1944: 1; 1945: 15; 1946: 5; 1947: 
16; 1948: 119; 1949: 200; 1950: 89; 1951: 69; 1952: 74; 1953: 60; 1954: 50; 1955: 26; 1956: 
42; 1957: 68; 1958: 182 . Fenomenul rezistenţei a avut un vârf la sfârşitul anilor '40, pentru 
ca ulterior ea să cunoască un declin. Acest fapt se explică atât prin existenţa unor speranţe în 
rândurile anticomuniştilor, legate mai ales de ivirea unui context extern favorabil, cât şi prin 
măsurile represive generalizate ale regimului de la Bucureşti. înregistrarea unui mare număr 
de formaţiuni anihilate în a doua jumătate a anilor '50 trebuie legată de valul contestatar 
prilejuit de reverberaţiile Revoluţiei maghiare (1956) şi de revenirea la cote înalte a terorii. 
Desigur, prudenţa este obligatorie în interpretarea acestor cifre (mai ales că structurile 
represive au inventat uneori ori au supradimensionat acţiunile subversive ale „duşmanilor 
poporului"), însă chiar dacă am reduce la jumătate numărul formaţiunilor anticomuniste şi tot 
ar fi suficient pentru a înţelege un fenomen care s-a aflat pe prima pagină din agenda 
Securităţii. 

Deşi în rezistenţa armată anticomunistă au participat în zdrobitoare majoritate etnicii 
români, nu au lipsit etnicii ucraineni, germani ş.a.m.d. Componenţa socială a rezistenţei a fost 
diversă, însă dominată clar de ţărani. Liderii au fost cel mai adesea oameni cu prestigiu ori 
având o bogată experienţă publică, militari sau civili. în vreme ce în primii ani postbelici au 
existat unii lideri politici sau militari destul de importanţi care s-au implicat în rezistenţă, după 
1948 liderii au fost strict locali, fără acel capital simbolic indispensabil pentru coagularea 
opoziţiei şi nemulţumirilor existente în diferite părţi ale ţării. Luptătorii din munţi, cei care au 
ţinut efectiv armele în mâini, au fost îndeosebi bărbaţi, dar au fost prezente şi câteva femei. 
Femeile au deţinut însă un loc important mai ales în reţelele de sprijin ale rezistenţei. 

Apartenenţa politică a rezistenţei a fost diversă: membri ai Partidului Naţional 
Ţărănesc şi ai Partidului Naţional Liberal, ai Mişcării Legionare şi chiar ai Partidului 
Comunist şi Frontului Plugarilor, desigur, de la nivelele inferioare ale acestora din urmă. însă 
cei mai mulţi luptători anticomunişti au fost apolitici, toţi intraţi în conflict cu noul regim 30 . 



29 ASRI, fond D, dosar nr. 7778, voi. 3, ff. 71-81, 112. 

30 Securitatea arestase în primele luni ale anului 1949 nu mai puţin de 804 membri ai grupurilor de partizani, ai 
organizaţiilor de sprijin şi favorizatori ai rezistenţei. O trecere în revistă a vârstei, categoriei sociale şi afilierii 
politice sunt relevante pentru demonstraţia noastră. Vârsta: 1) 347 aveau între 35-50 de ani (43%); 2) 250 între 
25-35 de ani (31%); 3) 125 între 17-25 de ani (16%); 4) 82 peste 50 de ani (10%). Categoria socială: 1) 360 erau 
ţărani săraci (45%); 2) 180 ţărani mijlocii (22%); 3) 71 muncitori (9%); 4) 45 ţărani „chiaburi" (6%); 5) 30 mic- 
burghezi (4%); 6) 25 studenţi (3%); 7) 17 funcţionari-pensionari (2%); 8) 15 preoţi (2%); 9) 15 comercianţi 
(2%); 10) 12 profesori-învăţători (1%); 11) 11 meseriaşi (1%); 12) 10 militari deblocaţi (1%); 13) 4 liber- 
profesionişti (sub 1%); 14) 3 subofiţeri militari (sub 1%); 15) 3 elevi (sub 1%); 16) 2 notari (sub 1%); 17) 1 fără 
profesie (sub 1%). Afilierea politică: 1) 448 erau neîncadraţi politic (56%); 2) 88 erau din PNŢ-Maniu (11%); 3) 
24 simpatizanţi PNŢ (3%); 4) 73 din Mişcarea Legionară (9%); 5) 13 simpatizanţi legionari (2%); 6) 79 din 
Frontul Plugarilor (10%); 7) 42 din PCR/PMR (5%); 8) 12 din UTC/UTM (1%); 9) 15 din PNL-Brătianu (2%); 
10) 6 din Grupul Etnic German (1%); 11) 2 din PNL-Bejan (sub 1%); 12) 2 din PSDI (sub 1%) (ASRI, fond „D", 
dosar nr. 2168, f. 423. Vezi şi Dorin Dobrincu, Rezistenţa armată anticomunistă la începutul „republicii 
populare", în „Analele Sighet", voi. 6, 1998, pp. 233-235). 

Numărul partizanilor nu a fost nici un moment mare, formaţiunile reunind efective de 
la două-trei persoane până la câteva zeci. Resursele de care au dispus partizanii au fost 
limitate, armamentul fiind format doar din arme uşoare (puşti, carabine, pistoale-mitralieră, 
mitraliere, pistoale, revolvere, grenade), în mare parte rămase din timpul războiului; 
echipamentul era constituit din ceea ce se afla la îndemână; hrana şi puţinele medicamente le 
erau oferite de susţinătorii aflaţi în satele sau oraşele din apropierea munţilor. Reţelele de 
sprijin (constituite mai ales din rude, prieteni şi oameni cu idei politice şi religioase identice) 
au jucat un rol major în menţinerea capacităţii de luptă a partizanilor, fără existenţa acestora 
neputându-se imagina durata atât de mare a rezistenţei. 

Lupta împotriva partizanilor a fost dusă de Securitatea „ordinară" şi de trupele de 
Securitate, dar şi de Miliţie. Efectivele implicate în depistarea şi anihilarea partizanilor au 
variat în funcţie de diferiţi factori locali şi de perioada istorică: au existat operaţiuni în care au 
fost implicate efective mici ale Securităţii, dar şi operaţiuni la care au participat mii de 
oameni. Pentru combaterea rezistenţei, Securitatea a folosit, pe lângă trupe, şi reţelele de 
informatori. Au fost recrutaţi oameni din anumite categorii socio-profesionale, mai ales dintre 
pădurari, cabanieri, factori poştali etc, ajungându-se ca încadrarea în astfel de profesii să 
depindă de semnarea unor angajamente de colaborare. Dar informatori s-au înregistrat şi în 
rândurile clerului, ale profesorilor şi învăţătorilor, ale ţăranilor ş.a.m.d. Unii dintre aceştia au 
făcut însă joc dublu, ei susţinându-i în mod real pe partizani, ceea ce presupunea asumarea 
unor mari pericole. în contrapartidă şi aparent paradoxal, la nivelele inferioare ale 
administraţiei de stat şi chiar ale membrilor PCR, au existat simpatizanţi şi uneori susţinători 
ai rezistenţei. 

Prin lupta lor împotriva comunismului partizanii români şi-au pus în pericol viaţa şi 
libertatea. Unii dintre luptătorii anticomunişti au fost ucişi sau răniţi în timpul luptelor, alţii 
fiind capturaţi, anchetaţi şi judecaţi, împreună cu susţinătorii lor, de Tribunalele Militare 
Bucureşti, Iaşi, Cluj, Galaţi, Timişoara etc. Pedepsele pe care le-au primit aceştia au fost 
deosebit de grele, inclusiv la moarte şi muncă silnică pe viaţă. Execuţiile celor condamnaţi ca 
urmare a unor sentinţe au avut loc la Jilava, Timişoara, Sibiu, Cluj, Constanţa, Iaşi, Gherla, 
Braşov, Botoşani etc. Pe lângă acestea au existat şi numeroase execuţii sumare, încălcându-se 
chiar sentinţele pronunţate în instanţele vremii, astfel de cazuri înregistrându-se în diferite 
locuri din România, din Banat până în Moldova, şi din Dobrogea până în Maramureş. 
Partizanii şi susţinătorii lor rămaşi în viaţă şi condamnaţi au populat Gulagul românesc, 
familiile lor fiind persecutate, chiar deportate, mai ales în Bărăgan sau în Dobrogea 31 . Toate 
aceste experienţe-limită i-au marcat iremediabil pe supravieţuitori şi pe urmaşii acestora. 

Rezistenţa armată anticomunistă a fost o luptă pentru libertate, dar şi o luptă pentru 
supravieţuire, într-o vreme în care libertatea şi demnitatea indivizilor, dar şi a naţiunii române 
erau călcate în picioare de sovietici şi de executanţii lor fideli din interior, comuniştii. Fără 



31 într-o notă-raport întocmită de Securitate la 25 iunie 1959, referitoare la „situaţia elementelor 
contrarevoluţionare din România, aflate în închisori pentru ispăşirea pedepselor, sau în curs de anchetă la 
organele de securitate", erau trecute 12 073 persoane încarcerate „pentru participare şi activitate în diferite 
organizaţii şi bande teroriste". Se preciza că dintre aceste persoane, „un număr de peste 5000 de elemente au 
făcut parte din organizaţiile şi bandele conduse de legionari". Erau date mai multe exemple, însă o bună parte din 
formaţiunile amintite nu fuseseră iniţiate şi conduse de legionari, cum a fost cazul cu formaţiunile „Haiducii lui 
Avram Iancu", „Garda Albă", „Vlad Ţepeş II", Dumitru Işfănuţ, Mircea Vlădescu etc, care avuseseră o 
componentă preponderent ţărănistă, chiar dacă din unele făcuseră parte şi legionari (ASRI, fond „D", dosar nr. 
7778, voi. 3, ff. 165-166). Avem motive să credem că raportul a fost construit pentru a se susţine o teză dragă 
Securităţii, că rezistenţa anticomunistă era de inspiraţie legionară: „Concluzia care se trage din analiza situaţiei 
deţinuţilor contrarevoluţionari este următoarea: legionarii sunt în fruntea majorităţii organizaţiilor şi bandelor 
teroriste, membrii acestor organizaţii şi bande, deşi sunt foarte pestriţi, făcând parte din cele mai diferite partide 
politice burgheze (sau fără de partid) şi din diferite categorii sociale, activitatea desfăşurată de aceştia este în 
întregime legionară, iar scopul lor, unic, este de a submina pe toate căile regimul de democraţie populară, prin 
sabotaje în industrie, agricultură, transporturi, prin spionaj şi teroare etc"; ibidem, ff. 166-167. 

nici o îndoială, nu toţi românii s-au supus totalitarismului devastator impus de Stalin ţării lor, 
deşi în zdrobitoare majoritate au făcut-o, unii (şi nu puţini) punând umărul din plin la 
„edificarea" comunismului. Partizanii anticomunişti au încercat să prezerve sau să recâştige 
măcar o parte din demnitatea României. Reuşita a fost doar parţială şi doar temporară. 
Rezistenţa armată anticomunistă face parte, chiar dacă nu integral, chiar dacă nu fără rezerve, 
din acel restrâns trecut recent recuperabil şi utilizabil pentru memoria colectivă românească, 
pentru memoria unei naţiuni care are puţine momente şi fenomene în care să se regăsească 
după cel mai devastator experiment politic, social şi cultural din istoria sa, comunismul. 



332 



Mişcările studenţeşti din 1956 

Ecourile relativei liberalizări de după cel de-al XX-lea congres al Partidului Comunist 
al Uniunii Sovietice s-au făcut simţite şi în societatea românească, chiar dacă liderii comunişti 
români s-au arătat refractari la politica de destalinizare promovată de Hruşciov. Cei mai activi 
în conturarea unei platforme contestatare împotriva regimului comunist din România s-au 
dovedit a fi studenţii. încă din primăvara-vara anului 1956 în mediile studenţeşti au apărut 
primele semne de nemulţumire faţă de regim, nemulţumiri exprimate uneori deschis, în 
şedinţe UTM sau pe căi ocolitoare, în discuţii pe holurile facultăţilor sau în camerele de 
cămin. 

în primăvara anului 1956 conducerea de la Bucureşti a luat mai multe decizii care 
aveau drept scop o intensificare a monitorizării spaţiului universitar. Măsurile adoptate de 
Biroul Politic al PMR ne arată teama factorilor decizionali de la Bucureşti de a nu se ajunge la 
o confruntare deschisă. Studenţilor li s-au promis condiţii mai bune în campusuri, acces 
preferenţial la manifestări sportive şi culturale, extinderea bazei materiale (cămine, cantine, 
baze sportive, case de cultură, tabere studenţeşti). Pentru o mai bună gestionare a problemei 
studenţeşti conducerea PMR a decis şi înfiinţarea unei noi structuri în care să fie înglobaţi toţi 
studenţii, indiferent dacă erau sau nu membri ai UTM, Uniunea Asociaţiilor Studenţeşti. Deşi 
la nivelul discursului public noua organizaţie îşi clama apolitismul, ea se afla, de fapt, sub 
controlul direct al partidului. 

Toate aceste decizii nu fac decât să demonstreze tensiunile din mediul studenţesc. 
Odată cu revenirea studenţilor la cursuri, în septembrie 1956, s-a văzut că măsurile anterioare 
luate de autorităţi nu au avut efectul scontat. în loc să se producă o scădere a nemulţumirilor, 
asistăm la o acutizare a crizei, pe fundalul derulării evenimentelor din Ungaria şi Polonia, 
începând cu luna septembrie s-au desfăşurat mai multe adunări în facultăţi în care studenţii şi- 
au exprimat în mod deschis nemulţumirile. Ei au adus în discuţie probleme nedezbătute până 
atunci - relaţiile dintre URSS şi România, necesitatea prezenţei trupelor sovietice în România, 
colectivizarea forţată a agriculturii, situaţia grea a studenţilor, falsitatea afişată de conducători 
şi de presa oficială în contradicţie cu realitatea - care erau şi revendicările susţinute de unguri 
şi polonezi. Studenţii erau nemulţumiţi şi de sistemul de acordare a burselor, de politizarea 
excesivă a programei de învăţământ, de birocratizarea structurilor UTM. 

Autorităţile erau conştiente de existenţa unei mase critice în rândul studenţilor. într-o 
informare a Ministerului Afacerilor Interne către Biroul Politic al CC al PMR, din octombrie 
1956, erau semnalate mai multe cazuri de studenţi bucureşteni care „făceau agitaţie" 1 , iar într- 
un alt raport erau menţionate cazurile altor studenţi bucureşteni care îşi îndemnau colegii la 
solidarizare cu studenţii polonezi şi cehi, dar şi la acţiuni care să ducă la schimbarea 
guvernului 2 . Informatorii Securităţii din universităţi raportau despre întâlnirile care aveau loc 
pe holurile facultăţilor sau în camerele de cămin unde se comentau ultimele ştiri auzite la 
posturile de radio străine. Pe zidurile facultăţilor au apărut inscripţii cerând o luare de poziţie 
a studenţimii române şi o solidarizare a sa cu colegii din celelalte state est-europene. 

în 27 septembrie a avut loc o primă confruntare între studenţi şi activiştii de partid, cu 
ocazia alegerilor pentru conducerea organizaţiei UTM a anului IV de la Facultatea de 
Filologie din Bucureşti 3 . La sfârşitul şedinţei, după peste 10 ore de dezbateri, timp în care au 



1 „La Univ. CI. Parhon a fost prins studentul Mustaţă Constantin din anul I al Facultăţii de Ştiinţe Juridice, 
cursul fără frecvenţă, scriind pe perete o inscripţie instigatoare cu următorul conţinut: «Studenţii cehoslovaci 
sunt în grevă împotriva comunismului, studenţii români ce aşteaptă?»"; ANIC, fond CC al PCR - Secţia 
Cancelarie, dosar nr. 1 13/1956, f. 27. 

1956. Explozia. Percepţii române, iugoslave şi sovietice asupra evenimentelor din Polonia şi Ungaria, ediţie 
întocmită de Corneliu Mihai Lungu şi Mihai Retegan, Bucureşti, Editura Univers Enciclopedic, 1996 (în 
continuare se va cita 1956. Explozia...), p. 192. 
3 ANIC, fond CC al PCR - Secţia Cancelarie, dosar nr. 1 13/1956. 

fost aduse critici regimului de la Bucureşti, studenţii şi-au impus proprii candidaţi, dintre cei 
care fuseseră cei mai combativi, neţinând cont de nici o indicaţie. Rezultatul acestei adunări s- 
a văzut o lună mai târziu, după intervenţia directă a Biroului Politic al CC al PMR în 
rezolvarea „crizei": exmatricularea unor studenţi, câteva excluderi din UTM şi sancţionarea 
întregii organizaţii 4 . 

Declanşarea revoluţiei din Ungaria în 23 octombrie 1956 a provocat o dinamizare a 
mediilor studenţeşti. La Cluj, în 24 octombrie, la Institutul de Arte Plastice a avut loc o 
întrunire „neoficială", la care au participat circa 300 de studenţi de la ambele Universităţi, 
„Babeş" şi „Bolyai". Studenţii erau nemulţumiţi de supraîncărcarea programului de studii, de 
prezenţa obligatorie la cursuri, de criteriile şi modul de acordare a burselor studenţeşti, 
cerând, în acelaşi timp, autonomie universitară 5 . Participanţii au decis convocarea unei mari 
adunări studenţeşti care ar fi trebuit să aibă loc pe un stadion din oraş, moment în care s-ar fi 
prezentat şi un program de revendicări. Iniţiativa a rămas însă fără rezolvare pentru că 
iniţiatorii acestui protest au fost arestaţi de Securitate chiar a doua zi. Balâzs Imre şi Aristid 
V. Târnovan, studenţi în anul V, respectiv anul IV la Institutul de Arte Plastice au fost acuzaţi 
de acţiune de „agitaţie publică", fiind condamnaţi de Tribunalul Militar Cluj la câte 5 ani 
închisoare corecţională 6 . 

In 24 octombrie mai mulţi studenţi din anul V de la Facultatea de Filologie din 
Bucureşti au fost şi ei arestaţi după ce au purtat mai multe discuţii despre situaţia din 
Ungaria, iar doi dintre ei au depus la sediul ziarului „Scânteia Tineretului" un text, pentru a fi 
publicat, în care era criticată conducerea de partid. Ştefan Negrea şi Teodor Lupaş au fost 
trimişi în judecată sub acuzaţia de „instigare publică", conform articolului 327 din Codul 
Penal, primind câte o condamnare de trei ani 7 . 

în 27 octombrie, la Timişoara, un grup de studenţi de la Politehnică a avut iniţiativa 
organizării unei mari adunări la care să participe studenţi de la toate facultăţile din oraş. Ne 
referim la cel mai organizat protest al studenţimii din toamna anului 1956. în 3 zile iniţiatorii 
au cooptat un număr extrem de mare de colegi de la toate facultăţile timişorene, metoda de 
anunţare nefiind una oficială, ci cea a transmiterii „de la om la om". în 30 octombrie cantina 
Institutului Politehnic era arhiplină, cea 3000 de studenţi fiind prezenţi, conform estimărilor 8 . 
Anunţată în ultimul moment, conducerea institutului a participat la şedinţă, alături de doi 
lideri de partid veniţi de la Bucureşti, Petre Lupu şi Ilie Verdeţ. Tinerii au abordat subiecte ca 
prezenţa trupelor sovietice în România, colectivizarea forţată a agriculturii, folosirea la 
construirea Canalului Dunăre-Marea Neagră a deţinuţilor politici, nivelul scăzut de trai al 
întregii populaţii şi şi-au exprimat făţiş sentimentele antisovietice (s-au strigat lozinci ca 



Vezi şi Ioana Boca, 1956 - un an de ruptură. România între internaţionalismul socialist şi stalinismul 
antisovietic, Bucureşti, Fundaţia Academia Civică, 2001, pp. 145-149. 

Minorităţi etnoculturale. Mărturii documentare. Maghiarii din România (1956-1968), volum editat de Andreea 
Andreescu, Lucian Nastasă, Andrea Varga, Cluj, Centrul de Resurse pentru Diversitate Etnoculturală, 2003, 
documentul nr. 15, pp. 188-191. 

6 Arhiva Centrului Internaţional de Studii asupra Comunismului din cadrul Memorialului Victimelor 
Comunismului şi al Rezistenţei, fond Recensământul populaţiei concentraţionare din România, 1945-1989 (în 
continuare se va cita ACIMS, Recensământul populaţiei concentraţionare). 

7 Arhiva postului de radio „Europa Liberă", fond România, document nr. 2431/1962, p. 13; Florin Constantiniu, 
O istorie sinceră a poporului român, Bucureşti, Editura Univers Enciclopedic, 1997, pp. 487-488; ACIMS, 
Recensământul populaţiei concentraţionare. Ştefan Negrea a murit în timpul detenţiei, în închisoare Gherla, la 3 
noiembrie 1958. Teodor Lupaş, la expirarea pedepsei, a primit „domiciliu obligatoriu" în Bărăgan. După 1964 şi- 
a reluat studiile de Filologie, fiind apoi profesor într-o şcoală din provincie. 

8 Vezi şi Aurel Baghiu, Printre gratii, Cluj-Napoca, Editura Zalmoxis, 1995; Ioan Munteanu, Manifestaţia 
anticomunistă a studenţilor de la Timişoara din octombrie 1956, în Romulus Rusan (ed.), Anii 1954-1956. 
Fluxurile şi refluxurile stalinismului, Bucureşti, Fundaţia Academia Civică, 2000; Caius Muţiu, Teodor Stanca, 
Aurel Baghiu, Mişcările studenţeşti anticomuniste din octombrie 1956 din Timişoara văzute şi prezentate de 
iniţiatorii şi principalii organizatori, în Romulus Rusan (ed.), op. cit.; Mihaela Sitariu, Oaza de libertate, Iaşi, 
Editura Polirom, 2004. 

„Afară cu ruşii din ţară!", „Vrem libertate"). Memoriul 9 prezentat de studenţi cu această 
ocazie se referea nu numai la probleme de ordin studenţesc, ci şi la situaţia generală din ţară. 
Printre doleanţele studenţilor: lichidarea definitivă a cultului personalităţii, desfiinţarea 
sistemului de norme din economie, reducerea cotelor şi impozitelor din agricultură, mărirea 
salariilor tuturor categoriilor de salariaţi, relaţii bazate pe principiul egalităţii cu toate statele, 
retragerea imediată a trupelor sovietice, încheierea de convenţii economice cu toate statele, 
inclusiv cele capitaliste, libertatea presei şi a cuvântului, schimbarea criteriilor de acordare a 
burselor pentru ca un număr mare de studenţi să beneficieze de ele, eliminarea limbii ruse, a 
marxismului şi a economiei politice din programa universitară. Studenţii au avertizat că 
neprimirea unui răspuns din partea autorităţilor în termen de 3 zile va duce la declanşarea unei 
greve generale, cerând totodată ca nici o măsură represivă să nu fie luată împotriva celor care 
au participat la adunare. S-a constituit un comitet studenţesc, format din reprezentanţi ai 
tuturor facultăţilor, care a fost împuternicit să prezinte a doua zi autorităţilor locale şi presei 
programul de revendicări. 

Oficialităţile prezente le-au promis studenţilor că vor transmite la Bucureşti toate 
cerinţele lor şi că le vor da un răspuns, însă în momentul încheierii adunării participanţii au 
fost reţinuţi de către forţele militare care înconjuraseră între timp campusul şi au fost 
transportaţi la o unitate militară de lângă Timişoara, la Becicherecul Mic, unde au fost 
încarceraţi pentru câteva zile. Cea 900 dintre cei 2000 de studenţi arestaţi au fost supuşi 
anchetelor Securităţii. Organele represive au trecut la o triere a studenţilor pentru depistarea 
celor care se evidenţiaseră în timpul discuţiilor, restul fiind eliberaţi după câteva zile. Liderii 
protestului au fost duşi direct la sediul Securităţii din Timişoara şi supuşi anchetelor. 

Chiar în timpul desfăşurării adunării de la Timişoara Biroul Politic al CC al PMR s-a 
întrunit în regim de urgenţă, luând decizia arestării studenţilor protestatari timişoreni. 
Membrii Biroului Politic au înfiinţat şi un organism de criză, Comandamentul General, în 
alcătuirea căruia intrau Nicolae Ceauşescu, secretar al CC al PMR, Alexandru Drăghici, 
ministrul Afacerilor Interne şi membru al Biroului Politic, Leontin Sălăjan, ministrul Forţelor 
Armate, membru al CC al PMR, sub conducerea lui Emil Bodnăraş, membru al Biroului 
Politic. Atribuţiile noului organism erau foarte largi: coordonarea activităţilor serviciilor de 
informare ale statului, puterea de decizie pentru reprimarea oricăror acţiuni care ar ameninţa 
ordinea de stat, inclusiv dreptul de a ordona deschiderea focului şi dreptul de a declara stare 
excepţională în orice regiune a ţării, subordonarea unor instituţii importante - MFA, MAI, 
Procuratura Militară şi instanţele militare de judecată 10 . Comandamentul putea declara stare 
excepţională în anumite regiuni ale ţării, iar trupele MFA şi ale Securităţii erau pregătite 
pentru a interveni în orice moment la ordinul comandamentului. Printre atribuţiile 
comandamentului se specifica în mod explicit că putea lua măsuri pentru suspendarea 
cursurilor în institutele de învăţământ superior. 

De altfel, a doua zi, în 3 1 octombrie, cursurile tuturor facultăţilor din Timişoara au fost 
suspendate. Criza nu s-a încheiat însă după arestarea liderilor şi reţinerea participanţilor la 
adunarea studenţească. în zilele următoare tulburările din mediile studenţeşti au continuat. O 
grevă a foamei printre studenţii din căminele mediciniştilor un marş pe străzile Timişoarei, 
iniţiat de studenţii de la Silvicultură, la care au participat cea 1000 de persoane, au determinat 
autorităţile să folosească forţa pentru calmarea situaţiei. Pentru a li se permite revenirea la 
cursuri, studenţilor li s-a impus semnarea unor desolidarizări de adunarea din 30 octombrie. 
Zeci de studenţi au fost exmatriculaţi în lunile următoare, fiind acuzaţi de „abateri grave de la 
disciplină", de „atitudine duşmănoasă", de „participare la acţiunea studenţilor de la 
Politehnică". 



9 Vezi textul integral al memoriului în Caius Muţiu, Teodor Stanca, Aurel Baghiu, op. cit., pp. 688-689. 

10 1956. Explozia..., p. 144. 

Din cei circa 2000 de studenţi reţinuţi în acele zile la Timişoara, doar la 30 li s-a 
întocmit dosar penal. Studenţii au fost aduşi în faţa justiţiei, fiind împărţiţi în două loturi. 
Tribunalul Militar Timişoara a dat sentinţele în 22 noiembrie şi 13 decembrie. Pedepsele au 
variat între 3 luni şi 8 ani închisoare. Cele mai mari pedepse le-au primit iniţiatorii adunării de 
protest, Caius Muţiu, Teodor Stanca şi Aurel Baghiu, câte 8 ani închisoare corecţională. 
Ceilalţi au fost condamnaţi la închisoare între 3 luni şi 7 ani 11 . Rapiditatea cu care s-a trecut la 
judecarea şi condamnarea studenţilor protestatari, precum şi încadrarea lor la un articol al 
Codului Penal care nu prevedea pedepse foarte mari, articolul 327 (instigare publică), şi nu 
articolul 209 (uneltire contra ordinii sociale) arată că autorităţile au dorit o rezolvare imediată 
a crizei de la Timişoara, încercând, în acelaşi timp, să evite provocarea unor noi tensiuni în 
mediile studenţeşti prin pedepsirea mai dură a protestatarilor. 

în 10 noiembrie Biroul Politic a desemnat un colectiv, format din Ilie Verdeţ, adjunct 
al Secţiei Organe a CC al PMR, Virgil Florea, adjunct al secţiei Ştiinţă şi Cultură a CC al 
PMR, Nicolae Oniga, adjunct al Secţiei de Propagandă şi Agitaţie a CC al PMR. Nicolae 
Şipoş, ministru adjunct al Ministerului învăţământului, Aurel Pop, director al Direcţiei 
Ştiinţelor Sociale din Ministerul învăţământului şi Ion Cârcei, secretar al CC al UTM, care a 
fost trimis la Timişoara pentru rezolvarea tuturor problemelor de după proteste. Grupul a 
primit atribute largi, fiind împuternicit să ia toate măsurile organizatorice, politice şi educative 
pe care le considera necesare 12 . în perioada imediat următoare 16 organizaţii UTM din 
facultăţile timişorene au fost dizolvate 13 , iar constituirea Asociaţiilor Studenţeşti şi alegerea 
liderilor consiliilor, în cazul în care erau deja constituite, au fost stopate. Abia la începutul 
anului 1957 se vor alege consiliile asociaţiilor studenţeşti din centrul universitar Timişoara. 

Să menţionăm că, odată cu declanşarea evenimentelor revoluţionare din Ungaria, 
liderii comunişti români au luat măsuri urgente pentru evitarea unei situaţii similare în 
România. Au fost create organisme speciale subordonate direct Biroului Politic. S-au 
constituit la nivel local colective care controlau executarea tuturor hotărârilor guvernului şi 
conducerii partidului şi trimiteau orice informaţie „specială" la Bucureşti, unde s-a format un 
colectiv central coordonat de Nicolae Ceauşescu, membru al Biroului Politic al CC al PMR şi 
secretar al CC al PMR. Un alt comitet, sub şefia lui Alexandru Moghioroş, membru al 
Biroului Politic al CC al PMR, era însărcinat cu rezolvarea operativă „a tuturor problemelor 
legate de aprovizionarea populaţiei şi mai ales a centrelor muncitoreşti cu produse 
alimentare" 14 . Conducerea PMR nu numai că era informată de toate arestările ce aveau loc, 
dar chiar viza mandatele de arestare emise de MAI, sarcina de a coordona această problemă 
revenind unui alt comitet special condus Gheorghe Apostol, membru al Biroului Politic al CC 
al PMR. 

în ciuda acestor măsuri, informările primite din ţară indicau o atmosfera tensionată la 
nivelul societăţii româneşti. înăbuşirea nucleului revoluţionar de la Timişoara nu a pus capăt 
protestelor din mediile studenţeşti. 

în 2 noiembrie, de Ziua Morţilor, studenţi de la Universitatea „Bolyai" din Cluj, 
purtând la reverul hainei steagul maghiar şi o cocardă de doliu 15 , s-au strâns în cimitirul 
oraşului, aducând în acest fel un omagiu tinerilor care luptau la Budapesta. Securitatea a 



11 Au mai fost condamnaţi Valentin Rusu la 7 ani, Friederich Barth, Heinrich Drobny la 6 ani, Gheorghe Pop la 5 
ani, Ladislau Nagy la 4 ani, Nicolae Balaci, Aurelian Păuna, Octavian Vulpe, Iulian Stanciu la 3 ani, Gheorghe 
Păcuraru şi Victor Daiciuc la 2 ani, Ioan Petca, Axente Treba, Ioan Ilca, Alexandru Daraban, Mircea Moraru, 
Matei Cristian, Lazăr Dezideriu, Romulus Taşcă la 1 an, Cornel Cormoş şi Radu Valentin la 6 luni, Nicolae 
Boldea şi Gheorghe Tamaş la 3 luni, trei studenţi fiind achitaţi: Paul Marius, Teodor Ciomocoş şi Ioan Mihalca; 
ACNSAS, fond Penal, dosar nr. 799 şi Caius Muţiu, Teodor Stanca, Aurel Baghiu, op. cit., p. 676. 

12 ANIC, fond CC al PCR - Secţia Organizatorică] dosar nr. 44/1956, f. 1. 

13 Ibidem, fond 3 (CC al UTC), dosar nr. 38/1956, f. 1 10. 

14 1956. Explozia..., p. 93. 

15 ACNSAS, fond Penal, dosar nr. 915, voi. I, f. 25v. 

trecut la arestarea celor consideraţi a fi avut iniţiativa acestei întruniri. Dâvid Gyula, Pâskândi 
Geza şi Bartis Ferenc au fost acuzaţi de „organizarea unei manifestaţii revoluţionare" şi 
condamnaţi la câte 7 ani închisoare. 

în octombrie au apărut primele zvonuri şi despre declanşarea unei greve generale în 
centrul universitar Bucureşti. La începutul lui noiembrie, din iniţiativa studenţilor medicinişti 
Alexandru Ivasiuc şi Mihai Victor Serdaru s-a încercat organizarea unei manifestaţii de stradă 
programată pentru 5 noiembrie în Piaţa Universităţii. Doleanţele studenţilor bucureşteni erau 
asemănătoare cu cele ale timişorenilor. Ei cereau, printre altele, eliminarea din programa 
universitară a limbii ruse şi a marxismului, considerate instrumente ale ideologiei comuniste. 
Printre problemele ridicate de studenţii bucureşteni se regăseau şi situaţia grea a ţăranilor, 
prezenţa nejustificată a trupelor sovietice în România, salariile mici ale muncitorilor, 
problemele cu care se confruntau studenţii (burse mici, condiţii proaste de viaţă în 
campusurile studenţeşti). Studenţii au sperat într-o solidarizare a populaţiei cu protestul lor, 
declanşându-se astfel o mişcare similară cu cea din Ungaria. în acest sens locul desfăşurării 
manifestaţiei nu a fost ales întâmplător, Piaţa Universităţii găsindu-se în centrul oraşului, iar 
la ora 15 era, de obicei, aglomerată. Prin Bucureşti au fost răspândite manifeste care 
îndemnau la acţiuni împotriva regimului comunist 16 . 

Deşi mai mulţi studenţi, printre care şi iniţiatorii au fost arestaţi în 3 şi 4 noiembrie, în 
după amiaza zilei de 5 noiembrie grupuri de studenţi s-au aflat în Piaţa Universităţii în 
speranţa că manifestaţia anunţată va avea loc. Conform mărturiilor celor prezenţi, zeci de 
studenţi au fost atunci în piaţă. Arestările operate de Securitate în zilele anterioare şi chiar în 
dimineaţa de 5 noiembrie, împânzirea pieţei cu trupe de intervenţie şi lipsa unui lider care să 
aibă curajul de a ieşi în faţă au dus la eşecul protestului. începând cu aceeaşi seară autorităţile 
au trecut la arestarea a zeci de studenţi de la Medicină, Filologie, Drept, Politehnică, 
Arhitectură, Teatru, unii fiind reţinuţi pentru câteva zile, pentru alţii întocmindu-se actele de 
trimitere în judecată 17 . Anchetele au fost dure, folosindu-se inclusiv bătaia. Anchetatorul 
principal al studenţilor a fost căpitanul Gheorghe Enoiu de la Direcţia de Anchete Penale a 
Securităţii, alături de el regăsindu-i, printre alţii, şi pe locotenent major Vasile Dumitrescu, 
locotenent Gheorghe Blidaru, locotenent Horia Brestoiu, locotenent Nicolae Domniţa, 
locotenent major Florea Gheorghiu, locotenent major Gheorghe Mihăilescu, locotenent major 
Iosif Moldovan, locotenent major Dumitru Preda 18 . 



16 Organizaţia condusă de inginerul Mihai Grama (din care făceau parte şi doi studenţi filologi, Demostene 
Andronescu şi Marcel Petrişor - aflat în legătură cu Alexandru Ivasiuc) a răspândit în octombrie mai multe 
manifeste destinate tinerilor: „Studenţi şi studente, Guvernul român aservit Uniunii Sovietice caută prin motive 
ieftine să vă inducă în eroare! Studenţi şi studente, la luptă pentru eliberarea patriei. Trăiască România liberă, 
independentă şi conducătoare" 16 . „Studenţi, urmaţi pilda studenţilor ungari. încă nu este târziu".; ASRI, fond 
Penal, dosar nr. 25595, f. 304, 355. Membrii acestui grup au fost arestaţi în noiembrie 1956-ianuarie 1957, 
condamnările mergând până la muncă silnică pe viaţă. Un grup de studenţi de la Facultatea de Filosofie 
(Dumitru Arvat, Remus Resiga, Ion Zâne) a redactat şi difuzat în noiembrie circa 40 de manifeste intitulate 
Soldaţi, muncitori şi ţărani, Cetăţeni, Fraţi muncitori, Teatrul de păpuşi, Cetăţeni, Fraţilor, Fraţi muncitori, 
Tovarăşi comunişti, Soldaţi, muncitori, In zadar poporul!; ACNSAS, fond Penal, dosar nr. 845, voi. I, f. 58. Cei 
trei, alături de colegii lor Alexandru Bulai şi Aurel Lupu, au fost arestaţi la sfârşitul anului 1957-începutul anului 
1958, condamnările variind între 3 ani închisoare corecţională şi 18 ani muncă silnică. Studenţii Radu 
Surdulescu, Dan Mugur Rusiescki, Florin Caba şi Eugenia Florescu au redactat în seara zilei de 5 noiembrie mai 
multe manifeste: „Jos rusa şi marxismul. Vrem ştiinţă nu politică în universităţi. Urmaţi exemplul studenţilor 
unguri, cehi, polonezi", „Sprijiniţi naţiunea maghiară, lupta ei pentru libertate. Demascaţi adevăratul vinovat, 
imperialismul rus. Demascaţi presa comunistă.", „Stalin a murit. Hruşciov îi critică terorismul. Şepilov «luptă» 
la ONU în timp ce sângele maghiar curge. Gheorghiu Dej elogiază loialitatea «criticilor» lui Stalin", „Ruşii 
acasă, 12 ani este de ajuns, se vor îneca în ei. Pentru aceasta trebuie să luptăm. Ruşii acasă"; ibidem, dosar nr. 
423, voi. IX, ff. 232-233. 

Vezi şi Ioana Boca, 1956 - un an de ruptură. România între internaţionalismul proletar şi stalinismul 
antisovietic, Bucureşti, Fundaţia Academia Civică, 2001. 
18 ACNSAS fond Penal, dosarele nr. 311, 312, 423; ASRI, fond Penal, dosarele nr. 23064 şi 25595. 

Au fost formate mai multe loturi de studenţi care au compărut în faţa judecătorilor de 
la Tribunalul Militar Bucureşti, cele mai multe procese fiind judecate în prima jumătatea a 
anului 1957. Studenţii au fost etichetaţi ca „elemente reacţionare, fii ai foştilor exploatatori şi 
membri ai partidelor burghezo-moşiereşti, avocaţi, comercianţi, foşti ofiţeri şi preoţi" care au 
trecut la „acţiuni contrarevoluţionare intenţionând ca prin acte de teroare şi crime ... să creeze 
dezordine şi să lovească în statul nostru democrat popular" 19 . Pedepsele nu au depăşit 5 ani de 
închisoare, dar mulţi dintre studenţi au fost trimişi, la expirarea pedepsei, cu domiciliu 
obligatoriu în Bărăgan. Prin sentinţa nr. 481 a Tribunalului Militar Bucureşti din 1 aprilie 
1957 au fost condamnaţi studenţii medicinişti din lotul considerat a fi al „iniţiatorilor". 
Alexandru Ivasiuc, şeful grupului, a fost condamnat la 5 ani închisoare corecţională, Mihai 
Victor Serdaru, Dan Stoica (student la Arhitectură) şi Mihai Rădulescu (student la Filologie) 
au primit 4 ani, Constantin Iliescu, Alexandru Tătaru, Remus Petcu 2 ani, Paul Iliescu, Vasile 
Brânzan 1 an, Christl Depner (studentă la Filologie) 6 luni închisoare corecţională, toţi fiind 
încadraţi la delictul de agitaţie publică. La 23 mai a fost dată sentinţa şi în cazul lotului de 
studenţi de la Facultatea de Ştiinţe Juridice (cei care au fost prezenţi în 5 noiembrie în Piaţa 
Universităţii). Dan Mugur Rusiescki, şeful lotului, a fost condamnat la 4 ani închisoare, Radu 
Surdulescu şi Florin Caba, la 3 ani închisoare, Alexandru Malinescu (student an I I.A.T.C.) şi 
Eugenia Florescu, la 2 ani închisoare, Mircea Tatos, Aurel Moldovan şi Dan Constantin 
Stavarache (Facultatea de Medicină) la câte 1 an închisoare corecţionala, Paul Mitroi, 
Alexandru Dincă şi Mihai Cezar Busuioc, la 6 luni închisoare, iar Radu Gabrea (Politehnică), 
Vladimir Trifu şi Marin Stănescu au fost achitaţi. In februarie 1957 fusese judecat un alt lot 
de studenţi, majoritatea de la Politehnică (şi ei găsindu-se în 5 noiembrie, la ora 15, în Piaţa 
Universităţii, cu intenţia de a participa la manifestaţie). Tribunalul Militar Bucureşti i-a 
condamnat pentru delictul de „instigare publică" pe Horia Şerban Popescu la 1 an şi 6 luni 
închisoare corecţionala, Marian Rozenzweig la 1 an închisoare, Tiberiu Ionescu la 6 luni, 
Adrian Cristea şi Nicoale Cernăianu la câte 4 luni închisoare corecţională. 

O altă preconizată manifestaţie, stabilită pentru 1 5 noiembrie, va rămâne la stadiul de 
proiect incipient, iniţiatorii săi (Mihai Stere Derdena, Dumitru Constantin şi Dan Onaca, 
studenţi la Facultatea de Filosofie din Bucureşti) fiind arestaţi înainte de a putea transmite mai 
departe această iniţiativă. Programul lor de revendicări prevedea retragerea imediată a 
trupelor sovietice de pe teritoriul României, desfiinţarea cotelor obligatorii impuse ţăranilor, 
dar şi alcătuirea unui guvern condus de Titel Petrescu, organizarea de alegeri libere şi 
reinstaurarea pluralismului politic 21 . Prin sentinţa 302 din 27 februarie 1957, Tribunalul 
Militar Bucureşti i-a condamnat pentru „crima de uneltire contra ordinii sociale" pe Mihai 
Derdena şi Dan Onaca la 5 ani închisoare, iar pe Constantin Dumitru la 1 an închisoare 
corecţională . 

La mijlocul lunii noiembrie au mai fost operate şi ale arestări atât la Cluj, cât şi la 
Bucureşti. 

Un grup de studenţi de la Facultatea de Filologie-Istorie a Universităţii „Bolyai" a 
elaborat, cu ocazia constituirii asociaţilor studenţeşti, un proiect de program care prevedea 
crearea unei asociaţii libere, democratice, autonome, cu legături cu alte asociaţii similare din 
străinătate, nesubordonată unor organe superioare centrale, autonomie universitară, 
desfiinţarea frecvenţei obligatorii 23 . în semn de solidaritate cu revoluţionarii de la Budapesta, 
la şedinţa comitetului de conducere al Asociaţiilor Studenţeşti din 12 noiembrie 1956 unul 
dintre participanţi, Varhegy Istvân a propus ţinerea unui moment de reculegere pentru tinerii 



19 ASRI, fond Penal, dosar nr. 23064, voi. II, f. 1. 



20 Ibidem, voi. V, ff. 391 r.-v. 

21 Al. Mihalcea, Jurnal de ocnă, Bucureşti, Editura Albatros, 1994, p. 429. 

22 ACNSAS, fond Informativ, dosar nr. 621, voi. I, f. 26v. 

23 Vezi textul în 7956. Explozia..., p. 372. 

căzuţi în luptă 24 . Reţinuţi în 18 noiembrie 1956, cei cinci studenţi, Varhegyi Istvân, Nagy 
Benedek, Koczka Gyorgy, Kelemen Kâlmân, Eva Sarosy au fost anchetaţi şi judecaţi în 
aprilie 1957 de Tribunalul Militar al Regiunii a III a Militare Cluj, care i-a condamnat pentru 
„agitaţie publică" la pedepse privative de libertate între 3 şi 7 ani 25 . Arestările studenţilor 
clujeni au provocat solidarizări în mediul universitar. în acest context se înscrie arestarea unui 
lot de profesori şi studenţi de la Politehnica din Cluj, în frunte cu profesorul Râul Volcinski. 
Acesta a fost condamnat la muncă silnică pe viaţă, iar ceilalţi membri ai grupului au primit 
condamnări de la 10 ani în sus. 

La 22 noiembrie 1956 a fost arestat studentul filolog Paul Goma, motivele invocate 
fiind instigarea studenţilor să participe la acţiuni provocatoare în timpul revoluţiei din Ungaria 
şi scrierea unor fragmente cu conţinut duşmănos pe care le-a citit în faţa studenţilor de la 
secţia Literatură şi Critică Literară 26 . O lună mai târziu, la 28 decembrie, a fost arestat şi 
colegul lui Goma, Horia Florian Popescu, cel cu care plănuise declanşarea unei greve prin 
care să ceară eliberarea colegilor lor arestaţi în luna octombrie şi începutul lui noiembrie. în 
decembrie au fost reţinuţi şi interogaţi de Securitate şi alţi studenţi de la Facultatea de 
Filologie, colegi cu Goma şi Popescu, fără însă să li se întocmească acte de trimitere în 
judecată. Sentinţa nr. 487 a Tribunalului Militar Bucureşti a fost dată la 3 mai 1957, Goma şi 
Popescu fiind condamnaţi la câte doi ani închisoare corecţională pentru delictul de agitaţie 
publică. Pedepselor mici aplicate de instanţă li s-au adăugat însă ani de domiciliu obligatoriu. 

în a doua jumătate a lunii noiembrie protestele se sting, însă tensiunile din mediile 
studenţeşti continuă, datorită măsurilor represive luate de autorităţi. Deciziile conducerii de la 
Bucureşti au fost direcţionate, într-o primă instanţă, spre reprimarea brutală a oricărui protest. 
Biroul Politic al PMR a luat mai întâi decizia arestării studenţilor protestatari, iar în ceea ce 
priveşte pe studenţii timişoreni s-a luat, aşa cum menţionam, chiar măsură suspendării 
cursurilor din centrul universitar Timişoara. Lunile noiembrie 1956-ianuarie 1957 au fost 
marcate de arestările operate de Securitate printre studenţi. 

Campania represivă post- 1956 a fost de proporţii. La sfârşitul lunii noiembrie, într-o 
şedinţă cu instructorii teritoriali ai CC al PMR se preciza că erau deja condamnaţi 60 de 
studenţi pentru care se propunea excluderea din UTM 27 . Este evident că cifrele oficiale nu 
reflectă totalitatea persoanelor care au fost reţinute după protestele din toamna anului 1956. 
Doar la Timişoara în 30 octombrie au fost reţinuţi şi anchetaţi de Securitate 900 de studenţi. 
Amploarea protestelor care au cuprins în toamna anului 1956 mediile studenţeşti este 
confirmată chiar de unul dintre liderii PMR, Petre Lupu, care declara că „dacă ar trebui să fie 
excluşi din UTM sau scoşi din universităţi ar trebui să excludem o masă foarte serioasă de 
tineri" 28 . Un an mai târziu, în raportul prezentat la şedinţa MAI din decembrie 1957, 
autorităţile anunţau că în cursul anului 1957, ca urmare directă a evenimentelor din toamna 
anului 1956, au fost identificate „242 elemente suspecte de activitate duşmănoasă" 29 , fiind 
arestate 169 de persoane din rândul „elementelor contrarevoluţionare" 30 . Conform unei alte 
statistici oficiale în 1957 au fost arestate 852 de persoane acuzate de „uneltire contra ordinii 
sociale", la care se adaugă alte 327 persoane câte fuseseră arestate în 1956, 1017 persoane 
acuzate de „agitaţie publică" şi 78 de persoane pentru „răspândire de manifeste" 31 . 

în acelaşi timp mediile studenţeşti au fost puse sub o strictă supraveghere. La 12 
noiembrie 1956 rectoratele institutelor de învăţământ superior trimiteau tuturor facultăţilor 



24 ACNSAS, fond Penal, dosar nr. 915, voi. I, f. 135. 

25 ACIMS, Recensământul populaţiei concentraţionare; ACNSAS, fond Penal, dosar nr. 915. 

26 ACNSAS, fond Penal, dosar nr. 312, f. 2. 

27 ANIC, fond CC al PCR - Secţia Organizatorică, dosar nr. 45/1956, f. 29. 

28 Ibidem, f. 49. 

29 ACNSAS, fond Documentar, dosar nr. 1 14, f. 226. 

30 Ibidem, f. 230. 

31 Ibidem, dosar nr. 53, f .79. 

adrese prin care li se cerea o monitorizare atentă a tinerilor 32 . Printr-o decizie a Ministerului 
învăţământului, decanatele au fost obligate să afişeze, pentru a fi aduse la cunoştinţa 
studenţilor, articolele din regulamentul învăţământului superior referitoare la frecvenţă, 
disciplină, şi sancţiunile legate de nerespectarea regulamentului 33 . Autorităţile au organizat 
adunări pentru condamnarea publică a celor implicaţi în proteste 34 . La consfătuirea din 13 
decembrie 1956 cu primii secretari ai comitetelor regionale UTM, instructorii CC şi 
responsabilii de publicaţii şi a celorlalte instituţii coordonate de CC al UTM, s-a decis ca până 
la 1 ianuarie 1957 să fie organizate adunări generale UTM în care „elementele duşmănoase" 
să fie puse în discuţie şi excluse din organizaţie 35 . 

Forurile decizionale de la Bucureşti au trecut apoi la o evaluare a situaţiei şi luarea 
măsurilor care să evite declanşarea în viitor a unei crize similare. 

Au fost luate măsuri pentru „pacificarea" masei studenţeşti. încă de la începutul crizei, 
în luna octombrie Biroul Politic a decis mărirea burselor şi a stabilit noi criterii de acordare a 
acestora. în noiembrie au fost trimise pe teren echipe care să verifice condiţiile din căminele 
şi cantinele studenţeşti. Ministerul învăţământului a primit o suplimentare de buget de 750 
000 lei pentru reparaţiile necesare în campusurile studenţeşti. Administraţia a fost instruită să 
asigure studenţilor cele mai bune condiţii în perioada examenelor (decembrie 1956), iar 
profesorii au primit instrucţiuni să fie mai indulgenţi cu studenţii în timpul examenelor. 

„Curăţarea" populaţiei studenţeşti de „elementele" care se împotriveau partidului a 
fost principala direcţia spre care s-au îndreptat măsurile luate de autorităţi. „Trebuie să ştim 
câţi duşmani mai există în ţara noastră şi încearcă să lupte împotriva partidului nostru" 36 
declara, în acest sens, într-o şedinţă de partid, Virgil Trofin, primul secretar al CC al UTM. 

S-au introdus criterii noi de admitere în facultăţi, revenindu-se la verificarea dosarelor 
candidaţilor şi s-a trecut la „epurarea" studenţilor 37 . La 13 noiembrie 1956 în şedinţa Biroului 
Politic s-a decis ca Ministerul învăţământului să întocmească un program concret de măsuri 
care să ducă la „îmbunătăţirea compoziţiei sociale" a studenţilor 38 , ceea ce însemna de fapt 
reactivarea „dosarului" pe baza căruia se putea intra în facultate la începutul anilor 50, 
contând apartenenţa politică şi originea socială a candidatului. Exmatriculările din facultăţi au 
început imediat. Primii vizaţi au fost foştii deţinuţi politici cărora li se permisese în anii 1955- 
1956 revenirea în facultăţi. în 19 noiembrie 1956, Ministerul învăţământului a trimis o 
circulară către toate instituţiile de învăţământ superior solicitându-le ca, în termen de 7 zile, să 
trimită la Direcţia generală a învăţământului Superior o situaţie a reînmatriculărilor din 
perioada 1955-1956, cerându-se în mod expres să se indice studenţii care au avut condamnări 
politice 39 . Foştii deţinuţi politici au fost victimele colaterale ale mişcărilor studenţeşti din 
toamna anului 1956, pentru că, deşi marea majoritate nu a avut nici o implicare în acţiunile 
protestatare, au fost primii vizaţi de măsurile represive ale autorităţilor 40 . Exmatricularea celor 



32 Arhivele Naţionale, filiala municipiului Bucureşti (în continuare se va cita ANB), fond Institutul de Medicină 
şi Farmacie, dosar nr. 10/1956, f. 6. 

33 Ibidem. 

34 ANIC, fond 3 (CC al UTC), dosar nr. 38/1956, f. 173. 

35 Ibidem, f. 172. 

36 Ibidem, f. 111. 

37 în 23 noiembrie la o şedinţă cu activişti ai CC al PMR, unul dintre participanţi declara că „va trebui să se 
introducă din nou rubrica în chestionarele studenţilor «ocupaţia părinţilor» înainte de 23 Aug. 1944 şi în prezent, 
să se vadă ce fiii sunt, de moşieri, de chiaburi, de funcţionari sau de muncitori!"; ANIC, fond CC al PCR - Secţia 
Organizatorică, dosar nr. 45/1956, f. 25. 

38 7956. Explozia..., p. 243. 

39 ANB, fond Institutul de Medicină şi Farmacie, dosar 3/1956, f. 159. 

40 „Subsemnatul Lupăşteanu V. Octavian, domiciliat în Bucureşti, Raionul Gh. Gheorghiu Dej, Str. Spira Haret 
No. 1, vă aduc la cunoştinţă următoarele: în ziua de 20 decembrie 1956, dată la care eram student în anul VI la 
Facultatea de Medicină Generală din Bucureşti, am fost exmatriculat în condiţiile pe care le expun. în timp ce 
mă găseam în amfiteatrul Dr. V. Babeş pentru a asista la cursul de Igiena Muncii am fost chemat, împreună cu 

cu „dosar" necorespunzător a început chiar în decembrie 1956-ianuarie 1957, fără să se ţină 
cont de situaţia şcolară a celor exmatriculaţi 41 , prin ordin direct al Ministerului învăţământului 
(ordinul ministrului prevedea exmatricularea tuturor celor care s-au făcut vinovaţi de diferite 
delicte). în câteva luni după declanşarea acestui val de excluderi şi exmatriculări, câteva zeci 
de studenţi fuseseră deja victime unor acuze ca „fiu de preot", „fii de moşieri, exploatatori", 
„legionari", sau că „îşi ascunseseră originea socială". 

Tonul campaniei de exmatriculări a fost dat de Nicolae Ceauşescu, membru al 
Biroului Politic al CC al PMR, care, într-un discurs ţinut la Bucureşti, în 15 noiembrie 1956, 
recomanda eliminarea urgentă din facultăţi a tuturor foştilor deţinuţilor politici , dar şi a 
oricărui student care avea o atitudine critică faţă de regim, pentru a fi un exemplu pentru toţi 
ceilalţi studenţi. „Să fie clar înaintea celorlalţi ce consecinţe are o purtare greşită şi că partidul 
nostru veghează asupra atitudinii lui" 43 . 

în 1957 a fost emisă hotărârea 1003/1957 „pentru îmbunătăţirea compoziţiei sociale a 
studenţilor". Pe baza acestei hotărâri s-a început o nouă campanie de exmatriculări din 
facultăţi. Multe dintre aceste exmatriculări aveau loc în cadrul unor şedinţe UTM sau adunări 
studenţeşti, transformate în adevărate procese publice de demascare. Fii de preoţi, de foşti 
ofiţeri, de chiaburi, de condamnaţi politici, tineri „mistici", „cosmopoliţi", „împăciuitorişti", 
foşti deţinuţi politici, toţi au fost vizaţi de noua hotărâre 44 . 

După protestele studenţilor din toamna anului 1956 s-a trecut şi la o restructurare a 
UTM, liderii partidului considerând că organizaţia nu îşi făcuse suficient datoria, contribuind 
la declanşarea crizei. Conducerea UTM a convocat în luna noiembrie adunări cu studenţii din 
toate centrele universitare pentru a fi discutate evenimentele din ultima perioadă. 

La şedinţa activului CC al UTM din 18 noiembrie 1956, condusă de Virgil Trofin, 
primul secretat al UTM, discutarea activităţii organizaţie în rândul studenţilor în timpul 
evenimentelor din Ungaria a fost principalul punct pe ordinea de zi. Liderii UTM s-au văzut 
nevoiţi să recunoască că membrii organizaţiei din facultăţi se găsiseră printre protestatari. Se 

alţi nouă colegi, de către Tov. Cernoiu Ion membru în comitetul U.T.M. al anului VI, într-o altă încăpere în care 
se aflau vreo douăzeci colegi membri UTM şi patru-cinci tovarăşi necunoscuţi mie - ulterior am aflat că erau 
membri în org. de bază UTM din IMF - unde mi s-a adus la cunoştinţă de către tov. Cernoiu Ion că „datorită 
evenimentelor din Ungaria şi situaţiei internaţionale considerăm că prin reînmatricularea dvs. s-a făcut o 
greşeală pentru că dvs. aţi fost condamnaţi, pentru ce nu ştim, şi în consecinţă vă excludem din viaţa 
studenţească" (s.n.). Un alt tov. (din org. UTM - IMF) luând cuvântul ne-a spus că datorită faptului că în trecut 
am uneltit împotriva statului democrat-popular şi am suferit o condamnare politică suntem consideraţi şi în 
prezent cu aceeaşi mentalitate, deci duşmani ai regimului, şi în consecinţă org. UTM a anului VI Med. Generală 
a luat hotărârea să ne excludă din rândurile studenţilor, (s.n.) Acelaşi tovarăş ne-a spus că după două-trei zile 
vom primi fiecare decizia de exmatriculare (lucru care nu s-a produs nici până în prezent) dar că din acelaşi 
moment nu mai suntem primiţi la cursuri şi stagii. (...) Apoi, fără să mi se dea dreptul la cuvânt am fost invitaţi 
să părăsim sala şi Institutul"; ANB, fond Institutul de Medicină şi Farmacie, dosar nr. 18/1956, f. 12. 
Documentul integral este reprodus de Ioana Boca, Studenţi în anii 50, în „Anuarul Institutului Român de Istorie 
Recentă, voi. I, 2002, pp. 234-235. 

41 Este cazul, spre exemplu, studentului medicinist Mircea Selten, din anul V de la Medicină Generală. Arestat în 
1947 pentru că era membru al tineretului naţional-ţărănist, condamnat la 10 ani închisoare, a fost eliberat în iunie 
1956 şi în acelaşi an s-a reînscris la Facultatea de Medicină. Trei luni mai târziu a fost însă exmatriculat, prin 
ordin al Ministerului învăţământului. într-un memoriu adresat ministrului, în februarie 1957, Selten solicita ca 
„ţinând seama că mai am 3 semestre până la absolvirea facultăţii şi având în vedere că am 32 de ani, vârstă la 
care este foarte greu să încep pregătirea pentru altă meserie, vă rog să dispuneţi să se revină asupra exmatriculării 
mele, pentru a-mi putea face o carieră, terminându-mi facultatea la care mai am atât de puţin"; ANB, fond 
Institutul de Medicină şi Farmacie, dosar 18/1956, f. 23. 

42 „...nu se mai poate întâmpla ca studenţii din anul II să admită că în rândul lor să fie 6 studenţi eliberaţi din 
închisoare. Cum se poate permite aşa ceva?", în 1956. Explozia..., p. 255. 

Ibidem. 
44 Vezi liste cu studenţi exmatriculaţi în Adina Berciu-Drăghicescu, Ovidiu Bozgan, O istorie a Universităţii 
Bucureşti, 1864-2004, Editura Universităţii din Bucureşti, 2004, pp. 296-304; Ioana Boca, Studenţi în anii 50, în 
„Anuarul Institutului Român de Istorie Recentă", voi. 1, 2002, pp. 236-242. 

recunoştea că organizaţii întregi participaseră la acţiunile protestare. S-a decis excluderea 
imediată din UTM a tuturor elementelor „străine de politica partidului nostru, ... străine de 
ideile pentru care luptă clasa muncitoare" 45 . Erau vizaţi şi foştii deţinuţi politici, fiind propusă 
nu doar excluderea lor din UTM, ci şi exmatricularea din facultăţi. Dacă organizaţiile de bază 
se împotriveau excluderii unui student, organele superioare ale UTM aveau dreptul de a 
interveni, sancţiunile mergând până la dizolvarea întregii organizaţii. Excluderea din UTM 
trebuia însoţită de exmatricularea din facultate 46 . Epurarea îi viza pe toţi cei bănuiţi a fi 
împotriva partidului, chiar dacă nu se manifestaseră deschis 47 . Trofin recomanda chiar 
revenirea la practicile „demascărilor publice" de la începutul anilor 1950. 

S-a trecut la o reevaluare a dosarelor tuturor membrilor organizaţiei considerându-se 
că în instituţiile de învăţământ superior exista un număr mult prea mare de „elemente 
necorespunzătoare" . Fiecare membru urma să fie verificat minuţios, fiind desemnată o 
comisie de evaluare care să studieze fiecare caz. 

în ceea ce priveşte conducerea organizaţiilor de bază ale UTM, se recomanda 
verificarea acestora şi „infirmarea" lor în cazul în care nu corespundeau cerinţelor partidului, 
chiar dacă erau printre studenţii cu rezultate bune la învăţătură. S-a dat astfel startul unei 
epurări la nivelul nu doar a simplilor membri ai organizaţiei, ci chiar a conducerii UTM. 

După protestele din toamna anului 1956 autorităţile au monitorizat cu atenţie sporită 
mediile studenţeşti. Securitatea a folosit toate mijloacele - informatori, delatori, filaj - pentru 
identificarea focarelor „reacţionare" şi eliminarea lor din rândul studenţimii. Valul de arestări 
din 1958-1959 - declanşat atât ca o reacţie la protestele din 1956, cât şi ca o măsură 
preventivă, în contextul retragerii trupelor sovieticie - a amintit de teroarea de la începutul 
anilor 1950. Zeci de studenţi au fost arestaţi în această perioadă, pentru mulţi atitudinea din 
timpul protestelor din 1956 fiind factor agravant în stabilirea pedepsei. Arestaţilor li se adaugă 
alte zeci de studenţi exmatriculaţi. 

Amintim câteva nume din sutele de studenţi care au căzut victime represiunii post- 
1956: Alexandru Bulai, Remus Resiga, Dumitru Arvat, Ioan Zâne, Aurel Lupu (toţi studenţi ai 
Facultăţii de Filosofie din Bucureşti, arestaţi în decembrie 1957-martie 1958, condamnările 
mergând până la 18 ani de temniţă grea 49 ); Aurelian Popescu, Alexandru Zub, Mihalache 
Brudiu şi Dumitru Vacariu (studenţi ai Universităţii din Iaşi, arestaţi în martie 1958 pentru că 
organizaseră, cu un an înainte „sărbătoarea de la Putna", cu ocazia aniversării a 500 de ani de 
la înscăunarea lui Ştefan cel Mare 50 ); Stela Pogorilovschi, Gloria Bârna, Aurel Covaci, 
Grigore Vereş (studenţi sau foşti studenţi ai Facultăţii de Filologie din Bucureşti, arestaţi în 
martie 1958, printre acuzele aduse fiind şi atitudinea lor din timpul Revoluţiei maghiare 51 ), 
Varo Ioan, Lako Elemer, Peterfi Irina, Vastag Ludovic, Pali Ludovic (studenţi şi cadre 
didactice din Cluj, acuzaţi că în toamna anului 1956 s-au solidarizat cu Revoluţia din 
Ungaria 52 ). 

Frământările societăţii româneşti din toamna anului 1956, care au culminat cu 
protestele deschise ale studenţimii, au demonstrat liderilor comunişti că după 10 ani de la 



45 ANIC, fond CC al UTC, dosar nr. 38/1956, f. 102. 

Trofin declara că „toate aceste elemente care deschis sau mai puţin deschis şi-au manifestat în această perioadă 
împotriva noastră trebuiesc imediat excluse şi nu avem puţine"; Ibidem. 

46 Ibidem, dosar nr. 36/1956, f. 100. 

47 „Sunt elemente care nu s-au manifestat duşmănos nici deschis, nici nedeschis, dar cunoaştem că sunt elemente 
duşmănoase, fiii de moşieri, chiaburi, ce caută aceştia în organizaţie? în aceste cazuri cu chibzuială, cu grijă 



48 Ibidem, dosar nr. 36/1956, f. 102 

49 

50 Alexandru Zub, Un program de redresare naţională la Iaşi, în 1957, în Romulus Rusan (ed.), Anii 1954-1956. 



trebuiesc scoşi afară"; ibidem, dosar nr. 38/1956, f. 102. 
" Ibidem, dosar nr. 36/1956, f. 102. 

ACNSAS, fond Penal, dosar nr. 845, voi. I, f. 58. 

Alexandru Zub, Un program de redresare naţion 
Fluxurile şi refluxurile stalinismului, Bucureşti, Fundaţia Academia Civică, 2000. 

51 ACNSAS, fond Penal, 

52 Ibidem, dosar nr. 915. 

51 ACNSAS, fond Penal, dosar nr. 1060 



preluarea puterii, în ciuda unei politici agresive de implementare a unor noi valori, societatea 
românească mai avea disponibilităţi de revoltă, chiar dacă nu s-au manifestat la nivelul celor 
din Ungaria, Polonia sau Germania. 

Studenţii au căutat diverse căi pentru a-şi transmite mesajele revendicative. Au 
încercat folosirea unui cadru instituţionalizat pentru a-şi exprima nemulţumirile, sperând să 
convingă autorităţile să le rezolve măcar o parte din doleanţe. Alţii s-au gândit şi la alte 
mijloace de presiunea asupra autorităţilor, cum ar fi o grevă, fără însă a trece la acţiuni 
concrete. A fost şi iniţiativa unui manifestaţii stradale care să poată implica şi alte categorii de 
populaţie. Existenţa unor informatori chiar din rândul studenţilor, supravegherea atentă de 
către autorităţi a mediilor studenţeşti şi, ca un factor determinant, invazia sovietică în Ungaria 
în 4 noiembrie 1956, au dus la eşecul acestor acţiuni. însă, aşa cum declara unul dintre 
studenţii arestaţi atunci, credem că importantă a fost intenţia şi nu reuşita în sine. Iar reacţiile 
forurilor decizionale de la Bucureşti în timpul şi după criza studenţească demonstrează că într- 
un fel studenţii şi- au atins scopurile. 

în ciuda anumitor scăpări, lipsuri, naivităţi, mişcarea studenţească din toamna anului 
1956 a fost singura care a reuşit să organizeze o acţiune de protest cu un program bine stabilit, 
cu revendicări care vizau întreaga societate românească. Revendicările comune din toate 
centrele universitare arătă că doleanţele exprimate reprezentau cele mai stringente nevoi ale 
tinerilor şi ale societăţii româneşti în general. Inexistenţa unui centru de coordonare, lipsa 
unui sprijin din partea altor grupuri ale societăţii, acţiunile anticipate ale autorităţilor de oprire 
a oricăror mişcări au dus la eşuarea acestui protest. 

Proteste muncitoreşti în România comunistă 

Studierea caracteristicilor, amplorii şi obiectievelor protestelor muncitoreşti din 
România comunistă este îngreunată, în mod inevitabil, de puţinătatea lucrărilor de specialitate 
legate de istoria socială, în general, şi de sociologia clasei muncitoare din România modernă, 
în particular. Numeroase lucrări de istorie socială europeană (sec. XIX-XX), care au analizat 
şi caracteristicile protestelor muncitoreşti în diferite perioade şi în diverse ţări europene, 
constituie un punct de plecare pentru cercetările pe cazul românesc 1 . în lucrările de 
specialitate care discută caracteristicile protestelor muncitoreşti se subliniază faptul că 
muncitorii care lucrau în medii cu pericol sporit şi în condiţii dificile (cum ar fi industriile 
minieră şi petrolieră sau industria grea) au dezvoltat un spirit crescut de solidaritate umană şi 
profesională, ceea ce a condus la o capacitate ridicată a acestora de a se angaja în mişcări 
protestatare de amploare 2 . De asemenea, s-a observat că muncitorii din fabricile sau 
complexele industriale mari, cu forţă de muncă numeroasă, au avut o capacitate sporită de 
autoorganizare, dezvoltând tradiţii de „luptă" sindicală, ceea ce le-a permis să se coordoneze 
mai uşor în timpul acţiunilor de protest. 

Greva - spontană sau organizată - a reprezentat forma cea mai des întâlnită a 
protestului muncitoresc. în acelaşi timp, muncitorii au folosit şi alte forme de protest, cum ar 
fi încetinirea ritmului de lucru şi, uneori, sabotarea procesului de producţie. La rândul lor, 
grevele, ca principală formă de protest, se împart în două mari categorii: greve defensive şi 
greve ofensive. Grevele defensive au ca obiect menţinerea unor beneficii (program redus de 
lucru, prime pentru lucrul în medii toxice sau cu periculozitate ridicată, furnizarea de 
echipament special de protecţie, acordarea de suplimente alimentare, etc). Grevele ofensive 
pot avea ca obiect obţinerea unor drepturi precum cele menţionate mai sus sau pot avea 
obiective politice generale. în plus, existenţa unei tradiţii sindicale, precum şi a unei tradiţii 
muncitoreşti „din tată în fiu" în anumite locuri de muncă favorizează apariţia unor proteste 
muncitoreşti organizate, cu obiective şi programe clar conturate şi, prin urmare, cu şanse mai 
mari de succes. 

De asemenea, grevele pot fi: violente sau non-violente; cu sau fără ocuparea locului de 
muncă; capabile sau nu să genereze greve de solidaritate; temporare sau cu durată 
nedeterminată. Un aspect important îl constituie solidarizarea celor aflaţi în grevă, cum ar fi 
alianţa dintre muncitorii calificaţi şi cei necalificaţi, precum şi susţinerea acordată de maiştri 
şi de personalul tehnic mediu sau cu studii superioare (ingineri). Capacitatea greviştilor de a 
rezista fizic şi psihic în cazul unor greve prelungite a depins şi de susţinerea pe care familiile 
greviştilor au primit-o de la colegii şi prietenii celor aflaţi în conflict cu regimul communist. 
Toate aceste elemente trebuie luate în considerare atunci când sunt analizate desfăşurarea şi 
urmările protestelor muncitoreşti care au avut loc sub regimuri dictatoriale comuniste. 

Momentul cel mai semnificativ în istoria protestelor de masă cu participare 
muncitorească împotriva dictaturilor comuniste din Europa Centrală şi de Est a fost naşterea 
sindicatului liber „Solidaritatea" în Polonia, în august 1980. Despre această mişcare s-a scris 



1 Vezi, de exemplu, Eda Sagarra, A Social History of Germany, 1648-1914, London, Methuen, 1977; Jiirgen 
Kocka, Facing Total War. German Society 1914-1918, Leamington Spa, Warwickshire, Berg Publishers, 1984; 
John M. Merriman, The Red City. Limoges and the French Nineteenth Century, New York, Oxford University 
Press, 1985; Roger Price, A Social History of Nineteenth-Century France, New York, Holmes & Meier, 1987; 
Tim McDaniel, Autocracy, Capitalism and Revolution in Russia, Berkeley, University of California Press, 1988; 
Allan Mitchell, Istvan Deak (coord.), Everyman in Europe. Essays in Social History, voi. II, Englewood Cliffs, 
N.J., Prentice Hali, 1990, Peter N. Stearns, Herrick Chapman, European Society in Upheaval: Social History 
Since 1750, New York, Macmillan, 1992; şi Peter N. Stearns (coord.), The Other Side of Western Civilization. 
Readings in Everyday Life, voi. II, Fort Worth, Harcourt Brace Jovanovich, 1992. 

2 Minerii, în special, au dovedit un spirit de solidaritate excepţional şi o capacitate sporită de a se angaja în 
proteste organizate, de lungă durată, vezi Stearns şi Chapman, European Society in Upheaval, p. 292. 

enorm, datorită influenţei pe care a avut-o asupra evoluţiei comunismului nu numai în 
Polonia, ci şi în Europa de Est 3 . în cele ce urmează, vor fi menţionaţi doar cei mai importanţi 
factori care au determinat naşterea sindicatului liber polonez: caracterul specific al locurilor 
de muncă în care au fost iniţiate protestele, modul în care a fost condusă greva de la Gdansk şi 
contextul politic, economic şi social care a dus, în Polonia, la crearea alianţei dintre muncitori 
şi intelectualii critici, şi care a permis structurarea rapidă a sindicatului la nivelul întregii ţări 4 , 
în ce priveşte specificitatea locurilor de muncă în care s-a născut „Solidaritatea" trebuie 
menţionat faptul că şantierele navale de la Gdansk au constituit un mediu muncitoresc 
caracterizat prin condiţii de muncă dificile şi prin existenţa unei forţe de muncă numeroase, 
venită în mare parte din zone îndepărtate ale Poloniei şi care era dependentă de salariul primit 
pe şantier. 

în privinţa tipului de protest care a dus la naşterea „Solidarităţii" trebuie menţionate 
următoarele elemente esenţiale. Greva de la Gdansk a fost: non-violentă, cu ocuparea locului 
de muncă şi non-stop. în continuare, au fost făcuţi alţi trei paşi importanţi, nemaiîntâlniţi în 
nici o altă ţară aflată sub regim comunist, care au dus la apariţia excepţionalului fenomen 
numit „Solidaritatea": apariţia grevelor de solidaritate în alte locuri de muncă de pe teritoriul 
ţării, crearea comitetelor de grevă inter-fabrică, menite să coordoneze grupurile de muncitori 
aflaţi în grevă şi solicitarea dreptului de a se înfiinţa un sindicat liber, independent de 
structurile sindicale oficiale 5 . Având în vedere influenţa deosebită pe care crearea 
„Solidarităţii" a avut-o asupra prăbuşirii regimurilor comuniste din Europa Centrală şi de Est, 
se poate afirma că o analiză a protestelor publice şi a revoltelor muncitoreşti din România 
comunistă nu poate face abstracţie de modul în care s-au desfăşurat evenimente similare în 
mediile muncitoreşti din Polonia comunistă. 

După cum s-a afirmat mai sus, cercetarea sistematică a istoriei sociale a mediilor 
muncitoreşti din România comunistă se află de-abia la început. Cu toate acestea, pe baza 
datelor pe care le avem la îndemână în acest moment, se poate afirma că perioada comunistă 
din România se poate împărţi, în funcţie de caracteristicile principale ale protestelor şi 
revoltelor muncitoreşti, în trei mari perioade, după cum urmează: (1) 1945-1958; (2) 1958- 
1977; şi (3) 1977-1989. Aceste trei perioade vor fi analizate luând în considerare 
caracteristicile generale ale protestelor muncitoreşti discutate mai sus. 

Prima perioadă, 1945-1958, se caracterizează prin proteste spontane, non- violente, 
defensive, de mică amploare, generate de condiţiile grele de muncă, de mărirea normelor de 
lucru sau de neplata salariilor. Informaţiile privind aceste proteste provin, în cea mai mare 
parte, din mărturii orale. Coroborarea informaţiilor provenind din diverse surse indică faptul 



3 Vezi, în special, Alain Touraine, Franşois Dubet, Michel Wieviorka, Jan Strzelecki, Solidarity. The Analysis of 
a Social Movement. Poland 1980-1981, Cambridge, Cambridge University Press, 1983; Jadwiga Staniszkis, 
Poland's Self-Limiting Revolution, Princeton, Princeton University Press, 1984; David S. Mason, Public Opinion 
and Political Change in Poland, 1980-1982, Cambridge, Cambridge University Press, 1985; Michael D. 
Kennedy, Professionals, Power and Solidarity in Poland. A Criticai Sociology of Soviet-Type Society, 
Cambridge, Cambridge University Press, 1991; Roman Laba, The Roots of Solidarity. A Political Sociology of 
Poland's Working-Class Democratization, Princeton, Princeton University Press, 1991; şi Michael H. Bernhard, 
The Origins of Democratization in Poland. Workers, Intellectuals, and Oppositional Politics, 1976-1980, New 
York, Columbia University Press, 1993. 

4 în Polonia comunistă, bazele alianţei dintre clase au fost puse, practic, prin crearea Comitetului pentru 
Apărarea Muncitorilor (Komitet Obrony Robotnikow - KOR), care a fost fondat de 14 intelectuali polonezi în 
luna septembrie 1976. Obiectivul principal al KOR 1-a constituit acordarea de asistenţă victimelor reprimării 
revoltelor muncitoreşti din iunie 1976. Activitatea KOR a fost structurată pe două niveluri: 1) acordarea de ajutor 
medical şi financiar victimelor represiunii şi familiilor acestora şi 2) oferirea de informaţii cu privire la victimele 
represiunii prin intermediul scrisorilor deschise şi al manifestelor. Printre membrii KOR s-au numărat: Jacek 
Kuron, Edward Lipinski, Jan Jozef Lipski şi Adam Michnik; vezi Bernhard, The Origins of Democratization in 
Poland, pp. 76-99. 

5 Pentru detalii suplimentare, vezi Kennedy, Professionals, Power and Solidarity in Poland, p. 56. 

că aceste proteste s-au produs, în general, în locuri de muncă în care existau tradiţii 
muncitoreşti din perioada interbelică, cum ar fi industria petrolieră (în special în Valea 
Prahovei), industria minieră (Valea Jiului), industria construcţiiilor de maşini şi industria 
siderurgică (cum ar fi uzinele „Griviţa", „23 August" şi „Vulcan" din Bucureşti, sau 
combinatele siderurgice de la Reşiţa şi Hunedoara). De asemenea, proteste de mică amploare 
au avut loc în porturile fluviale Galaţi, Brăila şi Turnu Severin 6 . 

Anumite mărturii susţin ipoteza că muncitorii protestatari aveau încă o oarecare 
încredere în liderii comunişti provenind din mediile muncitoreşti şi că diferenţierea între „noi" 
(poporul) şi „ei" (nomenklatura) nu opera încă la nivelul întregii societăţi româneşti. Astfel, 
într-un document provenind din arhivele postului de radio Europa Liberă se vorbeşte despre o 
vizită efectuată de către Gheorghe Apostol, membru al Biroului Politic al CC al PMR şi 
vicepreşedinte al Consiliului de Miniştri, la Combinatul Siderurgic Hunedoara, în martie 
1954, cu prilejul inaugurării unui nou furnal. Cu acea ocazie, se spune în document, o 
delegaţie a muncitorilor s-a prezentat în faţa înaltului demnitar comunist cu o listă de cereri 
dintre care cele mai importante erau: creşterea salariilor, acordarea de echipament de protecţie 
de către combinat, furnizarea la timp a lemnului de foc pe timp de iarnă şi soluţionarea 
problemei locuinţelor pentru muncitori, având în vedere că mulţi dintre aceştia locuiau în 
barăci. Deşi li s-a promis că problemele lor vor fi rezolvate, situaţia muncitorilor nu s-a 
îmbunătăţit în urma vizitei lui Apostol 7 . 

Salariile insuficiente stăteau la baza unei alte probleme cu care se confruntau 
autorităţile comuniste, şi anume, aceea a furturilor din întrepriunderi. în general, bunurile 
sustrase se împărţeau în două mari categorii: bunuri care puteau fi vândute sau schimbate 
pentru alte bunuri sau pentru alimente şi materiale folosite în gospodărie pentru reparaţii sau 
îmbunătăţiri 8 . Lipsurile şi mizeria din cartierele muncitoreşti bucureştene sunt evocate de 
numeroase mărturii, precum, spre exemplu, descrierea condiţiilor de viaţă din cartierul Griviţa 
din Bucureşti, considerat un „bastion al clasei muncitoare", datată decembrie 1955. Unii 
muncitori ceferişti, se arată în document, în special mecanici de locomotivă, obişnuiau să 
cumpere produse alimentare din provincie (carne, brânză, ouă, etc.) la preţuri reduse şi să le 
revândă în Bucureşti pentru a-şi suplimenta câştigurile mizere 9 . O altă mărturie, din luna iunie 
1958, vorbeşte despre consumul de alcool în rândurile muncitorilor, care, se spune în 
document, „în zilele de salariu se grăbesc spre cârciumi şi deseori se întorc acasă fără nici un 
ban". Din acest motiv, se spune mai departe în document, în zilele de salariu, numeroase 
femei îşi aşteptau soţii la poarta fabricilor pentru a-i împiedica să-şi cheltuie toţi banii pe 
băutură 10 . în linii mari, această perioadă - caracterizată prin proteste sporadice şi de amploare 
redusă, care nu au afectat în vreun fel elita Partidului Muncitoresc Român în frunte cu 
Gheorghe Gheorghiu-Dej - se încheie în jurul anului 1958. 

Se poate afirma că, odată cu retragerea trupelor sovietice din România, în anul 1958, 
pentru clasa muncitoare din România începe o nouă perioadă, ce se va întinde până în anul 
1977. Perioada 1958-1977 se caracterizează prin strategia de „naţionalizare" a modelului 
sovietic pe care elita conducătoatre de la Bucureşti a aplicat-o pentru a se menţine la putere în 
urma valului de destalinizare lansat în anul 1956 de liderul de la Kremlin, Nikita Hruşciov, în 
urma Congresului XX al PCUS. Această strategie s-a bazat pe revenirea la valorile naţionale 



6 Pentru o trecere în revistă a unui număr de 35 de proteste publice şi revolte muncitoreşti din România 
comunistă vezi Tabelul 1 în Dragoş Petrescu, A Threat from Below? Some Reflections on Workers' Protest in 
Communist România, în „Xenopoliana", anul VII, nr. 1-2, 1999, pp. 165-168. 

7 OSA/RFE Archives, Romanian Fond, Unit No.300/60/1/837, Item 1 1095/54: 3-4. 

8 Un electrician care lucrase la Combinatul Siderurgic din Hunedoara în perioada 1951-1954 îşi amintea că 
muncitori furau cabluri, bucăţi de tablă şi, practic, orice obiect „care le cădea în mână". OSA/RFE Archives, 
Romanian Fond, Unit No. 300/60/1/837, Item 11095/54: 3. 

9 Ibidem, Item 4019/56: 4. 

10 Ibidem, Item 4623/58: 2. 

şi pe un program de industrializare forţată. Acest program a dus la creşterea populaţiei 
angajate în industrie şi, respectiv, la scăderea ponderii populaţiei angajate în agricultură. 
Astfel, populaţia angajată în industrie a crescut de la 19,2% în 1960 la 30,6% în 1975. în 
acelaşi timp, ritmul industrializării a fost mai înalt decât ritmul urbanizării, ceea ce a făcut ca 
forţa de muncă din industrie să fie formată în principal din muncitori navetişti, cu alte cuvinte 
din muncitori care locuiau la sat. De exemplu, în cazul întreprinderii de Automobile Piteşti 
(IAP), la nivelul forţei de muncă existente la 31 iulie 1971, 57,5% din totalul acesteia era 
formată din navetişti \ Clasa muncitoare din România comunistă (inclusive maiştrii) a crescut 
de la 23,7% din totalul populaţiei în 1956, la 39,9% în 1966 şi la 54,3% în 1977. în cifre 
absolute, datele oficiale arătau o creştere de la 2 212 500 persoane în 1960, la 3 018 700 în 
1965 şi la 4 089 100 persoane în 1972 12 . 

Această creştere numerică rapidă a dus însă la o hibridizare socială cu efecte imediate 
în privinţa pierderii tradiţiilor muncitoreşti în marile centre industriale ale ţării. Astfel, o 
mărturie orală din decembrie 1955 indică faptul că la acea dată se putea observa deja că doar 
muncitorii mai în vârstă mai dovedeau un anumit spirit de solidaritate, iar această tendinţă s-a 
agravat odată cu creşterea numărului de angajaţi, mulţi dintre aceştia provenind din zonele 
rurale 13 . Se poate astfel argumenta că, în perioada analizată, între clasa muncitoare şi regimul 
communist s-a produs o acceptare tacită, ceea ce a dus şi la o incidenţă mai redusă a 
protestelor din mediile muncitoreşti. Cu toate acestea, existenţa unor conflicte de muncă 
punctuale, spontane, defensive şi de amploare redusă nu poate fi exclusă. Mai mult, există 
dovezi clare că în această perioadă au avut loc iniţiative individuale curajoase, ale unor 
muncitori care nu s-au lăsat impresionaţi de liberalizarea simulată de regimul communist de la 
Bucureşti după aprilie 1964. Cazul cel mai spectaculos în acest sens îl constituie iniţierea, în 
noiembrie 1968, a opoziţiei deschise faţă de regim a muncitorului electromecanic Vasile 
Paraschiv, semnatarul de mai târziu al scrisorii de denunţare a nerespectării drepturilor omului 
către Conferinţa de la Belgrad iniţiată de Paul Goma. Conform propriilor declaraţii, Paraschiv 
a decis, în urma Plenarei CC al PCR din aprilie 1968, prin care au fost reabilitaţi o serie de 
militanţi comunişti, că nu mai poate fi de acord cu „politica, practicile şi metodele de lucru" 
ale partidului 14 . 

Prima mişcare muncitorească de amploare din perioada Ceauşescu a fost revolta 
minerilor din Valea Jiului din august 1977: 35 000 de mineri dintr-un total de 90 000 au intrat 
în grevă, punând capăt perioadei de acceptare tacită de către clasa muncitoare a regimului 
comunist din România. Greva a început la mina Lupeni, unde s-au adunat şi minerii din 
celelalte mine din regiune: Cazda, Uricani, Bărbăţeni, Vulcan, Paroşeni, Aninoasa, Livezeni, 
Dîlja, Petrila. Greva s-a declanşat în dimineaţa zilei de 1 august la mina Lupeni, şi a avut toate 
caracteristicile unui protest muncitoresc matur: a fost o grevă non-violentă, cu ocuparea 
locului de muncă şi pe durată nedeterminată. Despre dsfăşurarea aceastei explozii sociale 
există trei mărturii ale unor participanţi direcţi: o scrisoare din 18 septembrie 1977, trimisă 
către Europa Liberă, sub semnătura a 22 de mineri în numele unui grup de 800 de oameni; o 
scrisoare semnată doar cu iniţialele I.D., trimisă de la Petroşani 10 septembrie; o mărturie 
orală mai târzie, din 1986, oferită lui N.C. Munteanu pentru Europa Liberă de un grevist, 



11 Vezi C. Ştefănescu, C. Moroşan, I. Soare, Monografia Uzinei de Autoturisme Piteşti, Piteşti, 1972, pp. 20-21, 
p. 26. 

Andreas C. Tsantis, Roy Pepper (coordonatori), România. The Industrialization of an Agrarian Economy 
Under Socialist Planning, Washington D. C, The World Bank, 1979, pp. 542-43. 

13 OSA/RFE Archives, Romanian Fond, Unit No. 300/60/1/837, Item 4019/56: 5. 

14 Paraschiv a ieşit din PCR în noiembrie 1968, începând astfel de unul singur o luptă inegală pentru respectarea 
drepturilor omului de către regimul comunist de la Bucureşti; vezi Declaraţie a învinuitului Vasile Paraschiv 
privind concepţia sa politică şi materialele trimise postului de radio Europa Liberă (13 noiembrie 1976), în 
Oana Ionel, Dragoş Marcu (coordonatori), Vasile Paraschiv - Lupta mea pentru sindicate libere în România, 
Iaşi, Editura Polirom, 2005, p. 166. 

Istvan Hosszu, un miner de origine etnică maghiară. La acestea se adaugă mărturia referitoare 
mai ales la represiunea care a urmat, depusă de un fost miner de la Lupeni la Amnesty 
International în 1978 15 . 

Trebuie menţionat că greva minerilor din Valea Jiului a fost, în esenţă, o grevă 
defensivă, provocată de revenirea la programul de lucru de opt ore, nerespectarea zilelor de 
repaos, penalizările pentru nerespectarea normelor cu până la 30-35% din salarii, înăsprirea 
legislaţiei privind pensionarea - este vorba de Legea 3 din 30 iunie 1977 privind pensiile de 
asigurări sociale de stat şi asistenţă socială - pe fondul înrăutăţirii generale a condiţiilor de 
muncă şi de viaţă din Valea Jiului 16 . Grevişii au ales un comitet de grevă condus de trei 
persoane: doi ingineri - Ioan Dobre şi Jurcă, precum şi „o femeie din activul de partid şi de 
UTC de la Lupeni" 17 . A fost înfiinţat şi un post de coordonare a grevei, în clădirea unei staţii 
de pompare de la mina Lupeni. Cei trei lideri improvizaţi ai minerilor au pregătit o listă de 17 
revendicări, aprobată de ansamblul participanţilor, pe care au cerut să o prezinte personal lui 
Nicolae Ceauşescu 18 . Pe data de 2 august, autorităţile au trimis la faţa locului, pentru a 
negocia cu greviştii, o delegaţie compusă din înalţi demnitari, condusă de doi membri CPEx: 
Ilie Verdeţ, prim-vicepreşedinte al Consiliului de Miniştri, şi Gheorghe Pană, preşedintele 
Consiliului Central al UGSR şi ministru al Muncii. Tratativele însă eşuează, minerii 
exprimându-şi neîncrederea totală în echipa respectivă 19 . Au fost luaţi ostateci şi obligaţi să-1 
contacteze telefonic pe Ceauşescu, pentru a-i cere să vină la faţa locului. A doua zi, pe 3 
august, acesta a sosit în Valea Jiului. Aflat în faţa greviştilor, Ceauşescu a fost constrâns să se 
declare de acord cu toate revendicările acestora, inclusiv cu cererea de a nu pedepsi pe nimeni 
pentru participarea la grevă. în consecinţă, minerii au decis să reia lucrul, unii intrând în 
schimb chiar în aceeaşi zi. 



15 Primele două mărturii, împreună cu documentele Amnesty, au fost publicate în „Roumanie. Crise et 
Repression: Un dossier de L' Alternative", Supplement au no. 20, Janvier 1983, pp. 13-15. Interviul de aproape 
şase ore dat de Hosszu după ce a părăsit România în 1986, a fost publicat precedat de o prezentare a acestor 
evenimente de către Mihnea Berindei în „L'Autre Europe", nr. 11-12, 1986, pp 152-160. După estimările lui 
Hosszu, între 30 000 şi 35 000 de mineri au intrat în grevă. Pentru un rezumat al celor povestite de Hosszu, vezi 
OSA/RFE Archives, Romanian Fond, Unit 300/60/1/837, Item 1750/86. 

16 Vezi textul complet al Legii 3 din 30 iunie 1977 privind pensiile de asigurări sociale de stat şi asistenţă socială 
şi comentarii pertinente privind cauzele grevei în Ioan Velica, Dragoş Ştefan Velica, Lupeni '77. Laboratorul 
puterii, Deva, Editura Polidava, 2002, pp. 39-71. Vezi şi OSA/RFE Archives, Romanian Fond, Unit 
300/60/1/837, Item 1750/86: 572. Alte mărturii privind cauzele şi desfăşurarea grevei din Valea Jiului, luate la 
douăzeci de ani de la evenimente, vezi în Mihai Barbu, Gheorghe Chirvasă, După 20 de ani. Lupeni '77-Lupeni 
'97, Petroşani, Cotidianul „Matinal" & Editura Cameleonul, 1997. 

17 în mărturia sa, Hosszu regretă că nu cunoştea numele ei, dar auzise că, până la data la care depunea mărturie, 
fusese deja eliberată din închisoare. Cele trei persoane nu erau organizatorii, ci cei care s-au impus pentru a 
formula nemulţumirile şi a evita exploziile de violenţă. 

18 Lista includea 17 revendicări: reintroducerea programului de lucru de şase ore; reducerea vârstei de pensionare 
la cincizeci de ani; revenirea la acordarea de ajutoarele sociale şi pensiile de invaliditate anulate de Legea 
3/1977; îmbunătăţirea condiţiilor de lucru şi de securitate în mină; îmbunătăţirea aprovizionării cu alimente şi a 
îngrijirii medicale în Valea Jiului; crearea de locuri de muncă în industria uşoară din Valea Jiului pentru femei 
(cu alte cuvinte, crearea de locuri de muncă pentru soţiile şi fiicele minerilor); eliminarea corupţiei la toate 
nivelurile; autorizarea transferurilor fără penalizări; înlocuirea medicilor care erau în subordinea directă a 
secretarului de partid; revenirea la drepturile pe care le aveau minerii în 1955-1957 (salopete şi echipament de 
lucru gratuite, două mese calde pe zi gratuite); suprimarea penalităţilor salariale; crearea de comitete 
muncitoreşti la nivel de întreprindere abilitate să destituie directorii incapabili sau corupţi; informaţie corectă 
prin mass-media despre cauzele şi desfăşurarea grevei; semnarea unui acord prin care Ceauşescu în persoană să 
se angajeze că nici un grevist nu va avea de suferit. Pentru detalii, OSA/RFE Archives, Romanian Fond, Unit 
300/60/1/837, Item 1750/86: 573, şi mărturiile incluse în „Roumanie. Crise et Repression" şi „L'Autre Europe". 

19 Din echipă mai făceau parte Constantin Băbălău, ministrul Minelor, Petrolului şi Geologiei; Ilie Rădulescu, 
primul secretar al Comitetului Judeţean de partid Hunedoara; Clement Negruţ, primarul şi primul secretar al 
Petroşaniului şi directorii generali ai Combinatului Huilei. 

Trebuie menţionat că autorităţile comuniste au răspuns foarte diferit în cazul grevei 
minerilor în comparaţie cu mişcarea Goma, pe care Ceauşescu a catalogat-o ca pe o acţiune de 
denigrare a României de către „agenturi" străine, recomandând suprimarea ei imediată. 
Revolta muncitorilor, grupul social pe care partidul comunist pretindea că îl reprezintă, a 
stârnit derută în conducerea de partid. Prin urmare, reacţia regimului a fost mult mai precaută. 
Pe 4 august, în prima şedinţă CC de după întoarcerea lui Ceauşescu din Valea Jiului, 
amploarea evenimentelor era minimalizată prin folosirea unui limbaj eufemistic (cuvântul 
grevă este evident evitat), în timp ce deplasarea făcută de secretarul general la chemarea 
minerilor este tratată ca o obişnuită „vizită de lucru" . Cu acest prilej, se discută doar despre 
„probleme legate de organizarea muncii", care necesită luarea unor măsuri de urgenţă pentru 
satisfacerea unora dintre doleanţele minerilor legate de aprovizionarea cu alimente în zonă, 
calitatea serviciilor medicale, asigurarea de locuri de muncă pentru soţiile minerilor, 
eliminarea corupţiei, etc. Răspunderea pentru această situaţie era pusă de la bun început pe 
seama activului de partid din zonă şi a Direcţiei Minelor, hotărându-se constituirea unei 
comisii a CC, sub conducerea lui Verdeţ, care să investigheze nivelul responsabilităţilor pe 
plan local 21 . 

în urma anchetei partidului, apare în raportul de uz intern o primă definiţie a 
evenimentelor din Valea Jiului: „neajunsurile" provocate de organele locale „au determinat 
anumite nemulţumiri şi o atmosferă necorespunzătoare în rândul unor categorii de oameni ai 
muncii îndeosebi din întreprinderile miniere, care au condus în primele zile ale lunii august la 
dezorganizarea producţiei, manifestări de indisciplină şi dezordine, cu influenţe negative 
asupra îndeplinirii planului de stat la producţia de cărbune". Interesant de remarcat este faptul 
că motivele revoltei erau destul de corect identificate, corespunzând în general revendicărilor 
minerilor: „aprovizionarea necorespunzătoare a populaţiei cu produse industriale şi 
agroalimentare, neasigurarea asistenţei medicale corespunzătoare, slaba gospodărire a 
fondului locativ, neluarea la timp a măsurilor necesare în vederea prevenirii şi lichidării unor 
abuzuri şi tendinţe de favoritism, insuficienta receptivitate faţă de unele probleme de viaţă ale 
personalului muncitor" 22 . La toate acestea, se adăugau şi condiţiile mizere de lucru, prezentate 
sub forma rămânerii în urmă faţă de programul de mecanizare stabilit şi a calităţii 
necorespunzătoare a întreţinerii şi reparaţiilor utilajelor. Acestea determinau frecvente 
defecţiuni şi întreruperi din muncă în abataje, imputate muncitorilor 23 . în plus, se menţionau 
şi problemele generate de lipsa cronică a personalului direct productiv, ceea ce rezultase în 

94 

generalizarea lucrului obligatoriu duminicile . Din aceste motive, raportul menţiona că se 



20 Pentru rolul „vizitelor de lucru" în asigurarea suportului popular al regimului Ceauşescu după preluarea 
puterii, vezi Cristina Petrescu, Vizitele de lucru, un ritual al Epocii de aur, în Lucian Boia (coordonator), 
Miturile comunismului românesc, voi. II, Bucureşti, Editura Universităţii Bucureşti, 1997, pp. 105-111; reluat în 
Lucian Boia, (coordonator), Miturile comunismului românesc, Bucureşti, Nemira, 1998, pp. 229-238. 

21 La această şedinţă nu a participat decât un număr foarte restrâns de membri ai CC: Janos Fazekas, Ion Ioniţă, 
Iosif Uglar, Teodor Coman, Nicolae Nicolaescu, Nicolae Bozdog, Gheorghe Bobocea, Nicolae Popovici, Vasile 
Potop, Silviu Curticeanu, Ion Ceterchi. Vezi „Stenograma şedinţei de lucru a CC din 4 august 1977", ANIC, 
fond CC al PCR - Cancelarie, dosar nr. 91/1977, ff. 1-7. 

22 Vezi „Raport privind activitatea politică, economică şi socială din municipiul Petroşani" (de fapt, din Valea 
Jiului, după cum reiese din program, n.n.), datat 29 august 1977, în ANIC, fond CC al PCR - Secţia 
Organizatorică, dosar nr. 12/1977, f. 34 r.v. 

23 Spre exemplu, în raport putem citi: „Producţia extrasă cu tăiere mecanizată este de numai 22,4%, iar cea 
extrasă din abataje complet mecanizate de 7,42%. în programul de mecanizare pentru perioada 1976-1977, a fost 
prevăzută aducerea din import şi introducerea în abataje a 9 complexe şi 12 combine pentru strate groase, din 
care până în prezent s-au procurat numai 6 şi respectiv 4 bucăţi; din cele 6 maşini de extracţie prevăzute nu s-a 
adus nici una, iar din 160 staţii de transformare în construcţie antigrizitoasă s-au procurat doar 37; de asemenea 
nu s-a adus nici un explozor din 293 prevăzute". Vezi Ibidem, ff. 34 V.-35 r. 

24 Raportul nefavorabil dintre personalul auxiliar şi cel productiv era perceput de muncitori ca o nedreptate a 
regimului. „în acest an, ponderea muncitorilor direct productivi a fost de 39% faţă de personalul de deservire ce 
reprezenta 50%", era menţionat în raport. Această situaţie genera la rândul ei supraîncărcarea volumului de 

ajunsese în situaţia în care „organizarea lucrului în zilele de repaos şi creşterea numărului de 
penalizări ca urmare a nerealizării normelor şi planului de producţie au generat unele 
nemulţumiri în rândul personalului muncitor din subteran" 25 . Erau desemnate ca vinovate 
pentru această „stare de lucruri": organele şi organizaţiile de partid locale, Ministerul Minelor, 
Petrolului şi Geologiei, conducerea Centralei cărbunelui Pietroşani şi consiliile oamenilor 
muncii din intreprinderile miniere. Cu alte cuvinte, vinovăţia era delegată la nivele inferioare 
de decizie, „conducerea superioară" a partidului nepunându-şi problema unei autocritici care 
să ducă la revizuirea viziunii staliniste asupra transformării economico-sociale a României. 

Raportul menţiona măsurile deja luate şi pe cele preconizate pentru remedierea 
situaţiei, legate de reorganizarea producţiei pentru asigurarea personalului pentru trecerea la 
programul de lucru de şase ore (care a fost reintrodus imediat, începând din 8 august), de 
„dezvoltarea fondului locativ", „îmbunătăţirea aprovizionării cu produse agroalimentare şi 
industriale" şi a „asistenţei medico-sanitare", dar şi de „îmbunătăţirea activităţii" de partid, 
sindicat şi UTC în „domeniul organizatoric şi politico-educativ" 26 . De asemenea, merită 
menţionat că tuturor celor ce lucrau direct în mină li s-au majorat salariile cu 5% începând 
chiar cu 1 septembrie 1977 şi li s-a asigurat câte o masă caldă pe zi din cele două cerute 27 . 
Concluzionând, autorităţile comuniste nu au folosit direct forţa pentru reprimarea grevei. 
Totuşi, începând chiar din august, au fost luate măsuri preventive pentru împiedicarea unei 
noi solidarizări a minerilor: până la 4000 de oameni dintre participanţii la revoltă au fost 
forţaţi să se mute din Valea Jiului în alte zone miniere din tară, în multe cazuri fiind şi 
retrogradaţi . Mai mult, principalii animatori ai grevei au fost în final arestaţi, judecaţi şi 
condamnaţi 29 . în sfârşit, există şi cazuri în care s-a mers până la lichidare fizică 30 . 

Altfel, pentru Ceauşescu remediul problemelor ridicate de mineri consta în „ridicarea 
nivelului ideologic" în vederea inducerii unor „convingeri materialiste despre lume şi viaţă" şi 
a „combaterii concepţiilor mistico-religioase". în acest scop, măsurile ce se impuneau, după 
secretarul general erau atragerea minerilor în activităţile legate de festivalul Cântarea 



muncă al muncitorilor prin „recurgerea în tot mai mare măsură la organizarea activităţii în zilele de repaos; 
astfel, în 7 luni din acest an 13,7% din producţia de cărbune s-a realizat în zilele de repaos faţă de numai 1,4% în 
1974"; Ibidem, f. 35 v. 

25 Raportul adaugă: „în primele 7 luni din acest an, din cele 10 întreprinderi miniere, la un număr de 6 personalul 
tehnic, administrativ şi muncitorii din sectoarele de servire (abataj) au fost penalizaţi lună de lună". Textul 
precizează de asemeni că în ultimul trimestru peste 40% din cei 9300 muncitori acordanţi (adică lucrând în acord 
global, n.n.) nu şi-au realizat normele de muncă". Ibidem, f. 25 r.-26 v. 

26 Programul de măsuri care a însoţit raportul detaliază măsurile, desemnând şi responsabilii respectivi. Ibidem, 
dosar nr. 18/1977, ff. 83-93. 

27 Discuţiile cu privire la această hotărâre s-au purtat în şedinţa CPEx din 12 septembrie 1977. Elena Ceauşescu 
este cea care s-a opus definitiv revendicării minerilor, susţinută parţial şi de Ceauşescu, de a primi câte două 
mese pe zi, spunând că le este de ajuns câte una la intrarea în mină. Vezi Ibidem, dosar nr. 100/1977, 23 v. 
Mărturia lui Hosszu ne arată că, treptat, situaţia a revenit la cea anterioră grevei: programul de lucru a revenit la 
opt ore, clauzele din legea pensiilor s-au aplicat restrictiv, singurele îmbunătăţiri vizibile fiind cele din domeniul 
asistenţei medicale şi a asigurării de locuri de muncă. Vezi „L'Autre Europe", nr. 11-12, 1986, pp. 160. 

28 în privinţa acestei cifre, datele furnizate de foştii participanţi pentru Amnesty International coincid cu numărul 
de mineri nou angajaţi în Valea Jiului, conform datelor oficiale. Pentru datele furnizate de mineri privind 
transferurile forţate, inclusiv o listă de persoane adoptate de Amnesty International, vezi „Roumanie. Crise et 
repression", pp. 14-15. Pentru datele oficiale privind pregătirea de noi muncitori în domeniul mineritului, vezi 
„Consfătuirea de lucru cu primii secretari şi secretarii cu probleme organizatorice, cu Comitetele judeţene de 
partid din 21-23 septembrie 1977", ANIC, fond CC al PCR - Cancelarie, dosar nr. 106/1977, f. 66 v. 

Vezi Ioan Velica, Dragoş Ştefan Velica, Lupeni '77 - Laboratorul puterii, în Romulus Rusan (ed.),. Anii 1973- 
1989. Cronica unui sfârşit de sistem, Bucureşti, Academia Civică, 2003, pp. 66-68. 

30 Vezi cazul Dumitru Blaj, urmărit constant de Securitate până în 1980, când a dispărut brusc, fiind ulterior găsit 
mort la morgă, conform mărturiei soţiei sale, reprodusă în Andreea Iacob, Anti- solidaritatea. Represiunea 
asupra greviştilor mineri din 1977, în Ruxandra Cesereanu, (coord), Comunism şi represiune în România. 
Istoria tematică a unui fratricid naţional, Iaşi, Editura Polirom, 2006, p. 270. 

României, participarea la coruri, fanfare, brigăzi artistice 31 . Pe scurt, greva dezvăluise că 
minerii nu deveniseră încă „oameni noi" şi în acest sens trebuia acţionat. Este interesant de 
remarcat modul în care a fost tratată greva în discuţiile din cadrul partidului: problemele în 
legătură cu „aşa-zisele evenimente din Valea Jiului", după formularea oficială nu s-au pus 
niciodată deschis. Din toate documentele şedinţelor purtate în cadrul partidului, reiese că 
discuţiile au fost mereu purtate într-un limbaj pur ideologic, care avea drept scop 
minimalizarea amplorii protestului şi falsificarea adevăratei semnificaţii a primei mari greve 
pur muncitoreşti cu care se confrunta PCR de la luarea puterii. în prima Plenară a CC de după 
grevă, care a avut loc abia la 26-27 octombrie, în informarea oficială făcută de Verdeţ cu acest 
prilej, completată de Ceauşescu, nu se vorbeşte decât de „nemulţumiri (...) pe fondul unei 
acumulări de nereguli, abuzuri şi încălcări grave ale legilor şi hotărârilor CC", ca şi cum la 
originea grevei nu s-ar fi aflat însăşi politica partidului, ci modul defectuos în care ea a fost 
aplicată la nivel local 32 . 

Greva minerilor din Valea Jiului, deşi a reprezentat un protest bine organizat şi de care 
regimul a trebuit să ţină seama, a avut obiective mai ales economice, cu referire directă la 
problemele locale. Mai mult, simplul fapt ca greviştii au ţinut să discute personal cu 
Ceauşescu arată că aceştia aveau încă impresia că secretarul general al PCR nu era corect 
informat cu privire la situaţia din ţară şi că muncitorii sperau că, odată pus în temă, el va lua 
măsurile ce se impuneau. Totuşi, pe parcursul grevei, protestul a îmbrăcat şi nuanţe politice, 
sloganul cu care au fost întâmpinaţi trimişii partidului fiind „Lupeni 29" şi „Jos burghezia 
proletară!". Mai mult, Ceauşescu a fost huiduit şi batjocorit atunci când a încercat să 
negocieze revendicările. Ulterior, datorită faptului că autorităţile au început persecuţiile 
împotriva participanţilor imediat după grevă, în ciuda asigurărilor date personal de secretarul 
general că nu vor fi repercusiuni, cel puţin o parte a foştilor grevişti s-a radicalizat 33 . Se poate 
chiar considera că gestul de a trimite o scrisoare la Europa Liberă a marcat politizarea 
criticilor aduse de mineri regimului comunist. Greviştii nu şi-au propus crearea unui sindicat 
liber independent, care să le apere interesele 34 . Totuşi, tardiv, unii dintre ei au aderat la 
mişcarea Goma, conştienţi fiind că reprezenta o iniţiativă pentru apărarea drepturilor omului. 
Din păcate, acesta a fost un gest pur simbolic, care nu a dus la crearea unei alianţe între clase, 
pe modelul polonez din 1976, care ar fi putut constitui punctul de plecare al unei mişcări mai 
structurate împotriva regimului Ceauşescu. 

Pe acest fundal, în 1979 lua fiinţă Sindicatul Liber al Oamenilor Muncii din România 
(SLOMR), a cărui declaraţie de constituire a fost transmisă repetat de Europa Liberă în 
perioada 3-5 martie 35 . SLOMR s-a născut din iniţiativa lăudabilă a unor persoane conştiente 
de faptul că apariţia unui sindicat liber ar fi oferit un sprijin sporit împotriva abuzurilor 



31 ANIC, fond CC al PCR - Secţia Organizatorică, dosar nr. 18/1977, f. 91. 

32 Interesant de remarcat este şi faptul că această informare este făcută la cererea lui Alexandru Sencovici, vechi 
ilegalist, membru de partid din 1925, care trecuse prin experienţa Plenarei din 1958, cea care a condamnat 
discuţiile „antipartinice", ceea ce se traduce prin critici aduse conducerii partidului făcute în cadru informai. „De 
ce să auzim noi de la unul şi de la altul ce s-a întâmplat acolo - spune acesta. Noi preferăm o informaţie 
oficială". Vezi stenograma şedinţei plenare a CC al PCR din 26-27 octombrie 1977 în ANIC, fond CC al PCR - 
Cancelarie, dosar nr. 121, f. 36. Tot la această plenară a fost desemnat şi principalul vinovat pentru „starea de 
lucruri" din sectorul minier: fostul ministru al Minelor, Petrolului şi Geologiei, Bujor Almăşan, care deţinuse 
portofoliul industriei miniere, reorganizat sub diferite formule, din 21 martie 1961 şi până la 27 ianuarie 1977. 
Pedeapsa a constat doar în vot de blam. 

33 Ceea ce i-a făcut pe mineri să-şi piardă încrederea în promisiunile lui Ceauşescu a fost vizita făcută de acesta 
imediat după grevă, pe 5 august, în Uniunea Sovietică. Faptul că acesta s-a întâlnit cu Brejnev a arătat că politica 
de aşa-zisă independenţă era doar o faţadă. Vezi mărturiile minerilor în „Crise et repression", op. cit., p. 14. 

34 Trebuie menţionat faptul că minerii au cerut formarea unor comitete muncitoreşti, abilitate să destituie 
directorii. Aceasta poate fi considerată drept o formă incipientă de organizare sindicală. 

35 O cronologie a lansării şi represiunii contra SLOMR a fost publicată în „L' Alternative", nr. 2, ianuarie- 
februarie 1980, pp. 45-46. 

regimului în sfera relaţiilor de muncă. în acel moment, ideea înfiinţării sindicatelor 
independente circula în întreg blocul comunist, inclusiv în Uniunea Sovietică, fiind extrem de 
mediatizată prin posturile de radio străine. Comparând programele sindicatelor lansate 
anterior, se poate afirma că SLOMR s-a inspirat în mare măsură din acestea. Majoritatea 
punctelor din programul SLOMR se regăsesc şi la sindicatele libere deja existente în Polonia, 
Cehoslovacia sau URSS şi, ca şi acestea, se referă la probleme legate direct de respectarea 
drepturilor omului în raporturile de muncă 36 . 

Dintre toate iniţiativele sindicale din blocul sovietic, cea care a reuşit să 
supravieţuiască şi să atragă o imensă susţinere societală, jucând un rol esenţial în 1989, a fost 
celebra Solidaritate poloneză. Sindicatul liber înfiinţat în august 1980 la Gdansk, pe coasta 
Mării Baltice, a apărut în urma unei greve care s-a răspândit în mai multe întreprinderi şi a 
asocierii unui număr important de intelectuali disidenţi acestei iniţiative muncitoreşti. 
SLOMR a precedat Solidaritatea şi, prin urmare aceasta nu i-a servit drept model. 
Comparându-le, însă, se poate înţelege mai bine de ce impactul lor social a fost atât de diferit, 
în primul rând, sindicatul românesc a fost o iniţiativă mai degrabă intelectuală destinată 
muncitorilor şi nu una muncitorească. Apoi, merită menţionat că, spre deosebire de 
Solidaritatea poloneză, SLOMR nu s-a născut în urma unei greve sau a unui conflict de 
muncă prelungit, ceea ce a făcut ca solidarizările cu acest sindicat, deşi estimate la până la 
2000 de persoane 37 , să fie mult mai limitate ca număr şi răspândire geografică decât în 
Polonia. 

în acest sens, reproducem mărturia din 1982 a unui muncitor din Cluj, fost membru al 
SLOMR, care din perspectiva actuală reprezintă o analiză extrem de surprinzătoare prin 
acurateţea ei: „Noi avem un handicap teribil în lupta contra regimului Ceauşescu: noi nu 
suntem organizaţi la nivel naţional. Atâta timp cât nu vom fi în măsură să organizăm mişcări 
de protest în care întreaga ţară deodată, atâta timp cât intelectualii şi studenţii nu se raliază 
luptei muncitorilor, noi nu reprezentăm o ameninţare pentru regim. (...) La noi nu există nici 
o forţă care ar putea juca un rol moderator, precum Biserica Catolică în Polonia" 38 . 

SLOMR a fost redus la tăcere în scurt timp ca urmare a măsurilor imediate luate de 
autorităţile comuniste. Regimul a acţionat rapid, arestându-i la 10 martie pe iniţiatori, 
economistul Gheorghe Braşoveanu şi medicul Ionel Cană, precum şi pe preotul Gheorghe 
Calciu-Dumitreasa, care nu aderase la SLOMR, dar fusese cel care îi pusese în legătură pe cei 



36 SLOMR îşi propunea să lupte împotriva concedierilor şi pensionărilor abuzive, a condiţiilor mizere de lucru, 
igienă şi securitate la locul de muncă, a ridicării normelor, a programului de lucru prelungit neplătit şi a 
mobilizării la muncă aşa-zis „voluntară", la mitinguri şi manifestaţii. în acelaşi timp, cereau revizuirea legii 
pensiilor, respectarea timpului liber şi reducerea săptămânii de lucru. Declaraţia constitutivă a SLOMR a fost 
publicată în „Roumanie. Crise et repression", pp. 20-22. 

37 Potrivit datelor furnizate de iniţiatorii acestui sindicat, după lansarea lui ar fi aderat câteva sute de persoane în 
intervalul de două luni până la reprimarea cercului de iniţiatori. în plus, a existat o listă de 1487 de persone, care 
se pare că alcătuiseră anterior, în 1978, un sindicat al muncitorilor, ţăranilor şi militarilor din Târgu-Mureş, şi 
care au aderat în bloc la SLOMR, prin Virgil Chender, un frezor din Sighişoara, dispărut fără urmă după ce a fost 
arestat. în documentele Securităţii despre SLOMR, se precizează că multe dintre persoanele respective nu au 
putut fi identificate pe baza datelor personale (nr. buletin de identitate, adresă) înscrise pe liste de semnatari. Este 
însă posibil ca datele din aceste documente să fie distorsionate, ofiţerii de securitate având interesul să 
minimalizeze amploarea mişcării pentru a se disculpa pentru a nu fi reuşit să o prevină, precum este posibil şi ca 
datele oferite de organizatori (mai ales lista de 1487 de persoane a lui Chender), să fi fost exagerate în sensul 
opus. Prin urmare, se poate doar concluziona că SLOMR a atras între câteva sute şi 2 000 de persoane în decurs 
de două luni. Vezi datele strânse de Comitetul francez pentru apărarea drepturilor omului în România, publicate 
în „Roumanie. Crise et repression", pp. 19-20 comparativ cu datele luate din ACNSAS de Oana Ionel şi Dragoş 
Marcu, pentru secţiunea Vasile Paraschiv şi „Securitatea lui din volumul Vasile Paraschiv - Lupta mea pentru 
sindicate libere în România. Terorismul politic organizat de statul comunist, Iaşi, Editura Polirom, 2005, pp. 
368. 

38 Această mărturie a fost dată în urma declarării Legii Marţiale în Polonia în decembrie 1981. A fost publicată 
prima dată în Nicolas Henri, Un vent glacial sur la Roumanie (II), în „Journal de Geneve", 2 februarie 1982. 



352 



doi 39 . Vasile Paraschiv, fost semnatar al mişcării Goma, cunoscut Securităţii ca persoană care 
„ridica probleme", a fost împiedicat să se solidarizeze cu SLOMR, după ce întâi citise textul 
declaraţiei de constituire a acestuia într-o şedinţă. A fost arestat, bătut groaznic, apoi 
sechestrat la domiciliu cu telefoanele întrerupte 40 . Spre deosebire de Mişcarea Goma, SLOMR 
nu a sucombat imediat după arestarea iniţiatorilor. Din 10 martie şi cel puţin până la ultimul 
comunicat al SLOMR, pe 19 aprilie, s-au succedat diverşi alţi putători de cuvânt (I. Popovici, 
A. Nagy, G. Stancu, N. Dascălu, M. Vlad, A. Comşa, R. S. Ghiţă), mereu existând cineva care 
să preia iniţiativa după fiecare val de arestări. Fiecare dintre aceste persoane transmitea către 
Europa Liberă noile liste de aderenţi şi monitoriza persoanele arestate, pentru a le proteja prin 
organisme internaţionale, precum Amnesty International. Represiunea semnatarilor a fost mai 
dură decât în cazul mişcării Goma, aplicându-se diverse tratamente: urmărire, izolare la 
domiciliu, diverse presiuni inclusiv asupra familiilor, bătăi, internări în spitale psihiatrice şi, 
în sfârşit, condamnări la închisoare pentru diverse delicte, care variau între parazitism şi 
complot împotriva ordinii socialiste 41 . Faptul că, la fel ca şi în cazul mişcării Goma, au existat 
liste persoane care includeau şi datele personale ce permiteau uşor identificarea, a ajutat 
enorm Securitatea, care a putut astfel să-i depisteze rapid. După SLOMR, asemenea încercări 
de a lansa mişcări colective, cu liste nevirtuale detaliate, nu au mai apărut decât în 1988, odată 
cu valul de proteste post-Braşov. 

în ciuda faptului că regimul comunist de la Bucureşti a avut de înfruntat o grevă de 
mari proporţii în 1977, iar apoi a trebuit să suprime o încercare de constituire a unui sindicat 
liber, condurea partidului în general şi Ceauşescu în special au refuzat să accepte faptul că 
politica de dezvoltare economică extensivă cu accent pe industria grea crea grave probleme 
sociale. După cum am arătat mai sus, soluţiile adoptate pentru prevenirea unor evenimente 
similare nu au rezultat în urma unei reanalizări a acestei politici, ci dintr-o combinaţie de 
concesii parţiale făcute greviştilor cu măsuri de întărire a controlului poliţienesc şi ideologic. 
Prin urmare, Ceauşescu şi-a continuat politica economică ce ducea ţara la ruină, lucru din ce 
în ce mai evident în anii 1980. Măsurile luate de regim au afectat în primul rând populaţia, 
care a trebuit să facă faţă unor condiţii extreme. Mai mult, hotărârea lui Ceauşescu de a plăti 
integral datoria externă României a dus la aplicare unor politici de austeritate alimentară şi 
energetică nemaîntâlnite în Europa pe timp de pace. 

în aceste condiţii, greve de mai mică amploare decât în Valea Jiului au avut loc în mod 
continuu. Pe baza datelor transmise la Europa Liberă, există informaţii despre greve ce ar fi 
avut loc în august 1980 în Bucureşti, din cauza măririi normelor, condiţiilor de lucru 
inacceptabile, penalizărilor salariale şi penuriei alimentare. Cea mai importantă, cu patru zile 
de manifestaţii, a avut loc la uzina „23 August", unde Ceauşescu a fost din nou chemat de 

' 4.9 "" 

grevişti la faţa locului, ca şi în Valea Jiului . In 1981, se pare că au fost mai multe greve la 
începutul anului, atât în Bucureşti, cât şi la complexele petrochimice de la Ploieşti şi Piteşti, 



39 Părintele Gheorghe Calciu-Dumitreasa fusese condamnat politic ca fost legionar şi participase la „reeducarea" 
de la Piteşti. El este cunoscut şi pentru predicile „neortodoxe" care i-au atras concedirea din 1978 de la Institutul 
Teologic. Arestat în 1979, a fost condamnat pentru „complot" la zece ani de închisoare, recursul fiind respins. A 
fost eliberat de autorităţile comuniste în 1985 la presiunea americanilor care ameninţau cu refuzul reînnoirii 
clauzei naţiunii celei mai favorizate. Predicile sale au fost publicate în volumul Şapte cuvinte pentru tineri, 
Bucureşti, Editura Anastasia, 1996. 

40 Pentru mai multe detalii, vezi Oana Ionel, Dragoş Marcu (coordonatori), Vasile Paraschiv - Lupta mea pentru 
sindicate libere în România, pp. 367-371. 

41 Cană şi Braşoveanu au fost condamnaţi, împreună cu Calciu-Dumitreasa pentru „complot". Conform sentinţei 
Tribunalului Militar Bucureşti nr. 35 din 4 mai 1979 ei au primit şapte, respectiv cinci ani şi jumătate de 
închisoare, după recurs pedepsele lor fiind reduse la cinci, respectiv trei ani. Vezi Oana Ionel, Dragoş Marcu, op. 
cit., pp. 368-369. 

42 Informaţii despre această grevă au ajuns în Occident şi au fost publicate în „Roumanie. Crise et repression", p. 
27. 



353 



toate fiind centre industriale importante, grupând un număr mare de muncitori 43 . Se pare că, 
tot în 1981, penuria de alimente din ce în ce mai accentuată ar fi generat şi degenerarea 
manifestaţiilor oficiale de la Timişoara, prilejuite de sărbătorirea lui 23 august, unde 
manifestanţii ar fi strigat „Ceauşescu-pâine" în loc de „Ceauşescu-PCR" 44 . 

O cotitură radicală în ceea ce priveşte aprovizionarea populaţiei cu produse alimentare 
au constituit-o decretele din 9 şi 17 octombrie 1981. Primul definea ca infracţiune, pedepsită 
conform Codului Penal cu şase luni până la cinci ani de închisoare, specula cu alimente, unde 
conform decretului respectiv se încadrau toţi cei care cumpărau alimente de bază („ulei, zahăr, 
făină, mălai, orez, cafea, precum şi alte produse") în cantităţi mai mari decât cele necesare 
consumului familial pe o lună. în plus, se prevedeau pedepse similare celor ce cumpărau 
produse făinoase (pâine, paste, etc.) pentru hrana animalelor 45 . Decretul din 17 octombrie 
mergea cu un pas înainte şi interzicea achiziţionarea de alimente în afara localităţilor de 
reşedinţă sau a celor în care se afla locul de muncă, fiecare judeţ fiind răspunzător pentru 
propria aprovizionare. Fără să introducă explicit cote de consum, decretul obliga astfel 
autorităţile judeţene să treacă, în primul rând, la raţionalizarea a pâinii, fainei şi mălaiului în 
limita cantităţilor disponibile pe plan local 46 . 

Pe fondul acestor măsuri, a izbucnit pe data de 19 octombrie 1981 un protest 
semnificativ prin amploare al minerilor din oraşul Motru, cel mai important centru minier din 
judeţul Gorj. Potrivit mărturiilor unor participanţi, revolta a fost provocată în principal de 
măsura de introducere a raţiilor de consum pentru pâine ca urmare a decretului din 17 
octombrie 47 . în acest mic centru urban de provincie aflat într-o zonă pre-montană, 
eminamente minieră, Comitetul Orăşenesc de Partid a decis stabilirea unei raţii zilnice de 
numai 400 grame de pâine de persoană, care corespundea posibilităţilor de autoaprovizionare 
pe plan local. Această decizie a provocat reacţia imediată a minerilor de la mina Roşiuţa, 
urmaţi de minerii de la mina Leurda, care au refuzat să-şi ridice raţia şi să intre în schimb. în 
final, conform informaţiilor ajunse la Europa Liberă, se pare că greva s-ar fi extins şi la 
minele din Lupoaia şi Horăşti 48 . 

Spre deosebire de greva minerilor din Valea Jiului din august 1977, revolta din bazinul 
Motru s-a desfăşurat după un scenariu diferit: minerii revoltaţi din cauza raţionalizării pâinii, 
în loc să intre în schimb, au decis să meargă la sediul organizaţiei orăşeneşti a PCR ca să 
ceară socoteală pentru situaţia alimentară dezastruoasă. Astfel, greviştii s-au deplasat dinspre 
exploatările miniere (mai ales minerii de la Roşiuţa şi Leurda) spre oraşul Motru, unde au 
înconjurat sediul Comitetului Orăşenesc de Partid. Apoi, mulţimea furioasă - compusă din 
mineri aflaţi în grevă cărora li s-au adăugat locuitori ai oraşului - a atacat şi a încearcat să 
ocupe clădirea respectivă începând cu orele 15:00, pe data de 19 octombrie 49 . Această ieşire 
în stradă a permis intervenţia concertată a trupelor de miliţie, armată şi securitate, prin focuri 
trase în aer şi prin utilizarea tunurilor cu apă. Intervenţia a început în jurul orei 22:00, dar 



43 Informaţii despre aceste greve se găsesc în arhivele Europei Libere de la Budapesta, sintetizate în Dragoş 
Petrescu, A threatfrom below?, în loc. cit., p. 167. 

44 Vezi „Roumanie. Crise et repression", p. 87. 

45 Se pare că acest decret, care prin ultima prevedere lovea în primul rând în ţărani, a generat revolte la sate. 
Există informaţii în acest sens cu privire la sate din regiunea Motru. Vezi Ibidem, p. 87. Textul decretului 306 
din 9 octombrie 1981 a fost publicat în „Buletinul Oficial", nr. 77, 9 octombrie 1981. 

46 Pentru decretul 313 din 17 octombrie 1981, vezi „Buletinul Oficial", nr. 79, 17 octombrie 1981. 

47 Vezi Gheorghe Gorun, Rezistenţa la communism. Motru '981, Cluj, Editura Clusium, 2005, pp. 56-57. 
Lucrarea propune o reconstrucţie atentă a evenimentelor din 1981 din bazinul Motru şi se bazează pe numeroase 
mărturii orale. 

48 Vezi „Roumanie. Crise et repression", op. cit., p. 87. 

49 Unul dintre participanţi, Viorel Nişulescu, susţine că la mina Roşiuţa s-a scandat, printre altele, şi „Jos 
Ceauşescu!" şi „Jos dictatorul!". în măsura în care aceste informaţii se pot verifica şi din alte surse, se poate 
afirma că revolta din bazinul Motru marchează o radicalizare politică a muncitorilor din România comunistă. 
Vezi Gheorghe Gorun, op.cit.,, p. 58. 

luptele de stradă s-au încheiat abia spre dimineaţă, pe la ora 3:00 50 . Represiunea împotriva 
celor care au iniţiat greva a avut loc imediat, în perioada 22-28 octombrie, iar în urma 
procesului din 2 decembrie 1981 nouă persoane au fost condamnate la închisoare pe termene 
variind între 6 şi 8 ani 51 . Trebuie remarcat faptul că, spre deosebire de greva din 1977, care a 
fost non-violentă, de ocupaţie şi pe durată nedeterminată, revolta de la Motru a fost violentă, 
cu atacarea sediului organizaţiei locale de partid, ceea ce le-a dat autorităţilor ocazia să 
intervină în forţă şi să pună capăt protestului în doar câteva ore 52 . Este demn de remarcat că 
minerii nu au cerut venirea lui Ceauşescu pentru negocieri, ceea ce poate marca faptul că 
imaginea acestuia se erodase deja pe fondul lipsurilor din ce în ce mai acute 53 . 

Nici acest protest nu au determinat regimul comunist să pună capăt politicii de 
sacrificare a populaţiei de dragul îndeplinirii planului. în 1983, generalizarea acordului global 
prin decretul din 13 septembrie, care însemna legalizarea penalizărilor din salariu în cazul 
nerespectării planului la scara întregii economii, a produs un nou val de greve: în septembrie 
la câteva mine din bazinul Maramureş (Baia Borşa, Gura Baia, Toroioaga, „16 mai", 
Burloaia, Măgura, „1 mai"), iar în noiembrie 1983, la Uzina de Autocamioane „Steagul Roşu" 
din Braşov 54 . Pe parcursul anilor 1980, grevele la nivel local au continuat sporadic. Există 
informaţii referitoare la diverse revolte provocate de reducerile salariale datorită acordului 
global şi de criza profundă de produse alimentare. Astfel, proteste nonviolente au avut loc, 
conform informaţiilor ajunse la Europa Liberă, în Timişoara (februarie 1985), Arad (august 
1986), Cluj şi Turda (noiembrie 1986), şi la Uzilele Nicolina din Iaşi (februarie 1986), unde 
peste 1000 de muncitori au intrat în grevă 55 . 

Ultimul mare protest muncitoresc, izbucnit pe fondul unei frustrări profunde a 
populaţiei în condiţiile crizei structurale a regimului comunist, a avut loc la Braşov, pe data de 
15 noiembrie 1987. A fost un protest care, prin amploarea sa, a zguduit nu numai întrega 
Românie, chinuită de frig, foame şi frică, ci şi opinia publică occidentală, care datorită 
semnalului de alarmă tras la Braşov a înţeles în ce mizerie cruntă se zbătea populaţia acestei 
ţări. Revolta a izbucnit la Uzina de Autocamioane „Steagul Roşu" în dimineaţa zilei 
respective. Conform mărturiilor unor participanţi direcţi, încă din seara zilei de 14 noiembrie 
li se comunicase muncitorilor din schimbul al III-lea că salariile le vor fi diminuate cu 30% 
din cauza depăşirii cheltuielilor de producţie planificate 56 . în acelaşi timp, muncitorilor din 
schimbul III li s-a cerut să rămână în fabrică pentru a vota, împreună cu muncitorii ce urmau 
să intre în schimbul I, în alegerile locale ce se organizau în ziua următoare, duminică, 15 
noiembrie 1987. 

Vestea diminuării salariilor i-a revoltat pe muncitori, care au cerut explicaţii de la 
conducerea întreprinderii. Iniţial, grupul de protestatari număra aproximativ două sute de 
muncitori, dar în momentul în care grupul a ajuns în faţa clădirii administrative a uzinei, 
martorii oculari vorbesc despre o mulţime de câteva mii de oameni, adunaţi din diverse secţii. 



50 Ibidem, pp. 67-78. 

51 Ibidem, pp. 89-93. 

52 La nivel de partid, se pare că vinovatul desemnat a fost Virgil Trofin, eliminat din CPEx şi CC la Plenara 25- 
26 noiembrie 1981. Ca fost ministru al Minelor, Petrolului şi Geologiei între 18 decembrie 1979 şi 7 septembrie 
1981, a fost desemnat ca responsabil pentru „neregulile constatate la Combinatul Minier Oltenia (raportări fictive 
şi depozitare necorespunzătoare care a dus la degradarea unor cantităţi de cărbune). 

53 Există chiar mărturii potrivit cărora Ceauşescu ar fi vizitat zona după ce situaţia a fost calmată, pe 9 noiembrie 
1981, când ar fi fost huiduit, iar în elicopter s-ar fi aruncat cu pietre. Vezi „Roumanie, Crise et repression", op. 
cit, 87. 

54 Informaţii despre aceste greve au fost publicate în ,,L' Alternative", nr. 26, martie-aprilie 1984, p. 39. 

55 Vezi Dragoş Petrescu, A threatfrom below?, pp. 167-168. 

56 Desfăşurarea revoltei muncitoreşti de la Braşov a fost reconstituită de către unsprezece muncitori participanţi 
la revoltă, în cadrul unei lungi discuţii organizate pe data de 8 noiembrie 2002 la sediul Fundaţiei Academia 
Civică din Bucureşti, cu ocazia aniversării a cinsprezece ani de la evenimente. Vezi Romulus Rusan (coord.), O 
zi de toamnă, cândva... 15 noiembrie 1987, Braşov, Bucureşti, Fundaţia Academia Civică, 2004. 

Conducerea uzinei a refuzat să discute cu muncitorii revoltaţi. Prin urmare, după ce au spart 
câteva geamuri ale clădirii administrative, greviştii au decis să se deplaseze către clădirea 
Comitetului Judeţean de Partid Braşov. 

Un grevist îşi aminteşte că din mulţimea de 7-8000 de oameni au pornit spre centrul 
oraşului doar 2-300 57 . în acelaşi timp, participanţii povestesc că, după ieşirea grupului de 
protestatari pe poarta uzinei de autocamioane, pe parcursul a câtorva sute de metri străbătuţi 
pe Calea Bucureşti în direcţia centrului Braşovului, numărul manifestanţilor a crescut rapid, 
astfel încât, atunci când au ajuns în fată Comitetului Judeţean de Partid, mulţimea număra 
aproximativ 8000 de oameni . Trebuie menţionat faptul că, odată ieşiţi pe poarta uzinei, 
greviştii au început să cânte „Deşteaptă-te, române". Potrivit unuia dintre participanţi, atunci 
când mulţimea a ajuns în faţa Comitetului Judeţean de Partid s-a strigat pentru prima dată „Jos 
Ceauşescu!" şi „Jos dictatura!". Apoi, protestatarii au pătruns în clădire, de unde au început să 
arunce publicaţii oficiale ale PCR, cărora cei de afară le-au dat foc. După cum afirma un 
participant, Marius Boieriu: „Cred că au fost câteva mii de kilograme de propagandă 
comunistă arse acolo în faţa Comitetului Judeţean din Braşov" 59 . Un alt aspect deosebit de 
important, semnalat de către toţi participanţii la evenimentele de la Braşov, este rapiditatea cu 
care populaţia oraşului s-a alăturat protestului şi şi-a dovedit solidaritatea cu muncitorii 
revoltaţi 60 . 

Reprimarea revoltei a început în jurul prânzului, odată cu apariţia trupelor USLA 
dotate cu căşti şi scuturi. Potrivit martorilor oculari, trupele de intervenţie au folosit gaze 
lacrimogene şi tunuri cu apă. Intervenţia a durat între două şi patru ore, astfel încât protestul s- 
a încheiat în cursul după-amiezii, pe data de 15 noiembrie 61 . Ca urmare a revoltei muncitoreşti 
de la Braşov, 62 de muncitori au fost deportaţi 62 . Comparând filmul evenimentelor, se poate 
constata că protestul de la Braşov, din noiembrie 1987, a fost asemănător celui din bazinul 
minier Motru, din octombrie 1981. Un grup relativ numeros de muncitori, afectaţi direct de 
măsurile economice luate de autorităţi şi care nu au primit un răspuns satisfăcător din partea 
conducerii întreprinderii de stat respective, au luat hotărârea de a se deplasa la sediul 
consiliului de partid local. Pe drum, muncitorilor li s-au alăturat numeroşi localnici, inclusiv 
femei şi copii. Odată ajunşi în faţa sediului consiliului de partid local, mulţimea furioasă a 
trecut la acţiuni violente (spargerea geamurilor, incendierea literaturii de propagandă 
comunistă, devastarea birourilor şi a bufetului etc). Aceste acţiuni violente au oferit 
autorităţilor pretextul de a interveni în forţă şi de a reprima revolta la capătul a câtorva ore de 
confruntări. Ulterior, cei mai activi protestatari au fost arestaţi, condamnaţi şi deportaţi în 
regiuni îndepărtate din ţară pentru a sparge solidarităţile create în timpul revoltei. 63 

Revolta muncitorească de la Braşov a constituit un moment de cotitură, mai ales prin 
numărul impresionant de reacţii interne şi externe 64 . în primul rând, a provocat imediat o 



57 Vezi mărturia lui Dănuţ Iacob în Ibidem, pp. 16-19. 

58 Vezi mărturia lui Iosif Farcaş în Ibidem, p. 46. Un alt participant, Eugen Tudose, estimează la 6-7000 numărul 
manifestanţilor. Vezi mărturia lui Eugen Tudose în Ibidem, p. 36. Vezi şi Vasile Gogea, Fragmente salvate, 
1975-1989 ' Iaşi, Editura Polirom, 1996, 173. 

59 Vezi mărturia lui Marius Boieriu în R. Rusan (coord.), O zi de toamnă, cândva... p. 40. 

60 Vezi mărturiile lui Dănuţ Iacob, Iosif Farcaş şi Dan Anghel în Ibidem, p. 19, p. 46 şi respectiv, p. 44. 

61 Vezi Vasile Gogea, Fragmente salvate, p. 174 şi mărturia lui Marius Boieriu în Romulus Rusan (coord.), O zi 
de toamnă, cândva... 15 noiembrie 1987, Braşov, p. 40. 

62 Vezi Dennis Deletant, România under communist rule, 2 nd rev. ed., Bucharest, Civic Academy Foundation, 
2006,p.l99. 

63 Cu privire la reacţia conducerii PCR faţă de revolta de la Braşov, vezi Constantin Moraru, 75 noiembrie 1987 
în documente de arhivă, în Romulus Rusan (ed.), Anii 1973-1989. Cronica unui sfârşit de sistem, Bucureşti, 
Fundaţia Academia Civică, 2003, pp. 773-778. 

64 O constatare frapantă este similitudinea între interpretările date evenimentelor de la Braşov de către Mihai 
Botez, unul dintre principalii opozanţi, şi cele ale lui Silviu Brucan, fost redactor-şef adjunct la „Scânteia", 
ambasador în Statele Unite şi la Naţiunile Unite în anii 1960; conform comunicatelor UPI şi Reuters, 27 nov. 

sporire semnificativă a luărilor de poziţie şi a contestaţiilor individuale, în special din partea 
intelectualilor critici, unii dintre ei ieşind în disidenţă deschisă abia după această revoltă de 
proporţii. Apoi, pe termen mai lung, revolta a determinat reapariţia unor acţiuni colective şi a 
mişcărilor sindicale, iniţiative care nu mai apăruseră după reprimarea brutală a SLOMR. 
Dintre mişcările înfiinţate în perioada post-Braşov trebuie amintit sindicatul „Libertatea", 
înfiinţat în luna mai 1988 de către şapte foşti deţinuţi de la Aiud, printre care disidentul Radu 
Filipescu, Gheorghe Năstăsescu (cel care fusese arestat pentru că răspândise manifeste în 
Bucureşti) şi Iulius Filip (muncitorul care trimisese o scrisoare de solidarizare cu 
„Solidaritatea" poloneză) 65 . De asemenea, a apărut şi sindicatul liber de la Zărneşti, în iunie 
1988, iniţiat de şase muncitori dintre care o parte au semnat şi scrisoarea de protest împotriva 
sistematizării satelor a Doinei Cornea 66 . în bună parte, aceste iniţiative au reprezentat 
tentative de structurare a unei opoziţii împotriva regimului, organizate de intelectuali în 
colaborare cu muncitorii. în sfârşit, solidarizările au început să se multiplice, culminând cu 
valul de scrisori colective din 1989 dintre care amintim: scrisoarea deschisă adresată lui 
Ceauşescu în august 1988, în fapt un protest împotriva distrugerii satelor, redactată de către 
Doinea Cornea şi semnată de alte 28 de persoane; scrisoarea celor şase veterani de partid şi 
scrisoarea celor şapte intelectuali din martie 1989; scrisoarea împotriva realegerii lui 
Ceauşescu la Congresul al XlV-lea, semnată, printre alţii, de Dan Petrescu şi Doina Cornea. 

Evenimentele de la Braşov au determinat, de asemenea, o mai bună conştientizare a 
gravităţii situaţiei României în Occident şi desfăşurarea unor manifestaţii de solidaritate cu 
românii, fără precedent ca amploare, organizate de opoziţiile democratice din celelalte ţări din 
Est. Din acel moment, denunţarea regimului Ceauşescu s-a amplificat în instanţele şi 
organismele internaţionale (conferinţa post-Helsinki de la Viena, Biroul internaţional al 
muncii, ONU) sau europene (Consiliul Europei, Parlamentul european). Numeroase guverne 
şi partide politice occidentale au adoptat poziţii asemănătoare. Operaţiunea de solidaritate 
internaţională de adoptare a satelor româneşti, Operation Villages Roumains - iniţiată în 
Belgia la începutul anului 1989 - a luat amploare, jucând un rol esenţial în sensibilizarea 
opiniei publice occidentale faţă de situaţia României. Pe scurt, Braşovul a constituit un 
catalizator pentru mobilizarea internă şi internaţională împotriva regimului de la Bucureşti. 

Din perspectivă istorică, se poate afirma că, deşi a reprezentat protestul muncitoresc 
cel mai bine condus din întreaga perioadă comunistă, greva minerilor din Valea Jiului din 1-3 
august 1977 a rămas fără urmări. Atunci, greva izbucnită la mina Lupeni a avut toate datele 

1987, AFP şi The Independent, 28 nov. 1987; „Radio Free Europe. Domestic Bloc", 1 dec. 1987; Vlad Socor, 
The Worker's Protest in Braşov. Assesment and Aftermath, în „Radio Free Europe. Background Report. 
România", 4 dec. 1987, p. 3; E. Lhomel, Roumanie, l'annee politique, un pouvoir desavoue, une population 
epuisee, în „L'USSR et l'Europe de l'Est, La Documentation Franşaise, Notes et etudes documentaries", no. 
4.867-4.868, 1998, p. 195. Aceeaşi similitudine în ceea ce priveşte verdictul stării grave de criză, dar şi a 
originilor şi a soluţiilor sugerate, între textele opoziţiei şi cele făcute publice de către foşti conducători de partid: 
1) scrisoarea deschisă a lui Kâroly Kirâly (membru al CPEx până în 1972, şi al Consiliului de Stat până în 1975), 
adresată în august 1987 lui Ceauşescu; conform Vlad Socor, Kâroly Kirâly' s Letter to Ceauşescu, „Radio Free 
Europe. Situation Report. România", nr. 1, 13 ianuarie 1988, pp. 29-31 şi E. Lhomel, art. cit.; 2) scrisoarea 
deschisă din martie 1989 semnată de şase personalităţi ale partidului, conform BBC International Service, 10 
martie 1989; RFE Romanian Service, 11 martie, comunicatele AP, Reuters, AFP, 12 martie; „Le Monde", 12-13 
martie, „Liberation", „The Independent", 13 martie, „Philadelphia Inquirer", „Nepszabadsăg", „L'Unitâ", 14 
martie, „Suddeutsche Zeitung", „Die Welt", „New York Times", 15 martie, Michael Shafir, Former Senior RCP 
Officials Protest Ceuşescu's Policies, în „Radio Free Europe. Situation Report. România", nr. 3, 29 martie 1989, 
pp. 3-14. 

65 Sindicatul „Libertatea" şi-a anunţat înfiinţarea trimiţând o scrisoare Conferinţei de la Viena, care conţinea un 
program de reforme vizând atât liberalizarea politică, cât şi reforme în sfera economică, legate mai ales de 
legislaţia muncii. în acelaşi timp, se cerea respectarea drepturilor omului, reproducându-se o listă de deţinuţi 
politici aflaţi încă în închisoare: Florentin Scaleţchi, Lucian Iancu, Alexandru Mateescu, Nicolae Liţoiu, Dumitru 
Iuga. Vezi „La Nouvelle Alternative", nr. 13, mai 1989, pp. 42-43. 

66 Pentru informaţii despre măsurile luate împotriva celor de la Zărneşti, vezi Ibidem, p. 59. 

unui protest muncitoresc matur, organizat, cu revendicări bine articulate. A fost vorba despre 
o grevă non-violentă, cu ocuparea locului de muncă şi pe durată nedeterminată. Datorită 
faptului că minerii din Valea Jiului nu s-au angajat în acţiuni violente, autorităţile nu au avut 
pretextul de interveni în forţă pentru a dispersa grupurile compacte de protestatari. Mai mult, 
faptul că minerii grevişti au decis să ocupe locurile de muncă, în loc iasă pe străzi pentru a 
demonstra sau pentru a asedia sediile reprezentanţilor locali ai puterii, a transformat locurile 
muncă respective în potenţiale centre de rezistenţă, făcând dificilă o eventuală intervenţie a 
trupelor speciale sau a armatei. Din păcate, revendicările minerilor au avut mai degrabă un 
caracter economic. Simplul fapt că aceştia au cerut să discute direct cu Nicolae Ceauşescu 
arată că, pe atunci, secretarul general al partidului se bucura încă de o oarecare încredere în 
rândurile muncitorilor. Greva din Valea Jiului ar fi fost poate prilejul cel mai nimerit pentru 
apariţia unui sindicat independent de structurile oficiale. Deşi scriitorul Paul Goma iniţiase o 
mişcare pentru drepturile omului în primăvara aceluiaşi an 1977, cele două acţiuni - mişcarea 
Goma şi greva din Valea Jiului - nu au dus la structurarea unei mişcări care să transceadă 
barierele de clasă şi care să oblige partidul unic să-şi modifice strategia socială, economică şi 
culturală. în aceste condiţii, regimul şi-a continuat „neabătut" politica de sacrificare a 
populaţiei de dragul „construirii societăţii socialiste multilateral dezvoltate". Astfel, se poate 
afirma că anul 1977 a fost un moment ratat al opoziţiei anticomuniste din România, în timp ce 
anul 1987 a reprezentat începutul unui val de mobilizare împotriva regimului, care a culminat 
cu Revoluţia din decembrie 1989. 

Disidenţa în regimul comunist. 

Consideraţii generale: disidenţă, rezistenţă, exil, cooptare 

Disidenţa faţă de regimurile comuniste din blocul sovietic reprezintă un fenomen cu 
caracteristici şi dinamică proprii, asociat sfârşitului anilor 1970 şi anilor 1980. Mai precis, 
este un fenomen a cărui apariţie a fost posibilă numai datorită unor schimbări fundamentale 
pe plan internaţional, iniţiate prin semnarea Actului Final de la Helsinki în 1975, care s-au 
suprapus peste un proces paralel de transformări interne a regimurilor comuniste. Acest lucru 
nu înseamnă, desigur, că în perioadele anterioare nu ar fi existat critici sau proteste împotriva 
acestor regimuri. Impuse prin forţă şi fraudă electorală, regimurile comuniste din întreaga 
Europă Centrală şi de Est s-au confruntat de la bun început cu diverse forme de rezistenţă. în 
România, cea mai notabilă formă de contestare a fost aşa-numita „rezistenţă armată" sau 
„rezistenţa în munţi," al cărei scop, niciodată realizat din păcate, a fost crearea unei reţele 
clandestine capabile să provoace o revoltă naţională împotriva puterii comuniste nelegitime, 
în afară de aceasta, există deja la acest stadiu al cercetărilor destule dovezi ale existenţei unor 
răscoale ţărăneşti, greve muncitoreşti şi revolte studenţeşti, cele mai multe suprimate în mod 
brutal de către regim. Toate aceste forme de contestare, care au apărut ca reacţie la instaurarea 
dictaturii comuniste, au dispărut treptat după ce au cunoscut un vârf în anul 1956. 

în cazul României, până la începutul anilor 1960, atât teroarea îndreptată împotriva 
tuturor celor ce se revoltaseră sau erau consideraţi potenţiali opozanţi, cât şi pierderea 
speranţei într-o intervenţie occidentală salvatoare, au contribuit la anihilarea aproape totală a 
capacităţii societăţii de a acţiona împotriva regimului. Acţiunile de contestare a regimului au 
reizbucnit în forţă abia în 1977, an marcat de două evenimente de o importanţă deosebită: 
mişcarea pentru drepturile omului, iniţiată de scriitorul Paul Goma, şi greva minerilor din 
Valea Jiului. Din acel moment şi până la prăbuşirea sa, regimul comunist se va confrunta 
continuu cu proteste mai mult sau mai puţin semnificative. Cu toate acestea, cu excepţia 
revoltei de la Braşov din noiembrie 1987, nici un alt protest nu le va mai egala în amploare pe 
cele din 1977. Atât în România, cât şi în întregul lagăr comunist, manifestările de 
nemulţumire faţă de regimurile comuniste au crescut brusc în intensitate în a doua jumătate a 
anilor 1970, dând naştere aşa- numitului fenomen disident. Acest fenomen se va dezvolta 
sinuos, dar continuu, de-a lungul anilor 1980, contribuind la prăbuşirea regimurilor comuniste 
din anumite ţări. 

Prima chestiune care impune o clarificare este însăşi natura aparte a disidenţei în 
comparaţie cu alte forme de protest, anterioare sau contemporane acestui fenomen. 
Evenimentul care a influenţat cel mai mult evoluţia fenomenului disident a fost Conferinţa 
pentru Securitate şi Cooperare în Europa, încheiată în august 1975 la Helsinki prin semnarea, 
de către toate cele 35 de state participante, a unui Act Final. Acest document cuprindea, pe 
lângă prevederile legate de colaborarea în domeniul militar sau în cel economic, şi un capitol 
aparte privind respectarea drepturilor omului şi cetăţeanului. Aceste prevederi au fost cele 
care au oferit un temei legal mişcărilor disidente din întreg blocul sovietic 1 . Odată ce 
reprezentanţii ţărilor comuniste au semnat acest acord, criticii regimurilor respective - 
disidenţii - şi-au putut structura protestele referindu-se direct la documentul respectiv. 
Desigur, nu toate protestele de după anul 1975 s-au referit explicit la drepturile omului. 
Important este faptul că, după Helsinki, toate abuzurile regimurilor comuniste au putut fi 
tratate ca fiind violări flagrante ale drepturilor omului, pe care autorităţile comuniste se 



1 Pentru Actul Final al Conferinţei pentru Securitate şi Cooperare in Europa, semnat de 33 de state europene, 
plus SUA şi Canada, vezi Gheorghe Gheorghe, Tratatele Internaţionale ale României, 1965-1975, Bucureşti, 
Editura Ştiinţifică şi Enciclopedică, 1977, pp. 438-455. Pentru o evaluare globală a întregului proces iniţiat la 
Helsinki vezi Richard Davy (coord.), European Detente. A Reapprisal, London, The Royal Institute of Foreign 
Affairs, 1992. 

angajaseră să le respecte prin acest acord internaţional 2 . Astfel, drepturile omului şi 
cetăţeanului au devenit punctul de referinţă al tuturor disidenţilor ce voiau să sensibilizeze 
opinia publică internaţională. Cu alte cuvinte, Actul Final de la Helsinki - asupra căruia 
căzuseră de comun acord state comuniste şi ne-comuniste - i-a ajutat pe criticii din Europa 
de Est să-şi internaţionalizeze protestele prin apelul la diverse instanţe occidentale: guverne 
ale statelor semnatare, organizaţii care monitorizau respectarea drepturilor omului sau 
diverse agenţii de presă. 

Luate în serios atât de disidenţii din Est, cât şi de guvernele din Vest, drepturile 
omunui şi cetăţeanului au devenit după Helsinki o chestiune centrală în relaţiile diplomatice . 
Acest document internaţional ar fi putut rămâne literă moartă - aşa cum fusese Acordul de la 
Ialta - dacă statele occidentale, la rândul lor, nu ar fi luat în serios problema drepturilor 
omului, începând treptat să le ceară guvernelor comuniste să se conformeze angajamentelor 
luate. Mai mult, apelurile occidentale ar fi putut rămâne la rândul lor inoperante atât timp cât 
Actul Final de la Helsinki nu prevedea, de fapt, nici o pârghie legală pentru impunerea 
respectării lui. însă, demersurile occidentale au coincis cu criza economică profundă cu care 
s-au confruntat, pe rând, toate statele comuniste începând cu mijlocul anilor 1970. 
împrumuturile externe reprezentau un mijloc de presiune pe care Occidentul 1-a putut folosi în 
cazul ţărilor datornice pentru a cere respectarea promisiunilor făcute la Helsinki. Pe scurt, 
conjunctura economică defavorabilă a avut şi un rezultat în plan politic datorită faptului că 
guvernele comuniste nu-şi mai puteau permite să trateze cu dispreţ total problemele 
drepturilor omului atât timp cât aveau nevoie de capital occidental. Aceasta nu înseamnă că 
nu au mai existat deţinuţi politici după 1975, ci doar că ei nu mai puteau să dispară fără urmă 
din momentul în care Vestul afla de existenţa lor, ca pe vremea Marii Terori staliniste 4 . 

Spre deosebire de contestările anterioare, disidenţa post-Helsinki diferă faţă de alte 
forme anterioare de protest şi pentru că a evitat în mod deliberat să atace deschis vreunul din 



2 în Europa de Est, spre deosebire de Occident, aceste drepturi nu fusesă niciodată până atunci un punct esenţial 
pe vreo agendă politică din perioada modernă, nici înainte şi nici după venirea comunismului la putere. Rudolf 
Tokes remarca, luând în considerare evoluţia istorică a Europei Centrale şi de Est, că politica din acesta regiune 
a fost dominată de probleme de securitate (în dauna libertăţii de multe ori) şi de drepturi colective (în dauna celor 
individuale). Pe scurt, drepturile individuale au fost întotdeauna neglijate în această parte a continentului în 
favoarea drepturilor colective. Actul Final de la Helsinki a făcut din drepturile omului o temă importantă şi în 
această parte a continentului datorită faptului că le-a oferit criticilor din interior ai comunismului un limbaj pe 
care potenţialii parteneri occidentali puteau să-1 înţeleagă. Vezi Rudolf Tokes, Human Rights and Political 
Change in Eastern Europe în Rudolf L. Tokes (coord.), Opposition in Eastern Europe, Baltimore & Londra, The 
John Hopkins University Press, 1979, p. 12. 

3 Trebuie menţionat că a existat mult scepticism faţă de acordurile de la Helsinki în momentul semnării lor. Vezi 
în acest sens, spre exemplu, mărturiile fostului director al Europei Libere, George Urban, Radio Free Europe 
and the Pursuit of Democracy. My War Within the Cold War, New Haven, Yale University Press, 1997, în 
special pp. 123-136. Desigur, perspectiva s-a modificat treptat, iar căderea comunismului a confirmat rolul 
extrem de important al acestor acorduri. Iată cum evaluează Henry Kissinger la începutul anilor 1990 rolul 
statelor occidentale în general şi cel al Statelor Unite în special: „Eu cel puţin am fost sceptic la început în 
legătură cu impactul Coşului III. (...) Noi am susţinut Coşul III referitor la drepturile omului pentru a susţine o 
ameliorare a durităţii regimurilor comuniste, precum şi pentru a stabili criterii internaţionale care să-i oblige pe 
sovietici să nu mai suprime revoltele (...) Putem fi mulţumiţi cu ceea ce s-a realizat fără a ne însuşi creditul ce 
se cuvine acordat unor personalităţi precum Havel, Walesa sau contemporanii lor, care au transformat o 
chestiune diplomatică într-un triumf al spiritului uman". Vezi Henry Kissinger, Years of Renewal, Londra, 
Weidenfeld & Nicholson, 1999, p. 663. 

4 Publicul românesc, chiar dacă nu a urmărit „pe viu" la posturile de radio occidentale desfăşurarea fenomenul 
disident, are la dispoziţie traducerea celei mai cuprinzătoare istorii intelectuale a fenomenului disident. Vezi 
Vladimir Tismăneanu, Reinventing Politics. Eastern Europe from Stalin to Havel, New York, The Free Press, 
1992, apărută la Editura Polirom, 1997. Există în traducere românească şi colecţiile de articole ale lui Timothy 
Garton Ash, un martor angajat al mişcărilor de opoziţie din Europa Centrală, The Uses of Adversity. Essays on 
the Fate of Central Europe, Cambridge, Granta Books, 1989 şi The Magic Lantern. The Revolutions of '89 
Witnessed in Warsaw, Budapest, Berlin and Prague, New York, Vintage Books, 1993. 

elementele care ţin de însăşi esenţa regimurilor comuniste. Apelurile pentru respectarea 
drepturilor omului nu cereau schimbarea vreunei legi fundamentale a regimului, ci nimic mai 
mult decât respectarea unui angajament deja luat de către respectivul regim 5 . Desigur, atât 
timp cât regimurile comuniste nu preluaseră puterea şi nu se menţineau la conducere în mod 
legitim, prin votul exprimat liber al cetăţenilor, ele erau nevoite să recurgă continuu la 
constrângere. în acest sens, violarea drepturilor omului făcea parte din însăşi natura lor. 
Totuşi, atât timp cât aceste drepturi erau înscrise chiar şi în constituţiile comuniste, protestele 
care nu cereau altceva decît respectarea lor nu atacau direct ordinea politică, socială sau 
economică a regimului. Pe scurt, mizele şi strategiile mişcărilor disidente au fost diferite de 
cele ale mişcărilor anterioare. Beneficiind de experienţa Revoluţiei maghiare şi a Primăverii 
de la Praga, care testaseră limitele de toleranţă admise de sovietici 6 , disidenţii nu au contestat 
nici alianţa cu Uniunea Sovietică şi nici natura socialistă a regimurilor aflate la putere. 
Mişcările pentru drepturile omului, pentru pace sau cele ecologiste nu puneau direct în pericol 
regimul. Miza iniţială a acestor mişcări nu a fost căderea regimurilor comuniste, ci 
schimbarea treptată în cadrul sistemului, iniţiată „de jos". Strategia disidentă, formulată 
pentru prima dată de către disidentul polonez Adam Michnik în eseul Noul evoluţionism, avea 
ca obiectiv lărgirea sferei drepturilor omului şi a libertăţilor cetăţeneşti, în condiţiile în care 
încercarea marxist-revizionistă de a impune schimbări „de sus", prin intermediul instituţiilor 
statului comunist, se dovedise o iluzie 7 . Această strategie a însemnat implicit respingerea 
politicii, domeniu monopolizat de elita comunistă, şi retragerea în „antipolitică", pentru a 
folosi conceptul introdus de scriitorul maghiar Gyorgy Konrâd în scopul de a sublinia faptul 
că ţelul disidenţilor nu era cucerirea puterii, ci regenerarea societăţii 8 . Cum au gândit 
disidenţii că acest lucru putea fi realizat? „Trăind în adevăr", după cum a argumentat fostul 
preşedinte al Republicii Cehe şi fost disident al Cehoslovaciei, Vâclav Havel, preluând o idee 
a lui Aleksandr Soljeniţîn. Cu alte cuvinte, refuzând minciuna zilnică care făcea din fiecare 
cetăţean ce o accepta un susţinător al regimului 9 . Scopul ultim al disidenţei era mai degrabă 
libertatea de a gândi, scrie sau chiar cânta, pe scurt, de a crea un spaţiu alternativ, în afara 
controlului statului-partid 10 . 

în sfârşit, pentru a înţelege specificul disidenţei din anii 1970 şi 1980 în comparaţie cu 
formele anterioare de protest mai trebuie subliniat că acest fenomen a fost posibil şi datorită 
unor importante transformări interne suferite de regimurile comuniste. în anii terorii staliniste, 



5 La Praga, după lansarea documentului de constituire al Cartei 77 circula gluma: „De ce nu a semnat Husak 
Carta? Pentru că a făcut acelaşi lucru la Helsinki". Pentru detalii privind formarea Cartei, vezi Vâclav Havel, 
Disturbing the Peace. A Conversation with Karel Hvizdala, New York, Alfred A. Knopf, 1990. 

6 Programul guvernului revoluţionar al lui Imre Nagy prevedea, pe lângă introducerea pluripartidismului, 
retragerea trupelor sovietice şi ieşirea din Tratatul de la Varşovia. Vezi în acest sens documentele reproduse în 
Paul Zinner (coord.), National Communism and Popular Revolt in Eastern Europe, New York, Columbia 
University Press, 1956, pp. 428-32. Programul de Acţiune al Partidului Comunist din Cehoslovacia, documentul 
cel mai important al Primăverii de la Praga, deşi nu pune sub nici o formă în discuţie relaţiile cu Uniunea 
Sovietică, prevede introducerea unei relative democratizări în viaţa politică şi a unor reforme limitate în sfera 
economică. Vezi Jaromir Navratil et al. (coord.), The Prague Spring 1968. A National Security Archive 
Documents Reader, Budapest, Central European University Press, 1998. 

7 Adam Michnik, Letters from Prison and Other Essays, Berkeley, University of California Press, 1986. 

8 Gyorgy Konrâd, Antipolitics, San Diego, Harcourt Brace Jovanovich, 1984. 

9 Vâclav Havel et al., The Power of the Powerless, New York, M.E. Shape, 1990. 

10 Intelectualii est-europeni, după cum subliniază G. M. Tamâs - unul dintre cei mai cunoscuţi disidenţi 
maghiari, originar din Transilvania - au preluat conceptul occidental de societate civilă, dar l-au folosit într-un 
context diferit. Ei au susţinut constituirea asociaţiilor voluntare, dar nu pentru a crea solidarităţi într-o societate 
atomizată - problemă cu care se confruntă societăţile moderne liberal-democratice -, ci pentru a crea nuclee 
autonome, pluraliste, care să îngrădească tendinţele uniformizatoare ale statului comunist. Vezi G. M. Tamâs, 
The Legacy ofDissent, în Vladimir Tismăneanu (coord.), The Revolutions of 1989, London, Routledge, 1999, pp. 
181-197. Pentru versiunea românească vezi Revoluţiile din 1989. Intre trecut şi viitor, trad. de Cristina Petrescu 
şi Dragoş Petrescu, Iaşi, Polirom, 1999. 

nu ne-am putea închipui un protestatar supravieţuind gestului disperat de a se opune 
regimului. însă, în urma procesului de profundă transformare a regimurilor comuniste din 
blocul sovietic, început după moartea lui Stalin, disidenţa a devenit treptat posibilă 11 . Spre 
deosebire de perioada stalinistă, după venirea lui Hruşciov la putere regimurile comuniste din 
întreg blocul sovietic au încetat să mai recurgă la teroarea arbitrară, care afecta în mod 
aleatoriu toate clasele şi grupurile sociale, asigurând un control aproape total asupra societăţii. 
Mai mult, unele forme de nonconformism au început să fie treptat tolerate, creându-se astfel 
premisele apariţiei disidenţilor. Cu alte cuvinte, exprimarea publică a criticilor la adresa 
regimului nu mai atrăgea după sine şi suprimarea imediată a celui ce îndrăznise să facă un 
asemenea gest. Desigur, procesul de transformare al regimurilor comuniste în post-stalinism a 
fost gradual şi a implicat transformări multiple. Odată ce elita politică, economică şi 
intelectuală pre-comunistă fusese lichidată în lagăre de muncă şi închisori, potenţialul de 
revoltă al populaţiei fusese distrus. Ca urmare, teroarea şi-a pierdut din intensitate şi, mai ales, 
din importanţa pe care o avea în cadrul mecanismelor de control al societăţii, dar s-au introdus 
metode noi de constrângere, mai sofisticate. în cazul României, deţinuţii politici care 
supravieţuiseră experienţelor cumplite din Gulagul autohton, dar de inspiraţie sovietică, au 
fost amnistiaţi în 1964. Securitatea, însă, şi-a continuat actitivitatea, acţionând cu precădere 
preventiv pentru a împiedica coagularea nemulţumirilor în proteste colective, dar folosind alte 
strategii decît pura represiune, strategii poate chiar mai persuasive, dar mai puţin brutale. 

Trebuie însă menţionat şi faptul că, simultan cu rafinarea metodelor de control a 
societăţii, a avut loc un proces paralel de cooptare a unor segmente diverse ale populaţiei, 
care a contribuit la diminuarea potenţialului exploziv. în acest sens, au fost folosite diverse 
strategii. în România, în cazul celor mai mulţi, amplul program de modernizare lansat în anii 
1960 — care implica atât industrializarea accelerată a ţării, cât şi o urbanizare progresivă — 
a permis unei părţi semnificative a populaţiei să trăiască mai bine decât trăise vreodată sau, 
cel puţin, mai bine decât în anii stalinismului. Procese similare au avut loc în tot lagărul 
comunist, astfel încît, după anii 1960, regimurile respective îşi asigurau supravieţuirea pe 
baza pe aşa- numitul „nou contract social": în schimbul garantării unui loc de muncă, al unui 
trai nu prea îmbelşugat, dar sigur, majoritatea cetăţenilor acceptau regimul fără să protesteze 
deschis 12 . Un asemenea mecanism a funcţionat şi în România, lucru care se uită de multe ori 
atunci cînd se vorbeşte despre perioada comunistă. Chiar dacă aici nu a avut loc o reală 
destalinizare, ci numai o „schimbare simulată" 13 , regimul lui Ceauşescu, cel puţin în primul 
deceniu, nu s-a mai bazat în primul rând pe teroarea pură, orchestrată de Securitate, ci pe 
cooptare. 

Spre deosebire de represiune, care ducea la o împărţire dihotomică a societăţii în călăi 
şi victime, strategia de control prin cooptare a provocat mai multe tipuri de răspunsuri. Cel 
mai reprezentativ din punct de vedere numeric a fost şi cel aşteptat de regim: conformismul. 
Există, desigur, o ierarhie a nivelurilor de cooptare în sistem, care începe cu acceptarea unor 
funcţii importante în aparatul statului-partid, şi merge până la acceptarea unei umile slujbe 



11 O definire interesantă a etapelor prin care au trecut regimurile din Europa de Est după moartea lui Stalin: post- 
stalinism, post-totalitarism şi post-comunism, vezi la Miklos Haraszti, The Beginnings of Civil Society: The 
Independent Peace Movement and the Danube Movement in Hungary, în Vladimir Tismăneanu (coord.), In 
Search of Civil Society: Independent Peace Movements in the Soviet Bloc, New York, Routledge, 1990, pp. 71- 
87. 

12 Desigur, cooptarea funcţiona diferit pentru fiecare categorie socială. în cazul intelectualilor, spre exemplu, 
cooptarea însemna permisiunea acordată pentru a călători în Occident sau pentru publicarea unui volum. Pentru 
conceptul de „nou contract social", vezi studiul lui Antonin J. Liehm, „The New Social Contract and the Parallel 
Polity", în Jane Leftwich Curry (coord.), Dissent in Eastern Europe, New York, Praeger Publishers, 1983, p. 
174. 

13 Conceptul a fost tratat pe larg în Michael Shafir, România - Politics, Economics and Society. Political 
Stagnation and Simulated Change, London, Frances Pinter Publishers, 1985. 

într-o instituţie oarecare (în locul refuzului total de a fi salariatul statului comunist). La 
limită, însă, se poate spune că regimul comunist a supravieţuit atâtea decenii datorită 
susţinerii tacite - pe baza mecanismului „noului contract social" - a tuturor celor care 
acceptau să trăiască în România fără să-şi exprime public nemulţumirea faţă de regim. 
Aceasta a dus, în cazul celor mai mulţi dintre români, la dihotomia dintre gânduri şi vorbe, la 
duplicitatea care se manifesta cotidian în toate activităţile publice şi chiar private. Din această 
cauză, atunci când, datorită crizei structurale profunde, „noul contract social" a început să fie 
contestat, procesul de renaştere a societăţii civile din România a fost lung şi sinuos. 

Respingerea cooptării putea fi făcută în mai multe feluri. Cel mai radical răspuns a 
fost disidenţa, fenomen semnificativ în ţările Europei Centrale, dar foarte marginal în 
România. în acest sens, trebuie să clarificăm un aspect al definiţiei, care este deseori eludat în 
România. în literatura de specialitate produsă în Occident - singurul loc în care se putea scrie 
în libertate pe această temă înainte de 1989 - conceptelor de disident/disidenţă, deşi preluate 
din jurnalism, li s-a asociat un înţeles precis şi unanim acceptat de către cei care studiau 
comunismul. 

Astfel, un disident este o persoană aflată în dezacord cu fundamentele ideologice, 
politice, economice sau morale pe care se bazează societatea în care trăieşte, dar care nu 
numai că gîndeşte diferit, dar şi declară acest lucru în public, nu doar în familie sau în cercul 
privat al celor mai apropiaţi prieteni 14 . în acest sens, mai trebuie adăugat că, în general, 
disidenţii trebuiau să fie şi oameni ai condeiului, persoane cu un anumit grad de educaţie, 
care să fie capabile să articuleze în scris criticile faţă de sistemul comunist şi, mai ales, să le 
facă inteligibile unei audienţe străine 15 . Pe scurt, disidenţii, cel puţin cei care au ajuns să fie 
cunoscuţi ca atare, au fost ceea ce am putea numi intelectuali publici. Termenul de disident 
ca atare nu a fost inventat de cei care puteau fi încadraţi în această categorie. Mai mult, 
termenul a fost adoptat fără entuziasm de către cei în cauză din nevoia de a- şi autodefini 
propriile acţiuni protestatare într-un limbaj comun cu occidentalii. 

Cu toate acestea, este un termen care, în sensul precizat mai sus - de persoană care îşi 
exprimă public dezacordul cu regimul communist - a făcut carieră până în 1989, fiind preluat 
din jurnalism în mediile universitare şi politice. în România, definiţia aceasta este departe de 
a fi folosită consecvent. Datorită faptului că românii ce se încadrează în stricta accepţiune a 
termenului - disidenţii sunt cei care au criticat deschis, „în gura mare", comunismul, 
asumându-şi toate riscurile care decurgeau de aici - au fost în număr foarte mic, definiţia a 
fost fost folosită după 1989 şi cu referire la persoane care nu şi- au făcut niciodată publice 
opiniile critice, dar care, spre deosebire de mulţi alţii, nici nu au ridicat osanale regimului. în 
cele ce urmează, disidenţa din România comunistă va fi analizată în sensul discutat mai sus şi 
unanim acceptat de către cei care au urmărit evoluţia blocului sovietic în anii 1970 şi 1980. 

Totuşi, pentru a defini corect specificul contextului românesc în comparaţie cu alte 
foste ţări comuniste, trebuie precizat că, în afară de disidenţă, a existat şi o altă formă de 
respingere a cooptării. Mult mai bine reprezentată decât disidenţa, aceasta îi include pe cei 
care nici nu au criticat regimul, dar nici nu l-au susţinut deschis, şi este cunoscută în mediile 
intelectuale din România sub numele de „rezistenţă prin cultură". în condiţiile în care 
disidenţii români au fost mult mai puţini decât în alte ţări, rezistenţii - toleraţi de regim, dar 
neînregimentaţi lui — au contribuit semnificativ alături de disidenţi la limitarea controlului 
ideologic al partidului. Deşi nu au fost persecutaţi de Securitate precum disidenţii şi nu se pot 
încadra în categoria victimelor comunismului, rezistenţii au fost, în general, urmăriţi de 



14 Deşi iniţial termenul se referea mai degrabă la membrii marcanţi de partid care deviaseră de la ideologia 
oficială, termenul de disident a ajuns să-i desemneze cu precădere pe cei din afara partidului care, încurajaţi de 
contextul internaţional post-Helsinki, îndrăzneau să-şi facă publice opiniile critice la adresa regimului. Vezi 
definiţia dată termenului de disident de Roy Medvedev în On Soviet Dissent, London, Constable, 1980, p. 1. 

15 Vezi definiţia dată de Havel în eseul său The Power ofthe Powerless, p. 3. 

poliţia politică, marginalizaţi profesional şi împiedicaţi să aibă o carieră normală în condiţiile 
în care regimul răsplătea exclusiv mediocritatea obedientă partidului. în domeniile umaniste 
şi artistice, existenţa unei asemenea categorii de persoane, al căror scop nu era criticarea 
regimului, ci simpla supravieţuire onestă în cadrul profesiunii alese, a fost semnificativă şi 
pentru faptul că a contracarat amatorismul promovat intens de regim mai ales după 
înfiinţarea, în anul 1976, a festivalului „Cîntarea României". 

în sfârşit, trebuie menţionat cel de-al treilea tip de refuz al cooptării de către regim: 
emigrarea 16 . Desigur, nu toţi românii puteau să aleagă această cale în condiţiile în care orice 
călătorie într-o ţară necomunistă nu era accesibilă oricui. Unii şi-au riscat viaţa trecând 
fraudulos frontiera, alţii s-au folosit de o simplă ieşire dincolo de Cortina de Fier pentru a 
cere azil politic, iar alţii au făcut cerere, au aşteptat cu anii şi au plecat cu forme legale de 
emigrare. De fapt, dreptul la liberă circulaţie este menţionat şi în Actul Final de la Helsinki, 
iar mulţi dintre disidenţi l-au invocat direct, unii chiar folosindu-se de această menţiune 
pentru a putea emigra. Desigur, nu orice exil a fost unul politic: mulţi au plecat din motive 
economice, fără alt gând decât acela de a trăi mai bine, lucru perfect legitim la urma urmei. 
Dintre cei refugiaţi din motive politice, cei care „au ales libertatea" pentru că nu puteau trăi 
în constrângerile impuse de regimul comunist, un număr semnificativ de români au devenit 
foarte activi în emigraţie, contribuind decisiv la susţinerea disidenţei din ţară. După cum am 
subliniat, vizibilitatea disidenţilor în Occident era o condiţie absolut necesară pentru 
supravieţuirea acestora şi ea depindea direct de publicarea scrisorilor deschise, a protestelor 
şi a diverselor analize critice la adresa regimului sau de difuzarea lor la posturile de radio 
străine. în acest sens, spre exemplu, românii exilaţi care lucrau pentru posturile de radio 
Europa Liberă şi Vocea Americii au jucat un rol cheie. De asemenea, sensibilizarea 
organizaţiilor pentru apărarea drepturilor omului, a mass-mediei şi a oamenilor politici 
occidentali, esenţiale pentru supravieţuirea oricărui disident, s-au realizat numai prin ajutorul 
românilor de peste graniţă, mai ales a celor din Franţa, Germania şi Statele Unite. Pe scurt, 
disidenţa internă nu ar fi fost posibilă fără susţinerea exilului. 

Disidenţa nu a dus în mod direct la căderea comunismului. După cum am mai 
subliniat, miza disidenţilor nici nu a fost schimbarea regimurilor, pentru că acest lucru a părut 
de neconceput pentru multă vreme. Dar atunci când, la sfârşitul anilor 1980, conjunctura 
internaţională s-a schimbat odată cu abandonarea doctrinei Brejnev 17 , disidenţii din ţările 
Europei Centrale au constituit contraelita care a cerut schimbarea. Evident, schimbarea s-a 
produs inclusiv în România, chiar dacă regimul comunist a fost mult mai puţin contestat 
decât în celelalte ţări. Dar, în timp ce în Europa Centrală valul de entuziasm al primelor 
alegeri libere a adus la putere reprezentanţi ai fostelor mişcări disidente care au câştigat 
competiţia electorală cu reprezentanţii vechii puteri, în România puterea a rămas în mâinile 
celor din eşalonul secund al partidului, cei mai vizibili eroi ai revoluţiei din decembrie. 
Consecinţa pe termen lung este faptul că, în timp ce grupul de la Vişegrad şi-a orientat de la 
început întreaga politică în favoarea integrării europene, România a dus o politică ezitantă şi 
ambiguă, cu binecunoscutele consecinţe tragice asupra întregului proces de tranziţie spre o 
democraţie reală. România şi Bulgaria intră în Uniunea Europeană cu întîrziere faţă de ţările 
Europei Centrale, şi asta pentru că au fost mai puţin pregătite pentru acest pas. Această 
întîrziere se datorează şi faptului că în aceste ţări puţini au fost cei care şi-au făcut publice 



16 Sociologul american Albert O. Hirschman a evidenţiat faptul că, în cadrul oricărei organizaţii sau societăţi 
există trei forme posibile de răspuns faţă de conducerea politică: loialitatea, protestul şi abandonul. Vezi lucrarea 
sa devenită clasică Exit, Voice, and Loyalty. Responses to Decline in Firms, Organizations, and States, 
Cambridge, Harvard University Press, 1970. 

17 Pentru o relatare succintă a modului în care s-au derulat evenimentele ce au dus la prăbuşirea regimurilor 
comuniste în Europa de Est, vezi Daniel Chirot, What Happened in Eastern Europe in 1989? în Vladimir 
Tismăneanu (coord.), The Revolutions of 1989, London, Routledge, 1999, pp. 19-50. 

convingerile democratice înainte de 1989, criticând deschis comunismul în ciuda riscurilor pe 
care le aducea acest gest. 

Disidenţa din România, 1977-1989 

După 1975, ca reacţie la semnarea Actului Final al Conferinţei pentru Securitate şi 
Cooperare în Europa, a luat naştere un nou val de contestare a comunismului în întreg blocul 
sovietic. în 1976, în Polonia, grevele muncitoreşti au dus la crearea Comitetului pentru 
Apărarea Muncitorilor (KOR), transformat ulterior în Comitetul pentru Autopărare Socială 
(KSS-KOR), care au fost în bună măsură precursori ai sindicatului liber Solidaritatea. în 
fosta Cehoslovacie s-a constituit mişcarea pentru apărarea drepturilor omului şi a libertăţilor 
fundamentale cunoscută sub numele de Carta 77, după anul în care a fost lansată. în Ungaria, 
disidenţa democratică a devenit mai vizibilă prin presă şi publicaţiile (semi)clandestine 18 . 
Toate au fost mişcări protestatare care au supravieţuit într-o formă sau alta până la căderea 
comunismului datorită protecţiei internaţionale operante în cadrul de cooperare iniţiat la 
Helsinki, dar şi din cauza unei mai mari disponibilităţi a regimurilor respective pentru dialog 
social, cel puţin în anumite momente. 

După cum s-a afirmat mai sus, în cazul României, numărul celor care au îndrăznit să 
critice public sau să conteste regimul comunist folosindu-se de noul context internaţional a 
fost mult mai mic. Mai mult, spre deosebire de celelalte ţări, nu a existat nici o mişcare 
colectivă care să poată activa continuu, ci au existat cu precădere disidenţi solitari, 
împiedicaţi să se organizeze într-o opoziţie mai coerentă. Pe scurt, absenţa unor mişcări 
protestatare similare celor din alte ţări menţionate mai sus este unul dintre aspectele care au 
făcut să se vorbească mult despre „pasivitatea românească" 19 . Opoziţia românilor faţă de 
regimul lui Nicolae Ceauşescu a fost descrisă în lucrările occidentale ca o sumă de acţiuni 
sporadice şi localizate, lipsite de coeziune şi fără impact asupra restului societăţii 20 , evaluare 



18 Cea mai bună monografie despre Comitetul pentru Apărarea Muncitorilor (KOR) este Jan Jozef Lipski, KOR. 
A History of the Workers' Defence Committee in Poland, 1976-1981, Berkeley, University of California Press, 
1985. Bibliografia referitoare la Solidaritate este copleşitoare; câteva dintre cele mai citate lucrări sînt: Timothy 
Garton Ash, The Polish Revolution. Solidarity, London, Granta Books, 1991; Michael H. Bernhard, The Origins 
of Democratization in Poland. Workers, Intellectuals, and Oppositional Politics, 1976-1980, New York, 
Columbia University Press, 1993; David Ost, Solidarity and the Politics of Antipolitics. Opposition and Reform 
in Poland since 1968, Philadelphia, Temple University Press, 1990, Alain Touraine et al., Solidarity. The 
Analysis of a Social Movement. Poland 1980-1981, Cambridge, Cambridge University Press, 1983. Din 
literatura referitoare la formarea Cartei 77, cea mai amănunţită este Gordon H. Skilling, Charter 77 and Human 
Rights in Czechoslovakia, London, George Allen & Unwin, 1981. Pentru o analiză pertinentă a grupurilor de 
opoziţie din Ungaria, vezi Rudolf Tokes, Hungary's Negotiated Revolution. Economic Reform, Social Change, 
and Political Succesion, 1957-1990, Cambridge, Cambridge University Press, 1996, pp. 167-210. 

19 Acesta este şi motivul pentru care, cu excepţia unor capitole din volume dedicate formelor de disidenţă din 
întreaga regiune sau a unor referiri în lucrări bazate pe abordări comparative, nu există în lumea anglo-saxonă 
nici o analiză occidentală dedicată disidenţei din România publicată înainte de 1989. Dintre studiile referitoare la 
disidenţa românească merită menţionat capitolul scris de Vlad Georgescu într-o perioadă în care România încă 
era comparată cu alte ţări din blocul sovietic. Vezi Jane Leftwich Curry (coord.), Dissent in Eastern Europe, 
New York, Praeger Publishers, 1983. 

20 In acest sens, trebuie menţionat că opozanţii din România au fost mult mai mediatizaţi în Franţa, unde exista 
un grup din emigraţie extrem de activ în acest sens. Membri ai acestui grup au creat în 1977, împreună cu tineri 
istorici şi sociologi francezi, Comitetul francez pentru apărarea drepturilor omului în România, transformat în 
1980 în Liga pentru apărarea drepturilor omului în România de la Paris. Reviste dedicate Estului, precum 
,,L' Alternative" (între 1979 şi 1985); La „Nouvelle Alternative" (între 1986 şi 1989); „L'Autre Europe" (între 
1985 şi 1989), au publicat în paginile lor numeroase texte critice la adresa regimului de la Bucureşti primite din 
ţară, precum şi analize pătrunzătoare ale politicilor aberante ale liderului român. Trebuie menţionat în mod 
deosebit numărul special din ,,L' Alternative", intitulat „Roumanie. Crise et repression, 1977-1982", ianuarie 
1983. în plus, reviste ca „Les Temps Modernes", „Politique internaţionale" sau „L'Esprit" au inclus deseori 
comentarii despre situaţia generală din România şi despre persecuţiile împotriva opozanţilor regimului. Articole 
pe aceste teme au apărut şi în presă, mai ales în „Le Monde", „Liberation" şi „Le Figaro". 

care rămâne valabilă chiar şi din perspectiva cuiva care a trecut prin această perioadă de pe 
poziţia unui participant la evenimente sau a celui care priveşte înapoi de pe poziţia 
cercetătorului care are la dispoziţie „arhivele disidenţei". 

Analiza de faţă nu îşi propune să întocmească o listă exhaustivă a tuturor celor care 
au criticat public regimul Ceauşescu. O asemenea întreprindere necesită o cercetare de 
durată. Dacă până în 1989 nu se putea scrie despre acest subiect decât în Occident, după 
1989, arhivele româneşti care acoperă această perioadă au rămas cvasi-inaccesibile, prin 
urmare sursele primare s-au îmbogăţit deocamdată foarte puţin. în acelaşi timp, trebuie ţinut 
cont de faptul că evaluările făcute în Occident cu privire la protestele parvenite din România 
au fost tributare capacităţii acestora de a se face vizibile în exterior, ceea ce înseamnă că 
multe dintre ele au rămas necunoscute din cauza izolării României comparativ cu alte ţări 
comuniste. Şansa opozanţilor români de a fi mediatizaţi în Occident era mult mai redusă 
decât a celor central-europeni; în perioada despre care vorbim nu mai existau corespondenţi 
de presă în România, numărul ziariştilor occidentali care reuşeau să viziteze ţara era 
incomparabil mai mic decât în cazul celorlalte state comuniste europene. Mai mult, spre 
deosebire de central-europeni sau de ruşi, românii nu aveau o editură în străinătate care să 
publice şi să popularizeze ceea ce nu se putea publica acasă, fiind vizibili numai în anumite 
reviste ale exilului sau în cele specializate în problemele Estului şi numai cu intermitenţe în 
presă. Astfel, vizibilitatea lor dincolo de Cortina de Fier depindea aproape exclusiv de 
legăturile personale sau ocazionale cu străinătatea şi de accesul lor la posturi de radio, 
precum Europa Liberă, Vocea Americii sau BBC. Acestea fiind spuse, trebuie totuşi subliniat 
că, deşi fragmentar reconstruită, contestarea regimului comunist din România rămâne în 
istoria recentă un act esenţial pentru faptul de a fi contribuit la fisurarea monopolului 
discursiv al regimului prin discursul critic alternativ pe care 1-a produs. 

Cronologic, primul protest românesc post-Helsinki a fost aşa-numita mişcare Goma, 
botezată astfel după numele iniţiatorului şi principalului său promotor, scriitorul Paul 
Goma 21 . Mişcarea Goma, după cum a fost denumită de jurnaliştii occidentali, ar fi putut 
reprezenta o intrare a disidenţei din România în sincronism cu mişcările pentru apărarea 
drepturilor omului care se înfiripau în Europa Centrală. Din păcate, nu a fost decât o 
încercare ratată de a constitui ceva similar Cartei 77 . Documentul principal al acestei 
mişcări a fost o scrisoare deschisă adresată Conferinţei pentru Securitate şi Cooperare, parte a 
întrunirilor din cadrul de cooperare internaţională deschis la Helsinki, care avea loc la 
Belgrad 23 . Iniţial semnată doar de opt persoane, dintre care două erau soţii Goma, scrisoarea 



21 Paul Goma este singurul semnatar al unei scrisori de solidarizare cu Carta 77, trimisă către Pavel Kohout, unul 
dintre cei mai cunoscuţi scriitori cehi în momentul respectiv. Merită menţionat un fragment din scrisoare: 
„Trăim, supravieţuim în acelaşi lagăr, în aceeaşi Biafra (capitală: Moscova) - scria Goma. Voi, cehii şi slovacii, 
aţi avut un '68; polonezii un '56, un '71 şi un ...mereu; germanii de est au avut Berlinul şi au un Biermann. Noi, 
românii, nu avem asemenea repere. Dar nu totdeauna suferinţa este direct proporţională cu intensitatea strigătului 
de revoltă. Voi (ca, de altfel, polonezii, germanii de est, ungurii, bulgarii) voi sunteţi sub ocupaţie rusească; noi, 
românii, ne aflăm sub ocupaţie românească - la urma urmei, mai dureroasă, mai eficace decât una străină. Trăim 
cu toţii sub acelaşi călcâi [...].Aceeaşi lipsă de drepturi elementare, aceeaşi batjocorire a omului, aceeaşi 
neruşinare a minciunii - peste tot. Peste tot: sărăcie, haos economic, demagogie, nesiguranţă, teroare". Textele lui 
Goma şi ale mişcării Goma au fost publicate în Franţa în diverse reviste: „Les Temps Modernes", iulie 1977; 
„Roumanie. Crise et repression", op.cit., sau în volume separate: Le Dossier Paul Goma. L'ecrivain face au 
socialisme du silence, prezentat de Virgil Tănase, Paris, Edition Albatros, 1977. 

22 Modul în care această mişcare a debutat, a evoluat şi s-a stins după întemniţarea iniţiatorului ei este descris, 
dintr-un punct de vedere personal, dar echilibrat, în Paul Goma, Le tremblement des hommes, Paris, Edition 
Seuil, 1977. Pentru ediţia română, vezi Culoarea curcubeului '77. Cutremurul oamenilor, Oradea, Editura 
Multiprint, 1993. 

23 Iată câteva fragmente din scrisoare, care ilustrează că, atât Carta cât şi mişcarea Goma, au plecat de la aceeaşi 
idee a respectării drepturilor garantate de constituţiile comuniste şi întărite de Acordul de la Helsinki: „Drepturile 
garantate prin legile interne şi tratatele internaţionale semnate de către guvernele statelor totalitare, precum 
articolul din Constituţia RSR care se referă la drepturile civile (art. 17); dreptul la muncă (art. 18); dreptul la 

a stârnit interesul românilor tot mai nemulţumiţi de regimul Ceauşescu. în decurs de două 
luni şi ceva, din februarie - când ştirea lansării acestei Carte româneşti a ajuns prin diverse 
canale în Occident şi a fost intens mediatizată de diverse posturi de radio, în special de 
Europa Liberă - şi până la sfîrşitul lui martie - moment după care Goma este arestat - au fost 
adunate peste 200 de semnături de susţinere. Acest număr este aproximativ acelaşi cu cel al 
semnatarilor iniţiali ai Cartei 77. Spre deosebire de modelul ei, care, deşi sinuos, şi-a 
continuat activitatea în Cehoslovacia până la căderea regimului, mişcarea Goma nu a 
supravieţuit în condiţiile în care iniţiatorul ei a fost trimis în închisoare, apoi supravegheat la 
domiciliu, pentru a sfârşi în exil forţat. Din păcate, prea puţine figuri publice şi respectate, 
capabile să constituie un exemplu pentru ceilalţi, i s-au alăturat . Cooptarea de către regim a 
unei părţi a intelectualităţii explică acest lucru numai parţial; multe se datorează rivalităţilor 
de breaslă şi animozităţilor reciproce dintre promotorul mişcării şi „confraţii" săi, care într-o 
bună măsură continuă şi astăzi 25 . în sfârşit Securitatea, acţionând la „indicaţiile lui 
Ceauşescu", a jucat un rol decisiv. 

Ceauşescu a reacţionat extrem de violent la ştirea apariţiei acestui protest, mai ales că 
Goma i s-a adresat direct pentru a-1 invita să semneze împreună Carta 77, motivând că în 
România existau doar doi oameni care nu se temeau de Securitate: secretarul general al PCR 
şi el însuşi 26 . în arhive există două stenograme revelatoare cu privire la poziţia lui Nicolae 
Ceauşescu faţă de drepturile omului şi de mişcarea Goma: „Legat de securitatea europeană, 
mă gândesc să luăm o poziţie ceva mai fermă faţă de toate aceste acţiuni ale unor cercuri 
reacţionare, ale unor agenţii de presă, care încearcă să abată preocupările de la securitatea 
europeană la probleme minore, pe probleme de sprijinire chiar a unor elemente recţionare, să 
reactiveze o serie de agenturi străine. (...) Sigur, nu ştiu dacă încercarea care (sic!) o fac unii 
de a lega România de Cehoslovacia sînt numai din aceştia sau sunt şi din partea altor 
«agenturi». Până şi România care este considerată mai liberală este pusă în discuţie. Cred că 
activizarea acestor cercuri este mai complexă. Aşa observ eu. (...) Cred că în acest sens 
trebuie să respingem şi să luăm poziţie asupra acelor cercuri care activează organizaţiile 
fasciste, teroriste, pentru că realmente aşa este. La noi l-au găsit pe Paul Goma, care este un 
derbedeu, a stat şi în închisoare. Trebuie să luăm atitudine mai fermă şi faţă de 

educaţie (art. 21); la liberă asociere (art. 27); libertatea cuvântului, a presei, a întrunirilor şi demonstraţiilor (art. 
28); libertatea de gândire (art. 30); inviolabilitatea persoanei (art. 31); şi a reşedinţei personale (art. 32); secretul 
corespondenţei şi al convorbirilor telefonice (art. 33), nu sunt respectate. în acelaşi timp, dreptul la libera 
circulaţie a persoanelor, ideilor, informaţiei nu este respectat, iar dreptul la cetăţenie este transformat într-o 
obligaţie. (...) De asemenea, considerăm că nu se poate accepta extinderea principiilor neamestecului în treburile 
interne la sfera drepturilor civice fundamentale". Textul integral a fost publicat în Goma, Culoarea Curcubeului 
77, pp. 70-72. 

24 Alături de Goma au mai semnat acest protest doar alţi doi intelectuali cunoscuţi: Ion Negoiţescu şi Ion Vianu. 
Negoiţescu a sprijinit public mişcarea iniţiată de Goma printr-o scrisoare adresată acestuia, care s-a citit şi la 
Radio Europa Liberă. El pleda pentru limitarea mişcării la revendicarea libertăţii de exprimare, un scop mai bine 
precizat decât respectarea drepturilor omului în general şi, de aceea, mai probabil de a fi obţinut, considera el. 
Vezi Ion Negoiţescu, In cunoştinţă de cauză. Texte politice, Cluj, Dacia, 1990. Ulterior, Negoiţescu a fost 
şantajat cu un proces de homosexualitate şi a fost nevoit să renunţe la poziţia anterioară scriind un articol care 
lăuda politica culturală a regimului în „România literară". Vezi scrisoarea lui Ion Vianu adresată lui Goma în 
Matei Călinescu şi Ion Vianu, Amintiri în dialog, Bucureşti, Editura Litera, 1994. Deşi decisese deja să 
părăsească definitiv România, Vianu i se alătură lui Goma văzând că nimeni altcineva dintre scriitorii cunoscuţi 
nu o face, gest care 1-a costat postul de la Facultatea de Medicină. 

25 A se vedea în acest sens cele trei volume ale jurnalului lui Paul Goma şi reacţiile stîrnite de acestea; Paul 
Goma, Jurnal, Bucureşti, Editura Nemira, 1997. 

26 în cazul în care Ceauşescu ar semna Carta pentru drepturile omului a cehilor şi slovacilor, el s-ar dovedi, 
argumenta Goma, consecvent cu atitudinea sa din 1968, când a condamnat invazia din Cehoslovacia, oferind 
exemplu românilor, care în acest fel nu se vor mai teme să se alăture celor ce cereau respectarea drepturilor 
omului în ţările comuniste. Ca urmare a difuzării acestor scrisori, Ceauşescu a condamnat public virulent 
„trădătorii de neam". Vezi Nicolae Ceauşescu, Cuvîntare la Consfătuirea pe ţară a unităţilor de control ale 
oamenilor muncii - 17 februarie 1977, Bucureşti, Editura Politică, 1977. 

corespondenţii străini. Trebuie să-i poftim să facă bine să-şi vadă de treabă. (...) Noi ar trebui 
să fim puţin mai ofensivi în această direcţie. Presa noastră nu este destul de activă în privinţa 
aceasta. Nu este vorba să apărăm măsurile din Cehoslovacia, pentru că au alt caracter, dar 
nici nu trebuie să admitem ca la adăpostul acesta să se reactiveze cercurile fasciste, 
reacţionare" 27 . 

Limbajul folosit de Ceauşescu în 1977, desele referinţe la „agenturi", îi vor părea 
extrem de cunoscute cititorului familiar cu filmul procesului şi execuţiei acestuia în 
decembrie 1989. în acest sens, trebuie adăugat că liderul român şi-a modificat de-a lungul 
timpului extrem de puţin viziunea asupra politicii externe, formată în perioada „coexistenţei 
paşnice". El nu a înţeles niciodată de ce statele occidentale au început să acorde o importanţă 
din ce în ce mai mare problemei drepturilor omului în perioada post-Helsinki. Pentru 
Ceauşescu, politica internaţională trebuia să se concentreze pe menţinerea păcii şi a 
securităţii, nu pe câteva cazuri marginale, considera el, de indivizi care îşi „trădau ţara", 
denigrând sistemul comunist. Toate intervenţiile occidentale în favoarea opozanţilor erau 
considerate drept inadmisibile intruziuni în afacerile interne ale României. 

în privinţa măsurilor care trebuiau luate în cazul unor asemenea „trădători", precum 
Paul Goma, luările de poziţie ale soţilor Ceauşescu în şedinţa CPEx din 30 martie 1977, 
exprimate într-un limbaj buruienos, sunt extrem de relevante. 

Nicolae Ceauşescu: „în legătură cu unele probleme privind activitatea măgarului 
acesta de Goma, care continuă să ia legătura prin telefon, şi acum, la Europa Liberă, s-a 
publicat o listă cu aproape 180 de oameni care au semnat-o (până în acel moment, n. n.)." 

Elena Ceauşescu: „Libertatea este libertate, dar pentru a-şi bate joc de popor (sic!), de 
eforturile lui, pentru aceştia nu există nici un fel de libertate". 

NC: „Trebuie loviţi, propriu-zis, fără cruţare. Aceasta ca măsură generală, tovarăşi, 
care să fie luate peste tot unde avem asemenea oameni. Să discutăm pe aceea (sic!), care nu 
au asemenea manifestări, să-i facem să înţeleagă, să-i determinăm ca fiecare să-şi vadă de 
treabă acolo unde este pus. Cu acesta care este aici, cu Goma, nici un fel de mişcare, 
întrerupt telefonul, orice legături, cum încearcă să ia legătura cu ambasadorul, arestat public, 
pentru spionaj şi trimis în judecată. Fără nici un fel de discuţii şi toţi care vor proceda aşa. 
Aceştia care sunt pe lista aceasta, cu organele de securitate respective, o comisie de partid în 
fiecare judeţ, să stea de vorbă cu ei, să se vadă dacă este aşa sau nu, pentru că nu s-a stat de 
vorbă cu nici unul şi să se procedeze în raport cu poziţia pe care o vor avea. Chiar dacă este 
aşa cum se spune aici că ia (sic!) dat telefon, să fie puşi în colectivul de întreprindere în 
discuţie, judecaţi, şi ce vor hotărî muncitorii. Dacă vor să-i bată, să-i bată. Să-i lăsăm, într- 
adevăr, pe oameni să-i judece şi aici care se dovedesc aşa, nu pot rămâne în întreprinderile 

28 

respective 

La ordinele lui Ceauşescu, Securitatea a reacţionat rapid, arestându-1 pe Goma chiar a 
doua zi, lipsind în acest fel mişcarea de singurul centru de coordonare existent. De asemenea, 
Securitatea a intervenit extrem de eficient apoi pentru a-i persuada pe semnatari să retracteze 
şi a-i împiedica pe alţii să se ralieze mişcării. Metodele folosite, conform indicaţiilor primite, 
au fost atât persuasive, cât şi represive. Dacă ar fi să dăm crezare documentelor accesibile din 
arhivele Securităţii, pentru mulţi dintre cei implicaţi această mişcare în numele drepturilor 
omului a fost doar o trambulină pentru emigrare, un mijloc de a obţine aşa-numitul „paşaport 

29 ' 

Goma" . Cert este că datorită aprobării cererilor de emigrare ale multora dintre semnatari, 



27 Vezi stenograma şedinţei CPEx din 16 februarie 1977, în ANIC, fond CC al PCR - Cancelarie, dosar nr. 
12/1977, f. 3 v.- 4 r. 

28 Vezi stenograma şedinţei CPEx din 30 martie 1977, în ANIC, fond CC al PCR - Cancelarie, dosar nr. 
42/1977, ff. 1-5. 

29 O notă a Securităţii din 12 martie 1978 menţionează că din totalul de 430 de persoane care au încercat sau 
chiar au reuşit să-1 contacteze pe Goma, pentru 184 cererea de emigrare a fost aprobată, 170 şi-au retras sprijinul, 
mulţi dintre ei luând poziţie în public împotriva lui Goma, iar 76 încă îşi mai menţineau poziţia, sperând că li se 

mişcarea a sucombat spontan, prin dispariţia suţinătorilor. în acelaşi timp, însă, trebuie spus 
că, după 1977, Securitatea a fost reorganizată cu ajutorul tehnicii de vârf în domeniul 
calculatoarelor, importată din Statele Unite la începutul anilor 1970, ceea ce a dus la o mult 
mai bună cooperare la nivelul întregii ţări pentru a preveni coagularea unor proteste 
colective. 

După acest moment, iniţiativele de auto-organizare în numele drepturilor omului au 
continuat, deşi cu un impact mult mai limitat. Este vorba de mişcări mai degrabă efemere, dar 
care arată că, sub inspiraţia unor mişcări similare din Europa Centrală, ideea apărării 
drepturilor omului supravieţuieşte mişcării Goma 30 . Totuşi, în afara încercării ratate din 1979 
de a constitui un Sindicat Liber al Oamenilor Muncii, o Solidaritate avânt la lettre şi ă la 
roumaine 31 , formele principale de solidarizare în faţa agresiunii regimului au rămas grevele 
muncitoreşti. în ceea ce priveşte formele discursive de protest colectiv, cele coagulate în 
jurul unui document programatic sau măcar a unei scrisori deschise, acestea au reapărut doar 
la sfârşitul anilor 1980. 

Din 1977 şi până în 1989, disidenţa din România a constat în principal dintr-o sumă 
de gesturi izolate ale unor oameni curajoşi, care au refuzat avantajele cooptării, îndrăznind să 
critice deschis regimul. Cu alte cuvinte, istoria disidenţei româneşti din acea perioadă nu 
poate fi decât o sumă de biografii individuale. Tocmai datorită obedienţei generalizate, 
gesturile lor singulare au avut mai multă semnificaţie decît un gest similar născut din 
mijlocul unei societăţi civile mult mai active. 

Acţiunile de protest, chiar de opoziţie, fie individuale, fie în grupuri mici de 3, 4 
persoane, împotriva lui Ceauşescu au fost pedepsite exemplar prin condamnări publice 
hotărâte de Tribunalele Militare. în 1984 erau la închisoarea din Aiud înjur de 30 de deţinuţi 
politici, încadraţi la infracţiunea de propagandă împotriva orânduirii socialiste sau complot. 
Trei tineri din satul Băleni-Sârbi, jud. Dâmboviţa, venind spre casă în seara zilei de 22 august 
1983 au şters de pe şosea textul activiştilor de partid: „Trăiască 23 august!" şi au scris cu var 
„Jos Ceauşescu". Condamnările care au urmat au fost pe măsură : Victor Totu - 7 ani, 
Gheorghe Pavel - 6 ani, Florea Vlăsceanu - 6 ani. Constantin Purcaru în vârstă de 26 de ani 
şi Ion Ilie în vârstă de 42 de ani, director economic la un trust de construcţii, amândoi din 
Piteşti, cam în aceeaşi perioadă, în 1982 şi 1983, dar independent unul de celălalt, au 
răspândit manifeste în tot oraşul. Au fost condamnaţi la 7, respectiv 6 ani de închisoare. 
Gheorghe Gherghina şi Ionel Nicolae au răspândit în 1978, printr-o fantă făcută în podeaua 
automobilului lor, manifeste de solidaritate cu sindicatul lui Paul Goma. în 1982, in urma 
unei anchete legate de alte fapte, Securitatea a aflat de la fiul lui Ion Nicolae despre acţiunea 
celor doi. Au fost condamnaţi la 6 ani, respectiv 7 ani de închisoare. Marin Iancu, colonel de 

va aproba emigrarea. Chiar dacă transformarea oricărui protest într-o revendicare personală era o metodă 
„clasică" a Securităţii, faptul că aproape jumătate din cei implicaţi emigraseră deja la data la care a fost scrisă 
nota arată că pentru ei conta în principal respectarea acestui drept al omului. Vezi Cartea Albă a Securităţii. 
Istorii literare şi artistice. 1969-1989, Bucureşti, Presa Românească, 1996, p. 130. Securitatea a mai făcut 
ulterior o evaluare a mişcării Goma, în care indică o cifră aproximativ identică de persoane (431), care l-au 
căutat telefonic, l-au vizitat la domiciliu sau i-au trimis scrisori pentru a adera la mişcare. Dintre acestea, 20 erau 
din sfera „creaţiei literar-artistice", apreciate de Securitate ca reprezentând „persoane periferice, (...) 
nereprezentând valori sau nume cunoscute în ţară şi străinătate". Vezi „Istoric în problema «Activitatea 
duşmănoasă desfăşurată de unele persoane din domeniile artă şi cultură»", datat de editori în 1980, în Florica 
Dobre (coord.), Elis Neagoe-Pleşa, Liviu Pleşa, Securitatea. Structuri-cadre. Obiective şi metode, voi. II (1967- 
1989), Bucureşti, Editura Enciclopedică, 2006, pp. 525. 

30 Este vorba de Comitetul creştin pentru apărarea drepturilor religioase şi ale conştiinţei, iniţiat în aprilie 1978 
de doi pastori baptişti dar în ideea unei asocieri ecumenice, şi de Sindicatul naţional al cetăţenilor pentru 
apărarea persoanelor închise în mod abuziv, lansat în noiembrie 1979, probabil după modelul VONS din 
Cehoslovacia. Vezi „Roumanie. Crise et repression", op. cit., p. 18. Pentru detalii privind rezistenţa de natură 
religioasă, vezi capitolul respectiv din raport. 

31 Pentru detalii cu privire la acest sindicat liber, vezi capitolul despre greve muncitoreşti. 



369 



miliţie, a scris o scrisoare pe care a vrut să o trimită de Europa Liberă. Cel căruia dorea să îi 
ceară să ducă scrisoarea în străinătate era informator al Securităţii şi 1-a trădat. Marin Iancu a 
fost arestat şi condamnat la 8 ani de închisoare. Barabas Francisc, împreună cu prietena lui, 
Mârton Piroska, şi cu Barabas Jânos au răspândit în Miercurea Ciuc, într-o noapte, cu 
ajutorul bicicletelor, manifeste pe care scria „Jos Ceauşescu, Jos Cizmarul". Au fost în cele 
din urmă descoperiţi, arestaţi şi condamnaţi la 7, 5 şi 6 ani. Borbely Erno, Buzas Laszlo şi 
Biro Katalin au vrut să facă nişte tipărituri şi au fost arestaţi şi condamnaţi la 7, 6 şi 5 ani 
închisoare. Ion Bugan din Tecuci şi-a montat pe maşină un tablou a lui Ceauşescu sub care 
scria „Jos Ceauşescu, Jos Călăul", a plecat din Piaţa Unirii şi în dreptul străzii Lipscani a fost 
blocat de echipaje ale miliţiei, arestat şi condamnat la 10 ani de închisoare. Arpad Viski, 
actor din Sfântu-Gheorghe, a fost condamnat la 6 ani de închisoare pentru faptul că a vorbit 
şi comentat în mod repetat, la cozi, sărăcia, mizeria şi conducerea aberantă a lui Ceauşescu. 
în mod foarte suspect, posibil pentru că nu îşi ţinea gura, după eliberarea din anul 1984, a 
fost găsit spânzurat într-o pădure de lângă Sfântu-Gheorghe. Gheorghe Năstăsescu, maistru 
constructor din Iaşi, a venit în Bucureşti în februarie 1983, s-a suit pe o schelă de pe str. 
Lipscani şi a aruncat mai multe manifeste şi a vorbit lumii care s-a adunat despre mizeria la 
care s-a ajuns din cauza lui Ceauşescu. A fost coborât de agenţii apăruţi imediat, arestat şi 
condamnat la 9 ani închisoare. Nicolae Liţoiu şi Gheorghe Mânu au primit condamnări de 15 
şi 8 ani pentru că au pus petarde la „Casa albă" a partidului din Ploieşti şi au aruncat 
manifeste de pe terasa magazinului Omnia 32 . 

Numărul disidenţilor a crescut sensibil numai după revolta de la Braşov din 15 
noiembrie 1987, care a zguduit serios regimul şi a mobilizat societatea. 33 Această mobilizare 
timidă faţă de alte ţări, dar mai viguroasă în comparaţie cu anii anteriori, se datorează şi 
schimbărilor interne de la Moscova iniţiate de Mihail Gorbaciov, care i-au făcut pe români să 
se uite cu speranţă la răsărit pentru prima dată în istorie. 

în sfârşit, exemplul Europei Centrale - Polonia, în primul rând, cu o Solidaritate tot 
mai activă după 1987, dar şi Cehoslovacia şi Ungaria - a fost, datorită popularizării prin 
intermediul posturilor de radio străine, stimulator pentru disidenţii români. Mulţi dintre ei s- 
au inspirat din textele devenite clasice ale disidenţilor din ţările vecine, au preluat şi adaptat 
ideile acestora contextului românesc sau s-au asociat unor proteste colective iniţiate în blocul 
sovietic 34 . înainte de a aminti disidenţele din anii 1980, trebuie subliniat încă o dată că mulţi 
dintre cei care au avut atitudini critice faţă de regimul lui Ceauşescu s-au pierdut fără urmă în 
închisori sau spitale psihiatrice 35 . Lipsiţi de mijloacele de a se face auziţi în Occident pentru a 



Vezi Herma Kopernik Kennel, Jogging cu Securitatea. Rezistenţa tânărului Radu Filipescu, Bucureşti, 
Universal Dalsi, 1998. 

33 Trebuie menţionat că, la 16 februarie 1987, un grup relativ numeros de studenţi ieşeni a manifestat împotriva 
frigului şi a întreruperilor în alimentarea cu energie electrică şi apă potabilă a căminelor studenţeşti. Tereza 
Culianu-Petrescu îşi aminteşte că protestatarii scandau: „Vrem lumină să-nvăţăm şi apă să ne spălăm!" 
(comunicare verbală, noiembrie 2006). Vezi şi Marin Nedelea, Istoria României în date, 1940-1995, Bucureşti, 
Editura Niculescu, 1997, p. 360. 

34 Un gest semnificativ de asociere cu disidenţii din alte ţări a venit de la câţiva foşti membri ai Partidului 
Naţional Ţărănesc: Corneliu Coposu, Nicolae Carandino şi Ion Puiu. în octombrie 1986, ei s-au solidarizat cu 
disidenţii maghiari, polonezi, cehi şi slovaci, care formulaseră o scrisoare comună pentru aniversarea Revoluţiei 
maghiare din 1956. Cei trei şi-au exprimat „admiraţia pentru ungurii care au luptat atât de eroic pentru libertatea 
lor în urmă cu treizeci de ani". Vezi Vladimir Socor, Tliree Romanians Reported to Have Endorsed Joint 
Dissident Statement, în „Romanian Situation Report", nr. 6, noiembrie 1986, OSA/RFE Archives, Romanian 
Fond, 300/60/3/Box 18, File Opposition 1987. Mesajul lor a fost făcut public în Occident de către Ion Raţiu la o 
conferinţă de presă organizată la 22 octombrie 1986 la Londra. Pe atunci, Raţiu era liderul Uniunii Mondiale a 
Românilor Liberi, al cărei scop, printre altele, era şi sprijinirea disidenţilor din România. 

35 Trebuie subliniat faptul că proteste împotriva regimului au existat continuu, dar mulţi dintre autorii lor au 
rămas necunoscuţi datorită faptului că şi-au organizat extrem de naiv acţiunile şi nu au ştiut cum să se facă auziţi 
în Occident, drept care autorităţile i-au putut fie interna în spitale psihiatrice, fie trimite în închisoare. Radu 
Filipescu, care a fost închis între 1983 şi 1986, a întâlnit multe asemenea cazuri. Vezi Herma Kopernik Kennel, 

fi protejaţi sau pur şi simplu neînţelegând importanţa vizibilităţii externe, au dispărut înainte 
ca să le fie recunoscut curajul de a spune nu măsurilor arbitrare ale dictaturii. Dintre cei care 
au fost preluaţi de diverse organizaţii din Occident, supravieţuind cu bine experienţei 
disidenţei, unii au rămas autorii unui singur act disident. Alţii au reuşit prin talentul şi 
tenacitatea lor să fie continuu prezenţi la posturile străine cu texte critice şi după prima ieşire 
publică, construindu-şi în timp notorietatea ca disidenţi. în sfârşit, foarte puţini au reuşit să 
coaguleze în jurul lor un grup, transformând disidenţa solitară în protest colectiv. Analiza de 
faţă se va referi în special la aceştia. 

Dintre cei care s-au impus de-a lungul unei perioade mai îndelungate de timp ca 
disidenţi consecvenţi ai dictaturii ceauşiste, chiar în perioade în care foarte puţini îndrăzneau 
să critice regimul, se cuvin menţionaţi: Mihai Botez, Dorin Tudoran, Radu Filipescu, Doina 
Cornea, Gabriel Andreescu, Dan Petrescu şi Mircea Dinescu. Mihai Botez este cel care, încă 
din 1977, a încercat împreună cu Vlad Georgescu să înfiinţeze, după modelul polonez, o 
universitate clandestină în Bucureşti 36 . Deşi constant urmărit şi hărţuit de Securitate din acel 
moment, el s-a impus ca un critic constant al regimului. Scrisorile sale către Vlad Georgescu, 
devenit directorul secţiei în limba română a Europei Libere, constituie un corpus important 
de analize ale societăţii comuniste, făcute dintr-o perspectivă ce aminteşte de revizioniştii 
marxişti din Europa Centrală 37 . Dorin Tudoran a fost, după momentul Goma, primul scriitor 
român care a decis, în 1982, să facă publică atitudinea sa critică faţă de regimul comunist, 
evoluând rapid de la o critică limitată la domeniul literar la un atac la adresa sistemului 
însuşi. împins de autorităţi să emigreze în 1985, el a fost unul dintre extrem de activii 
susţinători din emigraţie ai disidenţilor din ţară prin intermediul postului Vocea Americii. 
Ulterior, la sfârşitul anilor 1980, alături de Vladimir Tismăneanu, a contribuit la publicarea 
primei (şi singurei) reviste dedicate culturii alternative din România comunistă, „Agora" 38 . 
Radu Filipescu reprezintă prin curajul său un caz aparte: el este cel care, în 1983, a tipărit şi a 
împărţit prin Bucureşti zeci de mii de manifeste chemând la grevă generală. O asemenea 
faptă a fost încadrată de justiţia comunistă la infracţiunea de propagandă împotriva ordinii 
socialiste, conform articolului 166, paragraful 2 din Codul Penal, şi „răsplătită" cu 10 ani de 

Jogging cu Securitatea. Rezistenţa tânărului Radu Filipescu, Bucureşti, EdituraUniversal Dalsi, 1998, pp. 106- 
144. 

36 Vlad Georgescu, unul dintre cei mai cunoscuţi foşti directori ai secţiei române a Europei Libere, a fost arestat 
cu o zi înaintea lui Paul Goma, pe motiv că întreţinea legături cu ambasadorul Statelor Unite. Cu această ocazie, 
Ceauşescu s-a înfuriat serios pe Securitate pentru că nu a reuşit să-1 împiedice să-şi depună la ambasadă dosarul 
pentru o bursă la Woodrow Wilson Center din Washington. „De altfel, acesta este un măgar, aşa de ultima speţă 
şi eu le-am dat aprobare să-1 aresteze, dar cu întârziere, după ce a depus documentele, cu întârziere (sic!), la 
ambasada americană. De ce trebuia să staţi să depună documentele. Avem din acest punct de vedere nişte carenţe 
foarte serioase în activitatea organelor de securitate". Vezi stenograma şedinţei CPEx din 30 martie 1977, ANIC, 
fond CC al PCR - Cancelarie, dosar nr. 42/1977, f. 2. Faptul că era cunoscut de americani, 1-a salvat pe Vlad 
Georgescu, care a fost în final eliberat şi lăsat să plece în Statele Unite. 

37 Mihai Botez a beneficiat şi de susţinerea soţiei sale, Mariana Celac, cea care a trimis în străinătate planurile de 
sistematizare a Bucureştiului pentru a sensibiliza opinia publică occidentală în legătură cu distrugerea 
patrimoniului istoric şi cultural. O scurtă biografie a lui Mihai Botez se poate găsi în cartea sa Intelectualii din 
Europa de Est, Bucureşti, Editura Fundaţiei Culturale Române, 1993, pp. 8-10. De asemenea, scrisorile trimise 
prietenului său Vlad Georgescu şi citite la Radio Europa Liberă au fost publicate recent. Vezi Scrisori către Vlad 
Georgescu, Bucureşti, Editura Fundaţiei Culturale Române, 2003. Texte ale sale au fost publicate înainte de 
1989 şi în străinătate. Vezi Mihai Botez, L'Eurocommunisme vu de loin, în „U Alternative", nr. 3, pp, 17-18. 
Vezi şi scrisorile lui deschise către CC al PCR în OSA/RFE Archives, Romanian Fond, 300/60/3/Box 5, File 
Dissidents: Mihai Botez. 

38 Activitatea disidentă a lui Dorin Tudoran se poate reconstitui în bună măsură din volumul său Kakistocraţia, 
Chişinău, Editura Arc, 1998. în plus, merită o menţiune specială textul său Frig sau frică? Asupra condiţiei 
intelectualului român de astăzi, publicat iniţial în ,,L' Alternative", nr. 29, septembrie-octombrie 1984, şi nr. 30, 
noiembrie-decembrie 1984, care reprezintă o excelentă analiză a cauzelor pentru care au existat atât de puţini 
intelectuali disidenţi în România. Vezi şi Kakistocraţia, pp. 31-76. Vezi şi OSA/RFE Archives, Romanian Fond, 
300/60/3/Box 9, File Dissidents: Dorin Tudoran. 

închisoare. Eliberat după trei ani în urma intervenţiilor internaţionale, a făcut ulterior foarte 
multe pentru protejarea deţinuţilor politici întâlniţi în închisoare prin popularizarea lor în 
Occident. Mai mult, în ciuda detenţiei, şi-a reluat activitatea disidentă, continuând cu 
încăpăţânare să creadă că românii au nevoie numai de o scânteie pentru a se revolta. 
Revoluţia din 1989 i-a dat dreptate 39 . Doina Cornea a fost una dintre personalităţile disidente 
cu activitate de lungă durată, începută încă din 1982, cu o primă scrisoare trimisă la Europa 
Liberă. Preocupată la început doar de declinul educaţiei sub comunism, critica ei, inspirată de 
morala creştină şi tradiţiile intelectuale interbelice, s-a radicalizat după greva muncitorilor de 
la Braşov din 1987. Până la căderea regimului, a fost una dintre vocile critice cele mai 
radicale, autoare a unui text ce propunea un amplu program de reforme, capabilă să atragă 
solidaritatea altora în critica pe care a lansat-o faţă de aberantul program de sistematizare 40 . 
Şi activitatea disidentă a lui Gabriel Andreescu, legată în principal de monitorizarea cazurilor 
de violare a drepturilor omului, a luat un curs nou după greva de la Braşov, în urma căreia a 
fost arestat pentru prima oară. Din acel moment, a devenit un autor important de texte critice 
la adresa regimului şi unul dintre disidenţii români cei mai cunoscuţi în afara ţării, invitat 
constant la conferinţe alături de alţi intelectuali critici din Europa comunistă, dar împiedicat 
mereu să participe la asemenea evenimente 41 . Dan Petrescu a ieşit public pentru prima dată la 
începutul lui 1988, dar în cei doi ani până la căderea comunismului a devenit poate criticul 
cel mai prolific şi cel mai subtil al regimului Ceauşescu. Pe lângă numeroase analize scurte 
asupra sistemului comunist şi mecanismelor sale de control, el este coautorul, împreună cu 
Liviu Cangeopol, al unei radiografii excepţionale a României din ultimii ani ai dictaturii 
ceauşiste. Textul respectiv, un dialog de lungimea unei cărţi, a reprezentat la vremea 
respectivă cea mai radicală critică a comunismului românesc, care cerea schimbarea 
sistemului comunist însuşi. Bazat pe informaţii directe şi exemple luate din viaţa cotidiană, 
volumul respectiv rămâne şi astăzi o sursă valoroasă pentru studiul comunismului. în plus, 
merită menţionat faptul că Dan Petrescu şi Doina Cornea sunt co-semnatarii unei scrisori 
colective, care cerea ca la Congresul al XlV-lea din noiembrie 1989 Ceauşescu să nu mai fie 
reales 42 . O altă solidaritate notabilă s-a creat în jurul poetului Mircea Dinescu, care s-a 
remarcat ca disident la sfârşitul lui 1988, începând cu o critică limitată la probleme specifice 

39 Activitatea lui Radu Filipescu este descrisă pe larg în Herma Kopernik Kennel, Jogging cu Securitatea. Deşi 
povestea pare foarte romanţată, Filipescu a confirmat că, dincolo de tonul cărţii, faptele sunt autentice. Vezi şi 
OSA/RFE Archives, Romanian Fond, 300/60/3/Box 8, File Dissidents: Radu Filipescu. 

40 Doina Cornea a fost unul dintre disidenţii români cei mai mediatizaţi, textele ei fiind publicate în „La Nouvelle 
Alternative", „L'Autre Europe", „Le Monde". De asemenea, ea apare şi în filmul din 1988 al jurnalistului 
belgian Jose Dubie, intitulat „Dezastrul roşu", care a fost difuzat de aproape toate televiziunile din Vest, 
producând un val de simpatie fără precedent pentru România datorită imaginilor atât de neobişnuite pentru 
occidentali, pe care numai cei mai bătrâni le puteau asocia cu experienţa războiului. A se vedea antologia 
textelor trimise de Doina Cornea la Radio Europa Liberă în Scrisori deschise şi alte texte, Bucureşti, Editura 
Humanitas, 1991. Pentru comentarii privind impactul Doinei Cornea ca figură disidentă, transmise de Radio 
Europa Liberă, vezi OSA/RFE Archives, Romanian Fond, 300/60/3/Box 7, File Dissidents: Doina Cornea. 

41 Gabriel Andreescu se referă la modul în care a devenit şi a înţeles să fie disident în Spre o filozofie a 
dizidentei, Bucureşti, Editura Litera, 1992, pp. 155-197. Pentru textele disidente ale lui Andreescu vezi şi 
OSA/RFE Archives, Romanian Fond, 300/60/3/Box 6, File Dissidents: Gabriel Andreescu. 

42 Trebuie menţionat că şi Dan Petrescu a beneficiat la Iaşi de susţinerea unui grup de prieteni, dintre care mulţi i 
s-au asociat ulterior în disidenţă (Alexandru Călinescu, Luca Piţu, Liviu Cangeopol, Liviu Antonesei, Dan 
Alexe), dar înainte de toate a contat pe sprijinul necondiţionat al soţiei sale, Tereza Culianu-Petrescu. Toate 
textele critice ale lui Dan Petrescu sunt cuprinse în ultima ediţie română a dialogului său cu Liviu Cangeopol. 
Dialogul ca atare a fost publicat prima dată de Vladimir Tismăneanu în „Agora", revista de cultură alternativă la 
a cărei apariţie a contribuit ca redactor. Vezi „Agora", voi. 3, nr. 1, februarie 1990, pp. 45-258. Din păcate, 
datorită avatarurilor transmiterii textului de la autori la editori, acesta a fost publicat abia după Revoluţie, 
pierzând mult din impact. Pentru ediţia română cea mai completă, vezi Dan Petrescu, Liviu Cangeopol, Ce-ar 
mai fi de spus. Convorbiri libere într-o ţară ocupată, Bucureşti, Editura Nemira, 2000. Vezi şi OSA/ RFE 
Archives, Romanian Fond, 300/60/3/Box 6, File Dissidents: Dan Petrescu. 

culturii pentru a se radicaliza spre sfârşitul anului următor 43 . Ieşirea lui în disidenţă este 
importantă şi pentru că a coincis cu momentul în care numărul intelectualilor critici a crescut 
brusc. Mai mult, el a fost cel care a atras pentru prima dată solidaritatea de breaslă a altor 
colegi. în această ultima perioadă, imediat premergătoare colapsului sistemului, au apărut 
câteva încercări de formulare a unor proteste colective, unele interceptate şi anihilate de 
Securitate 44 , altele duse până la capăt în forme mai radicale, precum scrisoarea împotriva 
realegerii lui Ceauşescu, menţionată mai sus, sau scrisoarea „celor şapte" care s-au 
solidarizat cu Dinescu. în sfârşit, a existat şi o scrisoare a „celor optsprezece", difuzată chiar 
în decembrie 1989, pe cînd Timişoara se revolta deja împotriva dictaturii lui Ceauşescu 45 . 

Pe lângă aceste proteste venite din mijlocul societăţii româneşti ce abia începea să se 
auto-organizeze în vreme ce regimurile din ţările vecine se clătinau serios, a existat şi o 
scrisoare colectivă de protest din interiorul partidului, semnată de şase veterani comunişti 
marginalizaţi de Ceauşescu. în România, ea a avut un impact limitat în rândul populaţiei, dar 
în străinătate ecoul acestei scrisori a fost incomparabil mai mare decît cel al scrisorilor 
semnate de intelectualii critici 46 . 

Din 1977 şi până în 1989, supravieţuirea dincolo de primul gest de protest public a 
disidenţilor de mai sus şi a altora nemenţionaţi aici, dar nu mai puţin curajoşi, a fost posibilă, 
ca şi în cazul celorlalte ţări comuniste, numai datorită noului cadru de colaborare 
internaţională, inaugurat de Conferinţa pentru Securitate şi Cooperare în Europa de la 
Helsinki. Până în acest moment este clar că regimul comunist din România în general, şi 
Ceauşescu, în particular, au desconsiderat profund ideea de drepturi ale omului. Mai mult, 
toate intervenţiile occidentale în favoarea disidenţilor erau considerate drept intervenţii străine 
în treburile interne ale ţării şi erau tratate ca atare, cu riscul deteriorării relaţiilor diplomatice. 
Aceste intervenţii îi păreau lui Ceauşescu cu atât mai suspecte cu cât mulţi dintre disidenţi 
erau fie de origine maghiară, fie de alte confesiuni decât cea ortodoxă. Toate presiunile 
diplomatice de acest gen erau puse pe seama manevrelor emigraţiei maghiare 
ultranaţionaliste, care încerca să agite problema Transilvaniei şi prin urmare erau total 
ingnorate. Aceste intervenţii au fost motivul pentru care liderul român devenise obsedat de 
plata datoriei externe. în acest fel, Ceauşescu spera să scape de orice intervenţie în favoarea 
disidenţilor. Rezultatul, însă, nu a fost cel scontat. Până în momentul în care a reuşit să-şi 
plătească datoriile externe, la începutul lui 1989, România era deja izolată pe plan 
internaţional, fiind condamnată pentru grosolanele încălcări ale drepturilor omului nu numai 
de ţările occidentale, dar şi de ţări din blocul comunist, precum Ungaria şi URSS 47 . 



43 Multe dintre scrisorile lui Mircea Dinescu au fost publicate iniţial în „Liberation". Pentru scrisorile deschise 
ale lui Mircea Dinescu vezi şi OSA/RFE Archives, Romanian Fond, 300/60/3/Box 7, File Dissidents: Mircea 
Dinescu. 

44 A se vedea modul în care a eşuat încercarea unui grup de intelectuali din Bucureşti de a formula un protest 
comun în Cartea Albă a Securităţii. Istorii literare şi artistice pp. 394-408. 

45 Pentru protestul împotriva realegerii şi „scrisoarea celor şapte", vezi Dennis Deletant, Ceauşescu and the 
Securitate. Coercion and Dissent in România, 1965-1989, London, Hurst & Company, 1995, 282-284 şi 291- 
292. Pentru „scrisoarea celor optsprezece", vezi Cartea Albă a Securităţii, p. 457, iar pentru o relatare privind 
modul în care s-a înfiripat acest protest, vezi Stelian Tănase, Ora oficială de iarnă, Iaşi, Institutul European, 
1995. 

46 Pentru o analiză detaliată a semnificaţiei acestei scrisori, vezi Cristina Petrescu, The Lefter of the Six:' On the 
Political (Sub)Culture of the Romanian Communist Elite, „Studia Politica", Voi. V, nr. 2, 2005, pp. 355-384. 

47 Singurul mecanism de presiune care a funcţionat în cazul lui Ceauşescu a fost reînnoirea anuală a clauzei 
naţiunii celei mai favorizate de către Statele Unite. Pentru că Ceauşescu se mândrea cu faptul că era, credea el, 
favoritul Occidentului, acesta a făcut tot posibilul să păstreze această clauză, care nu mai fusese oferită decît 
Poloniei, apoi retrasă după Legea Marţială, şi mult mai târziu Ungariei. Atât timp cât disidenţii erau puţini, era 
suficient să le îngăduie să emigreze pentru a atenua criticile. Atunci când numărul protestelor s-a înmulţit, în 
1988, Ceauşescu a preferat să renunţe la clauză decât să mai răspundă la presiunile occidentale. Din acest motiv, 
cadrul de cooperare internaţională iniţiat la Helsinki nu a avut decît o mică influenţă în ceea ce priveşte 
îmbunătăţirea situaţiei drepturilor omului în România. Mai multe despre funcţionarea clauzei naţiunii celei mai 

Desigur, întrebarea, la care încă nu s-a găsit un răspuns convingător, este de ce în 
România anilor 1980, în plină criză economică şi mizerie morală, nu s-au ridicat mai multe 
voci care să critice regimul? Puţinii ziarişti străini care au reuşit să călătorească în România în 
ultimii ani ai regimului ne-au transmis imaginea unei ţări aflate în cea mai neagră sărăcie, 
populată de oameni abrutizaţi, incapabili să protesteze împotriva regimului pentru precaritatea 
condiţiilor de viaţă 48 . Cu alte cuvinte, de ce în ţările Europei Centrale, aflate sub regimuri 
mult mai puţin dure decât cel de la Bucureşti, au existat mereu voci care au criticat regimul în 
numele unor mişcări pentru respectarea drepturilor omului, pentru pace sau pentru 
conservarea mediului, în timp ce în România lucrurile au stat altfel? Motivele care au 
împiedicat dezvoltarea unor mişcări disidente comparabile cu cele din alte ţări sunt multiple 
dar, în general, au fost avansate două categorii de explicaţii. 

Prima subliniază faptul că tradiţiile politice ale României, caracterizate prin 
slăbiciunea societăţii în raport cu statul atotputernic, snt diferite de cele ale Europei Centrale, 
mult mai apropiate de tradiţiile occidentale ale unei societăţi civile puternice, datorită multor 
experienţe istorice comune cu Vestul, începând de la Renaştere şi Reformă şi până astăzi. Al 
doilea tip de explicaţii subliniază specificitatea regimului comunist din perioada ceauşistă, 
bazat pe naţionalism, deci mai atrăgător decât unul internaţionalist şi prosovietic 49 , dar, în 
acelaşi timp, exercitând prin Securitate o constrângere fără egal în blocul sovietic 50 . 

Naţionalismul, care în ţări precum Ungaria şi Polonia a fost una dintre poziţiile de pe 
care a fost criticat regimul comunist, a reprezentat în România lui Nicolae Ceauşescu 
monopolul exclusiv al puterii, implicând un segment important al intelectualităţii în discursul 
despre naţiune 51 . Celebra scenă a balconului din 21 august 1968, când Ceauşescu a condamnat 
intervenţia în Cehoslovacia a trupelor Tratatului de la Varşovia, câştigînd astfel sprijinul 
multor români, nu a dat însă semnalul unui început de liberalizare, ci pe acela al unei 
închideri, care a culminat cu un regim de „socialism dinastic" 52 , bazat pe un cult al 
personalităţii fără egal în Europa comunistă şi pe o politică naţionalistă dusă la extrem 53 . în 
plus, nu se poate trece tocmai peste activitatea Securităţii de prevenire a oricăror proteste 
colective, a cărei amploare şi complexitate abia începe a fi studiată pe baza noilor documente 
declasificate de SRI şi SIE. Ca primă evaluare, datele avansate de Dennis Deletant arată că 
aparatul poliţiei secrete române a fost de trei ori mai mic decât cel al Stasi 54 , astfel că, atât 
timp cât nu există o analiză mai detaliată, este greu de susţinut că aceasta ar fi reprezentat 
aparatul represiv cel mai bine pus la punct din întreg blocul sovietic. Totuşi, după cum au 
mărturisit, mulţi dintre cei care au cochetat cu disidenţa fără să se hotărască să facă pasul 

favorizate ca pârghie de presiune asupra regimului de la Bucureşti, vezi în Vojtech Mastny (coord.), Helsinki, 
Human Rights and European Security. Analysis and Documentation, Durham, Duke University Press, 1986 şi 
Roger Kirk, Mircea Răceanu, România versus the United States. Diplomacy of the Absurd, 1985-1989, New 
York, St. Martin' s Press, 1994. 

48 Vezi spre exemplu David Selbourne, Death of the Dark Hero. Eastern Europe, 1987-1990, London, Jonathan 
Cape, 1990, pp. 44-46. 

49 Michael Shafir consideră că, mai mult decât orice altceva, naţionalismul regimului comunist din România a 
contribuit la canalizarea posibilelor disidenţe şi cereri de reformă din sfera afacerilor interne spre cea a relaţiilor 
externe. Vezi cartea sa România. Politics, Economics and Society. Political Stagnation and Simulated Change, 
London: Frances Pinter Publishers, 1985, p. 148. 

50 Dennis Deletant susţine că regimul lui Ceauşescu s-a bazat pe constrângere, deosebirea principală faţă de 
predecesorul său, Gheorghiu Dej, fiind aceea că accentul se mutase de pe pedepsire pe prevenirea oricăror 
încercări de critica regimul. Vezi cartea sa Ceauşescu and the Securitate. 

Vezi Katherine Verdery, National Ideology under Socialism. Identity and Cultural Politics in Ceauşecu's 
România, Berkeley, University of California Press, 1991. 

Vladimir Tismăneanu, Byzantine Rites, Stalinist Follies: The Twilight of Dynastic Socialism in România, în 
„ORBIS", vara 1986, pp. 65-90. 

53 Dintre lucrările occidentale care analizează cultul personalităţii în România, vezi Jaques Rupnik, The Other 
Europe, London, Weidenfeld and Nicholson, 1988. 

Dennis Deletant, Ceauşescu and the Securitate, p. 380. 

decisiv, memoria terorii anilor 1950, combinată cu uciderea - posibil demonstrativă - a 
inginerului Gheorghe Ursu în închisoare, în 1985, i-au împiedicat pe mulţi dintre români să îşi 
facă publice protestele. 

Recapitulând, trebuie spus, din păcate, că până la Revoluţia din 1989, în România 
ceauşistă nu se poate afirma că ar fi existat mişcări disidente organizate provenite din cadrul 
societăţii. Nici măcar protestul efemer al lui Goma nu a fost o mişcare în sensul de structură 
organizată cu un plan de acţiune bine formulat. Nu se poate vorbi nici de apariţia unei aripi 
reformatoare din cadrul partidului, capabilă să negocieze trecerea de la un regim la altul. Din 
acest motiv, în 1989, schimbarea de regim din România a fost violentă. Tot din acest motiv, 
primele alegeri libere au adus la putere pe cei din eşaloanele doi şi trei de cadre comuniste. 
Abia revoluţia electorală din 1996 a adus o reală schimbare a elitei politice - motiv pentru 
care România este un caz „excepţional" printre celelate foste state satelite ale Moscovei. 
Această tranziţie întârziată şi sinuoasă din perioada post-comunistă nu se poate explica fără a 
lua în considerare şi faptul că evoluţia post-stalinistă a României, până în 1989, a fost 
„excepţională" sau, altfel spus, nu a urmat aceeaşi traiectorie generală ca în restul ţărilor din 
blocul sovietic 55 . în ciuda faptului că ar fi existat cîteva personalităţi influente care ar fi putut 
pune sub semnul întrebării dogmatismul politicii partidului, revizionismul marxist nu s-a 
transformat într-un curent influent în interiorul elitei aflate la conducere şi, prin urmare, nu a 
existat nici o aripă reformistă care să susţină destalinizarea, aşa cum s-a întâmplat în ţările 
Europei Centrale 56 . în schimb, aparenta politică externă independentă în cadrul blocului 
sovietic, aplaudată multă vreme de Occident, 1-a făcut pe Ceauşescu să fie, pentru multă 
vreme, cel mai important „disident" al României 57 . 



Vladimir Tismăneanu a elaborat pe această temă în Romanian Exceptionalism? Democracy, Ethnocracy and 
Uncertain Pluralism in Post-Ceauşescu România, în Karen Dawisha, Bruce Parrott (coord.), Politics, Power and 
the Struggle for Democracy in South-East Europe, Cambridge, Cambridge University Press, 1997, pp. 403-450. 

56 în ce priveşte cultura politică a comunismului românesc, cea mai bună analiză îi aparţine lui Vladimir 
Tismăneanu. Vezi articolul său From Arrogance to Irrelevance. Avatars of Marxism in România, în Raymond 
Taras (coord.), The Road to Disillusion. From Criticai Marxism to Postcommunism in Eastern Europe, Armonk, 
New York, M. E. Shape, 1992, pp. 135-150. 

57 Vezi în acest sens şi părerea exprimată de Michnik în emisiunea lui Nicolae Manolescu din mai 1997, referitor 
la modul în care era privit Ceauşescu chiar de criticii regimului comunist din celelalte ţări est-europene după ce a 
condamnat invadarea Cehoslovaciei în august 1968. 

Disidenţa religioasă 

Propaganda ateistă a fost încă de la începuturile regimului comunist o realitate, reluată 
cu putere în anii 1970, după aşa-numita minirevoluţie culturală, care a dus şi la aberantul cult 
al personalităţii, apogeul fiind atins în anii 1980 1 . Puţini cetăţeni români au refuzat să 
participe la acest deşănţat cult de inspiraţie stalinistă. între cei refractari s-au situat (şi) 
membrii unor comunităţi creştine neoprotestante, mai exact evanghelice, pentru care exista o 
evidentă incompatibilitate între a fi creştin şi adulator, chiar şi formal, al liderului partidului- 
stat. Unii dintre aceşti creştini practicanţi nu doar că au refuzat să se înscrie pe linia oficială a 
regimului, dar au şi trecut la contestatarea deschisă a acestuia, aşa cum au mai făcut-o unele 
grupuri de intelectuali, muncitori, membrii unor comunităţi etnice 2 . 

Opoziţia faţă de regimul Ceuşescu pornită din interiorul comunităţilor (neo)protestante 
are explicaţii de natură religioasă, politică şi sociologică (generaţională) 3 . Mai ales între 
baptişti au apărut nemulţumiri legate de neacordarea de către „organele" de stat a unor 
autorizaţii pentru construirea de noi lăcaşuri de cult sau extinderea celor existente, absolut 
necesare pentru a face faţă creşterii considerabile a numărului de membri. Concepţiile 
religioase ale baptiştilor, entuziasmul lor i-a determinat să se angajeze în ridicarea de biserici 
fără aprobarea autorităţilor şi să se lanseze în acţiuni evanghelistice în afara lăcaşurilor de 
cult, ceea ce era inacceptabil pentru regimul comunist. Existenţa în bisericile baptiste a unor 
membri cu idei moderne asupra raporturilor dintre Stat şi Biserică, dar având şi legături între 
ei au dus în cele din urmă la apariţia unor întrebări privind relaţiile dintre confesiunea lor şi 
statul comunist, în mod special cu Departamentul Cultelor 4 . între anii 1973 şi 1989, dar în 
mod special între 1973-1979/1980, Uniunea Bisericilor Baptiste a trecut printr-o criză majoră, 
care a fost provocată de relaţia dintre Biserică şi Stat, pe de o parte, dar şi de cea dintre 
generaţii/grupuri interne, pe de altă parte, de altfel cauze interdependente. 

Cel care a demarat acţiunea de contestare mai întâi în interiorul Uniunii Baptiste, apoi în 
raport cu statul a fost Iosif Ţon (cu o sinuoasă biografie anterioară 5 ), reîntors în România în 
1972, după studii la Oxford. Ţon a exercitat o influenţă considerabilă asupra coreligionarilor 
săi, în mod deosebit asupra pastorilor tineri. El şi-a diseminat ideile în mai multe lucrări 
programatice. Prima a fost Doctrina Baptistă despre Biserică (ultima parte a acesteia era 
intitulată Cine îşi va pierde viaţa), în care era prezentată situaţia existentă în bisericile baptiste 
din România, inclusiv toate imixtiunile statului în activităţile de cult. Acţiunea lui viza în 
primul rând recâştigarea drepturilor pierdute de comunităţi. Rezumată sub forma unei scrisori 
de pastorul Vasile Taloş, iar prin implicarea lui Vasile Brânzei, Iosif Serac şi Pascu Geabou 
semnată de 50 de pastori, lucrarea a fost depusă la registratura conducătorului statului 6 . 
Expediate în Anglia textele au fost tipărite în engleză şi română şi difuzate de Keston College 
(o organizaţie înfiinţată de reverendul Michael Bourdeaux în anii 1960, care monitoriza 



1 Vezi Klaus Heitmann, Cultul personalităţii: Nicolae Ceauşescu, în „22", nr. 6, 6-12 februarie 2001, pp. 10-11. 

2 Emil Freund, Nascent dissent in România, în Jane Leftwich Curry (ed.), Dissent in Eastern Europe, New York, 
Praeger, 1983, pp. 60-68; Vlad Georgescu, Romanian dissent: its idea, în Jane Leftwich Curry (ed.), op. cit., pp. 
182-194. 

" Vezi Dorin Dobrincu, Libertate religioasă şi contestare în România lui Nicolae Ceauşescu: Comitetul Creştin 
Român pentru Apărarea Libertăţii Religioase şi de Conştiinţă (ALRC), în Analele Sighet, voi. 10, 2003, pp. 203- 
227. 

Trevor Beeson, Discretion and Valour. Religious conditions in Russia and Eastern Europe, Revised edition 
with a Foreword to the first edition by Sir John Lawrence, London, Collins, Fount Paperbacks, Philadelphia, 
Fortress Press, 1982, pp. 372-373; Alan Scarfe, Romanian Baptists and the State, în „Religion in Communist 
Lands", voi. 4, nr. 2, Summer 1976, p. 15. 

5 ACNSAS, fond Penal, dosar nr. 1087, voi. 1-2, ibidem, dosar nr. 109 833, voi. 1-3. 

6 Iosif Ţon, Confruntări, Oradea, Editura Cartea Creştină, 1999, pp. 11-77; Trevor Beeson, op. cit., pp. 372-373; 
Alan Scarfe, op. cit., pp. 15-18; Alan Scarfe, A Caii for Truth: An Appraisal of Romanian Baptist Church - State 
Relationships, în „Journal of Church and State", Autumn 1979, pp. 435-438. 

situaţia religioasă din ţările comuniste), inclusiv în Statele Unite ale Americii. în acel moment 
se pregătea Conferinţa Europeană de la Helsinki, iar la Washington aveau loc discuţii pentru 
acordarea clauzei naţiunii celei mai favorizate. Toate acestea au determinat autorităţile de la 
Bucureşti să poarte discuţii cu protestatarii şi cu Uniunea Baptistă. Restricţiile au fost ridicate, 
iar de ele au beneficiat şi celelalte culte evanghelice . Un alt document, Locul creştinului în 
socialism, a fost redactat de Iosif Ţon în 1974, încercând să explice modul în care puteau 
creştinii să trăiască într-un stat a cărui ideologie era virulent ateistă. Şi acesta a fost trimis în 
Anglia şi publicat sub titlul Manifestul creştin. Un exemplar a fost expediat lui Ceauşescu. 
Autorităţile au reacţionat în maniera binecunoscută: percheziţii, confiscarea bibliotecii, a 
notiţelor personale şi a corespondenţei celui care îndrăznise să tulbure apele. Fiind acuzat de 
„propagandă care pune în pericol securitatea statului", Ţon a fost timp de 6 luni în arest la 
domiciliu. în favoarea lui s-au iniţiat acţiuni de protest. Datorită rezistenţei sale în faţa 
ameninţărilor, a sprijinului tacit al coreligionarilor din ţară şi intervenţiilor din afară, 
autorităţile s-au văzut nevoite să înceteze ancheta şi arestul la domiciliu 8 . 

Afirmarea doctrinei drepturilor omului pe scena internaţională în anii 1970, apariţia unor 
orgaizaţii influente care monitorizau situaţia din toată lumea, în mod deosebit din ţările cu 
regimuri dictatoriale şi totalitare, au determinat guvernele să ia în considerare noua 
problematică. în mod deosebit interesul arătat de americani a fost foarte important, aceasta 
mai ales odată cu ajungerea la Casa Albă a preşedintelui Jimmy Carter 9 . Noua conjunctură a 
fost utilizată şi de protestatarii din România. în mod deosebit pentru evanghelici era o 
încurajare faptul că noul preşedinte american era un binecunoscut baptist practicant 10 , cu o 
sensibilitate sporită în materie de libertate religioasă. De asemenea, audierile din Congresul 
SUA legate de acordarea clauzei naţiunii celei mai favorizate pentru România s-au dovedit o 
reală tribună pentru apărătorii drepturilor omului, o modalitate propice pentru exercitarea unor 
presiuni asupra regimului totalitar de la Bucureşti 11 . 

în acest timp măsurile autorităţilor române împotriva neoprotestanţilor români au fost 
reluate cu şi mai mare putere (retrogradări din funcţie şi concedieri, amenzi pentru adunarea 
în locuinţe particulare pentru rugăciune, comuniune şi studiu biblic, presiuni împotriva 
elevilor şi studenţilor de a nu mai frecventa bisericile) 12 . Au continuat diferendele între liderii 
Uniunii Baptiste şi contestatari, iar raporturile cu Departamentul Cultelor au atins un nivel 
critic 13 . 

Din iniţiativa lui Iosif Ţon, Pavel Nicolescu şi Aurelian Popescu a fost alcătuită lucrarea 
Cultele neoprotestante şi drepturile omului în România, în care erau documentate numeroase 
cazuri de persecuţie pe motive religioase din întreaga ţară, puse în oglindă cu tratatele 
internaţionale semnate de guvernul de la Bucureşti. într-un material intitulat Chemarea la 
adevăr - şi care se dorea o introducere la precedentul - se preciza că „este vorba de o 



7 Iosif Ţon, op. cit, pp. 22-24; Alan Scarfe, op. cit., p. 433. 

8 Iosif Ţon, op. cit, pp. 81-119. 

9 Joseph F. Harrington, Bruce Y. Courtney, Relaţii româno-americane. 1940-1990, traducere de Mihaela 
Sadovschi, Prefaţă de V. FI. Dobrinescu şi Kurt W. Treptow, Iaşi, Editura Institutul European, 2002, pp. 388- 
417. Şi noul ambasador român la Washington între 1976-1978, Nicolae M. Nicolae, sesiza noua realitate; vezi 
Nicolae M. Nicolae, O lume aşa cum am cunoscut-o. Amintirile unui fost ambasador al României, Bucureşti, 
Editura Pro Domo, 2000, p. 80 şi p. 125. 

10 Potrivit lui Nicolae M. Nicolae, Carter era un „om profund religios şi moral" (Nicolae M. Nicolae, op. cit., p. 
77), „un baptist profund religios" (ibidem, p. 83). Nicolae Ceauşescu remarca şi el religiozitatea lui Carter, dar 
pentru liderul român aceasta nu putea fi decât o slăbiciune; Ion Mihai Pacepa, Orizonturi roşii. Amintirile unui 
general de securitate, în româneşte de Horia Gănescu şi Aurel Ştefănescu, Bucureşti, Editura Venus, 1992, pp. 
174-181, 254-256. 

11 Joseph F. Harrington, Bruce Y. Courtney, op. cit., passim. 

12 Iosif Ţon, op. cit, p. 24. 

13 Alan Scarfe, Romanian Baptists Congress, în „Religion in Communist Lands", voi. 5, nr. 2, Summer 1977, pp. 
94-98; Trevor Beeson, op. cit., p. 375. 

persecuţie sistematică, dar mascată, a credincioşilor, cruntă şi totuşi dificil de sesizat din 
afară, extrem de dureroasă pentru cei ce o îndură şi totuşi greu de înţeles pentru observatorul 
extern". Erau scoase în evidenţă măsurile administrative împotriva împotriva credincioşilor 
evanghelici, excluderea lor din funcţii de conducere la care erau îndreptăţiţi ca urmare a 
studiilor şi competenţei; persecutarea copiilor evanghelicilor în şcoli (mai ales în licee şi 
universităţi); împiedicarea exercitării libere a cultului; hărţuirea şi insultarea pastorilor; 
interzicerea adunării în familii; presiuni pentru transformarea unor credincioşi în informatori. 
Acest document a fost semnat de şase pastori şi laici evanghelici (Iosif Ţon, Pavel Nicolescu 
şi Aurelian Popescu, baptişti, Constantin Caraman, penticostal, şi Silviu Cioată, creştin după 
Evanghelie) 14 . Ca şi lucrările anterioare, şi aceasta a fost expediată ambasadelor SUA şi Marii 
Britanii, unor persoane şi organizaţii occidentale, inclusiv la postul de radio „Europa liberă" 15 , 
care a şi difuzat-o la 3 aprilie 1977. Textul evidenţia că România, chiar dacă era semnatară a 
Actului Final al Conferinţei pentru Securitate şi Cooperare în Europa (1 august 1975, 
Helsinki), nu-şi respecta obligaţiile internaţionale, persecutându-şi proprii cetăţeni 16 . în 
dosarul privind România al Comisiei Helsinki, reunită la Belgrad în 1978, avea să se 
regăsească şi acest document elaborat de evanghelicii români 17 . Represiunea împotriva 
semnatarilor a fost însă rapidă şi dură, toţi fiind arestaţi chiar a doua zi după difuzarea textului 
la „Europa Liberă". De fapt, tot atunci au fost reţinuţi şi disidenţii Paul Goma şi Vlad 
Georgescu, o dovadă clară că regimului îi era teamă de contestare, în mod deosebit de cea 
mediatizată 18 . Anchetaţi şi bătuţi timp de 6 săptămâni, acuzaţi de trădare şi conspiraţie (ceea 
ce îi expunea chiar condamnării la moarte în cazul unui proces), protestatarii evanghelici au 
fost în cele din urmă eliberaţi, cel mai probabil pentru a se evita complicaţiile interne şi 
internaţionale. în acelaşi timp, persecuţiile împotriva credincioşilor evanghelici, mai ales 
împotriva copiilor acestora, au încetat 19 . Rearestaţi în toamna aceluiaşi an, ei au ameninţat că 
vor fi acuzaţi de homosexualitate şi că vor fi internaţi în clinici de psihiatrie. A urmat 
demiterea lor din posturi şi interdicţia de a predica în biserici 20 . De asemenea, Securitatea a 
pus în aplicare măsuri de compromitere a celor 6 disidenţi evanghelici 21 . 

Nesoluţionarea cererilor cultelor neoprotestante a determinat o susţinută acţiune 
petiţionară, dar şi intervenţii occidentale în favoarea lor. în contrapartidă, după cum se 
menţiona într-un document, Ministerul de Interne al Bucureştiului a „întreprins măsuri de 
influenţare şi de temperare a stărilor de spirit necorespunzătoare în rândul credincioşilor 
neoprotestanţi şi acţionează în continuare pentru cunoaşterea şi prevenirea eventualelor 
activităţi de natură a prejudicia interese ale statului român" . Reducerea la tăcere prin şantaj, 
compromitere, teroare a opozanţilor regimului era o practică obişnuită a serviciilor represive 



14 ANIC, colecţia Gabanyi, dosar nr. 161, ff. 2-18; Iosif Ţon, op. cit, pp. 125-133; Sergiu Grossu, Calvarul 
României Creştine, f.L, Editura „Convorbiri literare" - ABC Dava, 1992, pp. 128-133. 

15 Cartea Albă a Securităţii, voi. IV, Perioada 1968-1978, Bucureşti, 1995, p. 399; Cartea Albă a Securităţii. 
Istorii literare şi artistice (1969-1989), Bucureşti, 1996, p. 100. 

16 Iosif Ţon, op. cit, p. 126. 

Alan Scarfe, Dismantling a Human Rights Movement: A Romanian Solution, în „Religion in Communist 
Lands", voi. 7, nr. 8, Autumn 1979, p. 167. 

Cartea Albă a Securităţii, voi. IV, pp. 398-399; Cartea Albă a Securităţii. Istorii literare... p. 100; Pavel 
Nicolescu se solidarizase cu acţiunea lui Paul Goma, fiind „unul dintre primii semnatari de prestigiu" ai apelului 
din 1977 al scriitorului disident; Dennis Deletant, Ceauşescu şi Securitatea. Constrângere şi disidenţă în 
România anilor 1965-1989, traducere din engleză de Georgeta Ciocâltea, Bucureşti, Editura Humanitas, 1998, p. 
215, 229) 

19 Iosif Ţon, op. cit, p. 127. 

20 Dennis Deletant, op. cit., p. 219. 

21 Cartea Albă a Securităţii, voi. IV, pp. 439-440. 

22 Ibidem,pp. 431-432. 



378 



româneşti. Anturajul celor avuţi în vedere era înţesat cu informatori, frecvent se făceau razii, 
se iniţiau acţiuni de izolare şi de discreditare socială 23 . 

Cea mai radicală acţiune contestatară pornită din lumea evanghelicilor români a fost fără 
îndoială cea iniţiată de un grup de nouă baptişti - Pavel Nicolescu, Nicolae Traian Bogdan, 
Emerich Iuhasz, Ioan Brisc, Petru Cocârţeu, Ioan Moldovan, Nicolae Rădoi, Ludovic Osvath 
şi Dimitrie Ianculovici, care în aprilie 1978 au pus bazele Comitetului Creştin Român pentru 
Apărarea Libertăţii Religioase şi de Conştiinţă (ALRC). Comitetul a solicitat imediat aderarea 
la organizaţia elveţiană Christian Solidarity International (cu sediul la Ziirich) . Membrii săi 
au trimis autorităţilor superioare de stat şi conducerii Uniunii Baptiste o Declaraţie şi un apel 
intitulat încetaţi prigoana. în declaraţie erau invocate Constituţia şi tratatele internaţionale 
semnate de România (Declaraţia Universală a Drepturilor Omului, Pactul Internaţional cu 
privire la drepturile civile şi politice, Actul final de la Helsinki pentru Securitate şi Cooperare 
în Europa). Scopul declarat al Comitetului era cuprins în şase puncte: „afirmarea valorilor 
morale şi spirituale ale religiei creştine; apărarea libertăţii religioase şi de conştiinţă; apărarea 
şi ajutorarea tuturor celor persecutaţi din cauza convingerilor religioase; promovarea 
legăturilor interconfesionale între creştinii din România şi cu cei din străinătate; informarea 
opiniei publice din România şi străinătate asupra persecuţiei religioase din România; 
analizarea fenomenului religios în contextul societăţii socialiste". Declaraţia era semnată de 
cei nouă membri fondatori ai ALRC 25 . în apelul către conducătorii PCR şi ai guvernului 
român, ai Departamentului Cultelor, ai reprezentanţilor Justiţiei, ai Securităţii şi ai liderilor 
Cultului Baptist, se cerea încetarea persecuţiilor religioase în România. Concetăţenii 
semnatarilor apelului erau îndemnaţi la solidaritate: „să ne unim vocea împotriva 
discriminărilor şi a nedreptăţilor, împotriva încălcărilor de orice fel a drepturilor fundamentale 
ale omului" 26 . 

Acţiunea protestatarilor religioşi a fost catalogată de conducătorii cultelor, inclusiv de cei 
ai Uniunii Baptiste, ca activitate politică. Răspunsul celor direct vizaţi a fost că şi liderii 
cultelor erau implicaţi în politică, dar în beneficiul partidului comunist, pe când membrii 
ALRC făceau „politică împotriva regimului comunist, apărând drepturile Bisericii", ale 
creştinilor persecutaţi, indiferent de confesiune . Deşi iniţiată de evanghelici, organizaţia a 
ajuns să aibă un caracter interconfesional 28 . 

Implicarea acestor cetăţeni români în contestarea atotputerniciei regimului comunist are 
explicaţii (parţiale) în viziunea eschatologică a tuturor membrilor organizaţiei. Nu trebiuie să 
pierdem din vedere că în anii 1970 a avut loc în România, în pofida asaltului ateist şi a 
măsurilor represive ale regimului, o veritabilă renaştere religioasă. Proclamarea judecăţii lui 
Dumnezeu asupra oricărei forme de păcat şi injustiţie, inclusiv a compromisului colaborării 
(conducerii) Bisericii cu Statul, potenţa opoziţia faţă de ambele autorităţi . 

ALRC s-a angajat în acţiuni revendicative care atingeau practic toate aspectele vieţii 
religioase şi culturale din România. La 5 iulie 1978, Consiliul de Stat, Ministerul Justiţiei, 
Departamentul Cultelor şi Uniunea Baptistă au primit Programul de Revendicări elaborat de 



23 Pentru unele detalii asupra tehnicilor Securităţii, vezi H.-R. Patapievici, Lucrarea Securităţii, în „22", (I) nr. 
9/27 februarie-5 martie 2001, p. 5; (II) nr. 10/6-12 martie 2001, p. 5; (III) nr. 11/13-19 martie 2001, p. 7; Marius 
Oprea, Modalitatea de racolare a informatorilor, în Istoria recentă în Europa. Obiecte de studiu, surse, 
metode", Bucureşti, Colegiul Noua Europă, 2002, pp. 198-204. 

24 ANIC, colecţia Gabanyi, dosar nr. 161, f. 65; Petru Cocârţeu, Viziunea unei naţiuni, f.l., Editura Macarie, 
1998, pp. 99-100. 

25 ANIC, colecţia Gabanyi, dosar nr. 161, ff. 66-67. 

26 Ibidem, ff. 68-70. 

Pavel Nicolescu, După mine, expresia „Biserică de stat" nu are nici un sens, interviu realizat de Mihai Suciu, 
în „Creştinul Azi", nr. 2, 19, iunie 1993, p. 12. 
28 Petru Cocârţeu, op. cit., pp. 99-100. 

Paul Negruţ, Biserica şi Statul. O interogaţie asupra modelului „simfoniei" bizantine, Oradea, Editura 
Institutului Biblic „Emanuel", 2000, pp. 143-144. 

Comitetul pentru „Apărarea Libertăţii Religioase şi de Conştiinţă" (ALRC). Acesta avea să se 
dovedească cel mai important act al organizaţiei. Chiar în preambul era subliniată loialitatea 
faţă de ţară a semnatarilor, dar şi calitatea de creştini (practicanţi), fiind menţionată dorinţa de 
a contribui la „apărarea drepturilor fundamentale ale omului, la respectarea prevederilor 
constituţionale". Se constata neschimbarea timp de 30 de ani a poziţiei Partidului Comunist 
Român faţă de religie şi încordarea relaţiilor dintre stat şi biserică, ceea ce provoca „o 
permanentă stare de suferinţe şi tensiune pentru credincioşi". întrucât o asemenea situaţie nu 
mai putea continua, se considera necesară o schimbare de atitudine. Organelor centrale de 
partid şi de stat li se cereau satisfacerea unui număr de 24 de puncte, care depăşeau cadrul 
confesional, în conformitate cu prevederilor constituţionale ale României, precum şi a 
acordurilor internaţionale cu referire la drepturile omului pe care aceasta le ratificase, 
contestându-se expres monopolul ideologic al partidului comunist asupra societăţii româneşti. 
In încheiere se sublinia: ,JVoi nu suntem marxişti, ci creştini [...]. Idealul nostru, al 
creştinilor, este o biserică liberă într-un stat liber" (subl. n.) . Programul a fost semnat de 27 
de persoane (25 de baptişti, un ortodox şi un penticostal): Pavel Nicolescu, Dimitrie 
Ianculovici (purtători de cuvânt ai organizaţiei), Ioan Moldovan, Nicolae Traian Bogdan, 
Petru Cocârţeu, Emerich Iuhasz, Nicolae Rădoi, Ioan Brisc, Ludovic Osvath, Gheorghe 
Braşoveanu, Pavel Spunei, Nicolae Păulescu, Ionel Prejban, Trifon Gîrboni, Vasile Dochiţa, 
Ioan Dîmbeanu, Zoltan Vereş, Ioan Flonta, Radu Căpuşan, Iosif Enyedi, Viorel Codreanu, 
Marin Balaş, Vasile Lucaci, Viorel Zerge, Ioan Teleagă, Ioan Teodosiu şi Ioan Mircu 31 . 

Represiunea împotriva membrilor ALRC a fost puternică şi concertată, fiind vorba de 
acţiuni ale Departamentului Cultelor, Securităţii, autorităţilor locale, dar şi ale conducerii 
Uniunii Baptiste: licenţieri din posturile ocupate, supraveghere, arestări, maltratări, 
condamnări (aşa s-a întâmplat cu Nicolae Rădoi, Petru Cocârţeu, Ionel Prejban, Dimitrie 
Ianculovici, Ludovic Osvath şi Nicolae Traian Bogdan) 32 . Mai mult chiar, unii dintre membrii 
şi colaboratori ALRC aveau să moară în condiţii suspecte: Sabin Teodosiu, Petru Clipa, 
Nicolae Traian Bogdan etc 33 . într-un context extrem de dificil, ALRC a continuat să 
monitorizeze situaţia religioasă în România şi să ceară oprirea persecuţiilor contra 
credincioşilor diferitelor confesiuni 34 . 

Merită precizat că deşi ALRC a avut un început evanghelic (baptist), el a luat întotdeauna 
atitudine în faţa oprimării credincioşilor ortodocşi, în special a celor din Oastea Domnului 35 , 
precum şi în favoarea greco-catolicilor. Rapoartele şi documentele Comitetului au atras 
atenţia asupra tuturor creştinilor rău trataţi de autorităţi 36 . ALRC a intervenit în apărarea 
preotului ortodox Gheorghe Calciu-Dumitreasa, care protestase împotriva demolării bisericii 
Enei din Bucureşti, în 1977, iar la începutul lui 1978, în timpul unei predici, prezentase 
ateismul ca o „filosofie a disperării" 37 . în 1979, după arestarea lui Calciu-Dumitreasa, Pavel 
Nicolescu 1-a vizitat la închisoare pe preotul ortodox 38 . 



30 ANIC, colecţia Gabanyi, dosar nr. 161, ff. 71-78. Vezi şi Sergiu Grossu, op. cit., pp. 135-137. 

31 Ibidem. 

32 Alan Scarfe, op. cit., pp. 170, 173-174; idem, A Caii for Truth..., p. 448; Sergiu Grossu, op. cit., pp. 137-142, 
152; Petru Cocârţeu, op. cit., pp. 100, 134; Paul Negruţ, op. cit., p. 144. 

33 Petru Cocârţeu, op. cit., pp. 100-101, 135. Vezi şi Sergiu Grossu, op. cit., pp. 196-202. 

34 Sergiu Grossu, op. cit., pp. 156-160. 

35 Un exemplu îl oferă un document al ALRC, emis la 23 august 1978, şi publicat sub titlul The „Lord's Arrny,, 
Movement in the Romanian Orthodox Church, în „Religion in Communist Lands", voi. 8, nr. 4, Winter 1980, pp. 
314-317. 

36 Trevor Beeson, op. cit., p. 376; Fiona Tupper-Carey, România, în „Religion in Communist Lands", voi. 18, nr. 
2, Summer 1990, p. 183. 

Alan Scarfe, Dismantling a Human Rights..., p. 167; idem, The „Lord's Army" Movement... 1 ', p. 317; Fiona 
Tupper-Carey, op. cit., p. 183. Pentru predicile (şapte la număr) ţinute sub denumirea de Cuvinte către tineri, în 
martie- aprilie 1978, de preotul refractar la obedienţa faţă de autorităţi, vezi Gheorghe Calciu-Dumitreasa, 

Autorităţile au reuşit în cele din urmă să reducă ALRC la tăcere în România, apelându-se 
la expulzarea din ţară a liderilor (în 1979) şi a multor membri ai organizaţiei 39 , ceea ce se 
întâmplase, de exemplu, şi cu scriitorul disident Paul Goma în 1977. Activitatea organizaţiei a 
continuat în Statele Unite ale Americii, membrii săi atrăgând atenţia lumii libere asupra 
persecuţiilor religioase din teritoriul controlat de comuniştii români 40 . însă exemplul a fost 
contagios chiar în ţară, alţi protestatari fiind încurajaţi în lupta lor pentru drepturile religioase, 
de fapt, prin extensie, pentru drepturile omului 41 . Alături de cererile pentru alegeri libere ale 
mişcării iniţiate de Paul Goma sau de crearea unui sindicat liber, solicitările ALRC aveau un 
caracter radical, dovedindu-se incompatibile cu regimul comunist. Cu alte cuvinte, puneau 
sub semnul întrebării însuşi sistemul . 

în timpul regimului Ceauşescu, „susţinătorii cei mai fervenţi ai campaniei pentru dreptul 
la practicarea credinţei religioase au fost baptiştii şi alte grupări protestante", după cum nota 
un atent observator al realităţilor româneşti 43 . Comparativ cu numărul lor totuşi redus, 
acţiunea evanghelicilor a reprezentat un moment remarcabil în contestarea regimului 
comunist. Puţin cunoscută după 1989, nevalorizată politic, ea nu a scăpat observatorilor atenţi 
şi neselectivi în privinţa faptelor istorice 44 . 



Războiul întru cuvânt. Cuvintele către tineri şi alte mărturii, Ediţie îngrijită, prefaţă şi note de Răzvan Codrescu, 
Bucureşti, Editura Nemira, 2001, pp. 23-64. 

38 Dennis Deletant, op. cit., p. 221. 

39 Petru Cocârţeu, op. cit., pp. 100, 134; Alan Scarfe, Dismantling a Human Rights..., pp. 166-167. 

40 Joseph Harrington, Bruce Y. Courtney, op. cit., pp. 452-453. 

41 Paul Negruţ, op. cit, p. 144. 

42 în 1984, Vlad Georgescu nota în sinteza sa de istorie a românilor despre implicaţiile contestării deschise a 
regimului: „[...] cererea de alegeri libere [...] formulată de grupul lui Paul Goma, sau cea de sindicat liber, 
expusă de mai multe ori după 1977, sunt în realitate cereri radicale, de natură a provoca modificări sistemice, 
sunt deci incompatibile cu regimul socialist (subl. n.). Brutalitatea cu care incipientele mişcări disidente au fost 
reprimate arată de altfel că regimul a fost şi este conştient de pericolul tacticii legaliste"; Vlad Georgescu, Istoria 
românilor. De la origini până în zilele noastre, ediţia a IlI-a, Bucureşti, Editura Humanitas, 1992, p. 294. 

43 Dennis Deletant, op. cit., p. 221. Pentru o privire comparativă a atitudinilor diferitelor denominaţii de pe 
eşichierul religios al epocii Ceauşescu, vezi Ibidem, pp. 200-224. 

44 Spre exemplu, Alan Scarfe, Emil Freund, Vlad Georgescu, Sergiu Grossu, Dennis Deletant (ale căror lucrări 
au fost citate mai sus); Mihnea Berindei, România lui Ceauşescu - un naufragiu planificat, II, în „22", nr. 47, 
24-30 noiembrie 1998, pp. 12-13; Virgil Nemoianu, Jocurile divinităţii. Gândire, libertate şi religie la sfârşit de 
mileniu, ed. îngrijită de Ioan I. Ică Jr., Bucureşti, Editura Fundaţiei Culturale Române, 1997, p. 139; Daniel 
Barbu, Pesimismul luminat, sau despre posibilitatea gândirii de stânga, prefaţă la Norberto Bobbio, Liberalism 
şi democraţie, Bucureşti, Editura Nemira, 1998, p. 13; idem, Republica absentă. Politică şi societate în România 
postcomunistă, Bucureşti, Editura Nemira, 2000, p. 53. Vlad Georgescu avea să surprindă cu exactitate esenţa 
acţiunii: „creştinii evanghelici se mişcau în mod clar şi curajos în câmpul politicii, promovând reforme care ar fi 
schimbat nu numai relaţiile Biserică-Stat, ci însăşi natura statului totalitar";Vlad Georgescu, „Romanian dissent: 
its idea", în loc. cit., p. 189. 

Securitatea şi metodele de recrutare a informatorilor 

Observaţii generale 

Constituirea, extinderea şi gestionarea unei reţele informative eficiente, având ca scop 
controlul total asupra populaţiei, a fost principalul obiectiv al Securităţii statului în toate 
etapele funcţionării sale istorice. încă de la înfiinţare, au fost emise norme şi ordine interne 
prin care s-au stabilit regulile generale ale muncii în reţea 1 , astfel încât ea să asigure pe de-o 
parte cunoaşterea profundă a stării de fapt, a situaţiei din ţară, şi pe de altă parte să permită 
prevenirea şi descurajarea oricărei acţiuni ostile regimului comunist. Reţeaua informativă a 
fost principalul instrument de control al Securităţii asupra populaţiei, deopotrivă prin 
atribuţiile pe care le îndeplinea şi prin amplitudinea la care a ajuns să funcţioneze. Gradul ei 
de extindere şi modul de dirijare au evoluat şi s-au adaptat, reflectând traseul ideologic stabilit 
de partid, dar funcţiile de bază au rămas aceleaşi: culegerea de informaţii cu valoare operativă 
direct de la sursă, privind atitudinea cetăţenilor faţă de regim, urmată de prevenirea şi 
anihilarea oricăror acţiuni neconforme ideologiei oficiale. în consecinţă, în cele patru decenii 
de funcţionare a Securităţii metodele de recrutare şi modul de lucru cu reţeaua informativă au 
evoluat în limitele respectării acestor două obiective principale. 

Scopul, obiectivele şi circumstanţele recrutării 

Reţeaua informativă a Securităţii a fost alcătuită de-a lungul timpului din mai multe 
categorii de surse, diferenţiate în funcţie de nivelul la care puteau acţiona operativ şi, implicit, 
de valoarea informaţiilor pe care le puteau furniza sau la care puteau accede. 

1 . Persoana de sprijin era folosită pentru a culege informaţii la un nivel elementar, de 
primă sesizare, pentru redactarea rapoartelor de investigaţii (care conţineau simple date 
biografice sau profesionale), pentru filajul la domiciliu sau pentru realizarea unor combinaţii 
operative. în primii ani de funcţionare a Securităţii sarcinile îndeplinite de persoana de sprijin 
reveneau informatorului necalificat, cele două categorii fiind, în esenţă, echivalente. Acestea 
erau surse care nu dispuneau de aptitudini deosebite pentru culegerea de informaţii şi nu 
aveau experienţă sau posibilităţi prea mari de pătrundere într-un anumit mediu. în orice caz, 
atât informatorii necalificaţi, cât şi persoanele de sprijin se recrutau „din rândul cetăţenilor 
patrioţi", foarte disponibili şi care de multe ori contactau din proprie iniţiativă organele de 
informaţii. 

2. Informatorul, definit de la bun început drept „elementul de bază al acţiunii 
informative" 2 , este principala categorie de surse pe care se baza reţeaua Securităţii, fiind 
recrutat şi dirijat pentru culegerea sistematică de informaţii despre persoane, evenimente, 
acţiuni, medii profesionale etc. Informatorul era selectat şi instruit să desfăşoare o activitate 
mult mai ofensivă decât persoana de sprijin, lucra într-o manieră sistematică, bine organizată, 
avea acces la informaţii foarte utile despre persoana sau mediul pe care îl supraveghea, avea 
aptitudini dovedite pentru genul acesta de activitate, avea o bună acoperire în mediu şi nu 
risca să fie deconspirat. în această categorie puteau fi incluşi atât cei proveniţi „din mijlocul 
elementelor străine de clasa muncitoare" (inclusiv deţinuţi politici, recrutaţi prin şantaj sau 
constrângere), cât şi persoane ataşate regimului, dar nesuspectate în anturajul în care urmau să 
fie dirijate. 

3. Rezidentul poate fi definit ca un informator cu calităţi excepţionale, capabil să se 
substituie ofiţerului în anumite situaţii şi să ţină legătura cu alte surse din reţea (5-10 



1 Instituţia Securităţii, sub diferitele ei denumiri (Direcţia Generală a Securităţii Poporului, Ministerul Securităţii 
Statului, Direcţia Generală a Securităţii Statului, Consiliul Securităţii Statului şi Departamentul Securităţii 
Statului) a trecut, ca unitate distinctă a Ministerului Afacerilor Interne, prin mai multe organizări şi restructurări, 
dintre care cele mai importante s-au produs în 1949, 1952, 1963, 1967 şi 1972. 

2 ASRI, fond D, dosar nr. 9897, f. 188. 

persoane). Putea prelua informaţii pe care le preda ofiţerului şi putea trasa sarcini în locul 
acestuia. Cu aprobarea ofiţerilor superiori, putea dirija şi informatori, însă de regulă avea în 
legătură persoane de sprijin. Spre deosebire de ofiţeri, rezidenţii nu puteau recruta singuri alte 
persoane. Rezidenţii se alegeau din rândul cadrelor de partid sau UTC, al ofiţerilor în rezervă 
(caz în care puteau primi în legătură până la 30 de persoane de sprijin, în unele etape ale 
funcţionării Securităţii), ori al informatorilor cu calităţi şi rezultate deosebite. Spre deosebire 
de informatori, rezidenţii nu se recrutau niciodată din rândul nemembrilor de partid; în plus, 
nu puteau fi recrutaţi prin constrângere, ori din rândul persoanelor cu antecedente politice sau 
penale. 

4. Gazda casă de întâlniri era persoana care, în mod secret şi organizat, îşi punea 
locuinţa la dispoziţia ofiţerilor de Securitate pentru întâlniri conspirate cu informatorii din 
reţea. Gazda nu participa la întâlniri şi nu cunoştea conţinutul discuţiilor care se purtau la 
domiciliul său, însă avea obligaţia de a asigura deplina conspirativitate asupra relaţiei cu 
ofiţerul. Gazda casei de întâlniri nu se recruta niciodată din rândul cetăţenilor străini or al 
celor care făceau obiectul unor acţiuni de urmărire, iar locuinţa conspirativă era folosită, de 
regulă, de către un singur ofiţer. 

Toate aceste tipuri de surse care alcătuiau reţeaua informativă erau înregistrate ca atare 
în evidenţe, primeau nume conspirative şi puteau „promova" sau „retrograda" dintr-o 
categorie în alta, în funcţie de sarcinile mai mult sau mai puţin complexe pe care le puteau 
rezolva la un moment dat sau ca rezultat al unor schimbări în activitatea lor profesională. De 
pildă, o persoană de sprijin cu calităţi dovedite în culegerea de informaţii putea fi trecută în 
categoria superioară a informatorilor, cu aprobarea şefilor ierarhici ai ofiţerului de legătură; de 
asemenea, un informator care nu mai avea acces la informaţiile de interes pentru ofiţer (în 
idiomul Securităţii, „nu mai dispunea de posibilităţi" pe lângă obiectiv) putea fi trecută în 
categoria persoanelor de sprijin sau a colaboratorilor ori direct în evidenţa pasivă. Dirijarea, 
verificarea şi evaluarea activităţii tuturor categoriilor de surse se făcea periodic, la intervale şi 
după criterii bine stabilite. în funcţie de evaluările periodice şi de posibilităţile lor informative 
în mediul în care erau utilizate, sursele puteau fi menţinute în reţea perioade mai scurte sau 
mai lungi de timp (mergând uneori până la zeci de ani) şi puteau fi predate în legătura altei 
unităţi a Securităţii, odată cu schimbarea domiciliului sau a locului de muncă, dacă se 
considera util sau necesar. Din toată această ierarhie, informatorii şi rezidenţii au fost 
consideraţi de la bun început „sursele de bază, cele mai serioase şi conspirative (sic!) pentru 
obţinerea rezultatelor care ne interesează în investigaţie" 3 . 

Indiferent de gradele şi nuanţele care departajau diversele categorii de surse, scopul 
introducerii lor în reţea, adică scopul recrutării, era supravegherea unui mediu sau anturaj, de 
multe ori supravegherea unei singure persoane 4 , despre care existau date ori suspiciuni că ar 
avea opinii sau atitudini diferite faţă de cele acceptate oficial. Excepţie face recrutarea în 
scopul compromiterii, care merită o discuţie separată, fiind mai degrabă o măsură extremă 
într-o acţiune complexă de urmărire. Motivele recrutării unei surse coincid cu motivele 
urmăririi altor persoane, fiind în consecinţă extrem de diverse: atitudine ostilă sau 
duşmănoasă faţă de regim, comentarii necorespunzătoare la adresa conducerii de partid şi de 
stat, intenţii de evaziune (termen care desemnează atât emigrarea legală, cât şi trecerea 
frauduloasă a frontierei), redactarea unor „scrieri cu conţinut interpretabil" sau a unor lucrări 
„de sertar", misticism, prozelitism sau simplă apartenenţă la un cult religios, fie el şi 
recunoscut legal, ascultarea şi colportarea ştirilor transmise de posturi de radio străine 
(inclusiv din ţările socialiste), existenţa unor rude sau prieteni în străinătate, relaţiile 



Ministerul Securităţii Statului, Directiva despre munca informativă de investigaţii a organelor Ministerului 
Securităţii Statului, 1953, p. 8. 

4 Pentru recrutarea în vederea dirijării exprese pe lângă o persoană, menţionată chiar în Angajament, vezi 
ACNSAS, fond R, dosar nr. 1019. 

neoficiale cu cetăţenii străini 5 , comentariile elogioase la adresa ţărilor capitaliste, bancurile 
politice, vizitarea bibliotecilor şi a centrelor culturale străine (deşi funcţionau legal pe 
teritoriul României) etc. O categorie aparte de urmăriţi este cea a foştilor deţinuţi politici, a 
membrilor fostelor partide burgheze, a ofiţerilor deblocaţi şi a urmaşilor acestora, în jurul 
cărora se construia o reţea informativă mult mai extinsă şi mai complexă. Ei formează 
categoria urmăriţilor „din oficiu", supravegheaţi perioade foarte lungi de timp (unii dintre ei 
zeci de ani), fără vreun alt motiv în afara celui strict biografic. La polul opus se află categoria 
de urmăriţi denumită foarte sugestiv „persoane fără antecedente", în care intrau toţi cei despre 
care nu se ştia nimic compromiţător din perspectiva securităţii regimului şi care tocmai din 
acest motiv puteau deveni suspecţi. Altfel spus, „persoanele fără antecedente" sunt urmărite în 
calitate de „suspecţi din motive încă necunoscute". 

Urmărirea informativă din motivele arătate mai sus intra în sarcina Direcţiei I a 
Securităţii (informaţii interne) sau a echivalentului său la nivel local, Serviciul 1 din 
inspectoratele judeţene 6 . în principiu, constituirea şi extinderea reţelei de informatori de către 
celelalte direcţii sau servicii era motivată prin specificul muncii: informaţii economice, 
contraspionaj, informaţii externe, cercetări penale etc. Alfel spus, fiecare direcţie recruta în 
principal în scopul culegerii de informaţii din domeniul pe care îl supraveghea şi pentru care 
fusese înfiinţată. Existenţa unor linii de muncă diferite de profilul Direcţiei I, cu o încărcătură 
ideologică mai puţin evidentă, este argumentul preferat de apărătorii distincţiei „Securitate 
represivă" - „Securitate protectivă", în care ultima reprezintă interesul naţional. Ca o primă 
observaţie generală, trebuie spus că şi reţeaua informativă a Direcţiilor cu profile de muncă 
aparent „neutre" ideologic avea ca sarcină nespecifică, dar permanentă, culegerea de 
informaţii utile Direcţiei I. Pe lângă supravegherea procesului de producţie, prevenirea 
fraudelor, a pierderilor, sabotajelor sau accidentelor, informatorii acestor unităţi centrale şi 
teritoriale urmăreau obligatoriu şi „starea de spirit", comentariile şi nemulţumirile colegilor, 
prin care se puteau preveni acţiuni de protest, tentative de emigrare, redactarea de materiale 
cu conţinut critic sau contestatar etc. Astfel de informaţii erau transmise imediat ofiţerilor de 
la Serviciul 1 sau de la Direcţia I, fiind prelucrate în sensul unei supravegheri generale a 
populaţiei. în concluzie, delimitarea formală a liniilor de muncă nu impunea restricţii în 
privinţa recrutării şi dirijării informatorilor, nu „specializa" decât la modul general 
activitatea acestora şi, prin urmare, nu exclude ab initio comiterea faptelor de poliţie 
politică . 

Motivul recrutării informatorilor coincide cu însăşi raţiunea de a fi a Securităţii, şi 
anume, supravegherea întregii populaţii şi a tuturor activităţilor desfăşurate pe teritoriul 



5 Relaţiile sau contactele cu cetăţenii străini aflaţi pe teritoriul României au fost reglementate prin legi speciale, 
între care cea mai importantă este Legea 23/1971, care prevedea obligaţia fiecăruia de a se prezenta la organele 
de miliţie pentru a declara prezenţa unui cetăţean străin la domiciliul său, precum şi întocmirea unor rapoarte 
detaliate la locul de muncă, dacă relaţia se stabilea pe linie de serviciu. Orice alt fel de contact, fie el şi sporadic 
sau accidental, era considerat „relaţie neoficială" şi putea deveni motivul unei acţiuni de urmărire. 

6 Valabil pentru toată perioada de funcţionare a Securităţii, exceptând intervalul 1953-1967, când profilul 
Direcţiei I au fost informaţiile externe. în rest, liniile de muncă ale principalelor direcţii au fost următoarele, în 
intervalul 1967-1989: Direcţia I - Informaţii interne; Direcţia II - Contrainformaţii economice; Direcţia III - 
Contraspionaj; Direcţia IV - Contrainformaţii militare; Direcţia V - Securitate şi gardă demnitari; Direcţia VI - 
Cercetări penale (fostă Direcţia X, anchete penale - 1967-1972); Direcţia Generală de Informaţii Externe (DGIE, 
1967-1972), transformată în Departamentul de Informaţii Externe (DIE - 1972), respectiv Centrul de Informaţii 
Externe (CIE - 1978-1989). La acestea se adaugă unităţile sau serviciile speciale, cu atribuţii ca instalare şi 
exploatare a tehnicii operative („T"), filajul („F"), interceptarea şi controlul corespondenţei („S"), apărarea 
secretului de stat („C") şi dezinformarea („D"). La nivelul inspectoratelor judeţene, liniile de muncă se regăseau 
în numărul serviciului: Serviciul 1 pentru informaţii interne, Serviciul 2 pentru contrainformaţii economice 
ş.a.m.d. Corespondentul DIE/CIE era Grupa Operativă Teritorială (GOT - UM 0544). 

7 O bună ilustrare a exploatării informaţiilor privind „starea de spirit" şi comentariile de natură politică în dosare 
de urmărire deschise din motive economice se regăseşte în ACNSAS, fond I, dosar nr. 782. 

României, astfel încât stabilitatea deplină a regimului comunist să fie asigurată. Metodele de 
recrutare şi modul de lucru în reţea sunt consecinţa directă a acestui scop gigantesc, instituit 
pe criterii strict ideologice, şi nu funcţionale. Atât în formele „slabe" de urmărire 
(supravegherea informativă generală, mapa de lucru sau mapa de verificare), cât şi în cele mai 
intense (prin dosar de urmărire informativă sau urmărire cu prioritate), recrutarea şi utilizarea 
surselor sunt decisive, respectând obligatoriu aceleaşi reguli. 

Metodele de recrutare 

Indiferent de circumstanţele în care se făcea introducerea în reţea a unei surse noi - în 
detenţie sau în libertate - ea era precedată de „punctare" şi de un studiu detaliat, care avansa 
de la informaţiile biografice obişnuite (obţinute de la vecini, colegi de şcoală sau de serviciu, 
prieteni sau rude, şi consemnate în rapoarte de investigaţii) la un comentariu psihologic 
nuanţat, în care se evaluau: gradul de instruire generală a candidatului, aptitudinile în 
culegerea de informaţii, şansele şi gradul de apropiere de obiectivul urmărit, capacitatea de 
disimulare şi, implicit, riscul de a fi deconspirat. Contactul direct cu ofiţerul, desfăşurat sub 
acoperire sau sub un pretext oarecare, era hotărâtor pentru a se înainta propunerea de 
recrutare, supusă întotdeauna aprobării ofiţerului ierarhic superior. De asemenea, candidatul 
era verificat prin celelalte surse din reţea, care puteau da referinţe favorabile sub impresia că 
se culeg informaţii despre o persoană urmărită, şi nu despre un viitor informator. în felul 
acesta, reţeaua se completa fără să se încalce regula conspirativităţii depline, regulă asupra 
căreia voi reveni. 

Pentru o descriere adecvată a metodelor de recrutare utilizate de Securitate se poate 
folosi ca referinţă categoria informatorilor, cea mai bine reprezentată statistic şi având în plus 
avantajul că ilustrează aplicarea fără restricţii a tuturor procedeelor operative (spre deosebire 
de categoria gazdei casei de întâlniri sau a rezidenţilor, care nu puteau fi recrutaţi prin 
constrângere). Putem distinge două metode fundamentale aplicate constant de Securitate: 
recrutarea prin constrângere sau şantaj şi recrutarea prin convingere (sau „pe baza 
sentimentelor patriotice"), ultima şi în versiunea recrutare legendată, ca variantă secundară a 
recrutării prin convingere. 

Recrutarea prin constrângere sau pe bază de material compromiţător a fost o metodă 
utilizată constant în toate etapele istoriei Securităţii, deşi literatura de specialitate o consideră 
tipică pentru epoca violent-represivă a regimului comunist, din primii săi ani de funcţionare. 
Recrutarea prin constrângere se aplica frecvent în cazul persoanelor cu antecedente politice 
sau penale: foşti deţinuţi politici, membri ai partidelor burgheze, foşti legionari, ofiţeri 
deblocaţi şi descendenţi ai tuturor acestor categorii, deopotrivă. Metoda s-a extins treptat şi 
asupra condamnaţilor de drept comun, în special asupra condamnaţilor pentru tentativă de 
evaziune, asupra celor avertizaţi de Securitate la finalul unei acţiuni de urmărire, dar şi asupra 
celor sancţionaţi la locul de muncă, pe linie profesională. Elementele de constrângere sau de 
şantaj erau identificate de ofiţer în perioada studiului pentru recrutare, utilizarea lor fiind 
supusă aprobării şefilor ierarhici, în raportul prin care se făcea propunerea de introducere a 
noii surse în reţea. La nevoie, orice amănunt biografic putea deveni un element constrângător 
sau un element de şantaj: originea socială „nesănătoasă", în special nedeclarată în 
documentele de cadre, existenţa unor rude sau prieteni apropiaţi cu un trecut politic „ostil 
clasei muncitoare" sau emigraţi în străinătate, existenţa unei sancţiuni la locul de muncă, 
solicitarea unui transfer de serviciu, a unei locuinţe din fondul locativ de stat sau a unui 
paşaport, intenţia unei rude apropiate de a urma o facultate controlată ideologic, nevoia de 
tratament medical greu accesibil etc. 

La rândul lui, materialul compromiţător putea fi un document extras din dosarul de 
cadre (şi din care putea rezulta un detaliu biografic suspect), o semnalare scrisă (notă 

informativă, declaraţie, denunţ, scrisoare anonimă trimisă direct Securităţii sau 
corespondenţă interceptată, în special cu străinătatea), înregistrarea unei convorbiri telefonice, 
o fotografie realizată pe parcursul filajului, şi din care rezulta că persoana vizată frecventa un 
anturaj necorespunzător sau întreţinea relaţii extraconjugale, o percheziţie la domiciliu 
(secretă sau cu martori), în care se ridicau obiecte sau cărţi cu caracter suspect etc. Dacă prin 
investigaţiile obişnuite nu se putea identifica un material compromiţător care să permită 
recrutarea, el putea fi „plantat" şi printr-o combinaţie operativă la care participau civili 
(vecini, colegi de serviciu, rude) sau cadre sub acoperire. 

Elementul de constrângere sau şantaj era invocat deschis de către ofiţer chiar în timpul 
procesului de recrutare, şi din acest motiv alegerea şi evaluarea sa prealabilă erau decisive. 
Faptul că acceptul asupra colaborării cu Securitatea a fost dat prin constrângere sau prin 
folosirea de material compromiţător era consemnat explicit în raportul privind modul cum a 
decurs recrutarea, fapt care atestă lipsa oricărei restricţii procedurale şi, implicit, a oricărui 
scrupul legal în metodele de lucru ale Securităţii. Recrutarea prin constrângere funcţiona, cu 
rare excepţii, în mediile de maxim interes operativ, în care o colaborare benevolă era foarte 
puţin probabilă (foştii deţinuţi politici, opozanţii declaraţi ai regimului, adepţii cultelor 
religioase etc). Avantajele acestei metode deveneau şi mai evidente în condiţii de detenţie: 
recrutarea deţinuţilor prin constrângere sau şantaj era folosită curent pentru supravegherea 
„elementelor recalcitrante", prevenirea acţiunilor de protest şi rezistenţă în închisori, 
descurajarea încercărilor de a lua contact cu ceilalţi deţinuţi, cu familia sau cu apărătorul legal 
(„privilegiu" acordat doar în ultimii ani ai regimului comunist), obţinerea de informaţii în 
afara anchetei şi, mai ales, controlul psihologic total asupra deţinuţilor, în special a celor 
politici. 

în detenţie, principalele elemente de şantaj sau constrângere erau chiar drepturile 
deţinuţilor, garantate de legislaţia română (dreptul la hrană, la medicamente şi asistenţă 
medicală, dreptul la vizită), şi, respectiv, ameninţarea cu represalii interzise de aceeaşi 
legislaţie (pedepsele fizice, privarea de somn, izolarea, carcera, tortura) 9 . Mai presus de toate 
a funcţionat însă şantajul prin reducerea pedepsei, în special în cazul deţinuţilor de drept 
comun recrutaţi pentru supravegherea informativă a deţinuţilor politici. Securitatea a folosit 
constant recrutarea şi dirijarea deţinuţilor de drept comun în celule ocupate de deţinuţi 
politici, sub promisiunea reducerii pedepsei, inclusiv în ultimii ani ai regimului Ceauşescu, 
când detenţia politică era oficial inexistentă în România . In cazul deţinuţilor politici şantajul 
mergea până la recrutarea în ultimele zile de detenţie, după emiterea decretului de eliberare, 
dar într-un moment în care deţinutul nu ştia că e deja liber. Ameninţarea cu prelungirea 
detenţiei într-un moment de maximă tensiune psihologică funcţiona mai ales în cazul celor 
care rezistaseră la presiuni mult mai dure de-a lungul executării pedepsei. Semnarea unui 
Angajament de colaborare în momentul eliberării din închisoare promitea, pe de-o parte, 
neprelungirea discreţionară a privării de libertate şi, pe de altă parte, o viaţă normală, fără 
stigmatul detenţiei politice. Distinct faţă de documentul care îi putea transforma în 
colaboratori, deţinuţii erau obligaţi să semneze şi un angajament de păstrare a secretului 
privind cele petrecute în închisoare; refuzul putea atrage după sine sancţiuni dure, mergând 
până la prelungirea abuzivă a detenţiei, după expirarea pedepsei prevăzute în sentinţă. 

Recrutarea informatorilor pe bază de sentimente patriotice e consemnată în 
documentele de arhivă ca metodă predilectă, recomandată şi folosită constant ca etalon al 



8 Pentru fabricarea de scrisori anonime folosite ca material compromiţător în vederea recrutării, vezi Ibidem, 
fond R, dosar nr. 1161. 

9 Pentru recrutarea prin şantaj în timpul detenţiei, vezi Ibidem, dosar nr. 486; ibidem fond I, dosar nr. 1217; 
ibidem, fond R, dosar nr. 2420. 

10 Pentru recrutarea deţinuţilor de drept comun în scopul supravegherii deţinuţilor politici de la Aiud în 1986 (!), 
sub promisiunea reducerii pedepsei, vezi Ibidem, fond I, dosar nr. 234; ibidem, dosarele 1147, 1126, 1125, 1124 
şi 1121. 

muncii de Securitate, ca indicator al spiritului civic şi, în egală măsură, al priceperii ofiţerului. 
La modul ideal, orice recrutare trebuia să exprime, prin textul Angajamentului, sentimentele 
patriotice ale informatorului şi ataşamentul său faţă de regim: chiar din prima frază se invoca 
„apărarea patriei şi a cuceririlor revoluţionare" ca obligaţie a fiecărui cetăţean, iar 
nerespec tarea acestei îndatoriri urma să fie sancţionată în temeiul unei legi niciodată 
precizate. Informatorul semna o adeziune aparent benevolă la o activitate în principiu 
obligatorie, pe baza unei legi neidentificate. Regulile generale ale introducerii unei persoane 
în reţea se respectau şi în cazul recrutării din sentimente patriotice: „punctarea" candidatului, 
studiul în vederea recrutării, verificarea prin alte surse şi prin rapoarte de investigaţii, 
obţinerea aprobării ofiţerilor superiori, asigurarea conspirativităţii. Recrutarea se putea face la 
locul de muncă, la sediul Securităţii, la sediul Miliţiei, într-o casă conspirativă, în biroul 
ofiţerului de contrainformaţii în cazul militarilor sau chiar la domiciliul candidatului, însă 
doar cu condiţia fermă a respectării conspirativităţii. 

Existenţa unui factor constrângător chiar şi în cazul recrutării pe bază de sentimente 
patriotice rezultă fie din durata foarte mare a întâlnirii cu ofiţerul (care în unele cazuri putea 
depăşi 24 de ore, lucru prevăzut chiar în primele directive interne ale Securităţii) 11 , fie din 
însăşi invocarea pretinsei obligaţii legale de a colabora, menţionată în textul Angajamentului. 
Dincolo de modificările minore suferite de-a lungul timpului, formula uzuală care încheia 
Angajamentul era următoarea: „îmi iau angajamentul să păstrez în secret absolut legătura şi 
munca mea cu organele Securităţii Statului. Pentru divulgarea acestei legături şi a 
informaţiilor ce le voi furniza port răspunderea penală conform legilor /.../" 12 . Or, trebuie 
subliniat că nici o lege promulgată pe teritoriul României nu stipula obligaţia cetăţenilor de a 
furniza informaţii în mod conspirat Securităţii şi nu sancţiona penal refuzul colaborării. 
Prezenţa elementului constrângător şi în recrutarea pe bază de sentimente patriotice e mult 
mai evidentă în cazul militarilor în termen, recrutaţi de Biroul de Contrainformaţii al unităţii: 
aflat în faţa unui ofiţer superior şi a unui text în care se invocă obligaţia legală de a furniza 
informaţii pentru apărarea patriei, soldatul îşi dădea consimţământul, fără a fi prevenit că 
relaţia va continua şi după eliberare, cu un scop mult mai puţin nobil. Putem conchide că 
recrutarea pe bază de sentimente patriotice se baza fie pe cointeresarea candidatului (care 
stabilea astfel o relaţie amiabilă şi avantajoasă cu autorităţile), fie pe intimidare, fie pe 
manipularea sa prin înşelătorie. Această ultimă variantă a recrutării „pe bază de sentimente 
patriotice" este perfect ilustrată de metoda introducerii legendate în reţea. 

Legenda 13 era o ficţiune construită de ofiţer (în urma studiului de recrutare) pentru a-şi 
convinge candidatul de necesitatea şi mai ales de caracterul moral şi legitim al colaborării cu 
Securitatea. Legenda prelua şi specula în primul rând detalii din viaţa profesională a 
candidatului, dar şi alte elemente biografice care puteau susţine ideea că, prin colaborarea sa 
cu ofiţerul, persoana vizată îndeplinea o misiune civică. Legendarea era metoda consacrată de 
disimulare a adevăratului scop al recrutării unei persoane (în speţă, urmărirea celor apropiaţi), 
folosirea de argumente fictive fiind practicată în cazul celor care nu puteau fi constrânşi ori 
şantajaţi să colaboreze, şi nici nu puteau fi convinşi prin retorica obişnuită. Dacă şi metoda 
legendei eşua, ofiţerul folosea varianta de retragere, o ficţiune complementară, un pretext (de 
regulă profesional) care motiva aparent contactarea persoanei respective. Ca şi legenda, 
varianta de retragere era pregătită din timp, adaptată profilului candidatului şi supusă 
aprobării superiorilor, în raportul cu propunerea de recrutare. 



11 Pentru descrierea unui proces de recrutare care a durat 36 de ore, neîntrerupt, vezi Ibidem, fond R, dosar nr. 
1161, f. 78. 

12 Ministerul Securităţii Statului, Directiva despre munca informativă...., 1953, p. 10. 

13 „Legenda informativă - versiunea verosimilă folosită cu scopul de a asigura conspirarea şi secretizarea muncii 
de securitate şi a realiza inducerea în eroare a duşmanului", în Instrucţiuni privind organizarea şi desfăşurarea 
activităţii informativ-operative a organelor de securitate, Departamentul Securităţii Statului 1987, p. 7. 

Existenţa binomului legendă-variantă de retragere 14 între metodele standard ale 
Securităţii dovedeşte, pe de-o parte, că nu exista obligaţia legală de a colabora, invocată în 
textul Angajamentului şi, pe de altă parte, că recrutarea nu se făcea printr-un consimţământ 
autentic, liber asumat, nici chiar în cazul ideal al recrutării „pe bază de sentimente 
patriotice". La rigoare, putem spune că informatori autentici, recrutaţi din convingere şi nu 
prin presiuni sau înscenări, sunt doar cei care s-au oferit voluntar să furnizeze informaţii (fiind 
totuşi verificaţi la fel de riguros ca şi ceilalţi) şi cei care au răspuns fără nici o ezitare la 
solicitarea ofiţerului, înţelegând perfect ce li se cere. La polul opus stau recrutarea elevilor şi 
recrutarea în scopul compromiterii, două situaţii care se constituie în cazuri-limită şi în 
acelaşi timp în exemple peremptorii de încălcare a drepturilor civile elementare în activitatea 
curentă a Securităţii. 

Recrutarea elevilor (a minorilor în general) viza folosirea lor cu predilecţie ca 
persoane de sprijin, pentru supravegherea mediului şcolar pe o linie de muncă distinctă (în 
„problema învăţământ" sau în „problema tineret studios"). Chiar dacă funcţionau pe o treaptă 
modestă în ierarhia Securităţii (persoană de sprijin sau colaborator), elevii introduşi în reţea 
puteau furniza informaţii de primă sesizare foarte utile, verificate la alte nivele şi apoi 
exploatate informativ în acţiuni de urmărire. Recrutarea elevilor se făcea de regulă în localul 
şcolii, iar ţinta culegerii de informaţii erau fie profesorii semnalaţi cu atitudini suspecte faţă de 
regim, fie persoane provenind din familii urmărite (pentru descendenţa lor socială, pentru 
relaţii în străinătate, intenţii de emigrare, comentarii critice etc). Pe lângă legendă, la 
recrutarea elevilor se foloseau ca argumente constrângătoare sancţiunile şcolare, corijentele, 
ameninţarea cu repetenţia sau cu interzicerea accesului într-o instituţie de învăţământ 
superior 15 . Introducerea în reţea se făcea prin semnarea unui angajament, uneori pe un 
formular tipizat, text în care accentul cădea cu deosebire pe păstrarea strictă a secretului 
colaborării, inclusiv faţă de familie. Această ultimă condiţie încălca flagrant drepturile 
minorului, constrâns să-şi asume obligaţii pretins legale în relaţie cu o instituţie a statului, 
fără acordul părinţilor sau al tutorilor de drept. 

Recrutarea în scopul compromiterii nu avea ca scop extinderea reţelei informative şi 
obţinerea de informaţii, ci izolarea unei persoane sau „destrămarea unui anturaj" 16 . La această 
metodă se recurgea în acţiunile complexe de urmărire, dacă alte măsuri de descurajare şi 
intimidare eşuau. în timpul falsei recrutări se încălca voit regula de bază a conspirativităţii: 
„candidatul" (adică urmăritul) era adus la sediul organelor Ministerului de Interne în văzul 
lumii, pentru o „discuţie" care nu dura suficient pentru a trece drept anchetă şi nu avea 
consecinţe vizibile asupra celui în cauză. Astfel, se acredita în rândul anturajului ideea că 
persoana a fost recrutată, urmarea fiind izolarea de familie sau de prieteni. în detenţie, 
simularea recrutării se făcea fie prin acordarea unor „favoruri" nesolicitate, dar refuzate 
altora, fie prin lansarea deliberată a zvonului despre recrutarea cuiva, având ca efect tot 
izolarea deplină de ceilalţi deţinuţi. Ca şi legendarea, recrutarea în scopul compromiterii 
atestă duplicitatea Securităţii în raport cu propria retorică şi propria conduită: pe de-o parte, în 
documentele oficiale se clamează obligaţia cetăţenească de a colabora, iar pe de alta această 
relaţie obligatorie şi pretins legală se instituie prin constrângere, înşelătorie şi şantaj. 

O categorie distinctă în ierarhia celor care alcătuiau reţeaua informativă o constituiau 
sursele nerecrutate, adică sursele speciale provenite din rândul oamenilor de cultură, al 
persoanelor cu funcţii oficiale şi al membrilor de partid. Aşa cum am arătat, în primii ani de 



14 Legenda şi varianta de retragere se foloseau nu doar la recrutare, ci şi în acţiunile de urmărire, în situaţii 
operative mai complexe. Un caz de control medical legendat asupra unei persoane urmărite, vezi ACNSAS, fond 
I, dosar nr. 2149, ff. 34-35. 

15 Pentru exemple privind recrutarea elevilor, Ibidem, dosar nr. 21 1; ibidem, fond R, dosar nr. 106. 

16 Pentru un exemplu elocvent de recrutare în scopul compromiterii, în anul 1988, vezi Ibidem, fond I, dosar nr. 
1308, voi. 1, f. 8. 

funcţionare a Securităţii, din rândul acestora din urmă se recruta „elita", adică rezidenţii şi 
informatorii, fiind înscrişi în evidenţe şi utilizaţi fără nici un fel de restricţii. După emiterea 
Hotărârii CC al PCR nr. 119 din 16 martie 1968, pentru recrutarea şi înscrierea în evidenţe a 
informatorilor „proveniţi din rândul oamenilor de ştiinţă, artă şi cultură sau cei ce intră în 
nomenclatura organelor de partid (deşi nu sunt membri de partid)", avizul introducerii în reţea 
intra exclusiv în sarcina şefilor direcţiilor centrale şi teritoriale sau a locţiitorilor acestora, 
precum şi a şefilor de servicii independente. Semnificaţia acestei avizări la nivel foarte înalt 
ţine în principal de cerinţa unei mai mari conspirativităţi privind infiltrarea mediilor politice şi 
profesionale speciale: sursele membri de partid, persoanele cu funcţii de conducere sau 
oamenii de cultură se recrutau de către ofiţeri cu grad superior, erau dirijaţi către obiective 
urmărite prin acţiuni supravegheate de conducerea unităţii şi mai ales erau introduşi în reţea 
numai cu acordul prealabil al factorilor politici, în speţă, al conducerii de partid la nivel 
central sau local. Corolarul acestei situaţii îl reprezintă urmărirea membrilor de partid, a 
persoanelor cu funcţii şi a oamenilor de cultură - tot cu avizul conducerii politice şi prin 
acţiuni aprobate şi coordonate la nivel superior. în rest, regulile muncii operative erau 
aceleaşi: „punctarea" şi studiul în vederea recrutării, stabilirea în concret a sarcinilor pe care 
sursa le avea de rezolvat, analizele şi evaluările periodice erau identice. 

Valoarea informaţiilor primite de la o sursă specială era direct proporţională cu 
reputaţia profesională, prestigiul social şi credibilitatea persoanei. O dovadă a tratamentului 
preferenţial acordat de Securitate informatorilor membri de partid sau surse speciale o 
constituie faptul că aceştia nu erau obligaţi să semneze un angajament sau să furnizeze 
informaţii în scris. Relaţia cu ofiţerul nu debuta niciodată de pe poziţii de forţă, metoda 
constrângerii nu putea fi folosită, întâlnirile aveau loc de comun acord iar informaţiile puteau 
fi furnizate verbal, caz în care ofiţerul întocmea rapoarte informative detaliate. Acest tip de 
document consemna cu maximă acurateţe activitatea surselor speciale, având prin conţinut o 
valoare similară notelor informative obişnuite, dar prezentând în plus avantajul că asigura 
conspirarea perfectă a informatorului faţă de alţi ofiţeri operativi care ar fi avut acces la 
informaţiile obţinute 17 . 

Supravegherea mediului cultural, în special a celui literar şi artistic, a presupus 
introducerea în reţea a unor surse de rang înalt, în mare parte membri de partid, dirijate în 
mediul lor profesional mai ales în scop preventiv. Dacă în alte medii informatorii erau instruiţi 
astfel încât să se asigure cunoaşterea în profunzime a stării de fapt, în mediile protejate (artă, 
cultură, presă, învăţământ, culte, justiţie şi sănătate) ei aveau ca sarcină principală prevenirea 
unor situaţii indezirabile pentru regim: apariţia de lucrări literare sau ştiinţifice „cu conţinut 
necorespunzător" sau „interpretabil", transmiterea de manuscrise în străinătate, schimbul de 
publicaţii sau de informaţii cu colegi de breaslă din afara ţării, redactarea unor texte cu 
caracter protestatar (memorii, petiţii, scrisori deschise), iniţierea oricăror forme de disidenţă 
etc. Informatorii din mediile protejate primeau sarcini mult mai complexe din partea ofiţerilor 
de legătură, funcţionând, în special după desfiinţarea Direcţiei Generale a Presei şi 
Tipăriturilor, ca veritabili agenţi ai cenzurii: obţineau informaţii despre proiecte editoriale, 
despre textele în curs de redactare sau de apariţie, sustrăgeau manuscrise din redacţii pentru a 
permite Securităţii o lectură în avanpremieră, recenzau în note informative extinse operele 
confraţilor, recomandându-le sau, dimpotrivă, semnalând mesajul lor îndoielnic (pasaje 
obscure, trimiteri ideologice subversive, „şopârle"), modificau planurile editoriale după 
indicaţiile ofiţerilor, propuneau retragerea de manuscrise sau tiraje întregi din circulaţie şi mai 
ales duceau „muncă de lămurire" pe lângă cei urmăriţi. Acţionând ca agenţi de influenţă în 



17 Instrucţiunile nr. P.2 din 26.01.1970, privind activitatea de evidenţă, dispecerat şi arhivă, aprobate de Ion 
Stănescu, preşedinte al Consiliului Securităţii Statului, modifică substanţial informaţia din fişele de evidenţă 
(Model 1), în care nu se mai notează numele conspirativ şi numele ofiţerului de legătură, tocmai pentru „o cât 
mai bună conspirare a persoanelor ce fac parte din reţeaua informativă a unităţilor de securitate". 

cadrul breslei, sursele speciale îndeplineau sarcina principală a Securităţii în mediile protejate, 
şi anume prevenirea opoziţiei deschise faţă de regim şi obţinerea unor produse culturale 
perfect integrate ideologic. Frecvent, recrutarea informatorilor din rândul oamenilor de 
cultură avea ca unic scop „influenţarea pozitivă" a unei persoane suspectate că pregăteşte 
texte „cu conţinut ostil sau interpretabil", memorii adresate autorităţilor, scrisori deschise 
către instituţii din ţară sau din străinătate, lucrări „de sertar", proiecte artistice neautorizate 
oficial (chiar şi în rândul mişcării artistice de amatori), ori simple teze de doctorat discutabile 
sub aspect ideologic. 

Folosirea surselor informative în mediile protejate respecta principiile de bază ale 
muncii în reţea, cu observaţia că semnarea angajamentului şi furnizarea de note scrise nu erau 
obligatorii: sursele speciale erau şi ele verificate periodic prin alţi informatori sau prin 
„mijloacele specifice" (înregistrări, filaj, controlul corespondenţei), dar contactele, legendele 
şi variantele de retragere erau pregătite minuţios, cu mai multă prudenţă, iar relaţia cu ofiţerul 
se construia la un nivel mai degrabă protocolar, după contacte „profesionale" repetate la locul 
de muncă. Ofiţerul de obiectiv, cel care răspundea oficial de bunul mers al instituţiei, putea 
folosi vizitele de lucru în scopul contactării şi studierii de noi surse: sub pretextul rezolvării 
unor probleme curente evalua potenţialul operativ al unei persoane, făcea recomandări care 
implicau o întâlnire viitoare sau pur şi simplu culegea informaţii „în orb", sub legendă, de la 
persoane neintroduse oficial în reţea. 

Cu atât mai facilă era culegerea de informaţii de la persoanele cu funcţii de conducere 
în obiectivul supravegheat (indiferent de profilul acestuia), persoane cărora li se cereau în 
mod direct şi neconspirat orice fel de date privind oamenii din subordine, sub motivul 
asigurării bunului mers al instituţiei, al prevenirii unor acţiuni de spionaj sau a unor infracţiuni 
economice. Deşi „persoana oficială" nu era înscrisă în evidenţe ca sursă 18 , în fapt putea juca 
oricând un astfel de rol, la solicitarea expresă a ofiţerului, făcută sub o identitate neconspirată, 
chiar dacă scopul real al contactării era legendat. Folosirea persoanelor cu funcţii oficiale în 
acţiuni de urmărire mergea de la obţinerea pe orice căi a informaţiilor cu valoare operativă la 
convocarea lor ca martori la „atenţionări", „avertizări" sau „puneri în discuţie publică", toate 
metode de intimidare şi descurajare la care Securitatea a apelat constant. 

O situaţie extremă, care impune o tratare separată, este simularea obţinerii de 
informaţii de la sursele din reţea - altfel spus, simularea recrutării de noi informatori. Pe 
scurt, este vorba de prelucrarea unor documente cu caracter oficial, utilizate curent în 
instituţiile de stat, indiferent de profilul lor (rapoarte de activitate, note de serviciu, note 
explicative, dări de seamă, caracterizări, recomandări pentru dosarele de cadre, recomandări 
pentru obţinerea accesului la documente secrete sau a avizului de plecare în delegaţii externe 
ş.a.m.d.) astfel încât să pară că ofiţerul a primit informaţiile de la surse din reţea. Deşi 
procedeul era interzis de regulamentele interne, ofiţerii de obiectiv comiteau frecvent acest 
abuz, fie din comoditate, fie pentru că nu reuşeau să îndeplinească norma de informatori 
prevăzută în perioada respectivă. Ei ajungeau astfel să mistifice documente procurate de la 
persoanele cu funcţii oficiale, de la serviciile de protocol pe care le supravegheau direct, de la 
serviciul personal, de la informatori sau pur şi simplu obţinute prin sustragere, şi să le 
transforme în note informative adăugându-le un antet specific, schimbând semnăturile cu 
nume real în nume conspirative şi atribuindu-le unor surse care n-au existat niciodată în 
realitate . înregistrarea fictivă şi manipularea înscrisurilor pentru a simula introducerea de 



18 Sursele nerecrutate nu erau înregistrate în evidenţa generală sau în evidenţa reţelei informative; totuşi, ofiţerul 
de legătură ţinea o evidenţă proprie a acestor persoane, dintre care multe ajungeau să fie incluse oficial în reţea, 
după o perioadă de „punctare" şi studiu, de la caz la caz. 

19 Astfel de documente - rapoarte depuse de angajaţi la Serviciul Protocol, sub incidenţa legilor speciale privind 
relaţiile cu străinii - se regăsesc, de ordinul zecilor, în dosarul de obiectiv Radioteleviziunea Română; ACNSAS, 
fond D, dosar nr. 135. Se poate lesne observa adăugarea antetului şi transformarea numelui real al semnatarului 
în nume conspirativ de către aceeaşi persoană care întocmeşte olograf Nota Biroului. 

noi informatori în reţea sunt o altă ilustrare a abuzului ca practică uzuală a Securităţii, în care 
falsul în documente în detrimentul persoanei se făcea fără nici o sancţiune. 

Pe lângă folosirea persoanelor cu funcţii oficiale, exploatarea „în orb" constituia o 
altă metodă prin care ofiţerul de Securitate putea culege informaţii fără să recurgă la 
recrutarea standard. Exploatarea unei surse „în orb" avea loc sub acoperirea unei legende sau 
a unei identităţi false (nume de serviciu şi calităţi oficiale fictive, cu observaţia că folosirea 
numelui de serviciu era curentă în cazul ofiţerilor DIE/CIE chiar şi în contactele „deschise" cu 
informatorul). Metoda „în orb" presupunea obligatoriu construirea unei legende, de regulă în 
jurul unui pretext profesional, care să-i permită ofiţerului un dialog amplu cu interlocutorul 
fără ca acesta să sesizeze adevăratul scop al discuţiei. Informaţiile obţinute erau de multe ori 
mai valoroase decât cele furnizate de sursele recrutate prin metodele clasice, dat fiind că 
dialogul era benevol, fără nici o constrângere psihologică. Dacă abordarea urmăritului de 
către ofiţer nu era posibilă, putea fi dirijat şi un informator care, sub legenda indicată, să 
obţină tot „în orb" informaţiile necesare. Utilizarea unor asemenea informaţii şi consemnarea 
lor în documente se supunea regulilor generale, dovadă că metoda exploatării „în orb" era 
considerată la fel de necesară şi de legitimă ca recrutarea obişnuită, indiferent dacă era 
folosită de un informator sau de un ofiţer acoperit. Este o dovadă în plus că, în ciuda retoricii 
oficiale care declara obligatorie în baza legii colaborarea organizată şi conspirată cu 
Securitatea, metodele concrete de obţinere a informaţiei erau gândite să ocolească refuzul 
fără să-l sancţioneze, pentru că nu exista nici un temei legal al sancţiunii. 

în ce priveşte informatorii membri de partid, aceştia intră formal în categoria surselor 
nerecrutate, adică neînregistrate oficial în evidenţa generală a reţelei. Exceptând primul 
deceniu de funcţionare a Securităţii, recrutarea unui membru PCR s-a făcut numai cu avizul 
conducerii politice superioare (la nivel judeţean sau central), dosarul fiind distrus după 
încetarea legăturii, în cazul în care fusese deja deschis înainte de înscrierea titularului în 
partid 20 . Recrutarea prin constrângere sau prin material compromiţător nu intra în discuţie, 
acceptul find de la sine înţeles în virtutea unei sarcini de serviciu sau a obligaţiilor pe linie 
partid. Credibilitatea surselor înregimentate politic era în principiu mai mare decât a celor 
obişnuite. în mod corespunzător, sarcinile cu care erau dirijaţi în reţea informatorii membri de 
partid deveneau mai importante, iar refuzul colaborării (foarte puţin probabil) era sancţionat 
în primul rând politic. Motivele recrutării membrilor de partid 21 nu diferă de cele valabile 
pentru sursele obişnuite, iar modul de lucru era identic: puteau furniza informaţii în scris sau 
verbal, primeau nume conspirativ, erau verificaţi, evaluaţi periodic şi recompensaţi dacă era 
cazul. Singura diferenţă notabilă faţă de ceilalţi informatori stă în gradul sporit de 
conspirativitate: prezenţa lor în reţea nu era consemnată în evidenţe şi urmele arhivistice ale 
colaborării lor se distrugeau tocmai din acest motiv. Consecinţele acestei relaţii ultra- 
conspirate cu Securitatea sunt însă la fel de grave, chiar dacă astăzi au ajuns mult mai greu de 
dovedit. 

Aşa cum am spus, modul de lucru cu informatorul era în esenţă identic pentru toate 
categoriile de surse, indiferent de circumstanţele diferite ale introducerii lor în reţea. încă de 
la recrutare, de multe ori odată cu semnarea angajamentului, se stabilea lista de legături sau 
relaţii, chiar dacă sursa nu urma să fie dirijată în mod expres pe lângă persoane, ci primea 
sarcini mai generale (urmărea „starea de spirit din rândul populaţiei", supraveghea procesul de 



20 Vezi Ibidem, fond R, dosar nr. 976 pentru închiderea dosarului de reţea prin intrarea titularului în partid şi 
folosirea lui în continuare ca sursă, cu aprobarea conducerii politice. Totuşi, în teritoriu s-au făcut excepţii de la 
regula distrugerii dosarelor informatorilor membri de partid, datorate cel mai probabil unor defecţiuni 
birocratice; ibidem, dosar nr. 938. 

21 Deşi introducerea lor în reţea se făcea după reguli şi aprobări speciale, motivele recrutării informatorilor 
membri de partid puteau fi cât se poate de triviale. Din documentele de arhivă reiese că titularul, membru de 
partid, este recrutat doar pentru supravegherea generală a clienţilor unui magazin cu circuit închis, destinat 
nomenclaturii PCR; ACNSAS, fond R, dosar nr. 1010. 

producţie, semnala pierderile economice etc). Lista de relaţii îi indica ofiţerului despre cine 
putea solicita şi primi informaţii, sau persoanele pe lângă care informatorul „avea 
posibilităţi". După recrutare se stabilea şi un sistem de legătură, o parolă şi un număr de 
telefon la care ofiţerul şi sursa se puteau contacta reciproc, în afara programului de întâlniri 
fixat de comun acord. Ritmul întâlnirilor, adică ritmul furnizării informaţiilor, în scris sau 
oral, varia de la caz la caz, în funcţie de situaţiile intervenite pe parcurs. întâlnirile periodice 
se ţineau în locuri bine conspirate sau în spaţii publice care puteau păstra anonimatul. 
Denumirea de „casă conspirativă" înscrisă în antetul notelor sau al rapoartelor informative nu 
se referă neapărat la un imobil, putând desemna la fel de bine un parc, o piaţă publică sau un 
birou de întreprindere. în detenţie, întâlnirea cu sursa putea avea loc mai ales în camera de 
anchetă sau la infirmerie. Sediul Securităţii sau al Miliţiei nu era folosit pentru astfel de 
întâlniri, ci, aşa cum am arătat, pentru destrămarea unui anturaj sau compromiterea unei 
persoane printr-o falsă recrutare. 

Dirijarea unui informator, mai ales a celor păstraţi în reţea timp de zeci de ani, 
presupunea, pe lângă stabilirea de sarcini concrete şi termene până la care trebuiau rezolvate, 
şi construirea unei relaţii personale între ofiţer şi sursă, astfel încât interesul pentru menţinerea 
colaborării să fie reciproc. Exceptând cazurile în care obţinerea de informaţii se baza pe 
constrângere - situaţie în care şi valoarea lor operativă era sensibil mai mică - informatorul 
era „stimulat" fie printr-o abordare foarte prietenoasă din partea ofiţerului (care se interesa de 
problemele personale, dăruia mici atenţii cu prilejul zilei de naştere sau chiar aniversa 
recrutarea sursei) 22 , fie prin recompense. 

Potrivit normelor interne ale Securităţii, recompensarea sau retribuirea informatorilor 
nu lua forma unui salariu sau a unor venituri fixe, ci a unor sume de bani sporadice (dar care 
puteau fi consistente, în funcţie de dificultatea sarcinilor pe care informatorul le rezolva), a 
unor cadouri (suplimente de hrană pentru cei aflaţi în detenţie, alimente, îmbrăcăminte, 
medicamente, lucrări de specialitate imposibil de găsit în ţară), dar mai ales a unor favoruri, în 
special în cazul recrutării în detenţie (pachete, scrisori, dreptul la vorbitor, la asistenţă 
medicală, anularea unei pedepse etc). De cele mai multe ori, la propunerea ofiţerului 
informatorul beneficia de protecţie sau de susţinere profesională atunci când solicita un 
transfer, o promovare, un paşaport, o repartiţie de locuinţă etc. Astfel de stimulente (denumite 
uneori „luări în protecţie"), destinate doar informatorilor de încredere, recrutaţi „pe bază de 
sentimente patriotice", se acordau cu aprobarea superiorilor ierarhici; obiectele sau 
cheltuielile se decontau folosind chitanţe, semnate de beneficiar cu numele real sau cu cel 
conspirativ. De asemenea, printr-un raport special ofiţerul de legătură făcea recomandări 
privind acordarea unui paşaport, includerea sursei într-o delegaţie oficială, transferul pe un 
post mai bine plătit 23 sau chiar avansarea în funcţie la locul de muncă, atunci când interesele 
operative o cereau. în cazul informatorilor din rândul oamenilor de cultură, „marele premiu" 
oferit ca recompensă pentru serviciile făcute Securităţii era, alături de garanţia publicării 
operei proprii, fie permisiunea de a studia sau de a călători în străinătate, fie promisiunea unei 
relaţii mai blânde cu autorităţile, pentru cei cu un trecut politic „încărcat". Obţinerea de 
recompense ori de beneficii materiale nu putea fi însă o condiţie explicită a acceptării 
colaborării: directivele interne recomandau o atenţie sporită pentru cazurile în care apărea o 
asemenea suspiciune (de pildă, la recrutarea deţinuţilor de drept comun condamnaţi pentru 
furt, delapidare sau alte infracţiuni economice). Recompensarea informatorilor nu era atât un 
mod de a-i răsplăti pentru rezolvarea unor sarcini dificile, cât mai ales un mod de a-i îndatora 
pe viitor: frecvent, odată cu trasarea de sarcini noi, ofiţerul îi amintea sursei de sprijinul pe 
care i-1 acordase în trecut, recompensa putând deveni şi un element de şantaj. în special 



22 Vezi ACNSAS, fond R, dosar nr. 142, în care se consemnează stabilirea de comun acord a întâlnirilor cu 
ofiţerul la o dată fixă a lunii, astfel încât să se ţină cont de data de naştere a sursei. 

23 Ibidem, fond I, dosar nr. 2470. 

solicitarea unui paşaport sau a avizului de călătorie deschidea calea unei viitoare colaborări 
„din obligaţie", ca reacţie la un favor deja acordat. în plus, prin metoda „prelucrării 
contrainformative", care preceda obligatoriu orice deplasare legală în străinătate, ofiţerul 
studia şi persoanele nerecrutate, dar care aveau calităţile necesare pentru a fi introduse în reţea 
în viitor. 24 De la caz la caz, în funcţie de contextul biografic şi profesional, orice putea fi 
transformat într-o recompensă. Prin acest gen de complicitate, Securitatea şi-a îndeplinit o 
bună parte din sarcinile operative. Mult mai important este însă faptul că metoda 
recompensării i-a asigurat un control foarte eficient asupra carierei informatorilor din reţea 
şi implicit o influenţă directă şi profundă asupra vieţii profesionale, culturale şi ştiinţifice din 
România, în ansamblul ei. 

Acordarea de recompense, întotdeauna consemnată în rapoarte sau în formulare 
speciale, semnalează că relaţia ofiţer-informator a decurs perfect. Este cazul ideal, dar nu şi 
cel mai frecvent. Majoritatea dosarelor de reţea descriu situaţii în care dialogul cu sursa e mai 
degrabă convenţional, iar trasarea şi îndeplinirea sarcinilor îmbracă forma unor obligaţii de 
serviciu, de care ambele părţi se achită fără entuziasm. Prezenţa informatorului în reţea dura 
atât timp cât acesta „avea posibilităţi" pe lângă persoanele urmărite, se prezenta la întâlniri şi 
rezolva măcar o parte din sarcinile date de ofiţer. Sunt însă numeroase cazurile de abandonare 
a sursei cu următoarele motivaţii: rezultate slabe, „sub posibilităţi", neprezentare la întâlniri, 
eschivare în îndeplinirea sarcinilor, furnizare de informaţii lipsite de valoare sau chiar 
mincinoase 25 (situaţie în care „dezinformatorul" risca represalii, cel puţin sub forma 
deschiderii unei acţiuni de urmărire împotriva sa), sau refuzul deschis şi explicit al 
colaborării . 

Riscul unui astfel de refuz după semnarea Angajamentului apărea mai ales în cazul 
recrutării sub legendă, după ce informatorul sesiza că motivul real al contactării sale era cu 
totul altul decât cel declarat iniţial de ofiţer. Nu de puţine ori sursa încerca să scape invocând 
probleme de sănătate, obligaţii de serviciu, probleme de familie şi chiar probleme de 
conştiinţă (motiv invocat mai ales de persoanele cu o solidă educaţie religioasă). în cazuri 
limită, informatorii forţau abandonarea simulând boli de nervi sau deconspirând cu bună 
ştiinţă relaţia cu ofiţerul, prevenindu-şi rudele şi apropiaţii că Securitatea a cerut informaţii 
despre ei. Refuzul colaborării înainte sau după recrutarea propriu-zisă nu putea fi sancţionat 
legal, aşa cum se invoca în textul Angajamentului, dar putea avea consecinţe grave: 
deschiderea unui dosar de urmărire care să clarifice motivele reale ale refuzului (suspectându- 
se invocarea unui pretext), şicane profesionale sistematice, avizul negativ la solicitarea unui 
paşaport, avizul negativ pentru promovarea în anumite funcţii, pentru transferul de serviciu 
sau pentru accesul la documente secrete etc. în cazul deţinuţilor, în special politici, urmările 
unui refuz al colaborării deveneau dramatice: înăsprirea condiţiilor de detenţie, pedepse 
suplimentare, tortură şi, aşa cum am arătat, prelungirea abuzivă a privării de libertate în afara 
sentinţei judecătoreşti, chiar dacă tentativa de recrutare se făcea la ieşirea din închisoare, iar 
colaborarea urma să se producă în libertate. Eşecul unei recrutări sau refuzul ulterior al 
colaborării avea urmări nefaste şi pentru ofiţer, fiind dovada unui studiu pentru recrutare prost 
făcut şi al inabilităţii sale profesionale. în plus, urmele arhivistice ale unui astfel de eşec se 
păstrau, dosarele de reţea care descriu recrutări eşuate sau refuzuri de colaborare fiind clasate 
alături de cele obişnuite 27 . 



24 Pentru recrutarea sub pretextul sau cu prilejul prelucrării contrainformative înaintea călătoriilor în străinătate, 
vezi Ibidem, fond R, dosar nr. 210. 

25 Ca ilustrare a dezinformării prin note informative mincinoase, vezi Ibidem, dosar nr. 91980. 

26 Pentru situaţii de refuz explicit al colaborării, vezi Ibidem, dosarele 102, 97, 369, 362 şi 1001; ibidem, fond I, 
dosar nr. 1937. 

27 Motivul înregistrării şi arhivării unui dosar de reţea în care se consemnează refuzul colaborării, înainte sau 
după semnarea Angajamentului, este unul singur: prevenirea repetării unei astfel de situaţii, în cazul în care 
persoana ar fi intrat mai târziu în atenţia altui ofiţer. 

în cazul în care informatorul se dovedea util şi disponibil, era menţinut în reţea 
perioade lungi de timp, uneori şi zeci de ani, practic atâta vreme cât putea fi dirijat pe lângă 
obiectivul urmărit. Legătura se păstra cu unitatea care îl avea în reţea şi nu neapărat cu ofiţerul 
care a făcut iniţial recrutarea: un informator valoros putea trece în legătura mai multor ofiţeri, 
din aceeaşi unitate sau din alta (dacă îşi schimba domiciliul sau locul de muncă), putea fi 
reactivat după abandonare - dacă abandonarea nu s-a făcut din vina sursei - putea avansa 
dintr-o categorie în alta, cu sau fără semnarea unui nou Angajament, cu acelaşi nume 
conspirativ sau cu altul diferit etc. Chiar şi în cazul surselor care deveneau membri de partid 
după recrutare sau după scoaterea oficială din reţea - caz în care, potrivit normativelor 
interne, dosarul de informator se distrugea - contactul cu ofiţerul se putea menţine şi sursa 
putea furniza în continuare informaţii. Dincolo de regulile interne care impuneau o şi mai 
mare conspirativitate în cazul surselor membri de partid, care dispăreau oficial din evidenţe, 
importantă era menţinerea în fapt a relaţiei de colaborare cu Securitatea. 

Concluzii 

Categoriile de surse, normele interne şi metodele de lucru în reţeaua informativă a 
Securităţii descriu o instituţie care în patru decenii de existenţă a funcţionat cu un singur scop: 
controlul total asupra populaţiei, pentru garantarea stabilităţii regimului comunist. Motivele 
recrutării civililor ca informatori coincid cu motivele urmăririi altor civili, indiferent de 
vârstă, profesie, origine socială sau orientare politică. Aria de cuprindere a reţelei informative 
a avansat odată cu extinderea categoriilor de urmăriţi: de la reprezentanţii ori susţinătorii 
vechiului regim şi familiile lor la categoria „persoane fără antecedente" - cu toţii au făcut 
obiectul unei supravegheri continue. Altfel spus, informatorii au fost recrutaţi pentru a urmări 
pe toată lumea, de la persoanele incompatibile cu regimul comunist prin trecutul lor, la 
persoane cu totul inofensive, suspecte tocmai prin neutralitatea lor. Prezenţa în reţea a surselor 
din cele mai diverse medii - de la deţinuţi politici la elevi, de la oameni de cultură la foşti 
ilegalişti sau membri de partid - dovedeşte că întrega populaţie era vizată, fără excepţie. 
Extinderea reţelei informative la nivelul populaţiei de vârstă şcolară sau al pensionarilor „fără 
antecedente" atestă şi o schimbare de perspectivă în evoluţia Securităţii, ca instituţie: dacă în 
primii ani de funcţionare scopul dirijării informatorilor o constituiau „elementele 
duşmănoase" , urmărite pentru a fi reprimate, cu timpul, ţintă au ajuns toţi cetăţenii, urmăriţi 
pentru a fi împiedicaţi să reacţioneze critic la adresa regimului şi pentru a deveni complet 
obedienţi. Reţeaua informativă s-a extins pe măsură ce Securitatea a trecut de la etapa 
violent-represivă la cea obsesiv-preventivă. 

Amploarea acestei gigantice operaţiuni de supraveghere şi control nu poate fi stabilită 
statistic, după numărul surselor incluse oficial în reţea, cel puţin din următoarele motive: 

i) deschiderea unui dosar de informator, chiar şi însoţită de semnarea unui 
Angajament, nu era urmată întotdeauna de furnizarea efectivă de informaţii. 
Persoanele care refuzau colaborarea sau renunţau la ea, din diverse motive, erau 
menţinute în evidenţele Securităţii, din considerente operative (spre ştiinţa altor 
ofiţeri care ar fi încercat să le recruteze), 
ii) Securitatea folosea frecvent ca surse şi persoane nerecrutate oficial, deci 
neînregistrate în evidenţe: membri de partid (beneficiarii unor reglementări 
speciale), persoane cu funcţii de conducere, oameni de cultură, artişti, prelaţi etc. 
Cu alte cuvinte, reţeaua putea include simultan falşi informatori cu acte în regulă şi 
adevăraţi informatori nerecrutaţi, protejaţi de regulile interne privind conspirarea surselor. 

Metodele de recrutare, de exploatare informativă şi de recompensare a informatorilor 
dovedesc caracterul ilegal şi abuziv al acţiunilor Securităţii, prin raportare chiar la 
drepturile civile prevăzute în Constituţiile comuniste: folosirea şantajului, a înşelătoriei şi a 
constrângerii pentru a forţa acceptarea colaborării, inclusiv în cazul minorilor, favorizarea 

colaboratorilor pe plan profesional şi social, ca recompensă pentru activitatea depusă, falsul în 
documente în scopul raportării de recrutări fictive, precum şi sancţionarea refuzului 
colaborării, atât în detenţie, cât şi în libertate, în absenţa unei legi care să prevadă 
obligativitatea relaţii conspirative cu Securitatea, sunt tot atâtea exemple de abuzuri 
instituţionale şi de încălcări grave ale drepturilor omului comise de regimul comunist. 

CAPITOLUL III 
SOCIETATE, ECONOMIE, CULTURĂ 

Instituţiile juridice în perioada comunistă 

Măcinate de perioada de dictatură anterioară preluării puterii de către regimul 
comunist, instituţiile juridice ale statului de drept au suferit lovitura decisivă odată cu 
instaurarea regimului comunist. La nivel legislativ, această perioadă a coincis cu mutaţii 
semnificative la nivelul principiilor de drept şi al rolului justiţiei în societate. Domnia legii a 
fost rapid înlocuită cu o politică a abuzului, iar independenţa justiţiei cu supunerea sa faţă de 
forţele politice. 

Procesul de supunere a justiţiei începe imediat după preluarea puterii politice de către 
comunişti, acesta fiind unul dintre obiectivele prioritare ale noului regim. Instanţele de 
judecată au fost subordonate, succesiv, prin legea din 31 martie 1945 privind judecarea 
criminalilor de război - care stabilea că, în compunerea unui complet de judecată vor intra 2 
judecători profesionişti şi 7 reprezentanţi ai poporului - şi prin legea de organizare a justiţiei 
din 24 noiembrie 1947, care extindea acest mod de formare a completului de judecată. Opera 
de anulare a independenţei instanţelor de judecată a fost completată printr-o puternică epurare 
a corpului judecătorilor şi prin desfiinţarea principiului inamovabilităţi, astfel încât cariera 
judecătorilor se afla în puterea executivului. De altfel, în textul legii se afirma explicit: 
„judecătorii trebuie să apere interesele clasei muncitoare, să protejeze noua democraţie şi să 
pedepsească inamicii poporului". Această nou formă de justiţie, 1-a făcut pe ministrul de 
Interne să afirme că „sprijinindu-se pe instituţia asesorilor populari ce au la baza lor 
Constituţia şi legile ce decurg din ea (justiţia, n. n.), loveşte cu necruţare nu numai în oficinele 
de spionaj şi în bandele de complotişti, dar şi în acele elemente exploatatoare care vor să 
împiedice construirea socialismului" 1 . Ulterior, în 1948, toţi avocaţii au fost excluşi din 
barouri, fiind ulterior reprimiţi doar aceia care au primit aprobare din partea unor comisii 
dominate de comunişti, fapt care a condus la reducerea numărului acestora la sub 20 de 
procente din numărul anterior epurării. 

Acest proces a continuat cu elaborarea Constituţiei din 1948, urmată de cea din 1952 
şi de cea din 1964, cu modificarea legislaţiei penale începând cu 1948 şi a celorlalte izvoare 
principale ale dreptului. Tot acest ansamblu, instituit rapid, din primii ani ai preluării puterii, a 
permis instaurarea terorii ca politică de stat. 

Caracterele generale ale legislaţiei comuniste 

Legislaţia comunistă a adus în lumea juridică românească un set de caracteristici care 
lipsesc, în mod normal, unui sistem legislativ. Aceste caracteristici sunt relativ numeroase, 
însă unele dintre ele sunt grăitoare pentru a justifica lipsa de legitimitate, juridic vorbind, a 
regimului comunist şi consecinţelor produse de acesta. 

Caracterul de clasă al legislaţiei emise în perioada comunistă este una din aceste 
trăsături. întreaga legislaţie represivă a primilor ani de comunism a fost construită pe ideea de 
luptă de clasă, în condiţiile în care mare parte din normele juridice aplicabile erau îndreptate 
făţiş sau nu contra unor întregi grupuri sociale. Se pot identifica extrem de multe norme 
juridice, majoritatea cu caracter represiv, care stabilesc diverse sancţiuni ori impun interdicţii 
unor categorii determinate de persoane, identificate ca grupuri: chiaburii, foştii proprietari de 



Teohari Georgescu, Democraţia populară - formă a dictaturii proletariatului. Sfaturile populare, baza politică 
a regimului de democraţie populară, lecţie ţinută în ziua de 17 octombrie 1949 la Universitatea serală de 
marxism-leninism, broşură de uz intern, Bucureşti, 1949, p. 14. 

întreprinderi etc. O astfel de caracteristică este de neacceptat într-un stat de drept, întrucât 
impune o legislaţie discriminatorie, ce violează orice principiu de drept, precum şi norme de 
jus cogens ale dreptului internaţional. 

Caracterul complet discriminatoriu al legislaţiei represive poate fi uşor ilustrat printr- 
un singur exemplu: prin Ordinul nr. 100 al Direcţiei Cabinet din 3 aprilie 1950 2 din 
Securitatea Poporului, în acord cu teza „ascuţirii luptei de clasă", se arăta că „duşmanul de 
clasă din ţara noastră, fabricanţii şi moşierii expropriaţi, bancherii şi marii negustori, elemente 
deblocate şi epurate din aparatul de stat şi chiaburii, slugi ale imperialismului, caută prin orice 
fel de mijloace ca: zvonuri alarmiste, injurii, manifestări rasiale şi şovine, instigări, misticism 
religios, mergând până la acte de teroare, sabotaj, diversiune, să creeze agitaţie, să alarmeze 
populaţia, să îndemne la nesupunere, să împiedice construirea socialismului". Fireşte, era 
vizat „duşmanul de clasă", aşa cum era definit în preambulul Ordinului nr. 100. Intrau în 
atenţia organelor represive cei care „lansează sau răspândesc zvonuri alarmiste tendenţioase, 
duşmănoase, ascultă şi difuzează propaganda deşănţată a posturilor de radio imperialiste, toţi 
cei care aduc injurii PMR, conducătorilor săi", ca şi URSS-ului şi lui Stalin. De asemenea, 
erau pasibili de internarea în lagăr cei ce frecventează „bibliotecile, concertele şi în general 
manifestările propagandistice ale legaţiilor imperialiste" sau întreţin legături cu funcţionarii 
lor şi familiile acestora, instigatorii la „manifestări rasiale şi şovine" şi la nesupunere şi 
neexecutare „în contra măsurilor guvernului". Astfel, denigrarea sau împotrivirea la 
colectivizare, colectări, planurile de însămânţări şi comasări, prozelitismul religios, 
transmiterea de ştiri „tendenţioase, alarmiste, duşmănoase prin corespondenţă internă sau 
externă" atrăgea trimiterea în lagăr. Aceeaşi măsură privea şi „elemente cu un trecut 
reacţionar cunoscut sau foştii exploatatori care ocupă încă în producţie posturi de 
răspundere" 3 . 

Caracterul secret al legislaţiei represive este o altă trăsătură care îndepărtează 
legislaţia comunistă, în special cea din primii ani ai deceniului al Vl-lea, de ideea de stat de 
drept. Caracterul public al oricărei legi, tradus în noţiunea de accesibilitate a normei juridice, 
este unul dintre elementele esenţiale ale acesteia. în lipsa posibilităţii de a cunoaşte legislaţia 
represivă, persoanele au fost condamnate ori sancţionate cu măsuri privative de libertate, fiind 
astfel deschisă calea abuzurilor, cu atât mai mult cu cât multe din aceste măsuri au fost 
aplicate de către organe ale puterii administrative - de regulă, cele de miliţie şi de securitate. 
Caracterul secret al unei importante părţi a legislaţiei represive a fost determinat şi de faptul 
că statul român ratificase o mulţime de tratate internaţionale, inclusiv cele privind protecţia 
unor drepturi fundamentale. 

Astfel au fost Decretul nr. 62 din februarie 1955, care a „completat" Codul penal cu 
art. 193 1 . în textul acestui articol era incriminată „activitatea intensă contra clasei muncitoare 
sau a mişcării revoluţionare, desfăşurată într-un post de răspundere în aparatul de stat sau într- 
un serviciu secret pe timpul regimului burghezo-moşieresc", pedepsită cu temniţă grea pe 
viaţă şi confiscarea totală a averii. Tot un caracter secret a avut şi Hotărârea Consiliului de 
Miniştri nr. 1154, privind „domicilierea în centrele aglomerate". La art. 2 se arăta că se pot 
stabili în oraşe „angajaţii organelor şi instituţiilor de stat", ai întreprinderilor şi organizaţiilor 
obşteşti, militarii mutaţi în interes de serviciu şi descendenţii acestora, numai în baza obţinerii 
unei repartiţii de locuinţă şi a unei vize de mutare eliberată de Miliţie 4 . Această hotărâre a fost 
completată ulterior. Astfel, la 22 august 1952 se aproba o nouă hotărâre a Consiliului de 
Miniştri pentru înfiinţarea coloniilor de muncă, a domiciliului de muncă şi a batalioanelor de 
muncă. HCM 1554/1952 este însă mult mai elaborată, cuprinzând 20 de articole structurate pe 
cinci capitole. Purtând menţiunea „nepublicată", acest text de lege secret a constituit baza 



2 ASRI, fond D, dosar 10089, ff. 64-65. 

" Ibidem. 

4 Ibidem, dosar 7778, voi. 36, f. 47. 

măsurilor aşa- zis administrative luate până în 1954 la abrogarea sa. în privinţa dislocărilor, se 
motiva că acestea s-au decis „pentru a uşura supravegherea activităţii elementelor duşmănoase 
şi străine de clasa muncitoare şi pentru a curaţi cele mai importante centre vitale ale ţării de 
elementele duşmănoase" (art. I) 5 . 

Exemplele ar putea continua, însă ar fi inutil. Caracterul secret al legislaţiei indică 
nivelul de ipocrizie în materie legislativă atins de către regim, prin încercarea de a ascunde 
legislaţia represivă a epocii propriei populaţii ori cancelariilor străine, creându-şi astfel un 
alibi de imagine şi lăsând senzaţia că măsurile represive care s-au luat de-a lungul timpului 
reprezentau o iniţiativă locală a unor autorităţi represive, nu politica statului comunist. 

Prin publicarea unor decrete, hotărâri ale Consiliului de Miniştri şi ale MAI sau simple 
decizii ministeriale ale şefilor Securităţii, în baza cărora sute de mii de oameni au fost afectaţi 
de internarea în lagăre, deportări, fixarea de domiciliu obligatoriu sau confiscări de bunuri, 
fără ca toate aceste victime să fi făcut obiectul unei decizii judecătoreşti în acest sens, regimul 
de la Bucureşti ar fi dezvăluit astfel mijloacele represive de multe ori cu un caracter vădit 
arbitrar prin care îşi asigura stabilitatea. Sistemul ar fi fost nevoit astfel să se liberalizeze sau, 
în caz contrar, mai ales în noul context internaţional al primilor paşi de „dezgheţ" a relaţiilor 
est- vest, România, semnatară a Convenţiei de la Geneva şi admisă în 1955 ca membru al 
Naţiunilor Unite, ar fi fost pusă într-o situaţie delicată 6 . Din aceste motive, asupra unei bune 
părţi a legislaţiei represive care a stat la baza acţiunilor Securităţii s-a păstrat un secret 
desăvârşit. 

Caracterul ideologic al legislaţiei este evident pentru oricine parcurge constituţiile 
comuniste, care au fost utilizate nu atât pentru a regla raporturile dintre instituţiile statului şi a 
stabili drepturile fundamentale, ci pentru a afirma principii de natură politică. Această 
trăsătură conduce la faptul că regăsim în actele fundamentale ale României din acea vreme 
formulări care astăzi par hilare şi care, juridic vorbind, nu pot fi socotite norme juridice, ci cel 
mult declaraţii politice, al căror loc nu este într-un text de lege. Exemplele perfecte sunt art. 7 
din Constituţia din 1948 - „Bunurile comune ale poporului constituie temelia materială a 
propăşirii economice şi a independentei naţionale a Republicii Populare Române", art. 12 din 
acelaşi act - „Munca este factorul de baza al vieţii economice a Statului. Ea este o datorie a 
fiecărui cetăţean. Statul acordă sprijin tuturor celor ce muncesc, pentru a-i apăra împotriva 
exploatării şi a ridica nivelul lor de trai" sau art. 23 din actul fundamental - „Statul 
încurajează şi sprijină dezvoltarea ştiinţei şi a artei şi organizează institute de cercetări, 
biblioteci, edituri, teatre, muzee, conservatoare". în mod identic, Constituţia din 1952 conţine 
cel puţin la fel de multe articole declarative care expun idei „înălţătoare" fără nici un fel de 
finalitate juridică, cum ar fi art. 3 - „Republica Populară Română s-a născut si s-a întărit ca 
rezultat al eliberării ţării de către forţele armate ale Uniunii Republicilor Sovietice Socialiste 
de sub jugul fascismului şi de sub dominaţia imperialistă, ca rezultat al doborârii puterii 
moşierilor şi capitaliştilor de către masele de la oraşe şi sate în frunte cu clasa muncitoare, sub 
conducerea Partidului Comunist Român"; art. 6 - „Fundamentul formaţiunii social-economice 
socialiste este proprietatea socialistă asupra mijloacelor de producţie care are fie forma 
proprietăţii de stat (bun comun al poporului), fie forma proprietăţii cooperatiste-colectiviste 
(proprietatea gospodăriilor agricole colective sau a organizaţiilor cooperatiste). în formaţiunea 
socialistă a economiei naţionale este lichidată exploatarea omului de către om. Formaţiunea 
socialistă, căreia îi aparţine rolul conducător în economia naţională a Republicii Populare 
Române, constituie baza dezvoltării ţării pe calea socialismului. Statul de democraţie 
populară, proclamând ca principală sarcină a sa construirea socialismului, întăreşte şi lărgeşte 



5 Ibidem, f. 51. 

Liviu Ţîrău, In căutarea României: recomandările făcute Departamentului de Stat de către Robert H. Thayler, 
ministrul SUA la Bucureşti, la încheierea misiunii sale în România, în volumul România şi relaţiile 
internaţionale în secolul XX, In Honorem Vasile Vesa, Cluj Napoca, Editura Clusium, 2000, pp. 231-232. 

neîncetat formaţiunea socialistă, asigură creşterea neîntreruptă a bunei stări materiale şi a 
nivelului cultural al oamenilor muncii" sau art. 8 - „Pământul în Republica Populară Română 
aparţine celor ce-1 muncesc". Treisprezece ani mai târziu, sub considerentul de a întări 
fundamentul „juridic" al puterii politice, apare o nouă Constituţie care proclamă alte celule de 
bază ale regimul socialist prin art. 1 - „Republica Socialistă România este stat al oamenilor 
muncii de la oraşe şi sate, suveran, independent şi unitar", art. 2 - „întreaga putere în 
Republica Socialistă România aparţine poporului, liber şi stăpân pe soarta sa. Puterea 
poporului se întemeiază pe alianţa muncitorească-ţărănească. în strânsă unire, clasa 
muncitoare - clasa conducătoare în societate -, ţărănimea, intelectualitatea, celelalte categorii 
de oameni ai muncii, fără deosebire de naţionalitate, construiesc orânduirea socialistă, creând 
condiţiile trecerii la comunism" sau art. 26 - „Cetăţenii cei mai înaintaţi şi mai conştienţi din 
rândurile muncitorilor, ţăranilor, intelectualilor şi ale celorlalte categorii de oameni ai muncii 
se unesc în Partidul Comunist Român, cea mai înaltă formă de organizare a clasei muncitoare, 
detaşamentul ei de avangardă. Partidul Comunist Român exprimă şi slujeşte cu fidelitate 
năzuinţele şi interesele vitale ale poporului, îndeplineşte rolul conducător în toate domeniile 
construcţiei socialiste, îndrumă activitatea organizaţiilor de masă şi obşteşti, precum şi a 
organelor de stat". 

în plus, legislaţia emisă în perioada comunistă ignoră, explicit ori implicit, o parte a 
principiilor fundamentale de drept. Exemplul cel mai relevant este cel al principiului 
legalităţii în materie penală, potrivit căruia nimeni nu poate fi condamnat decât în baza unei 
legi scrise şi decât pentru fapte care erau calificate ca fiind infracţiuni la momentul comiteri 
ei. Acest principiu de bază al oricărei legislaţii penale moderne este contrazis prin dispoziţiile 
Decretului-lege 187/1949, care permite sancţionarea persoanelor prin analogie, chiar dacă 
fapta lor nu este infracţiune. Dispoziţia se reia în multe acte normative, permiţând 
sancţionarea oricărei fapte, indiferent dacă legea o permitea sau o interzicea, şi deschizând 
calea spre abuzuri. 

Constituţiile comuniste 

Adoptarea constituţiilor comuniste, în intervalul postbelic, la nivelul întregii Europe 
dominate de puterea sovietică, marchează un moment de ruptură în istoria dreptului public, 
anunţând intenţia noilor regimuri de a modela societatea în acord cu proiectul lor totalitar. 
Departe de a avea un rol marginal, constituţiile comuniste şi cele autohtone nu fac excepţie de 
la regulă, având o funcţie centrală, aceea de a permite existenţa cadrului legal de dominaţie al 
partidului unic 7 . 

Ceea ce se poate observa, din punct de vedere general, este imposibilitatea plasării 
legilor fundamentale din perioada comunistă (cele adoptate în 1948, 1952 şi 1965) în 
categoria constituţiilor autentice. Dacă acceptăm, pornind de la sugestiile lui Giovanni Sartori, 
că finalitatea actelor constituţionale, încă de la debutul secolului XIX, a fost aceea de a proteja 
libertatea individuală şi de a limita autoritatea guvernământului, noile legi cu vocaţie 
constituţională de după 1948 nu pot fi încadrate în această serie istorică. Departe de a fi 
instrumente a căror vocaţie este ocrotirea libertăţii şi îngrădirea puterii de stat, ele au ca 
misiune originară crearea condiţiilor de supravieţuire ale unui stat totalitar 8 . De aici, un aspect 
care nu poate fi ignorat în analiza celor 3 constituţii comuniste din istoria României. Acestea 
nu mai utilizează setul de concepte cu care opera dreptul constituţional clasic în România, 



7 în definiţia totalitarismului propusă de Raymond Aron, prezenţa partidului unic este un element central; vezi şi 
capitolul dedicat ficţiunilor constituţionale sovietice în voi. Democraţie et totalitarisme, Paris, Gallimard, 1996, 
pp. 24 -262. 

8 Pentru distincţia dintre constituţiiile autentice şi cele fără vocaţie constituţională vezi textul classic al lui 
Giovanni Sartori, Constituţionalism: A Preliminary Discussion, în „The American Political Science Review", 
4/1962, pp. 853-864. 

după anul 1866. Odată cu schimbarea de regim, dispar din vocabularul constituţional ideile de 
separaţie sau echilibru al puterilor, noţiunile de regim reprezentativ şi de mandat imperativ, 
viziunea legată de existenţa unui set de drepturi fundamentale de la care nu se poate deroga. 

în noua ecuaţie constituţională, al cărei model de inspiraţie este constituţia sovietică 
din 1936, singurul aspect relevant este abilitatea statului de democraţie populară de a atinge 
obiectivele fixate de puterea politică. în această ordine de idei, o calificare corectă a legilor 
fundamentale adoptate în perioada comunistă este înscrierea lor în familia 
pseudoconstituţiilor: orice apropiere de constituţiile democraţiilor constituţionale este 
nelegitimă intelectual şi contraproductivă. 

Baza constituţională a partidului unic 

Mutaţiile evocate se reflectă la fiecare nivel al discursului constituţional comunist. 
Acesta propune câteva elemente de o noutate absolută, dintre care unul este reprezentat chiar 
de instituirea constituţională a monopolului politic al partidului unic şi totalitar. Abandonarea 
pluralismului politic, vizibilă încă din anii 1946-1947, devine regulă constituţională în 
deceniul care se deschide o dată cu legea fundamentală de la 1948. Crearea partidului unic 
muncitoresc, prin absorbţia Partidului Social Democrat, dă naştere instrumentului pe care 
noua constituţie din 1952 îl va învesti cu statut privilegiat. Constituţia din 1952 este prima ce 
recunoaşte şi ocroteşte acest monopol: oficializarea legală a unei realităţi politice permite 
incriminarea penală a oricărei forme de conturare a unei alternative la regimul de dictatură. 

Rolul deţinut de către PMR este vizibil în chiar articolul ce reglementează dreptul la 
asociere. în noua formulă propusă de Constituţia din 1952, partidul unic are vocaţia de a 
reprezenta interesele claselor conducătoare în stat. Edificarea totalitarismului se reflectă în 
limitarea severă a posibilităţii de asociere politică. Relaţia privilegiată dintre oamenii muncii 
şi PMR legitimează soluţia de acordare în favoarea acestuia din urmă a unei poziţii 
supraordonate în raport cu societatea şi cu instituţiile de stat. Preeminenţa totalitară transpare 
şi în formularea de la ultimul aliniat al articolului 86. Interpret al voinţei claselor dominante în 
stat, Partidul Comunist, redenumit partid muncitoresc, deţine prerogativa de a decide întreg 
cursul de evoluţie politic: „Partidul Muncitoresc Român este forţa conducătoare atât a 
organizaţiilor ce muncesc, cât şi a organelor şi instituţiilor de stat. în jurul lui se strâng 
laolaltă toate organizaţiile celor ce muncesc din Republica Populară Română" 9 . 

Controlul constituţional al partidului unic figura ca o axiomă politică, vizibilă în textul 
Constituţiei din 1952. în absenţa unei concurenţe libere între partide, sensul întregii 
reprezentări, la nivel local şi naţional, era denaturat. în cazul comunismului autohton, ca şi al 
celorlalte regimuri de obedienţă sovietică, ritualul alegerilor devenea unul lipsit de relevanţă 
civică. în nici un moment, nici chiar în condiţiile unei relaxări aparente a terorii instituţionale, 
sistemul totalitar nu se va abate de la această regulă: „Art. 100. Dreptul de a depune 
candidaturi este asigurat tuturor organizaţiilor oamenilor muncii: organizaţiilor Partidului 
Muncitoresc Român, sindicatelor profesionale, cooperativelor, asociaţiilor de tineret şi altor 
organizaţii de masă, precum şi asociaţiilor culturale" 10 . 

Semnificaţia principului analizat în economia constituţiilor comuniste autohtone este 
relevată şi de menţinerea lui în noua lege fundamentală din 1965. Transformarea Republicii 
Populare în Republică Socialistă nu va modifica maniera în care se exercită controlul de 
partid la nivelul statului şi al societăţii. Menirea partidului unic este de a imprima întregii 
comunităţi şi instituţiilor de stat direcţia de evoluţie compatibilă cu proiectul comunist. 
Pluralismul ideologic este de neimaginat în contextul evocat. De aici, relaţia dintre alianţa 
muncitoresc-ţărănească, alianţă pe care se întemeiază puterea poporului, şi rolul pe care actul 



Citat după Ioan Muram, Gheorghe Iancu, Constituţiile Române. Texte, note, prezentare comparativă, 
Bucureşti, Regia Autonomă "Monitorul Oficial", 1995, p. 148. 
l0 Ibidem,p. 150. 

juridic de la 1965 îl încredinţează Partidului Comunist Român. în varianta de la 1965 statutul 
său este fixat dincolo de orice ambiguitate: „Art 3. în Republica Socialistă România, forţa 
conducătoare a întregii societăţi este Partidul Comunist Român" 11 . 

Detaliile suplimentare din textul constituţional vizează clarificarea raportului care se 
naşte între puterea de stat, comunitate şi partidul unic. Supravegherea exercitată de PCR este, 
în baza constituţiei înseşi, totală. Amprenta cuvântului partinic este de regăsit în orice 
domeniu al vieţii sociale. Având calitatea de voce a poporului muncitor, partidul este legitimat 
politic să fie prezent în luarea fiecărei decizii legate de evoluţia României socialiste. Punctul 
de plecare al hegemoniei totalitare este de găsit în chiar prevederea legii fundamentale: „Art. 
26. Partidul Comunist Român exprimă şi slujeşte cu fidelitate năzuinţele şi interesele vitale 
ale poporului, îndeplineşte rolul conducător în toate domeniile construcţiei socialiste, îndrumă 
activitatea organizaţiilor de masă şi obşteşti, precum şi a organelor de stat" 12 . 

Rafinarea viziunii totalitare este vizibilă în Constituţia de la 1965. Controlul partinic 
este dublat de inventarea unei structuri care să mascheze prezenţa partidului unic, fără ca 
monopolul acestuia din urmă să fie afectat în vreun fel. Sensul articolului 25, privitor la 
alegerea Marii Adunări Naţionale (parlamentul unicameral al RSR), este decodabil fără 
dificultate. în condiţiile existenţei legale a unui singur partid politic, organizaţia numită 
Frontul Democraţiei şi Unităţii Socialiste primeşte abilitarea constituţională de a fi singura în 
măsură să depună candidaturi. Relaţia dintre Front şi partidul unic este indicată precis: 
„Frontul este cel mai larg organism permanent, revoluţionar, democratic, cu caracter 
reprezentativ, care constituie cadrul organizatoric de unire, sub conducerea PCR, a forţelor 
politice şi sociale ale naţiunii noastre socialiste, a tuturor organizaţiilor de masă şi obşteşti". 
Finalitatea instituirii acestui cadru fictiv de asociere politică: „participarea întregului popor la 
înfăptuirea politicii interne şi externe a partidului şi statului, la conducerea tuturor domeniilor 
de activitate" 13 . 

în raport cu activitatea Instanţelor de judecată, partidul a avut grijă ca, prin dispoziţiile 
legislaţiei pertinente, să îşi asigure dependenţa justiţiei. Judecătorii nu s-au bucurat niciodată 
de inamovabilitate, iar numirea judecătorilor în cadrul instanţei supreme s-a realizat, potrivit 
legilor constituţionale din întreaga perioadă, de către Marea Adunare Naţională, pe o perioadă 
determinată de timp. Astfel, s-a garantat faptul că orice judecător al instanţei supreme va avea 
grijă să dea dovadă de obedienţă faţă de regim, încât să îşi asigure prelungirea mandatului său 
limitat în timp. Pentru a nu lăsa loc de posibile demarcări, Marea Adunare Naţională era şi 
organul care verifica constituţionalitatea legilor, pe care, de altfel, le emitea ea însăşi. 

Pe scurt, prin limitarea dreptului de a depune candidaturi pentru organul legislativ - 
Marea Adunare Naţională -, Partidul şi-a asigurat dominaţia asupra organului legislativ, prin 
numirea guvernului de către MAN. Prin rolul auto-asumat al partidului, acesta şi-a asigura 
puterea executivă, iar prin numirea, pe o durată de timp limitată, a judecătorilor instanţei 
supreme de către MAN, şi-a asigura dominaţia asupra puterii judecătoreşti. în acest mod, 
Partidul a acaparat toate puterile în stat, iar sistemul instituţional al totalitarismului a devenit 
complet. 

Negarea drepturilor fundamentale prin legislaţia comunistă 

Discursul constituţional comunist, încă de la debuturile sale sovietice, se prezintă ca 
unicul în măsură să ofere poporului muncitor accesul direct şi total la decizia politică în cadrul 
statului. Ficţiunea democraţiei populare sau socialiste se menţine pe întreaga durată a 
regimului comunist în România. în nici un moment, RPR/RSR nu se va autocaracteriza decât 

13 Ibidem, p. 161. 

ca stat ce respectă libertăţile individuale şi adânceşte principiile democratice, până la ultimele 
lor consecinţe. 

Precizarea esenţială ţine de finalitatea exercitării drepturilor cetăţeneşti - ele nu pot fi 
imaginate ca intrând în conflict cu interesele populare (interese reprezentate de partidul unic), 
după cum nu pot periclita ordinea regimului în cauză. Pe această cale, drepturile sunt vidate 
de substanţă, prin eliminarea programatică a garanţiilor ce acordau credibilitate existenţei lor 
legale. Din acest punct de vedere, distanţa dintre democraţia populară sau socialistă şi statul 
de drept postbelic poate fi identificată cu precizie. Regimul totalitar comunist proclamă 
libertăţile fără a dubla declaraţia de intenţii de instituirea unor instrumente cu rol de protecţie 
juridică efectivă. 

Referirea la dreptul de proprietate este relevantă, în acest context. Evoluţia lui indică 
trecerea de la conceptul de „proprietate privată", apărată de legea civilă, la stadiul de 
„proprietate personală", reductibilă la avutul individual şi rezultată din muncă. Interdicţia 
exploatării capitaliste serveşte ca pretext ideologic pentru lichidarea proprietăţii private în 
spaţiul industrial, bancar şi agrar. Indiferent de identitatea atribuită (moşier, chiabur, 
bancher), proprietarul este destinat să dispară, în acord cu dialectica politică şi constituţională 
comunistă. Constituţionalizarea procedurii de naţionalizare, fără despăgubire şi arbitrară ca 
realizare, impunerea principiului planificării şi deciziei centralizate în economie, accentul pus 
pe virtuţile proprietăţii cooperatiste în agricultură sunt tot atâtea dimensiuni ale proiectului 
comunist vizibile în discursul constituţional. 

Pe scurt, legislaţia constituţională comunistă nu a fost una care să ignore, la prima 
vedere, protecţia unor drepturi fundamentale ale persoanei, însă acest deziderat s-a realizat 
doar la nivel formal, printr-o simplă dispoziţie în textul Constituţiei, fără a exista alte norme 
care să garanteze o protecţie reală a drepturilor consacrate. în plus, există anumite drepturi 
fundamentale care nu primesc nici un fel de protecţie constituţională, exemplul cel mai 
evident fiind cel al dreptului la un proces echitabil, despre care constituţiile române din 
perioada comunistă nici măcar nu amintesc la nivel formal. 

Alte drepturi fundamentale beneficiază, aşa cum spuneam, de o oarecare protecţie prin 
textele constituţionale, însă reglementarea lor este formală din cel puţin două motive: 
formularea legii este incompletă, iar lipsa unor mijloace concrete de garantare a respectării 
acestor drepturi afectează garantarea concretă a acestora. Pentru a lua un singur exemplu, art. 
28 din Constituţia din 1965 prevede că „Cetăţenilor Republicii Socialiste România li se 
garantează libertatea cuvântului, a presei, a întrunirilor, a mitingurilor şi a demonstraţiilor". O 
astfel de prevedere este evident incompletă, întrucât nici un astfel de text constituţional nu 
poate fi socotit complet fără stabilirea unor limite ale exercitării libertăţii de expresie - spre 
exemplu, pentru protecţia demnităţii şi onoarei altei persoane - ceea ce probează faptul că 
garantarea constituţională este pur formală, fără ca regimul care a instituit-o să aibă cea mai 
mică intenţie de a o pune în aplicare. Mai mult, tot la această concluzie se ajunge dacă luăm în 
considerare faptul că norma constituţională nu prevede nici un mijloc concret de garantare a 
exerciţiului acestui drept. Nici legislaţia cu forţă juridică inferioară nu instituia vreun sistem 
de garantare concretă a exercitării drepturilor fundamentale. Multe din actele represive - 
legislaţia privind deportărilor, cea privind naţionalizările etc. - nu permiteau controlul 
aplicării lor de către justiţie, lăsând loc oricărei forme de abuz în aplicarea lor. Dacă la aceste 
aspecte adăugăm faptul că, oricum, aşa cum am văzut mai sus, justiţia era controlată în 
întregime de către Partid, se poate ajunge la concluzia că regimul comunist nu a instaurat 
decât un regim pur formal de garantare a drepturilor fundamentale, care nu putea să producă 
nici un rezultat real. 

Originile sistemului de drept penal totalitar se află în constituţiile epocii comuniste, ce 
reduc gestul de rezervă intelectuală sau de credinţă religioasă la un act de subminare a ordinii 
publice. Acordarea cu generozitate a drepturilor de natură socială (dreptul la odihnă, dreptul la 

pensie şi la ocrotirea familiei) face parte din modalităţile prin care statul comunist imaginează 
un pact social sui generis. în schimbul asigurării cadrului material de viaţă, în condiţii de 
planificare, comunitatea de cetăţeni renunţă la exercitarea critică a libertăţilor individuale. 
Represiunea este destinată să-i sancţioneze pe cei ce nu subscriu la clauzele întemeietoare ale 
noii societăţi totalitare. 

Caracterul ilegitim al regimului 

Chiar plecând de la o garantare incompletă şi formală a drepturilor fundamentale, 
regimul comunist şi-a încălcat frecvent propria legislaţie şi acele garanţii minime care au 
scăpat în prevederile constituţionale. Teroarea declanşată odată cu instaurarea regimului 
comunist a avut la bază reglementări juridice care violau flagrant atât alte prevederi ale 
legislaţiei în vigoare, cât şi prevederile tratatelor internaţionale la care statul român era parte. 

Astfel, art. 30 din Constituţia din 1948 prevede şi faptul că nimeni nu poate executa o 
pedeapsă decât în urma condamnării pronunţate de către o instanţă judecătorească. Nu mult 
timp după aceea, prin hotărârea, nepublicată, a Consiliului de Miniştri nr. 1554/1952 se 
dispune trimiterea în colonii de muncă a „elementelor duşmănoase" pe baza unor decizii 
emise de către o comisie din cadrul Ministerului Afacerilor Interne, pe baza propunerilor 
Direcţiei Generale a Securităţii şi a Direcţiei Generale a Miliţiei. Or, din simplul fapt că legea 
nu o menţionează ca atare, nu se poate trage concluzia că internarea într-o colonie de muncă 
nu ar fi o pedeapsă, având toate caracteristicile acesteia. în aceste condiţii, legislaţia privind 
coloniile de muncă de care au „beneficiat" zeci de mii de persoane este într-o contradicţie 
totală cu prevederile constituţionale. 

în mod identic, deşi toate Constituţiile emise în perioada comunistă proclamau 
libertatea conştiinţei, a exprimării şi a vieţii intime, numeroase acte de forţă juridică inferioară 
sancţionau orice manifestare de acest gen contrară ordinii instituite de către Partid, exemplele 
evocate mai sus, în alt context, fiind o probă suficientă în acest sens. Afirmarea, prin 
dispoziţiile tuturor Constituţiilor a dreptului la libertatea de expresie, este contrazisă flagrant 
prin toate acele norme juridice cu forţă juridică inferioară, care sancţionau orice manifestare 
contra regimului. Afirmarea dreptului la libertatea de alegere a religiei rămâne o afirmaţie 
formală, în condiţiile în care alte acte juridice au sancţionat orice manifestare religioasă 
contrară „ordinii" comuniste. Tot astfel, deşi constituţiile comuniste garantau, într-o formă 
mai mult sau mai puţin precară, dreptul de proprietate, perioada iniţială a guvernării 
comuniste a fost marcată de încălcări cu caracter de sistem ale dreptului de proprietate. Astfel, 
deşi Constituţia în vigoare la acel moment stabilea în art. 8 că „Proprietatea particulară şi 
dreptul de moştenire sunt recunoscute şi garantate prin lege", prin Decretul nr. 256 din 1 
martie 1949 14 , au fost trecute „în proprietatea statului, ca bunuri ale întregului popor 
exploatările agricole moşiereşti (...) cu întreg inventarul viu, mort şi clădiri". După o zi, 
Decretul nr. 83 15 din 2 martie stabilea pedepse drastice pentru proprietarii care aveau să se 
opună „prin orice mijloace" acestor confiscări, pedepsiţi cu închisoare între 5 şi 15 ani, ca şi 
pe cei care „vor tăinui, vătăma, distruge, înstrăina, muta sau micşora" propriile bunuri, 
devenite peste noapte ale statului. Cu închisoare între 3 şi 12 ani şi amendă între 25.000 şi 200 
000 lei erau pedepsiţi funcţionarii publici sau împuterniciţii care „nu vor executa sau vor 
împiedica executarea însărcinărilor ce le revin". 

Practic, orice text constituţional care consacra unul dintre drepturile fundamentale este 
contrazis flagrant atât prin dispoziţiile legislaţiei represive, cât şi prin practicile autorităţilor 
statului. Astfel, protecţia oferită drepturilor şi libertăţilor fundamentale prin Constituţiile 
comuniste este una strict declarativă, lipsită de conţinut şi care a rămas legată de un spirit 
propagandistic comun tuturor normelor cu caracter constituţional. în consecinţă, orice 



14 Publicat în „Buletinul Oficial" nr. 1 din 2 martie 1949. 

15 ASRI, fond D, dosar 7778, voi. 36, ff. 44-45. 

afirmaţie potrivit căruia regimul comunist a protejat exercitarea, chiar parţială, a unor drepturi 
fundamentale nu are suport concret. Mai mult, legislaţia comunistă este contrară tratatelor 
internaţionale în materia drepturilor fundamentale pe care statul român le ratificase. România 
a ratificat ambele pacte internaţionale privind drepturile fundamentale emise sub tutela ONU. 
Simpla lecturare a textului acestor tratate - care garantează, între altele, dreptul de a nu fi 
supus torturii ori unor tratamente inumane ori degradante, dreptul de proprietate, accesul la 
justiţie etc. - conduce la concluzia lipsei oricărui punct comun al legislaţiei comuniste cu 
tratatele internaţionale ratificate, la acel moment, de către statul român. 

Paradoxal, nici măcar legislaţia represivă, discriminatorie, secretă şi contrară oricăror 
principii de drept nu a fost respectată de către regimul comunist. Astfel, dacă legislaţia 
represivă secretă a fost, potrivit propriilor prevederi, îndreptată contra chiaburilor şi clasei 
capitaliste, în realitate, de multe ori Securitatea pare să fi purtat un război necruţător împotriva 
muncitorilor şi ţăranilor, deci tocmai împotriva categoriilor sociale în numele cărora 
dezlănţuise lupta de clasă. Spre exemplu, din cele 3658 persoane trimise între 1958-1964 la 
„muncă obligatorie", îndeosebi în mine, 1899 erau ţărani, 436 muncitori, 207 profesori şi 
învăţători, 241 funcţionari etc. Dintre ei, 634 nu aveau nici un motiv „la dosar" pentru a 
suporta această pedeapsă şi nici antecedente penale 16 . De aceea, modul în care au fost 
concepute reglementările privind măsurile administrative a fost criticat de responsabili ai 
regimului, întrucât „prin conţinutul lor larg şi generic, fără stabilirea unor criterii de delimitare 
precisă a acelor persoane care prin manifestările lor constituiau un pericol real pentru 
securitatea statului de cele care îşi manifestau unele nemulţumiri personale şi care nu 
periclitau ordinea socială şi de stat au avut consecinţe negative în justa aplicare a 
dispoziţiunilor din actele normative respective" 17 . 

De altfel, chiar conducătorii regimului au admis faptul că legislaţia represivă 
contravenea dispoziţiilor constituţionale în vigoare la acel moment. Spre exemplu, Direcţia 
Securităţii Statului recunoştea că actele normative care au statuat această măsură „contravin 
unor prevederi constituţionale şi altor legi. Astfel, atât Constituţia din anul 1948, cât şi cea din 
1952 prevedeau garanţii în legătură cu libertatea persoanei şi inviolabilitatea domiciliului. Or, 
multe din dispoziţiile actelor normative arătate au încălcat în mod grav aceste garanţii 
constituţionale" 18 . La acelaşi moment, s-a admis de către lideri ai Securităţii că dispoziţiile 
respective încălcau dreptul la apărare, întrucât „nici unul dintre actele normative care au 
reglementat luarea măsurii de fixare a domiciliului obligatoriu nu conţinea prevederi cu 
privire la posibilitatea unei căi de atac din partea celor ce se considerau îndreptăţiţi şi nici un 
organ competent să soluţioneze asemenea situaţii". O recunoaştere implică a atrocităţilor este 
şi faptul că abuzurile petrecute în interiorul acestora au fost semnalate şi anchetate de 
Procuratură în anul 1953, în urma cărora au fost trimişi în judecată foştii comandanţi ai 
lagărelor de la Canal şi de la coloniile de muncă Salcia şi Cernavodă. 

De asemenea, potrivit unui studiu făcut de Procuratura Generală în anul 1953 au fost 
descoperite în toate coloniile de muncă deţinuţi numai pe bază de adrese, însoţite de tabele 
nominale. în martie 1953, în lagărul Peninsula de la Canal, 2293 persoane se aflau aici numai 
în baza unor astfel de documente sumare, iar în iulie acelaşi an 1500, Procuratura Generală 
constatând că aceste persoane sunt „deţinute în mod ilegal". Opoziţia Securităţii a făcut să nu 
se poată dispune eliberarea acestora, iar investigaţiile procurorilor în coloniile de muncă au 
încetat din cauza aceloraşi presiuni 19 . Abuzurile continuau în privinţa termenelor de internare, 



16 Arhiva Comitetului Executiv al CC al PCR, dosar nr. 264/18.02.1972, voi. 4, f. 17. 
17 Ibidem,f. 11. 



18 Ibidem, ff. 19-20. 
"Ibidem, f. 1. 

care erau depăşite fără ca deţinuţii să fie eliberaţi. La 20 iulie 1953, se aflau în această situaţie 
402 deţinuţi din coloniile de muncă de pe cuprinsul României Populare 20 . 

în aceste condiţii, este mai mult decât evident că faptele comise de către agenţii 
regimului comunist pot fi calificate ca infracţiuni, inclusiv în baza legislaţiei de la momentul 
comiterii lor. Tot astfel, văzând consecinţele acelor fapte, se poate trage concluzia că anumite 
persoane din structurile regimului se fac vinovate de acte care pot fi calificate drept crime 
contra umanităţii. Potrivit art. 356 Cod penal şi a Convenţiei pentru prevenirea şi reprimarea 
crimei de genocid ratificată de România la 4 noiembrie 1950, constituie infracţiune de 
genocid: „Săvârşirea în scopul de a distruge în întregime sau în parte o colectivitate sau un 
grup naţional, etnic, rasial sau religios, a vreuneia dintre următoarele fapte: a) uciderea 
membrilor colectivităţii sau grupului; b) vătămarea gravă a integrităţii fizice sau mintale a 
membrilor colectivităţii sau grupului; c) supunerea colectivităţii ori grupului la condiţii de 
existenţă sau tratament de natură să ducă la distrugere fizică; d) luarea de măsuri tinzând la 
împiedicarea naşterilor în sânul colectivităţii sau grupului; e) transferarea forţată a copiilor 
aparţinând unei colectivităţi sau unui grup în altă colectivitate sau în alt grup". Faţă de faptele 
enumerate în acest raport este o certitudine că fapte de genocid au fost comise în perioada 
1945-1989, astfel încât regimul comunist poate fi calificat ca fiind unul criminal faţă de 
propriul popor, chiar dacă sancţionarea concretă a multor dintre aceste fapte este împiedicată 
de imposibilitatea aplicării retroactive a legii penale ori de imperativul interpretării stricte a 
normei penale. 

Consecinţe ulterioare lui decembrie 1989 

Realitatea legislaţiei comuniste este cea a unei legislaţii care, dincolo de oscilarea între 
formulări pompoase şi reglementări ale terorii, a fost cea a unui stat fără sistem juridic, în 
sensul propriu al cuvântului. Un sistem - juridic sau de orice fel - se manifestă prin relaţii 
ferme între elementele ce-1 compun. Un sistem juridic presupune norme juridice care să 
acopere toate domeniile vieţii sociale, o ierarhie a acestora, cunoaşterea şi acceptarea lor de 
către destinatari şi un sistem judiciar care să asigure aplicarea lor. Statul român postbelic nu a 
beneficiat de nici una dintre acestea. Normele juridice scăpau de sub reglementare multe 
domenii care erau reglate de către puterea administrativă - exemplul cel mai evident fiind cel 
al dreptului de proprietate, în condiţiile în care prevederile constituţionale în materie citate 
mai sus numai norme juridice nu pot fi socotite. De asemenea, nenumărate acte ale guvernului 
intrau în contradicţie vădită cu Constituţia, tratatele internaţionale la care statul era parte - 
România a ratificat cu conştiinciozitate toate tratatele internaţionale privind drepturile omului 

- ori legile, inversând ierarhia logică a normelor, legislaţia terorii a fost în mare parte secretă 

- din păcate, mai este şi astăzi - iar sistemul judiciar era lipsit de orice urmă de independenţă, 
în aceste condiţii, legislaţia României comuniste nu poate purta numele de sistem juridic, ci 
mai degrabă de haos juridic. 

Consecinţele acestor situaţii sunt vizibile încă şi astăzi. Haosul legislativ, dificultăţile 
sistemului judiciar şi neîncrederea în legi şi în aplicarea lor sunt rezultatul cel mai profund 
produs. Un sistem juridic poate fi anulat în câteva luni - aşa cum s-a întâmplat imediat după 
preluarea puterii de către Partid - dar nu poate fi recreat printr-un proces invers tot în câteva 
luni. Ajunge să spunem că în 1994 încă mai exista, chiar în cadrul Ministerului de Justiţie, 
legislaţie secretă cu privire la drepturile şi obligaţiile persoanelor deţinute - „legislaţie 
nepublicată" este exprimarea corectă politic - sau să amintim faptul că o bună parte a 
problemelor integrării au avut legătură de independenţa justiţiei pentru a proba cele afirmate 
mai sus. 



20 Ibidem,f. 16. 

Economia de comandă 

Evoluţia economiei româneşti este marcată de consecinţele celui de-al doilea război 
mondial şi de factori de natură obiectivă şi/sau subiectivă, determinaţi de împrejurări interne 
şi externe, care, în unele privinţe, au fost mai mult sau mai puţin favorabile, iar în altele 
limitative. 

Consecinţe ale celui de-al doilea război mondial. Reparaţiile de război şi 
SOVROM-urile 

Marile pierderi suferite de economia românească în anii 1940-1943 se amplifică la 
începutul anului 1944 1 . Ca urmare a evoluţiei frontului, autorităţile germane, în baza tratatelor 
militare şi economice anterior încheiate, sporeau tot mai mult cererile faţă de autorităţile 
româneşti. La acestea se adaugă pagubele provocate de bombardamentele masive şi tot mai 
frecvente ale aviaţiei Puterilor Aliate, cu deosebire în zonele Valea Prahovei şi Bucureşti, 
soldate cu mari pierderi materiale şi cu serioase diminuări ale producţiei. Totodată, 
pătrunderea frontului sovieto-german pe teritoriul României determină autorităţile să 
procedeze la dispersarea a numeroase întreprinderi industriale, cu deosebire din Moldova. 
Cele mai mari pierderi le-au înregistrat industria petrolieră şi căile ferate. Astfel, producţia de 
ţiţei a înregistrat în 1944 cel mai scăzut nivel din timpul războiului, 3,52 milioane t, adică 
63% din media anilor 1941-1943. O scădere a cunoscut şi producţia de cărbuni, care, în 1944, 
era de 2,27 milioane t, adică 79% din media anilor 1941-1943. Transporturile feroviare au 
suferit distrugeri de 1337 km linii, adică 10% din cele în funcţiune în 1944, la care se adaugă 
peste 3000 macaze, poduri, depouri, clădiri etc. Au fost scoase din funcţiune triajele 
Bucureşti, Ploieşti şi Braşov. în zona Capitalei, distrugerile au afectat 65% din atelierele CFR, 
25% din gări şi 35% din instalaţii. Din parcul total de locomotive, de 3548, erau defecte circa 
33%, iar diferenţa prezenta un grad avansat de uzură ca urmare a folosirii intensive pe 
parcursul războiului. Traficul feroviar de mărfuri în 1944 reprezenta 4,44 milioane t/km, 
respectiv 75% din media anilor 1941-1943. Transportul maritim, fluvial şi rutier înregistrează, 
de asemenea, diminuări însemnate, ca urmare a insecurităţii provocate de raidurile aeriene. 
Din cauza dificultăţilor întâmpinate de industria petrolieră şi de transporturi, dar şi altele, 
activitatea productivă în numeroase întreprinderi din cele mai diferite domenii a cunoscut 
întreruperi, stagnări şi/sau chiar încetarea lucrului, cu efecte directe asupra populaţiei, întrucât 
aprovizionarea frontului era prioritară. 

Agricultura se confruntă şi ea cu probleme complexe. Datorită factorului climateric 
favorabil, recolta anului 1944 a fost considerată drept bună, dar însemnate suprafeţe cultivate 
au rămas neculese din cauza operaţiunilor militare şi/sau a lipsei de forţă de muncă şi de 
tracţiune. Astfel, numai pentru grâu şi porumb, statisticile vremii indică 56 000 ha neculese. 
La acestea se adaugă distrugerile de depozite de cereale, provocate de operaţiunile militare, 
însemnate cantităţi de cereale luate cu titlu de captură ş.a. Şeptelul suferise, de asemenea, 
mari pierderi. 

Legile adoptate în timpul războiului cu privire la accelerarea creşterii producţiei 
industriale, controlul preţurilor produselor industriale, agricole şi ale celor din import, 
limitarea dreptului la beneficii al întreprinzătorilor sau îngheţarea salariilor nu au putut opri 
degradarea nivelului de trai al populaţiei, fenomen care s-a agravat cu deosebire în a doua 
jumătate a anului 1944. în lucrări de prestigiu din literatura de specialitate se apreciază că 



1 Cu privire la consecinţele celui de-al doilea război mondial asupra economiei româneşti, vezi: T. Lache, 
Gheorghe Ţuţui, România şi Conferinţa de pace de la Paris din 1946, Cluj-Napoca, Editura Dacia, 1978; I. 
Alexandrescu, Economia României în primii ani postbelici( 1945-1947), Bucureşti, Editura Ştiinţifică şi 
Enciclopedică, 1986.; Florin Constantiniu, O istorie sinceră a poporului român, Bucureşti, Editura Univers 
Enciclopedic, 1997; M. Irimiea, 23 August 1944. Consecinţe economice, Ploieşti, Editura Prahova, 2002 ş.a. 

între 1940-1944 indicele general al costului vieţii a crescut faţă de 1933, considerat 100, la 
180 în 1940, 258,8 în 1941, 381,9 în 1942, 515,5 în 1943 şi 771 în 1944. Menţionăm că 
pentru anul 1944 indicele reprezintă media, el înregistrând cote spectaculoase în a doua 
jumătate a anului respectiv, 678,3 în iulie şi 1423,0 în decembrie. 

în intervalul 23 august 1944 - 9 mai 1945, economia românească a pus la dispoziţia 
frontului însemnate cantităţi de armament, muniţii, alimente, carburanţi ş.a. 

Intrarea României în rândul Puterilor Aliate împotriva Germaniei fasciste 
s-a concretizat în semnarea Convenţiei de armistiţiu între Guvernul României şi Guvernele 
Naţiunilor Unite, parafată la 12 septembrie 1944 la Moscova 2 . Această convenţie a constituit 
temelia statutului juridic al României până la încheierea păcii şi a influenţat fundamental 
evoluţia economiei ei o lungă perioadă de timp, chiar şi după semnarea tratatului de pace. 

Convenţia de armistiţiu consacră României statutul - şi implicit tratamentul - de ţară 
învinsă, aşa cum reiese, de altfel, din preambulul ei: „Guvernul şi înaltul comandament al 
României, recunoscând faptul înfrângerii României în războiul împotriva Uniunii Republicilor 
Sovietice Socialiste, Regatului Unit şi Statelor Unite ale Americii şi a celorlalte Naţiuni Unite, 
acceptă condiţiunile armistiţiului prezentate de către Guvernele sus-menţionatelor trei Puteri 
aliate, acţionând în interesul Naţiunilor Unite". Menţionăm câteva clauze din convenţia 
respectivă. 

România era obligată, prin articolul 11, la plata, în produse, a unor grele despăgubiri, 
eşalonate pe 6 ani, cu precizarea că, în caz de neîncadrare în termen, potrivit graficului stabilit 
de Comisia Aliată de Control, să dea suplimentar, pentru fiecare lună întârziere, 5% din 
produsul nelivrat la termen, potrivit indicaţiei autorităţilor de resort sovietice. Partea română 
era obligată să remedieze eventualele defecţiuni ale maşinilor şi utilajelor. Cuantumul 
despăgubirilor se ridică la 300 milioane dolari SUA, la paritatea de 35 de dolari o uncie de 
aur, iar preţurile mărfurilor româneşti ce urmau a fi livrate erau cele mondiale din 1938, cu o 
majorare de 15% pentru material rulant şi de 10% pentru celelalte, deşi, în realitate, pe piaţa 
mondială aceste preţuri crescuseră faţă de cele din 1938 cu 33%. Cele 300 milioane de dolari 
reprezentau, după calculele făcute în acei ani, peste 55% din venitul naţional al României, 
evaluat în 1945 la 519 milioane dolari, şi se compuneau din produsele redate în tabelul 1. 



Produsele pe care România era 
Convenţiei de armistiţiu din 12 septembrie 1944 

Tabelul 1 



obligată să le livreze potrivit 



Categoria de produse - U.M. 


Cantitate 


Produse petroliere - 1 


10195800 


Cereale - 1 


682700 


Vite - capete 


990000 


Material lemnos - mc 


1967483 


Vase maritime şi fluviale (din existent şi noi) - 
buc. 


355 


Utilaj industrial (nou şi din existent, precum şi 
utilaj petrolier) 

- dolari SUA 


28034893,5 


Utilaj feroviar (din existent) 

-locomotive -buc. 

- locomotive cu ecartament îngust - buc. 


150 
40 


b) utilaj nou 
-locomotive -buc. 


300 



' „Monitorul Oficial", nr. 264, 14 noiembrie 1944, pp. 7334-7340. 

- vagoane acoperite de marfă - buc. 


6000 


- cisterne 4 osii - buc. 


1200 


- perechi de roţi - buc. 


16000 


- ramificaţii cale ferată - 1 


16000 


- material pentru construcţia podurilor - 1 


6000 



Sursa: I. Alexandrescu, op. cit, p. 39. 

Aplicarea Convenţiei, cu deosebire a articolului 11 al ei, a stârnit numeroase 
animozităţi determinate de modalităţile concrete de livrare, eşalonare şi evaluare a produselor 
considerate ca având valoarea totală de 300 milioane dolari. La 16 ianuarie 1945, după 45 de 
zile de negocieri, s-a semnat la Bucureşti o Convenţie între Guvernul URSS şi România 
asupra mărfurilor care urmează să fie livrate, în compensarea daunelor cauzate Uniunii 
Sovietice prin operaţiunile militare şi ocuparea teritoriului sovietic . 

Pe timpul negocierilor acordului pentru aplicarea prevederilor articolului 11 din 
Convenţia de Armistiţiu, respectiv 28 octombrie 1944-16 ianuarie 1945, reprezentanţii 
României au făcut mari eforturi pentru a diminua povara economică a acestui articol. Efortul 
Comisiei Române pentru Aplicarea Armistiţiului nu a avut susţinere politică. Constantin 
(Dinu) Brătianu, în şedinţa Consiliului de Miniştri din 16 ianuarie 1945, sublinia: „Când o 
parte din presa de la noi spune că condiţiile Armistiţiului sunt foarte uşoare, că într-adevăr s-a 
făcut României un tratament nesperat de dulce, aceasta slăbeşte putinţele noastre de muncă şi 
slăbeşte putinţele Comisiei de a rezista şi de a apăra interesele româneşti" 4 . 

Pentru a cuantifica efortul economic al României necesar plăţii despăgubirilor în 
primul an de aplicare a Convenţiei, experţi ai Ministerului de Finanţe au comparat cuantumul 
acestora cu disponibilul de export al economiei ţării, datele estimate fiind obţinute prin 
ajustarea cifrelor din domeniul comerţului exterior al anului 1938, ţinând cont de teritoriile 
care nu mai aparţineau României: Bucovina de Nord, Basarabia şi Cadrilaterul. 
Disponibilităţile ajustate trebuie tratate cu numeroase rezerve întrucât, pe fundalul anului 
1944, multe din ele au fost afectate de operaţiuni militare. Cu rezervele precizate, experţii 
amintiţi apreciau la 45-50% livrările către URSS din disponibilul de export al României 5 . 

Pe perioada derulării Convenţiei de Armistiţiu, pentru reglementarea relaţiilor româno- 
sovietice s-au încheiat şi alte convenţii, minute, note diplomatice etc. Numai în Monitorul 
Oficial sunt consemnate 87 de acte normative referitoare la acest fapt. Aceasta demonstrează 
un caracter nu tocmai prietenos al raporturilor româno-sovietice. 

SOVROM-urile. Un moment aparte al raporturilor româno-sovietice, în primul an de 
după evenimentele de la 23 august 1944, îl reprezintă semnarea la Moscova, la 8 mai 1945, a 
Acordului privind livrări reciproce de mărfuri dintre România şi Uniunea Republicilor 
Sovietice Socialiste . 

Prevederile acordului, coroborate cu înţelegerile dintre Puterile Aliate din iulie-august 
1944 de la Potsdam (Berlin) au condus la crearea societăţilor mixte sovieto-române - 
SOVROM - bazate teoretic pe principiul parităţii aportului de capital român şi sovietic 7 . Erau 



3 „Monitorul Oficial", nr. 25, 1 februarie 1945, pp. 664-667. 

4 ANIC, fond Preşedinţia Consiliului de Miniştri - Stenograme, dosar 1/1945, pp. 51-71; stenograma şedinţei 
Consiliului de Miniştri din 16 ianuarie. 

ANIC, fond Pan Halipp, dosar 79/1945, ff. 7-11; Memoriu asupra executării Convenţiei de Armistiţiu (23 
ianuarie 1945), ANIC, fond Casa Regală, Diverse, dosar 14/1944, ff. 11-29; notă de informare privind aplicarea 
articolelor 10,11 şi 12 din Convenţia de Armistiţiu (ianuarie 1945). 
6 „Monitorul Oficial", partea I, nr. 133, 15 iunie 1945, pp. 5028-5030; ANIC, fond CC al PCR - Secţia 



Economică, dosar 18/1945, ff. 2-15; protocol de colaborare economică între Regatul României şi URSS. 

7 Problema SOVROM-urilor necesită un studiu mai adânc, cu deosebire în arhive. Dosarele Cancelariei CC al 

PCR, precum şi cele ale Secţiei Economice nu cuprind informaţii referitoare la aspecte legate de activitatea 



408 



considerate societăţi anonime, pe durată nelimitată. Capitalul societăţii exprimat în acţiuni 
nominative era deţinut în proporţie de 50% de către fiecare parte. Organele de administraţie 
ale societăţii erau formate din Adunarea Generală a acţionarilor, Consiliul de Administraţie, 
Directorul General şi Subdirectorul General. 

Sistemul de societăţi sovieto-române a cuprins ramuri esenţiale ale economiei 
naţionale şi a fost format din următoarele unităţi: 1. Sovrompetrol, înfiinţată la 17 iulie 1945 8 ; 
2. Sovromtransport, înfiinţată la 19 iulie 1945 9 ; 3. Sovrombanc, înfiinţată la 1 august 1945 10 ; 
4. Tars, înfiinţată la 8 august 1945 11 ; 5. Sovromgaz, înfiinţată la 20 martie 1946; 6. 
Sovromlemn, înfiinţată la 20 martie 1946 12 ; 7. Sovromfilm înfiinţată în cursul anului 1946 13 ; 
8. Sovromconstrucţia, înfiinţată la 4 iulie 1948 14 ; 9. Sovromchim, înfiinţată în august 1948; 
10. Sovromtractor, înfiinţată în august 1948; 11. Sovrommetal, înfiinţată la 4 iulie 1949; 12. 
Sovromcărbune, înfiinţată la 4 iulie 1949; 13. Sovromutilajpetrolier, înfiinţată la 15 august 
1952; 14. Sovromnaval, înfiinţată la 15 august 1952; 15. Sovromasigurare 15 ; 16. Sovrom 
Kvarţit. 

Dintre SOVROM-urile menţionate, o situaţie deosebită, prin domeniul de activitate, o 
reprezintă Sovrom Kvarţit (Cuarţit). înfiinţat la 30 decembrie 1951 este lichidat la 22 
octombrie 1956 printr-un acord secret între Guvernul României şi Guvernul URSS. Printr-un 
protocol semnat între cele două guverne, la 22 octombrie 1956, Guvernul URSS transmite 
Guvernului României cota-parte sovietică, calculată pe baza bilanţului din 1 octombrie 1956, 
iar societatea îşi va înceta activitatea la 1 noiembrie 1956. Valoarea cotei-părţi sovietice 
reprezintă 617.836.000 lei la 1 octombrie 1956 16 . Problema relaţiilor româno-sovietice, în 
ceea ce priveşte producţia şi comercializarea uraniului, este una deosebit de sensibilă chiar şi 
două decenii mai târziu. Lichidarea SOVROM-urilor, unele în 1956 şi ultimele în 1959 a creat 
numeroase animozităţi între guvernele celor două ţări. Dovadă în acest sens este faptul că 
agenda discuţiilor lui Nicolae Ceauşescu pentru vizita de partid şi guvernamentală în URSS 
din 3-11 septembrie 1965 cuprindea la punctul 9 „Problema uraniului", iar la punctul 10 



SOVROM-urilor, decât accidental. O situaţie similară este şi în legătură cu datele referitoare la prezenţa Armatei 
sovietice pe teritoriul României. Probabil, fie nu erau consemnate aceste date, fie fac parte din fonduri 
arhivistice cu regim deosebit. Precizările referitoare la SOVROM-uri se bazează parţial pe informaţiile cuprinse 
în Monitorul Oficial al României şi parţial pe informaţii din presa vremii, cu rezerve serioase în privinţa 
veridicităţii informaţiilor din presa de partid din epocă. 

Legea nr. 262 în „Monitorul Oficial", partea I, nr. 80, 3 aprilie 1946, p. 3431 şi urm. cuprinde Actul 
constitutiv, Statutele de funcţionare şi Anexele care nominalizau întreprinderile ce intrau în componenţă. 

9 Legea 616, în „Monitorul Oficial", partea I, nr. 162, 1 august 1945, p. 6583 şi urm. care cuprinde Actul 
constitutiv, Statutele de funcţionare şi Anexele care nominalizau întreprinderile ce intrau în componenţă; Legea 
662 în ibidem nr. 195, 24 august 1946, p. 9197 şi urm., completează şi modifică Actul constitutiv. 

10 Ministerul industriei şi comerţului, Convenţie de înfiinţare, Act constitutiv, Statute şi Anexe cu nominalizarea 
băncilor româneşti componente, în „Monitorul Oficial", partea I, nr. 245, 26 octombrie 1945, p. 9429 şi urm. 

11 Ministerul comunicaţiilor şi lucrărilor publice, Convenţie de înfiinţare, Act constitutiv, Statute, Anexe cu 
nominalizarea întreprinderilor româneşti componente, în „Monitorul Oficial", partea I, nr. 245, 26 octombrie 
1945, p. 9436 şi urm. 

12 Legea nr. 320, în „Monitorul Oficial", partea I, nr. 101, 1 mai 1946, p. 4404 şi urm.; Act constitutiv şi Statute 
în „Monitorul Oficial", partea I, nr. 150, 2 iulie 1946, p. 6882 şi urm.; Statute republicate, în ibidem, nr. 154, 6 
iulie 1946, p. 7067 şi urm. 

13 „România liberă" din 25 septembrie 1954 menţionează că a fost înfiinţat în 1946 şi desfiinţat în 1952, fără alte 
amănunte. 

14 Menţionat în „Monitorul Oficial", partea I, nr. 131, 8 iunie 1948, p. 4952 în legătură cu încheierea unui 
contract de executare de lucrări pe str. Academiei nr. 34 din Bucureşti. 

15 Menţionat de I. Alexandrescu, op. cit., p. 218. 

Acord între Guvernul Republicii Populare Române şi Guvernul Uniunii Republicilor Sovietice Socialiste cu 
privire la lichidarea Societăţii Miniere Sovieto-Române „ Cuarţit" şi cu privire la dezvoltarea pe mai departe a 
colaborării dintre cele două guverne în domeniul extragerii şi prelucrării minereului de uraniu în Republica 
Populară Română, vezi ANIC, fond CC al PCR - Relaţii Externe, dosar 37/1965, ff. 211-213. 

problema „Obligaţii financiare mai vechi (SOVROM)" 17 . Stenograma discuţiilor dintre 
delegaţia românească şi sovietică nu dovedeşte că s-au discutat toate problemele de pe agenda 
de lucru a lui Nicolae Ceauşescu. 

Tratatul de pace din 1947. La 8 august 1946, Guvernul Franţei a adresat Guvernului 
României invitaţia oficială de participare la Conferinţa de Pace. Delegaţia a fost condusă de 
Gh. Tătărescu, ministrul afacerilor externe. 

Declaraţia României la Conferinţa de Pace a fost expusă de Gh. Tătărescu şi însoţită 
de un memoriu în care erau consemnate amendamentele la proiectul Tratatului de pace, care, 
în esenţă, se refereau la acordarea statutului de cobeligeranţă României, din care ar fi decurs 
despăgubiri din partea Germaniei şi Ungariei împotriva cărora a dus război începând cu 24 
august 1944, precum şi la statutul Dunării. Declaraţia şi Memoriul României au produs o 
impresie deosebit de bună, după cum arată presa din acei ani, dar nu au găsit răspunsul 
cuvenit din partea marilor puteri. 

Definitivarea Tratatului de pace cu România a avut loc în noiembrie 1946, la 
Conferinţa de la New York a miniştrilor afacerilor externe ai celor patru mari puteri. România 
a înaintat şi acestei Conferinţe un memoriu în care argumenta necesitatea corectării unor 
prevederi prea aspre privind obligaţiile ei militare, economice şi de altă natură, iar în privinţa 
regimului internaţional al Dunării cerea ca reglementarea navigaţiei pe aceasta să aparţină 
numai statelor riverane, dar cererile nu sunt acceptate. 

La 10 februarie 1947, la Paris, delegaţia României semnează Tratatul de pace între 
România şi Puterile Aliate şi Asociate, care consemnează încetarea stării de război şi a 
regimului de armistiţiu 18 . Totodată, delegaţia României face şi o declaraţie în care arată 
însemnătatea Conferinţei de Pace pentru climatul de bună înţelegere între popoare şi că 
România va depune toate eforturile pentru a îndeplini obligaţiile ce-i revin prin dispoziţiile 
tratatului, deşi unele dintre acestea sunt excesive, iar altele nedrepte. Tratatul cuprinde 40 de 
articole şi 6 anexe, dintre prevederile cărora reţinem câteva. României nu i se acordă statutul 
de cobeligeranţă şi, ca urmare, ea nu a avut posibilitatea să-şi valorifice creanţele împotriva 
Germaniei naziste şi Ungariei horthyste şi să fie despăgubită pentru daunele suferite în 
perioada 23 august 1944-9 mai 1945. Totodată, se menţineau obligaţiile materiale asumate de 
ea prin Convenţia de armistiţiu anterior semnată, şi, în plus, i se impuneau noi obligaţii. 
Astfel, articolul 26 din Tratat stipula că activele germane din România vor trece în 
patrimoniul URSS, articolul 27 prevedea că bunurile româneşti aflate în ţările aliate puteau fi 
blocate şi lichidate, în scopul stingerii creanţelor acestor ţări împotriva României, iar potrivit 
articolului 28 România era obligată să renunţe la orice pretenţii faţă de Germania, cu excepţia 
celor rezultate din contractele încheiate anterior datei de 1 martie 1939. Ca urmare a acestei 
prevederi, România trebuia să renunţe la creanţele sale împotriva Germaniei, care se ridicau în 
acel moment la circa 1 miliard de mărci, şi să plătească creanţele Germaniei împotriva 
României, care atingeau 1250 milioane mărci ş.a. Totodată, graniţele României erau 
menţinute potrivit celor stipulate în Convenţia de armistiţiu, Transilvania revenea la Ţara- 
mamă, prin anularea de jure a Dictatului de la Viena, Basarabia, Bucovina şi ţinutul Herţa 
rămâneau în componenţa URSS, iar Cadrilaterul rămânea Bulgariei. 

în concluzie, urmările celui de al doilea război mondial au fost pentru România dintre 
cele mai păgubitoare, sub aspect material, uman şi politic. Material, pierderile totale se ridică 
la aproximativ 3,7 miliarde dolari (la cursul anului 1938), după cum urmează: circa 1 miliard 
până în august 1944, circa 1,2 miliarde din august 1944 până în mai 1945 şi circa 1,5 miliarde 
pentru aplicarea Convenţiei de armistiţiu 19 . Menţionăm că între cifrele recunoscute oficial şi 



17 Ibidem, f. 2. 

18 Legea nr. 304, în „Monitorul Oficial", partea I, nr. 199, 30 august 1947, traducere revizuită, p. 7822 şi urm. 



19 Cifră recalculată; vezi M. Irimiea, op. cit. 

cele avansate, prin recalculare, de către unele cercetări recente, există unele deosebiri 20 . 
Uman, tributul de sânge al armatei române se ridică la circa 1 milion de victime - decedaţi, 
dispăruţi şi prizonieri care nu s-au mai întors. Politic, ca urmare a înţelegerilor intervenite 
între marile puteri, România intră în conul de penumbră european, numit „sfera de influenţă 
sovietică", fapt care îşi pune amprenta asupra derulării ulterioare a vieţii ei economice, sociale 
şi politice. 

Refacerea economiei şi naţionalizarea 

Este aproape unanim recunoscut că refacerea economiei româneşti s-a desfăşurat între 
anii 1945-1950, dar pentru a formula aprecieri cât mai riguroase privind procesul de refacere 
şi încheierea lui trebuie avute în vedere numeroasele aspecte - economice, sociale, politice 
ş.a., unele distincte, altele mai puţin evidente, dar care se interinfluenţează, uneori 
stimulându-se reciproc în sensul dorit, iar alteori îngreunându-se, de asemenea, reciproc, în 
realizarea dezideratului privind atingerea nivelului economic antebelic. La sfârşitul anului 
1944 şi în prima parte a celui următor, activitatea economică este canalizată, cu eforturi 
umane şi materiale deosebite, spre satisfacerea nevoilor frontului, ceea ce a afectat grav 
nivelul de trai al populaţiei. Decalajul accentuat dintre cererea şi oferta de bunuri de consum 
individual a determinat creşterea spectaculoasă a inflaţiei, extinderea deosebită a „pieţei 
negre", apelul la cartelări/raţionalizări de produse alimentare şi de altele, toate acestea fiind 
însoţite şi de revendicări salariale. Nivelul scăzut al resurselor materiale şi financiare, ca 
urmare a efortului de război şi a distrugerilor provocate de acesta, dezorganizarea producţiei, 
datorită stării transporturilor, a celor feroviare îndeosebi, blocarea devizelor în străinătate, 
statutul conferit României prin Convenţia de armistiţiu şi mai ales obligaţiile ei economice, 
stipulate în Convenţie, precum şi greutăţile inerente procesului de trecere la producţia de pace 
a unora din industriile care au produs pentru război ş.a., impuneau adoptarea unor măsuri cu 
caracter etatist-dirijist, menite să contracareze sau măcar să limiteze stările de lucruri extrem 
de grave şi să conducă la normalizarea vieţii economico-sociale, la sporirea producţiei, 
redresarea comerţului, a circulaţiei băneşti, ameliorarea condiţiilor de trai ş.a. Elaborarea unui 
ansamblu coerent şi eficient de măsuri în acest sens este întârziată în bună măsură de disputele 
politice dintre factorii de putere tradiţionali şi cei sprijiniţi şi/sau impuşi direct de 
reprezentanţii Moscovei, privită ca centru de putere politico-militară, şi care impuneau 
orientarea vieţii economico-sociale româneşti după modelul celei sovietice. 

Nu trebuie omisă nici situaţia creată de seceta din anii 1945-1946, iar în unele zone ale 
ţării chiar şi în 1947. în aceste împrejurări, au fost luate o serie de măsuri menite să atenueze 
impactul urmărilor războiului asupra economiei şi a nivelului de trai al populaţiei, unele dintre 
ele având un caracter populist-reformator, dar care vizau şi limitarea şi, în perspectivă, 
eliminarea capitalului şi a iniţiativei particulare. Astfel, în 1945 şi în prima parte a anului 
1946 sunt adoptate numeroase legi, dintre care le reţinem pe câteva. La 3 mai 1945 este 
adoptat un pachet de legi format din: legea pentru reglementarea salariilor şi înfiinţarea 
economatelor; legea de reglementare a regimului preţurilor şi circulaţiei mărfurilor; legea 
pentru reprimarea speculei ilicite şi a sabotajului economic; legea pentru aducerea în 
circulaţie a mărfurilor; legea pentru înfiinţarea organelor de control cetăţenesc. în iulie 1945 
este adoptată o nouă lege referitoare la circulaţia produselor agricole, prin care Institutul 
Naţional al Cooperaţiei era învestit cu calitatea de mandatar al statului pentru cumpărarea 
(achiziţionarea) produselor agricole vegetale de la producătorii agricoli. 

Pentru a dispune de cantitatea de produse agricole necesare în vederea îndeplinirii 
obligaţiilor stipulate în Convenţia de armistiţiu, pentru însămânţări, consumul armatei şi al 
populaţiei civile, formarea unor rezerve ale statului ş.a., guvernul, prin legea menţionată, 



20 în actualul stadiu al cercetării nu pot fi apreciate scurgerile de venit naţional pe seama funcţionării SOVROM- 
urilor. Unele estimări indică circa 40%. 

introduce principiul livrării obligatorii de către producătorii agricoli a unei părţi şi, ulterior, a 
întregului surplus din următoarele produse agricole: grâu, secară, orz, orzoaica, ovăz, orez, 
porumb, mei, mazăre, soia, linte, seminţe oleaginoase şi seminţe furajere de orice fel, respectiv 
a produselor care depăşeau nevoile proprii de însămânţare şi de consum gospodăresc. Potrivit 
legii, cantităţile de produse ce trebuia livrate erau determinate în raport cu suprafaţa însămânţată 
cu fiecare din produsele menţionate, ţinându-se seama de productivitatea regiunii sau a zonei. 

Iar în februarie 1946, printr-o altă lege, Institutul Naţional al Cooperaţiei obţine şi 
calitatea de mandatar al statului pentru vânzările de produse de strictă necesitate în mediul 
sătesc. Potrivit acestei legi, producătorii agricoli puteau cumpăra mărfuri industriale la preţuri 
oficiale într-o proporţie care varia, în funcţie de produsul solicitat şi de felul cerealelor livrate, 
între 20-60% din contravaloarea produselor agricole livrate obligatoriu. Tot în februarie 1946, 
este adoptată legea de reorganizare a Oficiilor economice judeţene, înfiinţate încă din 25 mai 
1945, ca organe administrative şi economice, înzestrate cu competenţă şi răspundere în ceea 
ce priveşte problemele judeţului şi preocupările guvernului referitoare la controlul producţiei 
- colectarea, circulaţia, repartiţia, distribuţia şi consumul produselor, precum şi la controlul 
preţurilor, organizarea şi supravegherea activităţii organelor de control judeţene. 

Dintre măsurile cu caracter legislativ-reformator adoptate în a doua jumătate a 
deceniului cinci şi care au vizat controlul segmentelor fundamentale ale economiei, patru au 
avut un rol şi, mai ales, urmări deosebite. Astfel, prin legea pentru reforma agrară, adoptată în 
23 martie 1945, o reformă care începuse în fapt încă din februarie acelaşi an, s-a urmărit 
desfiinţarea marii proprietăţi funciare şi, în egală măsură, câştigarea unei mai mari adeziuni 
electorale în favoarea noii puteri care se instala. Prin Legea din 28 decembrie 1946 este 
etatizată Banca Naţională a României, statul asigurându-şi astfel îndrumarea, dirijarea şi 
controlul creditelor acordate de toate instituţiile de credit şi premisele reformei monetare, care 
va fi înfăptuită la 15 august 1947, ceea ce a însemnat o limitare relativ drastică a capitalului şi 
a iniţiativei particulare. La acestea se adaugă Legea naţionalizării principalelor mijloace de 
producţie, din 11 iunie 1948 21 . 

Naţionalizarea, numită în documentele noii puteri politice „un act fundamental", cu 
„rol hotărâtor" în transformarea revoluţionară a societăţii româneşti", a reprezentat un proces 
amplu, sistematic şi pregătit minuţios . 

La sfârşitul anului 1947, toate pârghiile puterii de stat erau profund transformate şi 
subordonate partidului unic. Administraţia publică, magistratura, armata, presa şi radioul 
fuseseră epurate de elementele „duşmănoase" faţă de puterea politică exercitată de comunişti. 
Victoria comuniştilor în alegerile din 1946 a permis folosirea aparenţei de transformări 
economico-sociale pe cale parlamentară, dar în spatele acestei aparenţe funcţiona un amplu 
mecanism de represiune. 

Recensământul întreprinderilor economice efectuat la 15 octombrie 1947 23 a dat 
statului o imagine precisă asupra numărului, dimensiunilor şi situaţiei acestora, permiţându-i 
să selecteze întreprinderile ce urmau a fi naţionalizate. S-a constatat cu acest prilej că, din 
totalul de 36 729 de întreprinderi existente în ţară, statul dispunea de 1186 de întreprinderi 
industriale. Ponderea acestora, calculată după numărul salariaţilor, era în industria extractivă 
de circa 15%, iar în cea prelucrătoare de 21%. Statul era proprietarul tuturor întreprinderilor 
de produs tutun, sare, chibrituri, alcool, care erau monopoluri de stat, iar în domeniul 
transporturilor deţinea 94% din forţa motrice şi 92% din totalul personalului utilizat (din 571 1 



21 Legea nr. 119 pentru naţionalizarea întreprinderilor industriale, bancare, de asigurări miniere şi de transporturi, 
în „Monitorul Oficial", partea I, nr. 133 bis, 1 1 iunie 1948, p. 5047 şi urm. 

22 ANIC, fond CC al PCR - Secţia Economică, dosar nr.16/1946, ff. 6-11; ibidem, dosar nr. 2/1947, ff. 1-13; 
ibidem, dosar nr. 4/1947, ff. 1-3; ibidem, dosar nr. 14/1947, f. 11; ibidem, dosar nr. 15/1947, ff. 43-52; ibidem, 
dosar nr. 20/1948, ff. 1-20. 

23 Decizia Ministerului industriei şi comerţului, în „Monitorul Oficial", partea I, nr. 228, 3 octombrie 1947, p. 
8909. 

întreprinderi de transport, 5046 aparţineau statului). Proprietatea de stat era reprezentată, de 
asemenea, în domeniul agriculturii, în comerţ, în sectorul financiar bancar. 

Cucerirea puterii politice a permis pregătirea naţionalizării din punct de vedere juridic. 
Marea Adunare Naţională a adoptat la 13 aprilie 1948 prima Constituţie a RPR 24 , care 
conţinea prevederi pregătitoare pentru naţionalizarea preconizată. în Constituţie se preciza că 
bogăţiile de orice natură ale subsolului, zăcămintele miniere, apele, pădurile, izvoarele de 
energie naturală, căile de comunicaţie feroviare, rutiere, pe apă şi pe mare, poşta, telegraful, 
telefonul şi radioul aparţin statului, ca bunuri comune, dar se stipula expres că, atunci „când 
interesul general cere, mijloacele de producţie, băncile şi societăţile de asigurare, care sunt 
proprietate particulară a persoanelor fizice sau juridice, pot deveni proprietatea statului, adică 
bun al poporului, în condiţiile prevăzute de lege". Trecerea la efectuarea naţionalizării avea 
deci cale liberă, din toate punctele de vedere. 

înfăptuirea propriu-zisă a naţionalizării s-a făcut după un plan general de acţiune. 
Partidul comunist a organizat comisii judeţene pentru naţionalizare şi colective pentru fiecare 
întreprindere ce urma să fie naţionalizată. Aceste colective, formate din persoane atent 
selectate de către cadrele de partid, aveau ca principal obiectiv al activităţii supravegherea 
patronilor. S-a urmărit păstrarea secretului operaţiei până la adoptarea legii pentru a preveni 
eventualele acte de împotrivire. Operaţiunile de preluare a întreprinderilor naţionalizate au 
fost efectiv terminate în două zile, respectiv 10 şi 11 iunie 1948. Felul în care a fost efectuat 
actul în sine a conjugat acţiunea partidului comunist cu celelalte pârghii ale puterii de stat. 

Prin votul Marii Adunări Naţionale de la 11 iunie 1948 era deschisă calea pentru 
impunerea modelului sovietic de dezvoltare economică. Prin legea adoptată la 11 iunie 1948 
au fost naţionalizate 8894 întreprinderi industriale, din care 3560 de interes local. Potrivit 
recensământului industriei din 31 octombrie 1948, ponderea sectorului de stat, format din 
întreprinderi de subordonare centrală şi din cele de interes local, calculată după numărul de 
salariaţi, era în industrie de 76%, în transporturi şi comunicaţii de 98%, în comerţ şi credit de 
42%. în industrie, ponderea sectorului de stat varia de la o ramură la alta: astfel, în industria 
energetică era de 89%, în cea extractivă de 70%, în metalurgie de 80%, în chimie de 77%, în 
industria lemnului de 80%, în cea alimentară de 85% etc. După forţa motrice, potrivit datelor 
aceluiaşi recensământ, sectorul de stat deţinea 80% din industria energetică, 58% din cea 
extractivă şi 80% din cea prelucrătoare. Efectele legii respective au fost întregite ulterior 
printr-un şir de alte legi, care au operat trecerea sub controlul statului a unor linii de cale 
ferată particulară, a industriei cinematografice, a instituţiilor sanitare particulare, farmaciilor, 
depozitelor de medicamente, a unei părţi a fondului de locuinţe ş.a. în 1949, este instituit 
monopolul statului asupra comerţului exterior, prin Decretul din 28 iulie 1949 pentru 
reglementarea operaţiunilor de import, export şi tranzit. Iar pentru facilitarea şi coordonarea 
relaţiilor economice externe ale României, în decembrie 1949 este înfiinţată Camera de 
Comerţ Exterior a României. Din considerente de oportunitate politică, cu scopul de a antrena 
o mare adeziune a populaţiei pentru noua putere care se instala, naţionalizarea nu a cuprins 
pământul, întreprinderile mici, cele care aveau sub 10 lucrători şi sub 20 CP, şi comerţul mic. 
Acestea din urmă au constituit însă domeniul unei politici sistematice de îngrădire - limitare - 
lichidare, desfăşurată în deceniul 1950-1960. 

Legile amintite au creat suportul legal pentru instituirea monopolului statului în 
economie, trecerea la o economie condusă de la centru, prin instituţii înfiinţate în acest scop şi 
care trebuiau, prin atribuţiile lor, să răspundă comandamentelor puterii care se instala, dar într-o 
anumită măsură şi unor cerinţe obiective ale vieţii economice. Astfel, prin legea din 5 aprilie 
1947, este înfiinţat Ministerul Industriei şi Comerţului, prin reorganizarea şi contopirea 
Ministerului Economiei Naţionale, a Subsecretariatului Aprovizionării, a Comisariatului 



24 „Monitorul Oficial", partea I, nr. 87 bis, 13 aprilie 1948, p. 3379 şi urm. 

Preţurilor, a Comisariatului pentru Comerţ Exterior şi a Subsecretariatului industriei de stat 25 . 
Iar prin legea de la 1 iulie 1948 este înfiinţată Comisia de Stat a Planificării şi sunt reorganizate 
ministerele economice pe ramuri de producţie. Ca urmare, în a doua jumătate a anului 1948, 
întreprinderile de stat, devenite majoritare, îşi desfăşoară activitatea pe bază de programe lunare 
de producţie. 

Spre sfârşitul deceniului cinci se trece la planificarea centralizată, primele planuri fiind 
anuale, cel din 1949 şi cel din 1950, planuri care, potrivit comunicatelor oficiale, au fost 
depăşite cu 8% şi respectiv 3,4%. în literatura de specialitate se apreciază că la sfârşitul anului 
1950 s-a încheiat refacerea economică, atunci când volumul producţiei industriale 1-a depăşit 
pe cel din 1938 şi s-a atins nivelul antebelic la produsul social şi la venitul naţional din acelaşi 
an. După 1950, timp de patru decenii, viaţa economico-socială s-a desfăşurat pe baza 
planurilor cincinale. 

în legătură cu evoluţia economiei româneşti în perioada 1950-1989 trebuie menţionat 
că datele statistice cuprinse în anuare şi în alte lucrări din acea perioadă sunt relativ incerte, 
ele având, în mare parte, un caracter propagandistic. Primul anuar statistic în perioada de după 
al doilea război mondial a fost editat în 1957 şi cuprinde date începând, cu deosebire, din 
1955. Datele cuprinse în anuarele statistice, precum şi continuitatea şi comparabili tatea lor în 
timp sunt relative şi datorită modificării structurii anuarelor statistice, evoluţiei sistemului 
monetar, a sistemului şi metodologiei stabilirii preţurilor, modificării metodologiei de calcul 
şi de exprimare a unor indicatori ş.a. Pentru eliminarea - măcar parţială - a lipsei de precizie a 
datelor statistice pe care se întemeiază interpretarea faptelor şi fenomenelor economice din 
perioada 1950-1989, am folosit cu predilecţie Anuarul Statistic al României pentru anul 1990, 
care cuprinde, în parte, date recalculate pentru perioada menţionată, precum şi capitole şi 
indicatori noi, nepublicaţi până atunci. în egală măsură, am folosit date statistice cuprinse în 
lucrări de certă reputaţie ştiinţifică, editate înainte şi după 1989 în ţară, precum şi de 
organisme internaţionale 26 . 

Industrializarea forţată şi dezvoltarea extensivă 

în perioada 1951-1989 dezvoltarea economiei, care s-a desfăşurat pe baza planurilor 
cincinale, a fost centrată pe dezvoltarea industrială, prin care, potrivit strategiei şi politicii 
oficiale a timpului, cu unele accente sau nuanţe diferite de la o etapă la alta, se urmărea 
transformarea României într-un stat industrial-agrar cu o economie eficientă, lichidarea 
decalajelor de dezvoltare economică dintre zone, regiuni, judeţe şi apropierea nivelului 
dezvoltării economico- sociale a acestora, crearea unei structuri moderne a economiei în profil 
de ramură, departamental şi teritorial, în care industria să aibă rolul central, atragerea şi 
folosirea raţională în procesul dezvoltării a resurselor disponibile din fiecare zonă şi unitate 
teritorială, în concordanţă cu nevoile ţării şi ale zonei sau unităţii teritoriale. Realizarea 
acestor deziderate, judicioase în sine, cu eforturile şi eficienţa cuvenite, a fost însă afectată de 
conceperea dezvoltării industriale axate pe industria grea şi înfăptuirea ei în condiţiile 
planificării centralizate şi ale unor numeroase restructurări organizatorice, ale instituirii unor 
organe şi organisme de conducere şi de control, ale căror activităţi se suprapuneau adesea, 
ceea ce a generat decizii contradictorii şi chiar eronate, subiectivism în activitatea industrială, 
raportări de date statistice false pentru a nu deranja organele centrale de decizie ş.a. 



25 „Monitorul Oficial", partea I, nr. 89, 19 aprilie 1947, p. 3042 şi urm. 

26 E. Dobrescu, Ritmul creşterii economice, Bucureşti, Editura Politică, 1968; I. Blaga, Industrializarea, 
Bucureşti, Editura Ştiinţifică şi Enciclopedică, 1983; C. Grigorescu (coord.), Dezvoltarea agriculturii în 
corelaţie cu industria, Bucureşti, Editura Politică, 1984; Etude sur la situation economique de l'Europe en 1988- 
1989, CEE/ONU, New York, 1990; Rapport sur le developpement dans le monde 1990, Washington, Banque 
Mondiale, 1990; C. Ionete, Criza de sistem a economiei de comandă în etapa sa explozivă, Bucureşti, Editura 
Expert, Bucureşti, 1993; C. Grigorescu (coord.), Nivelul dezvoltării economico-sociale a României în context 
european, Bucureşti, Editura Expert, 1993, ş.a. 

Transpunerea în fapt a modelului producţiei industriale bazat pe industria grea s-a 
concretizat într-un efort investiţional, realizat prin forţarea investiţiilor în acest sens, în 
defavoarea consumului populaţiei şi cu preţul unor profunde dezechilibre sectoriale. în tabelul 
2 prezentăm ponderea fondului de consum şi a fondului de acumulare în venitul naţional, în 
perioada 1951-1989. 

Venitul naţional utilizat pentru fond de consum 
şi fond de acumulare, în perioada 1951-1989 (%) 

Tabelul 2 



Anii 


Fond de consum 


Fond de acumulare 


1951-1955 


75,70 


24,30 


1956-1960 


82,90 


17,10 


1961-1965 


74,50 


25,50 


1966-1970 


70,50 


29,50 


1971-1975 


66,30 


33,70 


1976-1980 


64,00 


36,00 


1981-1985 


69,30 


30,70 


1986-1989 


74,30 


25,70 



Sursa: Anuarul Statistic al României 1990, p. 240. 

în perioada menţionată, investiţiile în economia naţională au cunoscut o curbă 
ascendentă până în 1986 şi o tendinţă de scădere în intervalul 1986-1989, aşa cum reiese şi 
din datele cuprinse în tabelul 3. 

Investiţii realizate în economia naţională şi în industrie, 
pe grupele A şi B, în perioada 1950-1989 

Tabelul 3 



nii 


Investiţii 
realizate 
în eco- 
nomia 
naţională 
mii. lei în 
preţuri 
curente 


Investiţii realizate 


din care: 


în industrie 


Grupa A 


Grupa B 


mii. lei în 
preţuri 
curen- 
te 


în pro- 
cente 
faţă de 
inves- 
tiţii în 
economi 

a 

naţional 

ă 


mii. lei 

în 
preţuri 
curente 


în pro- 
cente 
faţă de 
investiţii 

în 
industrie 


mii. lei 

în 
preţuri 
curente 


în procente 

faţă de 

investiţii în 

industrie 


950 


6304 


2751 


43,64 


2372 


86,23 


379 


13,77 


960 


27665 


11828 


42,75 


10051 


84,98 


1777 


15,02 


970 


79990 


37961 


47,75 


32139 


84,66 


5822 


15,34 


980 


210451 


107058 


50,87 


89880 


83,95 


17178 


16,05 


985 


246302 


119121 


48,36 


106980 


89,81 


12141 


10,19 


986 


249001 


124668 


50,0 


110941 


88,99 


13727 


11,01 

987 


245473 


116047 


47,27 


102695 


88,49 


13352 


11,51 


988 


240208 


114592 


47,70 


101532 


88,60 


13060 


11,40 


989 


236411 


102527 


43,37 


88437 


86,26 


14090 


13,74 



Sursa: Anuarul Statistic al României 1990, pp. 526-527. 

Din datele din tabelul 3 se desprind importante concluzii privind politica investiţională 
generală. Astfel, este evident faptul că investiţiile efectuate în economia naţională 
înregistrează o tendinţă de creştere permanentă, în proporţii diferite de la un interval la altul, 
până în 1986, iar ulterior o tendinţă de scădere. în cadrul investiţiilor efectuate în economia 
naţională, cele alocate industriei ocupă locul central, ele situându-se în jurul a 45-46%, în unii 
ani atingând chiar şi peste 50%. Deosebit de semnificativă este alocarea investiţiilor 
industriale pe cele două grupe ale industriei. Astfel, grupa A, în care erau incluse ramurile 
producătoare de mijloace de producţie, adică de bunuri investiţionale, respectiv industriile 
metalurgică, siderurgică, constructoare de maşini, extractivă ş.a., a beneficiat de cea mai mare 
parte a investiţiilor, de peste 80% în întreaga perioadă, apropiindu-se, uneori, chiar de 90%. 
Grupa B, în care erau incluse industriile producătoare de bunuri de consum individual, 
industriile alimentară, textilă, de pielărie ş.a., a beneficiat, în medie, de aproximativ 11% din 
investiţiile industriale, rareori ajungând în jurul a 16%. Toate acestea confirmă conceperea şi 
aplicarea cu consecvenţă a modelului producţiei industriale bazate pe industria grea, cu toate 
implicaţiile negative care l-au însoţit, în ceea ce priveşte ansamblul şi structura economiei 
româneşti, dar mai ales nivelul de trai al populaţiei. 

Efectuarea unor investiţii de asemenea proporţii s-a concretizat în sporirea numărului de 
întreprinderi, atât al celor de stat cât şi al celor cooperatiste, dar al celor din urmă în mai mică 
măsură, aşa cum rezultă din datele cuprinse în tabelul 4. 



Numărul întreprinderilor industriale, 
în perioada 1960-1989 



Tabelul 4 



întreprinderi, 
număr 


1960 


1970 


1980 


1985 


1986 


1987 


1988 


989 


Total 
din care: 


1658 


1731 


1752 


1913 


2048 


2072 


2091 


2102 


- industrie de stat 
de subordonare re- 
publicană şi locală 


1319 


1372 


1334 


1456 


1520 


1526 


1532 


541 


- industrie 
cooperatistă 


339 


359 


418 


457 


528 


546 


559 


561 



Sursa: Anuarul Statistic al României 1990, p. 420. 

Totodată, aşa cum rezultă din tabelul 5, datele privind evoluţia valorii complete de 
inventar a fondurilor fixe ale economiei naţionale şi a ponderii în cadrul acestora a celor ale 
industriei, care în perioada 1950-1989 are o curbă ascendentă de creştere, atestă şi ele 
accentul pus pe dezvoltarea extensivă a economiei în general şi a industriei în special. 

Valoarea fondurilor fixe ale economiei naţionale 
şi ale industriei, în perioada 1950-1989 



Tabelul 5 



Anii 


Fonduri fixe ale 
economiei 
naţionale - mild. 
lei 


Fonduri fixe ale industriei 


mild. lei 


% în total fonduri 
fixe ale economiei 
naţionale 


1950 


210,1 


40,9 


19,46 


1960 


337,9 


92,1 


27,25 


1970 


766,2 


271,9 


35,48 


1980 


1880,3 


820,2 


43,62 


1981 


2035,9 


893,3 


43,87 


1982 


2211,2 


978,3 


44,24 


1983 


2397,2 


1069,9 


44,63 


1984 


2613,8 


1172,1 


44,84 


1985 


2797,9 


1263,6 


45,16 


1986 


2992,2 


1372,7 


45,87 


1987 


3182,0 


1471,4 


46,24 


1988 


3359,2 


1574,7 


46,87 


198 
9 


3526,1 


1673,6 


47,46 



Sursa: Anuarul statistic al României 1990, pp. 248-249. 

Dezvoltarea extensivă a industriei a antrenat importante modificări în structura populaţiei 
ocupate, în sensul creşterii celei salariate în general şi cu deosebire a celei ocupate în industrie, aşa 
cum reiese din tabelul 6. Concomitent cu creşterea populaţiei ocupate în industrie s-a micşorat cea 
ocupată în agricultură, ponderea acesteia în totalul populaţiei ocupate reprezentând 74,1% în 1950 
şi 27,5% în 1989. 

Populaţia ocupată în economie şi în industrie, 
în perioada 1950-1989 



Tabelul 6 



Anii 


Populaţie ocupată 
în economie, 
mii persoane 


Populaţie ocupată în industrie 


mii persoane 


% în total 
populaţie ocupată 


1950 


8377,2 


1000,7 


12,0 


1960 


9537,7 


1440,2 


15,1 


1970 


9875,0 


2276,8 


23,0 


1980 


10350,1 


3678,7 


35,5 


1985 


10586,1 


3927,8 


37,1 


1986 


10669,5 


3978,4 


37,3 


1987 


10718,6 


4013,8 


37,4 


1988 


10805,4 


4064,6 


37,6 


1989 


10945,7 


4169,0 


38,1 



Sursa: Anuarul Statistic al României 1990, p. 102-103. 

Accentul pus pe dezvoltarea industriei grele este reflectat de dinamica producţiei 
industriale pe grupele A şi B. Astfel, în perioada 1950-1989 producţia industrială totală a 
crescut de 44 ori, în ritm mediu anual de 10,2%, cea a ramurilor din grupa A de 61 ori, iar cea 
a ramurilor din grupa B de 25 ori, în ritm mediu anual de 11,1% şi respectiv 8,6%. Creşterea 
mai mare s-a înregistrat până în 1980, ulterior ritmul mediu anual fiind de 3,3% în anii 1981- 
1989 şi de 2,6% în anii 1986-1989. Pe grupele A şi B, ritmurile au fost de 3,1% şi 3,8% şi, 
respectiv de 2,2% şi 3,9%, ceea ce reflectă o atenţie sporită acordată în ultimul deceniu 
dezvoltării producţiei industriale de bunuri de consum. 

Ca urmare a dezvoltării industriale, în perioada 1950-1989 a crescut producţia 
principalelor produse industriale pe locuitor, ca, de exemplu, la energie electrică de la 130 la 
3276 kWh, cărbune extras de la 239 la 2871 kg, ţesături de la 12 la 48 mp, încălţăminte de la 1 
la 5 perechi, carne de la 9 la 30 kg, brânzeturi de la 1 la 4 kg, zahăr de la 5 la 30 kg, televizoare 
de la 14 (în 1970) la 22 bucăţi/1000 locuitori, frigidere de la 1 (în 1960) la 20 bucăţi/1000 
locuitori, autoturisme de la 1 (în 1960) la 62 bucăţi/10000 locuitori ş.a. în literatura de 
specialitate este menţionată adesea creşterea deosebită a producţiei de oţel pe locuitor, care, în 
1988, era în România de 621 kg, depăşind, uneori, cu mult producţiile din alte ţări, care erau, de 
exemplu, în SUA de 363 kg, Suedia de 577 kg şi Franţa de 319 kg. Nivelul acestui indicator 
exprimă la scară redusă dezechilibre sectoriale ale economiei româneşti, rezultat al politicii 
industriale din perioada menţionată. Sub aspect strict cantitativ, rezultatele sunt remarcabile, dar 

ele au fost însoţite de numeroase neajunsuri de ordin calitativ, care se manifestă cu deosebire 
între anii 1980-1989. 

Astfel, un prim aspect negativ este acela că procesul de alocare a unor uriaşe sume 
pentru dotarea cu fonduri fixe a industriei s-a desfăşurat concomitent cu prelungirea duratei 
normate de funcţionare a lor şi chiar cu menţinerea în funcţiune după expirarea acesteia. 
Altfel spus, sporirea fondurilor respective a avut loc paralel cu un proces de creştere a 
gradului de uzură fizică şi morală, reînnoirea lor tehnică fiind nesemnificativă la nivelul 
ansamblului economiei naţionale, prin aceasta urmărindu-se micşorarea ratei amortizării şi, 
implicit, a costurilor de producţie. în tabelul 7 redăm, după calcule recent efectuate, decalajul 
dintre efortul de înzestrare a industriei cu fonduri fixe şi valoarea rămasă a acestora. 



Decalajul dintre valoarea de inventar a fondurilor fixe din industrie 
şi valoarea rămasă a acestora, în perioada 1980-1989 



Tabelul 7 





1980 


1985 


1987 


1989 


Fonduri fixe la valoarea 
de inventar - mld. lei 


820,2 


1263,6 


1471,4 


1673,6 


Fonduri fixe la valoarea 
rămasă - mld. lei 


545,0 


780,5 


888,0 


1.026,2 


Grad de uzură - % 


33,6 


38,2 


39,6 


38,7 



Sursa: C. Ionete, op. cit., p. 89. 

Menţinerea în funcţiune a utilajelor cu grad avansat de uzură fizică şi morală se 
răsfrânge negativ asupra economiei româneşti. Ea impune o creştere semnificativă a activităţii 
de întreţinere şi de reparaţii. Astfel, fondurile băneşti alocate pentru întreţinere şi reparaţii 
curente cunoaşte o curbă permanent ascendentă, de la 21,7 miliarde lei în 1975 la 80,0 miliarde 
lei în 1987, fapt care nu este de natură să conducă la reducerea cheltuielilor de producţie. La 
aceasta se adaugă şi calitatea scăzută a mărfurilor româneşti şi, implicit, lipsa lor de 
competitivitate pe pieţele străine. Acest al doilea aspect se resimte cu deosebire în comerţul 
exterior şi se măsoară în deficitele balanţei comerciale. în privinţa duratei normate de serviciu a 
utilajelor industriale, cazul României, în comparaţie cu alte ţări, prezintă o situaţie cu totul 
aparte, aşa cum se observă în datele din tabelul 8. 

Durata normată de serviciu a utilajelor industriale, 
în România şi alte ţări 

Tabelul 8 



Ţara 


Durata normată de serviciu a 
utilajelor industriale, în ani 


SUA 


6 


Japonia 


5-6 


URSS 


12,5 


RDG 


16 


România 


20-30 



Sursa: C. Ionete, op. cit., p. 90. 

Un alt aspect negativ al politicii industriale 1-a constituit faptul că marile beneficiare de 
investiţii în general, de cele industriale în special, au fost cinci ramuri: industria constructoare 
de maşini, energia electrică şi termică, combustibili, chimia şi metalurgia. Astfel, potrivit 
datelor statistice recalculate, în intervalul 1980-1989 ponderea investiţiilor alocate fiecăreia 
dintre aceste ramuri în totalul investiţiilor industriale s-a situat între 17,7% - 28,9%, 10,8% - 
25,2%, 13,2% -22,1%, 9,5% - 14,7% şi 10% - 14,2%. 

Dezvoltarea extensivă a industriilor respective, cunoscute ca mari consumatoare de 
energie, a dus la creşterea consumurilor energetice ale industriei, a căror pondere în nivelurile 
înregistrate pe economie este prezentată în tabelul 9. 

Ponderea consumurilor energetice şi de energie electrică în industrie, 
în totalul consumurilor pe economie, în perioada 1981-1989 

Tabelul 9 



Consumuri 


1981-1985 


1986-1989 


Consumuri energetice 


73,9 


77,2 


Consumuri de energie 
electrică 


77,4 


79,5 



Sursa: C. Ionete, op. cit., p. 90 

în condiţiile exploziei preţurilor, încă de la începutul anilor '70, la toate sursele de 
energie, dezvoltarea extensivă a industriilor în general şi a celor energofage în special a avut 
ca rezultat creşterea cheltuielilor de producţie şi scăderea profitabilităţii activităţii industriale, 
iar în unele situaţii chiar pierderi, care au fost suportate de la bugetul statului. 

Alocarea investiţiilor industriale ramurilor menţionate mai sus, ramuri preferate ale 
politicii industriale de atunci, s-a făcut şi cu preţul neglijării, am putea spune al sacrificării 
chiar, a altor ramuri industriale, între care şi industria alimentară, căreia, în anii 1980-1989, i 
s-a alocat mai puţin de 5% din totalul investiţiilor industriale. Rezultatul n-a întârziat să apară. 
Oferta scăzută de produse alimentare pe piaţa internă a dus la apariţia „pieţei paralele", a 
preţurilor de speculă şi, implicit, la diminuarea consumului populaţiei şi a nivelului de trai, 
dar şi la îngustarea pieţei interne, un fenomen care are efect de bumerang asupra posibilităţilor 
viitoare de dezvoltare a unei părţi a capacităţii de producţie a industriei. în prima parte a 
perioadei menţionate, fenomenul a îmbrăcat forma mascată a unei mase monetare disponibile 
şi a creşterii economiilor populaţiei. în cea de a doua, el îmbracă forma evidentă a deprecierii 
monetare, prin creşterea preţurilor şi scăderea veniturilor reale ale populaţiei. 

Direcţionarea preferenţială şi sistematică a investiţiilor industriale către cele cinci ramuri 
menţionate determină o reacţie în lanţ de dezechilibre la nivel macroeconomic. Astfel, ca 
urmare a creşterii capacităţilor de producţie în ramurile respective peste posibilităţile de 
aprovizionare cu materii prime şi energie indigene, apare subutilizarea capacităţilor de 
producţie. Pentru a atenua acest dezechilibru, se recurge la importul de materii prime şi de 
energie. Produsele obţinute sunt însă necompetitive, datorită utilajelor şi tehnologiilor învechite, 
ceea ce accentuează criza energetică şi de materii prime, precum şi slaba profitabilitate a 
industriei. Se conturează astfel un cerc vicios, pentru depăşirea căruia se apelează la folosirea 
parţială a unor capacităţi de producţie, conservarea altora, suprasolicitarea resurselor interne de 
combustibili, de petrol îndeosebi ş.a. Toate acestea nu reuşesc însă să modifice principial 
efectele negative ale politicii economice din acea vreme. Unele încercări de atenuare a acestora, 
a celor ale crizei energetice îndeosebi, conduc la investiţii nefundamentate ştiinţific, aberante 
chiar. în acest sens, exemplificăm cu unele obiective industriale, care, la timpul lor, au creat 
numeroase neajunsuri economiei româneşti, provocând mari daune nu numai acesteia, ci şi 
mediului înconjurător. Astfel, pentru exploatarea carboniferă la suprafaţă din bazinul Rovinari, 

au fost dislocaţi 20 000 de locuitori şi scoase din circuitul agricol 6 000 hectare. Cărbunele 
obţinut, lignitul, nu a îmbunătăţit balanţa energetică, dar a agravat procesul de degradare a 
mediului natural din zonă. în egală măsură de păgubitoare şi dăunătoare a fost centrala electrică 
de la Anina, prevăzută să funcţioneze prin arderea de şisturi bituminoase. După lucrări de 
investiţii de peste 8 miliarde lei şi mutarea unui munte, obiectivul a fost abandonat, pentru că 
arderea şisturilor bituminoase nu s-a dovedit realizabilă. Iar în cazul în care centrala respectivă 
ar fi funcţionat, mai trebuia soluţionată şi problema evacuării anuale a 9,5 milioane tone de 
zgură şi cenuşă. O situaţie aproape similară se constată şi în cazul proiectatului Combinat 
Căliman, lucrările fiind abandonate după ce se făcuseră investiţii de peste 3 miliarde lei. 

Revenind la problema utilizării capacităţilor de producţie industrială, subliniem că, în 
legătură cu aceasta, în lucrări recente de specialitate, sunt prezentate date recalculate pentru anii 
1985-1989, cuprinse în tabelul 10. 

Volumul capacităţilor de producţie industrială neutilizate, 
pe principalele cauze, în perioada 1985-1989 

Tabelul 10 



Indicatori 


1985 


1986 


1987 


1988 


1989 


Capacitatea medie de 
producţie - mld. lei 


1731,2 


1810,0 


1863,0 


1929,5 


1829,8 


Grad de utilizare - % 


79,3 


80,7 


78,8 


79,5 


78,1 


Mărimea capacităţii 
neutilizate - mld. lei 


358,4 


349,3 


395,0 


395,3 


400,2 


din care, datorită: 












- lipsei de materii prime 
şi energie - % 


44,0 


42,6 


44,3 


44,8 


52,0 


- lipsei de forţă de 
muncă - % 


2,3 


2,4 


2,5 


2,5 


2,9 


- lipsei de desfacere - % 


11,3 


14,4 


13,7 


13,2 


14,4 



Sursa: C. Ionete, op. cit., p. 76. 

Deşi capacităţile de producţie ale industriei erau subutilizate, construcţiile de obiective 
industriale nu s-au redus. Ca urmare, s-a ajuns ca în 1989 economia românească să fie 
angajată în lucrări la 21 400 obiective de investiţii, în valoare de 1300 miliarde lei, care 
depăşeau în acel moment posibilităţile de realizare a lor la termen. în literatura de specialitate 
se arată că, în acel an, erau necesare fonduri suplimentare în valoare de 435,4 miliarde lei, 
pentru ca obiectivele începute să poată fi date în funcţiune integral. întrucât investiţiile erau 
finanţate în cea mai mare parte de la bugetul statului, lucrările în curs de execuţie exercitau o 
presiune continuă asupra acestuia. 

Subutilizarea cronică a capacităţilor de producţie, deci implicit a forţei de muncă din 
industrie, mascată adesea prin concedii fără plată, program redus de lucru ş.a., a limitat 
substanţial creşterea produsului social şi mai ales a venitului naţional, dacă avem în vedere că, 
în perioada 1985-1989, contribuţia industriei (calculată pe baza valorilor exprimate în preţuri 
curente) la crearea produsului social şi a venitului naţional reprezenta circa 66% şi, respectiv 
59%. Datele privind dinamica produsului social şi a venitului naţional creat în industrie, 
prezentate în tabelul 1 1 oferă o imagine concludentă în acest sens. 

Dinamica produsului social şi a venitului naţional creat în industrie, 

în perioada 1950-1989 

Tabelul 11 





1989 


în procente faţă de 










1950 


1980 


1985 


1988 


Produs social 


ori 


35 


137 


107,8 


97,8 


Venit naţional 


ori 


39 


108 


94,2 


92,4 



Sursa: Anuarul Statistic al României 1990, pp. 238-239. 



în acelaşi sens a afectat produsul social şi venitul naţional şi dinamica productivităţii 
muncii în industrie, care, în perioada 1970-1989 prezintă o evoluţie descrescătoare, aşa cum 
reiese din tabelul 12. 

Dinamica productivităţii muncii pe un salariat în industrie, 
în perioada 1970-1989 

Tabelul 12 



1989 în procente faţă de 


Ritm mediu 
de creştere - % 


anual 


970 980 985 988 


1971- 1981- 
1989 1989 


1986- 
1989 


Productivitatea 

muncii în 45 ^ QJ fi 

industrie 


6,6 2,9 


1,7 



Sursa: Anuarul Statistic al României 1990, p. 518. 



O imagine de ansamblu asupra evoluţiei industriei româneşti în perioada 1938-1989 ne 
oferă datele privind dinamica producţiei industriale, cuprinse în tabelul 7.13. 



Dinamica producţiei industriale, în perioada 1938-1989 



Tabelul 13 



Ani comparaţi 


Ani de bază 


1938 


1950 


1960 


1970 


1980 


1985 


1988 


1989 


1938 


100 


147 


502 


17 ori 


48 ori 


58 ori 


66 ori 


65 ori 


1950 




100 


340 


Hori 


33 ori 


40 ori 


45 ori 


44 ori 


1960 






100 


334 


966 


12 ori 


13 ori 


13 ori 


1970 








100 


289 


348 


394 


386 


1980 

100 


120 


136 


134 


1985 












100 


113,3 


110,9 


1988 














100 


97,9 



Sursa: Anuarul Statistic al României 1990, pp. 432-433. 

Datele din tabel atestă o substanţială creştere cantitativă a producţiei industriale, dar, 
cum am arătat mai sus, ea a fost însoţită şi de multe consecinţe negative, ale căror efecte se 
manifestă cu deosebire în ultimul deceniu, când ritmul mediu anual de creştere cunoaşte o 
tendinţă evidentă de diminuare, la 3,3% în perioada 1981-1989 şi la 2,6% în perioada 1986- 
1989, în timp ce în perioada 1951-1989 el a fost de 10,2%. 

Desigur, evoluţia şi dezvoltarea economiei româneşti, inclusiv a industriei, în perioada 
1950-1989, s-a desfăşurat sub conducerea nemijlocită a partidului unic/partid-stat, tehnocraţii 
fiind doar în situaţia de a găsi şi promova soluţii potrivit obiectivelor impuse de conducerea de 
partid. Dezvoltarea economiei în general, şi a industriei în special, atât cât a avut loc aceasta, a 
reprezentat preţul unei jumătăţi de secol de represiune. 

Sfârşitul anilor 1980 a coincis cu accentuarea politicii represive, inclusiv în plan 
economic. Cu sprijinul unor specialişti din domeniul sănătăţii (dr. Iulian Mincu) şi din alte 
sectoare, conducerea PCR, şi în primul rând Nicolae Ceauşescu au luat decizii cu grave 
consecinţe în planul vieţii cotidiene a cetăţenilor României: penuria artificială organizată statal, 
reducerea dramatică a consumului de electricitate pentru uzul cetăţenilor, dar nu numai 27 
justificarea pe baze fals ştiinţifice a unor politici deliberate de înfometare a populaţiei. La toate 
acestea trebuie să adăugăm reducerea consumului de gaze şi obligarea populaţiei la un trai în 
condiţii insuportabile, la temperaturi sub 10°C. Spre a relua titlul unui eseu al scriitorului disident 
Dorin Tudoran, România acelor ani era dominată de foame, frig şi frică. Alimentele naturale 
lipseau, legumele deveniseră o raritate, erzaţurile (de la nechezol la soia) erau glorificate ca 
trufandale. O întreagă oaste de poeţi de curte şi ziarişti insensibili a contribuit la glorificarea 
acestei revoltătoare stări de fapt. Din toate punctele de vedere, inclusiv economic, România 
anilor 1980 ajunsese într-o situaţie de criză revoluţionară. Obsesia lui Nicolae Ceauşescu şi a 
camarilei sale, izvorâtă înainte de toate dintr-o filosofie autarhică, de a achita, într-un interval 
foarte scurt, întreaga datorie externă (de peste 8 miliarde de dolari), a dus la deteriorarea 
accelerată a bazei tehnologice a economiei, a industriei turistice şi a condiţiilor de viaţă. Vocea 
economiştilor de profesie a amuţit. Cozile interminabile, soldate întotdeauna cu rezultate incerte, 
au devenit viaţa de zi cu zi a cetăţenilor români. Chiar unii membri ai CPEx erau şocaţi de ceea 
ce se petrecea în planul consumului populaţiei, însă au preferat să-şi păstreze reacţiile în secret; 
le-au menţionat peste ani în memoriile lor autojustificatoare. 



" Situaţia s-a agravat după adoptarea planului de măsuri privind aplicarea Decretului nr. 272/1987 referitor la 
raţionalizarea consumului de gaze naturale şi energie electrică. într-un Raport emis la 16 februarie 1988 de Secţia 
Organizatorică a CC al PCR se menţiona că în toate întreprinderile consumul neproductiv s-a diminuat şi că „s-a 
redus complet iluminatul public din sate, comune, aproape în totalitate în oraşe şi cu circa 50% în municipii"; ANIC, 
fond CC al PCR - Secţia Organizatorică, dosar nr. 4/1988, f. 13v. 

Colectivizarea agriculturii, 1949-1962: 
decizie politică, etape, rezistenţă şi represiune 

După acapararea şi consolidarea puterii, în 1949 comuniştii s-au lansat în ceea ce avea 
să fie cea mai lungă, mai dificilă şi mai criminală campanie de inginerie socială implementată 
în România comunistă: colectivizarea agriculturii. Scopul declarat al colectivizării era 
modernizarea agriculturii româneşti şi introducerea structurilor socialiste la sate. Dacă 
naţionalizarea mijloacelor de producţie industriale şi financiare a putut fi înfăptuită într-un 
interval de timp relativ scurt (1948-1952), procesul de colectivizare a fost de departe cea mai 
amplă campanie politică condusă de elitele comuniste pentru mai bine de o decadă (1949- 
1962). El a afectat întreaga populaţie rurală a României, care în 1948 reprezenta în fapt 
majoritatea covârşitoare a populaţiei ţării, aproximativ 12 000 000 de locuitori dintr-un total 
de 16 000 000 \ începută într-o perioadă în care noul regim comunist era încă în curs de 
consolidare, colectivizarea a jucat un rol esenţial în instituţionalizarea şi perfecţionarea 
practicilor sale administrative şi a sistemului său represiv. Numeroşi ţărani au fost spoliaţi, 
umiliţi, maltrataţi, închişi şi chiar ucişi, ororile acestei crunte campanii de represiune fiind 
documentate de mii de pagini de arhivă conţinând sentinţe judecătoreşti de condamnare la ani 
grei de închisoare ale ţăranilor ce îşi apărau proprietatea, rapoarte secrete ale Securităţii şi 
conducerii Partidului Muncitoresc Român, precum şi de mărturiile cutremurătoare ale 
supravieţuitorilor acelei perioade 2 . Prin amploarea, durata şi implicaţiile sale, prin măsurile de 
represiune extrem de violente folosite de regim, care au implicat aparatul de partid, 
administraţia de stat, miliţia, Securitatea, armata, trupele de grăniceri şi formaţiuni 
paramilitare de presiune, procesul de colectivizare apare în fapt ca un adevărat război 
împotriva ţărănimii. Acest război s-a bazat pe principiul luptei de clasă, prin care partidul-stat 
a încercat să spargă solidaritatea ţărănimii, să transforme din temelii structura socială a lumii 
rurale şi să o subordoneze planurilor sale de inginerie socială. Datorită faptului că ţărănimea 
constituia nu numai majoritatea populaţiei şi principala categorie socială a ţării dar era şi 
păstrătoarea unui mod de viaţă tradiţional, colectivizarea apare ca un război împotriva 
poporului român, menit să distrugă proprietatea privată la sate şi să-i transforme pe ţăranii 
liberi în lumpenproletari angajaţi în realizarea iluzoriei utopii sociale a regimului. 



Dan Cătănuş, Octavian Roske (ed.), Colectivizarea agriculturii în România. Dimensiunea politică, voi. I, 1949- 
1953, Bucureşti, INST, 2000, p. 14. 

2 Pentru istoria represiunii în timpul colectivizării pot fi consultate diverse arhive româneşti: ANIC, fondurile CC 
al PCR - Cancelarie, CC al PCR - Secţia Administrativ - Politică, CC al PCR - Secţia Organizatorică; filialele 
judeţene ale Arhivelor Naţionale; ACNSAS, fondurile Documentar şi Penal; Arhivele Direcţiei Instanţelor 
Militare, inclusiv Arhivele Tribunalele Teritoriale Bucureşti, Iaşi, Cluj şi Timişoara; Arhivele Militare Române 
din Bucureşti şi Piteşti, în special sentenţierul. Mărturiile victimelor se regăsesc în numeroase înregistrări de 
istorie orală la Centrul Internaţional de Studii asupra Comunismului, al Memorialului Victimelor Comunismului 
şi al Rezistenţei, din Bucureşti; Centrul A Treia Europă, din Timişoara; Centrul de Istorie Orală al 
Radiodifuziunii Române, din Bucureşti; Institutul de Istorie Orală. Vezi şi mărturiile care se regăsesc în 
următoarele studii: Ionuţ Costea, Procesul colectivizării şi memorie generaţională. Studiu de istorie orală, în 
„Anuarul Institutului de Istorie Orală", voi. I, 1998, pp. 289-297; Sanda Diaconescu, Drăgoeşti - satul martir, în 
„Memoria", nr. 7, 1992, pp. 78-96; Ioan Folea, Transformarea socialistă a agriculturii, aşa cum este ea 
prezentată de ţăranii brăileni în declaraţiile lor, în Analele Sighet 2 - voi. 2, 1995, pp. 1 13-126; Lavinia Ivaşcu, 
„Noi nu am fost oameni că am fost chiaburi". Mărturii privind colectivizarea în Maramureş, în Analele Sighet 8 
- voi. 8, 2000, pp. 305-308; Nuţu Roşea, Rezistenţa comunei Bârsana la colectivizarea forţată, în Analele Sighet, 
2 - 1995, pp. 133-137; Florin Cioşan, Colectivizarea agriculturii. Studiu de caz (localităţile Teaca şi Ocniţa, jud. 
Bistriţa-Năsăud). Cercetare de istorie orală, în „Anuarul Institutului de Istorie Orală", voi. I, 1998, pp. 298-336; 
Rodel Rujan, Procesul colectivizării în Mândruloc şi Cicir, jud. Arad, în „Anuarul Institutului de Istorie Orală", 
voi. II, 2001, pp. 329-350; Dorin Dobrincu, Constantin Iordachi (editori), Ţărănimea şi puterea. Procesul de 
colectivizare a agriculturii în România (1949-1962), cuvânt înainte de Gail Kligman şi Katherine Verdery, Iaşi, 
Editura Polirom, 2005. 

Partidul Comunist a invocat numeroase argumente economice, ideologice şi politice, în 
favoarea colectivizării. Din punct de vedere economic, nevoia colectivizării era sprijinită pe 
convingerea că proprietatea mică, ţărănească, era în esenţa sa nerentabilă şi nu se putea adapta 
la cerinţele economiei moderne, fiind astfel condamnată la dispariţie de progresul tehnologic. 
Acesta critică putea părea pertinentă, mai ales în condiţiile fărâmiţării proprietăţii ţărăneşti şi 
a crizei agriculturii postbelice, cauzată de efectele războiului. Mai presus de argumentele 
economice erau însă argumentele de natură ideologică şi politică. Potrivit dogmei marxist- 
leniniste, numai o agricultură practicată pe suprafeţe mari de exploatare, deţinute de stat - 
singurul investitor capabil să producă şi să implementeze tehnologia agricolă modernă - putea 
da rezultate menite să susţină procesul de urbanizare şi industrializare socialistă. 3 Mai mult, 
existenţa unei ţărănimi libere, neinclusă în sistemul economic socialist şi situată în afara sferei 
de control a partidului- stat, era de neconceput pentru autorităţile comuniste. Pe de o parte, 
dogma marxist-leninistă afirma că „mica proprietate generează capitalism zi de zi, ceas de 
ceas, spontan şi în proporţii de masă". Pe de altă parte, prin proprietatea asupra pământului, 
ţărănimea controla resurse necesare nu numai plăţii datoriilor de război şi supravieţuirii 
populaţiei urbane, ci şi dezvoltării economice a ţării. Reorganizarea socială a lumii rurale prin 
exproprierea şi exploatarea sistematică a ţărănimii era astfel considerată o condiţie 
fundamentală pentru implementarea proiectului comunist de industrializare forţată a 
României. 

Transformarea lumii rurale a permis partidului-stat în formare nu numai acumularea de 
resurse economice vitale pentru a ataca programul de industrializare forţată. Ea era importantă 
şi pentru redefinirea relaţiilor dintre stat şi comunităţile locale. Ofensiva ideologică pentru 
introducerea luptei de clasă la sate şi pentru crearea „omului nou" a sfârşit prin impunerea 
unui nou set de relaţii sociale, politice şi economice în mediul rural. Partidul-stat s-a infiltrat 
adânc în viaţa comunităţilor, controlând mijloacele de producţie şi remunerare şi impunând 
ţăranilor un nou stil şi ritm de viaţă, străin tradiţiilor locale şi aservit centrului politic. în fine, 
procesul de colectivizare a fost însoţit şi de o campanie de sovietizare forţată a lumii rurale. 
Numeroase delegaţii de ţărani şi technicieni sovietici au vizitat România, pentru a convinge 
ţăranii să abandoneze formele de muncă şi de viaţă tradiţionale şi să adopte „experienţa 
sovietică," în timp ce delegaţii de ţărani români au fost trimise în URSS pentru a cunoaşte, la 
faţă locului, realizările sovietice. Aceste vizite erau amplu mediatizate, propaganda oficială 
prezentând agricultura sovietică ca fiind „cea mai avansată din lume" 4 . 

Partidul Comunist şi problema agrară. Decizia politică a colectivizării 

După intrarea sa în viaţa politică legală la 23 august 1944, poziţia Partidului Comunist 
în problema agrară a fost una deosebit de cameleonică, îmbinând dezinformarea deliberată cu 
pragmatismul politic. Cu toate că scopul final al programului Partidului Comunist în domeniul 
agricol era colectivizarea agriculturii, comuniştii s-au axat în primii ani postbelici pe 
necesitatea desăvârşirii „revoluţiei burghezo-democratice", care să creeze condiţiile 
transformării socialiste a agriculturii. De aceea, deşi România implementase în 1921 cea mai 
radicală reformă agrară din Europa, comuniştii cereau în mod stăruitor rezolvarea problemelor 
agrare postbelice prin exproprierea moşierilor şi împroprietărirea ţăranilor 5 . Pentru a 
destabiliza situaţia politică a ţării şi a slăbi opoziţia anticomunistă, Partidul Comunist îndemna 
ţăranii la împărţirea ilegală a marilor proprietăţi, chiar şi înainte de legiferarea reformei 



Vezi, pe larg, David Mitrany, Marx Against the Peasant: A Study in Social Dogmatism, Chapel HUI, University 
of North Carolina Press, 1951. 

4 Pentru un astfel de exemplu, vezi Stenograma consfătuirilor care au avut loc la Gospodăriile agricole Colective, 
SMT şi GAS din Regiunea Constanţa, cu ocazia vizitei delegaţiei guvernamentale sovietice între 18-24 iulie 
1952", în ANIC, fond CC al PCR - Secţia Agrară, dosar nr. 60/1952, ff. 1-109. 

5 Vezi „Scânteia", 21 septembrie 1944. 

agrare. Deşi, aşa cum subliniază Henry Roberts, „ceva trebuia fără discuţie făcut" pentru a 
scoate agricultura românească din criza postbelică, iar unele critici ale comuniştilor împotriva 
stării de lucruri din agricultură puteau fi „în general valide", perspectivele colectivizării - 
judecate prin prisma realităţilor din Uniunea Sovietică - apăreau sumbre 6 . 

Motivată în primul rând de imperative politice şi nu de considerente economice, 
reforma agrară din 23 martie 1945 nu a avut drept scop consolidarea micii proprietăţi, ci 
distrugerea marilor proprietăţi agricole 7 . După înfăptuirea reformei agrare, comuniştii 
continuau să păstreze o tăcere ostentativă în legătură cu planurile lor de colectivizare a 
agriculturii, pozând, tactic, în apărători ai proprietăţii ţărăneşti 8 . Spre exemplu, în timpul 
campaniei electorale pentru alegerile parlamentare din 1946, broşura Comuniştii şi 
proprietatea particulară dădea asigurări că „de rezultatul alegerilor depinde ca ţăranii să 
poată lucra în linişte şi culege roadele de pe ogorul lor" 9 . După acapararea puterii însă, în vara 
anului 1947, comuniştii au declanşat o companie tacită de confiscare a unor noi categorii de 
proprietăţi rurale. La sfârşitul lui 1947, după abolirea monarhiei, proprietăţile familiei regale 
au fost naţionalizate; la 3 august 1948 au fost confiscate pământurile şcolilor confesionale; la 
3 noiembrie bunurile rurale ale instituţiilor sanitare particulare; iar la 2 decembrie 1948 
proprietăţile Bisericii Greco-Catolice 10 . La nivel oficial, partidul continua să propage lozinca 
sprijinirii micilor proprietari. Rezoluţia PMR din 21-23 februarie 1948 recomanda însă 
cooperaţia ca mijloc de ameliorare a stării economice a ţăranilor. în primăvara aceluiaşi an, 
Gheorghiu-Dej continua să nege zvonurile potrivit cărora statul ar fi intenţionat să 
colectivizeze proprietatea agricolă privată 11 . 

între primăvara anului 1945 şi primăvara anului 1949 singura schimbare majoră în 
domeniul agrar a constituit-o introducerea cotelor, care au reprezentat un adevărat coşmar 
pentru ţărănimea din România la jumătatea secolului trecut. în condiţiile scăderii dramatice a 
producţiei agricole cauzate de război, colectările ofereau un răspuns imediat la nevoile 
alimentare ale populaţiei urbane şi la exploatarea economică a ţării de către puterea de 
ocupaţie sovietică, două sarcini dificile, pe care politica economică falimentară a regimului 
comunist nu le putea satisface. înainte de orice, colectările s-au dovedit însă un instrument al 
luptei de clasă în mediul rural. Sistemul colectărilor a pregătit terenul pentru instalarea 
structurilor agriculturii socialiste, prin ruinarea deliberată a gospodăriilor ţărăneşti înstărite ce 
rezistau colectivizării şi prin întărirea controlului politic asupra populaţiei rurale. Acest sistem 
de exploatare sistematică a vlăguit gospodăriile ţărăneşti înstărite, adevărate motoare ale 
economiei rurale, conducând astfel la ruina comunităţilor ţărăneşti în ansamblul lor. Sistemul 
colectărilor a fost organizat cu ajutorul unui amplu cadru legislativ, extrem de represiv, care 
descria în detaliu obligaţiile producătorilor şi stabilea pedepse aspre împotriva proprietarilor 
care refuzau să predea cotele specificate. El a fost implementat de aparatul de partid la nivel 
local, sprijinit de autorităţile locale, de miliţie, şi de justiţie. 

Istoria colectărilor poate fi împărţită în patru perioade distincte. Prima perioadă, 
situată între anii 1945-1947, a fost marcată de o relativă prudenţă în aplicarea sistemului 
cotelor. A doua perioadă, din anii 1948-1952, s-a caracterizat printr-o acută instabilitate 
legislativă, cu treceri imprevizibile de la radicalism la relaxare, reflectând atât tranziţia la un 



Henry L. Roberts, The Change in Economic and Agrarian Policy, în Rumania. Political Problems of an 
Agrarian State, Hamden, Conn., Archon Books, 1969, pp. 318-331. 
7 Vezi Dumitru Şandru, Reforma agrară din 1945 în România, Bucureşti, INST, 2000. 

Vezi pe larg Idem, Colectivizarea agriculturii şi problema agrară: Repere social-politice, în Dorin Dobrincu, 
Constantin Iordachi (editori), op. cit., pp. 45-65. 

9 Comuniştii şi proprietatea particulară, f.l., Editura Partidului Comunist Român, 1946. 

10 ANIC, fond Reforma agrară din 1945 - Centrala, dosar nr. 71/1948, ff. 1-2; „Monitorul Oficial", 3 august 
1948, 177; ibidem, fond Ministerul Afacerilor Interne - Direcţia Administraţiei de Stat, dosar nr. 8/1949, f. 4; 
„Monitorul Oficial", 2 decembrie 1948, 281; toate citate în Dumitru Şandru, op. cit., p. 51. 

11 Henry L. Roberts, op. cit., p. 322. 

sistem general planificat în economia românească, cât şi lupta pentru putere din interiorul 
elitei conducătoare. Anii 1953-1956 reprezintă o perioadă de deschidere prin lansarea 
sistemului de contracte şi achiziţii pentru a compensa slăbiciunile agriculturii socialiste, care 
se anunţa încă de la începuturile sale costisitoare şi nerentabilă. Ultima perioadă, 1957-1962, 
marchează trecerea de la cote la contracte, pragmatismul politicii de partid în chestiunea 
asigurării fondului de stat prin contracte contrastând însă cu caracterul violent al colectivizării 
după 1958 12 . 

Colectările forţate au prefaţat şi însoţit un alt proces, de care ţăranii se temeau chiar 
mai mult, colectivizarea agriculturii. Diferite documente rămase de la liderii PMR 
responsabili de problemele agrare conţin date care evidenţiază legătura strânsă dintre colectări 
şi colectivizare. Bunăoară, Ana Pauker sublinia în 29-30 mai 1951, la şedinţa cu primii 
secretari şi cu secretarii cu problemele agrare: „colectarea este un impozit pe care noi îl 
punem asupra ţăranilor, asupra gospodăriilor ţărăneşti". Destinaţia produselor colectate era (în 
ordine): aprovizionarea muncitorilor şi salariaţilor din oraşe, a armatei, dar şi exportul, pentru 
importul de maşini şi materii prime necesare industrializării, „pentru construirea 
socialismului". Pauker atrăgea atenţia că - chiar şi la câţiva ani de la instaurarea regimului 
„democrat-popular" - „e şi azi un mic capitalist în felul lui ţăranul individual mic burghez". 
Clişeele privind „datoria către Stat" a ţăranilor de a-şi achita cotele erau des întâlnite în textul 
menţionat. Furată de propria-i retorică, militanta comunistă insista că ţăranii „trebuie să 
înţeleagă că e un sacrificiu mai mic, dar trebuie să-1 facă, de a da patriei hrana [pe] care se 
cuvine s-o dea prin colectare, şi să fie o ruşine, să fie stigmatizat în sat acela care într-un fel 
sau altul ar căuta să se sustragă de la această datorie elementară". în cele din urmă, Pauker 
ajungea la concluzia că problema produselor agricole nu avea să fie rezolvată în mod real 
decât prin colectivizare 13 . 

în primele zile ale lunii martie 1949 două măsuri de importanţă capitală au fost 
adoptate de guvernanţii comunişti. Prin emiterea decretului 83/2 martie 1949 erau expropriate 
proprietăţile mai mari de 50 de ha, care făcuseră obiectul legii nr. 187/23 martie 1945 
(reforma agrară), aplicarea având loc chiar în noaptea de 2/3 martie 1949 14 . Pe teren s-a 
acţionat într-un mod conspirativ (termenul era utilizat chiar în documentele oficiale), cei 
vizaţi fiind luaţi practic prin surprindere 15 . Deşi se folosea termenul de „moşieri" pentru 
desemnarea victimelor, în realitate şi în cea mai mare parte era vorba de fermieri, deţinătorii 
unor exploatări agricole în bună măsură mecanizate şi modernizate 16 . Au fost expropriate atât 
pământul, cât şi inventarul viu, instalaţiile agricole, produsele agricole, creanţele, titlurile şi 
participările decurgând din activitatea exploatărilor moşiereşti (art. 2). Rezistenţa la 
confiscare sau tăinuirea bunurilor se pedepseau cu 5-15 ani de muncă silnică şi confiscarea 
averii (art. 4) 17 . Prin acest decret moşierii şi familiile lor au fost dislocaţi, fixându-li-se 
domiciliu obligatoriu pe termen nelimitat în diferite localităţi din ţară. Cei negăsiţi pe moşiile 
lor au primit domiciliu obligatoriu pe timp nelimitat în oraşele unde au fost identificaţi. 

Estimările privind numărul persoanelor deportate diferă considerabil. Din unele 
statistici ale Securităţii reiese că au fost afectate în acest fel 2 000 de familii, cuprinzând 3 000 



12 Pentru detalierea informaţiilor din acest paragraf vezi, pe larg, Octavian Roske, Colectivizarea şi mecanismul 
colectărilor: istorii paralele, în Dorin Dobrincu, Constantin Iordachi (editori), op. cit., pp. 113-135. 

13 ANIC, fond CC al PCR - Secţia Organizatorică, dosar nr. 61/1951, ff. 1-6. 

14 ASRI, fond Documentar, dosar nr. 7778, voi. 36, ff. 44-45. 

15 ANIC, fond CC al PCR - Secţia Organizatorică, dosar nr. 144/1949, ff. 1-5. 

16 Ghiţă Ionescu, Comunismul în România, traducere din limba engleză de Ioan Stanciu, Bucureşti, Editura 
Litera,' 1994, p. 218. 

17 „Buletinul Oficial", nr. 1, 2 martie 1949. Şi în Gheorghe Iancu, Virgiliu Ţârău, Ottmar Traşcă (editori), 
Colectivizarea agriculturii în România. Aspecte legislative. 1945-1962, Cluj-Napoca, Presa Universitară Clujeană, 
2000, pp. 86-88. 

de persoane 18 . Henry Roberts aprecia numărul familiilor deportate în noaptea de 2/3 martie 
1949 la 17 000 19 . Având în vedere că statistica Ministerului Agriculturii din noiembrie 1948 
înregistrase doar 7 703 de exploatări particulare de peste 50 ha care fuseseră afectate de 
dispoziţiile legii din 23 martie 1945, cercetătorul Dumitru Şandru deduce că peste 9 000 de 
ţărani au împărtăşit, de asemenea, soarta moşierilor . în orice caz, se ştie cu certitudine că 
expropriaţii au fost luaţi în plină noapte din casele lor, fiind privaţi practic de truda lor sau a 
generaţiilor anterioare. Locuinţele lor au fost ocupate de echipe constituite anterior şi au 
primit destinaţii variate: sedii ale întreprinderilor agricole de stat, ale viitoarelor gospodării 
agricole colective, ale primăriilor, ale posturilor de miliţie etc. însă în timpul derulării acestei 
operaţiuni s-au înregistrat furturi ale valorilor mobile, dar şi devastări inutile 21 . 

Transferurile de proprietate au continuat în anii următori, comuniştii putând astfel 
clama distrugerea definitivă a moşierimii ca şi clasă socială. Deportarea moşierilor a fost însă 
o măsură ilegală, dat fiind că decretul 83/1949 nu conţinea prevederea dislocării şi fixării 
domiciliului obligatoriu. Această situaţie a fost remarcată mai apoi de autorităţi, iar pentru a 
avea un temei legal s-a emis Hotărârea Consiliului de Miniştri (HCM) nr. 1154/26 octombrie 
1950, modificată prin HCM nr. 344/15 martie 1951, prin care doar parţial era reglementată 
problema stabilirii de către Ministerul Afacerilor Interne (MAI) a domiciliului obligatoriu 
pentru „unele categorii de persoane" 22 . în contextul luptelor pentru putere de la vârful 
partidului comunist din anii 1960, dislocările şi fixarea domiciliului obligatoriu petrecute în 
martie 1949 au fost considerate ilegale 23 . 

Plenara din 3-5 martie 1949 a Comitetului Central al PMR avea să marcheze o cotitură 
radicală în politica agrară, hotărându-se trecerea la „transformarea socialistă a agriculturii", 
altfel spus la crearea gospodăriilor agricole colective. Crearea gospodăriillor agricole anula, în 
fapt, reforma agrară din 1945, deşi în anii anteriori comuniştii ţinuseră să garanteze 
prorietatea privată, la nivel declarativ. 24 Strategia autorităţilor comuniste de transformare a 
lumii rurale s-a bazat pe divizarea comunităţilor ţărăneşti şi spargerea solidarităţii sociale prin 
introducerea principiului luptei de clasă la sate. 25 Eliminarea moşierimii dereglase deja 
mecanismele sociale, lăsând ţăranii săraci fără mijloace de existenţă şi forţându-i să 
colaboreze cu statul, care se substituise marilor proprietari de pământ prin reforma agrară şi 
confiscările din 1949. în continuare, s-a trecut la asmuţirea ţăranilor săraci împotriva ţăranilor 
înstăriţi, o politică denumită oficial « limitarea chiaburilor". Preluând nu doar ideile ci chiar şi 
formulele staliniste, Gheorghe Gheorghiu-Dej expunea politica partidului faţă de populaţia 
rurală: „Ne sprijinim pe ţărănimea săracă, strângem alianţa cu ţărănimea mijlocaşă şi ducem o 
luptă neîntreruptă împotriva chiaburimii" 26 . Cinci categorii de agricultori erau identificate în 



18 ASRI, fond Documentar, dosar nr. 7778, voi. 27, ff. 81, 89; voi. 32, f. 3. 

19 Henry L. Roberts, op. cit., 323. 

Dumitru Şandru, Colectivizarea agriculturii şi problema agrară..., p. 52. 

21 Pentru mai multe detalii, vezi idem, Decretul 83/1949, în „Arhivele Totalitarismului", I, nr. 1/1993, pp. 133- 
145; Mihai Râpeanu, Deportări şi confiscări în baza decretului 83/1949, în Analele Sighet 2 - 1995, pp. 406- 
410; Augustin Ţârău, Aplicarea decretului nr. 83/1949 în judeţul Bihor (Noaptea moşierilor), în „Crisia", voi. 
XXVI-XXVII, 1999, pp. 223-244; Nicoleta Ionescu-Gură, Decretul 83. începutul sfârşitului la sate, în „Magazin 
istoric", nr. 10, octombrie 2000, pp. 27-31, nr. 11, noiembrie 2000, pp. 40-44. 

22 ASRI, fond Documentar, dosar nr. 7778, voi. 36, ff. 36-37. 

23 Ibidem, voi. 27, f. 82. 

24 Victor Frunză, Istoria Stalinismului în România, Bucureşti: Editura Humanitas, 1990, p. 43. 

25 Gail Kligman, Katherine Verdery, "Social Dimensions of Collectivization: Formenting Class Wafare in 
Transylvania," in Vladimir Tismăneanu, Marc Morje Howard, Rudra Sil, eds„ The World order after Leninism: 
Essays in Honor ofjen Jowitt, Seattle: Univesity of Washington Press, 2006, pp. 127-146. 

Rezoluţia şedinţei plenare a CC. al P.M.R. din 3-5 martie 1949 asupra sarcinilor partidului în lupta pentru 
întărirea alianţei clasei muncitoare cu ţărănimea muncitoare şi pentru transformarea socialistă a agriculturii, 
în Rezoluţii şi hotărîri ale Comitetului Central al Partidului Muncitoresc Român, voi. I, 1948-1950, ediţia a Ii-a, 
s.l. [Bucureşti], Editura pentru Literatură Politică, 1952, p. 95; Gheorghe Gheorghiu-Dej, Articole şi cuvântări, 
Bucureşti, Editura pentru Literatură Politică, 1953, p. 261. 

România: 1) ţăranii lipsiţi de pămînt, proletariatul agricol, cuprinzând 2,5% din totalul 
populaţiei; 2) ţăranii săraci, 57%; 3) ţăranii mijlocaşi, 34%; 4) chiaburii; 5) resturile 
moşierimii, ultimele două pături cuprinzînd 7% 27 . Spre deosebire de Plenara Comitetului 
Central al Partidului Comunist al Uniunii Sovietice din 1929, în care se prevedea expres 
lichidarea culacilor, Plenara Partidului Muncitoresc Român fixa ca obiectiv imediat 
„îngrădirea" chiaburilor, ulterior urmând să se treacă la ,,desfiinţare[a] completă a exploatării 
chiabureşti la sate, mobilizând în această luptă întreaga ţărănime muncitoare, când condiţiile 
vor fi pregătite" . Rezoluţia CC al PCR din 3-5 martie 1949 a devenit, indubitabil, „textul de 
bază în problema colectivizării (...) cea mai clară declaraţie a politicii agricole a 
comunismului român" 29 . 

încercarea partidului de a introduce lupta de clasă la sate nu a dat rezultatele scontate, 
ţăranii manifestâdu-şi în diverse feluri solidaritatea lor cu moşierii sau cu ţăranii înstăriţi 30 şi 
împărţind simbolic universul sătesc între „noi", comunitatea tradiţională, şi „ei," respectiv 
autorităţile comuniste şi colaboratorii lor, stigmatizaţi drept „trântori", „împingători", sau 
„cozi de topor". Mai eficiente au fost însă măsurile de discriminare administrativă şi 
represiune politică. Cei mai afectaţi de colectivizare în primii ani au fost ţăranii înstăriţi, 
desemnaţi drept chiaburi, un cuvânt de origine turcă, chibar, ce însemna la origine nobil sau 
om bogat, de vază, dar care în limbajul oficial a ajuns să aibă conotaţii profund negative. 
Aceştia erau discriminaţi de partidul-stat, chiar demonizaţi de către propaganda regimului. 
Exemplul cel mai clar de discriminare în rândurile agricultorilor era impozitul agricol, 
aplicat/perceput „în spiritul luptei de clasă" 31 . în contextul aplicării deciziei PMR de 
„transformare socialistă a agriculturii" s-au înregistrat numeroase cazuri de confiscare a averii 
ţăranilor înstăriţi. Bunăoară, o comisie constituită de conducerea partidului în 1950 evidenţia 
că metoda confiscării unor proprietăţi private fusese utilizată de conducerile unor gospodării 
agricole colective pentru completarea suprafeţei de teren a acestora şi pentru asigurarea 
clădirilor. Măsura fusese iniţiată în majoritatea cazurilor de „organele" judeţene de partid, 
punerea în practică a dispoziţiei revenind Comitetelor Provizorii judeţene, structurilor 
Ministerului de Interne şi Ministerului de Justiţie. Confiscări fuseseră făcute şi din iniţiativa 
Comitetelor Provizorii locale (primăriilor). De cele mai multe ori directivele de confiscare 
fuseseră trasate în „şedinţe de lucru", la care participaseră „organele de partid", Comitetele 
Provizorii judeţene, „organele" Ministerului de Interne şi Ministerului de Justiţie. în alte 
situaţii, sarcinile fuseseră trasate direct Parchetului sau Miliţiei. Chiar şi din perspectiva 
comisiei comuniste însărcinate cu verificarea modului de aplicare a acestor măsuri se 
înregistraseră abuzuri: confiscări de bunuri fără respectarea normelor legale, înscenări care să 
ofere pretextul pentru arestarea şi încarcerarea ţăranilor (de exemplu, introducerea unor arme 
şi muniţii în domiciliile acestora, „găsite" apoi de Securitate), nerespectarea unor sentinţe ale 
Justiţiei (se confiscaseră până şi obiectele de uz casnic, deşi legea interzicea acest lucru). în 
urma confiscărilor parţiale unii chiaburi fuseseră transformaţi în mijlocaşi, dar existaseră şi 



27 Gheorghe Gheorghiu-Dej, op. cit., p. 261. 

28 Ibidem, p. 302. 

29 Ghiţă Ionescu, op. cit., p. 219. 

30 în unele zone, ţăranii s-au opus deportării marilor proprietari de pământ, de care erau legaţi prin numeroase 
legături economice sau de rudenie, forţând autorităţile să renunţe temporar şi să reia operaţia de arestare peste 
câteva zile, la adăpostul nopţii. Alteori, comunitatea sătească a sprijinit ţăranii declaraţi chiaburi cu ajutor 
material sau în muncă pentru a preda cotele oneroase impuse de către stat (vezi Open Society Archive, 
Budapesta, Fonds 300: Records of Radio Free Europe/Radio Liberty Research, Subfonds 60: Romanian Unit, 
Series 1: 202 Agriculture, RL 2966/1959, „Persecutions, Illegal arrests, deportations. Source Athens, 68 years 
old Greek-Romanian refugee-epatriate merchant", f. 2). Vezi, de asemenea, şi Gail Kligman, Crearea autorităţii 
comuniste: luptă de clasă şi colectivizare la leud, Maramureş, în Dorin Dobrincu, Constantin Iordachi (editori), 
op. cit., pp. 231-257. 

31 ANIC, fond CC al PCR - Secţia Organizatorică, dosar nr. 161/1949, f. 15. 

cazuri în care mijlocaşii fuseseră consideraţi chiaburi şi li se confiscaseră bunurile. în unele 
situaţii sechestrele asigurătoare puse de Parchet fuseseră transformate în confiscări, fără a se 
aştepta o decizie legală în acest sens. în diverse zone, „organele locale" confiscaseră bunuri 
fără intervenţia Justiţiei, forţându-i pe chiaburi să părăsească localităţile unde domiciliau sau 
să facă donaţii către GAC-uri. Confiscări avuseseră loc şi în comunele unde nu existau 
gospodării colective 32 . 

Derularea procesului de colectivizare: etape şi dimensiuni 

în România, precum în URSS, definirea strategiei de abordare a procesului de 
colectivizare a polarizat opţiunile diferitelor facţiuni concurente ale noii elite politice, 
forţându-le să-şi definească loialităţile şi contribuind astfel la tranşarea luptelor pentru putere 
în perioada 1952-1953, soldate în cele din urmă cu eliminarea grupului condus de Ana 
Pauker. Datorită rezistenţei dârze a ţărănimii la colectivizarea agriculturii, pe de o parte, 
precum şi a ezitărilor politice de la centru, pe de altă parte, procesul de colectivizare a avut o 
istorie lungă şi foarte sinuoasă, marcată de ofensive violente dar şi de retrageri tactice sau 
forţate ale autorităţilor. 

Procesul de colectivizare s-a desfăşurat în două valuri principale, 1949-1953 şi 1953- 
1962, împărţite la rândul lor în numeroase etape sau stadii 33 . Primul val al „transformării 
socialiste a agriculturii" (1949-1953), coincide în bună măsură cu perioada în care, în întregul 
lagăr comunist, exceptând Iugoslavia lui Tito, Moscova a încercat să impună colectivizarea 
rapidă, în vreme ce liderii locali căutau să implementeze acest proces în mod gradual. Robert 
Levy identifică cinci stadii distincte ale colectivizăii din România: 1) martie 1949-februarie 
1950; 2) februarie-15 iunie 1950; 3) 15 iunie-septembrie 1950; 4) octombrie 1950-ianuarie 
1952; şi 5) ianuarie 1952-aprilie 1953), marcate de directive politice contradictorii venite de 
la Bucureşti, de lupte intestine pentru putere între facţiuni politice rivale în sânul partidului şi 
de ezitările de a urma în totalitate modelul sovietic de colectivizare 34 . De-a lungul acestui 
prim val, ezitările autorităţilor au cauzat progrese forţate, dar şi retrageri dramatice. 
Manevrele menite să tempereze colectivizarea reprezentau o încercare zadarnică în faţa 
presiunii sovietice. Ele explică însă, alături de rezistenţa notabilă a ţărănimii române, 
curentele schimbătoare şi măsurile contradictorii din primul val al colectivizării în România. 
Cel mai semnificativ eveniment politic al primului val a fost eliminarea grupului condus de 
Ana Pauker din conducerea partidului şi a secţiei agrare a Comitetului Central, considerat 
responsabil pentru abuzurile dar şi pentru întârzierea în campania de colectivizare. în 3 iulie 
1952, odată cu eliminarea „deviaţioniştlor de dreapta", Gheorghe Gheorghiu-Dej anunţa 
reînceperea luptei deschise împotriva chiaburilor dezlănţuind în toată ţara o nouă campanie de 
arestări şi procese 35 . 

Satele colectivizate în primul val erau situate, în general, în regiuni în care agricultura 
suferise profund de pe urma războiului şi a secetei din anii 1945-1946, şi în care ţăranii săraci 
constituiau o masă de manevră foarte vulnerabilă la presiunile administrative ale partidului- 
stat, mai ales în condiţiile dereglării mecanismelor sociale locale prin eliminarea şi deportarea 
moşierimii. Este însă interesant de semnalat faptul că multe localităţi în care se înfiinţaseră 
gospodării agricole de producţie încă din 1949 au încheiat procesul de colectivizare numai în 
anii 1961-1962. Deşi în aceste localităţi campania de colectivizare înregistrase progrese 
însemnate, odată cu înregimentarea ţăranilor săraci potenţialul de colectivizare îşi atinsese 



32 Ibidem, fond CC al PCR - Secţia Adinistrativ-Politică, dosar nr. 1 10/1950, ff. 57-61. 

33 Analiza acestor două valuri se bazează pe Robert Levy, Primul val al colectivizării: politici centrale şi 
implementare regională, 1949-1953, şi Marius Oprea, „Transformarea socialistă a agriculturii^ : asaltul final, 
1953-1962, în Dorin Dobrincu, Constantin Iordachi (editori), op. cit., pp. 66-82, respectiv pp. 83-112. 

34 Robert Levy, op. cit., pp. 66-82. 

35 Octavian Roske, Colectivizarea agriculturii în România, 1949-1962, în „Arhivele Totalitarismului", voi. 1, nr. 
1/1993, p. 160. 

în fapt limitele, colectivizarea totală fiind posibilă numai prin folosirea forţei. O categorie 
aparte de sate colectivizate în primul val erau cele situate în zone considerate nesigure de 
către partid, sau în care mişcările de rezistenţă anticomunstă erau mai puternice, precum 
în Dobrogea sau Maramureş. în aceste zone, colectivizarea timpurie era o formă de 
represiune sau chiar de „pedepsire" şi disciplinare a populaţiei locale, existând o corelaţie 
directă între intensitatea rezistenţei anticomuniste şi violenţa procesului de colectivizare 36 . 

Cel de-al doilea val al asaltului final în campania de colectivizare a agriculturii 
demonstrează supunerea politică totală a elitelor politice din România faţă de Uniunea 
Sovietică 37 . Primul stadiu s-a situat între vara anului 1953-decembrie 1955, perioadă denumită 
„anii stagnării", deoarece după moarta lui Stalin colectivizarea a fost temperată, punându-se 
accentul pe consolidarea gospodăriilor deja existente. A doua fază corespunde anului 1956 şi 
se regăseşte doar la nivelul discursului şi proiectului politic de reluare a colectivizării. Din 
considerente legate de situaţia externă - evenimentele din Ungaria în 1956, dar şi posibilitatea 
declanşării unor mişcări contestatare de amploare în ţară - punerea în practică a proiectului s- 
a amânat. Cel de-al treilea stadiu este cuprins între anii 1957-1962. 

în 1957 s-a pregătit reluarea colectivizării cu un experiment local în regiunea Galaţi, 
ale cărui rezultate au fost considerate încurajatoare de către conducerea partidului 38 . Procesul 
a reînceput în forţă în regiunea Constanţa, unde au fost mobilizaţi peste 30 000 agitatori de 
partid (pentru un total de circa 661 000 de locuitori; excluzându-se populaţia urbană, 
ţăranii deja colectivizaţi, bătrânii şi copiii, rezultă o proporţie de un activist pentru circa 
trei ţărani necolectivizaţi!), sub conducerea secretarului regional de partid, Vasile Vâlcu 39 . 
La capătul unei campanii de o violenţă fără precedent, Constanţa avea să fie declarată prima 
regiune colectivizată din România pe data 7 noiembrie 1957, pentru a coincide cu cea de-a 
40-a aniversare a Marii Revoluţii Socialiste din 1917, căreia îi era dedicată. Realizată la 
instigarea consilierilor sovietici, colectivizarea în timp record a Dobrogei făcea parte dintr-un 
plan general de socializare completă a regiunii Constanţa, provincia fiind privită drept un 
experiment-pilot în modernizarea socialistă. „Succesul" său, intens cosmetizat de propaganda 
oficială, a fost popularizat în numeroase broşuri propagandistice ce exagerau metamorfoza sa 
miraculoasă din „cea mai înapoiată provincie din ţară" în regiunea cu cel mai ridicat standard 
de viaţă al populaţiei rurale din România 40 . Exemplul Dobrogei a declanşat o acerbă 
competiţie mimetică între organizaţiile regionale de partid pentru înfăptuirea 
colectivizării. Succesiunea colectivizării regiunilor ţării a urmat însă o logică politică, 
prioritate având zonele multietnice de graniţă, precum Dobrogea şi Banatul, cele 
considerate nesigure din punct de vedere politic, precum Maramureşul, dar şi câmpia 
Bărăganului, considerată vitală pentru aprovizionarea capitalei. Alte regiuni mai omogene 
din punct de vedere etnic şi de o importanţă economică sau geopolitică mai redusă, 
precum Suceava, au fost printre ultimele colectivizate. Procesul s-a încheiat oficial în 
România în martie 1962 - cu trei ani înainte de termenul oficial stabilit de partid -, după 13 
ani de acţiuni sistematice împotriva ţărănimii. Pe 27-28 aprilie 1962 avea loc la Bucureşti o 
sesiune extraordinară a Marii Adunări Naţionale, unde Gheorghiu-Dej proclama încheierea 



„Constanţa, prima regiune colectivizată" : Specific regional, colectivizare şi 
propagandă în Dobrogea, 1949-1962. Studiu de caz: Satul Jurilovca, judeţul Tulcea; şi Gail Kligman, Crearea 
autorităţii comuniste: luptă de clasă şi colectivizare la Ieud, Maramureş, în Dorin Dobrincu, Constantin Iordachi 
(editori), op. cit., pp. 177-209, respectiv 231-257. 

37 Marius Oprea, op. cit., p. 83. 

38 ANIC, dosar nr. 62/1956, Protocol nr. 25 al şedinţei Secretariatului CC din 11 iunie 1956, ff. 1-2, apud Marius 
Oprea, op. cit., pp. 93-97. 

39 „Scânteia", 19 Octombrie 1957, p. 1. 

40 Constantin Iordachi, op. cit., pp. 177-209. 

„transformării socialiste a agriculturii". Formele socialiste de proprietate deţineau 96% din 
suprafaţa arabilă a ţării şi 93,4% din suprafaţa agricolă 41 . 

Chiar dacă procesul de colectivizare s-a încheiat oficial în aprilie 1962, anii următori 
nu au fost lipsiţi de tensiuni în mediul ţărănesc. Bunăoară, într-un Buletin Informativ Special 
cu privire la unele manifestări şi acţiuni negative în cadrul gospodăriilor agricole colective, 
întocmit de Ministerul Afacerilor Interne la 4 noiembrie 1964, erau trecute în revistă 
numeroase nemulţumiri ale ţăranilor din agricultura socialistă. Circulase intens zvonul privind 
producerea unor „schimbări" în sectorul socialist, mulţi ţărani colectivişti exprimându-şi 
speranţa că GAC-urile se vor destrăma, iar ei îşi vor redobândi pământul, animalele şi 
atelajele cu care intraseră în colhoz, în vreme ce alţii au crezut că vor primi loturi mai mari de 
pământ în folosinţă. Toate acestea au dus la apariţia într-o serie de localităţi a unor acţiuni 
deschise pentru destrămarea GAC-urilor şi a întovărăşilor. Ţăranii erau nemulţumiţi nu doar 
pentru că le fuseseră confiscate bunurile prin colectivizare, ci şi pentru că ei practic munceau 
aproape pe gratis în formele socialiste de agricultură. O formă deosebit de răspândită de 
protest a ţăranilor faţă de mizeria spre care erau împinşi a fost refuzul de a ieşi la lucru, de-a 
lungul şi de-a latul ţării înregistrându-se veritabile greve agricole, într-o epocă în care 
noţiunea era utilizată în România doar pentru a desemna realităţile trecutului sau existente în 
„ţările capitaliste". în acelaşi timp a apărut şi s-a generalizat un fenomen care avea să devină 
obişnuinţă în deceniile următoare: „furtul" din Gospodăriile Agricole Colective 42 , considerat 
de ţărani ca o formă legitimă de remunerare şi redistribuire a veniturilor acestora, dar 
criminalizat de regim ca o formă de sabotare a agriculturii socialiste. 

Războiul regimului comunist contra ţărănimii: rezistenţă şi represiune 

Afectaţi profund şi în masă prin sistemul spoliator al cotelor şi prin colectivizare, 
ţăranii din România au căutat diverse căi de ieşire din impas, cel mai adesea printr-un 
complicat sistem de adaptare şi de negociere cu autorităţile locale 43 . însă au existat şi destule 
momente în care mase de ţărani s-au pus în mişcare, apărându-şi sau cerându-şi drepturile prin 
mijloace violente, stârnind îngrijorarea factorilor de decizie de la Bucureşti, oricum puţin (ca 
să nu spunem deloc) dispuşi să ţină cont de opiniile şi de interesele agricultorilor privaţi. 

Impunerile la plata cotelor erau atât de mari în 1949, încât unor ţărani nu li se lăsase 
decât sămânţa necesară pentru următorul an agricol. Spre exemplu, un ţăran milocaş din 
comuna Gogoşiţa, judeţul Dolj, care recoltase 3 300 kg de grâu, a rămas cu doar 150 kg de 
grâu de sămânţă. Astfel de situaţii au fost numeroase în anumite judeţe, în actele PMR fiind 
nominalizate Hunedoara şi Someş. în unele locuri, pentru a îndeplini planul, autorităţile au 
mers din casă în casă şi au luat inclusiv seminţele 44 . Pe ansamblul României, recolta de grâu 
s-a dovedit mai slabă în anul 1949, motiv pentru care autorităţile de la Bucureşti au considerat 
că baza planului de colectare erau unele judeţe din Banat şi Ardeal. în vederea realizării 
planului, s-a luat decizia efectuării treierişului la arie, prelevările forţate de cereale putându-se 
face mult mai uşor şi eficient pentru stat 45 . Cotele exagerate, care practic îi lăsau pe ţărani fără 
truda lor de peste an, şi impunerea plăţilor către muncitorii de la batoze în bani (fără mare 
valoare) şi nu în natură, cum era cutuma, aveau să provoace mari răscoale. Pe lângă aceste 
cauze, nu trebuie să pierdem din vedere că aroganţa activiştilor de partid, lipsa lor de 



Gheorghe Gheorghiu-Dej, Raport cu privire la încheierea colectivizării şi reorganizarea conducerii 
agriculturii, prezentat la sesiunea extraordinară a Marii Adunări Naţionale, 27 aprilie 1962, Bucureşti, Editura 
Politică, 1962, p. 5. 

42 ANIC, fond CC al PCR - Secţia Adinistrativ - Politică, dosar nr. 17/1962, ff. 59-75. 

43 Vezi Dorin Dobrincu, Constantin Iordachi (editori), op. cit., passim. 

44 ANIC, fond CC al PCR - Secţia Organizatorică, dosar nr. 161/1949, ff. 13-14. 

45 Ibidem, f. 10. 

consideraţie pentru oamenii satelor s-a dovedit în diferite locuri a fi scânteia care a declanşat 
marile mişcări ţărăneşti din vara anului 1949 46 . 

Răscoale ţărăneşti s-au produs în anul 1949 în judeţele Botoşani (comuna Roma) 47 , 
Dorohoi (comunele Vorniceni, Avrămeni, Grămeşti, Dersca, Cândeşti, Brăeşti, Cracalia, 
Dimăcheni, Havârna, Hilişeu, Mihăileni, Zamostea, Liveni, Adăşeni şi Mitoc) 48 , Rădăuţi 
(comunele Calafindeşti, Frătăuţii Noi, Rogojeşti, Milişăuţi, Văscăuţi, Bălcăuţi, Negostina, 
Condeşti, Horodnicul de Sus şi Morjinca, Ruşi) 49 , Suceava (Bălăceana şi Stroieşti) 50 , Bihor 
(comunele Cheţ, Almaşul Mare, Almaşul Mic, Chenetea, Cociuba Mare, Tăuteu, Bicaciu, 
Giriş, Girişul Negru, Batăr, Belfir, Coroiu, Ucuriş, Ursad, Craiova (azi Craiva), Susag, 
Diosig, Arpăşel, Tulea, Talpoş, Suiug, Marginea, Saldabagiul, Barcău, Barba, Bicaciu şi 
Marţihaza) 51 , Arad (comunele Şomoşcheş, Moţiori, Berechiu, Apateu, Şepreuş, Tipar şi 
Vărsând) 52 , Sălaj (zona Zalău) 53 , Braşov (comunele Drăguş, Ucea de Sus, Arpaşul de Jos şi 
Sebeş) 54 , Târnava Mare (comunele Zorgheş şi Chijapla) 55 , Făgăraş, Turda şi Mureş 56 . Speriate 
de amploarea răscoalelor, în special a celor din judeţele Bihor, Arad şi Rădăuţi, dar şi de 
posibilitatea extinderii acestora, autorităţile comuniste au intervenit imediat şi fără milă. Din 
ordinul expres al forurilor conducătoare, trupele de Securitate, Miliţie sau Grăniceri au 
deschis focul împotriva ţăranilor revoltaţi, înregistrându-se numeroase victime, dar au 
procedat şi la execuţii sumare (16 în judeţul Bihor şi 12 în judeţul Arad). De asemenea, sute 
de persoane au fost arestate, judecate şi condamnate de Tribunalele Militare la pedepse grele. 
Autorităţile au procedat şi la deportarea familiilor celor ucişi/executaţi sau închişi, locul de 
destinaţie fiind Dobrogea. Conform datelor disponibile, din judeţele Bihor şi Arad au fost 
deportate 1 548 de persoane doar în intervalul 3-12 august 1949, iar din judeţele Rădăuţi, 
Suceava şi Dorohoi aproape 100 de persoane în noaptea de 8/9 august 1949 57 . Ironia sorţii, 
după pacificarea zonelor răsculate, treierişul a fost reluat, ritmul colectărilor intensificându- 

„„58 

se . 



Vezi Dorin Dobrincu, Colectivizarea, cote şi revolte ţărăneşti în vestul României (1949), în „Anuarul 
Institutului Român de Istorie Recentă", voi. I, 2002, p. 291. 

47 ASRI, fond Documentar, dosar nr. 1908, f. 358; ANIC, fond CC al PCR - Secţia Organizatorică, dosar nr. 
144/1949, ff. 52-58. 

48 ASRI, fond Documentar, dosar nr. 1908, ff. 353-357, 384-386; Ibidem, dosar nr. 761 1, voi. 1, ff. 61-74. 

49 Ibidem, dosar nr. 1908, ff. 156, 352; ibidem, dosar nr. 4638, ff. 93-102; ANIC, fond CC al PCR - Secţia 
Organizatorică, dosar nr. 41/1959, f. 4; ibidem, dosar nr. 161/1949, f. 13; AN Suceava, fond Poliţia Oraşului 
Rădăuţi, dosar nr. 10/1949, ff. 1, 2-3 bis, 9. 

Dorin Dobrincu, Transformarea socialistă a agriculturii, răscoalele ţărăneşti şi deportările din nordul 
Moldovei (1949), în „Anuarul Institutului de Istorie «A.D. Xenopol»", voi. XXXIX-XL, 2002-2003, pp. 459- 
487. 

51 ASRI, fond Documentar, dosar nr. 1908, ff. 102-105, 107-108, 111-114, 144-150, 203-206, 240, 306-308; 
ibidem, dosar nr. 4638, ff. 45-46, 65 bis, 290-292; ANIC, fond CC al PCR - Secţia Organizatorică, dosar nr. 
41/1959, ff. 3-4; ibidem, dosar nr. 71/1949, ff. 3-8 bis; ibidem, dosar nr. 176/1949, ff. 1-20; Petru M. Ardelean, 
O răscoală ţărănească din 1949, în „Dreptatea", nr. 492, 8-9 noiembrie 1991, p. 3; Steliana Breazu, Eleonora 
Criste, Revolta ţărănească de la Ucuriş-Bihor din anul 1949, în Analele Sighet 1 - 1999, p. 698. 

52 ASRI, dosar nr. 1908, ff. 61-65, 128, 144-150, 158, 170, 200, 270; ibidem, dosar nr. 4638, ff. 19-38, 66-69; 
ANIC, fond CC al PCR - Secţia Organizatorică, dosar nr. 41/1959, f. 3-4; dosar nr. 71/1949, ff. 8 bis-10. 

53 ASRI, dosar nr. 1908, ff. 144-150, 201-202, 209-210. 

54 Ibidem, f. 435-436. 

55 Ibidem, f. 401. 

56 ANIC, fond CC al PCR - Secţia Organizatorică, dosar nr. 161/1949, f. 11. 

57 Ibidem, dosar nr. 71/1949, ff. 22-33, 39-50; Dorin Dobrincu, Colectivizarea, cote şi revolte ţărăneşti..., pp. 
282-318; Idem, Transformarea socialistă a agriculturii, răscoalele ţărăneşti..., pp. 459-487. 

58 ANIC, fond CC al PCR - Secţia Organizatorică, dosar nr. 161/1949, f. 11. în arhivele fostului Comitet Central 
al Partidului Comunist Român există mai multe fotografii legate de răscoalele din iulie-august 1949 în judeţele 
Arad şi Bihor, inclusiv cu ţăranii executaţi şi expuşi apoi în satele lor pentru înspăimântarea localnicilor. De 
asemenea, în perioada imediat următoare au fost fotografiate lungi coloane de căruţe care transportau grâul în 
depozitele statului, precum şi ţărani cu feţe radioase (încingând chiar hore) în momentul predării cotelor (vezi 

Nemulţumirile faţă de colectări aveau să se menţină în lumea rurală şi în anul 1950. 
Autorităţile au instituit pentru ţărani practica plăţii în natură a tuturor datoriilor (rata de 
împroprietărire, muncile SMT, uiumul pentru treierat etc). însă preţul cerealelor pentru 
datorii a fost socotit la fel ca preţul grâului pentru colectare, adică deosebit de mic. Aceasta a 
dus la preluarea de la ţărani a unor cantităţi mari de cereale la un preţ scăzut 59 . în unele zone 
ţăranii au încercat să rezolve situaţia prin depunerea unor contestaţii în mod individual sau în 
grup 60 . Situaţia era dramatică, înregistrându-se în mod oficial numeroase cazuri în care ţăranii 
săraci şi mijlocaşi rămăseseră după predarea cotelor fără nici un bob de grâu 61 . în alte regiuni, 
în faţa inflexibilităţii autorităţilor, puţin dispuse să ia în considerare cererile agricultorilor, 
aveau să izbucnească răscoale. Astfel s-a întâmplat în luna iulie 1950 în partea de sud a ţării, 
în mod deosebit în judeţele Vlaşca, Ilfov şi Ialomiţa. Prin numărul localităţilor atinse şi al 
ţăranilor implicaţi cele mai importante s-au dovedit revoltele din judeţul Vlaşca (comunele 
Ciuperceni, Siliştea, Berceni, Tudor Vladimirescu, Cămineasca, dar ulterior şi Baciu, Udeni, 
Cosmeşti, Blejeşti, Scurtu, Negreni, Sârbeni, Corbii Mari, Corbii Ciungi, Ghimpaţi etc.) 62 . în 
unele localităţi s-au înregistrat cazuri în care membri ai PMR, ai organizaţiilor de masă şi 
funcţionari (preşedinţi ai Comitetelor Provizorii/primăriilor, secretari etc.) s-au situat de 
partea ţăranilor răsculaţi, devenind chiar liderii acestora. Şi de această dată s-a înregistrat 
tendinţa extinderii acestei forme de exprimare a nemulţumirii ţăranilor 63 , tulburările fiind mult 
mai extinse în satele din România, fapt probat de notele şi sintezele întocmite de birocraţia 
vremii 64 . Aşa cum se procedase în anul precedent în vestul sau nordul ţării, şi răscoalele din 
sudul României au fost reprimate cu duritate 65 . 

Sectorul socialist a înregistrat o creştere în agricultură în anii 1957-1958, mai ales în 
forma mai acceptabilă pentru ţărani a întovărăşirilor. Regimul nu renunţase însă la ideea 
colectivizării, pregătindu-se pentru definitivarea procesului, ceea ce avea să ducă la noi 
violenţe în mediul rural. în multe zone ale României au avut loc răscoale ţărăneşti. Cele mai 
ample s-au produs în localităţile Suraia, Răstoaca şi Vadu Roşea, din actualul judeţ Vrancea, 
unde s-au înregistrat victime, iar zeci de persoane au fost arestate şi condamnate la ani grei de 
temniţă 66 . 

Plenara CC al PCR din 26-28 noiembrie 1958 a prevăzut, alături de reluarea 
industrializării, un ritm accelerat pentru colectivizarea agriculturii 67 . Aşa se şi explică de ce au 

foto în ibidem, dosar nr. 43/1949, ff. 27-45). Fără îndoială, era vorba de o regizare stângace din partea 
autorităţilor. 

ANIC, fond CC al PCR - Secţia Organizatorică, dosar nr. 7/1950, f. 50. 
Ibidem, f. 29. 
61 Ibidem, f. 31. 



bl 



ASRI, fond Documentar, dosar nr. 4640, ff. 148-149, 151-159; Ancu Damian, Florentin Breazu, Ion Bălan 



(editori), Colectivizarea în Vlaşca, 1949-1950. Documente, Bucureşti, Editura Vinea, 2002, passim. 

ANIC, fond CC al PCR - Secţia Organizatorică, dosar nr. 7/1950, ff. 2-3. 



64 Ibidem, ff. 1-50. Spre exemplu, o revoltă generalizată s-a produs în 1950, pe aceeaşi temă a colectărilor, în 
satul Piscuri, comuna Sărdăneşti, judeţul Gorj. Ţăranii s-au luptat cu Miliţia şi Securitatea trimise împotriva lor, 
înregistrându-se victime de ambele părţi (ibidem, ff. 42-43; ACNSAS, fond Documentar, dosar nr. 7, voi. 13, ff. 
3-4). 

65 Anghel Gâdea, Se trage fără avertisment, în „22", nr. 36, 11-17 septembrie 1992, p. 10; Măria Stoian- 
Gărăgăianu, Clopotele din 7 iulie..., în „Memoria", nr. 8, pp. 118-120; Cornel P. Călin, 7 iulie 1950 - răscoala 
ţăranilor din Vlaşca, în „Memoria", nr. 8, pp. 120-125; Ion Bălan, Mişcări ţărăneşti în judeţul Vlaşca. 1949- 
1950, în „Arhivele Totalitarismului", nr. 2-3/1996, pp. 59-64; Florentin Breazu, Pârjolul din Vlaşca, în 
„Magazin istoric", nr. 10, octombrie 1999, pp. 17-21. 

Vezi Viviana Ioan, Dreptul la proprietate. Noi nu avem de dat pământ la colectiv, în „22", nr. 46, 30 
noiembrie 1990, p. 14; Cicerone Ioniţoiu, Subjugarea ţărănimii. Revolta din comuna Vadu Roşea, în Analele 
Sighet 8 - 2000, pp. 309-314; Cătălin Augustin Stoica, Institufionalizarea partidului-stat şi a proprietăţii 
colective în Vadu Roşea şi Năneşti, judeţul Vrancea, în Dorin Dobrincu, Constantin Iordachi (editori), op. cit., 
pp. 445-470. 
67 Vezi Marius Oprea, op. cit., pp. 103-104. 

crescut mişcările de protest ale celor direct vizaţi. Revolte ţărăneşti au avut loc în judeţele 
Cluj (comuna Cuceu), Gorj (comuna Măceşul de Jos), Mehedinţi (comunele Ciupercenii Noi 
şi Calafat), Olt (comunele Dăbuleni şi Vâlcele), Dolj (comunele Cioroiaşi şi Băileşti), 
Teleorman (comunele Dobroteşti, Negreni şi Tătărăşti) şi Suceava (comuna Drăgoieşti) 68 . 

Cifrele (cunoscute ale) represiunii în lumea rurală. In contextul relaxării moderate de 
la începutul anilor '60, Gheorghe Gheorghiu-Dej, ajuns liderul necontestat al PMR, a căutat 
să scoată în evidenţă încă o dată că dacă existaseră abuzuri în perioada de început a 
„construirii" socialismului aceasta se datorase demult înlăturaţilor Ana Pauker, Vasile Luca şi 
Teohari Georgescu. Spre jumătatea anului 1960, Procuratura a oferit Comitetului Central date 
statistice privind numărul ţăranilor „condamnaţi pentru diferite infracţiuni în sectorul agricol", 
în anii 1950-1953, precum şi cifre privind aplicarea decretului nr. 155/4 aprilie 1953, prin care 
fuseseră graţiaţi ţărani condamnaţi la pedepse privative de libertate până la 2 ani. Se preciza 
că faptele fuseseră „folosite în multe cazuri în sensul de a se face presiuni asupra unor ţărani 
în legătură cu transformarea socialistă a agriculturii. în total, în anii 1950-1953 fuseseră 
condamnaţi 89 401 ţărani pentru neîndeplinirea planului de cultură/însămânţări şi nepredarea 
cotelor, iar 80 077 pentru infracţiuni încadrate în articolul 183/1949 (nedesmiriştiri, 
nestropitul pomilor şi viei, nevăruitul pomilor, netransportarea lemnelor, încălcarea circulaţiei 
băuturilor alcoolice, specula, exercitarea clandestină a meseriilor şi comerţului), la ambele 
categorii nivelul maxim fiind atins în 1952 69 . 

Gheorghiu-Dej a folosit în mod public şi selectiv datele extrase de Securitate din 
arhivele terorii. A făcut-o mai întâi la Moscova, în octombrie 1961, când a expus în faţa 
Congresului al XXII-lea al Partidului Comunist al Uniunii Sovietice o dare de seamă, care 
avea să fie reluată la Plenara Comitetului Central al Partidului Muncitoresc Român din 30 
noiembrie-5 decembrie 1961. Dej peciza că peste 80 000 de ţărani fuseseră arestaţi şi trimişi 
în judecată între anii 1949-1952, cei mai mulţi dintre ei "ţărani muncitori" (prin aceasta 
înţelegându-se în epocă categoriile ţăranilor săraci şi mijlocaşi). Dintre aceştia, peste 30 000 
fuseseră judecaţi în procese publice 70 . Micul Stalin bucureştean a pus toate aceste victime 
exlusiv pe seama măsurilor represive luate de troica Ana Pauker- Vasile Luca- Teohari 
Georgescu. 

Există însă şi date mai detaliate pentru anumite perioade. Astfel, între 1 septembrie 
1948 şi 7 noiembrie 1949 Securitatea reţinuse 23 597 de persoane, 10 152 fiind ţărani (4 518 
mijlocaşi, 2 979 săraci, 2 655 chiaburi) 71 . O notă-raport din 1 decembrie 1961, care privea 
situaţia arestărilor făcute de MAI şi procuratură în rândurile ţăranilor în anii 1951-1952, 
menţiona 34 738 de persoane: 22 088 erau ţărani chiaburi, 7 226 ţărani cu gospodărie 
mijlocie, iar 5 504 ţărani cu gospodărie mică. Tot atunci existaseră 438 de procese publice în 
care fuseseră implicaţi ţărani 72 . Cele mai mari cifre se înregistraseră în regiunile MAI 
Hunedoara, cu 16 146 de ţărani arestaţi (14 394 chiaburi, 1 254 mijlocaşi şi 498 cu gospodărie 
mică), Oradea cu 9 760 (2 919 chiaburi, 2 854 mijlocaşi şi 3 987 cu gospodărie mică), Cluj cu 
4 025 (1 715 chiaburi, 1 811 mijlocaşi şi 463 cu gospodărie mică) şi Constanţa cu 1 484 (1 
210 chiaburi, 257 mijlocaşi şi 17 cu gospodărie mică). Cele mai multe regiuni avuseseră mai 
puţin de 1 000 de arestaţi. Ultimele locuri reveniseră regiunilor MAI Suceava, cu doar patru 



68 Octavian Roske, op. cit., pp. 165-168. 

59 ANIC, fond CC al PCR - Secţia Adinistrativ-Politică, dosar nr. 17/1960, ff. 1-4. 

70 „Scânteia", nr. 5.371, 7 decembrie 1961, pp. 1-2. Vezi şi în Gheorghe Gheorghiu-Dej, Articole şi cuvîntări, 
iunie 1961 -decembrie 1962, Bucureşti, Editura Politică, 1962, p. 206. 

71 ASRI, fond Documentar, dosar nr. 9047, voi. 3, f. 43. 

72 Ibidem, dosar nr. 7778, voi. 27, ff. 9-10, 91. Alte date întocmite de MAI, Serviciul "C" [Arhiva], probabil tot 
în anii 1960, reliefau că în 1951-1952 fuseseră arestate 4 644 de persoane provenind din „mediul ţărănesc". 
Dintre acestea, 38 făcuseră parte din grupuri de rezistenţă armată, iar 4 606 se evidenţiaseră prin „agitaţie cu 
caracter duşmănos împotriva transformării socialiste a agriculturii" (1 305 în 1951 şi 3 301 în 1952) (ibidem, voi. 
3, ff. 92, 99). 

ţărani chiaburi reţinuţi (unul condamnat, iar trei încadraţi în colonii de muncă), Ploieşti cu 98 
de ţărani (65 chiaburi, 28 mijlocaşi şi cinci cu gospodărie mică) şi Bacău cu 99 (55 chiaburi, 
32 mijlocaşi şi 12 cu gospodărie mică) 73 . Avalanşa cifrelor represiunii în lumea rurală nu se 
oprea aici. 4 865 de ţărani au fost încadraţi în anii 1950-1954 în colonii şi unităţi de muncă, ei 
adăugându-li-se altor 17 212 de oameni 74 . Pentru 1 899 de ţărani (1 407 foşti legionari, doi 
foşti ţărănişti, doi foşti liberali şi 488 neîncadraţi) se fixase „loc de muncă", alături de 1 734 
de persoane cu profesii diverse 75 . Dintr-un total de 11.526 de persoane cu domiciliu 
obligatoriu, 1.643 erau ţărani (facem precizarea că aici nu intrau "comunele speciale" din 
Bărăgan; vezi infra) . 

Colectivizarea a fost folosită nu numai ca o formă principală a luptei de clasă la sate; 
ea a servit şi ca un instrument de represiune împotriva unor categorii etnice (sârbi, germani) 
sau religioase (greco-catolici) devenite indezirabile, în special în regiuni de graniţă 
considerate nesigure. Cu riscul de a repeta informaţii din alte părţi ale acestui Raport, amintim 
că prin decizia nr. 200/1951 au fost dislocate/deportate din zona frontierei cu Iugoslavia 
(raioanele Sânnicolau Mare, Timişoara, Deta, Reşiţa, Oraviţa, Mehadia), precum şi din 
regiunea Constanţa (raioanele Băneasa şi Constanţa) 10 099 de familii, totalizând 43 899 de 
persoane. Acestea aparţineau unui variat spectru etnic: români (mulţi dintre ei basarabeni, 
bucovineni şi macedo-români, refugiaţi din teritoriile cedate de România, în 1940, Uniunii 
Sovietice, respectiv Bulgariei), sârbi, germani etc. în privinţa apartenenţei 
sociale/profesionale, în majoritate erau familii de ţărani, preponderant cu o bună situaţie 
materială. întreaga operaţiunea a fost coordonată de o comisie a MAI, în fruntea căreia se 
găsea generalul Gheorghe Pintilie, ministru adjunct în amintitul minister şi şeful Securităţii 77 . 
Cu puţine bunuri asupra lor, dislocaţii au fost urcaţi în camioane şi duşi la cele mai apropiate 
gări, de unde cu ajutorul trenurilor de vite şi de marfă au fost expediaţi spre Bărăgan, mai 
precis în regiunile Bucureşti, Constanţa şi Galaţi, unde s-au constituit 18 comune noi 
(menţionate în documentele Securităţii drept „comune speciale"): Dropia, Pelicani, Ezerul şi 
Olaru, în raionul Călăraşi; Măzăreni şi Zagna, în raionul Brăila; Rubla, Schei şi Bumbăcari, în 
raionul Călmăţui; Brateş, în raionul Galaţi; Salcâmi, Valea Viilor, Răchitoasa, Moila 
Gâldăului, Lăţeşti, în raionul Feteşti; Fundata şi Viişoara, în raionul Slobozia; Dâlga Nouă, în 
raionul Lehliu. Lăsaţi practic în câmp liber, deportaţii au fost nevoiţi să depună eforturi 
deosebite pentru a supravieţui într-un mediu ostil atât din punct de vedere geografic, cât şi 
social şi politic. Nu întâmplător, Bărăganul a primit denumirea de „Siberie a României" . 



73 Ibidem, voi. 3, ff. 85-86. 

74 Ibidem, voi. 27, ff. 83-84. 

75 Ibidem, ff. 125-126. 



76 Ibidem, f. 127. Un document nedatat, dar realizat cel mai probabil la jumătatea anilor '50, menţiona că 166 de 
ţărani avuseseră domiciliu obligatoriu până la cinci ani, unul singur până la şapte ani, iar 150 pe termen nelimitat 
(Ibidem, f. 128). Pentru informaţii suplimentare privind dimensiunea represiunii împotriva ţărănimii în primii ani 
ai colectivizării, vezi Cartea Albă a Securităţii, voi. I, 23 August 1944-30 August 1948; voi. II, August 1948-lulie 
1958; voi. III, 1958-1968. f.l. [Bucureşti]: Serviciul Român de Informaţii, 1994-1997; Liliana Bocu, 
Condamnarea ţăranilor - începutul dezastrului. Procese ale Tribunalului Regiunii a 111-a Militare Cluj, în 
Analele Sighet 2 - 1995, pp. 85-89; Dan Cătănuş, Octavian Roske (editori), Colectivizarea agriculturii în 
România. Represiunea, voi. I, 1949-1953, Bucureşti, INST, 2004; Dorin Dobrincu, Dinamica represiunii 
comuniste împotriva ţărănimii din România (1951-1959), în „Arhiva Istorică a României", serie nouă, voi. I, nr. 
2, 2004, pp. 253-267; idem, Colectivizarea agriculturii şi represiunea împotriva ţărănimii din România (1949- 
1962), în Ruxandra Cesereanu (coordonator), Comunism şi represiune în România. Istoria tematică a unui 
fratricid naţional, Iaşi, Editura Polirom, 2006, pp. 108-125. 

77 ASRI, fond Documentar, dosar nr. 7778, voi. 36, ff. 37-38; voi. 27, ff. 81, 89. 

78 Ibidem, voi. 36, ff. 37, 55; ibidem, voi. 27, f. 127; Daniel Vighi, Viorel Marineasa, Rusalii '51. Fragmente din 
deportarea în Bărăgan, Timişoara, Editura Marineasa, 1994; Daniel Vighi, Viorel Marineasa, Valentin Sămânţă, 
Deportarea în Bărăgan, 1951-1956. Destine - Documente - Reportaje, Timişoara, Editura Mirton, 1996; 
Smaranda Vultur, Istorie trăită - istorie povestită. Deportarea în Bărăgan (1951-1956), Timişoara, Editura 
Amarcord, 1997; Ion Bălan, Regimul concentraţionar din România, 1945-1964, Bucureşti, Fundaţia Academia 

Represiunea partidului-stat împotriva ţăranilor era la cote ridicate şi la sfârşitul anilor 
'50. Pentru diverse învinuiri, mii de ţărani au fost condamnaţi la diferite termene privative de 
libertate, dar şi la confiscarea averii, inclusiv a locuinţelor, pentru care familiile lor au fost 
obligate să plătească chirie. Toate aceste fapte sunt demonstrabile prin numeroasele 
documente produse chiar de hiperbirocraţia regimului comunist 79 . 

La 18 martie 1959 se aflau în închisori, condamnaţi sau în anchetă, ori încadraţi în 
„locuri de muncă" 4 625 de ţărani. Conform apartenenţei politice, 744 fuseseră membri ai 
Mişcării Legionare, 270 membri ai PNT, 167 membri ai PNL, 51 în „alte partide burgheze", 
241 în PCR şi/sau UTC, 3 152 în „diverse" . In lunile următoare datele aveau să sufere 
uşoare modificări, la 30 mai 1959 găsindu-se în Gulagul românesc 4 928 de ţărani. Din punct 
de vedere politic, 870 fuseseră legionari, 320 ţărănişti, 219 liberali, 63 în „alte partide 
burgheze", 263 în PCR sau UTC, 3.194 cu „diverse" încadrări (2 556 pentru „uneltire contra 
ordinii de stat şi terorism", 24 pentru „trădare de patrie şi spionaj", 339 pentru „omisiune de 
denunţ şi favorizarea infractorilor", 36 pentru „sabotaj -diversiune în sectorul industrial- 
agricol-transporturi", 223 la „culte şi secte", 58 pentru „răspândire de manifeste şi deţinere de 
publicaţii interzise", 43 pentru „crime contra păcii şi umanităţii", 177 pentru „furt din avutul 
obştesc etc"). Ţăranii reprezentau atunci grupul cel mai important de deţinuţi politici 81 . La 18 
august 1959 se găseau în sistemul concentraţionar 5 341 de ţărani „contrarevoluţionari", 3 686 
dintre aceştia fiind condamnaţi, iar 1 655 în prevenţie. Reţinerile pe ani arătau astfel: în 1956, 
705 ţărani; în 1957, 1 308; în 1958, 1 829; în 1959, 1 499. Pentru „amnistie şi graţiere" 
fuseseră propuşi 655 dintre arestaţi, ceilalţi 4 676 urmând să rămână în custodia „organelor" 

82 

represive . 

Modelul sovietic şi „devieri locale:" colectivizarea agriculturii româneşti în 
perspectivă comparată 

Procesul de colectivizare implementat în România a emulat modelul sovietic 83 . Deşi 
forme de colectivizare a agriculturii au fost iniţiate in Rusia Sovietică încă din 1920, politica 
agrară a generat dezbateri şi conflicte aprinse în sânul partidului bolşevic. în 1929, odată cu 
asumarea puterii depline, I. V. Stalin a declanşat o campanie furibundă de deculacizare şi 
colectivizare a agriculturii sovietice. Deculacizarea avea drept scop ruinarea economică şi 
eliminarea fizică a ţăranilor înstăriţi (denumiţi culaci) sau pur şi simplu a celor rezistenţi, prin 
uciderea sau deportarea lor în centre de muncă forţată, adevărate lagăre de exterminare, 
plasate în special în Siberia. Colectivizarea agriculturii însemna abolirea proprietăţii private la 

Civică, 2000, pp. 146-168; Smaranda Vultur, Deportări în Bărăgan. Limbaj, morală şi moravuri, în „22", nr. 
814, 11-17 octombrie 2005, pp. 16-18; nr. 814, 11-17 octombrie 2005, p. 15. 

79 Abia la sfârşitul anilor '50-începutul anilor '60, când colectivizarea se apropia de punctul final în diferite 
regiuni, conducerea Partidului Muncitoresc Român a decis restituirea proprietăţilor celor condamnaţi. Vezi în 
acest sens ANIC, fond CC al PCR - Secţia Organizatorică, dosar nr. 15/1961, ff. 1-213; dosar nr. 16/1961, ff. 1- 
249; dosar nr. 50/1961, ff. 1-152; dosar nr. 51/1961, ff. 1-154; dosar nr. 52/1961, ff. 1-117; dosar nr. 53/1961, ff. 
1-155. Bunăoară, într-un an de zile numai în regiunea Galaţi, prin decretul nr. 79/1960 au fost graţiaţi 112 ţărani 
(ibidem, dosar nr. 52/1961, ff. 2-21), iar prin decretul nr. 100/1960 încă 10 ţărani (ibidem, ff. 21-22). în aceeaşi 
regiune, prin decretul nr. 332/1959 mai fuseseră graţiaţi alţi 167 ţărani (ibidem, ff. 23-47). 

80 ASRI, fond Documentar, dosar nr. 7778, voi. 3, f. 162. ' 

81 Ibidem, ff. 160-161, 165, 168-171. 

82 Ibidem, ff. 154-155, 157. 

83 Pentru studii generale privind colectivizarea în Rusia Sovietică, vezi Moshe Lewin, Russian Peasants and 
Soviet Power. A Study of Collectivization, Evanston, Northwestern University Press, 1968; R. W. Davies, The 
Socialist Offensive. The Collectivization of Soviet Agriculture, 1929-1930, London, Macmillan, 1980; Robert 
Conquest, The Harvest of Sorro. Soviet Collectivization and the Terror-F amine, New York, Oxford, 1986; 
Kentm, Pilimco, 2002 (Ediţia în limba română: Recolta durerii. Colectivizarea sovietică şi teroarea prin 
foamete, Bucureşti, Editura Humanitas, 2003); Lynne Viola, The Best Sons of the Fatherland: Workers in the 

Vanguard of Soviet Collectivization, New York, Oxford, 1987; Sheila Fitzpatrick, Stalin' s Peasants. Resistance 
and Survival in the Russian Village After Collectivization, Oxford, Oxford University Press, 1994. 

sate prin naţionalizarea pământului şi a inventarului agricol, şi înregimentarea ţăranilor în 
cooperative agricole de producţie, ca muncitori zilieri 84 . In 1932-1933, teroarea împotriva 
ţărănimii a atins cote inimaginabile prin înfometarea deliberată a ţărănimii ucrainene, soldată 
cu un număr de victime estimate de unii autori între şase şi zece milioane 85 . întreaga 
campanie de colectivizare în Uniunea Sovietică s-a soldat cu peste douăzeci de milioane de 
victime, la care se adaugă ţăranii condamnaţi la închisoare sau chiar la moarte pentru sabotaj 
ori furt din gospodăriile colective, pe baza decretului din 1932 86 . 

După 1945, ca parte a procesului general de sovietizare a Europei Centrale şi de Est, 
modelul sovietic de colectivizare a fost transferat şi în această regiune. După acapararea 
puterii de către comunişti, colectivizarea agriculturii a fost un test major al supunerii elitelor 
comuniste din noile ţări-satelit faţă de Moscova, în delimitarea dependenţei lor economice şi a 
autonomiei lor politice. Dacă procesul de colectivizare în Europa Centrală şi de Est, în 
general, şi deci şi în România, în particular, a fost, într-adevăr, nu numai instigat, ci şi atent 
supervizat de la Moscova, ritmul său şi mai ales gradul de colectivizare a agriculturii au fost 
decise în fapt de elitele politice naţionale. Cercetătorul englez Nigel Swain distinge patru mari 
tipuri de agricultură socialistă în Europa Centrală şi de Est, toate relativ diferite de modelul 
sovietic: 1) modelul stalinist, care a funcţionat în România şi Albania; 2) modelul neo- 
stalinist, care a funcţionat în Cehoslovacia, Bulgaria şi Germania de Est; 3) modelul mixt, 
care a funţionat în Ungaria; 4) modelul colectivizării „incomplete" sau abandonate, care a 
funcţionat în Polonia şi Iugoslavia . In Iugoslavia şi Polonia, colectivizarea agriculturii a fost 
abandonată în 1953 şi respective 1956, sectorul privat în agricultură coexistând astfel cu 
sectorul socialist. Deşi creşterea gospodăriilor ţărăneşti era îngrădită, totuşi proprietatea 
privată în lumea rurală a fost de facto tolerată de către autorităţi. în Bulgaria, Cehoslovacia şi 
Germania de Est, proprietatea privată a ţărănimii a fost în cea mai mare parte desfiinţată. 
Sistemul socialist în agricultură a asigurat însă ţăranilor toate beneficiile acordate muncitorilor 
salariaţi, în general, inclusiv pensii de bătrâneţe. Mai mult, prin diferite strategii, ţăranii au 
putut să cultive loturi mici de pământ în afara gospodăriilor colective, ceea ce le-a asigurat o 
anumită prosperitate materială, în ciuda crizelor repetate ale agriculturii socialiste. 

în Ungaria, regimul a experimentat mai întâi modelul neo-stalinist al agriculturii. După 
1968 însă, deşi sectorul socialist rămânea predominant, autorităţile au tolerat proprietatea 
privată a ţăranilor asupra unor loturi mici de pământ, instituind o adevărată diviziune a 
muncii: gospodăriile ţărăneşti se specializaseră în creşterea animalelor, în timp ce sectorul de 
stat se axa pe producţia de cereale pe suprafeţe mari. Această economie mixtă, pe de o parte, 
precum şi autonomia managerială a gospodăriilor colective, pe de altă parte, a generat o 
agricultură performantă, cu efecte benefice asupra ţărănimii maghiare 88 . 

în România, ca şi în Albania, colectivizarea a fost cvasitotală, cu excepţia unor regiuni 
de munte unde existenţa gospodăriilor agricole colective era practic imposibilă. Proprietatea 
privată în agricultură a fost total abolită, cu excepţia locurilor de casă şi grădină. Ţăranii au 
fost forţaţi, prin diverse metode de constrângere, ca şi de lipsa oricărei alternative, să lucreze 



84 Robert Conquest, op. cit., p. 4. 

85 Lynne Viola, V.P. Danilov, N.A. Ivmitskij, D. Koslov (eds.), The War Against the Peasantry, 1927-1930. The 
Tragedy of the Soviet Countryside, New Haven, Yale University Press, 2005; Miron Dolot, Execution by 
Hunger: The Hidden Holocaust, New York, Norton, 1985. 

Vezi Lynne Viola, The Campaign to Eliminate the Kulak as a Class, Winter 1929-1930: A Reevaluation of the 
Legislation, în „Slavic Review", voi. 45, no. 3, Autumn, 1986, pp. 503-524; John L. Scherer, Michael Jakobson, 
The Collectivization of Agriculture and the Soviet Frison Câmp System, în „Europe-Asia Studies", voi. 45, Issue 
3, 1993, pp. 533-546. 

Nigel Swain, Rurality in modern societies with a particular focus on the countries in Central and Eastern 
Europe, în David Brown, Anna Bandlerova (eds.), Rural Development in Central and Eastern Europe, Nitra, 
Slovak Agricultural University, 2000, pp. 21-34. 

88 Vezi Idem, Collective Farms Which Work?, Cambridge, Cambridge University Press, 1985; Idem, Hungary: 
The Rise and Fall of Feasible Socialism, London, Verso, 1992. 

în sectorul cooperatist sau cel de stat, pentru beneficii minime, cu mult sub remuneraţia din 
sectorul industrial, ceea ce a dus, cu puţine excepţii, la sărăcirea populaţiei rurale. 
Simptomatic pentru eşecul agriculturii socialiste este faptul că, chiar şi în aceste condiţii, 
producţia particulară a ţăranilor asigura totuşi o proporţie însemnată a consumului alimentar 
al ţării. însuşi Nicolae Ceauşescu admitea în 1984 că, deşi loturile în folosinţă ale ţăranilor 
cooperatori şi terenurile necooperativizate reprezentau doar 15% din suprafaţa agricolă a ţării, 
ele asigurau 49% din efectivele de vaci pe ţară, 49% la ovine şi 57% la păsări ouătoare. 
Nemulţumit de ineficienta sectorului socialist care consuma mai mult decât producea, în 
ianuarie 1986 Ceauşescu a reinstituit de facto sistemul de rechiziţii forţate al anilor 1948- 
1952, menit să exploateze sistematic puterea de muncă a ţărănimii în folosul statului, cerând 
ca „toţi deţinătorii de teren agricol să aibă plan de cultură şi de creştere a animalelor", 
predarea către stat a produselor agricole fiind o „obligaţie patriotică a fiecărui ţăran" 89 . 

Concluzii 

1. Lunga istorie a colectivizării demonstrează mobilitatea partidului -în fapt, în 1949, 
o grupare relativ recentă de activişti fanatici dar slab pregătiţi ideologic, fără experienţă 
politică, şi dotaţi cu o cunoaştere superficială a realităţilor lumii rurale - de a îngenunchea şi 
desfiinţa o clasă socială fundamentală a societăţii româneşti. Numai eforturile sistematice şi 
de amploare ale partidului-stat pe parcursul a mai mult de treisprezece ani, precum şi folosirea 
pe scară largă a unor tehnici de teroare fizică şi psihologică bazate pe trupele de Miliţie şi de 
Securitate, dar şi pe echipe de funcţionari, muncitori, proletari agricoli şi cadre ale Armatei, 
au dus, gradual, la îngenuncherea şi înregimentarea ţărănimii, nevoită să treacă de la 
rezistenţa activă împotriva regimului la una pasivă. Prin implicaţiile sale, colectivizarea se 
dovedeşte a fi un fenomen central al instaurării regimului comunist şi nu o simplă anexă a 
politicii de urbanizare şi industrializare. 

2. România a implementat, alături de Uniunea Sovietică şi Albania, cea mai radicală 
campanie de colectivizare din blocul socialist, şi a organizat cea mai centralizată şi etatistă 
agricultură. Deşi presiunea sovietică explică decizia de colectivizare, modalităţile, metodele 
şi gradul de colectivizare au fost decise în mare măsură de liderii politici naţionali, mai ales 
după moartea lui Stalin. Regimul Dej în ansamblul său, în mod special conducerea partidului 
şi a Secţiei agrare a Comitetului Central al PMR din anii 1949-1962, apar astfel ca principalii 
responsabili de implementarea colectivizării forţate în România. Dintre aceştia menţionăm pe 
Gheorghe Gheorghiu-Dej 90 , Ana Pauker, Teohari Georgescu, Alexandru Drăghici, Alexandru 
Moghioroş, Nicolae Ceauşescu, Eugen Alexe, Janos Fazekas, Vasile Vâlcu, Ion Cozma şi 
Vintilă Marin, care s-au implicat direct în colectivizare, în aspectele politice şi represive. 

Propaganda oficială a regimului Dej a încercat să acrediteze ideea falsă că singurii 
responsabili de abuzurile săvârşite în campania de colectivizare ar fi fost aripa 
„cominternistă," „moscovită" sau „antinaţională" a partidului, formată din Ana Pauker, Vasile 
Luca şi Teohari Georgescu. Potrivit aceleiaşi propagande, aripa „naţională" sau „patriotică" a 
partidului, în frunte cu Dej, ar fi corectat aceste abuzuri şi ar fi adoptat o cale de mijloc, 
graduală şi moderată în procesul de colectivizare, în acord cu interesele populaţiei. Studii 
recente de istorie politică au respins însă ca nefondată împărţirea elitelor comuniste în două 



Nicolae Ceauşescu, Cuvântare la Consfătuirea de lucru privind activitatea în agricultură, dezvoltarea mai 
puternică a producţiei vegetale şi animale în gospodăriile personale ale membrilor cooperatori şi ale 
producătorilor particulari, 17 ianuarie 1984, Bucureşti, Editura Politică, 1984, pp. 6, 8, apud Octavian Roske, 
Colectivizarea şi mecanismul colectărilor: istorii paralele..., p. 130. 

90 Cinismul lui Gheorghiu-Dej, lipsa lui de consideraţie faţă de oameni sunt binecunoscute. Ţăranii au simţit şi ei 
din plin, alături de ceilalţi cetăţeni ai României, aceste „calităţi" ale liderului de la Bucureşti. Cu puţin timp 
înainte de încheierea colectivizării agriculturii, Dej s-a adresat unui grup de ţărani moldoveni cu cuvintele: "De 
moarte şi de colhoz nu puteţi scăpa" (Gheorghe Gaston Marin, In serviciul României lui Gheorghiu-Dej. 
Însemnări din viaţă, Bucureşti, Editura Evenimentul Românesc, 2000, p. 109). 

tabere politice omogene („moscovită" versus „naţională") în funcţie de originea etnică a 
membrilor lor şi de relaţia acestora cu Moscova, evidenţiind o amalgamare a elitelor cu mult 
mai complexă. Mai mult, documentele campaniei de colectivizare arată că gruparea Pauker - 
deşi declarată singura vinovată de abuzurile colectivizării de către propaganda lui Gheorghiu- 
Dej - se pronunţase împotriva colectivizării forţate şi imediate 91 , un plan susţinut şi apoi 
realizat chiar de grupul Dej, ce se autoproclama „naţional". Gruparea Pauker a fost eliminată 
în 1952, dar campania violentă de colectivizare avea să fie reluată în anul 1957 şi continuată 
până la impunerea cvasitotală a sistemului, în 1962. 

3. Colectivizarea agriculturii româneşti a avut efecte profunde şi de durată pentru 
societatea românească, care se fac din plin simţite şi în perioada postcomunistă. Deşi avea ca 
scop declarat modernizarea agriculturii româneşti, colectivizarea nu a condus, în decursul 
anilor, la „recuperarea decalajelor" nici în raport cu celelalte state europene, nici măcar în 
comparaţie cu cele socialiste. Mai presus de toate, cu puţinele excepţii ale unor gospodării 
colective model, precum cea de la Sântana, judeţul Arad 92 , ea nu a adus ţăranilor colectivizaţi 
bunăstarea materială promisă, ci - din contra - a condus la înfometarea lor, mai ales în 
condiţiile crizei economice generalizate de la sfârşitul anilor 1980, când în unele zone ţăranii 
erau nevoiţi să-şi procure unele alimente de strictă necesitate de la oraş. 

Bazată pe o concepţie mecanicistă şi anacronică despre modernizare, colectivizarea 
agriculturii a bulversat însă lumea rurală, a afectat-o din toate punctele de vedere. în ciuda 
propagandei comuniste în favoarea colectivizării, nostalgia după vechile proprietăţi private a 
fost o realitate a lumii rurale în timpul comunismului. Desfiinţarea colectivelor şi restituirea 
proprietăţilor agrare după 1989 au fost cel mai probabil, în pofida aplicării haotice, selective 
şi chiar discriminatorii, singurele soluţii de ieşire dintr-un sistem deopotrivă ineficient şi lipsit 
de etică. Chiar dacă nu au scăpat de subdezvoltare, ţăranii au beneficiat de o reparaţie mai 
mult decât simbolică. Una dintre puţinele de care au avut parte vreodată. 



91 în 1951, atunci când procesul colectivizării era deja în al treilea an de aplicare, Pauker, care răspundea de 
această problemă pe linie PMR, recunoştea că „s-au făcut, după cum se ştie, gospodării [agricole colective] fără 
consimţământul ţăranilor, prin siluirea în unele locuri sălbatecă a voinţei ţăranilor, mergând chiar până la 
spânzurarea de braţe, la ameninţarea cu arestări şi alte chestiuni de acestea". Ea îşi manifesta însă convingerea că 
„drumul nostru nu este altul decât colectivizarea ţărănimii. Drum socialist nu există altul. Pot să existe forme 
diferite, însă ţelul este acesta: colectivizarea ţărănimii. Există termene diferite, mai încet sau mai repede, dar 
acolo trebuie să ajungem" (ANIC, fond CC al PCR - Secţia Organizatorică, dosar nr. 61/1951, ff. 6-7). Pentru 
atitudinea Anei Pauker faţă de colectivizare, vezi pe larg şi Robert Levy, Ana Pauker: The Rise and Fall of a 
Jewish Communist, Berkeley, University of California Press, 2000 (Ediţia în limba română: Gloria şi decăderea 
Anei Pauker, Iaşi, Editura Polirom, 2002). 

Vezi Călin Goina, „Ce poţi face azi nu lăsa pe mâine": cazul colhozului model „Viaţă Nouă", Sântana, în 
Dorin Dobrincu, Constantin Iordachi (editori), op. cit., pp. 368-392. 

Criza economică a anilor 1980. Chestiunea penuriei 

în anii 1980, România comunistă a trecut printr-una dintre cele mai severe crize 
economice din istoria sa. Cauzele acestei crize au fost multiple. Pe de-o parte, sâmburii crizei 
erau conţinuţi în însăşi logica sistemului său politic şi economic. Economiile socialiste au fost 
sugestiv denumite „economii de penurie" 1 . Ca tip particular de sisteme redistributive 2 , 
economiile comuniste vizau acumularea de resurse (inclusiv mijloace de producţie) la Centru, 
ce urmau a fi apoi redistribuite populaţiei pe criterii strict politice. Acumularea cu orice preţ a 
resurselor la Centru se baza, printre altele, pe planificarea centralizată şi minuţioasă a tuturor 
activităţilor economice, deşi „Centrul nici nu avea capacităţile logistice de a planifica totul şi 
nici mijloacele de a controla măsura în care sarcinile de plan erau îndeplinite" 3 . în plus, 
regimurile comuniste din Europa Centrală şi de Est (printre alte regimuri „frăţeşti") îşi 
propuseseră drept obiectiv reducerea decalajelor economice dintre aceste ţări şi „Vest" (ţările 
capitaliste). Tributari vizuinii leniniste, pentru liderii comunişti est-europeni principala (dacă 
nu singura) cale de reducere a acestor decalaje era industrializarea masivă şi cu orice sacrificii 
a acestor ţări. Acest lucru s-a tradus (mai ales în România) prin neglijarea deliberată a 
nevoilor de consum ale populaţiei. Din această cauză, unii analişti ai regimurilor comuniste le 
definesc drept „dictaturi asupra nevoilor" 4 . Acumularea de resurse în mâinile Centrului, 
planificarea excesivă şi aberantă, alături de politicile de industrializare extensivă au condus la 
apariţia penuriei la o serie largă de bunuri în toate ţările comuniste din Centrul şi Estul 
Europei şi în fosta Uniune Sovietică. 

Alături de logica sistemului redistributiv, criza economică a ţărilor comuniste a fost 
declanşată şi de o serie de factori exogeni, cum a fost de pildă criza economică globală de la 
începutul anilor 1970 (criza petrolului din 1973). Curând după această criză, în încercarea de 
a-şi continua politicile de dezvoltare economică (prin industrializare), regimurile comuniste 
din Centrul şi Estul Europei au apelat la credite externe, furnizate îndeosebi de ţările arabe. Se 
pare că apelul la aceste credite a fost masiv şi s-a făcut aproape fără discernământ, astfel că 
multe ţări socialiste s-au trezit prinse în capcana ratei dobânzilor. Unele regimuri comuniste 
(Polonia şi Ungaria) au direcţionat o parte din aceste împrumuturi externe pentru a acoperi 
nevoile de consum ale populaţiei. De asemenea, în anii 1980, în încercarea de a atenua 
efectele crizei economice, Polonia şi mai ales Ungaria au acceptat şi încurajat existenţa legală 
a unui sector economic privat ori a aşa-numitei „economii secundare" 5 . 



1 Jânos Kornai, Economics of Shortages, Amsterdam, North-Holland Publishing Co., 1980. Vezi de asemenea, 
lucrarea aceluiaşi Kornai, The Socialist System. The Political Economy of Communism, Princeton, Princeton 
University Press, 1992. 

2 Pentru o analiză clasică a sistemelor redistributive, vezi lucrarea lui Karl Polanyi The Great Transformation. 
The Political and Economic Origins ofOur Time, Beacon Press, Boston, [1944] 1957. 

" Katherine Verdery, What Was Socialism, and What Comes Next?, Princeton, Princeton University Press, 1996, 
p. 20. 

4 Ferenc Feher, Agnes Heller, Gyorgy Mârkus, Dictatorship over Needs. An Analysis of Soviet Societies, Basil 
Blackwell, New York, 1983. 

5 In unele lucrări, sintagma „economie secundară" este folosită pentru a face referire la activităţi economice 
ilegale, care ţin uneori de speculă şi piaţa neagră, subsumate uneori conceptului de „economie informală". în 
aceste pagini, „economia secundară" are sensul consacrat în studiile asupra economiilor comuniste şi se referă la 
acele activităţi economice private care erau tolerate ori acceptate legal de regimurile socialiste (a se vedea la 
acest punct Martha Lampland, Pigs, Party Secretaries, and Private Lives in Hungary, în „American 
Ethnologist", 1991, no. 3, pp. 459-479; Akos Rona-Tas, The Great Surprise of the Small Transformation. The 
Demise of Communism and the Rise of the Private Sector in Hungary, Ann Arbor, University of Michigan Press, 
1997. Şi în România au existat încercări de reformă prin intermediul economiei secundare; iniţiate în anii 1960, 
acestea au fost însă abandonate în anii 1970 după care sectorul privat a fost redus la dimensiuni insignifiante; 
vezi la acest punct şi studiul semnat de Horst Brezinski, Paul Petersen, The Second Economy in România, în 
Măria Los (ed.), The Second Economy in Marxist States, London, Macmillan Press, 1990, pp. 69-84. 

România sub Ceauşescu a urmat însă o altă cale, care a adâncit şi mai mult 
dimesiunile crizei. Astfel, împrumuturile externe au fost în principal direcţionate către 
continuarea industrializării extensive (şi îndeosebi către dezvoltarea industriei grele), într-o 
perioadă în care economia mondială (mai ales cea capitalistă) punea accent pe restructurare, 
flexibilizare, dezvoltarea serviciilor şi în special a tehnologiei informaţiilor. Dezvoltarea 
industriei grele s-a făcut, evident, în detrimentul nevoilor de consum ale populaţiei. Ceea ce 
însă a dat o lovitură năucitoare nivelului de trai în România deceniilor opt şi nouă a fost 
decizia aberantă a lui Ceauşescu de a plăti integral şi într-un interval de timp scurt datoria 
externă a ţării. 

Plata datoriei externe s-a făcut cu sacrificii uriaşe din partea populaţiei, care a trebuit 
să îndure şi să facă faţă unor serii repetate şi îndelungate de lipsuri în ceea ce priveşte 
aprovizionarea cu alimente, bunuri de larg consum şi accesul la diverse servicii. Astfel, în 
1981 conducerea de partid a decis raţionalizarea pâinii, a laptelui, zahărului, a cărnii şi a 
produselor din carne. în paralel, se impune un program de „alimentaţie raţională", în care 
„sub pretextul că populaţia mănâncă prea mult, că se consumă prea multe calorii, s-au fixat 
cantităţile alocate anual cetăţenilor pentru perioada 1982-1985" 6 .. Ulterior, „raţiile individuale 
anuale prevăzute iniţial în programul ştiinţific de alimentaţie au scăzut, astfel încât ele să nu 
depăşească 2800-3000 de calorii zilnic" 7 . 

Din ianuarie 1982 s-a început limitarea distribuirii energiei electrice către populaţie; 
până la căderea regimului comunist în 1989, livrarea curentul electric către populaţie se oprea 
de câteva ori pe zi, fără niciun program ori logică aparente şi fără anunţarea prealabilă a 
consumatorilor casnici. Simultan, cetăţenii erau îndemnaţi să economisească energia electrică 
prin scoaterea din funcţiune pe timpul iernii a frigiderelor, prin neutilizarea maşinilor de 
spălat şi a altor bunuri electrocasnice sau prin nefolosirea ascensoarelor 8 . Furnizarea energiei 
termice către consumatorii casnici a fost de asemenea supusă raţionalizării, fapt ce a avut 
consecinţe dramatice - dacă nu chiar letale - asupra stării de sănătate a populaţiei. Benzina şi 
motorina au fost şi ele raţionalizate şi, în încercarea de a limita şi mai mult consumul 
acestora, regimul a procedat la restricţionarea dreptului de circulaţie al vehiculelor proprietate 
personală în zilele de duminică. în acelaşi timp, în mass media aveau loc campanii periodice 
prin intermediul cărora se aducea la cunoştinţa publicului existenţa unor cazuri de neglijenţă 
şi risipă a energiei electrice, a apei menajere sau a combustibililor 9 . De asemenea, „presa de 
partid transmite[a] apleuri repetate către ţărani de a înlocui munca mecanică prin cea manuală, 
prin înlocuirea camioanelor şi tractoarelor cu căruţe trase de cai" 10 . 

Aşa cum am menţionat anterior, lipsa unor bunuri şi servicii era caracteristică multor 
ţări ale lagărului socialist. în România anilor 1980, penuria de bunuri şi servicii a luat forme 
mult mai severe decât în alte ţări „surori". Bunăoară, produse alimentare de bază precum 
pâinea, uleiul şi zahărul erau „raţionalizate" şi - în teorie - puteau fi obţinute numai pe baza 
unor cartele individuale sau familiale. în practică, însă, deţinerea unor cartele nu garanta în 
niciun fel că produsele astfel „raţionalizate" puteau fi şi procurate. Adeseori, achiziţionarea 
produselor „pe cartelă" era un proces extrem de anevoios, cetăţenii fiind nevoiţi să stea ore în 
şir la cozi pentru a obţine bunuri care, teroetic, le erau garantate de către autorităţi prin cartele. 
Chestiunea era şi mai dramatică - şi degradantă - în cazul locuitorilor din mediul rural (şi mai 
ales în cazul ţăranilor cooperatori) care se confruntau cu şi mai mari dificultăţi decît orăşenii 
în a-şi procura ulei, zahăr sau chiar pâine. 



6 Vlad Georgescu, Istoria românilor. De la origini până în zilele noastre, Bucureşti, Editura Humanitas, 1992, 
p. 290. 

Ibidem. 

Michael Shafir, România. Politics, Economics, and Society. Political Stagnation and Simulated Change, 
London, Frances Pinter Publishers, 1985, p. 118. 

Ibidem. 
10 Vlad Georgescu, op. cit, p. 310. 

Carnea şi produsele din came erau de asemenea raţionalizate şi cu toate acestea erau 
foarte greu de procurat. Bunăoară, înainte de căderea regimului, autorităţile hotărâseră că în 
Bucureşti, salamul se va vinde numai pe baza buletinului de identitate care atesta calitatea de 
rezident al Capitalei. Mai mult, fiecare rezident legal al Bucureştiului putea cumpăra, după 
ore bune de stat la o coadă, maxim 200 de grame de salam. (Pentru o cantitate mai mare, se 
stătea de mai multe ori la coadă). Crescătorilor de animale din mediul rural le era interzis să 
îşi sacrifice viţeii pentru consumul propriu sau pentru vânzare; în general, creşterea 
animalelor şi sacrificarea lor pentru autoconsum sau pentru piaţă erau strict reglementate. 
Ouăle, orezul, făina, laptele şi produsele din lapte făceau şi ele parte din lista produselor care 
erau de multe ori inaccesibile populaţiei. Unele dintre aceste produse (carnea şi produsele din 
came, caşcavalul, brânza) erau folosite ca „monedă" pentru a obţine alte produse, pentru a 
avea acces la unele servicii sau pentru a obţine diverse favoruri de la superiorii ierarhici ori de 
la alţi indivizi. Lista bunurilor greu accesibile mai cuprindea şi hârtia igenică, medicamente şi 
vată medicinală, detergentul sau săpunul. (Trebuie notat că planificarea în regimul Ceauşescu 
ajunsese până la a specifica în documente oficiale că „igiena unui locuitor al ţării se poate 
rezolva cu 1,9 kilograme de săpun anual" 11 ). 

Pentru a-şi procura astfel de bunuri, mulţi dintre cetăţenii României erau prinşi într-un 
păianjeniş de relaţii sociale denumite generic „pile". Acesta erau echivalentul a ceea ce în 
Uniunea Sovietică era desemenat drept „blat" - „modalităţi de a obţine sau aranja ceva pe 
baza relaţiilor personale" 12 . Atât de omniprezente erau „pilele" în viaţa românilor, încât 
aceştia ajunseseră să glumească cu amărăciune spunând că acronimul PCR se referă de fapt la 
„Pile, Cunoştinţe şi Relaţii". Cunoştinţele şi relaţiile erau, spuneam, necesare pentru obţine 
diverse bunuri „rare" în comunism precum carnea sau produsele din carne, ouă, ulei, zahăr, 
benzină, cafea etc. 

Aceste reţele sociale aveau o compoziţie extrem de eterogenă; „pilele" ori „relaţiile" 
legau indivizi între care existau diferenţe importante de clasă ori statut social (măcelari şi 
profesori universitari, vânzători la „Alimentara" şi ingineri, cercetători ştiinţifici şi vînzători la 
„Aprozar" (magazine de legume şi fructe), şefi de depozite de combustibili şi medici etc). 
Cultivarea unor relaţii privilegiate cu vânzătorii (de la măcelărie, pâine, „aprozar", şefi de 
depozite de combustibili) ilustrează una dintre caracteristicile „pieţii" din sistemele 
economice socialiste. Dacă, pe piaţa capitalistă, cumpărătorul este actorul principal, pe piaţa 
socialistă, vânzătorul este cel care dictează. în comunism, spune Komai, avem de-a face cu o 
competiţie acerbă între cumpărători, care se luptă între ei pentru a intra în graţiile 
vânzătorului; în comunism, „cumpărătorul încearcă sa-1 flateze pe vânzător pentru a-i câştiga 
favorurile" 13 . 

Ceea ce se tranzacţiona prin „pile" sau „relaţii" era accesul la unele bunuri şi - extrem 
de important - la alte servicii (asistenţă medicală de calitate, avorturi, bilete în staţiuni, 
meditaţii pentru elevi etc) sau favoruri (înscrierea copiilor la şcoli „bune", promovarea 
examenelor, amânarea stagiului militar, transferuri de la un loc de muncă la altul, avansarea în 
carieră etc). Ca şi în Uniunea Sovietică unde, se spunea că „blatul este mai puternic decât 
Stalin", în România, pilele jucau un rol crucial nu doar pentru supravieţuirea indivizilor, ci 
pentru însăşi funcţionarea sistemului. „Relaţiile" pe care directorii de întreprinderi le aveau 
unii cu alţii sau cu superiorii ierarhici din ministere îi ajutau să obţină materiile prime şi 
investiţiile necesare pentru a face sarcinilor absurde ale planului cincinal 14 . Deşi „pilele, 
cunoştinţele şi relaţiile" implicau uneori aspecte ilegale, ca tip de relaţii sociale „pilele" nu 



11 Ibidem, p. 290. 

Alena Ledeneva, Russia's Economy of Favours. Blat, Networking and Informai Exchange, Cambridge, 



Cambridge University Press, 1998, p. 12. 
Jânos Kornai, The Socialist System. Tht 
14 Katherine Verdery, What Was Socialism, and What Comes Next?, ed. cit., p. 21 



Jânos Kornai, The Socialist System. The Political Economy of Communism, ed. cit., 248. 

sunt integral reductibile la fenomene precum mita, corupţia, relaţiile de tip clientelar sau 
clientelismul de partid 15 . „Pilele" în România sau „hiatul" în Uniunea Sovietică sunt relaţii 
sociale a căror existenţă s-a datorat unui sistem economic caracterizat de lipsuri cronice şi a 
unui sistem politic care privilegia (implicit sau explicit) anumite categorii sociale în 
defavoarea altora . 

întorcându-ne la chestiunea bunurilor „rare" din comunism, pe lângă produse de bază 
precum pâinea, zahărul, uleiul, ouăle, laptele, carnea, exista şi o serie de alte bunuri care 
făceau obiectul fascinaţiei şi dorinţei intense a populaţiei, cum ar fi cafeaua, portocalele, 
bananele, ciocolata, bomboanele „cubaneze", guma de mestecat, băuturile răcoritoare Pepsi 
ori Coca Cola, ţigările „bune" (i.e., de import), blugii, pantofii sport adidas, băuturile 
spirtoase (coniacul şi whiskey-ul), combinele muzicale, radiocasetofoanele, videorecorderele, 
casetele audio şi video, discuri cu muzică, reviste (Pif, Rahan, Bravo), cataloage de modă 
(Neckermann sau Quelle), deodorante (Fa sau Rexona erau cele mai populare brand-uri), 
parfumuri . 

Unele dintre aceste bunuri puteau fi achiziţionate din magazine speciale, cu plata în 
valută, denumite „Shop". Acestea erau însă accesibile numai cetăţenilor străini sau cetăţenilor 
români care deţineau legal valută (le fusese trimisă de rude din străinătate sau o deţineau 
întrucât lucraseră peste hotare). Majoritatea românilor îşi procurau însă astfel de bunuri de pe 
piaţă neagră sau prin intermediul „pachetelor" trimise de rudele şi prietenii plecaţi „definitiv" 
peste hotare. Bunurile de import aveau o viaţă aparte în România anilor 1980. Bunăoară, 
ţigările „bune" erau păstrate pentru a fi fumate la ocazii speciale (nunţi, botezuri, alte 
reuniuni). Cele mai căutate ori „bune" ţigări erau Kent, urmate de Marlboro, Dunhill, Salem, 
Vikend (din fosta Iugoslavie), BT (Bulgarian Tobacco), ţigările albaneze Apollonia şi DS 
(denumite informai, „Drumul Spitalului"). De foarte mult ori, ţigările „bune" (Kent, în 
special) erau modalitatea preferată ori curentă de a recompensa serviciile unui medic sau 
reprezentau monedă de schimb pentru obţinerea unor alte bunuri şi favoruri. 

De asemenea, a avea blugi, adidaşi sau a fuma ţigări „bune" erau de multe ori 
indicatori de status. în unele cazuri, sticlele de băutură străină, golite de conţinutul original şi 
reumplute apoi cu ceai, ori pachetele de ţigări străine - goale sau nu - erau expuse cu mândrie 
în vitrina din sufragerie, alături de nelipsitele bibelouri, mileuri şi poze de familie. Cutiile 
goale de „bere străină" sau de băuturi răcoritoare erau folosite ca recipiente pentru cafea sau 
ca suporturi pentru colecţia de pixuri sau stilouri 17 . Până şi banalele brichete de plastic aveau 
o viaţă aparte şi mult mai îndelungată decât în ţările lor de origine (în Vest): după golirea lor, 
brichetele erau reumplute cu gaz în ateliere speciale, care erau parte a unei micii industrii de 
reparare şi umplere a brichetelor. 

Aşadar, anii 1980 în România comunistă au fost anii unei severe crize economice şi 
politice. Aşa cum am menţionat anterior, criza economică (manifestată prin lipsuri cronice de 
bunuri şi servicii) a afectat toate ţările lagărului socialist în aceeaşi perioadă. Şi la acest punct 
însă România a constituit o excepţie prin dimensiunile impresionante şi efectele dramatice ale 



15 Pentru o analiză clasică a relaţiilor clientelare, vezi S. N. Eisenstadt, Luis Roniger, Patrons, Clients and 
Friends. Interpersonal Relations and the Structure of Trust in Societies, Cambridge, London, Cambridge 
University Preş, 1984; pentru analiza clientelismului de partid, vezi Andrew G. Walder, Communist Neo- 
Traditionalism. Work and Authority in Chinese Industry, Berkeley, University of California Press, 1986; pentru 
o discuţie scurtă asupra distincţiei dintre relaţii clientelare, clientelism de partid şi „pile", vezi Cătălin Augustin 
Stoica, Instituţionalizarea Partidului-Stat si a Proprietăţii Colective în Vadu Roşea şi Năneşti, în Dorin 
Dobrincu, Constantin Iordachi (coord.), Ţărănimea şi Puterea. Colectivizarea Agriculturii în România, 1949- 
1962, Iaşi, Editura Polirom, 2005 p. 467, nota 55. 

16 Alena Ledeneva, op. cit., p. 37. 

Liviu Chelcea, The Culture of Shortage During State-Socialism. Consumption Practices in a Romanian 
Village in the 1980s , în „Cultural Studies", 16 (1) 2002, pp. 16-43. 

crizei asupra populaţiei. Extrema severitate a crizei economice din România socialistă a fost 
rezultatul deciziilor aberante ale lui Ceauşescu şi conducerii de partid de a continua cu 
politica de industrializarea extensivă şi de a plăti integral şi în timp cît mai scurt datoriile 
externe ale ţării. 

Astfel, cetăţenii României socialiste care, în teorie, trăiau într-una dintre cele mai 
prospere şi faste perioade din istoria acestei ţări, în practică erau nevoiţi să depună eforturi 
însemnate pentru a supravieţui. Alimente de bază (pâinea, zahărul, uleiul, ouăle, laptele, 
carnea) deveniseră bunuri rare, în ciuda măsurilor de raţionalizare instituite de regim. 
Importurile de bunuri de consum şi de alte produse, precum medicamentele au fost drastic 
reduse. Populaţia şi nu mamuţii industriali a fost cea care a trebuit să suporte cu stoicism 
„raţionalizările" la capitolul energie electrică, termică sau combustibilii. Efectele acestor 
lipsuri şi privaţiuni au fost însemnate, mai ales în ceea ce priveşte starea de sănătate a 
populaţiei (subnutriţie, [re] apariţia şi proliferarea unor boli specifice ţărilor sărace/perioade 
istorice anterioare etc). Mai mult, prin politica sa din anii 1980, regimul Ceauşescu a renunţat 
se pare chiar la una din mult trâmbiţatele funcţii ale statului comunist, cea socială. Alienarea 
faţă de regim şi nemulţumirea populară au înregistrat în această perioadă de criză cote 
îngrijorătoare, pe care Ceauşescu, prea prins în propriile-i fantasme ideologice, le-a ignorat 
până în fatidica zi de 22 decembrie 1989. 

Regimul comunist şi cultele religioase 

Studierea raporturilor dintre Biserică şi Stat în perioada postbelică şi a dimensiunilor 
represiunii îndreptate împotriva clerului este o întreprindere dificilă, având în vedere 
numeroasele obstacole cu care se confruntă cercetătorul în tentativa de a ajunge la 
documentele relevante. în general, arhivele ecleziastice au rămas inaccesibile pentru istoricii 
de rând, iar Arhiva Secretariatului de Stat pentru Culte s-a deschis abia recent pentru un 
număr mai semnificativ de cercetători. 

însă pentru a surprinde cadrul în care au evoluat Bisericile din România după 1945 
este aproape obligatorie şi analiza izvoarelor edite, mai ales a principalelor acte normative 
care au reglementat organizarea şi funcţionarea cultelor religioase. Multe din abuzurile 
îndreptate împotriva clerului au avut o bază legală, iar represiunea a fost în unele cazuri 
facilitată de modificarea componenţei adunărilor ecleziastice, operată în urma schimbării 
legilor adoptate în perioada interbelică. 

Bazându-ne pe documente din Arhiva Secretariatului de Stat pentru Culte (ASSC), 
care înmagazinează o bună parte din rezultatele muncii împuterniciţilor, regulamente şi o 
parte din caracterizările acestor funcţionari, interviuri cu persoane care au funcţionat în 
aparatul Ministerului, am încercat să oferim o imagine de ansamblu a mecanismului de 
funcţionare a acestui departament şi să construim profilul împuternicitului de culte în relaţia 
sa cu cultele religioase. La începutul anilor 1950 se structurează acest profil al funcţiei, reacţia 
cultelor faţă de această intruziune începe să prindă contur, mecanismele de negociere, de 
răspuns şi de protecţie se manifestă. Pe lângă o posibilă caracterizare a potenţialului candidat 
pentru o astfel de funcţie în aparatul administrativ al statului (cu exemple ale activităţii de 
control, supraveghere, autoritate impusă, pedepsire), am zăbovit şi asupra atribuţiilor 
împuternicitului şi a răspunsului cultelor religioase. 

Modificarea legislaţiei privitoare la cler 

într-o primă fază, aceea de tranziţie către un regim totalitar (1944-1948), fie că a fost 
vorba de Gheorghe Gheorghiu-Dej, Vasile Luca, Emil Bodnăraş, Petru Groza, Petre 
Constantinescu-Iaşi, cu toţii au avut un rol însemnat în numirea şi ascensiunea unor 
responsabili cu politica religioasă, prelaţi, conducători de asociaţii preoţeşti şi a altor elemente 
supuse sau percepute ca docile. însă simpla numire în aceste demnităţi administrative şi 
ecleziastice a unor persoane de încredere n-ar fi putut contribui la subordonarea Bisericii dacă 
nu ar fi fost însoţită, începând chiar din momentul martie 1945, de un întreg eşafodaj 
legislativ care să servească interesele conducerii PCR în domeniul relaţiilor dintre stat şi culte, 
încă din toamna anului 1944, în contextul declanşării artificiale a unei crize politice, sub 
pretextul epurării instituţiilor de fascişti, s-a ajuns la adoptarea unor acte normative de epurare 
prin care se înfiinţau comisii de verificare a instituţiilor ecleziastice (clericii diferitelor culte 
erau asimilaţi funcţionarilor, fiind salarizaţi de la bugetul de stat). 

La 8 octombrie 1944 a intrat în vigoare Legea nr. 486 privitoare la purificarea 
administraţiilor publice, prin care funcţionarii statului puteau fi licenţiaţi din serviciu în cazul 
în care au avut o atitudine abuzivă ori o ţinută nedemnă, s-au pus sub orice formă în slujba 
unor interese străine şi au militat în vreo organizaţie politică sau paramilitară: legionară, 
fascistă sau hitleristă, sau au servit scopurile unor organizaţii dictatoriale 1 . în baza legilor 486 
şi 594 din 1944, privitoare la purificarea administraţiei publice, au fost licenţiaţi din serviciu 
mai mulţi preoţi şi teologi, dar presa comunistă a continuat campaniile de demascare, 
nemulţumită de ritmul epurării. 



„Monitorul Oficial", partea I-A, anul CXII, nr. 233, duminică, 8 octombrie 1944, p. 6559. 

Chiar şi părintele Gala Galaction era inclus în tabelele cu scriitorii români care ar fi 
capitulat în faţa fascismului 2 . Aceste atacuri nu au împiedicat deloc conducerea comunistă să 
accepte ulterior în fruntea organizaţiilor din FND, în special Uniunea Patrioţilor şi Uniunea 
Preoţilor Democraţi din România, mai mulţi clerici legionari în frunte cu Constantin Burducea 
şi Valerian Zaharia, şi chiar pe Gala Galaction. Aceşti clerici, la fel ca şi ceilalţi tovarăşi de 
drum, având un trecut compromiţător, erau şantaj abili şi predispuşi la obedienţă şi 
„reeducare" în variantă comunistă. Propensiunea către „reeducare" a fost stimulată după 
cucerirea puterii politice de către comunişti şi aliaţii lor, la 6 martie 1945, când, între altele, s- 
a modificat şi s-a înăsprit legislaţia privind curăţierea aparatului de stat. Decretul-lege pentru 
purificarea administraţiilor publice lărgea categoriile de funcţionari şi salariaţi care puteau fi 
îndepărtaţi din serviciu, încurajând premisele multor abuzuri, şi stabilea internarea în lagăre 
speciale a celor culpabili 3 . în lagărul de la Caracal au ajuns în primăvara anului 1945 şi 
numeroşi clerici 4 , însă la puţin timp mulţi dintre ei au fost eliberaţi într-un context în care 
guvernanţii comunişti solicitau, prin Ministerul Cultelor, „colaborarea necondiţionată" a 
Bisericii în procesul de „democratizare" şi netezeau această apropiere avantajoasă prin acte de 
clemenţă, inclusiv prin iertări de pedeapsă şi anulări condiţionate ale unor decizii de epurare. 
Cu toate acestea, în anii 1945-1947 consultările dintre ierarhia ortodoxă şi Ministerul Cultelor 
în probleme de revizuire a legislaţiei bisericeşti nu s-au desfăşurat în cele mai bune condiţii, 
vădind mefienţa prelaţilor faţă de interlocutorii care se transformaseră în instrumente în mâna 
Partidului Comunist. 

Pe de altă parte, nu puţini dintre cei pasibili de epurare au devenit surse pentru noile 
servicii secrete puse în slujba PCR, iar în notele lor informative s-au dovedit chiar sfătuitori 
malefici ai puterii. O astfel de sursă sugera autorităţilor alegerea în cât mai multe demnităţi 
ecleziastice a unor arhierei de încredere care să modifice componenţa „reacţionară" a 
Sinodului. Ulterior, s-a acţionat pentru infiltrarea în Adunările eparhiale şi în Congresul 
Naţional Bisericesc a unor susţinători ai guvernului procomunist, precum şi pentru impunerea 
unor legi de pensionare şi punere în retragere a membrilor înaltului cler şi de modificare a 
organizării Bisericii Ortodoxe, care au şi fost promulgate la 30 mai 1947 5 . Primul act 
normativ îl viza în mod special pe IPS Irineu Mihălcescu şi era edictat pe fondul ascensiunii 
spectaculoase a arhiereului Justinian, fostul preot de ţară Ioan Marina, către demnitatea 
ecleziastică cea mai înaltă. De altfel, acesta din urmă avea să ajungă patriarh peste un an, după 
decesele suspecte ale lui Nicodim Munteanu şi Irineu Mihălcescu 6 . Cea de-a doua lege 
înlocuia principiul democratic de alegere a adunărilor eparhiale, prin votul tuturor bărbaţilor 
ortodocşi majori, cu „cooptarea" controlată politic 7 . 

între 1945-1947 Statutul de organizare a BOR a fost şi un fel de scut ce a ferit Biserica 
Ortodoxă de imixtiunile brutale ale puterii procomuniste în alegerea ierarhilor şi în 
structurarea corporaţiilor bisericeşti. Tocmai din acest motiv, începând din 1948, un obiectiv 
important al Ministerului Cultelor a fost înlocuirea vechilor statute de organizare ale cultelor 
religioase, precum şi abrogarea Legii Cultelor din 1928. în prima parte a anului 1948 s-au 



Ce au făcut scriitorii români în timpul războiului, în „Scânteia", anul I, nr. 16, vineri, 6 octombrie 1944, p. 2. 
" România. Viaţa politică în documente 1945, culegere de documente întocmită de Tudor Bucur, Marin Radu 
Mocanu, Ioana Alexandra Negreanu, Silvia Popovici, Ioan Scurtu, Natalia Tâmpa, Bucureşti, Arhivele Statului, 
1994, pp. 230-231. 

4 Onisifor Ghibu, el însuşi deţinut la Caracal, a identificat 57 de preoţi ortodocşi; Onisifor Ghibu, Ziar de lagăr. 
Caracal, 1945, ediţie îngrijită de Romeo Dăscălescu şi Octavian Ghibu, cuvânt înainte de Romeo Dăscălescu, 
tabel cronologic, postfaţă şi note de Octavian Ghibu, Bucureşti, Editura Albatros, 1991. 

5 „Monitorul Oficial", partea I-A, anul CXV, nr. 121, vineri 30 martie 1947, pp. 4324-4326. 

6 Cicerone Ioniţoiu, Persecuţia Bisericii, Freiburg, Consiliul Naţional, 1983, p. 18; idem, Preoţi cu crucea-n 
frunte, în „Altarul Banatului", nr. 1-3, 1996, p. 82; Sergiu Grossu, Calvarul României creştine, traducere din 
limba franceză de Mioara Izverna, ediţia a Ii-a, Bucureşti, Editura Vremea, 2006, p. 201. 

7 „Monitorul Oficial", partea I-A, anul CXV, nr. 121, vineri 30 martie 1947, pp. 4325-4326; Cristian Vasile, 
Biserica Ortodoxă Română în primul deceniu comunist, Bucureşti, Curtea Veche Publishing, pp. 138-139. 

adus câteva amendamente la această lege care stabileau atribuţiile Prezidiumului RPR; în 
plus, jurământul prelaţilor era făcut faţă de noua „republică populară". La 2 martie 1948, 
Legea Cultelor era iarăşi modificată, iar noul art. 1 8 prevedea că „toate cultele sunt datoare a 
face servicii religioase atât la solemnităţile naţionale prevăzute prin legi sau jurnale ale 
Consiliului de Miniştri, cât şi la cele ocazionale, comunicate prin Ministerul Cultelor"; atât 
arhiereii, cât şi preoţii erau obligaţi ca, la intrarea în funcţiune, să jure „a fi credincioşi 
poporului şi de a apăra RPR împotriva duşmanilor din afară şi dinăuntru" 8 . în timp ce prelaţii 
greco-catolici şi-au manifestat făţiş reticenţele, locţiitorul de patriarh, Justinian Marina, nu a 
avut obiecţii faţă de textul legii modificate. 

Decretul nr. 177 din 4 august 1948, în fapt noua lege a cultelor, împrumuta formulări 
şi concepte din legislaţia sovietică. în noul act normativ se renunţa la un principiu 
fundamental al legii pentru regimul general al cultelor din 1928, acela că „statul garantează 
tuturor cultelor o deopotrivă libertate şi protecţie, întrucât exerciţiul lor nu atinge ordinea 
publică, bunele moravuri şi legile sale de organizare" 9 . în schimb, Decretul nr. 177 pleca de la 
prezumţia de vinovăţie a tuturor cultelor, căci, deşi garanta formal libertatea de conştiinţă şi 
libertatea religioasă pe tot cuprinsul RPR, stipula la art. 6 următoarele: „cultele religioase sunt 
libere să se organizeze şi pot funcţiona liber dacă practicile şi ritualul lor nu sunt contrare 
Constituţiei, securităţii sau ordinii publice şi bunelor moravuri" 10 . Astfel, prin noul decret, 
statul prelua în întregime conducerea problemelor ecleziastice 11 , iar Ministerul Cultelor era 
mai mult decât un for de supraveghere şi control. începând din momentul adoptării acestui act 
normativ, fişele pe care organele de securitate le întocmeau clericilor cuprindeau şi rubrica 
atitudinea faţă de legea cultelor din 4 august 1948. Preoţii şi cântăreţii bisericeşti care erau 
semnalaţi cu manifestări „antidemocratice" erau fie suspendaţi, fie scoşi din funcţiune. 

Legea Cultelor a fost completată de Decretul nr. 178 pentru organizarea Ministerului 
Cultelor, edictat tot la 4 august 1948. Actul normativ proclama Ministerul Cultelor drept 
„serviciu public prin care statul îşi exercită dreptul de supraveghere şi control pentru a garanta 
folosinţa şi exerciţiul libertăţii conştiinţei şi libertăţii religioase". Legea de organizare a 
Ministerului Cultelor enumera şi atribuţiile Departamentului, între acestea: supravegherea şi 
controlul asupra tuturor cultelor religioase şi asupra aşezămintelor lor, dreptul de a avea 
delegaţi speciali pe lângă organele centrale sau pe lângă instituţiile şi aşezămintele cultelor 
religioase, precum şi dreptul de a suspenda sau anula orice hotărâri sau măsuri de ordin 
administrativ-bisericesc, cultural, educativ, filantropic sau fundaţional, care ar contraveni 
statutelor de organizare ale cultului sau actelor de fundaţie, ordinii publice, legilor de 
administraţie şi siguranţă generală a statului, cu privire la asociaţiile sau fundaţiile de drept 
privat 12 . Acest act normativ a fost înlocuit în februarie 1949 cu o altă lege de organizare, care 
nu a adus însă modificări esenţiale. 

Mecanisme de opresiune şi control. împuternicitul de culte 

împuterniciţii pentru culte din teritoriu 13 apar în legea de organizare a Ministerului 
Cultelor cu denumirea de „delegaţi speciali". începând cu a doua jumătate a anului 1948, 
aceşti funcţionari, la fel ca şi ceilalţi angajaţi, nu mai depind atât de ministrul titular al 
departamentului sau de primul ministru, cât de conducerea PMR, de Comitetul Central al 



8 „Monitorul Oficial", partea I-A, anul CXVI, nr. 51, marţi 2 martie 1948, p. 1902. 

Biserica noastră şi cultele minoritare. Marea discuţie parlamentară în jurul legei cultelor, îngrijire de ediţie, 
studiu introductiv şi note de Constantin Schifirneţ, Bucureşti, Editura Albatros, 2000, p. 427. 

10 „Monitorul Oficial", partea I-A, anul CXVI, nr. 178, miercuri 4 august 1948, p. 6392. 

11 Ghiţă Ionescu, Comunismul în România, traducere din limba engleză de Ion Stanciu, Bucureşti, Editura Litera, 
1994, p. 212. 

12 „Monitorul Oficial", partea I-A, anul CXVI, nr. 178, miercuri 4 august 1948, p. 6396. 

13 Câteva amănunte privind atribuţiile împuterniciţilor, vezi la Adrian Nicolae Petcu, Ministerul Cultelor şi 
slujitorii altarului în anii „democraţiei populare" , în „Pro Memoria", nr. 3/2004, p. 317. 

Partidului. Procesul-verbal al şedinţei Secretariatului CC al PMR din 25 noiembrie 1948 
indică destul de clar noua subordonare, căci în discursul său Gh. Gheorghiu-Dej propunea 
formarea pe linie de partid, la Ministerul Cultelor, a unui organ care să se ocupe zi de zi de 
manifestările din sânul clerului şi să aibă permanent legătura cu Secretariatul. „în fiecare judeţ 
să fie cineva care să ştie ce se întâmplă în biserici şi să poată informa partidul" - conchidea 
Dej 14 . Ministerul Cultelor era subordonat CC al PMR, mai precis Secţiei Administrativ - 
Politice 15 , iar primul ministru Petru Groza avea să joace mai degrabă un rol secundar în 
planificarea poziţiei regimului faţă de diferitele culte. 

în conversaţii despre perioada comunistă cu preoţi, pastori, funcţionari ai bisericii sau 
chiar credincioşi apropiaţi de administraţia parohiilor de care aparţineau, apare frecvent figura 
împuternicitului de culte. Personajul este în centrul majorităţii situaţiilor conflictuale pe care 
parohia sau deserventul de culte 16 le-a experimentat. Pentru unii figura împuternicitului este 
strict legată de pedepsirea lor, pentru alţii - de şicanele inevitabile prin care a trecut un 
deservent de culte în perioada comunistă. împuternicitul nu e un simplu funcţionar comunist, 
ci un individ cu o autoritate extinsă asupra domeniului pe care-1 administrează, cel al cultelor. 
Concept transferat din experienţa sovietică în cadrul politicii de supraveghere şi control 
asupra cultelor religioase, împuternicitul este în ambele cazuri ultima verigă a legăturii dintre 
statul comunist şi cultele religioase, personajul responsabil cu implementarea politicii 
guvernului, primul, şi în majoritatea cazurilor singurul reprezentant al statului, cu care 
deserventul îşi „negociază" poziţia 17 . Intervenţia acestuia, deseori brutală, în viaţa cultului se 
bazează pe un set de regulamente şi de libertăţi pe care acest funcţionar le primeşte direct de 
la centru, de la ministerul specializat şi, în multe cazuri, de la Securitate, al cărei subordonat 
chiar este în dese rânduri. Şocul pe care, putem presupune, 1-a avut această intervenţie 
agresivă a statului în viaţa cultului, se manifestă în cele mai variate forme şi se păstrează până 
la finalul perioadei comuniste. 

Deţinerea controlului. Atunci când descrie regimul comunist, Djilas vorbeşte despre 
câteva dintre paradoxurile sale. în general venirea la putere a unei clase, strat de societate sau 
partid este considerată ca evenimentul final ce rezultă din formarea şi dezvoltarea acestui 
grup. în cazul instaurării regimului comunist, această clasă a fost formată abia după 
schimbarea regimului 18 . Din această situaţie paradoxală rezultă multe din problemele pe care 
le întâmpină autorităţile în perioada de început. Lipsa aparatului birocratic şi a specialiştior 
fideli cerinţelor noului regim şi dogmei impuse de acesta, specialişti care să realizeze tranziţia 
de la un sistem la celălalt, face ca, într-o primă fază, acesta să fie funcţional doar cu ajutorul 
forţei şi, mai rar, al compromisului. 

Pentru rezolvarea situaţiei cultelor funcţionează la nivel central un Minister care, 
conform acestui paradox al instaurării regimului comunist, este servit de un aparat tehnic 
(funcţionari, inspectori) moştenit dintr-o perioadă anterioară sau de un personal care 
funcţionează după un model anterior. Ministerul angrena în 1956, când a fost restructurat şi 
transformat în Departament al Cultelor în cadrul Ministerului de Interne, 342 de posturi, avea 
4 direcţii şi 10 servicii. Dintre cei 342 de angajaţi, 198 erau inspectori teritoriali 



Stenogramele şedinţelor Biroului Politic al Comitetului Central al Partidului Muncitoresc Român, voi. I, 
1948, ediţie întocmită de: Camelia Moraru, Laura Neagu, Constantin Moraru, Constantin Neagu, Claudiu Dincă, 
George Mocanu, studiu introductiv de Ioan Scurtu, Bucureşti, Arhivele Naţionale ale României, 2002, p. 386. 

15 ANIC, fond CC al PCR - Cancelarie, dosar nr. 78/1953, f. 24. 

16 Denumirea din actele oficiale dată preoţilor, pastorilor, personalului clerical. 

17 Pentru o privire evaluativă asupra mecanismului de funcţionare a relaţiei dintre stat si Biserică şi a rolului pe 
care împuternicitul (inspectorul de culte) îl are în spaţiul sovietic, vezi Tatiana A. Chumachenko, Church and 
state in Soviet Russia. Russian Orthodoxy from World War II to the Khrushchev years, New York, M.E. Sharpe, 
2002. 

18 Milovan Djilas, The New Class. An Analysis of the Communist System, London, Thames and Hudson, 1957, p. 
38. 

(împuterniciţi). După restructurări repetate, în 1968, Departamentul rămăsese cu 185 posturi, 
din care 73 de inspectori teritoriali, iar după 1970 cu 136 posturi, dintre care 42 de inspectori 
teritoriali 19 . Reducerea înseamnă în cazul Ministerului/Departamentului Cultelor nu doar 
eficientizarea muncii acestora şi rutinizarea activităţii lor, ci şi împărţirea de atribuţii cu 
Securitatea. 

Până la formarea cadrelor proprii de către noul regim Ministerul va funcţiona cu 
specialişti selectaţi dintre cei aparţinând regimului trecut. Se poate presupune că mecanismul 
de selectare implică o grijă sporită datorată şi sensibilităţii subiectului pe care acest 
departament îl are în subordonare. în general sunt preferaţi între asociaţii Ministerului nu atât 
fideli ai regimului, într-un fel sau altul, ci persoane care, prin trecutul lor, puteau fi şantajate, 
între aceşti asociaţi se află de exemplu personalităţi ale Bisericii implicate în mişcarea 
legionară (Liviu Stan, Valerian Zaharia, Iustin Moisescu), foşti greco-catolici care aspirau la 
funcţii (Roman Nemeş), deservenţi ai unor culte de etnii diferite de cea a majorităţii 
credincioşilor - rotaţia între saşi şi maghiari pentru cultele reformate etc. Aceştia au un statut 
de tehnocrat şi rareori putere decizională care, în majoritatea cazurilor, rămâne la cadre 

20 

comuniste . 

Organizarea acestei instituţii a statului este piramidală şi se extinde, odată cu 
stabilizarea regimului, până la un nivel local din ce în ce mai mic. La baza acestui mecanism 
stă aşa numitul „împuternicit de culte", preluat după modelul sovietic, asigurând practic 
legătura între stat şi culte la nivel local. Prin împuternicit politica şi cerinţele statului ajung în 
teritoriu la deserventul obişnuit şi tot prin el se obţin informările despre activitatea cultelor pe 
baza cărora se trece la alcătuirea sau reformularea politicii regimului şi informările care 
asigură controlul cultelor la nivel de teritoriu. împuternicitul de culte este un personaj ce 
reprezintă statul comunist şi care recurge la imixtiuni frecvente în viaţa cultelor pe care le 
supraveghează şi controlează. Activitatea sa se centrează pe transmiterea cerinţelor şi 
regulamentelor centrului, dar şi pe supravegherea implementării lor. Este cel care culege 
informaţiile statistice pentru centru, cel care este chemat ca mediator în conflictele dintre 
culte, cel ce pedepseşte sau recompensează sau cel care propune pedeapsa sau recompensa 
pentru nivelul ierarhic superior. Impactul pe care 1-a avut în viaţa cultelor din România 
comunistă a fost extrem. De la poziţiile oficiale ale Bisericilor împotriva aparatului 
împuternicitului şi până la plângerile individuale ale deservenţilor de culte avem reacţii care 
vorbesc despre tensiunile existente între cele două părţi. 

în distribuţia împuterniciţilor întâlnim o ierarhie clar stabilită. îi găsim astfel pe 
împuterniciţi ataşaţi fiecărei administraţii regionale şi raionale. în cadrul acestei administraţii 
împuternicitul nu este integrat, el raportându-se direct la centru - Ministerul Cultelor. Există 
cazuri când aceşti funcţionari intră în conflict cu organele locale tocmai din cauza acestei 
dualităţi administrative şi a ieşirii lor de sub controlul administraţiei locale. într-o primă fază 
de tranziţie, care se extinde până în 1952, în această activitate cu un anumit specific sunt 
angrenate persoane care într-un fel altul sunt legate de viaţa cultelor (foşti preoţi, clerici 
caterisiţi, studenţi la Teologie, chiar şi preoţi care odată cu încetarea mandatului lor se întorc 
în rândul deservenţilor 21 ). 

Documentele de arhivă surprind înlocuirea primei generaţii de împuterniciţi, în special 
a celor regionali, care coordonează activitatea împuterniciţilor raionali. în general, persoanele 
care au ocupat iniţial aceste posturi erau legate într-un fel sau altul cu Biserica, în multe cazuri 
având probabil chiar o pregătire teologică sau o încadrare în rândul deservenţilor de cult. în 



19 ASSC, fond Departamentul Cultelor - Atribuţii, 1970, nepaginat. 

Sheila Fitzpatrick, The Cultural Front. Power and Culture in Revolutionary Russia, Ithaca and London, 
Corneli University Press, 1992, pp. 150-155. 

Vezi Dudu Velicu, Biserica Ortodoxă în perioada sovietizării României. însemnări zilnice 1945-1947, voi. I, 
ediţie îngrijită de Alina Tudor Pavelescu, Bucureşti, Arhivele Naţionale ale României, 2004. 

locul lor sunt aduse cadre comuniste, ataşate regimului, dar cu o pregătire care le permite nu 
doar să impună deservenţilor şi ierarhiei directive de la centru, ci şi să analizeze anumite 
situaţii, să discearnă importanţa acestora, să rezolve multe dintre ele fără a apela la ajutorul 
Ministerului sau al administraţiei locale, să decidă asupra posibilităţii aplicării unei directive 
centrale. în cadrul acţiunii de cenzură a cărţilor necorespunzătoare din bibliotecile eparhiilor, 
împuternicitul regional Eugen Giurgiu din Cluj sesizează într-o informare din 1952 
exagerarea Ministerului în aplicarea unei măsuri care nu era privită cu ochi buni de cler: „e 
vorba de ridicat un număr foarte mare de cărţi (...) [şi astfel] s-a amânat puţin această 
chestiune [ridicarea cărţilor interzise], pentru ca între timp să se constate că la mijloc e 
probabil vorba de o greşală cu ocazia întocmirii listei cu cărţile necorespunzătoare la 
Ministerul nostru, întrucât multe din aceste cărţi sunt pur şi simplu numai cărţi de rugăciuni, 
iar altele au fost aprobate pentru imprimare chiar de actuala conducere a Inspectoratului 
Presei din Cluj. Rog să binevoiţi a dispune, dacă e cazul să fie revizuită lista ce mi s-a trimis, 
pentru a nu se comite o eventuală greşală. Episcopului reformat încă nu i s-a comunicat nimic 
din precauţiune. Rog deci instrucţiuni" . 

Astfel de cazuri sunt frecvente. Ministerul ajunge chiar să recomande o încercare de 
rezolvare pe plan local a problemelor care pot să apară ca urmare a cererilor sale. Astfel, 
multe dintre problemele cu care se confrunta Ministerul veneau din tentativele eşuate de 
rezolvare la nivel de împuternicit regional. însă acum persoana care deţine funcţia de 
împuternicit regional începe să fie investită cu autoritate. Dacă într-o fază iniţială 
împuternicitul era ales din rândul funcţionarilor cultului şi funcţia sa era de a administra 
autoritatea statului fără a o deţine - impunerea sa în această funcţie fiind un rezultat direct al 
nevoii de a avea o persoană care cunoaşte cultele pe care le supraveghează din interior şi, mai 
mult, o persoană şantajabilă care, la rândul său, să poată şantaja în faza următoare -, 
împuterniciţii la nivel regional sunt specialişti, cadre comuniste fidele unei dogme comuniste, 
fapt care îi situează în opoziţie cu universul religios pe care au datoria de a-1 controla. Aceasta 
situaţie este una ideală, însă, şi puţine persoane reuşesc să funcţioneze pe un astfel de 
raţionament. 

Din analiza unor varii documente, precum şi a contextului politic putem doar 
presupune motivaţiile unei astfel de translaţii de la un tip de împuternicit la altul. în primul 
rând, în 1952 se încheie o perioadă de formare a cadrelor comuniste, a noului aparat 
administrativ al regimului, un interval agitat în plan politic, când are loc şi o verificare a 
fidelităţii funcţionarilor faţă de grupul care rămâne la putere. Această situaţie se verifică doar 
la un nivel înalt al aparatului administrativ al Ministerului Cultelor. Există o explicaţie ce ţine 
şi de „bucătăria" Ministerului. Nevoia de a înzestra aparatul funcţionăresc cu autoritate rezidă 
din pierderea controlului asupra activităţii cultelor la nivel teritorial. în primul rând în cazul 
rezolvării problemei greco-catolice, în strictă relaţie cu problema romano-catolică, o problemă 
a contestării şi opoziţiei faţă de stat, exprimată din subterane, apoi în cazul cultelor 
neoprotestante, fără conducere centrală care să poată fi controlată şi trasă la răspundere pentru 
disfuncţiunile din teritoriu. Se mai adaugă problemele din teritoriu în relaţia cu Biserica 
Ortodoxă Română, care impun prezenţa unui funcţionar al statului capabil de a exercita 
autoritate. 

Trecerea de la un tip de împuternicit la altul, relevată în documente de arhivă se face 
deseori fără multe pregătiri prealabile. Ministerul impune ca funcţionarea postului să nu 
sufere din cauza acestei tranziţii, însă inevitabil există situaţii în care preluarea funcţiilor de 
către noile cadre necesită un efort consistent, existând numeroase sincope atât în relaţia cu 
cultele administrate, cât şi cu centrul decizional. în relatarea împuternicitului Regiunii 
Autonome Maghiare apare descrierea unui astfel de program la preluarea funcţiei: 



22 ASSC, fond Direcţia Studii, dosar 72/1952, voi. 2, f. 20; adrese, referate, diverse situaţii cu privire la 
bibliotecile din cuprinsul unor eparhii din ţară. 

„netrimiterea imediată a procesului verbal de şedinţă nu se datoreşte neglijenţei, ci faptului că 
am fost supraaglomerat cu lucrări şi, de altfel, este primul proces-verbal pe care l-am întocmit 
după ocuparea acestui post şi ieşirea din instructaj. Eu am nevoie de un timp mai lung pentru 
întocmirea unei asemenea lucrări, căci sunt scos din producţie, care învăţ doar acum munca de 
birou. (...) Pentru a nu întârzia cu lucrările, în fiecare zi lucrez de dimineaţa de la ora 8 până 
seara la ora 22 şi îmi dau tot interesul şi, în consecinţă, nu este just ca să fiu în continuu 
ameninţat cu sancţionări disciplinare, ci să fiu ajutat în muncă, pentru a putea face faţă 
întocmai" 23 . 

Descrierea este importantă şi pentru că arată nivelul controlului practicat de centru 
asupra cadrelor din teritoriu şi modalităţile prin care acestea sunt sancţionate în cazul în care 
performanţele lor sunt sub aşteptările şi cerinţele Ministerului. 

în cazul împuterniciţilor raionali, procesul de selecţie nu este revelat de documentele 
de arhivă. Se poate observa însă un anume tip de funcţionar cu educaţie sumară, care este un 
executant al cererilor venite de la centru. Răspunsul lui la solicitările funcţiei este în 
majoritatea cazurilor filtrat în informările trimise la centru de către împuternicitul regional, 
superiorul direct. Este însă interesant că, în executarea cererilor venite de la centru, 
împuternicitul raional nu ezită să implice destul de des organele statului - în special miliţia - 
şi să uzeze de forţă, impunându-se în faţa credincioşilor şi deservenţilor de culte. Este de 
presupus că multe dintre aceste acte de violenţă rămân nesancţionate de centru pentru că 
rămân necunoscute. împuternicitul este deci mai puţin un negociator, cum se întâmpla deseori 
până la această dată şi mai mult un funcţionar care impune, de multe ori prin forţă, cerinţele 
venite de la centru. Odată învestit cu autoritate, reprezentantul Ministerului poate să o 
folosească şi pentru uz personal. Există multe cazuri de corupţie în rândul funcţionarilor la 
nivel local, dar şi central. Sunt cazuri de vânzări de funcţii ierarhice 24 , se ajunge la o coabitare 
între victimă şi torţionar prin rodarea unui sistem de beneficii (mese la mănăstiri, daruri în 
bani sau în natură pentru mici servicii oferite - scrisoare de bună purtare pentru a-ţi înscrie 
copilul la facultate etc) 25 . 

Un alt criteriu în selecţia împuterniciţilor este cel etnic. Supravegherea cultelor, în 
Transilvania în special, ţine nu doar de anumite cunoştinţe teologice, de administrare şi 
organizare a Bisericii, ci şi de etnia credincioşilor. Astfel, în regiunile cu majoritate etnică 
maghiară sau germană, împuterniciţii provin din etnia respectivă sau cunosc limba respectivă. 
Criteriul lingvistic produce numeroase situaţii-limită. O perioadă semnificativă de timp 
rapoartele care vin de la împuterniciţii de etnie maghiară sunt practic ininteligibile 
persoanelor de la Minister. Pe marginea rapoartelor informative, cel care citeşte documentul 
se întreabă constant ce mesaj a vrut să transmită respectivul împuternicit. în alte cazuri, în 
special la anumite reuniuni ale cultelor ce au credincioşi de origine germană, există 
constrângeri lingvistice care îl împiedică pe împuternicit să perceapă mesajul discuţiilor. 

Atribuţiile de control. Iniţial în relaţia pe care statul a avut-o cu Biserica au apărut trei 
tipuri de rezolvare a problemei cultelor şi a religiei. Acestea sunt descrise într-un studiu al 
Direcţiei de Studii din Ministerul Cultelor despre problema monahismului. Făcând un 
transfer, aceasta politică a statului în cazul monahismului ortodox şi romano-catolic se pliază 
pe poziţia pe care autorităţile au avut-o în rezolvarea relaţiei cu cultele religioase. Documentul 
prezintă cele trei posibilităţi pe care le are statul în rezolvarea problemei monahale şi, 
extinzând, asupra problemei cultelor religioase în general. Specialistul care redactează acest 



23 Ibidem, dosar 86/1954, voi. 13/a, f. 4; raport de activitate, Kolozsvari Tiberiu. 

24 Vezi cazul inspectorului Gheorghe Nenciu, director în Departamentul Culte, care, în 1977, a fost învinuit de 
facilitarea obţinerii funcţiei de arhiereu vicar în cazul călugărului Nicolae Vasile Veniamin, contra sumei de 100 
000 de lei. După ce o comisie de anchetă 1-a găsit vinovat, Gheorghe Nenciu a fost exclus din partid şi concediat 
de la Minister; ibidem, fond Gheorghe Nenciu, 1977, nepaginat. 

25 Interviu cu Gheorghe David (3 1 ianuarie 2006), realizat de Anca Şincan. 

document de politică a statului este extrem de realist în legătură cu posibilităţile pe care le are 
statul. Este familiar cu situaţia sovietică şi astfel oferă nu doar propunerile, ci şi o scurtă 
caracterizare a gradului de implementare. 

Astfel, statul comunist are la dispoziţie opţiunea unei coabitări cu fenomenul 
monastic, non-intervenţia în chestiunea mănăstirilor lăsând rezolvarea potenţialelor probleme 
în seama timpului. Odată cu modernizarea statului, misticismul şi, într-un final, religia ar 
dispărea pe cale naturală. Aceasta primă opţiune nu este niciodată luată în serios. Cei care 
concep astfel de propuneri nu sunt nişte idealişti şi iau în considerare un model sovietic 
preexistent. O altă opţiune, radicală, este cea a desfiinţării acestor lăcaşuri de cult, a 
interzicerii practicării cultului, dar care nu este luată serios în considerare din cauza 
extremismului său şi opoziţiei pe care o astfel de măsură a statului ar putea-o trezi în rândul 
populaţiei. Rămâne astfel soluţia infiltrării în interiorul cultului şi a subminării acestuia, a 
îngrădirii prin regulamente care să fie transformate în obligaţii ce să ducă, în opinia celui care 
propune soluţia, la o descreştere treptată a influenţei religiei în instanţa ei instituţională în 
societatea care pe parcurs ar fi educată după principii opuse celor religioase 26 . Este un 
principiu intervenţionist care îmbina compromisul (acceptarea funcţionarii cultelor religioase) 
cu o permanentă imixtiune în activitatea, organizarea şi funcţionarea cultului respectiv. 

Există astfel, urmând acest principiu, câteva categorii de probleme asupra cărora 
Ministerul Cultelor, prin împuterniciţi, îşi îndreaptă activitatea de supraveghere şi control. 
Una dintre cele mai vizibile este problema prozelitismului, cu variantele sale - misionarismul 
şi catehizarea. Asupra ei se stăruie şi datorită faptului că este o activitate constantă a cultelor 
religioase şi, dacă o reacţiune politică este uşor de înăbuşit şi pedepsit, o astfel de acţiune din 
partea cultelor, mascată în activitatea obişnuită a cultului şi făcută la nivelul întregii ţări, este 
aproape imposibil de urmărit. împuternicitul de culte trebuie să fie atent ce este considerat un 
serviciu divin comun şi ce poate fi etichetat ca prozelitism. Articolul 2 din Legea Cultelor se 
referă strict la această activitate: „Ura confesională manifestată prin acte, care stânjenesc 
liberul exerciţiu al unui cult religios recunoscut, constituie un delict care se pedepseşte 
conform legii" 27 . în fapt, prin această reglementare se încearcă nu protejarea de acţiunile 
prozelite ale altor culte, de „furtul de credincioşi", ci îngrădirea unei acţiuni care duce direct 
la mărirea numărului de credincioşi. 

Cea mai importantă acţiune „prozelită" era însă dusă de statul comunist care dorea 
scoaterea cetăţenilor de sub influenţa religiei, indiferent sub ce formă se afla aceasta. Chiar şi 
prozelitismul care există este în mare parte controlat şi în unele cazuri chiar orchestrat de către 
stat. Una din cele mai mari acţiuni prozelite a fost „revenirea greco-catolicilor" la Biserica 
Ortodoxă, acţiune aflată direct sub organizarea şi autoritatea statului. Un alt exemplu îl 
reprezintă cazul neoprotestant. Recunoaşterea celor patru Biserici neoprotestante de către 
statul comunist poate fi încadrată în această acţiune de a controla numărul de credincioşi. 
Permiţând cultelor neoprotestante să existe în limitele legii statul comunist îşi asigura un 
permanent element de şantaj pentru cultele tradiţionale. 

în fapt, aceste două acţiuni prin care statul intervine brutal în viaţa cultelor se soldează 
cu extrem de multe probleme pentru administraţia Ministerului Cultelor. De la sfârşitul lui 
1948 se intentifică supravegherea acţiunilor încadrate sub titulatura de prozelitism. Cultele 
vizate sunt în special cel romano-catolic şi cele neoprotestante. Supravegherea Bisericii 
Romano-Catolice decurgea din acţiunea constantă a slujitorilor acestei Biserici de a integra 
credincioşii greco-catolici care refuzau să „revină" la Biserica Ortodoxă. împuterniciţii erau 
rugaţi să monitorizeze constant localităţile unde exista populaţie care aparţinuse Bisericii 
Greco-Catolice. Credincioşii erau urmăriţi la ce biserică participă la serviciul religios, dacă au 



26 ASSC, fond Direcţia Studii, dosar 85/1951, voi. 11, f. 178; Originea şi dezvoltarea monahismului. 
Monahismul în ţara noastră, trecut istoric al vieţii monahale. 

27 „Monitorul Oficial", partea I-A, nr. 178, 4 august 1948. 

contacte cu foşti preoţi greco-catolici nereveniţi sau cu preoţi romano-catolici. 
împuterniciţilor li se cereau statistici cuprinzătoare despre vârsta, starea socială, meseria, 
atitudinea faţă de noul regim, date care să ofere Ministerului o imagine globală a 
fenomenului. Unele informaţii surprind o realitate greco-catolică pe care discursul oficial al 
Bisericii Ortodoxe Române şi al Ministerului o ascund permanent. Astfel, într-un document 
referitor la problema greco-catolică se menţionează că: „dacă, la început, acţiunea 
nereveniţilor părea că se limitează la cercuri restrânse de intelectuali sau în genere, de mici 
burghezi, în urmă s-a constatat că ea s-a extins, prinzând din ce în ce mai mult şi mediul rural, 
în unele localităţi, paralel cu frecventarea bisericii romano-catolice, se semnalează şi 
reacţiunea unor asociaţii religioase şi practicarea unor rituri tipic catolice (marianele, 
rozariul), atât în rândul credincioşilor vârstnici, cât şi în rândurile tineretului. Din materialul 
cules de pe teren rezultă că asemenea orientare spre romano-catolicism, în loc de a se reduce, 
este în plină creştere, fiind privită cu multă îngrijorare de toate elementele reacţionare din 
clasele răsturnate indiferent de credinţa lor religioasă" 28 . 

Intervenţia Ministerului se bazează pe aceste informaţii din teren. în 1953 
împuterniciţii primesc în însărcinare supravegherea şi controlul Bisericii Romano-Catolice, 
aflată până atunci sub monitorizarea directă a centrului 29 . Se considera că „datorită antrenării 
împuterniciţilor în această problemă, Ministerul are acum posibilitatea să cunoască mai bine 
care sunt problemele mai grave, ce mijloace folosesc elementele duşmănoase, care le sunt 
punctele de sprijin la diferite parohii etc. în această privinţă împuterniciţii vor reuşi să 
restrângă toate acestea" 30 . 

în cazul neoprotestanţilor situaţia se prezintă diferit. Activitatea acestor culte se 
centrează pe prozelitism. Numărul lor este nesemnificativ la sfârşitul anilor 1940, acesta fiind 
un alt motiv pentru care ei au primit autorizaţia de funcţionare din partea noului regim. Pe 
parcursul câtorva ani problema neoprotestantă va deveni una presantă pentru împuternicitul de 
la nivel local. Volatilitatea neoprotestanţilor, lipsa unui centru - la care să se facă apel în caz 
de probleme şi care să fie constrâns, cum sunt în general centrele ierarhice ale celorlalte culte, 
sau infiltrat cu elemente fidele regimului - toate acestea transformă acţiunea de supraveghere 
într-o operaţiune extrem de minuţioasă, dar rareori coerentă. Realitatea locală prezintă 
problema confesiunilor neoprotestante ca pe una dintre cele mai ardente, activitatea 
împuternicitului fiind îndreptată preponderent către aceste culte. „Un alt fenomen caracteristic 
cultelor neoprotestante este prozelitismul, care la penticostali se practică cu multă intensitate, 
dând naştere la o tensiune interconfesională. Astfel, în ultimul timp, în regiunea Oradea, 
numărul lor a sporit cu cea 1100 de membri, înfiinţând 4 noi comunităţi, fără a cere în 
prealabil aprobarea Ministerului, aşa cum prevede Legea Cultelor. Cazuri de prozelitism au 
mai fost semnalate şi în regiunile Timişoara, Bacău, Cluj şi Bucureşti în care scop 
organizează adunări cu credincioşii din mai multe localităţi" - se preciza într-o notă 
informativă cu privire la manifestările şi atitudinea unor credincioşi şi deservenţi 
neoprotestanţi 31 . 

Verificarea şi supravegherea acestor culte este înlesnită de sprijinul primit de la 
Bisericile în detrimentul cărora neoprotestanţii făceau acţiunile prozelite. Pentru culte 
funcţiona un sistem de verificare care se baza pe copierea măsurilor ce produc rezultate 
pozitive în viaţa unui cult. Astfel, în problema prozelitismulului descoperim implementarea 
metodelor neoprotestante de prozelitism la Biserici „tradiţionale", ca cea Ortodoxă sau cele 



28 ASSC, fond Direcţia Studii, dosar 80/1954, voi. 1, f. 3; problema reveniţilor greco-catolici. 

29 Ibidem, dosar 86/1953, voi. 3/b, f. 5; referate cu privire la reglementarea situaţiei dintre cultul romano-catolic 
şi Statul român. 

30 Ibidem. 

31 Ibidem, dosar 95/1953, voi. 13/a, f. 2. 

vechi protestante 32 . Activitatea catehetică a Bisericii Ortodoxe este o replică fidelă a activităţii 
catehetice a Bisericii Romano-Catolice care, prin cateheză, suplinea desfiinţarea şcolilor 
confesionale. Pe lângă aceste metode de contracarare a acţiunilor prozelite, unele culte 
foloseau relaţia lor cu statul pentru a opri aceste acţiuni; în unele cazuri se verifica sprijinul 
bazat pe afinitate pe care reprezentantul statului îl oferă unui cult sau altuia. împuterniciţii 
foloseau aceste sincope pentru a controla activitatea prozelită. 

Atribuţiile împuternicitului. Un împuternicit la culte era o persoană extrem de 
solicitată. în special în zonele în care se întâlnesc un număr mare de culte recunoscute şi 
nerecunoscute de regimul comunist. Legătura pe care acesta o stabileşte între Minister şi culte 
necesită implicarea sa în activitatea cultului. Pentru a putea verifica, supraveghea, controla, 
impune măsurile şi regulamentele stabilite la centru pentru funcţionarea cultului, pentru a 
putea informa Ministerul asupra numărului, acţiunilor suspecte sau din contră asupra 
acţiunilor prin care deservenţi ai cultelor sprijină regimul, pentru a putea da sugestii asupra 
rezolvării unor probleme sau chiar pentru a rezolva situaţii conflictuale, împuternicitul trebuie 
să fie familiar cu organizarea, structura, administrarea, ierarhia cultului. El trebuie să îşi 
infiltreze oameni în structura de conducere a cultului sau să-i folosească în mod adecvat pe cei 
existenţi, trebuie să speculeze orice tensiune existentă între deservenţi, între aceştia şi ierarhie, 
între credincioşi şi deservenţi. O atenţie sporită trebuie să fie direcţionată spre modalităţile de 
premiere a loialităţii şi de pedepsire a opoziţiei. Pentru aceasta, împuternicitul este obligat - 
de la începutul anilor 1950 acest lucru este chiar reglementat de către Minister - să participe 
la acţiunile cultelor: conferinţe interconfesionale, conferinţe în sprijinul luptei pentru pace, 
conferinţe ale protopopilor şi preoţilor, adunări ecleziastice, servicii divine, întâlniri ale 
ierarhilor cu vizitatori din străinătate. împuternicitul trebuie să ştie de la numărul preoţilor 
salarizaţi din bugetul statului până la numărul şi numele cărţilor aflate în bibliotecile 
parohiale. 

împuterniciţii sunt cei care fac legătura între reprezentanţii cultelor şi autorităţile 
locale, destule fiind cazurile în care acestea din urmă, nedorind compromiterea lor doctrinară, 
nu se afişează alături de reprezentanţii cultelor şi refuză invitaţiile acestora la diverse ocazii, 
împuterniciţii chiar se văd nevoiţi să explice nu doar rolul important pe care cultele l-ar putea 
avea în diverse acţiuni sociale şi culturale (problema lucrărilor agricole, susţinerea 
Constituţiei, lupta pentru pace sau ajutorul pe care îl dau la integrarea benevolă a tuturor 
credincioşilor în noua orânduire, problema naţionalizării sau a colectivizării), dar chiar 
importanţa funcţiei pe care o ocupă. Răspunzând direct doar în faţa Ministerului, 
împuterniciţii sunt adeseori în afara sferei de control a aparatului administrativ local, relaţiile 
dintre aceştia şi organele locale fiind nu de puţine ori problematice 33 . 

Până acum atribuţiile descrise sunt acelea ale unui intermediar între stat şi instituţiile 
religioase. Dar aici apare problema autorităţii împuternicitului, a statutul său: el poate face 
propuneri, poate, împreună cu autorităţile locale să intervină acolo unde crede că este cazul - 
cu siguranţă că în mare parte se respectă nişte reguli şi cerinţe ale Ministerului, însă mulţi o 
fac şi pe cont propriu. Ministerul se întemeiază în dezvoltarea politicii sale pe informările şi 
sugestiile date de către împuternicit; sunt cazuri care sunt lăsate la latitudinea acestuia, iar 
centrul intervine la celelalte ministere pentru a-i lăsa împuternicitului mână liberă în 
rezolvarea problemelor din teritoriu. împuternicitul ştie cine colaborează, unde trebuie depusă 



32 Acest fapt poate fi observat în generalizarea sistemului multiplicării biletelor cu rugăciuni. Folosit iniţial de 
neoprotestanţi, el va fi adoptat cu success de câteva mănăstiri ortodoxe, în special de către acelea legate de 
Vladimireşti. împuterniciţii găsesc deseori bilete care dau sfaturi şi îndeamnă pe cititor să le multiplice şi să le 
retransmită: „Vă roagă maica Veronica să nu faceţi treburi duminica. Cine va găsi acest bilet să scrie alte 40 de 
bilete în 15 zile. Dacă nu va scrie, va avea o mare nenorocire. Cine va scrie, va avea o mare bucurie"; ASSC, 
fond Direcţia Studii, dosar 74/1955, voi. 1, f. 110. 

33 Ibidem, dosar 77/1954, voi. 2, f. 72; şedinţă cu protopopii de pe raza Episcopiei Buzăului - inspector şef 
Şimăndan Ilie; interviu cu Gheorghe David (15 februarie 2006), realizat de Anca Şincan. 

presiune pentru a forţa o colaborare; el intervine în anturajul ierarhilor pentru a cunoaşte 
intenţiile acestora, uzează de tehnici de intimidare sau de recompensă pentru a-şi duce la bun 
sfârşit treaba. în ultimii ani ai regimului cultele religioase erau controlate până la cel mai 
nesemnificativ nivel: politica de cadre a acestora, numirile, transferurile, înaintările în rang 
erau aproape în întregime decise de funcţionarii Departamentului din teritoriu. Aceştia, în 
colaborare cu anumite persoane situate în poziţii de decizie sau care aveau o perspectivă 
asupra cultului (consilierii) şi formării de personal (spre exemplu secretarii Institutelor 
teologice), au influenţat decisiv modul în care s-au hotărât mişcările de personal în cadrul 
Bisericii în conformitate cu necesităţile statului comunist şi, în multe cazuri, în conformitate 
cu propriile dorinţe 34 . 

în majoritatea cazurilor amestecul împuterniciţilor în viaţa de cult este vizibil. De 
exemplu, în cazul alegerilor consiliilor eparhiale, aceştia sunt prezenţi „la stabilirea listelor, 
potrivit instrucţiunilor date de Minister. . . [împuterniciţii] au colaborat cu organele locale, dar 
aşa cum rezultă din mai multe rapoarte, procedându-se în felul acesta, s-a dat prilej unor 
ierarhi să se dezintereseze de alegeri, socotindu-le ca o chestiune a Ministerului. Astfel s-au 
petrecut lucrurile în eparhia Buzăului, Clujului". înlocuirea conducerilor cultelor cu oameni 
care sprijină regimul se face în special la nivelul mediu pe plan local - cazul protopopilor sau 
al arhiereilor vicari. Ministerul este organismul care aprobă candidatura şi alegerea oricărei 
persoane din conducerea cultului iar aceasta se făcea pe baza rapoartelor primite de la 
împuterniciţii din teritoriu. 

Activitatea acestor funcţionari este dirijată în multe cazuri de două centre decizionale, 
Ministerul Cultelor şi Securitatea, din aparatul căreia fac parte o mare parte din împuterniciţi. 
Sarcinile împuterniciţilor sunt atent dirijate de centru prin circulare şi cereri. 

Acţiunea cultelor de protejare şi răspuns. Ţinând cont de numărul uriaş de atribuţii pe 
care împuternicitul le are în teritoriu şi de modul în care Ministerul este dependent de 
informaţiile şi cunoştinţele pe care le dezvoltă acest personaj este mai puţin surprinzător că 
acesta primeşte în multe cazuri mână liberă pentru a rezolva problemele care se ivesc în 
relaţia dintre stat şi culte. Deşi multe din acţiunile întreprinse de împuternicit sunt coordonate 
de la centru prin cereri diverse, politica Ministerului se bazează aproape exclusiv pe aportul 
informaţional venit din teritoriu. Astfel autoritatea împuternicitului creşte. Apar constant în 
această perioadă chestionări ale deservenţilor cultelor asupra activităţii, rolului şi autorităţii 
acestui personaj 35 . 

Documentele nu oferă posibilitatea urmăririi dialogului pe care împuterniciţii îl au cu 
deservenţii cultelor şi în special cu ierarhia, în cazurile în care au contact cu prelaţii. Sunt însă 
rare cazurile în care ierarhia îşi exprimă deschis, la Minister, poziţia faţă de relaţia cu 
împuterniciţii. Este însă de presupus că există un cod de comportare care în majoritatea 
cazurilor se respectă. Cu cât însă se coboară pe scara ierarhică, cu atât împuternicitul are o 
autoritate mai mare asupra deserventului de culte. Sunt informaţii despre atitudini brutale ale 
împuterniciţilor faţă de unii deservenţi, mai ales neoprotestanţi 36 , despre o poziţie deferentă 
faţă de ortodocşi şi protestanţii vechi şi una de control reciproc faţă de romano-catolici. 
Această atitudine are mai multe explicaţii. Lipsa unei centralizări şi a unui centru ierarhic bine 
stabilit în cazul Bisericilor neoprotestante face ca enoriaşii acestor culte să fie mai puţin 



35 ASSC, fond Direcţia Studii, dosar 87/1954, volum 2/a, f. 9; caracterizări ale unor deservenţi din parohii 
reformate. 

36 într-o notă informativă care priveşte situaţia pastorului Laţis se preciza că acesta „nu are caracterul pe care 
trebuie să-1 aivă un pastor ca şi conducător de cult şi nu se ţine de cuvânt, lucru ce l-au constatat şi Organele de 
Stat şi ale Puterii de Stat, fapt care 1-a făcut, căci cu ocazia sărbătorii de 15 august, Sf. Mărie la Ortodocşi, acest 
Laţis a fost prins făcând prozelitism în comuna Copalnic Mănăştiur, în urma căruia Miliţia i-a tras un toc de 
bătaie, pentru care, ştiindu-se vinovat, nu a reclamat cazul nimănui /nici conducerii cultului/"; ASSC, fond 
Direcţia Studii, dosar 95/1953, voi. 2, f. 2; notă informativă cu privire la caracterizarea unor pastori. 

protejaţi în faţa comportamentului autoritar al împuternicitului, în timp ce ortodocşii au în 
multe cazuri o legătură directă cu Ministerul prin ierarhul respectivei eparhii şi care pot 
denunţa astfel de comportamente. în cazul romano-catolic, un cult care face obiectul unui 
număr însemnat de acţiuni ale corpului împuterniciţilor, exista o situaţie specială. 
Supravegherea este mai pronunţată din cauza caracterului şi poziţiei speciale ale acestui cult 
în raport cu statul comunist, orice deservent al cultului fiind ori un potenţial colaborator ori un 
reacţionar. Măsurile luate de împuterniciţi trebuie să fi fost mai subtile. Autoritatea 
împuternicitului era însă evidentă din moment ce, din raportul său, trimis autorităţilor statului, 
decurgea acţiunea care era adoptată faţă de deservent: închisoarea, încetarea plăţii salariului 
sau, dimpotrivă, renunţarea la pedeapsa cu domiciliu obligatoriu şi achitarea unui salariu 
special. în majoritatea cazurilor acest raport conţinea chiar sugestiile pentru pedeapsa sau 
recompensa pentru deservenţii supravegheaţi. 

Cultele aveau şi ele metodele lor de a se proteja. în primul rând era absolut necesar ca 
acţiunile împuterniciţilor să fie cunoscute 37 . Deşi, în majoritatea cazurilor, cererile venite de la 
Ministerul Cultelor erau comunicate ierarhic, există nenumărate cazuri în care împuterniciţii 
aleg să trateze cu persoane în rangul doi în conducerea Bisericii, oameni pe care ministerul îi 
câştigase, mai ales când superiorii ierarhici ai acestora din urmă erau reticenţi cu 
implementarea cerinţelor venite de la autoritatea statală. Dublarea ierarhică, împestriţarea 
eşalonului doi din conducerea cultelor cu oameni care colaborau cu împuterniciţii tocmai 
pentru că menţinerea lor în funcţie era ombilical legată de această cooperare sunt foarte 
frecvente în epocă. Documentele de arhivă înregistrează două tipuri de reacţii. Una a 
colaboratorului care se plânge de nedreptăţile îndurate în sânul organizaţiei din care face parte 
(ameninţări voalate sau împiedicarea accesului la acţiunile conducerii cultului) şi cealaltă a 
împuternicitului care consemnează aceste lucruri, de unde s-ar putea deduce că organismul 
bisericesc îşi forma mijloace de apărare şi îşi izola trădătorii din interior 39 . Astfel există o 
constantă preocupare pentru a afla de ce anume sunt interesaţi împuterniciţii, ce spun aceştia, 
care sunt argumentele lor şi care sunt acţiunile pe care aceştia le desfăşoară. în multe cazuri 
aceste informaţii au fost de folos. împuterniciţii recunosc că planurile lor sunt dejucate, preoţii 
sunt mutaţi din parohii pentru a se evita contactul cu un anume împuternicit, acei clerici al 
căror salariu fusese întrerupt la cererea împuternicitului sunt plătiţi din banii de la centrul 
eparhial sau din banii altor parohii vreme îndelungată până în momentul când împuterniciţii 
află şi raportează situaţia la Minister. 

Un control strict, care lua mai multe forme, era realizat şi de Minister care se ocupa de 
educarea cadrelor. împuterniciţii regionali erau chemaţi periodic la centru pentru şedinţe de 
formare. Rezultatele muncii acestora erau atent controlate de inspectorii din Minister, notele 
informative sunt deseori completate cu întrebări, chestionări asupra veridicităţii informaţiilor, 
corecturi, de la cele mai simple, ce ţin de limbajul folosit, până la unele de substanţă, care 
corelau mai multe documente provenite din direcţii diferite. Fiecărui împuternicit i se făceau 
astfel de evaluări. împuterniciţii regionali îi evaluau pe cei raionali, inspectorii de minister pe 
cei regionali. Controlul era exercitat şi prin inspecţii de la centru, dar şi prin înştiinţări ale 
reprezentanţilor cultelor, plângeri sau caracterizări. Eficace era însă şi autocontrolul exercitat 



37 împuternicitul Regiunii Stalin, spre exemplu, „din discuţia pe care [a] avut-o cu consilieri de la Sibiu, [a] putut 
afla că delegaţi [i] Mitropoliei la conferinţele de orientare şi interconfesionale fac rapoarte speciale asupra celor 
ce vorbeşte împuternicitul"; Ibidem, dosar 76/1954, voi. 1 bis, f. 12. 

38 Ibidem, dosar 77/1952, voi. 7/2, f. 10; notă informativă a împuternicitului regiunii Bihor (Laza Petru). 

39 Vezi cazul episcopului vicar Sabin Truţia (fost preot greco-catolic) impus în administrarea Episcopiei de la 
Cluj, în angrenajul episcopului Nicolae Colan. Acesta din urmă, pentru a se proteja de delaţiunile vicarului, îi 
interzicea accesul la întâlnirile cu consilierii în problemele de administrare a eparhiei. La plângerea lui Truţia 
către împuternicit şi către Minister, s-a intervenit solicitându-i-se brutal episcopului Colan să îi permită lui Sabin 
Truţia să funcţioneze în cadrul administraţiei eparhiei; Ibidem, dosar 85/1954, volum 14/a, f. 63; diverse lucrări 
în legătură cu cazul preotului vicar Sabin Truţia de la Episcopia Ortodoxă Cluj. 

de împuternicit. Rezultatul era crearea unui mecanism de control reciproc între culte, 
împuternicit şi Ministerul care a îngăduit supravieţuirea şi menţinerea unui stătu quo în viaţa 
Bisericii de- a lungul regimului comunist. 

Infiltrarea în viaţa cultelor din România comunistă a împuternicitului a semnalat prima 
ruptură cu trecutul instaurată de noul regim în relaţia sa cu Biserica. Şocul a fost atenuat într-o 
perioadă iniţială de lipsa cadrelor comuniste care a dus la folosirea în cadrul aparatului 
împuterniciţilor a unor personaje aflatre în legătură directă cu cultele, foşti preoţi, studenţi la 
teologie, preoţi caterisiţi. Acest lucru a îngăduit cultelor religioase să-şi formeze un mecanism 
de negociere şi control asupra reprezentantului statului. După o perioadă iniţială, când 
Ministerul s-a folosit de funcţionarii pe care îi moştenise de la vechiul regim, s-a produs 
schimbarea acestora cu cadre comuniste. Se face astfel trecerea de la un funcţionar care 
administra autoritatea Ministerului la unul care exercita autoritatea, care este înzestrat cu ea. 
Mecanismele dezvoltate de cultele religioase până la acest moment fac ca această trecere să-i 
găsească pregătiţi în a folosi negocierea, pentru a ocoli directivele care loveau direct în 
activitatea lor. A fost suficientă această perioadă pentru a descoperi punctele slabe ale 
reprezentantul statului. 

Alianţele făcute de ierarhia cultelor cu varii grupări ale conducerii comuniste, 
negocierea la nivel local şi corupţia care caracteriza aparatul de control al Ministerului au fost 
pârghii suficiente pentru a permite majorităţii Bisericilor o prezenţă în viaţa credincioşilor. Pe 
de altă parte, corupţia, luptele interne, ataşamentul faţă de ideologii extremiste ale perioadei 
anterioare instaurării regimului comunist au făcut din majoritatea cultelor ţinte uşor de 
controlat şi manipulat. Bisericile au făcut nenumărate compromisuri cu regimul totalitar, 
morale, economice, ideologice şi de câteva ori chiar dogmatice. Strategiile de negociere, 
compromisurile repetate - şi ale cultelor, dar şi ale reprezentanţilor statului - au permis 
cultelor să menţină o viaţă religioasă funcţională oglindită în numărul de credincioşi, 
funcţionarea (cu sincope), a serviciului religios, menţinerea aşezămintelor religioase (cu varii 
excepţii) etc. Eşecul acestor negocieri şi compromisuri conduce direct la intervenţia brutală a 
statului în viaţa cultului. 

Arestările din rândurile clerului şi represiunea antimonahală 

Această intervenţie brutală s-a vădit mai ales în prima perioadă a comunismului 
românesc, între 1945-1964. Dicţionarul elaborat în cadrul INST consemnează cifra de 1725 
de preoţi ortodocşi arestaţi 40 . încă din primele luni de la instalare, guvernul procomunist a 
operat numeroase arestări în rândurile clerului şi chiar premierul Petru Groza, altminteri un 
obedient executant al directivelor venite dinspre PCR, şi-a exprimat rezervele faţă de modul 
brutal în care s-a acţionat 41 . în acest context a fost reţinut, chiar din ordinul ministrului 
Cultelor, cunoscutul călugăr Arsenie Boca de la mănăstirea Sâmbăta 42 . Până în vara anului 
1945 numărul preoţilor (ortodocşi, greco-catolici, luterani etc) arestaţi şi închişi în lagărul de 
la Caracal a crescut sensibil. Deşi eliberaţi din lagăr în acelaşi an, clericii s-au aflat şi în 
continuare pe listele de suspecţi, fiind în permanenţă pândiţi de o nouă arestare. 

După alegerile falsificate din noiembrie 1946 situaţia opoziţiei democratice devenea 
tot mai precară, noua putere trecând la arestări şi la înăsprirea cenzurii. Un destin asemănător 
se profila şi pentru clerul implicat în vreun fel în politica de partid, autorităţile înteţindu-şi 



40 Sabrina P. Ramet contrapune docilitatea ierarhiei ortodoxe în raport cu puterea politică atitudinii clerului 
inferior care ar fi plătit poziţiile ostile faţă de regim cu 6000 de arestaţi; Sabrina P. Ramet, Church and State in 
România before and after 1989, în Henry F. Carey (ed.), România since 1989: politics, economics, and society, 
Lanham, Lexington Books, 2004, p. 254. Evaluările trebuie privite cu multă circumspecţie, întrucât ele se 
sprijină pe surse care nu se întemeiază pe cercetări sistematice privind proporţiile persecuţiei împotriva 
personalului de cult. 

41 ANIC, fond CC al PCR - Cancelarie, dosar nr. 23/1945, f. 4. 

42 Arhiva Ministerului Justiţiei-Direcţia Instanţelor Militare (AMJDIM), fond Penal, dosar nr. 21342, f. 1. 

presiunile pentru a determina supunerea cultelor religioase faţă de „democraţia" în variantă 
stalinistă. Cu metode brutale s-a intervenit şi pentru tranşarea conflictului de la Mitropolia 
Moldovei din 1946-1947. Organele de poliţie din Iaşi nu au fost deloc neutre în disputa care a 
izbucnit la Mitropolie între IPS Irineu Mihălcescu şi vicarul său, Justinian Vasluianul, susţinut 
de guvern 43 . Mai mulţi clerici din eparhie s-au solidarizat cu mitropolitul Irineu: în Iaşi a 
circulat chiar un manifest în care era denunţată campania dusă de presa procomunistă 
împotriva mitropolitului Irineu al Moldovei 44 . 

în anul 1948, o dată cu apariţia Securităţii, arestările din rândurile clerului au cunoscut 
o creştere sensibilă. Securitatea a anchetat chiar şi preoţi apropiaţi de Justinian, noul patriarh, 
ajuns întâistătător al BOR numai datorită liderilor comunişti şi cu preţul unor grave 
compromisuri morale 45 . Aparenta solicitudine a patriarhului Justinian în faţa cererilor de 
eliberare, tot mai numeroase, venite din partea preoţilor ortodocşi arestaţi a produs iritare la 
nivelul organelor de securitate. La 12 decembrie 1948, patriarhul Justinian Marina solicita 
tuturor eparhiilor ortodoxe tabele cu clericii deţinuţi şi, o dată întocmită, această evidenţă a 
fost înaintată de Patriarhia Română, printr-o telegramă, Ministerului Cultelor, cu rugămintea 
de a se dispune cercetări privind justeţea măsurilor de arestare. La rândul său, Ministerul 
Cultelor a trimis aceste date, adunate într-un dosar compus din 1 3 anexe, cuprinzând adresele 
episcopiilor ortodoxe, Direcţiei Generale a Securităţii. La puţin timp, un document al 
Securităţii consemna că „această Direcţiune Generală [DGSP] a fost sesizată în ultimele 10 
zile de comentariile care se făceau pe tot cuprinsul ţării în legătură cu telegrama IPSS 
Justinian, care era interpretată ca o victorie politică a Bisericii Ortodoxe, care primea astfel 
dreptul de a se amesteca în bunul mers al treburilor statului" 46 . 

Legat de intervenţiile patriarhului Justinian în favoarea preoţilor arestaţi, un referat al 
Securităţii din 17 ianuarie 1949 semnala: „întrucât telegrama patriarhului Justinian a provocat 
vâlvă pe tot cuprinsul ţării şi a dat loc la variate comentarii şi întrucât sub pretextul stabilirii 
numelui şi numărului celor arestaţi, Episcopiile au procedat la un adevărat recensământ de 
notorietate publică şi luând în considerare faptul că această iniţiativă nu a fost discutată cu 
Ministerul Cultelor, opiniem a se proceda la verificările necesare pentru a se stabili dacă nu 
cumva IPSS Justinian a dispus această lucrare cu scopul de a lăsa impresia în mediul clerical 
că poate realiza imixtiuni în munca organelor de securitate şi a Justiţiei" 47 . 

încurajaţi şi de acest „recensământ" al clericilor ortodocşi arestaţi, slujitorii altarelor 
au apelat cu şi mai multă speranţă la bunăvoinţa întâistătătorului BOR. Spre exemplu, preotul 
Ioan Hurmuz, din comuna Bogata (jud. Baia), la începutul anului 1949, a adresat o cerere 
patriarhului, prin care îl ruga să intervină la forurile în drept pentru eliberarea sa, susţinând că 
a fost condamnat pe nedrept la cinci ani închisoare de Tribunalul Militar Iaşi. Patriarhul 
Justinian Marina a înaintat cererea la Securitate, cu rugămintea de a fi cercetat cazul. Serviciul 
care se ocupa de supravegherea clerului propunea în mod ipocrit superiorilor: „a se comunica 
că nu ne putem amesteca în bunul mers al justiţiei" 48 . în pofida relaţiei speciale care exista 



43 în acest context tensionat, s-a remarcat, ca sprijinitor al lui Justinian şi al guvernului, arhim. Teoctist Arăpaşu. 
într-o fişă biografică din 19 aprilie 1962, elaborată de Departamentul Cultelor, se preciza că „Episcopul 
[arhimandritul, în 1946-1947] Teoctist a dat un concurs - pe care cei ce referă îl consideră preţios - organelor de 
stat în alegerile generale din anii 1946 şi 1948, din care cauză a avut de suferit de la conducerea reacţionară a 
Mitropoliei Moldovei de atunci (mitropolit Irineu Mihălcescu), pentru că îşi manifesta deschis atitudinea faţă de 
regim - episcopul Teoctist a fost concediat din funcţia ce o deţinea atunci la Mitropolia Moldovei"; ASSC, fond 
Departamentul Cultelor, note privind episcopii, ff. 61-64. 

44 ACNSAS, fond Documentar, dosar 56, f. 248. 

45 Proasta sa reputaţie se vădeşte în literatura exilului românesc, dar şi în unele medii intelectuale est-europene; 
vezi Czeslaw Milosz, Gândirea captivă, traducere din polonă de Constantin Geambaşu, Bucureşti, Editura 
Humanitas, 1998, p. 203. 

46 ANIC, fond Direcţia Generală a Poliţiei, dosarul nr. 35/1943, f. 213. 

47 Ibidem, f. 226. 

48 Ibidem, f. 299. 

între Justinian Marina şi liderii comunişti, în principal Gh. Gheorghiu-Dej, posibilităţile de a 
diminua în mod semnificativ amploarea arestărilor erau reduse. Mai mult, între cei reţinuţi şi 
condamnaţi în anii 1950 s-au aflat şi clerici apreciaţi şi promovaţi chiar de Justinian Marina: 
arhim. Benedict Ghiuş, ierodiaconul Bartolomeu Valeriu Anania, ieroschimonahul Daniil 
(Sandu) Tudor şi alţii 49 . Pe de altă parte, nu este mai puţin adevărat că mai mulţi clerici au 
ajuns în închisoare din cauza ostilităţii manifestate faţă de patriarhul Justinian şi faţă de noua 
putere politică, iar episcopi precum Nicolae Popovici au fost pensionaţi în mod abuziv. 

Imediat după înfiinţarea Securităţii, la 30 august 1948, organele represive şi-au 
intensificat acţiunile de supraveghere a tuturor cultelor, prin intermediul Serviciului III din 
cadrul Direcţiei I. S-a urmărit infiltrarea Bisericilor cu informatori, iar mănăstirile au devenit 
„obiective" aflate cu prioritate în atenţia Securităţii, fiind considerate potenţiale locuri de 
găzduire a elementelor legionare sau din rezistenţa armată 50 . în intervalul 1948-1953 
numeroşi preoţi, călugări şi teologi ortodocşi cu manifestări ostile regimului, cu trecut 
legionar sau doar inventat au fost anchetaţi, arestaţi şi condamnaţi la ani grei de închisoare. 

Aceeaşi acuză de legionarism s-a vehiculat cu precădere şi cu prilejul celuilalt val de 
arestări care s-a produs după 1958. Potrivit unor istorici, tabelele cu preoţii aflaţi în detenţie 
între 1959-1962 indică o preponderenţă a clericilor apolitici; însă între cei implicaţi politic 
dominau legionarii. Dar este foarte probabil că în mai multe cazuri această etichetă a fost 
folosită pentru a justifica arestarea, judecarea şi condamnarea unor persoane incomode pentru 
regim sau din răzbunare" 51 . 

Chiar şi mişcării spirituale Rugul Aprins i s-a aplicat eticheta infamantă de organizaţie 
legionară („asociaţie mistico-legionară" 52 ), iar iniţiatorii ei, precum şi unii frecventatori au 
sfârşit în închisorile regimului. Un alt caz la fel de dramatic îl reprezintă represiunea 
declanşată contra călugăriţelor de la mănăstirea din Vladimireşti. Mănăstirea cu hramul 
Adormirea Maicii Domnului, din cuprinsul Episcopiei Buzăului, a constituit pentru 
autorităţile represive „un exemplu caracteristic de îmbinare a mai multor forme şi metode de 
activitate duşmănoasă". Mănăstirea, situată în raionul Lieşti, regiunea Galaţi, era considerată 
„un centru de răspândire a misticismului religios" în jurul căruia se strângeau mii de 
credincioşi stăpâniţi de „duşmănie şi nesupunere" faţă de regimul comunist. Acuzaţiile se 
îndreptau mai ales către maica stareţă Veronica Gurău Barbu şi către părintele ieromonah Ioan 
Iovan, duhovnicul mănăstirii. Organele de securitate învinuiau conducerea mănăstirii pentru 
că ar fi acordat un însemnat sprijin moral şi material mai multor persoane urmărite 53 . Sprijinul 
constant oferit „rezistenţei", precum şi spiritul anticomunist ce era întreţinut de conducerea 
mănăstirii au determinat autorităţile să recurgă, în data de 30 martie 1955, la arestarea stareţei 
Veronica, a duhovnicului Ioan Iovan şi a călugăriţei Mihaela Iordache 54 . 

Probabil la presiunea factorului politic, Sinodul Permanent al BOR a decis la 3 
septembrie 1954 ca, prin circulare date în toate eparhiile, să oprească afluenţa credincioşilor la 



49 AMJDIM, fond Penal, dosarul nr. 113 668. Biografia completă a călugărului Bartolomeu Anania, inclusiv 
perioada de după 1965, cât s-a aflat în misiune în SUA, poate fi scrisă doar pe baza accesului neîngrădit la toate 
documentele din Arhiva SIE şi din Arhiva Sfântului Sinod al Bisericii Ortodoxe Române (ASSBOR). Cea din 
urmă s-a dovedit aproape la fel de impenetrabilă ca prima, ierarhia ortodoxă dând dovadă de o ostilitate 
inexplicabilă faţă de cercetătorii care au solicitat permisiunea de a studia în Arhiva Patriarhiei (ASSBOR). 

50 ASRI, fond D, dosar 7755, voi. 7, f. 103. 

Dorin Dobrincu, Studiu introductiv, în Proba infernului. Personalul de cult în sistemul carceral din România 
potrivit documentelor Securităţii, 1959-1962, Bucureşti, Editura Scriptorium, 2004, p. XXX. 

52 ASRI, fond D, dosar 2487, f. 82. Cazul Rugul Aprins este tratat şi de George Enache, Ortodoxie şi putere 
politică în România contemporană. Studii şi eseuri, Bucureşti, Editura Nemira, 2005 şi Daniil Sandu Tudor - 
pagini din dosarul de anchetă nr. 113668, în „Arhivele Securităţii ", nr. 1, 2002, pp. 169-202.. 

53 ASRI, fond D, dosar 2487, f. 86. 

Ioan Dură, Din istoria Bisericii Ortodoxe Române a anilor 1945-1989. Evidenţe şi realităţi din viaţa acesteia, 
cu o postfaţă de Mihai Rădulescu, Bucureşti, Editura Ramida, 1994, p. 43. 

mănăstirea Vladimireşti, sub pretextul că în cuprinsul aşezământului monahal s-au produs mai 
multe abateri de la doctrina şi practicile liturgice ortodoxe. 

într-un memoriu al mănăstirii Vladimireşti din 25 ianuarie 1955, semnat de 
ieromonahul Ioan Iovan şi de consiliile spiritual, economic şi de judecată, adresat patriarhului 
şi prelaţilor din Sfântul Sinod, se deplânge faptul că Justinian a declarat mănăstirea „ciumată, 
rătăcită şi periculoasă pentru restul Bisericii" . „în numele cărei legi din Biserică şi în baza 
cărei hotărâri sinodale ne-aţi înlăturat de la trupul Bisericii şi ne-aţi făcut indirect leproşii 
ortodoxiei noastre?" 56 - se întreba Ioan Iovan care denunţa şi compromisurile de conştiinţă ale 
ierarhilor. „Ştim precis că toate hotărârile luate asupra Aşezământului Maicii Domnului de 
aici - continua acelaşi curajos călugăr - le-aţi făcut din ordinul unor atei apostaţi sau renegaţi 
care, prin Ministerul Cultelor, şi acesta prin împuterniciţi, îşi transmite puterea în Biserică". 
„Pentru toate ordinele, circularele şi defăimările verbale şi în scris îndreptate împotriva 
acestui sfânt şi sfinţitor locaş al Maicii Domnului, noi vă înfruntăm, vă prihănim şi ne 
lepădăm de faptele acestea blasfemiatoare ale înalt Prea Sfinţiilor şi Prea Sfiinţiilor Voastre, 
preţuindu-vă cu sfinţenie harul pe care-1 purtaţi. (...) Cunosc încă de la cursurile de îndrumare 
misionară această dorinţa de «estompare» şi aducere la numitor comun, căci PS Teoctist 
[Arăpaşu], pe atunci rector, [în] 1952, m-a oprit să mă împărtăşesc des şi să-mi fac pravila 
călugărească între preoţii de mir, de dragul de a nu ieşi din «sobornicitate şi ortodoxie». Bine 
că unul din preoţi m-a prevenit încă din primele zile să am grijă că sunt adus la cursuri pentru 
desduhovnicire şi intrare în «numitor comun»" 57 . 

Ieromonahul Ioan Iovan a fost trimis la judecata Consistoriului monahal eparhial al 
Arhiepiscopiei Bucureştilor, care, la 27 ianuarie 1955 1-a sancţionat cu pedeapsa caterisirii şi 
excluderii din monahism. în memoriile sale, părintele Ioan Iovan susţine că din cauza acestui 
Memoriu şi, probabil, a altora, ierarhia ortodoxă 1-a caterisit în mod ilegal. „Conţinutul incisiv 
şi curajos al memoriului a supărat conducerea statului, care, deranjată şi de numărul foarte 
mare de închinători, a luat hotărârea radicală de arestare a conducerii mănăstirii. în noaptea de 
29 spre 30 martie 1955, am fost arestat de Securitatea din Galaţi şi încarcerat în penitenciarul 
din aceeaşi localitate, într-o celulă fără geam şi neîncălzită" - îşi aminteşte Ioan Iovan 58 . Peste 
mai puţin de un an, cu prilejul sesiunii extraordinare a Sfântului Sinod din 12 ianuarie 1956 s- 
a hotărât desfiinţarea mănăstirii (de fapt, formularea suna cinic: Sinodul lua act de 
„autodesfiinţarea comunităţii de călugăriţe" de la Vladimireşti). 

Lectura memoriilor lui Petre Pandrea, avocatul mănăstirii, ne îndreaptă către 
următoarea ipoteză: autorităţile comuniste au dorit să înăbuşe viaţa spirituală extraordinară de 
la mănăstirile Vladimireşti şi Sihastru, unde pelerinajele reuneau mii de credincioşi; fie că au 
apelat sau nu la colaborarea episcopului de Buzău, Antim Anghelescu, pentru reprimare, cert 
este că oficialităţile s-au folosit de procesele intentate de prelatul ortodox împotriva 
călugăriţelor de la Vladimireşti şi a călugărilor de la Sihastru. Petre Pandrea relatează că în 
aprilie 1954 a fost angajat de maica Veronica de la Vladimireşti ca să-i apere pe călugării de 
la Sihastru în faţa instanţelor de la Adjud, într-un proces civil de evacuare, intentat de 
Episcopia Buzăului, şi într-un proces penal pentru port ilegal de uniformă monahală, în urma 



55 Din mai multe documente reiese faptul că nu patriarhul Justinian a avut poziţia cea mai radicală faţă de 
mănăstirea din Vladimireşti, ci episcopul de Oradea, Valerian Zaharia, care a şi folosit tema pretinsului haos din 
viaţa monahală împotriva întâistătătorului, adversarul său personal. Ioan Iovan rezuma astfel poziţia, considerată 
greşită, a patriarhului: „nu vreţi să cedaţi scaunul [prin susţinerea cauzei Vladimireştilor] ca să nu-l ia unul ca 
Valerian Zaharia sau altul, căci atunci Biserica s-ar duce de râpă"; ASSC, fond Justinian Marina, dosar nr. 2, 
nepaginat. 

56 Ibidem. 

57 Ibidem. 

58 Apud Monahia Cristina [Chichernea], Părintele Ioan Iovan de la Mănăstirea Recea, Alba Iulia, Editura 
Reîntregirea, 2002, p. 37. 

caterisirii lor de către Antim Anghelescu 59 . Episcopul formula împotriva stareţei Veronica şi a 
duhovnicului Ioan Iovan şi acuzaţii de răzvrătire şi imoralitate, preluate şi de alţi membri ai 
Sinodului. 

Legat sufleteşte de călugăriţele de la Vladimireşti, Petre Pandrea a judecat foarte aspru 
conivenţa dintre ierarhia BOR şi puterea politică . întrucât unii dintre acei ierarhi au 
supravieţuit şi după 1989, publicaţiile oficiale ale BOR, mai ales cele din Bucureşti, au 
preferat să ignore sau să trateze superficial tragedia de la Vladimireşti care a afectat sute de 
monahii. 

Ieromonahul Ioan Iovan a fost condamnat de Tribunalul Militar Teritorial Bucureşti 
prin sentinţa din 7 decembrie 1955 la muncă silnică pe viaţă pentru favorizare la crima de acte 
de teroare; Mihaela Iordache la 25 de ani de muncă silnică pentru crima de uneltire contra 
ordinii sociale, Veronica Gurău, la 15 ani de muncă silnică 61 . 

Cu toate că Petre Pandrea 1-a indicat pe Justinian ca fiind unul dintre vinovaţii morali 
pentru drama de la Vladimireşti, atunci când regimul comunist a decis să adopte măsuri mult 
mai aspre împotriva monahismului chiar şi patriarhul şi-a manifestat ezitările în privinţa 
aplicării lor. în cele din urmă guvernanţii comunişti au emis Decretul nr. 410/28 octombrie 
1959, care urmărea desfiinţarea mai multor mănăstiri şi scoaterea din monahism a numeroşi 
călugări. Din statisticile autorităţilor aflăm că la 31 martie 1960 mai existau 132 de mănăstiri 
ortodoxe, 62 fiind desfiinţate ca rezultat al aplicării decretului 410/1959. încă înainte de 
apariţia decretului, în perioada 1 ianuarie-28 octombrie 1959, alte 30 de mănăstiri fuseseră 
interzise 62 . Desfiinţarea acestor mănăstiri s-a realizat cu implicarea directă a organelor MAI şi 
în special a Securităţii, care nu a făcut altceva decât să repete scenariul exersat în cazul 
desfiinţării mănăstirii Vladimireşti. 

Noua prigoană declanşată contra mănăstirilor între 1958-1960 corespunde cu „cel de- 
al doilea îngheţ" intervenit imediat după retragerea Armatei Roşii din România. Valul de 
arestări căruia i-au căzut victime intelectuali, studenţi, clerici trebuia să arate Kremlinului că 
liderii PMR de la Bucureşti nu au abandonat „vigilenţa revoluţionară". Un alt obiectiv al 
politicii de represiune era acela de a înspăimânta populaţia, mai ales pe intelectuali, pentru a 
se evita orice revoltă comparabilă cu cea din Ungaria. 

Suprimarea Bisericii Greco-Catolice 

Totuşi, oficialităţile comuniste au identificat şi câteva domenii în care puteau fi 
utilizaţi clericii ortodocşi: „lupta pentru pace", „ecumenismul" ortodox - aşa cum era definit 
de Kremlin acest concept - şi combaterea „uniatismului", duşman declarat al conducerii 
PMR. De altfel, discursul împotriva „Uniaţiei" a fost întreţinut şi după 1965, deşi regimul 
comunist de la Bucureşti depăşise faza sa internaţionalistă de câţiva ani buni. Oficialitatea 
comunistă a „recuperat" teologi care, cu numai câţiva ani înainte, erau etichetaţi „periculoşi" 
pentru ordinea socială. Apartenenţa Bisericii Ortodoxe Române la Consiliul Ecumenic al 
Bisericilor (CEB), începând cu anul 1961, a favorizat închegarea unei diplomaţii ecleziastice 
care, nu de puţine ori, a însoţit în mod penibil politica externă de „independenţă" a lui Nicolae 
Ceauşescu. în cadrul acestei diplomaţii bisericeşti au fost integraţi şi preoţi-profesori foşti 
deţinuţi politici, între aceştia şi cunoscutul teolog Dumitru Stăniloae, trecut prin calvarul 
detenţiei politice între 1958-1963. Mai mult, într-o perioadă în care preoţii şi enoriaşii greco- 
catolici clandestini încă mai erau supuşi la hărţuieli şi intimidări, reputatul dogmatist publica 



59 Petre Pandrea, Călugărul alb, cuvânt înainte de Victoria Dragu-Dimitriu, ediţie îngrijită de Nadia Marcu- 
Pandrea, Bucureşti, Editura Vremea, 2003, p. 133. 

60 Ibidem, pp. 52-54. 

61 ASSC, fond Justinian Marina, dosar nr. 2, nepaginat. 

Constantin Aioanei, Cristian Troncotă, Contra ,, armatei negre a călugărilor şi călugăriţelor" ', în „Magazin 
istoric", anul XXX, nr . 1 (346), ianuarie 1996, p. 5. 

penibile lucrări în care încerca să demonstreze că Biserica Română Unită (BRU) a reprezentat 
doar o tentativă de dezmembrare a poporului român. Există o întreagă literatură ortodoxă, sute 
dacă nu chiar mii de lucrări şi studii, care a preferat, chiar şi după 1990, să se refugieze în 
minciună pretinzând că în 1948, în plin stalinism, în România s-a produs o adevărată unificare 
bisericească. 

Probabil între 400 şi 600 de clerici greco-catolici au trecut prin universul 
concentraţionar comunist, dar aici se impune precizarea că unii preoţi uniţi au suferit două şi 
chiar mai multe arestări şi detenţii în perioade diferite. în plus, BRU a fost singura Biserică 
suprimată de autorităţile comuniste, prin decretul nr. 358 din 1 decembrie 1948, iar aproape 
întreaga elită ecleziastică (episcopi, canonici, preoţi-profesori şi protopopi) a fost aruncată în 
sistemul carceral comunist. începând cu lunile septembrie-octombrie 1948 asupra preoţilor 
uniţi s-au exercitat presiuni infernale, fizice şi morale, pentru a trece la ortodoxie, după 
modelul pus în practică de sovietici cu doi ani înainte în Ucraina. Probabil un număr 
important dintre ei au aderat la BOR, dar cifra clericilor din „rezistenţă" a fost importantă; în 
plus, o parte dintre preoţii reveniţi şi-a retractat apoi semnătura de trecere la ortodoxie. 

După simulacrul de sinod, numit şi congres, desfăşurat în Cluj la 1 octombrie 1948 63 , 
care a proclamat unirea cu BOR, toţi cei 6 episcopi greco-catolici (Ioan Suciu, Iuliu Hossu, 
Valeriu Traian Frenţiu, Alexandru Rusu, Ioan Bălan şi Vasile Aftenie) au fost arestaţi între 
27-29 octombrie şi apoi transferaţi la vila Patriarhiei de la Dragoslavele, la mănăstirea 
Căldăruşani şi ulterior la închisoarea Sighet. Locul ierarhilor a fost luat de ternare; Nunţiatura 
Apostolică a avut un rol important în constituirea acestor ternare de conducere ale eparhiilor 
greco-catolice, dar din vara anului 1950 greco-catolicii din clandestinitate nu au mai putut 
conta pe sprijinul moral şi material al Vaticanului, deoarece diplomaţii Sfântului Scaun au 
fost implicaţi într-un proces de spionaj, fiind siliţi să părăsească România la 7 iulie. 
Nunţiatura a reuşit însă în primii ani de după scoaterea în afara legii a cultului greco-catolic să 
consacre sau să contribuie la consacrarea a 6 episcopi auxiliari clandestini: Alexandru Todea, 
Tit Li viu Chinezu, Iuliu Hirţea, Ioan Chertes, Ioan Ploscaru şi Ioan Dragomir. Primul episcop 
decedat în temniţele regimului comunist a fost Vasile Aftenie, ucis în închisoarea Ministerului 
de Interne, la începutul lunii mai 1950. A fost înmormântat în pripă în cimitirul Bellu catolic. 
Au urmat: Valeriu Traian Frenţiu (t 11 iulie 1952), Ioan Suciu (t 27 iunie 1953), Tit Liviu 
Chinezu (f 15 ianuarie 1955) (decedaţi ca urmare a regimului de exterminare de la Sighet) şi 
Ioan Bălan (t 4 august 1959). 

Istoricii ortodocşi din vechea generaţie au apelat la jenante mijloace de a ascunde 
detenţia episcopilor uniţi în mănăstirile ortodoxe în perioadele 1948-1950 şi 1955- 1970 64 . De 
altfel, partea cea mai dureroasă şi delicată a memoriilor lui Iuliu Hossu este cea consacrată 
raporturilor cu ierarhia ortodoxă, episcopul greco-catolic de Cluj -Gherla consemnând cu o 
profundă tristeţe purtarea cinică şi lipsită de pocăinţă a unor prelaţi ortodocşi, precum 
patriarhul Justinian Marina, mitropoliţii Nicolae Bălan şi Iustin Moisescu, episcopii Nicolae 
Colan şi Teoctist Arăpaşu. Cu cel din urmă, Iuliu Hossu a purtat mai multe discuţii în 
contradictoriu atât la Curtea de Argeş, cât şi la mănăstirea Ciorogârla. Ierarhul greco-catolic 
notează că, la 14 august 1956, a fost vizitat la Ciorogârla de episcopul vicar Teoctist şi de 
Alexandru Ionescu, vicar patriarhal, care i-au adus trista veste a separării de cei doi confraţi, 
episcopii Alexandru Rusu şi Ioan Bălan. Aceste întâlniri sunt surprinse şi de documentele 
organelor represive: spre exemplu, o notă a Securităţii din 12 septembrie 1956 consemnează 
că: „din convorbirile avute cu Iuliu Hossu şi [Ioan] Bălan, se constată că ei nu renunţă cu 
nimic la credinţa lor politică şi religioasă. Hossu a declarat în faţa episcopului T[eoctist] 



63 Vezi Ioan-Marius Bucur, Din istoria Bisericii Greco-Catolice Române (1918-1953), Cluj-Napoca, Editura 



Accent, 2003, p. 206. 
64 Vezi, spre exempl 
întregită, Bucureşti, Editura Enciclopedică, 2002, p. 466. 



64 Vezi, spre exemplu, Pr. prof. Mircea Păcurariu, Dicţionarul teologilor români, ediţia a doua, revăzută şi 

Arăpaşu, Al. Ionescu şi I. Florea: «Credinţa noastră este viaţa noastră. Atunci când ni se va 
lua viaţa, atunci vom fi dezlegaţi de credinţa noastră»" 65 . 

Atât Iustin Moisescu, cât şi Teoctist Arăpaşu, succesorii patriarhului Justinian, deşi 
făceau parte din tabere ecleziale rivale, au ajuns în fruntea BOR datorită loialităţii dovedite 
faţă de conducerea Partidului Comunist, primul având şi o proastă reputaţie de politruc. 
Amândoi s-au remarcat ca susţinători ai „luptei pentru pace", temă favorită a propagandei 
comuniste, de fapt parte a discursului isteric antioccidental, în care au fost angrenaţi prelaţi şi 
preoţi, deveniţi activişti în aşa-numitele Comitete de Luptă pentru Pace. Câteva documente 
descoperite foarte recent în fondul CC al PCR - Secţia Cadre, reprezentând fişa de cadre a 
Prea Fericirii Sale Părintele Patriarh Teoctist, indică cu claritate faptul că apartenenţa la aceste 
comitete a fost într-un fel o condiţie a ascensiunii sale către cea mai înaltă demnitate 
ecleziastică, a fost preţul plătit pentru ca factorii decizionali de la vârful PCR să-1 accepte mai 
întâi ca episcop, apoi mitropolit şi, în fine, în 1986, patriarh 66 . Faptul că arhimandritul (şi mai 
apoi episcopul) Teoctist a fost încă din 1948 mesagerul puterii politice pe lângă episcopii 
greco-catolici aflaţi în detenţie 67 a avut urmări care s-au vădit chiar şi după 1989, exacerbând 
resentimentele multor clerici şi credincioşi uniţi. 

Biserica Romano-Catolică - un cult tolerat cu o elită decapitată 

Rămaşi fără biserici, din iarna anului 1948, o parte din enoriaşii uniţi au început să 
frecventeze lăcaşurile de cult romano-catolice, iar unii clerici clandestini au decis, pentru a fi 
cât mai aproape de comunităţile greco-catolice, să adopte ritul latin şi, implicit, să oficieze în 
bisericile catolice. Până în 1989, cu intensităţi diferite, ierarhi şi preoţi romano-catolici au 
oferit sprijin moral şi material BRU clandestine; unul din promotorii acestui sprijin a fost, 
până în 1980, episcopul latin maghiar Mârton Aron, titularul diecezei de Alba Iulia. Alteori, 
reprezentanţii romano-catolici refuzau un astfel de sprijin pentru a evita previzibile 
complicaţii în relaţiile cu autorităţile politice comuniste, a căror cerbicie în hăituirea Bisericii 
Unite era de notorietate. De altfel, la începutul anilor 1950, chiar şi situaţia Bisericii Romano- 
Catolice era extrem de dificilă: era doar un cult tolerat în RPR, fără a funcţiona conform unui 
Statut recunoscut de autorităţi 68 . Persecuţiile n-au ocolit nici ritul latin al Bisericii Catolice 69 : 
rând pe rând, prelaţi romano-catolici precum Mârton Aron, Anton Durcovici, Alexandru 
Cisar, Hieronymus Menges, Augustin Pacha, Scheffler Jânos (Ioan Scheffler), Joseph 
Schubert, Ioan Duma, Adalbert Boros au fost arestaţi sau li s-a stabilit domiciliu obligatoriu. 
Mai mulţi clerici (Clement Gatti, Iosif Waltner, Ioan Heber ş.a.), ierarhi şi monahi au fost 
implicaţi în procese sinistre (mai cunoscute sunt „procesele Nunţiaturii", unde rechizitoriile 
conţineau învinuirile aberante de înaltă trădare şi spionaj, iar pedepsele pronunţate au 



65 ACNSAS, fond Informativ, dosar 736, f. 181; vezi şi „Revista istorică", nr. 5-6, 2004, pp. 239-240; Un 
monument al memorialisticii româneşti. Amintirile lui Iuliu Hossu, în „Apostrof, în nr. 12 din decembrie 2004, 
p. 23. 

66 ANIC, fond CC al PCR - Secţia Cadre, dosar A/592 (Arăpaşu Teoctist), f. 2 şi urm. în fişa biografică din 30 
iunie 1988, redactată de Ion Cumpănaşu, preşedintele Departamentului Cultelor, se preciza că patriarhul Teoctist 
„a sprijinit, în toate ocaziile, acţiunile iniţiate de organele locale de stat. A fost membru al Comitetului de Luptă 
pentru Pace din Bucureşti, aducând o contribuţie bine apreciată la îndrumarea preoţilor în a sprijini această 
acţiune. A scris articole cu orientare progresistă în reviste teologice"; ibidem, f. 8v. 

67 Vezi ANIC, fond Direcţia Generală a Poliţiei, dosar nr. 75/1946, f. 407; Cristian Vasile, între Vatican şi 
Kremlin. Biserica Greco-Catolică în timpul regimului comunist, Bucureşti, Curtea Veche Publishing, 2003, pp. 
203-204. 

Ovidiu Bozgan, Cronica unui eşec previzibil. România şi Sfântul Scaun în epoca pontificatului lui Paul al VI- 
lea (1963-1978), Bucureşti, Curtea Veche Publishing, 2004. 

Vezi, pentru detalii Gabriel Catalan, Prigoana anticatolică în România între 1949-1953. Arestări şi procese 
ale unor clerici şi credincioşi, în Romulus Rusan (ed.), Anii 1949-1953: mecanismele terorii, Bucureşti, 
Fundaţia Academia Civică, 1999; Dănuţ Doboş, Anton Despinescu, Episcopul Anton Durcovici. O viaţă 
închinată lui Dumnezeu şi Bisericii, Iaşi, Editura Sapientia, 2002. 

însumat sute de ani de detenţie). Angajaţii Nunţiaturii Apostolice, majoritatea călugăriţe, 
precum şi preoţi şi călugări de la catedrala Sfântul Iosif din Bucureşti au fost arestaţi la 19 
iulie 1950; sora Clara Catrina Laslău, administrator al Nunţiaturii, a fost condamnată la 15 ani 
de muncă silnică. Alte monahii au primit pedepse asemănătoare sau condamnări 
administrative. 

Monseniorul Stanislau Traian Iovanelli, ieşit din arest în anul 1951, a decis să adopte 
linia de colaborare cu regimul, semnând condiţiile impuse de Securitate, faptă ce i-a atras 
excomunicarea . Orientarea sa „colaboraţionistă" a fost continuată de Francisc Augustin, dar 
amândoi ar putea fi incluşi şi în categoria preoţilor persecutaţi, întrucât la începutul regimului 
totalitar au trecut prin închisorile comuniste. Dicţionarul publicat de INST identifica 165 de 
clerici romano-catolici întemniţaţi, iar pr. prof. Ioan Bota şi Cicerone Ioniţoiu numai 150; însă 
cei din urmă admiteau într-un epilog că în mod sigur din statistica lor „lipsesc încă numele 
multora" 71 . 

Atenţia Securităţii s-a îndreptat în următoarele decenii cu precădere către episcopul 
romano-catolic de Alba Iulia, Mârton Aron, condamnat în 1951 pentru complot, care însă a 
supravieţuit regimului inuman de detenţie de la Sighet. în condiţiile în care regimul comunist 
de la Bucureşti evolua spre sfârşitul anilor 1970 spre izolaţionism şi xenofobie, elita maghiară 
din Transilvania a devenit un fel de „ţap ispăşitor", iar Institutul Teologic Romano-Catolic de 
la Alba Iulia era socotit o pepinieră pentru „iredentişti". Preoţii-profesori de la Alba Iulia erau 
etichetaţi în bloc drept „naţionalist-şovini". 

Cazul Gheorghe Calciu şi demolările de biserici 

în aceeaşi epocă se intensifica şi supravegherea Seminariilor şi Institutelor teologice 
ortodoxe, căci aparenta armonie dintre BOR şi statul comunist părea să fie iremediabil 
ameninţată de preotul-profesor Gheorghe Calciu-Dumitreasa. Părintele Gheorghe Calciu, 
profesor la Seminarul Teologic din Bucureşti a afirmat răspicat că oamenii Bisericii nu trebuie 
să mai fie obligaţi să facă propagandă politică de la altar 72 , iar protestele sale împotriva 
demolării bisericii Enei şi predicile de la biserica Radu- Vodă, rostite în 1978 în faţa elevilor şi 
studenţilor (în cea mai mare parte teologi), i-au atras îndepărtarea de la catedra Seminarului 
Teologic, caterisirea şi condamnarea în 1979 la 10 ani de închisoare. Securitatea i-a pus sub 
urmărire pe elevii şi studenţii teologi solidari cu cauza preotului Gheorghe Calciu- 
Dumitreasa 73 , iar documentele fostei poliţii politice vădesc faptul că potenţiala influenţă 
„nefastă" în rândul teologilor şi clericilor ortodocşi devenise o adevărată obsesie pentru 
organele represive la sfârşitul deceniului opt şi la începutul anilor 1980 74 . Pentru a preveni 
actele similare de nesupunere faţă de puterea politică şi ierarhia obedientă, Securitatea şi-a 
intensificat munca de racolare a informatorilor în Institutele şi Seminariile teologice 75 . 



Mgr Hieronymus Menges, Temoignages sur Mgr Ghika, în Voix de l'effroi. La Roumanie sous le 
communisme. Recits et Temoignages, Bucarest, AEC, Editura M. C, 2000, pp. 260-261. 

71 Preot prof. dr. Ioan Bota, Cicerone Ioniţoiu, Martiri şi mărturisitori ai Bisericii din România (1948-1989). 
Biserica Română Unită cu Roma, Greco-Catolică, Biserica Romano-Catolică, ediţia a Ii-a, prefaţă de Doina 
Cornea, [Cluj], Editura Patmos, 1998, p. 219. Un document mai puţin exploatat, o listă a preoţilor uniţi şi 
romano-catolici arestaţi la sfârşitul anului 1947 şi la începutul anului 1948, se găseşte în Arhivele MAE şi 
cuprinde cel puţin 20 de preoţi catolici (maghiari, germani şi români) care au fost omişi de Dicţionarul publicat 
de INST; AMAE, fond Vatican, Problema 220, voi. 1, nepaginat. 

Pr. Gheorghe Calciu-Dumitreasa, Războiul întru Cuvânt. Cuvintele către tineri şi alte mărturii, ediţie îngrijită, 
prefaţă şi note de Răzvan Codrescu, Bucureşti, Editura Nemira, 2001, p. 84; Le Pere Calciu, condamne ă dix ans 
de prison, est-il encore vivant?, în Roumanie: crise et repression 1977-1982. Un dossier de ,,L' Alternative", 
Supplement au no. 20, Janvier 1983, p. 43. 

73 Pr. Gheorghe Calciu-Dumitreasa, op. cit., p. 84. 

74 Andrei Andreicut, „S-au risipit făcătorii de basme". Amintiri care dor, Alba Iulia, Editura Reîntregirea, 2001, 
p. 72. 

75 ACNSAS, fond Documentar, dosar nr. 69, voi. 2, ff. 65-66 v. 



465 



Activitatea „antisocială" a preotului Gheorghe Calciu ameninţa să „contamineze" şi viitori 
membri de partid (aproximativ jumătate din cursanţii şcolilor teologice erau integraţi în UTC) 
şi pericolul era cu atât mai mare cu cât Securitatea urmărea şi posibile conexiuni ale clericului 
cu SLOMR. 

Patriarhul Iustin Moisescu, fost colaborator al Securităţii 76 , şi şantaj abil în multe 
privinţe, nu a făcut nimic pentru a împiedica pedepsirea părintelui Calciu şi pentru a încerca 
să salveze de la demolare bisericile din Bucureşti (valul de demolări începuse odată cu 
dărâmarea bisericii Enei în mai 1977 77 ). Ba dimpotrivă, atunci când un istoric de artă, precum 
Dinu C. Giurescu, a solicitat sprijinul Patriarhiei pentru salvarea lăcaşelor de cult, i-a spus că 
seamănă cu „fugarii de la radio Europa Liberă". Aceeaşi tăcere a păstrat şi succesorul său . 
Mai trebuie adăugat protestul preotului Ioan Dură împotriva demolării bisericilor şi a 

7Q 

catedralei patriarhale, protest din 29 octombrie 1987, adresat CEB , şi ocultat după 1989 de 
publicaţiile ortodoxe oficiale. 

Tocmai din aceste motive, momentul aprilie 1990, revenirea în cea mai înaltă 
demnitate ecleziastică a Bisericii Ortodoxe Române a patriarhului Teoctist, retras până atunci 
la Sinaia, a fost perceput în medii ale intelectualităţii critice ca un eveniment nefast, ca pe un 
început al restauraţiei neocomuniste 80 care a blocat purificarea ierarhiei de colaboratorii şi 
agenţii de influenţă ai Securităţii şi a întârziat reforma morală a societăţii, care a consacrat o 
alianţă nefericită între un fost secretar de partid ateu, ajuns în fruntea României 
postdecembriste, şi un prelat compromis din punct de vedere moral. 

Bisericile neoprotestante şi eşecul controlului comunist 

în actele oficiale ale birocraţiei partidului-stat, pentru denominaţiunile minoritare se 
folosea o terminologie specifică: unele erau culte, altele „secte" sau „grupări anarhice". După 
cel de-al doilea război mondial, statul a acordat temporar dreptul de a funcţiona ca asociaţii 
unui număr important de grupări religioase, care fuseseră crunt oprimate sub regimul Ion 
Antonescu. Tuturor li s-a cerut să-şi prezinte mărturisirea de credinţă şi să-şi precizeze poziţia 
faţă de stat. Patru confesiuni neoprotestante au primit statutul legal de culte: Biserica 
Adventistă de Ziua a 7-a, Biserica Creştină Baptistă, Biserica Creştină după Evanghelie (cu 
două ramuri) şi Biserica lui Dumnezeu Apostolică-Penticostală, acestea adăugându-se 
confesiunilor protestante magisteriale: Biserica Reformată, Biserica Evanghelică de 
Confesiune Augustană, Biserica Evanghelică Sinodo-Prezbiteriană şi Biserica Unitariană. 
Alte grupări au fost considerate „secte" (martorii lui Iehova, nazarinenii, adeventiştii 
reformişti, spiriţii) sau „grupări anarhice" (Oastea Domnului şi stiliştii, din cadrul Bisericii 



76 Conform dosarului său de reţea, păstrat în Arhiva SRI, la care experţii Comisiei Prezidenţiale au avut acces în 
anul 2006, fără însă a putea fişa vreun document. Pe de altă parte, Comisia nu obţinut permisiunea de la SIE de a 
cerceta dosarele privind infiltrarea parohiilor româneşti din exil cu clerici controlaţi de DIE/CIE. 

77 Dinu C. Giurescu, Distrugerea trecutului României, Bucureşti, Editura Museion, 1994, p. 41. Mai multe 
amănunte vezi la Lidia Anania et al., Bisericile osândite de Ceauşescu, 1977-1989, Bucureşti, Editura Anastasia, 
1995. 

78 Referindu-se la atitudinea ierarhilor faţă de puterea politică în anii 1980, doi istorici apropiaţi de perspectiva 
oficială ortodoxă apreciau în anul 2001 că „în cei 50 de ani de comunism s-a intrat într-o spirală a 
compromisurilor care au limitat tot mai mult rezistenţa Bisericii. Ceea ce nouă ne pare o atitudine realistă în 
condiţiile cumplite ale anilor '50 ridică semne de întrebare în anii '80, când tot sistemul comunist scârţâia din 
toate încheieturile"; George Enache, Adrian N. Petcu, Biserica Ortodoxă Română şi Securitatea. Note de 
lectură, în Totalitarism şi rezistenţă, teroare şi represiune în România comunistă, Bucureşti, CNSAS, 2001, p. 
136. 

19 Este vorba de o scrisoare deschisă adresată secretarului general al CEB, Emilio Castro, în care i se cerea să 

intervină pe lângă autorităţile de la Bucureşti pentru ca distrugerea bisericilor să înceteze; vezi „Mărturie 

Ortodoxă" anul IV, nr. 13, 1990, pp. 72-76. 

80 Aceasta este şi opinia unor istorici consacraţi precum Şerban Papacostea; vezi Cristian Vasile, Un martor 

important: Ion lliescu şi istoria României comuniste, în „Anuarul Institutului de Istorie Orală", voi. VI, 2005, p. 

393. 

Ortodoxe; betaniştii, din Biserica Reformată; penticostalii disidenţi, din Biserica Penticostală; 
mai târziu acestora aveau să li se adauge „treziţii", din Biserica Baptistă) iar activitatea lor a 
fost interzisă de-a lungul întregii perioade comuniste 81 . Cantitatea de documente rămasă de pe 
urma monitorizării acestor confesiuni şi grupări în anii regimului comunist este imensă, ceea 
ce reprezintă o dovadă în sine a nivelului real al represiunii pe criterii religioase 82 . 

Regimul comunist a acţionat cu duritate împotriva militanţilor religioşi, în anii 1940- 
1960 recurgându-se la arestări, încarcerări, „pedepse administrative" etc. Unii dintre 
credincioşii protestanţi sau neoprotestanţi activi au avut parte de acelaşi tratament din partea 
autorităţilor, între cei mai cunoscuţi fiind Richard Wurmbrand, Ferenc Visky sen., Simion 
Cure, Vasile Moisescu, Gheorghe Mladin, Traian Ban, Simion Moţ, Teodor Băbuţ, Nicolae 
Todor, Alexandru Honciuc şi alţii . Se cuvine a preciza că baza teologică a sacerdoţiului 
universal face deseori greu, dacă nu imposibil, de stabilit care dintre neoprotestanţii ajunşi în 
puşcărie erau clerici şi care nu. în orice caz, în covârşitoare majoritate neoprotestanţii aruncaţi 
în sistemul peniteciar românesc au ajuns acolo din cauza motivelor religioase. 

La 18 decembrie 1959, Departamentul Cultelor, din subordinea Consiliului de 
Miniştri, depunea la Secretariatul CC al PMR o notă în vederea aprobării unor „măsuri 
privind cultele neoprotestante". Ceea ce îi alarmase pe guvernanţii comunişti era creşterea 
numerică spectaculoasă a aderenţilor bisericilor neoprotestate, dinamica lor şi imposibilitatea 
de fi controlaţi de stat. Documentul respectiv evidenţia că dacă în 1944 cele patru biserici 
neoprotestante legale (Adventistă, Baptistă, Creştină după Evanghelie şi Penticostală) aveau 
40 000 de membri, numărul lor a crescut la 73 920 în 1948, pentru ca în anii 1958-1959 să 
atingă 192 621 de aderenţi. De asemenea, numărul comunităţilor locale ajunsese în 1959 la 3 
317, iar personalul de cult însuma neoficial câteva mii de persoane, deşi nu erau recunoscuţi 
decât 816 pastori. Creşterea neoprotestanţilor fusese remarcabilă, în intervalul 1948-1954 cu 
16 600 de membri anual, iar între 1955-1959 cu 4 750 de credincioşi în fiecare an 84 . Şeful 
Departamentului Cultelor, D. Dogaru, aprecia în textul pe care îl semna: „Creşterea numerică 
a cultelor neoprotestante trebuie să ne îngrijoreze, deoarece în timp ce cultele istorice în 
general nu reuşesc decât în mică măsură, deşi diferită, să capteze preocupările credincioşilor 
lor pentru problemele religioase, cultele neoprotestante captează aproape total preocupările 
credincioşilor lor pe linia problemelor religioase în dauna preocupărilor cetăţeneşti, 
economice, sociale, culturale şi politice" . 



81 ANIC, fond CC al PCR - Secţia Administrativ-Politică, dosar nr. 14/1966, voi. III, ff. 64-72. 

82 Vezi, spre exemplu, ASSC şi ACNSAS, fondurile Documentar, Penal, Informativ şi Reţea. 

83 AMR Piteşti, fond Tribunalul Militar al regiunii a Ii-a Militare Bucureşti, dosar nr. 6/2/1959, nepaginat; idem, 
fond Tribunalul Militar Timişoara, dosar nr. 1/1959, ff. 263-272, şi sentinţa nr. 610/1959, ff. 23-26 r.-v.; ibidem, 
fond Tribunalul Militar Iaşi, sentinţa nr. 94/1959, nepaginat; ACNSAS, fond „Penal", dosar 1079, voi. 1, ff. 15- 
16 r.-v., 72-77 r.-v.; voi. 3, ff. 10-12, r.-v., 13. Vezi şi Ferenc Visky jr. (ed.), Prizonierii speranţei. Mărturii ale 
celor închişi pentru credinţă, traducere: Claudia Birea, Ferenc Visky, Cluj-Napoca, Editura Koinonia, Arad, 
Editura Strigătul de la Miezul Nopţii, 2002, passim; Richard Wurmbrand, Cu Dumnezeu în subterană, traducere 
din limba engleză de Marilena Alexandrescu-Munteanu şi Măria Chilian, Bucureşti, Editura Casa Şcoalelor, 
1993; idem, Strigătul Bisericii prigonite, Bucureşti, Editura Stephanus, 1993. 

84 ANIC, fond CC al PCR - Secţia Administrativ-Politică, dosar nr. 15/1960, ff. 3-4, 7. Cultele neoprotestante 
legale au crescut constant până la sfârşitul regimului comunist. în 1966, conform datelor oficiale ele înregistrau 
următoarea situaţie numerică: adventiştii de ziua a 7-a, 34 000 de credincioşi, 511 comunităţi, 125 de pastori; 
baptiştii, 55 000 de credincioşi, 580 de comunităţi cu 311 filii, 156 de pastori; penticostalii, 38 000 de 
credincioşi, 493 de biserici şi 232 de filii, 122 de pastori; creştinii după Evanghelie, circa 20 000 de credincioşi, 
256 de comunităţi şi 122 de filii, 83 de pastori (ibidem, dosar nr. 14/1966, voi. III, ff. 64-67). în anul 1987, 
conform tot unor date oficiale, Biserica Baptistă avea: 75 000 de membri, 951 lăcaşuri de cult, 170 deservenţi de 
cult şi 123 de cimitire; Biserica Penticostală: 87 000 de membri, 792 lăcaşuri de cult, 126 deservenţi de cult şi 
125 de cimitire; Biserica Adventistă de Ziua a Şaptea: 47 000 de membri, 521 lăcaşuri de cult, 135 deservenţi de 
cult şi 160 de cimitire; Biserica Creştină după Evanghelie, 28 500 de membri, 380 lăcaşuri de cult, 79 deservenţi 
de cult şi 100 de cimitire (ibidem, fond Cabinet Ion Dincă, dosar nr. 4/1983, ff. 93, 101-102). 

85 Ibidem, fond CC al PCR - Secţia Administrativ-Politică, dosar nr. 15/1960, f. 4. 

Dincolo de imaginea catastrofică, realizatorul acestui document surprindea totuşi o 
realitate deranjantă pentru partidul-stat, dificultatea de a-i controla pe fidelii bisericilor 
neoprotestante. După 1954 se luaseră măsuri importante împotriva acestora, îndeosebi prin 
intermediul Ministerului Cultelor (între timp desfiinţat), care îşi organizase Corpul 
împuterniciţilor şi al inspectorilor generali, dar şi prin intermediul sfaturilor populare şi al 
„organelor locale". Aşa se explica reducerea („frânarea") ritmului de creştere al 
neoprotestanţilor 86 . Printre altele, măsurile luate de autorităţi contra confesiunilor 
neoprotestante au inclus: controlarea resurselor financiare ale acestora; înlocuirea unor 
„elemente necorespunzătoare" din conducere (la adventişti şi creştini după Evanghelie); 
interzicerea catehizării organizate a copiilor; alcătuirea unui material documentar bogat, pe 
baza căruia avea să se procedeze la preschimbarea autorizaţiilor de funcţionare a 
comunităţilor şi a legitimaţiilor deservenţilor de culte; introducerea sistemului arondărilor, 
ceea ce avea să însemne reducerea numărului de comunităţi şi de filii cu circa 1 125 de unităţi, 
fapt care implica şi micşorarea numărului de deservenţi; din 1958 se interzisese acestor culte 
să mai aducă noi serii de elevi în seminariile lor; reducerea frecvenţei adunărilor pastorale; 
controlarea cumpărării de imobile în vederea deschiderii unor noi lăcaşuri de cult; 
împiedicarea implicării în activităţi pastorale a persoanelor nerecunoscute oficial; folosirea 
fanfarelor pe străzi; instruirea „organelor locale" de a se implica în respectarea „regimului 
legal al cultelor" şi a semnala împuterniciţilor abaterile; oprirea adunărilor prea dese în 
biserici în cursul săptămânii 87 . 

Arondarea sau rearondarea teritorială în anul 1960 a determinat reducerea cu 30% a 
numărului de biserici şi filii neoprotestante, iar a pastorilor cu 25%. De asemenea, a fost redus 
şi numărul unităţilor intermediare la cultele baptist, adventist şi penticostal, cu alte cuvinte o 
reducere a aparatului administrativ 88 . De asemenea, numărul de elevi la seminariile teologice 
fusese redus drastic, de la 10-40 anual ajungându-se la câte opt în cinci ani. în acelaşi timp, 
chiar dacă se interzisese catehizarea copiilor în biserici, familiile neoprotestante reuşiseră sa- 
şi educe urmaşii din punct de vedere religios 89 . 

în vederea stopării creşterii numerice a neoprotestanţilor, statul a manipulat propriile 
legi. Pe de o parte se cerea acestor culte „respectarea riguroasă a prevederilor legale privind 
formele de trecere de la un cult la altul", iar pe de altă parte, deoarece potrivit legilor de 
organizare sfaturile populare nu se mai ocupau de apartenenţa religioasă a cetăţenilor români, 
formele solicitate nu se mai puteau face. Poziţia ambiguă a structurilor administrative locale a 
determinat „o frână" în activitatea confesiunilor neoprotestante. Chiar şi în condiţiile şicanelor 
continue ale autorităţilor, dinamismul acestor culte era de domeniul evidenţei, motiv de iritare 
pentru partidul-stat 90 . într-o notă din anii 1960 trimisă de Departamentul Cultelor către CC al 
PCR, Direcţia Generală a Consiliilor Populare, se preciza că denominaţiunile neoprotestante, 
„ducând o intensă acţiune de educare religioasă a adepţilor lor şi îndeosebi a tineretului, 
imprimă acestora un misticism exagerat, determinându-i să manifeste lipsă de receptivitate şi 
chiar indiferenţă faţă de însuşirea ideologiei socialiste" (s. n.) . Pentru a preîntâmpina 
activitatea religioasă în general, activiştii de la Departamentul Cultelor insistau să se dea 
„indicaţii consiliilor populare şi organelor de partid, să-şi sporească preocuparea faţă de 
supravegherea cultelor şi sectelor, să ia măsuri pentru combaterea şi lichidarea ilegalităţilor 
comise de acestea, precum şi pentru întărirea activităţii politico-educative în rândul 
maselor" 92 . 



86 Ibidem, f. 7. 

87 Ibidem, ff. 10-11. 

88 Ibidem, dosar nr. 14/1966, voi. III, f. 73. 

89 Ibidem, f. 74. 



91 Ibidem, f. 98. 

92 Ibidem, f. 100. 

în urmărirea şi reprimarea activităţii denominaţiilor minoritare s-au implicat în primii 
ani ai regimului comunist structurile moştenite de la vechiul stat român (Poliţia de Siguranţă, 
Jandarmeria, SSI, Biroul 2 de Informaţii al Marelui Stat Major, Serviciul de Informaţii 
Politice şi Documentare din Inspectoratul General al Armatei pentru Educaţie 93 ), iar după 
1948-1949 mai ales Securitatea şi Miliţia, create de partidul-stat tocmai pentru a-i asigura 
aplicarea programului de transformare şi de controlare a societăţii. Pentru discreditarea 
neoprotestanţilor, autorităţile comuniste au utilizat un limbaj specific. Spre exemplu, aceştia 
erau etichetaţi drept „agenţi ai imperialismului occidental"/"anglo-american"/"american", 
care amintea de stigmatul public din timpul celui de-al doilea război mondial, în perioada 
naţionalismului integral, când ei fuseseră consideraţi „străini" „trădători", „renegaţi", 
„bolşevici" sau „iudeo-bolşevici". 

Supravegherea în combinaţie cu hărţuielile la care au fost supuse bisericile 
neoprotestante în vremea lui Gheorghe Gheorghiu-Dej au cunoscut chiar o amplificare în 
regimul Nicolae Ceauşescu, când au fost readuse la suprafaţă concepţiile etniciste interbelice, 
care au fost combinate cu ideile staliniste, formându-se astfel un amestec care a primit numele 
de naţional-comunism. Discriminarea împotriva fidelilor bisericilor minoritare a cunoscute 
noi forme. Totul pe fondul întreţinerii sentimentului de „cetate asediată" care i se inocula 
cetăţeanului României comuniste. Iritaţi de lipsa de conformism a multor membri ai cultelor, 
în special a neoprotestanţilor, liderii de partid şi de stat au luat măsuri contra acestora, 
orchestrând denigrarea sistematică a credincioşilor în şedinţe publice 94 ori în mass-media (s- 
au evidenţiat atât cotidiene şi reviste centrale, inclusiv „Scânteia" 95 , cât şi publicaţii locale; 
televiziunea, radioul şi cimatografia au jucat şi ele un rol în distorsionarea imaginii despre 
oamenii religioşi). Partidul-stat s-a implicat chiar în şicanarea copiiilor neoprotestanţi în şcoli 
(mai ales în licee şi universităţi); mergând chiar până la intruziunea în viaţa de familie 96 . 

îngrijorarea faţă de menţinerea sentimentului religios la cote ridicate a determinat 
autorităţile de la Bucureşti să iniţieze în anii 1960-1980 acţiuni de „educare ştiinţifică şi de 
combatere a misticismului şi obscurantismului din conştiinţa maselor". Grupările minoritare, 
atât cele legale, cât şi cele interzise, deţineau un loc special în cadrul acestor veritabile 
campanii antireligioase 97 . Pe scenele teatrelor existente în oraşele României sau pe cele 
improvizate în sate ori întreprinderi cu prilejul unor campanii special organizate, se jucau 
diferite piese cu caracter antireligios sau în care realitatea istorică era distorsionată, 
manipulată 98 . 

în anii 1960-1980 s-au publicat numeroase lucrări de „ateism ştiinţific", în prima faza 
traduceri sovietice, cum a fost cazul, spre exemplu, celebrei în perioadă Călăuză a ateistului, 
iar ulterior producţii autohtone. De regulă nu era vorba de o prezentare neutră a fenomenului 
religios, ci de atacuri nemascate contra creştinilor practicanţi, în special a neoprotestanţilor, 
cărora le era întotdeauna rezervată o parte importantă din numărul de pagini 99 . 



93 Vezi, spre exemplu, AMR, fond Direcţia Superioară Politică a Armatei, dosar nr. 802, passim. 

94 Vezi ANIC, fond CC al PCR - Secţia Âdministrativ-Politică, dosar nr. 25/1982, ff. 46-48 r.-v.. 

Bunăoară, vezi Ilie Tănăsache, Obscurantismul se autodemască. Fapte despre nocivitatea unei secte şi despre 
activitatea unor escroci travestiţi în „întemeietori" de... noi religii, în „Scânteia", 30 iunie 1982; idem, Când 
delapidatorul se dă drept persecutat... religios şi politic. Cum şi-au găsit apărători de pe aiurea doi inşi care au 
furat din avutul obştesc aproape jumătate de milion de lei, în „Scânteia", 7 septembrie 1982. 

96 ANIC, colecţia Gabanyi, dosar nr. 161, ff. 2-18. 

97 Ibidem, fond CC al PCR - Secţia Propagadă şi Agitaţie, dosar nr. 17/1966, ff. 1-46; ibidem, dosar nr. 19/1966, 
ff. 1-20; ibidem, dosar nr. 38/1966, ff. 1-32; ibidem, dosar nr. 22/1970, ff. 1-52. 

Astfel de piese au fost: Rugul, Porunca a 7-a, Hughenoţii, Martin Luther şi Thomas Miintzer, Făclie în miez 
de noapte, Mântuleţ în rai şi în iad (piesă de Siito Andras). Vezi Tudor Olaru, Octav Grumezea, Premisele 
eficienţei în propaganda materialist-ştiinţifică, în „Scânteia", 13 martie 1981. 

99 Petru Berar, Umanism şi ateism, Bucureşti, Editura Ştiinţifică şi Enciclopedică, 1980; Idem, Religia în lumea 
contemporană, Editura Politică, Bucureşti, 1983; Simion Asandei, Ateism şi religie, Bucureşti, Editura Militară, 
1980; Idem, Omul, ştiinţa şi religia, Bucureşti, Editura Militară, 1985; întrebări şi răspunsuri la probleme de 

împotriva unora dintre neoprotestanţii reticenţi Securitatea a recurs şi la măsuri 
radicale, inclusiv la asasinate, concepute în laboratoarele temutei poliţii politice şi puse în 
aplicare de echipe operative (spre exemplu, cazul pastorului baptist Vasile Gherman, în 
1988 100 ). 

Relaţiile externe ale cultelor din România erau atent supravegheate. Cele protestante şi 
neoprotestante nu numai că nu făceau excepţie, dar contactele lor cu coreligionarii occidentali 
erau chiar mai atent monitorizate, pornindu-se de la suspiciunea că erau oficine de spionaj 101 . 
Aceasta a fost poziţia de-a lungul întregii perioade comuniste . Lipsa literaturii religioase, 
inclusiv a Bibliilor (20.000 de exemplare în limba maghiară, donate Bisericii Reformate de 
Alianţa Mondială Reformată, în loc să ajungă la destinatarii lor au fost topite de autorităţile 
române şi prefăcute în anul 1985 în hârtie igienică 103 ), i-a determinat pe unii neoprotestanţi să 
se implice în activitatea unor veritabile reţele de transportare din Occident şi de distribuţie (nu 
doar pentru România, ci şi pentru spaţiul sovietic) a acestei literaturi, expunându-se astfel 
durelor măsuri represive ale Securităţii, de la amenzi până maltratări, arestări, procese şi 
condamnări 104 . 

Persecuţiile la care erau supuşi creştinii din România, dar şi rezistenţa lor în faţa 
dictaturii - cei neoprotestanţi ocupând în pofida numărului lor relativ mic probabil cel mai 
important loc în această privinţă în timpul lui Ceauşescu -, deci toate acestea au atras atenţia 
unor instituţii occidentale preocupate de susţinerea creştinilor din spatele Cortinei de Fier 
(spre exemplu, Misiunea Creştină pentru Lumea Comunistă, Underground Evangelism, 
Keston Institut 105 ) sau în general de apărare a drepturilor omului (Amnesty International), 
precum şi a exilului românesc, atât politic şi cultural 106 , cât şi religios 107 . De asemenea, 
îndeosebi în anii 1980 un interes în creştere faţă de minorităţile religioase neoprotestante a 
arătat administraţia de la Washington, mai ales în timpul mandatului lui David B. Funderburk 
la Bucureşti, care s-a dovedit unul din criticii neînduplecaţi ai regimului Ceauşescu 108 . 

educaţie ateistă a tineretului, voi. III, autori: Petru Berar, Petre I. Bieltz, Gheorghe Brătescu, Gheorghe Al. 
Cazan, Cornelia Cristescu, Florin Georgescu, Paul Popescu Neveanu, Georgeta Tănase, Gheorghe Vlăduţescu, 
Elena Zamfir, Bucureşti, Editura Politică, 1982; FI. Georgescu, Societate şi religie, Bucureşti, Editura Ştiinţifică 
şi Enciclopedică, 1982; Petre Hladchi-Bucovineanu, Faţete reale ale sectelor religioase, Bucureşti, Editura 
Politică, 1983; Bruno Wurtz, Doctrinele principalelor secte ale creştinismului contemporan, Timişoara, 
Tipografia Universităţii Timişoara, 1988. Vezi şi Paul Dobrescu, Educaţia materialist-ştiinţifică - sub semnul 
unor noi exigenţe calitative, în „Scânteia", 24 decembrie 1982; idem, Literatura ateist- ştiinţifică - mai ferm 
angajată în activitatea de făurire a conştiinţei noi, în „Scânteia", 28 septembrie 1984; Florin Georgescu, Rolul 
educaţiei materialist-ştiinţifice informarea omului nou, în „Era Socialistă", nr. 20, 25 octombrie 1983. 

100 Petru Dugulescu, Ei mi-au programat moartea, Timişoara, Editura Marineasa, 2003, pp. 167-172. 

101 ANIC, fond CC al PCR - Secţia Administrativ-Politică, dosar nr. 14/1966, voi. I, ff. 1-7. 

102 . Situaţia este dovedită de numărul uriaş de dosare create de Departamentul Cultelor, disponibile astăzi în 
Arhivele Secretariatului de Stat pentru Culte. 

David B. Funderburk, Un ambasador american între Departamentul de Stat şi dictatura comunistă din 
România, 1918-1985, Constanţa, Editura Dacon, 1994, pp. 105-106. 

104 ACNSAS, fond Documentar, dosar nr. 146, voi. 3, passim; voi. 4, passim; Ibidem, dosar nr. 150, voi. 2, 
passim. Vezi şi Elis Neagoe-Pleşa, Liviu Pleşa, Cultele neoprotestante din România în perioada 1975-1989, în 
Partidul, Securitatea şi Cultele, 1945-1989, volum coordonat de Adrian Nicolae Petcu, Bucureşti, Editura 
Nemira, 2005, p. 377-383. 

105 ACNSAS, fond Documentar, dosar nr. 174, voi. 2, passim; ANIC, fond CC al PCR - Secţia Administrativ- 
Politică, dosar nr. 14/1966, voi. I, f. 5; ibidem, colecţia Gabanyi, dosar nr. 165, f. 46. 

Vezi Sanda Stolojan, Persecution et resistance religieuse en Roumanie, în ,,L' Alternative", număr special 
Roumanie. Crise et repression, pp. 41-44. 

107 Merită amintită activitatea lui Sergiu Grossu, la Paris, care a editat mulţi ani revista Catacombes, în care erau 
reproduse sistematic informaţii despre situaţia creştinilor persecutaţi, atât în România, cât şi în întreg blocul 
sovietic. 

108 Vezi David B. Funderburk, op. cit.. De asemenea, vezi şi Roger Kirk & Mircea Răceanu, România împotriva 
Statelor Unite. Diplomaţia absurdului, 1985-1989, traducere de Melania Stela Rădulescu, Bucureşti, Editura 
Silex, 1995. 

Un autor de referinţă pentru studierea relaţiilor stat-Biserică în spaţiul dominat de 
sovietici, a identificat 6 factori mai importanţi care au determinat politica religioasă 
comunistă: ponderea organizaţiei religioase, dispoziţia acesteia de a se subordona/conforma 
cerinţelor autorităţii politice şi posiblitatea de a o infiltra şi controla prin intermediul poliţiei 
politice, problema dependenţei de o autoritate străină, loialitatea sau lipsa de loialitate a unui 
cult religios în timpul celui de-al doilea război mondial, configuraţia etnică a ţării şi cultura 
politică dominantă 109 . De aici a rezultat şi tratamentul diferit pe care regimul 1-a aplicat celor 
două Biserici mai importante: Ortodoxă şi Greco-Catolică. Supunerea Bisericilor Catolice 
locale faţă de o autoritate din afara blocului „democraţiilor populare", autoritate cu vocaţie 
universalistă, ca şi Kremlinul comunist, precum şi faptul că Biserica Catolică părea să fie oază 
de autonomie şi chiar independenţă nu erau deloc pe placul noilor guvernanţi comunişti, fiind 
percepute drept acte de trădare. Tocmai din acest motiv intensitatea represiunii a fost mai 
mare în cazul Bisericii Catolice de ambe rituri. Prigonirea a peste 1700 de clerici ortodocşi şi 
faptul că gesturile de opoziţie faţă de regimul comunist ale unor preoţi au fost mai numeroase 
decât se credea nu schimbă datele problemei 110 . Fără a beneficia de un sprijin moral şi 
material din exterior şi fără a avea o tradiţie în planul sfidării autorităţii politice, ierarhia 
ortodoxă a adoptat relativ repede o atitudine conformistă care s-a accentuat cu timpul, 
conducând la capitulări lamentabile în anii 1980, atunci când prelaţii au acceptat demolările 
de biserici şi au consimţit la reprimarea preoţilor protestatari. 

Dincolo de represiunea propriu-zisă îndurată de personalul de cult al diferitelor 
confesiuni din România în perioada comunistă, poate mai importantă a fost izgonirea Bisericii 
din şcoli, spitale, instituţii de caritate, armată şi penitenciare, precum şi descurajarea 
insidioasă şi sistematică a sentimentului religios de către un regim care se declara ateist. 
Apropierea omului de religie a fost puternic stânjenită şi reprimată şi, cu un sprijin însemnat 
dinspre instituţiile ecleziastice „domesticite", regimul a reuşit o îndepărtare a proiectelor 
individuale de rădăcinile lor spirituale 111 . 



Pedro Ramet, Cross and Commissar. The Politics of Religion in Eastern Europe and the USSR, Bloomington 
and Indianapolis, Indiana University Press, 1987, p. 16. 

Vasile Igna, Intre acţiune şi contemplaţie. 12 note sumare asupra istoriei şi sensului confruntării dintre 
creştinism şi comunism, în Marx contra Isus. Repere ale confruntării dintre creştinism şi comunism, Bucureşti, 
Editura Universal Dalsi, 2003, p. 31. 

Alexandru Zub, Sorin Antohi, Oglinzi retrovizoare: istorie, memorie şi morală în România, Iaşi, Editura 
Polirom, 2002, pp. 81-82. 

Reforma învăţământului şi implicaţiile sale. 

Educaţie şi ideologie în România în primul deceniu comunist 

Vom încerca să surprindem principalele elemente ale reformei învăţământului din 
1948, precum şi gradul în care şcoala românească a fost afectată de impunerea ideologiei 
totalitare mai ales în primul deceniu de regim comunist. Sistemul de învăţământ trebuia să 
îndeplinească o funcţie de îndoctrinare, să-i pregătească pe copii şi tineri după tiparele 
„omului nou" şi să elimine spiritul critic şi spontaneitatea elevilor. în paralel cu campania 
demagogică de lichidare a analfabetismului se opera o sinistră discriminare pe criterii de 
clasă, iar cei admişi în şcoli erau supuşi unui perfid sistem de dresaj ideologic. 

Trebuie spus de la bun început că a existat un interes special al Partidului Comunist 
pentru Ministerul Educaţiei Naţionale încă din toamna anului 1944. Atunci titularul acestui 
departament a devenit Ştefan Voitec, lider al PSD, partid partener al PCR în FND. Curând, 
dinspre conducerea comunistă s-au auzit voci care îl incriminau pe Ştefan Voitec pentru 
spiritul „antidemocratic" pe care 1-a imprimat de când a preluat Ministerul Educaţiei, deşi, 
aparent, iniţiativele fruntaşului social-democrat nu erau în răspăr cu planurile PCR. 

Liderii comunişti îi reproşau lui Ştefan Voitec o toleranţă prea mare faţă de 
„reacţiunea" din sistemul de învăţământ. PCR pleda pentru o grabnică epurare şi „reeducare" 
a elevilor şi a cadrelor didactice. Radicalismul comunist în această privinţă s-a vădit la şedinţa 
Biroului FND din 27 noiembrie 1945, când s-a pus problema modului de sărbătorire a 
momentului 1 decembrie. Această dezbatere trebuie legată de un eveniment care avusese loc 
cu puţin timp înainte, manifestaţia din 8 noiembrie 1945, organizată în principal de tineretul 
naţional liberal şi cel naţional ţărănesc, elevi şi studenţi 1 . Reacţia autorităţilor comuniste a fost 
una dură, soldată cu câteva zeci de arestări, mai ales din rândul tineretului. Au fost întocmite 
liste cu studenţii participanţi la manifestaţie, aceştia fiind urmăriţi luni întregi. 557 de 
persoane au fost arestate, clasându-se cauza pentru 188 dintre ele 2 . Acţiuni similare au avut 
loc şi în alte oraşe ale ţării, cum au fost cele de la Ploieşti şi de la Timişoara, finalizate tot cu 
arestări. Profesorul Mihail Dragomirescu, pe atunci fruntaş al Uniunii Patrioţilor, declara în 
şedinţa din 27 noiembrie că: „în şcoli, problema trebuie privită cu multă seriozitate pentru că 
am impresia că reacţiunea cea mai cruntă, rămăşiţele legionare cu legături la naţional-ţărănişti 
şi liberali, se concentrează în şcoli, prin directori, profesori şi elevii mari, precum şi în 
studenţime. (...) Se pune întrebarea dacă e bine să scoatem acest tineret la demonstraţia 
maselor populare ale FND-ului". în faţa acestor îngrijorări, Vasile Luca a simţit nevoia de a 
da următorul verdict: „Dacă fac ceva, îi snopim în bătaie şi îşi vor pierde pofta de a mai face 
ceva. îi putem încadra între muncitori" 3 . Mai târziu, violenţa a mers până la arestări masive 
din rândul studenţilor. Spre exemplu, conducerea tineretului naţional ţărănesc, compusă mai 
ales din studenţi, a fost arestată în 27 mai 1947 4 . în noiembrie 1947, 100 de membri ai 
Tineretului Universitar Naţional Ţărănesc (TUNŢ) au fost arestaţi, după ce împrăştiaseră 
câteva sute de manifeste prin Bucureşti. La 15 august 1949 s-au produs noi arestări în 
rândurile TUNŢ. Totul a culminat în anul 1949 cu „reeducarea" de la Piteşti 5 . Incitările din 
1945 erau, aşadar, doar preludiul distrugerii psihice a studenţimii indezirabile (de orientare 
legionară, dar nu numai) şi, în general, a tineretului. 



1 Pentru detalii în legătură cu manifestaţia din 8 noiembrie 1945, inclusiv o listă a studenţilor care au participat la 
demonstraţie, vezi Cicerone Ioniţoiu, Manifestaţia de la 8 noiembrie 1945, în „România Liberă", 4 noiembrie 
1995, p. 6; Petre Ţurlea, 8 noiembrie 1945, Bucureşti, INST, 2000. 

2 Petre Ţurlea, op. cit. 

3 ANIC, fond CC al PCR - Cancelarie, dosar nr. 1 15/1945; şedinţa Biroului FND din 27 noiembrie 1945, ff. 3-4 

4 ACNSAS, fond Penal, dosar nr. 348, passim. 

5 Virgil Ierunca, Fenomenul Piteşti, ediţia a Ii-a, Bucureşti, Editura Humanitas, 1991, p. 17. 

Această „reeducare" se integra proiectului represiv comunist din anii de consolidare a 
monopolului puterii, dar fusese precedată de o percepţie deformată a centrelor universitare, 
percepţie pe care şi-au însuşit-o între 1945-1948 inclusiv „tovarăşi de drum" ai comuniştilor; 
Universităţile erau văzute aproape în exclusivitate ca locuri unde „agitaţiile se intensifică pe o 
linie primejdioasă", degenerând în campanii antisemite şi antimaghiare. Chiar primul ministru 
Petru Groza declara la 21 februarie 1946 că tineretul este uşor de influenţat şi că „mai ales 
actuala generaţie din Universităţi este îmbibată, începând de la prima clasă de liceu şi până 
acum, de o propagandă rasistă şi de naţionalism şovin. Acest tineret a contribuit la marea 
tragedie în care ne găsim. Eu fac apel la dv. toţi şi rog pe domnul ministru al Educaţiei 
Naţionale să se ocupe îndeosebi de agitaţiile de la diferite universităţi" 6 . 

Reforma învăţământului din 1948 

Mai greu de anticipat în anii 1946-1947, prin prisma unor poziţii publice ale primului 
ministru, schimbarea radicală a sistemului educaţional devenea aproape o certitudine în 
primăvara anului viitor, o dată cu preconizata măsură de naţionalizare a tuturor şcolilor 
particulare, inclusiv a celor confesionale, stipulată şi de noua Constituţie comunistă. între 
obiectivele principale ale legii învăţământului din 3 august 1948 - Decretul nr. 175 - s-au 
aflat: formarea tinerilor în spirit comunist, controlul strict al şcolilor elementare, medii şi 
superioare, prin suprimarea autonomiei universitare, precum şi asigurarea cadrelor pentru 
planul de industrializare, prin extinderea învăţământului tehnic mediu şi superior 7 . Scopul 
reformei învăţământului din 1948 era o politizarea integrală a învăţământului şi o „curăţare" a 
învăţământului românesc, prin introducerea discriminărilor sociale la admiterea în 
învăţământul mediu şi superior. Conducerea comunistă viza şi constituirea unei pături de 
„cadre" care să aplice politica partidului în aparatul de stat, armată, justiţie şi cultură. Şcoala 
reprezenta, în viziunea noilor conducători, prima verigă din sistemul de pregătire a cadrelor 
necesare construirii socialismului. Astfel, tineretul trebuia educat în spiritul patriotismului 
socialist şi al internaţionalismului proletar. încă din 1918 comuniştii sovietici au decis că 
„trebuie să facem din tânăra generaţie o generaţie de comunişti. Trebuie să transformăm copiii 
în comunişti adevăraţi. Trebuie să-i învăţăm să-şi influenţeze în mod considerabil familia. 
Trebuie să-i luăm sub controlul nostru şi, să spunem clar, să-i naţionalizăm. încă din primele 
zile vor fi sub influenţa grădiniţelor şi şcolilor comuniste" 8 . 

învăţământul preşcolar era facultativ şi se adresa copiilor între 3 şi 7 ani, având la 
dispoziţie cămine şi grădiniţe, subordonate direct Ministerului învăţământului Public. Copilul 
trebuia educat încă de mic în spiritul partidului. „în loc să rătăcească pe maidane, i se dă o 
educaţie sănătoasă" 9 , declara ministrul învăţământului, Gheorghe Vasilichi la o consfătuire pe 
ţară cu inspectorii şcolari, cărora li se dădeau indicaţii pentru aplicarea în teren a reformei, 
învăţământul elementar era stabilit la 7 ani, dintre care primele patru clase erau generale şi 
obligatorii. învăţământul mediu de 4 ani era împărţit în: licee, care trebuiau să asigure baza 
pregătirii pentru accederea în următoarea treaptă de învăţământ (cea universitară); şcoli 
pedagogice, pentru pregătirea cadrelor didactice necesare în învăţământul preşcolar şi 
elementar; şcolile tehnice şi profesionale. Ultimele două pregăteau cadrele tehnice medii şi 
calificate necesare producţiei industriale şi agricole. în 1951 durata şcolii de cultură generală 
a devenit de 10 ani, prin renunţarea la un an. Din anul şcolar 1948/1949 s-a organizat 
învăţământul seral pentru liceu, iar din 1952/1953 pentru clasele V-VII. în 1956 s-a revenit la 



6 ANIC, fond Preşedinţia Consiliului de Miniştri - Stenograme (1944-1959), dosar nr. 2/1946, f. 121. 

7 „Monitorul Oficial", partea I-A, anul CXVI, nr. 177, marţi 3 august 1948, pp. 6322-6324; Măria Someşan, 
Mircea Iosifescu, Legile din 1948 pentru reforma învăţământului, în Romulus Rusan (ed.), Anul 1948 - 
instituţionalizarea comunismului, Bucureşti, Fundaţia Academia Civică, 1998, p. 440. 

Apud Michelle Heller, La machine et Ies rouages. La formation de l'homme sovietique, Paris, Calmann-Levy, 
1985, p. 180. 
9 „Scânteia", 8 august 1948, p. 1. 

durata de şcolarizare de 1 1 ani, s-a introdus învăţământul mixt, s-a făcut împărţirea pe secţii a 
claselor a X-a şi a Xl-a (secţia umanistă şi reală), ceea ce îmbunătăţea oarecum nivelul 
învăţământului de cultură generală, faţă de cum fusese acesta conceput prin legea din 1948. 

învăţământul superior cuprindea universităţile, politehnicile şi institutele de 
învăţământ superior. Primele două depindeau direct de Ministerul învăţământului Public şi 
aveau rolul de a forma cadrele pentru corpul didactic din învăţământul mediu şi superior, 
specialişti şi cercetători pentru diverse domenii. Durata studiilor era de 4-6 ani. Institutele de 
învăţământ superior, cu o durată a studiilor de 3-4 ani, trebuiau să pregătească cadrele 
superioare de specialişti pentru toate ramurile economiei şi profesorii pentru învăţământul 
mediu. Studenţii erau admişi pe baza unui concurs, iar numărul de locuri disponibile era 
stabilit de Consiliul de Miniştri, în funcţie de necesităţile fiecărui an. 

De o deosebită importanţă s-a dovedit a fi articolul 32 care prevedea în mod expres: 
„Actualele facultăţi şi şcoli de învăţământ superior vor fi restructurate conform prezentei legi. 
în acest scop, se vor putea desfiinţa catedre inutile, altele vor putea fi raţionalizate după 
necesităţi, sau se vor crea catedre noi". Această dispoziţie oferea calea legală pentru epurările 
cadrelor didactice „necorespunzătoare", acţiune care avea un scop precis - eliminarea 
persoanelor care prin autoritatea lor morală puteau influenţa elevi şi studenţi 10 . Noile cadre, 
devotate partidului, trebuiau să-i educe pe elevi în spiritul cerut de acesta. Doar la începutul 
anului universitar 1949-1950 au fost scoase din învăţământul superior, conform unui raport al 
Ministerului învăţământului din 1950, 181 de cadre didactice 11 . 

Legislaţia din 1948 introducea şcoli speciale de 2 ani pentru muncitori scoşi din 
producţie şi susţinuţi pe perioada şcolarizării de ministerul de resort şi de întreprinderea unde 
lucrau - formă de învăţământ care dădea dreptul absolvenţilor de a-şi continua studiile în 
învăţământul superior - , şcoli profesionale şi şcoli tehnice medii. Prin decizia Ministerului 
învăţământului Public din 29 octombrie 1948 au fost înfiinţate şi şcolile juridice de un an, 
destinate aceleiaşi categorii a muncitorilor scoşi din producţie. După un an de studii, cursanţii 
primeau o diplomă care le oferea dreptul a se angaja în orice funcţie juridică, inclusiv 
magistratură şi parchet 12 . Prin decretul nr. 343/1953, şcolile speciale s-au transformat în 
facultăţi muncitoreşti. Au funcţionat şi alte derogări: în anii 1950 existau absolvenţi ai acestor 
şcoli speciale înscrişi în anii superiori care nu aveau studii medii! Toate aceste aspecte descriu 
un sistem de învăţământ care a promovat antiselecţia. 

în efortul programatic de distrugere a fostelor structuri sociale, lumea universitară şi 
academică a fost printre cele dintâi vizate de regimul comunist 13 . între 1944-1949 s-a recurs la 
distrugerea statutului social al profesorului, la introducerea unei stări de instabilitate 
profesională; or, doar stabilitatea în funcţie putea genera independenţa opiniei 14 . Au fost 
emise acte normative 15 care au permis îndepărtarea din rândul corpului didactic a unor 
personalităţi de seamă ale vieţii publice româneşti. Decizia de raţionalizare a învăţământului 
publicată în „Monitorul Oficial" la 27 mai 1947 a dus la pensionarea forţată a unor profesori 
eminenţi care nu ajunseseră la vârsta legală de pensionare (65 de ani), suprimarea temporară 



10 „Reacţionarii trebuie urmăriţi cu vigilenţă şi trebuie cântărit dacă efectul politic al activităţii lor nu e mai 
dăunător decât folosul ce-1 aduc pe linie profesională, pentru a putea decide înlocuirea lor", dintr-un referat 
asupra situaţiei cadrelor didactice din învăţământul superior dinainte şi după reformă; apud Adina Berciu- 
Drăghicescu, Ovidiu Bozgan, O istorie a Universităţii din Bucureşti (1864-2004), Bucureşti, Editura 
Universităţii Bucureşti, 2004, p. 280. 

11 Ibidem, p. 279. 

12 „Monitorul Oficial" din 29 octombrie 1948. 

Măria Someşan, Mircea Iosifescu, Modificarea structurii Universităţii în anii consolidării sistemului 
comunist, în Romulus Rusan (ed.), Anul 1948 — instituţionalizarea comunismului, ed. cit., p. 445. 

14 Ibidem, p. 446. 

15 Legea nr. 486 privitoare la purificarea administraţiilor publice; „Monitorul Oficial", nr. 216, 19 septembrie 
1944, decretul nr. 594, în „Monitorul Oficial", 24 noiembrie 1944; legea nr. 217 pentru purificarea 
administraţiilor publice, în „Monitorul Oficial", nr. 74, 30 martie 1945. 

sau definitivă a unor posturi de personal didactic. Epurările începute în 1945 au continuat 
până la sfârşitul anilor 1950 16 . 

în perioada interbelică, un profesor universitar „nu făcea piaţa" şi, în plus, îşi putea 
permite călătorii în străinătate. Situaţia s-a schimbat radical după 1948. într-un Memoriu 
adresat conducerii PMR într-o perioadă de timidă destindere, în 1955, Mihai Ralea, membru 
al Academiei RPR şi profesor la Secţia de Psihologie a Universităţii din Bucureşti, prezenta 
pe scurt starea materială a cadrelor didactice universitare. Deşi adopta un ton foarte 
complezent faţă de „realizările" Partidului Comunist şi ale guvernului, documentul identifica 
şi greutăţi generate de „scumpirea vieţii" 17 . Mihai Ralea susţinea că: „Nemulţumirea cea mare 
în rândurile profesorilor universitari constă în sistemul actual de salarizare după norme. 
Profesorii cu număr mic de studenţi (la facultăţile de ştiinţe mai ales) au o normă mai mică, 
adesea numai 50% din aceea a profesorilor cu studenţi mulţi". Şi continua astfel: „Copierea 
întocmai a normelor din învăţământul superior sovietic este nejustă pentru că situaţiile de la 
noi nu se potrivesc cu cele din Uniunea Sovietică. Noi nu avem nici acelaşi număr de studenţi 
(mult mai mare în URSS), nici mai ales numărul mare de aspiranţi pe care îl au Universităţile 
şi Institutele din Uniunea Sovietică. Actualul sistem, la noi, de alcătuire a normelor face 
aproape imposibilă munca ştiinţifică a unora din cadrele didactice, care sunt nevoite să ţină 
paralel câte două, trei şi chiar mai multe cursuri, neavând posibilitatea de a le pregăti cum 
trebuie" 18 . 

Mihai Ralea nu pomenea de pierderea autonomiei universitare; ar fi fost poate o 
sfidare prea mare a puterii din partea unui „tovarăş de drum" din rândurile intelectualităţii 
„progresiste". Modelul urmat în suprimarea autonomiei universitare fusese tot cel sovietic: 
între anii 1918-1921, bolşevicii au lichidat autonomia universitară şi au umplut universităţile 
cu studenţi prost pregătiţi, din categorii sociale „sănătoase", dar cu presupuse convingeri 
comuniste 19 . Lichidarea autonomiei universitare era esenţială, căci numai aşa se puteau 
efectua comprimări masive în învăţământul superior. în 1948, factorii de decizie din 
Ministerul învăţământului raportau că au reuşit să numească „profesori din afara 
învăţământului [superior], spărgând astfel o carapace reacţionară care era autonomia 
universitară" 20 . Ani în şir, propaganda oficială a susţinut că profesorii scoşi din învăţământul 
superior după 1947-1948 răspândiseră „teorii antiştiinţifice şi antidemocratice" 21 . Ca şi în 
cazul regimului bolşevic, funcţia esenţială a culturii noi, „socialiste", a fost una de 
propagandă şi s-a manifestat mai ales prin intermediul educaţiei. Or, legislaţia adoptată în 
România după 1948 a creat premisele pentru înfăptuirea acestui deziderat al PMR. 
Reforma comunistă a învăţământului din 1948 a vizat şi Senatele universitare, care au fost 
înlocuite prin Consilii ştiinţifice, organe ce nu făceau altceva decât să administreze treburile 



16 Vezi Dănuţ Doboş, Epurări la Universitatea din Iaşi 1944-1960, în „Arhivele Totalitarismului", anul II, nr. 1- 
2, 1994; idem, Ingerinţe politice în viaţa universitară românească 1944-1964, în „Arhivele Totalitarismului", 
anul II, nr. 4, 1994; Măria Someşan, Mircea Iosifescu, Modificarea structurii universităţii în anii consolidării 
sistemului comunist şi Stelian Mândruţ, Istorici clujeni epuraţi în anul 1948, în Romulus Rusan (ed.), Anul 1948 
- instituţionalizarea comunismului, ed. cit.; Florian Ştefănescu-Goangă, Cetatea universitară. Texte şi evocări, 
ediţie îngrijită de Mircea Popa şi Viorica Sâncrăian, Cluj, Editura Presa Universitară Clujeană, 2001; Măria 
Someşan, Universitate şi politică în deceniile 4-6 ale secolului XX, Bucureşti, Editura Universităţii din 
Bucureşti, 2004. 

17 ANIC, fond CC al PCR - Secţia Propagandă şi Agitaţie, dosar nr. 76/1955, f. 10. 
18 Ibidem,f. 11. 

19 Richard Pipes, Scurtă istorie a revoluţiei ruse, traducere din engleză de Cătălin Pârcălabu, Bucureşti, Editura 
Humanitas, 1998, p. 300. 

Stenogramele şedinţelor Biroului Politic şi ale Secretariatului Comitetului Central al PMR, voi. II, 1949, 
ediţie întocmită de Camelia Moraru, Laura Neagu, Constantin Moraru, Constantin Neagu, Claudiu Dincă, Ioana 
Zamfir, studiu introductiv de Ioan Scurtu, Bucureşti, Arhivele Naţionale ale României, 2003, p. 56. 
21 Vezi Gh. T. Ionescu, Istoricul Universităţii din Bucureşti după 1918, în „Studii. Revistă de istorie", tom 17, 
nr. 6, 1964, p. 1322. 

curente şi să execute dispoziţiile puterii politice 22 . în plus, începând din anul 1948 a dispărut 
educaţia neutră din punct de vedere politic şi ideologic: toate instituţiile de învăţământ şi 
cultură au devenit un fel de anexe ale administraţiei de stat. De altfel, propaganda regimului 
nici nu făcea un secret din faptul că în opera de educare a maselor în spirit comunist, pe lângă 
munca de convingere, un important rol îl are influenţa exercitată de către stat. 

Ideologizarea şcolii 

De fapt, scopul mai profund al reformei învăţământului din 1948 a fost crearea unei 
noi fizionomii spirituale. în viziunea comunistă, şcoala avea un rol esenţial în formarea 
omului nou: adolescentul trebuia să fie transformat astfel încât să ajungă, ca şi omul sovietic, 
„cel mai înaintat om al epocii contemporane" - formulă, evident, demagogică. Un alt scop al 
reformei a fost „cultivarea de zi cu zi a unei atitudini comuniste faţă de muncă, faţă de 
proprietatea socială, socialistă". Una dintre cele mai importante pârghii în educarea în spirit 
comunist a fost întrecerea socialistă, mişcarea stahanovistă. Ca şi muncitorilor, şi 
intelectualilor li se cerea participarea la întrecerea socialistă pentru mărirea productivităţii 
muncii: atât învăţătorii, cât şi educatorii trebuiau aduşi la starea de proletari - „proletari 
intelectuali", mai bine zis 23 . Lor li se repeta mereu în cadrul conferinţelor pedagogice şi a 
„prelucrărilor" faptul că „elevii pe care-i creşteţi astăzi în şcoală vor fi stahanoviştii de 
mâine". Pornind de la astfel de concepţii s-au operat mai multe discriminări. Spre exemplu, 
printr-o Hotărâre a CC al PMR din februarie 1952, Confederaţia Generală a Muncii trebuia să 
dea întâietate la trimiterea în tabere şcolare pionierilor fii de stahanovişti şi fruntaşi în 
producţie 24 . 

O dată preluat modelul sovietic, predarea obiectivă a materiilor trebuia să fie înlocuită 
cu propaganda stalinistă şi cu îndoctrinarea 25 . Se renunţa astfel la moştenirea pedagogică 
„burgheză", înfierată în dese rânduri de înalţii funcţionari comunişti ai Ministerului 
învăţământului Public. Un zelos director general din acelaşi minister dădea următorul verdict 
în legătură cu şcolile: „Legea pentru reforma învăţământului este o lege revoluţionară, întrucât 
scoate din mâna burgheziei exploatatoare aceste mijloace de cultură şi de cadre" 26 . 

în schimb, era preluat modelul lui Anton S. Makarenko, teoreticianul stalinist al 
învăţământului public şi autorul noii pedagogii, care a dat educaţiei o formă ideologică 27 . 
Opera sa cea mai importantă, intitulată Poemul pedagogic, va fi tradusă în limba română în 
tiraje importante şi va cunoaşte mai multe ediţii. Un rol decisiv însă în ideologizarea educaţiei 
1-a avut mai ales introducerea în tot învăţământul superior a Marxism-Leninismului şi a 
Materialismului dialectic şi istoric, cu motivaţia că, fiind o concepţie despre lume, „are o 
uriaşă însemnătate pentru toate celelalte ştiinţe, care nu pot da tabloul lumii în ansamblu". 
Filosofia românească a fost poate cea mai afectată, căci, în concepţia conducerii PMR, 
materialismul dialectic trebuia să pună capăt o dată pentru totdeauna vechii filosofii, care 
„pretindea" că are rolul de „ştiinţă a ştiinţelor". 

Poate cea mai nefastă concepţie sovietică despre şcoală şi rolul ei a fost aceea potrivit 
căreia părinţii nu prea aveau nici un drept asupra copiilor. Regimul sovietic a încurajat 



22 Dănuţ Doboş, Ingerinţe în viaţa universitară românească 1944-1964, în „Arhivele totalitarismului", anul II, 
nr. 4, 1994, p. 30. 

23 ANIC, fond CC al PCR - Cancelarie, dosar nr. 58/1948, f. 57. 

24 Ibidem, dosar nr. 125/1952, f. 9. 

25 La Congresul învăţătorilor din RPR, desfăşurat la 10 aprilie 1952, Gh. Gheorghiu-Dej remarca faptul că, deşi 
numai o parte din învăţători sunt membri ai PMR, „în marea lor masă, ei au menirea de a duce în popor cuvântul 
Partidului, ei introduc în viaţă politica statului de democraţie populară"; Gheorghe Gheorghiu-Dej, Articole şi 
cuvântări, ed. a IV-a, Bucureşti, Editura de Stat pentru Literatură Politică, 1956, p. 449. 

26 ANIC, fond CC al PCR - Cancelarie, dosarul nr. 58/1948, f. 56. 

Adriana Perşa, Ce se urmărea prin reforma învăţământului, în Romulus Rusan (ed.), Anul 1948 — 
instituţionalizarea comunismului, ed. cit., p. 481. 

delaţiunea în interiorul familiei atât prin măsuri legislative, administrative, cât şi printr-o 
propagandă perversă: spre exemplu, în povestirea lui V. Gubarev, intitulată Pavlik Morozov, 
tradusă şi în româneşte şi popularizată în exces, eroul principal, un băiat de numai 13 ani, îşi 
denunţă tatăl „contrarevoluţionar", începându-şi astfel cariera de om nou. încă din 1948, 
referenţii din cadrul Ministerului învăţământului susţineau că atunci când concepţiile despre 
viaţă şi educaţie ale familiei elevului sunt „reacţionare", şcoala trebuie să intervină 28 . Se 
preconizau inclusiv şezători pentru părinţi, cu scopul de a lega mai strâns familia elevului de 
şcoala restructurată în sens comunist 29 . 

în anii următori, fiii de „chiaburi" au avut de suferit în şcoli mai multe şicane şi chiar 
s-a pus problema eliminării lor din anumite instituţii de învăţământ pe motive exclusiv de 
clasă. Conducerea PMR considera că aceşti copiii trebuie îndreptaţi doar spre anumite 
preocupări, spre şcoli profesionale, pentru muncitori calificaţi, „pentru a-i aduce spre 
producţie" - realitate care să transforme condiţiile social-economice. însuşi liderul PMR, 
Gheorghiu-Dej, aprecia că „dacă îi îndreptăm spre producţie le schimbăm şi mentalitatea. 
Sunt cazuri - rare - când se rup de familie sau [când] acest tânăr poate influenţa atitudinea 
părinţilor". Prin urmare, se creau premisele unei „deschiaburiri" naturale, preferabilă în unele 
cazuri, din motive tactice, celei forţate 30 . 

Teoretic, coeziunea familiei era dificil de zdruncinat chiar şi sub presiuni multiple. 
Totuşi, dezbinările erau inevitabile, în condiţiile în care mulţi tineri doreau să scape de 
stigmatul ce li se aplica din cauza apartenenţei la o clasă indezirabilă. în mod normal, fiii care 
proveneau din familii de „burghezi", „chiaburi" şi alţi „duşmani ai poporului" nu puteau 
deveni membri ai UTM şi erau excluşi în caz că erau descoperiţi 31 ; în plus, aceşti elevi şi 
studenţi erau permanent supuşi presiunilor din cauza originii sociale nesănătoase. Unii dintre 
ei au respins din start adeziunea la UTM, deşi acest gest le complica ascensiunea socială. Au 
fost însă şi cazuri când tinerii cu origini sociale problematice s-au dezis de familie în dorinţa 
de a se integra în sistemul de valori al regimului, de a se „reeduca" - după cum recunoşteau 
chiar unii dintre ei 32 . 

Campania de combatere a analfabetismului. Pentru conducerea PMR, campania de 
combatere a analfabetismului era o parte importantă a revoluţiei culturale. (Propaganda 
stalinistă pretindea că în URSS nu mai există neştiutori de carte). Dimensiunea ideologică a 
campaniei de alfabetizare nici nu a fost negată: neştiinţa de carte - susţineau oficialii 
comunişti - constituie „o piedică uriaşă în calea atragerii oamenilor muncii la conducerea ţării 
şi la construirea activă a comunismului". Sau, mai pe scurt: „omul care nu ştie carte se află în 
afara politicii". Combaterea analfabetismului a fost o temă importantă vehiculată de 
conducerea Partidului Comunist încă din primele luni de după 23 august 1944. în toamna 
anului 1944, presa comunistă evalua la 49% analfabetismul din mediul rural 33 . Probabil era o 
exagerare, dar problema exista: analfabetismul era încă ridicat cu precădere la sate, mai ales 
în rândurile femeilor. Liderii comunişti prezentau însă dosarul analfabetismului într-un mod 
tendenţios, negând eforturile importante ale guvernărilor interbelice de a extinde reţeaua de 
unităţi de învăţământ, precum şi frecvenţa şcolară. Acuzaţia predilectă era aceea că guvernele 
„burgheze" ar fi aplicat mai ales locuitorilor din mediul rural un tratament inuman deliberat, 
prin blocarea accesului la învăţătură. 



28 ANIC, fond CC al PCR - Cancelarie, dosar nr. 58/1948, f. 71. 

29 Ibidem, f. 75. 

30 Ibidem, dosar nr. 66/1952, f. 16. 

31 Ioana Boca, Studenţi în anii '50, în „Anuarul Institutului Român de Istorie Recentă", voi. I, 2002, pp. 212-213. 

32 ANIC, fond CC al PCR - Cancelarie, dosar nr. 149/1950, ff. 13 V.-14. 

Campania de intensificare a alfabetizării concepută de conducerea Ministerului 
învăţământului s-a lovit de rezerva şi chiar ostilitatea unor învăţători şi profesori 34 . Mulţi 
dintre aceştia au fost îndepărtaţi din şcolile urbane din motive politice şi transferaţi în mediul 
rural, unde cu greu îşi găseau o locuinţă. în plus, erau constrânşi să ţină ore suplimentare 
pentru populaţia neştiutoare de carte, ore care uneori nici nu erau retribuite. Deşi cu un 
„dosar" curat din punct de vedere politic, alţi învăţători, tineri şi fără resurse materiale, erau 
trimişi la sate fără să-şi fi dorit acest lucru. Au existat numeroase cazuri în care aceşti 
profesori au refuzat să se mai prezinte la postul repartizat sau au demisionat din învăţământ. 
Nu putem face o estimare a numărului de cadre didactice repartizate în mediul rural între anii 
1948-1953. Probabil cifra este de ordinul zecilor de mii, căci, într-o dare de seamă din 
februarie 1949, însuşi ministrul învăţământului aprecia la 10 000 cifra cadrelor didactice 
trimise de la oraşe la sate 35 . Ministrul nu ascundea faptul că aceste repartizări au creat 
nemulţumiri în sânul corpului didactic. învăţătorii şi profesorii care refuzau repartiţiile erau 
calificaţi drept „sabotori" şi uneori erau concediaţi. 

La şedinţa organizată de conducerea Ministerului învăţământului cu inspectorii 
şcolari, în data de 19 noiembrie 1948 36 , toate aceste probleme au ieşit la iveală. Inspectorul 
şcolar din jud. Cluj semnala următoarele: „în legătură cu alfabetizarea, învăţătorii cer să li se 
plătească ore suplimentare pentru alfabetizare. Sunt o serie de demisii din învăţământ în 
legătură cu încadrările, cu repartizările făcute. Sunt oameni care sunt foarte legaţi de 
localitatea Cluj. Este un mare contrast între Cluj şi judeţul nenorocit din punct de vedere al 
aşezării satelor, al căilor de comunicaţii. 600 de profesori din Cluj s-au dus la sate şi au venit 
cu demisia. Am hotărât ca cei care se duc la ţară şi refuză să rămână, sabotează reforma şi să 
nu mai fie primiţi în alt loc" 37 . 

Existau şi alte piedici în calea alfabetizării: teama părinţilor că, prin şcoală, copiii vor 
fi alteraţi de propaganda ateistă (mai ales la sate), ideile preconcepute potrivit cărora fetelor 
nu le trebuie educaţie, folosirea de către părinţi a copiilor la muncile agricole din primăvară şi 
toamnă; alteori, iarna, copii nu aveau hainele potrivite pentru a se deplasa la şcoală. O 
problemă cu totul specială o reprezenta şcolarizarea comunităţilor de romi 38 . La campania de 
combare a analfabetismului, pe lângă şcoli, au mai fost cooptate organizaţiile de masă, 
precum Uniunea Femeilor Democrate, Armata, conducerea mai multor fabrici etc. Statisticile 
oficiale indicau faptul că în anul şcolar 1951/1952 au fost cuprinşi în învăţământ 96% din 
numărul copiilor de vârstă şcolară, iar în propaganda regimului, încă din toamna anului 1952, 
se susţinea că „analfabetismul, rămăşiţă a regimului burghezo-moşieresc, e pe cale de a fi 
lichidat" 39 . Partidul nu pomenea nimic despre preţul plătit în campania de diminuare a 
numărului neştiutorilor de carte: bulversarea încadrărilor din sistemul şcolar, munca voluntară 
a mii de profesori, detaşările abuzive în mediul rural a multor învăţători, demisiile şi 
concedierile din învăţământ etc. 

Chiar dacă statisticile comuniste au umflat cifrele, creşterea nivelului educaţional după 
1948 a fost reală. Probabil, ritmul de creştere al alfabetizării ar fi fost oricum cam acelaşi şi 
fără acţiunea propagandistică a PMR. Şcoala a devenit mai accesibilă oamenilor simpli, dar 
lecţiile predate erau îmbibate cu multă ideologie. Fără îndoială, sunt necesare multe nuanţe: 
unii elevi, datorită profesorilor, mai ales a celor din „şcoala veche", nu s-au limitat la lecturile 
obligatorii şi s-au salvat - şi-au păstrat spontaneitatea şi propria personalitate. în condiţiile în 
care în licee şi în şcoli se studiau aproape în exclusivitate romanele realismului socialist, unii 



34 ANIC, fond CC al PCR - Cancelarie, dosar nr. 58/1948, f. 18. 

Stenogramele şedinţelor Biroului Politic şi ale Secretariatului Comitetului Central al PMR, voi. II, 1949, ed. 
cit., p. 52. 

36 ANIC, fond CC al PCR - Cancelarie, dosar nr. 58/1948, f. 24. 

37 Ibidem. 

38 Ibidem, dosar nr. 58/1948, f. 20. 

39 Ibidem, dosar nr. 91/1952, f. 31. 

tineri aveau şi lecturi paralele; spre exemplu, adolescentul Matei Călinescu, criticul literar de 
mai târziu, îl descoperea chiar în anii 1950 pe Mateiu Caragiale: lectura Crailor de Curtea 
Veche se înscria „în ţesătura unei vieţi cotidiene secrete, paralelă cu celălalt cotidian poluat de 
comunism". S-au sustras influenţei devastatoare a propagandei chiar şi unii dintre fii de 
muncitori şi ţărani. Toţi aceştia au format mai târziu intelectualitatea care s-a arătat reticentă 
faţă de revenirea la „realismul socialist", măsură preconizată de conducerea Partidului 
Comunist în deceniile şapte şi opt. Dresajul ideologic din şcoli nu i-a cuprins aşadar pe toţi 
elevii. Totuşi, într-un fel sau altul, o întreagă generaţie de tineri a fost asaltată şi marcată de 
ideologizarea şcolii. 

Un rol important în acţiunea de îndoctrinare a copiiilor a fost atribuit învăţătorilor, mai 
ales a celor din mediul rural, cărora li s-au încredinţat în intervalul 1948-1953 şi misiuni de 
„lămurire" a sătenilor în privinţa colectivizării, a „luptei pentru pace" etc. în multe cazuri, 
aceşti învăţători erau consideraţi de Sfaturile Populare drept simple instrumente; cursurile de 
„perfecţionare" la care erau siliţi să participe profesorii şi învăţătorii erau, de fapt, cursuri de 
îndoctrinare. în Memoriul său din 1955, Mihai Ralea deplângea ştirbirea autorităţii 
învăţătorilor: „Situaţia materială a învăţământului mediu şi elementar e mult mai rea. (...) în 
ce priveşte cultivarea învăţătorimii, noi suntem, din nenorocire, în urma politicii şcolare a 
burgheziei. Aceasta a căutat să se sprijine pe învăţători. Desigur demagogic şi din interese 
exclusive de clasă, nu numai un Spiru Haret, dar politicieni ca d-rul Anghelescu ori I. 
Mihalache au încercat să facă din din ei, adesea cu succes, activişti ai programelor lor 
politice". învăţătorii - continua Mihai Ralea - „sunt lăsaţi la dispoziţia organelor puterii 
locale, pentru treburi care nu au nici o legătură cu misiunea lor", sugerând că „ei pot desigur 
să fie utilizaţi - cu jumătate de normă în plus, ceea ce ar îmbunătăţi situaţia lor materială - la 
rolul de conducători de cămine culturale (...) sau de activişti culturali în diferite domenii: 
zootehnic ori agrotehnic, atunci când se pricep la aceasta şi bineînţeles dacă o vor şi o cer. Dar 
alte misiuni suplimentare să nu poată fi date decât cu aprobarea specială a Ministrului" 40 . 

La scăderea prestigiului corpului didactic a contribuit după 1945 desfiinţarea 
asociaţiilor profesionale tradiţionale şi înlocuirea lor cu cele „sindicale", obediente faţă de 
puterea politică. După un deceniu, Mihai Ralea constata că aceste organizaţii sindicale nu sunt 
reprezentative şi că la conducerea lor sunt elemente care nu au funcţionat niciodată în 
învăţământ. Un alt exemplu flagrant de inadecvare amintit tot de M. Ralea era numirea 
directorilor de şcoli pe criterii exclusiv politice. Cu un nivel profesional sub acela al cadrelor 
didactice din subordine, aceşti directori „nu pot avea nici un fel de prestigiu în faţa acestora" - 
conchidea Ralea 41 . 

Introducerea limbii ruse 

Pentru a se facilita apropierea de marea putere de la Răsărit, regimul a luat măsura de 
a impune studierea limbii şi literaturii ruse în sistemul de învăţământ românesc. Limba rusă a 
fost introdusă în şcoli încă din 1945, dar atunci - la nivel declarativ - nu a primat motivaţia de 
ordin politic. în şedinţa Consiliului de Miniştri din 30 august 1945, Aurel Potop, subsecretar 
de stat la Ministerul Educaţiei, îşi întemeia pledoaria pentru introducerea limbii ruse pe două 
argumente: 1. România este înconjurată de popoare slave şi 2. în literatura rusă se găsesc 
foarte multe lucruri de ordin practic care, cunoscute direct şi din primii ani de şcoală, se pot 
pune mai uşor în aplicare. Se pornea de la premisa că astfel elevii vor putea să dobândească 
noi cunoştinţe în domeniul tehnicii 42 . Ministrul Ştefan Voitec a îmbrăţişat acest proiect şi a 
preconizat introducerea limbii ruse încă din clasa a IV-a 43 . Pătrunderea limbii ruse în şcoli a 



40 ANIC, fond CC al PCR - Secţia Propagandă şi Agitaţie, dosar nr. 76/1955, ff. 14-15. 

41 Ibidem, f. 16. 

42 Ibidem, fond Preşedinţia Consiliului de Miniştri - Stenograme (1944-1959), dosar nr. 8/1945, f. 140. 

43 Ibidem, f. 139. 

fost îngreunată însă din cauza lipsei de cadre didactice calificate, astfel că guvernul studia 
încă din anul 1945 posibilitatea de a angaja profesori sovietici pentru predarea limbii ruse în 
unităţile de învăţământ din România. La aceeaşi şedinţă de guvern din 30 august 1945, deja 
evocată, Ştefan Voitec îşi anunţa colegii miniştri că: „de acord cu Legaţia sovietică ia fiinţă 
un Institut de Limba Rusă şi de istoria Rusiei sovietice. Angajăm doi profesori de la Moscova, 
care vor veni la Bucureşti, pentru a preda istoria Rusiei şi care, împreună cu asistenţii lor, vor 
face o pepinieră pentru crearea de profesori de limba şi literatura rusă" 44 . în legătură cu 
această chestiune, logica primului ministru Petru Groza era simplă: dacă după 1918 am 
angajat o echipă întreagă de profesori pentru a instrui generaţiile tinere în limbile franceză şi 
italiană, acelaşi lucru îl putem face şi acum, cu aplicare la limba rusă 45 . 

Problema lipsei de profesori nu era rezolvată nici în anul 1948, când s-a decis 
obligativitatea limbii ruse începând din clasa a IV-a. Din acest motiv, guvernanţii comunişti 
au stabilit că pentru orele de limba rusă se vor putea face încadrări şi din rândurile acelor 
profesori care n-au putut absolvi cursurile Institutului Româno-Sovietic sau ale ARLUS-ului, 
profesori care nu aveau calificare 46 . în unele locuri, mai ales la sate, profesorii de limbă rusă 
au fost întâmpinaţi cu ostilitate şi au primit ameninţări. într-o dare de seamă, inspectorul 
şcolar din jud. Câmpulung menţiona cazul comunei Cândreni, o comună cu ţărani mijlocaşi şi 
„chiaburi", unde frecvenţa şcolară era sub 60% şi unde „învăţătoarea care predă limba rusă a 
primit o anonimă prin care este încunoştinţată că, dacă va continua să predea elevilor limba 
rusă, îşi va pierde viata" 47 . După un deceniu, însă, situaţia era schimbată: rusa a beneficiat de 
multe facilităţi, ajungând să nu mai fie considerată, la nivel oficial, drept „limbă străină" ; în 
schimb, se înregistra un deficit de profesori calificaţi pentru predarea limbilor engleză şi 
franceză 49 . 

înregimentarea studenţimii 

Un alt scop al revoluţiei culturale comuniste a fost crearea unei noi intelectualităţi, 
parte a procesului de formare a omului nou - „om cult, om care ştie să aplice ştiinţa şi tehnica 
în producţie, care aplică activ politica Partidului în viaţa culturală". începând din 1948, 
conducerea PMR pretindea studenţimii loialitate şi aderenţă deplină la noul regim politic; 
„studenţii trebuie să ştie cine sunt duşmanii şi care-i sunt prietenii" - era o lozincă la ordinea 
zilei 50 . Vechile asociaţii studenţeşti „reacţionare" au fost suprimate, organizaţiile tineretului 
universitar naţional-ţărănist şi liberal au fost interzise, iar membri lor marcanţi - arestaţi. în 
anul 1948 aproape toţi studenţii au fost înregimentaţi sau au aderat sub presiune sau doar din 
oportunism la Uniunea Naţională a Studenţilor din România (UNSR). 

Cum se explică aderenţa multora din studenţi la UNSR, precum şi „entuziasmul" cu 
care unii au plecat voluntar pe şantierele naţionale nou create în 1948? Taşcu Topa, care pe 
atunci era student, susţine că dorinţa de a termina facultatea fără probleme a fost mai 
puternică decât atitudinea morală faţă de regim. Exista şi teama exmatriculării, a pierderii 
burselor şi accesului la cantine. Decretul nr. 353 pentru organizarea asistenţei studenţeşti, din 
1 decembrie 1948, prevedea la art. 1 că asistenţa pe care statul o acordă studenţilor (burse, 
ajutoare, întreţinere în cămine şi cantine, editare de cursuri sau alte asemenea înlesniri) se 
organizează, coordonează, îndrumează, supraveghează şi finanţează de către Ministerul 



44 Ibidem, ff. 141-142. 
45 Ibidem, f. 141. 

46 Ibidem, fond CC al PCR - Cancelarie, dosar nr. 58/1948, f. 30 

47 Ibidem, f. 14 

48 „Buletinul Oficial al Republicii Populare Române", anul II, nr. 4, marţi 17 ianuarie 1950, p. 24 

Mihaela Cristina Verzea, Desovietizarea culturii româneşti la începutul deceniului şapte, II, în „Arhivele 
totalitarismului", anul XI, nr. 40-41, nr. 3-4/2003, p. 129. 
50 Apud Ioana Boca, op. cit., p. 207. 

învăţământului Public 51 . în comparaţie cu legea precedentă, Decretul nr. 349 din 29 
decembrie 1947, noul act normativ accentua dependenţa studenţilor de Oficiile de Asistenţă, 
acum puternic controlate politic. Oficiile de Asistenţă erau subordonate unui Centru de 
Asistenţă Studenţească, care funcţiona în fiecare Universitate, iar aceste centre erau conduse 
de un comitet ai cărui membri erau numiţi prin decizia Ministerului învăţământului. La rândul 
lor, Centrele de Asistenţă Studenţească erau subordonate Consiliului Superior al Asistenţei 
Studenţeşti (CSAS) care funcţiona pe lângă Ministerul învăţământului (preşedintele CSAS era 
chiar ministrul). între atribuţiile CSAS se numărau: alcătuirea proiectului de buget general de 
asistenţă, stabilirea numărului şi a naturii burselor şi ajutoarelor ce se vor distribui în întreaga 
ţară, precum şi acordarea alocaţiei de hrană şi de cămin, necesară pentru întreţinerea 
studenţilor lipsiţi de mijloace 52 . Se mai prevedea că fondurile necesare asistenţei studenţeşti 
vor fi obţinute prin subvenţiile Ministerului de Finanţe. 

Copiii de mari burghezi, chiaburi, preoţi, ofiţeri sau funcţionari ai vechiului regim au 
fost excluşi de pe listele de bursieri. Deşi beneficiau de burse şi de acces la cantine, nici 
situaţia celorlalţi studenţi nu era cu mult mai bună. Mihai Ralea zugrăvea în Memoriul său din 
1955 un tablou sumbru al situaţiei studenţilor: „Organizarea vieţii materiale a studenţilor lasă 
însă mult de dorit. Căminele, dar mai ales cantinele sunt încă slab organizate". Mihai Ralea 
amintea că hrana este slabă şi neîngrijită, iar aspectul fizic al studenţilor este adesea acela de 
„oameni subalimentaţi". Ralea aducea în discuţie şi o altă problemă la fel de gravă: 
„elementele bine pregătite profesional rămân fără plasare [după absolvire] ori au o plasare 
absolut improprie aptitudinilor lor. (...) sunt repartizaţi în provincie, în posturi care nu 
există", deoarece Ministerul nu a avut grijă să le şteargă de pe lista locurilor vacante. în 
consecinţă, mulţi absolvenţi „rătăcesc pe străzi, deprimaţi şi dezorientaţi" 53 . 

începând din anul 1948 încetase şi posibilitatea formării şi perfecţionării studenţilor 
români în centre universitare din Occident. în schimb, statul încuraja trimiterea în URSS a 
unor bursieri „cu origine socială sănătoasă". încă din 1946, guvernul sovietic acordase 20 de 
burse pentru tinerii români. (Dintre aceştia, însă, 4 şi-au întrerupt studiile revenind în ţară); 
numărul celor trimişi după 1948 va creşte considerabil, iar unii studenţi din promoţiile anilor 
1950 vor întregi rândurile nomenclaturii 54 . Din rândurile acestor bursieri se alegeau 
responsabili politici, care trimiteau dări de seamă la Bucureşti, documente ce ajungeau la CC 
al PMR. Dintr-un „Raport cu privire la studenţii români de la Harkov", semnat de Gh. 
Gheorghe Postolea, student în anul III la Facultatea de Economie şi Planificare Agrară din 
Harkov, datat 12 iulie 1948, aflăm că bursierii erau siliţi şi în URSS la o viaţă de partid, cu 
şedinţe săptămânale 55 . 

Discriminarea politică şi socială în învăţământ 

în România, o trăsătură caracteristică a politicii regimului comunist atât faţă de corpul 
didactic, de toate gradele, cât şi faţă de populaţia, de toate vârstele, supusă procesului 
educaţiei, a fost, de la început până la mijlocul anilor 1960, aplicarea unei draconice selecţii 
pe criterii politice şi sociale. într-o oarecare măsură, au existat precedente. în 1938, ca reacţie 
faţă de mişcările subversive, autorităţile de stat au interzis studenţilor orice activitate politică, 
procedând la eliminarea din universităţi a unor tineri legionari şi comunişti. Din rândul 
primilor, mulţi au fost arestaţi şi chiar executaţi (ca represalii după atentatul contra primului 
ministru Armând Călinescu). Din acelaşi motiv, o serie de profesori au fost victime ale 



51 „Monitorul Oficial", partea I-A, anul CXVI, nr. 280, miercuri 1 decembrie 1948, p. 9257. 

52 Ibidem, p. 9259. 

53 ANIC, fond CC al PCR - Secţia Propagandă şi Agitaţie, dosar nr. 76/1955, ff. 13-14. 

Armând Goşu, Studenţi străini în URSS (1946-1948) în arhivele Secţiei de relaţii internaţionale a CC al PC 
(bolşevic), în Romulus Rusan (ed.), Anul 1948 - instituţionalizarea comunismului, Bucureşti, Fundaţia 
Academia Civică, 1998, pp. 130-134. 
55 ANIC, fond CC al PCR - Cancelarie, dosar nr. 132/1948, ff. 2-3. 

represiunii. Dar în noiembrie 1940, o lege „pentru adaptarea învăţământului superior la 
structura Statului Naţional Legionar" declanşează o nouă epurare pentru a-i înlătura pe acei 
profesori care fuseseră ostili Mişcării. După înăbuşirea rebeliunii din 1941, reacţia 
antilegionară a atins deopotrivă corpul didactic şi studenţimea, atrăgând alte destituiri şi 
exmatriculări 56 . 

La rândul său, Partidul Comunist a înţeles să utilizeze la maximum, din momentul 
instalării sale la putere, pârghiile de care dispunea pentru a schimba compoziţia corpului 
profesoral precum şi condiţiile de acces la educaţie. încă din anii de tranziţie 1945-1947, 
ofensiva vizează profesori şi studenţi. La sfârşitul acelei perioade, sub pretextul pensionării 
sau al comprimării, peste 500 de cadre didactice din învăţământul superior îşi pierduseră 
posturile. Restructurarea care a urmat, ca aplicare a reformei învăţământului din 1948, a 
suprimat catedre şi instituţii de învăţământ, afectând în special domeniile sensibile ca 
filosofia, filologia, dreptul şi istoria: la Bucureşti, 14 catedre la Facultatea de Litere, 13 la 
Facultatea de Drept, suprimată Şcoala Superioară de Arhivistică etc. Aceeaşi a fost soarta 
unor institute de cercetare (de pildă, Institutul de Istorie Universală şi cel de Studii şi 
Cercetări Balcanice, suprimate în 1948 împreună cu revistele lor, de prestigiu internaţional 57 ). 

Ţinta acestor măsuri o formau, nu numai universitarii implicaţi în viaţa politică înainte 
de 23 august 1944 58 , ci liderii de opinie, personalităţile culturale din partea cărora nu se putea 
aştepta ralierea la noul regim. Căci alţii, prin intimidare sau prin captarea bunăvoinţei, erau 
neutralizaţi, fiind, unii, chiar atraşi prin acordarea unor poziţii academice, sau numai 
menţinuţi la catedră, în situaţia de dispensatori ai unor cunoştinţe de strictă specialitate. 

Este de reţinut faptul că înlocuirea vechiului personal didactic prin activişti politici nu 
s-a făcut doar la nivel universitar. Au fost excluşi din învăţământ numeroşi profesori de liceu, 
foarte bine pregătiţi 59 , pe când alţii au fost îndepărtaţi din şcolile urbane şi transferaţi în 
mediul rural (10 000 de persoane repartizate la sate în 1949) 60 . „Majoritatea dintre aceste 
cadre sunt elemente care în trecut şi-au manifestat în mod activ ataşamentul lor pentru 
regimul burghezo-moşieresc", se spune într-un document din 1952. Raportul continuă astfel: 
„Şi printre directorii de şcoli din Bucureşti sunt... destul de numeroşi fără de partid, complect 
lipsiţi de combativitate revoluţionară" 61 . Drept care se propunea alcătuirea unei comisii de 
verificare a cadrelor care să inspecteze şcolile elementare şi medii din capitală cu sarcina de a 
înlătura „elementele duşmănoase". Acestea erau uşor de recunoscut. în primul rând, era vorba 
de profesori şi învăţători cu o experienţă de 20-30 de ani, fiindcă ei „cu greu îşi pot restructura 
cunoştinţele pe baza concepţiei marxist-leniniste şi sunt refractari folosirii metodelor 
pedagogice sovietice". într-adevăr, generaţia care se formase la sfârşitul războiului „de 
întregire" avea în materie de patriotism o mentalitate total diferită de acceptarea servilă a 
intruziunii staliniste. în al doilea rând, erau vizaţi proprietarii de apartamente spaţioase, după 
cum reiese din concluzia acestui document de partid: „Elementele necorespunzătoare să fie 
mai întâi mutate în provincie şi apoi eliberate din învăţământ, creând posibilitatea de a se 
folosi locuinţele rămase libere pentru a aduce în Bucureşti cadre didactice cinstite şi cu 



Măria Someşan, Universitate şi politică în deceniile 4-6 ale secolului XX. Episoade şi documente, Bucureşti, 
Editura Universităţii din Bucureşti, 2004. 

57 Denunţarea lor se făcea prin atacuri publice ca acela lansat de Leonte Răutu (împotriva cosmopolitismului şi 
obiectivismului burghez în ştiinţele sociale, în Lupta de clasă, nr. 4 din octombrie 1949). 

58 Gheorghe I. Brătianu şi-a pledat cauza cu demnitate într-un Memoriu prezintat comisiunii de revizuire a 
Universităţii din Bucureşti, Bucureşti, 1945. Istoricul avea să fie, din 1947 până în 1950, izolat în domiciliu 
forţat, apoi închis la Sighet, unde va muri în 1953. 

59 Un caz dintre multe: Constanţa Ungureanu, profesoară de istorie în Bucureşti, devine asistentă de radiologie 
într-un cabinet medical particular. 

50 Cristian Vasile, Educaţie şi ideologie în România, 1948-1953, în „Revista istorică", s. n., anul XV, nr. 5-6, 

2004, p. 128. 

61 ANIC, fond CC al PCR - Secţia Propagandă şi Agitaţie, dosar nr. 16/1952, ff. 29-31. 

rezultate bune în muncă". Chemarea din provincie era o recompensă pentru absolvenţii, de 
origine ţărănească, ai şcolilor pedagogice, masa plebee de manevră a conducerii comuniste. 

Căror elevi sau studenţi urmau să le predea aceşti profesori? O acţiune de control a 
originii sociale a început din toamna anului 1949, când Ministerul învăţământului a limitat 
pătrunderea în şcolile medii şi a rezervat admiterea în învăţământul superior la categoriile 
considerate „de origine sănătoasă". Indezirabilii cărora li se bloca accesul la învăţătură au fost 
împărţiţi în trei grupuri. 

Categoria I-a: fii de muncitori industriali sau agricoli, de ţărani colectivişti sau de 
ţărani cu gospodării mici şi mijlocii, fii de militari, de ingineri sau tehnicieni, de funcţionari 
sau pensionari, fii de meseriaşi şi cooperatori. 

Categoria a Ii-a: fii de mici comercianţi sau liber profesionişti. 

Categoria a IlI-a: fii de chiaburi, de comercianţi sau industriaşi, alături de care erau 
enumeraţi fiii criminalilor de război, ai trădătorilor, spionilor, sabotorilor, celor fugiţi peste 
graniţă etc. 

Aşadar, în casele în care cineva era urmărit de justiţie sau pedepsit de ea, „păcatele" 
părinţilor treceau şi asupra copiilor. în afară de aceste cazuri, funcţiona un criteriu social, 
aparent pentru a rectifica inegalitatea produsă de fostele privilegii, în realitate pentru a răsplăti 
adeziunea la noul regim şi a închide orice viitor în faţa celor pe care o tradiţie de familie îi 
lega de trecut. Crima autorităţilor comuniste a fost de a condamna originea socială, exact aşa 
cum fascismul condamnase originea etnică. 

Ar mai fi de adăugat că nici pentru cei însărcinaţi să controleze compoziţia corpului 
didactic conducerea de partid nu era mai tolerantă. Acelaşi Leonte Răutu, pe care l-am văzut 
îndemnând la vigilenţă faţă de institutele de cercetare în care mai dăinuia o parte din elita 
intelectuală dinainte de război, era preocupat de calitatea cadrelor de agitaţie şi propagandă, 
între care se găseau „multe elemente ţărăneşti, mic-burgheze şi muncitori necalificaţi": el 
recomanda înlocuirea lor pentru „întărirea frontului ideologic". Mai mult, Răutu cerea „să se 
sfârşească cu liberalismul faţă de elementele duşmănoase, manifestări şovine, încălcări ale 
moralei proletare şi faţă de manifestări ale rămăşiţelor credinţei religioase" 62 . 

Pentru a remedia situaţia la nivelul instituţiilor de învăţământ superior, în 1953 erau 
distribuiţi consilieri sovietici pe lângă rectorii de la Bucureşti, Iaşi, Cluj şi Timişoara, precum 
şi la unele catedre (mai cu seamă, la marxism-leninism, teoria statului şi dreptului şi istoria 
URSS) 63 . Acestea erau, desigur, domenii care ţineau direct de doctrină şi de propagandă. Dar 
toate domeniile erau politizate: această acţiune viguroasă n-a ocolit Conservatorul de artă 
dramatică din Bucureşti, unde anul 1948 începuse cu destituirea unor profesori de 
excepţională valoare ca Alice Voinescu şi Mihail Jora 64 . 

Felul în care funcţiona sistemul, conform principiului luptei de clasă, nu este uşor de 
reconstituit deoarece nu a existat o lege care să oprească intrarea în universităţi a celor cu 
origine „nesănătoasă". Directiva cu privire la măsurile necesare pentru îmbunătăţirea 
compoziţiei de clasă a elevilor şi studenţilor a fost aprobată de Biroul Politic la 4 august 1952, 
dar a circulat confidenţial. De aceea, trebuie recurs la amintiri personale - de exemplu, o 
asemenea declaraţie afirmă că nota la examenul de admitere se scădea automat cu un punct la 
candidaţii proveniţi din categoria a Ii-a - şi la documente secrete. Astfel, există rapoarte cu 
privire la aplicarea instrucţiunilor primite de şcolile de 7 ani, medii şi pedagogice. Unul dintre 
ele, din 1953, furnizează informaţii precise şi statistici, după cum urmează: „au fost 
îndepărtaţi din clasele VI-XI fiii elementelor duşmane statului democrat-popular, iar din 



62 Ibidem. 

63 Ibidem, dosar nr. 30/1953. 



64 Alice Voinescu, Jurnal, ediţie îngrijită, tabel bibliografic şi note de Măria Ana Murnu, cu o prefaţă de 
Alexandru Paleologu, Bucureşti, Editura Albatros, 1997. 

şcolile pedagogice au fost scoşi şi fiii de chiaburi, industriaşi şi alţi exploatatori" 65 . Statul era 
deci „democrat" şi „popular", dar cei contra cărora se îndrepta represiunea nici nu erau 
consideraţi oameni, ci „elemente". Copiii din familii de categoria a IlI-a n-au putut, în anul 
şcolar 1951/1952, pătrunde în clasa a VUI-a, doar celor mai buni dintre ei li s-a permis să 
intre în clasa a V-a 66 . în 1952/1953, acest lot reprezenta, în clasa a V-a, numai 0,9% din 
totalul elevilor înscrişi 67 . întrucât se stabilise o anumită proporţie în care locurile aveau să fie 
ocupate în funcţie de originea socială, acelaşi raport constată o scădere a numărului elevilor 
din categoria a Ii-a în anul 1952/1953 faţă de anul precedent (2,2% faţă de 4,9%). Ministerul, 
în urma reclamaţiilor din partea unor părinţi (mai ales avocaţi şi medici), a consimţit să 
lărgească dreptul la învăţătură: medicii salariaţi de stat, avocaţii membri ai colegiului (care 
înlocuise baroul) şi, în general, aşa-zişii oameni ai artei, ştiinţei şi culturii au fost avansaţi de 
la categoria a Ii-a la I-a. Chiar în favoarea categoriei a Ii-a, s-a făcut concesia de a admite 
elevi foarte buni la învăţătură în locul unora din categoria I-a cu note mici. O intervenţie a 
patriarhului Justinian, în 1953, prin intermediul lui Petre Constantinescu-Iaşi, ministru al 
Cultelor, a semnalat (probabil a şi rectificat) înregistrarea preoţilor în calitate de chiaburi 
(deci, categoria a IlI-a), deoarece aceştia, supunându-se unei hotărâri a guvernului, îşi 
cedaseră terenurile agricole statului 68 . Cu toate acestea, în universităţi au continuat să fie 
denunţaţi studenţii fii de preoţi, dacă tatăl avea un cazan de distilat ţuică, situaţie care-i 
expunea pe aceşti tineri eliminam . 

Posibilitatea de a ocoli discriminarea pentru tinerii care erau respinşi la intrarea în 
Facultate din cauza „dosarului" era una singură: să se înscrie la o şcoală tehnică pentru a se 
prezenta din nou, după doi sau patru ani, în calitate de absolvenţi ai acelei instituţii de 
învăţământ care avea rolul de „purgatoriu". în alte cazuri, încercarea de a-şi ascunde originea 
socială la intrarea într-o Facultate cu profil ideologic (cea de Istorie, de exemplu) a fost 
descoperită după un an, studentul a fost eliminat, dar i s-a permis să pătrundă în altă Facultate, 
de un caracter mai neutru (Limbi clasice!), beneficiind de relaxarea care a intervenit în 1964. 
Cotitura care se constată din ultimul an al vieţii lui Gheorghiu-Dej şi care a fost vizibilă prin 
eliberarea deţinuţilor politici s-a manifestat şi în privinţa condiţiilor de acces la învăţământul 
superior. 

Schimbarea de strategie se constată în organizarea învăţământului pentru adulţi, în 
cursuri şi cercuri care funcţionau, sub îndrumarea şi partidului. îndoctrinarea la acest nivel s-a 
întins, luând proporţii care reies din următoarea statistică pentru anul 1966: în învăţământul de 
partid erau înscrişi cea 1 665 000 de cursanţi. Din acest număr total, 616 000 erau muncitori 
în producţie, 508 000 ţărani cooperatori, 118 000 ingineri, tehnicieni, medici şi alţi 
intelectuali, peste 110 000 cadre didactice, 118 000 funcţionari. Din punctul de vedere al 
reprezentării etnice, cea 1 500 000 erau români, 125 000 maghiari, 21 000 germani şi 23 000 
alte naţionalităţi. în cele 58 şcoli de partid înfiinţate în uzine se ţineau cursuri de economie 
politică, istorie şi socialism ştiinţific. Peste 70 000 de persoane erau angajate în activitatea de 
propagandă 70 . Chiar dacă această educaţie politică a devenit, cu vremea, din ce în ce mai 
formală, un reziduu al discursului prin care partidul şi statul comunist se autolegitimau 
persistă până astăzi în mentalitatea populaţiei. Absenţa oricărei alternative timp de o jumătate 
de secol şi lipsa de spirit critic a celor care au primit în şcoli exact aceeaşi îndoctrinare au dus 
la reacţiile colective pe care FSN le-a exploatat în 1990. 



65 ANIC, fond CC al PCR - Secţia Propagandă şi Agitaţie, dosar nr. 70/1952, f. 11. 

66 Cristian Vasile, op. cit., p. 134. 

67 ANIC, fond CC al PCR - Secţia Propagandă şi Agitaţie, dosar nr. 65/ 1953, ff. 18-23. 

68 Ibidem, f. 29 şi urm. 

69 Prin 1966-1967, istoricul Andrei Pippidi a văzut un asemena denunţ, semnat de studentul Mircea D. Matei, 
care fusese uitat într-un sertar la sediul UTC din Facultatea de Istorie din Bucureşti. 

70 ANIC, fond CC al PCR - Secţia Propagandă şi Agitaţie, dosar nr. 2/1966, ff. 210-21 1. 

Discriminările şi ideologizarea şcolii nu au dispărut şi nici măcar nu au cunoscut o 
diminuare considerabilă după moartea lui Stalin. Prin HCM nr. 2759/17 august 1953 au fost 
stabilite criteriile de acordare a bursei, precum şi informaţiile pe care studenţii trebuiau să le 
pună la dispoziţie autorităţilor universitare pentru a putea intra în sistemul de bursieri. 
Studentul trebuia să completeze în declaraţie dacă a suferit o condamnare juridică şi care a 
fost motivul, să-şi declare apartenenţa politică (din trecut şi din prezent), să menţioneze 
şcolile ideologice pe care le-a urmat. De asemenea, trebuia să completeze date şi despre 
părinţi: averea, ocupaţia anterioară şi în prezent, apartenenţa politică în trecut şi în prezent, 
condamnările juridice şi motivul lor 71 . Părinţii studenţilor erau şi ei obligaţi să completeze 
declaraţii asemănătoare. Dacă se dovedea, la o verificare ulterioară, că declaraţiile - atât ale 
studenţilor, cât şi ale părinţilor - erau mincinoase, studenţii vinovaţi pierdeau bursa şi riscau 
să fie exmatriculaţi din facultate. 

Compoziţia socială a studenţimii a cunoscut o schimbare minimă, iar majoritari au 
rămas tot cei din clasa de mijloc („mica burghezie") şi din mediul rural, cei de provenienţă 
muncitorească continuând să fie reprezentaţi în facultăţi în procent mic. Ineficienta măsurilor 
de aşa-zisă încurajare a fiilor de muncitori şi de „ţărani muncitori", însoţită de discriminarea 
copiilor de „reacţionari", se observă din statisticile privind provenienţa socială a studenţilor, 
în anul universitar 1956-1957, din cei aproape 500 de studenţi admişi la Politehnica din 
Bucureşti doar 9% erau de origine muncitorească, la Facultatea de Medicină procentul fiind 
de 8% 72 , per total în institutele de învăţământ superior bucureştene procentul studenţilor cu 
această origine înscrişi în toţi anii de studii nedepăşind 25% (în facultăţile umaniste numărul 
fiind chiar mai mic) 73 . 

în aceste condiţii, autorităţile au fost obligate să intervină, prin elaborarea unor noi 
acte normative care să permită o mai bună gestionare a politicii de selecţie a celor cărora li se 
permitea accederea la statutul de student. „Hotărârea CC al PMR şi a Consiliului de Miniştri 
privind îmbunătăţirea învăţământului superior" din 1957 prevedea îmbunătăţirea compoziţiei 
sociale a studenţilor, prin creşterea procentului de fii de muncitori şi ţărani la 70-75% 74 . în 
urma acestei hotărâri se remarcă o creştere procentuală a studenţilor cu origine muncitorească. 
Astfel la Institutul de Medicină şi Farmacie (IMF), în anul universitar 1957-1958 au fost 
admişi 144 fii de muncitori, faţă de 54 în anul precedent (de aproape 3 ori mai mulţi) 75 . în 
total, la IMF, în toţi anii de studiu, erau 602 fii de muncitori, 589 fii de ţărani, 1078 fii de mici 
funcţionari, 1639 fii de intelectuali, 258 fii de mici meseriaşi, 26 fii de chiaburi şi 13 fii de 
„foşti capitalişti şi exploatatori" 76 . Potrivit unei informări prezentate Biroului Politic al CC al 
PMR de Direcţia Generală a învăţământului Superior, în anul universitar 1958-1959 doar 
0,1% dintre cei admişi în învăţământul superior erau „fii de exploatatori" 77 . După adoptarea 
acestei hotărâri au fost trimise indicaţii verbale rectoratelor şi decanatelor de a acorda o 
atenţie sporită la examenul de admitere fiilor de muncitori şi ţărani şi să se limiteze „primirea 
fiilor de exploatatori" 78 . 

Importanţa capitală a reformei din domeniul educaţiei a fost accentuată chiar de liderul 
PMR, Gheorghe Gheorghiu-Dej : „Ministerul învăţământului nu este un minister de 4 ore, el 



HCM nr. 2759/17 august 1953, în Colecţia de hotărâri ale Consiliului de Miniştri, nr. 60122 septembrie 1953. 

72 ANIC, fond CC al PCR, dosar nr. 1 13/1952, f. 26. 

73 Ibidem, dosar nr. 15/1956, f. 8. 

74 Hotărârea a fost adoptată la 26 iunie 1957. 

75 Arhivele Naţionale, filiala municipiului Bucureşti (ANB), fond Institutul de Medicină şi Farmacie, dosar nr. 
18/1956, f. 89. ' 

76 Ibidem. 

77 ANIC, fond CC al PCR - Cancelarie, dosar nr. 16/1959, apud Camelia Moraru, Un protest italian şi urmările 
lui în Biroul Politic PMR, în Romulus Rusan (ed.), Anii 1954-1960. Fluxurile şi refluxurile stalinismului, 
Bucureşti, Fundaţia Academia Civică, 2000, p. 863. 

78 Ibidem, p. 864.' 

este mai important ca Ministerul Securităţii pentru că este vorba de distrugerea duşmanului pe 
planul culturii, de pregătirea cadrelor viitoare, de educarea clasei muncitoare" 79 . Tocmai din 
acest motiv, greutăţile întâmpinate la începutul regimului în opera de transformare a vechiului 
sistem de învăţământ au determinat conducerea PMR să găsească ţapi ispăşitori la vârful 
Ministerului învăţământului Public. încă de la începutul anului 1949, Secretariatul CC al 
PMR a luat în discuţie prestaţia ministrului Gheorghe Vasilichi, căruia i-au fost aduse mai 
multe acuzaţii: de la lipsa unui corp tehnic capabil să introducă linia politică a Partidului la 
„sentimentalism faţă de duşmanul de clasă" şi „liberalism" . In cadrul şedinţei Secretariatului 
din 31 ianuarie 1949, Vasile Luca aprecia că Vasilichi a dovedit „sentimentalism faţă de 
duşmanul de clasă, crede că poate transforma intelectualii duşmani de clasă" şi adăuga: 
„Problema cadrelor este de cea mai mare importanţă pentru că acolo (în Ministerul 
învăţământului, n. n) au rămas oameni vechi care au aplicat reforma învăţământului; mai bine 
puneam oameni mai puţin pregătiţi din punct de vedere profesional, dar care ştiau să introducă 
în mod just reforma". 

Gh. Vasilichi, silit să-şi facă autocritica, admitea, la 7 februarie 1949, că reforma 
educaţiei s-a făcut fără sfaturile sovieticilor şi că a fost neglijată „intensificarea muncii de 
reeducare a corpului didactic", fapt care a permis rămânerea în funcţii a multor învăţători 
chiaburi. După 1945, liderii comunişti au subliniat în mai multe rânduri necesitatea 
„reeducării" învăţătorilor şi preoţilor. în şedinţa Frontului Unic Muncitoresc din 10 iulie 
1945, Gheorghe Apostol afirma că „învăţătorii formează o parte importantă a intelectualităţii 
din România, care trebuie să fie complect reeducată" 81 . Peste trei ani, ministrul adjunct al 
învăţământului, Mihail Roşianu, relua acest discurs atunci când se adresa inspectorilor şcolari 
judeţeni: „Trebuie să duceţi o luptă necruţătoare cu dv. înşivă. Profesorii, învăţătorii au o 
formaţie veche, au multă rugină, au formaţia şcolii vechi, au trăit în societatea veche şi au 
păstrat multe rămăşiţe din această viaţă mic-burgheză, rămăşiţe metafizice, mistice în 
interpretarea problemelor în gândirea noastră. Trebuie dusă o luptă neîncetată pentru a lichida 
toate acestea 

Pentru a limita autoritatea şi autonomia învăţătorilor şi profesorilor a existat tendinţa - 
copiată după model sovietic - de a-i controla inclusiv prin intermediul unor asociaţii ale 
elevilor, Uniunea Asociaţiilor de Elevi din România (UAER), de exemplu. Acelaşi Mihail 
Roşianu, la Şedinţa cu inspectorii în legătură cu problemele învăţământului din 19 noiembrie 
1948, remarca faptul că: „Duşmanii noştri caracterizează organizaţia aceasta a elevilor în 
şcoală [UAER] ca o acţiune de anarhizare, de ridicare a copiilor peste capul profesorilor, a 
educatorilor, a părinţilor" 83 . 

Inspectorii şcolari erau îndrumaţi să intensifice verificările pentru depistarea cadrelor 
didactice formate la şcoala „burgheză" care mai utilizează în clase vechile manuale, ignorând 
manualul unic comunist. Uneori, predarea după aceste manuale vechi nu era un gest de 
sfidare: pur şi simplu, noile manuale nu fuseseră tipărite, realitate justificată astfel de M. 
Roşianu: „[în] problema manualelor, care au apărut târziu, cauza trebuia căutată în întreaga 
organizare a acestei munci: colectivele care lucrau încă dinainte pe lângă Comisia de 
învăţământ a CC, Editura de Stat, Centrul de Difuzare. (...) întârzierea înzestrării cu toate 
cărţile a şcolilor era inevitabilă, ţinând seama de timpul scurt al scoaterii a milioane de 
manuale noi" . Situaţia s-a reglementat oarecum în anii următori, astfel că Gh. Gheorghiu- 
Dej putea face un bilanţ pozitiv în aprilie 1952, la primul Congres al învăţătorilor din RPR: 



Stenogramele şedinţelor Biroului Politic şi ale Secretariatului Comitetului Central al PMR, voi. II, 1949, ed. 
cit, p. 39. 

80 Ibidem, pp. 37-46. 

81 ANIC, fond CC al PCR - Cancelarie, dosar nr. 60/1945, f. 21. 

82 Ibidem, dosar nr. 58/1948, ff. 105-106. 

83 Ibidem, f. 90. 



84 Ibidem, dosar nr. 165/1950, f. 61. 

„Prin grija Partidului şi Guvernului, între anii 1948-1951 s-au întocmit şi tipărit 590 de 
manuale şcolare noi, într-un tiraj de aproape 28 000 000 de exemplare, dintre care aproape 3 
000 000 de exemplare în limba maternă a minorităţilor naţionale" 85 . în mare parte, noile 
instrumente de lucru erau copiate după cele sovietice: nu-i de mirare că adolescenţii de atunci, 
în loc de Geografia României (sau măcar a RPR), au învăţat Geografia URSS. . . 

O dată cu materiile scoase din programele şcolare au dispărut şi manualele aferente: 
limba latină, sociologie, psihologie etc. Chiar şi în istoriografia oficială din perioada naţional- 
comunistă se admitea că s-au făcut anumite greşeli în domeniul politicii educaţionale: 
„Subapreciindu-se ramuri importante de învăţământ, au fost eliminate din pregătire obiecte 
ca: limba latină, teoria literaturii, sociologia, psihologia, logica, geologia. (...) tradiţiile 
progresiste ale şcolii româneşti au fost nesocotite, deşi, în trecut, în ciuda caracterului de 
clasă, învăţământul a jucat un rol important în progresul societăţii româneşti" 86 . Greşelile, 
considerate mai degrabă neînsemnate, erau puse în exclusivitate în seama guvernării dintre 
1948-1965; niciodată, până în 1989, nu s-a putut face o analiză de profunzime privind 
ideologizarea şcolii, discriminările sistematice etc. 

La fel de grave au fost efectele pe termen lung ale impunerii manualului unic: după 50 
de ani, românilor li s-a inculcat ideea că, pentru aceeaşi materie, trebuie să existe un singur 
manual. Uniformizarea din sistemul educaţional, realizată prin reforma comunistă a 
învăţământului, a bulversat şcoala românească: licee de mare tradiţie au fost silite să-şi 
închidă porţile, iar statutul învăţătorilor şi profesorilor a fost serios diminuat. Mulţi elevi şi 
studenţi, eliminaţi din şcoli din cauza originii „nesănătoase", au trăit adevărate drame, ducând 
cu ei povara unui groaznic stigmat. Unii dintre studenţii epuraţi pe criterii de clasă şi-au putut 
relua studiile abia peste un deceniu, în anii de timidă relaxare ai comunismului naţional. De 
asemenea, controlul ideologic şi strategia epurărilor din rândurile profesorilor incomozi au 
determinat o scădere a calităţii lecţiilor şi a cursurilor. 

Reforma învăţământului începută în 1948 a fost o parte componentă a „revoluţiei 
culturale" comuniste, iar brutalitatea cu care s-a realizat se explică în mare parte şi prin faptul 
că planificatorii ei nu au fost în nici un fel legaţi de tradiţiile pedagogice româneşti şi că au 
copiat - de multe ori cu zel demolator - un model aberant aplicat în URSS. 



85 Gheorghe Gheorghiu-Dej, Articole şi cuvântări, ed. cit., p. 457. 

86 Gheorghe Surpat (coord.), România în anii socialismului 1948-1978, Bucureşti, Editura Politică, Institutul de 
Studii Istorice şi Social-Politice de pe lîngă CC al PCR, 1980, p. 376 

Ideologie şi teroare. Monopolul asupra vieţii culturale 

Câştigarea controlului asupra artei şi culturii după 1944. Forme de control şi 
presiune: „dezinfectarea cuvântului tipărit" 

în viziunea (de sorginte leninistă) a partidelor comuniste (aflate în subordinea 
Moscovei), literatura, ca şi cultura în general, intră în categoria instrumentelor eficace de 
cucerire şi de consolidare a puterii. Când ţările unde activau au fost ocupate de Armata Roşie, 
conducătorii acestor partide - monitorizate de Moscova - au considerat că a venit momentul 
să controleze întreaga producţie artistică a timpului lor şi să permită un singur fel de artă: 
aceea pusă în slujba cauzei comuniste. Trebuia câştigată bătălia în planul propagandei şi al 
ideologiei şi, în acest scop, s-a apelat la un întreg arsenal de stratageme şi de tactici de 
inspiraţie NKVD-istă. în România, ele au început să fie aplicate după 12 septembrie 1944 
(data semnării Convenţiei de armistiţiu cu guvernele Naţiunilor Unite), când presa şi 
activităţile culturale au fost supuse dispoziţiilor Comisiei Aliate, concret, reprezentanţilor 
URSS. 

Era imperios necesar ca mai întâi să se elibereze terenul edificării noii culturi 
socialiste prin evacuarea „resturilor" şi „dejecţiilor" culturii burghezo-moşiereşti, în fapt, a 
argumentelor identităţii naţionale. Ceea ce s-a şi întâmplat prin punerea în mişcare a maşinii 
de epurat scriitori şi opere. Epurările, sancţiunile, interdicţiile de tot felul şi defăimarea prin 
articole, ridicarea dreptului de profesare au început la sfârşitul anului 1944. Primele două liste 
negre oficiale au fost publicate în decembrie, dar, între timp, fuseseră deja eliminate rapid şi 
haotic din circuit cărţile şi publicaţiile ce conţineau propagandă fascistă sau, mai bine zis, 
antisovietică, întrucât, după o regulă binecunoscută, ceea ce era sau părea antisovietic 
devenea, automat, fascist. Expulzarea din literatură a tot ceea ce era legat de evenimentele şi 
de mişcările politice interbelice de dreapta s-a extins la tot ce nu era, la noi sau aiurea, 
„progresist", adică la tot ce nu era comunist. 

Fireşte, prima a fost vizată presa, pentru că ea putea să facă vizibile excesele. La 12 
februarie 1945 era publicată în „Monitorul Oficia"/ Legea 102 1 , Decret- lege pentru epurarea 
presei, care lovea direct în publicaţiile partidelor democratice (şi aşa boicotate prin sistemul 
de difuzare şi prin cenzura exercitată de tipografii comunişti). Un pas mai departe spre 
câştigarea bătăliei pentru mijloacele de difuzare a informaţiilor s-a făcut prin adoptarea legii 
(iniţiate în mai 1945 de Lucreţiu Pătrăşcanu) prin care e curăţată de elemente reacţionare 
Societatea Română de Radiodifuziune (unde, nu după mult timp, vor fi arse sau distruse mii 
de partituri şi de discuri cu muzică religioasă). în august 1945, vechiul Sindicat al Ziariştilor 
Profesionişti va fi înlocuit cu Uniunea Sindicatelor de Artişti, Scriitori, Ziarişti, de obedienţă 
comunistă şi condusă de Mihail Sadoveanu. Comunizarea presei şi, în genere, a scrisului lua, 
astfel, forme organizatorice. 

între timp apar noi liste interdicţionale de cărţi şi publicaţii scoase din circulaţie prin 
Decretul din mai 1945. Până la 1 august erau puse la index 910 titluri (în română, maghiară, 
italiană şi franceză). în 1946 se dă publicităţii o nouă listă, cu 2538 de titluri, pentru ca în 
1948 să se tipărească broşura Publicaţii interzise până la 1 mai 1948, care cuprinde într-un 
volum de 500 de pagini listele anterioare, completate cu un număr uluitor de nume de autori 
sau titluri de cărţi. Prin activitatea laborioasă a comisiei de funcţionari de partid (conduşi de 
Iosif Ardeleanu şi Al. I. Ştefănescu), în numai patru ani lista numără 8779 de titluri. O listă, 
fireşte, deschisă, care creşte terifiant cu câte o mie de titluri pe an prin sesizări, denunţuri şi 
iniţiative personale. 

Dispar, astfel, din librării, din biblioteci publice şi chiar din case, cărţi semnate de 
Vasile Alecsandri, Grigore Alexandrescu, Ion Agârbiceanu, Dimitrie Anghel, Nicolae 



Marian Petcu, Cenzura în România, în voi. Cenzura în spaţiul cultural românesc, Bucureşti, Editura 
comunicare.ro, 2005, p. 71 

Bălcescu, Constantin Bacalbaşa, I. A. Bassarabescu, Lucian Blaga, Gh. Brăescu, Al. 
Brătescu-Voineşti, Dimitrie Bolintineanu, Dimitrie Cantemir, Otilia Cazimir, Şerban 
Cioculescu, George Coşbuc, Anghel Demetriescu, Victor Eftimiu, Mihai Eminescu, Nicolae 
Filimon, Ion Ghica, Octavian Goga, B. P. Haşdeu, G. Ibrăileanu, Titu Maiorescu, Gib. I. 
Mihăescu, Costache Negruzzi, Alexandru Odobescu, Dimitrie Onciul, Petre Pandrea, Anton 
Pann, Cezar Petrescu, Liviu Rebreanu, Ion Heliade Rădulescu, Alecu Russo, C. Sandu-Aldea, 
Mihail Sebastian, Damian Stănoiu, Vladimir Streinu, D. I. Suchianu, Gheorghe Şincai, Ionel 
Teodoreanu, George Topârceanu, Radu Tudoran, Alexandru Vlahuţă, Vasile Voiculescu, Paul 
Zarifopol şi de mulţi, mulţi alţii. Am ales de pe liste doar numele celor despre care ţi-e greu să 
crezi că se află printre proscrişi. Am lăsat deoparte periodicele, volumele filosofilor, 
istoricilor, geografilor etc şi cele ale unor mari scriitori occidentali contemporani. 

Impactul acestei epurări de proporţii apocaliptice asupra stării de spirit a 
intelectualităţii române a fost copleşitor. Pornit ca o măsură (încă acceptabilă) de izgonire a 
literaturii şovine şi de preamărire a fascismului, legionarismului şi antonescianismului, 
procesul de epurare - iniţiat de autorităţile comuniste şi dus la capăt de o comisie din care 
făceau parte şi numeroşi politruci reveniţi de la Moscova - ia amploare şi devine un tsunami 
nimicitor care pustieşte literatura română şi, prin vibraţie, face să se sfărâme şi ceilalţi piloni 
ai culturii naţionale. Pe scurt, se triază şi se elimină, într-un crescendo aiuritor 2 , tot ce nu 
convine ocupantului sovietic (servit de agentura de spionaj cu nume de partid şi cu misiunea 
distrugerii sentimentului naţional). Datele de pe buletinul de identitate al poporului român 
sunt spălate cu grijă de câteva ori, ca să nu se mai vadă nimic din ce i-ar mai da acestuia 
sentimentul siguranţei şi statorniciei. 

Vânătoarea de cărţi e asociată celei de oameni, întrucât populaţia e aţâţată să-i 
depisteze pe proprietarii bibliotecilor reacţionare. în şcoli şi în universităţi nimeni nu mai 
consultă, fără spaima de a fi denunţat, volume tipărite înainte de 1948. Cei mai curajoşi 
ascund şi împrumută în taină apropiaţilor cărţi care încep să câştige valoarea fructului oprit. 
Atmosfera aducea, prin conspirativitate, cu aceea din Fahrenheit 451 de Ray Bradbury, 
fiindcă în comunism ficţiunii îi era adesea imposibil să mai anticipeze realitatea. Printre 
acuzaţiile aduse în procesele politice ale vremii a fost şi aceea referitoare la furnizarea sau 
ascunderea de cărţi indexate şi nu puţini „oameni ai muncii" s-au simţit mobilizaţi să 
depisteze duşmanii de clasă de pe rafturile bibliotecilor. 

Mai mult, oamenii de cultură au realizat îndeajuns de repede că, în afara listelor de 
indexări publicate în „Monitorul Oficial", există şi altele, secrete, actualizate în funcţie de 
schimbarea de atitudine a partidului şi de conjunctura politică internaţională. De nimic nu mai 
puteai fi sigur, aşa cum, în planul vieţii, nu mai erai sigur că nu poţi fi oricând arestat. Printre 
slujitorii culturii române s-a instalat o stare de disperare şi de nelinişte acută în legătură cu 
soarta naţiunii înseşi, care nu mai are instrumente de legitimare şi căreia i se răpesc cultura şi 
conştiinţa istorică. Ca şi cărţile - şi uneori înaintea lor -, scriitorii, criticii, istoricii literari, 
creatorii de artă încă în viaţă au intrat în vizorul „organelor", cărora le-a fost uşor să le 
găsească, în biografie, atitudini cosmopolite şi idealiste. 

între timp au luat amploare, sub pretextul defascizării, acţiunile de intimidare şi 
reprimare a presei necomuniste, în pofida articolelor demascatoare din Liberalul şi Dreptatea 
şi a protestelor şi memoriilor disperate adresate, de-a lungul anilor 1946 şi 1947, de liderii 
partidelor istorice reprezentanţilor Puterilor Aliate sau ambasadelor acestora. Vocea opoziţiei 
aproape nu se mai aude sub torentul propagandei oficiale. Cotele de hârtie atribuite ziarelor 
partidelor istorice au devenit derizorii. S-a instalat o cenzură clandestină agresivă a 
tipografilor comunişti, iar ziarele expediate în provincie erau ridicate de la poştă sau direct din 
vagoane de agenţi ai partidului şi distruse în numele „poporului muncitor". 



2 Eugen Negriei, Marele pogrom al cărţii româneşti, în „Vitraliu", Bacău, XV, nr. 1-2, 2006. 

în 1947, câteva acţiuni organizatorice prefaţează valul măsurilor care vor înlesni 
instaurarea Terorii Roşii în România în anii următori. în iulie 1947 este adoptată Legea nr. 
265 pentru organizarea teatrelor, operelor şi filarmonicilor de stat, precum şi pentru regimul 
spectacolelor publice. Potrivit acestei legi, „îndrumarea şi controlul" instituţiilor culturale 
menţionate revenea Ministerului Artelor, prin Direcţia Generală a Teatrelor, Direcţia Generală 
a Muzicii şi Direcţia Literelor şi Manifestărilor Artistice Populare 3 . Se înfiinţa, de asemenea, 
pentru îndrumarea repertoriilor, un Consiliu Superior al Literaturii Dramatice şi Creaţiei 
Muzicale (de fapt, o formă de cenzură care putea interzice tot ceea ce era considerat 
reacţionar). 

La nivelul fiecărei instituţii devenea obligatorie constituirea „comitetelor de lectură" 
care sesizau „devierile" şi, la indicaţiile politice, alegeau şi propuneau spre aprobare piesele 
ce urmau să intre în repertoriul oficial. în luna octombrie 1947, la cel de-al II-lea Congres al 
Uniunii Sindicatelor de Artişti, Scriitori şi Ziarişti (USASZ) se declanşează procesul 
condamnării tuturor formelor de cultură occidentală şi se anunţă adoptarea realismului 
socialist ca „metodă" unică în creaţia artistică şi în jurnalism. 

Primii ani „republicani". Comunizarea culturii 

în 1948, prin naţionalizarea tuturor editurilor, tipografiilor, fabricilor de hârtie şi prin 
adoptarea unei noi legi „pentru editarea şi difuzarea cărţii" s-a instaurat un control absolut al 
partidului asupra întregii activităţi editoriale. Prin Decretul 303 se naţionaliza întreaga 
industrie cinematografică şi se confiscau sălile de cinema. A continuat în ritm susţinut 
epurarea bibliotecilor, a repertoriului folcloric, ca şi eliminarea din instituţiile publice a 
persoanelor neagreate de partid. 

La lucrările Congresului PMR din 21-23 februarie 1948 se declanşează lupta pe 
„frontul ideologic" împotriva influenţelor străine care „se refugiază cu deosebită uşurinţă în 
domeniul ideologiei, în literatură, în artă, în ştiinţă", împotriva „atitudinii admirative în faţa 
culturii în putrefacţie din ţările capitaliste". Pentru Secţia de Propagandă şi Agitaţie a 
regimului era extrem de important să întrerupă orice legătură a cititorilor cu cărţile 
primejdioase care îngreunează, prin simpla lor prezenţă, procesul spălării creierelor. 

Anul 1948 trebuie socotit anul întreruperii oricăror legături cu civilizaţia şi cultura 
occidentală şi al reorientării întregii vieţi culturale spre Uniunea Sovietică. Tendinţa 
conducătorilor comunişti români părea să fie aceea de a face din România spaţiul afirmării 
culturii proletare visate de prima generaţie bolşevică în anii 1920. 

Din punctul de vedere al partidului, poporul nu are nevoie de produsele artistice 
burgheze. Proza, poezia, teatrul, critica, istoria literară, ştiinţele au dreptul să fiinţeze numai 
cu condiţia adoptării materialismului dialectic şi istoric (ca unică doctrină), iar artei în general 
nu i se permite să existe în afara „cauzei generale a proletariatului". Analiza şi judecata de 
valoare a unei opere pot fi făcute doar din perspectiva contribuţiei acesteia la construirea 
socialismului în RPR. 

Un rol din ce în ce mai mare au acum criticii de partid care, amendând neobosit fiecare 
infimă abatere de la indicaţiile PMR şi de la canoanele realismului socialist, se constituie în 
falanga atotputernică a Inchiziţiei locale strict subordonate celei moscovite 4 . O adevărată 
armată de experţi în subtilităţi dogmatice pândea orice şovăire ideologică: Horia Bratu, 
Zamfir Brumam, J. Popper, Paul Georgescu, Al. I. Ştefănescu, Al. Oprea, Geo Dumitrescu (!), 
Cornel Regman, S. Damian, Savin Bratu, Sergiu Fărcăşan, Ion Istrate, Mihai Gafiţa, Traian 
Şelmaru, Mihai Novicov, Eugen Campus, Ov. S. Crohmălniceanu, Ion Vitner, Nestor Ignat, 
Mihnea Gheorghiu, Sorin Toma, Vicu Mândra, Vladimir Colin, Eugen Luca etc. 



" Marian Petcu, op. cit., p. 76. 

4 Eugen Negriei, Literatura română sub comunism, Bucureşti, Editura Fundaţiei PRO, 2003, p. 77 şi urm. 

Fireşte, aceştia aveau ca îndreptar suprem textele referitoare la artă ale celor patru 
mari clasici (Marx, Engels, Lenin, Stalin), dar nu puteau ignora setul de indicaţii punctuale şi 
luările de poziţie ale lui A. A. Jdanov, Maxim Gorki, G. M. Malenkov din rapoartele lor la 
congresele scriitorilor sovietici şi ale PC(b)US. Indexul cu opere literare şi de artă 
(occidentale, burgheze, imperialiste) periculoase, conceput şi tipărit la Kremlin, putea fi 
completat cu ghidul de uz curent Pentru realismul socialist în literatură şi artă, tipărit la 
ESPLAÎnl951. 

Echipei redutabile (prin consecinţa verdictelor ei) a criticilor de partid i s-a încredinţat 
misiunea „dezinfectării sectorului cuvântului tipărit", adică misiunea criminală a nimicirii 
probelor creativităţii româneşti. După 1947, pentru diriguitorii culturii şi pentru criticii echipei 
de şoc nu mai existau erori mai mari şi mai mici în trecutul şi prezentul literaturii, ci doar 
erori ce nu pot fi trecute cu vederea. Inutili, ba chiar indezirabili, devin Octav Dessila, Ionel 
Teodoreanu, Şerban Cioculescu, Constant Tonegaru, Ion Barbu, George Bacovia, N. 
Davidescu, Mircea Eliade, Radu Gyr, Cezar Petrescu, Radu Tudoran, Dimitrie Stelaru, Gib. 
Mihăescu, Hortensia Papadat-Bengescu şi mulţi alţii. Din ianuarie 1948, numele lui Tudor 
Arghezi însuşi este scos din literatură, iar volumul Una sută poeme - retras şi confiscat. 

Sufocarea morală lentă prin ignorare şi înfierare a fost adesea desăvârşită fizic, 
întrucât scriitorii au intrat şi ei în programul de stârpire a dăunătorilor politici. 

Se uşurează considerabil munca de cercetare a trecutului (fie el românesc sau nu), 
întrucât mai toate mişcările şi doctrinele literare din secolele XIX şi XX au servit, în fond, 
claselor exploatatoare. Şi nu era vorba numai de „gândirismul" şi de toate manifestările 
tradiţionaliste şi mistice legate de curent ori de cei care au publicat, fie şi întâmplător, la 
Gândirea, ci de orice manifestare ieşită din normele de evaluare jdanoviste. Adică de tot ceea 
ce nu poate fi înţeles imediat sau de tot ceea ce deformează realul, demoralizând şi contrariind 
pe „omul simplu de la oraşe şi sate". 

Nu altfel decât criticii literari, decât criticii şi istoricii artelor plastice care serviseră 
propagandei hitleriste şi mussoliniene în ţările lor, cei aflaţi în România în misiune stalinistă 
militau pentru accesibilitate şi, deloc surprinzător, uzau cam de acelaşi set de etichete 
infamante atunci când se refereau la produsele artistice ale capitalismului cosmopolit. 
„Snoabe", „mistice", „descompuse", „dezumanizate", „degenerate", „morbide", „iraţionale", 
„retrograde", „putrede" şi mai ales „decadente" sunt toate creaţiile simboliste, ermetice, 
suprarealiste, naturaliste, expresioniste, dadaiste etc. Demn de a fi azvârlit la lada de gunoi a 
istoriei este tot ce ţine de estetism, formalism, purism, experimentalism. însuşi locul în 
literatură al lui Eminescu e pus sub semnul întrebării, căci poetul nu numai că a împărtăşit şi 
propagat o filosofie idealistă şi un pesimism contagios, dar a şi compus versuri ce poartă 
semnele periculoase ale formalismului decadent, formalism ce era chiar „reflectarea" în artă a 
monstruosului compromis istoric realizat de moşierime şi de burghezia care şi-a trădat 
idealurile. 

Cine nu scrie într-un limbaj popular accesibil şi nu are o concepţie „înaltă", 
materialist-dialectică asupra vieţii, cine arată o cât de mică simpatie pentru intimităţi poetice, 
pentru naturalism, pentru erotism şi divertisment, pentru proza analitică psihologizantă şi 
pentru aceea poliţistă sau de aventuri se descalifică în ochii partidului ca scriitor. 

De fapt, tot ceea ce venea dinspre Apus şi ameninţa să influenţeze literatura, artele 
plastice, filmul, muzica, modul de viaţă, limba, stilul vestimentar era taxat drept decadent şi 
demascat ca o diversiune organizată de duşmanii lagărului socialist. Şi, tot astfel, tot ce venea 
dinspre propriul trecut literar şi ameninţa să pună în pericol naşterea literaturii socialiste prin 
simplul fapt că ar fi putut constitui un termen de comparaţie umilitor era privit cu ostilitate şi 
supus indexării. 

Autorităţile nu scapă din vedere şcoala, fiind interesate de primenirea ideologică a 
manualelor şcolare şi a programelor didactice (întrucât toate manualele anterioare anului 1947 

fuseseră scoase din uz). în 1948, reforma sovietizantă a învăţământului schimbă radical 
compoziţia de clasă a personalului didactic, înfiinţându-se facultăţi muncitoreşti care produc 
pe bandă, în câteva luni, „specialişti" cu origine sănătoasă, apţi să-i înlocuiască pe cei 
disponibilizaţi, concediaţi ori trimişi în puşcărie. 

Tinerii studiază după materiale de propagandă cu aspect vag didactic, încropite la 
repezeală, pe măsură ce se publică scrieri cu mesaj comunist şi se impun nume noi. în 1950, 
apar Tezele provizorii de istoria literaturii române (substitut de manual de clasa a X-a şi a XI- 
a). Literatura română era ilustrată de Ion Păun-Pincio, D. Th. Neculuţă, Raicu Ionescu-Rion, 
Alexandru Sahia (pentru trecut) şi de A. Toma, Dan Deşliu, Măria Banuş, Mihai Beniuc 
(pentru prezent). 

Prin această serie de infamii, literatura română era îndepărtată din şcoală şi evacuată 
din conştiinţa tinerilor. Fusese atins un nivel al îndobitocirii şi al declasării greu de depăşit. 

în primii ani „republicani", partidul a adoptat noi decizii în scopul consolidării 
controlului său asupra întregii vieţi artistice. Toate modificările legislative confirmă această 
finalitate. Prin Decretul nr. 17/1949 pentru editarea şi difuzarea cărţii, activitatea editorială 
intra sub controlul Ministerului Artelor şi Informaţiilor. Acesta se va transforma - prin 
Decretul nr. 214 din 20 mai 1949 - în Ministerul Artelor. Se prevedea trecerea la noul 
minister a Direcţiei Presei şi Tipăriturilor, iar, prin Decretul nr. 218 din aceeaşi dată, se 
înfiinţa Direcţia Generală pentru Presă şi Tipărituri (DGPT), organism cu multiple funcţii de 
cenzură şi control. El autoriza apariţia tipăriturilor, difuzarea, importul, exportul de ziare, 
cărţi, obiecte de artă, reglementa regulile de funcţionare a librăriilor, a anticariatelor, 
bibliotecilor, depozitelor, dădea instrucţiuni cu privire la organizarea birourilor de cenzură din 
capitală şi din provincie, stabilea condiţiile în care se ştampilau şpalturile sau manuscrisele cu 
menţiunea „Bun de imprimat" sau „Cenzurat". Sunt interzise, în acelaşi teribil an 1949, 
creaţiile populare cu „conţinut ideologic neadecvat" (119 de cântece interpretate de Măria 
Tănase, Măria Lătăreţu, Fănică Luca, Ioana Radu şi alţii), multe din ele pentru că vehiculau 
formula legionară (!) „foaie verde". Devine obligatorie înregistrarea maşinii de scris la Miliţie 
şi autorizarea de către aceasta a cumpărării panglicilor. 

Controlul - şi aşa excesiv - asupra activităţii editoriale continuă să obsedeze 
autorităţile comuniste şi în anii următori. Seria de Opere alese din clasici, iniţiată de Editura 
de Stat în 1949, este o probă de desfigurare a cărţilor în funcţie de ideologia regimului. Fraze, 
pasaje întregi, cuvinte dispar pur şi simplu din texte, acestea fiind selectate numai în măsura 
în care critică vechea societate românească. 

Un rol nefast la jucat în stalinizarea culturii române textul lui Leonte Răutu intitulat 
împotriva cosmopolitismului şi obiectivismului burghez în ştiinţele sociale publicat în Lupta 
de clasă, nr. 4 din octombrie 1949 şi în broşură. Acest text de o duritate extremă a fost 
echivalentul la noi al infamelor atacuri ale lui A. A. Jdanov, ideologul en titre de la Kremlin, 
împotriva adevăratelor valori culturale din URSS. Leonte Răutu era mâna dreaptă a lui Iosif 
Chişinevschi şi avea printre adjuncţii său pe Ofelia Manole, M. Roller, N. Goldberger ş.a. în 
fruntea Ministerului Artelor şi Informaţiilor se afla Eduard Mezincescu, de profesie medic. 

în 1951, în timp ce se proclamă pe toate canalele ascuţirea luptei de clasă, nou 
înfiinţata Cameră a Cărţii din RPR declanşează o nouă triere (a câta!) a fondurilor pentru a fi 
promovaţi clasicii marxism-leninismului, autorii sovietici şi „scriitorii progresişti" din lume şi 
din ţară. Toate gurile de foc ale propagandei sunt dirijate acum asupra „cosmopolitismului" şi 
„cosmopoliţilor", care sunt „purtători ai culturii decadente, agenţi ai celor mai înverşunaţi 
duşmani ai ştiinţei şi culturii - imperialiştii americani şi englezi" 5 . 

Pentru că, sub raport ideologic, sectorul artelor plastice păruse a fi fost neglijat (şi 
rămas în afara controlului strict al partidului), în mai 1952, în cadrul unei Plenare a Uniunii 
Artiştilor Plastici, se decretează adoptarea unei singure formule artistice, a metodei realist- 



Ascuţirea luptei de clasă în ţara noastră în perioada actuală, Bucureşti, Editura PMR, 1951, p. 30 

socialiste, criticându-se sever curentele formaliste şi tendinţele naturaliste. 1952 este anul în 
care şi lingvistica română primeşte puternice lovituri: se suprimă revista Cum vorbim 
redactată de Al. Graur; este criticată „atitudinea duşmănoasă" a lingviştilor Al. Rosetti, Iorgu 
Iordan şi Al. Graur în urma apariţiei „genialei" lucrări a tovarăşului Stalin, Marxismul şi 
problemele lingvisticii; sunt scoşi din învăţământ, ca necorespunzători, Al. Rosetti şi Al. 
Graur (cunoscuţi oameni de stânga). 

în preajma morţii lui Stalin (1953) totul se afla sub controlul partidului: nu mai exista 
decât presă de partid, artă partinică şi o cultură slujind interesele stricte ale partidului, ca 
reprezentant al clasei muncitoare. E anul în care se înfiinţează Ministerul Culturii condus de 
Constanţa Crăciun, care supraveghează activitatea tuturor acestor domenii, consolidând 
sistemul iniţiat de partid în 1949. Sunt emise alte şi alte instrucţiuni privind editarea de cărţi şi 
reviste şi administrarea fondurilor publice de carte, ceea ce confirmă vigilenţa neodihnită a 
partidului în faţa cuvântului scris. 

în concluzie, după primii cinci ani de la izgonirea regelui, cultura României se afla în 
cel mai dramatic moment al istoriei ei. Marele pogrom al cărţii româneşti organizat de 
autorităţile comuniste anulase trecutul artistic şi ştersese însemnele creativităţii româneşti. 
Monopolul asupra producţiei editoriale şi asupra pârghiilor de control, cenzura acum 
omniprezentă au pregătit terenul adoptării modelului sovietic de artă pusă exclusiv în slujba 
propagandei. în realizarea acestui scop, o contribuţie decisivă a avut-o introducerea aşa- 
numitei „metode de creaţie" realist-socialiste (tipologii în alb-negru, conflicte rezolvate în 
sensul dorit de partid, învingător fiind, întotdeauna, reprezentantul clasei muncitoare, descris 
în culori luminoase, învins şi supus oprobriului exponentul clasei exploatatoare etc). 

în curând, pe piaţă nu vor mai exista decât asemenea opere realist-socialiste, cu un 
evident conţinut mobilizator. Preocuparea unică a partidului a fost transformarea temelor 
ideologice (fabricate la Kremlin) în sentimente active, schimbarea radicală a mentalităţii şi 
făurirea unui „om nou", eventual a unui nou popor, fără memorie culturală, despărţit de trecut 
şi pregătit să facă parte din marea familie a popoarelor sovietice. 

Prezenţa mereu tulburătoare în memoria colectivă a acestor ani de cumpănă, în care 
fiinţa naţională a fost mai ameninţată ca niciodată, stă la originea distorsiunilor interpretative 
de mai târziu, din etapa restabilirii legăturilor cu trecutul precomunist, a mitizărilor de opere, 
de scriitori şi de artişti, frecvente în anii 1960, 1970 şi chiar 1980, a estompării spiritului 
critic ierarhizant. 

Etapa destalinizării formale (1953-1964) 

După moartea lui Stalin, conducerea PMR, în frunte cu Gheorghiu-Dej, joacă abil 
spectacolul destalinizării, continuând, cu mici retuşuri, o politică stalinistă fără Stalin. 
Dezgheţul inaugurat de Hruşciov (cu stilul său nou, populist, de conducere) va fi totuşi 
practicat şi la noi, dar cu precădere în zona cultural-artistică, unde se putea scoate un ce profit 
propagandistic printre intelectualii români, fericiţi şi cu puţinul pe care îl primesc. 

Decizia de a diminua penuria alimentară, de a desfiinţa cartelele, decretul de graţiere, 
din 1955, pe motive umanitare, a unor condamnaţi pentru delicte politice minore, modificările 
infinitezimale din viziunea oficială asupra creaţiei artistice şi a circulaţiei valorilor (inclusiv 
cele naţionale) au darul să sugereze un început de relaxare. O anume destindere în relaţiile 
internaţionale dă prilejul reînnodării schimburilor culturale: apar câteva studii de literatură 
universală, se traduc autori clasici, se tolerează apariţia unor cărţi cu puţin înainte de needitat. 

A început o cursă (ce se va dovedi foarte lungă şi foarte grea) a reomologărilor 
succesive de scriitori şi de cărţi. „Valorificarea moştenirii literare" devine o temă a 
agitpropului dejist, conştient acum de stabilitatea regimului pe care îl susţine, dar şi de 
necesitatea legitimării lui în ochii unei populaţii văduvite de valori şi care îşi reprimase prea 
mult timp instinctul patriotic. Din corectarea unor erori grave pe care tot el le comisese, 

partidul şi-a făcut, cu timpul, un titlu de glorie, deşi aceste „cedări", aceste semne de 
destindere erau secondate de replicile răspicate găzduite de Scânteia. în ele se atrăgea 
constant atenţia asupra pericolului extinderii iresponsabile a „valorificărilor". 

Radierea din manuale, indexarea şi epurarea din biblioteci, pe parcursul a cinci ani, a 
operelor esenţiale ale literaturii române vor fi urmate de o denaturare deliberată a 
semnificaţiei de ansamblu. Dacă poziţia ideologică a scriitorului în epoca lui se arată a fi 
neconformă cu viziunea marxistă asupra lumii, ea este trecută cu vederea sau pur şi simplu 
abolită prin suprimarea editorială a textelor sau a fragmentelor susceptibile a fi incriminate 6 . 
Partea „pozitivă" a operei va fi dilatată şi elogiată fără jenă. Se va pune în lumină, insistent, 
valoarea artistică excepţională, care, în situaţia specială a unui „reacţionar" notoriu, devine o 
formulă salvatoare. Răstălmăcite, înseşi textele clasicilor marxism-leninismului pot oferi 
argumente curajului. 

Operele scriitorilor vor fi, la rândul lor, înghesuite în grila marxistă şi forţate să 
rezoneze corect ideologic, chiar dacă iniţiativa frizează ridicolul. Şi, astfel, se transformă în 
obişnuinţă hăcuirea textelor, excizarea părţilor „negative", detaşarea lor de carcasă, deplina 
ignorare a organicităţii şi unicităţii operei. Specia criticii valorizatoare - care lua astfel naştere 
- şi-a alcătuit un set de trucuri şi de procedee de prelucrare, actualizare şi recuperare a 
operelor trecutului în scopul configurării unei tradiţii progresiste legitimatoare. 

A contraface, a deforma, a falsifica sensul unui destin artistic şi semnificaţia unei 
opere au devenit operaţiuni convenabile în numele „răului-mai-mic". în anii aceia, s-a pierdut 
capacitatea de reacţie la gândul că cineva poate maltrata fiinţa operei, că poate pătrunde brutal 
în intimitatea ei, că poate dispune de ea cum doreşte. Slăbiciunile spiritului critic românesc, 
sesizabile şi după 1964, se datorează şi practicării acestor procedee de „valorificare a 
moştenirii literare" puse la punct de partid. Nefiind lăsate în seama oricui, „reconsiderările" 
au consolidat şi categoria criticului privilegiat. 

Caracterul demagogic şi strict tactic 7 al măsurilor de liberalizare este trădat de 
intervenţiile violente şi de atacurile perfide, în cel mai pur stil stalinist, orchestrate - şi nu de 
puţine ori - de forurile culturale şi de „activiştii de pe frontul literaturii", vizând esenţa însăşi 
a procesului relaxării. Liberalizarea este dificil de suportat de conducătorii sovietici şi de 
generaţia activiştilor stalinişti de peste tot. Se reactivează, la răstimpuri, principiul leninist al 
literaturii ca parte a activităţii de partid, se „înfierează" pierderea prudenţei, a vigilenţei 
revoluţionare, abandonarea luptei. 

Dej nu cedează ispitelor liberaliste şi, menţinând starea de alertă şi de mobilizare, 
găseşte că e momentul să verifice devotamentul pentru cauză al intelectualilor comunişti. 
Evenimentele (răscoala muncitorilor din Berlinul de Est din 1953, Revoluţia anticomunistă de 
la Budapesta din 1956) îi vor confirma „intuiţiile" şi îi vor fortifica prestigiul de veritabil şi 
intransigent revoluţionar în ochii „şoimilor" de la Moscova. După 1956, se revenea discret la 
ideea că dictatura proletariatului - singura care contează - nu se poate susţine printr-o politică 
de concesii şi că destinderea şi coexistenţa paşnică trebuie folosite doar ca momeală şi 
diversiune. 

La câteva lucruri însă nu s-a putut renunţa, iar în intervalul 1953-1957 au apărut 
nuanţe în interpretarea actului artistic şi un nou mod de abordare a problemei contradicţiilor. 
Simultan cu lupta împotriva revizionismului şi liberalismului, se păstrează, în bună măsură, şi 
tendinţele antidogmatice. Argumentele teoretice vin tot de la Moscova, unde se vorbeşte, de la 
un moment dat, de „diversitate în unitate" şi unde încep să fie admise ca posibile, în condiţii 
specifice, contradicţiile interne, întrucât lumea însăşi, dialectic vorbind, e o unitate de termeni 
contradictorii. 



Eugen Negriei, Marele pogrom al cărţii româneşti, în loc. cit., p. 29. 
Idem, Literatura română sub comunism, p. 95. 

Venise vremea contradicţiilor neantagoniste care puteau fi exploatate de literaţi. 
Literatura aservită se va strădui să găsească un echilibru între contradicţiile socialismului şi 
unitatea de nezdruncinat din jurul partidului unic, să creeze personaje mai complexe şi să 
releve disputele, fireşti şi acceptabile acum, între indivizi, între individ şi colectivitate, 
tensiuni care nu fisurează puterea, ci, dimpotrivă, contribuie indirect la consolidarea ei. 

După mult timp, intelectuali de oarecare prestigiu, educaţi de societatea burgheză, vor 
fi antrenaţi în procesul culturii, fiind încadraţi şi titularizaţi (cu anumite rezerve şi condiţii 
subînţelese) pe posturi modeste. Dacă sunt scriitori, fie primesc misiunea de a se delimita de 
trecut (obscurantist, idealist, generator de inegalitate şi durere), criticându-1 în operele lor, fie 
sunt stimulaţi să preamărească noile realităţi. 

Formal şi diversionist, tinerele talente sunt sfătuite să aibă curajul să se lepede de 
închistarea stalinistă şi de dogmatism şi să devină „purtători ai noului", modernizând literatura 
prin forţa individualităţii lor creatoare. Desfiinţată în 1955, ridicola „Şcoală de literatură 
Mihail Eminescu" a avut totuşi darul de a încuraja disputele şi spiritul noncomformist printre 
veleitarii selectaţi cu grijă şi desemnaţi mai târziu să conducă reviste şi să anime viaţa literară. 
Desigur, în limitele binecunoscute ale „necesităţii înţelese". De fapt, tineretul „crescut" de 
partid şi care ar fi trebuit să reprezinte în literatură elanul revoluţionar devine o adevărată 
problemă pentru regim. 

Conflictul cu vârstnicii stalinişti şi chiar cu spiritul conservator în general ia amploare 
la Congresul din iunie 1956 al Uniunii Scriitorilor, unde grupările literare îşi dispută 
întâietatea şi unde se proclamă eradicarea dogmatismului, „duşman înrăit al literaturii noi" 
(Ov.S. Crohmălniceanu). La acest congres, care a reprezentat momentul de vârf al 
„liberalizării" poststaliniste, se părea că excesele criticii dogmatice şi, în genere, orice formă 
de dogmatism literar vor deveni exemple de „practici ale trecutului". 

Nu vor trece însă decât câteva luni până când se va dovedi că agitaţia scriitorilor în 
jurul libertăţii de creaţie şi polemicile ce păreau fertile n-au fost decât un spectacol şi o formă 
reuşită de manipulare. Se poate spune astăzi că am avut de-a face, după 1953, cu o 
dedogmatizare inconsecventă şi perfidă. 

După o regulă verificată în timp în toate regimurile totalitare, erorile pe care partidul la 
putere le-a comis într-o etapă istorică sunt puse pe seama unor grupuri „deviaţioniste" şi a 
unor conducători deja dispăruţi sau detronaţi de curând. Niciodată partidului însuşi şi 
fundamentelor lui doctrinare. Dimpotrivă, tot partidul este cel care „sesizează la vreme 
primejdia" şi nimeni din afara lui nu-şi poate permite să aibă iniţiativa incriminării. Pentru 
dogmatismul, didacticismul şi schematismul impus literaturii chiar de propaganda de partid în 
etapa stalinismului integral s-au găsit câţiva ţapi ispăşitori şi s-a lansat teza că Dej intuise de 
mult consecinţele şi prevăzuse măsuri. 

La Congresul Scriitorilor din 1956 s-a arătat că înlăturarea erorilor dogmatismului din 
literatură (care a fost, propagandistic vorbind, contraproductiv) se datorează clarviziunii 
conducerii lui Dej şi s-a sugerat că acesta a putut-o face după ce grupul fracţionist şi stalinist 
Ana Pauker - Vasile Luca - Teohari Georgescu a fost lichidat. Abilitatea stalinistului Dej 
merge până acolo încât stângismul perioadei dogmatice este pus în cârca deviatorilor de 
dreapta. 

înnoirea e favorizată, dar tolerată doar până la un punct şi cuvântul de ordine este 
prudenţa (care va şi da naştere unor hibrizi literari). Noua „libertate" nu te scuteşte de 
responsabilitatea politică şi de atitudinea partinică. Spiritele prea încinse sunt răcorite prin 
veşnicele articole de fond din „Scânteia" şi „Gazeta literară", care disociază lucrurile şi impun 
un soi de libertate măruntă, perpetuu vigilentă, un antidogmatism dogmatic şi pervers. 

Şi, ca o culme a cinismului de partid (învăţat la şcoala lui Stalin), scriitori înşişi, 
torturaţi atâta timp să scrie după o schemă dată, sunt puşi acum să recunoască faptul că sunt 
răspunzători de acceptarea dogmei. Partidul îi constrânge să admită că politica lui în domeniul 

culturii n-a fost corect înţeleasă şi nici pusă adecvat în practică. Ea este şi va fi mereu justă şi 
capabilă, prin flexibilitatea genialei doctrine marxist-leniniste, să se desolidarizeze de unele 
„practici ale trecutului". Numai respectarea neabătută a „liniei" partidului te poate feri de 
clişeismul literaturii de reţetă. Dar şi de obiectivismul critic, care, ca reminiscenţă liberal- 
burgheză, te târăşte în mlaştina negativismului. 

Şi ce se putea obţine cu o astfel de politică a paşilor împiedicaţi, guvernată de 
sentimentul prezenţei deasupra capului a unei ghilotine ideologice gata oricând şi pe 
neaşteptate să cadă neiertător? Ca acţiune controlată de partid, dedogmatizarea va rămâne 
fluctuantă până târziu şi va fi asociată luptei dintre vechi şi nou (devenite repede o temă 
oficială şi preţuită a ideologiei literare). 

Ceea ce este clar e faptul că literatura română de după 1953 se desprinde lent de 
schematism, adică de esenţa realismului socialist. Momentele de confuzie sunt înmulţite de 
confuziile din planul teoriei literare. Şi cum orice iniţiativa propriu-zis literară trebuia 
precedată de un argument ideologico-estetic şi de nuanţare doctrinară acreditată la Moscova, 
toate modificările de viziune de acolo, însăşi distorsionarea unor categorii estetice (bine 
definite în teoria literaturii, dar puse acum să cauţioneze schimbările de optică) nu rămân fără 
urmări. Totul e în literatura epocii pervertire şi hibridare, pentru că tot astfel e însăşi ideologia 
literară care o străjuieşte. 

în sfârşit, după îndelungi bâlbâieli, s-a trecut oficial de la dogma jdanovistă a unei 
unice forme corespunzătoare unicului conţinut politic valabil la formula îmbunătăţită a 
conţinutului unic exprimat în forme variate. A început să se vorbească apoi nu numai de 
forme diverse, ci şi de stiluri, maniere specifice, individualităţi creatoare, în cadrul însă bine 
definit al unei unice metode: cea realist- socialistă. 

După 1953, aşadar, câmpul ideologiei literare e răvăşit de discuţii interminabile, de 
opţiuni şi reproşuri precaute, de hotărâri confuze şi contradictorii, de folosirea, voită sau nu, a 
unor termeni imprecişi (deci buni la orice), care fac ca progresul teoretic spre recunoaşterea 
specificităţii actului de creaţie să fie minim. Privită retrospectiv şi cu un oarecare efort de 
înţelegere, etapa aceasta, care ar fi trebuit să fie una a dedogmatizării viguroase, ne apare ca o 
disperată şi doar în mică parte reuşită încercare de ieşire din negura spaimelor staliniste, de 
şubrezire a obezilor ideologice şi de slăbire a regulilor de fier impuse imediat după 1948. 

S-a amânat momentul proclamării dreptului la literatură ca literatură şi s-a plăsmuit o 
proză hibridă în serviciul regimului, în care interesantă e doar proporţia pervertirii. 

în intervalul 1953-1957 au avut loc, totuşi, câteva schimbări în relaţiile partidului cu 
scriitorii, care au adus la câştigarea unui culoar profitabil pentru literatură. 

Pe la jumătatea primului deceniu comunist şi mai precis în perioada aparentului 
dezgheţ poststalinist, cenzura a permis editarea unor cărţi importante scutite, într-o măsură 
mai mare sau mai mică, de balastul doctrinar obişnuit: Bietul Ioanide (1953) de G. Călinescu, 
Toate pânzele sus! (1954) de Radu Tudoran, Moromeţii (1955) de Marin Preda, Străinul 
(1955) de Titus Popovici, Cronică de familie (1957), Groapa (1957) de Eugen Barbu, Ion 
Sântu (1957) de I.M. Sadoveanu, Un om între oameni (1955-1958) de Camil Petrescu. 

Regimul democrat-popular era în căutarea unor acte legitimatoare, iar, după moartea 
lui Stalin, avea nevoie - măcar pentru ochii atenţi ai Kremlinului - de dovezile, în planul 
vizibil al culturii, ale iniţierii unui proces de dedogmatizare şi înnoire. Ele puteau fi furnizate 
fie de scriitorii cu un prestigiu incontestabil (de felul supravieţuitorilor Camil Petrescu, Mihail 
Sadoveanu, G. Călinescu), fie de tinerii de talent care dăduseră, într-o măsură convingătoare, 
probele fidelităţii faţă de noua putere. 

Scriitorii au descoperit că Puterea - ce părea fioroasă şi monolitică - deschide undeva 
o supapă şi admite o zonă a tranzacţiilor, prin care, cu anume precauţii, se putea câştiga ceva 
teren în favoarea literaturii. Atunci s-au deprins primele reguli ale jocului (ca să ne exprimăm 

ca atare) cu cenzura-mamă care a fixat limitele „zbenguielii" scriitoriceşti şi numărul fix al 
tabuurilor. 

Şi cea dintâi regulă învăţată de prozatori a fost aceea că de sub presiunea forţelor de 
supraveghere ies, întrucâtva, doar subiectele care nu implică cerinţe partinice de moment. Şi 
dacă prezentul era confiscat de aparatul de propagandă şi nu ar fi putut fi niciodată descris în 
spiritul adevărului total şi neconcesiv - cel care condiţionează veritabila mare literatură -, 
atunci el trebuia evitat. Rămân de abordat subiecte de aproape orice natură, dar din trecut (mai 
apropiat - burghezo-moşieresc - sau mai îndepărtat) sau din alte zone geografice (din afara 
lagărului socialist). 

Se cuveneau evitate temele majore - puternic ideologizate - şi, ca locuri de 
desfăşurare a acţiunii, unităţile socialiste cu activitate productivă, unde sălăşluia avangarda 
clasei muncitoare şi apăreau conflicte de tip socialist, întrucât totul aici rămâne sub canonul 
strict al viziunii partinice. în raport cu temele fierbinţi marcate politic, acestea erau minore şi, 
abordate astfel, ofereau oportunitatea unui evazionism sui-generis. 

Esenţial era însă că, pentru prima oară în istoria regimului democrat-popular, nu se 
mai indica autorilor de texte ce să scrie şi cum să scrie. Ce s-a tipărit în acest răstimp favorabil 
(întrerupt, după 1957, de o resurecţie a dogmatismului care a provocat tulburare şi a pretins 
eforturi de readaptare) nu depăşea, sub raportul expresiei, nivelul mediu al prozei realiste 
interbelice. Ceva din structura de profunzime a acestor cărţi trăda dorinţa de replică la sărăcia 
substanţei umane şi la falsificarea ei de către prozele servite propagandei. 

Revoluţia din Ungaria şi schimbarea contextului politic au avut drept consecinţă 
resurecţia dogmatismului în cultura română. Partidul a dat semnalul reluării războiului 
împotriva rămăşiţelor claselor exploatatoare a intelectualilor care elogiază revoluţia din 
Ungaria, modul de viaţă şi cultura occidentală. Un nou val de arestări şi de procese politice a 
răspândit spaima în lumea intelectualităţii române, care descoperea că teroarea politică este 
imanentă regimului şi nu a dispărut odată cu ieşirea din istorie a lui Stalin. 

Intelectuali de prestigiu au căzut victime valului de arestări de la 1958-1959, acuzaţi 
de uneltire împotriva ordinii sociale. Unii îşi pierd, pentru o vreme, dreptul de semnătură, alţii 
chiar libertatea. în 1958 sunt arestaţi sub acuzaţia de uneltire împotriva regimului un număr de 
intelectuali care vor fi judecaţi şi condamnaţi în 1960 (lotul Constantin Noica-Dinu Pillat, din 
care făceau parte, printer alţii Nicolae Steinhardt, Alexandru Paleologu, Vladimir Streinu, 
Marieta Sadova). 8 în 1959, sub îndrumarea lui Leonte Răutu şi Florian Dănălache, sunt supuşi 
unei infame şedinţe de „demascare" intelectuali de vârf şi artişti precum: sculptorul Milita 
Petraşcu, compozitorul Mihail Andricu, criticul de artă Jacques Costin, doctorul Marius Nasta 
ş.a. „Vina" lor consta în faptul că ascultaseră Europa Liberă şi comentaseră între ei aberaţiile 
politicii PMR. Tot Dănălache a condus la 12 martie 1959 şedinţa de demascare a profesorului 
D. M. Pippidi de la Facultatea de Istorie, episod din aceeaşi serie de acte de intimidare. Ele au 
avut loc şi în provincie, de pildă la Craiova, unde s-a organizat umilirea în public a altor 
„foşti": magistraţi, avocaţi, moşieri etc. Scopul acestor înscenări dirijate de Leonte Răutu era 
intimidarea întregii intelectualităţi române. 

Direcţia Generală a Presei şi a Tipăriturilor devine de o vigilenţă morbidă, 
comparabilă cu aceea din primii ani comunişti, excizând din textele unor clasici (precum 
Vasile Alecsandri, Costache Negruzzi, Şt. O. Iosif) orice referire la relaţiile noastre cu vecinul 
de la Răsărit. Rezultă dintr-o analiză a DGPT că, în 1959, erau socotite indezirabile: 1) 
„denigrarea realităţilor noastre economico- sociale"; 2) „manifestările de naţionalism"; 3) 
„tendinţele obiectiviste"; 4) „încercările de propagare a misticismului"; 5) „diverse greşeli 
politice". 



8 Vezi pentru detalii Stelian Tănase, Anatomia mistificării. Procesul Noica-Pillat, Bucureşti, Editura Humanitas, 
1997. 

Continuă energic şi bruiajul posturilor de radio occidentale care emiteau în limba 
română. 

Ca de fiecare dată când partidul „îşi ascute vigilenţa revoluţionară", se expediază 
bibliotecilor din ţară noi instrucţiuni privind fondurile publice de cărţi. Acestea urmau să se 
organizeze în fonduri „uzuale", „documentare" şi „speciale" (un cuvânt neutru care e destinat 
să înlocuiască mai vechea „Bibliotecă interzisă" cuprinzând „materiale cu caracter duşmănos, 
fascist, antidemocratic, anticomunist, ostil păcii între popoare"). 

„Munca politico-ideologică în rândurile intelectualităţii" este intensificată prin toate 
mijloacele pe care le controla atent şi eficace conducerea de partid. La al Ili-lea Congres al 
său (din vara anului 1960), PMR îşi reîntăreşte hotărârea de a îndruma „întreaga activitate 
ideologică, ştiinţifică, culturală şi literar-artistică, pentru ca aceasta să slujească interesele 
supreme ale poporului, cauzei construcţiei socialiste" 9 . 

Culoarul câştigat, prin respectarea unui număr fix de tabuuri, de câţiva dintre scriitorii 
noştri în perioada destalinizării diversioniste de după 1953 a fost blocat de autorităţi. A trebuit 
să se scurgă un număr de ani după Revoluţia din Ungaria şi să se obţină retragerea diviziilor 
sovietice de pe teritoriul naţional pentru ca, încet, cu precauţii şi cu concesii de ambele părţi, 
să se redeschidă accesul la o literatură cât de cât acceptabilă ca literatură. 

Ne apare din ce în ce mai limpede faptul că ceea ce s-a petrecut între 1953-1957 a 
avut caracterul unei paranteze istorice. Din raţiune tactice (raţiuni pe care mulţi dintre 
staliniştii partidului le vor pune pe seama unei slăbiciuni de moment şi a unei erori 
ideologice), s-a făcut concesia acceptării unor cărţi ce păreau concepute cu mulţi ani înainte 
de 1948. O dată închisă paranteza, bătălia literaturii cu cenzura a fost reluată de la cota anului 
1953, numai că de acum exista un precedent. 

Consecinţe importante pentru literatură are reintroducerea - treptată, cu infinite 
precauţii (prefeţe prevenitoare, texte „croşetate", opere „alese", adică selecţii orientate 
partinic) - în circuitul editorial atât a clasicilor români şi străini, cât şi a unora dintre scriitorii 
importanţi care reuşiseră să supravieţuiască terorii primilor ani comunişti. 

Prevalându-se de monopolul editării şi având în subordine detaşamentul din ce în ce 
mai bine şcolit (şi reciclat din vreme în vreme) al redactorilor de carte, secţiile propagandei de 
partid practicau faţă de pocăiţi, de reeducaţi, de reveniţii în literatură şi mai ales faţă de tinerii 
debutanţi o politică mai subtilă, în care se combinau „sugestia prietenească" şi indicarea clară 
a zonelor tabu. 

Propaganda acceptase formula lui „Dă-ne şi nouă ceva şi vezi-ţi de treabă". O 
deplasare notabilă de accent s-a petrecut atunci în conştiinţa artistică şi în orizontul de 
aşteptări al scriitorilor tineri, în mentalitatea cenzorilor, a criticilor literari şi chiar a unora 
dintre conducătorii politici treziţi pe jumătate din coşmarul stalinist. La sfârşitul ultimului 
deceniu roşu, scriitorii învăţaseră să se lase folosiţi de angrenajul propagandistic fără să mai 
facă acele concesii oribile (tematice şi stilistice) din anii de început ai regimului, când, 
respectând şabloanele, trebuiau să ridice osanale ocupantului sovietic, să mintă „partinic" cu 
neruşinare, să renege şi să batjocorească trecutul şi istoria naţională. 

De altfel, pe lista de preferinţe a Secţiei de Propagandă a partidului se împuţinaseră 
sau dispăruseră, discret, temele prosovietice, cele antiimperiale, ca şi cele care incitau la ură 
de clasă. Nu se mai impunea cu violenţă şi severitate scrierea după reţetar, dar se deschideau, 
în continuare, toate uşile poeţilor care cântau izbânzile revoluţionare, şantierele de construcţii, 
munca avântată, priveliştile României socialiste. Graţie trecutului lor de executanţi siniştri şi 
nemiloşi, unii din criticii înregimentaţi şi care puseseră umărul la demolarea culturii române 
îşi puteau permite să fie mai puţin ortodocşi. 

De menţionat că există o categorie sui-generis de privilegiaţi de etapă (Eugen 
Jebeleanu, Radu Boureanu, Mihai Beniuc, Tiberiu Utan, Corneliu Sturzu etc care s-au simţit, 



9 „Contemporanul", nr. 27 (716), 1 iulie 1960, p. 1 

apoi, frustraţi de cariera rapidă şi spectaculoasă a reprezentanţilor generaţiei '60. De 
ostilitatea lor abia reţinută au profitat organele puterii, care au mizat întotdeauna pe acest soi 
de invidie artistică. După nefastul an 1971, ele au făcut din mulţi dintre ei instrumentele 
reîndoctrinării ideologice iniţiate de Nicolae Ceauşescu. 

Aşadar, dacă în primii ani ai regimului pentru autorităţile comuniste nu trebuia să 
existe decât agitatorul-poet, la începutul anilor 1960 ele ar fi dorit ca poetul să fie şi agitator. 

Ca un semn al schimbării ce era pe cale să se producă în plan politic, din 1963, 
Uniunea Scriitorilor din România (fondată în martie 1949 ca instrument stalinist de control al 
vieţii literare) a reînfiinţat instituţia premiilor literare. Această instituţie o înlocuia pe aceea a 
Premiilor de Stat, de care au beneficiat, în deceniul abia scurs, poeţi ca A. Toma, Dan Deşliu, 
Mihai Beniuc, Cicerone Theodorescu ori Marcel Breslaşu. Premiul Uniunii Scriitorilor a fost 
acordat, în 1963, volumului Aventuri lirice semnat de Geo Dumitrescu, după o tăcere de 17 
ani. 

în general vorbind, în epocă, înviorarea unui aer stătut a fost luată drept înnoire, 
încercările fragile de poezie reprezentau, ca şi proza dezideologizată, diversiunea sugerării 
normalităţii, proba potentelor înnoitoare ale literaturii socialiste care, iată, este viabilă. 

Era vremea concesiilor tactice şi propaganda însăşi primise misiunea demonstrării 
posibilităţilor reformatoare ale puterii de la Bucureşti. Reeditarea timidă - chiar aşa trunchiată 
şi presărată de croşete, cum era - a literaturii clasicilor, readucerea în conştiinţa publică, când 
discretă, când vizibilă, a scriitorilor marginalizaţi (cazul Blaga) sau aflaţi pe vechile liste 
negre ale anilor 1950, atenuarea exceselor ideologice şi a atitudinii iritant antiromâneşti a 
istoriografiei rolleriste a aceloraşi ani 1950, traducerile din ce în ce mai numeroase (şi nu 
numai din literatura rusă şi sovietică) erau şi ele semne ce păreau să anunţe şi să confirme o 
îmblânzire a regimului. 

Oricare au fost consecinţele ulterioare ale acestor mici concesii, toate au fost iniţial 
argumentele propagandistice, vicleniile tactice ale unei conduceri politice staliniste, 
înfricoşate de a fi înlocuite prin voia teribilă a Marelui Frate. 

Etapa relativei liberalizări (1964-1971) 

Schimbarea politicii PMR (pregătită discret, dar anunţată oficial prin Declaraţia din 
aprilie 1964), precum şi modificarea ordinii priorităţilor propagandei au creat un climat de 
creaţie, dacă nu cu totul nou, măcar diferit. în orice caz, a fost accelerat procesul de 
dezideologizare a literaturii, început cu puţin timp înainte de câţiva scriitori. 

Tendinţa de recuperare a timpului irosit în vremea marii rătăciri realist- socialiste e mai 
vizibilă în poezie, unde zilnic se câştigă noi teritorii lirice şi unde modernizarea face progrese 
impresionante. Mai lentă, regenerarea prozei a contribuit totuşi decisiv la restabilirea 
normalităţii creaţiei artistice în general, la netezirea drumului spre literatura ca literatură. 

Accentul s-a putut deplasa, încet dar sigur, de pe mesajul ideologic pe literaritate şi 
pentru că scriitorii nu s-au mai confruntat cu privirea necruţătoare a criticilor de partid. 
Puterea acestora a scăpătat şi chiar din rândul lor se recrutează câţiva dintre adepţii 
individualităţii creatoare, a varietăţii formulelor şi a lărgirii sferei realismului. 

Cei care au virat spre literatură, favorizând desprinderea de realismul socialist şi 
redeschiderea culoarului creaţiei veritabile, s-au putut prevala de unele pasaje ale tezelor 
marxist- leniniste bune la orice (la bine şi la rău). Dar şi dacă ar fi folosit aceleaşi teze în sens 
interdictiv, ca până atunci (şi au fost destule tentative), consecinţele ar fi fost nule sau, în orice 
caz, nu ar mai fi atras după ele măsuri punitive. Vremea presiunilor administrative trecuse şi 
scriitorii au băgat de seamă că, oricât ar lătra câinii de pază ai regimului, fiinţa lor, fizic 
vorbind, nu mai era ameninţată grav. 

Procesul desovietizării vieţii politice şi a societăţii româneşti a favorizat o modificare 
sensibilă a atitudinii statului comunist faţă de libertatea de expresie. Din 1964, fondurile 

speciale şi cele documentare de carte au devenit accesibile, posturile de radio occidentale cu 
programe în limba română nu au mai fost bruiate. Instituţiile de cultură încurajează creaţia 
naţională şi câţiva din scriitorii expatriaţi devin accesibili publicului. Teatrul de Comedie din 
Bucureşti montează, în 1965, piesa Rinocerii de Eugen Ionescu. Cenzorii devin mai toleranţi, 
dar cenzura preventivă continuă să se exercite. 

De două terori părea că au scăpat scriitorii la începutul deceniului: de obligativitatea 
temelor majore şi de glasul jupiterian al criticii. Nimic din toate acestea nu ar fi avut loc şi 
nici schimbarea nu ar fi fost posibilă dacă evenimente politice majore nu ar fi determinat 
partidul să deschidă supapele şi să reducă presiunea nimicitoare a ideologiei. 

Consecinţele Declaraţiei din aprilie 1964 dovedesc că nu uzarea modelelor sau 
schimbarea generaţiilor (în sens biologic) au determinat cursul literaturii scrise după 1948, ci 
evenimentele politice cu urmări în plan ideologic. 1948, 1964 şi 1971 sunt datele cheie, 
momentele cruciale ale istoriei literare. Indiferent de vârsta lor sau de direcţia pe care 
consideră că o reprezintă, scriitorii răspund, deliberat sau nu, provocărilor factorului politic 
într-un mod care le organizează destinul literar. 

Viclenii culturnici ai partidului nu au putut să prevadă consecinţele „nevinovatelor" 
libertăţi permise pentru sugerarea „dezgheţului" şi a normalităţii. Ce s-a întâmplat cu 
sistemele totalitare închise care au executat minuscule deschideri tactice 10 , în numele unei 
strategii de durată, a avut loc, în mic, şi în cadrul restrâns al subsistemului literar. în chiar 
spiritul „dialecticii" lor de partid, după o vreme, strategia avută în vedere a fost măcinată şi 
fatalmente compromisă de către aparent neînsemnatele concesii tactice. 

Pe nesimţite, în mai puţin de un cincinal, literatura scrisă în deceniul 6 a început să 
pară uşor ridicolă şi, de la un moment, chiar oribilă. Pentru că trebuia distrus cultul, încă 
puternic, al predecesorului, Nicolae Ceauşescu a favorizat tendinţa de schimbare a mentalităţii 
artistice şi a codului estetic, care a transformat şi literatura dejistă în termenul negativ al 
comparaţiei şi, până la urmă, într-un vis urât. 

între 1965-1971 a existat un răstimp în care, spre deosebire de oricare alt loc din Est, 
în România s-ar fi putut publica lucruri realmente îndrăzneţe, dacă sertarele scriitorilor nu ar 
fi fost aproape goale, ca şi în 1990. „Tânărul" secretar-general miza din ce în ce mai tare pe 
cartea „democratizării" şi a naţionalismului, trudea la alcătuirea portretului său luminos; 
intelectualii se lăsau înşelaţi, Occidentul nu mai puţin. 

Proza se străduia să se întremeze, fie reluând, fie adoptând şi adâncind, după puteri, 
creaţia interbelică, fie reluând şi adaptând superficial, la repezeală, inovaţiile, deja perimate, 
ale „noului roman" francez, în spiritul tradiţiei noastre de „progres prin imitaţie". Poezia făcea 
marile ei experienţe şi profita, ca niciodată în istoria genului, de acest răgaz în care a fost 
înregistrat un număr incredibil de debutanţi. Pentru regim, ei erau nebunii inofensivi. 

O contribuţie importantă la această efervescenţă poetică au avut-o cele câteva 
cenacluri de epocă, între care trebuie menţionat cel condus de poetul Miron Radu 
Paraschivescu „Luceafărul". Numele unor viitori mari poeţi apar pentru prima oară în revista 
„Steaua", în revista „Povestea vorbei", editată de acelaşi M.R. Paraschivescu (în chip de 
supliment al revistei „Ramuri" din Craiova) şi, de la o vreme, în revista „Echinox" de la Cluj. 
Colecţia Luceafărul (apărută mai întâi la Editura pentru Literatură, apoi la Editura 
Tineretului) va fi locul unde cele mai multe talente poetice îşi vor publica primul lor volum. 

Noua generaţie de critici reuşise să creeze - fapt extrem de important - un curent de 
opinie estetizant. Şi, cum se va dovedi nu după mult timp (1971), ireversibil estetizant. 

Ceea ce i-ar putea uimi pe tinerii de astăzi interesaţi de fenomenul „literaturii sub 
comunism" este faptul că mulţi dintre scriitorii de care s-a servit propaganda până la ultima 
clipă a regimului nu au resimţit ca pe un moment excepţional al destinului literaturii române şi 
ca pe o descătuşare hotărârea partidului de a nu-i mai constrânge pe scriitori să se supună 

500 



schemelor realismului socialist. învăţaţi să se folosească de soluţii narative, de conflicte şi de 
teme prescrise de sus, ei s-au pomenit, în jurul anului 1964, într-un anumit climat de libertate 
care îi obliga să deprindă reguli noi de supravieţuire sau să aştepte alte comenzi şi alte reţete. 

A apărut, însă, după moartea lui Gheorghiu-Dej (1965) şi preluarea puterii de către 
Nicolae Ceauşescu, o oportunitate care i-a interesat, într-un fel sau altul, şi pe scriitorii 
aserviţi, ca şi pe aceia de bună-credinţă. E vorba de denunţarea, în cadrul câtorva plenare ale 
partidului, a abuzurilor comise în regimul dejist şi, în consecinţă, de întredeschiderea unei 
portiţe spre dezvăluirea adevărurilor crude ale „obsedantului deceniu". 

După 1966 s-au ivit condiţiile naşterii unei specii de proză care doar în regimurile 
totalitare şi doar în anumite momente ale lor poate fi întâlnită: proza de dezvăluire cu accente 
justiţiare. 

E limpede că ambiţia lui Ceauşescu de a se desprinde de trecut şi de a îngropa sub 
oroare cultul lui Dej a făcut posibile accesul la o nouă temă şi deschiderea unui nou culoar 
pentru prozatorii români. Ceea ce se întâmplase după moartea lui Stalin, când scriitorii 
dobândiseră dreptul de a scrie „cu artă" (caricatural, sarcastic, grotesc, dar artistic) şi fără prea 
mari distorsiuni ideologice despre oamenii şi întâmplările trecutului burghezo- moşieresc, se 
repeta la jumătatea anilor 1960 cu timpurile „revolute" ale colectivizării forţate şi ale 
abuzurilor aparatului de represiune. 

Un gest tipic comunist şi de o speţă jalnică (doborârea cultului defunctului conducător 
de către noul conducător avid de putere şi în căutare de aderenţi) a fost interpretat de 
intelectualii români ca semnul apariţiei unei conjuncturi politice norocoase. Părea un îndemn 
la eliberarea de trecut, de minciună şi de frică şi foarte mulţi scriitori au crezut într-o 
schimbare radicală a climatului. Anotimpul spaimelor care durase 15 ani lăsa locul unei zodii 
luminoase, eliberatoare de energii şi guvernate de speranţa unor şi mai profunde schimbări. 
De aceea scriitorii au creat, câţiva ani buni după 1965, sub fantasma libertăţii, ca şi cum nimic 
nu ar mai fi putut stăvili avântul creaţiei, mersul literaturii spre ea însăşi. 

Numărul neobişnuit de mare şi în creştere al simpatizanţilor nu a trecut neobservat de 
Ceauşescu şi, o vreme, acesta a căutat să nu-i contrarieze prin gesturi care să inhibe aspiraţiile 
şi comportamentul lor optimist. Diversiunea sugerării normalităţii printr-o creaţie artistică de 
înaltă factură şi racordată la mişcarea literară europeană a prins însă bine ambelor părţi şi, 
până la urmă, mai câştigaţi au fost scriitorii. Ei au obţinut atunci drepturi importante şi au 
întemeiat avanposturi pe care acelaşi „om providenţial", după declanşarea revoluţiei lui 
culturale dâmboviţene, nu a reuşit să le mai doboare. 

Frica paralizează şi după 1964, parţial, funcţiile scriitoriceşti şi impulsul revelaţiei 
totale este adesea deturnat spre adevărul mărunt şi inofensiv ori este încetinit şi relativizat prin 
interferări de voci narative contradictorii. De altfel, o parte din temele ideologice mai vechi - 
supuse unor nuanţări, unor transfuzii şi unor operaţii chirurgicale - au rămas în circulaţie şi 
niciodată nu au fost abandonate de autorităţi, oricât de puţină atenţie au trezit criticilor de 
prestigiu. 

Există însă două domenii în care proza serveşte în chip direct, fără ambiguitate, 
comenzii sociale, politicii de moment a partidului. E vorba, întâi, de tema luptei dintre vechi 
şi nou din întreprinderile socialiste (cu precădere uzinale, întrucât ţara se afla în plin proces de 
industrializare forţată). Vechile atitudini reportericeşti câştigate în timp de scriitorii realist- 
socialişti reciclaţi, cât şi uşurinţa lor de a adapta o schemă narativă cu efect sigur la „organe" 
au făcut să se ivească un număr uluitor de variante pe aceeaşi temă „constructivă", educativă, 
optimistă. Este în fond, o recondiţionare a schemei narative de la sfârşitul anilor '50 prin 
reajustarea conflictului bine - rău în bine - mai puţin bine. 

Cei mai abili în dozarea „conflictelor" şi în aplicarea unor asemenea trucuri de efect 
minor au fost, printre alţii, Al. Simion, Petre Sălcudeanu, Corneliu Leu, Platon Pardău, Vasile 
Băran, Corneliu Ştefanache, Mircea Radu Iacoban. Trebuie menţionat, în mod special, 

Dumitru Popescu - personaj atotputernic din aparatul propagandei, care a orchestrat naşterea 
cultului deşănţat al personalităţii lui Ceauşescu. De la un moment anume al carierei sale de 
politruc, Dumitru Popescu (supranumit de scriitori „Popescu-Dumnezeu") a început să arate 
cum trebuie scrisă literatura, dând la iveală câteva plicticoase eseuri romaneşti dilematice pe 
tema exercitării puterii în comunism. 

în privinţa poeziei, lucrurile au evoluat şi mai rău, adică sub aşteptările secţiilor de 
propagandă, care au pierdut controlul asupra autorilor importanţi şi nu au putut opri procesul 
de eliberare de orice urmă de dogmatism şi de configurare a autonomiei spaţiului liric. Tema 
eroului conducător, tema gloriei partidului şi a cuceririlor socialismului - abordate în silă, prin 
şantaj sau de către grafomanii de serviciu - nu vor reuşi să se reinstaureze în aria literaturii, 
unde nu mai erau obligatorii şi exclusive, ca în anii 1950. Temele acestea supravieţuiau în 
regim de derivă. 

Trebuie spus că, în chiar răstimpul radios 1965-1971, în care scriitorii respirau uşuraţi, 
mirându-se de câtă consideraţie, de câte avantaje şi de câte libertăţi au parte, ei se aflau în 
serviciul unei propagande care îşi schimbase obiectivul tactic. Scriitorii, prin creaţia lor 
„descătuşată", „plină de avânt", erau desemnaţi să dovedească tuturor denigratorilor posibili, 
celor ce nu credeau în experienţa primăverii româneşti, „bogăţia stilurilor", proprie 
socialismului nostru iniţiat şi orientat de un om plin de bunăvoinţă, atent şi înţelept, decis să 
rupă cu erorile trecutului şi pe care numai presiunea rusească îl împiedică să ducă „pe noi 
culmi" binele general. 

Când etapa de consolidare a puterii personale se va fi încheiat, scriitorii vor avea 
dovada că rolul pe care îl rezervase pentru ei propaganda luase sfârşit: li se va aduce aminte, 
cu brutalitate, că nu puteau aspira a fi mai mult decât au fost destinaţi să fie şi în 1950. 

Primele semne ale unei schimbări derutante în atitudinea partidului apar în 1967, când 
au fost „topite" 60 000 de exemplare din Antologia poeziei moderne elaborată de Nicolae 
Manolescu, pe motivul introducerii în circuit a unor poeţi de dreapta neagreaţi de regim (Radu 
Gyr, Nichifor Crainic) sau trăind în străinătate (Horia Stamatu, Ştefan Baciu). Directorul 
Editurii pentru Literatură, Ion Bănuţă, fost ilegalist, întemniţat înainte de 1944, a fost 
sancţionat şi transferat la o revistă, Mihai Sora, răspunzător de BPT, a fost destituit şi, de 
asemenea, redactorul Ion Acsan a fost mutat într-un post insignifiant. 

Vigilenţa sporeşte şi din pricina descentralizării presei prin apariţia cotidianelor 
judeţene (de partid), care a solicitat sporirea numărului de cenzori. Se practică mai ales 
cenzura preventivă şi cenzorii se specializează pe domenii (televiziune, radio, filme, teatre 
etc). 

Se interzice, în 1970, filmul lui Lucian Pintilie - Reconstituirea, care „pune într-o 
lumină defavorabilă anumite organe de stat". Iar piesa lui Iosif Naghiu - Gluga pe ochi e 
scoasă după 60 de reprezentaţii de la Teatrul Bulandra pentru un „Cristos a înviat" pronunţat 
de doi actori pe scenă. Era preludiul întâmplărilor dramatice din 1971. 

Etapa naţionalismului comunist şi a izolaţionismului ceauşist 

Tezele din iulie 1971 au reprezentat semnalul declanşării unui proces de 
redogmatizare a literaturii române, al doilea după cel ce a succedat Revoluţiei maghiare. 
Pentru intelectuali, schimbarea bruscă a politicii culturale a partidului chiar în momentul 
încercării de desovietizare a României, de desprindere a ei din cleştele ucigaş al lagărului 
socialist, a însemnat un şoc, dar şi un moment al adevărului. Câţiva au înţeles imediat, alţii s- 
au prefăcut că înţeleg şi cei mai mulţi au întârziat cu bunăştiinţă să înţeleagă că trăiesc, totuşi, 
într-un regim comunist şi că dreptul la identitatea naţională nu era acelaşi lucru cu accesul la 
libertate. 

Climatul de creaţie s-a înăsprit în chip simţitor, iar printre scriitori s-a răspândit 
psihoza revenirii realismului socialist. Temerile au fost întreţinute de mişcările de cadre 

efectuate imediat de Ceauşescu pentru îmbunătăţirea „compoziţiei de clasă" şi reluarea, de 
câteva ori, a asaltului ideologic în câteva noi plenare şi întâlniri cu activul de partid. în 1974, 
tezele păreau a fi prins contur teoretic, iar „ideile" conducătorului a se fi instalat temeinic în 
conştiinţa scriitoricească şi în mentalitatea publică. 

în 1974, e adoptată Legea presei din RSR prin care se precizează condiţiile în care pot 
să îşi desfăşoare activitatea instituţiile de presă, aflate, toate, sub conducerea PCR. Statutul 
presei - de instrument al propagandei oficiale şi cel al ziaristului - de activist al partidului 
(asimilat propagandistului) au fost reconfirmate prin programul PCR, adoptat în 1975, potrivit 
căruia, „presa şi radioteleviziunea trebuie să promoveze neabătut, permanent, concepţia 
înaintată a partidului despre lume şi viaţă, să combată cu fermitate concepţiile străine, 
idealiste, retrograde, să răspândească cunoştinţele ştiinţifice despre natură şi societate..." 11 
etc. 

Unor categorii importante de intelectuali li se solicită, în 1975, depunerea unui 
jurământ de fidelitate faţă de partid. 

Au fost retrase din circulaţia publică lucrările şi numele scriitorilor români şi străini 
care contraveneau politicii oficiale sau aleseseră calea exilului (de exemplu Petru Popescu, 
Dumitru Ţepeneag etc). Au fost scoase în grabă, din sălile de expoziţie, tablourile celor 
plecaţi, iar lucrările cu tematică religioasă şi nudurile nu au mai fost admise. în general 
vorbind, expoziţiile, chiar aprobate anterior, sunt vizitate de echipe de la Ministerul Culturii şi 
de la Securitate, care dau indicaţii şi impun schimbări. 

Şi spectacolele de teatru sunt supuse acestui soi de „vizionări". în 1972, piesa 
Revizorul montată de Lucian Pintilie la Teatrul Bulandra (al cărui director era Liviu Ciulei) a 
fost interzisă după trei reprezentaţii, din pricina asemănării - puse în evidenţă de regizor - a 
moravurilor din Rusia ţaristă cu cele din societatea ceauşistă. Este demisă şi întreaga 
conducere administrativă a teatrului (inclusiv secretarul de partid şi protagonistul 
spectacolului, Toma Caragiu). Liviu Ciulei şi Lucian Pintilie vor lua curând calea străinătăţii. 

Numeroase mărturii atestă intervenţiile directe ale membrilor familiei Ceauşescu în 
realizarea unor programe de televiziune sau a unor filme şi chiar în cenzurarea unor ştiri de 
presă. 

Paradoxal, semnalul înăspririi controlului asupra culturii a fost gestul desfiinţării 
oficiale, în 1977, de către Ceauşescu a instituţiei cenzurii (Comitetul pentru presă şi 
tipărituri), fapt ridicat în slăvi de propagandă. Realitatea era cu totul alta: în schemele de 
personal ale judeţenelor de partid au apărut imediat posturi noi ocupate de funcţionari care 
cenzurau cărţi şi publicaţii, fiecare revistă s-a transformat în oficină de cenzură. 

Fiecare editură avea acum un cenzor în redacţie; fiecare redactor-şef se străduia să fie 
cât mai atent pentru a nu avea probleme cu Consiliul Culturii şi Educaţiei Socialiste, ori şi mai 
rău, cu Secţia de Presă a Comitetului Central. Securitatea însăşi veghea să nu se scrie şi să nu 
se difuzeze „lucrări necorespunzătoare", având şi sub urmărire directă un număr impresionant 
de scriitori, editori şi ziarişti. 

Exista în edituri şi un sistem al referatelor externe (solicitate unor specialişti din 
domeniu care erau astfel coresponsabilizaţi la actul editării). Nu o dată respingerea unui 
manuscris avea drept consecinţă intrarea autorului în vizorul organelor de securitate. 
Negocierile cu redactorul de carte durau luni şi ani şi se soldau cu modificări serioase de text. 

Forme aberante de control erau puse în mişcare când ştirile, informaţiile sau textele de 
proslăvire îl aveau în vedere pe conducător. Fotografiile dictatorului erau retuşate şi 
falsificate, numele lui nu mai putea fi despărţit în silabe, orice greşeală de tipar în textele unde 
se vorbea despre el era sancţionată sever. De asemenea, din martie 1981, materialele ce se 
refereau la persoanele din conducerea de partid şi la şefi de instituţii centrale trebuiau vizate la 
secţia de Propagandă şi Presă a CC al PCR, acelaşi regim avându-1 şi editorialele. 



11 Marian Petcu, op. cit., p. 

După Congresul scriitorilor din 1981 (unde luările de cuvânt au căpătat viguroase 
accente anticeauşiste), restricţiilor de publicare obişnuite li s-au adăugat altele, care au 
provocat stupefacţie. Fotografiile scriitorilor nu mai aveau voie să apară pe coperţile 
propriilor cărţi. De altfel, ca o consecinţă a atitudinii critice tot mai clare din Consiliul USR 
de după 1977 şi 1981, organismul de conducere al Uniunii nu a mai fost convocat şi nici 
conferinţele naţionale, ce trebuiau să aibă loc la patru ani, n-au mai fost ţinute. 

în martie 1982 e retrasă de la vânzare revista Tribuna, din cauza unor poezii semnate 
de Ileana Mălăncioiu (aflate şi în volumul Linia vieţii, care a fost întors din tipografie şi 
cenzurat în trei etape succesive). Şeful secţiei de poezie, Victor Felea, a fost schimbat din 
funcţie, iar autoarea a intrat în atenţia Securităţii. 

Un mare scandal a provocat publicarea la sfârşitul anului 1985, de către Ana 
Blandiana, a unui grupaj de poezii cu caracter subversiv în revista Amfiteatru: câţiva redactori 
au fost penalizaţi, redactorul-şef (Stelian Moţiu) a fost mutat la altă redacţie, iar autoarea a 
pierdut dreptul la semnătură. Ana Blandiana va recidiva în 1988, când, într-o carte 
„nevinovată" pentru copii, introduce ca personaj (în poezia O vedetă de pe strada mea) pe 
motanul Arpagic, în care toată lumea - forurile deopotrivă - a văzut pe dictator: autoarei i se 
interzice sine die dreptul la semnătură, iar cărţile ei sunt scoase din biblioteci. Numărul 4-5-6 
/1985 al revistei Secolul 20 a fost blocat în tipografie din pricina reproducerii unui tablou de 
Horia Bernea şi a mai multor poze color socotite a avea un caracter religios. Din aceeaşi 
revistă, atent supravegheată de-a lungul timpului de organe, vor fi eliminate numeroase texte, 
inclusiv grupajul consacrat lui Boris Pasternak (în aprilie 1989). în 1982 şi 1983, prin câteva 
decizii ale Consiliului Culturii, sunt scoase din biblioteci toate lucrările despre yoga şi alte 
numeroase cărţi semnate de peste 30 de scriitori. După ce devenise cunoscută prin tipărirea 
unui număr mare de texte inedite sau uitate, colecţia Restituiri a Editurii Dacia, coordonată de 
istoricul literar Mircea Zaciu, este desfiinţată în 1985, an în care i se interzice dreptul de a 
publica scriitoarei Herta Miiller (nevoită apoi să emigreze). Numărul 2/1989 al revistei Viaţa 
românească va fi topit, întrucât făcuse loc unui fragment din Jurnalul de idei al lui Constantin 
Noica, unor referiri la eseistica lui Cioran şi unor pagini dintr-un roman de Ana Blandiana. 
Retrase sau topite au fost volumul lui Ion Negoiţescu Lampa lui Aladin şi romanul Balanţa de 
Ion Băieşu (pentru felul cum era interpretat procesul colectivizării). 

Teatrele şi studioul de filme, casa de discuri, filarmonicele şi operele şi-au desfăşurat 
activitatea sub un control politic riguros. Dramaturgii au fost clasificaţi în „absolut interzişi", 
„interzişi parţial" şi „neinterzişi" (dar pentru care exista recomandarea de a nu fi jucaţi sau de 
a fi jucaţi rar şi la ore imposibile). Vizionate succesiv de echipe de „tovarăşi cu munci de 
răspundere", piesele ajungeau de nerecunoscut. Scenariile de film erau discutate şi negociate 
luni şi ani la rând, iar rezultatele erau adesea dezamăgitoare din pricina numărului foarte mare 
de cedări şi de compromisuri. Au fost interzise filmele Carnaval şi De ce trag clopotele, 
Mitică? (Lucian Pintilie), Faleze de nisip (Dan Pita), Sezonul pescăruşilor (N. Opriţescu), 
Iacob, iar altele au fost oprite până la acceptarea modificărilor. 

Pe măsură ce ne apropiem de anul Revoluţiei şi atmosfera politică se deteriorează, 
iniţiativele instituţiilor mascate ale cenzurii sporesc, preschimbând cultura română într-un 
tărâm al absurdului: nu se mai publică nimic din ceea ce ar putea deveni subiect interpretabil; 
creşte numărul sintagmelor tabu (socotite drept aluzive la adresa cuplului prezidenţial); 
cuvinte precum „întuneric", „frig", „foame", „moş", „babă", „moarte", „cruce", „preot", 
„frică", „portocale", „banane", „cafea" dispar din programele de televiziune şi din cărţile de 
versuri etc. 

Ce e mai grav este faptul că omniprezenţa cenzurii şi felul drastic în care s-a aplicat ea 
au generat două fenomene cu consecinţe serioase asupra creaţiei artistice. Pe de o parte, a 
apărut tentaţia autocenzurării, fenomen care a viciat conştiinţele şi a făcut ca artiştii înzestraţi 
cu talent să renunţe (pentru a se vedea publicaţi) la sinceritatea absolută fără de care nu se 

iveşte marea creaţie. Pe de altă parte, s-a activat dorinţa scriitorilor de a face din cititor un 
complice şi de a-i da acestuia satisfacţii morale prin fraze, expresii, construcţii parabolice care 
trimiteau la mizeria din jur şi la inepţiile clanului ceauşist. 

Constatând că mesajul lor, oricât de învăluit, este perceput ca o mică, dar izbăvitoare 
răzbunare pe mizeria vieţii şi pe minciuna zilnică, scriitorii au plusat, urmărind efectul imediat 
şi succesul. Dorinţa de a nu pierde avantajele - câte erau - ale statutului oficial de scriitor, dar 
de a depune totuşi mărturie spre a fi văzut şi admirat a jucat un renghi literaţilor. Literatura 
care a luat astfel naştere şi care recurgea la şopârle şi la limbajul criptic, esopic ori aluziv nu 
este viabilă şi asta s-a văzut imediat după Revoluţie, când a fost cu totul - şi foarte repede - 
uitată. 

Creatorii de artă şi de literatură din această perioadă de reîndoctrinare ideologică şi de 
înăsprire a climatului cultural nu au avut de suferit numai din pricina acestor interdicţii de 
publicare şi a acestor forme aberante de cenzură. Ceauşescu nu a acţionat numai în sens 
interdictiv, încercând să stăvilească dorinţa de normalitate şi de libertate a creatorilor. El a pus 
mare preţ pe capacitatea propagandei de a schimba, prin iluzii optice, faţa lumii. Va exploata, 
fără preget şi cu mare abilitate, disponibilităţile - ce păreau încă mari - ale mitului patriei 
primejduite şi ale mitului complotului malefic (care putea fi al străinilor, dar şi al 
intelectualilor „rupţi de popor", vânduţi) de care s-a servit până la capătul domniei şi ori de 
câte ori a fost nevoie, ca de o mască de oxigen. 

Responsabilii cu propaganda PCR au recurs cu succes şi la puterea de înrâurire a 
miturilor respectabilităţii izvorâte din complexele noastre istorice. Ea a favorizat răspândirea, 
chiar de către istorici importanţi, a unor clişee istoriografice asigurătoare, răscumpărătoare 
(aparţinând vastei categorii a iluzionărilor şi exagerărilor pioase), a sprijinit, prin toate 
mijloacele, tendinţa de eroizare şi de tabuizare agresivă. Măgulirea orgoliului naţional a 
funcţionat şi ca un narcotic. Spre a fi uitat prezentul şi viitorul, reperele istoriei (începând cu 
Burebista), momentele notabile ale trecutului (mai ales cele legate de înfruntarea celor care au 
dorit să ne cotropească) au fost supralicitate prin toate mijloacele posibile şi totdeauna 
avându-1 în vedere pe străinul care este sau duşman prin intenţie sau inferior, prin ţinută 
morală şi nivel al isteţimii. 

Aceiaşi responsabili i-au încurajat pe literaţii care aveau obsesia superiorităţii 
creaţiilor noastre în raport cu cele ale străinilor. Conceptul literar de protocronism - introdus 
de reputatul istoric literar Edgar Papu - a fost exploatat în sensul dorit de culturnici, de 
scriitorii şi istoricii literari puşi în slujba regimului. Născut din ceauşism şi crescut din drojdia 
orgoliului naţional, protocronismul năştea, la rândul lui, ceauşism. Protocronismul a constituit 
însă o miză importantă a propagandei din clipa în care s-a văzut limpede că poezia şi proza nu 
mai pot fi controlate şi nici măcar deturnate prin diversiuni de tot felul. Dacă-1 analizăm din 
direcţia ţelurilor propagandei (care vor fi legate mereu de consolidarea puterii politice), 
suntem în măsură să observăm că a fost o încercare de alterare, de anemiere, de escamotare şi 
de dezorientare a spiritului critic, acesta constituind veritabilul mare pericol pentru orice 
regim totalitar. 

Protocronismul a născut controverse şi i-a obligat pe oamenii de litere, care nu-şi 
pierduseră cu totul simţul măsurii, să riposteze şi să-şi consume energiile pentru a respinge 
delicat - spre a nu trezi furia idolatorilor români de toate nuanţele - acest tip de aberaţii. 
Aberaţiile continuau să fie rostite şi după ce stârniseră hohote de râs printre intelectualii de 
bun-simţ, care nu puteau pricepe raţionamentul prin care Eminescu devine precursor al 
marxismului şi al celor mai noi teoreme matematice, iar Paul Anghel un prozator universal 
superior lui Tolstoi. De aceea, considerăm că teza protocronistă, ca şi tendinţele naiv- 
protocroniste, au fost adoptate atât de aparatul diversionist al puterii, cât şi de cel propriu-zis 
propagandistic, interesat de izolarea României prin crearea sentimentului că nu avem nevoie 



1 Eugen Negriei, op. cit., p. 58. 

de nimeni şi de nimic în afara zidurilor Cetăţii asediate, pentru că, oricum, trăim în glorie şi 
în măreţie. Sub aparenţa recuperării şi slăvirii trecutului se ascunde, fireşte, o uriaşă 
manipulare având ca scop legitimarea lui Ceauşescu, ultimul din seria măreaţă a marilor 
conducători demni de istoria Patriei. Această demagogie naţionalistă neruşinată şi - pentru 
mulţi intelectuali - comică şi grotescă, fiind revărsată zi de zi peste o populaţie în genere prost 
informată şi cu un nivel de educaţie redus, a reuşit să creeze mentalitate. Mitologia de acest 
tip a precedat vremii dictatorului şi i-a supravieţuit. 

Regimul autoritar al clanului Ceauşescu dădea însă semne de şubrezire la începutul 
anilor 1980, căci drogul dârzeniei şi al demnităţii naţionale nu ţine loc de foame şi de frig. Pe 
fondul nemulţumirii populare, al ostilităţii elitei intelectuale - neîntrerupt şi inutil agresate -, 
au apărut, la sfârşitul anilor '70, primele manifestări cu caracter de disidenţă sau de 
împotrivire (cazul Goma, sindicatul liber SLOMR, revolta minerilor de la Petroşani; mai 
târziu, cazul Dorin Tudoran, atitudinile publice ale Doinei Cornea şi ale lui Mircea Dinescu). 

Un mare ecou internaţional a avut „cazul Goma". încă din 1970, ca urmare a criticilor 
repetate aduse regimului, lui Paul Goma (care fusese arestat şi condamnat la doi ani de 
închisoare după Revoluţia din Ungaria) i se interzice să mai publice. Scriitorul îşi va trimite 
manuscrisul romanului Ostinato în Occident, unde acesta apare în traducere germană în 1971, 
la Târgul Internaţional de Carte de la Frankfurt. Drept urmare, România îşi retrage delegaţia 
oficială şi cazul ia proporţii internaţionale. în 1977, Paul Goma redactează o scrisoare 
rechizitoriu adresată lui Nicolae Ceauşescu, document pe care îl vor mai semna, din păcate, 
doar Ion Vianu şi Ion Negoiţescu. Arestat, scriitorul va fi apoi obligat, în acelaşi an, să se 
expatrieze. în Franţa va desfăşura o impresionantă activitate anticomunistă prin articole, 
scrisori deschise, numeroase interviuri, fragmente de proză difuzate la postul Radio Europa 
Liberă, unde a fost sprijinit de scriitorii Monica Lovinescu şi Virgil Ierunca, realizatorii unor 
emisiuni de o extraordinară audienţă, care au devenit periculoase pentru stabilitatea regimului. 
Paul Goma (ca şi alţi redactori ai postului, între care şi Monica Lovinescu) a fost de mai multe 
ori ţinta unor atentate puse la cale de agenţi ai Securităţii. 

Pentru a-i îndepărta cu orice preţ - în plan politic - de bătălia contemporană în jurul 
libertăţii şi - în plan artistic - de realismul revelator şi de orice altă modalitate aptă să fisureze 
şi mai adânc fundamentele regimului şi aşa fisurat şi bolnav, aparatul propagandistic a impus, 
cu severitate şi obstinaţie, tuturor editurilor, ziarelor, radioteleviziunii, cenaclurilor judeţene şi 
orăşeneşti obligaţia promovării poeziei patriotice, în care autorităţile includeau şi tema slăvirii 
conducătorului. Pe măsură ce totul se degrada în jur şi România era părăsită ca un meleag 
unde bântuie ciuma, tonul solicitărilor devenea mai ameninţător. 

Era vorba, de această dată, de o temă propagandistică de rutină (similară celei 
închinate luptei pentru pace sau partidului), aptă să consume energiile, să dea speranţă şi un 
soi de nimb grafomanilor, neruşinaţilor, impostorilor şi rataţilor. Trebuia pur şi simplu cântată 
patria, înţeleasă într-un sens abstract şi ideal, pentru a nu fi tulburată cumva conştiinţa 
creatorilor. Citite astăzi, asemenea texte ne uimesc prin viteza cu care autorii lor intuiesc 
simbolurile şi situaţiile poetice favorabile, găsesc tonul şi gesticulaţia adecvată şi îşi păstrează 
până la capăt ţinuta lor impecabilă. Se răscumpără, astfel, ceva din nimicnicia faptei, nu însă 
şi semnificaţia ei criminală: un atentat reuşit asupra mitului patriei, cu prelungirea agoniei 
acestuia şi fisurarea, prin rezonanţă, a tuturor celorlalte mituri care asigură stabilitatea fiinţei 
naţionale: credinţa, onoarea, demnitatea. 

Pentru ca mitul patriei primejduite să continue să iradieze conştiinţele, să-şi 
prelungească puterea de înrâurire şi de coagulare după ce excesele au devenit obositoare şi 
criza regimului evidentă, puterea a mizat pe ştirile teribile lansate din vreme în vreme, făcând 
apel la intoxicare, la alarme inutile şi perpetue. De la un punct anume, nici acestea nu vor mai 
avea efect. Sufocată sub maldărul de clişee, căzută, la sfârşitul anilor 1970, la nivelul jalnic de 
exigenţă, de deziderat propagandistic (susţinut administrativ cu ajutorul eternelor, mereu 

eficacelor pârghii editoriale), tema patriei va cunoaşte câteva tentative de reanimare. Una 
dintre acestea a reprezentat-o festivalul naţional Cântarea României, în cadrul căruia grupuri 
bine alcătuite de scriitori făceau deplasări şi-şi citeau creaţiile în mijlocul „oamenilor muncii". 
Iniţiat de o conducere politică din ce în ce mai antipatizată, acest „festival naţional" a 
legalizat, în fond, decesul fervorii patriotice şi a lăsat o lespede nemeritat de grea peste 
această temă poetică, făcând-o să-şi piardă atributul de subiect liric. Motivul real al înfiinţării 
festivalului a fost promovarea artiştilor „populari" şi înlocuirea artei culte cu arta populară, 
singura care, în viziunea conducătorului, ar fi trebuit sprijinită. 

Cel ce se substituise partidului şi se identificase cu ţara aceea jinduită, binecuvântată, 
demnă de toate superlativele imaginabile, şi-a găsit un instrument excepţional de fortificare a 
puterii în persoana lui Adrian Păunescu, poet relativ tânăr, de un talent incontestabil şi care, la 
prima vedere, nu se număra printre cei uşor de manevrat. Pentru că şi-a dorit ca poezia lui să 
mişte sufletele şi să agite mulţimile, acest poet a recurs, cu sau fără ştiinţă, la o bună parte din 
vicleniile stilistice ale poeziei agitatorice a primilor ani de comunism. El a apelat constant la 
fondul primitiv emoţional al cititorilor, la şantajul sentimental, la setul infailibil de trucuri 
lacrimogene, ferindu-se însă să dea poeziei sensul negator şi înverşunarea anilor 1950. Adrian 
Păunescu a reuşit - cu argumente pe care le bănuim - să obţină aprobarea clanului Ceauşescu 
pentru ca cenaclul revistei „Flacăra" să se transforme într-o manifestare grandioasă şi, mai 
apoi, într-un spectacol itinerant (televizat), cu zeci de recitatori, interpreţi, cântăreţi, 
mişcându-se, toţi, fără şovăire, la comandă, ca vrăjiţi de bagheta lui magică. La rândul lor, 
tinerii spectatori cărora li se adresa - în săli, în pieţe sau pe stadioane - intrau într-un soi de 
bizară frenezie. Li se părea că, faţă de atmosfera sumbră în care erau obişnuiţi să trăiască, 
participă la un eveniment epocal, la un moment astral. 

Cenaclul a început în curând să semene, prin rânduială şi gestică, cu săvârşirea unui 
ritual: modelul religios pare a fi indispensabil propagandei totalitare când vrea să aibă succes. 
Poetul nu uita, însă, niciodată să amintească tuturor celor încântaţi de ce văd şi de ce simt că 
datorează Conducătorului suprem - care vorbeşte prin gura lui - supunere şi iubire, căci 
numai El le poate asigura, în vremurile acelea tulburi şi în colţul acesta de lume, liniştea şi 
stabilitatea. Nimeni nu a făcut un mai mare serviciu propagandei şi regimului lui Ceauşescu. 
Acest scriitor, prin acţiunile lui, prin personalitatea lui care fascina şi descumpănea, a 
prelungit existenţa comunismului naţionalist-ceauşist, precizându-i, cristalizându-i şi 
întrupându-i doctrina. în schimbul serviciului făcut conducătorului, Adrian Păunescu - un 
nume pe buzele tuturor - a devenit indispensabil şi puternic în ierarhia propagandei, slobod să 
înfăptuiască, să îndrepte erori, să facă numeroase fapte bune, să acţioneze peste limitele ştiute. 
A fost citit cu pasiune, versurile lui i-au fost recitate şi cântate cu vehemenţă, cum nu ştim să 
fi fost vreodată recitaţi şi cântaţi poeţii neamului. Dar nu putem uita că a atras într-o cursă 
propagandistică sufletele candide ale adolescenţilor, izbutind să deverseze energiile lor 
explozive în numele supravieţuirii unui regim odios. Din perspectiva dăinuirii acestuia, se 
poate spune că interzicerea Cenaclului Flacăra - la insistenţa unor membri ai clanului care au 
profitat de moartea unor tineri în timpul „reprezentaţiei" - a fost cea mai mare eroare tactică a 
Secţiei de Propagandă a partidului. 

Spre sfârşitul anilor 1980, se constată intrarea în rutină a tuturor temelor mai vechi şi 
mai noi ale propagandei. Descumpănite, secţiile specializate ale CC al PCR au decis, 
renunţând la intenţia unui efect, să recurgă la topirea tuturor „creaţiilor" dedicate partidului, 
omului nou, cuceririlor revoluţionare, eroului comunist, României socialiste, în una singură, 
cea apoteotică, închinată Cârmaciului, Eroului, „Mântuitorului". 

Intelectualităţii noastre - care nu se mai afla, ca în anii 1950, sub teroarea cizmei 
sovietice şi care se mai afla încă în Europa - îi era mai greu să înghită, ostenită cum era de 
lipsuri şi umilinţe, un asemenea calup tematic unsuros. Procedeele atragerii şi compromiterii 

trebuiau diversificate pervers. Şi era nevoie de mai multă imaginaţie acum: nu te mai puteai 
bizui exclusiv pe argumentul spaimei. 

Nu au întârziat să apară fenomenele de intoleranţă şi agresivitate şi chiar de 
prozelitism, prin viol moral. Volumele de „Omagii" şi antologiile festive, alcătuite de către 
echipele de specialişti ale editurilor - prin rugăminţi, telefoane insistente, ademeniri, oferte de 
publicare şi, spre sfârşit, prin ameninţări şi şantaj -, oferă in vitro un spectacol al sodomizării 
de care nu erau scutiţi nici cei reprezentând minorităţile, nici cei ce greşiseră o singură dată, 
undeva în tinereţe, nici cei încă speriaţi de puşcăriile din care ieşiseră nu tocmai de mult, nici 
venerabilii literaţi, în care frica creştea o dată cu frica de moarte. 

Dată fiind desăvârşita supraveghere a populaţiei şi statu-quo-u\ politic internaţional 
(consfinţit la Helsinki şi bazat pe echilibrul forţelor nucleare), nimeni nu ar fi putut să prevadă 
atunci, în anii 1980, grabnica prăbuşire a regimului Ceauşescu şi a comunismului. în ultimul 
deceniu al naţional-comunismului ceauşist, s-a publicat un număr neverosimil de texte 
închinate conducătorului (şi, de la un moment dat, şi soţiei lui). Le simţim şi acum, după un 
deceniu, duhoarea. Interesant este, însă, că şi această temă - exersată uneori ingenios - s-a 
dovedit, din punctul de vedere al puterii, contraproductivă, întrucât nu a izbutit să creeze 
altceva decât greaţă, greaţa profundă care apropie sfârşitul. 

De când Nicolae Ceauşescu a declanşat contraofensiva pentru a recâştiga supremaţia 
ideologică, de când, înăsprind cenzura, chiar în forme insidioase, a decretat reîndoctrinarea şi 
bulversarea continuă a ierarhiilor politice şi intelectuale, scriitorii au găsit noi subterfugii 
pentru a se manifesta ca scriitori, au născocit formule stilistice defensive şi căi specifice de 
comunicare, în limbaj esopic, a nemulţumirii. 

Trecutul realist-socialist continua să fie o amintire stingheritoare, penibilă, impulsul 
spre normal al literaturii - de nestăvilit. Mişcarea ei inerţială spre idealul artistic, nu spre cel 
ideologic, putea fi doar moderată prin cenzură sau întrucâtva modelată prin provocări şi 
diversiuni. Nemaigăsind executanţi frenetici, neînduplecaţi, printre criticii de prestigiu, nici 
măcar printre cei folosiţi în „operaţiile speciale" din anii '50, minirevoluţia culturală 
dâmboviţeană s-a împotmolit curând în compromisuri, îmbogăţind, încet-încet, inventarul 
speciilor bizare, de supravieţuire în regim de presiune. 

Politica demografică a regimului Ceauşescu 1 

Odată cu publicarea Decretului 770 din 1 octombrie 1966 privind reglementarea 
întreruperii sarcinii, regimul Ceauşescu a pus bazele a ceea ce avea să constituie unul dintre 
cele mai represive şi mai dure regimuri pronataliste din istorie 2 . Metodele folosite pentru a 
creşte rata natalităţii prin implementarea decretului 770/1966 şi a modificărilor emise pe 
parcursul următorilor douăzeci şi trei de ani situează România în rândul statelor care au folosit 
politici demografice extreme, alături de China cu ale sale politici ale avortului silit şi 
Germania nazistă cu politicile sale pro şi antinataliste bazate pe criterii rasiale. Decretul 
770/1966 a marcat intervenţia regimului în cele mai intime aspecte ale vieţii cetăţenilor săi şi, 
mai cu seamă, în trupurile femeilor. în conformitate cu principiile ideologice ale „egalităţii 
socialiste", această politică demografică a sfârşit prin a afecta toţi cetăţenii cu vârste peste 25 
de ani, bărbaţi şi femei, indiferent de statutul lor marital şi/sau reproductiv. Tuturor 
persoanelor fără copii - inclusiv celor sterile - li se reţinea un impozit lunar 3 . Politicile 
demografice ce vizau reproducerea umană au constituit literalmente „corpul politic" al 
României, un corp - în sensul politic al sintagmei - profund abuzat de către un regim care îşi 
declara neîncetat «profunda umanitate» şi grija paternalistă faţă de cetăţeni, în contextul 
formării „omului nou". 

Decretul 770/1966 a criminalizat avortul, abrogând Decretul 463/1957 care 
liberalizase această practică. Decretul 770 trata trei chestiuni de bază: excepţiile de la lege, 
instituţionalizarea prevederilor ei şi sancţiunile prevăzute pentru încălcarea ei. Pe scurt, legea 
permitea avortul dacă „1) sarcina pune viaţa femeii într-o stare de pericol... 2) unul din 
părinţii suferă de o boală gravă, care se transmite ereditar. . . 3) femeia însărcinată prezintă 
invalidităţi grave fizice, psihice sau senzoriale, 4) femeia este în vârsta de peste 45 de ani, 5) 
femeia a născut patru copii şi îi are în îngrijire şi 6) sarcina este urmarea unui viol sau a unui 
incest". Prevederile acestei legi au fost modificate de-a lungul anilor - mai cu seamă în 1974 
şi în 1985 - încercând de fiecare dată, chiar dacă inutil, să forţeze creşterea ratei natalităţii 4 . în 
momentul în care legea anti-avort era schimbată, rata natalităţii înregistra un salt, până când 
românii găseau mijloace alternative de ocolire a legii. Cea mai dramatică creştere s-a 
înregistrat după legiferarea din 1966, moment în care numărul naşterilor aproape că s-a 
dublat. însă, până la finele lui 1967, numărul avorturilor a crescut din nou, în timp ce rata 
natalităţii a înregistrat un uşor declin. Legislaţia anti-avort a fost suplimentată de o serie de 
măsuri pronataliste care urmăreau pe de o parte scăderea ratei mortalităţii infantile, a numărul 



1 Pentru o prezentare detaliată a politicilor demografice ale regimului şi a consecinţelor acestora, vezi Gail 
Kligman, Politica duplicităţii. Controlul reproducerii în România lui Ceauşescu, trad. Marilena Dumitrescu, 
Bucureşti, Editura Humanitas, 2000. Acest raport se bazează atât pe lucrarea sus pomenită, cât şi pe documente 
obţinute în vara anului 2006 în timpul cercetărilor Comisiei Prezidenţiale. Trebuie totuşi precizat aici că experţii 
şi membrii Comisiei nu au avut acces la documente care ar fi putut facilita analiza anilor 1980 şi înţelegerea 
mecanismelor regimului; mai mult, accesul la anumite materiale a fost interzis fără explicaţii. Această situaţie nu 
poate fi justificată în nici un fel. 

2 Vezi Decretul 770/1966 pentru reglementarea întreruperii cursului sarcinii în „Buletinul Oficial al RSR", nr. 60 
din 1 octombrie 1966. 

3 Vezi Legea 1/1977 privind impozitul pe fondul total de retribuire al unităţilor socialiste de stat, Capitolul III: 
Contribuţia persoanelor fără copii care muncesc în unităţile socialiste de stat, în „Buletinul Oficial", nr. 60 din 8 
iulie 1977, modificat de Decretul 409/1985 privind majorarea contribuţiei persoanelor fără copii, în „Buletinul 
Oficial", nr. 76 din 26 decembrie 1985. în cazul cuplurilor infertile, taxa lunară reamintea cruzimea regimului. 
Corpurile lor îi transformau, în esenţă, în criminali. 

4 Reexaminarea în detaliu a acestor decrete şi strategii depăşeşte scopul prezentului raport. Vezi Gail Kligman, 
op. cit. De precizat că, în 1972, vârsta legală la care unei femei îi era permis să facă avort a scăzut la 40 de ani. 
Vezi Decretul 53/1972, în „Buletinul Oficial" din 16 februarie 1972. în 1985 limita legală de vârstă a fost 
ridicată, din nou, la 45 de ani, iar numărul de copii pe care o femeie trebuia să îi aibă s-a mărit la cinci. Vezi 
Decretul 411/1985, în „Buletinul Oficial" din 26 decembrie 1985. Un avort era considerat legal doar dacă se 
făcea într-un spital. 

de avorturi şi divorţuri, etc, iar pe de altă parte, întărirea sprijinului pentru familiile cu mulţi 
copii 5 . O serie de politici complementare vizau şi nevoi de infrastructură, cum ar fi creşterea 
numărului de locuinţe, creşe şi grădiniţe; îmbunătăţirea asistenţei medicale pentru mame şi 
copii etc. Simultan, pentru a se asigura că sarcinile de plan şi implementarea Decretului 770 
se vor realiza în bune condiţii, regimul a promovat o serie de măsuri disciplinare din ce în ce 
mai represive. S-a creat astfel un sistem în care supravegherea instituţională se suprapunea cu 
cea individuală, solicitând participarea tuturor celor implicaţi, dar mai ales a cadrelor medico- 
sanitare - în particular a celor din secţiile de obstetrică-ginecologie şi de pediatrie - şi ale 
miliţiei, procuraturii şi Securităţii. 

în pofida tuturor acestor măsuri, avortul ilegal a rămas metoda principală de control a 
fertilităţii, fapt ce a avut consecinţe dramatice asupra populaţiei. Zeci de mii de femei şi copii 
au decedat sau au rămas afectaţi pe viaţă. Frecvent, femeile preferau mai degrabă să îşi rişte 
viaţa decât să aducă pe lume (încă) un copil, căruia nici ele şi nici familiile lor nu îi puteau 
oferi minimul material şi afectiv necesar. Majoritatea femeilor care au ajuns să figureze în 
statistica mortalităţii materne erau deja mame a mai multor copii, ceea ce a însemnat că în 
urma deceselor lor - cauzate în mare parte de efectele secundare ale întreruperile ilegale de 
sarcină - mulţi copii au rămas orfani de mamă. (între 1966 şi 1989, 9452 de femei au fost 
înregistrate în statisticile privind mortalitatea maternă. însă acest număr reprezintă o 
subestimare a mortalităţii materne pentru că nu include şi numărul femeilor care nu au apelat 
la asistenţă medicală pentru complicaţiile apărute la efectuarea avortului. De exemplu, în 
1989 s-au înregistrat 169,9 decese materne la 100 000 de naşteri, ceea ce reprezenta „un 
număr de zece ori mai mare decât ceea ce fusese înregistrat până atunci în Europa. . . Dintre 
acestea, 87% erau cauzate de întreruperile de sarcină" 6 ). Pentru majoritatea femeilor, organele 
de reproducere au devenit un „duşman interior", iar relaţiile sexuale o experienţă terifiantă. 
Atât de severe au fost traumele asociate politicilor pronataliste, încât, la câteva luni după 
legalizarea avortului în decembrie 1989, Ministerul Sănătăţii a continuat să primească fişe ale 
mamelor care decedaseră în urma întreruperilor ilegale de sarcină, fie din cauza necunoaşterii 
faptului că Decretul 770 fusese abrogat, fie a neîncrederii în schimbările survenite în 
decembrie 1989. 

Sfâşietoarea şi cutremurătoarea ironie a politicii demografice a regimului Ceauşescu a 
fost aceea că întreruperile ilegale de sarcină au reprezentat atât metoda principală de control al 
reproducerii, cât şi cauza preponderentă a mortalităţii la femeile aflate la vârsta fertilă. în 
timpul regimului Ceauşescu, încercările femeilor şi ale cuplurilor de a-şi controla fertilitatea 
prin întreruperi de sarcină, obţinute sau provocate ilegal, îi transforma efectiv în criminali şi 
în ţinte ale şantajului Securităţii, instituţie care specula cu abilitate temerile provocate de 
încălcarea legilor statului poliţienesc în care trăiau. într-adevăr, politicile demografice ale lui 
Ceauşescu au afectat vieţile sexuale ale tuturor cetăţenilor, făcând din teamă, ură de sine şi 
copii nedoriţi, aspecte cotidiene ale vieţii intime. Aceste politici demografice nu numai că au 
alimentat alienarea de sine, dar şi alienarea faţă de „epoca de aur" ceauşistă. 

Prima parte a acestui studiu oferă un rezumat al contextului politic în care a fost emis 
Decretul 770 7 . A doua secţiune se concentrează asupra aparatului birocratic care a fost creat 
pentru a permite supravegherea şi controlul cu privire la aplicarea politicii demografice 
instituite prin Decretul 770. în a treia parte este prezentat rezumatul analizei asupra datelor 



5 Gail Kligman, op. cit, capitolul 3. Acest raport se referă doar la Decretul 770 şi la alte măsuri luate pentru 
creşterea ratei natalităţii şi scăderea numărului avorturilor. 

6 Vezi Gail Kligman, op. cit, pp. 232-233 şi Adriana Baban, România, în From Abortion to Contraception: A 
Resource to Public Policies and Reproductive Behavior in Central and Eastern Europe from 1917 to the 
Present, Henry P. David (coord.) cu asistenţa Joannei Skilogianis, Westport, CT, Greenwood Press, 1999, p. 
206. Numărul femeilor care au suferit complicaţii în urma întreruperilor de sarcină efectuate ilegal, numărul 
copiilor orfani şi al celor abandonaţi în instituţii de stat sau pe străzi nu poate fi estimat cu exactitate. 

7 Vezi Gail Kligman, op. cit., printre altele, pentru detaliile privitoare la aceste strategii. 

furnizate de specialişti şi practicilor folosite de regim pentru a atinge cu succes obiectivele 
politicii sale demografice. Pentru a înţelege contextele în care această politică demografică s-a 
desfăşurat şi a dezbaterilor pe care le-a stârnit (în măsura în care putem vorbi de dezbatere), 
prezentul raport citează surse primare. 

Apariţia Decretului 770/1966 

„Este foarte bine că problema aceasta a fost în sfârşit prezentată la Comitetul Executiv. 
La ea se lucrează de mult, din februarie mi se pare; s-a început greu, pentru că a fost oarecare 
rezistenţă însăşi la începerea studiului, considerându-se că nu este o problemă care trebuie să 
ne preocupe, deşi situaţia, după cât se pare, este gravă. Problema natalităţii şi a sporului 
populaţiei este o problemă pentru care poartă o răspundere foarte mare Partidul nostru, 
conducerea partidului şi guvernului. . ." (Nicolae Ceauşescu) 8 . 

La întâlnirea Comitetului Executiv al CC al PCR din 2 august 1966, mai mulţi tovarăşi 
au argumentat că în „Studiul privind situaţia natalităţii din Republica Socialistă România" 9 
problema gravă a scăderii natalităţii sub pragul de înlocuire demografică nu este suficient de 
clar atribuită liberalizării avortului din 1957. Spre exemplu, Tov. Alexandru Drăghici observa 
că raportul iniţiat în februarie 1966 avea „serioase deficienţe. în primul rând, analizează 
cauzele stării natalităţii, pune cauzele acestea pe tot ce vrei dar nu pune accent pe ceea ce a 
încurajat scăderea natalităţii şi anume, după ce se arată aici că natalitatea în mediul rural a 
scăzut de la 32.6 la 15%, arată cauza care contribuie la această stare: natura social-economică, 
demografică, cultural-educativă şi în sfârşit legislaţie. După părerea mea cauza principală este 
legislaţia..." 10 . 

Tov. Leonte Răutu sublinia că românii trebuie să înţeleagă că „(...) este o problemă 
naţională sporirea natalităţii, este o îndatorire patriotică a membrilor de familie, a medicilor, a 
femeilor. Cele mai mari încălcări ale eticii medicale sunt tocmai în acest domeniu, aici se 
încasează cele mai multe câştiguri ilicite, sunt trimiteri în faţa tribunalului pentru întreruperi 
criminale. Noi deţinem două recorduri: la numărul de avorturi şi la divorţuri; sunt 1 000 000 
de întreruperi de sarcină pe an, ceea ce este rezultatul decretului din 1957" 11 . 

Studiul aflat în discuţie oferea o analiză complexă a multiplilor factori care 
contribuiseră la scăderea ratei natalităţii. Temeinic realizat din punct de vedere ştiinţific, 
„Studiul privind situaţia natalităţii. . ." compara politicile referitoare la avort în ţările socialiste 
şi nesocialiste din Europa de Est şi Vest, Statele Unite ale Americii şi Uniunea Sovietică, 
prezentând abordări diferite asupra avortului la cerere, asupra accesului condiţionat la avort şi 
asupra criminalizării avortului. După contextualizarea comparativă a legislaţiei privind 
avortul, raportul prezenta atât factorii socio-economici care influenţau decizia de a recurge la 
întreruperea sarcinii, cât şi măsurile pronataliste şi cele destinate ameliorării acestor factori 
socio-economici, care ţineau de nevoile de infrastructură (cum ar fi locuinţe, grădiniţe şi şcoli; 
personal şi facilităţi medico-sanitare etc). în afara datelor prezentate în anexele raportului, 
acesta conţinea şi recomandări de politici publice, inclusiv o creştere a activităţilor cultural- 



8 Stenograma şedinţei Comitetului Executiv al CC al PCR din ziua de 2 august 1966, ANIC, fond CC al PCR - 
Cancelarie, dosar nr. 102/1966, f. 23. Vezi şi Raluca Măria Popa, Corpuri femeieşti, putere bărbătească. Studiu 
de caz asupra adoptării reglementărilor legislative de interzicere a avortului în România comunistă (1966), în 
Oana Băluţă (ed.), Gen şi putere. Partea leului în politica românească, Iaşi, Editura Polirom, 2006. 

9 AMJ, fond Documentar, dosar 32/1966 B. 

10 ANIC, fond CC al PCR - Cancelarie, dosar nr. 102/1966, f. 14. Tov. Drăghici a adus argumente în favoarea 
măsurilor împotriva divorţului şi împotriva oricăror considerente privind vârsta femeii rămase însărcinate. Din 
perspectiva lui, avortul era permis doar din motive medicale şi în cazul violului (şi, posibil, al incestului); 
ibidem. 

11 Ibidem, f. 20. Potrivit „Studiuflui] privind situaţia natalităţii...", avorturile la cerere se dublaseră până în 1965, 
înregistrând o creştere de la 578 000 în 1959 până la 1 115 000 în 1965; AMJ, fond Documentar, dosar 31/1966 
B,f. 183. 

educative în vederea îmbunătăţirii cunoştinţelor populaţiei despre sănătatea reproducerii. 
Studiul mai preciza că „Ministerul Sănătăţii şi Prevederilor Sociale şi Ministerul Chimiei vor 
lua măsuri privind lărgirea producţiei de mijloace anticoncepţionale. De asemenea, organele 
sanitare vor desfăşura o largă acţiune de instruire a populaţiei pentru folosirea raţională a 
acestora" 12 . 

Cu toate că autorii acestui studiu (demografi, statisticieni, etc) au specificat că era 
nevoie de un set complex de măsuri pentru a asigura o necesară „creştere accentuată" a ratei 
natalităţii, reacţiile tovarăşilor au variat. Spre exemplu, Tov. Gheorghe Maurer a recunoscut 
valoarea unor propuneri ale studiului 13 în timp ce alţii l-au respins. Tov. Drăghici, de 
exemplu, 1-a considerat „o însăilare a experienţei auzite din diferite ţări... Fiecare dintre noi 
suntem fii de muncitori sau ţărani, de oameni săraci şi ştim cum am crescut. Nu ştiu de ce 
alergăm în altă parte să căutăm experienţa" 14 . După cum era de aşteptat, remarcile lui 
Ceauşescu au dominat discuţiile: „După părerea mea, prin decretul de legalizare a avorturilor 
noi am legalizat prostituţia prin avorturi şi prin îngăduinţa la divorţuri..." 15 . Contribuţiile lui 
Ceauşescu la această şedinţă conţin esenţa viziunii lui asupra moralei socialiste, morală la 
care a făcut apel pe tot parcursul regimului său: „Noi trebuie să clarificăm problema aceasta şi 
în conducerea partidului, în Comitetul Central, în comitetele noastre regionale, în Consiliul de 
Miniştri, cu miniştri şi cu tot aparatul de stat. Trebuie să punem capăt acestor stări de lucruri 
şi să nu mai poată ocupa funcţii de conducere în stat şi în partid acei care în viaţa personală 
dau dovadă de lipsa de morală comunistă. Noi nu putem cere muncitorilor din fabrici ceea ce 
nu cerem unui conducător de partid la diferite nivele" 16 . în ce priveşte măsurile pronataliste, 
Ceauşescu a susţinut că activitatea sexuală trebuie să aibă loc în cadrul căsătoriei, având drept 
prim scop procrearea. 

în 1966 alte asemenea studii temeinice, prea numeroase pentru a fi citate aici, au 
contribuit la formalizarea a ceea ce a devenit ulterior ansamblul de măsuri privind politica 
demografică a lui Ceauşescu. De exemplu, Ministerul Justiţiei a acordat o atenţie sporită 
„Legislaţie [i] comparat[e] în material[ul] reglementarii avortului" 17 . Juriştii au dezbătut 
formulările Decretului 770, revizuind în mod repetat limbajul său legal. Tot ei au elaborat şi 
proiectul decretului pentru modificarea Codului Penal, care urma să reflecte noua legislaţie şi 
noile dispoziţii privind avortul. în spiritul responsabilităţii tuturor membrilor societăţii în 
procesul de „construire a socialismului", proiectul de lege menţiona: „Pericolul social 
deosebit al avortului şi consecinţele grave de ordin medical, demografic şi social pe care le 
generează, impun ca instigatorii, complicii şi favorizatorii să fie pedepsiţi la fel ca şi 
autorii" 18 . 

Pentru comentarii şi eventuale modificări, Consiliul de Miniştri a trimis textul 
proiectului de lege tuturor instituţiilor direct vizate de implementarea legislaţiei privind 
avortul. în final, textul revizuit privind „deţinerea oricăror instrumente speciale pentru 
întreruperea cursului sarcinii. . ." a fost aprobat atât de Ministerul Justiţiei, cât şi de Ministerul 



12 AMJ, fond Documentar, dosar 31/1966 B, f. 194. 



13 ANIC, fond CC al PCR - Cancelarie, dosar nr. 102/1966, f. 17. 

14 Ibidem. Tov. Drăghici a criticat datele comparative despre practica „medalierii mamelor" preluată din Uniunea 
Sovietică, exclamând: „şi se propune să se dea fel de fel de prime, ca şi cum statul ar trebui să cumpere aceşti 
copii"; ibidem. Dar părerea lui în această privinţă nu a fost împărtăşită, astfel încât medaliile pentru mamele 
eroine au fost în cele din urmă incluse în măsurile stimulative. Vezi, de exemplu, Consiliul de Miniştri, Decret 
190/1977, Decoraţiile de Stat în Republica Socialistă România, în „Buletinul Oficial", nr. 65 din 9 iulie 1977 
care completa Decretul 195/1951. 

15 ANIC, fond CC al PCR - Cancelarie, dosar nr. 102/1966, f. 24. 

16 Ibidem. 

17 AMJ fond documentar, dosar 73/1966. 

18 Ibidem, dosar nr. 8/1966A, ff. 1-5. 

Sănătăţii şi al Prevederilor Sociale, de Procurorul general, de Preşedintele Tribunalului 
Suprem şi de Directorul Institutului de Cercetări Juridice al Academiei RSR 19 . 

La 20 septembrie 1966, Ceauşescu a convocat o şedinţă a Comitetului Executiv 
„consacrată dezbaterii problemelor privind creşterea natalităţii şi îmbunătăţirea continuă a 
măsurilor de ocrotire a mamei şi copilului" 20 la care au fost invitate şi cadre medicale. Au 
participat treizeci şi trei de doctori, printre care şi medicul-şef al Regiunii Autonome 
Maghiare-Mureş. Ceauşescu le-a urat bun venit cu următoarele cuvinte: „Am ţinut să avem 
această consfătuire pentru a discuta împreună proiectul de măsuri care va trebui să apară sub 
formă de decret în legătură cu problema întreruperii sarcinii, cum se spune în termeni 
medicali, dar care are o urmare mai mare şi anume necesitatea asigurării creşterii natalităţii şi 
sporul populaţiei noastre" 21 . 

Mai mulţi doctori au exprimat în mod politicos rezerve (punând, de exemplu, sub 
semnul întrebării pragul de 45 de ani ca vârstă legală pentru întreruperea sarcinii). Deşi în 
general au lăudat obiectivul al politicii demografice propuse discuţiei, medicii au mai ridicat 
şi alte probleme ce ţineau de contracepţie, măsuri socio-economice, viol şi educaţia patriotică. 
După câtva timp (durata nu este menţionată în stenogramă), Ceauşescu a decis că se discutase 
suficient, având în vedere că scopul acestei consfătuiri era „în orice caz, limitat". Ceauşescu 
le-a amintit participanţilor că România se afla printre ţările cu cele mai mici rate ale natalităţii 
- 14,6 naşteri la mia de locuitori. Din punctul lui de vedere, situaţia în care se afla ţara era 
inacceptabilă: „Cauzele sigur că sunt mai multe şi justificări se pot găsi şi de ordin social şi 
material, inclusiv de ordinul acelora pe care l-au găsit femeile de la Consiliul Naţional al 
Femeilor care spun că au cucerit o libertate mare şi nu pot să piardă această libertate. Aici nu 
poate fi vorba de nici un fel de cucerire de libertate, tovarăşi. . ." . 

Reamintind de Decretul din 1957 care liberalizase întreruperea sarcinii, Ceauşescu a 
folosit prilejul de a-şi expune propriile vederi despre libertate şi patriotism, vederi care îi vor 
călăuzi întreaga politică şi de la care nu s-a abătut semnificativ pe parcursul următorilor 23 de 
ani ai regimului său: „în fond, măsura cu decretul acesta, fără să greşim, a fost un decret 
antinaţional care a adus multe daune. . . trebuie să pornim de aici ca să înţeleagă toată lumea şi 
medicii, şi bărbaţii şi femeile că problema creşterii natalităţii este o îndatorire pentru fiecare 
cetăţean al patriei şi că libertatea trebuie înţeleasă în sensul răspunderii pe care fiecare o are 
faţă de viitorul naţional" 23 . 

Pentru Ceauşescu, adevărata emancipare a femeilor putea fi aparent realizată prin 
îndeplinirea datoriei şi onoarei patriotice de a naşte copii, indiferent de condiţiile în care aceşti 
copii urmau să fie sau ar fi putut fi crescuţi. La zece zile după această şedinţă consultativă cu 
personalul medical referitoare la legislaţia demografică propusă, Decretul 770/1966 a fost 

94- ' 

făcut public . 



19 Ibidem, dosar nr. 8/1966 A, ff. 9-11 



20 ANIC, fond CC al PCR - Secţia Admistrativ-Politică, dosar 10/1966, Stenograma consfătuirii cu cadrele 
medicale la sediul CC al PCR din ziua de 20 septembrie 1966, consacrată dezbaterii problemelor privind 
creşterea natalităţii şi îmbunătăţirea continuă a măsurilor de ocrotire a mamei şi copilului. 

21 Ibidem, f. 2v. ' 

22 Ibidem, f. 36. 

23 Ibidem, f. 37. La această şedinţă, liderul comunist i-a prevenit pe doctorii prezenţi că trebuie să privească acest 
decret într-un mod responsabil. Pentru siguranţă, el a adăugat: „în decrete sunt prevăzute şi măsuri de sancţiuni 
şi propunem chiar să înăsprim sancţiunile"; ibidem, f. 40. 

24 în mod evident, această întâlnire a fost o manifestare a formelor fără fond. Legea fusese deja concepută. în 
ziua de 8 martie a fiecărui an, de Ziua Internaţională a Femeilor, Ceauşescu aducea omagii contribuţiilor speciale 
ale femeilor, îndemnându-le să facă patru sau mai mulţi copii pentru a atinge obiectivul naţional de creştere a 
populaţiei la 25 de milioane până în 1990. 

Supraveghere şi pedeapsă 

Pentru a se asigura că legile şi politica cu privire la reproducere vor fi implementate 
fără tăgadă, regimul a creat o reţea complexă de instituţii ale statului, integrate atât vertical 
(ori ierarhic), cât şi orizontal, pe întreg teritoriul ţării. Acest enorm aparat birocratic a facilitat 
culegerea şi transmiterea de informaţii într-o manieră atent orchestrată (deşi atomizată, în 
sensul că accesul la aceste informaţii şi circulaţia lor erau totuşi restricţionate). Ca şi în alte 
domenii de producţie, au fost stabilite sarcini de plan privind reproducerea populaţiei, sarcini 
care vizau creşterea ratei natalităţii, scăderea ratei mortalităţii infantile şi a numărului 
întreruperilor de sarcină. Rapoarte din mediul rural, mai exact din comune, erau trimise cu 
regularitate (trimestrial, semestrial, anual) către structurile imediat superioare - municipale, 
judeţene-, la nivel regional şi apoi la Bucureşti. La fiecare dintre aceste nivele, informaţiile 
erau verificate şi evaluate de către specialişti reprezentând diferite instituţii şi interese, cum ar 
fi cadre medicale, miliţieni, procurori. Pentru o mai atentă verificare, cadre de partid erau 
trimise pe teren să se asigure la faţa locului că prevederile legii erau aplicate întocmai, iar 
măsurile corective erau adecvat instituite. Această complexă reţea instituţională furniza atât 
contextul instituţional, cât şi personalul prin intermediul cărora puteau fi supravegheate si 
urmărite activităţile indivizilor, unităţilor şi instituţiilor, din perspectiva noii politici 
demografice. Nu numai gravidele erau luate în evidenţă, ci şi doctori, farmacişti, secţii de 
obstetrică-ginecologie şi chiar şi Ministerul Sănătăţii. Toate aceste persoane şi instituţii făceau 
obiectul unei vigilenţe permanente. Un asemenea sistem a creat nu doar teamă şi incertitudine, 
ci a condus şi la creşterea asumării riscului individual ca formă de rezistenţă. Prin 
supraveghere erau descoperite persoanele care încălcau legea (de exemplu, întreruperea 
ilegală a sarcinii şi folosirea truselor medicale în scopuri neautorizate). Indiferent de 
infracţiunea sau delictul comise, existau suficiente măsuri disciplinare pentru prevenirea 
şi/sau pedepsirea oricăror practici ilegale privitoare la avort. 

Acest raport oferă doar o imagine selectivă a tipurilor de mecanisme disciplinare şi de 
control la care s-a apelat pentru creşterea populaţiei României şi a îmbunătăţirii sănătăţii 
reproducerii. Aceste mecanisme au făcut din sexualitate o sursă constantă de teroare în special 
pentru femei şi le-au transformat în criminale pe acele multe românce care au sfidat voit 
Decretul 770/1 966 25 . Astfel, un număr mare de femei aflate la vârsta fertilă au fost sacrificate 
de propriul guvern, vieţile lor fiind scurtate în urma încercărilor lor de a-şi controla fertilitatea 
şi bunăstarea familiei. 

în efortul de a garanta implementarea corectă a politicilor demografice pe întreg 
teritoriul ţării, au fost emise instrucţiuni pentru toate instituţiile de stat şi personalul 
responsabil (din nou, pornind de la cadre medicale până la miliţie şi procuratură). Aceste 
instrucţiuni făceau referire la întreaga legislaţie şi la toate modificările legate de agenda 
politicii demografice. Ca dovadă, în urma adunării din 5-7 octombrie 1967, la un an după 
emiterea Decretului 770, Ministerul Sănătăţii şi Prevederilor Sociale a elaborat „Instrucţiuni 
privind interpretarea unitară şi ştiinţifică a definiţiilor de născut viu, născut mort şi avort" 26 , 
specificând că erau „absolut necesare de a se difuza la toate unităţile sanitare din ţară spre a se 
remedia dificultăţile existente în prezent în interpretarea acestor noţiuni" 27 . 

Pentru a monitoriza îndeplinirea planului de reproducere erau pregătite tot felul de 
rapoarte (prea numeroase pentru a fi redate aici). Aceste rapoarte conţineau informaţii 
detaliate despre numărul de naşteri vii într-un anumit interval (reprezentând activitatea din 
fiecare spital, municipalitate, regiune, etc), numărul deceselor infantile, numărul legal şi ilegal 



25 Unii autori au acuzat regimul de genocid, acesta fiind şi cazul lui Vladimir Trebici, Genocid şi demografie, 
Bucureşti, Editura Humanitas, 1991. Alţii s-au întrebat dacă nu chiar femeile au fost acelea care, recurgând la 
avort, s-au făcut vinovate de genocid. 

26 Vezi, de exemplu, AMJ, fond Documentar, dosar 82/1967 B, ff. 17-27. 

27 Ibidem, f. 17. 

de avorturi ; acestea erau analizate, la rândul lor, în funcţie de vârstă, stare civilă sau statut 
ocupaţional, stare de sănătate, etc 28 . Centrul puterii emitea informaţii cu privire la politica 
demografică, iar instituţiile din teritoriu furnizau, pe cale ierarhică, rapoarte către centru. La 
fiecare punct al acestui traseu, informaţia era atent studiată pentru a se detecta eventualele 
discrepanţe dintre lege, aşteptările regimului (cu privire la atingerea indicatorilor de plan ai 
politicii demografice, de exemplu) şi ceea ce se raporta. Pentru orice discrepanţe şi omisiuni 
se cereau clarificări suplimentare, ceea ce făcea ca raportul să fie trimis înapoi. Această formă 
de comunicare şi control organizaţional a creat un lanţ de nivele întrepătrunse de 
vulnerabilitate şi responsabilitate, ceea ce insemna că toţi cei implicaţi aveau interesul ca 
informaţiile furnizate sa fie reprezentative şi ca spatele să le fie, cum s-ar spune, acoperit. 
Spre exemplu, la primirea unui raport cu probleme, directorul unui spital a trimis următorul 
mesaj Secţiei de Obstetrică-Ginecologie, atenţionând: „Direcţia sanitară a judeţului (...) prin 
mesajul nr. 23 din 7. XII. 1985, ne atrage atenţia că indicatorii demografici din ultima perioadă 
nu sunt corespunzători ceea ce poate compromite activitatea noastră de un an... Veţi face o 
reinstruire temeinică cu privire la sarcini ce revin întregului dispensar indiferent de funcţia şi 
încadrarea pe care o are pe linie O.M. C. T. (depistarea precoce a sarcinii, ocrotire a 
gravidelor şi în special a celor cu risc, dirijarea la timp a gravidelor pentru a naşte la 
maternitate, reducerea numărului de avorturi, limitarea deceselor 0-1 an, supravegherea 
sugarilor cu risc medical şi social)" 29 . 

Admonestări introductive de acest tip erau des întâlnite în rapoarte şi reproduceau 
elementele de bază ale agendei demografice a regimului, urmate apoi de o discuţie pe 
marginea măsurilor deja luate sau care se impuneau a fi luate într-o situaţie particulară. 

Astfel de rapoarte periodice erau denumite „Informări" şi erau folosite pentru 
protejarea atât a instituţiilor cât şi a indivizilor care le scriau şi le verificau înainte de a le 
transmite mai departe. Aceste rapoarte funcţionau parţial ca o modalitate formalizată şi 
instituţionalizată de autocritică şi, în general, concluzionau cu propuneri de îndreptare sau 
pedepsire a comportamentelor ce nu corespundeau politicii demografice a regimului. Spre 
exemplu, interzicerea întreruperii sarcinii în 1966 s-a lovit de serioase probleme de 
infrastructură, cum a fost lipsa în spitale a paturilor necesare îngrijirii femeilor însărcinate, al 
căror număr a crescut brusc după promulgarea decretului. în Bucureşti, numărul femeilor din 
saloanele de maternitate a crescut de la 4767 în mai 1966 la 8490 în mai 1967. Acelaşi pat era 
de multe ori ocupat de două femei care fie erau în travaliu, fie de abia născuseră; în „secţiile 
de noi născuţi, [erau] 2-4 copii într-un pat. Datorită aglomerării actuale dezinfecţia saloanelor 
devine foarte dificilă, dacă nu practic imposibilă. Această situaţie creează condiţii favorabile 
apariţiei unor infecţii intraspitaliceşti grave" 30 . Având în vedere că numărul femeilor care 
urmau să nască avea să crească pe parcursul următoarelor luni, raportul propunea aducerea a 
270 de alte paturi, în parte prin transferarea acestora de la alte saloane 31 . 

Rapoartele ce criticau practicile instituţionale şi individuale în raport cu noua politică 
demografică a regimului vizau atât instituţiile de vârf, cât şi pe acelea aflate în cele mai 



28 Rapoartele conţineau, de asemenea, informaţii despre cazuri de minore însărcinate. Pentru a face referire la 
cazuri concrete, unei fetiţe i s-a permis să întrerupă sarcina pentru că nu era dezvoltată suficient din punct de 
vedere fizic pentru a putea duce sarcina la bun sfârşit iar insuficienta ei dezvoltare i-ar fi pus în pericol viaţa. 
Alte două fetiţe, însă, au dus sarcina până la termen. Părinţii acestora din urmă nu au informat organele sanitare 
până în luna a cincea. Vezi ANIC, fond CC al PCR - Secţia Administrativ-Politică, dosar nr. 7/1967, f. 182. 

29 Prin amabilitatea Spitalului Municipal Sighetu Marmaţiei, fără număr de filă. 

30 ANIC, fond CC al PCR - Secţia Administrativ-Politică, dosar nr. 2/1967, f. 67. Lipsa paturilor a fost raportată 
în mod repetat ca fiind „total insuficiente." Vezi şi Ibidem, dosar nr. 7/1967; Secţia Sănătate a CC al PCR, 
Informare în legătură cu aplicarea Decretului nr. 770/1966 privind reglementarea întreruperii cursului sarcinii. 

31 Reamintesc că populaţia a fost în general luată prin surprindere de emiterea decretului, ceea ce a dus la o 
creştere spectaculoasă a natalităţii în 1967. Oricum, pe măsură ce populaţia s-a adaptat legislaţiei, rata natalităţii 
a început din nou sa scadă uşor dar constant. 

îndepărtate colţuri ale României. O evaluare a Ministerului Sănătăţii efectuată în 1966 a 
rezultat într-o severă critică a modului său de organizare, căruia îi lipsea o „concepţie 
ştiinţifică". Ministerul ducea lipsă de personal şi mulţi dintre cei care lucrau acolo nu erau 
calificaţi pentru posturile deţinute: „în aparatul ministerului lucrează numai doi tovarăşi care 
au titluri ştiinţifice". Acestea nu erau singurele deficienţe: „lipsuri serioase se constată şi în 
ceea ce priveşte disciplina în munca a aparatului din centrul ministerului". „Subiectivism şi 
lipsă de principialitate s-au manifestat şi în recrutarea şi promovarea unor cadre, care au fost 
încadrate... pe bază de relaţii şi cunoştinţe, deşi erau slab pregătiţi profesional şi politic". 
(Evaluarea includea şi numele persoanelor în cauză, precum şi alte elemente legate de această 
situaţie 32 ). 

Oricare ar fi fost problemele sale, Ministerul Sănătăţii era responsabil cu elaborarea 
unor rapoarte periodice, alcătuite în baza datelor primite la nivel naţional 33 . în ciuda masivului 
edificiu birocratic şi disciplinar creat pentru a promova scopurile politicii demografice a 
regimului, numărul de avorturi a continuat să se situeze la cote ridicate. într-un astfel de 
raport, Ministerul Sănătăţii nota: „Pentru reducerea numărului întreruperilor de sarcină s-au 
organizat acţiuni speciale de control în colaborare cu organele de miliţie şi procuratură care s- 
au desfăşurat în Capitală şi în judeţele în care s-au înregistrat un număr crescut de întreruperi 
de sarcină" 34 . 

Totodată, Consiliul Sanitar Superior (subordonat Consiliului Superior al Dezvoltării 
Economico-Sociale şi Consiliului de Miniştri) 35 împreună cu Ministerul Sănătăţii evaluau 
regulat eforturile de „creştere a natalităţii şi de reducere a mortalităţii infantile şi a 
avorturilor". Aceste instituţii au confirmat că vor lua măsuri „controlând cu exigenţă 
activitatea comisiilor de întrerupere a cursului sarcinii, documentaţia medicală pe baza căreia 
s-a aprobat aceasta..." 36 Aceste comisii erau compuse din medici, care erau percepuţi atât ca 
actori esenţiali pentru îndeplinirea obiectivelor politicii demografice a regimului (prin 
îngrijirea şi supravegherea atentă a femeilor însărcinate, etc), cât şi ca potenţiali duşmani care, 
din interes personal (cu alte cuvinte, din motive profesionale sau umanitare) sau financiar, 
ajutau femeile la întreruperea sarcinii. La începutul anilor 1970, în „Sinteza informării în 
legătură cu unele aspecte privind asigurarea asistenţei medicale a populaţiei", se preciza 
despre cadrele medicale următoarele „nu s-au respectat cu stricteţe prevederile Decretului 
770/1966... S-au constatat numeroase cazuri în rândul medicilor şi personalului auxiliar 
descoperite şi sancţionate de organele de stat pentru efectuarea avorturilor, multe chiar în 
incinta unităţilor medico-sanitare. Faptul că peste 66% din totalul întreruperilor de sarcini 
efectuate în 1971 au fost avorturi spontane, majoritatea efectuate în timpul gărzilor de noapte 



32 ANIC, fond CC al PCR - Secţia Administrativ-Politică, dosar nr. 8/1966, ff. 18v, 19v, 20. O anexă referitoare 
la salariaţii care aveau probleme in calitatea lor de „cadre" (cei cu „origini nesănătoase" de pildă) sau ale căror 
calificări nu se potriveau descrierii postului pe care îl ocupau este similară rapoartelor din campania de 
„verificare" din 1950. 

33 Spre exemplu: „Informare privind concluziile rezultate din controalele Ministerului Sănătăţii în semestrul 1 şi 
lunile iulie-august 1986, asupra cauzelor care contribuie la menţinerea unui indice de natalitate scăzut în unele 
judeţe. Măsuri luate pentru remedierea deficientelor constatate", 1 1 septembrie 1986, (4 ex copie xerox, fără alte 
informaţii). Institutul de Statistică a pregătit rapoarte conţinând statistici agregate pe baza datelor brute furnizate 
de Centrul de Calcul şi Statistică Sanitară. 

34 ANIC, fond CC al PCR - Secţia Administrativ-Politică, dosar nr. 8/1966, f. 6. Din păcate, Comisiei i s-a 
refuzat accesul la acele arhive şi dosare care ar fi clarificat nu numai rolul jucat de miliţie şi procuratură în 
îndeplinirea misiunilor lor, dar şi încercările lor de a-şi proteja propriile interese. Absenţa accesului, precum şi 
cenzurarea copiilor xerox ale unor materiale pe care membrii Comisiei le văzuseră înainte ridică întrebări 
referitoare la eforturile de ascundere, în continuare, a trecutului apropiat. Ni s-a spus chiar că miliţia nu avea nici 
o legătură cu subiectul în discuţie. Vezi şi ANIC, fond CC al PCR - Secţia Administrativ-Politică, dosar nr. 
10/1987, Raport asupra stării de sănătate a populaţiei şi a principalelor fenomene demografice pe anul 1986, f. 2: 
„numărul întreruperilor de sarcină a continuat să deţină un loc important". 

35 Ibidem, dosar nr. 10/1975. 

36 Ibidem. 

sau în afara programului de lucru, când supravegherea şi controlul sunt mai reduse, creează 
premisa concluziei că o mare parte din avorturi au constituit cazurile provocate şi nu cele 
fortuite" 31 . 

Pe parcursul celor 23 de ani în care Decretul 770/1966 a rămas în vigoare, medicii au 
continuat să clasifice condiţiile medicale ale femeilor în aşa fel încât acestea să poată 
beneficia de întreruperea sarcinii legal. în alte cazuri, medicii (şi alţii) şi-au asumat riscul de 
a efectua întreruperile de sarcină în mijlocul nopţii sau cu complicitatea altor persoane. 
Directorii de spitale, atât în interes propriu, cât şi al instituţiilor pe care le conduceau, au luat 
măsuri pentru a contracara astfel de practici. Spre exemplu „pentru eliminarea oricărei 
suspiciuni în ceea ce priveşte probitatea cadrelor noastre, am luat şi vom întări măsurile 
necesare ca majoritatea avorturilor spontane să fie terminate în tura I-a (orele 8-14) când tot 
colectivul medical şi şefii de secţie sunt prezenţi în serviciu" 38 . 

Cu toate aceste măsuri preventive, chestiunea avortului a rămas un ghimpe în coasta 
regimului Ceauşescu. Personalul medical era aspru mustrat pentru lipsa de eficienţa în 
educarea populaţiei - în special a populaţiei rurale - cu privire la îngrijirea sănătăţii, în 
general, şi a întreruperii de sarcină, în special. într-un raport dintr-un dosar al Securităţii, 
Direcţia Sanitară a judeţului Neamţ, Comisia Medicală pentru Ocrotirea Mamei recomanda 
„intensificarea muncii de educaţie sanitară... cu sprijinul consiliilor populare comunale, a 
organelor de miliţie şi juridice, deoarece apreciem că multe din avorturile spontane mai ne 
ascund o anumită acţiune, fără leziuni obiective decelabile clinic. . . Ştim că vor fi totuşi cazuri 
în care munca va fi ineficace în faţa hotărârii disperate a unor femei de a scăpa cu orice preţ 
de o sarcină nedorită, dar sperăm că majoritatea covârşitoare va înţelege clar care este situaţia. 
Nu trebuie să uitam şcolile pentru că în acest trimestru am avut câteva întreruperi aprobate de 
Comisii pentru eleve în clasele VII- VIII" 39 . 

Personalul medical era chemat în faţa Colegiului Disciplinar unde era denunţat în 
public şi pedepsit pentru comportamente inadecvate. în acest scop: „Colegiul central şi 
colegiile judeţene de disciplină ale personalului sanitar vor adopta un stil de muncă 
revoluţionar, analizând şi sancţionând cu cea mai înaltă răspundere abaterile disciplinare, 
abuzurile, neglijenţa şi lipsa de solicitudine în asistenţa medicală" 40 . 

Ministerul Afacerilor Interne (MAI/MI) a fost implicat direct în supravegherea 
politicii demografice a regimului. Doctorii, chiar întregul personal medico-sanitar, se aflau 
sub urmărire permanentă şi erau pedepsiţi conform legii pentru comiterea de „fapte grave" 
precum luarea de mită în schimbul serviciilor medicale, pentru furt sau utilizarea neautorizată 
a proprietăţii statului (cum ar fi trusele medicale), pentru refuzul de a acorda asistenţă 
medicală, pentru emiterea de certificate medicale false, pentru specula cu medicamente 
(anticoncepţionale) şi pentru efectuarea ilegală a avorturilor 41 . Conducerile spitalelor îşi luau 
măsuri pentru a se asigura că personalul secţiilor de obstetrică-ginecologie înţelegea situaţia: 
„Având în vedere că secţia dvs. este sub controlul foarte atent al organelor MI, vă rugăm ca să 
respectaţi legislaţia sanitară în vigoare, să eliminaţi lipsurile constatate în urma controlului 
făcut de MI..." 42 ' 

MAI s-a implicat activ şi în combaterea încălcării prevederilor Decretului 770/1966. 
Printre datele cuprinse în „Informări" se afla şi numărul personalului medical judecat şi 
condamnat pentru întreruperi de sarcină ilegale. în 1972, un raport făcut la cererea Secţiei 



37 ANIC, fond CC al PCR - Secţia Administrativ-Politică, dosar nr. 8/1972, ff. 3-4. 

38 ACNSAS, fond Informativ, dosar 105850, f. 29. 

39 Ibidem, f. 29. 

40 ANIC, fond CC al PCR - Secţia Administrativ-Politică, dosar nr. 15/1986, f. 17. 

41 AMJ, fond Documentar, dosar 78/1968, pp. 95-100. De asemenea, vezi ACNSAS fond Informativ, dosar 
105846 care trece în revistă măsurile luate de miliţie în investigarea unui doctor, suspectat că ar fi efectuat un 
avort ilegal. Vezi pentru mai multe detalii Gail Kligman, op. cit., capitolul 6. 

42 Prin amabilitatea Spitalului Municipal Sighetu-Marmaţiei, datată 22. VIL 1985. 

Organizatorice şi Secţiei pentru Controlul Muncii şi bazat pe bilanţul MFA şi MI pe 12 judeţe 
şi a municipiului Bucureşti, menţiona că „în ultimii 4 ani au fost trimişi în judecată şi 
condamnaţi pentru . . . [efectuarea ilegală a avorturilor] peste 220 cadre medico-sanitare 43 . 

în pofida multiplelor modalităţi de supraveghere permanentă, femeile au continuat să 
recurgă în mod legal sau ilegal la întreruperi de sarcină. Pe lângă modificările aduse 
Decretului 770/1966 (vezi nota 4), regimul a pus în practică şi alte măsuri, la fel de disperate, 
pentru a constrânge femeile să ducă sarcina la bun sfârşit. Spre exemplu: „Ministerul Sănătăţii 
şi direcţiile sanitare vor organiza, trimestrial, controale în unităţile sanitare şi vor lua măsuri 
exigente..." 44 Şi „în vederea aplicării politicii demografice (...) şi pentru prevenirea 
eventualelor abateri, Ministerul Sănătăţii a difuzat în teren Ordinul prin care se interzice 
folosirea dispozitivelor intrauterine sau sterilizarea chirurgicală a femeii prin ligatura 
trompelor sau prepararea şi eliberarea prin farmacii a preparatelor anticoncepţionale" 45 . Fără 
ca mulţi români să o ştie, naşterile prin cezariană au fost, de asemenea, afectate de 
implementarea sarcinilor de plan ale politicii demografice. Unei femei care, medical, necesita 
o intervenţie prin cezariană i se refuza acest drept dacă fusese deja atinsă cota lunară de 
naşteri prin cezariană în oricare dintre spitalele din judeţ. în consecinţă, şi deseori cu efecte 
tragice, soarta femeii şi a copilului era decisă în funcţie de litera legii, neţinându-se cont de 
sănătatea copilului care, chipurile, era obiectivul urmărit de regim. Şi în acest caz miza 
regimului era reducerea numărului de avorturi. După două naşteri prin cezariană, o femeie 
putea să ceară întreruperea legală a sarcinii. Medicii, bineînţeles, erau răspunzători pentru 
toate intervenţiile, inclusiv naşterile prin cezariană 46 . 

în ciuda prolificei propagande pronataliste care preamărea realizările epocii de aur a 
lui Ceauşescu, a beneficiilor sociale menite să stimuleze interesul şi sprijinul pentru familiile 
numeroase (inclusiv legi privind divorţul sau taxa de celibat) şi a măsurilor represive luate 
pentru pedepsirea celor care încălcau legea, rata natalităţii şi rata totală a fertilităţii în 1983 
erau aproximativ aceleaşi ca în 1966. Dar contextul anului 1983 diferea radical de cel al 
anului 1966. Existenţa Decretului 770/1966 nu mai permitea aruncarea vinei pentru declinul 
demografic al ţării pe seama unei legislaţii liberale cu privire la avort. 

Politica demografică. Date şi strategii 

După cum poate fi observat, sistemul extins de supraveghere conceput pentru 
monitorizarea şi implementarea Decretului 770/1966 şi a altor probleme demografice - 
creşterea numărului de naşteri, scăderea mortalităţii infantile şi a întreruperilor cursului 
sarcinii - a produs o cantitate semnificativă de date. Cu toate acestea, Decretul 770/1966 nu 
numai că nu a dat rezultatele scontate privind creşterea susţinută a ratei natalităţii în 
România 47 , dar nici nu a împiedicat femeile să apeleze la întreruperile de sarcină pe parcursul 
celor două decenii de existenţă a unei legislaţii antiavort represive. Ca urmare, la şedinţa 
Comitetului Politic Executiv din februarie 1985, Ceauşescu a declarat furios: „Am văzut că 
avem în Europa cel mai mare număr de întreruperi de sarcină faţă de RFG, Franţa, Anglia, 
inclusiv ţările socialiste. Nicăieri nu există un număr atât de mare de întreruperi de sarcină. 



43 ANIC, fond CC al PCR - Secţia Administrativ-Politică, dosar nr. 8/1972, f. 16. 

44 Ibidem, dosar nr. 15/1986, f. 12 v. Femeile care mai făcuseră avort urmau să fie supravegheate cu grijă. 

45 Copie xerox; dosar fără număr; vezi „Informare privind concluziile rezultate din controalele Ministerului 
Sănătăţii în semestrul 1 şi lunile iulie-august 1986, asupra cauzelor care contribuie la menţinerea unui indice de 
natalitate scăzut în unele judeţe. Măsuri luate pentru remedierea deficienţelor constatate," 1986, f. 7. Vezi şi Gail 
Kligman op. cit., nota 73, p. 299 despre Ordinul 300/18, publicat în 1987. 

46 Vezi Gail Kligman, op. cit., p. 204, şi nota 27, p. 327; şi Florin Condurăţeanu, Cezariana 31 a întârziat!, în 
„Jurnalul Naţional," 25 februarie 2006. 

47 Dacă în 1966 rata natalităţii a scăzut la 14,3 la mie, până în 1989 a crescut la 16 naşteri la mia de locuitori şi 
nu la 18-20 cât fusese prevăzut iniţial. Rata totală de fertilitate (numărul de copii la 1000 de femei de vârstă 
fertilă) era, în 1989, 2,2. Vezi Gail Kligman, op. cit., nota de subsol 84, p. 300. 

Deşi la noi este interzis avortul, totuşi avem un număr foarte mare. . . Este inadmisibilă situaţia 
aceasta. în privinţa aceasta trebuie discutat cu femeile, cu populaţia, dar inclusiv cu 
medicii" 48 . 

Mai mult, spre deosebire de alte ţări din Europa, România a înregistrat o mortalitate 
maternă accentuată din cauza întreruperii cursului sarcinii şi a riscurilor obstetrice 49 . în ciuda 
„grijii deosebite" a lui Ceauşescu faţă de „menţinerea vigorii şi tinereţii poporului român", 
regimul nu şi-a adaptat politicile pe baza informaţiile culese din interior şi a experienţele altor 
ţări, ci a promulgat măsuri din ce în ce mai represive. Acest raport atrage atenţia asupra mai 
multor elemente importante rezultate din examinarea unui eşantion de date existente 
referitoare la Decretul 770/1966 50 . 

Voluminoasele rapoarte şi datele statistice adunate de specialişti pe baza indicatorilor 
demografici asociaţi Decretului 770 furnizează informaţii impresionant de detaliate 51 . Trebuie 
totuşi spus că majoritatea specialiştilor nu au avut nici o influenţă asupra felului în care aceste 
date au fost ulterior folosite de către regim. într-un sistem foarte bine compartimentat, în care 
instituţiile constitutive erau puţin sau deloc informate despre activităţile celorlalte, politizarea 
indicatorilor demografici trebuie analizată, în primul rând, prin raportarea la liderii regimului. 
Discrepanţa dintre situaţia pe care datele o atestau şi felul în care au fost utilizate de regim 
este, în cel mai bun caz, problematică. De exemplu, dacă femeile peste 40 de ani dădeau 
naştere la doar 2% dintre noii născuţi în vreme ce copiii născuţi morţi aveau o frecvenţă de 
două ori mai mare la aceeaşi categorie de vârstă, care au fost raţiunile pentru care, în anul 
1985, regimul a ridicat vârsta legală pentru întreruperea sarcinii la 45? Impactul acestei 
măsuri de ridicare a vârstei legale pentru întreruperea sarcinii asupra ratei natalităţii a fost, în 
mod evident, minim. în schimb, această măsură a contribuit la ratele mortalităţii infantile şi a 
celei materne. Dacă riscurile asociate păstrării unei sarcini creşteau odată cu vârsta, atunci 
faptul că femeile de peste 40 de ani erau constrânse prin lege să păstreze copilul poate fi 
definit ca un act criminal şi poate fi privit ca o dovadă în plus a lipsei de umanitate şi de 
raţionalitate a politicilor demografice ale regimului, politici ce au condus la un nivel foarte 
ridicat al ratei mortalităţii materne (vezi nota 36). în plus, regimul a ascuns în mod deliberat 



48 ANIC, fond CC al PCR - Cancelarie, dosar 8/1985, p. 7, „Protocol Nr. 4 al şedinţei Comitetului Politic 
Executiv al CC al PCR din ziua de 15 februarie 1985. Nu poate fi stabilită o legătură cauzală între scăderea ratei 
natalităţii şi liberalizarea avortului: „Este de asemenea demonstrat prin experienţa unor ţări că o largă liberalizare 
a avorturilor favorizează - fără să fie o cauză - scăderea natalităţii". Aspecte privind avorturile incomplete 
(Studiul aprofundat pe un eşantion). Aspecte privind întreruperile de sarcină pentru cauze medicale 1979", 
Bucureşti, Ministerul Sănătăţii, Centrul de Calcul şi Statistică Sanitară, 1980, p. 2. Avortul incomplet a rămas 
principala cauză a întreruperilor de sarcină în România. 

Ana-Maria Cotoară, Lucia Roznatovschi, Mortalitatea prin complicaţiile sarcinii, naşterii şi lăuziei în 
România-1987, Bucureşti, Ministerul Sănătăţii Centrul de Calcul şi Statistică Sanitară, 1988, p. 1. Acest 
document, ca şi altele de acest gen, era clasat ca „secret de serviciu". Mortalitatea maternă în urma întreruperii 
sarcinii şi a altor riscuri a înregistrat, în mare, o scădere între 1966 şi 1985 în alte ţări europene, între care RDG 
şi Polonia. în România însă mortalitatea maternă în urma întreruperii sarcinii a crescut de cinci ori, ajungând la 
2,69 avorturi la mie în 1986 (de la 1,40 în 1985, p. 9). 

50 Rapoartele emise de Centrul de Calcul şi Statistică Sanitară abundă în informaţii. Din lipsă de spaţiu, nu este 
posibilă discutarea în detaliu a mortalităţii infantile şi a altor trăsături importante ale politicii demografice. 

51 Vezi, de exemplu, ANIC, fond CC al PCR - Secţia Administrativ-Politică, dosar 15/1985; Evoluţia 
Principalelor Fenomene Demografice în trimestrul 1, 1985, comparativ cu aceeaşi perioadă a anului 1984. 
Aceste documente au fost înaintate lui Ceauşescu de către Manea Mănescu; profesionalismul celor care le-au 
conceput este evident. Totuşi, chiar şi la o parcurgere rapidă a acestor documente, se poate observa o reducere a 
contextualizării comparative a cazului românesc şi o scădere a interesului pentru formularea unor politici pe baza 
acestor date. Formularea politicilor publice a fost lăsată în grija politicienilor sau a specialiştilor adepţi ai 
regimului care au profitat de pe urma privilegiilor lor. 

informaţii ce dăunau propriei imagini, cum ar fi epidemia virusului HIV la copii, fapt ce a 
devenit public imediat după căderea regimului Ceauşescu 52 . 

Trebuie de asemenea subliniat că statisticile referitoare la întreruperea sarcinii sunt 
aproximative ori inexacte, întrucât ele nu reflectă în mod fidel numărul avorturilor spontane şi 
cu atât mai puţin pe cel al avorturilor provocate în afara instituţiilor sanitare. De aceea, aceste 
date reprezintă mai degrabă subestimări decât falsificări. Agregatul datelor statistice cu privire 
la întreruperile de sarcină se baza pe cele care intrau în sistem şi erau raportate către nivele 
ierarhice superioare. Aceste date puteau fi „manipulate" la nivelul medicilor care clasificau un 
avort ca spontan sau provocat (legal şi ilegal) sau care puteau invoca cauze medicale pentru a 
justifica efectuarea legală a unui avort. După cum s-a precizat anterior, conştient de practicile 
doctorilor şi de flexibilitatea acestor categorii medicale, regimul a inventat o mulţime de 
modalităţi prin care personalul medico- sanitar putea fi tras la răspundere, de la supraveghere 
strictă la amenzi lunare pentru a nu fi îndeplinit normele prevăzute de planul demografic cu 
privire la reproducerea populaţiei. 

Măsura în care regimul a eşuat în interpretarea tendinţelor relevate de datele statistice 
aflate la dispoziţia sa s-a reflectat şi în felul în care a evitat abordarea contradicţiilor conţinute 
în propriile politici. Naţionalismul lui Ceauşescu sugerează că prevederile cu privire la 
implementarea Decretului 770/1966 ar fi putut permite, în mod formal sau informai, accesul 
diferenţiat la întreruperea sarcinii, ceea ce ar fi rezultat în excepţii făcute de la Decretul 
770/1996, de exemplu, în cazul femeilor de etnie maghiară sau rromă. Cu toate acestea, nu 
există nici o dovadă că o astfel de directivă sau înţelegere tacită ar fi existat 53 . Dimpotrivă, 
rapoartele anuale despre întreruperile de sarcină arată că în judeţul Harghita, unde etnicii 
maghiari reprezintă majoritatea populaţiei, numărul întreruperilor de sarcină era „mult sub 
medie" 54 . (în contrapondere, în Bucureşti era constant „peste medie"). Studiile asupra 
întreruperilor legale de sarcină din cauze medicale, prezentau şi „întreruperile de sarcină 
pentru cauze medicale după naţionalitatea femeii", dar cu menţiunea că cele mai multe 
avorturi pentru cauze medicale au fost acordate femeilor de naţionalitate română (spre 
exemplu, în 1979: avorturile legale pentru cauze medicale erau (în procente) 93,3 la români; 
5,6 la maghiari, secui; şi 0,3 la ţigani) 55 . Aşadar, „omul nou" nu era identificat după 
naţionalitate, ci după măsura socializării sale în spirit socialist. 

în general, una dintre realizările regimurilor socialiste a fost introducerea 
învăţământului obligatoriu şi eradicarea analfabetismului. Regimul lui Ceauşescu a eşuat însă 



2 Vezi L. Păun, Infecţia cu virusul imuno-deficienţei umane (HIV), Bucureşti, Ministerul Sănătăţii, 1988. 
Deasemenea vezi MI „secret de serviciu" document adresat ,,Tovarăşu[lui] şef al Securităţii: Pentru a nu se 
prolifera faptul că în RS România avem cazuri de îmbolnăviri datorate virusului holeric, în viitor nu mai 
raportaţi nimic în scris (curier sau telex), ci prin telefon, la Serviciul 5 din Direcţia...", ACNSAS, fond 
Documentar, dosar 1606, f. 70. 

53 Nici una dintre discuţiile cu jurnalişti sau doctori de etnie maghiară din România (de la localnici până la un 
fost ministru al Sănătăţii) nu dezvăluie existenţa vreunei poziţii oficiale sau a vreunui material scris în acest sens. 
Ceea ce au făcut cadrele medicale pe propria răspundere este o altă chestiune. 

54 Lucia Roznatovschi, Aspecte ale întreruperilor de sarcină în România 1989, Bucureşti, Centrul de Calcul şi 
Statistică Sanitară, 1990, p. 7. Acest raport nu a fost clasificat ca fiind "strict secret" sau "secret de serviciu". 
Numărul avorturilor „sub medie" printre etnicii maghiari din România poate fi pus pe seama mai multor motive, 
inclusiv pe influenţa mai puternică a religiei (catolice şi reformate), pe un nivel de şcolarizare mai ridicat, pe 
accesul la mijloace contraceptive prin diverse reţele din Ungaria şi pe interesul maghiarilor de a-şi menţine 
prezenţa ca naţionalitate în România. Nu există date asemănătoare pentru etnicii rromi; rata natalităţii la etnicii 
rromi este estimată ca fiind proporţional mai mare; în plus, în comunităţile de rromi avortul nu este o practică 
larg răspândită. 

55 Dacă ar fi existat vreo directivă care să fi permis legal întreruperea sarcinii pentru etnicii maghiari, aceasta ar 
fi fost înregistrarea lor ca avorturi din cauze medicale. Vezi Aspecte privind avorturile incomplete (Studiul 
aprofundat pe un eşantion); Aspecte privind întreruperile de sarcină pentru cauze medicale 1979, Bucureşti, 
Ministerul Sănătăţii, Centrul de Calcul şi Statistică Sanitară, 1980, pp. 27-28. Acest studiu a fost clasificat sub 
numele „date nepublicabile" nr. 189. 

în înţelegerea binecunoscutei corelaţii dintre nivelul de educaţie şi numărul de copii ai unei 
femei, corelaţie semnificativă sub raport statistic şi în cazul românesc. Astfel, femeile cu mai 
puţină şcoală sau necalificate aveau tendinţa de a rămâne mai des însărcinate, de a face mai 
des întreruperi de sarcină şi de a constitui majoritatea în statisticile mortalităţii materne în 
urma efectuării unui avort ilegal (în general, cauza principală a mortalităţii materne) 56 . 
„Emanciparea" femeilor prin politica demografică a regimului Ceauşescu a însemnat, mult 
prea des, emanciparea prin moartea survenită în urma complicaţiilor unui avort ilegal sau prin 
naşterea unor copii nedoriţi, dintre care mulţi a căror soartă era pecetluită odată cu 
abandonarea lor în orfelinate. 

Politica reproducerii în regimul Ceauşescu a făcut o notă distinctivă chiar şi în sfera 
dominaţiei sovietice. Decretul 770/1966 contravenea strategiei sovieticilor şi a blocului 
răsăritean, semnalând ceea ce în Vest a fost perceput mai tîrziu ca un semn de „independenţă" 
şi „non-conformism" din partea lui Ceauşescu. Spre meritul său, Ceauşescu nu a autorizat 
participarea României la invazia din Cehoslovacia. în schimb, pe parcursul a 23 din cei 24 de 
ani de guvernare, a promovat legi şi politici care au invadat aspectele cele mai intime ale vieţii 
private şi demnităţii cetăţenilor României, deseori cu efecte letale. Sexualitatea şi 
reproducerea au devenit instrumente în procesul de creare a „omului nou". Din acest punct de 
vedere, politicile demografice pot fi considerate ca ieşite din comun chiar şi în analele 
crimelor comunismului. Oricât de mulţi indivizi s-au opus ideologiei regimului, măsurile 
monstruoase luate pentru impunerea politicii pronataliste au afectat practic pe toată lumea 
(inclusiv pe adepţii regimului), de la sugari şi copii la femei şi bărbaţi. Prin prisma politicii 
demografice, Ceauşescu şi acoliţii săi identificau ca „duşmani ai regimului" sau „duşmani ai 
patriei" pe oricine ar fi putut avea copii dar alegea să nu o facă. Şi, după cum o demonstrează 
şi acest raport, o vastă şi complexă reţea de instituţii de stat ce includea toate nivelele 
organizaţionale (miliţie, securitate, procuratură, ministere, direcţii sanitare, dar şi directori de 
spitale şi şefi de secţie) a luat parte activ la implementarea şi respectarea prevederilor 
Decretului 770/1966, în vederea promovării intereselor regimului şi a celor personale. 

Dispreţul faţă de cetăţenii României, în general, şi faţă de femei, în particular, 
contrazicea flagrant presupusul „umanism profund" al lui Ceauşescu. Acest aşa- zis „umanism 
profund" era contrazis şi de maniera în care regimul a ignorat cantitatea considerabilă de date 
statistice şi studii care analizau efectele politicii sale demografice. în contextul unei penurii 
crescânde, incluzând insuficienţa căldurii, electricităţii şi mâncării, a purta un copil ridica atât 
probleme de ordin material, de sănătate, cât şi de ordin moral. [Cele de ordin moral se 
refereau mai puţin la chestiunea avortului în sine şi mai mult la capacitatea de a creşte (încă) 
un copil.] Una dintre caracteristicile „modernizării" şi a emancipării femeilor este accesul la şi 
folosirea metodelor contraceptive moderne, ceea ce face ca avortul să nu reprezinte metoda 
principală de control a fertilităţii. Pentru români, „întoarcerea la Europa" este în parte marcată 
prin recâştigarea drepturilor reproducerii. în această privinţă, intrarea României în Uniunea 
Europeană este însoţită şi de probleme de ordin demografic similare celor înregistrate în 
majoritatea ţărilor europene şi anume scăderea ratei natalităţii (sau rate ale natalităţii ale căror 
valori se află sub rata de înlocuire a populaţiei). Politicile draconice ale regimului Ceauşescu 
servesc drept un exemplu elocvent de cum nu trebuie tratată o asemenea problemă 
demografică. 



56 Un demograf considera că problema nu era doar de a încuraja existenţa „familiilor cu mulţi copii" 
anumite categorii de femei optaseră să aibă un singur copil sau aleseseră să nu aibă copii deloc. 

Situaţia minorităţilor naţionale 



Maghiarii 

Situaţia minorităţii maghiare din România la instaurarea comunismului 

în perioada instaurării comunismului în România, minoritatea maghiară reprezenta 
aproximativ 7,5% din populaţia României (înjur de 1,5 milioane de membri) 1 , constituind o 
comunitate caracterizată prin tradiţii cu rădăcini adânci în istoria Transilvaniei. în perioada 
dintre cele două războaie mondiale, minoritatea maghiară a reuşit să păstreze o bună parte a 
poziţiilor sale în cadrul statului român, atât sub aspect economic, cultural şi educaţional sau 
asociativ, cât şi din punct de vedere al organizării politice interne, ce reflecta o firească 
pluralitate a unei veritabile societăţi paralele. 

Perspectiva prin care s-ar cuveni evaluat impactul comunismului asupra minorităţii 
maghiare din România poate fi surprinsă ţinând seama de unele elemente determinante, pe 
care le vom aborda în cele ce urmează. 

în ceea ce priveşte situaţia demografică, modificările de graniţă şi mişcările de 
populaţie din timpul celui de-al doilea război mondial au determinat mari schimbări în 
poziţionarea geografică şi structura socială a minorităţii maghiare din România. în perioada 
1940-1944, aproximativ 100 000 de maghiari au părăsit Transilvania de Sud, din care doar 
50% s-au stabilit pe teritoriul Transilvaniei de Nord 2 . Deportarea a 125 000 de evrei de 
identitate maghiară 3 de către autorităţile maghiare obediente ordinelor naziste şi numărul mare 
de refugiaţi din rândurile burgheziei, funcţionarilor sau ale aristocraţiei din Transilvania de 
Nord au şubrezit semnificativ structura socială şi poziţia etnodemografică a maghiarilor din 
România. Cu toate acestea, majoritatea oraşelor din Transilvania rămâne locuită în continuare 
de o populaţie preponderent maghiară 4 . 

Principalele forme de organizare economică a minorităţii maghiare în cadrul statului 
român interbelic erau cooperativele economice şi de credit, asociaţiile de agricultori şi 
composesoratele. Centrala Federală „Alianţa" a Cooperativelor Economice şi de Credit, 
precum şi Centrala „Furnica" au reunit cea mai mare parte a resurselor economice ale 
minorităţii maghiare, dispunând de un sistem instituţional complex: uzine de fabricare şi 
prelucrare, depozite, lanţuri de magazine pentru valorificarea produselor proprii şi altele. în 
septembrie 1945, cele două federaţii întruneau 1002 cooperative 5 . Asociaţia Agricultorilor 
Maghiari din Transilvania promova interesele agricultorilor şi deţinea staţiuni de maşini 
agricole în mediul rural. în 1945, cele 1100 de filiale ale asociaţiei aveau 80 000 de membri 
înregistraţi 6 . Composesoratele au reprezentat o formă de proprietate colectivă asupra păşunilor 
şi a pădurilor, specifică tradiţiei istorice a secuilor. în anul 1946, circa 11% din pădurile aflate 
pe teritoriul României (651 000 hectare) erau în administrarea composesoratelor. în plus, în 



1 Estimare pentru data de 31 decembrie 1939; S. Manuilă, Studiu etnografic asupra populaţiei României, 
Bucureşti, Editura Institutului Central de Statistică, 1940, p. 97. 

2 Dumitru Şandru, Mişcări de populaţie în România (1940-1944), Bucureşti, Editura Enciclopedică, 2003, pp. 
54-77, respectiv A. Varga E., Fejezetek ajelenkori Erdely nepesedestortenetebol [Pagini din istoria demografică 
a Transilvaniei], Budapest, Piiski Konyvkiado, 1998, pp. 172-173. 

" Dumitru Şandru, op. cit, p. 152. 

Enciclopedia României, Bucureşti, 1940, p. 150, K. R. Nyârâdy, Erdely nepesedestortenete [Istoria 
demografică a Transilvaniei], Budapest, KSH Leveltâra, 2003, pp. 274-275. 

. Vezi la M. Z. Nagy, Erdely gazdasăgi eletenek szovetkezeti megszervezese [Rolul cooperativelor în istoria 
economiei din Transilvania] în „Jog- es kozgazdasăgtudomănyi ertekezesek", voi. 4, 194, pp. 19-20. 

M. Fiilop, G. Vincze, Revizia vagy autonomia. Iratok a magyar-romăn kapcsolatok torteneterol (1945-1947) 
[Revizie sau autonomie. Documente din istoria relaţiilor româno -maghiare], Budapest, Teleki Lâszlo 
Alapîtvâny, 1998, pp. 302-304. 

administrarea „Bunurilor Private din Ciuc", o altă formă de proprietate comunitară, se aflau 
aproximativ 32 700 iugăre de pădure şi mai multe fabrici de cherestea. 7 

în toamna anului 1944, sistemul învăţământului confesional reprezenta baza educaţiei 
maghiare din Transilvania. Această reţea includea 1041 de unităţi de învăţământ ale celor 
patru confesiuni (catolice, reformate, unitariene şi evanghelice), de la nivelul şcolilor rurale 
până la cele gimnaziale, funcţionarea acestora fiind finanţată din fonduri bisericeşti 8 . 

în perioada premergătoare instaurării comunismului în România, viaţa ştiinţifică a 
maghiarilor din Transilvania s-a desfăşurat în cadrul a trei instituţii de vârf cu sediul la Cluj: 
Societatea Muzeului Ardelean, Universitatea „Ferenc Jozsef" (Franz Iosif) şi Institutul 
Ştiinţific Ardelean. Activitatea de organizare a cercetărilor, promovarea şi publicarea 
rezultatelor ştiinţifice în cărţi şi periodice era completată de administrarea unor colecţii de 
mare valoare, precum şi de un lanţ de biblioteci confesionale, şcolare sau ale diferitelor 
fundaţii culturale, deţinătoare ale unor fonduri de excepţie atât din punctul de vedere ştiinţific, 
cât şi din cel al patrimoniului: Biblioteca Batthyaneum din Alba Iulia, Biblioteca Lyceum din 
Cluj, Biblioteca Teleki din Târgu-Mureş. Universitatea „Ferenc Jozsef din Cluj, cu o istorie 
zbuciumată în spate, a dispus şi ea de o infrastructură şi dotare materială de excepţie, inclusiv 
clinici universitare moderne 9 . 

în ceea ce priveşte reprezentarea politică, majoritatea personalităţilor care au jucat un 
rol mai însemnat în viaţa politică interbelică a minorităţii maghiare, respectiv în perioada 
1940-1944, s-au refugiat în Ungaria ori au fost arestate şi internate în lagăre de către 
autorităţile româneşti şi armata sovietică 10 . în Transilvania de Sud, unde sfera de activitate a 
comunităţii maghiare era mai restrânsă, începând cu toamna anului 1944 s-a trecut la 
internarea intelectualităţii şi a liderilor comunitari, în urma introducerii unor măsuri de 
securitate a statului 11 . 

în pofida pierderilor pe care minoritatea maghiară le-a suferit până în momentul 
preluării puterii de către comunişti, ea a rămas o comunitate naţională cu o bază economică 
puternică, cu tradiţii solide de autoorganizare şi cu un sistem instituţional extins care i-a 
permis păstrarea şi dezvoltarea identităţii lingvistice şi culturale. 

Supunerea acestei comunităţi s-a dovedit ulterior o veritabilă provocare pentru 
comunişti. Dificultăţile de care autorităţile regimului s-au lovit în această privinţă pe întreg 
parcursul istoriei comunismului din România au fost folosite cu abilitate pentru susţinerea 
unui climat de suspiciune generalizată faţă de membrii minorităţii maghiare şi, în strânsă 
legătură cu aceasta, pentru justificarea unor structuri de urmărire şi de intimidarea a 
persoanelor ce reprezentau un potenţial pericol la adresa stabilităţii regimului. 

Periodizarea comunismului românesc din perspectiva impactului asupra 
minorităţii maghiare 

Orientarea comunităţii maghiare spre mişcările de stânga se produce de la sfârşitul 
anului 1944, în esenţă ca urmare a două evoluţii concurente şi complementare. Prima este 
abilitatea diplomaţiei sovietice care în perioada 14 noiembrie 1944-13 martie 1945 le-a 
încredinţat comuniştilor din România misiunea de a reprezenta cu succes cea mai sensibilă 



7 Arhivele Naţionale Harghita, fond 78, dosar nr. 223, ff. 101-103. 

E. Barabâs, A magyar iskolaugy helyzete Româniâban 797S-1940 [Situaţia învăţământului maghiar din 
România], în „Kisebbsegi Korlevel", 1943, pp. 271-286, şi pp. 351-363. 

V. Karady, L. Nastasă, The Medical Faculty ofthe University of Kolozsvâr/Cluj and its students (1872-1918), 
Budapest-Cluj, CEU-CRDE, 2004; Mihâly Zoltân, Nagy, Găbor, op. cit, pp. 218-222. 

M. Z. Nagy, G. Vincze, Autonomistăk es centralistăk. Eszak-Erdely a ket român bevonulăs kozott (1944 
szeptember - 1945 mărcius) [Autonomişti şi centralişti. Transilvania de Nord între cele două intrări ale armatei 
române], Cluj-Miercurea-Ciuc, EME-Pro-Print, 2004, p. 64. 

11 ANIC, fond 1474, dosar nr. 159/1944, f. 310; ibidem, dosar nr. 113/1944, f. 203; ibidem, dosar nr. 149/1944, 
f.9. 

componentă a interesului naţional de la aceea vreme, revenirea sub administraţie română a 
Transilvaniei de Nord. Scopul era creşterea popularităţii partidului nu numai printre români, 
dar şi în rândurile populaţiei maghiare din Transilvania, care considerase politica naţională a 
României interbelice un eşec cu grave consecinţe asupra şanselor de supravieţuire a 
comunităţii maghiare. 

De subliniat abilitatea cu care PCR a pus în mişcare, în contextul incertitudinii privind 
viitorul Ardealului de Nord, o serie de strategii care au urmărit marginalizarea tendinţelor 
naţionaliste româneşti şi discreditarea partidelor istorice care puteau fi făcute răspunzătoare 
pentru excesele naţionaliste. Prin aceste manevre, PCR, în strânsă colaborare cu Moscova, a 
reuşit să obţină adeziunea liderilor maghiari de stânga şi aducerea sub controlul PCR a 
Uniunii Populare Maghiare (UPM), principala organizaţie politică a minorităţii maghiare ce a 
luat fiinţă în octombrie 1944 prin schimbarea denumirii organizaţiei MADOSZ (organizaţia 
muncitorilor maghiari din perioada interbelică) în UPM, noua formaţiune păstrându-şi 
orientarea ideologică şi loialitatea faţă de PCR. Continuitatea dintre cele două organizaţii a 
fost evidentă şi în ceea ce priveşte componenţa conducerii la vârf a UPM. 

A doua componentă cauzală a cotiturii de stânga în viaţa politică a minorităţii 
maghiare era opţiunea politică a unor lideri maghiari din Transilvania care au acceptat 
colaborarea cu comuniştii români ca singura alternativă de normalizare a situaţiei minorităţii 
maghiare într-o ţară ce urma să intre în sfera de interes a Uniunii Sovietice. Prin preluarea de 
către UPM a tradiţiilor de stânga din perioada interbelică şi prin izolarea acelor personalităţi 
care au fost compromise politic sau care doreau să imprime organizaţiei un alt curs, s-a reuşit, 
în lipsa altei soluţii, deplasarea spre stânga a unei mase considerabile a populaţiei maghiare 
din Transilvania. 

Din perspectiva minorităţii maghiare, periodizarea regimului comunist din România 
este dictată de principalele momente de cotitură în politica PCR (PMR) faţă de problema 
naţională: reconsiderarea priorităţilor după semnarea, la 10 februarie 1947, a tratatului de pace 
de la Paris, revoluţia maghiară din 1956, moartea lui Gheorghiu-Dej, sfârşitul perioadei de 
concesii în politica lui Ceauşescu faţă de minorităţi şi începutul, din 1972, a naţionalismului 
comunist. 

Perioada de tranziţie 1945-1948. Deşi în viaţa internă a minorităţii maghiare 
comunismul se instaurează, deja din toamna anului 1944, prima perioadă în România 
debutează cu preluarea, la 6 martie 1945, a puterii de către guvernul lui Petru Groza şi se 
termină odată cu apariţia, la 22 mai 1947, în cotidianul de limba maghiară „Igazsâg" de la 
Cluj, a articolului Calea maghiarimii din România semnat de Vasile Luca, membru în Biroul 
Politic al PCR, responsabil cu „problema maghiară". 

Caracteristica principală a acestei prime perioade este o politică populistă şi duplicitară 
ce avea drept scop dobândirea pârghiilor de putere cu susţinerea populaţiei maghiare. Politica 
faţă de minorităţi este profund marcată de pregătirile pentru Conferinţa de Pace de la Paris. 
După experienţa eşecului perioadei interbelice, când politica statului român faţă de minorităţi 
nu a putut stăvili revizionismul maghiar 12 , forţele de stânga au încercat, cum am văzut mai 
sus, oferirea unei alternative viabile prin integrarea comunităţii maghiare cu ajutorul unei 
organizaţii politice puternice ce îşi aroga dreptul de a fi unicul reprezentant al întregii 
minorităţi maghiare (UPM). 

Strânsele legături ale UPM cu PCR au permis elaborarea unui document programatic 
privind principiile care să stea la baza colaborării între UPM şi Uniunea Partidelor 
Democratice de Stânga, document ce a fost prezentat în şedinţa Consiliului de Miniştri 
organizată la Cluj, la 13 martie 1945. Printre principiile incluse în document reţinem 
asigurarea reprezentării în guvern, încredinţarea guvernării zonelor în care populaţia maghiară 
depăşeşte 50% reprezentanţilor acestei etnii, recunoaşterea limbii maghiare ca limbă oficială 



12 Ibidem, fond Preşedinţia Consiliului de Miniştri - Serviciul Special de Informaţii, dosar nr. 57/1946, ff. 1-5. 

în Ardeal, învăţământ public în limba maghiară de la nivelul primar la cel universitar, 
egalitatea în drepturi a Bisericilor maghiare cu Biserica Ortodoxă Română, păstrarea 
instituţiilor culturale maghiare şi subvenţionarea lor de către stat, libertatea de a utiliza fără 
restricţii însemnele naţionale 13 . Pe de altă parte, UPM, ca reprezentant al populaţiei maghiare 
din Transilvania, a fost constrânsă să-şi facă publică poziţia în privinţa integrităţii teritoriale a 
României: conferinţa reprezentaţilor UPM organizată în noiembrie 1945, la Târgu-Mureş, a 
adoptat o declaraţie ce preciza că rezolvarea problemei naţionale din Transilvania nu include 
şi chestiunea graniţelor, ci ţine de întărirea democraţiei, de realizarea egalităţii în drepturi a 
naţionalităţilor. Deşi această declaraţie a anulat în cea mai mare parte principiile amintite 
anterior, baza colaborării dintre forţele de stânga româneşti şi cele care şi-au asumat rolul de 
reprezentare a minorităţii maghiare a rămas în esenţă identică: UPM sprijină instaurarea 
democraţiei populare, iar PCR acceptă ca minoritatea maghiară să fie integrată în statul român 
nu ca indivizi, ci ca o comunitate reprezentată de UPM. 

Implicarea armatei sovietice în problema Transilvaniei de Nord a impus o soluţie şi în 
controversata problemă a Universităţii de la Cluj, determinând promulgarea, la 29 mai 1945, a 
două Decrete Regale care consfinţeau funcţionarea a două universităţi distincte, una de limba 
română, cealaltă de limba maghiară 14 . Ulterior, acestea vor deveni cunoscute sub denumirile 
de Universitatea Babeş şi Universitatea Bolyai. Cum continuitatea juridică între Universitatea 
Bolyai şi Universitatea Maghiară din Cluj (rebotezată astfel în septembrie 1944) nu a fost 
recunoscută, infrastructura acesteia din urmă a fost preluată în cea mai mare parte de 
Universitatea Babeş. 

După semnarea tratatului de pace, semnele schimbării de priorităţi nu au întârziat să 
apară. La doar trei luni după tratat, articolul amintit al lui Vasile Luca a chemat la epurări în 
rândurile conducerii UPM, marcând începutul unei etape în care personalităţile de vârf ale 
UPM-ului, artizanii politicii de colaborare cu forţele de stânga, au ajuns în atenţia organelor 
de anchetă sub acuzaţia de „manifestări şovine" sau „uneltiri împotriva intereselor românilor 
şi în interesul revizionismului unguresc", fiind arestate în mai multe valuri în perioada 1949- 
1958 15 . Printr-o decizie a MAI emisă la 15 mai 1947 a început campania de românizare a 
marilor oraşe din Transilvania 16 , iar în vara aceluiaşi an s-a trecut la desfiinţarea instituţiilor 
comunitare care au asigurat o autonomie economică relativă faţă de statul român. începând cu 
anii 1947-1948, circulaţia spre Ungaria a devenit aproape imposibilă, între cele două ţări 
„vecine şi prietene" instalându-se o veritabilă cortină de fier. 

Perioada integrării de tip stalinist 1948-1956. Perioada începe cu Rezoluţia din 12 
decembrie 1948 a PMR privind problema naţională şi se încheie cu Revoluţia Maghiară din 
1956. Din perspectiva impactului asupra minorităţii maghiare, acest interval se caracterizează 
prin abandonarea politicii promovate de guvernele lui Groza, favorabile minorităţii maghiare, 
şi mutarea accentului de la chestiunea naţională la problema „luptei de clasă". Devenind un 
document programatic pentru următorii ani, Rezoluţia PMR a pus bazele noii politici privind 
chestiunea maghiară. Documentul a denunţat „vina colectivă" a minorităţilor şi a precizat că 



13 Arhiva Societăţii Muzeului Ardelean, fond Demeter Jânos, nepaginat; Lucian Nastasă, (coord.), Minorităţi 
etnoculturale. Mărturii documentare: Maghiarii din România (1945-1955), CRDE, Cluj, 2002. pp. 62-65. 

14 Decret Regal nr. 406/1945 privind reîntoarcerea pe teritoriul Transilvaniei de Nord a Universităţii „Regele 
Ferdinand I" şi a altor instituţii de învăţământ româneşti, respectiv Decret Regal nr. 407/1945 privind înfiinţarea 
Universităţii Maghiare din Cluj, Decrete promulgate pe baza hotărârii Consiliului de Miniştri nr. 817/1945, 
publicate în „Monitorul Oficial", nr. 119 din 29 mai 1945, pp. 4423-4424. 

15 Vasile Luca însuşi, după ce aduce o contribuţie importantă la anihilarea „duşmanilor de clasă", cade victimă 
acestui val de epurări, fiind acuzat în 1952 de subminarea economiei naţionale şi de legături cu fosta Siguranţă. 

16 Deciziunea MAI nr. 3278 privind centrele aglomerate supuse măsurilor restrictive, „Monitorul Oficial" nr. 
196, 15 mai 1947, pp. 3800-3802. 

problema naţionalităţilor conlocuitoare trebuie să fie subordonată în toate cazurile sarcinilor 
prioritare ale proletariatului 17 . 

Modelul stalinist al politicii faţă de naţionalităţi a fost preluat treptat prin înfiinţarea 
Regiunii Autonome Maghiare (RAM) în 1952 şi desfiinţarea UPM în 1953. Odată cu 
dispariţia UPM ca o „curea de transmisie", integrarea minorităţii maghiare urmează să fie 
concepută nu pe baze comunitare, ci pe criterii de clasă. 

Această perioadă marchează totodată, în urma valurilor de naţionalizare, şubrezirea în 
continuare a comunităţii maghiare, atât din punct de vedere economic, şi nu mai puţin social 
şi cultural, bunurile comunitare trecându-se treptat în patrimoniul statului. Pe baza unei 
dispoziţii din 1948, privind persoanele juridice fără scop lucrativ, Comisia de control şi 
supraveghere de pe lângă Ministerul Justiţiei a trecut la dizolvarea asociaţiilor culturale şi 
economice ale minoritarilor, averile acestora fiind preluate de stat. La baza campaniei lansate 
împotriva sectorului asociativ a stat acuzaţia că acesta adăposteşte „mişcarea maghiară de 
rezistenţă". Lupta împotriva „duşmanilor de clasă", purtată cu intransigenţă fără a se ţine cont 
de apartenenţa naţională, a avut consecinţe grave şi asupra situaţiei intelectualităţii maghiare. 

Perioada instaurării controlului total asupra societăţii 1957-1965. Această etapă a 
comunismului din România debutează cu represaliile de după 1956 şi se termină cu moartea 
lui Gheorghiu-Dej, la 19 martie 1965. 

Diferitele forme de manifestare a simpatiei cu ideile Revoluţiei Maghiare au declanşat 
un val de represalii fără precedent. Conducerea PMR a interpretat aceste manifestări nu ca 
forme de protest anticomunist sau antisovietic, cum ar fi fost firesc, ci ca „manifestări 
naţionaliste şi duşmănoase" la adresa statului român. în viziunea partidului, valul de simpatie 
faţă de revoluţia maghiară fusese generat de politica necorespunzătoare faţă de naţionalităţi. 
Faptul că protestatarii au fost în mod preponderent tineri a condus la concluzia că existenţa 
unor instituţii de învăţământ cu predare în limbile minorităţilor a fost o gravă eroare, acestea 
devenind „focare ale naţionalismului maghiar" şi ale „separatismului". 

Aceleaşi evenimente au oferit un bun prilej pentru activizarea serviciilor de urmărire 
ale Securităţii. Extinderea reţelelor de informatori a vizat în mod special două categorii 
sociale: clerul şi corpul didactic, reprezentanţii acestora fiind suspectaţi că agită tineretul 
împotriva convieţuirii cu poporul român. 

Perioada relaxării şi a aparentei liberalizări 1966-1971. După moartea lui 
Gheorghiu-Dej şi alegerea lui Nicolae Ceauşescu în funcţia de prim-secretar al CC al PCR 
urmează o perioadă caracterizată printr-o politică de relaxare generală, care a adus o relativă 
liberalizare inclusiv a politicii partidului faţă de minorităţi. 

Cu toată aparenţa de liberalizare, politica PCR faţă de minoritatea maghiară rămâne 
profund duplicitară. în cuvântarea sa ţinută la Congresul al IX-lea al PCR, organizat în 
perioada 19-24 iulie 1965, Ceauşescu pomeneşte de „problema naţională" ca o chestiune 
„rezolvată în mod definitiv". în pofida acestei declaraţii, perioada se caracterizează printr-o 
serie de măsuri contradictorii: noua Constituţie adoptată în august 1965 reintroduce termenul 
de „naţionalitate conlocuitoare" şi se reînfiinţează o comisie a Secretariatului CC, mandatată 
cu gestionarea problemelor minorităţilor naţionale, ce fusese desfiinţată în 1959; în 1967 se 
desfiinţează Regiunea Autonomă Maghiară, şi se trece la o reorganizare administrativ- 
teritorială ce nu ţine cont de opţiunile minorităţii maghiare; în iunie 1968 Ceauşescu refuză să 
accepte nevoia adoptării unui nou „statut" al minorităţii maghiare, precum şi unele concesii în 
privinţa învăţământului în limba maghiară, dar la şedinţa din octombrie a CC al PCR pledează 
pentru extinderea drepturilor lingvistice ale minorităţilor în educaţie şi în mai multe domenii 
ale vieţii culturale; în cadrul aceleiaşi întruniri se decide înfiinţarea Consiliului Oamenilor 
Muncii de Naţionalitate Maghiară din România; în 1970 sunt înfiinţate unele organe mass- 



17 ANIC, fond CC al PCR - Cancelarie, dosar nr. 230/1949, ff. 1-12. 

media de mare impact asupra vieţii culturale a minorităţii maghiare, precum Editura Kriterion, 
redacţia maghiară a TVR, săptămânalul cultural A Het. 

în paralel cu aceste evoluţii, se declanşează o abilă politică de românizare a zonelor 
locuite în mod preponderent de maghiari, prin continuarea procesului de industrializare 
început cu un deceniu în urmă, care capătă forme concrete în noul context creat de directiva 
trasată de cel de al X-lea Congres al PCR (6-12 august 1969), privind crearea „unei societăţi 
multilateral dezvoltate", omogenă în esenţă, şi superioară societăţii capitaliste din toate 
punctele de vedere. 

Perioada naţionalismul comunist 1972-1989. După apariţia în 1971 a „Tezelor din 
iulie", inspirate din impresiile vizitei lui Ceauşescu în China şi Coreea de Nord, urmează o 
perioadă de restalinizare radicală şi un cult al personalităţii fără precedent, ceea ce a avut 
consecinţe dramatice şi asupra minorităţii maghiare. 

Programul naţionalismului comunist promovat cu intransigenţă de Ceauşescu a 
urmărit fără disimulare crearea unui stat omogen din punct de vedere etnic, printr-o politică de 
asimilare forţată, pe de o parte, şi printr-un acord tacit, pe de altă parte, privind înlesnirea 
emigrării în Ungaria, în cazurile de „reunificare a familiei". Desfiinţarea treptată a ce a mai 
rămas din reţeaua de învăţământ cu predare în limba maghiară, blocarea sau limitarea 
accesului maghiarilor la anumite profesii, omogenizarea etnică a oraşelor cu specific maghiar 
din Transilvania, planul de sistematizare a localităţilor au fost elemente importante ale acestui 
program. în partid, armată şi Securitate procentul minoritarilor maghiari s-a redus drastic, 
limitându-se la câteva cadre de încredere ale lui Ceauşescu. 

în paralel cu aceste demersuri, s-a urmărit curăţirea spaţiului public de tot ce ţinea de 
minorităţi. începând cu 1985, noţiunea de „naţionalitate conlocuitoare" a dispărut treptat din 
discursul public, locul acesteia fiind preluat de termenul „muncitori români de origine 
maghiară". Până şi denumirea Consiliului Oamenilor Muncii de Naţionalitate Maghiară a fost 
schimbată în Consiliul Oamenilor Muncii Români de Naţionalitate Maghiară. în 1984 au fost 
oprite emisiunile în limbile minorităţilor ale redacţiilor teritoriale TVR, din colecţiile 
muzeelor au fost retrase materialele referitoare la istoria naţionalităţilor, iar începând cu 1988 
denumirile localităţilor nu puteau să apară decât în limba română în presa şi toate publicaţiile 
minorităţilor naţionale. Pe fondul deteriorării situaţiei economice şi a scăderii nivelului de 
trai, propaganda antimaghiară a devenit din ce în ce mai agresivă. 

La accelerarea acestui proces membrii comunităţii maghiare au reacţionat cu 
organizarea unor mişcări de disidenţă şi emigrarea în masă, în forme clandestine sau legale, în 
Ungaria sau în Occident. Sunt cunoscute cazuri în care represaliile Securităţii i-au împins pe 
unii membri ai comunităţii la sinucidere. 

Evaluarea impactului pe care regimul politic al comunismului 1-a avut asupra 
minorităţii maghiare 

Analiza de impact care urmează va avea trei nivele: evaluarea impactului pe care 
relaţiile interstatale asupra situaţiei minorităţii maghiare, evaluarea rolului jucat de 
principalele structuri organizatorice şi, în fine, evaluarea impactului politicilor sectoriale ale 
partidului-stat în influenţarea situaţiei populaţiei maghiare din România. 

Impactul relaţiilor interstatale: rolul Uniunii Sovietice şi al evoluţiei relaţiilor dintre 
RPR/RSR şi RPU/RSU. După cel de al doilea război mondial, dinamica relaţiilor interstatale 
dintre Ungaria şi România a fost marcată de procesul de satelizare dictat de URSS, pe de o 
parte, şi de profunda suspiciune faţă de declaraţiile guvernului maghiar, pe de altă parte. După 
semnarea Tratatului de Pace de la Paris, chiar dacă de partea română a persistat o suspiciune 
aproape continuă faţă de presupusele tendinţe revizioniste ale guvernului maghiar, Ungaria nu 
a avut nici puterea, nici voinţa, nici ocazia să pună vreodată în discuţie apartenenţa 

Transilvaniei 18 . La 24 ianuarie 1948 a fost semnat, în cadrul sistemului de alianţe impus de 
Moscova, Tratatul de Prietenie şi Asistenţă Mutuală dintre cele două ţări. Deşi Ungaria şi 
România au devenit ţări aliate, pe parcursul deceniilor patru şi cinci lipsa profundă de 
încredere a persistat. 

Pe fondul apropierii dintre cele două partide, survenită după revoluţia maghiară din 
1956, conducerea Partidului Muncitoresc Ungar (PMU) a simţit nevoia să declare oficial că 
Ungaria nu are pretenţii teritoriale faţă de România 19 . 

Până la sfârşitul anilor 1960, natura legăturilor dintre cele două partide a rămas în sfera 
de influenţă a Uniunii Sovietice, care nu a permis escaladarea diferendului româno-maghiar. 
După experienţa neconcludentă a întâlnirilor bilaterale din 1958 şi 1959, Ungaria a încercat să 
utilizeze canalul sovietic pentru a influenţa deciziile româneşti în problema minorităţilor. 
Asistând neputincioasă la schimbarea de atitudine a PMR faţă de problema maghiară, 
evidenţiată mai ales prin unificarea Universităţilor Babeş şi Bolyai, conducerea PMU a cerut, 
cu ocazia contactelor la nivel înalt cu PCUS, medierea sovietică în problema minorităţii 
maghiare din România . 

Deşi cele două ţări erau membre în acelaşi bloc al ţărilor socialiste, între cele două 
conduceri de partid au avut loc puţine întâlniri bilaterale (1966, 1972, 1977, 1988). în cadrul 
acestor întâlniri, problema minorităţii maghiare a fost abordată de regulă cu multă discreţie de 
partea maghiară; cu toate acestea, atmosfera întâlnirilor a fost de multe ori tensionată. 
Problemele aduse în discuţie de partea maghiară s-au referit la lărgirea legăturilor bilaterale, 
uşurarea trecerii de frontieră, dezvoltarea schimburilor turistice, economice şi cele culturale. 
Partea română trata cu suspiciune schimburile de cărţi şi alte produse culturale, suspectându- 
le de „tendinţe revizioniste". 

începând din 1985, legăturile bilaterale au fost serios afectate de agravarea politicii 
PCR faţă de minoritatea maghiară. Măsurile restrictive şi valul de emigranţi 21 din România au 
determinat conducerea PMU să introducă problema din nou pe agenda discuţiilor bilaterale. 
După ce, cu ocazia întâlnirii la nivel înalt din 1988, Ceauşescu a respins toate cererile, 
guvernul maghiar a fost nevoit să protesteze pe căi diplomatice faţă de încălcarea Acordului 
de la Helsinki. în pofida acestor eforturi, în ansamblu se poate concluziona ca relaţiile între 
cele două state vecine au avut un impact mai degrabă negativ asupra evoluţiei situaţiei 
populaţiei maghiare din România. 

Impactul principalelor structuri instituţionale. In perioada comunistă integrarea 
politică a maghiarilor în structura statului român s-a realizat prin diferite instituţii şi 
organizaţii. într-o primă fază, în perioada 1945-1948, acest rol a fost asumat de UPM, care 
avea două obiective majore: integrarea comunităţii maghiare şi reprezentarea intereselor 
specifice ale acesteia pe scena politică din România. în cadrul sistemului politic românesc, 
UPM s-a autodefinit ca organizaţie de masă şi s-a supus, după cum am văzut, politicii PCR. 
Deşi această aliniere politică nu a fost opţiunea maselor maghiare, acestea au sperat că prin 
UPM comunitatea maghiară va reuşi să-şi continue tradiţiile de autodeterminarea internă. 
Asumarea explicită a acestui obiectiv a constituit principala forţă de atracţie a UPM, care în 



M. Fulop, P. Sipos, Magyarorszdg kiilpolitikâja a XX. szâzadban [Politica externă a Ungariei în secolul XX], 
Budapest, Aula konyvkiado, 1998. 

19 ANIC, fond CC al PCR - Secţia Relaţii Externe, dosar nr. 53/1958, ff. 2-161. 

20 Rapoartele ambasadei sovietice de la Budapesta despre relaţiile româno-maghiare din 1958 şi 1961; Arhiv 
Vniesniei Politiiki Rossiiskoi Federaţii f. 077. op. 39. 203. 45., publicat de Barăth Magdolna, Ket szovjet 
diplomăciai irat a magyar-romăn kapcsolatokrâl. A magyar-romăn viszony — szovjet szemmel, 1954-1964 [Două 
documente ale diplomaţiei sovietice despre relaţiile româno-maghiare. Relaţia romăno-maghiară - din 
perspectivă sovietică], în „Multunk", nr. 4, 2003, pp. 218-224. 

21 în perioada 1986-1989 numărul emigranţilor maghiari în Ungaria s-a ridicat la 29 816. Despre numărul celor 
respinşi sau prinşi în timpul trecerii ilegale a frontierei nu avem date exacte, arhiva unităţilor de grăniceri ne 
putând fi cercetată până în momentul de faţă. 

scurt timp a devenit organizaţia cu cea mai mare bază de masă, în mai 1945 numărând deja 
387753 membri. 

Până la urmă însă, UPM nu a avut succes în misiunea asumată, de promovare a 
intereselor: raporturile de forţă i-au permis să promoveze doar acele interese maghiare, care 
erau în concordanţă cu politica PCR 22 . în perioada 1948-1950, când sprijinul populaţiei 
maghiare pentru consolidarea puterii nu mai era necesar, UPM s-a transformat treptat dintr-un 
partid apărător al intereselor într-o simplă „curea de transmisie" a instrucţiunilor PMR. în 
anul 1953 UPM s-a „autodizolvat" la ordinele PMR 23 . 

Prezenţa maghiarilor în structurile PCR a avut o tradiţie solidă încă din perioada 
interbelică, procentajul acestora ajungând în 1933 la aproximativ 25%. în iulie 1945, din 
totalul membrilor de partid 19,2% erau maghiari . Deşi pe parcursul perioadei 1946-1947 
acest procentaj a scăzut la 14-15%, comunitatea maghiară a rămas suprareprezentată atât în 
privinţa numărului total al membrilor de partid, cât şi în nomenclatura regională şi 
municipală din centrele ardelene cu o populaţie maghiară semnificativă. O primă 
reechilibrare s-a produs în urma epurărilor din perioada 1948-1952, schimbările cele mai 
profunde urmând să aibă loc în anii 1957-1958 25 . 

Cauzele prezenţei maghiarilor într-un procentaj atât de ridicat în structurile PCR sunt 
multiple: pot fi amintite în acest sens abuzurile administraţiei române din toamna anului 1944 
în Transilvania de Nord; acţiunile gărzilor maniste; promisiunile doctrinei marxist-leniniste în 
chestiunea naţională; procentajul ridicat al maghiarilor în rândul populaţiei urbane şi 
muncitoreşti. 

în legătură cu această suprareprezentare a minorităţii maghiare, alături de cea 
evreiască, în structurile de partid, s-a vehiculat mult afirmaţia că cei care au adus comunismul 
în România au fost în principal evreii şi maghiarii. O analiză mai atentă a realităţilor din acea 
vreme dovedeşte însă că această afirmaţie nu se verifică din punct de vedere empiric. Membri 
ai comunităţii maghiare şi evreieşti au fost, într-adevăr, pentru motivele precizate sumar în 
cele de mai înainte, aliaţi importanţi ai comuniştilor români. Ei nu pot fi consideraţi însă 
elementele principale ale instaurării comunismului cel puţin din două motive: nu au deţinut 
efectiv vreo pârghie de putere în partidul comunist şi au fost priviţi tot timpul, în special 
maghiarii, cu suspiciune de liderii de partid români 26 . 

Urmărind aparent o nouă abordare a problemei naţionale, conducerea PCR a creat în 
1968 o nouă organizaţie de integrare şi de mobilizare a naţionalităţilor conlocuitoare, 
Consiliul Oamenilor Muncii de Naţionalitate Maghiară (respectiv Germană). Din comitetul 
central al Consiliului făceau parte toţi intelectualii maghiari (şi germani) reprezentativi din 
România. înfiinţarea acestor consilii a creat aparenţa că partidul va lua în considerare punctele 
de vedere ale minorităţilor. După o perioadă relativ scurtă s-a dovedit însă că rolul Consiliului 
este doar consultativ, neavând dreptul nici măcar la convocarea plenarei. în perioada 1969- 
1980 activitatea Consiliului nu a avut nici un impact asupra politicii PCR faţă de minoritatea 
maghiară, iar în anii 1980 rolul său s-a redus la propagarea politicii partidului în toate 
domeniile vieţii sociale, culturale şi economice . 27 



22 Este ilustrativ în acest sens autocritica liderului UPM, Kurko Gyârfâs; ANIC, fond CC PCR - Cancelarie, 
dosar nr. 295/1945, ff. 2-3. 

Lucian Nastasă (coord.), Minorităţi etnoculturale. Mărturii documentare. Maghiarii din România (1945- 
1955), CRDE, Cluj, 2002, pp. 730-736. 

24 ANIC, fond CC al PCR - Cancelarie dosar nr. 40/1945, f. 3. 

25 Mioara Anton, 1948-1950. Anatomia puterii. Fideli şi indezirabili în PMR, în „Studii şi Materiale de Istorie 



Contemporană", voi. 1, 2002, p. 151; ANIC, fond CC PCR - Cancelarie, dosar nr. 9/1958, f. 14. 

L. Nastasă, Studiu introductiv, în Minor 
(1956-1968), CRDE, Cluj, 2003. pp. 18-22. 

27 

14. 



L. Nastasă, Studiu introductiv, în Minorităţi etnoculturale. Mărturii documentare: Maghiarii din România 
< 

27 ANIC, fond CC al PCR - Secţia Organizatorică, dosar nr. 13/1984, ff. 1-50; ibidem, dosar nr. 26/1984, ff. 12- 

Evoluţia compoziţiei etnice a personalului din cadrul principalului organ de represiune 
al perioadei comuniste, Direcţia Generală a Securităţii Poporului/Statului, reflectă şi ea la 
început o politică de integrare a minorităţilor. Cadrele maghiare au fost recrutate din aparatul 
de partid, în primul rând din Secţia Organizatorică şi din Secţia Cadre. Deşi pe plan naţional 
elementul maghiar nu a fost niciodată suprareprezentat (în 1950, din totalul personalului 
angajat doar 247 ofiţeri, adică 6,2% erau maghiari; numărul lor înregistrează o creşterea 
uşoară până la 7,7% în 1956 şi o scăderea progresivă după 1958 ), la începutul anilor 1950 
proporţia maghiarilor şi a evreilor vorbitori de limba maghiară în Securitate a fost 
semnificativă. Potrivit unei statistici secrete a MAI, în 1958, aproximativ 70% din ofiţerii 
activi încadraţi în Direcţia Regiunii Autonome Maghiare erau de etnie maghiară . La 
începutul anilor 1960, cea mai mare parte a ofiţerilor şi subofiţerilor de origine maghiară au 
fost trecuţi în rezervă sau îndepărtaţi. 

Se poate constata în concluzie că încercările de integrare politică a comunităţii 
maghiare în structurile statului român dominat de ideologia comunistă au eşuat. 

Impactul politicilor sectoriale ale statului/partidului communist 

Deşi consecinţele nefaste ale comunismului i-au lovit în mod egal pe toţi cetăţenii 
României, fără deosebire de naţionalitate, există unele domenii în care impactul politicilor 
întreprinse de autorităţile comuniste i-au afectat în mod deosebit pe membrii minorităţii 
maghiare, punând în pericol bazele existenţei comunitare, menţinerea tradiţiilor, a identităţii 
lingvistice şi culturale ale acesteia. Aceste domenii privesc: baza economică a existenţei 
comunitare, învăţământul în limba maghiară, viaţa culturală, cultele minoritare, structura 
socială a comunităţii şi organizarea administrativ-teritorială a regiunilor locuite în mod 
preponderent de maghiari. 

Impactul comunismului asupra situaţiei economice a minorităţii maghiare. In perioada 
instalării şi consolidării comunismului în România situaţia economică a minorităţii maghiare a 
fost afectată de legea CASBI (Casa de Administrare şi Supraveghere a Bunurilor Inamice), de 
reforma agrară din 1945, de procesul de naţionalizare din 1948 şi de trecerea cooperativelor 
sub administraţia de stat. Deşi aceste măsuri nu vizau în mod direct minorităţile, prin 
formularea criteriilor şi a regulilor de aplicare şi prin punerea în practică a acestora, membrii 
comunităţilor minoritare au avut pierderi economice cu consecinţe mai grave decât cele care 
s-au răsfrânt asupra populaţiei majoritare. 

Convenţia de Armistiţiu din 12 septembrie 1944 prevedea atât blocarea averilor 
statelor inamice, cât şi a bunurilor cetăţenilor acestora aflate pe teritoriul României 30 . în 
termenul de „inamici prezumaţi" intrau cetăţenii români care înainte sau după data semnării 
convenţiei s-au refugiat în Germania şi Ungaria. Identificarea „inamicilor prezumaţi" cădea în 
sarcina organelor locale ale CASBI, care interpretau această categorie după bunul lor plac. în 
practică, marea majoritate a persoanelor identificate erau fie maghiari, fie germani, bunurile 
acestora (case, pământuri, întreprinderi etc) intrând sub jurisdicţia CASBI 31 . O situaţie a 
bunurilor inamice rurale arată că cele mai multe erau în judeţele cu populaţie minoritară 
numeroasă: Timiş-Torontal, Trei Scaune, Mureş 32 . 

Situaţii asemănătoare s-au înregistrat şi la reforma agrară. Cei vizaţi de expropriere 
erau „moşierii" cu pământ de peste 50 de hectare, dar legea a definit categorii adiţionale de 



Dennis Deletant, Teroarea comunistă în România. Gheorghiu-Dej şi statul poliţienesc 1948-1965, Iaşi, 
Editura Polirom, 2001, p. 1 14. 

29 ACNSAS, fond Documentar, dosar 81, voi. 1, ff. 39-41; tabel cu ofiţeri care ţin legătura cu reţeaua informativă 
la data de 5 februarie 1958. 

30 Florian Banu, Asalt asupra economiei României, Bucureşti, Editura Nemira, 2004. 

L. Nastasă (coord.), Minorităţi etno culturale. Mărturii documentare. Maghiarii din România (1945-1955,. ed. 
cit. p. 140. 
32 F. Banu, op. cit.,p. 83. 

expropriaţi, cum ar fi „absenteiştii", „colaboraţioniştii" sau „refugiaţii". Definirea acestor 
categorii a fost imprecisă, iar în practică ele au fost aplicate numai în cazul cetăţenilor români 
de naţionalitate maghiară sau germană, pe baza unor simple declaraţii 33 . în multe localităţi cu 
populaţie mixtă, comisiile locale de împroprietărire, formate din membri români, au 
expropriat bunurile locuitorilor maghiari folosindu-se de aceste prevederi ale regulamentului 
de aplicare a reformei agrare 34 . în Comitetul Central de Reformă Agrară numai în mai 1946 a 
fost numit un reprezentant maghiar, cu drept de participare doar la acele şedinţe care vizau şi 
minoritatea maghiară, însă votul acestuia avea numai o valoare consultativă 35 . 

Nu avem date suficiente despre exproprierile şi împroprietăririle făcute în dauna şi în 
avantajul minorităţii maghiare. într-o situaţie din 1946 a Ministerului Agriculturii se arată că 
în judeţul Cluj, din totalul suprafeţei de pământ expropriat, 87% se afla în proprietate etnicilor 
maghiari, în timp ce dintre împroprietăriţi numai 35% erau maghiari. O situaţie similară s-a 
înregistrat şi în judeţul Mureş (72%, respectiv 36%) 36 . 

Asaltul statutului împotriva cooperativelor aflate în proprietatea comunităţii maghiare a 
început în toamna anului 1944, prin trecerea bunurilor unor cooperative sub regim CASBI, 
pentru faptul că statul maghiar le-a acordat sprijin financiar. Consecinţe grave a avut şi 
hotărârea adoptată la congresul cooperativelor din 1945, ţinut la Bucureşti, care a interzis 
cooperativele organizate pe principii etnice. în aceste condiţii, în iulie 1947, cooperativele 
maghiare s-au unit cu centrul naţional al cooperativelor, INCOOP 37 . Trecerea finală a 
cooperativelor sub administraţia de stat a avut loc la 19-21 martie 1950, în cadrul unui 
congres organizat la Bucureşti, prin înfiinţarea CENTROCOOP-ului care a preluat toate 
cooperativele din ţară. 

în ceea ce priveşte composesoratele, conducerea UPM a preluat treptat controlul 
acestora, nutrind speranţe că, fiind o formă de proprietate colectivă, nu vor intra sub incidenţa 
legii de naţionalizare. în cursul anului 1948 fondul silvic al composesoratelor a fost preluat de 
stat, iar acestea au fost desfinţate. 

Impactul comunismului asupra învăţământului minoritar maghiar. Asemenea impactului 
pe care comunismul 1-a avut asupra situaţiei economice a minorităţii maghiare, şi în privinţa 
învăţământului minoritar se pot distinge două categorii de consecinţe. Se poate vorbi, pe de o 
parte, de măsuri ce, deşi au afectat întreaga populaţie, aveau repercusiuni mai grave asupra 
minorităţii maghiare, şi au existat demersuri, pe de altă parte, care au vizat în mod direct 
învăţământul în limba maghiară, urmărind restrângerea sau chiar lichidarea treptată a acestuia. 
Astfel, în timp ce măsurile reformei învăţământului din 1948 au afectat toate confesiunile din 
România, consecinţele acesteia pentru populaţia maghiară a însemnat desfiinţarea unei întregi 
reţele educaţionale bazată pe unităţile şcolare confesionale: în urma aplicării reformei au fost 
naţionalizate 468 unităţi şcolare catolice, 531 reformate, 34 unitariene, 8 evanghelice, averile 
acestora fiind trecute în patrimoniul de stat 38 . 

începând din a doua jumătate a anilor 1950, se poate vorbi de un proces sistematic de 
restrângere a sferei de activităţi a învăţământului în limba maghiară. în iulie 1956, pe baza 
unei decizii a CC al PMR, s-a trecut la comasarea şcolilor române şi maghiare şi la înfiinţarea 
unor secţii cu predare în limba română în cadrul unităţilor şcolare maghiare de nivel 



Regulamentul pentru aplicarea reformei agrare, punctul 3, alineatul al şaselea. 

A Romăniai Magyar Nepi Szovetseg osszefoglalo jelentese az 1945. evi român foldreformrol (Raportul UPM 

35 ANIC, fond CC al PCR - Secţia Agrară, dosar nr. 5/1946, ff. 2-4. 

36 Ibidem, dosar nr. 2/1946, f. 1. 

elementar, liceal şi universitar 39 . Această măsură atrăgea după sine reorganizarea 
administraţiei şcolii, numirea unui director de naţionalitate română, iar după o perioadă de 
tranziţie caracterizată printr-un bilingvism provizoriu, se renunţa treptat la folosirea limbii 
maghiare în redactarea documentelor şi la şedinţele consiliilor profesorale. Drept consecinţă a 
acestor măsuri, numărul elevilor în învăţământul preuniversitar de limbă maghiară se reduce 
constant, mai ales după 1965 40 . 

O altă problemă a învăţământului din această perioadă era inexistenţa învăţământului 
profesional în limba minorităţilor, prevederi referitoare la organizarea acestuia fiind omise în 
toate legile privind organizarea învăţământului tehnic (1955, 1966, 1968). Deşi la începutul 
anilor 1970 se înfiinţează câteva clase profesionale, acestea urmează să fie desfiinţate sau 
transformate în clase cu predare în limba română doar câţiva ani mai târziu. 

Aceleaşi tendinţe se pot observa şi la nivelul învăţământului universitar. Din 1955 nu 
se mai fac şcolarizări la secţia maghiară a Institutului Agronomic din Cluj, iar în 1959 se 
suspendă predarea tuturor disciplinelor în limba maghiară. în 1962 se înfiinţează secţia 
română în cadrul Institutului Medico-Farmaceutic de la Târgu-Mureş, iar în 1976 se 
organizează secţia română şi la Institutul de Teatru „Szentgyorgyi Istvân" din aceeaşi 
localitate. începând cu anul universitar 1985-1986, la Conservatorul „Gh. Dima" şi la 
Institutul de Arte Plastice „Ion Andreescu" din Cluj se sistează predarea disciplinelor în limba 
maghiară, secţiile maghiare din cadrul acestor instituţii fiind desfiinţate. 

Un capitol special al procesului de încorsetare a învăţământului universitar de limba 
maghiară, cu puternice reverberaţii până azi în memoria colectivă a minorităţii maghiare, îl 
constituie desfiinţarea Universităţii Bolyai, prin unificare cu Universitatea Babeş, în cadrul 
unei adunări solemne a cadrelor didactice de la cele două universităţi, organizată la 26 iunie 
1959. Proiectul unificării s-a încadrat în strategia de asimilare a unităţilor de învăţământ de 
limba maghiară în instituţii româneşti, motivată de nevoia de a corecta „concesiile" făcute 
minorităţii maghiare, care au permis „manifestările nesănătoase" de solidarizare cu revoluţia 
ungară. Decizia de unificare, luată în Biroul Politic al CC al PMR din 20-23 aprilie 1959 41 , a 
fost pregătită de o amplă campanie, Nicolae Ceauşescu fiind delegat să coordeneze acţiunile. 
Printr-o intensă activitate de propagandă desfăşurată în primăvara anului 1959 s-a vehiculat 
din ce în ce mai intens ideea că existenţa a două Universităţi separate este inutilă şi chiar 
anacronică din moment ce problema naţională „este rezolvată" în România. La numeroasele 
întruniri organizate pe această temă, intervenţiile au accentuat avantajele unificării. Puţinele 
voci care s-au împotrivit acestui curent au fost aduse la tăcere, iar profesorul Szabedi Lâszlo 
şi prorectorul Csendes Zoltân şi-au pus capăt zilelor din cauza presiunii la care au fost expuşi. 

Decretul 278 din 13 mai 1973 deschide o nouă etapă în politica partidului faţă de 
educaţia minoritară. Legea a impus un număr minim de elevi - 25 pentru învăţământul 
general şi 36 pentru cel liceal - necesar pentru înfiinţarea unei clase cu limbă de predare 
maghiară. Potrivit unor statistici ale Ministerului Educaţiei, în urma acestui decret a crescut 
considerabil numărul elevilor maghiari nevoiţi să înveţe în şcoli în limba română 42 . 

Anii 1980 reprezintă perioada de maximă restricţionare a învăţământului 
preuniversitar şi universitar în limba maghiară. Se desfiinţează ultimele licee cu limba de 
predare maghiară la Cluj şi Bucureşti, şi se lichidează ce a mai rămas din învăţământul 
profesional tehnic în limba maghiară. Se generalizează sistemul de repartizare pe baza căruia 



19 Hotărârea 1380 din 20 iulie 1956 a Comitetului Central al PCR şi a Consiliului de Miniştri privind 
îmbunătăţirea învăţământului elementar. 

la terminarea studiilor universitare marea majoritatea a absolvenţilor de naţionalitate maghiară 
nu primesc locuri de muncă în judeţele din Transilvania. în anul 1988 de exemplu, din 951 de 
absolvenţi de naţionalitate maghiară 689 au fost repartizaţi în judeţe din afara Arcului 
Carpatic 43 . Funcţionarea învăţământului universitar - şi, implicit, a celui preuniversitar - în 
limba maghiară devine periclitată totodată de diminuarea personalului didactic universitar. în 
anii 1980 nu s-au mai organizat concursuri pentru ocuparea posturilor rămase vacante în urma 
pensionării profesorilor şi nici examene de avansare în ierarhia academică. 

Impactul comunismului asupra vieţii culturale a minorităţii maghiare. Pe parcursul 
celor 45 de ani de comunism, în evoluţia culturii minorităţii maghiare din România se pot 
distinge următoarele cinci perioade: 1945-1949, desfiinţarea sistemului instituţional cultural 
maghiar moştenit din perioada interbelică, în paralel cu impunerea unor noi structuri; 1950- 
1957: consolidarea noilor structuri culturale impuse; 1958-1965: rigidizarea politicii culturale; 
1966-1972: perioada concesiilor tactice; 1973-1989: anihilarea treptată a sistemului 
instituţional cultural maghiar, cu metode din ce în ce mai directe în anii 1980. 

Din această succesiune de etape se disting, în completare la cele menţionate la 
periodizare, următoarele măsuri întreprinse de autorităţile regimului comunist. în 1952, odată 
cu înfiinţarea RAM, se încearcă concentrarea vieţii culturale maghiare în regiunea nou-creată, 
prin mutarea a mai multor instituţii culturale din Cluj la Târgu-Mureş, considerând că în acest 
fel controlul ideologic al culturii maghiare se poate realiza mai eficient. 

începând cu 1972 sunt promulgate succesiv mai multe hotărâri, legi şi decrete care vor 
juca un rol important în pregătirea terenului pentru accelerarea asimilării culturale a 
minorităţii maghiare. Astfel, pe baza Legii 63/1974 (Legea Patrimoniului Cultural) sunt 
trecute în patrimoniul statului colecţiile private, bisericeşti, şcolare şi ale instituţiilor culturale, 
iar Decretul 206/1974 al Consiliului de Stat aduce sub jurisdicţia Fondului Arhivelor Statului 
arhivele şi bibliotecile tuturor instituţiilor religioase. Pe baza acestor decrete, arhivele şi 
bibliotecile ecleziastice maghiare - atât cele ale protopopiatelor, cât şi cele rurale - au fost 
transferate din locaţiile lor originale în instituţii ale statului, unele suferind deteriorări serioase 
din cauza depozitării precare şi a administrării necorespunzătoare 44 . 

în 1975, Comitetul pentru Presă şi Tipărituri a dispus reducerea drastică atât a 
dimensiunii, cât şi a tirajului tuturor produselor mass-media, crescând în acelaşi timp preţul 
acestora. Deşi există în continuare reviste culturale precum „A Het", „Korunk", reviste pentru 
copii ca „Jobarât", „A Haza Solymai" sau ştiinţifice precum Matematikai Lapok, începând cu 
anii 1980 acestea fie au devenit simple traduceri ale ediţiilor în limba română, fie s-au redus la 
rangul de instrument de propagandă al PCR 45 . 

Procesul de omogenizare culturală culminează în anii 1980 printr-o serie de măsuri 
care limitează drastic libertatea de exprimare a ideilor şi a identităţii minorităţii maghiare. La 
Editura Kriterion sunt puse la index toate cărţile care aveau vreo legătură cu păstrarea 
identităţii maghiare. Prin dispoziţii interne se interzice editarea seriilor etnografice, de istoria 
artei, lingvistice şi de istoria literaturii. Măsuri asemănătoare sunt intreprinse şi în cadrul 
Editurii Dacia 46 . în ianuarie 1984 se desfiinţează şi emisiunea în limba maghiară de la TVR, 
printr-un simplu ordin telefonic se închid studiourile teritoriale de la Târgu-Mureş şi Cluj- 
Napoca, iar Radio Bucureşti reduce programul în limba maghiară la 60, apoi la 30 de minute 
pe săptămână. Situaţia devine alarmantă şi la nivelul instituţiilor artistice, programul acestora 



43 Idem, Illuziok es csalâdâsok [Iluzii şi decepţii], Miercurea-Ciuc, Status, 1999, p. 219. 

Rumania's violations of Helsinki Final Act provisions protecting the rights of naţional, religious and linguistic 
minorities, New York, Committee for Human Rights in Rumania, 1980, p. 49. 
45 Ibidem, p. 39. 

devenind strict reglementat de organele de partid. Se pun la index majoritatea scriitorilor 
maghiari din România, dar şi scriitorii contemporani din Ungaria 47 . 

Politica regimului comunist faţă de cultele minoritare. Relaţiile dintre regimul 
comunist şi cultele de limba maghiară au fost extrem de tensionate pe întreg parcursul celor 
45 de ani de comunism în România. Până la sfârşitul anilor 1950, autorităţile comuniste au 
tratat în mod diferenţiat cultele protestante şi cel romano-catolic. 

în cazul Bisericii Romano-Catolice, conducerea de partid a urmărit o politică de 
represiune deschisă. La 17 iulie 1948 a fost denunţat în mod unilateral Concordatul cu 
Vaticanul, ratificat în 1929, încercând astfel ruperea legăturilor de subordonare a Bisericii 
Catolice fată de Sfântul Scaun. Astfel a fost afectată şi soarta Episcopiei din Alba Iulia, cu 
peste 700 000 de enoriaşi, în marea lor majoritate de naţionalitate maghiară . In urma 
adoptării Legii Cultelor (4 august 1948), au fost interzise toate formele de contact cu 
străinătatea, ca şi activitatea socio-culturală şi educaţională a Bisericii. 

Situaţia Bisericii Romano-Catolice s-a agravat după reţinerea, la 21 iunie 1949, a 
episcopului de Alba Iulia, Mârton Aron, şi condamnarea sa, în 1951, la muncă silnică pe 
viaţă. 49 Conform datelor Bisericii romano-catolice, între anii 1948-1964, peste 130 de preoţi 
catolici au fost arestaţi şi pedepsiţi administrativ sau condamnaţi la domiciliu forţat 50 . 
Activitatea educaţională a seminarului teologic din Alba Iulia a fost practic suspendată, 
ordinele religioase au fost desfiinţate prin decret şi au fost confiscate mănăstirile romano- 
catolice, călugării fiind concentraţi cu domiciliul forţat în unele mănăstiri precum Dej şi 
Estelnic (judeţul Covasna). 

în paralel, la iniţiativa partidului, după modelul celorlalte ţări est-europene cu 
populaţie catolică, a fost înfiinţat un „Comitet de acţiune", reunind peste 100 de „preoţi ai 
păcii" care sprijineau politica regimului comunist. Mârton Aron, după eliberarea sa din 
închisoare în 1955, a luat măsuri imediate pentru desfiinţarea „Comitetului de acţiune" şi i-a 
excomunicat pe preoţii colaboraţionişti. Drept replică, a fost condamnat la domiciliu forţat în 
palatul episcopal din Alba Iulia din iunie 1957 până în 1967. 

în anii 1970-1980, Episcopia din Alba Iulia a trecut de la politica de rezistenţă pasivă 
la mobilizarea spirituală şi naţională a comunităţii maghiare, confruntându-se cu autorităţile 
comuniste, dar şi cu Arhiepiscopia din Bucureşti, care a ales calea cooperării cu regimul 51 . 
Mobilizarea naţională nu a însemnat însă şi ruperea legăturilor de solidaritate cu Biserica 
Unită cu Roma, greu încercată şi ea, bisericile romano-catolice oferind ospitalitatea lor, la 
ordinul lui Mârton Aron, catolicilor de limba română, slujbele fiind oficiate la nevoie în 
ambele limbi. 

în relaţia sa cu cultele protestante maghiare, regimul comunist a urmat o strategie 
diferită. Prin cooptarea preoţilor în UPM (iar după 1953 în PMR/PCR), această strategie a 
urmărit integrarea lor politică, pe de o parte, şi supravegherea activităţii lor confesionale şi 
culturale, pe de altă parte, prin recunoaşterea oficială a statutului lor şi prin înfiinţarea în 1948 
a Institutului Teologic Protestant de grad universitar la Cluj. După desfiinţarea autonomiei 
bisericilor şi naţionalizarea bunurilor imobiliare şi mobiliare ale acestora, preoţii protestanţi 
au devenit salariaţi ai statului. 

Până în 1956, organele de securitate au evidenţiat în analizele lor loialitatea 
substanţială a cultelor protestante faţă de statul comunist 52 . Situaţia s-a schimbat însă radical 
în perioada revoluţiei maghiare din 1956. Solidaritatea cu evenimentele din Ungaria a 
studenţilor de la teologie, precum şi a unor preoţi tineri a declanşat un val de represalii 
împotriva membrilor cultelor protestante maghiare. Potrivit datelor Institutului Teologic 
Protestant, în perioada 1957-1964, cel puţin 96 de preoţi şi studenţi de teologie au fost arestaţi 
şi condamnaţi pentru manifestări duşmănoase la adresa statului, cu caracter naţionalist. 

Bisericile protestante nu au reuşit să-şi restabilească privilegiile de care s-au bucurat 
în anii 1950 nici în perioada relaxării ideologice caracteristice primei etape a erei ceauşiste. 
Drept urmare, cultele protestante au jucat un rol decisiv în crearea unor reţele informale de 
rezistenţă culturală faţă de politica antiminoritară a statului comunist 53 . Reprimarea mişcării 
spirituale bethaniste din anii 1960-1970 a fost urmată de acţiunile informative şi sancţiunile 
administrative ale anilor 1980 orientate împotriva disidenţilor, printre care s-a aflat şi preotul 
reformat Tokes Lâszlo, după ce a intrat în conflict cu episcopii reformaţi din Cluj şi Oradea, 
loiali sistemului. 

Impactul comunismului asupra poziţiilor ocupate de minoritatea maghiară în 
structura socială a României. Directivele omogenizării au fost trasate, conform celor 
menţionate anterior, de către Nicolae Ceauşescu în cadrul lucrărilor Congresului al IX-lea, 
respectiv al X-lea al PCR. Prin introducerea în discursul public a expresiei de „naţiune 
socialistă", conducerea de partid a reevaluat legătura dintre minorităţi şi majoritatea 
românească. Noul concept al naţiunii a presupus o spiritualitate, mentalitate şi o cultură 
comună pentru toţi locuitorii ţării. Anumite specificităţi de caracter lingvistic au continuat să 
fie recunoscute în continuare, însă în cadrul unui discurs cu multe contradicţii interne. Deşi 
termenul de „omogenizare" a vizat întreaga societate românească, urmărind transformarea ei 
într-o „societate socialistă multilateral dezvoltată", în mod implicit conceptul a înglobat şi 
proiectul de asimilare treptată a naţionalităţilor conlocuitoare 54 . 

Un instrument eficient în procesul de omogenizare a fost modificarea treptată a 
componenţei etnice a principalelor oraşe din Transilvania. Declararea acestora ca „oraşe 
închise" încă din 1947 a permis autorităţilor comuniste să dirijeze şi să controleze în mod 
direct mişcările de populaţie. 

Rezultatele măsurilor întreprinse sunt grăitoare. Dacă pe întreaga perioadă comunistă 
ponderea maghiarilor în Transilvania nu s-a schimbat semnificativ (1948: 25%; 1966: 23,8%; 
1992: 20,8% ) scăderea ponderii lor în totalul locuitorilor din localităţile urbane este 
dramatică (1948: 39,7%; 1966: 26,8%; 1992: 13%). în timp ce ritmul de creştere a numărului 
locuitorilor români în populaţia oraşelor din Transilvania, socotit la perioada 1948-1966, a 
fost de 310%, numărul lor ajungând de la 547 000 în 1948 la 1 696 000 în 1966, acelaşi ritm 
de creştere în cazul maghiarilor a fost de 61,4% (de la 435 000 în 1948 la 702 000 în 1966). 

în cazul a trei oraşe mai importante aceste dinamici au produs următoarele mutaţii. La 
Târgu-Mureş: 1948 - total: 47 043; români: 11 007; maghiari: 34 943; 1966-total: 80 912; 
români: 22 254; maghiari: 57 144; 1977 - total: 127 783; români: 44 491; maghiari: 81 234; 
1992 - total: 161 216; români: 74 549; maghiari: 83 239. 

în Oradea: 1956 - total: 98950; români: 35581; maghiari: 58 424; 1977 - total: 170 
531; români: 91 925; maghiari: 75 125. 



52 ACNSAS, fond Documentar, dosar nr. 175, voi. 8, ff. 23-30 şi 55-61; problemele cultelor protestante istorice. 

53 Ibidem, voi. 7, ff. 157-170, precum şi voi. 1,2,3 şi 9. 

54 Problema asimilării s-a aflat mai demult în atenţia conducerii de partid, ea fiind pe larg abordată deja în 1966, 
de către mai mulţi lideri ai propagandei comuniste; ANIC, fond CC al PCR - Cancelarie, dosar nr. 180/1966, ff. 
1-71. 

La Cluj: 1948 - total: 117 915; români: 47 321; maghiari: 67 977; 1956 - total: 154 
723; români: 74 033; maghiari: 74 155; 1977 - total: 262 858; români: 173 003; maghiari: 86 
215 55 . 

Politica de asimilare a regimului comunist a avut consecinţe dramatice şi asupra 
situaţiei ceangăilor din Moldova, comunitate formată din aproximativ 60 000 de persoane 
cunoscătoare de limbă maghiară în cadrul romano-catolicilor din judeţele Neamţ şi Bacău. 
Primele încercări de asimilare forţată a ceangăilor datează din perioada interbelică, Biserica 
Catolică asumându-şi un rol important în acest proces. Facilitarea pierderii identităţii 
lingvistice a ceangăilor i-a permis Bisericii Catolice oprirea asimilării acestora în Biserica 
Ortodoxă 56 . Ca urmare a acestor politici, ceangăii nu au beneficiat de slujbe religioase şi 
educaţie în limba maternă. 

în cadrul ofensivei împotriva cultelor, PMR s-a folosit de UPM, facilitând înfiinţarea, 
începând cu 1948, a unei reţele de aproape 40 şcoli cu predare în limba maghiară în regiunile 
locuite de ceangăi, acestea având menirea să slăbească influenţa Bisericii în cadrul 
comunităţii. Şcolile au fost închise treptat în perioada 1953-1958. 

în anii 1970-80, în contextul accelerării procesului de asimilare, ceangăii care s-au 
declarat maghiari au fost persecutaţi de organele de miliţie şi de Securitate. 

Impactul reorganizărilor administrativ teritoriale asupra situaţiei minorităţii maghiare. 
Un alt instrument prin care regimul comunist a exercitat un control asupra minorităţii 
maghiare a fost oferit de reformele administrative. împărţirea administrativă a teritoriilor 
locuite şi de maghiari, mai ales în Secuime, a influenţat posibilităţile de validare a diferitelor 
interese politice, economice şi culturale ale comunităţii maghiare. 

Prima reformă administrativă după preluarea puterii de către comunişti a avut loc în 
1950, când sistemul administrativ bazat pe judeţe şi plăşi a fost schimbat după modelul 
sovietic în raioane şi regiuni. în această etapă crearea noilor structuri administrative nu a fost 
influenţată de problema naţională. 

Crearea RAM în 1952, prin prevederile noii Constituţii a RPR, a fost primul moment 
în care factorul etnic-naţional a jucat un rol decisiv. Decizia de înfiinţare a fost luată sub 
presiunea Uniunii Sovietice, fără vreo iniţiativă venită din partea populaţiei maghiare. în 
septembrie 1951, doi consilieri sovietici pe problemele administrative, Arhipov şi Tumanov 
au înaintat prim- secretarului PMR, Gheorghiu-Dej o propunere referitoare la crearea unei 
regiunii autonome maghiare în Ardealul de Nord. Potrivit versiunii iniţiale, teritoriul RAM nu 
s-ar fi limitat doar la fostele judeţe secuieşti, ci ar fi cuprins şi zonele Transilvaniei centrale, 
având centrul administrativ în oraşul Cluj. 

Articolele 19-21 din Constituţia publicată la data de 27 septembrie 1952 definesc noua 
unitate administrativă ca „teritoriul locuit de o populaţie compactă maghiară secuiească", şi 
precizează că regiunea are o „conducere administrativă autonomă, aleasă de populaţia 
Regiunii autonome". Deşi legile RPR, hotărârile şi dispoziţiile organelor centrale ale statului 
român rămâneau obligatorii pe teritoriul RAM, potrivit articolul 21, RAM ar fi avut dreptul la 
un statut elaborat de Sfatul Popular Regional şi supus spre aprobare Marii Adunări Naţionale. 
Cu toate că statutul a fost elaborat de un colectiv de experţi ai Consiliului Popular Regional, 
acesta nu a mai fost aprobat. 

Teritoriul regiunii era de 13 500 km 2 (5,7% a teritoriului României), şi cuprindea 9 
raioane, formate aproape în totalitate de fostele scaune secuieşti, cu centrul administrativ la 
Târgu-Mureş. în 1956 populaţia regiunii era de 731 387 locuitori, din care 77,3% maghiari, 
20,1% români, 1,5% rromi, 0,4% germani şi evrei. în urma modificărilor teritoriale operate în 



55 Â. Varga E., Erdely etnikai es felekezeti statisztikâja I [Statistica etnică şi confesională a Transilvaniei], 
Miercurea Ciuc, Editura Pro Prinţ, 1999, p. 302, pp. 1 1 1-1 12 şi p. 520. 

56 ANIC, fond Preşedinţia Consiliului de Miniştrii - Serviciul Special de Informaţii, dosar nr. 63/1942, ff. 3-6. 

cadrul reformei administrative din decembrie 1960, ponderea populaţiei maghiare în noua 
structură denumită Regiunea Mureş Autonomă Maghiară a scăzut la 61%. 

RAM cuprindea zone predominant rurale, subdezvoltate din punct de vedere economic 
şi infrastructural, atât din perioada administraţiei maghiare, cât şi după 1918. Această situaţie 
nu s-a schimbat nici în perioada de „autonomie": în perioada 1951-1959 RAM, deşi întrunea 
4,5% din populaţia României, a primit ca investiţii numai 2,4% din fondurile bugetare 
centrale, ceea ce a determinat în anii 1950 migraţia populaţiei înspre regiunile mai 
industrializate din Transilvania de Sud (Braşov, centrele miniere din Valea Jiului şi 
Hunedoara). 

în privinţa RAM nu se poate vorbi despre o autonomie reală. Modul de administrare a 
RAM nu s-a distins de celelalte regiuni ale României decât prin structura sa etnică. 
Autonomia fictivă a regiunii era de fapt un instrument de integrare politică şi socială a 
minorităţii maghiare prin concentrarea instituţiilor culturale şi de învăţământ superior 
maghiare în interiorul regiunii. Acest lucru a însemnat în mod implicit privarea maghiarilor 
din alte regiuni, inclusiv din zona Clujului, de exercitarea drepturilor lingvistice şi 
educaţionale revendicate, inclusiv a celor existente anterior. RAM a fost desfiinţată în 1968, 
printr-o nouă împărţire administrativ teritorială, ce a creat aici trei judeţe succesoare, Mureş, 
Covasna şi Harghita. 

Deşi RAM nu a fost creată la solicitarea populaţiei maghiare (au existat opinii în 
cadrul comunităţii maghiare că ea ar fi fost un mijloc de divizare a populaţiei maghiare), şi nu 
poate fi considerată un succes nici din punctul de vedere al autonomiei, nici al performanţei 
economice sau culturale, acest capitol al comunismului din România este apreciat în mod 
diferit de către români şi maghiari. în timp ce românii consideră că înfiinţarea RAM a fost un 
abuz al comuniştilor, maghiarii cred acelaşi lucru despre actul de desfiinţare. 

în cadrul reformei administrative din 1968 problema naţională şi viitorul Secuimii 
apărea sub două aspecte, una administrativă şi una economică. Pentru un scurt timp s-a 
conturat posibilitatea ca prin crearea unui singur judeţ mare pentru Secuime, populaţia din 
regiunea secuiească să-şi recapete unitatea administrativă. Ideea propusă de Fazekas Jânos, 
sprijinită într-o primă fază şi de Ceauşescu, a divizat însă nu numai conducerea de partid, ci şi 
o parte a maghiarilor din zonele respective, unii militând pentru unitatea administrativă a 
Secuimii, alţii cerând alipirea raioanelor Sfântu-Gheorghe şi Târgu-Secuiesc la judeţul 
Braşov. în ultima instanţă a fost luată o decizie de compromis, prin crearea unei unităţi 
administrative de sine stătătoare, judeţul Covasna. 

Forme de rezistenţă ale minorităţii maghiare 

Puţinele forme de rezistenţă anticomunistă ale membrilor minorităţii maghiare care pot 
fi atestate documentar au fost formele de rezistenţă tacită în mediul rural şi rezistenţa 
împotriva colectivizării, solidarizarea cu ideile revoluţiei ungare din 1956 şi formele de 
disidenţă intelectuală. 

Forme de rezistenţă în mediul rural. Asemănător zonelor rurale din întreaga ţară, şi 
populaţia rurală maghiară s-a împotrivit presiunilor comuniste, recurgând la formele de 
rezistenţă tacită răspândite pe întreg teritoriul ţării: sustragerea de sub colectare, amânarea 
predării animalelor în colectiv etc. 57 

Populaţia rurală maghiară, ca şi marea majoritate a populaţiei rurale din România, s-a 
opus colectivizării. Metodele prin care populaţia maghiară de la ţară încerca să-şi apere 
pământul au variat de la rezistenţa tacită la revolte care cuprindeau regiuni întregi. în 1950- 



57 Pentru o analiză a metodelor folosite Dorin Dobrincu, Constantin Iordachi (editori), Ţărănimea şi puterea, 
Iaşi, Editura Polirom, 2005. Cazuistica maghiară este prelucrată în S. Olâh, Csendes csatater [Câmpul de bătălie 
liniştit], Miercurea Ciuc, Pro-Print, 2001, pp. 199-252. 

1951, în regiunile cu populaţie mixtă din jurul oraşului Tg. Mureş, ţărănimea română şi 
maghiară a luptat laolaltă în cadrul unei revolte organizate împotriva colectivizării 58 . 

Solidarizarea cu revoluţia maghiară şi represaliile care au urmat. Revoluţia din 
Ungaria din toamna anului 1956 a avut un impact puternic asupra populaţiei maghiare din 
România. La manifestări au participat mai ales tineri intelectuali, preoţi catolici şi protestanţi, 
studenţi, elevi şi profesori din învăţământul secundar şi universitar. 

După primele manifestări publice de solidaritate de la Timişoara, la care au participat 
atât studenţi români, cât şi maghiari, Securitatea şi aparatul de partid a reuşit să pună în 
aplicare o diversiune, bazată pe zvonuri nefondate despre caracterul revizionist al 
revendicărilor revoluţiei din Ungaria. Această interpretare a fost influenţată decisiv de 
relatările lui Valter Roman şi Aurel Mălnăşan, furnizate din Budapesta, care au convins 
conducerea PMR că orice semn de solidaritate de partea maghiarilor din Transilvania trădează 
neloialitate faţă de statul comunist român 59 . 

Dincolo de formele de manifestare a solidarităţii cu ideile revoluţiei din 1956, 
evenimentele de la Budapesta au dat un nou impuls reactivizării sau creării unor organizaţii 
care îşi propuneau răsturnarea regimului comunist. Cele mai cunoscute cazuri de acest fel din 
Transilvania au fost reţeaua interetnică condusă de preotul romano-catolic bănăţean, 
Szoboszlay Aladâr, care milita pentru crearea unei confederaţii româno-maghiară-austriacă 
după modelul Monarhiei Hasburgice; grupul condus de funcţionarul Ioan Faliboga din Târgu- 
Mureş; grupurile conduse de preotul reformat Sass Kâlmân şi juristul Dobai Istvân, sau 
organizaţiile de tineret EMISZ (Federaţia Tineretului Maghiar din Ardeal), SZIT (Societatea 
Tinerilor Secui), SZVISZ (Asociaţia Tinerilor care Doresc Libertatea). 

Toate aceste încercări au fost descoperite de Securitate, iar participanţii au fost supuşi 
unor represalii extrem de dure. Toate aceste încercări au fost descoperite de Securitate, iar 
participanţii au fost supuşi unor represalii extrem de dure. în intervalul ianuarie 1957-iulie 
1959 nu mai puţin de 9978 persoane au fost condamnate 60 , dintre care cel puţin 43 la 
pedeapsa capitală 61 . Documente ale arhivei Securităţii arată că minoritatea maghiară a fost 
suprareprezentată atât în rândul arestaţilor (aproximativ 4000 de persoane), cât şi între cei 
executaţi (13). în procesele inculpaţilor maghiari, sentinţele cele mai severe au fost date de 
Tribunalul Militar Cluj, prezidat - în mod paradoxal - de maiorul de etnie maghiară Macskâsi 
Pal. în perioada 1957-1959 peste 30 de studenţi şi profesori de la Universitatea „Bolyai" au 
fost arestaţi şi condamnaţi la închisoare sau muncă silnică. La sfârşitul anului academic 1957- 
1958, în centrele universitare din Transilvania mai multe sute de studenţii maghiari au fost 
exmatriculaţi. 

Pe termen lung, principalul efect al revoluţiei din Ungaria, precum şi al mişcărilor din 
Transilvania a fost întărirea neîncrederii conducerii de partid şi de stat faţă de minoritatea 
maghiară. Acest fenomen s-a manifestat prin urmărirea sistematică a intelectualilor maghiari 
şi începerea unei ample campanii de purificare etnică a aparatului Securităţii, Miliţiei şi 
Armatei. 

Forme de disidenţă intelectuală. Activitatea de disidenţă în rândul minorităţii 
maghiare a prins contur spre sfârşitul anilor 1970, în urma accelerării procesului de 
omogenizare. Problemele abordate de disidenţi erau de natură specific minoritară, dar au 
inclus referiri şi la unele chestiuni legate de drepturile omului. Posibilităţile legate de acest tip 
de discurs au fost conştientizate cu ocazia Conferinţei de la Helsinki din 1975. 



M. Lâszlo, Acţiuni ale ţăranilor împotriva înfiinţării şi funcţionării gospodăriilor agricole colective în 
regiunea Mureş, în „Anuarul Institutului de Istorie «Gheorghe Bariţ» din Cluj-Napoca" XLIV, Series Historica, 
2005, pp. 407-437. 

39 Cuvântarea rostită de Gheorghiu-Dej la conferinţa extraordinară de partid din RAM, Târgu-Mureş 15-16 
decembrie 1956, cuvântarea preşedintelui Consiliului de Miniştri, Chivu Stoica, în martie 1957. 

60 ACNSAS, fond Documentar, dosar 53, voi. 1, f. 100. 

61 Ibidem,ff. 57-174. 

în evoluţia formelor de disidenţă se disting două faze succesive. în anii 1970 
„disidenţa" apărea sub forma unor memorii adresate conducerii superioare de partid sau unor 
foruri internaţionale, protagoniştii fiind actuali sau foşti activişti de partid care aspirau doar la 
reformarea sistemului. A doua fază, cea a anilor 1980, este marcată de apariţia unei generaţii 
care refuza integrarea în sistemul politic existent, exprimându-şi dezacordul prin realizarea 
unor publicaţii samizdat şi formarea unor cercuri intelectuale de discuţii. 

în ceea ce priveşte disidenţa „memorandistă", se cuvin amintite memoriul lui Takâcs 
Lajos şi cele ale lui Kirâly Kâroly. în memoriul prezentat în cadrul Conferinţei Naţionale a 
PCR din ianuarie 1978, Takâcs a acuzat, printre altele, desfiinţarea treptată a învăţământului 
în limba maghiară în perioada 1960-1970, şi a formulat o serie de revendicări: transformarea 
Consiliului Oamenilor Muncii de Naţionalitate Maghiară (COMNM) într-o organizaţie 
minoritară funcţională, elaborarea unui nou Statut al Minorităţilor, folosirea limbii maghiare 
în administraţie, revendicări concrete privind restructurarea învăţământului universitar 62 . 
Kirâly Kâroly la rândul lui a adresat, începând din 1977, o serie de scrisori conducerii 
superioare de partid în care îşi prezenta sugestiile privind reformarea COMNM, sesiza unele 
probleme legate de educaţia în limba maghiară sau privind utilizarea limbii maghiare în 
administraţie şi denunţa abuzurile organelor de Securitate faţă de unele persoane de 
naţionalitate maghiară 63 . 

Tot în acest context trebuie amintit şi memoriul colectiv, oficial, adresat conducerii 
statului de către 32 de personalităţi ale culturii maghiare care protestau faţă de apariţia şi 
campania de promovare a eseului lui Ion Lăcrănjan, Cuvânt despre Transilvania, considerat o 
ofensă directă adusă minorităţii maghiare 64 . Memoriul intitulat „Raport din Transilvania" a 
fost întocmit de Toth Sândor, profesor de filosofie de la Uiversitatea Babeş-Bolyai (sub 
pseudonimul Lâzâr Gyorgy) împreună cu filosoful maghiar Tordai Zâdor. Raportul apare în 
aprilie 1977 într-o revistă literară de limba maghiară editată la Paris, după care este preluat de 
revista Le Monde, şi de Minority Rights Group 65 . 

„Scrisoarea celor 62 intelectuali maghiari către intelectualii români" din mai 1978 
enumera problemele concrete ale minorităţilor, denunţa propaganda naţionalistă antimaghiară 
din mass-media româneşti, cerând intelectualilor români să protesteze împotriva acestor 

.• -66 

practici . 

O formă mai autentică de disidenţă o constituie publicaţia samizdat intitulată 
Ellenpontok 61 (Contrapuncte), editată de un grup de tineri intelectuali din Oradea şi Cluj. în 
perioada decembrie 1981 -decembrie 1982 au apărut nouă numere conţinând articole despre 
revendicările minorităţilor, relatări despre situaţia Bisericii maghiare, scrieri ale unor disidenţi 
români etc. Obiectivul grupului era atragerea atenţiei forurilor internaţionale asupra situaţiei 
minorităţii maghiare din Ardeal şi, totodată, contracararea sentimentului de izolare al 
intelectualilor minoritari. în 1982, redacţia Ellenpontok a transmis Conferinţei de la Madrid 
un memorandum şi un program de măsuri în care cereau înfiinţarea unei instituţii de 
promovare a drepturilor minoritare, autonomie culturală, încetarea politicii de omogenizare 
forţată, crearea unei comisii internaţionale pentru investigarea şi rezolvarea situaţiei 



Witnesses to Cultural Genocide. First-Hand Reports on Romanias Minority Policies Today, prefaţă de G. 
Schopflin, New York, American Transylvanian Federation Inc. - Committee for Human Rights in Rumania, 
1979, pp. 91-102. 
53 Ibidem,pp. 103-113. 
64 ANIC, fond CC al PCR - Cancelarie, dosar nr. 78/82, ff. 19-27. 

G. Schopflin, A magyarok helyzete Romăniăban [Situaţia maghiarilor în România], Minority Rights Group, 
Report no. 37, London, 1977. 
66 Ibidem,pp. 117-127. 

N. Bârdi (red.), Ellenpontok. Az Ellenpontok folyoirat evkonyve [Anuarul revistei Ellenpontok], Miercurea 
Ciuc, Pro-Print, 2000. 



539 



minorităţii maghiare 68 . în noiembrie 1982 redactorii sunt arestaţi şi expulzaţi din ţară. Intensa 
mediatizare a cazului a reuşit atragerea atenţiei internaţionale şi a avut ca efect intensificarea 
monitorizării situaţiei din România. 

în 1988, la iniţiativa profesorului Balâzs Sândor apare la Cluj un nou samizdat, Kiălto 
Szo (Cuvânt strigător), sub egida căruia apar două numere până în decembrie 1989. Editorialul 
din primul număr defineşte ca obiectiv sensibilizarea maghiarilor din Transilvania, 
exprimându-şi totodată convingerea că numai acţiunea comună a popoarelor conlocuitoare 
poate să schimbe situaţia actuală 69 . Grupurile de discuţii reprezintă o latură distinctă a 
mişcării disidente. Există date despre existenţa unor astfel de grupări la Târgu-Mureş, Cluj, 
Sfântu-Gheorghe, Miercurea Ciuc şi Timişoara. Gruparea cea mai bine organizată a fost 
Cercul Limes (iniţiator: Molnâr Gusztâv), format din intelectuali disidenţi din Cluj, Bucureşti, 
Braşov, care între 1985 şi 1987 se întâlneau periodic. Spectrul temelor dezbătute la aceste 
întruniri includea atât discuţii teoretice despre unele concepte precum minoritate, 
naţionalitate, diasporă, autonomie, libertate, cât şi schiţarea alternativelor pentru societatea 
din România în eventualitatea schimbării regimului comunist . Gruparea a fost deconspirată 
în 1987, o parte dintre participanţi fiind forţaţi să părăsească România. 



68 G. Szocs: Az uniformis lâtogatâsa [Vizita uniformei], New York, HHRF, 1986, pp. 191-228. 

69 Sândor Balâzs, Bekoszonto, în „Kiâlto Szo", 1988/1, p. 1. 

Vezi G. Molnâr (red.), Transzcendens remeny. A Limes-kor dokumentumai 1985-1989 [Speranţa 
transcendentă. Documentele cercului Limes], Miercurea Ciuc, Pro-Print, 2004, 330 p. 

Minoritatea germană în perioada comunistă 1944-1990 

Consideraţii generale 

Cauzele pentru care problematica minorităţii germane din România în anii 
comunismului este diferită în comparaţie cu cea a celorlalte minorităţi etnice sunt: 

a) Trecerea României de partea Aliaţilor la 23 august 1944. în urma acestei schimbări 
a alianţei, cetăţenii români de naţionalitate germană sunt subsumaţi, în baza originii lor etnice, 
naţiunii germane şi consideraţi co-răspunzători pentru război şi urmările acestuia. în anii 
1944-1946 sunt luate măsuri represive împotriva tuturor membrilor comunităţilor etnice 
germane, inclusiv împotriva puţinilor social-democraţi şi comunişti germani care au luptat 
împotriva fascismului. 

b) Ca o consecinţă a războiului, multe familii de etnici germani au fost despărţite, o 
parte ajungând în Germania, iar alta rămânând în România. Tratamentul discriminatoriu la 
care sunt supuşi germanii până la mijlocul anilor 1950, iar mai apoi presiunea de asimilare (de 
care sunt afectate toate minorităţile naţionale) şi declinul economic al României socialiste 
accentuează dorinţa de a părăsi ţara. Ambiţia aberantă a lui N. Ceauşescu de a plăti datoria 
externă înainte de termen, transformă reîntregirea familiilor într-un comerţ cu oameni, un 
motiv în plus ca etnicii germani să considere că statul comunist le desconsideră demnitatea 
umană. 

Tratamentul punitiv aplicat întregii populaţii de etnie germană după 23 august 1944 
avea ca argument legea pentru înfiinţarea „Grupului Etnic German" din noiembrie 1940 1 . 
Aceasta conferea organizaţiei germanilor statutul de persoană juridică română de drept public, 
în perioada imediat următoare, cea mai mare parte a etnicilor germani din România a făcut 
parte din această organizaţie. După semnarea Convenţiei de Armistiţiu din 12 septembrie 
1944, articolele 2 şi 3 din legea susmenţionată aveau să ofere temeiul juridic pentru a-i 
încadra pe toţi etnicii germani în categoria celor care au colaborat cu Germania hitleristă 2 . 

Un alt acord cu efecte nefaste a fost „Convenţia între guvernul Reich-ului german şi 
guvernul român privitoare la înrolarea în armata germană-SS a cetăţenilor români de origine 
etnică germană" semnat la 12 mai 1943. Conform datelor Ministerului Afacerilor Externe, la 
sfârşitul războiului peste 50 000 de etnici germani luptau în armata germană, şi deci inamică, 
după 23 august 1944 3 . 

în septembrie 1944 comunităţile germane din Transilvania de Nord (teritoriu aflat sub 
jurisdicţia Ungariei) sunt evacuate de armata germană în retragere. în Banat, şvabii din mai 
multe localităţi se refugiază peste graniţa cu Iugoslavia în faţa trupelor sovietice. Numărul 
celor evacuaţi şi refugiaţi este apreciat a fi de peste 100 000. O parte dintre aceste persoane au 
fost retrimise în România de Armata Roşie. La fel s-a întâmplat cu persoanele strămutate în 
Germania din Basarabia şi Bucovina de Nord, respectiv din Bucovina de Sud şi Dobrogea, în 
baza Convenţiilor semnate între URSS şi Germania, respectiv România şi Germania în 1940. 
La intrarea în ţară, aceste persoane au fost internate în lagăre. 

în septembrie 1944 marea majoritate a etnicilor germani din Banat şi Transilvania au 
rămas pe loc. A existat intenţia Germaniei de a-i evacua şi acordul de principiu al guvernului 



1 Este vorba despre legea Nr. 830/1940, publicată în „Monitorul Oficial", nr. 275 din 21 noiembrie 1940. 

2 Art. 2: Aparţin „Grupului Etnic German din România" toţi cetăţenii români care prin confesia lor la poporul 
german au fost recunoscuţi ca fiind de origine etnică germană din partea conducerii Grupului Etnic şi înregistraţi 
ca atare în registrul naţional al Grupului Etnic German din România. Art. 3: Reprezentantul voinţei naţionale al 
Grupului Etnic German din România este „Partidul Muncitoresc Naţional-Socialist German (NSDAP) al 
Grupului Etnic German din România" (Nationalsozialistische Deutsche Arbeiterpartei der Deutschen 
Volksgruppe in Rumănien). El lucrează în cadrul statului naţional-legionar român. 

3 AMAE, fond Germania, voi. 133, ff. 249-251. 

român 4 . Transferul celor aproximativ 500 000 persoane nu s-a putut realiza pe timpul 
desfăşurării luptelor 5 . Problema „transferării populaţiei germane" este din nou discutată la 9 
august 1946 6 . Din documentele la care am avut acces şi din studiile consultate nu reiese, în 
mod cert, care au fost motivele sau circumstanţele datorită cărora etnicii germani din România 
nu au fost expulzaţi (aşa cum s-a întâmplat cu cei din Polonia, Cehoslovacia şi Ungaria), 
respectiv cum s-a ajuns la decizia de a-i menţine în ţară - dacă o astfel de decizie a existat 7 . în 
România a rămas deci cea mai numeroasă comunitate de germani din ţările din centrul şi sud- 
estul Europei 8 . 

Până în 1948, minoritatea a fost lipsită de drepturi politice (drept la vot, dreptul la 
asociere). Este confiscată proprietatea care a aparţinut comunităţii (inclusiv proprietăţile 
Bisericii evanghelice CA. şi ale Diocezei romano-catolice din Banat fiind considerate „bunuri 
inamice"), iar Reforma agrară din 23 martie 1945 şi Regulamentul de aplicare îi vizează pe 
etnicii germani în mod explicit. Şi în această perioadă însă au avut şcoli în limba maternă şi 
au existat publicaţii (conduse de social-democraţi) în limba germană. Recunoaşterea etnicilor 
germani ca „naţionalitate conlocuitoare" şi deci integrarea în procesul de transformare 
socialistă începe cu Rezoluţia Plenarei a 2-a a CC al PMR din 10-11 iunie 1948 9 şi Rezoluţia 
Biroului Politic al CC al PMR în chestiunea naţională din 12 decembrie 1948 10 . în baza lor, 

4 La 2 septembrie 1944, Generalul N. Macici îi transmite generalului adjunct al Marelui Stat Major traducerea 
scrisorii Generalului H. Friessner, în care acesta solicită din partea guvernului german evacuarea tuturor 
germanilor din Transilvania, garantând deplina ordine şi că nu vor avea loc provocări sau atacuri împotriva 
Armatei regale române sau a populaţiei; ibidem, fond 91, România (Minoritatea germană), voi. 384, ff. 497-498. 
în şedinţa Consiliului de Miniştri din 6 sept. 1944, G. Niculescu-Buzeşti propune formula de compromis: 
guvernul să accepte în principiu propunerea Guvernului german în ceea ce priveşte evacuarea etnicilor germani, 
urmând ca evacuarea să se facă când împrejurările o vor permite; ANIC, fond CC al PCR - Cancelarie, dosar nr. 
7/1944, ff. 9-10. 

6 în şedinţa Biroului Politic al CC al PCR. E. Bodnăraş: „Deci, noi să punem hotărât problema scoaterii nemţilor 
din ţară şi a trimiterii lor în Germania". M. Constantinescu: „în această chestiune sunt principial pentru a cere 
expulzarea şi a insista în această privinţă". I.G. Maurer: „...sunt de acord cu tov. Luca că trebuie să susţinem 
trecerea acestora în Germania"; ANIC, fond CC al PCR - Secţia Cancelarie, dosar nr. 44/1946, ff. 14-16. Un 
„Studiu asupra Germanilor din România" (înregistrat cu Nr. 133/30.XII.1945 la Arhiva Biroului Politic al CC al 
PMR); ANIC, fond CC al PCR - Secţia Organizatorică, dosar nr. 61/1945, ff. 119-160, ajunge la concluzia: 
„Deşi importanţa acestei populaţii în economia României depăşeşte importanţa ei numerică în populaţia ţării şi 
plecarea ei ar ridica unele greutăţi tranzitorii, singura soluţie radicală a problemei Germanilor din România este 
scoaterea lor de pe teritoriul ţării şi repatrierea în Germania"). 

7 De la sfârşitul anilor 1960, propaganda susţinea că Aliaţii ar fi prevăzut în Tratatul Conferinţei de Pace de la 
Paris „strămutarea întregii populaţii germane din ţara noastră, aşa cum s-a întâmplat cu populaţiile etnice 
germane din alte ţări ale estului şi sud-estului Europei" (Naţionalitatea germană din România. Documentar, 
(pentru uz intern), 1977; ANIC, fond CC al PCR - Secţia Organizatorică, dosar nr. 25/1977, ff. 16-17). Poziţia 
reprezentantului României la Conferinţa de Pace, de a-i considera în continuare drept cetăţeni români pe etnicii 
germani transportaţi de la „munca de reconstrucţie" din URSS în Germania, este interpretată a fi afirmarea 
dorinţei de a nu-i expulza pe etnicii germani din România. 

8 Studiul asupra Germanilor din România apreciază numărul lor la 420 000, reprezentând 2,5 % din populaţia 
ţării (vezi nota 6); ANIC, fond CC al PCR - Secţia Organizatorică, dosar nr. 61/1945, f. 158. 

9 Art. 10. în domeniul politicii naţionale (...) Este necesar să rezolvăm în mod democratic problema populaţiei 
germane din Ardeal şi Banat, ajutând la crearea unei organizaţii a populaţiei germane muncitoare pe baza 
diferenţierii de clasă. O sarcină de prim ordin este dezrădăcinarea influenţei pe care a avut-o hitlerismul în 
rândurile populaţiei germane din ţara noastră; ANIC, fond CC al PCR - Secţia Cancelarie, dosar nr. 90/1948, f. 
1. 

10 c) Soluţionarea în mod democratic a problemei populaţiei germane din Ardeal şi Banat trebuie înfăptuită în 
spiritul Rezoluţiei Plenarei din iunie a.c. a CC al PMR, pe baza diferenţierii de clasă, în condiţiile ascuţirii luptei 
de clasă, având ca sarcină de prim ordin dezrădăcinarea influenţei pe care a avut-o hitlerismul în rândurile 
acestei naţionalităţi. Marile reforme sociale ale democraţiei noastre populare au dărâmat privilegiile seculare ale 
claselor exploatatoare care existau în sânul populaţiei germane în timp ce muncitorimii germane i-au asigurat 
aceleaşi drepturi la muncă, salar egal la muncă egală. De asemenea regimul democratic a asigurat populaţiei 
germane învăţământul în limba maternă. Trebuie arătat maselor muncitoare germane că interesele lor sunt 
identice cu acelea ale întregului popor muncitor din ţara noastră şi că ele au datoria să contribuie în mod efectiv 

la 13 februarie 1949 este înfiinţat Comitetul Antifascist German, iar la 13 martie 1949 apare 
primul număr al cotidianului „Neuer Weg", organul său de propagandă. Ca şi Consiliul 
Oamenilor Muncii de naţionalitate germană, înfiinţat în 11 noiembrie 1968 11 , şi Comitetul 
Antifascist German a fost un instrument al Partidului Comunist, care avea ca scop controlul 
comunităţilor germane şi transformarea lor conform principiilor comunismului românesc. 

Măsurile discriminatorii împotriva etnicilor germani au fost luate în perioada 
sovietizării ţării, - în care România încă mai era monarhie constituţională, iar la guvernare au 
participat, chiar dacă pur formal, şi reprezentanţi ai partidelor democratice („burgheze"). La 
începutul anilor '50, începe reabilitarea. Decretul 81/1954 12 prevedea că îşi vor reprimi casele 
ţăranii care vor intra în Gospodării Agricole Colective cu pământ primit din rezerva de stat. 
Al. Moghioroş afirma că aceste măsuri „au fost luate în perioada când puterea de stat a fost 
împărţită între noi şi o parte din reprezentanţii burgheziei" 13 , iar Gheorghe Gheorghiu-Dej 
completa: „A fost o greşeală exproprierea ţărănimii muncitoare; nu s-a făcut diferenţierea de 
clasă" 14 . Şi în anii 1950 şi mai târziu însă, în cazul germanilor nu conta doar „originea 
sănătoasă", ci şi dacă rude ale lor au fost membri în Grupul Etnic German. Germanii au fost 
mereu suspectaţi de relaţii cu organizaţii fasciste şi, din acest motiv, tinerii 15 care trebuiau sa- 
şi satisfacă stagiul militar erau trimişi în detaşamente de muncă. 

Viaţa culturală şi comunitară se normalizează după 1955 într-o oarecare măsură, fiind 
însă din nou zdruncinată de procese politice îndreptate împotriva unor „loturi" de etnici 
germani, dintre care menţionăm doar cel împotriva celor 5 scriitori (Andreas Birkner, Wolf 
von Aichelburg, Hans Bergel, Harald Siegmund, Georg Scherg), respectiv „Biserica neagră" 
(1959). Ulterior, procesul de omogenizare a societăţii, enunţat de Ceauşescu la Conferinţa 
Naţională din 19 iulie 1972, avea să se transforme pentru minorităţile naţionale într-un proces 
cu vădite tendinţe de asimilare. în 1971 a fost interzisă folosirea numelor germane ale 
localităţilor în mod oficial, „Hermannstădter Zeitung" a trebuit să-şi modifice denumirea în 
„Die Woche", repertoriul spectacolelor trebuia să conţină mai întâi 20, iar mai târziu peste 
50% dintre piese în limba română şi realizate de autori români. 



la demascarea elementelor fasciste şi la demascarea propovăduirilor aşa zisei „unităţi germane", care urmăresc 
subminarea solidarităţii oamenilor muncii şi realizarea politicii de clasă a burgheziei reacţionare. O deosebită 
atenţie trebuie acordată tineretului german, care a fost educat în spiritul fascist şi pe care fasciştii ascunşi sub 
oblăduirea diferitelor asociaţii bisericeşti caută şi astăzi să-1 influenţeze. Trebuie dusă o muncă de lămurire 
susţinută printre masele muncitoare germane din ţară, convingându-le că interesele lor proprii cer să lupte 
împotriva propriei burghezii, care vrea să facă din ele un instrument de manevră în slujba imperialismului anglo- 
american. Trebuie popularizată politica URSS care preconizează o Germanie democratică, unită şi paşnică, în 
opoziţie cu imperialiştii anglo-americani, care încearcă să transforme iarăşi Germania într-un arsenal de război, 
punând în primejdie nu numai securitatea altor popoare, dar şi viitorul însuşi al poporului german. Masele 
muncitoare germane din ţara noastră trebuie să fie devotate Republicii Populare Române, să devină un factor 
activ în munca de construire democratică. Pentru îndeplinirea acestei sarcini, Comitetul Central al PMR 
consideră necesară înfiinţarea unui Comitet Antifascist German; ibidem, f. 11-12. 

11 Decizia de înfiinţare a fost luată în şedinţa Comitetului Executiv al CC al PCR din 11 noiembrie 1968; ANIC, 
fond CC al PCR - Secţia Cancelarie, dosar nr. 186/1968, ff. 2-4. 

12 Decretul nr. 81/1954 „cu privire la dobândirea şi pierderea unor drepturi asupra unor categorii de bunuri" a 
fost semnat de Prezidiul Marii Adunări Naţionale la 18 martie 1954, iar la 19 martie 1954 a fost semnat HCM nr. 
370 privind condiţiile de aplicare ale decretului nr. 81/1954, însoţit fiind şi de Instrucţii de aplicare; ANIC, fond 
CC al PCR - Cancelarie, dosar nr. 154/1954. 

13 Stenograma şedinţei ţinute la tovarăşul Moghioroş în problema ţăranilor muncitori de naţionalitate germană în 
21 ianuarie 1954; ANIC, fond CC al PCR - Cancelarie, dosar nr. 8/1954, ff. 3-10. 

14 ANIC, fond CC al PCR - Secţia Cancelarie, dosar nr. 3/1954, ff. 5-6 şi 28-36. 

15 „O situaţie nejustă există şi în privinţa satisfacerii stagiului militar al tinerilor germani. Marea majoritate a 
tinerilor germani nu sunt admişi să-şi facă stagiul militar în forţele armate, ci sunt trimişi în detaţamente de 
muncă", se remarcă într-un Referat privind situaţia populaţiei germane din RPR din 1956; ANIC, fond CC al 
PCR - Secţia Organizatorică, dosar nr. 32/1956, f. 1 1. 

Munca de reconstrucţie 

Convenţia de Armistiţiu, semnată la 12 septembrie 1944 între Guvernul român şi 
Guvernele statelor aliate, nu stipula despăgubiri sub forma muncii de reconstrucţie. 16 Totuşi, 
subiectul a fost discutat de aliaţi 17 . Ordinul secret al Comitetului de Stat pentru Apărare al 
Uniunii Sovietice numărul 1761 din 16 decembrie 1944, semnat de Stalin, prevedea 
mobilizarea şi internarea tuturor etnicilor germani capabili de muncă, (bărbaţii în vârstă de 
17- 45 ani şi femei în vârstă de 18-30 de ani), aflaţi pe teritoriile eliberate de Armata Roşie 
din România, Iugoslavia, Ungaria, Bulgaria şi Cehoslovacia, şi trimiterea lor la muncă în 
URSS 18 . Nota nr. 031 din 6 ianuarie 1945 a Comisiei Aliate de Control pentru România, 
adresată Preşedintelui Consiliului de Miniştri al României (Nicolae Rădescu), solicita ca între 
10-20 ianuarie 1945 să fie „mobilizaţi pentru muncă toţi locuitorii germani apţi de muncă, 
indiferent de cetăţenie" 19 . 

Pregătirile pentru mobilizare - întocmirea tabelelor nominale cu germani, respectiv 
organizarea operaţiunii - iar mai apoi operaţiunile de ridicare, adunarea în centre, şi 
transportul în URSS s-au efectuat de organele locale şi regionale ale Poliţiei şi Jandarmeriei în 
baza ordinelor emise de Ministerul Afacerilor Interne al României, respectiv Subsecretariatul 
de Stat al Poliţiei, Direcţia Generală a Poliţiei şi Jandarmeria. Prin adresa nr. 32.137 din 31 
decembrie 1944 a Ministerului Afacerilor Interne, Subsecretariatul de Stat al Poliţiei, adresată 
Inspectoratelor Regionale de Poliţie, se trimite „... în copie, ordinul Preşedinţiei Consiliului de 
Miniştri, ca urmare la ordinul telefonic din ziua de 19 Decemvrie a.c, comunicat direct şi 
personal inspectorilor de politie", în care se specifică date privind cele trei faze de desfăşurare 
a operaţiunii de ridicare, după primirea ordinului respectiv . Este unul din documentele care 
atestă implicarea guvernului şi a autorităţilor române în deportarea etnicilor germani în 
Uniunea Sovietică. 

Din România au fost deportate 69 332 persoane 21 plus 5324 persoane din Crişana şi 
zona Satu-Mare (inclusiv Maramureş şi Sălaj) 22 , teritoriu aflat în ianuarie 1945 sub 
administrarea Ungariei. 

Pe măsură ce deveneau incapabili de muncă, cei deportaţi au fost readuşi în ţară. 
Primele astfel de transporturi de bolnavi au sosit în octombrie 1945 la Sighet 23 . în 1946-1947 
transporturi de bolnavi au fost trimise de sovietici şi în zona sovietică de ocupaţie a 
Germaniei. Eliberarea din lagărele de muncă din URSS a civililor germani din România a 
avut loc la finele anului 1949. 



Marin Radu Mocanu (coord.), România - Marele sacrificat al celui de al doilea război mondial. Documente. 
voi. I., Bucureşti, Arhivele Statului din România, 1994, p. 310. 

17 Conform documentelor din Arhivele de la Moscova, citate de Pavel Polian, Die Westarbeiter. 

18 GARF (Gossudarstvenîi Arhiv Rossiskoi Federaţii) Moscova, fond 9401, dosar nr. 68, pp.153, apud Guenter 
Klein, Im Lichte sowjetischer Quellen, în: Suedostdeutsche Vierteljahesblaetter. Nr.2/1998, Muenchen, pp. 153- 
162. 

19 National Archives Washington, 740.00119 Control (Rumania)/1-1345, apud Georg Weber et. al., Die 
Deportation von Siebenbuerger Sachsen in die Sowjetunion 1945-1949, Koeln, Weimar, Wien, 1995, voi. III, 
p.92. în limba română publicat în Hannelore Baier (ed.), Deportarea etnicilor germani din România în Uniunea 
Sovietică, Sibiu, Forumul Democrat al Germanilor din România, 1994, p. 40. 

20 ASRI, fond D, dosar 3194, f. 157. Document publicat în Hannelore Baier, op.cit, pp. 37-38. 

21 GARF, apud Pavel Polian, Westarbeiter. Reparation durch Arbeitskraft, în D. Dahlmann şi G. Hirschfeld, 
Lager, Zwangsarbeiter, Vertreibung und Deportation: Dimension der Massenverbrechen in der Sowjetunion und 
in Deutschland 1933 bis 1945, Essen, Klartext-Verlag, 1999, pp. 337-367. 

22 Helmut Berner, Doru Radosav, und keiner weiss warum [Şi nimeni nu ştie de ce], Ravensburg 1996, p. 242. 

3 Cu Nr. 27291 S din 20 octombrie 1945, Biroul Special al Direcţiei Generale a Poliţiei comunică 
Inspectoratelor Regionale de Poliţie că „a intrat în ţară primul transport de cetăţeni români de origine germană, 
foşti la muncă obligatorie în URSS". Repatriaţii urmau să primească o dovadă care va purta menţiunea „Fost la 
muncă obligatorie în URSS". Poliţiile şi Posturile de Jandarmi erau obligate să întocmească o evidenţă specială a 
acestor cetăţeni; ANIC, fond Direcţia Generală a Poliţiei, dosar nr. 30/1945, f. 5. 

Date statistice credibile privind rata mortalităţii, respectiv reîntoarcerea în ţară a celor 
deportaţi în ianuarie 1945 există despre cei circa 30 000 saşi deportaţi din Transilvania. 24 
Dintre aceştia 2643 au murit în Uniunea Sovietică, rata mortalităţii fiind de 10%, iar alte 2 
procente dintre cei ridicaţi au decedat în cursul repatrierii sau imediat după întoarcere. Dintre 
cei deportaţi, 74,7% s-au întors în România, 25% au fost duşi în Germania, restul în Austria şi 
7% au rămas în URSS 25 . 

în 19 Februarie 1945, Comisia Aliată de Control emite adresa nr. A/192, pe care 
Ministerul Afacerilor Interne o transmite organelor din subordine prin adresa nr. 15.458 din 
23 februarie 1945, care se cere să „se mobilizeze toţi germanii care s-au sustras de la măsurile 
de ridicare din trecut" şi „organizarea lor pe batalioane sau colonii de lucru" în interiorul 
ţării 26 . Ulterior, în baza altor ordine emise de MAI, în „detaşamente de muncă obligatorie" 
sunt încadraţi etnicii germani care „au părăsit ţara odată cu trupele germano-maghiare" sau au 
fost în trupele SS şi care se reîntorc în ţară 27 . Conform unui Referat al Direcţiei Centrelor de 
Internare din Direcţia Generală a Poliţiei din 10 ianuarie 1946, au fost înfiinţate „detaşamente 
de muncă compuse din cetăţeni români de origine germană" în Roşiorii de Vede (Teleorman), 
Valea Homorod (Braşov), Boju şi Stana (Cluj) etc, în care au fost „strânşi" 2561 bărbaţi şi 
2106 femei, în total 4667 persoane 28 . Conform unui alt raport asupra situaţiei numerice „a 
mobilizării la muncă de folos obştesc a cetăţenilor români de origine germană, în interiorul 
ţării", la 25 martie 1946, într-un total de 261 detaşamente mari sau locuri individuale de 
muncă se aflau mobilizate 6336 persoane . Astfel de „mobilizări" şi internări la munci 
obligatorii a etnicilor germani, în multe cazuri pentru simplul motiv că „posedă originea 
etnică germană" , s-au efectuat până la finele anului 1948. (Decretul nr. 6 „pentru înfiinţarea 
unităţilor de muncă" a fost emis de Prezidiul MAN în ianuarie 1950, ridicările fiind efectuate 
în baza unor ordine emise de MAI). 

Reforma agrară 

Decretul-lege nr. 178/1945 pentru înfăptuirea reformei agrare 31 a fost singura lege 
emisă de guvernele comuniste, care a avut caracter discriminatoriu în ceea ce îi priveşte pe 
etnicii germani. Capitolul II stipula la Art. 3 „în scopul înfăptuirii reformei agrare, trec asupra 
statului pentru a fi împărţite plugarilor (...) următoarele bunuri agricole cu inventarul viu şi 
mort afectat lor: pământurile şi proprietăţile agrare de orice fel aparţinând cetăţenilor germani 
şi cetăţenilor români, persoane fizice sau juridice, de naţionalitate (origine etnică) germană, 
care au colaborat cu Germania hitleristă". 

în conformitate cu Regulamentul Legii pentru înfăptuirea reformei agrare nr. 1 87 din 
1945 32 cât şi cu „Instrucţiunile Comisiei centrale de reformă agrară privind modul de aplicare 
a legii de reformă agrară" din 28 februarie 1946 33 , erau consideraţi „colaboraţionişti" nu doar 
cei care făcuseră parte din trupele SS sau care au avut funcţii în cadrul structurilor Grupului 
Etnic German (GEG), ci şi cei care s-au refugiat sau au fost evacuaţi peste graniţă şi au fost 
retrimişi în ţară, precum şi simplii membri cotizanţi ai GEG. 



24 Georg Weber et. al., Die Deportation ... 

25 Ibidem, voi. I, pp. 285 şi 323. 

26 ASRI, fond documentar, dosar nr. 3194, ff. 169-170. 

27 Ibidem, dosar nr. 3733, f. 58. 

28 Ibidem, dosar nr. 2195, f. 27. 

29 Ibidem, ff. 11-18. 

30 Vezi Fişa individuală a lui Hartman Leopold, internat în Detaşamentul de muncă Boj; ANIC, fond Preşedinţia 



Consiliului de Miniştri - Serviciul Special de Informaţii, dosar nr.95/1945, f. 71. 
Publicat în „Monitorul Oficial", nr. 68 bis din 23 martie 19 
Publicat în „Monitorul Oficial", nr. 85 din 12 aprilie 1945. 
ANIC, fond CC al PCR - Secţia Agrară, dosar nr. 6/1946 

Direcţia Administraţiei de Stat, dosar nr. 99/1946, ff. 19-21. 



31 Publicat în „Monitorul Oficial", nr. 68 bis din 23 martie 1945 

32 , 

33 ANIC, fond CC al PCR - Secţia Agrară, dosar nr. 6/1946, ff. 1-2; ibidem fond Ministerul Afacerilor Interne 

Conform unui recensământ din 1948, circa 74% dintre etnicii germani trăiau în mediul 
rural 34 . în şedinţa Consiliului de Miniştri din 10 ianuarie 1947, ministrul Agriculturii Traian 
Săvulescu afirmă: „Am expropriat până acum 143 000 saşi şi şvabi", suprafaţa totală 
expropriată de la aceştia fiind de „804 mii iugăre, din care mare parte pământ arabil ..." „Prin 
efectul legii s-a efectuat exproprierea totală în proporţie de 95% din întinderile aflate în 
posesia saşilor şi şvabilor" 35 . 

La 2 septembrie 1953, Biroul Politic al PMR lua hotărârea „de a se repara greşelile 
făcute cu ocazia exproprierii din anul 1945 a ţăranilor muncitori germani din diferite regiuni 
ale ţării", iar în 14 ianuarie 1954 se stabilesc măsurile ce trebuie întreprinse 36 . Discuţiile din 
Biroul Politic au loc pe baza unei „Note explicative cu privire la ţăranii săraci şi mijlocaşi de 
naţionalitate germană expropriaţi", în care este menţionat faptul că în 1945 „au fost 
expropriate un număr de 64 050 gospodării de ţărani săraci şi mijlocaşi. De asemenea, au fost 
expropriate un număr de 56 430 de case de la ţăranii săraci şi mijlocaşi de naţionalitate 
germană 37 . S-a hotărât atunci ca din terenurile rezerve de stat existente în regiunile locuite de 
etnici germani „să se dea familiilor de ţărani muncitori germani care vor să intre în gospodării 
colective, în folosinţă veşnică, suprafeţele necesare de pământ pentru a constitui gospodării 
colective" iar membrilor în GAC să li se dea casele înapoi sau să li se dea loc de casă şi 
grădină" 38 . Această hotărâre este reafirmată în şedinţa Biroul Politic al CC al PMR din 22 mai 
1956, după care începe transpunerea în practică. La consfătuirea cu oamenii de ştiinţă şi 
cultură din rândul naţionalităţii germane, care a avut loc în 3 iulie 1968, lui N. Ceauşescu i se 
aduce la cunoştinţă de către „oamenii de ştiinţă şi cultură" germani că „deşi au trecut 14 ani, 
şi astăzi sunt zeci de cazuri îndreptăţite care nu au putut să fie rezolvate din cauză că casele 
sunt ocupate şi azi de CAP sau alte instituţii din localitate" . 

Faptul că etnicii germani au intrat în GAC cu pământ din rezerve de stat - sau chiar şi 
fără - a avut şi mai are repercusiuni în aplicarea Legii 18/1991 de retrocedare a terenurilor 
agricole către foştii proprietari, ei primind terenuri din rezerve, acolo unde acestea au fost 
constituite, şi numai în puţine cazuri, fostele lor proprietăţi. 

Reunificarea şi reîntregirea familiilor - „vânzarea nemţilor" 

La căderea Cortinei de Fier, multe familii de etnici germani trăiau despărţite, de 
ambele părţi ale acesteia. La începutul anilor '50, de unificarea familiilor s-a ocupat Crucea 
Roşie Internaţională, reuşind să scoată din România câteva rude de gradul I ale celor aflaţi în 
Germania 40 . în 1955, decretul nr. 253 41 oferea posibilitatea repatrierii foştilor cetăţeni români 
şi deci a reunificării familiilor şi în România, dar de această posibilitate s-au folosit puţini. 
Până la stabilirea relaţiilor diplomatice între România şi RFG, la 31 ianuarie 1967, 
problematica şi cazurile concrete de reunificare a familiilor au fost abordate cu ocazia purtării 



34 Conform Recensământului din 25 ianuarie 1948 un număr de 344 522 persoane s-au declarat ca fiind de 
naţionalitate germană, dintre care 89 572 trăiau în mediu urban şi 254 950 în mediu rural. în studiul „Aspecte din 
viaţa naţionalităţii conlocuitoare germane din RPR" care menţionează cifrele redate (clişeele 0009-0039) se 
afirmă că: „La cifra totală de 344 522 se mai adaugă aproape 40 000 de germani reîntorşi în ţară de la 1948 
încoace"; ANIC, fond Comitetul Antifascist German, rola 1379. 

35 ANIC, fond Preşedinţia Consiliului de Miniştri - Stenograme, dosar nr. 1/1947, ff. 60-72. 

36 Ibidem, fond CC al PCR - Cancelarie, dosar nr. 3/1954, ff. 2 şi ff. 5-6. 

37 Ibidem, ff. 42-45. 

38 Ibidem, ff. 5-6. 

39 Ibidem, dosar nr. 1 13/1968, f. 5. 

Georg Weber et. al, Emigration der Siebenbuerger Sachsen. Studieri zu Ost-West-Wanderung im 20. 
Jahrhundert. Westdeutscher Verlag, 2003, p. 444. Conform statisticilor oficiale germane, în 1951 din România 
au plecat 1.031 etnici germani. în 1952 nu erau decât 26, în 1953 15, numărul ajungând din nou peste o mie 
(1.383) abia în 1958. 
41 Publicat în „Buletinul Oficial al RPR" nr. 18 din 30 iunie 1955. 

tratativelor economice 42 . Astfel, mare parte din două note din 18 şi 21 februarie 1959 asupra 
unor discuţii avute de reprezentanţi ai Agenţiei Economice Române - printre care se număra 
I. Pacepa! - şi cei ai Ministerului Economiei şi de Externe al RFG, sunt dedicate acestei 
teme 43 . RFG îi recunoaşte ca germani (potrivit art. 116 al. 1 al Constituţiei RFG) şi pe etnicii 
germani de altă cetăţenie şi consideră a avea o responsabilitate faţă de cei care trăiesc în ţările 
din sud-estul Europei, care au de suferit din cauza apartenenţei lor etnice. Dacă în anii 1950 se 
punea problema reunificării familiilor despărţite de evenimentele războiului, de la mijlocul 
anilor 1960, când au devenit posibile vizite reciproce iar mulţi dintre cei plecaţi în RFG a 
refuzat să se mai întoarcă, a devenit acută problema reîntregirii familiilor astfel despărţite. 

Cu ocazia unei vizite efectuate de un secretar de stat german în România în mai 1965, 
acesta îi comunică primului ministru I. Gh. Maurer şi ministrului de externe C. Mănescu 
disponibilitatea RFG de a recompensa financiar aprobările de emigrare 44 . Potrivit lui Dennis 
Deletant, la stabilirea relaţiilor diplomatice dintre România şi RFG s-a semnat un acord secret, 
„prin care RFG se obliga să achite guvernului român o taxă pe cap de cetăţean contra 
aprobării de emigrare 45 . Conform lui Deletant, sumele „variau între 4000 şi 10 000 de mărci, 
în funcţie de vârstă şi calificare profesională", banii fiind transferaţi în contul guvernului 
României sub formă de credite 46 . Erwin Wickert, ambasadorul RFG la Bucureşti între 1971- 
1976, relatează că înainte de a-şi începe misiunea la Bucureşti, Willy Brandt îi spusese de un 
acord privind reunificarea familiilor, iar ulterior a aflat că pentru fiecare etnic german căruia i 
se permitea să plece în RFG se plătea o taxă pe cap. Preţurile erau eşalonate: Categoria A: 
1800 DM (caz normal), categoria Bl: 5500 DM (student); categoria B2: 7000 DM (student în 
ultimii 2 ani de facultate), categoria C: 11 000 DM (absolvent de facultate); categoria D: 2900 
DM (tehnician sau muncitor calificat). în plus, România primea pentru fiecare 10 000 de 
plecaţi un bonus de 1 milion DM 47 . în anii următori, partea română va găsi mereu argumente 
în favoarea măririi taxei pe cap de etnic german, căruia i se aprobă plecarea din ţară. într-un 
interviu 48 , Ştefan Andrei a afirmat că, în ianuarie 1978, cu ocazia vizitei cancelarului german 
H. Schmidt la Bucureşti, a fost semnat un acord secret, conform căruia România se angaja ca 
în fiecare an să permită plecarea în RFG a 1 1 000 de minoritari germani, iar RFG acorda în 
schimb credite Hermes (garantate de stat), într-un volum de 700 milioane de DM, şi plătea 
pentru fiecare german care pleacă 4000 DM, în cazul că vor pleca 1 1 000 pe an. în cazul că 
vor pleca 13 500 pe an, se vor plăti 5000 DM. Taxa este mărită în anii 1980. 49 

Conform lui Ernst Meinhardt 50 primele documente care atestă că s-au plătit bani 
pentru a înlesni plecarea din România a unor etnici germani datează din 1954. Ca intermediar 
între cele două guverne în anii 1960 apare deseori un avocat din Stuttgart. Guvernul român a 
preferat diferiţi intermediari Societăţii Crucii Roşii. La solicitarea Societăţii Crucii Roşii din 
RFG din 1973, de a stabili întâlniri cu omologii români, Ministerul Afacerilor Externe 
propune: „Societatea de Cruce Roşie din R.S. România să nu accepte negocieri, de nici un fel, 
cu Societatea vest-germană de Cruce Roşie în chestiuni legate de reunirea familiilor." Şi: 



42 Vezi Nota asupra unei discuţii de resort în Ministerul Afacerilor Externe din 4 martie 1966. în: Akten zur 
Auswaertigen Politik der Bundesrepublik Deutschland 1966. Herausgegeben im Auftrag des Auswaertigen Amts 
vom Institut fuer Zeitgeschichte. voi. I, Muenchen, R. Oldenburg Verlag, 1997, p. 256. 

43 ANIC, fond CC al PCR - Relaţii Externe, dosar nr. 42/1959, ff. 1-6. 

44 Akten zur ..., p. 257. 

Dennis Deletant, Ceauşescu şi Securitatea. Constrângere şi disidenţă în România anilor 1965-1989, 
Bucureşti, Editura Humanitas, 1998, p. 125. 
Ibidem. 

47 Erwin Wickert, Mit gluecklichen Augen, 2001, p. 500. 

48 Interviul a fost luat în iulie 2006 de Tiberiu Stoichici şi Adrian Drăguşin. 

49 Conform unor informaţii neverificate, în 1983 taxa pe cap era de 7800 DM. 

50 Redactor la Deutsche Welle TV Berlin şi preşedinte al asociaţiei Şvabilor bănăţeni din Berlin-Brandenburg. 
Rezultatele investigaţiilor sale au fost prezentate la un simpozion pe tema răscumpărării germanilor din România 
care a avut loc la 1 1 iunie 2005 la NUrnberg, comunicare care ne-a fost pusă la dispoziţie. 

„Examinarea cererilor în scopul reîntregirii familiilor este o chestiune de competenţă 
exclusivă a organelor de stat române. Asemenea chestiuni cu caracter umanitar nu constituie 
obiect de negocieri." Aceste propuneri ale MAE au fost aprobate în şedinţa Prezidiului 
Permanent al CC al PCR din 18 iunie 1973 51 . 

Pe de o parte se afirma că reîntregirea familiilor este o chestiune umanitară, ce nu 
constituie obiect de negocieri iar în şedinţele Consiliului oamenilor muncii de naţionalitate 
germană trebuia combătută dorinţa de plecare din ţară 52 ; pe de altă parte Ceauşescu trimitea 
emisari la guvernul RFG, care să negocieze mărirea taxei plătite pentru cei lăsaţi să plece 53 . 

încă din anii 1960, dar mai ales în anii 1980, taxelor pe cap de persoană emigrată 
plătite oficial de guvernul german li s-au adăugat bunuri sau sume de bani în valută plătite de 
membri de familie pentru a urgenta acordarea aprobării de plecare 54 . în încercarea de a stoarce 
şi mai mulţi bani de la familiile celor care doreau să părăsească ţara, respectiv de la RFG, 
Consiliul de Stat adoptă „Decretul privind obligaţiile persoanelor care cer şi li se aprobă să se 
stabilească definitiv în străinătate de a plăti integral datoriile pe care le au faţă de stat, 
organizaţii socialiste şi persoane fizice, precum şi de a restitui unele cheltuieli suportate de 
stat cu şcolarizarea lor". 55 Sumele exorbitante cerute prin aplicarea acestui decret au provocat 
proteste atât din partea RFG, cât şi a SUA, astfel încât s-a renunţat la unele din plăţile cerute. 
Totuşi, potrivit calculelor efectuate de E. Meinhardt în baza datelor culese, doar în perioada 
1967-1989 au fost plătite în total taxe de 1,4 miliarde DM taxe pentru persoanele emigrate, la 
care se adaugă alte taxe (de şcolarizare, consulare, etc.) şi mita. 

Comisiei Prezidenţiale nu i s-au pus la dispoziţie documente ale serviciilor de 
informaţii pentru a putea elucida cine - din cadrul Securităţii - a organizat acest trafic cu 
persoane şi cine sunt „beneficiarii" acestor sume de bani. 



51 ANIC, fond CC al PCR - Cancelarie, dosar nr. 109/1973, ff. 2-3 şi ff. 31-33. 

52 O astfel de şedinţă a Biroului Consiliului Oamenilor Muncii de Naţionalitate Germană are loc în 22 iunie 
1973, în care „principalele probleme dezbătute s-au referit la emigrările nejustificate în R.F. Germania ...", 
ANIC, CC al PCR - Secţia Organizatorică, dosar nr. 19/1973, f. 17. 

53 O astfel de discuţie are loc, conform notei lui K. Kinkel, pe atunci director în Ministerul de Externe al RFG, la 
7 iulie 1974 la Hotelul Hilton din Miinchen, la solicitarea unui „ministru" Drăgan, a cărui funcţie partea germană 
nu reuşeşte să o identifice; Akten zur ...,1974, p. 204. 

54 Conform unei scrisori adresate lui N. Ceauşescu de un cetăţean cu domiciliul în Miinchen, a dat unui 
colaborator al ministrului de interne Stănescu - la solicitarea acestuia - suma de 23 000 DM pentru a se aproba 
plecarea familiei sale din Bucureşti, în noiembrie 1972, fără ca familia să fi putut pleca (ANIC, fond CC al PCR 
- Secţia Cancelarie, dosar 211/1973, ff. 41-43). Ziarul „Timişoara International" din 12 martie 1994 a publicat o 
listă a 93 de persoane, care au dat sume de până la 50 000 DM lui Nicolae Căpraru, cunoscut ca „grădinarul" 
între 1987-1989. 

55 ANIC, fond CC al PCR - Cancelarie, dosar nr. 85/1982, ff. l-2v. 

Comunitatea evreiască 

Scurt cuvânt introductiv 

O prezentare exhaustivă a situaţiei evreilor în perioada dominaţiei comuniste în 
România ar necesita un spaţiu voluminos 1 . Spaţiul restrâns al prezentei lucrări obligă la o 
prezentare telegrafică. 

Prezentarea suferă de lipsa posibilităţii de a consulta arhivele româneşti, care în pofida 
promisiunilor au rămas ferecate pentru cercetător. „Arhivele au fost şi rămân păzite cu 
străşnicie" 2 . 

Situaţia social politică a evreilor din România în anul 1944 

Evreilor, după ani de suferinţe şi mai ales de pericole care au vizat direct viaţa 
evreului în timpul Holocaustului, evenimentul din 23 august 1944 li s-a părut mai întâi 
salvator. în acest sens trebuie înţeles de ce atunci evreii „au manifestat entuziasm, aşa cum 
numai condamnaţii la moarte salvaţi de la ştreang pot să se bucure" 3 . 

Un manifest al Partidului Evreiesc, semnat de preşedintele lui, A. L. Zissu, o figură 
deosebită în mişcarea sionistă din România, răspândit şi lipit pe pereţii caselor din cartierele 
evreieşti, se exprimă în favoarea guvernului de eliberare şi cheamă la lupta împotriva 
fascismului pentru succesul democraţiei 4 . O serie de declaraţii ale unor oameni politici români 
din conducerea statului în favoarea emigrării şi a realizării unui stat naţional evreu, precum şi 
pentru existenţa unei comunităţi evreieşti în ţară, care să reprezinte interesele populaţiei 
evreieşti, au produs ecouri pozitive 5 . 

în această atmosferă, toate asociaţiile, organizaţiile şi societăţile publice evreieşti, care 
au existat înainte de a fi desfiinţate de regimul fascist, şi-au reluat activitatea cu un avânt 
necunoscut până atunci. Deşi aveau nevoie de aprobarea cenzurii, organele de presă evreieşti 
şi-au reluat apariţia, cu un tiraj în continuă creştere 6 . 

Viaţa economică şi activitatea profesională a evreilor - după pauperizarea lor din 
cauza legilor rasiale şi „românizării" forţate, care i-a despuiat pe evrei de tot avutul lor prin 
impozitele impuse - a început să se refacă treptat, fără însă ca aceştia să-şi poată recăpăta 
avutul jefuit. Discuţiile şi promisiunile cu privire la restitutio in integrum nu au dat nici un 
rezultat 7 . în schimb, evreii au fost angajaţi, pentru prima oară, în aparatul de stat. Noua 
guvernare era interesată de elemente fără trecut fascist şi evreii răspundeau la această 
condiţie. Pregătirea lor profesională a corespuns nevoilor tehnice şi mai ales necesităţilor 



Vezi Shlomo Leibovici Laiş, Comitetul democratic evreiesc. CDE Formaţie Politică Evreiască sau Jewsecţia 
Româneasacă, Tel Aviv, Editura Comitetul pentru activitate culturală iudaică în rândurile evreilor originari din 
România, 2004, p. 175. 

Vladimir Tismăneanu, Stalinism pentru eternitate. O istorie politică a comunismului romînesc, traducere de 
Cristian Petrescu şi Dragoş Petrescu, postfaţă de Mircea Mihăieş, Iaşi, Editura Polirom, 2005, p. 283. 
" Misa Ariely, 23 August, sfârşitul nazismului în România, în „Viaţa Noastră", 24.08.1956, Tel Aviv, p. 3. Vezi 
şi I. Finkelstone, Danger, Test and Miracles (Povestea rabinului Rosen), London, 1990, p. 47. 

4 Vezi manifestul în Arhiva Sionistă Centrală (ASC), Ierusalim, A133/36 şi în Arhiva Asociaţiei Culturale 
Mondiale a Evreilor Originari din România (ACMEOR), Tel Aviv. 

5 Informaţie răspândită de Agenţia Telegrafică Evreiască (ITA). Vezi şi declaraţia ministrului de Externe Grigore 
Niculescu-Buzeşti, în „Renaşterea Noastră", Bucureşti, 27.10.1944, p. 4. Vezi şi declaraţia ministrului de 
Externe, Constantin Vişoianu, în ibidem, 24.11.1944. Vezi şi declaraţia prof. Vlădescu Răcoasa, în ibidem, 
1.12.1944. 

6 Vezi cercetarea presei evreieşti din România, ce se desfăşoară la ACMEOR, Tel Aviv. Vezi şi Autorizaţia 
Cenzurii Militare române nr. 997, din 18.09.1944, dată în baza legii 150/938, sub semnătura Lt. Col. G. Stavrica, 
în arhiva personală a lui Shlomo Leibovici Laiş. 

7 Vezi Jurnalul Consiliului de Miniştri nr. 570, din 30.08.1944. Vezi şi Convenţia de Armistiţiu între guvernul 
român şi guvernele Naţiunilor Unite, publicată în „România Liberă", 17.09.1944. Vezi şi „Jewish Chronicle", 
Londra, din 8.09.1944. 

Administraţiei Financiare, astfel încât şi-au putut câştiga demn existenţa. Procentajul evreilor 
în aparatul de stat, inclusiv în Securitate, ajunsese la 5,5% 8 . Cu toate acestea, intrarea lor în 
posturi la stat nu a fost bine văzută, fiind consideraţi uzurpatori. Chiar şi intrarea lor în 
Partidul Comunist a fost considerată de organele partidului ca provizorie, „tovarăşi de drum", 
companioni temporari, atâta timp cât era nevoie de ei 9 . 

în viaţa internă a colectivităţii evreieşti din România au apărut disensiuni între evreii 
naţionali şi cei de stânga, precum şi între cele două figuri centrale ale vieţii evreieşti din 
România, A. L. Zissu şi dr. W. Filderman, care au purtat discuţii în contradictoriu cu 
repercusiuni serioase în anii viitori 10 . Dar aceste conflicte nu au împiedicat o viaţă socială şi 
mai ales o viaţă culturală intensă. Au început să apară cărţi pe teme evreieşti, în româneşte şi 
idiş, şi broşuri în ebraică. Se organizau concerte de muzică evreiască, unele difuzate la Radio 
România, conferinţe pe teme iudaice, iar Teatrul evreiesc şi-a reluat activitatea 11 . 

Organizaţiile afiliate centrelor mondiale, cum au fost Joint (The American Jewish 
Joint Distribution Committee), ORT, OSE, Congresul Mondial Evreiesc, Bnei Brith, Camera 
de Comerţ Româno-Palestiniană etc, şi-au redeschis secţiile în România 12 . 

Acest tablou pozitiv a fost umbrit de unele atitudini ale guvernării. Fără să ţină seama 
de faptul că evreii s-au văzut dintotdeauna ca o minoritate naţională, Frontul Naţional 
Democrat, factorul politic cel mai activ atunci, a hotărât că evreii sunt români de religie 
mozaică. Ministrul Naţionalităţilor (minorităţilor) s-a grăbit să-şi însuşească poziţia 
Frontului 13 , privând astfel minoritatea evreiască de anumite drepturi statutare. Nu s-a ţinut 
seama nici de Legea Statutului minorităţilor naţionale 14 şi nici de cele stipulate în Convenţia 
de Armistiţiu. 

în locul Centralei Evreilor, impusă de regimul Antonescu, a luat fiinţă după război 
„Consiliul Evreiesc General", cu participarea reprezentanţilor tuturor forurilor publice 
evreieşti, inclusiv reprezentanţii partidelor politice. Consiliul a insistat să se obţină statutul de 
minoritate pentru evrei şi atunci comuniştii au părăsit Consiliul, după ce depuseseră toate 
eforturile pentru a fi admişi. Comportarea comuniştilor a dat naştere la bănuieli, ba chiar la 
îngrijorări 15 . 

Lichidarea instituţiilor evreieşti 1947-1949 

în pofida şicanelor în permanentă creştere, şi poate pentru că au presimţit că timpul nu 
lucrează în favoarea lor, toate asociaţiile, organizaţiile şi instituţiile evreieşti şi-au extins 



8 Vezi diferitele statistici publicate atât de autorităţi, cât şi de Biroul de Statistică al Congresului Mondial 
Evreiesc, secţia România. Vezi şi opis 128, folder 770, p. 64 în RGSPI, precum şi Arhivele securităţii, voi. 2, 
Bucureşti, Editura Nemira, Consiliul Naţional pentru Studierea Arhivelor Securităţii, 2006, pp. 292-293. în 
legătură cu prezenţa şi activităţile unor militanţi proveniţi din rândul minorităţilor naţionale (evreiască, maghiară, 
ucraineană etc), mai ales în prima perioadă a regimului comunist, în cadrul aparatului de partid, guvernamental şi 
de Securitate, a se vedea capitolul despre partid, cel despre Securitate, precum şi fişele de dicţionar biografic 
privitoare la: Vasile Luca, Ana Pauker, Iosif Chişinevschi, Alexandru Nicolschi, M. Dulgheru, Ion Vinţe, Leonte 
Răutu, Valter Roman [Notă - VT, CV]. 

9 Vezi mărturia lui B. Rohrlich depusă la Institutul de Cercetare şi Documentare, Universitatea Haifa. 

10 Vezi procesul verbal al şedinţei Soliei venite din Eretz Israel, 1.10.1944, în arhiva personală a lui Shlomo 
Leibovici Laiş. Vezi şi scrisoarea lui David Zimand, membru al soliei, de la sfârşitul lui 1944, în ASC Ierusalim, 
S25/5266, precum şi scrisoarea Soliei către comitetul Executiv al Sindicatelor din Eretz Israel, din 4.11.1944, în 
Arhiva Proiectului Interuniversitar, Tel Aviv, 25.28 (7). 

11 Dr. Emil Dorian, The Quality ofWittness, a Romanian Diary 1937-1944, Philadelphia, 1982. 

12 Vezi Raportul Solului Şaike Dan, către Preşedintele Organizaţiei Sioniste Mondiale Haym Weitzman, la 
încheierea anului 1944, în Arhiva Proiectului Interuniversitar. 

13 Vezi sinteza Departamentului Politic din Ierusalim, din 25.11.1944, în ASC Ieusalim, Z6/2265. Vezi şi 
Memoriul Ţaigăr, în arhiva personală a lui Shlomo Leibovici Laiş. 

14 Legea nr. 575, paragraful 18. 

15 Vezi scrisoarea lui Moshe Averbuch (Agami), şeful soliei din Eretz Israel, Bucureşti, 25.11.1944, în Arhiva 
Proiectului Interuniversitar, Tel Aviv, 24/3. Vezi şi ASC, S25/5206. 

activitatea şi au cuprins aproape toată suflarea evreiască din România 16 . Adunări generale, 
congrese, alegeri democratice, practica dintotdeauna a acestor foruri publice, nu a corespuns 
regulilor de conducere ale Partidului comunist. Presiunea partidului şi a organelor asociate s-a 
intensificat pe zi ce trece. încercările de amestec în treburile interne ale diverselor foruri 
evreieşti, provocate de tensiuni interne până la sciziuni, încurajarea delaţiunilor şi a delatorilor 
şi la nevoie ameninţările directe (mai ales în provincie) au fost piedici din ce în ce mai 
resimţite în viaţa evreiască din România. La această dată, fiecare acţiune avea nevoie de 
autorizaţie specială, care nu se obţinea uşor 17 . Două evenimente importante au avut loc în anul 
1947 şi amândouă au dovedit că Partidul Comunist şi regimul pe care-1 preconizează nu vor 
putea convieţui cu orice for public, care nu i se supune orbeşte. Antiteza Sionism-Comunism, 
ideologii opuse dintotdeauna şi mai ales contradictorii prin esenţa lor şi poziţia 
neîmpăciuitoare a stalinismului faţă de Sionism, au fost hotărâtoare în luarea treptată a tuturor 
măsurilor împotriva a tot ce a însemnat o viaţă evreiască independentă. Personalităţi din viaţa 
evreiască din România se cereau îndepărtate. Lupta împotriva dr. Wilhelm Filderman, 
preşedintele Federaţiei Comunităţilor Evreieşti şi reprezentant al Jointului din România a fost 
dusă cu toată forţa, prin ameninţări directe şi indirecte, printr-o intensă campanie de presă, 
într-o perioadă în care devenise clar că atacul prin presă nu era decât un prolog al măsurilor 
penale. Dr. Filderman s-a văzut nevoit să se retragă, după 30 de ani de activitate publică, 
„fiindcă se află într-un pericol iminent de a fi arestat ca reacţionar" 18 . Conducerea Federaţiei 
Comunităţilor Evreieşti din România a fost preluată, fără alegeri, de către Comitetul 
Democratic Evreiesc (CDE), pierzându-şi astfel independenţa şi devenind o instituţie care 
execută dispoziţiile Partidului Comunist. Dr. Filderman a ales calea fugii clandestine din 
România 19 . 

Şef-rabinul dr. Alexandru Safran a devenit ţinta centrală a persecuţiei. îndepărtarea lui 
a devenit mai mult decât necesară, deoarece încercările repetate de a obţine de la el semnătura 
pe anumite declaraţii, incompatibile pentru un şef-rabin, şi mai ales somaţia de a semna 
renunţări la bunuri comunitare, care au întâlnit refuzul lui categoric, l-au desemnat ca 
indezirabil. Noua conducere comunistă a comunităţii a dat dispoziţii funcţionarilor să nu 
menţină contact cu şef-rabinul. Maiorul Lewy, din NKVD, consilierul sovietic pentru 
probleme evreieşti la Bucureşti, s-a prezentat la casa şef-rabinului Safran, cerându-i imperativ 
semnătura pe un apel prin care cerea condamnarea la moarte a şefului Partidului Naţional 
Ţărănesc, Iuliu Maniu. Şef-rabinul a respins cererea cu fermitate. Explicaţia rabinului că o 
asemenea semnătură ar fi putut da naştere unui nou val de antisemitism a fost considerată de 
maior ca puerilă. Maiorul Lewy nu a ezitat să-1 ameninţe pe şef-rabin cu moartea. Părăsind 
camera, maiorul 1-a avertizat să nu dezvăluie nimănui despre vizita sa 20 . Singurul om care a 
aflat de la rabin de această vizită a fost avocatul Arnold Schewefeldberg, jurist-consultul 
Congresului Mondial Evreiesc din România, care a fost zguduit 21 . Rabinul Safran a fost 
avertizat să nu iasă din casă, decât doar pentru a merge la sinagogă, altfel va avea de suferit 22 . 
Regimul găsea că toate metodele îi sunt permise, în vederea atingerii scopurilor sale. 



16 Vezi Zvi Weinştein Cârmi, din solia palestiniană, Bucureşti, 7.03.1947, către Comitetul Executiv al 
Sindicatelor din Eretz Israel, în Arhiva Muncitorească, Tel Aviv, fond 206 IV, dosar nr. 368. 

17 Vezi scrisoarea Centralei Hechalutz, Bucureşti, 1.12.1947, p. 1, către secţia pentru Hechalutz, a comitetului 
executive al sindicatelor în Arhiva Muncitorească, Tel Aviv, fondul 208 IV, dosar 369. 

18 Vezi Raportul Legaţiei Britanice, din 3.11.1947, p. 1, paragraful 2, în FO 371/61831. 

19 Vezi „Depoziţia privind plecarea clandestină a dr. W. Filderman din România, 18 iulie 1951, în faţa Lt. de 
Securitate A. Mânu". 

20 Vezi The Jewish Monthly, Londra, voi. 2, nr. 8, November 1948, pp. 465-468. Vezi şi The Rabbi and the 
Commisar, în „Press Bulletin, British League for European Freedom", Londra, nr. 73, 1948, p. 10. 

21 Vezi Scrisoarea lui Sylvio de Mayo, din Efal, Israel din 19.05.1962, p. 3, fotocopie în arhiva personală a lui 
Shlomo Leibovici Laiş. 

22 Vezi mărturia şef-rabinului dată lui Shlomo Leibovici Laiş la Ramat Gan, 5.02.1987. 

Alternativa la asuprire a fost colaborarea, adică îngenuncherea totală la dictat. Opresiunea sau 
colaboraţionismul au fost propuse concomitent deservenţilor de cult ai diferitelor religii, 
protestanţi, evrei şi musulmani 23 . 

înlocuirea şef-rabinului Safran, hotărâtă demult 24 , a aşteptat doar prilejul potrivit, care 
s-a ivit foarte repede. La 29 noiembrie 1947, ONU a votat crearea unui stat evreiesc. Mase de 
evrei s-au adunat la Templul Coral. Entuziasmul era general. Şef-rabinul a vorbit cu 
înflăcărare celor prezenţi. Organul Partidului Sionist Religios, „Darcheinu", a publicat, cu 
această ocazie, un manifest special, semnat de şef-rabin 25 . 

Circumstanţele părăsirii şef-rabinului dr. A. Safran au fost prezentate, cum era şi 
natural, foarte diferit. La 13 decembrie 1947, Ministerul Cultelor a trimis rabinului Rosen o 
numire, publicată cu săptămâni înainte în Monitorul Oficial 26 , prin care i se aducea la 
cunoştinţă că este membru în Comisia de Legiferare a problemelor bisericeşti, ca reprezentant 
al religiei mozaice. Scrisoarea i-a fost expediată cam la zece zile, după plecarea din România 
a şef-rabinului Safran, dar intrarea în vigoare a numirii, aşa cum reiese din publicarea ei 
oficială, a început cu data de 15 decembrie 1947, adică cu destul timp înainte de „plecarea" 
şef-rabinului Safran. 

La 22 decembrie 1947 a apărut în casa şef-rabinului dr. A. Safran, preşedintele 
comunist al Federaţiei Comunităţilor Evreieşti din România, dr. Sandu Lieblich care i-a dictat 
o scrisoare lui Safran prin care să anunţe că a răspuns pozitiv unei invitaţii primită din Eretz 
Israel şi că pleacă într-acolo, pentru o chestiune importantă, în interesul Comunităţii Evreilor 
din România. Scrisoarea era destinată preşedintelui comunităţii din Bucureşti. Odată 
scrisoarea semnată, dr. Lieblich 1-a somat pe şef-rabin să părăsească România, în câteva ore, 
în caz contrar va avea de suferit consecinţe 27 . Metoda comunistă clasică de „pierdere a 
urmelor", în cazul unei acţiuni pe care ei o ştiu cât era de nelalocul ei, a fost aplicată şi în 
cazul alungării şef-rabinului Safran. Dr. S. Lieblich nu numai că a fost îndepărtat de la 
preşedinţia Federaţiei, dar a şi fost arestat. „în închisoare, dr. Lieblich era unul din deţinuţii 
cei mai amărâţi. El se plângea de soarta lui, lamentându-se că el, comunistul fidel, plăteşte 
pentru devotamentul său" 28 . Campania împotriva şef-rabinului Safran nu a încetat odată cu 
părăsirea României. Din contra, în anii care au urmat, comuniştii au continuat defăimarea lui 
Safran, această campanie servindu-le în propaganda lor antireligioasă 29 . 

Iudaismul român a fost prins nepregătit de schimbările rapide, de dictatele impuse în 
conducerea treburilor sale şi de fapt nu a ştiut să reacţioneze, dar mai ales a fost cuprins de 
teama de a reacţiona. Comuniştii au reuşit să creeze o atmosferă de înfricoşare nu numai 



23 Ghiţă Ionescu, Communism in Rumania, 1944-1962, Oxford, Oxford University Press, 1964, p. 182. 

24 Vezi I. Held Hedera, Scrisoare deschisă rabinului Dr. Moses Rosen, în „Viaţa noastră", Tel Aviv, 2.09.1952. 
Vezi şi mărturia Rabinului Efraim Gutman, fostul secretar al rabinului Rosen, care ştia de la mama rabinului: 
„fiul meu va fi viitorul şef-rabin al României", în Arhiva ACMEOR. Vezi mărturia lui Gad Şternbaum, dintre 
foştii activişti ai stângii sioniste, din 17.04.1996, în ibidem. Interesantă este mărturia lui Ion Popescu Puţuri, dată 
lui Shlomo Leibovici Laiş, în prezenţa lui Cristian Popişteanu, la 7.09.1992: „Rabinul Rosen a fost pregătit să fie 
şef rabin mult timp înainte ca schimbarea să se fi produs. El a fost destinat pentru că era membru marcant în 
conducerea CDE, pentru că a fost membru al Partidului Socialist şi pentru că a luptat pentru unificarea partidului 
socialist cu partidul comunist". 

25 Vezi „Darcheinu", Bucureşti, decembrie 1947. 

26 Vezi Hotărârea nr. 60603, publicată în „Monitorul Oficial" nr. 296, partea Ia, B, la 22.11.1947. 

27 Vezi Mărturia citată a lui I. Popescu Puţuri. Vezi şi Bulletin de IATY, Paris, 8.10.1948, p. 3; vezi şi Mărturii 
din 20.12.1989 şi 30.01.1990, date lui Shlomo Leibovici Laiş la Ierusalim, de către prof. Ş. Z. Feler, care a spus: 
„După cele publicate la plecarea lui Safran am rămas cu impresia că a dezertat. Am auzit după aceea povestea dr. 
Sandu Lieblich şi n-am înţeles ce caută el în toată chestiunea comunităţii. Era un endoctrinolog cunoscut, 
secondant al profesorului Parhon. Totuşi Sandu Lieblich a fost cel ce a jucat rolul în legătură cu Safran, el i-a 
spus că trebuie să părăsească ţara". 

28 Vezi Mărturia lui S. Avni, care 1-a întâlnit pe S. Lieblich în aceeaşi celulă de închisoare, Avni fiind arestat 
pentru sionism. 

29 Vezi A. Parnas, Iudaismul român la venirea primăverii, în „Haaretz", Tel Aviv, 19.03.1948. 

printre evrei. „Această poziţie a eliberat autorităţile de griji şi ele şi-au permis să facă şi din 
Rabinatul central al României o unealtă în plus pentru punerea în practică a îngenuncherii 
comunităţii evreieşti, supunând-o intereselor Partidului Comunist" 30 . 

înlăuntrul comunităţii viaţa devenise aproape imposibilă. Supravegherea venită din 
zona forurilor străine comunităţii, bănuielile reciproce erau încurajate, delaţiunile se ţineau 
lanţ. 

Pregătirile pentru alegerea formală a noului şef-rabin s-au desfăşurat în această 
atmosferă tensionată. Alegerile au avut loc la 16 iunie 1948. Rabinul Rosen a fost ales cu 
„173 de voturi, contra 14". Rezultatele alegerilor nu au surprins. Divergenţele de păreri 
privesc numai validitatea lor. întrebarea de principiu a fost: au fost alegerile libere sau 
electoratul a fost constrâns să voteze candidatul indicat de sus? CDE şi rabinul Rosen au slăvit 
alegerile „democratice" 31 . Alţii le-au considerat o farsă 32 . Sandu Tiller, de la secţia de cadre a 
CDE scrie în mărturia sa: „La o întâlnire a forurilor de conducere a PCR (...) s-a hotărât 
mobilizarea de muncitori de la AP AC şi de la „Gheorghiu-Dej" şi ei au fost aduşi la adunare 
să ridice mâna pentru alegerea lui 33 ". Profesorul Feler a făcut parte din electorat, în calitatea 
lui de preşedinte al Comunităţii Evreilor din Botoşani. „Am fost aduşi la adunare, cu indicaţia 
clară că trebuie să-1 votăm pe Rosen. Candidaţii şi-au ţinut prelegerile... De plictiseală am 
ieşit din sală, dar am fost alarmat să intru pentru a-1 vota. Indicaţia a venit de la capii CDE... 
Au spus că trebuie ales şi aşa am făcut 34 ". Prof. A. Vianu, istoric comunist, scrie: „Nu este 
greu de dezminţit ceea ce s-a publicat în legătură cu adunarea reprezentanţilor comunităţilor şi 
a rabinilor, care a avut loc la 16.06.1948... Documentele şi mărturiile dovedesc că 
desfăşurarea era diferită de cele publicate. După discursurile lui M. Rosen şi David Safran, 
majoritatea înclina pentru alegerea lui David Safran, dar Bercu Feldman, care se afla în sală 
ca observator din partea conducerii CDE şi care a primit dispoziţii de la forurile superioare de 
partid şi guvern, s-a amestecat şi a cerut să fie ales Rosen" 35 . Şeiva Nahman din Montreal, 
Canada scrie: „Ca membră a CC al Partidului Social Democrat, am participat la şedinţa la 
care Ştefan Voitec, şeful partidului, a comunicat hotărârea conducerii supreme a partidului de 
a-1 prezenta pe Moses Rosen, candidat preferat al PSD pentru postul devenit liber de şef- 
rabin" 36 . 

Ecourile îndepărtării şef-rabinului Safran şi alegerea rabinului Rosen ca locţiitor au 
produs rumori şi în afara României. „Rabinul Rosen a fost numit de comunişti, aşa cum s-a 
procedat şi cu alţi capi de biserici" 37 . Rabinul şef Rosen a jucat în comunitatea evreiască 
acelaşi rol ca patriarhul Justinian Marina în Biserica Ortodoxă . 

Rabinul Rosen a fost înscăunat ca şef-rabin la 20 iunie 1948, în cadrul unei solemnităţi 
impresionante, la care au participat reprezentanţi ai guvernului, capi ai cultelor, inclusiv 
Patriarhul şi conducătorii Federaţiei Comunităţilor Evreieşti. Toţi au ţinut discursuri de 
felicitări 39 . în discursul de „încoronare" rabinul Rosen a declarat (printre altele): „Nu vin să-1 
înlocuiesc pe trădătorul Safran, ci să iau locul răposatului dr. Iacob Niemerower... Domnilor 



Vezi Iod, In ghiarele uliului nu există nici o speranţă, în „Hamodia", Ierusalim, 19 Elul 571 1. 

31 „Revista Cultului Mozaic", Bucureşti, în repetate numere. 

32 Communists and Jews, în „The Manchester Guardian", din 16.08.1948. 

33 Vezi mărturia lui Sandu Tiller din 26.05.1991, pp. 7-8, în Arhiva ACMEOR, Tel Aviv. 

34 Vezi mărturia prof. Ş. Z. Feler, din 31.01.1990, în arhiva personală a lui Shlomo Leibovici Laiş. 

35 Alexandru Vianu, In memoriam Israel Bacal, în „Minimum", Tel Aviv, anul V, nr. 52, p. 37. 

36 Vezi Şeiva Nahman, Israel Bacal, în „Minimum", Tel Aviv., anul V, nr. 96, noiembrie 1991, p. 76. 

37 Vezi Alfred Turiel, E finito ii Mondo di Ieri, în „Bolletino della Comunita Ebraica di Milano", Anno XLV, nr. 
6, Giugno 1988, Yiar Siwan, p. 7, Vezi şi Jessica Douglas Home, România' s chief Rabbi Fances to Ceauşescu's 
Tun, în „The Wall Street Journal", 28.06.1988, precum şi în „Evidences", Paris, iunie-iulie, 1952, p. 36. 

38 M. Shafir, Socialist Republic România, în B. Szaikowski (coord.), Marxist Governments, voi. III, London, 
1981, p. 162. 

39 Invitaţia la solemnitate, în arhiva personală a lui Shlomo Leibovici Laiş. 

reprezentanţi ai guvernului şi ai partidului, vă promit şi-mi iau obligaţia de a îmi îndeplini 
misiunea, în spiritul noilor vremuri" 40 . 

Rabinul Rosen s-a dovedit o alegere potrivită pentru interesele regimului. Plecat în 
delegaţia evreilor din România la Consfătuirea de la Montreaux a Congresului Mondial 
Evreiesc, el a prezentat situaţia evreilor din România ca un rai, enumerând instituţii religioase 
evreieşti inexistente în realitate 41 . Asemenea declaraţii exagerate mascau de fapt realitatea 
sumbră a educaţiei religioase. Ele au provocat atacuri la adresa rabinului Rosen şi în ţară şi în 
străinătate: „Comitetul Federaţiei Comuniştilor Evreieşti nu a fost ales de către evrei, ci numit 
de autorităţi, care l-au numit şi pe Moses Rosen, un avocat, şeful secţiei evreieşti a partidului 
la putere" 42 . 

Rabinul Rosen nu a putut rămâne indiferent la vocile negative ce se înmulţeau. El a 
căutat căi de apropiere de rabinii ortodocşi, care, la rândul lor, erau interesaţi să găseasă în el 
un scut de apărare faţă de presiunile crescânde, la care erau supuşi. în genere, preoţii 
recalcitranţi au fost persecutaţi şi chiar arestaţi. Cine refuza să se „convertească" era pedepsit, 
indiferent dacă era vorba de clerul catolic sau de rabini 43 . 

Presiunea regimului prin CDE era atât de mare, încât prima vizită a ministrului 
plenipotenţiar israelian la Templul Coral, primit cu onorurile cuvenite de Rabinul Rosen, a 
provocat o primă ciocnire între îndatoririle de şef-rabin şi supunerea la dictatul comunist. 
Fruntaşul CDE, Bercu Feldman, 1-a apostrofat pe rabin: „Pentru că primeşti spioni la Templu, 
soarta îţi va fi aidoma cu cea a cardinalului Mindszenty al Ungariei, care a fost arestat, fără a 
se ţine seamă de înalta lui poziţie". Rabinul Rosen era destul de speriat 44 . Pentru a-şi 
răscumpăra păcatele, la dezvelirea Monumentelor Jertfelor Holocaustului, care a avut loc la 
Paris în decembrie 1949, Şazar, pe atunci şeful secţiei de cultură pentru diasporă a Agenţiei 
Evreieşti şi apoi preşedintele Statului Israel, s-a întors cu totul tulburat de Rosen „care a hulit 
Israelul şi Sionismul cu atâta grosolănie şi atât de sălbatec, cum nu mă aşteptam să aud din 
gura unui rabin, fie el chiar unul impus. Credea probabil că vorbeşte la o întrunire comunistă 
şi nu într-o ţară liberă ca Franţa" 45 . 

în decursul anului 1949, toate sferele vieţii evreieşti, inclusiv cea religioasă, au fost 
supuse organizatoric partidului şi controlului de stat, aşa că Gleichschaltung-u\ (alinierea) a 
fost perfect 46 . Rând pe rând, toate organizaţiile evreieşti au fost subjugate, fie prin obligaţia la 
autodizolvare, fie prin acaparare fizică, iar când nu a fost găsită altă cale, prin lege. Aşa, de 
pildă, printre rezoluţiile Sfatului Rabinic Superior, aproape toate declarative, laudative la 
adresa regimului, singura rezoluţie practică era cea de „a vinde clădirile sinagogilor în care nu 
se mai roagă evrei" 47 . 

Două organizaţii, Partidul Evreiesc şi Organizaţia Sionistă Revizionistă, n-au aşteptat 
dizolvarea şi s-au declarat autodizolvate. Toate zvonurile, aluziile şi chiar ştirile transpirate de 



40 Ben Silo, Angajamentele dlui Rosen, în „Revista Mea", Tel Aviv, 6.07.1979, pp. 32-33. 

41 Vezi Press Communique, Second Plenary Assembley World Jewish Congress, nr. 11, 30.06.1948. Andrei 
Pippidi are rezerve în privinţa evaluării de mai sus a activităţii Şef Rabinului Moses Rosen, pe care o consideră 
excesivă. 

42 Vezi The Jewish Monthly, voi. II, nr. 5, august 1948, p. 269. Vezi şi „Israelitisches Wochenblatt", Zurich, 
22.10.1948, p. 8. 

Vezi M. Shafir, op. cit., p. 395, apud V. Gregorian, Stratehgia i taktika leninizma bocvoe bratekich komparti", 
în „Bolşevik", nr. 7, 1950, p. 14. 

44 Vezi Memoriile Rabinului Rosen, în „Minimum", Tel Aviv, nr. 2, mai 1987, pp. 24-28. Vezi şi Corespondent 
special la Bucureşti, Evreii din Bucureşti salută la Templu, pe ministrul plenipotenţiar al Israelului'' ', în 
„Haaretz", Tel Aviv, 18.02.1949; vezi, de asemenea, scrisoarea ministrului plenipotenţiar al Israelului la 
Bucureşti, Reuven Rubin, din 27.01.1949, către şef-rabinul oraşului Bucureşti, dr. Moses Rosen, în Arhiva 
Ministerului de Externe Israelian, Ierusalim. 

45 Vezi raportul Şazar, decembrie 1949, în Arhiva Agenţiei evreieşti, Ierusalim. 

46 Vezi AJYB, Philadelphia, voi. 52, 1951, pp. 352-353.' 

47 Vezi JTA, New, 6.1 1.1949, sub semnătura lui Sol Rosman. 

la surse serioase, fie că au fost răspândite cu premeditare, fie că au ajuns la urechile celor 
interesaţi prin binevoitori, care spuneau despre conducătorii ambelor organizaţii, deşi n-a 
existat nici o legătură organică între ele, că sunt sortiţi arestului (ceea ce s-a şi întâmplat mai 
târziu). Atunci, ei au înţeles că nu au încotro şi au preferat să se declare autodizolvaţi. 

Organizaţiile afiliate unor centre mondiale au început să resimtă presiuni din ce în ce 
mai grele. Astfel Jointul, societatea evreiască de ajutor cu centrul în Statele Unite - care 
aducea în România anual frumoasa sumă de 4 000 000 de dolari, toţi sosiţi prin Banca 
Naţională care îi schimba în moneda locală, fiind favorizată în acele timpuri de setea statului 
român pentru valută forte -, a ajutat refugiaţii evrei, şcolile evreieşti şi presa evreiască, 
cantinele şi spitalele. în schimb, pentru că a fost calificată în Uniunea Sovietică drept un 
oficiu de spionaj, a fost destul pentru ca România să nu o mai tolereze. La aceasta s-a adăugat 
faptul că Jointul subvenţiona punctele de Hachşara (comunele de pregătire ale pionerilor 
sionişti pentru o viaţă productivă în Eretz Israel), precum şi căminele de copii cu educaţie în 
acelaşi scop. Tratativele interminabile, dublate de pofta hrăpăreaţă a CDE de a pune mâna pe 
magaziile Jointului, totdeauna pline cu hrană şi îmbrăcăminte, au dus la hotărârea 
guvernamentală de a-1 lichida 48 . Directorul Jointului, Dr. Fridrich Costiner, a fost cercetat de 
Securitate, în condiţii departe de a fi civilizate 49 . (Paguba resimţită în anii următori a dus la 
reinvitarea Joint-ului să-şi reia activitatea în România lui Ceauşescu). 

Congresul Mondial Evreiesc a avut în România o secţie foarte activă, încă din anul 
1936. închisă de regimul fascist, ea şi-a reluat activitatea la 9 noiembrie 1944 50 . Congresul a 
ajutat practic autorităţile româneşti în acţiunea de repatriere a cetăţenilor români din Uniunea 
Sovietică în anii 1945-1946 51 . Congresul a fost activ în acţiunea de restratificare profesională 
şi în alte acţiuni văzute cu ochi buni de către regim 52 . Dar din momentul când conducerea 
mondială a Congresului a refuzat să participe la Conferinţa Partizanilor pentru pace, în urma 
unei directive primite de la Moscova (directive asemănătoare au fost date Poloniei, 
Cehoslovaciei, Bulgariei şi Ungariei), s-a interzis secţiei româneşti contactul cu conducerea 
mondială 53 . în 1950, secţia românească a Congresului Mondial Evreiesc şi-a încetat existenţa. 

OSE în perioada celui de-al doilea război mondial a funcţionat în România sub forma 
Comitetului Mamei şi Copilului, care i-a ajutat pe copiii în nevoie. Spre sfârşitul anului 1944, 
comitetul a primit aprecierea OSE din Elveţia şi a fost recunoscut ca o secţie a sa în România, 
primind un buget serios, ceea ce a permis lărgirea activităţii. Mella Iancu, omul de legătură 
între ilegalitatea sionistă şi ilegalitatea comunistă, preşedinta Comitetului Mamei şi Copilului, 
a devenit Director OSE pentru România. în paralel, Mella Iancu a fost o activistă de frunte la 
Apărarea Patriotică. OSE şi-a adus un serios aport în amelorioarea situaţiei precare a 
populaţiei din nordul Moldovei la sfârşitul războiului. Provenind din fonduri evreieşti, 
ajutoarele destinate evreilor au fost împărţite la cererea autorităţilor locale şi la neevrei. 
Cerinţa ca ajutorul să fie acordat întâi evreilor nu a găsit un ecou pozitiv. în semn de protest, 
Mella Iancu a demisionat din Apărarea Patriotică. în martie 1945, OSE deţinea 7 cantine, care 
au deservit 800 de copii, iar la sfârşitul aceluiaşi an avea cantine în 12 oraşe, pentru 3 000 de 
copii. în iunie 1946, deţinea 15 centre medicale, specializate în boli de copii, iar la sfârşitul lui 
1946 funcţionau 116 asemenea centre în 33 de localităţi din ţară. Copiii cei mici au suferit cel 
mai mult de pe urma foametei din anii 1946-1947 şi OSE, datorită primirii unei alocaţii 



49 Pentru relaţiile Joint România, vezi zecile de dosare „România" în Arhivele Joint New York şi Ierusalim, 
inclusiv Raportul Costiner, înaintat lui Jordan, directorul general al Jointului, asasinat la Praga, în perioada 
comunistă. O copie a raportului în Arhiva personală a lui Shlomo Leibovici Laiş. 

50 Memento Statistic, voi. I, Bucureşti, 1945, p. 1 1; vezi şi „Mântuirea", Bucureşti. 

51 Vezi „Renaşterea noastră", Bucureşti, 12.10.1946. 

~' 2 Vezi Raportul Comisiei de Control al secţiei, a Congresului Mondial Evreiesc şi răspunsul trezorierului 

congresului, Leon Iţear, Bucureşti, 14.01.1946, în arhiva personală a lui Shlomo Leibovici Laiş. 

53 Vezi Moţi Moscovici, Dare de seamă la venirea lui în ţară, în arhiva personală a lui Shlomo Leibovici Laiş. 

extrabugetare, şi-a mărit sfera activităţii. Problema lipsei de personal adecvat a fost rezolvată 
prin înfiinţarea unei şcoli proprii de surori sociale şi de surori de caritate. în 1949, OSE avea 
în îngrijirea sa circa 20 000 de copii, întreţinuţi în cămine de copii, grădini şi parcuri pentru 
copii în convalescenţă, toate cu echipament modern, căpătat din străinătate 54 . însă la 8 martie 
1949 a apărut un domn Negrilă şi s-a declarat delegat al CDE, instalându-se la conducere, fără 
să solicite măcar o predare ordonată. Pentru a acapara marea avere a OSE, Federaţia 
Comunităţilor, recte CDE, a numit un aparat special în frunte cu E.C. Croitoru Weiss, cu 
misiunea de lichidare a OSE 55 . 

ORT, societate mondială evreiască pentru restratificarea profesională a tinerilor evrei, 
a avut în reţeaua de şcoli de meserii peste 1000 de tineri imediat după război 56 . Fiind o 
instituţie educativă, regimul a ţinut să-şi impună directivele, cu toate că scopul şcolii se 
încadra în vederile lui. A schimbat conducerea şcolii şi a transformat cursurile în multianuale, 
ceea ce nu concorda cu interesele elevilor evrei, interesaţi în cursuri de scurtă durată, deoarece 
se pregăteau să emigreze. „Productivitatea" evreilor, sloganul trâmbiţat de regim pe toate 
căile, a rămas literă moartă. 

Hotărârea guvernului român, din martie 1949, de a lichida toate instituţiile autonome 
evreieşti a pus capăt şi activităţii ORT. 8 şcoli, cu 42 de secţii profesionale echipate modern, 
în care învăţau 2270 de tineri 57 , au devenit şcoli generale, fără urme de semnalmente evreieşti. 
Condiţiile de înscriere, care cuprindeau şi obligaţia fiecărui absolvent de a sta la dispoziţia 
ţării timp de doi ani după terminarea cursurilor, a îndepărtat candidaţii evrei, astfel că şcoala, 
nu numai că nu mai era evreiască, dar era şi fără evrei 58 . 

Bnei Brith a existat în România din 1871. Marea Lojă din România căpătase numărul 
IX, deşi era a IV-a înfiinţată în lume. Legăturile poştale dintre România şi Statele Unite, pe 
atunci anevoioase, au cauzat întârzierea înscrierii în Ordinul Mondial. Datorită afinităţii 
evreilor din România cu ţara strămoşească, Marea Lojă din România a primit numele 
„ZION". Activitatea culturală şi de asistenţă socială s-a desfăşurat până la sfârşitul anului 
1947. Primele semne rău prevestitoare au apărut în 1948, când stânga a definit Bnei Brith ca o 
organizaţie masonică, ceea ce într-un sistem comunist a pus loja sub semnul lui Cain. în 1949, 
Bnei Brith nu mai exista în România, având aceeaşi soartă ca şi celelalte organizaţii evreieşti. 

Toate organizaţiile autonome evreieşti afiliate unor centre din afara graniţelor au fost 
lichidate prin presiuni sau din ordinul direct al guvernului. Fiecare dintre aceste organizaţii îşi 
avea specificul ei, cu care un regim comunist nu se putea împăca. Activitate de sine stătătoare, 
relaţii cu ţări apusene, alegeri deplin democratice, nici una nu concorda cu prevederile noului 
regim 59 . Fiecare dintre aceste organizaţii aveau şi o bază materială serioasă, care a fost luată 
fără chitanţă sau altă confirmare oficială. 

Privit retrospectiv a fost o politică mioapă, care a adus României doar prejudicii, atât 
materiale (încetarea trimiterii de fonduri din străinătate, adică privarea de valută forte), cât şi 
în ceea ce priveşte provocarea unei opinii publice mondiale ostile. Sub un regim în care 



54 The Ordeal in România, în Dr. L. Wulman, Infight ofhealth ofjewishpeople, New York, 1968, p. 168. 

55 Vezi Adeverinţa federaţiei Comunităţilor Evreieşti din România, nr. 3014, din 31.12.1949, în arhiva personală 
a lui Shlomo Leibovici Laiş. 

Vezi I. Butnaru, Holocaustul Uitat, consideraţiuni istorice, politice şi sociale cu privire la antisemitismul 
românesc, Tel Aviv, Editura Acmeor, 1985, p. 414. 

57 Vezi Raport de activitate al FCE din RPR, pe perioada ianuarie 1948, decembrie 1949, pp. 4-6, în Arhiva FCE, 
dosar nr. 265 V. 

Vezi Corespondent special la Bucureşti, Existenţa materială a evreilor din România, în pericol, în „Haaretz", 
Tel Aviv, 23.12.1949. 

9 Vezi Carol Iancu, Prefaţă, în Teodor Wexler, Michaela Popov, Anchete şi procese uitate 1945-1960. 
Documente, f.l., Fundaţia W. Filderman, f.a., voi. 1, p. 3, care citează Rezoluţia CC al PMR, din 12 decembrie 
1948 şi Hotărârea Guvernului României din 4 martie 1949. 

ideologia şi dispoziţiile Moscovei primau, asemenea organizaţii democratice nu aveau nici o 
şansă. 

Singura organizaţie evreiască, care a încercat din răsputeri să supravieţuiască, a fost 
Mişcarea Sionistă, care număra circa 130 000 de membri 60 . între anii 1944 şi 1949 au existat 
relaţii directe satisfăcătoare între Organizaţia Sionistă din România şi instituţiile de stat. Din 
momentul izbucnirii războiului rece, relaţiile au devenit tensionate, mai ales că între 
decembrie 1948 şi decembrie 1949, evreii au depus cam 200 000 de cereri pentru viza de 
ieşire din ţară pentru a emigra în Israel 61 . „Partidul trebuie să ia atitudine în toate problemele 
care privesc iudaismul român şi să lupte cu dârzenie împotriva curentelor naţionaliste 
reacţionare, în mijlocul iudaismului român 62 ". Era momentul când partidul şi guvernul şi-au 
afirmat direct împotrivirea, trecând la presiuni directe, inclusiv ameninţări. Presa sionistă a 
fost interzisă 63 . Centrala Organizaţiei Sioniste şi partidele sioniste mature s-au văzut nevoite 
să se autodizolve 64 . Organizaţiile de tineret sioniste împovărate cu comune de pregătire 
(Hachşara), în care se aflau şi refugiaţi supravieţuitori ai Holocaustului şi căminele de copii, 
unde se aflau mulţi orfani, nu erau dispuse să renunţe la existenţă. Pentru a înghiţi aceste 
organizaţii de tineret s-au dus tratative între TDE (Tineretul Democratic Evreiesc), organizaţie 
fantomă a CDE care avea aparat conducător, adică funcţionări partinici, dar nu avea tineret şi 
Centrala Hechalutz, organizaţia care cuprindea toate mişcările sioniste de tineret, numărând 
zeci de mii de membri. Scopul urmărit de comunişti era crearea unui Front al Tineretului 
Democrat Evreiesc, adică o mişcare de tineret unitară, aşa cum toate trebuiau să fie unitare, 
adică unice în regim. Discuţiile istovitoare, cu momeli şi ameninţări, au fost denumite 
„Războiul de o sută de zile" (parafrază la războiul de o sută de ani). Nici aducerea 
reprezentanţilor Centralei Hechalutz la Secretarul General al UTC, Florescu, n-a reuşit să-i 
înduplece pe tinerii sionişti. Ca urmare, au început să apară în presă articole de înfierare 
nominală a sioniştilor, ceea ce însemna în acele vremuri un act de acuzare. în ultima seară a 
lunii noiembrie 1948, Jewsecţia (secţia evreiască, recte CDE), cu sprijinul vădit al 
oficialităţilor, a comis un atac pogromist împotriva unor sedii sioniste. Evrei adunaţi spontan 
au umplut străzile. Tramvaiele nu puteau trece. Poliţia apărută imediat a fost nevoită să stea 
drepţi în faţa stratagemei sioniste de-a intona imnul ţării, urmat de imnul Hechalutzului. O 
luptă fizică, corp la corp, între devastatori şi deţinătorii sediilor s-a terminat prin preluarea 
sediilor de către poliţie „până la lămurirea situaţiei". Sediile nu au fost redate niciodată 
proprietarilor 65 . Instigaţiile au continuat, iar învinuiri fabricate au dus la descinderi 
poliţieneşti. Oficiul Palestinian şi Asociaţia „Amicii emigrării spre Israel" au fost învinuite de 
fraude financiare prin neplata de impozite, când de fapt impozitele fuseseră plătite, aşa cum s- 
a demonstrat prin prezentarea chitanţelor 66 . în campania împotriva sionismului a fost 
mobilizată toată presa. Redactorii tuturor ziarelor au fost convocaţi la Direcţia Presei, unde 
Vasile Dumitrescu, şeful direcţiei de care depindeau, a dat directive amănunţite cu privire la 
pericolele sionismului 67 . Sloganele veninoase n-au întârziat să apară: „Sioniştii, spărgătorii 
unităţii clasei muncitoare"; „Să luptăm împotriva sionismului şi să-1 demascam ca armă 



60 Vezi „Congres Weekly", nr. 21, din 15.06.1953, p. 19. 

61 Ibidem. 

62 Vezi Scrisoarea lui Moşe Saltzman, din solia palestiniană, către Pinhas Lubianiker Labon, Bucureşti, 
23.06.1948, în Arhiva Comitetului pentru Activitate Culturală, Tel Aviv. 

53 Vezi Scrisoarea Centralei Hechalutz, Bucureşti, nr. 3510, din 21.07.1948, în Arhiva FCE. 

64 Vezi Scrisoarea Organizaţiei Sioniste din RPR, din 21.12.1948, către conducerea Organizaţiei Sioniste din 
Ierusalim, în ASC, S41/169. ' 

65 Vezi Raportul Legaţiei 
Bevin, în Fo. 371/68634. 

66 Vezi Adresa „Amici: 
Shlomo Leibovici Laiş. 

67 Vezi „Aspects de la 
Arhivele Statului, Ierusalim. 



65 Vezi Raportul Legaţiei Britanice la Bucureşti, nr. 401 (91/21/48), din 13.12.1948, către ministrul de externe 
e 

66 Vezi Adresa „Amicii emigraţiei" către Ministrul de Finanţe, cu chitanţele ataşate, în arhiva personală a lui 
h 

67 Vezi „Aspects de la vie juive", raport periodic al Ambasadei Israelului la Bucureşti, din 19.03.1949, în 

politică a imperialismului"; „Combătând naţionalismul sionist, întărim prietenia între oamenii 
muncii de toate naţionalităţile 68 ". Au fost organizate adunări la care au fost aduşi participanţi, 
cu sau fără voia lor, iar când nu se găseau destui evrei, erau aduşi muncitori neevrei, încărcaţi 
în camioanele de la uzinele unde lucrau 69 . Regimul a trecut la măsuri oficiale. Biroul Politic al 
CC al PMR s-a întrunit în decembrie 1948, pe ordinea de zi fiind chestiunea naţională. 
Sionismul a fost înfierat 70 . Teohari Georgescu, ministrul de Interne, i-a convocat pe 
conducătorii sionişti, pe care i-a admonestat şi avertizat, făcându-i responsabili de continuarea 
activităţii tineretului. Tineretul Sionist încerca să reziste. în faţa neînduplecării lor, guvernul a 
hotărât să pună capăt legalităţii organizaţiilor şi printr-o hotărâre a Consiliului de Miniştri, 
publicată în martie 1949, a desfiinţat organizaţiile sioniste. Urmărirea sioniştilor nu a încetat 
odată cu desfiinţarea lor. A început vânătoarea activiştilor şi în vara anului 1949 au fost 
arestaţi primii, dar nu ultimii, activişti tineri, care au fost aduşi în faţa Curţii Marţiale din Cluj. 

Cortina a căzut peste activitatea sionistă din România. Un regim, în care încape un 
singur factor organizat, nu concepe existenţa altor organizaţii 71 . 

Două sunt motivele, pentru care am redat desfăşurarea relaţiilor dintre evrei şi regimul 
comunist în devenire. Primul, pentru o înţelegere mai bună a metodelor care au dus la 
lichidarea vieţii evreieşti autonome. Al doilea, deoarece pentru perioada de până la 1950, 
suntem în posesia unor documente ce au putut fi citate cu exactitate. Şi asta spre deosebire de 
sărăcia materialului documentar autentic datorat lipsei de acces la arhivele româneşti 
zăvorâte, care ne obligă ca pentru perioada de după 1950 să concentrăm cele întâmplate până 
la debarcarea regimului comunist, pe teme, prezentându-le într-un mod mult mai sumar decât 
s-ar fi cuvenit. 

înainte de a prezenta opresiunile suferite de evrei în regimul comunist, se cere o 
precizare. în partidul comunist au fost şi evrei, unii dintre ei chiar în aparatul de opresiune. 
„Sunt două feluri de comunişti evrei. Există evrei comunişti deoarece sunt comunişti şi există 
comunişti, care sunt comunişti evrei. Problema e cu ultimii" 72 . Au fost comunişti evrei 
idealişti, care au crezut în idealul comunist, au suferit pentru el şi au încercat să ajute la 
instaurarea regimului visat. Majoritatea dintre aceştia au încercat marea deziluzie. Dar au fost 
comunişti care chiar dacă s-au născut evrei, nu numai că n-au avut nimic cu evreismul, dar au 
fost printre asupritorii evreilor, printre cei ce au făcut tot posibilul pentru distrugerea 
organizaţiilor evreieşti, iar unii dintre ei au fost chiar torţionari, care şi-au chinuit fără milă 
fraţii lor arestaţi. 

Viaţa culturală 

„Stalinizarea a urmărit distrugerea completă a societăţii civile şi înregimentarea vieţii 
intelectuale şi a culturii" 73 . Societatea evreiască din România nu a făcut excepţie. 



Vezi Legaţia Israelului la Bucureşti, ZR/IT/16, din 19.03.1949, către secţia Europa de răsărit, din Ministerul de 
Externe Israelian, cu ziarele respective, în Arhivele Statului, Ierusalim. 

Vezi Lupta împotriva naţionalismului şi şovinismului sionist, unelte ale duşmanului de clasă, sarcină a 
maselor muncitoare evreieşti, Şedinţa plenară a activului CDE, în „Unirea", Bucureşti, 15.12.1948. Vezi 
Rezoluţia Biroului Politic al CC al PMR, în chestiunea naţională, decembrie 1948, publicată în presa vremii, dar 
şi în Partidul Muncitoresc Român, Rezoluţii şi Hotătări, Bucureşti, pp. 40-42. 

70 Vezi Rezoluţia Biroului Politic al CC al PMR în chestiunea naţională, decembrie 1948, publicată în presa 
vremii, dar şi în Partidul Muncitoresc Român, Rezoluţii şi Hotătări, Bucureşti, pp. 40-42. 

Vezi Rapport de Dernier Comite Executif de l'Organisations Sioniste de la RPR, 19.03.1949, în ASC, 
S41/169. Vezi şi Corespondent special la Bucureşti, Sfârşitul mişcării sioniste din România, în „Haaretz", Tel 
Aviv, 8.04.1949. 

72 Vezi în M. Zak, 40 de ani de dialog cu Moscova, Tel. Aviv, 1988, p. 22, care-1 citează pe M. Şaret, ministrul 
de Externe al Statului Israel, în convorbirea cu Vîşinski, ministru adjunct de externe al URSS, la Adunarea 
generală ONU, la Paris, 12.12.1948. 

Vezi Vladimir Tismăneanu, Stalinism pentru eternitate, O istorie politică a comunismului românesc, p. 14. 

Viaţa culturală evreiască propriu-zisă era legată dintotdeauna de tradiţie şi de ţara lor 

strămoşească. Noul regim a făcut tot ce îi era în putinţă pentru a-i îndepărta pe evrei de 

ambele coordonate. Când propaganda şi chiar persuasiunea nu şi-au atins scopul, s-a trecut la 

interzicerea oficială, fie prin neacordarea de autorizaţie pentru întâlniri culturale, fie prin 

desfiinţarea cercurilor culturale ebraice şi supunerea activităţii culturale în limba idiş direct 

controlului oamenilor de partid. IKUF (Idişer Kultur Farband), Centrul pentru răspândirea 

limbii şi culturii idiş, a devenit o oficină partinică de propagandă comunistă. Nu mulţi au fost 

scriitorii de limbă idiş care au mai rămas în România după instalarea definitivă a regimului 

comunist. Câţiva puteau publica dacă scriau ce li se cerea sau, în cel mai bun caz, ce le aproba 

cenzura. Pentru exemplificare vom aminti numai câteva cazuri. Aşa de pildă, Iacob Gropper, 

cel mai mare poet de limbă idiş din România, a fost chemat şi i s-a comandat o poezie despre 

republică. Iacob Gropper s-a cutremurat de însăşi ideea că o poezie se poate comanda. Când a 

povestit întâmplarea, lacrimile îi curgeau pe obraz. Acest mare om de cultură, cunoscător al 

multor limbi şi literaturi europene, pe lângă sursele evreieşti, nu s-a putut împăca cu gândul că 

poezia se scrie la comandă. Pe de altă parte, era înfricoşat, deoarece i s-a indicat un termen în 

care poezia comandată trebuia prezentată. Cunoscut ca un mare admirator al Revoluţiei 

Franceze, prietenii i-au sugerat ideea să se gândească la aceasta şi să încerce să scrie. Gropper 

a prezentat două strofe, pe care cei ce le-au citit le consideră dintre cele mai frumoase. 

Strofele prezentate nu au corespuns doleanţelor literaţilor comunişti. Ele nu au văzut lumina 

, .74 
tiparului . 

Un alt caz ce se cerea relevat pentru a se înţelege procedeele comuniste este cel al lui 
Vladimir Tamburu, scriitor idiş din Maramureş. 7 A scris nuvele, romane şi o lucrare de 
cercetare, Presa Idiş din România, lucrare apreciată şi în afara graniţelor României. Unul din 
romanele sale intitulat Lebedike Meisim (Suflete Vii), prezenta justiţia din Lumea de apoi. De 
fapt, nu a fost decât o parodie a justiţiei comuniste 76 . întrebat fiind cum a reuşit să se strecoare 
prin cenzură, a relatat o poveste anecdotică. „Comisia de cenzură pentru idiş este alcătuită din 
trei persoane, că doar atât am mai rămas scriitori de limbă idiş. M-am adresat celorlalţi doi 
colegi şi i-am avertizat că, dacă nu-mi dau semnătura pe bun de tipar pentru această carte, nici 
o carte de a lor nu va mai apare, căci indiferent ce vor scrie, eu voi refuza să semnez" 77 . Spre 
norocul lui Tamburu, literatura idiş din România n-a trezit interes în străinătate, tocmai pentru 
faptul că era una cenzurată. Dacă făcea vîlvă, romanul avea toate şansele de a fi premiat şi 
soarta autorului ar fi fost pecetluită. Abia după răsturnarea regimului comunist din România, 
romanul a fost premiat în Australia. 

Opresiunea cenzurii comuniste nu s-a oprit la cele scrise de evrei în idiş. A. Margul 
Sperber (decedat la Bucureşti în ianuarie 1967), cel mai mare poet de limbă germană din 
România, cunoscut şi apreciat şi peste hotare, a fost, în perioada comunistă, purtătorul de 
cuvânt al literaturii germane din România, cunoscut fiind pentru activitatea sa socialistă, încă 
de dinaintea războiului. Un poem al său, „Cimitirul Evreiesc", nu numai că a fost respins de 
cenzură, dar autorul a fost obligat să-i schimbe titlul şi parte din conţinut, ca să nu rămână nici 



74 Povestea lui Gropper la o adunare a unui grup de prieteni întrunit la Haifa să salute venirea lui în Israel. 
(Mărturie depusă de Israel Levanon Leiwandman la Arhiva Comitetului pentru Activitate Culturală Iudaică, Tel 
Aviv). 

75 în 1940, când sovieticii au ocupat Basarabia, a trecut, aşa cum au făcut şi alţii, în Uniunea Sovietică. Revenit 
în România cu Divizia Horia, Cloşca şi Crişan, al cărei colonel politic era, şi-a reluat activitatea literară. 

76 W. Tamburu, Lebedike Meisim (Suflete Vii), Editura Kriterion, Bucureşti, 1976. 

77 Mărturia lui Volf Vladimir Tamburu, dată lui Idov Cohen, parlamentar israelian născut la Mihăileni în 
România şi repovestită de Idov într-un cerc intim de prieteni. 

un semnalment evreiesc. încercarea lui Sperber de a renunţa la publicarea întregii cărţi aflate 
la cenzură a stârnit ameninţări şi atunci a fost obligat să se supună 78 . 

în aceste condiţii nu e de mirare că viaţa culturală evreiască a intrat în agonie. 

învăţământul evreiesc 

Chiar după 23 august, când elevii evrei eliminaţi din instituţiile de învăţământ de către 
regimul fascist au reintrat în învăţământul de stat, reţeaua de şcoli evreieşti din România avea 

' ' 7Q 

mai mult de 100 de şcoli în care învăţau peste 15 000 de elevi (şcoli primare, şcoli de 
meserii, gimnazii, licee, grădiniţe de copii, heider, în care copiii învăţau să buchisească 
rugăciuni, etc), în afara reţelei Tarbut, de şcoli de limbă ebraică. Şi nu trebuie uitată Şcoala 
„Cultura Agricolă". Cei ce se pregăteau să emigreze în Eretz Israel învăţau agricultura, după 
un program propriu, atât de apreciat de Ministrul Agriculturii, încât a vrut să-1 introducă în 
toate şcolile agricole din ţară. în aceste şcoli, se păstra tradiţia (nu religia) evreiască, se predau 
noţiuni elementare de limbă ebraică, sărbătorile evreieşti erau prezentate elevilor. Lupta 
pentru menţinerea şcolilor evreieşti nu a fost uşoară. Toate şicanele posibile s-au făcut pentru 
a provoca închiderea lor. Noua lege a învăţământului a pus capăt existenţei acestor şcoli. 

Singurele instituţii educative evreieşti autonome, care nu s-au supus dispoziţiilor, au 
fost căminele de copii ultraortodoxe, de sub egida Rabinului Portugal. Lupta dintre Jewsecţie 
şi aceşti copii a fost cu mult mai aprigă decât s-au aşteptat autorităţile. Discuţiile purtate cu 
rabinul şi cu directorul căminelor David Feld, chiar când aceştia au acceptat de nevoie ca 
micii discipoli să fie trimişi la şcoala elementară idiş din Bucureşti înfiinţată de stat, s-au 
dovedit nerelevante pentru elevii mai mari, ei refuzând să treacă la instituţii educative ale 
statului. Arestarea rabinului şi pătrunderea cu forţa în cămine, cu ajutor poliţienesc, i-a 
împrăştiat pe discipoli, fiecare din ei căutând un adăpost. Cărţile poştale scrise de aceşti fugari 
au fost interceptate de cenzură 80 şi astfel personalul Ministerului Muncii, responsabil cu 
căminele, a plecat să le dea de urmă. Promisiunile că vor continua să primească mâncare 
rituală şi că vor putea emigra în Israel nu au convins pe nimeni. Ei au preferat o trăire în 
ilegalitate, au lansat strigăte de ajutor şi mai ales au cerut facilitarea emigrării imediate 81 . 

Patru şcoli elementare de limbă idiş au funcţionat în toată România şi ele au dispărut 
în primii ani de guvernare comunistă. 

Antisemitismul 

Antisemitism a existat în România de-a lungul veacurilor. „De regulă, antisemitismul 
românesc este un fapt. Din când în când se transformă în idee" 82 . Fie că era unul de 
împrumut, sub influenţe puternice din afară, fie că era autohton. „Dar antisemitismul în 
România rămâne totuşi un fenomen românesc, care se cere cercetat, în ceea ce priveşte 
particularitatea lui specifică şi nu numai în ceea ce imită" 83 . Perioada nazisto-fascistă, mai 
ales ororile Holocaustului 84 , au lăsat amprente serioase, peste care nu era uşor să se treacă. 



78 Vezi Ghershom Scholen, în „Haaretz", Tel Aviv, 10.02.1967, reluată în cartea sa memorialistică, Devarim be 
Go, sub titlul Ce ne învaţă soarta unui poet evreu în limbi străine, Editura Am Oveid, Tel Aviv, ediţia a treia, 
1982, pp. 522-523. 

79 Vezi A. Feler, Dare de seamă la venirea lui în Israel, 1954, p. 13, în Arhiva Comitetului pentru Activitate 
Culturală judaică, Tel. Aviv. 

80 Vezi Scrisoarea de adio expediată din Buşteni, de către Frida Katz, directorului căminelor, în iunie 1949, vezi 
şi cartea poştală trimisă de Şeindl din Câmpulung, 4.07.1949, înainte de a fi prinsă, către familia ei adoptivă din 
Bucureşti, amândouă în Arhiva Comitetului pentru Activitate Culturală judaică, Tel Aviv. 

81 Vezi cartea poştală semnată Orfani din Transnistria, din 10.07.1949, către rabinul Rosen, în ibidem. 
Mihail Sebastian, De două mii de ani. Cum am devenit huligan, Bucureşti, 1990, p. 232. 

83 Lucreţiu Pătrăşcanu, Problemele de bază ale României, Bucureşti, 1944, p. 171. 

Radu Ioanid, The Holocaust in România. The Distruction of Jews and Gypsies under the Antonescu Regime, 
1940-1944, foreword by Elie Wiesel, Editura Ivan R. Dee, Chicago, 2000. Vezi şi Tuvia Frilling, Radu Ioanid, 

Speranţele evreilor că, odată regimul fascist eradicat şi legile discriminatorii abrogate, 
ei se vor vedea scutiţi de toate neajunsurile provocate de flagelul antisemit, s-au spulberat 
repede. Situaţia de fapt le-a provocat o mare deziluzie, nu numai pentru că antisemitismul 
endemic nu se putea lecui peste noapte, dar şi pentru că evreii şi-au dat seama foarte repede că 
diversiunea antisemită era mânuită şi de către regimul nou instalat 85 . Asemenea cazuri au fost 
semnalate la Bistriţa, Bârlad, Brăila, Buhuşi, Buzău, Cluj, Constanţa, Crevedia, Dej, Dorohoi, 
Fălticeni, Focşani, Gura Humorului, Huşi, Iaşi, Marghita, Petrova, Podul Iloaiei, Răducăneni, 
Reghin, Satu Mare, Timişoara, în perioada mai 1950 - mai 1951, toate legate de funcţionari de 
stat 86 . Chiar personaje nebănuite de a fi contaminate de microbul comunist s-au dovedit, după 
cum arată documente de arhivă, că în convorbirile lor intime antisemitismul răbufnea . Cu 
cât se simţea noul regim mai sigur de sine, cu atât mai mult s-a resimţit antisemitismul. 
Antisemitismul paroxist al lui Stalin, declanşat făţiş odată cu înscenarea procesului „halatelor 
albe 88 " (Stalin plănuia să deporteze pe toţi evreii din Uniune în Siberia) a creat pentru 
Gheorghiu-Dej o conjunctură favorabilă. El a primit încuviinţarea lui Stalin pentru debarcarea 
Anei Pauker, dar nu s-a mulţumit cu atât, ci a introdus şi „primatul naţional" în aparatul de 
stat, o formulă pentru îndepărtarea alogenilor, evreii fiind cei mai vizaţi. Dej a fost promotorul 
discriminării: „Linia antisemită primitivă susţinută de Dej" 89 ieşea în evidenţă mai ales în 
cazul învinuirilor şi al sentinţelor în diferite procese 90 . Cu cât coborai mai jos în ierarhie, cu 
atât antisemitismul era mai puţin mascat, mai ales atunci când, din comoditate electorală, 
liderii de frunte ai Partidului Comunist au pactizat cu şefi legionari şi i-au încadrat în partid, 
oferindu-le posturi importante, din care aceştia au acţionat asupra multor evrei 91 .. Pactul a dat 
naştere unei anecdote în versuri, colportată probabil de legionari. Era o parodie a unui cântec 
legionar răspândit: „Ţine minte trei cuvinte/Camarade nu fi trist/Garda merge înainte/în 
Partidul Comunist" 92 . 

însuşi faptul că la verificarea membrilor de partid, întrebarea adresată de către 
comisiile de epurare - din dispoziţia lui Rangheţ, care răspundea de activul de partid - era 
pentru român dacă a fost legionar, iar pentru evreu dacă a fost sionist, este extrem de 
grăitoare. Chiar şi aparatul funcţionăresc superior, care trata cu străinii, inclusiv cu israelienii, 
întrebuinţa un limbaj antisemit 93 . 

Răbufniri antisemite au avut loc şi în perioada foametei. în Maramureş, au fost 
proferate ameninţări împotriva supravieţuitorilor reveniţi din lagărele de exterminare. La un 
moment dat răbufnirile antisemite au luat o amploare sesizată de presa străină 94 . 



Mihail E. Ionescu, (editori), Raport Final, Comisia Internaţională pentru Studierea Holocaustului în România, 
voi. 1 şi voi. 2, de documente, ediţie îngrijită de Lya Benamin, Iaşi, Editura Polirom, Bucureşti, 2005. 

85 Marcela Pineles, Antisemitism în regimul socialist din România, cercetare efectuată la ACMEOR, msc, 
necompletată din lipsă de acces la arhivele româneşti relevante. 

86 Vezi Arhiva CDE, fond 37, dosarele nr. 18, 28, 33. 

' 7 Vezi Gheorghe Buzatu, Mircea Chiriţoiu, Document inedit. Convorbire Groza-Bodnăraş, în „Dosarele 
Istoriei", nr. 2 (18). 

* 8 O bună parte din medicii care l-au îngrijit pe Stalin au fost evrei. Specialişti de renume şi profesori 
universitari, au fost bănuiţi de Stalin, sau cel puţin acesta era pretextul, că au vrut să-1 otrăvească. Ei au fost 
arestaţi, cercetaţi cu metodele comuniste cunoscute ale NKVD-ului şi condamnaţi la pedeapsa capitală. Numai 
moartea lui Stalin le-a salvat viaţa şi după moartea lui au fost reabilitaţi. 

89 V. Tismăneanu, op. cit., p. 171. 

90 Vezi la capitolul Discriminări în Procesele economice. 

91 Vezi înţelegerea Teohari Georgescu, Ana Pauker cu liderul legionar Nicolae Pătraşcu, în I. Caraion, Insectele 
Tovarăşului Hitler, Miinchen, 1982, pp. 64-65; vezi şi Virgil Ierunca, Fenomenul Piteşti, Bucureşti, Editura 
Humanitas, 1990, p. 69. 

92 Vezi M. Maximo, Manuskriptum, Zurich, fotocopie în în arhiva personală a lui Shlomo Leibovici Laiş. 

93 Raportul unui diplomat israelian, noiembrie 1983, în Arhiva Ministerului de Externe israelian. 

Vezi New Terror Campaign Against Rumanian Jews, în JTA, şi Romanian Jews Cite Terror în „New York 
Times", ambele din 17.09.1958, precum şi Seymor Dreidin The New Order, în „New York Post" din 2.10.1958. 

Perioada Ceauşescu a marcat o extindere a antisemitismului, până într-acolo încât în 
presa de partid şi sub semnătura cunoscuţilor lui ciraci, au apărut între 1970 şi 1989 articole, 
poezii şi broşuri de un antisemitism făţiş şi chiar periculos 95 . Apariţia unui editorial incendiar 
antisemit, cu titlul „Idealuri" în organul Comitetului pentru Cultură şi Educaţie Socialistă a 
municipiului Bucureşti, „Săptămâna", a fost un subiect de scandal, cu răsunet în străinătate 96 
La standurile de cărţi bisericeşti, la mănăstiri şi biserici se difuzau făţiş broşuri antisemite 
în „Scânteia Tineretului" a apărut poezia „Cântec" a lui Petre Ivancu, de un antisemitism 
feroce 98 . Protestul Comunităţii Evreieşti 99 a primit un răspuns cinic, „Redacţia nu are idee 
cine este acest Petru Ivancu şi va verifica...", verificare neefectuată niciodată 100 . Volumul de 
poezii antisemite al lui Corneliu Vădim Tudor „Saturnalii" a apărut cu sprijinul unuia din cei 
mai apropiaţi ciraci ai Elenei Ceauşescu 101 . Nu era vorba de publicaţii sporadice, din contra, 

ele apăreau sub egida „Grupului celor 21 şi ceva", grupare antisemită declarată . „La 
începuturile anilor '70, Ceauşescu reuşise să ducă la bun sfârşit un proces început de 
predecesorul său, în mod sistematic, eficient şi discret „curătase" aproape toate posturile 

1 03 

importante din România de prezenţa evreiască . 

Profanarea cimitirelor evreieşti se înmulţea: la Bucureşti, Târgu-Mureş, Oradea etc, ca 
să enumerăm numai locurile despre care a scris şi presa, informând de vandalismele 
descoperite. Adresele comunităţilor evreieşti locale şi chiar ale Federaţiei Comunităţilor 
Evreieşti din România fie nu erau luate în consideraţie, fie se primea răspunsul de rutină „se 
va cerceta", fără nici un rezultat 104 . 

Persecuţii religioase 

Religia a fost unul din domeniile cele mai asuprite. Toate religiile. Campania 
împotriva lor a diferit de la un cult la altul, ca de altfel şi măsurile luate împotriva lor. Religiei 
mozaice i s-a impus în primul rând un şef rabin nou în locul dr. Alexandru Safran, obligat să 
părăsească România. Noul rabin-şef, după propriile sale declaraţii, era un devotat noului 



95 Vezi Scrisoarea Ministerului de Externe Israelian, nr. 971/26, din 16.10.1983, către ambasada Israelului la 
Washington, în care se specifică apariţia cu asentimentul cenzurii a cărţilor: Basme de M. Eminescu, în Editura 
Creangă pentru toţi copiii şi Ion Lăncrănjan, Fiul Secetei. Volumul IX din Opere complete al lui Eminescu, cu 
toate articolele antisemite scrise de el în presa timpului, fără ca Academia Română, editoarea volumului să facă 
vreo observaţie negativă la adresa antisemitismului. Vezi şi Symposionul ACMEOR, împreună cu Asociaţia 
Scriitorilor Israelieni de limbă română, asupra antisemitismului, Tel Aviv, noiembrie 1981. Vezi şi „Viata 
Noastră", Tel Aviv, 9.11.1983. 

96 Vezi „Săptămâna", Bucureşti, 5.09.1980. Vezi şi Michael Shafir The Men of the Archangel Revisited. Anti 
Semitic Formations among Communist România' s Intellectuals, în „Studies in Comparative Communism", voi, 
XVI, nr. 3, Autumn 1983, pp. 223-243. 

97 Vezi „Nu vă Lepădaţi de Hristos, nu vă însemnaţi cu 666", Atena, 1987. 

98 „Scânteia Tineretului", Supliment Literar Artistic, anul VI, nr. 24, 14 iunie 1986. 

99 Vezi adresa Şef Rabinului Rosen nr. 1951, din 30.X.1986, către redactorul şef al „Scânteii Tineretului", copie 
în arhiva personală a lui Shlomo Leibovici Laiş. 

100 Vezi emisiunea Radio Free Europe din 3.09.1986 şi „Viaţa Noastră", Tel Aviv, octombrie 1986. 

101 Vezi Scrisoarea lui C. V. Tudor, din 1.01.1987, „Gloriosului patriot Emil Bobu, fără de care acest volum n-ar 
fi apărut niciodată!" fotocopie în în arhiva personală a lui Shlomo Leibovici Laiş. Vezi Adresa Şef Rabinului 
Rosen nr. 1951, din 30.X.1986, către redactorul şef al „Scânteii Tineretului", copie în în arhiva personală a lui 
Shlomo Leibovici Laiş. Vezi şi emisiunea Radio Hate articles appear in România, redată în The Canadian 
Jewish News, 11.12.1986 şi L'Antisemitisme d'Etat en Roumani", în „Le Devoir", Montreal, Canada, 
15.01.1987. 

102 Vezi Manifestări neolegionare, în „Mişmar",Tel Aviv, p. 3, o copie se află în arhiva personală a lui Shlomo 
Leibovici Laiş. 

Vezi Radu Ioanid, Răscumpărarea Evreilor. Istoria acordurilor secrete dintre România şi Israel, traducere de 
Ciprian Durnea şi Mirela Mircea, cuvânt înainte de Elie Wiesel, introducere de Shlomo Leibovici Laiş, postfaţă 
de Ion Mihai Pacepa, Iaşi, Editura Polirom, 2005, p. 128. 

104 Vezi de exemplu „Notă", semnată de Emil Schechter, secretar general al FCE, copie în Arhiva Comitetului 
pentru Activitate Culturală judaică, Tel. Aviv. 

regim, „din punct de vedere ideologic, aparţin stângii, încă din momentul când am atins 
majoratul" 105 . Când totuşi a încercat să-şi împlinească şi datoriile sale de şef al cultului 
mozaic, el a devenit ţinta unor admonestări, avertismente. El a fost pus în situaţia de a încerca 
să păstreze o faţadă de viaţă religioasă, faţă de încercările de secularizare. O luptă deschisă 
dintre şef -rabin şi conducătorii laici ai Federaţiei Comunităţilor Evreieşti din România a creat 
o atmosferă aproape imposibilă. Rabinului i s-a impus ce să spună, cui să spună, ce declaraţii 
să semneze şi ce să impună celorlalţi rabini, pe cine să primească şi în ce condiţii. Instituţiile 
de pregătire a rabinilor au dispărut. Cu greu s-a aprobat deschiderea unei Ieşiva (şcoală 
talmudică) la Arad, pentru pregătirea oamenilor de cult, ce se împuţinau pe zi ce trece, din 
cauza emigrărilor deservenţilor de cult, care s-au văzut persecutaţi şi au făcut tot posibilul să 
obţină Foaia de Călătorie, ca să poată părăsi ţara. în acest domeniu, politica regimului nu prea 
a reuşit, cu toate eforturile depuse de şef-rabin, inclusiv presiunea sa asupra autorităţilor de a 
nu elibera vize de ieşire deservenţilor de cult mozaic, măsura care i-a atras oprobiul cercurilor 
evreieşti din Israel şi din alte ţări. 

în lipsa posibilităţii de a se întâlni liber, evreii frecventau tot mai mult sinagoga, dar şi 
aici iscoadele regimului i-au urmărit îndeaproape. Sinagoga devenise ţinta unei propagande 
deşănţate. 

Adunările de îndoctrinare s-au lovit de proteste. Predicatori veniţi în sinagogi cu 
manifeste comuniste au fost huiduiţi şi chiar molestaţi. Consecinţele nu s-au lăsat aşteptate. 
Rabini din capitală şi din provincie au fost arestaţi, pe bază de învinuiri născocite. Ancheta lor 
a fost înjositoare şi nelipsită de expresii antisemite. 

Nici cărţile de rugăciune nu au fost uitate. S-a cerut prin scris revizuirea lor, măsură 
necunoscută în trecut niciodată 106 . Pentru a-1 încadra pe evreu în „noua societate", s-a hotărât 
„distrugerea spirituală a acestui iudaism" 107 . 

Deoarece rabinii ortodocşi nu s-au supus directivelor, s-a trecut la arestarea lor. Ne 
vom opri doar la câteva exemple. Rabinul comunităţii din Careii Mari, Gross, a fost arestat, 
transportat la Cluj, nu înainte de a i se rade barba (mare batjocură pentru un rabin) şi de a i se 
lua Şalul de rugăciune (talit) şi Filacterele (Tefilin), obiectele de cult de care se serveşte orice 
evreu credincios la rugăciunea lui zilnică. Nu i s-a permis să primească mâncare rituală 
(Cuşer), aşa că a fost înfometat. Rabinul Rosen a intervenit: „Nu se poate ca un slujitor de 
cult, a cărui vină încă nu a fost elucidată, să sufere de batjocură a tot ce este sfânt în ochii lui 

i no 

şi să-şi piardă viaţa pentru că-şi respectă credinţa" . După 5 luni de anchetă, rabinul Gross a 
fost eliberat de către tribunal, care nu 1-a găsit vinovat cu nimic. Revenit în comunitatea sa 
fără barbă, comunitatea a manifestat cu furie. în consecinţă, rabinul Gross a fost rearestat 
pentru „instigare", de astă dată fără ca cineva să ştie încotro a fost dus. Reeliberat, a fost 
arestat pentru a treia oară. Evrei curajoşi din comunitatea lui au declarat în scris că ei ştiu cum 
a fost urzită învinuirea lui imaginară. Cererea lor de a-1 elibera, invoca printre altele şi 
motivul, „arestarea rabinului este un factor catalizator al părăsirii grăbite a evreilor" 109 . Nici 
de astă dată Securitatea nu a reuşit să-i dovedească vreo vină. Rabinul Rosen s-a văzut nevoit 
să adreseze un memoriu autorităţilor, împotriva celor ce „chinuiesc oameni, ca să recunoască 
păcate nefăptuite" no . Un alt rabin arestat a fost dr. Nobel din Lugoj. La fel s-a întâmplat cu 



Vezi Reorganizarea vieţii religioase la comunitatea evreilor din Bucureşti, partea I-a, pp. 1-4, în Arhiva 
Comitetului pentru Activitatea Culturală judaică, Tel. Aviv. 

106 Vezi Scrisoarea Ministerului Cultelor, Direcţiunea Evidenţei şi Coordonării, nr. 3820/1949, din 12 Feb. 1949, 
către Federaţia de Comunicaţii Evreieşti din România, în arhiva personală a lui Shlomo Leibovici Laiş. 

107 Vezi Scrisoare nesemnată a ilegalităţii religioase, din 5.07.1949, trimisă printr-o persoană ce pleca la Paris, 
secret numai pentru uz intern, către Centrul European al Tineretului Hapoel Ha mizrahi, în Arhiva Universităţii 
Bar Ilan. 

108 Vezi scrisoarea rabinului Rosen, din 15.07.1949, în Arhiva FCE, Bucureşti. 

109 Vezi Scrisoarea Comunităţii Evreilor din Careii Mari, 14.09.1950, în ibidem. 

110 Vezi Memoriu adresat Forurilor Superioare, august 1949, în ibidem. 

rabinul Alpert din Vaslui. în perioada represiunii împotriva sioniştilor au fost arestaţi rabinul 
dr. Nicolae Schonfeld din Arad şi rabinii Mordco Burştein, dr. David Safran şi Efraim 
Guttman din Bucureşti. Dar figura rabinică cea mai importantă arestată a fost Rabi Eliezer 
Zusia Portugal 111 . Originar din Sculeni, Basarabia, de unde a fost deportat împreună cu toată 
comunitatea sa în Transnistria, el a adunat acolo vreo 200 de copii ce şi-au pierdut părinţii, i-a 
îngrijit cât s-a putut în acele condiţii vitrege şi i-a adus cu sine la repatriere, înfiinţând pentru 
ei, la Bucureşti, cămine de copii cu educaţie religioasă ultraortodoxă. Presiunile directe şi 
indirecte nu l-au impresionat pe rabinul Portugal. în consecinţă, a fost arestat. Rabinii din 
România în frunte cu bătrînul şi veneratul rabin Şperber din Braşov, autoritate rabinică 
unanim recunoscută 112 , au cerut intervenţia rabinului şef. în străinătate, ecourile arestării 
rabinului Portugal au fost foarte puternice. Eliberat din închisoare, rabinul Portugal a început 
să meargă prin ţară. Peste tot a fost primit cu evlavie. Pentru a-1 presa, Securitatea 1-a dat jos 
de pe vapor pe fiul său rabinul Israel Portugal 113 , care primise vize de ieşire pentru el şi soţia 
lui. După două săptămâni de anchetă, fiul a fost eliberat, dar rabinul Portugal a fost rearestat. 
Anchetatorii nu au reuşit să-i obţină colaborarea. Rabinul Portugal refuza să mănânce şi, în 
timpul suferinţelor provocate în anchete, compunea melodii, pe cuvintele unor versete 
biblice 114 , rămase în tezaurul muzicii liturgice evreieşti până astăzi 115 . Reprezentanţele 
diplomatice din lume au fost asaltate şi până la urmă rabinul Portugal a fost eliberat şi lăsat să 
plece în SUA 116 . 

Luna de miere a rabinului Rosen a fost de scurtă durată. Legea Cultelor şi mai ales 
Regulamentul Cultului Mozaic 117 au încătuşat comunităţile evreieşti şi pe deservenţii de cult. 
Fiecare pas cerea aprobare. Rabinul Rosen trebuia să depună omilia pe care avea de gând s-o 
rostească pentru a obţine aprobarea reprezentantului partidului, av. H. Leibovici Şerban, şi să 
se conformeze ştersăturilor şi adaosurilor acestuia. în faţa situaţiei create, rabinul Rosen s-a 
supus şi în omilia lui a atacat imperialismul şi servul său Israel. Statele Unite au reacţionat 
prin reprezentantul său în Comisia Politică a ONU, Benjamin Cohen 118 . 

Numirea Sfatului Rabinic Superior 119 n-a schimbat situaţia de fapt, având în vedere 
dreptul Federaţiei comunităţilor condusă de comunişti ateişti de a-i aproba sau nu hotărârile. 

în situaţia imposibilă creată, rabinul Rosen s-a adresat forurilor superioare de Partid, 
atrăgându-le atenţia că nu-şi poate îndeplini misiunea. Necesitatea de a avea o opinie publică 
internaţională favorabilă i-a dat câştig de cauză rabinului Rosen, care a devenit şi preşedintele 
Federaţiei Comunităţilor Evreieşti din România şi s-a achitat cu devotament de toate misiunile 
pe care regimul i le-a încredinţat. 

Şicanele s-au referit nu numai la cei vii. în timpul transhumării rămăşiţelor pământeşti 
ale Marelui Rabin din Vijniţa, când coşciugul se afla de acum pe motonova Transilvania, o 
dispoziţie de ultim moment a oprit sicriul, care a fost aruncat într-una din magaziile portului, 
o blasfemie la adresa tuturor obiceiurilor evreieşti şi o înjosire a mulţilor lui adepţi. Evreii din 
România s-au cutremurat. Scandalul a cuprins toată suflarea evreiască. Motivarea comportării, 
o „informaţie" că în sicriu au fost ascunse materiale subversive. Ana Pauker, sesizată din 
afara graniţelor, a dispus trimiterea unei comisii, care să facă constatări pe loc. Coşciugul a 



111 Vezi „Renaşterea noastră", Tel. Aviv. 18.08.1949. 

112 Vezi telegrama rabinului Şperber, 15.08.1949. 

113 Vezi memoriul şef-rabinului Rosen, către Secretariatul General FCE, ianuarie 1959, în Arhiva FEC. 

114 Vezi rabin Efraim Guttman, Rabinul Elizer Zusia Portugal în „Viaţa Noastră", Tel. Aviv. 17.02.1982. 

Vezi rabinul Moşe Rosen, Degeaba au zburat loviturile, melodia lui a învins pe anchetator, în „Maariv", Tel 
Aviv, 16.10.1987, partea a Il-a, p. 4. 

116 Vezi Item 362/59, din 28 ianuarie 1959, EH/III/700/A, în arhiva personală a lui Shlomo Leibovici Laiş. 

117 Vezi Statutul Cultului Mozaic, aprobat prin Decretul Prezidiului Marei Adunări Naţionale a Republicii 
Populare România, cu nr. 589, din 1 iunie 1949, în arhiva personală a lui Shlomo Leibovici Laiş. 

118 Vezi ştirea în „Haaretz", Tel Aviv. 6.01.1949. 

119 Vezi decizia Ministerului Cultelor, nr. 21601/49. 

fost deschis. Tot ce s-a găsit au fost osemintele defunctului şi Kwitlech, acele hârtiuţe pe care 
Hasidim, adepţii, obişnuiesc să le depună pe lângă trupul neînsufleţit al marelui lor 
îndrumător. Procesul- verbal încheiat după descindere a rămas unul din secretele de stat cele 
mai păzite. Coşciugul a fost transportat cu următoarea cursă a vasului 120 . 

Metamorfozele prin care a trecut rabinul Rosen, datorită influenţelor dinăuntru şi din 
afară, i-au permis totuşi să asigure o viaţă religioasă minimală şi să afişeze pentru afară o 
aparenţă de viaţă evreiască. 

Discriminări în procesele economice 

Procesele economice au fost uneltele regimului, pentru a se descotorosi de 
răspunderea unei situaţii imposibile şi a explica astfel lipsurile resimţite din ce în ce mai mult 
pe piaţă. Aceste procese au fost intentate nu numai evreilor, dar evreii au fost ţapii ispăşitori 
principali. Indiferent dacă şi-au românizat numele sau dacă au fost forţaţi s-o facă, odată aduşi 
în faţa justiţiei, numele lor anterior de rezonanţă evreiască a apărut în dosarul de acuzare şi 
bineînţeles în presă, care accentua numele evreieşti. Neavând dosarele în faţă, pentru că 
arhivele au refuzat să le pună la dispoziţie, voi aminti doar anumite procese în care acuzaţii 
evrei au fost discriminaţi, iar pedepsele aplicate lor au fost disproporţionat de mari faţă de 
cele adjudecate partenerilor neevrei din proces. „I was told by some of the best informed 
people in Bucharest that the proportion of Jews serving long prison sentences for private 
trading, which is a criminal offense under the Communist laws, far exccceds their proportion 
in the population and that they are shown less leniency than non Jews who are tried on the 
same charges 121 ". Aşa s-a întâmplat în procesele de mare răsunet, ca de pildă, Procesul 
Lotului de la Comerţul Exterior, sau cel de la SOVROMLEMN, de la Comcar, etc, dar mai 
ales în procesul Canalului Dunăre-Marea Neagră. Tot la Canal au fost trimişi acei evrei, care 
dorind să respecte Sabatul, nu erau angajaţi nicăieri, fiind nevoiţi să-şi câştige pâinea prin 
îndeletniciri considerate ilicite. Ei au fost încadraţi în articolul de lege „vagabonzi" şi 
condamnaţi la muncă la canal sau trimişi acolo pe cale administrativă, fără proces 122 . 

Probleme demografice 

Piedicile impuse celor ce au înaintat cereri de plecare din ţară se înmulţeau mereu. 
Formulare schimbate din timp în timp obligau pe solicitant să-şi refacă dosarul, cu multele 
acte ce i se cereau, iar fiecare respingere cerea reluarea întregului proces. Dar cea mai mare şi 
mai crudă măsură a fost aceea când se adăuga un nou născut în familie, netrecut în cererea 
depusă înainte de naşterea sa. Situaţia a devenit imposibilă în cazurile când cererile de plecare 
au fost aprobate şi prezentându-se la paşapoarte pentru ridicarea Foii de călătorie, părinţii 
cereau ca nou născutul să fie trecut pe foaie. Permisul de plecare era anulat pe loc şi toate 
formalităţile trebuiau reluate de la început, inclusiv aşteptarea distrugătoare de nervi. în 
consecinţă, majoritatea evreilor care depuneau cereri de plecare s-au ferit să aibă copii. O 
întreagă generaţie de evrei din România au ajuns în Israel fără copii sau în cel mai bun caz cu 
un singur copil avut înaintea înaintării dosarului pentru emigrare. Abia după ani aceste familii 
au resimţit consecinţele acestei comportări neumane. 

Arestarea sioniştilor 

Expresia antievreiască cea mai barbară a fost înscenarea proceselor antisioniste. 184 
de conducători, fruntaşi şi activişti sionişti, care au acţionat în mod legal până la desfiinţarea 



120 Vezi Scrisoare rabinului Hager din Bnei Brak, din 17 Adar 5710, către Rabinul Rosen, fotocopie în Arhiva 
personală. 

121 Vezi Leon Crystal, Jews and Jewish Life in România, A Confidenţial Report, New York, August, 1958. 
Vezi Corespondent special la Bucureşti, Existenţa materială a Evreilor din România în pericol, în „Haaretz", 

Tel Aviv, 23.12.1949. Vezi şi Legea 324 din Codul Penal. 

sionismului din România, s-au văzut prinşi, câteodată de „hingheri" ce i-au înşfăcat în plină 
stradă sau ademeniţi pe diverse căi şi duşi în beciurile tenebroase ale Securităţii, unde 
torţionarii i-au torturat, fizic şi sufleteşte, smulgându-le semnături pe învinuiri fantomatice. 
„Procesele spectacol", desfăşurate la Curtea Marţială sau la Tribunalul Militar, erau ţinute cu 
„apărători din oficiu", iar în puţinele cazuri când avocatul a avut curaj, a fost întrerupt de 
preşedintele tribunalului cu grosolănie şi cu ameninţarea că se va trezi pe aceeaşi bancă de 
acuzare. Duşi în lanţuri, în dube, ei au fost închişi în odioasele penitenciare şi închisori ale 
Securităţiii, printre care cele de la Aiud, Ghencea, Piteşti şi altele, pentru bărbaţi, şi Mislea 
pentru femei, sorbind până la fund din cupa cumplitelor suferinţe. Toate acestea pentru că au 
vrut să plece în tara strămoşilor lor. Chiar atunci când emigrarea evreilor a fost admisă, nici 

i ni 

un sionist nu a avut voie să se strecoare, ei erau condamnaţi înaintea oricărui proces . 

Deoarece este imposibil de redat în câteva fraze tot ce au suferit sioniştii arestaţi, ne 
vom mulţumi doar cu câteva scurte exemple şi ele redate doar fragmentar. Sursele indicate 
vor permite celor interesaţi să cunoască cruda realitate 124 . 

Personalitatea cea mai importantă a sionismului din România a fost A.L. Zissu. 
Dârzenia lui, chiar în beciurile Securităţii (care n-a reuşit să obţină de la el cele dorite), i-a 
condus pe torţionari la ideea diabolică de a-i aplica presiuni psihologice, ceea ce a dovedit, 
dacă mai era nevoie, că aceşti zbiri nu au avut nimic uman în fiinţa lor. Zissu avea un singur 
fiu, o somitate, pilot în aviaţia britanică, care căzuse pe frontul din Africa de Nord, în timpul 
celui de al II-lea război mondial. Când paraşutistul Trachtenberg, paraşutat în spatele frontului 
în România, i-a comunicat, în numele comandamentului britanic, vestea căderii fiului, Zissu 

i ic 

s-a recules o clipă şi apoi a spus: „Domnilor, să continuăm şedinţa" . „Ei bine, savanţii 
„psihologi" de la Securitate se pricepeau la toate, chiar şi la plastografie. I-au pus în faţă lui 
Zissu o scrisoare, cică scrisă de fiul său, care s-ar fi aflat undeva în Uniunea Sovietică, 
condamnat la moarte ca spion englez şi care îi comunica tatălui său că numai acesta, fiind 
„cuminte" şi semnând ce-i cer anchetatorii, îi poate salva viaţa. Astfel, Zissu n-a mai 
rezistat" 126 . 

Nu era singurul caz de presiune psihologică. Motzi Moscovici a fost ţinut singur în 
celulă o perioadă îndelungată. Anchetatorii credeau că nu va rezista în această singurătate. Ei 
i-au aruncat în celulă un vechi dicţionar ebraic-român. Credeau că acest distins intelectual, 
care nu mai văzuse de multă vreme o literă scrisă, va ceda. Motzi a învăţat dicţionarul pe de 
rost şi la venirea în Israel a redactat împreună cu Laiş două dicţionare, ebraic-român şi român- 
ebraic 127 . 



123 Vezi Teodor Wexler, Michaela Popov, Anchete şi procese uitate, ed. cit., prefaţate de prof. Carol Iancu şi 
postfaţate cu o largă Addenda, Mărturii ale supravieţuitorilor terorii antievreieşti executate de regimul 
communist din România; Şef-rabin dr. Moses Rosen, Martor al Istoriei; I. Artzi, Greva foamei Tel Aviv, Mai 
1954; Av. Constantin Vişinescu, Am fost avocatul lui Mela Iancu; Moritz Weiss (Moshe Talmon), Un mesagiu 
pentru generaţiile viitoare; Arnold Schwefeldberg, Adevăruri care trebuiesc cunoscute; Dr. Shlomo Leibovici 
Laiş, Martiriul evreiesc în anii comunismului şi documente din arhivele securităţii. Vezi şi Scrisoarea ilegalităţii 
sioniste din România, către Congresul mondial evreiesc, New York, din 20 Menahem Av. 5709, în Arhiva ASC, 
Ierusalim (un strigăt de alarmă). 

124 Pentru desfăşurarea măsurilor antisioniste, vezi şi Minorităţii Etnoculturale. Mărturii Documentare. Evreii 
din România, 1945-1965, volum editat de Andreea Andreescu, Lucian Nastasă, Andrea Varga, cu un cuvânt 
înainte de Li viu Rotman, coordonator: Lucian Nastasă, Cluj, CRDE, 2003. 

125 Vezi Ş. Avni, postfaţă la cartea editată de Mihai Pelin, Sioniştii sub anchetă. A. L. Zissu. Declaraţii, 
confruntări, interogatorii. 10 mai 1951, 1 martie 1952, Bucureşti, 1993, p. 268. 

126 Vezi Dr. Moses Rosen, Şef Rabinul cultului mozaic şi Preşedintele Federaţiei Comunităţilor Evreieşti din 
România, Prefaţă, la Sioniştii sub anchetă. A. L. Zissu. Declaraţii, confruntări, interogatorii. 10 mai 1951, 1 
martie 1952, p. 9. 

127 Vezi Imanuel (Motzi Moscovici) Laiş, Dicţionar Ebraic Român, Tel Aviv, Editura Sinai, 1958, ibidem, 
Dicţionar Român-Ebraic, în ibidem, 1962, 235 pp. 

Metodele chinului fizic au fost groaznice. „Nu există o fiinţă omenească care să poată 
suporta chinuri la nesfârşit 128 ". Astfel Mendelovici a fost ţinut 15 zile şi 15 nopţi în picioare, 
până a leşinat. Pe Benvenisti l-au dus la manej, l-au plimbat zeci de ore în şir în jurul unei 
odăi ovale, până a leşinat. Amănunte asupra măsurilor neomeneşti la care au fost supuşi 
arestaţii pentru sionism au umplut cărţile memorialistice ale celor ce au trecut prin acest 
purgatoriu comunist. Dr. Theodor Loewenştein Lavi redă ancheta lui, din care a ieşit cu un 
picior mai scurt . Ş. Avni descrie prin ce a trecut în închisorile de la Malmaison, Jilava, sute 
de zile de carceră, schingiuiri etc . Regina Nusen prezintă suferinţele femeilor, care după ce 
nu au împlinit ce li s-a cerut de către Securitate înainte de arestare, refuzând să devină 
delatoare, au fost anchetate cu metode neomeneşti, trecute până la proces prin diferite 
închisori şi trimise după judecare la închisoarea de femei de la Mislea, unde situaţia sanitară şi 
mai ales îngrijirea medicală a deţinutelor a rămas literă moartă 131 . Ziaristul Moşe Maur, 
descrie cele auzite de la cumnatul său, av. Max Schnierer din Iaşi, unul din avocaţii cei mai 
onorabili, care a fost invitat să depună o mărturie şi s-a reîntors acasă numai după 5 ani 132 . 
Menahem Fermo, într-un stil epistolar şi cu multă reţinere, descrie cele petrecute cu el atât în 
ancheta inchizitorială şi în diversele închisori prin care a fost purtat, cât şi în parodia de 
proces ce i s-a intentat 133 . Dar cea mai zguduitoare mărturie aparţine lui Samy Şmuel 
Rottenberg Harari, care în pagini răscolitoare redă schingiuirile prin care a trecut şi mai ales 
ancheta după metoda a treia, punerea pe fus, leşinul, răsturnarea găleţilor cu apă şi imediata 
reluare a anchetei cu aceeaşi metodă. O traumă care nu părăseşte omul cât mai trăieşte 134 . 

Am amintit doar câteva cazuri din acest capitol al marei şi îndelungatei suferinţe, dar 
nu putem încheia acest capitol fără a aminti pe cei patru sionişti arestaţi care au murit în 
anchetă. Corpurile neînsufleţite a trei dintre ei mai zac şi astăzi în gropi comune, fără ca 
familiile şi prietenii să ştie unde. Numai rămăşiţele pământeşti ale unuia din ei, Chivu 
Ornştein, au fost transhumate, datorită omeniei fostului preot de la Jilava (decedat între timp). 
Toate încercările făcute de Asociaţiile israeliene, fie prin memorandumuri înaintate în scris 135 , 
fie la diferite întâlniri cu autorităţi româneşti, la Parlament, sau cu demnitari de rang înalt, cu 
ambasadori ai României în Israel, au rămas fără rezultat, în pofida promisiunilor repetate. 
Serviciile secrete române s-au baricadat în poziţia lor încăpăţânată de a nu dezvălui secretul. 
Neînhumarea lor după datina evreiască este o palmă continuă dată amintirii acestor martiri, 
dar nu numai lor, ci şi întregii colectivităţi evreieşti originare din România. 

în urma presiunilor continue din afara graniţelor ţării, inclusiv greva foamei din Tel 
Aviv din mai 1954, care a făcut mare vâlvă în toată lumea, arestaţii pentru sionism au fost 
eliberaţi din închisori, poate ca un ecou îndepărtat al timidei destalinizări, operată atunci în 
România. Sosirea lor în Israel, în grupuri mici şi după intervale, a adus la cunoştinţa generală 
suferinţele lor. Dar în 1958, Securitatea a rearestat o parte din sioniştii eliberaţi. Culpele nu 
erau mai puţin imaginare. De astă dată reţinerea lor a fost, relativ, de scurtă durată. în cazul 



128 Vezi postfaţa citată a lui Avni, p. 267. 

Vezi Dr. Th. Lavi, Nu a fost Pisica Neagră (Amintirile unui Assir Ţion din Romănmia), Tel Aviv, Editura 
Bronfman, 1979, 311 pp. 

130 Vezi Ş, Avni, Gheulim mi iad Tzar (Salvaţi din mâna duşmanului), Tel Aviv, Editura Reşafim, 1978, pp. 309- 
401. 

131 Vezi Regina Nusen Mihailovici, Al Iad ha Tirza ha Ieruka (La Teiul cela Verde), Kibutz Dalia, Editura 
Maarechet, 1999, 188 pp. 

132 Vezi Moşe Maur, O oră care a durat 5 ani, roman documentar, Tel Aviv, Editura autorului, 1987, 124 pp. 

Vezi Menahem Fermo, Scrisori nescrise. Evrei şi Sionişti în România Dictatorilor, Ierusalim Editura 
Ţivonim. 

Vezi Şmuel Harari, Be Ţipornei ha Boleşet ha Românit (In Ghiarele Securităţii româneşti), Editura 
Ministerului Apărării, Tel Aviv, 1992. 
135 Vezi copiile în Arhiva ACMEOR, Tel Aviv. 

lui Haiym Wurzel, de pildă, rearestarea a fost o vendetă pentru retractarea în cursul procesului 
a declaraţiilor smulse cu metoda punerii pe fus 136 . 

20 de procese la diferite tribunale militare au avut loc între anii 1949 şi 1953 şi unul în 
1959, toate cu rezultate înspăimântătoare. Sentinţele dictate au fost condamnări de până la 20 
de ani de muncă zilnică. Numai schimbările din politica internaţională au făcut posibilă 
eliberarea sioniştilor, cam după 5 ani de detenţie. 

Arestarea, anchetarea, procesele şi condamnările sioniştilor au fost hotărâte în 
şedinţele Biroului Politic ale Partidului. Cel mai aprig duşman s-a dovedit Gheorghiu Dej, 
„Toţi merită să fie împuşcaţi, dar întrucât sunt prea mulţi şi s-ar putea să arate ca un fel de 
măcelărie, va trebui să le administrăm pedepse la închisoare, numai în cazuri excepţionale, în 

1 ^7 ' 

două trei cazuri să fie condamnaţi la moarte" . 

Rezistenţă sau cvasidisidenţă 

Puşi în situaţii imposibile, evreii au căutat posibilităţi de salvare şi s-au adresat pe 
toate căile, legale şi nelegale, oricărui for de la care sperau să fie ajutaţi. Volens nolens, ei s- 
au aflat într-o poziţie de rezistenţă faţă de regimul ce i-a asuprit. Nu a fost o mişcare de 
rezistenţă clasică, nu acţiuni subversive, nu au aruncat în aer poduri şi nu au tras în nimeni. Ei 
s-au întrunit, ca să schimbe informaţii, să înveţe şi să predea ebraica, în pofida interzicerii ei, 
să se ajute între ei, să caute împreună căi de scăpare . Toate acestea fiind interzise de regim, 
ei s-au văzut încălcători ai legii. în virtutea crudei realităţi, tot ce făceau îi punea în postura de 
disidenţi, mai ales atunci când în disperare de cauză s-au adresat şi unor foruri neevreieşti, în 
România şi în afara ei. Condiţiile unei ilegalităţi în regim comunist, deşi era o ilegalitate 
sterilă, au fost mult mai grele decât în perioada celui de al doilea război mondial. Atunci te 
puteai încrede în orice evreu. în perioada comunistă nu se putea şti care dintre evrei era 
racolat, cu sau fără voia lui, de Securitate. A. L. Zissu a îndrăznit să ridice glasul. El a cerut o 
audienţă printr-un memoriu amănunţit trimis lui Gheorghiu Dej, în care a detaliat situaţia 
imposibilă a evreilor 139 . O adresă cu explicaţii asemănătoare, a trimis Zissu şi ministrului de 
Interne, Teohari Georgescu 140 . La ambele nu s-a primit nici un răspuns. Zissu a fost arestat 
pentru sionism. Odată cu arestarea sioniştilor, orice urmă de ilegalitate, oarecum organizată, a 
încetat. 

încercările de evadare prin îmbarcarea pe şlepuri ce făceau naveta pe Dunăre până la 
Viena, eşuate din cauza marinarilor turnători, care preferau să aibă relaţii bune cu Securitatea 
ca să şi poată face liniştiţi afacerile lor de contrabandă, s-au soldat cu arestări efectuate la 
Galaţi şi Brăila. încercările de a pleca cu paşapoarte austriece 141 au eşuat din cauza 
ameninţărilor de denunţ din partea uneia dintre funcţionare. Singurele tentative reuşite au fost 
acele cazuri, foarte puţine, de traversare a Dunării înot spre Iugoslavia. 

O opoziţie faţă de situaţia instaurată a fost manifestată de rabini şi deservenţi de cult şi 
chiar de unii efori la încercările regimului de a lovi în tradiţia religioasă şi în conducerile 
sinagogale. Sărbătorile de toamnă adunau mulţi evrei în sinagogi. Neavând încredere în 
rabini, CDE, antebraţul regimului comunist în uliţa evreiască, a hotărât să-şi trimită 
demagogii săi, care să ţină predicile în locul deservenţilor de cult, cărora li s-a interzis s-o 



136 Vezi Declaraţia lui Haiym Wurzel, la venirea lui în ţară, în Arhiva Ministerului de Externe Israelian. 

137 Vezi în ibidem, citat din procesul-verbal al politbiroului din 14 ianuariue 1953, aflat în arhivele Comitetului 
Central, dosar nr. 2/1953. 

138 Vezi Scrisori ale tineretului sionist în „ilegalitate", ca de pildă cea ce poartă numărul 5769, din 7.03.1949, sau 
cea din 22 ŞEVAT 5709, ambele în Arhiva Universităţii Bar Han. 

139 Vezi Scrisoarea lui A. L. Zissu şi Memoriul de 7 pagini adresat lui Gh. Gheorghiu-Dej, 1949, copie în în 
arhiva personală a lui Shlomo Leibovici Laiş. 

140 Copii după ambele memorii, în în arhiva personală a lui Shlomo Leibovici Laiş. 

141 Vezi Scrisoarea Centrului de Ajutor şi Salvare a lui Mizrahi, Paris, 8.07.1949, în Arhiva Universităţii Bar 
Han. 

facă. Tezele principale au fost departe de a avea vreo legătură cu sărbătorile religioase. Ele 
erau atacuri contra statului Israel şi contra emigrării. Discursul delegatului regimului la 
Templul Coral din Bucureşti a fost atât de agresiv, încât reprezentanţii diplomatici ai 
Israelului s-au văzut nevoiţi să părăsească Templul, ceea ce a produs consternarea enoriaşilor, 
iar vociferările au tulburat atmosfera pioasă. în alte lăcaşe de rugăciuni, vorbitorii trimişi au 
fost huiduiţi, cuvântările lor întrerupte, iar în anumite cazuri a fost nevoie de intervenţia 
poliţiei pentru a-i scoate nevătămaţi, atât de puternică a fost furia celor prezenţi. în provincie, 
aceşti vorbitori au fost coborâţi cu forţa din amvon: „Noi am venit să ne rugăm şi nu să 
ascultăm discursuri politice" 14 . Fără îndoială că au fost acte de curaj, ţinând seama că 
sinagogile erau împânzite de iscoade, care se grăbeau să predea Securităţii numele celor 
implicaţi. în faţa acestei situaţii, toţi rabinii, hahamii şi eforii comunităţilor din ţară au fost 
convocaţi la „cursuri de îndrumare". Spre marea surpriză a organizatorilor, dispoziţiile lor au 
fost primite cu proteste gălăgioase. „încercaţi să goliţi instituţiile religioase de orice 
conţinut" 143 . Pentru a linişti spiritele, organizatorii au trecut la autocritică. Nimic nu s-a 
schimbat în fapt, dar asemenea întruniri n-au mai fost convocate. 

Emigrarea sau vânzarea evreilor 

Emigrarea evreilor din România spre Palestina de atunci şi spre Israel astăzi este un 
proces neîntrerupt din secolul XVIII şi până în zilele noastre. Emigrarea a continuat şi în 
timpul celui de- al II-lea război mondial, în pofida tuturor pericolelor şi în pofida pierderilor 
suferite prin scufundarea, de către sovietici, a două vase cu emigranţi evrei din România. în 
perioada de tranzit, de după război, emigrarea a continuat, mai mult sau mai puţin cu 
aprobarea autorităţilor, interesate să îndepărteze pe această cale elemente neacomodabile, dar 
mai ales supravieţuitori din lagărele de exterminare, îndeosebi refugiaţi din alte ţări aciuaţi 
prin România. Presiunile Marii Britanii, ca membră a Comisiei Aliate de Control, împotriva 
emigrării spre Palestina i-au îndreptat pe emigranţi spre graniţele de vest, pe unde au trecut în 
Ungaria şi de acolo prin Germania şi Italia spre porturile de la Mediterană sau prin Iugoslavia 
în aceeaşi direcţie. 

Mella Iancu, omul de legătură între ilegalitatea sionistă şi cea comunistă, cu numele 
conspirativ Nina, 1-a convins pe Avram Bunaciu, director general al Ministerului de Interne, 
de necesitatea „de a face ceva practic contra imperialismului britanic". Un Inspector de 
poliţie, Lefa, a fost detaşat la Jimbolia, ca să asigure trecerea tuturor acelora ce vor aduce 
semnătura lui Nina 144 . Odată cu intensificarea Războiului Rece, interesul blocului sovietic de 
a crea probleme imperialismului britanic a crescut. în pofida presiunii continue a englezilor, 
România, cu binecuvântarea Sovietelor, a facilitat emigrarea a 15 000 evrei din România la 
sfârşitul lui decembrie 1947 145 . Odată cu instituirea Republicii Populare, emigrarea evreilor 
din România a încetat, deşi interesele politice superioare ale URSS au influenţat votul de la 
ONU în favoarea unui stat evreiesc, urmat de recunoaşterea diplomatică. Emigrarea a fost 
reluată numai atunci când s-a hotărât trimiterea de întăriri pentru Partidul Comunist Israelian. 
Organizarea acestei emigraţii a fost predată CDE de către Biroul Politic al Partidului 
Comunist. Aproape 3700 de emigranţi evrei, care au trecut prin cursuri speciale de 
îndoctrinare, după ce au trecut examenul practic, o năpustire pogromistă asupra unor sedii 
sioniste, au părăsit România pe două vase, unul în decembrie 1948 şi al doilea în ianuarie 



142 Vezi „Renaşterea Noastră", Tel Aviv, nr. 49, din 7.10.1949; vezi şi raportul Consilierului Legaţiei Israelului 
la Bucureşti ZR/MH/146, din 29.09.1949, în Arhiva Ministerului de Externe, Ierusalim. 

143 Vezi Raportul Inspectorului Ministerului Cultelor, B. Vilner, în Arhiva FCE. 

144 Vezi Mărturia lui Mella Iancu, în Arhiva de Documentare, Universitatea Haifa. Vezi şi Mărturia lui Şaike 
Dan, din 6.11.1990, în Arhiva personală a lui Shlomo Leibovici Laiş; precum şi Mărturia lui M. Agami, p. 47, la 
Institutul de Istorie Orală din Universitatea Ebraică Ierusalim. 

145 Vezi Zeev Hadari şi Zeev Zahor, VASE sau STAT, Beer Seva, Editura Universităţii Ben Gurion, f.a. (toată 
cartea este dedicată acestei acţiuni). 

1949. Odată cu ele, PCR a trimis confratelui israelian o tipografie întreagă pentru a tipări o 
versiune românească a organului său „Kol Haam", recte „Glasul Poporului", destinată celor 
nou veniţi cu menirea de a se alătura partidului din Israel 146 . Acţiunea a eşuat, deoarece mai 
puţin de 100 dintre cei instruiţi s-au prezentat la sediile Partidului Comunist Israelian, ceea ce 
a pus capăt emigrării din România. Deziluzia lui Dej şi a patronilor săi i-a întărâtat şi mai 
mult împotriva sioniştilor. înăbuşirea speranţei de emigrare a provocat o serie de manifestaţii, 
în faţa Legaţiei Israeliene la Bucureşti, pe care toate măsurile poliţieneşti nu au reuşit să le 
înăbuşe 147 . 

Sub presiunea manifestaţiilor s-au deschis ghişeele de depuneri de cereri de plecare 
din ţară. Toate piedicile au fost impuse. Formulare cu multe pagini, ce se cereau completate 
cu precizie, la care se cereau ataşate un şir de acte, unele din ele destul de greu de procurat. 
Cu toate acestea, rândurile din faţa ghişeelor se îngroşau. Birourile de înscriere pentru plecare 
se închideau fără anunţ prealabil şi tot aşa se deschideau. Evreii trăiau din zvonuri. Securitatea 
anunţa locurile de muncă că persoana respectivă a depus acte de plecare, cadrele organizau 
adunări de înfierare, respectivii erau demişi sau în cel mai bun caz trimişi la munci mult sub 
nivelul lor profesional 148 . Tratative directe şi indirecte dintre Israel şi România pentru 
asigurarea aprovizionării acesteia din urmă cu materiale pe care din motive de embargou 
România nu le putea obţine 149 au influenţat acordarea de vize de ieşire. Paşapoartele se 
eliberau mai ales bătrânilor, invalizilor şi, din acest motiv, numărul celor sub vârsta de 45 de 
ani nu a depăşit 15% 150 . Deţinătorii de titluri academice, artizanii, tehnicienii şi sioniştii nu 
aveau voie să fie printre emigranţi 151 . Stratageme diferite, ca de pildă o expoziţie itinerantă 
anti-israeliană, purtată în toate localităţile în care locuiau evrei, încerca să prezinte 
„persecutarea emigranţilor în Israel", cu fotografii identificate de a fi făcute în lagărele 
naziste 152 . Nimic nu a ajutat. Numărul evreilor prezenţi în faţa ghişeelor creştea mereu. 

Considerente diferite - ca, de pildă, eliberarea de locuinţe, de care România avea mare 
nevoie, eliberarea de posturi necesare pentru tânăra generaţie de absolvenţi ai facultăţilor, dar 
mai ales setea de valută străină - au aplecat balanţa spre mărirea numărului de emigranţi. 
Aceştia puteau părăsi România numai cu vasul Transilvania, pe care erau îngrămădiţi la 
fiecare cursă câte 2000 de emigranţi, pentru care Israelul plătea în valută suma integrală per 

1 CT 

capita, de parcă ar fi cazaţi în cabine de lux. Numărul lunar al emigranţilor a ajuns la 5000 . 
Afacerea devenise atât de rentabilă încât făceau curse săptămânale 154 . Chiar ideea diabolică 
propusă de CDE de a deschide birourile de lom Chipur, ziua în care evreii petrec tot timpul în 
sinagogi şi nu vor veni să se înscrie, aşa că seara s-ar putea da un conumicat că s-a dovedit că 
evreii nu au interes pentru plecare şi în consecinţă birourile vor fi definitiv închise, a eşuat şi 
ea. Un rabin ortodox din Satu Mare a hotărât să se îndrepte în fruntea enoriaşilor săi spre 
staţia locală de miliţie şi vestea, care s-a împrăştiat rapid, a cauzat comportări asemănătoare în 



146 Vezi telegrama Consulului britanic din Haifa, nr. 111, din 2.12.1948, către Ministerul de Externe britanic, în 
FO 371/68691 x C 1781. Vezi şi Radu Ioanid, Răscumpărarea evreilor. Istoria acordurilor secrete dintre 
România şi Israel, traducere de Ciprian Dumea şi Mirela Mircea, cuvânt înainte de Elie Wiesel, introducere de 
Shlomo Leibovici Laiş, postafţă de Ion Mihai Pacepa, Iaşi, Editura Polirom, 2005, p. 26. 

147 Vezi Corespondenţa dintre ilegalitatea sionistă religioasă din România şi Centrala mondială a mişcării din 
Israel, precum şi cu conducerea Agenţiei Evreieşti, în Arhiva Universităţii Bar Han. 

Vezi Simion Ţaigăr, Contribuţii la analiza atitudinii faţă de evrei a conducerii Partidului Comunist Român, 
p. 7, în arhiva Shlomo Leibovici Laiş. 

Vezi Radu Ioanid, Răscumpărarea evreilor, p. 92. 
150 Vezi A. J. Y. B., Philadelphia, voi. 52, 1951, p. 358Vezi şi Corespondent special la Bucureşti, Alia din 
România la ora actuală, în „Haaretz", Tel Aviv, 31.03.1950. 

Vezi Radu Ioanid, Răscumpărarea evreilor, p. 71. 

152 Vezi în ibidem, p. 28. 

153 Vezi Maariv, Tel Aviv, 7.05.1950. Vezi şi Corespondent special la Bucureşti, Evreii din România sunt plini 
de speranţe, în „Haaretz", Tel Aviv, 19.05.1950. 

154 Vezi British Legation Bucharest, nr. 97 (1571/10/53) din 13 June 1950, Confidenţial, în FO 371/8267 x 1781. 

toată România. Intre octombrie 1958 şi martie 1959, 130 000 de evrei au depus acte pentru 
plecare în Israel 155 . 

La vizita lui Hruşciov în România, în 1958, Gheorghiu-Dej s-a sfătuit cu el cu privire 
la plecările evreilor, contra unor mărfuri, pe care israelienii erau dispuşi să le livreze 
României. Hruşciov s-a mulţumit să spună: „mărfuri, dar nu bani" 156 . A fost începutul trocului 
evrei contra marfă. Afacerea a fost predată Direcţiei Generale de Informaţii Externe (DGIE) a 
Securităţii, care până la căderea regimului comunist a dirijat acţiunea de vânzare a evreilor. 

începută prin mediaţia unui negustor evreu din Anglia, originar din România, cu care 
avea relaţii comerciale, DGIE a fost încurajată să aducă valută în schimbul unor vize de ieşire 
pentru evrei. Ceauşescu a dirijat această afacere care a adus României milioane de dolari, 
intraţi în conturi secrete, la dispoziţia lui. Contactele directe dintre generalul Marcu, din 
partea României şi Şaike Dan, din partea Israelului, s-au concretizat în contracte care se 
schimbau din când în când, pofta României fiind în continuă creştere. Plata se făcea în bani 
peşin, iar predarea lor se efectua când la Viena, când la Zurich sau chiar în Danemarca, 
crezându-se că astfel se păstrează secretul. Pe parcurs, problemele nu au lipsit, iar amănuntele 
ar avea nevoie de mai multe volume 157 . Deşi cumpăraţi, evreii au trecut prin purgatoriul 
sistemelor Securităţii, care nu mai ştia ce şicane să inventeze. O privire asupra tabelului cu 
cifre ale ieşirii evreilor din România 158 de-a lungul anilor, relevă acele sinuozităţi în ceea ce 
priveşte numărului vizelor de ieşire eliberate şi oglindeşte permanenta tensiune în care au fost 
ţinuţi evreii, ce au apelat pentru plecare. 

Pentru închiderea acestui abdominabil capitol, trei observaţii. 

• Vânzarea evreilor din România a fost una din cele mai cinice produse ale perioadei 
comuniste. Pentru acest regim, cetăţenii în general şi evreii în special au fost nişte sclavi, 
de a căror soartă dispunea total. Relaţia faţă de evrei nu a fost lipsită de un antisemitism 
înrădăcinat; în convorbirile lui Ceauşescu cu apropiaţii lui, referirea la evrei se făcea prin 
folosirea apelativului peiorativ jidani. 

• A vedea plecarea evreilor din România numai prin prisma banilor ar fi o privire mult prea 
simplistă. Ieşirea evreilor din România a fost legată de interese. Conjunctura politică dicta. 
Aşa, de pildă, când toţi ambasadorii ţărilor arabe au ameninţat să părăsească ostentativ 
Bucureştiul, plecările au încetat. Atunci când momentul politic a fost considerat prielnic, 
începeau sau reîncepeau negocierile financiare. 

• „Comerţul cu carne vie practicat de autorităţile de la Bucureşti este o altă pagină a istoriei 
comunismului, care este păită astăzi cu străşnicie de orice ochi curioşi" 159 . 



155 Vezi Radu Ioanid, Răscumpărarea evreilor, p. 105. 

156 Vezi în ibidem, p. 110, apud Ion Minai Pacepa, Moştenirea Kremlinului, Bucureşti, Editura, Venus, 1993, p. 
405. 

157 O concretizare succintă a fost făcută de Radu Ioanid, în cartea sa The ransom of the Jews. The Story of the 
Extraordinary Secret Bargain between România and Israel, with a Foreword by Elie Wiesel, and an Afterword 
by Ion Pacepa, Chicago, Ivan R. Dee, 2005, 220 pp. Tradusă şi în română: Răscumpărarea evreilor, ed. cit. 

158 Vezi Radu Ioanid, Răscumpărarea evreilor, pp. 203-204. 

159 Marius Oprea, Alya reflectat în arhivele Securităţii, comunicare făcută la simpozionul de la Institutul de 
Cercetare a Diasporei, Tel Aviv, decembrie 2001. 

Ţiganii/ romii 

Ţiganii - atestaţi documentar în principatele române încă de la finele secolului XIV - 
au trăit în acest spaţiu vreme de mai multe secole în stare de sclavie (sub numele de robi), 
dobândind libertatea abia pe la mijlocul veacului XIX. însă şi ulterior emancipării lor, au 
continuat să trăiască oarecum marginal în cadrul societăţii româneşti. Abia în perioada 
interbelică are loc o coagulare a conştiinţei identitare a acestei etnii, în 1933 punându-se 
bazele primei lor organizaţii, „Asociaţia Generală a Ţiganilor din România", care îşi propunea 
atât culturalizarea şi educarea romilor, cât şi integrarea lor socială (acordarea de asistenţă 
medicală şi juridică gratuită, sedentarizarea nomazilor prin împroprietărirea cu pământ etc). 
Diversele divergenţe dintre liderii lor au dus la apariţia în acelaşi an a unui alt organism, 
„Uniunea Generală a Romilor din România", cu obiective şi deziderate identice celui 
menţionat anterior. Semnificativ este însă faptul că prin organizaţia din urmă se impune 
pentru prima dată în conştiinţa contemporanilor utilizarea noţiunii de rom, în locul celei de 
ţigan . 

Instalarea în România, începând cu martie 1938, a unor regimuri autoritare şi 
adoptarea unei legislaţii rasiste, a adus schimbări profunde şi în ceea ce priveşte situaţia 
ţiganilor, îndeosebi începând cu anul 1942, când aceştia sunt supuşi unui regim forţat de 
deportare: în perioada imediat următoare au fost expulzaţi din ţară ţiganii nomazi recenzaţi la 
data de 25 mai 1942, în număr de 11 441 persoane, împreună cu 13 176 ţigani sedentari - 
cifre înregistrate într-o sinteză a deportărilor din 9 octombrie 1942 2 . 

în această perioadă, „problema ţiganilor" nu apare ca una strict rasială, întărită de legi 
şi prevederi discriminatorii pe temeiul etnicităţii, ci în primul rând ca o chestiune de apărare a 
ordinii publice şi asanare morală, prin impunerea „cultului muncii". Chiar conducătorul 
statului aprecia că ţiganii care se dovedesc a fi muncitori şi harnici, desfăşurând activităţi 
socialmente necesare, trebuie lăsaţi în pace 3 . Iar secundul său, Mihai Antonescu, vedea 
rezolvată problema ţiganilor atât prin scoaterea lor din capitală sau alte mari centre urbane, cât 
şi prin implicarea infractorilor în activităţi lucrative . Pe de altă parte, nici nu se putea stabili 
cu certitudine caracterul etnic ţigănesc al unei persoane, fie datorită asimilării sau amestecului 
cu alte naţii, fie prin refuzul unora de a fi astfel catalogaţi. Nu de puţine ori, încadrarea unei 
persoane în categoria „ţiganilor" a fost o chestiune arbitrară. 

După cel de-al doilea război mondial, revenirea ţiganilor din lagăre a fost lipsită de 
orice organizare; nu a existat vreun organism care să-i ajute la repatriere şi la reintegrare. 

Problema gradului de implicare a ţiganilor în edificarea noului regim comunist face 
parte din categoria prejudecăţilor care pun în general pe seama unor „minoritari" instaurarea 
modelului sovietic la noi, afirmându-se, de pildă, despre ţigani că ar fi constituit instrumentele 
„declasate" şi „brutale" ale aparatului de represiune (multe din cadrele Securităţii şi ale 
Miliţiei fiind catalogate drept „ţigani"). 

Din această perspectivă, s-ar putea spune că după cel de-al doilea război mondial mulţi 
din aceştia au fost folosiţi de către regimul comunist pentru consolidarea puterii populare 5 , dat 
fiind faptul că majoritatea aveau o „origine socială sănătoasă", iar în plus fuseseră şi victime 
ale regimului antonescian. Aşa se face că mulţi primari, ofiţeri inferiori de Miliţie sau Armată 



1 Pentru ţiganii din perioada interbelică, vezi Viorel Achim, Ţiganii în istoria României, Bucureşti, Editura 
Enciclopedică, 1998, p. 120-127; Lucian Nastasă, Andreea Varga (editori), Minorităţi etnoculturale. Mărturii 
documentare. Ţiganii din România (1919-1944), Cluj, CRDE, 2001. 

2 ANIC, Inspectoratul General al Jandarmeriei, dosar nr. 126/1942, ff. 204-205. 

3 Ibidem. 

Stenogramele şedinţelor Consiliului de Miniştri. Guvernarea Ion Antonescu, II, ed. M.D. Ciucă, A. 
Teodorescu, B.F1. Popovici, Bucureşti, Arhivele Naţionale ale României, 1998, pp. 593-595. 
5 Emmanuelle Pons, Ţiganii din România - o minoritate în tranziţie, Bucureşti, Editura Compania, 1999, p.25. 

proveneau din rândurile acestui grup etnic, singura lor pregătire fiind cursurile rapide la 
Şcolile de Partid. 

Regimul comunist a trecut, încă din 1948, la o politică forţată de sedentarizare a 
ţiganilor nomazi. în luna aprilie s-a declanşat o vastă operaţiune de identificare a şatrelor de 
ţigani şi de înregistrare la Birourile de evidenţa populaţiei. A fost o operaţiune dificilă şi de 
lungă durată, care presupunea întocmirea actelor de identitate pentru fiecare persoană şi 
atribuirea unor nume uzuale româneşti. Sub acest ultim aspect, acţiunea aproape că a 
„revoluţionat" comunitatea ţiganilor, majoritatea neavând decât un singur nume (prenumele), 
şi nu de puţine ori chiar cu conotaţii vulgare, pornografice, antisociale. Această acţiune a 
continuat şi în anii regimului Ceauşescu, ţiganii considerându-se de atunci drept victime ale 
politicii oficiale de omogenizare etnică. Sub pretextul modelului omului nou, socialist, s-a 
încercat şi în cazul lor aplicarea conceptului de uniformizare socială, care justifica astfel 
politica de asimilare forţată dusă de regimul comunist. 

Dacă în cazul altor grupuri etnice, cu puternice fundamente culturale, acest proces de 
uniformizare a avut efecte negative, în cazul ţiganilor a adus şi beneficii majore, prin 
sedentarizare, prin impunerea şcolarizării obligatorii, prin calificarea în diverse meserii. Din 
această perspectivă, romii erau percepuţi ca elemente alogene ce trebuiau a fi românizate, în 
condiţiile în care identitatea acestora era asimilată unei culturi a sărăciei şi a subdezvoltării. 
De altfel, romii nici nu existau oficial, specificitatea lor fiind asociată unui statut social 
inferior. Activităţile lor tradiţionale se desfăşurau la limita legalităţii: mulţi dintre ei au căzut 
sub incidenţa decretului 153/1970, care pedepsea cu închisoare şi muncă forţată „parazitismul 
social", „anarhismul" şi orice alt „comportament deviant". 

Regimul comunist a căutat totodată să „românizeze" şi habitatul ţiganilor, prin 
sedentarizare şi măsuri de eliminare a nomadismului. Odată cu politica de sistematizare 
forţată a satelor, ţiganii au fost mutaţi în imobile de la marginea oraşelor, ori în casele saşilor, 
cum s-a întâmplat în Transilvania, unde, deşi condiţiile de viaţă nu erau cu mult mai bune, s- 
au adaptat la acest nou mod de viaţă cu destulă greutate. 

într-un document al Departamentului pentru Problemele Naţionalităţilor Conlocuitoare 
din cadrul Consiliului de Miniştri, din 7 mai 1952, se precizează următoarele: „Politica 
naţională a Partidului şi Guvernului, cuceririle şi realizările regimului de democraţie populară, 
au asigura naţionalităţilor conlocuitoare din ţara noastră condiţiile unei reale egalităţi de 
drepturi în toate domeniile. Populaţia ţigănească şi mai ales cea nomadă, cu toate că azi se 
află într-o situaţie mult superioară stării ei din trecut, a rămas totuşi încă în multe privinţe în 
urma nivelului de trai atins în general de populaţia ţării noastre. Numeroase exemple arată că 
acolo unde organele locale ale puterii de stat au dat atenţie problemelor acestei populaţii, 
situaţia ei s-a îmbunătăţit. Numeroase familii s-au încadrat în munci organizate şi cu caracter 
permanent; s-au înfiinţat şcoli, internate şi cămine culturale în cartierele ţigăneşti; s-au format 
coruri şi echipe culturale; în unele părţi s-au ridicat din sânul populaţiei ţigăneşti elemente de 
nădejde, capabile să mobilizeze prin exemplul lor de muncă şi pricepere cercurile de 
conaţionali din jurul lor, ş.a.m.d. aceste iniţiative sănătoase, trebuie să fie cunoscute şi 
generalizate, ridicarea populaţiei ţigăneşti la nivelul general al populaţiei din ţara noastră fiind 
o problemă de însemnătate pentru construirea socialismului" 6 . 

Acelaşi material atrăgea atenţia şi asupra „susceptibilităţii populaţiei ţigăneşti faţă de 
orice fel de recensământ sau înregistrare. Perioada la care a fost supusă de regimurile din 
trecut (deportarea dincolo de Nistru), reminiscenţele oprimării ei de către burghezo- 
moşierime, o fac bănuitoare chiar faţă de măsurile ce se iau pentru îmbunătăţirea sorţii sale. 
De aceea la adunarea datelor informative, recomandăm a se evita orice procedură oficială pe 
cale administrativă sau prin Miliţie, spre a se înlătura orice măsuri, care interpretate greşit, ar 



6 ANIC, fond Preşedinţia Consiliului de Miniştri, Departamentul pentru Problemele Naţionalităţilor 
Conlocuitoare, dosar nr.10.010 din 7. V. 1952. 

putea eventual alarma sensibilitatea deosebit de ascuţită a populaţiei ţigăneşti. Sugerăm 
folosirea pentru această latură informativă, a elementelor ridicate şi de încredere din sânul 
populaţiei ţigăneşti, recunoscute ca atare de însăşi populaţia respectivă". 

într-un document adresat Consiliului de Miniştri, la 28 iunie 1952, referitor la ţiganii 
din regiunea Rodna, o comunitate alcătuită din 5980 de suflete, citim următoarele: „în general 
locuiesc la case şi bordeie şi numai în mică măsură în corturi. Aşezările acestei populaţii sunt 
la părţile periferice ale satelor şi sub formă grupată. Locuinţele sunt insalubre cu excepţia 
câtorva cazuri din oraşul Bistriţa. Condiţiile sanitare le lipsesc din cauza insalubrităţii 
locuinţelor şi a alimentaţiei insuficiente. Dintre bolile mai răspândite sunt: cele venerice, 
tuberculoza şi în special se observă un procentaj ridicat în ce priveşte cazurile de mortalitate 
infantilă. în ce priveşte viaţa culturală, această categorie de populaţie în ultimii doi ani a reuşit 
să fie încadrată în acţiunile de culturalizarea maselor, astfel că populaţia şcolară frecventează 
şcolile în proporţie de 50-60%, iar din numărul analfabeţilor au fost cuprinşi un procent de 
30%. (...) Dintre ocupaţiile mai frecvente sunt următoarele la sate: fierari, cărămidari cei mai 
mulţi, geambaşi, muncitori forestieri, muncitori agricoli şi o mică parte muzicanţi. La oraşe: 
ospătari (chelneri), muzicanţi, hingheri, măturători. O mică parte din numărul acestei populaţii 
a fost încadrată în diferite servicii cum ar fi: oameni de serviciu, paznici la diferite 
întreprinderi sau fabrici etc. Numărul acestora este însă mic. în comunele unde au luat fiinţă 
Gospodării Agricole Colective o parte din această populaţie a fost atrasă în gospodării, bine 
înţeles acei care au primit cu ocazia reformei agrare anumite suprafeţe de teren. De asemenea 
o parte din ei lucrează în gospodăriile agricole de Stat cum este cazul în comuna Lechinţa şi 
Sângeorzul Nou, unde îşi găsesc existenţa un număr de circa 70 persoane, iar rezultatele sunt 
mulţumitoare" 7 . 

Grupul etnic ţigănesc a cunoscut şi cunoaşte încă o evoluţie demografică deosebită. 
Recensămintele oficiale efectuate în timpul regimului comunist indicau în 1956 - 0,6% ţigani, 
în 1966 - 0,4%, iar în 1977 -1,1%. 

Recensământul din 1956 a furnizat prima imagine ceva mai precisă a ţiganilor după 
crearea republicii populare. Materialul statistic indica un număr total de 104 216 de ţigani, 
dintre care 46,15% precizau ca limbă maternă cea romani, alţii, 45% din populaţia de ţigani, 
alegând româna ca limbă maternă, iar 8,6% indicând limba maghiară ca limbă maternă. 
Acelaşi Recensământ indica faptul că 17,3% din ţiganii din România erau aşezaţi permanent 
în zone urbane. Privind distribuţia lor socială, acelaşi recensământ arată că puţin peste 40% 
dintre ţiganii se declarară „muncitori", 0,58% ca „funcţionari" sau „ingineri, tehnicieni şi 
personal specializat", 6,73% „fermieri colectivişti", 16,35% „fermieri individuali", iar 2,88% 
ca „liber profesionişti" categorie ce includea „avocaţi şi medici precum şi personal sanitar, 
artişti şi actori, cântăreţi la instrumente precum şi alţii neangajaţi în nici o întreprindere sau 
instituţie contra unui salariu". 

Odată cu venirea lui Nicolae Ceauşescu la conducerea partidului, asistăm la o 
relaxare a măsurilor de asimilare forţată. Agenţiile internaţionale preocupate de drepturile 
omului, precum Helsinki Watch, observau la începutul anilor 1970 că politica oficială era de 
a ignora pur şi simplu existenţa ţiganilor, pentru ca în 1972 guvernul român să anunţe oficial 
rezolvarea problemei minorităţilor. Cu toate acestea, creşterea masivă a populaţiei de romi, 
determinată de politica pronatalistă a statului şi confirmată de recensământul din 1977, a 
forţat guvernul să regândească politicile faţă de ţigani. Populaţia roma ajungea acum la un 
număr de 227 398 de suflete, sau 1,05% din totalul populaţiei, o creştere cu 80,2% faţă de 
datele din recensământul din 1966. Agenţiile guvernamentale estimau că 72% din acest 
număr locuiau în mediul rural, şi mai bine de 70% locuiau în Transilvania. Aproape 8% 
dintre ţigani din România locuiau în Bucureşti. De un interes particular erau numărul 



7 ANC, Sfatul Popular al Regiunii Cluj. Secretariat, dosar 74/1952, ff.171-172. Pentru Raionul Năsăud, de pildă, 
vezi ibidem, f. 177; vezi şi dosar 5/1952, f.102 

romilor fără loc de muncă, care ajungea la 32,7 % pentru bărbaţi şi 48% pentru femei. 
Printre romii nomazi şi seminomazi, în număr de 66 500, rata neangajării era de peste 84%. 

în consecinţă, guvernul a decis în 1977 să facă mai mult pentru a-i integra pe romi 
în societatea românească. Deja în 1976 autorităţile creaseră comitete locale care să studieze 
problema „integrării ţiganilor". Aceste comitete erau constituite din educatori oficiali ai 
sănătăţii, reprezentanţi ai partidului şi ai poliţiei. 

Un raport pregătit de secţia de propagandă a CC al PCR, datat 1983, prezenta 
munca comitetelor ca fiind orientată spre sedentarizarea grupurilor nomade şi seminomade. 
în zonele cu concentraţie mai mare de romi, aceştia au primit pământ, iar alţii au fost asistaţi 
în a-şi construi case. Comitetele locale au desfăşurat o activitate susţinută pentru a-i 
convinge pe ţigani să intre în sectoare precum agricultura, industria, meşteşugurile, în 
domeniul serviciilor şi al activităţilor socio-culturale. Studiul din 1983 indica şi alte măsuri 
ce fuseseră luate pentru a încuraja o mai bună şcolarizare a copiilor de romi şi adoptarea 
unor obiceiuri igienice şi de sănătate mai bune. Rezultatele cuprinse în acest raport păreau 
pozitive, semnalând că mulţi „au renunţat la modul lor parazitar de viaţă şi s-au înregimentat 
gradual în activităţi productive pentru societate". 

Cu toate acestea, prejudecăţile în percepţia oficialităţilor au persistat, acestea 
considerând că un număr de ţigani „continuau în tradiţii şi mentalităţi retrograde, tinzând către 
un mod de viaţă parazit, refuzând să urmeze cursurile şcolare, s-au să meargă la muncă, trăind 
în condiţii precare şi refuzând să ia parte la activităţile sociale". 

Eforturile prin care regimul comunist a urmărit integrarea romilor au avut efecte 
contradictorii. Măsurile de sedentarizare au urmărit practic asimilarea; de integrare, ca noţiune 
operaţională, se putea vorbi doar la nivelul documentelor oficiale. Căile prin care s-a 
minimizat autonomia de grup au avut drept consecinţă slăbirea prestigiului comunităţilor de 
romi. Aceasta s-a făcut prin prohibiţia privind deţinerea aurului şi interzicerea întâlnirilor 
tradiţionale. în acelaşi timp s-a intenţionat utilizarea celor mai bine integraţi ca exemple 
pentru propria comunitate. Mai mult, s-a creat chiar o nouă elită, prin intermediul şcolarizării, 
care avea însă o minimă capacitate de a obţine audienţa grupurilor. Efectele au fost departe de 
cele dorite. S-a obţinut mai degrabă o scindare a grupului, promovarea unei identităţi ascunse 
ce asigura accesul la resurse. Conform discursului oficial, începând din anii 1980 ţiganii nu 
mai existau în România. 

Represiunile comuniste în Moldova sovietică 

Odată cu declanşarea Perestroikăi şi proclamarea independenţei Republicii Moldova, a 
început un proces de redefinire a valorilor cultivate intens de propaganda sovietică pe 
parcursul anilor şi inculcate în memoria colectivă a societăţii. în particular, s-au pus în 
discuţie cu o deosebită acuitate încă de la sfârşitul anilor 1980 următoarele chestiuni: cauzele 
obiective şi subiective ale foametei din 1946-1947, consecinţele procesului de colectivizare a 
agriculturii, aşa-numitul proces de deschiaburire iniţiat de organele republicane de partid, 
proporţiile şi consecinţele deportărilor masive ale populaţiei RSSM în regiunile îndepărtate 
ale Rusiei şi Kazahstanului. Recupererea acestor momente tragice din primul an de ocupaţie 
sovietică şi anii imediat postbelici a delegitimat însăşi existenţa regimului comunist şi a 
contribuit la colapsul defititiv al Uniunii Sovietice. 

Studiul de faţă îşi propune un scop triplu: 1) să evidenţieze cele mai tragice momente 
din istoria postbelică a Republicii Moldova, adică deportările, represiunile şi foametea în 
masă din perioada stalinistă; 2) să scoată la iveală unele trăsături specifice ale fenomenului 
represiv pe baza unui studiu de caz; şi 3) să avanseze o cifră estimativă a numărului victimelor 
politice ale regimului comunist sovietic în fosta RSSM, inclusiv o estimare privind 
componenţa etnică a deportaţilor. 

Exemplul basarabean se distinge în ansamblul arealului românesc prin faptul că, în 
comparaţie cu România, Basarabia a cunoscut experienţa comunistă în varianta sa clasică, 
sovietică. Dacă în România inamicii regimului comunist erau identificaţi de regulă din 
rândurile „claselor exploatatoare", în Uniunea Sovietică, mai ales în republicile naţionale 
preponderent rurale, duşmanul de clasă coincidea adesea cu .o anumită comunitate etnică. 
Stalin însuşi obişnuia să spună că „problema ţărănească constituie baza, chintesenţa chestiunii 
naţionale; în esenţă, problema naţională nu este altceva decât chestiunea ţărănească" 1 . 
Teroarea comunistă în ex-RSS Moldovenească a avut caracteristici specifice Gulagului din 
URSS, în care factorul etnic a jucat, direct sau indirect, un rol deloc neglijabil 2 . O altă 
deosebire importantă faţă de România, este că în Moldova sovietică cetăţenii născuţi pe 
teritoriul republicii puteau să se identifice drept ruşi, ucraineni, evrei, găgăuzi, bulgari etc, dar 
în nici un caz drept români. Simplul fapt de a spune că eşti român era calificată drept acţiune 
împotriva statului sovietic, etichetată ca naţionalism şi pedepsită conform articolului 71 al 
Codului Penal al RSS Moldoveneşti 3 . în perioada stalinistă, naţionalismul, adică simplu fapt 
de a-ţi asuma identitatea românească, era sancţionat de regulă cu deportarea în Siberia. După 
moartea lui Stalin, a fi român continuă a fi o crimă, dar susceptibilă de o pedeapsă mai puţin 
aspră - ostracizarea din societate. Chiar folosirea alfabetului latin cade sub incidenţa 
acţiunilor antisovietice. Cazul cel mai cunoscut este acela a lui Victor Stratan, care, în 1967, 
fiind doctorand la catedra comunism ştiinţific de la Universitatea din Chişinău şi membru al 
comisiei de examen de stat, semnează din neatenţie câteva diplome în litere latine. Drept 
urmare, este exmatriculat de la doctorat şi marginalizat pentru totdeauna din sistemul de 



1 Iosif Stalin, Socineniia, , voi. 7, Moscova, 1953, p. 71. 

2 Printre primii autori care au susţinut caracterul de genocid etnic al represiunilor staliniste este istoricul 
american Robert Conquest, Harvest of Sorrow. Soviet Collectivization and the Terror-Famine, Oxford, Oxford 
University Press, 1986 (versiunea românească, Humanitasi 2003). Această optică este acceptată şi de unii 
istoricii ruşi. Vezi de exemplu A. A. Burykin, „Etnos i lichnost' kak ob'ekt politiki v SSSR", în V. B. Ubuşaev 
(ed.) Naţional' naya politika sovetskogo gosudarstva: represii protiv narodov i problemy ih preodolenia, Elista, 
2003, p. 20. 

3 A se vedea în acest sens, Elena Postică, Cartea Memoriei, 4 volume, Chişinău, Editura Ştiinţa, 1999-2005, care 
include sute de cazuri în care naţionalismul constituie capul de acuzare. 

învăţământ 4 . Numai cei veniţi din Bucovina de Nord, de regulă, aveau dreptul să se numească 
români, basarabenii puteau să se identifice doar ca moldoveni după naţionalitate. Cu alte 
cuvinte, Moscova a încurajat prin toate mijloacele ridicarea identităţii regionale la statutul 
unei identităţi etno-naţionale. Acest lucru a devenit mai evident după 1944, când România a 
intrat în sfera de influenţă sovietică, iar din decembrie 1947 a devenit „democraţie populară" 
în stil sovietic, când justificarea în termenii ideologiei comuniste - în termeni de clasă 5 - a 
pretenţiei asupra Basarabiei devine caducă. Respectiv, interesului geostrategic al Moscovei în 
regiune, în primul rând accesul la gurile Dunării şi asigurarea securităţii portului Odessa, i se 
acordă o acoperire conceptuală aparent coerentă 6 , potrivit căreia moldovenii ar constitui o 
naţiune aparte, mai apropiată prin destin istoric şi cultură de poporul rus, ucrainean şi alte 
popoare sovietice decât de naţiunea română. 

în ceea ce priveşte istoriografia actuală din Republica Moldova, majoritatea absolută a 
istoricilor, cu puţine excepţii, au abordat critic şi au condamnat fărădelegile din perioada 
anilor 1940-1941 şi 1944-1951, precum şi tentativele sovietice de a crea o naţiune 
moldovenească distinctă de cea românească. Primele publicaţii pe temă apar în anii 
Perestroikăi, iniţiate mai întâi de scriitori şi publicişti, cărora li s-au alăturat ulterior şi 
istoricii 7 . O excepţie notabilă o reprezintă scriitorul Ion Druţă, care a condamnat foametea din 
1946-1947 încă în plină „stagnare", în epoca brejneviană, în romanul său din 1968 „Povara 
bunătăţii noastre". Cenzurat iniţial la Chişinău de Ivan Bodiul, prim-secretar al Partidului 
Comunist din Moldova, romanul a primit însă „undă verde" la Moscova, unde a apărut la 
editura „Izvestia" şi a fost republicat în anul următor de către altă editură moscovită 
prestigioasă, „Molodaia Gvardia". în acest roman, Druţă arată că procesul de colectivizare a 
decurs cu mari abateri de la „legalitatea socialistă" şi că foametea din anii 1946-1947 nu a fost 
cauzată în principal de secetă, ci de acţiunile autorităţilor sovietice 8 . După 1989, o grupare 
minoritară de istorici de la Chişinău, rămasă loială regimului comunist, a încercat să 
perpetueze mai mult sau mai puţin explicit interpretarea sovietică asupra represiunilor 
staliniste, dar aceste tentative au avut consecinţe marginale 9 . în acelaşi timp este de remarcat 
că atunci când se adresează unui public specializat, aceiaşi autori preferă o abordare mult mai 

4 Valeriu Cozma, Istoria Universităţii de Stat din Moldova (1946-1996), Chişinău, Editura Universităţii, 1996, p. 
488. Există şi alte cazuri similare, vezi de exemplu Vladimir Beşleagă, Conştiinţa naţională sub regimul 
comunist totalitar (RSSM, 1956-1963), în „Destin românesc", nr. 4, 1994, p. 99. 

5 V. Dembo a fost unul dintre cei mai fervenţi propagandişti ai acestei idei. El a formulat o teorie conform căreia 
basarabenii ar fi ţărani care au fugit de pe moşiile boierilor munteni şi moldoveni, Idem. Sovetskaia Moldaviia i 
bessarabskii vopros, Moscova, Izdatel'stvo Moskovkogo otdela Obscestva bessarabcev, 1925 etc. 

6 Referitor la argumente care susţin, din punct de vedere teoretic, existenţa "naţiunii moldoveneşti", a se vedea 
W. Feldman, The Theoretical Basis for the Definition of Moldavian Nationality, în R. S. Clem (ed.), The Soviet 
West. lnterplay between Nationality and Social Organization, Praeger Special Studies in International Politics 
and Government, Praeger Publishers, New York, 1975, p. 46-59. 

7 A. Bulat (ed.), îndemn la înălţare în istorie, Chişinău, Cartea Moldovenească, 1989; Deportări şi neodeportări, 
Chişinău, Cartea Moldovenească, 1990; Ilie Lupan (ed.), Fărâma cea de pâine, Chişinău, 1990; Mihai 
Gribincea, Politica fiscală în RSS Moldova şi foametea din anii 1946-1947, în „Revista de Istorie a Moldovei", 
nr. 3; 1990, Ion Ţurcanu, Foametea din Basarabia în anii 1946-1947, Chişinău, Universitas, 1993; Elena 
Postică, „Armata Neagră: organizaţie patriotică de rezistenţă sau „bandă teroristă antisovietică?", în Ţara, 10 
ianuarie 1995; Veronica Boldişor, „Noi am fost şi am murit patrioţi ai neamului romăneasc !...", „Literatura şi 
Arta", 22 iunie 1995; Mitru Ghiţiu, „Unele aspecte din mişcarea de rezistenţă antisovietică în Basarabia 
postbelică", în Analele Sighet, 2. Instaurarea Comunismului - între rezistenţă şi represiune, 1995; Anatol 
Petrencu, Deportarea populaţiei româneşti din Basarabia şi alte crime ale autorităţilor sovietice săvârşite în 
iunie-iulie 1941, în Ibidem etc. 

8 Asupra contextului apariţiei cărţii lui Druţă, vezi Igor Caşu, "Politica naţională" în Moldova sovietică, 
Chişinău, Editura Cartdidact, 2000, pp. 67-68. 

9 Este vorba, în special, de sinteza alternativă asupra istoriei Republicii Moldova, propusă de o grupare pro- 
comunistă ortodoxă. Vezi Andruscjak, V. E. Bojko, P. A. Byrnja, P. P. Zarkuckij, I. I. Platon, V. P. Russev, N. 
D. Skvorcova, A. Ju. Stratievskii, K. V. Tel'nov, N. P. Caranov, V. I. Ciaplygina, N. A. Sornikov, P. M. Istoriia 
Respubliki Moldova. S drevneisih vremion do nasih dnei, Chişinău, Tipografia Academiei de Ştiinţe, 1997. 

echilibrată şi documentată 10 . Manualele şcolare de istorie naţională - Istoria românilor, aflate 
în circulaţie din 1990 până în 2006, la elaborarea cărora istoricii pro-sovietici n-au participat - 
reflectă paradigma liberală, antitotalitară în abordarea trecutului sovietic, inclusiv referitor la 
represiuni, deportări şi foamete, or, ceea ce numim alternativ în acest articol în mod generic, 
Gulag 11 . Bazele noii concepţii despre istoria naţională au fost puse prin declaraţia conferinţei 
internaţionale de la Chişinău din iunie 1991 şi raportul acesteia care condamna Pactul 
Ribbentrop-Molotov şi consecinţele acestuia pentru Basarabia şi Bucovina de Nord 12 . 
Condamnarea Pactului germano- sovietic este şi unul din argumentele de bază invocate în 
declaraţia de independenţă a Republicii Moldova din 27 august 1991. 

Pe de altă parte, accesul la arhivele epocii a fost restricţionat după victoria Partidului 
Democrat-Agrar la alegerile parlamentare din februarie 1994, după ce, o perioadă scurtă 
accesul la numeroase dosare era practic neîngrădit, inclusiv la cele din arhivele fostului KGB 
de la Chişinău. Este de evidenţiat de asemenea că un număr important de dosare au fost 
evacuate, în ultimii ani ai puterii sovietice, la Tiraspol. 

Spre deosebire de România, în Republica Moldova după 1989 s-a acordat o atenţie 
mai redusă recuperării memoriei victimelor regimului sovietic. Dacă în România există 
destule instituţii şi reviste specializate care se dedică problematicii în cauză, în partea stângă a 
Prutului există doar două secţii minuscule de cercetare în istoria postbelică, una la Institutul 
de Istorie al Academiei de Ştiinţe şi alta la Muzeul Naţional de Istorie. Nu există însă nici o 
revistă specializată exclusiv în istoria contemporană. Iar o emisiune televizată cu o largă 
audienţă, precum Memorialul Durerii a Luciei Hossu-Longhin, nu a existat şi este greu de 
imaginat că va fi inaugurată în următorii câţiva ani la televiziunea naţională. Există o 
Asociaţie a Victimelor Regimului Totalitar comunist din Moldova, condusă actualmente de 
Vădim Pirogan, dar activitatea acesteia nu reuşeşte să aibă un impact important asupra 
societăţii. Memoria victimelor regimului comunist este întreţinută mai ales în rândurile 
profesorilor de istorie din şcoli şi a elevilor datorită acţiunilor întreprinse de Asociaţia 
istoricilor din Moldova (preşedinţi din 1990 fiind, pe rând, Alexandru Moşanu, Ion Ţurcanu, 
Pavel Parasca, Anatol Petrencu, noul lider din 2006 fiind ales Gheorghe Palade). Problema 
diferenţei dintre modul în care are loc recuperarea memoriei victimelor comunismului în 
România şi Republica Moldova merită, în acest sens, un studiu special. Ne limităm aici doar 
la formularea unei ipoteze: basarabenii fac distincţia între două feluri de comunism, cel 
stalinist, care e condamnabil, şi cel de tip brejnevian, care este perceput în memoria colectivă 
ca o perioadă relativă de prosperitate, atât în raport cu ceea ce a precedat-o, cât şi, mai ales, a 
ceea ce a urmat-o. 



RASSM, 1924-1940: „Basarabia în miniatură" 

Pe parcursul întregii perioade interbelice, URSS nu a recunoscut Unirea Basarabiei cu 
România, efectuată în urma votului Sfatului Ţării de la Chişinău din 27 martie 1918 şi în 
conformitate cu dreptul popoarelor la autodeterminare (aşa- numitul principiu Lenin-Wilson). 



10 Este cazul lui Vladimir Ţaranov, autorul capitolului cu privire la perioada imediat postbelică a sintezei din 
1997. în publicaţii de specialitate, însă, analiza sa este mult mai echilibrată; Vladimir Ţaranov, O likvidaţii 
kulacestva v Moldavii letom 1949 goda, în „Otecestvennaia Istoriia", nr. 2, 1996, pp. 71-79. 

11 O analiză succintă asupra istoriografiei de la Chişinău de după 1991 a se vedea în Igor Caşu, Problema 
exterminării evreilor în timpul celui de-al doilea război mondial în istoriografia moldovenească post-sovietică, 
în Viorel Achim, Constantin Iordachi (editori), Transnistria şi România. Problema Holocaustului, Bucureşti, 
Curtea Veche Publishing, 2004. Asupra altor aspecte istoriografice de după 1989, vezi Ion Ţurcanu, Istoricitatea 
istoriografiei. Observaţii asupra scrisului istoric basarabean, Chişinău, Editura Arc, 2004. 

Alexandru Moşanu, Pactul Molotov - Ribbentrop şi consecinţele lui pentru Basarabia, în „Moldova 
Suverană", 27 iunie 1991; Pactul Molotov -Ribbentrop şi consecinţele lui pentru Basarabia, Chişinău, Editura 
Universitas, 1991. 

în următorii ani după Unire, Moscova întreprinde o serie de acţiuni pentru a redobândi 
provincia pruto-nistreană, dar în urma eşecului conferinţei româno-sovietice de la Viena şi a 
insuccesului rebeliunii de la Tatarbunar, decide crearea unei republici moldoveneşti dincolo 
de Nistru, pe teritoriul Ucrainei. Creată la 12 octombrie 1924, cu capitala la Balta, apoi după 
1929 la Tiraspol, Republica Autonomă Sovietică Socialistă Moldovenească avea menirea să 
permanentizeze la nivel internaţional „problema basarabeană" 13 . în opinia unui propagandist 
din epocă, Vladimir Dembo, RASSM nu era altceva decât „Basarabia în miniatură" 14 . 
Basarabia devenea, din acest punct de vedere, o iredentă a RASSM, hotarul oficial al acesteia 
din urmă fiind fixat de altfel pe linia râului Prut, iar capitala - la Chişinău. Cu alte cuvinte, 
RASSM trebuia să devină un cap de pod în calea expansiunii sovietice în România şi Balcani, 
aşa cum se menţionează chiar în memoriul comuniştilor români şi basarabeni din 4 februarie 
1924, ce revendica constituirea unei republici moldoveneşti. Noua republică autonomă nu îşi 
justifica decât parţial denumirea, întrucât în 1925 numai 34,3% din populaţia acesteia era 
alcătuită din moldoveni/români, în scădere la 28,5 % la 1939 (cea. 170 000 persoane). Restul 
populaţiei era alcătuit din ucraineni - 50,5 %, ruşi - 5,5%, evrei - 4,8 %, alte naţionalităţi - 
4,7 % (în 1925) 15 . Este de asemenea de remarcat faptul că recensământul sovietic din 1926 
este primul şi ultimul care îi include într-o rubrică unică pe cei care se identifică drept 
moldoveni şi români, deci practic recunosc aparteneţa acestora la o singură naţiune 16 . 

Factorul politico-propagandistic în RASSM s-a accentuat ulterior între anii 1932- 
1938, când s-a operat, cu acordul personal al lui Stalin, trecerea de la scrierea chirilică la cea 
latină. Politica de „românizare" a fost promovată din două considerente majore: mai întâi, 
pentru a pregăti spioni sovietici pentru România care să cunoască limba literară românească 17 ; 
în al doilea rând, politica lingvistică din deceniul precedent „a săpat o prăpastie foarte adâncă 
între RASSM şi Basarabia încă românească, două regiuni a căror unire a constituit un obiectiv 
permanent al politicii sovietice" 18 . Pe de altă parte, existenţa RASSM nu constituie un caz 
ieşit din comun, o strategie similară, legată atât de agenda politicii interne, cât şi de cea 
externă, este detectabilă în ceea ce priveşte RASS Carelă, creată la 1920 sau RASS Buriato- 
Mongolă, creată la 1923 19 . Cu alte cuvinte, dacă apariţia RASSM ilustrează într-o formă mai 
mult sau mai puţin explicită, pretenţiile teritoriale ale Uniunii Sovietice faţă de România, 
constituirea RASS Carelă viza Finlanda, iar declararea RASS Buriato-Mongolă - este 
adevărat, doar pentru o perioadă foarte scurtă - era un semnal adresat Mongoliei. 

Ceea ce s-a întâmplat în RASSM anticipează în multe privinţe politica sovietică după 
1940 în Basarabia. Foametea din 1932-1933, care cuprinde regiunea Volgăi şi o parte bună a 
Ucrainei, inclusiv zona nistreană, va fi îndreptată împotriva ţăranilor care nu vor să intre în 
colhozuri. RASSM nu este ocolită nici de procesele Marii Terori, a căror victime sunt lideri 
din primul eşalon al puterii. Chiar prim-secretarul organizaţiei de partid al autonomiei, 



13 Aşa cum a precizat în diferite ocazii profesorul Ion Agrigoroaie de la Facultatea de Istorie a Universităţii din 
Iaşi, „problema Basarabiei" a existat doar din perspectiva autorităţilor sovietice; din punct de vedere românesc, 
ea fusese rezolvată la 1918. 

14 Charles King, The Moldovans. România, Russia, and the Politics of Culture, Stanford, Hoover Institution 
Press, 2000, p. 61. 

15 Elena Negru, Politica etnoculturală în RASS Moldovenească (1924-1940), Chişinău, Editura Prut 
Internaţional, 2003, pp. 17-18. 

Vsesoiuznaia perepis' naselenia (1926), voi. IV, Narodnosti, rodnoi iazyk naseleniia SSSR, Moscova, 
Gosstatizdat, 1928, p. XXIV. 

17 Constantin Stratievschi, cercetător ştiinţific superior la Institutul de Istorie al Academiei de Ştiinţe a Moldovei, 
cuvântare la Palatul Naţional din Chişinău, 12 octombrie 2004, festivitate organizată de Partidul Comuniştilor cu 
ocazia împlinirii a 80 de ani de la proclamarea RASSM. 

18 Klaus Heitmann, Limbă şi politică în Republica Moldova, Chişinău, Editura ARC, 1998, p. 79. 

19 Charles King, op. cit., p. 55. Mai recent, vezi Mark Lawrence Schrad, Rag doll nations and the politics of 
differentiation on arbitrary borders: Karelia and Moldova, în: „Nationalities Papers", June 2004, Voi. 32, Issue 
2, pp. 457-496. 

Grigori Starâi, este executat. în timp ce elita ucraineană este învinuită de spionaj în favoarea 
serviciile secrete poloneze şi germano-fasciste, elita din RASSM, alcătuită din reprezentanţi ai 
diferitor naţionalităţi, precum ruşi, ucraineni, evrei şi români, este învinuită de colaborare cu 
spionajul românesc. Una din acuzaţiile oficiale stipula că naţionaliştii din RASSM „aveau 
drept scop să rupă Moldova Sovietică de la Ucraina şi URSS şi să ducă poporul moldovenesc 
în robia capitaliştilor şi boierilor români. Această bandă burghezo-naţionalistă şi 
contrarevoluţionară desfăşura, la indicaţia siguranţei româneşti, o activitate duşmănoasă în 
industrie, agricultură, pe frontul construcţiei national-culturale şi pe alte fronturi ale 

90 ' 

construcţiei sovietice şi economice" . Ceea ce se subînţelege prin activitate duşmănoasă pe 
frontul construcţiei national-culturale nu este altceva decât introducerea alfabetului latin în 
1932 şi renunţarea de a crea o limbă moldovenească 21 , iniţiativă care fusese coordonată 
anterior cu Moscova. în total, în RASSM vor fi executaţi în anii 1937-1938 nu mai puţin de 4 

99 

913 persoane . 

Actualmente autoproclamata Republică Moldovenească Transnistreană (RMT) se 
consideră moştenitoarea de drept a RASSM. Teritoriul celor două entităţi nu corespunde decât 
parţial: RMT are o suprafaţă de 4 163 km pătraţi, iar predecesoarea sa prezumtivă - aproape 
de două ori mai mult - 7230 km pătraţi. Elementul românesc în autoproclamata Transnistrie 
de azi era de cea. 40 % în 1989, dar s-a diminuat la cea. 32 % în ultimii ani (recensământul 
din 2004). 

Represiunile din primul an de ocupaţie sovietică a Basarabiei, 1940-1941 

în urma semnării Pactului Ribbentrop-Molotov din 23 august 1939, Basarabia este 
revendicată de sovietici drept zona lor de influenţă. Astfel, la 28 iunie 1940, Armata Roşie 
ocupă Basarabia, precum şi Bucovina de Nord şi ţinutul Herţei. Drept urmare, este creată 
Republica Sovietică Socialistă Moldovenească (RSSM) la 2 august 1940. Numai 6 din cele 13 
raioane ale RASSM intră în componenţa RSSM, iar judeţele basarabene - Ismail şi Cetatea 
Albă din sud şi o parte a judeţului Hotin din nord - sunt incluse în cadrul Ucrainei Sovietice. 
Basarabia cunoaşte astfel încă din anii 1940-1941 experienţa sovietizării şi comunizării 23 , 
unul din elementele centrale ale acestei experienţe fiind aplicarea terorii în masă faţă de 
clasele sociale indezirabile. Anexarea Basarabiei de către sovietici anticipează astfel 
instaurarea regimului comunist în spaţiul românesc după 1944. întrucât majoritatea etnică 
românească din Basarabia era alcătuită din ţărani, iar această clasă era vizată de măsurile de 
teroare, represiunea capătă, în mod indirect, un pronunţat caracter antiromânesc. în ansamblu, 
în URSS nu etnonaţiunile erau supuse exterminării sau re-educării, ci anumite clase sociale 
considerate a fi purtătoare a valorilor societăţii burgheze. Există însă şi câteva excepţii de la 
regulă, fiind vorba de germanii de pe Volga, deportaţi imediat după invazia hitleristă din vara 
anului 1941; precum şi de ceceni, kalmuci, tătarii din Crimeea, inguşii, karaceenii, balcari şi 
turcii meshetinţi, învinuiţi de colaborare cu regimul de ocupaţie nazist şi deportaţi în masă la 
sfârşitul celui de-al doilea război mondial în Kazahstan, Asia Centrală şi Siberia 24 . 

Cine, mai exact, a avut de suferit în primul an de ocupaţie sovietică şi cum iminenţa 
izbucnirii războiului cu Germania nazistă a influenţat politica Moscovei în regiune? în primul 
rând, organizaţia locală de comunişti era insignifiantă şi dominată de reprezentanţi ai 



20 Elena Negru, op. cit., p. 122. 

Charles King, The Ambivalence of Authenticity, or How the Moldovan Language was Created, în „Slavic 
Review", voi. 58, no. 1, Spring 1999, pp. 117-142. 

22 Gheorghe Ghimpii, A 
Memoriei, voi. 1, p. VI. 

23 Pentru mai multe de 
regimului sovietic în Basarabia, 1940-1941, în „Revista de Istorie a Moldovei", nr. 3-4, 1999. 

24 Vezi Terry Marti 
1998, pp. 817-824. 



22 Gheorghe Ghimpu, Ani de genocid, în „Literatura şi Arta", 11 iunie 1998, p. 2; apud Elena Postică, Cartea 
U 

23 Pentru mai multe detalii despre primul an de ocupaţie sovietică a Basarabiei, vezi Igor Caşu, Instaurarea 

■l 

24 Vezi Terry Martin, The Origins of Soviet Ethnic Cleansing, în „Journal of Modern History", voi. 70, december 

minorităţilor etnice. Din totalul comuniştilor basarabeni de 285 persoane în august 1940, 186 
erau evrei, 28 ucraineni, 21 ruşi şi 21 români 25 . Criza de cadre locale loiale partidului 
comunist se observă şi în primăvara anului 1941. Din cea. 9 000 de comunişti din RSSM, 
aproape jumătate erau veniţi din alte republici sovietice 26 . Acest lucru reflectă faptul că 
populaţia locală majoritară era refractară la ideile comuniste. în acelaşi timp nu se 
înregistrează acţiuni violente de amploare împotriva noii puteri sovietice. 

Primii care au căzut victime ale regimului comunist au fost 1 122 de persoane, arestate 
în perioada 28 iunie - 4 iulie 1940, constituind foşti funcţionari ai statului român sau suspecţi 
de colaborare cu administraţia română 27 . în următoarele luni au fost arestate alte cea. 2 000 
persoane, majoritatea fiind lucrători ai căilor ferate în care regimul sovietic nu avea 
încredere . Inamici potenţiali ai puterii sovietice au fost consideraţi şi germanii din 
Basarabia, urmaşi ai coloniştilor din secolul al XLX-lea. Astfel, în lunile iulie-noiembrie 1940 
au fost repatriaţi în Germania cea. 124 000 de germani basarabeni 29 , conform unor acorduri 
bilaterale sovieto-germane. Etnicii germani nu obţineau nici un fel de compensaţie din partea 
Moscovei pentru proprietăţile abandonate, averea lor imobilă şi utilajul agricol trecând la 
colhozurile întemeiate în grabă în fostele colonii germane 30 . 

Cele mai importante arestări ale populaţiei locale vor avea loc în ajunul atacului 
german asupra Uniunii Sovietice din iunie 1941. La 31 mai 1941, împuternicitul Moscovei 
pentru arestarea sau strămutarea elementelor indezirabile, S.A. Goglidze 31 , trimite un raport 
lui Stalin. Potrivit acestuia, urmau să fie anihilate cele mai periculoase elemente, cum ar fi 
foşti membri ai Gărzii de Fier, caracterizată ca „cea mai clandestină organizaţie, cu experienţă 
de ani de zile în activităţi ilegale", având „cadre teroriste, organizate în trupe speciale". Alte 
persoane susceptibile de deportare erau foşti membri ai Partidului Naţional Creştin, ai 
Partidului Naţional Ţărănesc şi Partidului Naţional Liberal care ar fi încercat să organizeze 
activităţi ilegale. Alte persoane vizate proveneau din rândurile marilor latifundiari, 
comercianţilor, jandarmilor, albgardiştilor ruşi etc 32 . Operaţiunea majoră de arestare şi 
deportare a fost stabilită pentru noaptea de 12 spre 13 iunie 1941, fiind vizate 32 423 de 
persoane din Basarabia, Bucovina de Nord şi ţinutul Herţei. Dintre acestea, 6 250 urmau să fie 
arestate, iar 26 173 - deportate 33 . în raportul din 14 iunie 1941 despre rezultatele operaţiunii, 
înaintat lui Stalin, Beria şi Molotov, se constată că numărul celor arestaţi şi deportaţi a scăzut 
de la cifra iniţială de 32 423 persoane la 31 419. Cum se explică această diferenţă şi ce 
relevanţă are această micşorare a listei iniţiale? Avem date în acest sens numai în legătură cu 
Basarabia - 1 183 reuşesc să evite tragedia care îi aştepta. Dintre aceştia, trei persoane au 
reuşit să se ascundă, 133 n-au fost arestate din motive de boală, 318 şi-au schimbat în ajun 
domiciliul, iar 829 au scăpat, retrăgându-li-se învinuirile ad hoc, „din cauza insuficienţei 
materialelor compromiţătoare" 34 . Astfel, din RSSM au fost arestaţi şi deportaţi în noaptea de 



Veaceslav Stavilă, De la Basarabia românească la Basarabia sovietică, 1939-1945, Chişinău, Tipografia 
Centrală, 2000, p. 14. 

26 Anton Morarii, Istoria românilor. Basarabia şi Transnistria, Chişinău, Tipografia "Universul", 1995, p. 331. 

27 Ioan Scurtu (coord.) et al., Istoria Basarabiei, de la începuturi până în 1998, ediţia a Il-a, revăzută şi adăugită, 
Bucureşti, Editura Semne 1998, p. 224; „Făclia", 28 iunie 1991. 

28 Anton Moraru, op.cit., p. 337. 

29 Valeriu Pasat, Trudnie straniţi istorii Moldavii (1940-1950), Moscova, 1994, p. 21. Luminiţa Fassel, O istorie 
de 126 de ani: germanii din Basarabia, în „Patrimoniu", nr. 3, 1991, p. 20, dă cifra de cea. 100 000. 

30 Valeriu Pasat, op.cit., pp. 65-138. 

31 Prin ironia soartei, S.A. Goglidze va cădea şi el victimă a represiunilor politice. Va fi arestat în iulie 1953 şi 
exectutat în decembrie acelaş an, fiind învinuit de apartenenţa la grupul lui Beria. Oleg V. Khlevniuk, The 
History ofGulag, From Collectivisation to Great Terror, New Haven & London, Yale University Press, 2004, p. 
348. 

32 Ibidem, p. 147. 

33 Ibidem, p. 164. 



34 Ibidem, pp. 165-166. 

12 spre 13 iunie 1941 - 18 392 persoane, iar din celelalte teritorii româneşti anexate la 28 



,35 



iunie 1940 - 11 844 persoane^ . După estimările guvernului antonescian, 97 la sută dintre cei 

arestaţi şi deportaţi în 12-13 iunie 1941 erau români , o estimare care nu rămâne decât un 
truc propagandistic în plin război împotriva bolşevismului 37 . în total, în primul an de ocupaţie 
sovietică au avut de suferit - prin arestare sau deportare - nu mai puţin de 86 604 persoane 
din Basarabia, Bucovina de Nord şi ţinutul Herţei . Această cifră se apropie de cea calculată 
de istorici ruşi după documente de arhivă de la Moscova, adică în jur de 90 000 de persoane 
reprimate, arestate sau deportate în primul an de ocupaţie sovietică . Arestările au continuat 
chiar după 22 iunie 1941. în toiul operaţiilor militare, a fost arestat şi condamnat la 15 ani 
deportare Nicolae Costenco, fost redactor şef al revistei interbelice „Viaţa Basarabiei" 40 . Altor 
intelectuali, precum Mihail Curicheru, li s-a incriminat conducerea unor organizaţii 
antisovietice, drept care au fost deportaţi ad hoc 41 . Dacă deocamdată nu poate fi stabilită 
componenţa etnică a celor deportaţi, din punct de vedere social aceştia erau catalogaţi drept 
cele mai „antisovietice şi contrarevoluţionare" elemente. 

O operaţiune similară de „extracţie a elementelor antisovietice şi 
contrarevoluţionare" 42 a avut loc aproape simultan în alte teritorii anexate de URSS conform 
Pactului Ribbentrop-Molotov. în Ţările Baltice, spre exemplu, în noaptea de 13 spre 14 iunie 
1941 au fost deportate peste 50 000 de persoane 43 . în ansamblu, în cele aproape 12 luni de 
putere sovietică în zona baltică au dispărut fără veste sau au fost executate nu mai puţin de 
123 000 de persoane 44 . în perioada septembrie 1939-sfârşitul lunii iunie 1941, au fost arestaţi, 
deportaţi sau executaţi aproximativ 1 000 000 care aveau anterior cetăţenia Poloniei, adică 
proveneau din teritoriile vestice ale Ucrainei şi Bielorusiei. Componenţa etnică a acestora era 
următoarea: 52% - polonezi, 30% - evrei, 18% - ucraineni şi bieloruşi 45 . în acest sens, putem 
constata că motivul principal al operaţiunilor sus-numite ţinea de eliminarea unor potenţiali 
sau prezumtivi duşmani ai puterii sovietice în condiţiile în care posibilitatea izbucnirii unui 
război de lungă durată cu Germania era iminentă. în perioada postbelică, după cum vom 
vedea, arestările, deportările şi execuţiile sumare vor fi motivate, din punctul de vedere al 
autorităţilor sovietice, de necesitatea consolidării regimului comunist în regiunile nou 
achiziţionate. Mai exact, era vorba de pedepsirea celor care au colaborat cu „ocupanţii" şi, 
mai ales, de eliminarea totală a elementelor sociale indezirabile ce constituiau o piedică în 
construcţia socialistă - în special a ţăranilor înstăriţi, numiţi peiorativ kulaci sau chiaburi. 

La 22 iunie 1941, armata germană atacă URSS, iar România intră în război de partea 
Germaniei cu scopul declarat de a elibera teritoriile pierdute un an mai devreme. Ulterior, mii 
de basarabeni sunt recrutaţi în armata română şi participă la războiul împotriva Uniunii 
Sovietice, inclusiv la bătălia de la Stalingrad. Ca aliat al Germaniei naziste, România acceptă 
să preia administraţia civilă a teritoriului dintre Nistru şi Bug. în Trasnistria antonesciană din 
timpul războiului sunt deportaţi în masă toţi evreii basarabeni şi parţial cei bucovineni, 
consideraţi de propaganda vremii drept „ţapi ispăşitori" pentru umilinţele armatei române la 



Ibidem, p. 164. Vezi şi Idem, Deportaţiia „antisovetskih elementov" iz Moldavskoi SRR v 1941 godu, în V. P. 
Dimitrienko (ed.) Vlast' i obshchestvo v SSSR: politika represii (1920-1040 gody), Moscova, IRI RAN, 1999, 
pp. 297-328. 

36 Basarabia des robită, Bucureşti, Preşedinţia Consiliului de Miniştri, 1942, p. 93. 

37 Vezi Cartea Memoriei, voi. 1-4, Chişinău, 1999-2005. 

38 Calcule realizate de Igor Caşu Vezi Igor Caşu, "Politica naţională"..., pp. 32-33. 

39 Mihail I. Semireaga, Taini stalinskoi diplomaţii, Moscova, Vysşaia Şkola, 1992, p. 270. 

40 "Literatura şi arta", 12 decembrie 1991. 

41 Ibidem, 30 iulie 1992. 

1940. Vor fi deportaţi peste Nistru cea. 147 000 evrei din cele două provincii - Basarabia şi 
Bucovina (în special de nord), dintre care cea. 90 000 vor muri în gheto-urile şi lagărele de 
concentrare, în mare din cauza tifosului şi a înfometării. Regimul lui Ion Antonescu este de 
asemenea responsabil de moartea a unui număr de 130 000 -170 000 de evrei din regiunea 
dintre Nistru şi Bug. în total deci, regimul antonescian a deportat sau exterminat cea. 300 000 
evrei 46 . Au fost deportaţi de asemenea cea. 25 000 romi (din totalul de 209 000), dintre care 
jumătate au decedat ca urmare a execuţiilor, înfometării sau bolilor contagioase 47 . 

O dată cu atingerea liniei Nistrului de către Armata Roşie în martie 1944, basarabenii 
sunt eliberaţi treptat din armata română şi trimişi acasă. Mulţi dintre ei vor fi înrolaţi imediat 
de către sovietici şi vor lupta împotriva Germaniei până în mai 1945, servind drept „carne de 
tun" în prima linie a frontului . România va pierde iarăşi teritoriile sale din Est, de data 
aceasta cu acordul Statelor Unite şi Marii Britanii care, din considerente geostrategice, 
recunosc legitimitatea hotarului sovietic de la 22 iunie 1941 49 . 

Reluarea represiunilor în Basarabia şi foametea din anii 1946-1947 

Sovietizarea şi comunizarea Basarabiei este reluată imediat după intrarea Armatei 
Roşii în provincie în martie 1944. Capitala este fixată temporar la Soroca, unde îşi fac loc de 
reşedinţă organele de stat şi de partid ale RSSM, evacuate în interiorul Rusiei la începutul 
războiului. După 23 august 1944, autorităţile Moldovei sovietice se stabilesc, de data această 
pe următoarele aproape 5 decenii, la Chişinău. Naţionalizarea industriei şi colectivizarea 
agriculturii după modelul sovietic clasic sunt continuate în plină forţă. Cea mai importantă 
sarcină era cea a colectivizării, întrucât majoritatea populaţiei era rurală, ataşată proprietăţii 
private şi nu dorea să intre în colhozuri. Iniţial puterea sovietică a adoptat strategii mai mult 
sau mai puţin paşnice, prin diferite înlesniri, şantaj sau presiuni. Acestea însă nu au avut sorţi 
de izbândă şi în iarna anului 1946/1947 puterea sovietică a declanşat o foamete în masă cu 
scopul terorizării populaţiei recalcitrante. în total, după estimările făcute de istoricul Mihai 
Gribincea pe baza documentelor de arhivă, numărul victimelor foametei din anii 1946-1947 se 
ridică la cel puţin 216 000 persoane 50 . Pentru prima dată în istoria provinciei au fost 
înregistrate cazuri de canibalism 51 . 

Care au cauzele foametei? Istoriografia sovietică a susţinut că de vină erau condiţiile 
climaterice, seceta care a bântuit cele mai productive zone agricole din URSS, inclusiv 
Moldova. Responsabilitatea factorului administrativ, al puterii sovietice în ansamblu, a fost 
recunoscută într-un tratat de istorie abia în plină Perestroikă, în 1988 52 . 



46 Dennis Deletant, Ghetto Experience in Golta, Transnistria, 1942-1944, „Holocaust and Genocide Studies", 
voi. 18, no.l, Spring 2004, p.l. O estimare similară face şi Radu Ioanid, The Holocaust in România: The 
Destruction ofjews and Gypsies under the Antonescu Regime, 1940-1944, Chicago,: Ivan R. Dee & the United 
States Holocaust Museum, 2000. 

47 Dennis Deletant, op. cit., pp. 5-7. 

48 Arhiva Organizaţiilor Social-Politice din Republica Moldova (în continuare AOSPRM), arhiva fostului Partid 
Comunist al Moldovei Sovietice, inv. 3, d. 217, ff. 34-35. 

49 Malbone W. Graham, The Legal Status of Bucovina and Bessarabia, în „The American Journal of 
International Law", voi. 38, no. 4, October 1944, pp. 667-673, în special pp. 672-673. 

50 Mihai Gribincea, Basarabia în primii ani de ocupaţie sovietică, 1944-1950, Cluj Napoca, Editura Dacia, 1995, 
p. 64. 

51 Mai mult vezi în volumul de documente, dedicat foametei din anii 1946-1947 din RSSM. A. M. Ţăranu, I. I. 
Şişcanu et al. (editori) Golod v Moldove, 1946-1947. Sbornik dokumentov, Chişinău, 1993; Ion Ţurcanu, 
Foametea din Basarabia în anii 1946-1947, Chişinău, Universitas, 1993. 

Krestianstvo v gody uproceniia i razvitiia soţialisticeskogo obşcestva, 1945-koneţ 50-h godov, Moscova, 
Nauka, 1988. 



583 



Este adevărat că una dintre cauzele foametei a fost seceta care a afectat RSSM în 1946 
(ca de altfel şi cea mai mare parte a URSS şi a Europei 53 ), dar responsabilitatea pierderilor 
umane aparţine, aşa cum arată în mod concludent documentele de arhivă, dar şi mărturiile 
supravieţuitorilor, autorităţilor sovietice. în primul rând, numărul mare de victime a fost 
determinat de excesul de zel al conducătorilor RSSM, care şi-au propus realizarea cu orice 
preţ a planului de livrare a cerealelor către Moscova. în condiţiile în care producâia de cereale 
în 1946 a fost mult sub media anilor anteriori, volumul planului de cereale trebuia micşorat, 
aşa cum se pare că a acceptat să facă conducerea de la Moscova în urma scrisorilor primite de 
la cetăţenii de rând 54 . în realitate, autorităţile republicane în frunte cu prim- secretarul Nicolae 
Salogor, moldovean din Ucraina, au considerat apelurile la micşorarea planului drept 
îndemnuri anti-partinice şi antisovietice 55 . în ianuarie 1947, Moscova a alocat Moldovei 
pentru următoarele 6 luni aproximativ 29 mii tone de produse alimentare, dar noul prim- 
secretar al Partidului Comunist (bolşevic) din Moldova, moldovean transnistrean, Nicolae 
Coval, nu considera necesar salvarea vieţilor omeneşti. Drept dovadă este faptul că în 
perioada foametei din cei doi ani, 1946 şi 1947, au fost înregistrate 389 000 cazuri de 
distrofie, dintre care 240 000 numai în perioada februarie-martie 1947 56 . în condiţiile în care 
existau ordine directe de la Moscova de a ajuta populaţia, este foarte straniu cum autorităţile 
locale puteau să sfideze directivele de la centru - şi asta în plină epocă stalinistă. Prin urmare, 
se poate presupune o complicitate a Chişinăului şi Moscovei în înfometarea oamenilor, 
autorităţile centrale jucând, „de ochii lumii", rolul de salvator, în timp ce puterea locală 
trebuia inevitabil să-şi asume rolul de „ţap ispăşitor". 

Se poate afirma, în egală măsură, că foametea din anii 1946 şi 1947 a constituit un 
instrument pentru puterea comunistă de a grăbi ritmul colectivizării agriculturii. Astfel, cei 
care intrau imediat în colhoz, erau ajutaţi cu produse alimentare, iar cei care refuzau - erau 
lăsaţi să moară de foame. Cu toate acestea, foametea nu a determinat schimbarea radicală a 
atitudinii populaţiei locale faţă de puterea sovietică. A fost nevoie de organizarea unei 
operaţiuni de deportare în masă de o amploare mult mai mare decât cea din iunie 1941, pentru 
a înfrânge spiritul de rezistenţă al ţăranilor faţă de procesul de colectivizare al agriculturii. 

Au fost publicate numeroase amintiri ale supravieţuitorilor foametei din 1946-1947. 
Alexei Guzun din satul Chiţcani, raionul Teleneşti, îşi aminteşte: 

„Pentru ţărani pământul e sfânt, pentru pământ ţăranul a luptat şi o să lupte toată 
viaţa... în '46 eu aveam 14 ani. Şi s-a declanşat tragedia cea mare a poporului moldovenesc, 
fireşte şi a familiei noastre. Noi am fost cinci la părinţi, însă doi mai făceau serviciul militar. 
Acasă rămăsese mama, tata, sora şi doi fraţi - eu şi Pavel. Pricina care a prăpădit atâta lume a 
fost că ne-au curăţit toate rezervele. N-aş da vina pe nimeni, dar nici adevărul nu-1 pot tăinui: 
soldaţii ne-au măturat ultimele rămăşiţe de orz din pod. în casa noastră bătrânească s-au 
încartiruit 12 soldaţi într-o cameră şi încă 12 - în cealaltă. Apoi iată, ostaşii ceia - şi numai 
„ai noştri", da şi toţi ceilalţi care erau pe la case - hrăneau caii, da nu se uitau la oamenii din 
sat. Poate că dacă ne lăsau cele câteva puduri de orz din pod, mai ieşeam cumva din nevoi, da 
aşa ni le-au luat şi când a mai dat şi năpasta asta de secetă, lumea a rămas fără nimic" 57 . 

Un alt supravieţuitor, Victor Volcinschi, născut la Bădrăganii- Vechi, raionul Edineţ, 
redă încă mai viu drama perioadei: „La noi, la Bădrăganii- Vechi, raionul Edineţ, au fost 
cazuri grave de tot. S-au mâncat frate pe frate şi, peste câţiva ani, cei rămaşi în viaţă şi-au ieşit 
din minţi... Prin martie- aprilie [1946] s-a început criza. Tata a încercat să ascundă prin grajd la 



53 Vezi I. M. Volkov, Zasuha, golod 1946-1947 godov, în „Istoriia SSSR", no. 4, 1991, pp. 3-19; V. F. Zima, 
Golod v SSSR v 1946-1947 godov, Moscova, 1996. 

54 I. M. Volkov, op. cit., p. 6. 
Ibidem. 

56 Ibidem,p. 13-14. 

57 Larisa Turea, Valeriu Turea, Cartea foametei, Chişinău, Universitas, 1991, p. 32. 

vacă, prin alte părţi, dar cei cu scuturatul au cotrobăit pretutindeni, cu furca şi cu viergea de 
fier ne-au găurit toate acareturile de-a mărunţelul ... Cel mai tângă îţi era că ne-au «vândut» 
oamenii de sat, cu care-ai cununat şi-ai botezat, cei cu care-ai holteit şi ai păscut bobocii şi 
vitele - de cei din raion nici nu mai ziceai nimica... în '46 s-au suit fără sinchiseală în pod şi 
au măturat tot puţinul agonisit cu greu - da, e adevărat, nu se făcuse roadă vara şi toamna, dar, 
totuşi, ne trăgeam zilele cu ce ne-ar fi lăsat, măcar nişte cioturi de popuşoi pentru un cir de 
mămăligă cu un pumn de făină la un ceaun de apă. Da aşa - au pustiit totul, şi nu străinii, da 
chiar de-ai noştri, cei de sat, ieşindu-se din piele ca să fie la nivelul cerinţelor înaintate de 

„,58 

raion! 

Deportările basarabenilor din 1949 şi 1951 

Foametea, după cum am văzut, n-a convins ţăranul să intre în colhoz. Ca şi în alte 
regiuni anexate recent de Uniunea Sovietică, în RSSM a fost organizată o nouă deportare în 
masă, după modelul celei din iunie 1941. Acest eveniment tragic a început în noaptea de 5 
spre 6 iulie 1949, la orele 2 de dimineaţă şi a durat până la orele 8 seara a zilei de 7 iulie. 
Conform operaţiunii „Iug" („Sud") era vizată deportarea a 40 850 persoane, dar din diferite 
motive a fost înfăptuită strămutarea forţată în Siberia şi Kazahstan a 35 796 de persoane, 
dintre care 9 864 bărbaţi, 14 033 femei şi 11 889 copii 59 . Din totalul familiilor deportate, 7 
625 erau considerate „chiabureşti", restul membrilor acestora fiind acuzaţi de colaborare cu 
„ocupanţii germano-fascişti" 60 , dintre care 305 familii sau cea. 1000 de persoane erau din 
fosta RASSM, de pe malul stâng al Nistrului 61 . Pe drept cuvânt, evenimentul a fost numit 
ulterior „cea mai mare deportare a populaţiei basarabene" 62 . Pe de altă parte, trebuie amintit 
că, aşa cum s-a întâmplat cu deportarea în masă din iunie 1941, nu toţi cei care au fost incluşi 
iniţial în liste au fost deportaţi. Documentele de arhivă arată în mod concludent că, de această 
dată, vestea despre planificarea unei operaţiuni de deportare a făcut înconjurul provinciei cu 
săptămâni înainte, graţie informaţiei oferite de anumiţi reprezentanţi ai puterii care şi-au 
înştiinţat rudele vizate în acest sens. Autorităţile au încercat, de aceea, să ţină în mare secret 
măcar data desfăşurării operaţiei şi din această cauză, unele primării au primit listele abia în 
ziua operaţiei 63 . Din totalul de 12 860 de familii incluse iniţial în liste, n-au fost ridicate 1 567 
familii, iar acest lucru s-a întâmplat din cauze diferite: 274 familii intraseră între timp în 
colhoz; 240 - au prezentat, chiar în timpul operaţiei de „strămutare", dovezi documentare care 
atestau că unii membri ai familiei făceau armata; 35 familii aveau ordine şi medalii sovietice; 
508 - îşi schimbaseră domiciliul, iar 105 familii reuşiseră să se ascundă 64 . Aceste detalii tind 
să arate că pedepsirea „duşmanului" intern, în cazul comunismului sovietic, era mai degrabă o 
strategie de înfricoşare a populaţiei decât un scop în sine. Cu alte cuvinte, represiunile 
sovietice au avut un caracter mai degrabă funcţional decât intenţional. Argument în acest sens 
este şi faptul că, deşi până la 9 iulie au fost găsite cea. 1000 persoane care din diferite motive 
nu fuseseră acasă, nu s-au organizat operaţiuni ulterioare de deportare a celor care au putut 
evita, în cele din urmă, strămutarea forţată 65 . Au existat ulterior iniţiative de continuare a 
deportărilor, venite din partea autorităţilor de la Chişinău. De reţinut, în acest sens, iniţiativa 



58 Ibidem, p. 38. 

din 16 martie 1951 a lui Leonid Brejnev, prim secretar al PCM, dar conducerea de la 
Moscova a fost împotrivă. Ca soluţie de compromis, s-a decis ca familiile incluse pe lista de 
deportare şi care au putut evita pedeapsa să fie impozitate dublu faţă de perioada precedentă 66 . 
Alţii au avut probleme mult timp în legătură cu admiterea în colhoz, aceasta fiind unica 
posibilitate de integrare socială la ţară; altfel, ţăranii nu puteau să beneficieze de pensii, 
ajutoare sociale, iar copii lor riscau să fie marginalizaţi şi stigmatizaţi de comunitate. 

în urma deportării din iunie 1949 impactul dorit de autorităţile comuniste sovietice a 
depăşit toate aşteptările. Acest lucru este adevărat mai ales în ceea ce priveşte efectul asupra 
ritmului de colectivizare în următoarele luni după deportare. Astfel, numai în lunile iulie- 
noiembrie 1949 cota gospodăriilor ţărăneşti care au intrat în colhozuri s-a majorat de la 32% 
la 80% din total, pentru ca să se ridice la 97% în ianuarie 195 1 67 . Prin urmare, după 
operaţiunea de deportare, numită „Iug", din iunie 1949, cei care alcătuiau majoritatea 
populaţiei locale, ţăranii, şi cei care erau cei mai refractari faţă de puterea sovietică, sunt 
nevoiţi să-şi schimbe atitudinea. Frica de o nouă operaţiune, poate de o mai mare amploare, a 
determinat agricultorii individuali să renunţe la gospodăriile lor şi să accepte compromisul cu 
regimul sovietic, un regim care dăduse de înţeles că nu va cruţa nici un fel de protestatar ori 
rebel. Mai ales că cei deportaţi în iunie 1949 erau incluşi în categoria celor care nu aveau 
dreptul să mai revină niciodată pe meleagurile natale, conform unei decizii speciale a 
autorităţilor de la Moscova 68 . 

De data aceasta, baza legală pentru deportări, invocată de regimul sovietic, îl 
constituia decretul Prezidiului Sovietului Suprem al URSS din 8 martie 1941 „Despre 
obţinerea cetăţeniei sovietice de către locuitorii din Bucovina şi redobândirea cetăţeniei 
sovietice de către locuitorii din Basarabia". Potrivit acestuia, românii basarabeni, fiind 
declaraţi cetăţeni sovietici, erau responsabili de colaborare cu administraţia românească din 
timpul războiului şi astfel „trădaseră patria sovietică" 69 . Documentul în cauză era aplicat şi 
anterior deportărilor din 1949, el fiind invocat în privinţa românilor basarabeni care se 
refugiase în România după 1944 şi au fost forţaţi să se „repatrieze" în Uniunea Sovietică. De 
multe ori, autorităţile române au fost complice la „vânătoarea" basarabenilor, dar sunt 
numeroase cazuri când români simpli şi-au riscat viaţa lor şi a familiilor lor, adăpostindu-i pe 
„fugari". în 1946, guvernul de la Chişinău înregistrase cea. 40 000 de „repatriaţi" basarabeni. 
Ei erau trataţi cu mare suspiciune şi unii au fost trimişi direct în lagăre de concentrare în 
Siberia . Unul dintre cazurile cele mai cunoscute în acest sens este Pantelimon Halippa, care 
după ani grei de Gulag, reuşeşte să revină ulterior la Bucureşti. 

Ultima deportare în masă a populaţiei basarabene a avut loc în noaptea de 31 martie 
spre 1 aprilie 1951 şi a vizat, de această dată, elementele religioase considerate un pericol 
potenţial la adresa regimului comunist stalinist. în cadrul operaţiunii, numită „Sever", au fost 
arestate şi deportate 723 de familii, alcătuind 2 617 persoane. Au fost vizaţi în primul rând 
membrii „sectelor" religioase, mai cu seamă cei care se numeau „martorii lui Iehova" 71 . 

în ansamblu, la data de 1 ianuarie 1953 în Uniunea Sovietică existau nu mai puţin de 2 
753 356 de persoane deportate, printre care se numărau 1 200 000 germani, 316 000 ceceni, 
165 000 tătari din Crimeea, 100 000 lituanieni, 84 000 inguşi, 81 000 kalmâci, 63 000 
karaceeni, 52 000 greci, 45 000 moldoveni/români, 40 000 letoni, 20 000 estonieni, precum şi 
peste 500 000 de persoane aparţinând altor 10 naţionalităţi 72 . După altă sursă documentară, 
cuprinzând date mai detaliate despre componenţa etnică a deportaţilor pentru începutul anului 



66 Vladimir Ţaranov, op. cit., p. 78. 

1953, dar în care figurează doar persoanele cu o vârstă mai mare de 17 ani - care exclud deci 
copii - situaţia se prezenta în felul următor: total - 1 820 140 persoane, dintre care 788 975 - 
germani, 183 445 - ceceni, 163 653 - ucraineni, 111 037 tătari, 75 024 - lituanieni, 56 589 - 
ruşi, 53 019 - kalmâci, 46 303 - inguşi, 40 590 - greci, 37 225 - karaceeni, 33 102 - lacţi, 31 
654 - polonezi, 29 848 - turci, 25 873 - moldoveni (se are în vedere români basarabeni), 20 
860 - azerbaidjani, 20 238 - armeni, 19 762 - balcari, 16 070 - estoni, 11 432 - bulgari, 7 
169 - georgieni, 6 621 - beloruşi, 5 168 - evrei, 4 993 - curzi, 3 459 - uzbeci, 2 074 - cazahi, 
1 572 - cabardini, 1352 - găgăuzi, 1 257 - asirieni, 1 237 - tadjici, 1 063 - ţigani, 997 - 
români (se are în vedere cetăţeni români sau de provenienţă bucovineană), 720 - hemşini, 616 
- osetini, 529 - başkiri, 520 - cuivaşi, 480 - mordvini, 430 - turcmeni, 339 - kirghizi, 380 - 
iranieni, 375 careli şi fini, 375 - kumâci, 338 - adjari, 313 - avari, 265 - lăzi, 212 - 
karakalpaci, 193 - udmurţi, 183 - cehi, 174 - ezidzi, 163 - abhazi, 160 - abazini, 127 - 
lezghini, 123 - mari, 122 - bureaţi, 90 - adâgheeni, 74 - maghiari, 61 - austrieci, 59 - nogai, 
50 - darghinieni, 721 - de alte naţionaalităţi 73 . Cifrele acestea sunt însă relative, întrucât între 
timp mulţi îşi ispăşiseră pedeapsa şi fusese eliberaţi din gulaguri. 

Se observă, deci, că deportările aveau o dimensiune naţională, fiind atinse mai mult 
naţionalităţile neruse decât ruşii. Cu alte cuvinte, proporţional cu cota de deportaţi raportată la 
numărul total, reiese că reprezentanţii naţionalităţilor erau mai susceptibili de a fi învinuiţi de 
ostilitate reală sau presupusă la adresa regimului sovietic. în acelaş timp, este cel puţin 
exagerat de calificat represiunile sovietice drept etnocid îndreptat împotriva uneia sau alteia 
dintre comunităţile etnonaţionale. 

Rezistenţa antisovietică 

A existat o oarecare rezistenţă din partea populaţiei locale faţă de măsurile represive 
ale regimului sovietic? De regulă, forma de rezistenţă faţă de puterea sovietică a avut un 
caracter pasiv. La revenirea sovieticilor în 1944, basarabenii nu-şi făceau iluzii mari, ştiind 
deja ce înseamnă comunism din experienţa primului an de ocupaţie dinaintea războiului. 
Tocmai pentru a calma spiritele, înaintea Armatei Roşii erau trimişi numeroşi agitatori şi 
propagandişti comunişti care promiteau eliberarea adevărată şi asigurau că puterea sovietică 
va alunga pentru totdeauna moşierii care au vrut să-şi însuşească pământul poporului 74 . 
Localnicii însă n-au pregetat să le pună întrebări iscoditoare emisarilor Moscovei. De 
exemplu, dacă „ţăranii bogaţi vor fi iarăşi trimişi în Siberia ca şi în 1940-1941?", „cum trăiesc 
cei strămutaţi în Siberia, nu-i bate nimeni, nu-i omoară?", „se vor înfiinţa din nou 
colhozuri?" 75 . Alte întrebări ridicate se refereau la religie, anume dacă era adevărat că în 
Uniunea Sovietică se permitea deschiderea bisericilor sau la probleme politice - dacă va fi 
instaurată puterea sovietică în ţările în care ajunsese Armata Roşie şi de ce bulgarii nu erau 
recrutaţi în armată ? 76 O altă întrebare era „dacă vor putea să-şi viziteze rudele şi să facă 
cumpărături în România" 77 . 

Deputaţii Sovietului Suprem al RSSM au fost şi ei încadraţi în „munca de lămurire", 
de a afla starea de spirit şi doleanţele localnicilor. Astfel, la mijlocul lunii august 1944, o 
delegaţie alcătuită din deputaţii Sovietului Suprem al RSSM Poloz, Diordiţa şi Pisarenko se 
întâlnesc cu basarabenii recrutaţi în Armata Roşie. Prima întrebare adresată „aleşilor 
poporului" era: „de ce li se interzice să facă rugăciuni?", urmată de exprimarea doleanţei de a 
li se da mai multă literatură sau ziare în limba „moldovenească" pentru că nu au ce citi 78 . Ei 



73 N.F.Bugai, 40-50-e gody: posledstviia deportatsii narodov, în „Otechestvennaia Istoriia", 1992, nr. 2, p. 142. 

74 AOSPRM, F. 51, inv. 2, d. 127, f. 17. 

75 Ibidem, d. 125, f. 34. 

76 Ibidem. 

77 Ibidem. 

78 Ibidem, inv. 3, d. 217, ff. 34-35. 

cer ca pregătirea militară să se organizeze la dânşii acasă, în Moldova, pentru că nu înţeleg 
orânduielile conform cărora „din cauza unui nedisciplinat suferă toţi şi se dă vina pe alţii" 79 . 
Basarabenii recrutaţi în Armata Roşie erau indignaţi şi de faptul că „sunt incluşi în infanterie, 
nu şi în alte unităţi" 80 . Se observă astfel o diferenţă clară de mentalitate a localnicilor faţă de 
noii veniţi de peste Nistru, dar se întrevede şi o anumită speranţă că se va putea ajunge la o 
înţelegere cu noile autorităţi 81 . Or, „societatea se află în permanentă dezvoltare, indiferent de 
regimul politic existent. Altceva este că funcţiile organismului social pot fi încetinite, dar 
nicidecum blocate cu desăvârşire" 82 . 

După război, critica faţă de puterea sovietică este exprimată mai mult sau mai puţin 
deschis nu numai de românii basarabeni, dar şi de reprezentanţi ai altor etnii. în decembrie 
1947 organele de securitate locale deţineau informaţii numeroase în acest sens. Un anume 
Fiodorov, inspector superior la Banca Agricolă din Chişinău era pus la evidenţa KGB-ului 
pentru că exprimase opinii duşmănoase faţă de comunişti în legătură cu procesele intentate de 
aceştia împotriva celor care au colaborat cu „ocupanţii". El credea că „aceste procese erau o 
ficţiune" şi că „sunt judecaţi 10 oameni pentru a arăta că la noi în Moldova au fost ocupanţi, 
dar se uită faptul că pe timpul ocupanţilor se trăia bine, mult mai bine decât acum" 83 . Alt 
cetăţean de etnie rusă, Kustariov, contabil la Banca Industrial-comercială considera că „şi pe 
dânşii, pe bolşevici, o să îi judece degrabă" şi „dacă se judecă după numărul oamenilor pe care 
i-au omorât, bolşevicii sunt mai mari criminali". Kustariov aprecia că „în timpul apropiat totul 
se va schimba pentru că altfel nu se poate" . Un student moldovean de la Institutul de 
Medicină credea, la rândul său, că „germanii trebuie într-adevăr să fie pedepsiţi", dar „ruşii 
singuri au făcut pagube enorme şi acum dau vina pe alţii", aşa încât „românii n-au pentru ce să 
fie judecaţi nici într-un fel" . Critica faţă de regimul comunist era cauzată şi de faptul că 
mulţi ţărani erau obligaţi să prelucreze loturile de pământ ce aparţineau înalţilor demnitari de 
stat şi de partid din RSSM, aşa cum se menţionează într-o scrisoare secretă adresată 
secretarului CC al PC (b) N. Coval. Scrisoarea evidenţiază că din acest motiv „ţăranii 
consideră că nu există nici o diferenţă dintre puterea regală şi puterea sovietică" 86 . 

Este interesant de asemenea de remarcat că autorităţile sovietice erau curioase să afle 
„starea de spirit" a populaţiei din perioada imediat următoare deportărilor din 1949. Astfel, 
NKVD-ul de la Chişinău trimitea Moscovei un raport în care existau numeroase aprecieri 
negative faţă de puterea sovietică şi acţiunile sale de ultimă oră. O ţărancă din satul Logăneşti, 
raionul Kotovski, pe nume A. V. Caproş, afirma: „Vedeţi cum se răfuie ruşii cu moldovenii 
noştri, ei îşi bat joc de noi. Românii nu făceau asta. Dar nu-i nimic, degrabă va fi război şi 
totul va reveni la loc". O altă femeie, Parascovia Prepeliţă din Soroca, credea la rândul ei că 
„pe toţi moldovenii ne vor deporta, iar aici vor fi aduşi ruşi. Puterea sovietică intenţionează să 
nimicească moldovenii pentru că merg împotriva ei". Vasile Pricop din Răducani, raionul 
Leova, era mai optimist, crezând că „în curând va fi război. America va ataca Uniunea 
Sovietică şi ne va apăra de bolşevicii războinici. Iată, atunci, le vom arăta cum să-şi bată joc 
de poporul nostru" 87 . 



™ Ibidem. 

80 Ibidem. 

81 Ion Şişcanu şi Ion Pavelescu, Rusificarea Basarabiei sub emblemă sovietică, 1944-1952, în Ioan Scurtu 
(coord.) et al„ op. cit., p. 247. 

82 Igor Ojog & Igor Şarov, Istoria românilor. Curs rezumativ de lecţii, Chişinău, Cartdidact, 1997, p. 189. 

83 AOSPRM, F. 51, inv. 5, d. 70, f. 29. 

84 Ibidem, f. 30. 

85 Ibidem, f. 29. 

86 Valentin Beniuc, op. cit., p. 121. 

87 V. Pasat, op. cit., p. 505; Elena Şişcanu, op. cit., p. 107. 



588 



Alte forme de rezistenţa antisovietică non-violentă au fost: eschivarea de la serviciul 
militar în rândurile Armatei Roşii 88 şi de la munca forţată în întreprinderile industriale din 
Uniunea Sovietică 89 , neachitarea impozitelor şi a livrărilor obligatorii de produse alimentare 
către stat 90 , acţiuni de protest împotriva alegerilor în organele puterii de stat 91 . 

Au fost însă şi cazuri numeroase în care s-a manifestat rezistenţa activă, mai ales în 
primii ani postbelici. Opoziţia deschisă şi violentă faţă de regim, prin organizaţii bine 
închegate, a fost specifică mai ales raioanelor din nordul şi centrul republicii. Cele mai 
importante organizaţii antisovietice au fost, în acest sens, Organizaţia Naţională „Arcaşii lui 
Ştefan", Grupul antisovietic condus de Filimon Bodiu, „Sabia dreptăţii", „Partidul Libertăţii", 
„Armata Neagră" şi „Uniunea Democratică a Libertăţii". Prima, din punct de vedere 
cronologic şi, se pare, chiar după principiile programatice, „Arcaşii lui Ştefan" (1945-1947) a 
fost cea mai importantă organizaţie, făţiş antisovietică, de pe teritoriul Basarabiei. Din păcate, 
organizaţia a fost deconspirată prematur, aşa încât activitatea acesteia n-a înregistrat succese 
deosebite în combaterea comunismului 92 . Acte teroriste împotriva unor lideri comunişti au 
fost organizate, îndeosebi, de grupul lui Filimon Bodiu, în zona centrală a Moldovei . Alte 
organizaţii, precum „Partidul Libertăţii" sau „Uniunea Democratică a Libertăţii" au dus 
activităţi mai mult de propagandă decât de rezistenţă activă. Se observă, de asemenea, că 
aceste grupări aveau în componenţa lor persoane din diferite straturi sociale, intelectualii (mai 
ales învăţători) şi ţăranii alcătuind majoritatea. Obiectivele acestora erau în primul rând 
antisovietice, îndreptate atât împotriva comuniştilor veniţi din afara Moldovei, cât şi a celor 
proveniţi din rândurile localnicilor. Alteori, cum este cazul „Uniunii Democratice a 
Libertăţii", ruşi, ucraineni (proveniţi din regiunile Rostov şi Novosibirsk, stabiliţi cu traiul în 
Moldova) şi români basarabeni luptau împreună şi aveau un duşman comun - regimul 
comunist 94 . De obicei, totuşi, organizaţiile antisovietice aveau un caracter clar pro-românesc 
pentru că, fiind „fii ai României întregite, crescuţi şi educaţi în spiritul tradiţiilor neamului 
românesc, aceşti tineri basarabeni nu au putut şi nici nu au dorit să accepte alt mod de viaţă, 
un alt regim social, colectivizarea, deportările în masă, represiunile, foametea, pentru ei era o 
mare nenorocire să trăieşti într-o altă ţară decât acea a strămoşilor tăi" 95 . 

La sfârşitul anului 1951 şi începutul anului următor, datorită şi faptului că Leonid 
Brejnev, noul prim secretar al Partidului Comunist din Moldova s-a dovedit mai necruţător 
fată de elementele antisovietice 96 în comparaţie cu predecesorul său, transnistreanul N. Coval, 

' 97 

toate organizaţiile antisovietice din republică au fost lichidate , membrii acestora obţinând 
termene de detenţie de 25 de ani, de regulă. Pentru comparaţie, rezistenţa armată în Ucraina 
occidentală şi republicile baltice, alte teritorii achiziţionate după cel de-al doilea război 
mondial, a durat până în anul 1952 98 , ceea ce sugerează că lichidarea organizaţiilor 
antisovietice din Moldova a coincis aproximativ cu lichidarea organizaţiilor ostile puterii 



Valentin Beniuc, Totalitarizm kak real' nost': istoriko-politologiceskoe issledovanie na primere poslevoennoi 

89 Elena Postică, Rezistenţa antisovietică în Basarabia, 1944-1950, Chişinău, Ştiinţa, 1997, pp. 50-66. 

90 Ibidem, pp. 66-77 '. 

91 Ibidem, pp. 77-95. 
92 Ibidem,pp. 144-155. 

94 Ibidem, p. 220. 

Membrii ultimei organizaţii antisovietice, „Uniunea Democratică a Libertăţii", au fost condamnaţi în martie 

comuniste din întreaga Uniune Sovietică, probabil, conform unui plan de sincronizare la nivel 
unional. 

Moartea lui Stalin în martie 1953 şi, mai ales, raportul secret a lui Hruşciov din 
februarie 1956 despre „cultul personalităţii şi consecinţele sale" - deşi considerat secret, a fost 
cunoscut şi discutat de basarabenii de rând, după cum demonstrează documentele de arhivă. 
Acest lucru a determinat o revigorare a tendinţelor antisovietice. Faptul că teroarea abuzivă a 
fost condamnată de însuşi liderul Uniunii Sovietice a surprins chiar organele de securitate ale 
statului care, de teama de a nu fi învinuiţi de stalinism, se limitau, la un moment dat, doar la 
consemnarea manifestărilor sau declaraţiilor ostile puterii sovietice". în decembrie 1956, 
situaţia devine destul de alarmantă pentru Moscova, aşa încât Comitetul Central al Partidului 
Comunist al URSS adoptă o rezoluţie întitulată Despre intensificarea activităţilor politice ale 
organizaţiilor de partid printre mase şi combaterea manifestaţiilor antisovietice, a 
elementelor duşmănoase, trimisă comitetelor republicane de partid . Manifestările mai mult 
sau mai puţin deschise împotriva puterii sovietice au fost impulsionată şi de evenimentele din 
Ungaria din toamna anului 1956 despre care populaţia locală era informată prin intermediul 
posturilor de radio străine. Există numeroase documente de arhivă ce demonstrează că 
fenomenul ascultării posturilor de radio străine a luat proporţii alarmante pentru regim. Astfel, 
N. Dudnik, secretarul comitetului orăşenesc de partid Bender, anunţă Chişinăul în ianuarie 
1957 că populaţia ascultă frecvent transmisiunile posturilor de radio „Vocea Americii" şi 
„BBC", ceea ce are o influenţă negativă asupra formării conştiinţei comuniste în rândurile 
intelectualilor, în special ale tineretului 101 . Responsabilul de propagandă din raionul Brătuşeni 
scria, la rândul său, că „unii colhoznici ascultă emisiunile „Vocii Americii", „Europei Libere" 
etc şi transmit informaţiile tovarăşilor" . Din Comrat, secretarul comitetului raional de 
partid, un anume Mihailov, scria Comitetului Central republican în ianuarie 1957 că 
„populaţia găgăuză ascultă emisiunile în limbă turcă ale postului de radio „Vocea Americii", 
precum şi alte emisiuni ale posturilor de radio din Turcia" 103 . Felul în care erau ascultate 
uneori emisiunile posturilor străine sfida autorităţile locale: în sate, cine dispunea de un aparat 
radio, îl scotea afară, dădea sunetul la maxim, aşa încât să audă şi vecinii care nu aveau un 
aparat propriu 104 . Fenomenul ascultării posturilor de radio străine a căpătat un caracter de 
masă, mai ales datorită faptului că deja în 1956 în RSSM existau nu mai puţin de 49 923 de 
aparate de radio, dintre care 19 400 în localităţile rurale 105 . 

Există şi după anul 1956 numeroase manifestări spontane îndreptate împotriva 
regimului sovietic. Spre exemplu, iniţiativa congresului al III-lea al Uniunii Scriitorilor din 
Moldova din 14-15 octombrie 1965 de a reveni la alfabetul latin este calificată de Ivan 
Bodiul, prim secretar al PCM, drept o acţiune antisovietică, care ar ştirbi din prietenia 
popoarelor. Principalii susţinători ai ideii - Gheorghe Malarciuc, Aureliu Busuioc, Ion Druţă 
şi Mihai Cimpoi - sunt condamnaţi să-şi facă autocritică şi iertaţi, întrucât li se recunosc 
meritele pe plan profesional 106 . în 1965, studentul Mihai Moroşan de la politehnica din 
Chişinău a fost acuzat de naţionalism; în 1966, Gheorghe Moroziuc a arborat tricolorul pe 
coşul fabricii de zahăr din Bălţi, fapt pentru care a fost condamnat la 3 ani lagăr de muncă. în 
1967, fiind învinuiţi de activitate de propagandă în rândurile studenţilor şi intelectualilor a 
ideii de reunire a Basarabiei şi Nordului Bucovinei cu România, studenţi ai Conservatorului 

din Chişinău au primit termene de detenţie, cuprinse între 4 şi 7 ani: Postolache - 7 ani, 
Cuciureanu şi Cemîrtan - a câte 4 ani fiecare. De manifestări naţionaliste au fost învinuiţi 
studenţii Odobescu şi Lilia Neagu, în 1971, precum şi iniţiatorii mişcării studenţeşti din anii 
'60 de la Institutul de Arte din Chişinău 107 . Lingvistul Ion Vasilenco, pentru faptul că s-a 
pronunţat insistent şi cu vehemenţă pentru unitatea lingvistică moldo-română şi revenirea la 
alfabetul latin a fost internat într-un penitenciar. Cazul lui Vasilenco sugerează intenţia 
autorităţilor sovietice de a inculca teamă în rândurile intelectualilor care sprijineau asemenea 
convingeri. Gheorghe David a fost internat în plină Perestroikă, în 1989, într-un spital 
psihiatric din Dnepropetrovsk . Alte manifestări naţionale ale basarabenilor, cu o 
semnificaţie deosebită în epocă, deşi mult mai palide în comparaţie cu cele din alte republici 
unionale, a fost întemeierea în 1969 109 a organizaţiei „Frontul Naţional Patriotic", 
deconspirată în 1970. Creată la iniţiativa lui Alexandru Usatiuc şi Gheorghe Ghimpu, 
organizaţia îşi propusese obiectivul de unire a RSSM cu România, invocând faptul că atât 
România, cât şi Uniunea Sovietică erau state socialiste. După ce Usatiuc i-a prezentat personal 
unui consilier de-a lui Ceauşescu la Bucureşti în iunie 1970 o scrisoare în acest sens, în luna 
următoare principalii membri ai organizaţiei 110 au fost arestaţi şi au primit termene de detenţie 
cuprinse între 4 şi 9 ani 111 . Mai târziu, în 1995, unul dintre principalii ei membri a recunoscut 
că organizaţia nu avea un scop declarat anticomunist, adică revendicările naţionale au fost 
preconizate a fi realizate în cadrul sistemului comunist. Astfel, Alexandru Usatiuc a mărturisit 
că în hotărârea organizaţiei din 1969 "se vorbea despre reunirea cu România, de limba de stat 
- limba română - de tricolor cu o panglică neagră de-a lungul culorilor până se va efectua 
Reîntregirea. Am apărat grafia latină, imnul şi stema. Toate acestea însă nu puteau avea prea 

mare ecou aici, în Basarabia, pe atunci foarte sovietică" (s. n.). Se presupune că membrii 
grupului Usatiuc au fost predaţi KGB-ului de către Securitate, la ordinul lui Ceauşescu, care 
primise o scrisoare de la Usatiuc. 

Au existat şi proteste vehemente ale studenţilor şi profesorilor din Chişinău înl972 în 
legătură cu decizia autorităţilor municipale de a muta monumentul lui Ştefan cel Mare cu 
câţiva metri în spate pentru că piaţa Victoriei din capitala Basarabiei trebuia „dominată" de 
monumentul lui Lenin, nu de cel al unui erou-simbol naţional al moldovenilor, în particular, şi 
al românilor, în ansamblu. 

Reabilitarea victimelor 

Unele familii au protestat imediat împotriva deportărilor, au trimis scrisori unor 
instanţe superioare şi, cele mai norocoase, au obţinut câştig de cauză. în principal, este vorba 
de familiile deportate în 1949 care au demonstrat că aveau un membru al lor în Armata Roşie. 
Spre mijlocul anului 1952, numărul familiilor reabilitate astfel s-a ridicat la 87, în total 447 
persoane. Reabilitarea în masă a victimelor represiunilor staliniste a început după anul 1956, 
când a avut loc Congresul al 20-lea al PCUS la care Hruşciov a prezentat faimosul său raport 
despre cultul personalităţii şi consecinţele acestuia. Mai exact, drept urmare a Ucazului 

108 Gheorghe Negru, Politica etnolingvistică în RSS Moldovenească, Chişinău, Prut Internaţional, p. 100. Vezi şi 
Gheorghe David, Cum am fost "nebun", în „Basarabia", nr. 9, 1990, p. 141-152. 

109 Anul este menţionat greşit (1961) în Serafim Saka, op. cit., p. 114. Ion Şişcanu a descoperit documente de 
arhivă conform cărora anul înfiinţării organizaţiei este 1969, nu 1961. 

110 Cei arestaţi au fost merceologul Alexandru Usatiuc, biofizicianul Gheorghe Ghimpu, profesorul Valeriu 
Graur şi economistul Alexandru Şoltoianu. Ultimul, după părerea lui Ion Şişcanu, în realitate nu a făcut parte din 
„Frontul Naţional Patriotic". 

111 Vlad Georgescu, op. cit., p. 117-118; N. Dima, op. cit., p. 127; Nicolae Lupan, Basarabia. Colonizări şi 
Asimilare, Madrid, Carpaţi, 1979, pp. 17, 20. 

112 Serafim Saka, op. cit., p. 114. 

Sovietului Suprem al URSS din 19 martie 1958, au fost anulate restricţiile privind locul de 
trai al deportaţilor şi au fost eliberate de sub supravegherea miliţiei câteva categorii de 
„strămutaţi", însă fără ca aceştia să fie reabilitaţi. Reabilitarea presupunea anumite obligaţii 
juridice ale autorităţilor sovietice faţă de deportaţi, inclusiv retrocedarea averilor confiscate, 
ceea ce explică rezerva ucazului amintit mai sus. în acelaşi timp, pentru revenirea la locurile 
natale era nevoie şi de permisiunea autorităţilor de la Chişinău. în perioada 1958-1963, 
acestea au acordat „unda verde" doar pentru 2033 familii 113 , dar nu se ştie exact numărul celor 
care li s-a refuzat acest drept. 

Mulţi dintre cei deportaţi au murit în timpul deplasării, din cauza condiţiilor inumane 
de transport. Alţii şi-au pierdut viaţa în „siberii de ghiaţă", pentru a invoca o expresie utilizată 
de intelectualii de la Chişinău în perioada Perestroikăi. Nu se ştie încă până astăzi numărul 
celor care au supravieţuit. S-au publicat unele memorii ale supravieţuitorilor 114 , precum şi o 
„carte a memoriei" victimelor totalitarismului comunist 115 . Cele patru volume ale colecţiei 
„cartea memoriei" constituie o sursă importantă pentru cercetarea problemei, chiar dacă de 
multe ori datele publicate nu sunt complete, lipsind informaţii fie despre originea socială a 
victimelor, iar cea etnică putând fi doar dedusă după numele de familie. Pe de altă parte, unii 
basarabeni nu s-au mai întors niciodată acasă pentru că nu credeau că li se va face dreptate (în 
ceea ce priveşte restituirea imobilelor, a utilajului agricol etc), preferând să rămână pentru 
totdeauna acolo unde soarta i-a „strămutat" 116 . Reabilitarea adevărată a continuat în timpul 
Perestroikăi. La 10 aprilie 1989, Consiliul de miniştri de la Chişinău şi-a anulat decizia sa din 
28 iunie 1949 potrivit căreia au fost deportaţi „familii de culaci, foşti moşieri şi mari 
comercianţi" 117 . Dar procesul nu s-a încheiat definitiv nici până astăzi. în 2005, în 
parlamentul Republicii Moldova a fost propus un proiect de lege care are drept scop 
reabilitarea tuturor victimelor regimului sovietic - iniţiatorul acestui proiect de lege fiind 
deputatul Anatol Ţaranu, istoric de meserie. Acest proiect prevede restituirea proprietăţilor 
pierdute sau plata unei recompense financiare tuturor victimelor careu au suferit represiunea 
pe nedrept. Legea din 1992 cu privire la recompensarea victimelor represiunilor staliniste 
prevedea o recompensă mizerabilă, de 200 lei moldoveneşti de persoană (cea. 16 $) 118 . 

în 2006, săptămânanul „Jurnal de Chişinău" a lansat o discuţie publică de amploare cu 
privire la adoptarea unei legi a lustraţiei în Republica Moldova, iniţiativă lansată şi câţiva ani 
ma devreme dar care nu a avut un impact asupra societăţii. La rândul său, ziarele „Timpul" şi 
„Flux" publică frecvent articole despre soarta victimelor regimului sovietic, contribuind astfel 
la perpetuarea memoriei represiunilor comuniste. 

Care ar fi numărul total al victimelor regimului sovietic în fosta RSSM? Suferinţa unei 
societăţi nu poate fi calculată şi redată doar prin numărul victimelor, dar o estimare 
aproximativă se impune, mai ales când anumite categorii sociale, istorici militanţi sau 
politicieni nostalgici tind să minimalizeze aploarea represiunilor comuniste. Valeriu Pasat, 



113 Vladimir Ţaranov, op. cit., pp. 78-79. 

114 Vasile Ţepordei, Amintiri din Gulag, Bucureşti, Editura Abeona, 1992; Ştefan Tudor, Satana pe pământ. 
Mărturii din anii de foamete şi deportări, Chişinău, Universitas, 1992; Serafin Saka (ed.), Basarabia în Gulag, 
Chişinău, 1994; Dumitru Crihan, Invitaţie în Iad, Chişinău, 1998; Vădim Pirogan, Pe drumurile pribegiei, 
Chişinău, 1999; Destine răsturnate (memorii ale 14 femei supravieţuitoare ale Gulagului), Chişinău, 2005 etc. 

Elena Postică (ed.), Cartea Memoriei. Catalog al victimelor totalitarismului comunist, voi. I-IV, Chişinău, 
1999-2005. 

116 în general despre soarta celor care au revenit din Gulagul sovietic, vezi Nanei Adler, Life in the „Big Zone: 
The Fate of Returnees in the Aftermath of Stalinist Repressions, în „Europe-Asia Studies", voi. 51, no. 1, 1999, 
pp. 5-19. 

117 Despre legislaţia fostelor republici sovietice, inclusiv Moldova, privind reabilitarea victimelor stalinismului, 
vezi volumul lui E. Zaitsev, Sbornik zakonodatel'nyh aktov o reabilitaţii, prineatye v gosudarstvah byvşih 
respublikah SSSR, Moscova, 1992. 

118 „Timpul", 13 septembrie 2005; vezi şi http://www.azi.md/print/36403/Ro , consultat ultima dată la 10 
noiembrie 2005. 

care a contribuit poate cel mai mult la elucidarea problemei, estimează numărul celor 
deportaţi din Moldova la cea. 60 000 de oameni 119 . Această estimare ia în vedere numărul 
total al celor deportaţi în noaptea de 13 spre 14 iunie 1941, în noaptea de 5 spre 6 iulie 1949, 
precum şi din 1 aprilie 1951, dar omite, în lipsa probelor documentare concludente, alte 
persoane condamnate şi deportate în Kazahstan şi Rusia în afara celor 3 deportări în masă. 
Elena Postică, coordonatoarea celor patru volume a Cărţii memoriei, apărută între 1999 şi 
2005, estimează numărul celor care au fost condamnaţi din motive politice de regimul sovietic 
în ansamblu, nu numai de cel stalinist, la cea. 80 000 persoane . Autorii Cărţii Negre a 
Comunismului, citând o scrisoare a ministrului de interne al URSS către Stalin din 17 
februarie 1950, menţionează cifra de 94 792 000 deportaţi din Moldova cu statut de 
speţpereselenţî (deportaţi cu statut special) în gulagurile sovietice . Acest număr pare a fi cel 
mai aproape de adevăr, întrucât provine dintr-un document oficial şi se apropie de numărul 
celor identificaţi deja şi incluşi în Cartea Memoriei, departe de a fi completă, alte volume 
urmând a fi publicate. în ceea ce priveşte foametea din anii 1946-1947, Mihai Gribincea a 
calculat, pe baza documentelor de arhivă, numărul celor care au murit la 216 000 persoane . 
Unii autori au considerat printre victime ale regimului comunist şi zecile sau chiar sutele de 
mii de moldoveni care au fost recrutaţi pentru muncă la şantierele industriale din alte republici 
unionale, mai ales din Rusia 123 . După părerea noastră, însă, această interpretare este exagerată. 
Deşi putem admite că nu toţi cei plecaţi au decis numaidecât din voinţă proprie, nu putem 
exclude şi faptul că o parte însemnată a muncitorilor moldoveni au plecat fiind determinaţi de 
sărăcie şi îmbiaţi de propaganda oficială în găsirea unui „eldorado sovietic". Putem admite, 
de asemenea, că presiunea autorităţilor sovietice în recrutarea forţei de muncă pentru Rusia a 
fost mai puternică sau chiar determinantă în primul an de ocupaţie sovietică, decât după 1944 
şi, respectiv, mai diminuată după 1953. 

Prin urmare, dacă excludem chestiunea muncitorii recrutaţi pentru muncă în diferite 
întreprinderi ale URSS, numărul victimelor politice ale regimului comunist sovietic din fosta 
RSSM, se ridică la peste 300 000 de persoane. Dintre aceştia, cea. 5 000 au fost executaţi în 
timpul Marii Terori în RASSM, 216 000 au murit de foamete în anii 1946-1947, cea. 95 000 
erau atestaţi ca deportaţi în gulag la 1950, iar alte câteva mii au fost condamnaţi pentru 
„naţionalism" sau alte acţiuni antisovietice, din 1953 până în 1989. în ceea ce priveşte 
componenta etnică a deportaţilor din RSSM, aproape jumătate dintre aceştia erau români 
basarabeni, ceea ce constituia în total cea. 45 000 adulţi şi copii în ianuarie 1953 sau numai 

inc a ' 

25 873 adulţi la aceiaşi dată . întrucât numărul copiilor deportaţi în 1949 se ridică la 11 889 
din totalul de 35 796 126 , adică la o treime, şi nu uităm şi de cei deportaţi în iunie 1941 şi în 
mod individual după 1944, putem considera ca valabilă cifra de 45 000 total adulţi şi copii de 
români basarabeni pentru începutul anului 1953. 

Represiunile sovietice împotriva populaţiei locale din actuala Republică Moldova au 
cunoscut mai multe forme, dar ele n-au reuşit să schimbe radical componenţa etnică a 
republicii. Deportările de amploare, cu consecinţe tragice pentru un segment important al 
societăţii moldoveneşti au avut loc în iunie 1941 şi iunie 1949. Operaţiunea din 1941 a avut 



119 V. Pasat, Trudnye..., p. 55. 

Elena Postică, (ed.), Cartea Memoriei. Catalog al victimelor totalitarismului comunist, voi. I-IV, Chişinău, 
1999-2005. 

Stephane Cortois, (coord.) Cartea Neagră a Comunismului. Crime, teroare, represiune, Bucureşti, Editura 
Humanitas - Fundaţia Academia Civică, 1998, p. 223. 
122 Mihai Gribincea, op. cit., p. 64. 

Charles King, Moldovans..., p. 96; Ştefan. Gorda, Maşina diabolică a migraţiei, în C. Barcă, Deportări şi 
neodeportări, Chişinău, Cartea Moldovenească, 1990, pp. 34-51; Dima, op. cit., pp. 80-82. 

124 „Argumenty i fakty", nr. 39, 1989, p. 8. 

125 N.F. Bugai, 40-50-e gody: posledstviia deportatsii narodov, în „Otechestvennaia Istoriia", nr. 2, 1992, p. 142. 

126 y p asat ^ p c; - f ., p. 554; Elena Şişcanu, op. cit., p. 107. 

drept scop eliminarea elementelor sociale potenţial duşmănoase puterii sovietice şi a fost 
determinată mai ales de iminenţa unui atac german asupra URSS. Pe de altă parte, deportările 
din iunie 1949 au avut o anvergură mai mare şi scopul acestora a fost de a elimina la o scară 
mai ridicată toate elementele sociale indezirabile mai ales din zonele rurale, inclusiv 
„colaboratorii ocupanţilor" din timpul războiului. Ţăranii erau refractari la ideile comuniste şi 
ei avut de suferit cel mai mult. Şi, întrucât majoritatea românească era preponderent una 
rurală, în proporţie de peste 80%, este evident că represiunile au avut şi un caracter 
antiromânesc pronunţat. în acelaşi timp, au suferit în egală măsură reprezentanţii altor 
comunităţi etnice din fosta RSSM - ucraineni, ruşi, evrei, găgăuzi, bulgari etc. Foametea din 
anii 1946-1947 a fost, de asemenea, o alta metodă principală de teroare faţă de populaţia 
locală, care a provocat moartea a peste 200 000 în doar câteva luni. Dar foametea nu a putut 
înfrânge spiritul de rezistenţă al ţărănimii, dovadă faptul că ritmul colectivizării agriculturii 
rămâne scăzut şi după aceasta. în acelaşi timp, până în anii 1950-1951 un anumit segment al 
societăţii basarabene a rezistat, prin diferite forme, inclusiv cu arma în mână, împotriva 
regimului sovietic. 

După a doua deportare mai ales, cea din 1949, populaţia locală, indiferent de originea 
etnică, a preferat să se resemneze în faţa regimului totalitar sovietic. Iluziile cu privire la o 
„eliberare" a Basarabiei de către Statele Unite dispar o dată cu înăbuşirea revoluţiei maghiare 
anticomuniste din toamna anului 1956 127 . Astfel, după 1956 nu mai constatăm acţiuni sau 
manifestări de masă cu caracter antisovietic sau anticomunist, ci daor la nivel individual sau 
grupuri minuscule (Uniunea Scriitorilor, „Frontul Naţional Patriotic"). Abia în timpul 
Perestroikăi, societatea basarabeană începe să-şi exprime deschis valorile şi opiniile sale, 
inclusiv cu privire la trecutul mai mult sau mai puţin recent şi a consecinţelor acestuia pentru 
prezent. 

Cazul basarabean aruncă lumină asupra esenţei regimului totalitar sovietic, din 
perspectiva că represiunile au un caracter deosebit prin natura, metodele utilizate şi scopul lor, 
în comparaţie cu cele comise de alte regimuri totalitare din secolul al XX-lea, în speţă de cel 
fascist şi nazist, dar şi faţă de alte regimuri comuniste din Europa Centrală şi de Est. 



127 Vezi Igor Caşu, „Politica naţională" ..., pp. 134-135. 

Metode de control societal în perioada ceauşistă 

Nicolae Ceauşescu, numit secretar general al partidului la moartea lui Gheorghe 
Gheorghiu-Dej, în martie 1965, şi-a întărit rapid autoritatea după accederea la putere. în 1967, 
el era desemnat şi preşedinte al Consiliului de Stat, cumulând astfel funcţiile supreme în 
partid şi în stat. în acelaşi timp, toţi "baronii" predecesorului, începând cu Alexandru Drăghici 
în aprilie 1968, au fost treptat îndepărtaţi de la putere. Prin reabilitarea unora dintre victimele 
perioadei staliniste şi implicita acuzare a tuturor celor ce fuseseră apropiaţi ai lui Gheorghiu- 
Dej - cu excepţia lui însuşi - pentru crimele comise sub conducerea acestuia, Ceauşescu şi-a 
asigurat puterea personală. Lider de necontestat, înconjurat de o conducere a partidului ce îi 
era, de voie de nevoie, fidelă şi parţial întinerită cu oameni devotaţi lui, el a continuat politica 
"naţională" a lui Gheorghiu-Dej, care avea drept scop obţinerea autonomiei PCR faţă de 
PCUS 1 . 

Actul charismatic care, pentru o perioadă, a legitimat, prin intermediul naţionalismului 
afişat, partidul şi a asigurat o reală popularitate lui Ceauşescu atât în interior, cât şi în exterior, 
a fost binecunoscutul discurs din 21 august 1968, când acesta a condamnat invazia din 
Cehoslovacia de către trupele Pactului de la Varşovia în noaptea precedentă. Pentru marea 
majoritate a analiştilor şi a observatorilor, pentru cancelariile occidentale, ale căror opinii au 
fost reluate şi amplificate în mass media, acest gest reprezenta dovada că mult clamata 
politică de „independenţă" a PCR faţă de PCUS avea o bază reală. Prin urmare, timp de cel 
puţin un deceniu, Nicolae Ceauşescu a fost considerat copilul teribil al blocului sovietic, iar 
România nu numai o ţară ce îşi căuta autonomia, ci şi una mai „liberală" decât celelalte ţări 
din Est. Atunci când, după 1977, au început să existe din ce în ce mai multe îndoieli asupra 
acestui "liberalism" (în special datorită cazurilor evidente de violare a drepturilor omului, din 
ce în ce mai cunoscute şi mediatizate în Occident în contextul iniţiat de semnarea Actului 
final de la Helsinki), s-a considerat încă destulă vreme că ortodoxia comunismului românesc 
în interior era preţul de plătit pentru asigurarea autonomiei faţă de sovietici. 

Pentru opinia publică internă, şi mai ales pentru intelectuali, discursul din 21 august 
1968 a oferit dovada unei angajări reale a PCR pe calea naţională, pe care mulţi au considerat- 
o sinonimă cu democratizarea. în România, tardiva destalinizare începută odată cu 
deschiderea porţilor închisorilor în 1962-1964, a fost dublată de o campanie de derusificare a 
instituţiilor şi de o deschidere spre Occident, care a culminat cu vizita preşedintelui Franţei, 
Charles de Gaulle, în mai 1968. Acest proces a creat un orizont de aşteptare al populaţiei şi o 
speranţă în continuarea liberalizării. Condamnarea invaziei în Cehoslovacia apărea ca o 
garanţie că schimbarea va continua. în acest context, mulţi români, tineri sau mai puţin tineri, 
mulţi intelectuali, chiar unii foşti prizonieri politici, s-au înscris în partid. Unii dintre ei 
credeau sincer că în acest fel servesc idealurile Primăverii de la Praga, alţii, fie pragmatici, fie 
naivi, se amăgeau că vor putea reforma partidul din interior. Pe scurt, tezele naţional- 
comunismului cu vădite accente antisovietice erau interpretate, printr-o simplificare uşor de 
înţeles, ca o garanţie a democratizării regimului. 2 Chiar dacă pentru nişte observatori avizaţi 



1 Vezi Ghiţă Ionescu, Communism in Rumania, 1944-1962, Oxford, Oxford University Press, 1964, pp. 273-275, 
284-287, 332-335, 337-349; Idem, Communist Rumania and Nonalignment (April 1964-March 1965), în „Slavic 
Review", 1965, pp. 241-257; Georges Haupt, La genese du conflit sovieto-roumain, în „Revue franşaise de 
science politique", VIII, 4 august 1968, pp. 669-684; Grigore Filiti, Relations sovieto-roumaines, în Aspects des 
relations msso-roumaines, retrospectives et orientations, Paris, 1967, pp. 195-217; Idem, Securite europeene, în 
Aspects des relations russo-roumaines, 1967-1971, Paris, 1971, pp. 13-48; Vladimir Tismăneanu, The Ambiguity 
of Romanian National Communism, în „Telos", 60, 1984, pp. 66-79; Idem, Ceauşescu 's Socialism, în „Problems 
of Communism", ianuarie-februarie 1985, pp. 57-61. Vezi şi capitolul despre Partidul Comunist Român din 
raport. 

2 Din analiza unor documente oficiale publicate reiese cu claritate că liderii comunişti din România nu fuseseră 
puşi la curent cu iminenţa invaziei şi cu atât mai puţin invitaţi să participe la aceasta, că s-au simţit la rândul lor 

devenise evident încă din 25 august 1968 că discursul oficial se schimbase substanţial, iar 
ameninţarea cu invazia sovietică se dovedise nefondată, majoritatea populaţiei a crezut şi dorit 
să creadă că detaşarea lui Ceauşescu faţă de Uniunea Sovietică era reală. Cât îl priveşte pe 
acesta, el a uzat şi abuzat până în decembrie 1989 de acelaşi leitmotiv: orice atitudine sau 
manifestare care contravenea cât de puţin liniei partidului, fixată de el însuşi, ar fi făcut jocul 
sovieticilor, reprezentând prin urmare un pericol pentru ţară. 

O societate înregimentată 

în realitate, momentul 1968 a marcat nu punctul culminant al deschiderii, ci începutul 
unei închideri. 3 Scurta perioadă de liberalizare a fost brusc urmată de o reluare brutală a 
rigorii ideologice, marcată în special prin creşterea continuă a prezenţei şi a rolului partidului 
în toate domeniile vieţii sociale. Până în anii 1980, dominaţia partidului şi a clanului 
Ceauşescu asupra societăţii devenise aproape totală şi evident mai puternică decât în perioada 
stalinistă. Era incomparabil mai pronunţată şi mai opresivă decât în celelalte ţări comuniste. în 
primul rând, organizaţiile care asigurau înregimentarea populaţiei în toate regimurile 
comuniste (partid unic, tineret comunist, pionieri, sindicat unic, consilii populare, etc.) erau 
mai dezvoltate decât în altă parte. Partidul Comunist Român (PCR) ajunsese până în 
decembrie 1989 la mai mult de 3 900 000 de membri (faţă de 1 500 000 în 1965 la 
desemnarea lui N. Ceauşescu în funcţia de secretar general) din aproape 23 000 000 de 
locuitori, respectiv aproximativ 25% din populaţia adultă şi 33% din populaţia activă. 4 Era cel 
mai numeros partid din estul comunist: efectivele sale, raportate la populaţia totală, 
reprezentau dublul celor ale PC din URSS. în special după 1971, Ceauşescu insistă tot mai 
mult asupra rolului conducător al partidului în toate domeniile de activitate, care trebuia 
asigurat prin intermediul activiştilor. Spre exemplu, în discursul din cadrul consfătuirii de 
lucru cu primii secretari şi secretarii cu probleme organizatorice ai comitetelor judeţene de 
partid din 21-23 septembrie 1977, el susţinea că: „Avem un număr mare de organizaţii de 
partid - aproape 59.000 - la care se adaugă comitetele de partid comunale, orăşeneşti, 
municipale, judeţene, care asigură cuprinderea în bune condiţii a întregii activităţi. Se poate 
aprecia că structura organizatorică, repartiţia forţelor partidului corespund realităţilor ţării 
noastre, asigură cadrul necesar afirmării rolului conducător al partidului în toate sectoarele de 
activitate. (...) Toate acestea au făcut ca organizaţiile de partid, . . . întregul nostru partid să-şi 
poată îndeplini misiunea de organizare şi unire a eforturilor tuturor oamenilor muncii . . . " 5 

Ca rezultat al acestei politici, numărul activiştilor a crescut constant de-a lungul 
perioadei ceauşiste. 6 Revenind cu fermitate la tradiţia leninisto-stalinistă, Ceauşescu a insistat 

ameninţaţi şi erau decişi să reziste timp de câteva zile - până la întrevederea lui Ceauşescu cu ambasadorul 
sovietic la Bucureşti, A.V. Basov, din dimineaţa zilei de 25 august 1968 — , că în fine începând de la această dată 
Ceauşescu acceptă faptele împlinite la Praga şi susţine de facto „normalizarea" impusă acolo cu forţa. Vezi 
grupajul de documente: C. Moraru şi I.D. Grigorescu, Nicolae Ceauşescu pus în gardă de emisarul Kremlinului; 
Idem, Comitetul Executiv al CC al PCR «face zid» în jurul secretarului general; I. Scurtu, Stenograma completă 
a discuţiilor dintre Ceauşescu şi Tito (Vîrşeţ, 24 august 1968), în „Dosarele Istoriei", voi. III, nr. 8, 1998, pp. 35- 
58. Pentru interpretarea documentelor respective, vezi Mihnea Berindei, Ceauşescu et laposition singuliere de la 
Roumanie en 1968, în Franşois Fejto şi Jacques Rupnik, (ccord.), Le Printemps Tchecoslovaque, 1968, 
Bruxelles, Edition Complexe, 1999, pp. 191-209. 

3 Această temă a fost dezvoltată pe larg în Mihnea Berindei, Roumanie. Le naufrage planifie, în „Politique 
internaţionale", nr. 44, vara 1989, pp. 57-75. 

4 în 1975, la zece ani după luarea puterii de către Ceauşescu, PCR crescuse cu peste un milion, ajungând la 
2.577.000 de membri. Un calcul sumar ne arată că în perioada Ceauşescu a existat o creştere constantă a 
partidului, în fiecare an fiind recrutaţi aproximativ 100.000 de noi membri. Pentru datele din perioada 1974- 
1976, vezi ANIC, fond CC al PCR - Cancelarie, dosar nr. 107/1977, f. 50. 

5 Discursul din 21 septembrie, vezi Ibidem, dosar nr. 105/1977, f. 265. 

6 Partidul era structurat piramidal de la comitete judeţene, municipale, orăşeneşti, comunale până la nivelul cel 
mai de jos al organizaţiilor de bază din industrie, construcţii, transporturi, comerţ, agricultură, instituţii, cartiere 
şi sate şi „alte domenii" (care cuprindeau în mod evident armata, miliţia şi securitatea), al căror număr ajunse în 



596 



asupra ideii potrivit căreia partidul trebuia organizat ca o armată încadrată de permanenţi şi 
activişti: „Democraţia de partid, dezvoltarea democratei socialiste în general sunt strâns legate 
şi trebuie concepute în strânsă legătură cu creşterea spiritului de răspundere al fiecăruia, a 
ordinii şi a disciplinei de partid. Acestea nu numai că nu vin în contradicţie, dar se 
condiţionează. (...) Nu se poate concepe democraţia de partid fără ordine şi disciplină. (...) 
Este vorba că fiecare, intrând în partidul comunist, devenind activist al unui partid 
revoluţionar care-şi propune să transforme lumea, s-a angajat să fie militant, soldat al acestui 
partid. . . . Nimeni nu a fost obligat şi nu este obligat să intre în partidul comuniştilor! Dar cei 
care intră în partidul comunist, care devenind activişti, ofiţeri în acest partid - ca să spun aşa - 
trebuie să ştie să-şi asume răspunderea, să dea dovadă de disciplină, de ordine, să acţioneze în 
conformitate cu sarcinile încredinţate!" 7 

înregimentarea populaţiei începea înainte de intrarea în partid. La mijlocul anilor 
1970, se ajunsese ca toţi tinerii la împlinirea vârstei de 14 ani să fie înscrişi automat în 
Uniunea Tineretului Comunist (UTC). Astfel, până în 1989, UTC a ajuns să depăşească 
4.100.000 de tineri. în plus, asociaţiile studenţeşti se aflau tot sub controlul UTC 8 . Uniunea 
Asociaţiilor Studenţilor Comunişti din România (UASCR), denumită astfel în ciuda faptului 
că îi reunea obligatoriu pe toţi studenţii, nu numai pe membrii de partid, avea peste 142.000 
de "aderenţi" în 1988. între vârsta de 7 şi 14 ani, copiii erau înregimentaţi în formaţiunile de 
pionieri, care numărau mai mult de 2.500.000 de membri până la sfârşitul anilor 1980. 9 în 
fine, absolut tot salariaţii erau în mod automat integraţi în Uniunea Generală a Sindicatelor 
din România (UGSR), care ajunsese la peste 7.800.000 de membri. 

în afară de cele deja menţionate, proprii oricărui regim comunist, în România au fost 
create structuri suplimentare de mobilizare politică şi de control social pentru a include 
categorii cât mai largi ale populaţiei în organizaţii subordonate partidului. Astfel, în 1968 s-a 
hotărât înfiinţarea Frontului Unităţii Socialiste (FUS), care nu s-a realizat efectiv decât în mai 
1974. FUS (devenit în 1980, Frontul Democraţiei şi Unităţii Socialiste), al cărui preşedinte a 
fost constant Ceauşescu, reunea sub conducerea partidului „toate forţele politice şi sociale ale 
ţării, toate organizaţiile de masă şi civice (inclusiv cele paisprezece Biserici autorizate), 
mobilizând tot poporul spre realizarea politicii interne şi externe ale partidului şi statului. . ." 10 . 
De asemenea, s-a coborât vârsta de la care începea înregimentarea politică şi îndoctrinarea 
ideologică a „fiilor patriei". Creată experimental în 1976, organizaţia Şoimii Patriei s-a 
constituit definitiv în septembrie 1977 pentru a cuprinde în mod obligatoriu pe toţi copiii între 
4 şi 7 ani. Până în 1989, organizaţia a ajuns la peste 1.500.000 de membri. 11 în acest mod, 

1977 la 58.670. în acel an, numărul activiştilor „aleşi" în comitetele de partid (judeţene, municipale, orăşeneşti, 
comunale, întreprinderi, instituţii, unităţi socialiste din agricultură) atingea 268.042, iar al celor din birourile 
organizaţiilor de bază 312.596. Totalul depăşea o jumătate de milion în 1977: 580.638 „ofiţeri" ai partidului, 
potrivit lui Ceauşescu. Anexe la Consfătuirea din 21-23 septembrie 1977, Ibidem, dosar nr. 107/1977, f. 45 şi f. 
47. Numărul organizaţiilor de bază a crescut proporţional cu numărul de membri: 69.000 anunţate de Ceauşescu 
la Conferinţa de la Mangalia din 3 august 1983; 73.691 la 31 decembrie 1986, potrivit statisticilor. Ididem, dosar 
nr. 18/1987', f. 52. 

7 Ibidem, dosar nr. 105/1977, f. 272. 

8 Controlul organizaţiilor studenţeşti şi al celor ale tineretului comunist era asigurat şi prin faptul că, în 
conducerea acestora, s-a aflat Nicu Ceauşescu, care începând din 1971 a urcat treaptă cu treaptă în ierarhiile 
respective: vicepreşedinte al Consiliului UASC din Universitatea Bucureşti (1971-1973), vicepreşedinte al 
Consiliului UASCR (1973-1975), membru al Biroului CC al UTC din 1975, cu atribuţii speciale în ceea ce 
priveşte politica de cadre, prim-secretar al CC al UTC şi Ministru al Tineretului din 1982 şi până în 1987. 

9 între 1983 şi 1989, preşedinta Consiliului Naţional al Organizaţiei Pionierilor, în acelaşi timp şi secretar al CC 
al UTC, a fost Poliana Cristescu, soţia lui Nicu Ceauşescu. 

Roumanie, apergu encyclopedique, Bucureşti, 1986, p. 26. 
11 Regulamentul organizaţiei Şoimii Patriei preciza că este vorba despre o „organizaţie de masă a copiilor 
preşcolari şi şcolari între 4 şi 7 ani", care îşi desfăşura activitatea sub controlul PCR şi al cărui scop era: 
"educarea patriotică, socialistă a copiilor, în spiritul dragostei şi respectului faţă de patria şi poporul nostru, faţă 
de Partidul Comunist Român." Regulamentul precizează organizarea, drapelul şi uniformele (pe care părinţii 

românii de toate vârstele - copii, tineri, adulţi, pensionari - erau înrolaţi cu forţa într-una sau 
mai multe organizaţii, strict controlate de autorităţi. Bineînţeles, „adeziunea" lor masivă nu 
reflecta în nici un fel convingerile personale ale membrilor sau forţa reală a organizaţiilor. 
Refuzul de a deveni membru echivala cu renunţarea la orice promovare şi atrăgea după sine 
clasarea ca element „antisocial" (spre exemplu, era practic imposibil să fii promovat maistru, 
să urmezi studii superioare în domeniile ştiinţelor sociale sau, mai mult, să te înscrii pentru a 
pregăti un doctorat, dacă nu erai membru al UTC sau al partidului). Nu este mai puţin 
adevărat că această "adeziune", chiar atunci când era formală, un gest oportunist golit de 
conţinut, constituia totuşi primul pas într-un angrenaj care, din acceptare în acceptare, din 
supunere în supunere, sfârşea prin a determina un anumit profil moral. 

în paralel, începând cu sfârşitul anilor 1960, dar mai ales după Congresul al Xl-lea al 
partidului din 1974, au apărut o serie de organizaţii „de mase şi obşteşti", constant remaniate 
şi reorganizate în perioadele următoare. în principiu dublu subordonate - partidului şi statului 
- aceste organizaţii goleau în realitate de substanţă rolul statului în favoarea partidului, şi în 
special al lui Ceauşescu şi a clanului său. 12 în acest sens, pe măsură ce noi organizaţii erau 
create, Ceauşescu acumula tot mai multe funcţii pe linie de partid şi de stat, concentrând în 
mâinile sale prerogative enorme. Să amintim, de exmplu, faptul că secretarul general al 
partidului era, de asemenea, preşedintele Consiliului Naţional al Oamenilor Muncii, al 
Consiliului Naţional al Agriculturii, al Consiliului Suprem al Dezvoltării Economice şi 
Sociale (căruia i-a fost apoi subordonat Comitetul de Stat al Planificării), al Consiliului de 
Apărare al Republicii Socialiste România. Consiliul Naţional pentru Ştiinţă şi Tehnologie 
(devenit, în noiembrie 1985, Consiliul Naţional pentru Ştiinţă, Tehnologie şi învăţământ) care 
supraveghea ansamblul activităţilor de cercetare din ministere, academii şi institute în vederea 
aplicării "juste" a directivelor partidului în aceste domenii, era condus începând cu 1979 de 
Elena Ceauşescu. 13 Soţia secretarului general, numărul doi în partid după Ceauşescu, 
conducea în acelaşi timp Comitetul Naţional „Oamenii de Ştiinţă şi Pacea" din 1981, 
Consiliul Central pentru Tipizare, Standardizare, Normare şi Calitate, din 1984, Comisia 
centrală pentru organizarea proceselor de producţie şi valorificarea superioară a materiilor 
prime şi materialelor din 1988. în 1982, ea devenea şi vicepreşedinte al Consiliului Suprem al 
Dezvoltării Economice şi Sociale, iar din 1988, prim-vicepreşedinte al Consiliului Naţional al 



erau obligaţi să le cumpere). Raportul din 5 mai 1977 privind constituirea organizaţiei "Şoimii patriei" se 
găseşte la ANIC, fond CC al PCR - Secţia Organizatorică, dosar nr. 5/1977, ff. 1-3. Pentru regulamentul de 
funcţionare, vezi ANIC, fond CC al PCR - Cancelarie, dosar nr. 104/1977, ff. 77-90. Pentru stenograma şedinţei 
Secretariatului CC al PCR din 19 septembrie 1977, la care s-a dezbătut funcţionarea organizaţiei Şoimilor 
Patriei, vezi Ibidem, ff. 10-13. Fiindcă nimic nu era lăsat la voia întâmplării, preţul cu amănuntul al uniformelor 
şoimilor a fost stabilit prin decret în şedinţa CPEx din 10 octombrie 1977. Vezi Ibidem, dosar nr. 1 1201977, f. 3. 

12 "După Congresul al Xl-lea, spunea Ceauşescu în 1977, au fost adoptate o serie de noi măsuri cu privire la 
perfecţionarea cadrului organizatoric al vieţii economico-sociale, a organelor de conducere, a democraţiei 
socialiste. După cum se ştie, am continuat perfecţionarea consiliilor oamenilor muncii, am sporit rolul adunărilor 
generale în conducerea activităţii unităţilor economice. S-au instituţionalizat noi organisme la scară naţională, 
cum sunt: Congresul Consiliilor Populare, Congresul Agriculturii, Congresul Educaţiei şi Culturii, Congresul 
Consiliilor Oamenilor Muncii. S-au creat organisme noi, cu caracter permanent, care asigură participarea 
maselor populare, a reprezentanţilor lor la conducerea societăţii pe plan naţional. Mă refer la Camera Consiliilor 
Populare, la Consiliul Naţional al Agriculturii, la Consiliul Naţional al Oamenilor Muncii, care urmează să fie 
constituit în toamna acestui an. ... Ele sunt o expresie a democraţiei noastre socialiste, care asigură participarea 
conştientă a poporului la făurirea propriului său destin." Vezi stenograma consfătuirii de lucru cu primii secretari 
şi secretarii cu probleme organizatorice ai comitetelor judeţene de partid din 21-23 septembrie 1977, ANIC, fond 
CC al PCR - Cancelarie, dosar nr. 105/1977, ff. 263-264. 

13 Michael Shafir, România. Politics, Economics and Society, Londra, Francis Pinter Publishers, 1985, pp. 95- 
106; P. Gafton, The Romanian Communist Party Today, în „Radio Free Europe. Special Report. România", nr. 6, 
29 aprilie 1988, pp. 9-10. 

Oamenilor Muncii. 14 Pe scurt, procesul de concentrare a puterilor de decizie şi cel al 
multiplicării mecanismelor de control se suprapuneau. 

Controlul conştiinţelor 

în iulie 1971, Ceauşescu a anunţat noi măsuri pentru "îmbunătăţirea activităţii 
politico-ideologice", rămase în istoria comunismului românesc sub numele de tezele din iulie, 
denumire ce aduce aminte de tezele leninste din aprilie. Tezele ceauşiste reprezentau un nou 
ghid pentru toate producţiile culturale din România. 15 Din punct de vedere ideologic, tezele au 
fost mai degrabă dogmatice decât novatoare: noţiuni demult abandonate în restul lagărului 
comunist, precum realismul socialist, erau readuse în actualiate de Ceauşescu, care punea 
astfel capăt tuturor iluziilor de liberalizare a vieţii culturale, întreţinute în perioada de început 
a conducerii sale. Subliniind rolul conducător pe care trebuia să-1 joace partidul în toate 
domeniile, secretarul general a lansat un atac neaşteptat împotriva celor care încercau să 
menţină cultura română conectată la curentele artistice, modele culturale şi tendinţle 
novatoare din Occident. 16 Cu alte cuvinte, intelectualii români trebuiau să se inspire exclusiv 
din surse autohtone, mai precis din realităţile României socialiste. Consecinţa implicită: după 
o scurtă perioadă în care fuseseră reluate legăturile fireşti cu Occidentul, cultura română era 
condamnată de regimul comunist — a doua oară după rusificarea forţată din anii 
stalinismului — să se dezvolte în completă izolare faţă de orice influenţă de dincolo de Cortina 
de Fier. Pe scurt, tezele din iulie au constituit începutul re-stalinizării culturii române prin 
întreruperea timidei încercări din anii ' 60 de a relua ambiţia generaţiei paşoptiste de a produce 



14 în plus, Elena Ceauşescu, acumula titlurile ştiinţifice de academician, doctor şi inginer. în fondul CC al PCR - 
Cabinetul 2, se găsesc o serie de carnete de notiţe ale Elenei Ceauşescu, majoritatea nedatate, mărturie a 
capacităţilor ei intelectuale şi a nivelului precar de educaţie. Pentru edificarea cititorului, reproducem câteva 
extrase dintr-un carnet care poate fi datat fără îndoială din 1988: „linia partidului a . . . este cea mai umanistă 
privind grija tuturor fii ţări noastre Este bine ca acastă înaltă preocupare a partidului nostru s-ă potă fi urmărită şi 
nu de cea ce se ocupă une cercuri rău intenţionate de a defăima munca şi hărnicia întregului nostru popor. . . . 
Repartizarea absolvenţilor în producţie a fost realizat în 1987. în 2000 mult lateral dezvoltată va fi realizat în ţara 
noastră. Toţi oameni îşi îndeplinesc cu ciste şi avem garanţia că vom ajunge pe piscurile cele mai înalte 
comunismul. Organismul statului şi cele ale democraţi în preună să realizeze sarcinile. Materiale de pregătire a 
cadrelor de conducere toţi directori de centrale să facă un curs minim de pregătire în cadrul cursurilor de 
pregătire [construim socialismul cu poporul şi pentru popor]". Vezi ANIC, fond CC al PCR - Cabinetul 2, dosar 
nr. 172, ff. 5-6. De fapt, activitatea ei în aceste consilii era mai degrabă de natură poliţienească. Printre 
documentele păstrate ale Cabinetului 2 există liste detaliate a tuturor persoanelor „cu probleme", care lucrau în 
unităţi de cercetare ştiinţifică, inginerie tehnologică şi proiectare. Principalele "probleme" erau cererile de 
plecare în străinătate, rudele stabilite în străinătate, rudele condamnate politic, manifestările aşa-zis "naţionalist- 
iredentiste"(în cazul cetăţenilor maghiari), ascultarea posturilor străine, în special Europa Liberă. în cele patru 
volume, cu menţiunea „Secret. Exemplar unic" secret, sunt listate în total 544+756+671+700=2671 persoane „cu 
probleme". Vezi Ibidem, dosar 174-177. Este de presupus că şi pentru toate celelalte instituţii existau asemenea 
liste, întocmite probabil de Securitate la cererea ei. în acest sens, trebuie menţionat că Elena Ceauşescu era 
responsabilă cu politica de cadre din 1976, când a devenit preşedintele Comisiei pentru probleme de cadre de 
partid şi de stat a CC al PCR. 

15 De obicei, aceste teze sunt interpretate ca fiind de inspiraţie chineză, ca o reacţie în urma vizitei făcute de 
Ceauşescu în ţara revoluţiei culturale maoiste (care a avut loc cu puţin timp înainte de discursul din iulie. Există 
desigur multe elemente comune între cele două moduri de a înregimenta cultura, în România şi în China, dar în 
urma analizei discursurilor oficiale ale lui Ceauşescu rezultă clar că el avea de mult intenţia de a opri 
liberalizarea din sfera culturală. Mai multe despre asta, vezi în Cristina Petrescu şi Dragoş Petrescu, 
Restalinizarea vieţii culturale româneşti. Tezele din iulie 1971, în „Arhiva Cotidianului", nr. 10 (53), octombrie 
1996, pp. 1-3. 

16 Desigur, Ceauşescu a exprimat aceste idei în obişnuita sa limbă de lemn: a atacat cosmopolitismul ca fiind o 
manifestare de servilism în faţa creaţiilor străine şi de dispreţ fată de cele autohtone: "O practică nepotrivită s-a 
dezvoltat, tovarăşi, aceea de a ne uita numai la ceea ce este produs în altă parte, în străinătate, de a recurge numai 
la importuri. . . . Suntem împotriva ploconirii în faţa a tot ceea ce este străin." Vezi Nicolae Ceauşescu, Propuneri 
de măsuri pentru îmbunătăţirea activităţii politico-ideologice, de educare marxist-leninistă a membrilor de 
partid, a tuturor oamenilor muncii - 6 iulie 1971, Bucureşti, Editura Politică, 1971, pp. 205-207. 

o cultură naţională în sincronism cu Occidentul, şi, implicit, demnă de a sta alături de celelalte 
culturi europene. 17 

în vâltoarea "revoluţiei culturale" ă la roumaine din iulie 1971, a fost înfiinţat şi 
Consiliul Culturii şi Educaţiei Socialiste (CCES), care avea misiunea de a „dirija şi orienta 
orice activitate cultural-educativă" a ţării. CCES a fost un organism dublu subordonat 
partidului şi statului, respectiv CC al PCR şi Consiliului de Miniştri. Din 1977, i-au fost 
conferite atribuţii mult mai importante, el devenind organismul care practic controla 
activitatea „tuturor instituţiilor cultural-educative de la oraşe şi sate, indiferent de 
subordonare, a uniunilor şi asociaţiilor de creatori", colaborând cu organizaţiile de partid din 
cadrul respectivelor instituţii „în scopul asigurării îndeplinirii politicii culturale a partidului", 
în plus, CCES avea ca sarcină "avizarea repertoriilor instituţiilor teatrale şi muzicale, a 
tematicii muzeelor, a planurilor editoriale şi tirajelor cărţilor, a producţiei şi difuzării 
filmelor" pentru "instaurarea unei ordini şi discipline severe în organizarea de spectacole şi 
concerte în ţară." Conform decretului pentru organizarea şi funcţionarea CCES, adoptat de 
CPEx la 11 octombrie 1977, acest organism controla, de asemenea, şi toate publicaţiile din 
România. După aparenta desfiinţare oficială a cenzurii, respectiv încetarea activităţii 
Comitetului pentru Presă şi Tipărituri, CCES a fost restructurat astfel încât să preia şi o parte 
din vechile atribuţii ale cenzurii. 18 CCES era responsabil pentru conţinutul presei, cărţilor, 
altor publicaţii apărute în ţară, pentru importul oficial de cărţi, filme, discuri, precum şi de 
controlul introducerii unor asemenea produse culturale din străinătate de către persoane 
private. Pe scurt, cultura era redusă la dimensiunea ideologico-educativă, direcţionată „în 
scopul formării şi dezvoltării conştiinţei socialiste a maselor, îndrumarea unitară a tuturor 
aşezămintelor de cultură." 19 

în ceea ce priveşte cenzura, ca urmare a hotărârii CC de desfiinţare a Comitetului 
pentru Presă şi Tipărituri, s-a procedat la împărţirea atribuţiilor în două direcţii. Răspunderea 
pentru conţinutul politic şi ideologic a fost delegată la nivel instituţional prin constiturea unor 
comisii speciale în Radioteleviziune şi colegii de redacţie în presă, formate din activişti de 
partid şi reprezentanţi ai conducerii instituţiei. Aceste noi organisme deveneau responsabile 
pentru „conţinutul politic şi ideologic" al publicaţiilor, emisiunilor, spectacolelor, filmelor, 
etc. In al doilea rând, Ceauşescu personal decide că un organism central care să 



17 Implicaţiile acestor teze asupra literaturii române au fost analizate pe larg în Monica Lovinescu, La litterature 
en Roumanie. Du realisme socialiste au realisme quotidien, în ,,L' Alternative", nr. 13, noiembrie-decembrie 
1981, pp. 59-63, reluat în „Roumanie. Crise et repression. 1977-1982. Un dossier de L' Alternative", sub direcţia 
lui Mihnea Berindei şi Anne Colas (Anne Planche), Paris, ianuarie 1983, pp. 70-74. Vezi şi capitolul „Ideologie 
şi teroare. Monopolul asupra vieţii culturale" din raport. 

18 CCES a preluat şi cea mai mare parte a personalul fostului Comitet pentru Presă şi Tipărituri, cu excepţia celor 
care au trecut la Agerpres pentru a se ocupa de importul presei străine şi difuzarea acesteia în România. Vezi 
Propunere de modificare a unor acte normative decurgând din aplicarea Hotărârii CC al PCR din 28-29 iunie a.c. 
cu privire la activitatea de informare a opiniei publice, ANIC, fond CC al PCR - Cancelarie, dosar nr. 116/1977, 
f. 2 v. şi 3 r. 

19 Conform Decretului pentru organizarea şi funcţionarea Consiliului Culturii şi Educaţiei Socialiste, 19 noi 
instituţii culturale de interes naţional (Opera Română, Teatrele Naţionale, Filarmonica, muzee, etc.) trec şi ele în 
subordinea acestui consiliu, pe lângă cele existente deja. Avea, de asemenea, în subordinea sa Centrala 
Româniafilm, Centrala Editorială, Centrala Industriei Poligrafice, ceea ce înseamnă practic toate întreprinderile 
poligrafice, editurile, casele de filme. Pentru decretul privind organizarea şi funcţionarea CCES, vezi Ibidem, ff. 
7-27. Merită adăugat şi faptul că preşedintele CCES era membru al Consiliului de Miniştri, numit prin decret 
prezidenţial. începând din 1979, acest post de mare „răspundere ideologico-educaţională şi culturală" a fost 
atribuit Suzanei Gâdea, o apropiată a cuplului prezidenţial. 

20 Din acest motiv, în aceeaşi şedinţă din 1 1 octombrie 1977, cînd a fost adoptat decretul cu privire la suprimarea 
Comitetului pentru Presă şi Tipărituri, au fost adoptate şi decretele privind reorganizarea şi funcţionarea Agenţiei 
Române de Presă Agerpres, care preia controlul asupra importului de presă. De asemenea, a fost adoptat decretul 
pentru reorganizarea şi funcţionarea Radioteleviziunii Române, prin care se creează comisiile pe domenii care 
vizionează şi audiază emisiunile de televiziune şi radio şi avizează difizarea lor, precum şi decretul pentru 

supravegheze întreaga activitate a acestor comisii şi comitete era în continuare absolut 
necesar, atribuindu-i CCES acest rol. Argumentul lui Ceauşescu pentru necesitatea menţinerii 
unui control strict şi centralizat al publicaţiilor semăna cu o descriere de tip orwellian a 
funcţionării cenzurii: „Nu putem lăsa această activitate chiar aşa la voia întâmplării-aprecia 
acesta. — Libertate, libertate, dar în toată lumea există un control asupra tuturor publicaţiilor. 
Există un minister al informaţiilor, în toată lumea, care dă autorizaţii, suspendă un ziar care a 
greşit sau îl dă în judecată. Nu înseamnă că nu te mai trage nimeni la răspundere. Trebuie să 
fie un organ de stat investit cu asemenea atribuţii." 21 în plus, CCES era abilitat să ia măsuri 
dacă se constata că presa a fost folosită în „scopuri potrivnice orândurii socialiste, ordinii de 
drept statornicite prin Constituţie şi celelalte legi", printre care legea secretului de stat din 
1971. „Am stabilit să introducem anumite prevederi practicate în toată lumea — relua 
Ceauşescu aceeaşi idee — : dreptul de a opri o publicaţie, de a o suspenda. Democraţia nu 
trebuie înţeleasă denaturat." 23 

Tot din 1977, CCES era dotat şi cu o importantă structură permanentă: Cântarea 
României, prin acelaşi decret de reorganizare menţionat mai sus. Deja în anul anterior fusese 
experimentată prima ediţie a festivalului, iar după succesul acestei prime ediţii, CPEx a decis 
relansarea lui, pentru ca apoi să îl permanentizeze sub egida CCES. Cântarea României era 
definită ca un "festival al educaţiei şi culturii socialiste..., amplă manifestare educativă, 
politico-ideologică, cultural artistică de creaţie şi interpretare, menită să îmbogăţească şi să 
diversifice viata spirituală a tării, să sporească aportul geniului creator al poporului român la 
patrimoniul cultural naţional şi universal." Implicaţia directă era că orice creaţie artistică, 
dar şi tehnică, orice manifestare culturală, spectacol de amatori sau folcloric, reprezentaţie 
teatrală, etc. trebuiau să obţină aprobarea „activiştilor" responsabili cu Cântarea României, 
prezenţi în fiecare întreprindere şi în fiecare sat. Principiul care reglementa activitatea acestor 
paznici ai "culturii socialiste" era acelaşi cu cel enunţat în tezele din iulie 1971 şi reactualizat 
cu ocazia Conferinţei de la Mangalia din august 1983 consacrată "problemelor muncii de 
organizare şi politico-educative" 25 , ulterior repetat fără încetare în discursurile cu conţinut 
ideologic 26 : nu poate exista creaţie artistică sau culturală lipsită de mesaj "revoluţionar". 
Fiecare operă, fiecare eveniment cultural, ansamblul activităţilor editoriale, învăţământul 
literar sau artisctic erau subordonate imperativelor propagandei, orice manifestare de acest tip 
concurând în mod necesar la crearea "omului nou". Dacă unii scriitori sau artişti consacraţi se 
mai puteau sustrage constrângerilor Cântării României, debutanţii aveau puţine şanse de a-şi 
vedea publicate textele sau de a-şi expune operele, fără să se conformeze directivelor puterii şi 



modificarea legii presei din 1974, prin care se introduce autocenzura la nivel instituţional. Vezi Anexele la 
şedinţa CPEx din 11 octombrie 1977 în Ibidem, ff. 1-6 şi 28-65. 

21 Vezi stenograma şedinţei CPEx din 13 septembrie 1977, Ibidem, dosar nr. 101/1977, f 73 r. 

22 Pentru Legea 23/1971 privind apărarea secretului de stat în RSR, vezi „Monitorul Oficial", nr. 157, 17 
decembrie 1971, pp. 13-23. 

23 Vezi stenograma şedinţei CPEx din 1 1 octombrie, ANIC, fond CC al PCR - Cancelarie, dosar nr. 1 13/1977, f. 
51 r. 

24 Ibidem, f. 13. 

25 Vlad Georgescu, Istoria românilor, de la origini până în zilele noastre, Miinchen, Jon Dumitru Verlag, 1984, 
pp. 319-323, 331-334; Mihnea Berindei şi Anne Colas (Anne Planche), De l'obscurite ă V obscurantisme, în 
,,L' Alternative", 26, martie-aprilie 1984, pp. 34-40; Vladimir Tismăneanu, Ceauşescu' s Socialism, în „Problems 
of Communism", ian. - febr. 1985, p. 61; Michael Shafir, op. cit., pp. 58-59; 92-93. 

26 Vezi, de exemplu, capitolul discursului lui N. Ceauşescu din 28 noiembrie 1988, pronunţat cu ocazia şedinţei 
plenare a CC şi a consiliilor şi birourilor celorlalte organizaţii de masă, intitulat Activitatea ideologică şi politico- 
educativă pentru crearea omului nou având o înaltă conştiinţă revoluţionară socialistă: obiectiv de importanţă 
capitală în etapa actuală, în „Scînteia", 29 nov. 1988. Vezi şi Michael Shafir, Former Defense Minister 
Appointed Ideological Chief, în „Radio Free Europe. Situation Report. România", nr. 8, 23 iunie 1988, pp. 3-6; 
Idem, Ceauşescu' s Speech at the April CC Plenum. Ideological Aspects, în „Radio Free Europe. Situation 
Report. România", nr. 4, 4 mai 1989, pp. 3-8. 



601 



să-şi aducă tributul cultului personalităţii lui Ceauşescu. Amatorismul cel mai servil şi mai 
mediocru era încurajat în detrimentul profesionalismului şi talentului. 

La rândul lui, CCES era sub controlul Comisiei ideologice a CC, ale cărei atribuţii au 
fost precizate în acest sens în noul „Regulament privind organizarea şi funcţionarea 
Comisiilor pe probleme, a Secţiilor CC şi Colegiului Central de Partid", aprobat în Plenara 
CC din 26-27 octombrie 1977. Această comisie trebuia să „analizeze şi controleze" modul în 
care CCES îşi îndeplineşte sarcinile stabilite prin hotărârile partidului, dublând practic 
atribuţiile acestuia legate de supravegherea planurilor editoriale, inclusiv al traducerilor, al 
producţiei interne de filme şi de import de filme, al repertoriului instituţiilor teatrale şi 
muzicale, al aniversărilor şi comemorărilor, al programului de restaurare a monumentelor 
istorice; de organizarea festivalului Cântarea României; de controlarea presei, a 
Radioteleviziunii şi a uniunilor de creaţie. Astfel, prin intermediul Comisiei ideologice, care 
avea obligaţia de a prezenta periodic rapoarte privind toate aceste aspecte şi a le supune 
aprobării conducerii superioare a partidului, se exercita un control ultracentralizat al culturii, 
Ceauşescu personal având ultimul cuvânt. 27 Obiectivul vizat era, desigur, modelarea 
conştiinţelor astfel încât să corespundă profilului idelogic al „omului nou". în acest sens, 
controlul educaţiei începea de la vârstele preşcolare, odată cu înregimentarea în organizaţia 
şoimilor patriei. 28 

Pe termen lung, această politică culturală iniţiată de tezele din iulie a avut consecinţe 
extrem de grave datorită faptului că, dincolo de retorica de inspiraţie stalinistă, ea a fost 
acompaniată de un control extrem de strict asupra circulaţiei informaţiei de orice fel dinspre 
Occident înspre România. Numărului traducerilor a scăzut simţitor, în timp ce din ce în ce mai 
puţine opere, reviste, jurnale, filme occidentale ajung în România: chiar şi cele care provin din 
ţările comuniste sunt selecţionate cu grijă, respectiv cenzurate. 29 La intrarea în ţară erau 
confiscate toate cărţile sau publicaţiile ce puteau stârni fie şi cea mai mică suspiciune. Toate 
aceste măsuri au fost combinate cu limitarea circulaţiei persoanelor peste Cortina de Fier şi 
chiar condiţionarea plecărilor în străinătate de colaborarea cu regimul. Această pseudo- 
cultură "naţională", care trebuia să fie "protejată" de influenţe "nefaste" din exterior, a dus la 
o auto-izolare crescândă, pe care nici măcar Albania nu o mai cunoştea în anii premergători 
prăbuşirii comunismului. A fost o politică anticulturală, care prin răsturnarea valorilor a 
denaturat în profitul propagandei nevoile şi aspiraţiile reale ale oamenilor, a determinat, prin 
perversiune, distorsionarea spiritelor şi o veritabilă suferinţă morală. în final, a constituit, cu 
siguranţă, un mijloc suplimentar de control al conştiinţelor. 



27 Pentru decizia Plenarei CC din 26-27 octombrie 1977, vezi ANIC, fond CC al PCR - Cancelarie, dosar nr. 
121/1977, f. 3. Pentru noul regulament, vezi Ibidem, dosar nr. 122/1977, voi. II, f. 136-138. 

28 Până şi revistele destinate copiilor erau controlate din punct de vedere a „conţinutului ideologic." Revista 
„Arici Pogonici", considerată de Ceauşescu ca fiind o „revistă uşoară", a fost transformată în „Şoimii Patriei." 
La fel, revista în limba maghiară "Napsugar" a fost schimbată în „A haza solymai", ceea ce în traducere însemna 
acelaşi lucru. Referindu-se la aceste modificări, Ceauşescu sublinia: „Eu am înţeles că nu ne limităm la o 
schimbare de denumire. Am stabilit să apară o revistă cu totul nouă, în ce priveşte conţinutul, şi, ca să zic aşa,să 
devină o revistă oficială a acestei organizaţii". Vezi stenograma şi documentele şedinţei Secretariatului din 18 
octombrie în Ibidem, dosar nr. 1 18/1977, ff. 12-14 şi 157-160. 

29 O singură ilustrare: repertoriul noilor filme prezentate la Bucureşti în 1988: 22 producţii româneşti, 28 
sovietice, 10 germane din RDG, 9 cehoslovace, 8 chinezeşti, 7 vietnameze, 7 poloneze, 6 iugoslave, 5 coreene 
(din Nord), 2 bulgăreşti, una ungurească, una cubaneză şi numai 3 coproducţii Est- Vest, dintre care un film 
despre Johann Strauss, coproducţie RDG-Austria. Să adăugăm la aceasta că cei 2.300.000 de locuitori ai 
capitalei nu dispun decât de 37 de săli de cinematograf- deschise cu rândul, niciodată mai mult de doua treimi în 
acelaşi timp - şi că ultimul spectacol este programat la ora 19 în timpul iernii şi la ora 20 în timpul verii, 
conform G. Ionescu, Repertoriul cinematografic in 1988, în „Radio Free Europe. Domestic Bloc", 25 ianuarie 
1989; vezi de asemenea Monica Lovinescu, La resistance des ecrivains roumains - solitaire ou solidaire?, în 
„L'Autre Europe", nr. 17-19, 1988. 

Mizeria, instrument de control social 

Dincolo de mobilizarea politică prin intermediul organizaţiilor de masă şi de 
supravegherea strictă a conţinutului ideologic al producţiilor culturale, controlul se exercita şi 
prin alte mecanisme care implicau intruziunea în viaţa cotidiană şi menţinerea unui stări 
materiale precare a populaţiei. Liberalizarea de la mijlocul anilor 1960 permisese reapariţia 
unor mici întreprinderi familiale particulare, aşa-zişii mandatari, în sfera serviciilor, precum 
restaurante, cofetării, brutării, frizerii, etc, care se adăugau meseriaşilor particulari încă 
toleraţi, precum cizmarii, croitorii, etc, formând un nucleu de economie privată în domenii în 
care statul era în mod special deficitar. Această mică oază de liberalism a început să fie redusă 
începând din 1968, sub pretextul unei proaste gestionări sau a îmbogăţirii ilicite. Procesul de 
suprimare a oricărei forme neetatizate de producţie, comerţ sau servicii, s-a radicalizat în 
1977. La şedinţa CPEx din 18 februarie, au fost adoptate o serie de măsuri care anunţau 
sfârşitul sistemului mandatarilor şi limitarea drastică a activităţii meseriaşilor particulari. 

La începutul anilor 1980, au fost luate o serie de noi măsuri pentru a restrânge, pe de-o 
parte, firavul sector nesocializat al economiei (în special în agricultură) şi, pe de altă parte, 
pentru a crea o totală dependenţă materială a fiecărui individ faţă de stat. Principiile "noii 
revoluţii agrare" au fost enunţate în februarie 1981, eveniment care a prilejuit convocarea 
Congresului al II-lea al „oamenilor muncii din agricultură", primul fiind cel care celebrase 
încheierea colectivizării în 1962. Pregătită prin decretele din 10 şi 17 octombrie 1981 relative 
la raţionalizare şi au toapro vizionare, şi practic lansată la începutul lui 1982, aşa-zisa „nouă 
revoluţie agrară" a antrenat de fapt o nouă colectivizare. Astfel, era pus în practică un sistem 
de control al producţiei agricole a satelor necolectivizate (9,4 % din suprafaţa agricolă, dar 
numai 4,9 % din cea a terenurilor arabile) şi a loturilor individuale acordate ţăranilor 
cooperatori în folosinţă proprie (6,1% din suprafaţa agricolă). De asemenea, au fost introduse 
livrările obligatorii către fondul de stat, în cantităţi şi la preţuri impuse, prin care se revenea la 
mecanismul "cotelor", suprimate în 1956. 31 Ultima etapă a acestui asalt împotriva ţărănimii a 
fost programul de sistematizare a satelor, asupra căruia vom reveni ulterior, pus în aplicare pe 
întreg ansamblul teritoriului după 3 martie 1988. Dacă acest program ar fi fost dus până la 
capăt am fi asistat la trecerea cvasitotalităţii pământurilor în regimul gestiunii colective, cu 
preţul distrugerii satelor necolectivizate şi al reducerii drastice a suprafeţei loturilor în 
proprietate individuală, dacă nu chair la suprimarea lor pur şi simplu. Agricultura română ar fi 
fost astfel în întregime colectivizată, iar toţi ţăranii trasformaţi în muncitori agricoli. 

"Noua revoluţie agrară" s-a înscris într-un ansamblu mai larg de măsuri care, de la 
începutul anilor '80, a împins România spre o adevărată economie de război. Sectoare 
esenţiale ale economiei au fost trecute sub responsabilitatea directă a militarilor: transporturile 
şi telecomunicaţiile, principalele porturi, şantiere naţionale, minele şi, din 1985, energia. 32 Un 
decret din decembrie 1981 asupra "întăririi ordinii şi a disciplinei muncii" mergea până la 
prevederea de pedepse cu închisoarea pentru greşeli comise în timpul orelor de muncă. 33 în 



30 în şedinţa CPEx se aprobau „desfiinţarea brutăriilor particulare existente în unele localităţi, precum şi a 
brutăriilor şi tuturor secţiilor de producţie şi prestare de servicii aparţinând cooperativelor agricole de producţie . 
. . având ca obiect de activitate servirea populaţiei orăşeneşti". De asemenea, se prevedea desfiinţarea ultimilor 
mandatari şi îngrădirea condiţiilor în care îşi puteau desfăşura activitatea meseriaşii particulari. Vezi stenograma 
şedinţei CPEx din 18 februarie 1977, în ANIC, fond CC al PCR - Cancelarie, dosar nr. 13/1977, voi. I, f. 5. 

31 Anne Colas (Anne Planche), Roumanie. Une situation explosive, în ,,L' Alternative", nr. 14, ianuarie-februarie 
1982, pp. 27-37; Idem, La mobilization generale, în ,,L' Alternative", nr. 16-17, mai-august 1982, pp. 12-16. 

32 Mihnea Berindei, „Etat de guerre" ă la roumaine, în ,,L' Alternative", nr. 15, martie-aprilie 1982, pp. 20-23; 
Idem, Roumanie - Les ouvriers. N'ayezpas peur, în „Le cri des hommes. Federation internaţionale des droits de 
l'homme", nr. 15, aprilie 1982, pp. 28-33; Edith Lhomel, Roumanie 1985. Une economie toujours grevee 
d'hypotheques, în „Le Courrier des Pays de l'Est", nr. 305, aprilie 1986, Paris, La Documentation Franşaise, pp. 
45-53. 

33 Decretul nr. 400 din 29 decembrie 1981 pentru „instituirea unor reguli privind exploatarea şi întreţinerea 
utilajelor, instalaţiilor şi maşinilor, întărirea ordinii şi disciplinei în muncă" prevedea pedepse cu închisoarea de 3 

1983, prin generalizarea "acordului global", venitul minim garantat pentru toate categoriile de 
salariaţi a fost suprimat şi înlocuit cu o remunerare în funcţie de randament. Nerealizarea 
normelor planificate avea drept consecinţă o scădere a salariului, chiar şi în cazul în care 
cauzele nu erau imputabile muncitorului (epuizarea stocului, pană de electricitate, etc.). 34 
Dacă nici una dintre aceste măsuri nu a contribuit realmente la ameliorarea productivităţii - 
obiectivul proclamat oficial -, ele au mărit în schimb ponderea arbitrariului şi a insecurităţii în 
raporturile de muncă. 

Aplicarea "acordului global," care a provocat o scădere importantă şi imprevizibilă a 
veniturilor, intervinea într-un moment în care preţurile explodaseră (creştere de mai mult de 
35% în medie pentru 220 de produse alimentare în 1982; creştere a preţului electricităţii şi al 
gazului metan domestic cu 300% între 1982-1987) şi în care penuriile care îşi făcuseră 
apariţia la sfârşitul anilor 1970 devin endemice. Deja din 1977, se pune problema valorificării 
„superioare" a cărnii prin folosirea subproduselor — precum sânge, şorici, zgârciuri, cartilagii, 
pentru fabricarea în combinaţie cu făină de soia a unor preparate alimentare. 35 Această măsură 
se află la originea binecunoscutului „salam cu soia" din perioada anii 1980. 36 Tot în această 
perioadă apar pe piaţă şi produse precum „tacâmurile" (capătul aripilor de pui, împreună cu 
ghearele) sau aşa-numiţii „adidaşi" (picioarele de porc). Această criză — instituţionalizată prin 
decretele mai sus menţionate asupra raţionalizării din 10 şi 17 octombrie 1981 şi mai ales prin 
"programul privind alimentarea ştiinţifică a populaţiei" din 1982 37 , care îi conferea un 
caracter de permanenţă — se traducea prin raţionalizarea produselor de bază: pâine, făină, 
carne, zahăr, ulei, ouă, lapte. Chiar astfel raţionalizate, produsele alimentare erau deseori de 
negăsit, ceea ce a exacerbat fenomenul cozilor. 



luni până la trei ani pentru acte de indisciplină precum introducerea băuturilor alcoolice, fumatul în locuri 
interzise sau acte de neglijenţă în mânuirea instalaţiilor, utilajelor sau maşinilor. în cazul în care aceste 
„infracţiuni" provocau acte de tulburare a „bunului mers al unităţii", pedepsele mergeau de la 6 luni la 5 ani, iar 
în cazul unei perturbări deosebit de grave cu pagube şi vătămări corporale sau chiar victime umane puteau 
ajunge de la 5 la 20 de ani. Interesant de remarcat este faptul că actul nu a fost abrogat decât în 2006 prin 
articolul 53 al legii 319. O analiză a contextului şi împlicaţiilor acestui decret, vezi la Mihnea Berindei, „Etat de 
guerre" ă la roumaine, art. cit.; şi Anne Colas (Anne Planche), La mobilization generale, art. cit. 

34 Mihnea Berindei şi Anne Colas (Anne Planche), L'abolition du salariat, în „L' Alternative", 25, ian-febr. 
1984, pp. 36-44. 

35 Vezi comunicatul CPEx din 18 februarie 1977 în ANIC, fond CC al PCR - Cancelarie, dosar nr. 13/1977, voi. 
I, f. 4 r. şi raportul semnat de Angelo Miculescu, ministrul agriculturii, şi de Petre Blajovici, şeful 
Departamentului Industriei Alimentare, Ibidem, dosar nr. 13/1977, voi. III, f. 130-139. în şedinţa CPEx din 6 
iunie 1977, care a analizat problema majorării preţurilor pentru intervalul 1977-1980, Ceauşescu insista ca în 
privinţa cărnii să se dea întâietate „valorificării superioare a subproduselor": „Să se mărească rentabilitatea prin 
valorificarea celorlalte subproduse-cum este sângele şi altele-şi introducerea celorlalte produse cum este soia şi 
altele". Vezi Ibidem, dosar nr. 64/1977, f. 74. 

36 Perversitatea comunismului se poate ilustra şi prin faptul că, asemenea măsuri, au dus şi la o schimbare de 
mentalitate. După 1989, "salamul cu soia" a fost invocat în sens pozitiv, ca probă de patriotism a celor ce au 
îndurat comunismul în România, cu scopul de a-i denigra pe cei ce s-au întors din exil. 

17 Era un program delirant cu pretenţii de ştiinţificitate, care norma consumul de produse alimentare al 
populaţiei, împărţite pe categorii de gen, vârstă, efort fizic. Proiectul de program a fost publicat în „Scînteia", 14 
iulie 1982. în realitate, proiectul nu a fost aplicat, cantităţile de alimente efectiv consumate de populaţie fiind de 
fapt mult mai mici decât cele indicate. 

38 Iată ca un exemplu - o cartela de raţionalizare - cantităţile de produse alimentare obţinute la Braşov timp de 
12 luni ale anului 1987: 8,5 kg de carne (4kg de porc şi 4,5 kg de pui), deci 23 g pe zi; 2,5 kg de făină (7 g pe zi); 
10 1 de ulei (27 ml pe zi); 10,5 kg de salam (29 g pe zi). Se adagă 10 ouă distribuite în noiembrie (un ou la 36 de 
zile) şi 0,5 kg salam (2 g pe zi). Conform D. Ionescu, Food Rationing in Braşov, în „Radio Free Europe. 
Situation Report, România", nr. 4, 4 martie 1988, pp. 9-12. Să reamintim că Braşovul era unul dintre principalele 
oraşe ale ţării, iar centrele urbane erau mult mai bine aprovizionate decât localităţile rurale. Asupra decretelor de 
raţionalizare şi programului - nerespectat - al "alimentaţiei ştiinţifice", vezi „La Roumanie. Crise et repression", 
op. cit., pp. 88-89, 131. Vezi de asemenea Vlad Socor, A Chiken for Every Pot? şi D. Ionescu, Acute Food 
Shortages, „Radio Free Europe. Situation Report. România", nr. 1, 13 ianuarie 1988, pp. 33-36; nr. 14, 2 dec. 

La toate acestea se adăugau, din 1982, întreruperile de electricitate şi gaz din ce în ce 
mai frecvente şi anarhice. Consumul casnic era supus unor restricţii draconice (spre exemplu, 
încălzirea în timpul iernii era limitată la maximum 14 grade). De asemenea, starea mizeră a 
locuinţelor şi a transporturilor în comun prin lipsa întreţinerii şi prin uzură, precum şi situaţia 
ecologică alarmantă 39 contribuiau la deterioarea calităţii vieţii. Toate aceste elemente au dus - 
ca şi absenţa, devenită cronică, a săpunului, detergenţilor şi medicamentelor - la degradarea 
rapidă a stării de sănătate, la apariţia anumitor boli ale mizeriei, la scăderea - din 1980 - a 
speranţei de viaţă. Mortalitatea generală şi în special mortalitatea infantilă deveniseră atât de 
ridicate încât, în ciuda măsurilor poliţieneşti adoptate în 1984-1985 cu scopul de a spori rata 
natalităţii 40 , sporul natural înregistrat în 1988 (108.000 pentru o populaţie de aproape 
23.000.000 de locuitori) era inferior celui din 1966, ultimul an în care avortul era încă legal 
(116.000 pentru o populaţie de numai 19.000.000 de locuitori). 41 

însă criza economică nu este suficientă pentru a explica sacrificiile impuse populaţiei. 
Puterea se lăuda, an după an, cu obţinerea unor recolte record. Chiar dacă datele furnizate 
erau în mod evident umflate, producţia agricolă reală ar fi putut totuşi să asigure în acelaşi 
timp şi o aprovizionare decentă şi exporturi substanţiale. Exporturile de produse agricole nu 
serveau decât parţial rambursării accelerate a datoriei externe în devize, decise în mod 
unilateral în 1981 de Ceauşescu - pretext oficial al politicii de austeritate. Ele erau mai ales 
necesare pentru menţinerea dogmatică a unei strategii economice de tip stalinist (prioritate 
absolută acordată industriei grele, oricare ar fi preţul). în principal destinate Uniunii 
Sovietice , şi într-o măsură mai mică ţărilor din Orientul Mijlociu, exporturile de alimente 
serveau în primul rând la obţinerea de materii prime şi combustibili (minereu de fier, petrol, 
gaz, etc.) indispensabili funcţionării unei industrii siderurgice şi petrochimice 
supradimensionate şi energofage. 43 în plus, toate resursele şi energiile încă disponibile erau 
mobilizate pentru realizarea unor proiecte faraonice, ruinătoare din toate punctele de vedere, 
precum Canalul Dunăre-Marea Neagră, asanarea Deltei Dunării pentru a o "reda agriculturii", 

1988, pp. 11-14. O analiză sociologică a fenomenului cozilor vezi la Pavel Câmpeanu, România. Coada pentru 
hrană. Un mod de viaţă, Bucureşti, Litera, 1994. 

39 Despre acest subiect, vezi raportul ecologic al mişcării clandestine Acţiunea democratică română în „La 
Nouvelle Alternative", nr. 11, septembrie 1988, pp. 44 - 48 şi nr. 12, decembrie 1988, pp. 73-75. 

40 Printre aceste măsuri, să semnalăm obligaţia impusă femeilor de a naşte cel puţin cinci copii, prescrierea unor 
examene ginecologice periodice pentru a preveni orice întrerupere de sarcină, agravarea pedepselor penale 
pentru avort. Mai multe despre acest subiect, vezi în capitolul respectiv din raport. 

41 Comunicat cu privire la realizarea planului unic de dezvoltare economică şi socială al RS România în 1988, în 
„Scînteia", 4 feb. 1989; vezi şi Anuarul statistic al RS România, Bucureşti, 1967. Vezi şi C. Pompey, Officials 
Confirm a Rise in Infant Mortality, „Radio Free Europe. Situation Report. România", nr. 13, 9 noiembrie 1988, 
pp. 25-27. 

Vlad Socor, Romanian - Soviet Trade Surges Ahead; Idem, The Soviet Presence in Romanian Industry; 
Gromyko's Official visit to România; Romanian - Soviet Relations on the Eve of Ceauşescu' s Visit to Moscow, 
Nicolae and Elena Ceauşescu Visit the USSR, în „Radio Free Europe. Situation Report. România", nr. 3, 22 
aprilie 1987, pp. 31-35; nr. 4, 29 mai 1987, pp. 19-23; nr. 7, 26 mai 1988, pp. 5-6; nr. 12, 14 oct. 1988, pp. 18- 
19; nr. 13, 9 nov. 1988, pp. 3-8; Edith Lhomel, Les ambiguites de l'autonomie roumaine, în „Problemes 
politiques et sociaux", nr. 491, Paris, La Documentation Franc^ise, iunie 1984, pp. 27-28; Idem, La Roumanie en 
1986. Declin des echanges exterieurs, în „Le Courrier des Pays de l'Est", nr. 317, aprilie 1987, Paris, La 
Documentation Francaise, pp. 62-63. Conform jurnalului „The Independent", 26 ian. 1989, 69% din producţia 
agroalimentară a României ar fi fost exportată în Uniunea Sovietică. 

Edith Lhomel, Roumanie 1985, une economie grevee d'hypotheques; Idem, Roumanie 1986-1990. Lafuite en 
avânt; Idem, La Roumanie 1987. Une economie ă la derive, în „Le Courrier des Pays de l'Est", nr. 305, aprilie, 
1986, pp. 45-53; nr. 316, martie 1987, pp. 60-64; nr. 328, aprilie 1988, pp. 47-52. Vezi şi Anne Colas (Anne 
Planche), Roumanie, un pays a V agonie, în „L'Etat du monde, 1988-1989", Paris, La Decouverte, 1988, pp. 216- 
221; P. Gafton, The Program for Consumer Supplies in 1988, Idem, The Foreign Debt; Idem, The Economy in 
1988, în „Radio Free Europe. Situation Report. România", nr. 4 martie 1988, pp. 7-8; nr. 15, 29 dec, 1988, pp. 
7-9; nr. 2, 2 martie 1989, pp. 13-17; Dan Ionescu, Food Rationing in Braşov, în „Radio Free Europe. Situation 
Report. Românie", nr. 4, 4 martie 1988, pp. 9-12. 

Canalul Bucureşti-Dunăre, „sistematizarea" centrelor istorice ale oraşelor. 44 La fel ca în 
perioada stalinistă, decizia de a iniţia asemenea proiecte nu a fost luată numai din 
considerente economice, majoritatea chiar dovedindu-se fie o proastă investiţie financiară, fie 
o catastrofă ecologică de proporţii. Raţiunea înfiinţării unor asemenea şantiere era mai mult 
de natură politică: dacă lucrările la Canalul Dunăre-Marea Neagră au fost deschise la sugestia 
sovieticilor pentru a servi drept lagăr de muncă forţată pentru prizonierii politici din anii 1950, 
reluarea acestora de către Ceauşescu a fost făcută şi în scopul intorducerii de noi metode de 
control şi constrângere a populaţiei. 45 Pe aceste şantiere lucrau persoane condamnate la 
"reeducarea prin muncă", multe dintre ele, de fapt, pe motive politice, sau soldaţii repartizaţi 
în batalionale de muncă. în general, însă, diverse categorii sociale — începând de la elevi şi 
studenţi aflaţi în timpul anului şcolar, militari în termen, şi până la salariaţi scoşi din 
producţie — erau obligate să presteze pentru regim o muncă aşa-zis „voluntară" în locul 
activităţilor lor normale şi în condiţii extrem de mizere. 46 Spre exemplu, planul de „muncă 
patriotică" al UTC pe 1977 prevedea realizarea de îmbunătăţiri funciare pe 20.000 hectare, 
împăduriri pe 7000 de hectare, colectarea a 12.000 tone deşeuri metalice, 5.000 tone hârtie. 47 
Mobilizarea tineretului la asemenea activităţi s-a intensificat în anii următori, programul UTC 
privind realizarea unor „obiective şi lucrări de investiţii" pentru 1979 estima o valoare totală a 
acestora de 1,17 miliarde lei, care urma a fi asigurată prin participarea a 30.000 de tineri 
calificaţi şi necalificaţi, precum şi a 35.000 de elevi şi studenţi. 48 în sfârşit, numai realizarea 
lucrărilor la Casa Republicii (după 1989 devenită Casa Poporului) în faza finală a regimului, 
cu începere de la 1 septembrie 1987, a necesitat nu mai puţin de 14.525 de muncitori recrutaţi 



44 Construcţia canalului Dunăre-Marea Neagră a foarte costisitoare (oficial 2 miliarde de dolari), dar eficienţa lui 
s-a dovedit mult supraevaluată: la patru ani după punerea sa în funcţiune, nu realiza decât 10% din traficul 
prevăzut. Asanarea marilor insulele de pe Dunăre, Balta Mare a Ialomiţei şi Balta Mare a Brăilei, precum şi 
proiectul de secare a Deltei Dunării (cea mai mare din Europa) au constituit veritabile catastrofe ecologice după 
experţi, care puneau în evidenţă, între altele, faptul că salinitatea pământurilor astfel obţinute împiedica 
dezvolatrea culturilor agricole. Construcţia canalului Bucureşti - Dunăre, abandonată după Revoluţie, nu avea 
nici o utilitate economică, dar permitea realizarea unui alt proiect tipic stalinismului (elaborat încă din anii 
1950): a face din capitală un port la Marea Neagră. La toată această listă de proiecte care au necesitat resurse 
uriaşe se poate adăuga şi distrugerea sistematică a centrelor istorice ale oraşelor şi în mod special al celui din 
Bucureşti pentru a li se substitui centre politico-administrative demne de „epoca Ceauşescu". 

45 Hotărârea reluării lucrărilor la Canalul Dunăre-Marea Neagră a fost luată la Plenara CC al PCR din 18-19 
iunie 1973. Măsurile necesare proiectării şi realizării canalului, pentru care se estima că ar fi fost necesari 25.000 
de muncitori, au fost adoptate în şedinţa CPEx din 18 februarie 1977, proiectul general „îmbunătăţit" în urma 
discuţiilor urmând a fi fost definitivat până în luna iulie a acelui an. în ziua următoare s-a decis ca, în cinstea 
aniversării a 55 de ani de la crearea UTC, să se deschidă deja la 1 martie 1977 Şantierul Naţional al Tineretului 
din cadrul Centralei Canal Dunăre-Marea Neagră, precum şi numeroase alte şantiere judeţene de muncă 
voluntară. Vezi ANIC, fond CC al PCR - Cancelarie, dosar nr. 13/1977, voi. I, f. 4 r„ voi. III, f. 112-128; şi 
Ididem, dosar nr. 14/1977, ff. 135-136. Tot în 1977, în şedinţa CPEx din 11 octombrie, s-a hotărât începerea 
Canalului Bucureşti-Dunăre în 1979, precum şi terminarea ramificaţiei Poarta Albă-Capul Midia a celuilalt canal 
până în 1985. Vezi Ibidem, dosar nr. 1 13/1977, f. 28 v. 

46 Aceste activităţi erau în general neplătite. Numai în mod excepţional în cazul Canalului Dunăre-Marea 
Neagră, elevii şi studenţii care au stat acolo câte trei luni primeau 20% din valoarea lucrărilor realizate. Vezi 
propunerile prinvind distribuirea fondurilor rezultate din munca desfăşurată de elevi şi studenţi la Canalul 
Dunăre-Marea Neagră din 25 mai 1977, dezbătut în CPEx din 6 iunie, în ANIC, fond CC al PCR - Cancelarie, 
dosar 65/1977, ff. 79-81. 

47 Vezi planul de măsuri pentru sărbătorirea a 55 de ani de la crearea UTC şi 20 de ani de la înfiinţarea UASCR 
în Ibidem, dosar nr. 14/1977, ff. 135 r.-136 v. 

48 Spre exemplu, la şantierul Canal Dunăre-Marea Neagră, volumul de excavaţii se dubla practic în 1979 
comparativ cu anul anterior (12,5 milioane mc pentru 1979 faţă de 6,5 milioane mc în 1978), ceea ce necesita 
recrutarea a încă 1.425 tineri calificaţi, detaşaţi pentru doi ani, şi a 1.275 tineri necalificaţi. Acelaşi program 
prevedea creşteri similare ale volumului de muncă prestată pe numeroase alte şantiere, precum Combinatul 
minier Oltenia, Sistemul de irigaţii Viişoara, Combinatul siderurgic Galaţi, Platforma industrială Zalău, 
Cobinatul petrochimic Midia-Năvodari, precum şi deschiderea de alte 5 şantiere judeţene şi 127 şantiere locale. 
Vezi ANIC, fond CC al PCR - Organizatoric, dosar nr. 50/1979, ff. 8 r. - 9 v. 

prin diverse instituţii, mai ales prin Trustul „Carpaţi" şi patru ministere. Cu toţii erau 
consideraţi personal militarizat, lucrând în acord global sub conducerea Ministerului Apărării 
Naţionale, prin UM 02523. 49 Această practică de mobilizare "voluntară" în scopul îndeplinirii 
planului economic a fost folosită extensiv şi în agricultură, unde se ajunsese ca recoltele să fie 
strânse mai mult cu elevi, studenţi, militari, decât cu ţărani. în anii 1980, această practică a 
fost extinsă şi la alte tipuri de activităţi, precum aşa numita „muncă patriotică" pentru 
păstrarea curăţeniei şi înfrumuseţarea oraşului, obligatorie pentru toţi. 

Pe scurt, adevăratul motiv al mizeriei impuse poporului român nu era de ordin 
economic, ci politic: era o armă de control social. Românii, în imensa lor majoritate, trăiau în 
permanenţă cu teama zilei de mâine. Preocuparea de a-şi asigura satisfacerea nevoilor celor 
mai elementare (hrană, îmbrăcăminte, sănătate, căldură, transport, etc.) le acapara tot timpul 
liber şi toată energia. Această luptă cotidiană pentru supravieţuire pe care fiecare o ducea 
pentru sine şi pentru familia lui, în competiţie cu toţi ceilalţi, contribuia la alienarea 
individului şi la atomizarea societăţii. Ea lăsă prea puţin spaţiu altor aspiraţii şi făcea cvasi- 
imposibilă organizarea unei rezistenţe comune. 

Controlul prin frică 

înregimentării, mizeriei impuse, suferinţei morale, intruziunii puterii până în patul 
oamenilor, li se adăugau controlul prin frică. Securitatea, omniprezentă, gestiona capitalul de 
frică moştenit din lunga perioadă stalinistă românească. în acest moment nu există estimări 
ale numărului de ofiţeri şi colaboratori ai Securităţii pentru perioada ceauşistă, care să fie 
bazate pe documente de arhivă, cercetările fiind într-un stadiu incipient. 50 După Ion Mihai 
Pacepa, voce autorizată în materie (el a avut grad de general-locotenent şi funcţia de 
comandantul- adjunct al Direcţiei de Informaţii Externe din 1972 şi până la fuga sa în 
Occident în 1978), un român din cincisprezece ar fi fost angajat sau colaborator apropiat al 
Securităţii. Aceasta ar fi dispus, în plus, de aproximativ trei milioane de informatori, mai mult 
sau mai puţin voluntari, şi de mijloace tehnice impresionante care permiteau supravegherea 
oricărui apartament. 51 Chiar dacă cifrele avansate de Pacepa sunt exagerate — şi este de sperat 
să fie aşa — nu este mai puţin adevărat că fenomenul delaţiunii instituţionalizate era prezent în 
mintea fiecărui român. 

Acest climat era întreţinut printr-o represiune, mai puţin masivă şi aleatorie ca 
altădată, dar mai selectivă şi mai sofisticată: internări în spitale psihiatrice, „dispariţii", 
„accidente" şi morţi suspecte. România a fost singura ţară comunistă europeană în afara 
URSS în care a fost atestată utilizarea internărilor psihiatrice ale opozanţilor politici. Primul 
care a denunţat această practică a fost doctorul Ion Vianu în 1977, iar primul caz concret 
demonstrat în Occident a fost acela al lui Vasile Paraschiv în 1978. 52 Aceste dezvăluiri au 



49 Vezi decretul privind unele măsuri în legătură cu realizarea lucrărilor de construcţii la obiectivul „Casa 
Republicii" din 27 august 1989 în ANIC, fond CC al PCR - Relaţii Externe, dosar nr. 13/1987, f. 1-2. în afară de 
Trustul de partid „Carpaţi", care trebuia să furnizeze 9.800 de muncitori, mai participau Ministerul Construcţiilor 
Industriale cu 1575, Ministerul Apărării Naţionale cu 1.500, Ministerul Transporturilor şi Telecomunicaţiilor 
1.250, Ministerul Industrializării Lemnului şi Materialelor de Construcţii cu 600. Mărturii despre condiţiile 
inumane în care s-a lucrat pe acest şantier, vezi la Iona Popa, Robi pe Uranus, Bucureşti, Editura Humanitas, 
1992. 

50 Mai multe despre acest lucru, vezi în capitolul „Securitatea şi metodele de recrutare a informatorilor". 

51 Ion Mihai Pacepa, Red Horizons. Chronicles of a Communist Spy Chief, Washington DC, Regnery Gateway, 
1987, Idem, Roumanie. La nebuleuse Ceausescu, interviu cu Ion Mihai Pacepa, în "Politique internaţionale", nr. 
41, toamna 1988, pp. 233-245. 

52 Pentru internările în spitale psihiatrice, vezi Ion Vianu, La repression psychiatrique. Nous avons Ies moyens de 
vous guerir..., în „Roumanie. Crise et repression", op. cit., pp. 33-34; Trois internement psychiatrique. Le 
temoignage de Vasile Paraschiv, în Ibidem, pp. 35-38. Pentru dispariţii suspecte, vezi Les „disparus" , document 
întocmit de Liga pentru apărarea drepturilor omului în România de la Paris, în Ibidem, pp. 38-40. Vezi şi Ion 
Vianu, Persecuţia psihiatrică a opozanţilor şi disidenţilor în Ruxandra Cesereanu, (coord.), Comunism şi 

provocat serioase reacţii internaţionale (Comitetul francez contra utilizării psihiatriei în 
scopuri politice, Amnesty International, etc), ceea ce a dus se pare la diminuarea cazurilor 
după 1980. Cu toate că internările cunoscute ale disidenţilor în spitale psihiatrice au avut loc 
cu precădere între 1969 şi 1979, această practică a continuat totuşi până în 1989. Cercetări 
viitoare vor trebui să facă lumină asupra amplorii acestui tip de represiune şi să stabilească 
responsabilităţile, inclusiv din rândul personalului medical 53 . 

Ameninţarea de a deveni victima unuia dintre aceste procedee funcţiona ca un 
inhibator la nivelul populaţiei, împiedicându-i pe mulţi să-şi manifeste nemulţumirea faţă de 
regim. Trebuie subliniat că în anii 1970 şi 1980, nivelul general de represiune, deşi diminuat 
faţă de anii 1948-1964, era mai ridicat decât în alte ţări comuniste în aceeaşi perioadă. Deşi 
oficial nu mai existau prizonieri politici în România după 1964, în realitate, zeci de mii de 
persoane, deţinuţi de „drept comun", erau arestate din cauza credinţei lor, pentru tentative de 
trecere ilegală a frontierei sau pentru "parazitism", chiar în ziua următoare concedierii care 
sancţiona o atitudine considerată neconformă. A distribui manifeste sau a scrie un text 
protestatar pe peretele unei fabrici era asimilat unei acţiuni care atingea „securitatea statului", 
pasibilă de zece ani de închisoare. 54 Acest tratament era rezervat anonimilor, care nu 
beneficiau de potecţie în străinătate. în cazul disidenţilor cunoscuţi, represiunea era 
disimulată, aceştia fiind supuşi unui tratament de "favoare": izolare, tracasare şi umilinţe 
cotidiene, presiuni asupra celor apropiaţi, şantaje, etc, astfel încât mulţi erau împinşi spre 
emigrare. 

în plus, frica era alimentată şi de sentimentul insecurităţii provocat de arbitrariu. în 
fiecare moment şi sub orice pretext, românii puteau fi denunţaţi sau acuzaţi, fără a avea 
posibilitatea de a se apăra. în 1985, de exemplu, toţi salariaţii au fost obligaţi să semneze un 
angajament prin care afirmau că au luat cunoştinţă de existenţa unui decret asupra secretului 
de stat (Decretul nr. 408), dar conţinutul acestuia a rămas secret, pentru simplul motiv că nu a 
fost niciodată publicat! 55 Oamenii erau doar avertizaţi că domeniul de aplicare a acestui decret 
este foarte larg şi că el se referă, îndeosebi, la contactele cu străinii, supuse deja unor reguli 
foarte restrictive încă din 1974 (de pildă, obligaţia de a raporta în scris la miliţie în maximum 
24 de ore conţinutul oricărei discuţii, chiar accidentale: o conversaţie pe stradă provocată de 
simpla căutare a unei adrese). Deja în administraţii şi în întreprinderi, conversaţiile cu străinii 
nu se mai puteau desfăşura decât cu martori de faţă şi numai în birouri desemnate în acest 
scop. în plus, era recomandată cu insistenţă evitarea contactelor cu străinii în afara acestui 
cadru. 

Poliţia politică, emanaţie şi principal executant al partidului, dispunea de puteri 
discreţionare. Domeniul ei de intervenţie era cvasi-nelimitat: el atingea toate sferele vieţii 
sociale şi chiar private. în absenţa statului de drept, Securitatea era cea care decidea în ultimă 
instanţă asupra sorţii fiecărui individ: atribuirea unui loc de muncă, locuinţe, paşaport, 
promovări sau sancţiuni (inclusiv cele judiciare). Spre exemplu, acestei instituţii îi revenea 
privilegiul de a aplica decretul nr. 98/1983, care reactualiza o practică din anii 1950: fiecare 
posesor al unei maşini de scris era obligat să o declare la miliţie pentru a obţine o autorizaţie, 

represiune în România. Istoria tematică a unui fratricid naţional, Iaşi, Polirom, 2006, pp. 208-216; Florin 
Alexandru Stănescu, Politica psihiatriei româneşti şi psihiatrie politică în Analele Sighet nr. 10. Anii 1973-1989. 
Cronica unui sfârşit de sistem, Bucureşti, Fundaţia Academia Civică, 2003, pp. 192-202. 

53 Următoarele spitale au fost folosite pentru aceste practici: Spitalul nr. 9 Bucureşti (Prof. dr. Gheorghe 
Marinescu), Bălăceanca, Urlaţi, Poiana Mare, Voila, Săpoca, Jebel, Spitalul Penitenciar Jilava. 

54 Asemenea fapte erau încadrate la justiţia comunistă la infracţiunea de propagandă împotriva ordinii socialiste, 
conform articolului 166, paragraful 2 din Codul Penal, ca în cazul lui Radu Filipescu sau la transmitere de 
informaţii ce puneau în pericol securitatea statului, ca în cazul lui Gheorghe Calciu-Dumitreasa. în acest sens, 
vezi şi rapoartele anuale ale Amnesty International, Helsinki Watch şi comunicatele Ligii pentru apărarea 
drepturilor omului în România de la Paris. 

55 In momentul întocmirii acestui raport, cu toate eforturile concertate ale comisiei, acest decret a fost de negăsit. 

ce trebuia reînnoită anual. în plus, la achiziţionarea maşinii şi apoi la fiecare început de an, 
precum şi după fiecare reparaţie, trebuia depusă o mostră de text bătut la maşina respectivă. 
Astfel, fabricarea de manifeste cu ajutorul maşinii de scris devenea imposibilă, orice autor 
prezumptiv fiind uşor de identificat. în plus, autorizaţia de posesie a unei maşini personale nu 
era acordată decât după şaizeci de zile, timp în care deţinătorul era verificat. Conform 
decretului, nu puteau obţine autorizaţie cei cu antecedente penale şi cei care prin 
comportanmentul lor reprezentau „un pericol pentru ordinea publică ori securitatea statului". 56 
Evident, o asemenea verificare nu era făcută de miliţie, ci de Securitate. 

Poliţia secretă avea, de asemenea, printre alte misiuni, şi pe aceea de a furniza şi 
gestiona dosarele personale ale fiecărui individ. De la începutul anilor 1980, aceste dosare au 
fost îmbogăţite cu date provenite din noi investigaţii, la fel de amănunţite ca pe vremea lui 
Stalin. Toţi salariaţii aveau obligaţia de a completa şi actualiza periodic un chestionar care 
includea următoarele rubrici: 

- date asupra membrilor apropiaţi sau îndepărtaţi ai familiei (inclusiv familia soţului sau 
soţiei): nume, adrese, locuri de muncă; 

- apartenenţa, a persoanei în cauză şi a membrilor familiei, la UTC, partid sau sindicat, şi 
menţionarea eventualelor sancţiuni ce le-au fost aplicate în cadrul acestor organizaţii; 

- apartenenţa politică înainte de 1944 şi situaţia materială (proprietăţi, bunuri) a persoanei 
respective, a părinţilor, a soţului (soţiei) şi a părinţilor acestuia (acesteia), înainte şi după 
1944; 

- eventuale condamnări (ale persoanei respective şi ale membrilor familiei); 

- informaţii precise privind rudele, de orice grad, stabilite în străinătate: motivul emigrării, 
domiciliul şi locul de muncă, natura relaţiilor întreţinute cu aceştia; 

- date complete asupra rudelor care fac parte dintr-o sectă religioasă; 

- o listă de trei sau patru persoane care puteau depune mărturie asupra exactităţii informaţiilor 
furnizate pentru fiecare perioadă a vieţii persoanei respective: şcoala, liceu, studii superioare, 
locuri de muncă succesive; 

- trei sau patru persoane citate ca martori pentru comportamentul în familie, la locul de 
muncă, în societate şi, în particular, pentru "ataşamentul faţă de politica partidului". 

Puţini români puteau prezenta un chestionar fără pată, în cazul în care nu minţeau. 
Numărul mare de prizonieri politici de după război, amploarea emigrării, avântul fenomenului 
religios, toate reprezentau motive de a considera persoana respectivă ca fiind „cu probleme". 
Spre exemplu, sub genericul de sectanţi, consideraţi "oile negre ale regimului", autorităţile 
înglobau ansamblul cultelor neoprotestante, autorizate sau nu, precum şi alte curente 
religioase (Oastea Domnului, Martorii lui Iehova, etc), ai căror aderenţi puteau fi estimaţi la 
până un milion de persoane. 57 Sistemul dosarului personal permitea Securităţii nu doar să 
strângă informaţii care să-1 transforme pe fiecare cetăţean în „vinovat" potenţial, ci şi să-1 
constrângă pe orice individ să devină complicele, chiar colaboratorul aparatul poliţienesc prin 
autodenunţare şi delaţiune obţinută sub presiune. Majoritatea românilor ajungeau să considere 
ca normală suspiciunea generalizată care genera atomizarea sociatăţii, datorită faptului că 
fiecare îşi suspecta permanent colegii, vecinii, rudele şi se temea constant că putea fi urmărit 
şi supravegheat prin interceptarea corespondenţei şi ascultarea conversaţiilor telefonice. 
Autocenzura şi delaţiunea deveniseră o a doua natură pentru mulţi şi în aceste condiţii este 
posibil ca numărul impresionant al informatrilor permanenţi sau ocazionali ai Securităţii 



56 Pentru decretul 98/1983, vezi „Buletinul Oficial", nr. 21, 30 martie 1983, pp. 29-33. Din cauza acestui decret, 
Radu Filipescu şi-a multiplicat manifestele cu ajutorul unei maşini de imprimat cu bandă tip DIMO, pe care i-o 
adusese cineva din Occident. Vezi Herma Kopernik Kennel, Jogging cu Securitatea. Rezistenţa tânărului Radu 
Filipescu, Bucureşti, Universal Dalsi, 1998. 

57 O statistică mai detaliată a fenomenului religios sub comunism, vezi în M. Berindei, Religion et politique en 
Roumanie, în „International Journal of Romanian Studies", anul 5, 1987, nr. 1, pp. 107-128; text reluat în 
„L'Autre Europe", nr. 21-22, 1989, pp. 222-239. 

avansat de Ion Mihai Pacepa să fi fost, din nefericire, real. în măsura în care chiar şi a păstra 
tăcerea asupra unui comportament neconform constituia o greşeală, ea însăşi susceptibilă de a 
fi denunţată, se ajungea la situaţia în care o atitudine cu care, în propria conştiinţă, oamenii 
erau cu totul de accord să fie considerată drept periculoasă pentru sine, prin urmare blamabilă. 
Prin acest mecanism pervers de destructurare a societăţii şi individului, regimul a ajuns să fie 
implicit susţinut chiar şi de cei care erau în dezacord cu el, în număr din ce în ce mai mare pe 
măsură ce criza economică devenea tot mai profundă. 

Ofensiva contra ultimelor spaţii de libertate 

în ultimii ani ai ceauşismului, ambiţia regimului de a forma prin educaţie şi control 
„omul nou" şi „naţiunea socialistă" a generat o intensificare a atacurilor şi în alte trei direcţii: 
religia, minorităţile etnice şi moştenirea trecutului. Forma cea mai brutală pe care a luat-o 
acesta ofensivă accelerată, din fericire întreruptă de Revoluţia din 1989, a fost generalizarea 
sistematizării satelor. De fapt, era vorba de un atac concertat de mare anvergură împotriva a 
ceeea ce mai rezistatse până atunci din structurile tradiţionale ale societăţii româneşti, a 
majorităţii şi minorităţilor în acelaşi timp. Prin punerea lui în practică, programul urmărea 
distrugerea ultimelor forme de solidaritate - celula familială, vecinătatea, comunităţile 
religioase sau naţionale - considerate ca focare de rezistenţă potenţială şi obstacole în calea 
"omogenizării" societăţii sau a "creării poporului unic muncitor", conform discursurilor lui 
Nicolae Ceauşescu. Scopul ultim al acestei operaţiuni, proclamat cu claritate în declaraţiile 
oficiale, era realizarea utopiei totalitare a „omului nou" de tip orwellian prin supunerea 
necondiţionată a fiecărui individ şi distrugerea sa morală totală. 

în privinţa atacurilor contra religiei, absolut toate confesiunile autorizate trebuiau să 
facă faţă asalturilor propagandei prin intensificarea cursurilor de îndoctrinare marxistă, aşa- 
zise de "ateism ştiinţific", şi campaniei împotriva "misticismului şi obscurantismului", 
relansate de tezele din iulie 1971. în plus, reducerea importantă a numărului de studenţi ai 
seminariilor şi institutelor teologice; refuzul acordării permisiunii de a restaura sau construi 
biserici; închiderea sau distrugerea lăcaşurilor de cult, au afectat serios toate bisericile care 
funcţionau legal sub regimul comunist (de exemplu, numai în Bucureşti între 1977 şi 1987 au 
fost distruse sau dezafectate aproximativ treizeci de biserici). Persecutarea credincioşilor, 
însă, care putea merge până la pedepse cu închisoarea, era aplicată mai selectiv: în primul 
rând erau vizaţi fidelii confesiunilor interzise de regim (Biserica unită greco-catolică, Oastea 
Domnului — mişcare reformistă în cadrul bisericii ortodoxe, Martorii lui Iehova, disidenţele 
neoprotestante, diverse alte grupări religioase), şi apoi cei al celor mai puţin înfeudate puterii 
(cultele neoprotestante autorizate, Biserica romano-catolică). 59 

Minorităţile (ungurii, germanii, ucrainienii, sârbii, turcii, tătarii şi evreii) care-şi 
conservaseră până la începutul anilor 1970 anumite instituţii care le permiteau încă să-şi 
păstreze specificitatea culturală s-au văzut deposedate de acestea în mod progresiv. Au 
dispărut, parţial sau în totalitate, învăţământul, publicaţiile, emisiunile de radio şi televiziune, 
teatrele în limbile materne, precum şi formaţiile folclorice ale minorităţilor. Dreptul 
constituţional care garanta folosirea limbii minorităţilor la nivelul administraţiei locale acolo 
unde acestea erau puternic reprezentate nu mai era respectat. în ceea ce-i priveşte pe ţigani, a 



58 Primul lăcaş de cult distrus a fost Biserica Enei, sub pretext că fusese avariată la cutremurul din 4 martie 1977. 
Pe 1 1 martie, putem citi în stenograma CPEx următorul dialog: Ion Dincă: „Mi-a spus tov. Verdeţ în legătură cu 
informaţiile care au ajuns la dumneavoastră privind cele două biserici din sectorul 5. Mai sunt cazuri une preoţii 
au început să organizeze chete în rândul enoriaşilor pentru repararea bisericilor". Ceauşescu: „Legea interzice 
strângerea de bani fără aprobare. Lucrul acesta trebuie pedepsit". Vezi ANIC, CC al PCR - Cancelarie, dosar nr. 
29/1977, f. 16 v. O listă a bisericilor distruse în Bucureşti, vezi la Adrian Nicolae Petcu, Explicarea politicii 
comuniste de demolare a lăcaşurilor de cult în Anii 1973-1989. Cronica unui sfârşit de sistem, Bucureşti, 
Fundaţia Academia Civică, 2003, pp. 509-516. 

59 Mai multe despre persecutarea diferitelor denominaţiuni religioase, vezi în capitolul respectiv al raportului. 

doua minoritate a României, aceştia nu erau nici măcar recunoscuţi ca grup etnic. 60 Datorită 
acestor politici, minorităţile naţionale erau constrânse să aleagă, practic, între două soluţii 
extreme: emigrare („soluţie" adoptată masiv de evrei, germani, armeni, greci şi, în ultima 
perioadă, de unguri 61 ) sau asimilare („românizare"). în ochii autorităţilor, această 
"românizare" nu era un scop în sine: ea nu reprezintă decât o primă etapă a proiectului de 
creare a "omului nou". Prin „dispariţia treptată a diferenţelor naţionale", acest proces trebuia 
să ducă la "formarea unui popor unic muncitor, constructor conştient al propriei lui istorii, al 
propriului lui viitor liber, comunist", potrivit lui Ceauşescu. 62 

După eliminarea aproape totală a elitelor intelectuale formate între cele două războaie 
mondiale, după marginalizarea extremă a disciplinelor umaniste în învăţământ 63 şi 
transformarea istoriei într-o anexă a propagandei 64 , după subordonarea vieţii culturale 
"activiştilor" de la Cântărea României, după pervertirea sentimentului naţional în profitul 
xenofobiei şi şovinismului, puterea a atacat şi structura habitatului tradiţional şi patrimoniului 
arhitectural şi istoric. încă de la sfârşitul anilor 1960, centrele istorice şi cartierele vechi din 
multe oraşe ale României au fost demolate şi înlocuite cu complexe "politico-administrative", 
concepute după un model unic — clădiri oficiale regrupate în jurul unei mari pieţe destinate 
demonstraţiilor pentru a glorifica regimul — şi cu cartiere uniforme de blocuri. După 
cutremurul din 4 martie 1977, proiectul de sistematizare a Bucureştiul a fost accelerat şi 
radicalizat. Planul faraonic al Casei Republicii şi al cartierului înconjurător, care trebuia să 
grupeze ansamblul clădirilor destinate partidului şi guvernului, a fost elaborat din noiembrie 
1977. Deja la câteva zile după cutremur, mai precis la 10 martie, Ceauşescu şi-a exprimat 
dorinţa realizării „unui centru mai bine sistematizat, mai modern, unde să facem în viitor şi 
mitinguri, adică să devină un centru poltico-administrativ" 65 . Şedinţa CPEx din 30 martie 
1977 începea cu un deziderat — din fericire niciodată complet realizat — al preşedintelui: „dacă 
demolăm tot Bucureştiul va fi frumos". 66 în cadrul întrevederii cu ambasadorul URSS la 
Bucureşti, V.I. Drozdenko, din 6 aprilie 1977, Ceauşescu îl punea la curent pe acesta cu 
intenţia de a supune Bucureştiul unei sistematizări generale şi a construi un centru politico- 
administrativ, care să cuprindă inclusiv sediul partidului. Locul era deja ales: dealul 
Arsenalului. 67 După remanieri succesive ale planului de construcţie, demolările masive au 

60 Persecutarea principalelor minorităţi: maghiari, romi, evrei, germani, vezi în capitolele respective ale 
raportului. 

61 Intre 1986 şi 1989, au fost înregistraţi în Ungaria 29.816 emigranţi maghiari legali sau clandestini, refugiaţi 
din România. 

62 Vezi discursul lui Ceauşescu la primul Congres la culturii şi educaţiei socialiste din 2-4 iunie 1976, congresul 
care a iniţiat şi festivalul Cântarea României. Despre politica partidului faţă de minorităţile naţionale, vezi în M. 
Berindei, Les minorites nationales en Roumanie, în „Roumanie. Crise et repression", op. cit. pp. 56-66; M. 
Shafir, op. cit., pp. 158-168; S. Schwerthoeffer, The Nationalities Policy: Theory and Practice în V. Georgescu 
(ed.), România: 40 Years (1944-1984), New York, 1985, pp. 79-92; R. Joo, ed., Report of the Situation of 
Hungarian Minority in România, Preparedfor the Hungarian Democratic Forum, Budapesta, 1988. 

63 Legile din 1977 - 1978 au transformat cea mai mare parte a liceelor de învăţământ general în licee 
"specializate" - industriale, agro-industriale, silvice, etc. sau în şcoli profesionale. 

64 Versiunea oficială, singura acceptată, a istoriei României a fost codificată în introducerea Programului 
Partidului adoptat la Congresul al Xl-lea al PCR din 1974. Vezi Vlad Georgescu, Politică şi istorie: Cazul 
comunştilor români, 1944-1977, Mtinchen, Jon Dumitru Verlag, 1981. Ediţia română a apărut la Editura 
Humanitas în 1991. Pentru manuscrisul acestei cărţi, Vlad Georgescu a fost arestat de Securitate pe 1 aprilie 
1977. 

65 Vezi stenograma şedinţei CPEx din 10 martie 1977 în ANIC, fond CC al PCR - Cancelarie, dosar nr. 28/1977, 
ff. 12-13. 

66 Vezi stenograma şedinţei CPEx din 30 martie 1977 în Ibidem, dosar nr. 42/1977, f. 1. 

67 Ceauşescu: „Noi vrem acum să facem o sistematizare generală. Vrem să facem şi un centru politico- 
administrativ, inclusiv sediul partidului". Drozenko: „Lângă Piaţa Victoriei?" Ceauşescu: „Nu, pe dealul 
Arsenalului, lângă Stadionul Republicii. De fapt, acolo este şi centrul Bucureştiului". Vezi Anexă la stenograma 
şedinţei CPEx din 8 aprilie 1977 în Ibidem, dosar nr. 48/1977, f. 35. 

început în zona respectivă în 1984. Rezulatatul acestui proiect megalomanie a fost alungarea a 
zeci de mii de locuitori din cartierele centrale demolate, care reprezentau un sfert din centrul 
istoric al Bucureştiului. 68 în 1988, deja, Ceauşescu declara că programul de sistematizare 
urbană va fi dus la bun sfârşit, "în linii mari, de acum până în 1990". 69 Dacă până atunci 
fuseseră demolate mai mult oraşele din Vechiul Regat, lipsite în genere de structură urbană, în 
ultima fază de la sfârşitul anilor 1980 începuseră distrugeri masive şi în oraşe istorice relativ 
bine conservate din Transilvania, ca Sighişoara sau Sibiu. 

în acelaşi discurs, şeful statului român anunţa punerea în aplicare, generalizată şi 

' 70 

accelerată, a sistematizării rurale, discutată ca principiu încă din 1967 şi legiferată în 1974. 
Un plan de transformare atât de radicală a necesitat o perioadă de pregătire şi mobilizare a 
resurselor extrem de îndelungată. Ca şi în cazul „sistematizării" Bucureştiului, cutremurul din 
4 martie 1977 a servit drept catalizator şi la acest proiect. Intervenţiile lui Ceauşescu în 
şedinţele CC, confirmă această aserţiune. 71 Pe 11 martie, referindu-se la satele care suferiseră 
la cutremur, Ceauşescu dădea următoarea „indicaţie": „dacă este în cea mai mare parte 
distrus, să îl concentrăm în perimetrul sistematizării şi să-1 refacem complet. Cred că ar trebui 
să vedem în felul acesta ca în doi ani, după ce vom avea situaţia, să ne propunem cinci-şase 
sate din acestea să le refacem complet într-o formă care să constituie şi un model de 
organizare pe proiect unic..." 72 Reţinem din intervenţia lui Ceauşescu că, dată fiind 
amploarea unei asemenea operaţiuni, planul general al sistematizării rurale conform legii din 
1974 nu fusese încă întocmit în 1977. De-abia în 1986, apare raportul Secţiei Organizatorice 
al CC al PCR privind „sistematizarea localităţilor pe baza normelor de dimensionare a 
suprafeţelor de teren din cadrul perimetrelor construibile", în care se preconiza ca din cele 
13.123 de sate existente să fie menţinute numai 9.192, restul de 3.931 fiind „propuse pentru 
dezafectare şi strămutare în alte localităţi cu perpective mai mari de dezvoltare economico- 
socială". Această măsură afecta, într-o măsură mai mare sau mai mică, toate judeţele (pe 
primele locuri situându-se Alba cu 264 de sate propuse spre demolare, Argeş 252, Bacău 237, 
Vâlcea 222 şi Prahova 206, iar pe ultimele locuri Maramureş 15, Brăila 19, Braşov şi Bistriţa- 
Nasăud câte 20, Covasna 23, Satu Mare 25, Sibiu 26). Sistematizarea afecta, de fapt, toate 
localităţile. Astfel se propunea reducerea drastică a perimetrelor locuibile ale satelor existente 



68 Despre suferinţele şi dramele umane pricinuite de aceste demolări intempestive, datorită cărora oamenii erau 
practic alungaţi din propria locuinţă în câteva zile, fără să primească drept despăgubire decât o sumă simbolică, 
şi începutul lucrărilor la acest proiect vezi Anne Colas (Anne Planche), Destruction d'une capitale. Le projet du 
Centre civique de Bucarest, în ,,L' Alternative", nr. 31, ianuarie-februarie 1985, pp. 40-47. Vezi şi Gheorghe 
Leahu, Martor al demolării Bucureştilor în Analele Sighet nr. 10. Anii 1973-1989. Cronica unui sfârşit de 
sistem, Bucureşti, Fundaţia Academia Civică, 2003, pp. 489-495. 

69 Vezi discursul lui Ceauşescu la Conferinţa Naţională a preşedinţilor Consiliilor populare din 3 martie 1988, în 
„Scînteia", 4 martie 1988. 

70 Conferinţa Naţională din 6-8 decembrie 1967 a discutat pentru prima dată principiile sistematizării localităţilor 
rurale, dezvoltate apoi la Congresul al X-lea din 1969. Conferinţa Naţională din 19-21 iulie 1972 reia această 
problemă, preconizând realizarea a „300-350 de noi centre urbane" în urma sistematizării satelor. Plenara CC al 
PCR din 25-26 martie 1974 a analizat legea sistematizării teritoriului şi localităţilor, adoptată de Marea Adunare 
Naţională în acelaşi an la 29 octombrie. Legea prevedea construirea aşa-numitelor "centre civice" în centrul 
fiecărei comune, stabilea perimetrele construibile ale satelor cu perspective de dezvoltare şi demolarea 
locuinţelor din afara acestuia, precum şi dispariţia satelor mici, ceea ce implica strămutarea locuitorilor lor în 
satele păstrate. De asemenea, legea interzicea construirea sau chiar repararea clădirilor în zonele condamnate să 
fie demolate. 

71 în şedinţa CPEx din 6 martie, el spunea: „De asemenea, în unele comune va trebui să facem case noi cu etaj. 
în dupămasa aceleiaşi zile, la teleconferinţa cu primii secretari judeţeni, preciza că în sate refacerea locuinţelor se 
limita la cele care "se încadrau" în sistematizare. Vezi ANIC, fond CC al PCR - Cancelarie, dosar nr. 20/1977, f. 
15 verso şi Ibidem, dosar nr. 22/1977, f. 4 r. 

72 Ve zi stenograma şedinţei CPEx în Ibidem, dosar nr. 29/1977, f. 27 recto. Comunicatul CPEx din aceeaşi zi, 
elaborat în urma discuţiilor, precizează că s-a stabilit ca: „o serie de sate distruse să fie reconstruite în perimetrul 
de sistematizare al comunelor respective-ca sate model, care să prefigureze perspectiva modernizării şi 
sistematizării localităţilor rurale." Vezi Ibidem, f. 4 v. 

de la 625.258 hectare ocupate la 285.839, astfel „recuperându-se pentru agricultură" 339.419 
hectare. Mai grăitor, prin aplicarea acestor măsuri rămâneau în afara perimetrelor construibile 
1.863.417 gospodării care trebuiau "strămutate" treptat. Raportul tratează şi ameliorarea 
sistematizării municipiilor şi oraşelor: prin reducerea suprafeţelor de teren ocupate rămâneau 
în afara perimetrelor construibile ale localităţilor urbane 275.755 gospodării. în total, 
2.139.172 de gospodării erau vizate spre demolare de acest proiect terifiant. Raportul nu 
reprezenta decât o etapă: numai cinci judeţe prezentaseră la acea dată schiţe de sistematizare 
ce puteau fi considerate definitive. 73 

Efectiv, în momentul aplicării, cifrele sunt şi mai înspăimântătoare. Faza finală a 
acestui program, prezentată în 1988, preconiza trei etape, eşalonate până în anul 2000 (1990- 
1995-2000). Programul prevedea modificarea radicală a totalităţii habitatului rural, unde încă 
locuia 48,1% din populaţie. în această ultimă fază, Ceauşescu vorbea de distrugerea unui 
număr de sate cuprins între şapte şi opt mii din cele treisprezece mii existente. Locuitorii 
acestora trebuiau să fie regrupaţi în satele păstrate, care la rândul lor urmau să fie reconstruite 
cu blocuri şi locuinţe colective, astfel încât suprafaţa solului ocupat cu construcţii să fie 
redusă la minim. Printre aceste „noi sate", 558 au fost desemnate să fie transformate în centre 
"agro-industriale". Mai multe astfel de centre şi sate sistematizate au fost ridicate în 
apropierea Bucureştiului, în Sectorul Agricol Ilfov, unde operaţiunea a început în 1985, şi în 
judeţul Giurgiu. în aceste zone, mai multe localităţi au fost pur şi simplu rase de pe hartă: 
Buda, Dimieni, Vlădiceasca, Ordoreanu, Coteni, Podul Ilfovului. Chiar conform presei 
oficiale, care le prezenta ca modele de urmat, majoritatea apartamentelor nou construite nu 
ofereau nici un confort modern: nu aveau apă curentă şi nici canalizare, grupurile sanitare 
comune erau în curte, bucătăriile erau în comun pe fiecare etaj. 74 De fapt, ţăranii înghesuiţi în 
aceste blocuri erau constrânşi la condiţii de viaţă inferioare celor din gospodăriile lor. Mai 
grav era faptul că, în acelaşi timp cu pierderea caselor individuale şi cu ceea ce le mai 
rămăsese din independenţa economică (loturi în folosinţă, grajduri, grădină de zarzavat, 
coteţe, etc), aceştia pierdeau ceea ce constituia esenţa identităţii lor: mediul ancestral şi 
legăturile comunitare tradiţionale. 75 

Cum a reacţionat această societate hipercontrolată, agresată în mod constant până în 
ultimile sale refugii, ameninţată de a se vedea definitv ruptă de trecutul său şi de a-şi pierde 
identitatea spirituală? Pentru a răspunde la această întrebare, trebuie ţinut cont de importanţa 
controlului şi de nivelul de represiune la care era supusă societatea românească, analizate mai 
sus. Altfel, ar fi în acelaşi timp iluzoriu şi injust să fi pretins din partea ei forme de contestatre 
şi de opoziţie similare celor ale societăţilor din alte ţări din Est, care nu au fost confruntate cu 
un control atât de strict şi de extins decât în perioada stalinistă, şi care au beneficiat, în plus, 
de existenţa unor curente reformiste la vârf, în interiorul partidelor. în ultimii ani ai 



73 Vezi ANIC, fond CC al PCR - Cancelarie, dosar nr. 2/1987, ff. 45-51. 

74 Se putea citi astfel, în „Flacăra" din 8 iulie 1988: "în ceea ce priveşte confortul, situaţia nu este omogenă (...) 
Problema rămâne aceeaşi, adică: adaptarea la habitatul urban. Aici intervine primul reflex al locatarului: el vrea 
apă curentă, vrea încălzire centrală, vrea canalizare! Unele din locuinţele construite până în present oferă aceste 
comodităţi. Dar nu toate. în majoritatea cazurilor, ţăranii trebuie să-şi procure apa aşa cum o făceau înainte, 
încălzirea se face ca altădată şi la fel în ceea ce priveşte grupurile sanitare colective care se găsesc în curte". 

75 Asupra programului "sistematizării" a se vedea în special Michael Shafir, The Historical Background to Rural 
Resettlement; Dan Ionescu, Bucharest's Hinterland. A Test Ground for Rural Resettlement; Idem, Ceauşescu 
Tours Pet Projects in and around Bucharest; Idem, The Rural Resettlement Plan. Four Case Studies; Idem, 
Recent Developments in Rural Resettlement Plan; Idem, Clinging to the Rural Resettlement Plan; P. Gafton, The 
Second Collectivization of Romanian Agriculture, în "Radio Free Europe. Situation Report. România", nr. 10, 23 
august 1988, pp. 3-15; nr. 11, 16 sept. 1988, pp. 9-18; nr. 13, 9 nov. 1988, pp. 21-23; nr. 15, 29 dec. 1988, pp. 
11-14; nr. 2, 2 martie 1989, pp. 21-23; Vezi şi dosarul realizat de către Mihnea Berindei şi Anne Planche în 
numele Ligii pentru apărarea drepturilor omului în România pentru lansarea Operations Villages Roumains, 
ulterior publicat parţial sub titlul Le plan de "systematization du territoire et des localites " en Roumanie, în „La 
Nouvelle Alternative", no. 14, iunie 1989, pp. 36-39. 

ceauşismului, în cadrul blocului communist, cazul românesc nu mai era comparabil decât cu 
cel al unor ţări precum Albania sau Coreea de Nord. Problema fundamentală cu care se 
confrunta societatea românească era aceea a voinţei şi capacităţii sale de a rezista în faţa unei 
puteri care o trata ca pe un duşman căruia îi declarase război deschis în scopul de a o fasona 
după criteriile logicii sale totalitare. Cu toate acestea, rezistenţa societăţii a fost departe de a fi 
neglijabilă şi, mai mult decât atât, în ultimii doi ani, după manifestaţiile de la Braşov din 
1987, s-a asistat la multiplicarea acţiunilor individuale de protest, la apariţia primelor 
fenomene de solidaritate şi la reapariţia unor acţiuni publice colective, care au culminat cu 
explozia populară din 1989 în marile oraşe ale ţării. 

Controlul spaţiului locativ 



Imaginea vieţii cotidiene în România comunistă n-ar fi completă fără unul din 
aspectele ei cele mai agresive faţă de intimitatea familială şi, totodată, un element 
fundamental al politicii partidului de modelare a societăţii: controlul spaţiului locativ. 
Sistemul totalitar care pune deplină stăpânire pe ţară din primele zile ale Republicii 
controlează timpul şi spaţiul. 

Timpul, atât cel trecut, prin impunerea unei viziuni a istoriei care justifică brutalitatea 
„dictaturii proletariatului", cât şi cel prezent, prin înrolarea populaţiei în serviciul statului. 
Despre cel viitor, atât de deseori invocat în retorica oficială, e de prisos să vorbim, fiindcă 
optimismul obligatoriu cu care era promis progresul a fost dezminţit. 

Dar spaţiul? în primul rând, închiderea frontierelor limitează orizontul la graniţa RPR, 
nici măcar întregul spaţiu naţional, fiindcă orice legătură cu Basarabia şi Bucovina de nord, 
devenite teritoriu sovietic, este interzisă sau strict supravegheată, aşa încât pentru sute de mii 
de familii această ruptură desparte implacabil copiii de părinţi sau fraţii între ei. Presiunea 
inumană a statului, care izolează, spoliază, umileşte şi sufocă, se manifestă însă chiar în 
privinţa spaţiului îngăduit existenţei zilnice. Despre această dramă va fi vorba în paginile 
următoare. Experienţa unor români a reţinut că, în perioada dintre, aproximativ, 1950 şi 1970, 
o instituţie mai temută chiar decât Securitatea era Spaţiul Locativ. 

încă din 1948, în toată ţara, guvernul Groza a luat măsuri în vederea unui recensământ 
al locuinţelor, iniţiativă pe care o putea îndreptăţi nevoia de a aprecia exact consecinţele 
războiului (la nivel demografic, morţi şi dispăruţi; de asemenea, distrugerea sau abandonarea 
imobilelor). Aşa se face că Serviciul Central al Bunurilor din Ministerul Afacerilor Interne a 
elaborat şi pus în circulaţie, la 8 ianuarie 1949, o serie de instrucţiuni pentru a stabili ce „părţi 
de imobile" puteau fi considerate a depăşi „nevoile normale" ale deţinătorilor acelor spaţii. 
Conform acestor reguli care, în aplicarea lor, erau mai puţin generoase decât pe hârtie, o 
singură cameră era acordată unei familii compuse din soţ şi soţie. Cuplul avea dreptul la o 
cameră în plus pentru copii, dacă aceştia erau sub vârsta de 1 1 ani şi, ca număr, de la unul la 
trei. Suprafaţa cuvenită unei familii în aceste condiţii era limitată la maximum 20 m 2 . 
Documentul precizează că „prin cameră de locuit se înţelege orice încăpere care poate primi 
această destinaţie fără a necesita lucrări pentru transformarea imobilului respectiv" 1 . în 
realitate, asemenea lucrări nu erau niciodată întreprinse; prin urmare, tot felul de spaţii 
improprii erau atribuite, de obicei, foştilor proprietari ai întregului apartament sau imobil. 
Funcţionarii însărcinaţi să aplice instrucţiunile ştiau că decizia aşteptată din partea lor trebuie 
să pornească de la principiul luptei de clasă. Nu numai că, pe această cale, supravieţuitorii 
„vechiului regim" erau supuşi la umilinţe menite să dea noilor ocupanţi sentimentul triumfului 
social, dar, prin introducerea în acel spaţiu privat a unor persoane ostile, se asigura spionarea 
foştilor proprietari. Conflicte inevitabile aveau să apară prin stabilirea accesului comun la 
bucătărie, baie, instalaţii sanitare etc. Transferul în capitală al unor familii din provincie sau 
din mediul rural, având drept scop reechilibrarea politică a populaţiei, şi satisfacerea unei 
nevoi de forţă de muncă pe care o reclama industrializarea, n-au fost posibile decât prin 
redistribuţia spaţiului locativ. Imensa operaţie de inginerie socială care urma să creeze „omul 
nou", cu o psihologie bazată pe valori diferite, a început prin acest mixaj de populaţie, realizat 
prin mijloace care foloseau legea (nouă) sau o încălcau cu deplină impunitate. Chiar fără 
intervenţia directă a Securităţii, se îndeplinea astfel supravegherea „inamicului de clasă". 



1 Arhivele Naţionale Sibiu, fond Primăria Cisnădie, dosar nr. 181, f. 2. Cf. ibidem, f. 6: „orice cameră în care 
poate să încapă un pat de om adult". 

Sistemul nu era, de altminteri, nou. Şi în acesta privinţă, ca şi în multe altele, se imita 
modelul sovietic. Romane şi nuvele ale lui Bulgakov stau mărturie despre controlul exercitat 
de puterea revoluţionară în fiecare locuinţă din Moscova, Leningrad sau Kiev. 

„Injusta repartiţie a spaţiului locativ" a făcut obiectul unor măsuri legislative: legea nr. 
359 pentru înfiinţarea Oficiilor de închiriere şi decizia Consiliului de Miniştri nr. 29 2 . Un 
ordin circular al Ministerului de Interne, la 1 martie 1949, stabilea normele de aplicare ale 
acestor dispoziţii legale. El începe prin declaraţii demagogice şi exerciţii de retorică 
revoluţionară: „Regimurile burghezo-moşiereşti, întemeiate pe exploatarea clasei muncitoare 
din ţara noastră, n-au fost niciodată preocupate de grija de a asigura condiţiuni de viaţă 
omenească pentru cei ce muncesc". Sau: „în vreme ce clasa exploatatoare ocupa locuinţe 
luxoase cu zeci de încăperi, oamenii muncii din a căror exploatare sângeroasă au fost 
construite aceste locuinţe, trăia în cea mai neagră mizerie". Cei care urmau să beneficieze de 
„grija" guvernului erau „oamenii muncii evidenţiaţi în producţie", „muncitorii, tehnicienii şi 
funcţionarii cu familii numeroase care ocupă locuinţe insalubre", „activiştii şi salariaţii mutaţi 
în localitate în interesul serviciului" şi îndeosebi „organizaţiile politice sau de massă, 
instituţiile publice civile sau militare", precum şi cantinele, creşele, grădiniţele de copii nou 
create. Repartizarea locuinţelor avea să ţină seama de o evidenţă a apartamentelor şi 
camerelor disponibile întocmită de conducerea primăriilor şi a oficiilor de închirieri. Cu alte 
cuvinte, cei însărcinaţi să distribuie spaţiul pentru „oamenii muncii" erau persoanele de 
curând numite în funcţii, a căror origine şi comportare garanta fidelitate faţă de politica 
partidului 3 . Cât despre categoriile de populaţie lovite de confiscare, ele erau cele denumite în 
vocabularul oficial „marii burghezi" sau „cârciumari, cămătari, negustori cunoscuţi ca 
speculanţi" 4 . 

Pasul următor a fost făcut prin decretul de naţionalizare a unor imobile în anul 1950 
(decretul nr. 92/1950). în realitate, preluarea de către stat sau de către Confederaţia Generală a 
Muncii a unor vile din staţiunile balneare şi climaterice avusese loc încă din 1948 şi a 
continuat până prin 1953. Erau, de asemenea, trecute în patrimoniul statului hotelurile (cu tot 
inventarul lor) şi garajele. Mai presus de aspectul economic, măsura avea un caracter politic, 
ţintind pe „foştii industriaşi, foştii moşieri, foştii bancheri", precum şi pe „foştii înalţi 
demnitari, miniştri sau funcţionari superiori". Aceşti „foşti" fuseseră deja înlăturaţi din viaţa 
publică, prin legea nr. 119/1948 de naţionalizare a întreprinderilor, sau prin reformele agrare 
succesive (legea nr. 187 din 23 martie 1945 şi decretul nr. 83 din 2 martie 1949), precum şi 
prin lichidarea structurilor politice ale Regatului. Persecuţia „foştilor" continua prin evacuarea 
din locuinţele lor şi, pentru ei şi familiile lor, va fi dusă până la extrem prin detenţia, de cele 
mai multe ori fără judecată, în închisori - cea mai sinistră a fost cea de la Sighet. Mai mult 
chiar, se va căuta şi declasarea descendenţilor lor, cărora li s-a interzis multă vreme accesul la 
învăţământul superior. 

Naţionalizarea imobilelor a fost îndeplinită, de altfel, cu mari abuzuri, aşa încât 
criteriile fixate prin lege au fost adeseori extinse (de exemplu, nerespectând exceptarea 
„intelectualilor profesionişti sau pensionari" care era prevăzută în textul legii). Semnificativă 
este indicaţia din instrucţiunile „strict confidenţiale" adresate comitetelor de partid din fiecare 
judeţ: „întreaga pregătire a operaţiunilor de naţionalizare trebuie să se facă în cel mai 
desăvârşit secret" (subliniat în original). Aşadar, chiar aflat la putere, partidul îşi menţinea 
strategia conspirativă. 

Deşi întreaga ţară fusese cuprinsă în reţeaua serviciilor care au aplicat naţionalizarea, 
rezultatul nu i-a satisfăcut pe deplin pe liderii comunişti. De aceea, o şedinţă a Biroului Politic 



2 Actele normative au fost publicate în „Monitorul Oficial", nr. 283/1948 şi nr. 29/1949. 

3 Arhivele Naţionale Sibiu, fond Primăria Cisnădie, dosar nr. 181, f. 2. 

4 ANIC, fond CC al PCR - Cancelarie, dosar nr. 185/1950, nr.7, ff. 1-3. E vorba de un „Supliment de instrucţiuni 
pentru toate oraşele", datat 1 martie 1950. 

s-a ocupat, la 24 februarie 1953, de „unele lipsuri constatate în legătură cu naţionalizarea unor 
imobile" 5 . în primul rând, era vorba de locuinţe care, fie scăpaseră de naţionalizare, fie 
fuseseră restituite proprietarilor în urma contestărilor depuse. însuşi Gheorghiu-Dej 
recunoştea că luarea în posesie de către stat prilejuise sustrageri masive de mobilier şi alte 
bunuri: „are un aspect de jaf cu totul nepermis", spunea chiar el. Totodată, remarca Emil 
Bodnăraş, în numai doi ani, vilele pe care şi le însuşise partidul la Predeal sufereau din cauza 
neglijenţei noilor stăpâni: „se distrug casele, nu le îngrijeşte nimeni, ţevi îngheţate, uşi 
stricate". 

Supravegherea spaţiului locativ nu s-a oprit nici atunci, Ceauşescu urmând pilda 
predecesorului său. Construcţiile de locuinţe, chiar cele mai ieftine („confort 3") nu izbuteau 
să ţină pasul cu creşterea populaţiei, în capitală şi în ţară. Astfel s-a ajuns la legea nr. 9/1968, 
care limita proprietatea personală la o singură locuinţă şi o casă de odihnă sau turism. Un 
inventar întocmit în 1970 a descoperit că fuseseră omise de la naţionalizare 3285 imobile, 
având 8370 de apartamente, cu o suprafaţă medie de cea 49 m 2 pe apartament. Dintre cei 2849 
proprietari înregistraţi în această situaţie, mai puţin de jumătate erau pensionari şi funcţionari, 
numărul de intelectuali liber profesionişti, 59, fiind cu totul neînsemnat 6 . în aceeaşi plasă au 
fost prinşi 15 880 de proprietari care deţineau două apartamente, la care se mai adăugau vreo 
9700 posedând un spaţiu şi mai întins. Trebuie avut în vedere faptul că 40% din aceste clădiri 
erau construite din materiale inferioare (paiantă, chirpici), iar 84% erau într-o stare de uzură 
până la 60%. Evaluarea reţinea drept spaţii de locuit şi foste ateliere de meseriaşi sau localuri 
de prăvălii. Având în vedere deteriorarea imobilelor, statului nu-i mai convenea să le preia 
direct, contra unei despăgubiri, fie ea cât de modestă, aşa că impunea vânzarea locuinţelor 
respective către persoane îndreptăţite să le cumpere, cu o taxă de timbru destul de ridicată ca 
să-i asigure un câştig. Aşadar, în august 1970, s-a ajuns la extinderea confiscărilor de imobile 
sub pretextul aplicării (după 20 de ani!) a naţionalizării. Cu aceeaşi ocazie, Biroul Politic a 
aprobat şi exproprierea „în mod excepţional" a unor locuinţe din Bucureşti din zona 
rezidenţială Bulevardul Primăverii-Herăstrău (fostul Parc Doicescu), destinate 
nomenklaturiştilor. 

Problema locuinţelor a apărut din momentul în care partidul a adoptat politica de 
industrializare care a smuls o parte crescândă din populaţia satelor spre a-i oferi locuri de 
muncă în oraşe, politică ce a avut ca altă consecinţă aglomerarea în Bucureşti, situaţie tipică 
pentru capitala unei ţări „în curs de dezvoltare". Situaţia era cunoscută din URSS, unde, în 
anii 1970, norma era de maximum 9 m 2 pe cap de locuitor 7 . 



5 Ibidem, dosar nr. 16/1953. 



6 Arhiva Comitetului Executiv al CC al PCR, nr. 1878/18 septembrie 1970. 

7 Michael Voslensky, La nomenklatura, Les privilegies en URSS, Paris, Belfond, 1980, pp. 291-294. 

Revoluţia din 1989 

Pe măsură ce devenea mai megaloman şi mai autoritar, Ceauşescu era cu atât mai 
puţin înclinat să accepte orice formă de conducere colectivă. După cum s-a menţionat, în anii 
1970, el a eliminat complet facţiunea politică ce îl ajutase să ajungă în poziţia de lider absolut 
al partidului. Elena Ceauşescu şi secretarul Comitetului Central, Emil Bobu, decideau în 
legătură cu toate numirile importante de personal 1 . Fiul cel mic al cuplului, Nicu, a devenit 
membru supleant al Comitetului Executiv al PCR şi prim-secretar al organizaţiei de partid a 
judeţului Sibiu. Deşi era binecunoscut pentru stilul său de viaţă scandalos, Nicu era aparent 
pregătit să-i succeadă tatălui său. 

Partidul fiind paralizat, nu exista alt sprijin pentru secretarul general în afara 
Securităţii, care sub comanda generalului Iulian Vlad - un ofiţer MAI de carieră, aparent fără 
convingeri ideologice - ducea la îndeplinire ordinele draconice ale lui Ceauşescu 2 . Privind 
retrospectiv, se pare că şefii poliţiei secrete erau conştienţi de posibilitatea unei explozii 
populare. Cea mai clară indicaţie că proverbiala răbdare a românilor ajunsese la capăt a apărut 
la Braşov, al doilea oraş al ţării ca mărime, în noiembrie 1987, atunci când mii de muncitori 
au protestat împotriva scăderii drastice a standardului de viaţă, au devastat sediul organizaţiei 
judeţene a partidului şi au strigat lozinci anticomuniste şi împotriva lui Ceauşescu 3 . 

Venirea la putere a lui Mihail Gorbaciov şi lansarea perestroikăi sale pe plan intern au 
clătinat regimurile comuniste din Europa de Est. După moartea lui Brejnev în noiembrie 1982, 
Ceauşescu a pariat, se pare, pe Konstantin Cernenko împotriva lui Andropov. Mai târziu, după 
moartea secretarului general sovietic Iuri V. Andropov, Ceauşescu a vizitat Moscova şi a 
încercat să se pună bine cu succesorul - pentru scurtă vreme - al acestuia, Cernenko. Venirea 
la putere a lui Gorbaciov a fost evenimentul cel mai puţin dorit din perspectiva liderului 
român. în fond, practicile lui Leonid Brejnev şi ale lui Nicolae Ceauşescu au fost foarte 
asemănătoare. Două regimuri neostaliniste, corupte, dogmatice, excesiv de centralizate. 
Emanciparea de Moscova a regimului de la Bucureşti nu a fost continuată de schimbarea 
modelului economic, de reforme în plan politic şi instituţional. Sub pretextul că orice 
iniţiativă reformatoare ar atrage riposta Kremlinului şi dându-se insistent exemplul Ungariei 
din 1956 şi al Cehoslovaciei din 1968, Ceauşescu a dus o politică internă extrem de rigidă. 
Motivul neostalinismului practicat de regim nu a fost teama de o invazie sovietică, ci 
convingerile lui Ceauşescu, cultura sa politică, dorinţa sa de putere absolută. Orice reformă, 
descentralizare, introducere a unor mecanisme ale economiei de piaţă sau a unor forme de 
democraţie internă în PCR ar fi redus puterea sa. Or, el dorea opusul. în acest context, 
ameninţarea Moscovei nu era decât o diversiune, menită să ţină populaţia sub ascultare. Acest 
fenomen s-a observat cu claritate după ce Mihail Gorbaciov a criticat regimul lui Leonid 
Brejnev şi a început să facă schimbări. 

Catalogate drept capitulări în faţa capitalismului, strategiile cunoscute drept glasnost 
(transparenţă) şi perestroika (restructurare) au avut în Ceauşescu un adversar declarat. Se 
temea şi de influenţa acestora asupra populaţiei care dorea din ce în ce mai mult schimbări, 
creşterea standardului de viaţă, libertăţi civice. Gorbaciov şi politica sa reformatoare apăreau 



1 După revoluţia din 1989, Emil Bobu, secretarul Comitetului Central, a fost judecat şi condamnat la închisoare 
pe viaţă pentru „participare la genocidul naţiunii române". 

2 Documente devenite disponibile pentru cercetare după decembrie 1989 sugerează că Securitatea era pe deplin 
conştientă de nemulţumirea generală şi se pregătea pentru perioada post-Ceauşescu. Astfel, nu este lipsit de 
importanţă faptul că Virgil Măgureanu, ale cărui opinii anticeauşiste erau cunoscute de către Securitate, nu a fost 
arestat, ci a fost mutat pe un alt post în provincie, având posibilitatea de a călători frecvent la Bucureşti, unde a 
păstrat legătura cu Iliescu. 

3 Vladimir Tismăneanu, Tremors in România, în „New York Times", 30 decembrie 1987; vezi şi Mark Almond, 
Decline without Fall. România under Ceauşescu, London, Institute for European Defense and Strategic Studies, 
1988. 

ca orizonturi atractive pentru o populaţie înfometată, asuprită şi umilită. Era exact lucrul de 
care se temea cel mai tare Ceauşescu. Calculul său prevedea că URSS nu va renunţa niciodată 
la regimurile comuniste din estul şi centrul Europei, deci că regimurile comuniste erau 
instalate pentru totdeauna în regiune, dar că - plecând de aici - liderii şi practicile lor vor 
depinde de Kremlin şi că marja de libertate a acestor regimuri satelit va fi decisă la Kremlin. 
Asta se întâmpla încă de la sfârşitul anilor 1940, de la instalarea lor. Or, lui Ceauşescu nu-i 
era deloc indiferent dacă el sau altcineva, un lider mai predispus la reforme, conducea la 
Bucureşti. întotdeauna când a produs schimbări în politica sa, Moscova a preferat să lucreze 
cu liderii care au urmat orientarea respectivă. Ceauşescu se aştepta să apară presiuni ca să facă 
schimbări în politica sa internă şi externă. Dacă ar fi refuzat să caute schimbarea, Kremlinul 
putea încerca înlocuirea sa cu altcineva de încredere, dispus să facă reforme. 

Pe măsură ce Gorbaciov accelera ritmul reformelor în Uniunea Sovietică, Ceauşescu 
devenea din ce în ce mai vehement în opoziţia sa faţă de orice înnoiri economice sau politice. 
Reformele politice ale lui Gorbaciov şi impactul lor asupra altor ţări din bloc i-au făcut pe 
dictatorul român şi pe clica acestuia să fie extrem de panicaţi. în diferite ocazii, Ceauşescu a 
criticat deschis perestroika, pe care a caracterizat-o drept o „deviere de dreapta" în 
comunismul mondial 4 . în discursul rostit pe data de 26 ianuarie 1987, cu ocazia celei de-a 
şaizeci şi noua aniversări a zilei sale de naştere, Ceauşescu a denunţat, fără referire directă, 
încercările de „reînnoire a socialismului". Ţinta remarcilor sale era, fără îndoială, politica de 
glasnost a lui Gorbaciov. Pe Ceauşescu îl irita insistenţa cu care Gorbaciov vorbea despre 
democratizare. Pentru Ceauşescu, cea mai bună conducere sovietică era una anchilozată, cu 
reacţii previzibile şi neinteresată în întinerirea elitelor din alte ţări ale blocului. 

Mihail Gorbaciov a venit în vizită oficială în România în perioada 25-27 mai 1987. 
Era ultima ţară din blocul sovietic pe care o vizita liderul de la Kremlin. în cadrul 
convorbirilor, Ceauşescu a pretins că România nu avea nevoie de reformă, pentru că: 1) 
politica sa corespundea intereselor poporului român şi 2) el introdusese reforme încă din anii 
1960. Gorbaciov i-a spus lui Ceauşescu, într-o discuţie particulară: „Dumneavoastră ţineţi ţara 
într-o stare de frică, după ce aţi izolat-o de lume" 5 . în timpul vizitei sale la Bucureşti, 
Gorbaciov a mai făcut şi câteva aluzii la adresa politicii dure a lui Ceauşescu faţă de 
minorităţi şi a pericolelor nepotismului. Cu toate acestea, după vizita lui Gorbaciov nu s-a 
produs nici o îmbunătăţire a situaţiei sociale şi economice din România 6 . 

Dimpotrivă, în noiembrie 1987 au fost anunţate noi reduceri ale cotei de consum la 
electricitate şi benzină. în ianuarie 1988, când Ceauşescu împlinea 70 de ani, în România 
domneau deprimarea, angoasa şi adânca frustrare. Oraşele şi satele României se aflau în 
întuneric din cauza unei penurii de energie fără precedent. Aprovizionarea cu alimente se 
făcea pe bază de cartele, dar alimentele nu se găseau. Medicamentele, bunurile de larg 
consum lipseau de asemenea. Benzina era restricţionată, ca şi circulaţia maşinilor. România se 
afla în plină ficţiune, de vreme ce aparatul de partid nu făcea decât să proclame succesele 
regimului şi prosperitatea de care se bucurau locuitorii săi. Aparatul de propagandă care 
întreţinea ficţiunea, era dublat de cel de Securitate. Supravegherea poliţienească era din ce în 
ce mai manifestă. După noiembrie 1987, regimul se susţinea exclusiv prin frica pe care o 
inspira. Ceauşescu înţelesese că, dacă nu îşi intensifica politica represivă, întregul edificiu a 
ceea ce el numea „societate socialistă multilateral dezvoltată" urma să se prăbuşească. 



4 Michael Shafir, Eastern Europe' s Rejectionists, în „Radio Free Europe. Background Report", nr. 121, 3 iulie 
1989, pp. 1-6. 

5 Vezi Thomas Kunze, Nicolae Ceauşescu. O biografie, Bucureşti, Editura Vremea, 2002, p. 425. 

6 Ceauşescu îi va întoarce vizita în 1988, când Gorbaciov nici nu va veni la aeroport să îl întâmpine. în loc să se 
aplaneze, tensiunile se accentuează. Paradoxul face ca, vreme de 20 de ani, Ceauşescu să fi cerut Moscovei să 
renunţe la „Doctrina Brejnev" a „suveranităţii limitate", iar când Moscova va face acest lucru, declarând că 
fiecare ţară comunistă trebuie să îşi urmeze drumul ei propriu (aşa-numita „Doctrină Sinatra"), Ceauşescu se va 
opune. 

încurajaţi de politica de glasnost a lui Gorbaciov, câţiva români şi-au asumat riscul de 
a-1 critica public pe Ceauşescu. în martie 1989, şase veterani ai partidului, Gheorghe Apostol, 
Alexandru Bârlădeanu, Silviu Brucan, Corneliu Mănescu, Constantin Pîrvulescu şi Grigore 
Răceanu, i s-au adresat lui Ceauşescu printr-o scrisoare deschisă în care denunţau excesele 
acestuia, politica economică haotică şi deteriorarea generală a imaginii internaţionale a 
României. „Scrisoarea celor şase" - după cum a fost denumit acest memoriu în ţară şi în 
străinătate - a reprezentat mai mult decât o critică severă la adresa cursului dezastruos urmat 
de Ceauşescu. Opunându-se exceselor clanului conducător, autorii cereau stabilirea unei stări 
de legalitate. De fapt, „scrisoarea celor şase" a fost un exemplu clasic de disidenţă 
intrasistemică şi nu expresia unei opoziţii radicale faţă de instituţiile şi practicile asociate cu 
ceea ce Gorbaciov criticase ca fiind un „sistem administrativ de comandă". Cu toate acestea, 
considerând tradiţiile şi comportamentele caracteristice culturii politice româneşti, memoriul a 
reprezentat un punct de cotitură. Pentru prima dată în istoria PCR, activişti importanţi ai 
partidului îndrăzniseră să pună sub semnul întrebării presupusa infailibilitate a secretarului 
general şi se constituiseră practic într-o facţiune politică a unui partid leninist în care 
fracţionismul fusese considerat întotdeauna un păcat mortal. 

Totuşi, autorii nu erau partizanii unui pluralism de tip occidental. Unii dintre ei, 
precum Gheorghe Apostol şi Constantin Pîrvulescu, fuseseră implicaţi în teroarea stalinistă de 
la sfârşitul anilor 1940 şi începutul anilor 1950. Corneliu Mănescu contribuise în mare măsură 
la fabricarea imaginii lui Ceauşescu ca arhitect al politicii externe semiautonome a României. 
Silviu Brucan fusese un propagandist experimentat al partidului şi servise ca ambasador al 
regimului în Statele Unite şi la Naţiunile Unite la sfârşitul anilor 1950 şi începutul anilor 
1960. Bârlădeanu, care propusese reforme economice moderate la sfârşitul anilor 1960, până 
când a fost forţat să se retragă din toate poziţiile deţinute în aparatul de partid şi de stat după o 
dispută cu Ceauşescu asupra strategiilor privind investiţiile şi planificarea, era un susţinător 
convins al economiei de comandă şi al planificării centralizate. Pîrvulescu, probabil ultimul 
supravieţuitor al generaţiei de fondatori ai comunismului românesc şi unul dintre cei ce 
credeau cu adevărat în partid, servise după 1945 ca şef al Comisiei Controlului de Partid. în 
sfârşit, Grigore Răceanu era un militant comunist din perioada de ilegalitate 7 . 

Aceste personaje nu se bucurau de sprijin popular, dar erau foarte cunoscute în 
interiorul birocraţiei de partid, şi acesta era lucrul care conta. Judecând după biografiile lor, 
cei şase militanţi care îl înfruntaseră pe Ceauşescu reprezentau cel puţin două generaţii 
revoluţionare, inclusiv generaţia căreia Nicolae şi Elena Ceauşescu pretindeau că îi aparţin. 
De aceea, Ceauşescu a reacţionat cu furie la scrisoare şi i-a plasat pe autori sub arest la 
domiciliu. Refuzul lor de a retracta arată limitele puterii lui Ceauşescu 8 . Tot în 1989, 
intelectuali proeminenţi au început să critice deschis politica culturală obscurantistă a 
regimului. în noiembrie, scriitorul disident Dan Petrescu a iniţiat un apel public împotriva 
realegerii lui Ceauşescu ca secretar general la Congresul al XlV-lea al PCR 9 . 

în concluzie, puterea lui Ceauşescu se clătina. Detestat de populaţie, izolat pe plan 
internaţional şi trăind într-o lume imaginară, tiranul îmbătrânit nu putea să înţeleagă ce se 
întâmpla cu comunismul. îl considera pe Gorbaciov principalul trădător al idealurilor leniniste 
şi încerca să mobilizeze o coaliţie neostalinistă internaţională. în august 1989 a fost atât de 
iritat de formarea unui guvern al Solidarităţii în Polonia încât a propus o intervenţie a Pactului 
de la Varşovia în acea ţară. în fiecare zi, mijloacele de informare din România subliniau 



7 Pentru comentariile lui Bârlădeanu, vezi Lavinia Betea, Bârlădeanu despre Dej, Ceauşescu şi Iliescu, 
Bucureşti, Editura Evenimentul Românesc, 1997, pp. 210-227. 

8 Vezi Vladimir Tismăneanu, The Rebellion ofthe Old Guard şi textul complet al „scrisorii celor şase", în „East 
European Reporter", voi. 3, nr. 4, primăvara/vara 1989, pp. 23-25. 

9 Pentru detalii suplimentare vezi Cristina Petrescu, Ar mai fi ceva de spus... Despre disidenţă în România lui 
Ceauşescu, postfaţă la Dan Petrescu şi Liviu Cangeopol, Ce-ar mai fi de spus. Convorbiri libere într-o ţară 
ocupată, 1990, ediţie revizuită şi adăugită, Bucureşti, Editura Nemira, 2000, pp. 31 1-339. 

pericolele reformismului şi ale „dezideologizării". în celelalte ţări ale Pactului de la Varşovia 
se petreceau evenimente spectaculoase, iar românii erau conştienţi de acest lucru. în ciuda 
controlului absolut exercitat de regim asupra mijloacelor de informare, cei mai mulţi dintre 
români ascultau programe radio occidentale şi urmăreau televiziunile bulgară, maghiară, 
iugoslavă sau sovietică. Tinerii români ştiau că până şi poliţia est-germană, înarmată până în 
dinţi, nu îndrăznise să tragă în demonstranţii paşnici . Stalinist neclintit, Ceauşescu s-a întors 
la teoria socialismului într-o singură ţară a maestrului său, Stalin, şi se pregătea să transforme 
România într-o fortăreaţă imună la ideile revizioniste care distruseseră moştenirea bolşevică. 

în noiembrie 1989 a avut loc Congresul al XlV-lea al Partidului Comunist Român, iar 
Ceauşescu a fost reales cu entuziasm, în mod automat, secretar general 11 . Conceput ca o 
demonstraţie de putere şi ca un gest de sfidare faţă de Gorbaciov şi de cei care îl urmau, 
congresul a ilustrat alienarea lui Ceauşescu faţă de naţiunea română pe care pretindea că o 
reprezintă. Dar Ceauşescu era hotărât să lupte cu obstinaţie pentru a duce la bun sfârşit ceea 
ce el considera a fi misiunea sa în istoria românilor 12 . în toamna lui 1989, el era privit de către 
toată lumea ca unul dintre ultimii dictatori stalinişti din lume, complet obsedat de proiectele 
sale industriale şi arhitecturale grandioase şi ostil reformelor lui Gorbaciov 13 . După cum s-a 
arătat mai sus, românii trăiau în condiţii de o duritate extremă. Iarna, căldura era oprită în 
apartamente până când temperatura cobora la valori foarte scăzute, iar statul la cozi nesfârşite 
reprezenta o corvoadă zilnică. Produsele alimentare erau raţionalizate ca şi cum ţara s-ar fi 
aflat în război. Propaganda nu înceta să exalte valoarea neînfricatului Măreţ Conducător şi 
geniul ştiinţific al soţiei sale. Iritat de reformele lui Gorbaciov, Ceauşescu s-a agăţat de 
convingerile sale staliniste şi a intensificat represiunea. România părea un univers de coşmar, 
controlat în totalitate de Securitate. 

în decembrie 1989, după 45 de ani de regim comunist, România se afla la sfârşitul 
unui ciclu istoric. Ţara se afla, practic, într-o situaţie revoluţionară caracterizată prin 
incapacitatea instituţiilor de a rezolva problemele impuse de societate. Prin vulnerabilităţile 
create de mediul politic european, în special prin prăbuşirea blocului sovietic, dar şi datorită 
celor interne - faliment economic şi izolarea totală a dictatorului şi a clanului său, România 
era cea mai expusă pentru un deznodământ de natură revoluţionară. Criza a fost generată chiar 
de naşterea acestui regim la sfârşitul anilor '40 şi nu s-a încheiat decât în 1989. în timpul 
ultimei sale luni de viaţă, Ceauşescu a crezut cu disperare în steaua sa şi a refuzat să admită că 
o repetare a celei mai reuşite performanţe a sa ca om de stat - denunţarea invaziei Pactului de 
la Varşovia în Cehoslovacia în august 1968 - ar fi fost absurdă. Nici o putere străină nu era 
interesată să ocupe România. Lipsit atât de alibiul internaţionalist, cât şi de cel naţionalist 
demagogic, Ceauşescu nu mai avea altă carte de jucat decât represiunea violentă. 

Momentele esenţiale ale revoluţiei române sunt bine documentate. Revoluţia a început 
la Timişoara în 15 decembrie, scânteia pornind de la un mic grup de credincioşi adunat în 
jurul casei reverendului Lâszlo Tokes, un preot calvinist rebel care urma să fie mutat forţat de 
la postul pe care îl ocupa în Timişoara din cauza luptei sale pentru drepturi religioase. Iniţial, 
mulţimea era compusă din membri ai comunităţii maghiare care îşi manifestau sprijinul 
pentru liderul lor spiritual. Ulterior, demonstraţiei de solidaritate cu Tokes i s-au alăturat şi 



10 Interviuri personale realizate de Vladimir Tismăneanu cu participanţi la evenimentele revoluţionare cu ocazia 
vizitelor în România în februarie-martie şi iunie 1990. 

11 Cu privire la lucrările Congresului al XlV-lea al PCR, vezi Silviu Curticeanu, Mărturia unei istorii trăite. 
Imagini suprapuse, Bucureşti, Editura Albatros, 2000, pp. 381-398. 

12 Vezi raportul lui Nicolae Ceauşescu prezentat la Congresul al XlV-lea al PCR, în „Scânteia", 21 noiembrie 
1989. 

13 Ceauşescu era un admirator al modelului stalinist de socialism, fapt care a reieşit din declaraţiile sale 
neoficiale către Ken Auchincloss, de la revista „Newsweek", în anul 1988. Vezi Gail Kligman, When Abortion is 
Banned. The Politics of Reproduction in Ceauşescu 's România, raport către National Council for Soviet and East 
European Research, 1992, p. 51. 

alţi cetăţeni ai Timişoarei, transformând-o într-o demonstraţie împotriva regimului 
comunist 14 . 17 decembrie 1989 a fost „duminica sângeroasă" a României comuniste. în acea 
zi, autorităţile au ordonat deschiderea focului împotriva manifestanţilor anticomunişti din 
Timişoara. Posturile de radio occidentale au transmis despre masacrul de la Timişoara şi toţi 
românii au înţeles că Ceauşescu era gata să se angajeze într-o confruntare totală cu 
demonstranţii neînarmaţi. Acceptarea cererilor protestatarilor de la Timişoara ar fi arătat cât 
de fragilă era puterea sa. în schimb, el a preferat să facă ceea ce alţi lideri ai blocului sovietic 
evitaseră, şi anume, să folosească forţa pentru a suprima revolta. Represiunea din 17 
decembrie nu a oprit protestele de masă. Revolta de la Timişoara a continuat şi oraşul a căzut 
practic în mâinile protestatarilor în 20 decembrie. Ceauşescu a subestimat pericolul şi a 
părăsit ţara pentru o vizită de stat în Iran (18-20 decembrie), conform programului. Miercuri, 
20 decembrie, întors în ţară, Ceauşescu apare la televiziune unde declară că „la Timişoara, 
elemente ostile, agenţi străini, huligani, fascişti şi trădători" au provocat tulburări. Mai mult, 
a pretins că era vorba despre o conspiraţie străină contrară intereselor României. Ceauşescu 
nu a pronunţat nici un cuvânt de regret pentru victimele de la Timişoara. El chiar a refuzat 
posibilitatea unor negocieri, a unui dialog cu insurgenţii. în alte ţări din fostul bloc sovietic, 
puterea fusese negociată pentru a evita violenţele: transferul puterii s-a făcut paşnic, fără 
victime omeneşti. Soluţia aleasă, din nou, de Ceauşescu a fost folosirea violenţei. Nu s-a 
gândit să îi pedepsească pe făptuitorii crimelor din zilele precedente, nici să negocieze cu 
insurgenţii şi nici să cedeze puterea. 

Rupt de realitate, Ceauşescu ordonă organizarea unei adunări populare în Bucureşti. 
Mitingul convocat pe data de 21 decembrie 1989 are drept scop să mobilizeze încă o dată 
mulţimile în jurul cultului persoanei sale. Pentru aceasta agită pentru ultima oară sloganele 
ştiute: despre pericolul extern, apărarea suveranităţii naţionale, viitorul luminos al omenirii, 
grija faţă de om a regimului, indepedenţa României, etc. Mulţimea nu se mai lasă manipulată. 
Românii refuză să urmeze ordinul liderului suprem al statului-partid şi se revoltă. Voci din 
mulţime îl huiduie pe Ceauşescu în Piaţa Palatului, în faţa sediului Comitetului Central al 
PCR. Oamenii îşi înving frica şi întrerup cuvântarea dictatorului. Ceauşescu a încercat să 
calmeze mulţimea, dar este prea târziu. La televizor s-au putut vedea uimirea şi confuzia sa. 
Oamenii au înţeles că pierdea controlul. Câteva minute mai târziu, o mulţime cuprinsă de 
panică încearcă să părăsească piaţa. Menită să sprijine conducerea lui Ceauşescu, adunarea s-a 
transformat într-o demonstraţie împotriva lui Ceauşescu. Adunaţi în Piaţa Universităţii din 
Bucureşti, o parte dintre demonstranţi au ridicat o baricadă şi şi-au continuat protestul în 
timpul nopţii de 21 decembrie. în aceeaşi noapte, tinerii protestatari au fost masacraţi în Piaţa 
Universităţii. în ciuda represiunii sângeroase, în ziua următoare, în 22 decembrie 1989, 
populaţia a blocat străzile Bucureştiului şi a luat cu asalt sediul Comitetului Central. Mulţimea 
a ocupat clădirea, iar Ceauşescu şi soţia lui au fugit de pe acoperişul acesteia cu elicopterul. 

în aceeaşi zi, 22 decembrie, soţii Ceauşescu au fost arestaţi, iar pe data de 25 
decembrie, în cazarma Târgovişte, au fost judecaţi într-un simulacru de proces şi executaţi. 
Povestea fugii cuplului Ceauşescu şi capturarea sa ulterioară, procesul secret şi execuţia din 
ziua de Crăciun necesită însă clarificări suplimentare 15 . Aici se termină 45 de ani de istorie 
sângeroasă şi violenţă nelegitimă. România a fost singura ţară din Europa de Est care, în 
procesul revoluţionar din toamna anului 1989, a înregistrat morţi şi răniţi. Anume: 1104 
morţi; 162 până la 22 decembrie 1989 şi 942 între 22 şi 27 decembrie. 



14 Pentru cazul Tokes, vezi Marius Mioc (coord.), Revoluţia, fără mistere. Cazul Lâszlo Tokes - Documente din 
arhiva Judecătoriei Timişora; Documente din arhiva parohiei reformate Timişoara; Mărturii, Timişoara, 
Editura "Almanahul Banatului", 2002. Vezi şi Marius Mioc, The Anticommunist Romanian Revolution of 1989 - 
Written for people with little knowledge about România, Timişoara, Editura Marineasa, 2004, pp. 19-24. 

15 Matei Călinescu, Vladimir Tismăneanu, The 1989 Revolution and România' s Future, în „Problems of 
Communism", voi. 40, nr. 1-2, ianuarie-aprilie 1991, pp. 42-59. 

Tendinţa generală exprimată prin revoluţia din 1989 a avut un caracter pronunţat 
anticomunist manifestat prin următoarele: scandarea lozincilor anticomuniste, distrugerea 
steagurilor comuniste (steagurile roşii cu „secera şi ciocanul"), arborarea simbolică a 
drapelului naţional din care a fost decupată stema comunistă a ţării (în majoritatea 
covârşitoare a localităţilor României), eliminarea atributului „comunist'V'socialist" în 
înscrisurile publice, eliminarea din spaţiile publice a statuilor şi a monumentelor comuniste 
româneşti sau sovietice, eliminarea numelor proprii de activişti comunişti sau a lozincilor 
comuniste din denumirile publice etc. Anticomunismul, îngemănat până la identificare cu 
ostilitatea faţă de Securitate, i-a cuprins şi pe foşti membri „figuranţi" ai Partidului Comunist 
Român, care nu deveniseră membri de partid din convingere, ci de nevoie. 

în perioada care a urmat imediat după 22 decembrie 1989, grupul care a preluat 
puterea a deturnat caracterul pronunţat anticomunist al revoluţiei, prin subminarea 
demonstraţiilor spontane populare anticomuniste, prin cenzurarea mesajelor anticomuniste în 
cadrul emisiunilor televiziunii, care devenise „cartierul general" al unei „telerevoluţii" în 
premieră mondială. Prin televiziune s-au făcut majoritatea diversiunilor, cea mai eficientă 
fiind reprezentată de „pericolul de moarte" omniprezent întruchipat de „teroriştii fideli 
dictatorului Ceauşescu"; acesta a fost arestat în 22 decembrie, într-o unitate militară din 
Târgovişte. Pericolul părea total credibil întrucât în perioada 22-27 decembrie au fost 
înregistraţi 942 de morţi şi mii de răniţi. Majoritatea au fost ucişi şi răniţi pe străzile din 
centrul capitalei şi al altor oraşe martirizate ca urmare a acestei diversiuni. Ulterior nu a fost 
acuzat şi judecat nici un terorist. 

Trebuie menţionate incorectitudinile din timpul procesului cuplului Ceauşescu 
organizat în respectiva unitate militară în 25 decembrie 1989. principalul cap de acuzare se 
referea la genocidul din zilele revoluţiei, respectiv 60 000 de morţi. în realitate, nu au fost 
decât 162 de morţi. Uriaşa minciună oficială a reprezentat prima compromitere gravă a 
imaginii României. Nicolae şi Elena Ceauşescu au fost condamnaţi la moarte de tribunalul 
„revoluţionar", fiind executaţi imediat după proces, fără să li se respecte dreptul la apel şi 
recurs. Decizia execuţiei imediate a fost luată la Bucureşti de către cei care preluaseră puterea. 
Execuţia urgentă a fost motivată de necesitatea de a se opri masacrarea populaţiei paşnice de 
către aşa-zişii „terorişti". 

Odată ce Nicolae Ceauşescu a părăsit sediul Comitetului Central, s-a creat un vid de 
putere care a fost umplut de reprezentanţi ai frustratului aparat de partid şi ai armatei, precum 
şi de câţiva membri ai maselor revoluţionare 16 . Având în vedere că nu a existat nici o opoziţie 
clandestină semnificativă faţă de Ceauşescu, acest lucru nu a fost surprinzător. Criza 
postrevoluţionară a fost determinată de prăpastia crescândă dintre cererile pluraliste ale 
societăţii civile şi lipsa de disponibilitate a noilor lideri de a le accepta. 

Adevărata cartă a revoluţiei din decembrie 1989 a fost Proclamaţia de la Timişoara 
(11 martie 1990) care a consacrat idealurile anticomuniste ale revoluţiei. La data de 22 aprilie 
1990, când se împlineau 4 luni de la masacrul din decembrie, în Piaţa Universităţii din 
Bucureşti a demarat cel mai lung miting anticomunist din istorie - 52 de zile şi nopţi fără 
întrerupere. în iunie 1990, manifestaţia a fost reprimată cu o bestialitate fără precedent, 
şocând întreaga lume civilizată şi compromiţând extrem de grav imaginea României. 
Diversiunea etnică din martie 1990 de la Târgu-Mureş, care a vehiculat fără temei real ideea 
că „ungurii vor să ia Ardealul", a constituit pretextul înfiinţării SRI pentru a apăra unitatea 
naţională a statului, aflată, chipurile, în pericol. Fosta Securitate a fost astfel „reactivată" în 
mare măsură. Represiunea tipic comunistă a manifestaţiei (anticomuniste) din Piaţa 
Universităţii, a presei libere, a partidelor democratice şi a societăţii civile a fost organizată de 



16 Pentru detalii privind revoluţia din 1989, vezi Nestor Ratesh, România. The Entangled Revolution, 
Washington, D.C. Center for Strategic and International Studies, 1991 şi Stelian Tănase, Miracolul revoluţiei. O 
istorie politică a căderii regimurilor comuniste, Bucureşti, Editura Humanitas, 1999. 

către puterea politică cu implicarea SRI, a Armatei şi a Poliţiei. Potrivit declaraţiilor 
generalului-magistrat Dan Voinea, care a cercetat, prin Ministerul Justiţiei, evenimentele din 
iunie 1990: „SRI e foarte implicat. în aducerea minerilor, în represiune, în conducerea 
minerilor prin Bucureşti. (...) Dar SRI- ui mai e implicat în monitorizarea manifestaţiei din 
Piaţa Universităţii şi a avut aşa-numitul grup Dâmboviţa care a acţionat permanent în Piaţă". 
„S-a dorit instaurarea terorii". „A fost un atac terorist, prin implicarea acestor forţe într-o 
acţiune violentă, care nu a fost justificată de împrejurările politice". „Represiunea din 13-15 
iunie 1990 este urmarea celei din decembrie 1989, pentru că a fost îndreptată împotriva 
aceluiaşi gen de manifestanţi". „în decembrie 1989 scopul era deturnarea caracterului 
anticomunist al revoluţiei şi preluarea puterii prin teroarea instalată" 17 . Putem conchide că 
regimul politic instalat după căderea oficială a comunismului a fost de esenţă neocomunistă, 
antiliberală şi antipluralistă, generând ca forme de opoziţie Proclamaţia de la Timişoara 
susţinută de manifestaţia din Piaţa Universităţii. 

Regimul comunist a fost unul antimodern (simulând modernitatea 18 ), care a trecut 
odată ce a preluat puterea - ca un regim de ocupaţie străină - la lichidarea elitelor româneşti şi 
a instituţiilor democratice, a economiei de piaţă şi a proprietăţii private. Au fost anihilate, pe 
durata a 45 de ani, achiziţiile făcute pe drumul modernizării vreme de mai mult de un secol. A 
fost un uriaş pas înapoi, care a dus la sărăcie cronică, la distrugerea mai multor generaţii, la 
izolarea ţării, la risipirea resurselor umane şi materiale, la alienarea individului şi la 
masificarea societăţii, la distrugera tradiţiilor şi a culturii naţionale. Regimul comunist a avut 
o natură criminală, în sensul că a generat (instigat, ordonat, comis) crime împotriva 
umanităţii. S-a fondat prin violenţă după 1945. Natura sa a fost una violentă: a produs sute de 
mii de morţi în închisori şi lagăre. A distrus milioane de oameni în diferite forme de 
represiune, tratament inuman, atitudini criminale sau prin decizii cu efecte devastatoare 
asupra mediului, economiei şi vieţii umane în general. A fost un regim care a urmărit să 
reducă populaţia la condiţia de sclavi, exploatând-o nemilos sub pretextul construirii unei 
societăţi utopice, a egalităţii şi libertăţii. Regimul a fost, pe toată durata sa, unul ilegitim şi în 
esenţă criminal, sfârşind la fel cum s-a născut şi a trăit: prin violenţă. 

în primii lor ani la putere, succesorii lui Ceauşescu şi-au apărat poziţiile hegemonice 
recurgând la manipulare, corupţie şi constrângere. Aceasta nu a reprezentat, însă, o încercare 
de a restaura comunismul. Orice s-ar spune despre evenimentele din decembrie 1989 din 
România, nu există nici o îndoială că acestea au dus la dispariţia entităţii politice responsabile 
pentru mai mult de patru decenii de represiune socială şi politică, conducere ineptă a 
economiei, industrializare forţată, investiţii iraţionale şi izolare culturală. Astfel, în anii 1990 
nu a mai existat nici un grup politic semnificativ care să se declare în mod public succesorul 
omnipotentului Partid Comunist Român de altădată. în mod paradoxal, aceasta poate fi una 
dintre cele mai surprinzătoare moşteniri ale socialismului lui Ceauşescu: a abuzat de retorica 
leninistă într-o asemenea măsură, încât a devenit imposibil chiar şi pentru cei care au rămas 
loiali dogmelor vechii credinţe să admită acest lucru fără riscul de a fi dispreţuiţi. 

România a fost singura ţară din Europa de Est şi Centrală în care procesul revoluţionar 
al anului 1989 a înregistrat morţi şi răniţi. Spre deosebire de Erich Honecker, Todor Jivkov şi 
Milos Jakes, cu care se simţea solidar întru antigorbaciovism, Ceauşescu a ordonat utilizarea 
forţei împotriva demonstranţilor paşnici. în România, în decembrie 1989 s-a produs o revoltă 
cu caracter spontan, alimentată de nemulţumirea maselor sărăcite, umilite, minţite, care nu îşi 
mai puneau nici o speranţă în capacitatea regimului de a mai rezolva problemele cu care se 
confrunta. Acestui element esenţial, al revoltei spontane de jos, i s-a alăturat regruparea 



Andrei Bădin, Generalul Dan Voinea acuză: SRI, băgat până în gât în mineriadă, în „Adevărul", nr. 5098, 27 
noiembrie 2006. 

18 Pentru conceptul de simulare a schimbării în cultura politică a comunismului românesc, vezi Michael Shafir, 
România - Polittcs, Economlcs and Society, London, Frances Pinter Publishers, 1985. 

nomenklaturii şi preluarea puterii, prin aranjamente de culise, de către grupuri şi persoane din 
eşaloanele secundare ale vechiului regim (partid, UTC, Securitate, Armată, Procuratură). 
Acest lucru ne determină să subliniem că faptul că fenomenul de „continuitate" a reprezentat o 
frână majoră în eforturile de a întemeia o comunitate politică democratică. Vechile reflexe 
leniniste au continuat să inspire, din partea noilor diriguitori comportamente intolerante, 
paternaliste şi autoritariste. 

CONCLUZII 



Necesitatea analizei, repudierii şi condamnării regimului comunist 

Pe baza examinării a mii şi mii de pagini de documente, luând în consideraţie existenţa 
unei imense literaturi analitice şi de mărturii care probează natura antipatriotică a dictaturii 
comuniste, putem afirma că regimul comunist din România (1945-1989) a fost nelegitim şi 
criminal 1 . A sosit aşadar momentul să evaluăm natura şi moştenirile regimului comunist. 
Acest lucru este cu atât mai important cu cât există tentaţia simultană de a idealiza perioada 
lui Gheorghe Gheorghiu-Dej, uitându-se faptul că aceasta a fost de fapt baza pe care s-a 
edificat dictatura lui Nicolae Ceauşescu, şi, pe de altă parte, tendinţa de a scuza ororile epocii 
Ceauşescu în numele pretinsului ataşament faţă de valorile naţionale. Simplu spus, regimul 
comunist din România, un sistem totalitar de la înfiinţare şi până la prăbuşire, a fost unul 
bazat pe încălcarea constantă a drepturilor omului, pe supremaţia unei ideologii ostile 
societăţii deschise, pe monopolul puterii exercitat de un grup restrâns de indivizi, pe 
represiune, intimidare şi corupţie. Trebuie accentuat astfel faptul că Republica Populară 
Română, înfiinţată prin dictat, ori mai exact spus, prin lovitură de stat, a simbolizat o triplă 
impostură: nu a fost nici republică (în sensul autentic al acestui concept), nici populară şi, în 
mod cert, nici românească. Acelaşi lucru trebuie spus despre perioada Ceauşescu, în care 
retorica suveranităţii naţionale a fost mai presus de orice un alibi pentru perpetuarea dictaturii 
prin manipularea sentimentelor populaţiei. Pe parcursul perioadei comuniste, România a 
suferit consecinţele aplicării inflexibile a dogmelor leniniste: industrializarea forţată, 
întemeiată pe un model vetust de creştere economică care favoriza industria grea în 
detrimentul industriilor producătoare de bunuri de consum; lichidarea proprietăţii private 
deopotrivă în zonele urbane şi rurale, asociată cu politica violentă şi brutală de colectivizare a 
agriculturii; nimicirea valorilor tradiţionale în numele unei false modernizări sociale şi 
economice; controlul metodic şi mereu mai pervers asupra spaţiului social şi al vieţii intime a 
cetăţenilor (mai ales prin politica natalistă a dictaturii lui N. Ceauşescu). Sfera privată a fost 
astfel aproape complet anexată de către tentacularul partid/stat totalitar. Ca şi în URSS, viaţa 
cotidiană în socialismul de stat era invadată de elemente propagandistice şi de control dictate 
de partid 2 . 

Regimul comunist din România nu a cunoscut de fapt o veritabilă de radicalizare. 
Pentru aceşti oameni, stalinismul ţinea de ordinea veşniciei 3 . De la instaurarea sa prin dictat 
regimul comunist a urmărit distrugerea statului de drept, a pluralismului, a economiei de piaţă 
şi a libertăţii spiritului. Ascultând orbeşte ordinele Kremlinului, prima generaţie de comunişti 
români aflaţi la putere şi, în primul rând, Gheorghiu-Dej, Ana Pauker, Vasile Luca, Teohari 
Georgescu, Gheorghe Apostol, Iosif Chişinevschi, Alexandru Moghioroş, Petre Borilă, 
Alexandru Drăghici, Ion Gheorghe Maurer, Emil Bodnăraş, Chivu Stoica, Miron 



1 Reluăm, în cadrul acestui capitol, de o manieră sintetică, cu mici adăugiri şi modificări, principalele capete de 
acuzare împotriva regimului comunist formulate în Raportul pentru condamnarea regimului politic comunist ca 
nelegitim şi criminal propus Preşedintelui României, Traian Băsescu, de Sorin Ilieşiu în octombrie 2005, text 
actulizat în ianuarie 2006. (Supliment, „Revista 22", nr. 188, 21 martie 2006). Textul reprezintă în cea mai mare 
parte un rezumat concis al materialului documentar elaborat vreme de peste 12 ani de către Centrul Internaţional 
de Studii asupra Comunismului din cadrul Fundaţiei Academia Civică/Memorialul Victimelor Comunismului şi 
al Rezistenţei. 

2 Paul Cernat, Ion Manolescu, Angelo Mitchevici, Ioan Stanomir, Explorări în comunismul românesc, Iaşi, 
Editura Polirom, voi. I, 2004; voi. II, 2005; Adrian Neculau (coord.), Viaţa cotidiană în comunism, Iaşi, Editura 
Polirom, 2004. 

Vladimir Tismăneanu, Stalinism pentru eternitate. O istorie politică a comunismului românesc, Iaşi, Editura 
Polirom, 2005; Dennis Deletant, România sub regimul comunist, Bucureşti, Fundaţia Academia Civică, 1997. 

Constantinescu, Leonte Răutu, Dumitru Coliu şi Leontin Sălăjan au impus un sistem întemeiat 
pe teroare şi represiune universalizată. Toate instituţiile statului totalitar au fost create în 
timpul epocii Dej. Nicolae Ceauşescu şi grupul de aparatcici care 1-a susţinut le-a perfecţionat 
şi le-a dus la cele mai dezastruoase consecinţe. în contrast cu diversele tendinţe revizioniste şi 
cu miturile epocii Ceauşescu, Comisia Prezidenţială susţine că a existat o continuitate între 
perioada Dej şi perioada Ceauşescu. 

Gheorghiu-Dej şi acoliţii săi au respins de stalinizarea iniţiată de Nikita Hruşciov şi au 
exploatat sentimentele antisovietice ale populaţiei pentru a-şi clădi o bază de putere. Acest 
lucru îl recunoaşte chiar şi un fost ideolog comunist precum Ion Iliescu. Nu s-a produs de fapt 
în România o de totalitarizare a dictaturii în sensul transformării ei într-un regim mai tolerant 
şi al scăderii impactului ideologiei asupra întregii societăţi. Dimpotrivă, după o scurtă şi 
precară liberalizare, Nicolae Ceauşescu, venit la putere în martie 1965, a reluat la puţin timp 
după aceea vechile fixaţii staliniste. Pentru Ceauşescu, creşterea rolului conducător al PCR 
apărea drept o „necesitate obiectivă". Constituţia adoptată în 1965 proclama cu vigoare faptul 
că PCR era forţa politică conducătoare în România socialistă, storia ţării era rescrisă astfel 
încât să prezinte partidul comunist drept continuatorul tradiţiei de luptă pentru independenţa 
naţională. Perioada cominternistă era menţionată, însă întotdeauna cu scopul de a o contrasta 
cu ceea ce propaganda glorifica sub numele de „Epoca de aur - epoca Ceauşescu". Astfel s-a 
configurat mitologia „obsedantului deceniu" menită să contrapună perioada Gheorghiu-Dej 
(cel de până la ruptura cu Kremlinul) celei de presupusă renaştere naţională asociată cu 
numele lui N. Ceauşescu. Cultul personalităţii conducătorului suprem a devenit, mai ales după 
1968, fundamentul ideologic al sistemului. Ceauşescu era prezentat drept călăuză vizionară, 
erou între eroii neamului, fiinţa providenţială, personalitate de vârf a vieţii internaţionale, 
demiurg, arhitect, strateg de geniu şi câte altele. La rândul ei, Elena Ceauşescu, o persoană cu 
slabe înzestrări intelectuale, însă animată de o ambiţie nemăsurată, a devenit şi ea subiectul 
unui deşănţat cult 4 . S-au întrecut în această privinţă barzii oficiali ai ceauşismului, poeţii de 
curte Adrian Păunescu şi Corneliu Vădim Tudor. Un întreg aparat de propagandă a contribuit 
la crearea unui climat al linguşelii, ipocriziei şi duplicităţii universalizate. în atari condiţii, 
simpla decenţă devenea un act de rezistenţă, iar sfidarea pe faţă a dictatorului şi a aparatului 
pe care se sprijinea devenea o formă de curaj etic exemplar. 

îndărătul ideologiei naţiunii socialiste unitare şi omogene se aflau obsesiile 
monolitismului leninist combinate cu cele ale unei extreme drepte recidivate cu 
binecuvântarea liderilor comunişti şi în primul rând a lui Nicolae Ceauşescu. „Societatea 
socialistă multilateral dezvoltată" era, de fapt, numele unui sistem politic şi economic 
îngheţat, dominat de un lider faraonic şi de anturajul său imediat. Sub Ceauşescu, în pofida 
promisiunilor legate de întărirea „legalităţii socialiste", a continuat demonizarea proprietăţii 
private, persecutarea credinţelor şi practicilor religioase, criminalizarea oricărei forme de 
opoziţie. Nu mai puţin semnificativ, Ceauşescu şi regimul au dus la paroxism politica 
„demografică" de persecutare a femeilor şi copiilor. Disidenţa, fenomen general în blocul 
sovietic după 1964, a fost strivită nemilos de cerberii regimului şi instrumentul lor principal, 
Securitatea. Să menţionăm aici acţiunile constante de marginalizare, compromitere şi 
lichidare a oricăror forme de gândire şi acţiune liberă: persecuţia mişcării iniţiate şi conduse 
de Paul Goma, cea mai importantă acţiune de protest colectiv împotriva încălcării drepturilor 
omului, arestările şi prigoana în rândurile muncitorilor mineri care au declanşat greva din vara 



4 Privitor la biografia Elenei Ceauşescu, menţionăm că în anii războiului, din toamna lui 1942 şi până în vara 
1943, aceasta nu a avut legătură de partid. După 1945 acest lucru a fost examinat intens şi, în 1960, un referat 
semnat de Dumitru Coliu propunea rectificarea stagiului de vechime începând cu anul 1939. Autobiografia 
Elenei Ceauşescu scrisă în acel an este plină de erori gramaticale; ANIC, fond CC al PCR - Secţia Cadre, dosar 
nr. 1424 C (Dosarul de cadre al Elenei Ceauşescu). Menţionăm că acest dosar de cadre este printre foarte 
puţinele pe care membrii şi experţii Comisiei Prezidenţiale le-au putut consulta. 

anului 1977, sălbatica persecuţie a lui Vasile Paraschiv şi a altor activişti angajaţi în lupta 
pentru sindicate libere, distrugerea efortului de a crea Sindicatul Liber al Oamenilor Muncii 
din România, acţiunile împotriva unor disidenţi, oponenţi şi critici ai regimului precum 
(ordinea nu este alfabetică şi nu indică vreo ierarhie a meritelor, iar lista nu se pretinde a fi 
exhaustivă): Dorin Tudoran, Radu Filipescu, Vlad Georgescu, Doina Cornea, Cs. Gymesi 
Eva, Gabriel Andreescu, Mihai Botez, Mariana Celac, Petre Mihai Băcanu, Anton Uncu, 
Mihai Creangă, Ştefan Niculescu-Maier, Alexandru Chivoiu, Dumitru Iuga, Ionel Cană, 
Gheorghe Braşoveanu, Carmen Popescu, Nicolae Liţoiu, Ion Drăghici, Ion Bugan, Geza 
Szocs, William Totok, Herta Miiller, Richard Wagner, Helmuth Frauendorfer, Ion Puiu, Iulius 
Filip, Victor Frunză, Aurel Dragoş Munteanu, Vasile Gogea, Molnâr Gusztâv, Barabâs 
Francisc, Barabâs-Mârton Piroska, Barabâs Jânos, Borbely Erno, Buzâs Lâszlo, Pavel 
Nicolescu, Dimitrie Ianculovici, Gheorghe Calciu-Dumitreasa, Liviu Babeş, Dumitru 
Mircescu, Gheorghe Fiştioc, Viorel Padina, Aurelian Popescu, Silviu Cioată, Dan Petrescu, 
Liviu Cangeopol, Liviu Antonesei, Ana Blandiana, Mircea Dinescu, Tokes Lâszlo, Andrei 
Pleşu, Ion Negoiţescu, Ion Vianu, Dumitru Mazilu, Nicu Stăncescu, Luca Piţu, Nica Leon 5 . 
Nu trebuie uitate acţiunile represive împotriva Bisericilor neoprotestante şi a credincioşilor 
Bisericii Greco-Catolice (interzisă încă din 1948). în 1975, N. Ceauşescu a semnat, în numele 
României, Actul Final al Conferinţei de la Helsinki. Departe de a se conforma angajamentelor 
luate pe plan internaţional, regimul comunist a continuat să calce în picioare drepturile 
cetăţenilor. Pe scurt, regimul a continuat să opereze după logica exclusivistă a bolşevismului, 
văzând în orice act autonom o inacceptabilă sfidare. 

O formaţiune devorată de lupte intestine pentru putere, PCR a respins întotdeauna 
fracţionismul, iar democraţia de partid a fost o himeră propagandistică. în egală măsură, 
conducerea PCR a acţionat neîntrerupt pentru eliminarea, la nevoie prin forţă, a oricăror 
gesturi de independenţă civică. Tocmai din acest motiv, disidenţa din România, atâta câtă a 
fost, nu a izbutit să genereze acţiuni de protest colectiv echivalente cu Carta 77 din 
Cehoslovacia, sindicatul liber Solidaritatea din Polonia sau Opoziţia Democratică din 
Ungaria. Trebuie respins categoric mitul care încearcă să acrediteze ideea existenţei a două 
Securităţi: una internaţionalistă, de sorginte etnică alogenă, până în 1960, şi cealalată, de pură 
stirpe românească, devotată „gliei şi neamului". Fără a nega faptul că în prima sa fază 
Securitatea a acţionat cu o brutalitate înspăimântătoare pentru zdrobirea oricărui inamic, real 
sau imaginar, al regimului, este necesar să accentuăm că în perioada Ceauşescu această 
instituţie a continuat să practice metode ilegale de lichidare a oricărei forme de rezistenţă. 
Trebuie amintit aici rolul excepţional jucat în demascarea naturii criminale a regimului şi a 
Securităţii de cartea Orizonturi roşii de Ion Mihai Pacepa. Mai întâi publicarea în limba 
engleză a acestei cărţi, în 1987, apoi transmiterea la secţia română a postului de radio Europa 
Liberă a memoriilor acestui defector de cel mai înalt rang - înaintea fugii sale, Pacepa era 
consilier personal al lui Ceauşescu, general locotenent, director-adjunct al Direcţiei de 
Informaţii Externe şi secretar de stat în Ministerul de Interne - a contribuit la degradarea 
dramatică a imaginii lui Ceauşescu. Informaţiile oferite de Pacepa au fost de asemenea un 
important revelator al caracterului criminal al dictaturii în influente cercuri politice şi de 
media din Vest. Securitatea şi moştenitorii săi nu i-au iertat vreodată lui I. M. Pacepa ceea ce 
ei consideră a fi fost o „trădare". Posturile de radio occidentale, „Europa Liberă", BBC, 
„Vocea Americii", Deutsche Welle, Radio France Internationale, au contribuit esenţial la 



5 Vezi capitolul despre România în Stephane Courtois et al., Cartea neagră a comunismului, Bucureşti, Editura 
Humanitas - Fundaţia Academia Civică, 1998; Paul Goma, Culoarea curcubeului '77. Cod "Bărbosul", Iaşi 
Editura Polirom, 2005; seria de volume „Analele Sighet" publicate de Fundaţia Academia Civică; Dorin 
Tudoran, Frost or Fear. Reflections on the Condition ofthe Romanian Intellectual, Daphne, Ala. Europa Media, 
1988; Vasile Paraschiv, Lupta mea pentru sindicate libere în România. Terorismul politic organizat de statul 
comunist, Iaşi, Editura Polirom, 2005; Herma Kennel, Jogging cu Securitatea, rezistenţa tânărului Radu 
Filipescu, traducere de Nora Iuga, Bucureşti, Editura Universal Dalsi, 1998. 

informarea cetăţenilor României privind situaţia din ţară şi din lume. Nu întâmplător regimul 
a purtat un război neîntrerupt împotriva lor şi mai cu seamă împotriva „Europei Libere". Trei 
directori ai acestui post de radio au murit în împrejurări suspecte, probabil iradiaţi (Noel 
Bernard, Mihai Cismărescu şi Vlad Georgescu) 6 . Spre disperarea politrucilor din ţară, Radio 
„Europa Liberă" a fost într-adevăr ceea ce s-a dorit a fi: ziarul vorbit al românilor de 
pretutindeni. Omagiem aici memoria unor Ghiţă Ionescu, Preda Bunescu, Noel Bernard, 
George Ciorănescu şi Vlad Georgescu, oameni care au luptat cu altruism şi pasiune pentru 
cunoaşterea şi rostirea adevărului. Omagiem memoria lui Virgil Ierunca, intelectual critic, 
scriitor şi eseist de marcă, ale cărui emisiuni au ţinut trează conştiinţa morală românescă. 
Subliniem rolul Ligii pentru Apărarea Drepturilor Omului din România de la Paris care din 
1977 a sensibilizat Occidentul în problema abuzurilor din România. Merită menţionat în acest 
context şi numele lui Remus Radina. 

Antioccidentalismul PCR şi al Securităţii a rămas neschimbat după moartea lui 
Gheorghiu-Dej, fiind acum chiar potenţat de aspiraţiile lui Ceauşescu de a fi privit drept un 
lider al „luptei anti-imperialiste" pe plan global. Mult-trâmbiţata „democraţie muncitoresc 
revoluţionară - unică în felul ei", contribuţia lui Ceauşescu la demagogia despre democraţia 
socialistă, nu era decât un paravan retoric pentru perpetuarea unui regim totalitar închistat, 
sufocant şi obtuz. Teoria marxistă respingea aşa-numitele „libertăţi formale" drept mofturi 
burgheze. în numele acestei „democraţii de masă", de fapt un colectivism oligarhic, spre a 
relua termenul propus de George Orwell în romanul 1984, se călca în picioare demnitatea 
fiinţei umane şi se batjocoreau drepturile sale inalienabile. „Omul nou" glorificat de 
propaganda regimului era de fapt fiinţa total pliabilă, fără şira spinării şi fără un sentiment al 
responsabilităţi. Una dintre cele mai grave moşteniri ale comunismului o reprezintă tocmai 
această larg-răspândită psihologie cinică şi conformistă. La care se adaugă utilizarea delaţiunii 
ca armă favorită a Securităţii. Recrutarea de informatori începea încă din şcoli, continua apoi 
în facultăţi, întreprinderi, institute de cercetare etc. Informatorii erau micile, dar importantele 
rotiţe ale mecanismului terorist. însă ofiţerii de securitate şi din alte unităţi ale Ministerului de 
Interne erau cei care acţionau direct pentru supravegherea, intimidarea şi terorizarea 
populaţiei. Securitatea, miliţia, procuraturile militare, grănicerii erau subordonate la rândul lor 
secţiilor specializate ale CC al PCR. Miniştrii de interne şi şefii Securităţii au fost cu toţii 
soldaţi fideli ai partidului. Cei mai mulţi au fost ei înşişi activişti de partid, înainte de a lucra 
în Securitate. Să-i menţionăm aşadar pe cei responsabili, ca demnitari ai aparatului represiv, 
pentru ceea ce s-a petrecut vreme de peste patru decenii în România, pentru sutele de mii de 
morţi şi deportaţi: Teohari Georgescu, ministru de interne implicat în luarea puterii şi 
instituirea regimului de teroare în masă, precum şi adjuncţii săi Vladimir Mazuru şi Marin 
Jianu; Emil Bodnăraş, şef al Serviciului de Informaţii care a jucat un rol cheie în terorizarea 
populaţiei între 1945-1947; Pintilie Bodnarenko (Pantiuşa) spion sovietic, primul şef al 
Securităţii; Alexandru Nicolschi (Griinberg), mâna dreapta a lui Pintilie, organizatorul 
sistemului concentraţionar din România stalinizată; Alexandru Drăghici, succesorul lui 
Teohari Georgescu; adjuncţii săi, în diverse perioade, Ladislau Ady, Aurel Stancu, Vasile 
Negrea, Ion Vinţe, Grigore Răduică, Ionel Gal; Cornel Onescu (succesorul lui Drăghici); Ion 
Stănescu, Gheorghe Homoştean, Teodor Coman, Emil Bobu, Tudor Postelnicu, Iulian Vlad. 
Aceştia, la rândul lor, au lucrat direct cu secretarii CC şi şefii de secţii ale CC al PCR, 
responsabili cu coordonarea organelor represive: Iosif Chişinevschi, Mirel Costea, Alexandru 
Moghioroş, Nicolae Ceauşescu, Petre Lupu, Vasile Patilineţ, Virgil Trofin, Iosif Banc, Ion 
Coman, Emil Bobu, Constantin Olteanu. Activităţile Securităţii pe plan extern au avut de 
asemenea loc sub directa îndrumare a partidului. Şefii spionajului românesc şi subordonaţii 
lor aveau, ca misiune principală, anihilarea rezistenţei din exterior, a mişcărilor de exil opuse 



6 Experţii Comisiei nu au avut acces la dosarele complete ale directorilor Europei Libere. 

statului/partid totalitar. Să-i amintim: Mihai Gavriliuc, Wilhem Einhorn, Nicolae Doicaru 7 , 
Ion Mihai Pacepa 8 , Romus Dima, Nicolae Pleşiţă, Aristotel Stamatoiu. Generalul securist 
Nicolae Pleşiţă a lucrat atât în represiunea internă, cât şi în eforturile de a anihila forţele 
democratice din exil. în chip scandalos, acest torţionar continuă să apară în diverse emisiuni 
de televiziune şi să-şi ponegrescă fostele victime. Pensiile foştilor ofiţeri de securitate sunt în 
multe cazuri de zece ori mai mari decât pensia unui fost profesor de liceu. 

Comisia Controlului de Partid (CCP) a jucat de asemenea un rol nefast în lichidarea 
oricăror tentative de a organiza minime dezbateri ori de a contesta abuzurile liderilor. Şeful 
CCP a fost mai întâi Iosif Rangheţ, căruia i-a succedat ca şef veteranul cominternist 
Constantin Pîrvulescu, avându-1 ca adjunct pe Dumitru Coliu (Colev). După mazilirea lui 
Pîrvulescu (1958), generalul politic Coliu, membru proeminent al facţiunii moscovite din 
partid, a preluat şefia, avându-1 adjunct pe Jânos Vincze (Ion Vinţe), fost general de 
securitate. Coliu a condus un timp Ministerul Controlului de Stat, altă instituţie teroristă. 
Adjuncta sa a fost Vanda Nikolschi, veche militantă cominternistă (fără legătura cu generalul 
securist Nicolschi). în fruntea serviciului de informaţii al armatei s-a aflat în anii '50 generalul 
de origine rusă Serghei Nikonov (Nicolau), spion sovietic. Soţia sa, Nina, a fost mult timp 
secretara personală a lui Gh. Gheorghiu-Dej. Responsabilitatea finală şi incontestabilă pentru 
ce s-a petrecut în România revine, conform chiar modelului leninist al centralizării birocratice 
absolute, membrilor Biroului Politic, secretarilor CC şi, mai presus decât oricui, secretarului 
general. Consultarea permanentă cu emisarii sovietici a fost o regulă respectată cu sfinţenie în 
perioada 1944-1963. De la CC şi Ministerul de Interne şi până la Comitetul de Stat al 
Planificării şi Ministerul Sănătăţii, toate instituţiile statului şi partidului aveau consilieri 
sovietici. Menţionăm aici pe Katelineţ (consilierul lui Dej), pe Aleksandr Mihailovici 
Saharovski (principalul consilier la Ministerul de Interne/Securitate) şi pe Mark Borisovici 
Mitin, redactorul- şef al săptămânalului Cominformului (Biroul Informativ al Partidelor 
comuniste şi muncitoreşti), „Pentru pace trainică, pentru democraţie populară", cu sediul la 
Bucureşti, membru al CC al PCUS. 

Inspiraţi de modelul bolşevic, sfătuiţi de consilierii sovietici, dar dovedind o maniacală 
ardoare personală, liderii români au făcut tot ce ţinea de ei pentru a-şi depăşi magistrii întru 
zel şi demonism. în acest sens, putem afirma că cei vinovaţi de impunerea şi perpetuarea unui 
sistem bazat pe crimă şi fărădelege s-au numit: Gheorghe Gheorghiu-Dej, Ana Pauker, Vasile 
Luca (Luka Laszlo), Teohari Georgescu, Iosif Chişinevschi (Roitman), Gheorghe Apostol, 
Emil Bodnăraş, Petre Borilă (Iordan Drăgan Rusev), Chivu Stoica, Miron Constantinescu, 
Constantin Pîrvulescu, Alexandru Drăghici, Nicolae Ceauşescu, Ion Gh. Maurer, Gheorghe 
Rădulescu, Dumitru Coliu (Dimităr Colev), Leonte Răutu (Lev Oigenstein), Grigore 
Preoteasa, Mihai Dalea, Jânos Fazekas, Leontin Sălăjan (Szilagyi), Ştefan Voitec, Manea 
Mănescu, Petre Lupu (Lupu Pressmann), Florian Dănălache, Vasile Patilineţ, Ion Ioniţă, 
Constantin Dăscălescu, Virgil Trofin, Ilie Verdeţ, Elena Ceauşescu, Ion Dincă, Emil Bobu, 
Dumitru Popescu, Suzana Gâdea, Ion Iliescu, Ştefan Bârlea, iar lista este desigur departe de a 
fi completă. Trebuie cunoscute numele primilor secretari de comitete regionale, ulterior 
judeţene. Răul a mers iniţial de sus în jos, apoi şi de jos în sus, devenind un cancer al întregii 
societăţi. 



7 Generalul Doicaru a fost epurat după defecţiunea fostului său adjunct Pacepa. Apropiat de grupul care a semnat 
Scrisoarea celor şase, se pare că în ultima perioadă a vieţii s-a distanţat de propriul trecut. După 1990 există 
indicii că s-a opus tendinţelor de subordonare a serviciilor de informaţii române faţă de cele sovietice. Moare în 
februarie 1991, într-un straniu accident de vânătoare. 

8 1. M. Pacepa a rupt cu sistemul în 1978, defectând prin R. F. Germană către SUA. Informaţiile şi dezvăluirile 
sale sunt comparabile cu cele furnizate de defectori celebri din perioada stalinismului (Walter Kriwitskzy şi 
Aleksander Orlov), precum şi cu cele oferite de colonelul polonez Ryszard Kuklinski în perioada Solidarităţii din 
Polonia. 

în aparatul ideologic menit să îndoctrineze populaţia, trebuie menţionaţi: Iosif 
Chişinevschi, secretar al CC; Mihail Roller şeful sectorului Ştiinţă al CC sub Gheorghiu-Dej ; 
Leonte Răutu, membru supleant al Biroului Politic, şeful Direcţiei Propagandă şi Cultură a 
CC în perioada Dej, groparul culturii româneşti; adjuncţii săi în diverse perioade: Nicolae 
Goldberger, Mihail Roller, Ofelia Manole, Pavel Ţugui, Virgil Florea, Paul Niculescu-Mizil, 
Vasile Dinu, Elvira Cincă, Elena Beşcu; activişti de vârf din cultură precum Eduard 
Mezincescu, Constanţa Crăciun, Nicolae Moraru, Traian Şelmaru, Mihai Beniuc, Ion 
Roşianu, Pompiliu Macovei. Ion Iliescu a fost şeful Secţiei învăţământ- ştiinţă în ultima 
perioadă a vieţii lui Dej şi la începutul perioadei Ceauşescu; Sorin Toma, redactorul şef de la 
„Scânteia" şi adjuncţii săi Silviu Brucan, Nestor Ignat, N. Corbu, apoi alţi redactori-şefi: 
Dumitru Popescu, Teodor Marinescu, Alexandru Ionescu, Constantin Mitea, Nicolae Dragoş. 
Alţi ziarişti de vârf al Scânteii, deci zeloşi propagandişti ai partidului au fost: Ion Cumpănaşu, 
Dumitru Ţinu, Anghel Paraschiv (primul redactor şef al cotidianului succesor „Scânteia 
Poporului", apărut imediat după 22 decembrie 1989 şi transfigurat rapid în „Adevărul". 
Gheorghe Badrus, mult timp redactor-şef adjunct de la „Scânteia" a devenit adjunct al lui Ilie 
Rădulescu la Secţia de Propagandă după 1969, lucrând sub îndrumarea secretarului CC al 
PCR responsabil cu ideologia (întâi P. Niculescu-Mizil, apoi Ion Iliescu). După 1972, ca şi 
alţi activişti ideologici (Constantin Vlad, Mihai Bujor Sion), Badrus a plecat în diplomaţie 
(ambasador în URSS). In fruntea revistei „Contemporanul", transformată în megafon al 
Secţiei de Propagandă, s-au aflat Horia Liman, Marcel Breazu, Iosif Ardeleanu ş.a. 
Săptămânal, linia sovietică era prezentată în limba română în revista Cominformului „Pentru 
pace trainică, pentru democraţie populară", cu sediul la Bucureşti, condusă iniţial de Pavel 
Iudin şi apoi, până la desfiinţare, în 1956, de M. B. Mitin, membru al CC al PCUS. La Editura 
PMR (ulterior Editura Politică) directori au fost Barbu Zaharescu, Jack Podoleanu (cumnatul 
Ghizelei Vass), Grigore Naum (general de securitate), Valter Roman, Dumitru Ghişe, iar 
adjuncţi, în diverse perioade, Leonte Tismăneanu (Tismineţki), Ilka Melinescu (Wasserman), 
Florica Mezincescu, Al. Şiperco. O altă instituţie ideologică a fost Agenţia Română de Presă 
(AGERPRES) condusă, între alţii, de ilegalistul Vasile Dumitrescu, ulterior ambasador în 
Elveţia şi Chile, şi în perioada Ceauşescu de Ion Găleţeanu. Radiodifuziunea, respectiv 
Televiziunea au fost conduse în diverse perioade de compozitorul ilegalist Matei Socor, de 
soţia lui Gh. Apostol, Melita, de Ion Pas, de Teodor Marinescu, de Valeriu Pop, de Vasile 
Muşat, de Alexandru Ionescu, de Constantin Petre. Ilegalista Ecaterina Borilă a fost redactor- 
şef la „Viaţa sindicală" (apoi „Munca"). în anii stalinismului dezlănţuit, „România liberă" a 
fost condusă mai întâi de Grigore Preoteasa, apoi de Nicolae Bellu (Schor), care ulterior a 
devenit preşedintele Comitetului de Stat al Cinematografiei, în anii 1970 de Octavian Paler 9 , 
iar în anii 1980 de Măria Costache. Revista teoretică a CC al PCR s-a numit iniţial „Lupta de 
clasă" şi a fost condusă de Ştefan Voicu (Aurel Rotenberg), care a rămas în fruntea ei şi sub 
Ceauşescu, câţiva ani după schimbarea denumirii în „Era Socialistă". Urmaşul lui Voicu a fost 
Ion Mitran. Pentru activiştii din domeniul organizatoric se publica revista lunară „Munca de 
partid", condusă în anii 1950 de Paul Radovan. Editorialele „Scânteii" şi ale „Luptei de clasă", 
elaborate sub directa îndrumare a Secţiei de Propagandă, au fost menite să propage linia 
partidului şi să stigmatizeze (cuvântul din epocă era să înfiereze) orice reală ori imaginară 
„erezie" culturală. Urmarea nemijlocită a unui asemenea editorial era efortul de „critică şi 
autocritică" semnat cu entuziasm în „Gazeta literară" de intelectualii desemnaţi de partid să 
supravegheze „frontul ideologic": Paul Georgescu, Ov. S. Crohmălniceanu, Savin Bratu, N. 
Moraru, Traian Şelmaru, M. Beniuc, N. Tertulian etc. Nu trebuie uitaţi cei care, la nivele 
relativ inferioare, au jucat rolul de controlori ideologici în deceniile comuniste: Ion Ianoşi, 



9 în anii 1980, Octavian Paler a publicat eseuri şi romane nonconformiste şi a fost blamat în adunări publice 
regizate de activiştii regimului. A semnat Scrisoarea unui grup de şapte intelectuali în semn de solidaritate cu 
Mircea Dinescu. în anii postcomunişti a fost un critic consecvent al tendinţelor de restauraţie autoritară. 

Tiberiu Utan, Al. Simion, Gheorghe Stroia, instructori ai CC al PMR/PCR. în acelaşi sens, 
şedinţele Secţiilor de Propagandă, respectiv Presă din perioada Ceauşescu erau destinate să 
controleze şi să „călăuzească revistele culturale şi politice. Protocronismul a fost impus de la 
acest nivel în special prin intermediul lui Eugen Florescu, ulterior deputat PSM, care cu 
numeroase prilejuri a atras atenţia intelectualilor recalcitranţi că protocronismul nu este o 
simplă direcţie estetică, ci „contribuţia teoretică a tovarăşului N. Ceauşescu". A te opune 
protocronismului devenea astfel o atitudine antipartinică. 

Şcolile de partid au fost instrumente ale condiţionării şi înregimentării ideologice, 
veritabile pepiniere de cadre ale partidului. Printre conducătorii şcolilor de partid „A. A. 
Jdanov" (pentru activiştii ideologici) şi „Ştefan Gheorghiu" (pentru cei din aparatul 
organizatoric) au figurat: Zina Brâncu, Paul Niculescu-Mizil, Ion Rachmuth, Constantin 
Nicuţă, N. Goldberger, Grigore Kotovski, Tatiana Bulan (al cărei soţ, Iakov, fost ofiţer 
sovietic, era rector al Academiei Militare). în perioada Ceauşescu, funcţii de vârf în aparatul 
ideologic (propagandă, Consiliul Culturii, presă, editori) au deţinut: Paul Niculescu-Mizil, 
Leonte Răutu, Dumitru Popescu, Ion Iliescu, Cornel Burtică, Miu Dobrescu, Tamara Dobrin, 
Petru Enache, Mihai Dulea, Ion Traian Ştefănescu, Eugen Florescu. După pensionarea 
ilegalistului Iosif Ardeleanu (Adler), cenzura a fost condusă de Ion Cumpănaşu, fost redactor- 
şef adjunct la „Scânteia". Muzeul de istorie al PCR, altă insituţie a „frontului ideologic", a fost 
condus succesiv de Clara Cuşnir-Mihailovici, Petre Grosu, N. Cioroiu. Institutul de Istorie a 
partidului (Institutul de Studii Social Politice de pe lângă CC al PCR) a fost condus iniţial de 
politrucul Mihail Roller, apoi, vreme de decenii de ilegalistul Ion Popescu-Puţuri, avându-1 ca 
adjunct pe generalul Gh. Zaharia. în perioada Ceauşescu, mistificarea istoriei naţionale a fost 
întreprinsă de istorici-activişti ai Comitetului Central precum Mircea Muşat, Ion Ardeleanu, 
Gh. I. Ioniţă, Ion Spălăţelu, împreună cu asociaţii lor N. Copoiu, Titu Georgescu, Mihai Fătu 
şi alţii. Vulgata istoriografică autohtonistă a fost potenţată prin implicarea directă în acest tip 
de discurs a fratelui dictatorului, generalul Ilie Ceauşescu, directorul Centrului de Istorie şi 
Teorie Militară, în jurul şi cu protecţia căruia s-a constituit un grup ideologic extrem de 
influent în justificarea orientării naţional- staliniste a partidului. Patronaţi şi încurajaţi de 
conducerea PCR, o serie de scriitori, critici literari, artişti plastici, compozitori şi sociologi au 
inventat în spirit jdanovist ideologia „protocoronismului românesc", alibiul teoretic al 
omniprezentului cult al personalităţii al lui N. Ceauşescu. Desfigurând ideile esteticianului 
Edgar Papu, aceştia au susţinut poziţii autarhice şi profund antiliberale, xenofobe şi 
antiintelectuale 10 . Printre exponenţii protocronismului s-au remarcat prin vehemenţă: Paul 
Anghel, Eugen Barbu, Corneliu Vădim Tudor, Doru Popovici, Dan Zamfirescu, Ilie Bădescu, 
Ion Lăncrănjan, Pompiliu Mareea, Ion Dodu Bălan, Dinu Săraru, Adrian Păunescu, Mihai 
Ungheanu, Nicolae Dan Fruntelată, Artur Silvestri, Ilie Purcaru etc. Publicată sub egida 
Comitetului pentru Cultură şi Artă al capitalei, revista „Săptămâna" a fost principala tribună 
de manifestare a pseudonaţionalismului manipulator al perioadei ceauşismului târziu. Revista 
a publicat adeseori documente ale Securităţii menite să atace şi să compromită exilul literar 
anticomunist. 

Creată în 1979, Academia de Ştiinţe Sociale şi Politice a funcţionat ca o secţie a CC al 
PCR. Primul preşedinte a fost Miron Constantinescu, urmat de Mihnea Gheorghiu. La secţia 
internaţională, responsabilă pentru relaţiile cu partidele comuniste la putere şi cu cele din 
ţările necomunizate, au lucrat Măria Rab (cumnata lui Leonte Răutu), Ghizela Vass (notabilă 
prin longevitate politică, o apropiată a Elenei Ceauşescu), Constantin Lăzărescu, Constantin 
Vlad, Ştefan Andrei. Militanta de origine basarabeană Ghizela Vass a fost direct implicată în 
raporturile cu Partidele Comuniste Grec, Spaniol şi cu exilul cominformist din Iugoslavia. 
Aceste relaţii au inclus ajutor material substanţial din partea PCR pentru partidele şi 



Vezi pentru detalii Katherine Verdery, Compromis şi rezistenţă. Cultura română sub Ceauşescu, Bucureşti, 
Editura Humanitas, 1994. 

organizaţiile respective, precum şi din alte ţări. PCR a folosit banii ţării pentru a susţine 
mişcări subversive şi antidemocratice în diverse părţi ale lumii. Posturile de radio ale 
Partidelor Comunist Grec şi Spaniol („Vocea adevărului" şi „Pirinei") s-au aflat mulţi ani la 
Bucureşti. în anii 1970 şi 1980, PCR a subvenţionat mişcări radicale, antidemocratice din 
Lumea Treia. Este un subiect care trebuie cercetat în continuare. 

Când încercăm să luminăm resorturile stalinismului, este cazul să nu uităm că avem 
de-a face cu o întreprindere politică esenţialmente barbară, că arhitecţii şi beneficiarii 
sistemului nu au demonstrat nici un fel de scrupule şi remuşcări şi că, în substanţa sa 
lăuntrică, deopotrivă ca intenţionalitate şi ca experienţă practică, regimul comunist a fost 
bazat pe dispreţul faţă de drepturile omului şi faţă de lege. Scopul său a fost anihilarea 
societăţii civile, a sistemului politic pluralist, a gândirii autonome şi a pieţii libere. A inventat 
instituţii menite să facă posibilă distrugerea spiritului liber şi manipularea totală a subiecţilor 
statului totalitar: partidul ca elită auto-desemnată; poliţia secretă (cu braţele sale din interior şi 
din exterior); propaganda şi agitaţia; pseudo-justiţia aservită total intereselor dictaturii. 

Adevărul este că nici Dej, nici Ceauşescu nu au nutrit sentimente patriotice. 
„Comuniştii nu au patrie" afirma Manifestul Partidului Comunist, scris de Marx şi Engels la 
mijlocul secolului al XlX-lea. Indiferent de răsucirile şi salturile mortale ideologice, 
conducătorii comunişti din România au rămas fideli preceptelor de bază ale leninismului ca 
tehnică de control şi menţinere a unei dictaturi ideocratice. Ideologia a fost într-adevăr la 
putere. Statul comunist, precum cel nazist, a fost un stat întemeiat pe o concepţie despre lume 
şi viaţă. Gheorghiu-Dej şi Ceauşescu au fost ambii partizanii unei formule politice autoritare, 
întemeiată pe monolitism ideologic, intoleranţă fanatică în raport cu orice adversar, terorism 
poliţienesc şi un cult aberant al economiei planificate. Moştenirea RPR-RSR, augmentată 
până la proporţii de un nemărginit iraţional în ultimii ani ai lui Ceauşescu, a fost aşadar una a 
despotismului, a distrugerii şi marginalizării valorilor veritabile (axiofobie), a eliminării 
elitelor politice, culturale şi religioase şi a izolării ţării în raport cu direcţiile novatoare din 
lumea ideilor şi din tehnologie. 

Principalele acţiuni criminale pe care ţinem să le amintim aici, ca argument suprem 
pentru aceasta prea-mult amânată condamnare sunt: 

(1) abandonarea intereselor naţionale prin servilism neţărmurit în relaţiile cu URSS, după 
impunerea guvernului-marionetă condus de Petru Groza (6 martie 1945). Regimul comunist 
din România a venit la putere prin intervenţia directă a Uniunii Sovietice, a forţelor militare 
sovietice aflate pe teritoriul ţării şi prin ingerinţa insolentă a lui A. I. Vîşinski, ministru- 
adjunct de externe al URSS în afacerile interne ale României. Menţionăm aici rolul nefast al 
lui Emil Bodnaraş ca secretar general al guvernului Groza, responsabil cu serviciul de 
informaţii, precum şi al cvartetului dominant din PCR: Gh. Gheorghiu-Dej, Ana Pauker, 
Vasile Luca şi Teohari Georgescu. 

(2) anihilarea statului de drept şi a pluralismului prin înscenări şi fraude, mai ales după furtul 
alegerilor în noiembrie 1946; agresiunile continue, prin fasciile de „oameni ai muncii", în 
realitate grupuri de lumpeni atraşi în PCR, împotriva partidelor şi forţelor democratice; 
utilizarea antifascismului ca argument propagandistic pentru delegitimarea oricărei forme de 
opoziţie anticomunistă. 

(3) distrugerea partidelor politice, prin arestarea liderilor şi militanţilor, şi a continuităţii 
constituţionale a statului român, prin lovitura de stat din 30 decembrie 1947, care a dus la 
abdicarea forţată a Regelui Mihai. 

(4) impunerea unui regim dictatorial total înfeudat Moscovei şi ostil valorilor politice şi 
culturale naţionale; lichidarea sindicatelor libere, distrugerea social-democraţiei ca mişcare 
politică opusă bolşevismului îmbrăţişat de PCR, anexarea nedemnă a justiţiei intereselor 
regimului. 

(5) sovietizarea totală, prin forţă, a României, mai ales în perioda 1948-1956 şi impunerea, 
sub numele de „dictatura proletariatului" a unui sistem politic despotic, condus de o castă 
profitoare (nomenklatura), strâns unită în jurul liderului suprem; 

(6) politica de exterminism social (lichidarea fizică, prin asasinat, deportare, întemniţare, 
muncă forţată, a unor categorii sociale - burghezie, moşierime, ţărani, intelectuali, studenţi 
etc) ghidată de preceptul luptei de clasă. Introducerea logicii vinovăţiei colective şi 
persecutarea membrilor familiilor celor bănuiţi de intenţii ori acţiuni anticomuniste; utilizarea 
unor criterii aberante pentru a distruge şansele copiilor din familii cu „origine nesănătoasă" de 
a studia în învăţământul superior. 

Ca urmare a politicii criminale a regimului comunist, au fost deţinute în închisori 
şi lagăre, deportate/strămutate sute de mii de persoane. Cifrele propuse de cercetători, 
luate în considerare de această Comisie, se situează între 500 000-2 000 000 de victime. 
Dificultatea estimării provine din ocultarea sistematică de către Securitate, Procuratură, 
Miliţie, Trupe de Grăniceri, Armată şi alte organe represive a informaţiilor privind 
soarta multora dintre aceste victime. 

(7) persecuţia minorităţilor etnice, religioase, culturale ori de orientare sexuală; persecutarea 
minorităţilor de gândire de la Asociaţia Teosofică Română în anii 1950 şi până la prigonirea 
mişcării Meditaţiei Transcendentale în anii 1980. De-a lungul întregii sale existenţe, 
regimul a urmărit să suprime orice expresie veritabilă a libertăţii de gândire. 

(8) exterminarea programată a deţinuţilor politici; 

(9) exterminarea grupurilor de partizani care reprezentau rezistenţa anticomunistă armată în 
munţi (1945-1962); 

(10) represiunea împotriva cultelor şi exterminarea/persecutarea tuturor celor care se opuneau 
comunismului, deopotrivă din rândul majorităţii etnic române, ca şi din rândul minorităţilor; 
desfiinţarea Bisericii Greco-Catolice. Persecuţiile împotriva mişcării sioniste. 

(11) Arestarea, uciderea, detenţia politică sau deportarea ţăranilor care opuneau rezistenţă faţă 
de colectivizare. Lichidarea violentă a revoltelor ţărăneşti (1949-1962). 

(12) Deportările cu scop de exterminare. Represiunile etnice. Gonirea şi „vânzarea" evreilor şi 
germanilor. 

(13) Represiunea împotriva culturii, eradicarea valorilor naţionale, respingerea artei şi culturii 
occidentale, cenzura extremă, arestarea şi umilirea intelectualilor neînregimentaţi ori 
protestatari (1945-1989). 

(14) Reprimarea mişcărilor şi acţiunilor studenţeşti din 1956. Arestarea studenţilor protestatari 
(Timişoara, Bucureşti, Cluj, Iaşi) şi organizarea de şedinţe de denunţare a celor care au ridicat 
glasul împotriva dictaturii şi în semn de solidaritate cu mişcările de emancipare din Polonia şi 

Ungaria. Procesele împotriva studenţilor protestatari, organizate de PMR, UTM, UASR şi 
Securitate (1958-1960). 

(15) Reprimarea mişcărilor muncitoreşti din Valea Jiului (1977), Braşov (1987) şi a celorlalte 
greve din anii 1980. Arestarea şi deportarea muncitorilor protestatari. 

(16) Reprimarea oponenţilor şi disidenţilor în anii '70 şi '80. Arestarea şi asasinarea celor mai 
periculoşi oponenţi - omorârea inginerului Gheorghe Ursu, condamnarea la moarte a 
diplomatului Mircea Răceanu, arestat şi judecat în 1989; condamnarea la moarte a generalului 
Ion Mihai Pacepa, a fostului ofiţer DIE Liviu Turcu, a lui Constantin Răuţă şi a altor persoane 
pe care regimul le considera vinovate de trădare. 

(17) Distrugerea patrimoniului istoric şi cultural prin dărâmările din anii 1980 (un sfert din 
centrul istoric al Bucureş ţiului), inspirate de grandomania lui Ceauşescu şi de obsesia 
lichidării marilor repere culturale şi istorice. Constrângerea unei părţi a populaţiei României 
de a-şi părăsi locuinţele în numele politicii de „sistematizare" a zonelor rurale. 

(18) Consecinţele criminale ale „politicii demografice" (1966-1989) soldate cu mii de morţi. 

(19) Impunerea unor norme aberante privitoare la „alimentaţia raţională", înfometarea 
populaţiei, oprirea căldurii, starea de mizerie, de disperare provenită din degradarea fizică la 
care regimul a condamant un întreg popor. Notăm că nici un membru al conducerii PCR nu şi- 
a ridicat vocea împotriva acestei politici de exterminare prin frig şi foamete. 

(20) Conceptualizarea mizeriei materiale şi morale, precum şi a fricii, ca instrumente de 
menţinere a puterii comuniste. în „Programul PCR" adoptat în 1974 se vorbea despre 
„umanismul revoluţionar ca adevărat umanism", în practică triumfase cel mai devastator 
antiumanism. Pretinzând că împlineşte dezideratele marxismului, regimul a tratat o întreagă 
populaţie ca pe o masă de cobai supuşi acestui delirant experiment de inginerie socială. 

(21) Masacrarea cetăţenilor, din ordinul lui N. Ceauşescu, cu aprobarea conducerii PCR, şi cu 
participarea efectivă a unor unităţi ale Armatei şi Securităţii, în timpul Revoluţiei 
anticomuniste din Decembrie 1989. 

Pentru a nu uita, pentru a condamna, spre a nu se mai repeta 

Pe baza imensului material documentar consultat, a mărturiilor victimelor şi a unei 
copleşitoare literaturi pe tema experienţei comuniste din România, întrucât dictatura 
comunistă din România s-a făcut vinovată de crime imprescriptible împotriva umanităţii, 

membrii Comisiei propun şefului statului măsuri legate de: 1. condamnare; 2. memorializare; 
3. legislaţie şi justiţie; 4. cercetare şi arhive; 5. educaţie. 

I. Condamnare a comunismului: 

- condamnarea explicită, categorică şi neechivocă a sistemului comunist din România, de la 
înfiinţarea sa, pe bază de dictat, în anii 1944-1947 şi până la prăbuşire, în decembrie 1989. 
Făcând acest lucru, preşedintele României îşi va afirma admiraţia pentru eroismul celor care 
s-au opus dictaturii, de la luptătorii din rezistenţă şi militanţii partidelor politice anihilate de 
comunişti şi până la disidenţii şi opozanţii perioadei Ceauşescu. Prin gestul său, Preşedintele 
ţării va aduce un solemn omagiu marilor oameni de stat ca Iuliu Maniu, Ion Mihalache, Dinu 
Brătianu, Victor Rădulescu Pogoneanu, Ion Flueraş şi Iosif Jumanca, miilor de clericilor 
ortodocşi, greco-catolici, de alte confesiuni şi religii aruncaţi în lagăre şi închisori, ierarhilor 

care au înfruntat regimul (Nicolae Popovici), martirilor Bisericilor precum Ioan Suciu, Iuliu 
Hossu, Sandu Tudor, Vladimir Ghika, Richard Wurmbrand, Mârton Aron, membrilor 
partidelor democratice din România, tuturor victimelor regimului totalitar comunist, 
oponenţilor şi disidenţilor. în acelaşi timp îşi va exprima compasiunea pentru suferinţele 
îndurate de marea majoritate a poporului român. Luând act de acest Raport, Preşedintele 
ţării poate spune cu mâna pe inimă: Regimul comunist din România a fost ilegitim şi 
criminal. Condamnând acest regim, statul democratic român condamnă instrumentele 
acestuia, în primul rând Partidul Comunist Român şi Securitatea, precum şi persoanele 
responsabile pentru neligitimitatea şi criminalitatea comunismului. Nu este vorba de marea 
masă a membrilor de partid, a căror unică activitate era să-şi achite cotizaţia şi să participe 
lunar la şedinţe formale, golite de orice conţinut, ci de instituţia partidului, deci de aparatul 
birocratic, „nomenclatura" acestuia, acea castă parazitară care a făcut posibilă dictatura. în 
cazul Securităţii, a fost vorba de o instituţie criminală şi teroristă, de la început şi până la 
sfârşit. Securitatea a fost subordonată conducerii centrale şi teritoriale (regionale/judeţene) a 
partidului comunist (PMR/PCR). în consecinţă, acestea au reprezentat structuri cu scopuri 
represiv-criminale, acţionând de regulă prin intermediul Securităţii. 

- Comunismul a căzut doar oficial la 22 decembrie 1989. Neoficial, structuri, dar mai ales 
metode şi mentalităţi comuniste au continuat să existe sub diferite forme, unele extrem de 
grave, pe care avem datoria le prezentăm tocmai pentru că ele reprezintă forme de manifestare 
ale vechiului regim, transfigurat, însă nu transformat fundamental. 

Astfel, Comisia propune şefului statului să ia în consideraţie necesitatea de a analiza 
în mod riguros, ştiinţific, evenimentele din decembrie 1989 şi postdecembriste, direct legate 
de regimul comunist, inclusiv prin finalizarea în regim de urgenţă a cercetărilor începute prin 
justiţie. Aceste evenimente sunt următoarele: a), reprimarea manifestaţiilor anticomuniste din 
perioada decembrie 1989-aprilie 1990; b). diversiunea etnică de la Târgu-Mureş din martie 
1990; c). reprimarea manifestaţiei anticomuniste din Piaţa Universităţii din Bucureşti 
(manifestaţia a început în 22 aprilie 1990 şi a durat 52 de zile; formele de reprimare au 
acţionat discontinuu, culminând cu reprimarea din 13-15 iunie 1990); d). „mineriadele" din 
1991 şi 1999. Toate acestea au fost diversiuni şi manifestări tipic comuniste. Considerăm 
necesară formarea unei comisii de studiere a „mineriadelor" (din 1990, 1991, 1999) şi, în 
primul rând, a celei din 13-15 iunie 1990. Considerăm necesară formarea unei comisii de 
studiere a reprimării revoltelor muncitoreşti din Valea Jiului (1977) şi din Braşov (1987). Este 
necesară desecretizarea imediată a arhivelor Ministerului de Interne şi garantarea accesului 
neîngrădit la acestea pentru lămurirea a ceea ce s-a petrecut în timpul evenimentelor din 
decembrie 1989 şi pe parcursul anului 1990. 

Considerăm că se impune recunoaşterea oficială a caracterului anticomunist al 
Revoluţiei din decembrie 1989. Deoarece N. Ceauşescu şi clica sa ajunseseră să fie 
identificaţi cu comunismul ca regim şi ideologie (PCR - Partidul, Ceauşescu, România), era 
normal ca această revoltă populară să dobândească rapid un caracter anticomunist. La fel de 
previzibilă a fost şi reacţia panicată şi agresivă a nomenclaturii renăscute (de fapt niciodată 
complet distrusă). Este necesară analiza felului în care birocraţia s-a regrupat şi a exploatat 
sentimentele antitotalitare pentru a împiedica avansul revoluţiei. Totodată, se impune 
recunoaşterea oficială a Proclamaţiei de la Timişoara (din martie 1990), precum şi a 
manifestaţiei anticomuniste din aprilie-iunie 1990 care a avut loc în Piaţa Universităţii din 
Bucureşti, ca momente constitutive şi reprezentative ale Revoluţiei anticomuniste începută în 
decembrie 1989. Deturnarea caracterului anticomunist al revoluţiei din decembrie 1989 şi 
reprimarea manifestărilor anticomuniste au constituit acte deliberate de asfixiere a 
pluralismului democratic şi tentative de restaurare a unui regim autoritar, de tip dictatorial. 

- adoptarea de către Camerele Reunite ale Parlamentului a unei declaraţii explicite de 
condamnare a crimelor comunismului, de regret şi de compasiune faţă de victimele acestora, 
în spiritul Rezoluţiei nr. 1481 a Adunării Parlamentare a Consiliului Europei din 25 ianuarie 
2006. 

II. Memorializare: 

- înfiinţarea unei zile comemorative în memoria victimelor represiunii şi terorii comuniste. 
Urgentarea construirii în centrul capitalei a unui Monument al Victimelor Comunismului. 
Continuarea omagierii victimelor comunismului prin ridicarea de monumente comemorative 
şi în alte locuri simbolice din ţară, completând seria celor realizate de AFDPR. 

- introducerea în muzeele de istorie din ţară a unor secţiuni referitoare la ororile 
comunismului. înfiinţarea, în colaborare cu Fundaţia Academia Civică, Asociaţia Foştilor 
Deţinuţi Politici din România, CNSAS, Institutul pentru Investigarea Crimelor Comunismului 
din România, Institutul de Istorie „A. D. Xenopol", Institutul de Istorie „Nicolae Iorga", 
Institutul de Istorie „George Bariţ", a unui Muzeu al Dictaturii Comuniste din România. 
Asemeni Muzeului Memorial al Holocaustului din Washington, acest muzeu va fi în egală 
măsură un loc de memorie şi unul al afirmării valorilor societăţii deschise. Muzeul va fi 
condus de un consiliu ştiinţific numit de Preşedintele ţării. Pe lângă Muzeu ar fi necesară 
crearea unui centru de documentare destinat informaţiei publice, cu acces neîngrădit, în care 
să fie colecţionate documente esenţiale pentru înţelegerea fenomenului comunist, a 
universului concentraţionar, a propagandei ca mijloc de constrângere spirituală. 

- organizarea unei conferinţe internaţionale pentru condamnarea crimelor comunismului, 
anunţată la Strasbourg, la 27 ianuarie 2006, de către ministrul de Externe român şi programată 
să aibă loc în România, la Sighet, având în vedere că acest prim Memorial al Victimelor 
Comunismului din lume se află din 1995 sub egida Consiliului Europei, iar în 1997 a fost 
declarat de către Parlamentul României „ansamblu de interes naţional" (în 1998 a fost 
nominalizat printre primele trei locuri ale memoriei europene, împreună cu Memorialul de la 
Auschwitz şi cu Memorialul Păcii din Franţa). 

- continuarea emisiunilor de la TVR din ciclul Memorialul Durerii, realizate de Lucia Hossu 
Longin, cu o programare la ore de maximă audienţă. 

- organizarea unei expoziţii permanente în cadrul Palatului Parlamentului, cu documente 
ilustrative pentru ideea de poliţie politică, documente care să fie reprezentative pentru 
fenomenul încălcării drepturilor civile fundamentale în România comunistă. 

- organizarea unui ciclu de conferinţe în marile centre universitare, în care să fie prezentat 
conţinutul Raportului CPADCR, însoţit de explicaţii, comentarii şi documente ilustrative. 

- publicarea raportului pe website-ul Administraţiei Prezidenţiale, după o perioadă de editare, 
stilizare şi definitivare a capitolelor. Traducerea Raportului în limbile de circulaţie universală 
şi publicarea lui. Publicarea unor variante prescurtate ale Raportului în română şi în versiuni 
străine. 

- membrii şi experţii Comisiei vor pune la dispoziţia Departamentului de Comunicare Publică 
a Preşedinţiei lista fondurilor arhivistice pe care le-au consultat pentru a fi afişate pe site-ul 
Preşedinţiei. 

- necesitatea adaptării rezultatelor cercetării şi a raportului pentru obiective cu caracter 
didactic (un manual despre regimul comunist în care subiectul represiunii să ocupe un loc 
important) care să fie predat în învăţământul mediu. Revizuirea manualelor şcolare şi 
introducerea în programele de învăţământ a unui curs obligatoriu de studiere a represiunii 
comuniste. 

- formarea unui grup restrâns de cercetători, sub egida Preşedinţiei, care să elaboreze în circa 
un an o Enciclopedie a comunismului românesc. Acelaşi grup va lucra pentru sintetizarea 
Raportului final sub forma unui manual şcolar. 

- este importantă cunoaşterea luptei, a opoziţiei şi a rezistenţei faţă de comunism a României 
şi a poporului român în perioada 1919-1944: participarea armatei române la lupta împotriva 
regimului totalitar-bolşevic condus de Bela Kuhn, al cărui scop a fost, între altele, promovarea 
viziunii lui Lenin despre revoluţia comunistă mondială; opoziţia statului constituţional român 
şi a formaţiunilor politice democratice în raport cu poziţia antinaţională a PCdR, care a dus la 
interzicerea acestui partid şi a dezamorsat temporar planurile expansioniste ale Kremlinului 
prin neutralizarea unui instrument politic total devotat lui Stalin şi Cominternului; lupta 
pentru eliberarea teritoriilor româneşti anexate nelegitim, prin forţă şi abuz de URSS (în iunie 
1940), ca rezultat al acordului gangsteresc dintre Hitler şi Stalin (Pactul Ribbentrop-Molotov 
din august 1939 şi anexele sale secrete): Basarabia, nordul Bucovinei şi ţinutul Herţa. Din 
nefericire, guvernul Antonescu a asociat politica de eliberare a teritoriilor româneşti cu o 
solidaritate necondiţionată cu Germania hitleristă şi a pus în practică măsuri de exterminare a 
unor largi straturi de populaţie civilă, pe baza ideologiei rasiste, aşa cum reiese din Raportul 
Final al Comisiei Internaţionale pentru Studierea Holocaustului în România. Meritul luptei 
împotriva comunismului a fost anulat de alianţa fatală cu Germania lui Hitler, a cărei 
ideologie - nazismul - a fost la fel de nefastă precum ideologia comunistă a Uniunii Sovietice 
conduse de Stalin. 

- este necesară aprecierea justă a luptei, a opoziţiei şi a rezistenţei unei bune părţi a poporului 
român faţă de comunism între 1945-1989. Acestea sunt cu atât mai merituoase cu cât s-au 
manifestat în condiţiile unui regim extrem de dur. Ne referim în primul rând la teroarea 
exercitată prin intermediul Securităţii, o poliţie politică la fel de dură precum cea sovietică. 
Prezentul Raport oferă exemple de luptă, opoziţie şi rezistenţă faţă de comunism: voinţa 
covârşitor anticomunistă exprimată la alegerile din 19 noiembrie 1946, în pofida faptului că 
România era practic controlată de Uniunea Sovietică încă din martie 1945; rezistenţa armată 
prin numeroase grupuri de partizani existente în întreg teritoriul României (1944-începutul 
anilor 1960); numărul imens de deţinuţi politici şi persoane discriminate din punct de vedere 
politic (între 500 000 şi 2 000 000) raportat la numărul populaţiei; rezistenţa faţă de 
colectivizarea forţată, proces care a inclus şi represiuni deosebit de brutale împotriva 
revoltelor ţărăneşti; forme de solidarizare cu Revoluţia anticomunistă din Ungaria din 1956; 
revolta muncitorească din Valea Jiului (1977); diversele forme de rezistenţă individuală la 
eforturile statului totalitar de a controla viaţa personală, inclusiv forme de a evita regimul 
draconic prin care au fost interzise avorturile după Decretul din 1966 (el însuşi unic pentru 
întreg blocul sovietic în epocă); diferitele forme de disidenţă colectivă (mişcarea Goma, 
ALRC, SLOMR etc); exemplele de disidenţă individuală (Vasile Paraschiv, Radu Filipescu, 
Doina Cornea şi alţii); revolta muncitorească de la Braşov (1987); spiritul de sacrificiu al 
populaţiei neînarmate şi paşnice („vom muri şi vom fi liberi") în timpul revoluţiei 
anticomuniste din decembrie 1989. 

III. Legislaţie şi justiţie: 

- declararea crimelor şi abuzurilor regimului comunist - în baza dovezilor existente - ca fiind 
crime împotriva umanităţii şi, în consecinţă, imprescriptibile juridic. 

- având în vedere criminalitatea şi nelegitimitatea regimului comunist, se impune adoptarea 
urgentă a legii lustraţiei. 

- desfiinţarea prin lege a condamnărilor emise pe baza unor articole cu caracter politic făcând 
parte din codurile penale din 1948, 1955 şi 1968 cu modificările ulterioare, ţinând cont de 
neconstituţionalitatea conţinutului şi a procedurii aplicării lor, chiar faţă de Constituţiile din 
1948, 1952, respectiv 1965, precum şi de încălcarea flagrantă a Declaraţiei Universale a 
Drepturilor Omului votată de Adunarea Generală ONU la 10 decembrie 1948. Anularea 
pedepselor cu închisoare şi muncă forţată rezultate pe baza decretului 153/1970 privind 
„parazitismul social", „anarhismul" şi orice alt „comportament deviant". Dezavuarea legii nr. 
5 din 6 august 1978 pe baza căreia se putea desface contractul de muncă pentru „abateri de la 
etica şi echitatea socialistă". Anularea condamnărilor la moarte de tipul celor aplicate aşa- 
zişilor trădători de ţară, care nu au trădat de fapt România, ci criminalitatea comunismului. De 
exemplu: Constantin Răuţă - 1973, Ion Mihai Pacepa - 1977, Mircea Răceanu - 1989. 

- recunoaşterea de către înalta Curte de Casaţie şi Justiţie a ilegalităţii măsurilor de internare 
administrativă în unităţi, colonii şi batalioane de muncă, a domiciliilor obligatorii, a arestărilor 
fără mandat, a actelor de tortură fizică şi psihică din timpul anchetei şi detenţiei, a arestărilor 
colective pe bază de naţionalitate, apartenenţă politică, religioasă sau profesiune, a 
asasinatelor politice, a tratamentelor psihiatrice cu scop represiv, a discriminărilor pe bază de 
origine socială, religioasă sau etnică în politica de cadre şi în învăţământ. 

- abrogarea prin lege a prevederilor decretului prezidenţial al lui Nicolae Ceauşescu din 1988 
în ceea ce priveşte crimele politice (scoaterea de sub incidenţa acelui decret a infracţiunilor de 
natură politică). Acest decret a amnistiat diverse condamnări (de exemplu, infracţiunile 
soldate cu pedepse sub 10 ani au fost amnistiate, iar pedepsele de peste 10 ani au fost reduse 
la jumătate). Datorită aplicării acestui decret, securişti şi şefi comunişti care, de pildă, au 
torturat sau au ordonat torturarea unor disidenţi nu pot fi acţionaţi în justiţie, deoarece orice 
vină în afară de omor a fost amnistiată prin acest act normativ. Există opinia că, din punct de 
vedere legal, aceasta a fost cauza principală pentru care nu s-a putut face „Procesul 
comunismului": majoritatea crimelor nu au fost omoruri, ci: tortură, lovituri cauzatoare de 
moarte, bătăi, privare ilegală de libertate, abuz în serviciu cu vătămarea intereselor persoanei 
etc, toate „amnistiate". 

- în puţine cazuri de crime politice de dinainte de decembrie 1989 au avut loc urmăriri penale 
şi procese care să se soldeze cu condamnări (procesele membrilor CPEx, procesul lui Victor 
A. Stănculescu, procesul asasinilor lui Gheorghe Ursu). însă în toate aceste cazuri sistemul 
juridic corupt a făcut ca şi condamnaţii să fie eliberaţi la foarte scurt timp, totdeauna sub 
pretexte medicale. De aceea se impune declanşarea de cercetări penale şi realizarea de noi 
expertize medico-legale, de data aceasta transparente, independente şi obiective, în toate 
cazurile în care condamnaţii pentru crime politice săvârşite în comunism au fost eliberaţi pe 
motive medicale, existând suspiciunea că certificatele şi expertizele medico-legale în baza 
cărora au fost eliberaţi ar fi putut fi false. 

- foştii cetăţenii români exilaţi în perioada comunistă (şi/sau urmaşii lor direcţi) să-şi 
reprimească drepturile de care au fost privaţi prin abuz (drepturile referitoare la cetăţenie - 
este vorba în primul rând de scriitorul disident Paul Goma care nu a renunţat niciodată la 
cetăţenia română şi nu are nici un motiv să o solicite acum -, avere, alte drepturi). Foştii 
cetăţeni români care au făcut cerere de plecare definitivă cu scopul reîntregirii familiei sau cu 
alte scopuri (şi/sau urmaşii lor direcţi), inclusiv cei care au fost "vânduţi" (cetăţenii români de 
etnie germană, evreiască, română şi de alte etnii) să-şi reprimească drepturile (cetăţenie, avere 
şi alte drepturi). Statul român trebuie să-şi ceară tuturor scuze şi să-i cheme înapoi, pe ei 
şi/sau pe urmaşii lor. Toţi cetăţenii români emigraţi, izgoniţi, "vânduţi", toţi cei care au reuşit 
să părăsească legal sau clandestin România din cauza criminalităţii comunismului (şi/sau 
urmaşii lor direcţi), trebuie să poată veni înapoi. în felul acesta se vor diminua şi efectele 
crimei istorice îndreptate împotriva minorităţilor etnice, a germanilor, maghiarilor şi a 
evreilor, care, trăind sute de ani pe teritoriul României, şi-au adus o contribuţie extrem de 
importantă la cultura şi civilizaţia acestui spaţiu. 

- toate nedreptăţile şi nelegiuirile făcute de regimul comunist trebuie reparate prin legi. De 
exemplu: foştii activişti comunişti de frunte, foştii conducători ai Securităţii, ai Miliţiei, şi ai 
Ministerului de Interne, ai "Justiţiei" comuniste, foştii torţionari să nu poată beneficia de 
pensii peste nivelul minim al populaţiei. Pensia foştilor deţinuţi politici şi a urmaşilor direcţi 
ai acestora să fie considerabil majorată. Foştilor deţinuţi politici să li se acorde cât mai multe 
gratuităţi: asistenţă medicală, medicamente, transport urban şi interurban, abonamente radio- 
TV, costul mediu de întreţinere: căldură, energie electrică, gaz metan, apă, salubritate). 

- propunerea de a se interzice drept forme de negaţionism, pedepsibile prin lege, tentativele de 
apologie a regimului comunist ori a liderilor comunişti. Extremismul de stânga trebuie respins 
cu aceeaşi hotărâre precum cel de dreapta. A nega crimele comunisului este la fel de 
inacceptabil cu a le nega pe cele ale fascismului. La fel cum este intolerabilă evocarea 
apologetică a crimelor contra umanităţii comise de regimul Antonescu, considerăm că este de 
neacceptat proliferarea de busturi şi alte forme comemorative în raport cu activiştii comunişti. 
Interzicerea afişării în public a simbolurilor şi însemnelor comuniste (steaua roşie, drapelul 
roşu cu secera si ciocanul, stema RPR, repectiv RSR) cu excepţia contextului educativ 
antitotalitar. Interzicerea difuzării materialelor de propagandă comunistă (afişe, pliante, cărţi, 
filme, cântece) cu excepţia contextului educativ antitotalitar. Eliminarea tuturor numelor de 
foşti comunişti (în măsura în care mai există) pentru nume publice (străzi, localităţi, instituţii 
etc). 

- propunerea de a lua în consideraţie solicitările foştilor deţinuţi politici legate de 
recunoaşterea publică a tragediei prin care au trecut. Majorarea pensiilor acestora prin 
acordarea unei pensii suplimentare, precum şi a unor indemnizaţii retroactive compensatorii, 
acordarea de gratuităţi (asistenţă medicală, medicamente, transport public), acordarea unor 
indemnizaţii pentru deţinuţii politici care nu sunt pensionari. 

- recunoaşterea calităţii de deţinuţi politici a celor arestaţi pentru participarea la manifestaţia 
anticomunistă din Piaţa Universităţii. 

- modificarea legislaţiei referitoare la Arhivele Naţionale şi imediata desecretizare a tuturor 
arhivelor legate de perioada comunistă şi trecerea Arhivelor Naţionale în subordinea 
Ministerului Culturii şi Cultelor. La 17 ani de la Revoluţia din decembrie 1989, a sosit din 
plin clipa transparenţei şi accesibilităţii tuturor arhivelor comuniste. Obstacolele întâlnite 
frecvent şi frustrant de către membrii şi experţii Comisiei trebuie înlăturate de urgenţă şi fără 

ezitări. Legea Arhivelor Naţionale trebuie modificată imediat în ceea ce priveşte termenele de 
acces la arhivele de interes istoric, care sunt în flagrantă contradicţie cu Legea 544/2001 a 
Liberului Acces la Informaţia Publică. Neglijarea îndeplinirii obligaţiei legale de a aduce 
Legea Arhivelor în concordanţă cu prevederile Legii Generale de Acces la Informaţie din anul 
2001 şi până azi arată lipsa de voinţă politică în a acorda un acces nediscriminatoriu la 
arhivele de interes pentru cercetătorii regimului comunist. Susţinem adoptarea imediată a 
variantei de armonizare propusă de APADOR-CH, fără a mai aştepta revizuirea generală a 
Legii Arhivelor Naţionale, care rămâne un deziderat important. 

IV. Cercetare şi arhive: 

- Comisia apreciază sprijinul constant al Preşedintelui Traian Băsescu în direcţia facilitării 
accesului la arhive. Mulţumim, de asemenea, arhiviştilor de la Arhivele Naţionale, Consiliul 
Naţional pentru Studierea Arhivelor Securităţii, Arhivele Secretariatului de Stat pentru Culte 
şi Arhivele Militare Române. în relaţia cu deţinătorii de arhive, experienţe mai puţin fericite 
s-au înregistrat la Ministerul Administraţiei şi Internelor - Arhiva Aparatului Central, 
Ministerul Sănătăţii, Institutul Naţional de Statistică, Serviciul de Informaţii Externe, 
Serviciul Român de Informaţii, Ministerul Educaţiei şi Cercetării. 

- Este indispensabil ca transferul tuturor arhivelor comunismului de la serviciile secrete sau 
alţi deţinători la CNSAS sau Arhivele Naţionale să fie însoţit de o anchetă detaliată a 
tratamentului la care au fost supuse aceste arhive. Suntem ultima ţară din cele candidate la 
Uniunea Europeană care extrage, cu mare dificultate, arhivele comunismului din domeniul 
Securităţii şi armatei. Vreme de peste cincisprezece ani, aceste arhive au fost secretizate 
arbitrar, distruse sau manipulate, mai ales contra foştilor disidenţi, a opoziţiei politice, a 
societăţii civile apărute în 1990. Fără o analiză riguroasă a felului în care serviiciile secrete au 
tratat moştenirea Securităţii, atât cea internă, cât şi cea externă, nu se poate vorbi de o 
despărţire a lor de trecutul acesteia. 

- Solicităm şefului statului acţiunea cât se poate de hotărâtă pentru deblocarea accesului 
la arhivele comuniste, în totalitatea lor. Comisia recomandă publicarea pe internet a 
inventarelor Ahivelor Naţionale, ale Direcţiilor judeţene ale Arhivelor Naţionale, ale 
Armatei, CNSAS, SRI, SIE, Ministerelor Justiţiei, de Interne, Sănătăţii, învăţământului 
etc. Sensul acţiunii acestei Comisii nu se rezumă la examinarea trecutului. O Românie 
democratică este una în care accesul la istorie, deci la arhive, este liber şi neîngrădit. 

- Deţinătorii de arhive din România trebuie să-şi practice profesia la standarde 
internaţionale. Actualul acces selectiv este, în parte, legat direct de problema 
deţinătorilor de arhive şi a atitudinii lor neprofesionale. Ei se află acolo cu scopul de a 
servi interesele cercetătorilor, şi nu pentru a stabili parametrii şi limitele activităţii de 
cercetare. Arhivarii nu sunt specialişti în cercetare. Punând limite proiectelor de cercetare şi 
felului în care cercetătorii consultă materialele din arhivă, ei periclitează validitatea şi 
credibilitatea oricărei forme de cercetare. Aceasta este una din cele mai importante probleme 
privind activitatea arhivelor româneşti şi trebuie corectată fără întârziere. 

- Cercetătorii trebuie să aibă acces nelimitat la inventarul tuturor arhivelor instituţionale. Din 
experienţa membrilor comisiei reiese că activitatea celor care controlează accesul cercetărilor 
la dosare trebuie evaluată riguros, iar instituţiile unde se află (Arhivele Naţionale, CNSAS, 
ministere etc.) trebuie să îşi asume răspunderea pentru modul în care gestionează astfel de 
poziţii de autoritate. în repetate rânduri persoane cu putere de decizie în această privinţă au 

acţionat astfel încât să descurajeze accesul la dosare, atât în cazul unor membri ai Comisiei, 
cât şi al altor cercetători, împiedicând astfel desfăşurarea activităţii de cercetare în arhive. în 
mod similar, activitatea deţinătorilor de arhive din teritoriu va trebui să se conformeze 
practicilor şi standardelor profesionale. 

- Funcţionarii de la instituţiile deţinătoare de arhive trebuie să înceteze practica de a acumula 
sau ascunde documente, blocând astfel accesul cercetătorilor din afara instituţiei respective 
până la publicarea lor de către angajaţii arhivelor. Aceasta este o practică răspândită dar care 
nu ar exista dacă deţinătorii de arhive ar atinge un nivel de profesionalism deontologic. Este 
inacceptabil ca cercetătorilor să li se spună frecvent că dosarele solicitate nu există cu toate că 
ele se află în arhive. La fel de reprobabilă este şi interzicerea accesului în sălile de lectură cu 
laptopuri şi camere foto digitale sau refuzul de a pune la dispoziţia cercetătorilor facilităţi 
pentru funcţionarea şi utilizarea acestor mijloace moderne de stocare şi copiere a 
documentelor. Comisia insistă ca asemenea practici să fie eliminate şi ca legislaţia privitoare 
la Arhivele Naţionale să ţină cont de această propunere. 

- desecretizarea arhivelor „grupelor operative" (Servicul „K", după 1956), ca o ultimă şansă 
de a descoperi din rapoartele securiştilor care supravegheau închisorile locurile secrete unde 
au fost înmormântaţi numeroşi deţinuţi politici; 

- restituirea arhivelor cultelor religioase confiscate în mod abuziv; 

- retrocedarea arhivelor sioniste capturate de Securitate şi accesul la dosarele personale ale 
tuturor sioniştilor. Imperativul ca organele abilitate să dea publicităţii locurile unde sunt 
îngropaţi sioniştii care au pierit în anchete şi adoptarea măsurilor corespunzătoare pentru 
reînhumarea lor conform datinii evreieşti. 

- Solicităm SRI descoperirea şi predarea neîntârziată instituţiilor şi Fundaţiei abilitate a 
„Jurnalului" lui Gheorghe Ursu în scopul publicării. Jurnalul a fost păstrat de Securitate până 
în februarie 1990, predat pentru câteva zile către GDS şi revista „22", dar în martie 1990 a 
fost preluat şi depozitat în Arhiva SRI, de unde a dispărut în 1996. Jurnalul reprezintă o 
autopsie a epocii comuniste pentru care inginerul Gheorghe Ursu a fost anchetat, torturat şi, în 
cele din urmă, ucis. 

- Distrugerea, manipularea (falsificarea) sau ascunderea (sustragerea) de documente de către 
funcţionari de stat în exerciţiul funcţiunii constituie fapte penale. De aceea, Comisia 
recomandă declanşarea de urmăriri penale de către organele juridice abilitate (Procuratura) 
împotriva celor care au „distrus sau manipulat" dosarele Securităţii sau ale altor instituţii. SRI 
a pretins că aceste dosare au avut un caracter secret şi în anii 1990. în fapt, tocmai prin 
invocarea acestui pretins statut de „secret de serviciu" sau „de stat", SRI a refuzat ani de zile 
restituirea către persoanele interesate atât a dosarelor, cât şi a altor materiale din arhivele 
fostei Securităţi (manuscrise etc). Or, dacă au fost secrete, accesul la aceste dosare trebuia, 
conform regulamentelor SRI, să fie strict controlat. Trebuiau să fie sigilate, sigiliul verificat 
periodic, iar cei care le luau „în lucru" trebuiau să semneze atât într-un borderou ataşat chiar 
la dosar, cât şi în registrul arhivei. Se pot stabili astfel vinovăţiile de abuz în serviciu prin 
distrugerea/falsificarea/sustragerea/înstrăinarea unor documente importante, documente care 
în unele cazuri ar fi putut stabili fapte penale (arestări fără mandat, acte de tortură fizică şi 
psihică în timpul detenţiei, asasinate politice, tratamente psihiatrice represive, discriminări 
etc). Abuzurile legate de falsificarea/distrugerea dosarelor pot fi cercetate penal chiar conform 

legii actuale, deoarece au fost comise după 1988, deci nu cad sub incidenţa decretului lui 
Ceauşescu sus pomenit. 

- desecretizarea acordurilor încheiate între România şi RFG privind plata unor „despăgubiri" 
şi acordarea unor avantaje economice României în funcţie de numărul de etnici germani lăsaţi 
să părăsească România. 

- necesitatea grăbirii transferului documentelor Tribunalelor Militare, ale Direcţiei de evidenţă 
a Miliţiei, a Ministerului Justiţiei etc. spre CNSAS şi sporirea numărului de angajaţi din 
această instituţie pentru a putea gira mai eficient documentele şi punerea lor la dispoziţia 
publicului. 

V. Educaţie: 

- Prezentarea adevărului referitor la perioada precomunistă, comunistă şi postcomunistă în 
manualele şcolare şi cursurile universitare de istorie. 

- sprijinirea studiului aprofundat în institutele şi centrele de cercetare ştiinţifică existente în 
cadrul statului sau al societăţii civile, în vederea alcătuirii unor lucrări fundamentale de istorie 
a perioadei comuniste. 

- înfiinţarea unui sistem de 12 burse prezidenţiale acordate anual, pe bază de concurs, unor 
cercetători (sub 40 de ani) interesaţi de cercetarea diverselor aspecte ale dictaturii comuniste. 
Bursierii vor lucra în cadrul Muzeului, a centrului de documentare şi, pe bază de colaborare, 
în cadrul IICCR. 

Biografiile nomenklaturii 

Ady Ladislau (1911-2000). Ilegalist, condamnat în procesul Anei Pauker. Secretar al CC al 
UTC în 1944 şi şef de secţie la CC. Intră în Ministerul de Interne după 1950 sub numele 
Alexandru Mureşanu (nume preluat şi de soţia sa Tamara). în iunie 1952 devine ministru 
adjunct la MAI în locul lui Marin Jianu, având între sarcini coordonarea Direcţiei Generale a 
Penitenciarelor. Eliminat din MAI în 1959, a fost arestat şi anchetat sub acuzaţia că a 
colaborat cu Siguranţa în timpul ilegalităţii. 

Augustin Alexa (n. 1911). Ilegalist, muncitor CFR la Cluj, ministrul Transporturilor (1951- 
1953), membru al CC al PMR/PCR (1948-1974), procuror general al RPR/RSR (1953-1973). 
în 1953 primeşte gradul de prim consilier juridic de stat, asimilat cu gradul de general- 
locotenent, direct implicat în toate marile anchete şi procese ale perioadei. Putem spune că 
prin poziţia pe care a deţinut-o a fost un Vîşinski al României. 

Ştefan Andrei (n. 1931). Unul dintre liderii Uniunii Asociaţiilor Studenţilor Comunişti la 
sfîrşitul anilor 1950 şi începutul anilor 1960, atunci când Nicolae Ceauşescu era însărcinat cu 
organizaţiile de tineret. Membru supleant al Comitetului Central al PCR, 1969-1972; membru 
al Comitetului Central şi prim-adjunct al şefului, apoi şef al Secţiei Relaţii cu Străinătatea, 
1972; membru al Secretariatului Comitetului Central, 1972-1978, 1985-1987; ministru de 
externe, 1978-1985; ministru al comerţului exterior, 1985-1989. Un apropiat al fiului lui 
Ceauşescu, Nicu, la sfârşitul anilor 1980, Andrei era considerat ca un posibil succesor al 
dictatorului. 

Gheorghe Apostol (n. 1913). Un activist de rang mijlociu în timpul clandestinităţii şi membru 
al grupului de partid din închisori, condus de Gheorghe Gheorghiu-Dej. Membru al Biroului 
Politic şi preşedinte al Confederaţiei Generale a Muncii după 1944. Prim secretar al Partidului 
Muncitoresc Român (PMR), 1954-1955, ulterior numit viceprim-ministru. Considerat unul 
dintre probabilii succesori ai lui Gheorghiu-Dej. Ambiţiile lui de a ajunge în poziţia supremă 
în PCR au fost zădărnicite de sprijinul hotărât acordat de primul ministru, Ion Gheorghe 
Maurer, lui Nicolae Ceauşescu, ceea ce a adîncit resentimentul lui Apostol faţă de acesta din 
urmă, cât şi faţă de sofisticatul şi cinicul Maurer. Apostol a fost eliminat din conducerea PCR 
în 1969, la Congresul al X-lea PCR, după ce a fost atacat de Constantin Dăscălescu, primul 
secretar al Comitetului judeţean de partid Galaţi, care apoi a fost ultimul prim-ministru sub 
Ceauşescu (1982-1989). Apostol nu a deţinut nici o altă funcţie importantă pentru o vreme, 
după care a fost numit ambasador în Argentina. Ulterior, în diverse interviuri, el a pretins că 
Ceauşescu ordonase Securităţii să orchestreze o serie de accidente de maşină pentru a-1 omorî. 
Un leninist demodat, din ce în ce mai dezgustat de spectacolele cultului lui Ceauşescu, 
Apostol a fost printre cei care au iniţiat şi semnat „scrisoarea celor şase", transmisă de mass 
media occidentală în martie 1989. Fără o educaţie ideologică sau culturală, Apostol reprezintă 
oligarhia stalinistă mediocră şi dogmatică. Ruptura lui cu Ceauşescu nu se datorează vreunui 
conflict de idei, ci mai degrabă geloziei secretarului general faţă de cei care aveau biografii 
revoluţionare mai impresionante. Ca şi în cazul celorlalţi semnatari ai „scrisorii celor şase", 
meritul lui Apostol constă în faptul de a fi încercat să formuleze explicit şi de a fi susţinut cu 
semnătura sa o platformă politică comunist-reformistă într-o ţară bântuită de delir dictatorial. 
Acuzat de Silviu Brucan de a fi cedat la presiunea interogatoriilor comisiei partidului, el nu a 
mai reuşit să reintre în viaţa publică după decembrie 1989. în anii 1950, Apostol era căsătorit 
cu ilegalista Melita Scharf, de care a divorţat la începutul anilor 1960 pentru a se căsători cu o 
solistă de la operă. 

Iosif Ardeleanu (Dome Adler) (n. 1909). Ilegalist transilvănean, căsătorit cu Clara Turcu 
(director în Ministerul de Externe în mandatul Anei Pauker), Ardeleanu a fost şeful cenzurii 
(Direcţia Generală a Presei şi Tipăriturilor, 1951-1973). A devenit proverbial pentru 
obtuzitatea, intoleranţa şi dogmatismul său. Alături de Valter Roman, Nicolae Goldberger, 
Aurel Mălnăşan şi Wilhelm Einhorn, a fost direct implicat în acţiunea de investigare şi 
supraveghere a guvernului legal al Ungariei condus de Imre Nagy în timpul „azilului politic" 
de la Snagov (1956-1958). 

Alexandru Bârlădeanu (1911-1997). Economist marxist, născut în Basarabia şi educat la Iaşi 
unde şi-a dat doctoratul în 1940. După anexarea Basarabiei de către URSS, pleacă din 
România şi lucrează în anii războiului la un institut de cercetări economice din Moscova. 
Activ în cadrul exilului comunist românesc, revine în ţară în 1946, ocupând funcţii de mare 
influenţă în ministerele economice. Alături de Gheorghe Gaston Marin (Grossman) a fost unul 
dintre arhitecţii impunerii economiei de comandă. Funcţii de vârf în aparatul comerţului 
exterior şi în planificare. Reprezentant al României la CAER, a sfidat planurile sovietice de 
creare a unui complex economic suprastatal, atrăgându-şi adversitatea lui Nikita Hruşciov. 
Membru supleant al Biroului Politic sub Dej, devine membru al CPEx şi al Prezidiului 
Permanent la congresul al IX-lea din iulie 1965. Ca preşedinte al Consiliului Naţional al 
Cercetării Ştiinţifice intră în conflict cu Elena Ceauşescu. Demisionează din toate funcţiile în 
decembrie 1968. Fără să fi scris vreo singură lucrare ştiinţifică notabilă a devenit membru al 
Academiei RSR. în martie 1989 a semnat „Scrisoarea celor şase". După prăbuşirea regimului 
comunist a devenit un demnitar cu rang înalt în FSN, deţinând numeroase funcţii şi onoruri, 
inclusiv cea de preşedinte al Senatului. în 1995, omagiindu-1 pe Corneliu Coposu, Bârlădeanu 
a recunoscut public că, deşi aparţineau aceleiaşi generaţii, liderul ţărănist a fost cel care a ales 
calea cea dreaptă. 

Emil Bobu (n. 1927). Membru al grupului aparatului de partid, a deţinut funcţii de prim rang 
ca secretar al CC al PCR, şef al secţiei cadre, minsitru de interne, membru al CPEx, 
preşedinte al UGSR. Unul dintre membrii anturajului imediat al cuplului Ceauşescu. Soţia sa, 
Măria Bobu (n. 1925) a absolvit Facultatea de Drept la fără frecvenţă şi a fost ministru al 
Justiţiei între 1987 şi 22 decembrie 1989. 

Emil Bodnăraş (1904-1976). Născut dintr-un tată ucrainean şi o mamă de origine germană. 
Una dintre cele mai complicate personalităţi ale comunismului românesc. Ofiţer de carieră, el 
a devenit spion sovietic şi a fugit în Uniunea Sovietică. S-a întors în România la mijlocul 
anilor 1930 şi a îndeplinit diferite misiuni speciale pentru spionajul militar sovietic. Prins din 
întâmplare, Bodnăraş a fost condamnat la 10 ani de închisoare. în închisorile de la Doftana şi 
Caransebeş, el a devenit un prieten de încredere al lui Gheorghiu-Dej şi un personaj cheie din 
grupul acestuia. Eliberat din închisoare în 1943, el a fost direct implicat în eliminarea politică 
şi izolarea fizică a lui Ştefan Foriş, secretarul general al PCR, din 4 aprilie 1944. A condus 
partidul împreună cu Constantin Pîrvulescu şi Iosif Rangheţ până la evadarea din închisoare a 
lui Gheorghiu-Dej şi formarea noului nucleu hegemonie al partidului. După 23 august 1944, 
el a fost şeful aparatului poliţiei secrete a partidului şi, între 1945 şi 1947, şeful serviciilor 
secrete de informaţii afiliate Preşedinţiei Consiliului de Miniştri. Influenţa sa enormă s-a 
datorat contactului direct permanent cu serviciile secrete sovietice. (El făcea rapoarte asupra 
fiecăruia dintre liderii PCR, după cum s-a dovedit ulterior în cazul Anei Pauker). Mai târziu, a 
fost numit ministru al Apărării Naţionale, general de armată şi viceprim-ministru, deţinând 
numeroase alte poziţii importante până la moartea lui Gheorghiu-Dej. După 1965, a acceptat 
pactul propus de Ceauşescu: în schimbul supunerii sale totale, Ceauşescu i-a oferit poziţiile de 
vicepreşedinte al Consiliului de Stat şi membru al Prezidiului Permanent, ceea ce îl menţinea 

în rândurile eşalonului de vârf al elitei. Ca şi Apostol, Miron Constantinescu sau Chivu 
Stoica, a luat parte, ca membru al Biroului Politic, la decizia de a-1 elimina pe Pătrăşcanu 
(lucru menţionat şi utilizat politic de Ceauşescu în aprilie 1968). Un comunist inteligent şi 
dur, a fost, se pare, un simpatizant al liniei maoiste în timpul conflictului dintre Moscova şi 
Beijing. Divorţat de soţia sa, Florica Miinzer, a trăit ca un ascet, fără a avea contacte sociale 
notabile. Deja din timpul perioadei lui Gheorghiu-Dej, a fost criticat în Biroul Politic pentru 
faptul că refuzase să participe la petrecerile organizate de administraţia de partid (de Vasile 
Posteucă şi Simion Babenco, apoi de Leon Naş şi Petre Burciu) pentru a satisface potentaţii 
comunişti. După moartea sa, aşa după cum a lăsat prin testament, rămăşiţele sale nu au fost 
depuse alături de cele ale lui Gheorghiu-Dej la Mausoleul Eroilor, ci transportate în satul său 
natal din nordul Moldovei. 

Petre Borilă (1906-1973). Militant comunist născut la Silistra (Bulgaria), al cărui nume 
adevărat era Iordan Dragan Rusev. în anii 1930, a adoptat pseudonimul de Borilă. Membru 
PCR din 1924 şi comisar politic în Brigăzile Internaţionale în timpul Războiului Civil din 
Spania. în timpul celui de-al Doilea Război Mondial, a stat la Moscova, unde a colaborat cu 
Gheorghi Dimitrov (preşedintele Cominternului) şi Dimitri Manuilski (cel mai important 
demnitar sovietic pe lângă Comintern), iar cu Ana Pauker, Vasile Luca, Leonte Răutu şi 
Valter Roman a conlucrat pentru a forma nucleul care va prelua conducerea PCR după 
invadarea României de către Armata Roşie. Bine antrenat în intrigile Cominternului, Borilă a 
ştiut cum să stabilească o relaţie apropiată şi cu Gheorghiu-Dej. în timpul anilor 1950, a 
participat direct la acţiunile represive organizate de către Securitate, împreună cu Dumitru 
Coliu (alt comunist de origine bulgară) şi Ion Vinţe (Jânos Vincze). De fapt, Borilă a fost 
implicat în cele mai secrete afaceri politice şi era cunoscut ca o figură distantă şi suspicioasă. 
A fost căsătorit cu Ecaterina Abraham-Borilă, o comunistă militantă de origine evreiască. 
Membru al Comitetului Central al PCR, 1948-1969; al Biroului Politic (1952-1965); al 
Comitetului Executiv al CC al PCR, 1965-1969; vicepreşedinte al Consiliului de Miniştri, 
1954-1965. Relaţiile dintre familiile Ceauşescu şi Borilă erau tensionate, în special după 
căsătoria fiului cel mai mare al lui Ceauşescu, Valentin, cu fiica lui Borilă, Iordana, 
eveniment la care Ceauşescu s-a opus cu încăpăţânare, probabil din cauza xenofobiei Elenei - 
nora nu era de origine pur românească. Pe de altă parte, Borilă însuşi dezaproba această 
căsătorie, în primul rând datorită faptului că el condamna anti-sovietismul lui Ceauşescu. Cu 
puţin înainte de moartea sa, Borilă a scris un memoriu adresat conducerii partidului prin care 
critica „naţionalismul" lui Ceauşescu. Documentul nu a fost făcut public (informaţie 
personală de la Mircea Răceanu, care 1-a putut citi graţie prietenului său Iuri Borilă, fiul cel 
mare al lui Petre Borilă). Valentin Ceauşescu şi Iordana Borilă au divorţat în 1988. După 
1989, Iordana a emigrat în Statele Unite via Israel, împreună cu fiul ei Daniel, singurul nepot 
al lui Nicolae şi al Elenei Ceauşescu. 

Cornel Burtică (n. 1931). Inginer electromecanic, activist în mediul studenţesc, preşedinte al 
Consiliului UASR, ambasador în Italia, ministrul Comerţului Exterior, membru CPEx, 
secretar al CC al PCR, în care calitate coordonează în 1977 Secţia de Propagandă şi Consiliul 
Culturii şi Educaţiei Socialiste. Prim secretar al Comitetului Judeţean Prahova (1982). 
Eliminat din structurile puterii, a fost director al Uzinelor 1 Mai din Ploieşti (1982-martie 
1990). După prăbuşirea regimului, Burtică a fost printre foarte puţinii reprezentanţi de vază ai 
nomenclaturii care s-a căit pentru trecutul său şi a criticat în chip continuu Securitatea. 

Nicolae Ceauşescu (1918-1989). Militant al UTC cu puţină educaţie reală sau îndoctrinare 
politică marxistă până în momentul în care a fost condamnat şi întemniţat (în închisorile 
Jilava, Braşov, Doftana, Caransebeş şi în lagărul de concentrare de la Târgu-Jiu în timpul 

războiului). La sfârşitul anilor 1930, el a devenit unul dintre liderii UTC din ilegalitate 
(împreună cu Ofelia Manole, Miron Constantinescu şi Ileana Răceanu). Fanatic, ambiţios, 
posedat de mitul revoluţiei proletare şi lipsit de îndoieli în ceea ce priveşte justeţea „cauzei", 
Ceauşescu s-a apropiat de Gheorghiu-Dej, în care a văzut arhetipul liderului stalinist. în timp 
ce se afla închis la Târgu-Jiu, a devenit unul dintre colaboratorii cei mai apropiaţi ai lui 
Gheorghiu-Dej, alături de Alexandru Drăghici, Chivu Stoica, Gheorghe Apostol şi Alexandru 
Moghioroş. După 1944, a condus UTC, apoi a deţinut poziţii importante în armată şi în 
agricultură. Ceauşescu s-a dovedit a fi intransigent, nemilos şi lipsit de orice îndoială sau simţ 
autocritic. Profitând de eliminarea grupului Pauker-Luca, a devenit membru al Biroului Politic 
după 1953-1954, membru al Secretariatului CC responsabil cu politica de cadre (el a lucrat 
direct şi a stabilit relaţii strânse cu Chişinevschi, ceea ce nu îl va împiedica ulterior să îl 
denunţe). Susţinut de Maurer şi de Bodnăraş, el i-a înfrânt pe Apostol şi pe Drăghici în lupta 
pentru succesiunea lui Gheorghiu-Dej. Pentru a veni la putere, i s-a oferit sprijin din partea 
aparatului de partid, compus din mulţi foşti activişti UTC, pe care îi cunoştea bine din anii '50 
şi care căutau să ia locul vechii generaţii de la conducerea partidului (Ştefan Andrei, Maxim 
Berghianu, Petre Blajovici, Cornel Burtică, Ion Iliescu, Ion Ioniţă, Petre Lupu, Paul 
Niculescu-Mizil, Cornel Onescu, Gheorghe Pană, Ion Stănescu, Virgil Trofin şi Ilie Verdeţ, 
pentru a-i numi numai pe cei mai reprezentativi). Manea Mănescu, membru de partid din 
ilegalitate, care studiase economia şi care reprezenta un caz special, a devenit un umil 
executant al ordinelor lui Ceauşescu şi ale soţiei sale. Mai târziu, când mulţi dintre membrii 
grupului aparatului de partid s-au arătat reticenţi în legătură cu personalizarea crescândă a 
puterii şi cu arbitrariul care guverna politicile de cadre şi economice, Ceauşescu a promovat 
oameni precum Emil Bobu, Constantin Dăscălescu, Ion Dincă, Alexandrina Găinuşe, 
Constantin Olteanu şi Tudor Postelnicu, toţi extrem de servili şi absolut incompetenţi. în 
timpul ultimilor ani ai dictaturii, membrii Comitetului Executiv şi ai Biroului Permanent au 
devenit oportunişti lamentabili, gata să suporte nesfârşite umilinţe din partea celor doi 
Ceauşescu, care erau continuu glorificaţi de către propagandă, într-un mod aproape obscen, 
între 1965 şi 1989, ca lider al PCR şi, după 1967, şi şef al statului, Ceauşescu a jucat un rol 
activ nu numai în relativa liberalizare dintre 1965 şi 1971, dar şi în restalinizarea partidului şi 
în stabilirea unei dictaturi bicefale în ultimii ani, împreună cu soţia şi cel mai apropiat 
colaborator al său, Elena. Acuzaţi de crime greu de dovedit - genocid, uciderea a peste 60 000 
de cetăţeni, depozite de miliarde de dolari în bănci din străinătate - Ceauşescu a fost singurul 
lider comunist est-european executat în timpul frământărilor revoluţionare din 1989. 

Elena Ceauşescu (1919-1989). O muncitoare textilistă care a intrat în PCR la sfârşitul anilor 
'30 şi care după 1948 a deţinut o poziţie minoră în cadrul Secţiei Internaţionale a Comitetului 
Central. în anii '50, a obţinut o diplomă de inginer chimist de la Institutul Politehnic din 
Bucureşti. A lucrat ca cercetător şi condus organizaţia de partid a Institutului pentru Cercetări 
Chimice Bucureşti (ICECHIM). După 1970, s-a bucurat de o ascensiune rapidă în ierarhia de 
partid: membru al Comitetului Central, 1972; membru al Comitetului Executiv (propusă de 
Emil Bodnăraş), 1974; preşedinte al Consiliului Naţional pentru Ştiinţă şi Tehnologie, 1979; 
membru al Biroului Permanent, preşedinte al comisiei de cadre a Comitetului Central şi prim- 
viceprim- ministru (de fapt, numărul doi în ierarhia de stat şi de partid) în anii ' 80. După ce a 
fost executată împreună cu soţul ei în 25 decembrie 1989, ea a devenit principala ţintă a unei 
demonizări stridente, fiind de cele mai multe ori prezentată ca principala sursă a alienării lui 
Nicolae de partid şi popor (asemenea atacuri violente au apărut cu precădere în memoriile 
foştilor ofiţeri de Securitate şi a unor foşti demnitari ai partidului). Dumitru Popescu, fostul 
propagandist şef al regimului, o descrie pe Elena Ceauşescu în următorii termeni: „...Bârfa 
consituia marea ei delectare de femeie rea, invidioasă şi perfidă, dovedindu-se maestră în arta 
de a-i lua ca martori în marile dezvăluiri mahalageşti, chiar pe cei ce cu puţin timp înainte 

fuseseră obiectul dezvăluirilor în faţa subiecţilor asupra cărora se concentra. Probabil că 
plăcerea de a bârfi era întrecută doar de jubilaţia de a arunca oamenilor în faţă grosolonii şi 
ignominii, de a terfeli persoane onorabile, cu siguranţă superioare ei pe planul competenţelor 
şi a caracterului, ca pe nişte mototoale de şters pe jos" (vezi Dumitru Popescu, Cronos 
autodevorându-se. Artele în mecenatul etatist. Memorii, III, Bucureşti, Curtea Veche, 2006, p. 
347). 

Nicu Ceauşescu (1951-1996). A absolvit în 1970 Liceul nr. 24 din Bucureşti (în prezent 
Liceul „Jean Monnet"). Ales în eşaloanele superioare ale UTC în timp ce era student în fizică 
la Universitatea Bucureşti. Ca prim-secretar al UTC şi ministru pentru problemele tineretului, 
a fost ales în Comitetul Central al PCR în 1982. în timpul uceniciei sale ca aparatcic al 
partidului, Nicu a fost consiliat de Ştefan Andrei, membru al Secretariatului CC, de liderul 
tineretului comunist Ion Traian Ştefănescu şi de primul secretar al Comitetului de partid al 
Centrului Universitar Bucureşti, Cornel Pacoste (ulterior, Pacoste a devenit secretar al CC al 
PCR). La sfârşitul anilor '80, a devenit membru supleant al Comitetului Executiv al 
partidului, prim-secretar al Comitetului judeţean de partid Sibiu şi era pregătit de părinţii săi 
pentru a-i succeda lui Nicolae la conducerea României (singurul asemenea caz dintre 
regimurile leniniste europene). După îndepărtarea regimului Ceauşescu în decembrie 1989, 
Nicu a fost judecat şi a petrecut câţiva ani în închisoare. Presupus a fi un alcoolic înveterat şi 
un playboy încă din adolescenţă, el a fost un simbol al degenerării dinastice a comunismului 
românesc în anii '80. în mod ironic, la sfîrşitul anilor '80, unii dintre liderii de la vârf, 
temându-se de aspiraţiile Elenei de a-i succeda soţului ei, au pariat pe Nicu ca reprezentând 
răul cel mai mic. 

Iosif Chişinevschi (Roitman) (1905-1963). Ideolog şi propagandist şef al PCR în perioada 
1944-1957, basarabeanul Chişinevschi a fost unul dintre cei mai apropiaţi complici în 
tenebroasele maşinaţiuni care au dus la căderea Anei Pauker, la moartea lui Pătrăşcanu şi la 
procesul lui Vasile Luca. El a urmat cursurule faimoasei şcoli leniniste şi a participat la 
Congresul al V-lea al PCR, ţinut în Rusia în decembrie 1931. Arestat în 1940, şi-a petrecut 
anii războiului în închisoarea Caransebeş şi în lagărul de la Târgu-Jiu, timp în care a fost unul 
dintre cei mai apropiaţi de Gheorghiu-Dej. Intrigant desăvârşit şi oportunist, servil până la 
linguşire în relaţiile cu superiorii, răzbunător şi despotic faţă de subordonaţi, el reprezenta 
stalinistul perfect, devotat necondiţionat URSS. Pentru că îşi identificase destinul cu cel al 
„patriei socialismului", atunci când ruşii au schimbat cursul la Congresul al XX-lea în 
februarie 1956, a început imediat să răspândească aluzii critice insidioase despre Gheorghiu- 
Dej, sperând să acopere crimele şi abuzurile din propriul trecut. După martie 1956, în ciuda 
reînnoitelor declaraţii de credinţă faţă de Gheorghiu-Dej, Chişinevschi nu mai avea nici o 
şansă să supravieţuiască politic. în iunie 1957, el a fost exclus din Biroul Politic, iar 
Congresul al IlI-lea din 1960 nu 1-a mai reales în Comitetul Central. A fost căsătorit cu Liuba 
Chişinevschi, o activistă comunistă ilegalistă, al cărei nume de familie 1-a adoptat. în anii '50, 
Liuba era membră a CC, vicepreşedinte a Confederaţiei Generale a Muncii şi vicepreşedinte 
al Comisiei Controlului de Partid. Cunoscut printre membrii de partid sub diminutivul Ioşka, 
Chişinevschi a fost protectorul întregului grup de aparatcici necultivaţi, închistaţi şi agresivi 
care au dominat viaţa spirituală a României în timpul perioadei de stalinism dezlănţuit. Fiul 
său cel mare, Milea, a plecat în Canada, iar alţi doi, Andrei şi Gheorghe, au emigrat în Israel, 
unde cel din urmă a murit în anii '80. Din întreaga familie Chişinevschi, mai trăieşte în 
România un singur fiu, Iuri, născut în 1945. 

Stoica Chivu (1908-1975). Muncitor ceferist, implicat în greva de la Griviţa, condamnat în 
procesul din 1934, unul din membri cercului de apropiaţi ai lui Gheorghiu-Dej din lagărul de 

la Târgu-Jiu. Membru al CC al PCR/PMR (1945-1975), membru al Biroului Politic, prim- 
ministru (1955-1961), preşedinte al Consiliului de Stat (1965-1967). A intrat în conflict cu 
soţii Nicolae Ceauşescu pe motive personale, deşi fusese unul dintre baronii lui Gheorghiu- 
Dej, care susţinuse alegerea acestuia ca secretar general, în martie 1965. A murit prin 
sinucidere, trăgându-şi un glonţ în cap cu puşca de vânătoare. 

Dumitru Coliu (Dimităr Colev) (1907-1979). Ilegalist, membru al grupului moscovit, revenit 
în ţară cu divizia „Horia, Cloşca şi Crişan", general politic, membru supleant al Biroului 
Politic, preşedinte al Comisiei Controlului de Stat, preşedinte al Comisiei Controlului de 
Partid. Căsătorit la Moscova cu o cetăţeană sovietică, Olga Feodorovna. Unul dintre 
exponenţii celei mai dure direcţii din conducerea PCR, devotat necodniţionat lui Stalin şi 
stalinismului. 

Miron Constantinescu (1917-1974). Sociolog marxist, care urmase seminarul profesorului 
Dimitrie Guşti, şi unul dintre puţinii intelectuali din eşaloanele superioare ale PCR (prin 
urmare, detestat de mai puţin educaţii săi colegi). Director al cotidianului partidului, 
„Scînteia", după 23 august 1944; membru al Biroului Politic, 1944-1957; şef al planificării şi, 
pentru scurt timp, ministru al educaţiei. în 1956, Constantinescu a criticat Securitatea şi 
modul de conducere al lui Gheorghiu-Dej, iar acesta din urmă s-a răzbunat în iunie 1957, 
atunci când Constantinescu şi Chişinevschi au fost excluşi din Biroul Politic pentru 
„încercarea de îndrepta partidul spre anarhie liberalistă şi revizionistă". După aceasta, a lucrat 
la Institutul de Cercetări Economice al Academiei, la Institutul de Istorie "Nicolae Iorga" şi la 
Institutul de Perfecţionare a Cadrelor Didactice Bucureşti. Constantinescu a revenit în viaţa 
politică după moartea lui Gheorghiu-Dej ca ministru al Educaţiei, apoi membru al 
Secretariatului Comitetului Central şi membru supleant al Comitetului Executiv. A fost 
preşedinte al Academiei de Ştiinţe Sociale şi Politice, rector al Academiei de partid „Ştefan 
Gheorghiu", iar la sfârşitul vieţii sale, preşedinte al Marii Adunări Naţionale 
(pseudoparlamentul comunist). în viaţa de familie, a trecut prin încercări extrem de grele. Mai 
întâi, la începutul anilor '50, fiul său Horia a murit de apendicită; apoi, în 1968, soţia sa, 
vechea comunistă Sulamita Bloch-Constantinescu a fost ucisă de propria fiică; în sfârşit, alt 
fiu, numit tot Horia, a murit îngheţat în timpul unei excursii în Munţii Bucegi. Deşi lipsite de 
o valoare teoretică deosebită, scrierile lui Constantinescu sunt relevante pentru faptul că au 
permis restabilirea sociologiei ca disciplină în România după 1965. 

Ion Cumpănaşu (1928-?). Figură influentă a aparatului ideologic, în special în perioada 
Ceauşescu. Inginer agronom, activist UTM, ziarist la „Scânteia" în anii '50-' 60, prim-adjunct 
al şefului Direcţiei Presă, director general al Cenzurii (1973-1975), preşedinte al Comitetului 
de Stat pentru Presă şi Tipărituri, director general al AGERPES, redactor şef la „Scânteia" 
(1983-1984), preşedinte al Departamentului Cultelor (1984-22 decembrie 1989). 

Silviu Curticeanu (n. 1933). Jurist, membru PCR din 1959, în perioada Gheorghiu-Dej 
judecător la Cluj, activist la Secţia pentru Probleme Militare şi de Justiţie a CC al PCR, 
secretar al preşedintelui RSR (1975-1982), şef al Secţiei Cancelarie a CC (1982-22 decembrie 
1989), membru supleant al CPEX şi secretar al CC al PCR. 

Florian Dănălache (1915-1984). Strungar, boxeur amator. Exponent tipic al generaţiei de 
activişti promovaţi şi încurajaţi de Gheorghiu-Dej. însărcinat de Dej cu descoperirea de tineri 
muncitori „promiţători", Dumitru Coliu, anchetatorul profesionist al partidului, a fost probabil 
naşul politic al satrapului Dănălache. După unele informaţii înclinaţii legionare în tinereţe 
(Comisia Prezidenţială nu a putut consulta dosarul de cadre al lui FD). Activist al comitetului 

orăşenesc Bucureşti condus de Alexandru Drăghici, Dănălache îl urmează pe acesta la 
Ministerul de Interne în calitate de comandant al Direcţiei Trupelor de Grăniceri (1952-1954). 
Prim-secretar al Comitetului Orăşenesc Bucureşti (1954-1966), ministru al Căilor Ferate, 
preşedinte al UGSR, preşedinte al UCECOM, membru CC (1955-1979), membru supleant şi 
respectiv membru al Comitetului Executiv (1967-1974). Asemeni altor favoriţi şi aliaţi ai lui 
Dej şi Drăghici generalul politic Dănălache a îndeplinit fără a crâcni orice misiune, oricât de 
absurdă sau penibilă ar fi părut. Tot astfel „tiranul de la Capitală", cum era supranumit, îşi 
făcea un titlu de glorie din umilirea subordonaţilor şi din instaurarea unui climat de teroare în 
toate sectoarele pe care le avea sub control. Supravieţuitorii îşi amintesc satisfacţia sadică pe 
care a dovedit-o ori de câte ori şi-a putut permite să înjosească intelectualii sau studenţii 
bucureşteni. Menţionăm pe bază de documente frenezia sa în faimoasele represiuni 
antistudenţeşti. Florian Dănălache a pus la cale unele din cele mai abjecte „întruniri 
demascatoare" ale anilor 1956-1960. în timpul cât a domnit la Capitală nu a existat instituţie 
în care să nu se fi simţit pumnul de fier al lui Dănălache. Servil cu cei de sus, bădăran cu cei 
de jos, Dănălache a reprezentat un caz flagrant de incompetenţă etică şi nocivitate socială. 

Constantin Dăscălescu (n. 1923). Activist de partid, absolvent al Şcolii Superioare de Partid 
de pe lângă CC al PCUS, membru al grupului aparatului de partid care 1-a susţinut pe Nicolae 
Ceauşescu în momentul luării puterii, prim secretar al Comitetului Judeţean Galaţi la mijlocul 
anilor 1970, secretar cu probleme organizatorice al CC, şeful secţiei cadre, prim- ministru al 
guvernului (1982-1989). Judecat şi condamnat în lotul CPEx. La congresul al X-lea a iniţiat 
atacul împotriva lui Gheorghe Apostol, menit să-1 anihileze politic pe unul din puţinii rivali ai 
lui Ceauşescu în conducerea PCR. Fostul său şef de cabinet, Şerban Mihăilescu, a fost 
secretar general în guvernul Adrian Năstase. 

Ion Dincă (n. 1928). Activist de partid, cursuri de pregătire politică şi militară, inclusiv 
Academia „LV. Stalin" în URSS. Carieră în cadrul Direcţiei Politice a Armatei, aparatului 
organizatoric şi de cadre, secretar al CC, prim-vice-premier al guvernului, direct implicat în 
măsurile delirante ale ultimei perioade a dictaturii comuniste. Nu se cunoaşte vreo expresie 
publică a căinţei sale. 

Tamara Dobrin (1925-2002). Profesoară, membru supleant al CC al PCR (1974-1976), 
membru al CC (1976-1989). Activistă de partid în mediul universitar, direct implicată în 
represiunile antistudenţeşti din perioada 1956-1960, când era secretară de partid pe 
Universitatea din Bucureşti. Propulsată în funcţii de conducere cu sprijinul direct al Elenei 
Ceauşescu, a deţinut înalte demnităţi în cadrul Frontul Democraţiei şi Unităţii Socialiste şi al 
Consiliului Culturii şi Educaţiei Socialiste. 

Mişu Dulgherii (Dulbergher) (1909-?). Funcţionar comercial, contabil, internat la Târgu-Jiu, 
protejat al agentului sovietic Vania Didenco (alias Ion Vidraşcu, soţul Raiei Vidraşcu, ulterior 
şefa Cancelariei CC al PCR). Didenco era unul din conducătorii Serviciului Secret al PC, 
unde 1-a adus pe Dulbergher pe funcţia de inspector al Siguranţei, moment în care îşi schimbă 
numele în Dulgheru. în 1948 Dulgheru a devenit colonel şi şeful Direcţiei Anchete. „Ca şef al 
Direcţiei Anchete, Duglheru a coordonat toate acţiunile anchetatorilor Securităţii pe teritoriul 
României, el patronând practic tot cortegiul de torturi şi crime care s-au petrecut în camerele 
de anchetă ale Securităţii Poporului în primii patru ani de activitate a acesteia. Mai mult, în 
acelaşi interval, Dulgheru a coordonat, alături de Alexandru Nicolschi, activitatea de 
deportare în colonii de muncă a zeci de mii de persoane..." (Marius Oprea, Banalitatea răului, 
p. 552) în octombrie 1952, Dulgheru a fost debarcat şi arestat pe fondul anihilării grupului 
Pauker-Luca-Georgescu. Eliberat în 1954, i s-a retras gradul de colonel devenind soldat. 

Investigat de Comisia Patilineţ-Stoica, constituită în 1968, nu a suferit măsuri penale ori 
adminsitrative. La acea dată deţinea funcţia de supraveghetor al gunoierilor din Bucureşti. A 
emigrat definitiv din România în Israel. 

Suzana Gâdea (Susănica) (1919-1996). Inginer chimist metalurg, membru PCR din 1962, 
profesor şi prorector la Institutul Politehnic Bucureşti, membru al CPEX (1979-1989), 
ministru al Educaţiei şi învăţământului (1976-1979), preşedinte al Consiliului Culturii şi 
Educaţiei Socialiste (1979-1989). Instrument entuziast al politicii anticulturale a dictaturii 
Ceauşescu în faza extremă. între adjuncţii ei s-a numărat sinistrul Mihai Dulea, cunoscut 
pentru interzicerea a numeroase lucrări literare. 

Teohari Georgescu (1908-1976) Muncitor tipograf, ilegalist, membru al CC şi al 
secretariatului PC din România, închis la Caransebeş, ministru de interne (6 martie 1945-28 
mai 1952), membru al Biroului Politic, secretar al CC al PMR, epurat, împreună cu Ana 
Pauker şi Vasile Luca, sub acuzaţia de deviere simultană de stânga şi de dreapta la plenara din 
mai 1952. Arestat şi anchetat timp de 3 ani, a fost eliberat în aprilie 1956. Director la o 
întreprindere poligrafică, a fost reabilitat la plenara din aprilie 1968. Membru supleant al CC 
al PCR între 1972 şi 1974. Unul dintre principalii responsabili pentru distrugerea elitelor 
politice româneşti, Georgescu a fost un comunist fanatic şi a aplicat cu înverşunare politica 
teroristă împotriva oricărei forme de opoziţie. Ca ministru de Interne a contribuit la 
sovietizarea ţării, la prigoana împotriva ţărănimii şi la instituirea sistemului concentraţionar 
din România. A fost, alături de Gheorghiu-Dej, Ana Pauker şi Vasile Luca, membru al 
cvartetului de vârf responsabil pentru aplicarea strategiei sovietice de comunizare a României. 

Gheorghe Gheorghiu-Dej (1901-1965). Muncitor feroviar arestat după grevele din 1933 şi 
condamnat la zece ani de închisoare după procesul de la Craiova. Lider al „centrului din 
închisori", el a evadat din lagărul de la Târgu-Jiu în august 1944 şi a preluat controlul 
partidului împreună cu grupul Pauker-Luca, atunci când aceştia s-au întors din Uniunea 
Sovietică în septembrie 1944. Membru al Comitetului Central al PCR din 1935. Maestru al 
intrigilor de culise, prietenos şi protector în relaţiile cu anturajul său, a încercat să lase 
impresia de modestie şi bunăvoinţă, chiar şi faţă de criticii săi. în realitate, ca şi Stalin, Râkosi 
sau Thorez, Gheorghiu-Dej era obsedat de putere şi măcinat de un irepresibil complex de 
inferioritate faţă de membrii de partid mai vechi şi faţă de intelectuali. Ales secretar general al 
partidului la Conferinţa Naţională din octombrie 1945, a condus partidul împreună cu Pauker, 
Luca şi Teohari Georgescu. Gheorghiu-Dej a fost principalul instigator şi beneficiar al 
asasinării lui Foriş în 1946 şi al arestării lui Pătrăşcanu în 1948. în lupta pentru putere din 
PCR, a manevrat cu abilitate în cadrul anturajului lui Stalin, susţinut de grupul lui Malenkov, 
şi a obţinut permisiunea de a o elimina pe Ana Pauker în timpul campaniei anti-sioniste. în 
această perioadă, principalii aliaţi ai lui Dej au fost Chivu Stoica, Petre Borilă, Gheorghe 
Apostol şi, mail ales, Iosif Chişinevschi. După 1953, a simulat un „nou curs", care a fost 
întrerupt în 1956. îngrijorat de dezvăluirile Congresului al XX-lea şi înspăimântat de efectele 
contagioase ale Revoluţiei maghiare, el a oprit orice reforme în interiorul partidului şi a 
orchestrat un nou val de excluderi, arestări şi persecuţii. Stalinist înveterat, avea o admiraţie 
absolută pentru proiectele de construcţii grandioase (ca şi discipolul său, Ceauşescu) şi a 
iniţiat cunoscutul Canal Dunăre-Marea Neagră - în realitate, un imens lagăr de concentrare. 
Pentru a obţine şi exercita puterea absolută, s-a sprijinit în primul rând pe poliţia secretă 
(Securitate), condusă la început de agenţii sovietici Pintilie Bodnarenko şi Alexandru 
Nicolschi, dar ulterior, în timpul ultimei perioade din viaţa lui Gheorghiu-Dej, „etnicizată". A 
fost prim-secretar al Comitetului Central şi preşedinte al Consiliului de Stat până la moartea 
sa, în martie 1965. 

Petru Groza (1884-1958). Avocat de profesie, Groza a fost ales de şase ori deputat în 
parlamentul României interbelice (1919-1927) şi a deţinut funcţia de ministru în guvernele 
conduse de mareşalul Alexandru Averescu în 1920-1921 şi 1926-1927. în 1933, a înfiinţat 
Frontul Plugarilor, o organizaţie ţărănească radicală, al cărei sediu era în judeţul Hunedoara, 
în 1935, Frontul Plugarilor al lui Groza a încheiat o înţelegere de acţiune comună cu PCR. 
Vicepreşedinte al Consiliului de Miniştri, noiembrie 1944-februarie 1945; prim- ministru, 
1945-1952; preşedinte al Prezidiului Marii Adunări Naţionale, 1952-1958. A considerat 
retrocedarea Ardealului de Nord la 13 martie 1945, în varianta maximală a Armistiţiului şi în 
condiţii de păstrare a unor relaţii bune cu minoritatea maghiară, drept cea mai importantă 
sarcină şi realizare a guvernului său. După ce a fost cel mai important tovarăş de drum al 
comuniştilor, Groza s-a trezit izolat şi marginalizat politic după 1948. Singurul său rol a fost 
acela de a da legitimitate pretenţiilor de reprezentare la nivel naţional ale regimului şi de a 
sublinia legătura dintre etapa iniţială de preluare a puterii şi leninismul radical post- 1948. Cu 
diferite ocazii, el i-a trimis scrisori lui Gheorghiu-Dej şi altor lideri de partid, în care se 
plângea de marginalizarea sa şi cerea favoruri pentru rude şi prieteni sau eliberarea din 
închisoare a unor personalităţi culturale şi foşti amici politici. 

Ion Iliescu (n. 1930). Activist în cadrul tineretului comunist, membru al CC al UTM în 1949, 
conduce grupul studenţilor români aflaţi în URSS unde a studiat în cadrul Institutului de 
Energetică de la Moscova. Membru al Biroului şi secretar CC al UTM, preşedinte al UASR, a 
participat la acţiuni de intimidare împotriva studenţilor protestări de la sfârşitul anilor 1950. 
Şef de secţie la CC al PCR, prim secretar al CC al UTC şi ministru pentru problemele 
tineretului, a fost ales secretar al CC şi membru supleant al CPEx, poziţii pe care le pierde în 
1971, când a fost trimis ca secretar cu propaganda la judeţul Timiş. La sfârşitul anilor 1970 a 
fost prim secretar al Comitetului judeţean de partid Iaşi. Preşedinte al Consiliului Naţional al 
Apelor (cu rang de ministru), intră într-o perioadă de relativă dizgraţie în 1984. Până la 22 
decembrie 1989, director al Editurii Tehnice. După revoluţia din 1989 a devenit liderul 
Frontului Salvării Naţionale, jucând un rol esenţial în strategia acestei formaţiuni menită să 
contracareze acţiunile societăţii civile şi ale partidelor democratice. împreună cu protejatul 
său din epocă, premierul Petre Roman, a fost direct implicat în aducerea minerilor la 
Bucureşti şi folosirea lor, sub îndrumarea unor ofiţeri acoperiţi ai serviciilor secrete, pentru 
neutralizarea şi chiar anihilarea societăţii civile a presei şi a partidelor democratice. în prima 
sa perioadă, ca preşedinte, a făcut numeroase declaraţii ostile pluralismului şi societăţii de 
piaţă. Spre deosebire de un Imre Nagy în Ungaria, Iliescu s-a situat constant de partea forţelor 
regrupate ale nomenclaturii, acceptând şi patronând colaborarea propriului partid cu forţele 
naţional-securiste («patrulaterul roşu»). Nu a renunţat niciodată în mod explicit la 
convingerile sale de orientare marxistă. A recunoscut în 2004 că bilanţul comunismului în 
secolul XX a fost globalmente negativ. 

Vasile Luca (1898-1960). Muncitor de origine maghiară (născut Luka Lâszlo), Luca luptase 
cu detaşamentele secuieşti împotriva Republicii Sovietice a lui Bela Kun (lucru pentru care va 
fi criticat ulterior), dar s-a alăturat mişcării comuniste după 1919 şi a condus organizaţia de 
partid Braşov. Ca lider de sindicat şi membru în conducerea PCR, el a fost arestat şi 
condamnat în repetate rânduri, fiind încarcerat la Cernăuţi în momentul ultimatumului 
sovietic din iunie 1940. A rămas în URSS şi a devenit deputat în Sovietul Republicii 
Socialiste Sovietice Ucrainene. în timpul războiului, a fost colaboratorul cel mai apropiat al 
Anei Pauker la Moscova. A fost căsătorit cu Elisabeta Luca, care lucrase în aparatul 
administrativ al Brigăzilor Internaţionale din Spania. Luca s-a întors în România împreună cu 
Ana Pauker şi a devenit unul dintre cei patru membri de la vârful PCR. în ianuarie 1946, ca şi 

Ana Pauker, a fost aproape de a fi expulzat din România (Pauker în URSS, iar Luca în 
Ungaria) ca urmare a planului lui Stalin de a „româniza" partidul. După 1947, el a fost 
viceprim-ministru şi ministru de Finanţe. Acuzat de sabotare a reformei monetare din 1952, a 
fost prima ţintă a atacurilor orchestrate de grupul Dej-Chişinevschi-Apostol-Borilă împotriva 
„facţiunii" celor trei „deviatori," Pauker, Luca şi Teohari Georgescu. A fost acuzat de a fi avut 
legături cu poliţia secretă interbelică, Siguranţa, în anii '30, acuză acceptată cu o resemnare 
ciudată. Interogat cu brutalitate, a cedat torturilor şi a recunoscut cele mai fantastice acuzaţii, 
încercând să le facă pe plac anchetatorilor săi (şi, prin urmare, lui Gheorghiu-Dej), a acuzat-o 
pe Ana Pauker de „naţionalism sionist". Prăbuşit psihic şi moral, a trimis nenumărate scrisori 
şi memorii lui Gheorghiu-Dej din închisoare, jurând credinţă nestrămutată şi implorându-şi 
fostul coleg să aibă milă faţă de el. Pe marginea acestor scrisori, păstrate în arhiva sa 
personală (la care Vladimir Tismăneanu a avut acces parţial), Gheorghiu-Dej nota: „Acelaşi 
porc bătrân şi şarlatan incorigibil". Acesta era „stilul fratern" din cadrul „nucleului leninist" al 
PCR. Luca a fost reabilitat postum în 1968. Soţia sa a fost, de asemenea, arestată în 1952 şi 
ţinută în recluziune solitară pentru câţiva ani. 

Ion Gheorghe Maurer (1902-2000). Ca avocat, Maurer a devenit implicat în mişcarea 
comunistă în anii '30. în timpul războiului a fost arestat (între 1942 şi 1943), apoi a fost activ 
în Gărzile Patriotice (o organizaţie controlată de comunişti). Apropiat de Gheorghiu-Dej, a 
fost pentru scurt timp adjunctul Anei Pauker la Ministerul de Externe (ca avocat, îi apărase pe 
comunişti în procesul de la Craiova din 1936, în care fuseseră implicaţi Ana Pauker, Drăghici, 
Moghioroş, Bernath, şi alţii), dar Pauker 1-a concediat pe motiv că este persoană pe care „nu 
se poate pune bază din punct de vedere politic". Fost director al Institutului de Cercetări 
Juridice, s-a întors în viaţa politică după 1957 ca ministru de Externe (după moartea lui 
Grigore Preoteasa), apoi ca preşedinte al Prezidiului Marii Adunări Naţionale şi, în sfârşit, 
până la retragerea sa, ca prim-ministru. Maurer a dispărut din viaţa politică după 1974, dar a 
continuat să se bucure de toate privilegiile unui înalt demnitar de partid. A fost unul dintre cei 
mai importanţi susţinători ai lui Ceauşescu la succesiunea lui Gheorghiu-Dej, în speranţa că îl 
va influenţa pe acesta în direcţia unor reforme moderate. Sarcastic, cultivat şi familiarizat cu 
publicaţiile occidentale în domeniul sociologic şi politic, nu a devenit niciodată un aparatcic 
(iar birocraţia de partid nu avea încredere în el). Manierele lui de mare senior, vânătorile şi 
banchetele cu cei doi Ceauşescu ţinute până la jumătatea anilor '80, reşedinţa lui princiară de 
pe Bulevardul Aviatorilor, în zona rezidenţială, contrastau puternic cu situaţia catastrofală în 
care se afla România. Detestat de veteranii partidului, care nu l-au iertat niciodată pentru rolul 
jucat în ascensiunea lui Ceauşescu la putere, Maurer nu a fost căutat pentru a semna 
„scrisoarea celor şase" în martie 1989. După 1990 nu şi-a exprimat nici un regret pentru 
activitatea sa de sub Gheorghiu-Dej şi nici pentru cea de sub succesorul acestuia. Abilitatea şi 
talentul său diplomatic, pe care le-a pus în joc atunci cînd Bucureştiul se angajase pe o linie 
independentă faţă de conflictul sino-sovietic şi în alte situaţii de criză internaţională, sunt de 
necontestat. în memoriile sale, Petre Pandrea, cumnatul lui Pătrăşcanu şi un distins intelectual 
de stânga, îl numeşte pe Maurer „adevăratul Lenin al României". 

Vladimir Mazuru (Mazurov) (1915-?). General maior de Securitate, director general al 
Direcţiei Generale a Securităţii Statului (1948-1953). Criticat pentru „abateri morale", a fost 
trimis ca ambasador la Varşovia la mijlocul anilor 1950. 

Manea Mănescu (n. 1916). Economist şi ilegalist, fiu al unui vechi militant socialist din 
Ploieşti, Mănescu a fost şeful Secţiei Ştiinţă şi Artă a CC al PCR în anii 1960. A fost membru 
al grupului aparatului de partid care a sprijinit conducerea lui Ceauşescu după moartea lui 
Gheorghiu-Dej. Membru al Comitetului Executiv, secretar al Comitetului Central şi prim- 

ministru pentru câţiva ani (după demisia lui Ion Gheorghe Maurer în 1974), Mănescu a fost 
unul dintre cei mai obedienţi şi mai servili dintre acoliţii lui Ceauşescu. în 1989 i-a 
acompaniat pe Nicolae şi Elena Ceauşescu în timpul zborului cu elicopterul de pe acoperişul 
sediului Comitetului Central până la vila lor de la Snagov, la marginea Bucureştiului. Arestat 
şi condamnat pentru participare la genocid, a fost eliberat pe motive de sănătate la începutul 
anilor '90 şi şi-a publicat fragmente de memorii în săptămânalele pro-Securitate, 
ultranaţionaliste şi neocomuniste, „România Mare" şi „Totuşi iubirea". 

Alexandru Moghioroş (Magyarosi) (1911-1969). Muncitor ilegalist, implicat în procesul Anei 
Pauker de la Craiova, deţinut la Jilava, Doftana, Caransebeş. Membru CC al PMR (1945- 
1968), membru al Biroului Politic (1948-1965) şi al CPEx (1965-1968). Sub pretextul bolii lui 
Moghioroş, ca şi în cazul lui Petre Borilă, Ceauşescu 1-a eliminat din structura supremă 
(Prezidiul Permanent) a partidului. Secretar al Comitetului Central cu probleme organizatorice 
în anii 1950 a fost unul din artizanii căderii grupului Pauker-Luca (mai-iunie 1952). A 
supervizat de facto politica de cadre a PCR şi a fost implicat în acţiunea de colectivizare. 
Soţia sa, Stela (Esther Radoşoveţkaia), ea însăşi veche militantă, a fost reprezentanta PMR în 
colegiul de redacţie al revistei Cominformului „Pentru pace trainică, pentru democraţie 
populară". 

Naş Leon (Littman) (191 9-). Ilegalist, cu studii liceale la Moineşti, de profesie contabil. 
Principalul administrator al resurselor financiare (ca şef de facto al secţiei Gospodăriei de 
Partid a CC al PCR) din septembrie 1946 şi până în 1989. în anii '50 a colaborat direct cu 
Simion Babenco, oficial şeful Gospodăriei. Deşi avea rude directe in străinătate, un criteriu de 
eliminare din nomenclatura în anii 1970 şi 1980, Naş a rămas în poziţia din care controla 
fondurile valutare, întreprinderile şi fermele Gospodăriei de Partid până la sfârşitul regimului. 
S-a bucurat de încrederea nelimitată a lui Gheorghiu-Dej, a Licăi Gheorghiu, precum şi a lui 
Nicolae şi a Elenei Ceauşescu. 

Serghei Nicolau (Nikonov) (1905-1999). Membru al grupului de spioni sovietici din anturajul 
lui Gheroghiu-Dej din perioada detenţiei de la Doftana (alături de Pantiuşa Bodnarenko, 
Simion Babenco, Vasile Posteucă-Postanski, Piotr Goncearuc, Mihail Protopopov, Valeriu 
Bucikov etc), general locotenent, şef al Direcţiei de Informaţii a Armatei (1954-1960). Soţia 
sa Nina a fost secretara personală a lui Gheorghiu-Dej la începutul anilor 1950. 

Alexandru Nicolschi (Boris Grunberg) (1915-1992). Ilegalist basarabean, recrutat de poliţia 
secretă sovietică după ocuparea Basarabiei, a devenit conducătorul de facto al Securităţii după 
1948. A avut o ascensiune fulgerătoare în aparatul represiv comunist. General maior (1945), 
general locotenent (1959), inspector general la Siguranţa Generală, director general adjunct al 
Direcţiei Generale a Securităţii Poporului, secretar general la MAI (1949-1961). Unul din 
principalii responsabili pentru experimentul criminal de la Piteşti. Cel mai probabil agent 
sovietic. (Pentru detalii, vezi Marius Oprea, Banalitatea răului, pp. 562-565). 

Paul Niculescu-Mizil (n. 1923). Născut în Bucureşti, Mizil a fost şeful Secţiei de Propagandă 
şi Agitaţie, 1956-1965; membru al Secretariatului Comitetului Central, 1965-1972; membru al 
Comitetului Executiv, 1965-1989 şi al Prezidiului Permanent, 1969-1974. Sub Ceauşescu, el a 
deţinut poziţii în executiv, servind ca ministru de Finanţe, ministru al Educaţiei şi 
vicepreşedinte al Consiliului de Miniştri. între 1965 şi 1972, a supravegheat secţiile 
ideologice şi pentru relaţii internaţionale ale PCR. în februarie 1968, ca şef al delegaţiei la 
întrunirea de la Budapesta pentru pregătirea conferinţei internaţionale a partidelor comuniste 
şi muncitoreşti, el a făcut un gest spectaculos părăsind întâlnirea în semn de protest pentru 

atacurile sovietice asupra poziţiei României de apărare a principiului egalităţii şi 
independenţei în cadrul comunismului mondial. El şi-a pierdut influenţa pe măsură ce politica 
lui Ceauşescu a devenit din ce în ce mai personalizată şi mai imprevizibilă, devenind marginal 
din punct de vedere politic în anii '80, în ciuda faptului că a rămas membru al Comitetului 
Executiv. După colapsul comunismului în 1989, Mizil s-a aflat printre foştii demnitari 
comunişti condamnaţi la închisoare. A fost eliberat în 1992. împreună cu Ion Iliescu 
(marginalizat în anii 1970), Mizil reprezintă elementele mai puţin dogmatice din anturajul lui 
Ceauşescu. în ultimii ani, Niculescu-Mizil a devenit extrem de activ în încercarea de a 
justifica dictatura comunistă în numele unor pretinse valori naţionale. Alături de Manea 
Mănescu, Ştefan Andrei, Dumitru Popescu şi alţi foşti activişti de vârf, Mizil susţine teza unei 
discontinuităţi între perioada „cominternistă" (anii 1950) şi cea a direcţiei naţionale, presupus 
patriotică şi luminată. 

Ana Pauker (1893-1960). Născută Ana Rabinsohn, într-o familie de evrei religioşi din 
Moldova, ea a fost una dintre cele mai importante figuri ale stalinismului românesc şi 
european. învăţătoare ca profesie, s-a implicat de tânără în mişcarea socialistă şi s-a căsătorit 
cu Marcel Pauker, odrasla unei familii influente de ziarişti şi avocaţi de stânga, care erau co- 
proprietari ai ziarelor „Adevărul" şi „Dimineaţa" şi prieteni de familie cu importante 
personalităţi din lumea politică, juridică şi culturală românească. Arestată în 1922, apoi 
eliberată din închisoare împreună cu soţul ei, a părăsit România pentru Elveţia. Apoi, a fost 
activă în mişcarea comunistă din Balcani şi, mai ales, din Franţa, unde a fost trimisă ca 
instructor al Cominternului împreună cu militantul ceh Eugen Fried (alias Clement), tatăl 
fiicei sale Măria, acum cetăţean francez. Ana Pauker s-a întors în România, unde a fost 
arestată pe 14 iulie 1935, adusă în faţa tribunalului împreună cu Alexandru Moghioroş, 
Alexandru Drăghici şi Liuba Chişinevschi, printre alţii, şi condamnată la 10 ani de închisoare, 
înainte de a-şi termina sentinţa, în 1940, a fost schimbată pentru un patriot român arestat de 
ruşi după ocuparea Basarabiei. Batalionul român al Brigăzilor Internaţionale din Spania se 
numea „Ana Pauker". Mai mult, ca semn al admiraţiei pentru cea mai celebrată figură a 
comunismului românesc, mulţi lideri PCR îşi botezau fetele cu numele ei (Miron 
Constantinescu, Chivu Stoica, Leonte Răutu, Leontin Sălăjan şi Virgil Trofin). Din momentul 
sosirii ei la Moscova, ea a devenit liderul de necontestat al exilaţilor comunişti români din 
URSS (un grup relativ mic, format din cei care supravieţuiseră epurărilor din perioada Marii 
Terori, din militanţi de origine basarabeană şi din foşti luptători în Războiul Civil din Spania). 
Copii ei rezultaţi din căsătoria cu Marcel Pauker, Vladimir şi Tatiana, se aflau de asemenea la 
Moscova. Zvonurile persistente conform cărora ea ar fi jucat un oarecare rol în denunţarea lui 
Marcel Pauker la NKVD nu sunt susţinute de evidenţe documentare. Apropiată de Dimitri 
Manuilski şi Gheorghi Dimitrov, ea a menţinut bune relaţii şi cu alţi lideri comunişti aflaţi în 
exil la Moscova, precum Palmiro Togliatti, Maurice Thorez şi Dolores Ibârruri. A jucat un rol 
important în formarea diviziei „Tudor Vladimirescu", recrutată din rândurile prizonierilor de 
război români din Uniunea Sovietică, şi în munca de „reeducare" (având relaţii strânse cu 
colonelul, apoi generalul, Cambrea). După întoarcerea în România, ea a fost pentru aproape 
un an adevăratul lider al PCR (dovedit prin documente, mărturii şi memorii ale activiştilor din 
acea perioadă). în toamna lui 1945, ea 1-a propus ca secretar general pe Gheorghiu-Dej, pe 
care îl întâlnise pentru prima dată în 1940, atunci când fusese transferată la Caransebeş după 
prăbuşirea Doftanei. Deşi iniţial cordiale, relaţiile dintre Ana Pauker şi Gheorghiu-Dej erau de 
fapt ambivalene. Ei au ajuns să se deteste reciproc, în ciuda faptului că exista şi un grad de 
admiraţie mutuală. Deşi au fost mereu suspicioşi unul faţă de celălalt, ei şi-au făcut unul altuia 
confesiuni periculoase. Ea avea nevoie de prestigiul lui de proletar, în timp ce el s-a folosit de 
relaţiile ei de la Moscova. Fiecare dintre ei 1-a văzut pe celălalt ca pe un rival, dar a existat şi 
o aproape morbidă atracţie psihologică între ei. Ani după excluderea ei de la conducerea 

PMR, Gheorghiu-Dej va depăna periodic la şedinţele Biroului Politic amintiri despre 
pseudoprietenia dintre „Ana noastră" şi „Ghiţuş." Secretar al Comitetului Central, ministru de 
Externe după 1947 şi subiect al unui hiperbolic cult al personalităţii, Ana Pauker a fost 
eliminată din conducerea PCR în 1952. A fost arestată şi interogată între februarie şi iunie 
1953 de către colonelul de Securitate Vasile Negrea (mai târziu, general şi adjunct al lui 
Drăghici la Ministerul de Interne). Sub supraveghere continuă, suspectată de a intenţiona să 
revină în viaţa politică în timpul perioadei de relativă destalinizare iniţiată de Nikita Hruşciov, 
ea a fost invitată în 1956 la discuţii cu emisarii lui Gheorghiu-Dej, Apostol, Pîrvulescu, 
Moghioroş, Borilă şi Ion Vinţe (vicepreşedinte al Comisiei Controlului de Partid). Ea a 
refuzat să admită greşeala ei faţă de liderul PMR, s-a declarat nevinovată din punct de vedere 
politic şi a cerut să-i fie redate drepturile de membru de partid. Sfidându-i pe foştii colegi şi 
subalterni, ea a cerut explicaţii pentru ceea ce i s-a întîmplat în 1952-1953, inclusiv în legătură 
cu interogatoriile Securităţii şi cu confiscarea documentelor de familie. A fost operată de 
cancer mamar la Moscova în 1951 şi, abandonată de toţi prietenii ei, s-a retras în universul 
familiei. în timpul ultimilor săi ani, a tradus cărţi din franceză şi rusă pentru Editura Politică 
(obligat anonim). 

Andrei Păcuraru (1923-2002). De profesie croitor, membru PCR din 1945, şef-adjunct (1950- 
1953), apoi şef (1953-1968) al Direcţiei Treburilor Cancelariei CC al PMR/PCR, succedându- 
i ilegalistei Raia Vidrascu, soţia spionului sovietic Vania Didenko. Tot în anii '50, o funcţie 
importantă în Cancelaria CC a avut-o ilegalista Fanny Goldberger, ulterior şefa de cabinet a 
lui Petre Borilă. Prin poziţia ocupată, Păcuraru a controlat întregul sistem de creare şi 
circulaţie a dosarelor interne de partid. 

Lucreţiu Pătrăşcanu (1900-1954). Militant comunist, avocat, sociolog şi economist, născut 
într-o distinsă familie cu legături în lumea politică şi educat la Leipzig, Pătrăşcanu a fost 
multă vreme figura cea mai vizibilă a comunismului românesc. Dezgustat de injustiţia socială, 
el s-a alăturat din tinereţe mişcării socialiste. Pătrăşcanu a scris numeroase lucrări de istorie 
socială şi critică ideologică. A fost reprezentantul PCR pe lângă Comintern în 1934-1935. în 
acea perioadă, a avut relaţii strânse cu Elena Filipovici, secretar al Comitetului Central, 
executată la Moscova în timpul Marii Terori. Acei care au fost apropiaţi de Pătrăşcanu, 
inclusiv Lena Constante, depun mărturie că el începuse să se îndoiască de sistemul stalinist 
încă din anii 1930. Ca antifascist convins, însă, el şi-a lăsat deoparte spiritul critic şi a 
continuat să fie activ în PCR. în timpul războiului, a fost închis pentru o vreme la Târgu-Jiu, 
unde a intrat în legătură cu Gheorghiu-Dej şi grupul său. Membru al Comitetului Central după 
1945, apoi membru al Biroului Politic (1946-1947) şi ministru al Justiţiei, el a fost cel mai 
activ comunist dintre participanţii la negocierile care au dus la căderea dictaturii mareşalului 
Ion Antonescu. Distins, erudit, sofisticat, manierat şi rafinat, Pătrăşcanu era exact opusul noii 
conduceri a PCR (dintre care mulţi se comportau ca noii îmbogăţiţi). Lipsit de sprijin în 
cadrul partidului, înconjurat de agenţii lui Bodnăraş şi abandonat de Ana Pauker (singurul 
membru din Secretariat cu care avea relaţii cordiale), Pătrăşcanu era victima ideală a 
sistemului de epurare instituit după sovietizarea ţării. Gheorghiu-Dej îl detesta şi îl invidia din 
motive personale, Chişinevschi îl suspecta de înclinaţii naţionaliste, iar ruşii nu l-au iertat 
pentru comportamentul său demn din timpul negocierilor de armistiţiu. Arestat în 1948, 
interogat de o echipă condusă de colonelul de Securitate Petre Goncearuk (Petrescu), un agent 
sovietic, Pătrăşcanu a refuzat să coopereze cu torţionarii săi. După căderea lui Teohari 
Georgescu, interogatoriile - conduse de ofiţeri români sadici, sub supraveghere sovietică - au 
devenit din ce în ce mai violente. Urmând instrucţiunile lui Gheorghiu-Dej, ministrul de 
Interne Alexandru Drăghici era hotărât să smulgă o confesiune din partea lui Pătrăşcanu prin 
orice mijloace posibile. Pătrăşcanu a rezistat până la sfârşit, dar unii dintre cei pe care îi 

considera prieteni nu. A fost executat în aprilie 1954, după un simulacru de proces. Reabilitat 
politic în aprilie 1968, în cadrul încercărilor lui Ceauşescu de a obţine legitimitate restaurând 
„legalitatea socialistă" şi demolând mitul predecesorului său. Ca ministru al Justiţiei şi 
membru al cercului de vârf al PCR, Pătrăşcanu a iniţiat măsuri represive şi acte legislative cu 
grave consecinţe pentru viaţa politică democratică din România. în perioada ministeriatului 
lui Pătrăşcanu a avut loc înscenarea judiciară împotriva lui Iuliu Maniu, Ion Mihalache şi a 
altor politicieni democraţi. Propria sa lichidare a avut loc într-un sistem al fărădelegii la a 
cărui construcţie a contribuit el însuşi cu entuziasm. 

Lupu Petre (Pressmann) (1920-1989). Ilegalist, membru al grupului aparatului de partid, legat 
direct de Ceauşescu. în anii războiului a fost deportat în Transnistria, unde a fost unul din 
liderii reţelei clandestine, alături de Bernath Andrei, Lazăr Griinberg, Ghizela Vass, Barbu 
Zaharescu (Zuckerman), Ştefan Voicu (Aurel Rotenberg) etc. Activist de seamă al tineretului 
comunist după război, unde a lucrat cu Nicolae Ceauşescu, a condus Secţia Organizatorică a 
CC (1950-1952), a fost şeful Direcţiei Treburilor a CC şi, după 1958, a fost alături de Ilie 
Verdeţ adjunctul lui Ceauşescu la Direcţia Organizatorică a CC. După 1965 membru al CPEx, 
ministru al Muncii, preşedinte al Colegiului Central de Partid, debarcat în 1984 şi trimis 
ambasador în Venezuela, iar ulterior în Portugalia. Expert în intrigi, a fost unul din cei mai 
fideli executanţi ai ordinelor conducerilor de partid în domeniul cadrelor. 

Constantin Pîrvulescu (1895-1992). Militant comunist şi membru al PCR de la congresul de 
înfiinţare şi al Comitetului Central din 1929. Arestat în 1934, a evadat şi s-a refugiat în URSS, 
unde a rămas până la cel de-al II-lea război mondial. în timpul războiului, a fost unul dintre 
liderii PCR din clandestinitate. în aprilie 1944, împreună cu Emil Bodnăraş şi Iosif Rangheţ, 
Pîrvulescu a condus partidul în perioada în care Ana Pauker era încă în URSS, iar Gheorghiu- 
Dej în închisoare. între aprilie şi septembrie 1944, a fost secretarul general provizoriu al 
partidului. A fost preşedinte al Comisiei Controlului de Partid, 1945-1960 şi membru al 
Biroului Politic, 1952-1960, dar a pierdut aceste poziţii după Plenara din noiembrie- 
decembrie 1961, când a fost criticat pentru complicitate cu Iosif Chişinevschi şi Miron 
Constantinescu. La Congresul al XH-lea, în 1979, Pîrvulescu, pe atunci în vîrstă de 84 de ani, 
a protestat pentru că nu i s-a permis să ia cuvântul. într-un sfârşit, i s-a îngăduit să vorbească, 
iar el 1-a acuzat deschis pe Ceauşescu pentru faptul de a-şi fi pus interesele personale deasupra 
celor ale ţării. Deşi a fost redus la tăcere rapid, vestea despre acest incident a ajuns în media 
occidentală. După congres, Pîrvulescu a dispărut din viaţa publică, dar în ciuda zvonurilor, nu 
a fost ucis. în martie 1989, a semnat „scrisoarea celor şase" veterani ai partidului, îndreptată 
împotriva politicii lui Ceauşescu. Pîrvulescu a trăit destul de mult pentru a vedea colapsul 
regimului Ceauşescu în decembrie 1989. A fost căsătorit cu Suzana Pîrvulescu (1898-1942), 
tot o comunistă militantă, activă în aparatul tehnic al PCR, închisă între 1936-1939. 

Nicolae Pleşiţă (n. 1929). General de Securitate, şef al Direcţiei de Securitate, secretar general 
al MAI, prim adjunct al ministrului de Interne (1976-1988), şef al Direcţiei de Informaţii 
Externe. Membru al Comisiei de Revizie a CC al PMR şi membru supleant al CC al PCR 
(1979-1984). Unul dintre cei mai brutali şi agresivi ofiţeri ai Securităţii române. Activ în 
represiunile împotriva grupărilor de rezistenţă armată din munţi (îndeosebi a celor din munţii 
Făgăraş). A condus ancheta şi persecuţiile împotriva lui Paul Goma şi a celor care s-au asociat 
apelului său pentru drepturile omului în primăvara anului 1977. Direct implicat în atentatele 
împotriva postului de radio „Europa Liberă" şi în acţiuni de colaborare cu organizaţii teroriste 
de stânga. După căderea comunismului, departe de a regreta trecutul său criminal, Pleşiţă şi-a 
sfidat şi îşi sfidează victimele în nenumărate publicaţii şi apariţii de televiziune. 

Dumitru Popescu (n. 1928). Studii de economie, ziarist, ideolog al partidului în perioada 
Ceauşescu. Sub Gheorghiu-Dej, redactor şef al „Scânteii tineretului", director general al 
AGERPRES, ministru adjunct al culturii. Ca redactor-şef al „Scânteii" după moartea lui Dej, 
a fost unul dintre principalii promotori ai formulelor encomiastice referitoare la „geniul" 
secretarului general. Secretar al CC al PCR (1969-1974) şi membru CPEx (1969 - 22 dec. 
1989). Rector al Academiei de Ştiinţe Sociale şi Politice „Ştefan Gheorghiu" (1981-1989). 

Tudor Postelnicu (n. 1931). Strungar, membru PCR din 1953, carieră în aparatul 
organizatoric, mai întâi în UTM, apoi în cel de partid. într-o fişă de cadre din 1960 se notează 
despre el: „în activitatea sa manifestă uneori tendinţe de îngâmfare, se supraapreciază, din 
care cauză lucrează uneori rigid cu oamenii" (Florica Dobre coord., Securitatea. Structuri- 
cadre. Obiectiv şi metode, voi. 1, (1948-1967), Bucureşti, Editura Enciclopedică, p. 206. Prim 
secretar al Comitetului Judeţean Buzău, unde cultivă relaţii strânse cu Nicu Ceauşescu, care 
îşi efectua stagiul militar într-o unitate de aviaţie (1977). Ministru de interne (1978), ministru 
secretar de stat, şef al Departamentului Securităţii Statului din Ministerul de interne (1978- 
1987), ministru de Interne (1987-22 decembrie 1989). Arestat şi condamnat în lotul CPEx 
(1990). Imediat după prăbuşirea regimului a excalamat: „Am fost un dobitoc". 

Grigore Preoteasa (1915-1957). Unul dintre liderii Frontului Studenţilor Democraţi, creat în 
1936 pentru a contrabalansa influenţa Gărzii de Fier în universităţile româneşti şi al cărui 
preşedinte era Gheorghe (Gogu) Rădulescu. Preoteasa a fost redactorul-şef al ziarului 
România Liberă din 1944 până în 1946; ministru de Externe, 1955-1957; membru al Biroului 
Politic şi al Secretariatului CC, însărcinat cu ideologia şi cultura, după iunie 1957. A murit 
într-un accident de avion la Moscova, în noiembrie 1957. în momentul morţii sale, mulţi 
dintre membrii elitei de partid îl vedeau ca pe steaua în ascensiune a cercului de intimi ai lui 
Gheorghiu-Dej. De fapt, moartea lui Preoteasa i-a permis lui Ceauşescu să apară ca principal 
protejat al liderului suprem. 

Gheorghe Rădulescu (1914-1991). Atunci când regimul Ceauşescu a căzut, în decembrie 
1989, Rădulescu era ultimul membru al vechii gărzi a PCR care se mai afla în înalta ierarhie 
de partid şi de stat. Era membru al Biroului Permanent al Comitetului Executiv şi 
vicepreşedinte al Consiliului de Stat. Absolvent de studii economice, preşedinte al Frontului 
Studenţilor Democraţi, organizaţie antifascistă controlată de comunişti în anii '30, a petrecut 
anii războiului în URSS. (în 1941, a dezertat din armata română fugind spre liniile sovietice, 
apoi a fost deportat în Siberia, iar în final s-a alăturat emigraţiei politice de la Moscova). După 
1948, a fost anchetat şi ţinut în arest la domiciliu pentru scurtă vreme în anii '50, apoi a 
devenit ministru al comerţului, membru al Comitetului Central din 1960, viceprim- ministru şi 
un membru foarte influent al cercului de intimi ai lui Ceauşescu. Ales în structurile de vârf ale 
partidului în 1965, a ţinut să-şi păstreze privilegiile şi a participat la crearea cultului lui 
Ceauşescu. în particular, printre prietenii săi intelectuali, pretinzând că este beat, el îşi 
exprima greaţa şi dispreţul pentru Conducător, în timp ce public era unul dintre cei mai servili 
propagandişti şi promotori ai mitului Ceauşescu. Soţia sa, Doina Rudich, care a murit în anii 
'80, fusese de asemenea o veterană a partidului. După ce a fost arestat şi judecat împreună cu 
alţi membri ai Comitetului Executiv, Rădulescu a fost eliberat din motive de sănătate. A murit 
la începutul anilor '90 ca pacient al Spitalului Comunităţii Evreieşti (deşi nu era evreu). 

Leonte Răutu (1910-1993). Ideologul şef al partidului sub Gheorghiu-Dej. Fiul unui farmacist 
din oraşul basarabean Bălţi (adevăratul său nume, pe care 1-a folosit până în 1945, era Lev 
Oigenstein), Răutu s-a înscris după absolvirea liceului la Universitatea Bucureşti pentru a 
studia matematica, dar nu a absolvit niciodată. A intrat de tânăr în mişcarea comunistă şi a 

fost activ în aparatul de propagandă. A fost editorul ziarului partidului, „Scânteia", în 
clandestinitate şi a colaborat cu Ştefan Foriş, Lucreţiu Pătrăşcanu, Valter Roman, Sorin Toma, 
Mircea Bălănescu şi Tatiana Leapis (ulterior Bulan), prima soţie a lui Răutu (pe care 1-a 
părăsit pentru Ştefan Foriş). Inteligent, ironic şi bine informat, Răutu citea mai ales literatură 
rusă şi sovietică. Deşi lipsit de o educaţie sistematică în filosofie, era totuşi unul dintre puţinii 
activişti care avea un oarecare grad de cultură marxistă sau chiar nemarxistă. Arestat şi 
condamnat în anii '30, a emigrat în URSS după anexarea Basarabiei în 1940. Ca şef al secţiei 
în limba română la Radio Moscova, a fost unul dintre favoriţii Anei Pauker (împreună cu 
Valter Roman şi Petre Borilă). Răutu s-a întors în România în 1945 (la cererea Anei Pauker) 
şi a fost imediat promovat la vârful aparatului propagandistic al partidului, ca adjunct al lui 
Chişinevschi, alăturându-se şi echipei editoriale de la „Scânteia". Articolele sale au fost 
remarcate pentru ironia acerbă şi pentru vehemenţa invectivelor folosite la adresa inamicilor 
politici (în special a Partidului Naţional Ţărănesc şi a ziarului său, „Dreptatea". împreună cu 
Silviu Brucan, Ştefan Voicu, Sorin Toma, Nestor Ignat, Nicolae Moraru, Miron Radu 
Paraschivescu şi Traian Şelmaru, Răutu a fost unul dintre criticii cei mai zeloşi ai democraţiei 
pluraliste şi a sistemului pluripartinic. Din grupul său, Răutu a recrutat mai târziu nucleul 
aparatului ideologic al PMR. Recunoscut oficial drept cel mai apropiat colaborator al lui 
Chişinevschi, membru al Comitetului Central al PMR după 1948; ulterior, după 1956, şef al 
Direcţiei de Propagandă şi Cultură a CC al PMR, Răutu a fost, de fapt, dictatorul culturii 
române până la moartea lui Gheorghiu-Dej. După 1956, nu mai avea pratic alt superior în 
ierarhia de partid cu excepţia lui Dej, care era puţin interesat de intrigile din viaţa culturală. 
După moartea lui Stalin, Răutu, care anterior organizase demascarea criticilor şi poeţilor 
„decadenţi", a patronat „reconsiderarea moştenirii culturale". După Congresul al II-lea al 
PMR (decembrie 1955), a devenit membru supleant al Biroului Politic. Singurul lui rival 
potenţial era Grigore Preoteasa, care în iunie 1957 devenise membru al Secretariatului 
Comitetului Central însărcinat cu ideologia. Moartea lui Preoteasa în noiembrie 1957 i-a lăsat 
lui Răutu mână liberă ca ţar al culturii. De-a lungul anilor, adjuncţii săi au fost Mihail Roller 
(care se întorsese tot din URSS), Ofelia Manole, Paul Niculescu-Mizil, Nicolae Goldberger 
(membru al Biroului Politic din anii '30), Manea Mănescu (însărcinat cu sectorul ştiinţific), 
Cornel Onescu şi Pavel Ţugui (ulterior exclus din partid pe motiv că îşi ascunsese simpatiile 
legionare din tinereţe). Suferind de complexul originilor sale sociale şi etnice, Răutu a căutat 
să fie în termeni buni cu Ceauşescu (relaţia a devenit mai caldă datorită prieteniei dintre soţia 
lui Răutu, Natalia, şi Elena Ceauşescu). Longevitatea sa politică se explică prin faptul că 
relaţiile cordiale cu cei doi Ceauşescu se stabiliseră încă de pe vremea lui Dej, precum şi prin 
abilitatea sa cameleonică de a se adapta la toate întorsăturile şi turnurile politice. După 1965, 
a devenit membru al Secretariatului Comitetului Central, membru al Comitetului Executiv, 
viceprim-ministru însărcinat cu educaţia şi, între 1974 şi 1981, rector al Academiei de partid 
„Ştefan Gheorghiu". A fost forţat să demisioneze din conducerea PCR şi să se pensioneze 
după ce una dintre fiice a decis să emigreze împreună cu soţul ei în Statele Unite. Răutu şi-a 
petrecut ultimii ani în panică şi confuzie: în ciuda satisfacţiei perverse de a-1 vedea pe 
Ceauşescu executat, convulsiile revoluţionare i-au distrus (cel puţin formal) întregul edificiu 
politic şi simbolic, a cărui construcţie dăduse un sens întregii sale vieţi. în unicul interviu 
adâncit acordat vreodată de Răutu (cu politologul elveţian Philippe du Bois), el a admis că 
zeci de mii de oameni au fost victimele sistemului comunist fără însă a-şi exprima cea mai 
mică remuşcare. 

Mihai Roller (1908-1958). Ilegalist, unul din principalii ideologi ai stalinismului din 
România, adjunct al lui Leonte Răutu la Secţia de Propagandă, desemnat de partid să 
supravegheze ştiinţele sociale şi în special istoria. Propulsat membru al Academiei RPR, 
Roller a fost coordonatorul manualului unic de istorie a RPR, document plin de falsificări şi 

profund antipatriotic. „Manualul lui Roller" a fost unul din textele obligatorii ale educaţiei 
şcolare în anii 1950. Director al Institutului de Istorie al Academiei şi ulterior al celui de 
Istorie al Partidului. 

Valter Roman (Ernest Neulănder) (1913-1983). Activist şi intelectual comunist, ofiţer în 
Brigăzile Internaţionale din Spania, refugiat politic la Moscova unde a condus postul de radio 
„România Liberă" al Cominternului, direct controlat de CC al PCUS. Revine în ţară în 1945. 
Şef al Direcţiei Superioare Politice a Armatei (1947-1951), numit general, asemeni altor foşti 
voluntari din Spania: Ion Rab, cumnatul lui Leonte Răutu, ambasador la Moscova în anii '50; 
Minea Stan, şef al Contrainformaţiilor Armatei, Aurel Stancu, şeful Regiunii de Securitate 
Bucureşti în anii '50; Pavel Cristescu (Kleinman), şef al Miliţiei în anii 1949-1952); Mihai 
Burcă; Mihail Florescu (Iacobi); Gheorghe Paraschiv; Grigore Naum, şeful Direcţiei a V-a a 
Securităţii în anii '50; Mihail Boico, comandant al Trupelor de Grăniceri (1949-1953). După 
ce a deţinut poziţia de ministru al Poştelor şi Telecomunicaţiilor (1951-1953), a fost 
marginalizat o scurtă perioadă, anchetat pe linie de partid şi a revenit în poziţii relativ 
influente graţie relaţiei speciale cu Gheorghiu-Dej. între 1954 şi 1983 director al Editurii 
Politice, cu rang de adjunct de şef de secţie a CC al PCR. în perioada 1956-1958 a primit 
sarcină din partea lui Gheorghiu-Dej şi probabil a conducerii PCUS/KGB să poarte discuţii cu 
Imre Nagy, aflat cu domiciliu forţat în România. în anii 1970 a încurajat colecţia Idei 
Contemporane la Editura Politică, în care au apărut lucrări importante de filosofie socială şi 
politică, inclusiv traduceri din gânditori occidentali. Roman a fost căsătorit cu o comunistă 
spaniolă, Hortensia, care a lucrat la redacţia transmisiunilor în limbi străine a Radiodifuziunii. 
Fiul lor, Petre, profesor la Institutul Politehnic Bucureşti, a devenit premier şi „lider naţional" 
al FSN după prăbuşirea dictaturii. 

Leontin Sălăjan (Silaghi) (1913-1966). Lăcătuş ilegalist de origine maghiară, membru al 
fracţiunii transilvănene, ministru adjunct al Sănătăţii, ministru al Forţelor Armate (1955- 
1966), apropiat al lui Nicolae Ceauşescu. în timpul Revoluţiei maghiare din 1956 a făcut 
parte, alături de Emil Bodnăraş, Alexandru Drăghici si Ceauşescu din Comandamentul 
Naţional organizat pentru a împiedica orice posibilă revoltă. Moare în urma unei operaţii 
chirurgicale eşuate, urmată de o intensă investigaţie. 

Gheorghe Stoica (Moscu Cohn) (1900-1976). Membru al „Vechii Gărzi" a PC din România, 
de profesie muncitor, activist sindical la Bucureşti în anii clandestinităţii, instruit la Moscova, 
ofiţer politic în Brigăzile Internaţionale din Spania, unul din liderii exilului moscovit. întors în 
ţară cu Divizia „Horia, Cloşca şi Crişan", a fost prim-secretar al organizaţiei de partid a 
Capitalei, între 1950-1953. A deţinut demnităţi de stat în perioada Gheorghiu-Dej, propulasat 
în Comitetul Politic Executiv şi în Consiliul de Stat de către Ceauşescu pentru a-şi consolida 
relaţiile cu ilegaliştii. Alături de Vasile Patilineţ, secretar al CC al PCR, însărcinat cu 
„organele speciale", a fost în 1967-1968 şeful Comisiei de Reabilitare a lui Lucreţiu 
Pătrăşcanu şi a altor militanţi comunişti ucişi în URSS şi în România dejistă. A avut soţie 
originară din URSS. 

Ioan Soltuţiu (n. 1918). Originar din judeţul Cluj, alături de alt securist de tristă faimă, 
Nicolae Briceag (M. Oprea, Banalitatea răului, p. 567). Ceferist, membru PC din 1937. în 
1945 secretar al Comitetului judeţean Cluj, condus în epocă de Kohn Hillel. în 1949 sub 
protecţia lui Iosif Rangheţ vine la Bucureşti unde a lucrat în cadrul SSI, în cadrul 
Contrainformaţiilor. Principalul anchetator al lui Lucreţiu Pătrăşcanu şi a altor inculpaţi din 
acea înscenare judiciară. A lucrat direct cu consilierii sovietici şi a participat în toamna anului 
1952 împreună cu Rona Gheorghiu de la Comisia Controlului de Partid (văduva militantului 

comunist Petre Gheorghe), generalul Mazuru şi procurorul Grigore Râpeanu la procesul 
Slansky pentru a se inspira în vederea unui proces similar la Bucureşti a lotului Pătrăşcanu. La 
anchetele din 1967-1968 a refuzat să-şi asume responsabilitatea pentru crimele comise, 
afirmând că nu a fost decât un simplu executant al ordinelor. După procesul Pătrăşcanu a 
revenit la Cluj, în 1966 a fost trecut în rezervă cu gradul de colonel. în anii 1960 director 
adjunct al Bibliotecii Centrale Universitare şi secretar de partid al Centrului Universitar Cluj. 

Ion Traian Ştefănescu (n. 1942). Activist de partid cu studii juridice, extrem de apropiat de 
Nicu Ceauşescu şi grupul său. Preşedinte al UASCR (1971), prim secretar al CC al UTC, 
prim vice-preşedinte al Consiliului Culturii şi Educaţiei Socialiste, prim secretar al 
Comitetului Judeţean Sălaj şi ulterior Dolj, membru supleant al CPEx (1988-22 decembrie 
1989). Cultivat, inteligent, arogant şi oportunist, a fost unul din puţinii intelectuali din ultimul 
CPEx. A servit până la capăt dictatura, preferând o carieră penibilă unei retrageri demne. 
Documentele de arhivă îl descriu ca pe un entuziast susţinător al efortului lui Ceauşescu de 
înregimentare a tinerei generaţii sub forma muncii voluntare şi a „şantierelor tineretului". Tot 
astfel asemeni unor Mihai Dulea, Tamara Dobrin, Suzana Gâdea şi alţi politruci a contribuit la 
menţinerea unei atmosfere irespirabile în viaţa culturală românească. 

Sorin Toma (n. 1914). Ziarist ilegalist, activ în aparatul de propagandă al PCdR. După 
anexarea Basarabiei, pleacă în URSS şi activează în presa din Moldova sovietizată. Revine în 
România cu divizia „Horia, Cloşca şi Crişan". Fiul poetului proletcultist A. Toma, a detestat 
profund valorile culturale autentice. La ordinul organelor superioare, şi în colaborare cu 
Chişinevschi, a scris nefastul pamflet împotriva lui Tudor Arghezi Poezia putrefacţiei sau 
putrefacţia poeziei. A condus „Scânteia" între 1947 şi 1960. Exclus din partid în 1963, 
reprimit în 1970, a emigrat în Israel, unde şi-a scris memoriile. între colaboratorii săi apropiaţi 
de la „Scânteia", dintre care unii au rămas până la sfârşitul regimului în funcţie, pot fi 
amintiţi: Tudor Olaru, Sergiu Fărcăşan, Ada Gregorian, Eva Szabo (soţia colonelului de 
Securitate/Contrainformaţii Eugen Szabo), Silviu Brucan, Nestor Ignat, Nicolae Corbu, Sorin 
Mladoveanu, C. Stănescu şi alţii. 

Virgil Trofin (1926-1984). Ajustor mecanic şi cazangiu de locomotivă, membru de vârf al 
grupului aparatului de partid care i-a permis lui N. Ceauşescu să-i succeadă lui Gheorghiu-Dej 
în 1965. Membru PC din 1945, Trofin a fost din vreme selectat de cadriştii stalinişti pentru o 
spectaculoasă succesiune. Membru al CC al UTC (1945-1947), lucrează direct cu N. 
Ceauşescu. în momentul în care PCR acaparează puterea deplină şi declanşează violenta 
acţiune de stalinizare a României, Trofin primeşte grad militar şi rangul de aghiotant al lui N. 
Ceauşescu în cadrul Direcţiei Politice Superioare a Armatei. Funcţia Direcţiei Politice a 
Armatei, subordonată deopotrivă Secretari tualui CC (T. Georgescu) şi Ministerului Forţelor 
Armate (E. Bodnăraş) era sistematica îndoctrinare a militarilor români, inocularea 
convingerilor marxist-leniniste şi mutilarea sentimentelor patriotice în favoarea 
devotamentului pentru URSS. înlăturarea grupului Pauker-Luca-Georgescu a permis lui 
Trofin şi altor activişti din a doua generaţie ascensiuni rapide. Membru supleant al CC al 
PMR la congresul al II-lea (1955), Trofin a fost instalat în 1956 în funcţia de prim-secretar al 
CC al UTM, poziţie pe care a deţinut-o până în 1964. Evenimentele din 1956, frământările din 
rândurile studenţimii române şi maghiare, torentul de nemulţumiri exprimate în lunile de după 
reprimarea insurecţiei de la Budapesta, i-au permis lui Trofin să se manifeste ca un 
neînduplecat politruc. în colaborare cu zbirul Florian Dănălache, prim secretar al organizaţiei 
de partid a Capitalei, urmând sfaturile versatului stalinist Leonte Răutu, Trofin a jucat un rol 
decisiv în suprimarea tentativelor de liberalizare din mediile universitare şi scriitoriceşti. între 
colaboratorii apropiaţi ai lui Trofin îi menţionăm pe Cornel Burtică, preşedintele Centrului 

Universitar Bucureşti, ulterior preşedinte UASR, activist important în perioada Ceauşescu, 
eliminat din structuri, iar după 1989 unicul membru al nomenclaturii care a publicat un volum 
exprimând regrete pentru trecutul său; Ion Iliescu; Ştefan Andrei; Ştefan Bârlea, cumnatul lui 
Florian Dănălache şi succesorul lui Iliescu ca preşedinte al UASR; Petru Enache, ulterior prim 
secretar al CC al UTC şi în anii 1980 secretar CC al PCR cu probleme ideologice. La 
Congresul al IX-lea Trofin a devenit membru supleant al Comitetului Executiv şi secretar al 
CC cu probleme organizatorice. împreună cu Patilineţ a contribuit la ruinarea poziţiei politice 
a lui Alexandru Drăghici (strângere de documente pentru pregătirea plenarei din aprilie 1968). 
Propulsat membru plin al Comitetului Executiv şi al Prezidiului Permanent, Trofin a fost între 
1968-1969 veritabilul număr 2 al PCR. Declinul începe în 1969, când pierde poziţia de 
secretar al CC şi devine preşedinte al Uniunii Naţionale a CAP-urilor. Preşedinte al 
sindicatelor între 1971-1972, prim-secretar al Comitetului judeţean Braşov, ministru al 
Comerţului Exterior, ministru al Minelor, Petrolului şi Geologiei. în noiembrie 1981 a fost 
exclus din CC şi sancţionat cu „vot de blam cu avertisment". Destinul politic al lui Vrigil 
Trofin vorbeşte perfect despre efemera glorie a militanţilor comunişti şi simbolizează 
înfrângerea istorică a celei de-a doua generaţii staliniste din România postbelică. 

Gheorghe Vasilichi (1902-1974). Ilegalist, muncitor tinichigiu, închis alături de Gheorghiu- 
Dej, Constantin Doncea şi Dumitru Petrescu în urma procesului din 1934, evadează în 1935. 
Trimis de Comintern în Franţa, a fost unul din organizatorii mişcării de rezistenţă antinazistă 
în rândurile muncitorilor imigranţi (FTP-MOI), sub pseudonimul „Victor". Arestat şi deportat 
la Dachau. Soţie franceză de origine poloneză. Revenit în ţară în 1945 este pentru scurtă 
vreme membru al Biroului Politic. Ministru al învăţământului Public (aprilie 1948-aprilie 
1949), a condus operaţia de lichidare a vechii şcoli şi a fost direct implicat în impunerea legii 
comuniste a învăţământului. Menţinut în CC din raţiuni decorative, a fost preşedinte al 
UCECOM între 1951-1969. 

Ghizela Vass (1912-2004). Ilegalistă, deportată la Vapniaka în timpul războiului, membră a 
nucleului basarabean din conducerea PCdR. Adjunct al Secţiei Organizatorice a CC al PMR, 
inspector de cadre al CC, şef şi adjunct de şef de secţie Externe între 1956-1982. Relaţii 
apropiate cu Elena Ceauşescu, stabilite încă din perioada când aceasta îi fusese subalternă. 
Căsătorită cu Ladislau Vass, ilegalist de origine maghiară, în anii 1960 adjunct al ministrului 
Finanţelor şi membru al comisiei de Revizie a CC al PMR. 

Ilie Verdeţ (1924-2001). Membru al grupului aparatului de partid, care îi includea şi pe Virgil 
Trofin, Gheorghe Pană, Vasile Patilineţ, Paul Niculescu-Mizil, Cornel Onescu, Ion Stănescu 
şi Constantin Dăscălescu. Născut dintr-o familie de socialişti din zona minieră Petroşani, 
Verdeţ a intrat în PCR în 1944. în anii 1950, a mers la Moscova unde a studiat la şcoala de 
partid a PCUS. După 1960, a fost adjunctul lui Ceauşescu, alături de Lupu Petre (Pressman) şi 
de Vasile Patilineţ, în cadrul Direcţiei Organizatorice a Comitetului Central. între 1965 şi 
1989, a deţinut poziţii importante în partid, inclusiv cea de membru al Secretariatului CC, 
membru al Prezidiului Permanent al Comitetului Executiv şi prim-ministru (1979-1982). în 
ultimii ani ai dictaturii Ceauşescu, din ce în ce mai marginalul Verdeţ a fost preşedintele 
irelevantei Comisii Centrale de Revizie. Imediat după fuga lui Ceauşescu din clădirea 
Comitetului Central pe 22 decembrie 1989, Verdeţ a încercat fără succes să formeze un nou 
guvern, invocând principiile socialismului şi valorile proletare, de fapt, o încercare de ultim 
moment de a mai salva edificiul leninismului care se prăbuşea în România. Din 1989 şi până 
la moartea sa în 2001, a fost liderul Partidului Socialist al Muncii, formaţiune radicală de 
stânga. 

Ion Vinţe (Jănos Vincze) (1910-1996). Militant ilegalist, membru al conducerii centrale al 
PCdR, membru supleant al CC al PMR (1948-1955), ministru adjunct al MAI, general maior 
de Securitate şi comandant al trupelor de Securitate, şef al Secţiei Administrative a CC al 
PMR, vicepreşedinte al Comisiei Controlului de Partid, fiind mâna dreaptă a lui Dumitru 
Coliu şi şef al grupului de anchetatori. împreună cu soţia sa, Constanţa Crăciun, ani de zile 
ministru al Culturii, au fost unul din cuplurile cele mai influente din conducerea PCR. în 
perioada Ceauşescu, Vinţe a fost vicepreşedinte al Consiliului Naţional al Oamenilor Muncii 
Români de Naţionalitate Maghiară. 

Iulian Vlad (n. 1931). De profesie învăţător, activist UTC, studii de Drept şi Academia 
„Ştefan Gheorghiu". Carieră în cadrul Direcţiei de învăţământ şi al Direcţiei de Cadre a MAI. 
Comandant al Şcolii militare de ofiţeri activi ai Securităţii de la Băneasa. Secretar de stat al 
MAI, însărcinat cu coordonarea „structurilor de contraspionaj". General colonel, ministru 
secretar de stat la MAI şi şef al Departamentului Securităţii Statului (1987-22 decembrie 
1989). Arestat şi condamnat după căderea regimului comunist. 

Ştefan Voitec (1900-1984). Ziarist, militant social-democrat, unul dintre principalii arhitecţi ai 
lichidării Partidului Social-Democrat prin unificarea forţată cu PCR. Ministru al Educaţiei 
Naţionale în primul guvern Groza, vicepremier, membru al CC (1948-1984), membru 
supleant al Biroului Politic sub Gheorghiu-Dej şi preşedinte al Marii Adunări Naţionale 
(1961-1974). 

Alexandru Voitinovici (1915- ?). Preşedinte al Tribunalului Poporului; secretar general la 
Ministerul Justiţiei (1948); procuror general al RPR (1948-1952); preşedinte al Tribunalului 
Suprem (1954-1967), revocat. Dramaturg mediocru cunoscut sub pseudonimul Alexandru 
Voitin. Asemeni generalului magistrat Alexandru Petrescu (care a prezidat numeroase procese 
politice, inclusiv procesul Maniu din 1947), Voitinovici a fost regizorul nemijlocit a 
numeroase înscenări judiciare. 

